དཀར་ཆག

པར་སྐྲུན་གསལ་བཤད།

ཕྱི་བསྐྱེད་རིམ།

མཚན་དང་མཆོད་བརྗོད།

བཤད་བྱའི་ཆོས་ངོས་གཟུང་བ།

སྤྱི་དོན།

བསྒྲུབ་བྱ་ལྷའི་རྣམ་གཞག

སྒྲུབ་བྱེད་མངོན་རྟོགས་ཀྱི་དབྱེ་བ།

བསྐྱེད་རྫོགས་ཐུན་མོང་ཆོས་དྲུག

གཞུང་དོན།

སྔོན་འགྲོ།

སྐྱབས་འགྲོ།

སེམས་བསྐྱེད།

རྡོར་སེམས།

ཚོགས་གཉིས་བསགས་པ།

སྲུང་འཁོར།

དངོས་གཞིའི་སྐབས། ལུས་རྣམ་བཞག

ཡན་ལག་རྒྱས་བཤདལ། རྣམ་སྣང་གི་ཡན་ལག །

མི་བསྐྱོད་པའི་ཡན་ལག

འོད་དཔག་མེད་པའི་ཡན་ལག

དོན་ཡོད་གྲུབ་པའི་ཡན་ལག

རིན་ཆེན་འབྱུང་ལྡན་གྱི་ཡན་ལག

སེམས་འཛིན།

རྫོགས་རིམ།

མཉམ་པར་མ་བཞག་པའི་རྣལ་འབྱོར།

དག་པ་དྲན་པ།

བཟླས་པའི་རྣལ་འབྱོར།

གཏོར་ཆོག

བཟའ་བའི་རྣལ་འབྱོར།

རྗེས་ཆགས་རྣལ་འབྱོར་སོགས།

ནང་བསྐྱེད་རིམ་གྱི་རྣམ་བཤད།

སྤྱི་དོན།

བྱེ་བྲག་གི་དོན།

མཐའ་དཔྱད།

རྟེན་དཀྱིལ་འཁོར་བཞིའི་ཆགས་ཚུལ།

ལུས་དཀྱིལ་དངོས།

གཞུང་དོན།

པར་བྱང།

མཆན་འགྲེལ་བླ་མའི་ཞལ་ཆབ།

མཆན་༡ པ།

མཆན་༢ པ།

མཆན་༣ པ།

མཆན་༤ པ།

མཆན་༥ པ།

མཆན་༦ པ།

ཟུར་བཀོད་༧ པ་ཚིགས་བཅད་རྣམས་ཀྱི་འགྲེལ་བ།

མཇུག་རྩོམ།

པར་སྐྲུན་གསལ་བཤད།

དེབ་འདི་གཟིགས་པ་པོ་རྣམས་ལ་ཞུ་མཆིད་མེ་ཏོག་གསར་བའི་མཆོད་པ་ལ། སྡེ་སྣོད་གསུམ་གྱི་སྙིང་པོ་གསང་སྔགས་རེད། དེའི་ཡང་རྩེ་རྣལ་འབྱོར་བླ་མེད་རེད། དེ་ལ་བདེ་ཀྱེ་གསང་གསུམ་ལ་སོགས་པར་ཁྱད་པར་མ་མཆིས་ཤིང། རྗེ་བཙུན་གོང་མ་རྣམ་ལྔ་ནི་ཐུབ་བསྟན་ཡོངས་སུ་རྫོགས་པའི་མངའ་བདག་ཡིན་ན་ཡང། དེང་སང་རྗེས་འཇུག་གདུལ་བྱའི་ཆོས་སྐལ་དང། འོ་ཅག་ལ་མེ་ཏོག་ཕོག་པའི་ལྷ་སྐལ་ནི་ཀྱེ་རྡོར་རེད། དེས་ན་ཆོས་འདིའི་རིགས་སུ་མ་སྐྱེ་ན་དེ་རེད། སྐྱེ་ནས་བཟུང་དཔལ་ཀྱེ་རྡོ་རྗེའི་རྒྱུད་གསུམ་མན་ངག་དང་བཅས་པ་སྦྱང་རྒྱུ་ཧ་ཅང་གི་གལ་ཆེ་ཞིང། རྒྱུད་གསུམ་ཞེས་པ་གུར་སཾ་བརྟག་གསུམ་དང། མན་ངག་ཅེས་པ་ལམ་འབྲས་རེད། ཐོ་རེངས་སྡུག་འདུག་བཅའ་བའི་དཔལ་ལྡན་ས་སྐྱ་པ་ཞེས་གྲགས་པ་དེ་ནི་ཀྱེ་རྡོ་རྗེའི་མངོན་རྟོགས་དང་ལུས་དཀྱིལ་ཉིན་རེས་ཆག་མེད་བྱེད་ཅིང་ནངས་དུས་སྔ་ལངས་བྱེད་དགོས་པས་ན་དེ་ལྟར་གྲགས། འདིའི་ཚིག་དོན་ལ་རང་བྱན་ཆུབ་པ་ཞིག་བྱེད་དགོས། དེ་ཡང་ཤེས་བྱའི་ཚུལ་དུ་སྦྱང་བ་ཙམ་མ་ཡིན་པར། ཉམས་ལེན་གྱི་ཚུལ་དུ་སྒྲོ་འདོགས་ཆོད་པ་རེ་བྱེད་མ་ཐུབ་ན་ས་སྐྱ་པའི་གཟུགས་བརྙན་ཙམ་དུ་ཟད་དོ། །བཀའ་མདོ་རྒྱུད་ཀུན་གྱི་དགོངས་པ་ཉམས་ལེན་རེད། ཉམས་ལེན་ཁ་འདོན་རེད། ཀྱེ་རྡོ་རྗེའི་མངོན་ལུས་ཁ་འདོན་བྱས་ན། སྤྱིར་མདོ་རྒྱུད་ཐམས་ཅད་དང་། ཁྱད་པར་དུ་ཀྱེ་རྡོ་རྗེའི་རྒྱུད་གསུམ་མན་ངག་དང་བཅས་པ་ཉམས་སུ་བླངས་པ་ཡིན། ཁ་འདོན་མ་བྱས་ན་ཉམས་ལེན་བྱེད་མི་ཤེས། དེས་ན་ཉི་ཟེར་འདི་པར་དགོས། འདི་ཤེས་དགོས། འདི་ལ་ཐོས་བསམ་བསྒོམ་གསུམ་བྱེད་དགོས། ཤི་ན་ཡང་འདི་བློས་འདོར་མི་ཉན། ས་སྐྱ་པའི་རིགས་སུ་སྐྱེས་ནས་ཀྱེ་རྡོར་མངོན་ལུས་རྒྱས་པ་ལྟ་ཅི། བསྡུས་པ་ཀློག་འདོན་ཙམ་ཡང་མི་བྱེད་པ་དེ་ལས་ཆོས་ཀྱི་སྐལ་ཆད་སུ་ཞིག་ཡོད། མངོན་རྟོགས་དང་ལུས་དཀྱིལ་བློ་ལ་ཆགས་མེད་བྱེད་ཅིང་ཚིག་རྗེས་དོན་དྲན་བྱེད་པའི་བུ་རྒོད་ཅིག་གང་ན་ཡོད་ན་དེའི་ཕོ་བླ་རྒྱལ་པོ་ཡིན་ན་ཡང་རྟག་ཏུ་མཆོད། ད་དུང་མུ་མཐུད་ནས་བཤད་ན། ས་སྐྱ་པ་ལ་བསྐྱེད་རིམ་གྱི་བཤད་པ་མང་པོ་ཡོད་ན་ཡང། སྐད་གྲགས་ཆེ་ཤོས་ནི། ངོར་ཆེན་གྱི་ཟླ་ཟེར་དང། ཀུན་མཁྱེན་གྱི་མན་ངག་རྣམ་བཤད། ཚར་ཆེན་གྱི་ཉི་ཟེར། རྫོང་ལུགས་ཀྱི་ཉིན་བྱེད་སྣང་བ་རྣམས་ཡིན། དེ་ལས་ཟླ་ཟེར་ནི། སློབ་དཔོན་མི་ཐུབ་ཟླ་བས་མཛད་པའི་བསྐྱེད་རིམ་ཡན་ལག་དྲུག་པའི་རྣམ་བཤད་ཡིན། དེས་ན་འགྲེལ་བ་ལུགས་དང་མན་ངག་ལུགས་གཉིས་ལས་འགྲེལ་བ་ལུགས་ཡིན། མན་ངག་ལུགས་ལ་ངོར་ལུགས་ཐུན་མོང་བ་དང་ཐུན་མིན་ནམ། སློབ་བཤད་དང་ཚོགས་བཤད་གཉིས་ཡོད་པའི་ནང་ནས། མན་ངག་རྣམ་བཤད་ནི་ཚོགས་བཤད་ཡིན། ཉི་ཟེར་ནི་སློབ་བཤད་ཡིན། ཉིན་བྱེད་སྣང་བ་ནི་རྫོང་ལུགས་ཡིན། རྫོང་ལུགས་ཡིན་ན་ཡང་ཚོགས་བཤད་སློབ་བཤད་གང་རུང་ཞིག་ཡིན་དགོས་སོ་ཞེ་ན། ལས་དང་པོ་པ་ལ་ཕན་པར་བྱེད་པ་ཞེས་གསུངས་པས་ན་ཚོགས་བཤད་ཡིན་ནོ། །ད་ཐེངས་ཉི་ཟེར་འདི་པར་སྐྲུན་བྱེད་དགོས་པའི་རྒྱུ་མཚན་ནི། ལེགས་བཤད་ཉི་མའི་འོད་ཟེར་ཞེས་བྱ་བ་འདི་ཚར་ཆེན་བློ་གསལ་རྒྱ་མཚོས་(སྤྱི་ལོ་༡༤༩༤་་་༡༥༦༦)མཛད་ཅིང། རྗེས་སུ་དཔེ་རྒྱུན་ཆད་ལ་ཉེ་བ་ན། ངག་དབང་བློ་བཟང་རྒྱ་མཚོས་(༡༦༡༧་་་༡༦༨༢)པར་དུ་བསྐོས་ཤིང། ལུང་སྤེལ་བྱས་ནས་དར་ཞིང་རྒྱས་པར་མཛད། དེ་རྗེས་སྡེ་བཞི་དགེ་བཅུའི་དཔལ་གྱི་མངོན་པར་མཐོ་བའི་གསེར་ལྡན་གྱི་ཐིག་ལེ་སྡེ་དགེ་ལྷུན་གྲུབ་སྟེང་དུ་པར་དུ་བསྐོས། འོན་ཀྱང་ཧ་ཅང་གི་ཡི་གེ་མ་དག་པ་མང་བ་ལ། སྒ་འཇམ་དབྱངས་རྒྱལ་མཚན་(༡༨༧༠་་་༡༩༤༠) གྱིས་ཞུ་དག་མཛད་པ་དང། མཛད་ན་ཡང་ད་དུང་མ་དག་པ་འདུག་ཅེས་བླ་མ་རྣམས་གསུངས་པས་ན། དེ་ཡིད་ལ་གཞག་ནས། ཚར་ཆེན་ལ་སོགས་པ་སྔོན་བྱོན་སྐྱེས་ཆེན་དམ་པ་རྣམས་ཀྱི་བསྟན་པ་དང། མ་འོངས་པའི་འགྲོ་ལ་ཕན་པའི་དོན་ཆེན་དུ་དམིགས་ནས། ང་རང་གིས་ཤེས་ཚོད་ཀྱི་ཞུ་དག་དང་ཆབ་གཅིག་ཏུ་མཆན་འགྲེལ་ཞིག་ཀྱང་བྲི་ཁུལ་བྱས་ཡོད།

འདི་བསྒྲགས་སྟངས་ནི། ལྷག་གམ་སྙམ་པ་སྙམ་པ་རྣམས་ལ་རྟགས་༝ ༝ འདི་འདྲའི་བར་དུ་བཞག་ཡོད། ཆད་དམ་སྙམ་ནས་ཁོ་བོས་གསར་དུ་བྲིས་པ་རྣམས་རྟགས་( )འདི་འདྲའི་བར་དུ་བཞག་ཡོད། འདི་དག་དཔྱད་གཞི་ཙམ་ཡོན་གྱི་བཅད་ནས་མེད་མ་བྱས་པ་མིན། བསྣན་པ་རྣམས་ཀྱང་ཆུ་ལ་ཆུ་བླུགས་པ་ལྟར་མིན་པར་དཔྱད་གཞི་ཙམ་དུ་བྱས་ནས་གུག་རྟགས་ཀྱི་ནང་དུ་མ་འདྲེས་པར་བཞག་ཡོད། གསལ་བཤད་མང་དུ་དགོས་སམ་སྙམ་པ་རྣམས་ལ་མཆན་འགྲེལ་བླ་མའི་ཞལ་ཆབ་ཟེར་བ་མཇུག་ཏུ་བཞག་ཡོད་པར་མ་ཟད། དཔེ་རིས་འགའ་ཞིག་ཀྱང་བྲིས་ཡོད། གཞན་ཡང་དཀོན་མཆོག་ལ་དཀོན་ཅོག་ལྟ་བུ་སྔོན་གྱི་བྲི་སྲོལ་ཡིན་གྱི་ནོར་བ་མིན་པས་ན་རང་སོར་བཞག་ཡོད། ཞེས་ལི་ཐང་བན་འཁྱམ་ཁ་སྟག་ཚུལ་ཁྲིམས་དཔལ་ལྡན་གྱིས་བྲིས་པའོ།། །།

ཕྱི་བསྐྱེད་རིམ།

མཚན་དང་མཆོད་བརྗོད།

༄༅། །དཔལ་ཀྱེ་རྡོ་རྗེའི་ཕྱི་བསྐྱེད་རིམ་གྱི་རྣམ་པར་བཤད་པ་ལེགས་བཤད་ཉི་མའི་འོད་ཟེར་ཞེས་བྱ་བ་བཞུགས་སོ། །ཨོཾ་སྭ་སྟི་པྲ་ཛཱ་བྷྱཿ བདེ་ཆེན་ཆོས་སྐུའི་དབྱིངས་ལས་མ་གཡོས་ཀྱང༌། །སྣ་ཚོགས་གཟུགས་སྐུའི་རྣམ་སྤྲུལ་བགྲང་ཡས་ཀྱིས། །མཁའ་མཉམ་འགྲོ་འདི་རྟག་པར་སྐྱོང་མཛད་པའི། །ཧེ་རུ་ཀ་དཔལ་རྗེ་བཙུན་བླ་མར་འདུད། །རྒྱལ་བའི་གསུང་རབ་ཀུན་གྱི་སྙིང་པོའི་བཅུད། །གསང་ཆེན་ཟབ་མོའི་སྙིང་པོ་ཀྱེ་རྡོ་རྗེའི། །ཉམས་ལེན་གཙོ་བོར་གྱུར་པའི་སྒྲུབ་ཐབས་ཀྱི། །རྣམ་བཤད་དམ་པའི་གསུང་ལས་བྱུང་བཞིན་བྲི། །

བཤད་བྱའི་ཆོས་ངོས་གཟུང་བ།

བླ་མ་དང་དཔལ་ཧེ་རུ་ཀ་དབྱེར་མེད་པ་ལ་ཕྱག་འཚལ་ལོ། །འདིར་ཟུང་འཇུག་རྡོ་རྗེ་འཛིན་པའི་གོ་འཕང་དོན་དུ་གཉེར་བའི་གང་ཟག་གིས་འཇུག་པར་བྱ་བའི་ལམ། བཅོམ་ལྡན་འདས་དཔལ་ཀྱེ་རྡོ་རྗེའི་སྒྲུབ་ཐབས་ཀྱི་རྣམ་པར་བཤད་པ་འཆད་པ་ལ་དོན་གཉིས་ཏེ། བཤད་བྱའི་ཆོས་ངོས་གཟུང་བ་དང༌། ངོས་ཟིན་པ་དེ་ཇི་ལྟར་བཤད་པའི་ཚུལ་ལོ། །དང་པོ་ལ། གང་ལ་བརྟེན་པའི་རྒྱུད་ངོས་གཟུང་བ། གང་ནས་བརྒྱུད་པའི་བརྒྱུད་པ་ངོས་བཟུང་བ། དེ་ལས་བྱུང་བའི་སྒྲུབ་ཐབས་ངོས་གཟུང་བའོ། །དང་པོ་ལ། སྟོན་པ་ཧེ་རུ་ཀ་བྱོན་ཚུལ། བྱོན་ནས་རྩ་བཤད་ཀྱི་རྒྱུད་གསུངས་ཚུལ། དེའི་ནང་ནས་གང་ལ་བརྟེན་ནས་བཤད་པའོ། །དང་པོ་ལ། དུས་ནམ་གྱི་ཚེ་བྱོན་པ་དང༌། བྱོན་པའི་ཚུལ་དངོས་བཤད་པའོ། །དང་པོ་ནི། འཕགས་ཡུལ་གྱི་པཎ་གྲུབ་ཁ་ཅིག་སྔོན་བསྐལ་པ་དཔག་ཏུ་མེད་པའི་སྔོན་རོལ་དུ་བྱོན་པར་བཞེད། ཁ་ཅིག་ཉིས་ལྡན་གྱི་དུས་སུ་བྱོན་པར་བཞེད་ཀྱང༌། འདིར་རྗེ་བཙུན་ས་སྐྱ་པ་ཡབ་སྲས་ཀྱི་ཐུན་མོང་མ་ཡིན་པའི་བཞེད་པ་ལ། རྩོད་ལྡན་མགོ་ཟུག་གི་(1) དུས་སུ་སྤྲུལ་སྐུ་འབྲས་བུའི་ཧེ་རུ་ཀ་བྱོན་པར་བཞེད་(དེ།) མཁའ་འགྲོ་རྒྱ་མཚོ་ལས། རྩོད་པའི་དུས་ཀྱི་ནང་དུ་ནི། །བཅོམ་ལྡན་མཐའ་ཡས་པ་འདི་གསུངས། །ཤཱཀྱ་སེང་གེས་གསུངས་པའི་རྒྱུད། །རྣལ་འབྱོར་ཕ་རོལ་ཆེར་སོན་པ། །ཞེས་གསུངས་པ་ལྟར་རོ། །གཉིས་པ་ལ་གདུལ་བྱ་དྲག་པོ་དབང་ཕྱུག་ཆེན་པོ་བྱོན་ཚུལ། འདུལ་བྱེད་(ཀྱི་)ཧེ་རུ་ཀ་བྱོན་ཚུལ། དེས་དེ་ཇི་ལྟར་བཏུལ་བའི་ཚུལ་དང་གསུམ་ལས། །དང་པོ་ནི། སྔོན་ཁམས་གསུམ་ལས་གཟུགས་མེད་ཁམས་ལ་ནི་བདག་པོ་མེད་ལ། གཟུགས་ཁམས་ཀྱི་བདག་པོ་ལྷ་ཚངས་པ། འདོད་ཁམས་རྒྱ་ཆེ་བའི་བདག་པོ་དབང་ཕྱུག་ཆེན་པོ། རྒྱ་ཆུང་བའི་བདག་པོ་གཞན་འཕྲུལ་དབང་བྱེད་ཀྱི་བདུད་སྡིག་ཏོ་ཅན། བྱེ་བྲག་ཏུ་རི་རབ་ཀྱི་རྩེ་མོ་མན་ཆད་གླིང་བཞིའི་བདག་པོ་དབང་ལྡན་ན་གནས་པའི་དྲག་པོ་དབང་ཕྱུག་ཆེན་པོ་སྟེ། དྲེགས་པ་ཅན་གྱི་གཙོ་བོ་བཞི། གཽ་རཱི་ལ་སོགས་པ་དེ་དག་གི་ཆུང་མ་བརྒྱད། འདོད་ཁམས་ཀྱི་ལྷ་ཚངས་པ་ལ་སོགས་༝པའི་༝(པ་)འཁོར་དྲེགས་པ་ཅན་བརྒྱད། གཞན་ཡང་དེ་དག་གི་སྤྲུལ་པ་ཡང་སྤྲུལ་བསམ་གྱིས་མི་ཁྱབ་པ་དང་བཅས་པ་རྣམས། འདོད་ཆགས་ཤས་ཆེ་བས་དུས་བཞིར་རང་རང་གི་ཆུང་མ་དང་སྙོམས་པར་འཇུག༝གོ།༝ ཞེ་སྡང་ཤས་ཆེ་བས་མི་རྣམས་ཀྱི་ཤ་ཁྲག་ལ་ལོངས་སྤྱོད། གཏི་མུག་ཤས་ཆེ་བས་ལས་འབྲས་དང་དེ་ཁོ་ན་ཉིད་ཀྱི་དོན་ལ་རྨོངས་པས་ཉོན་མོངས་པ་དུག་ལྔ་ལ་རང་དགར་སྤྱོད་ཅིང་རང་ཉིད་ཀྱང་ལམ་ལོག་པ་ལ་ཞུགས། གཞན་རྣམས་ཀྱང་ལོག་པའི་ལམ་ལ་སྦྱོར་ཞིང༌། དྲེགས་པའི་རྡོ་རྗེའི་ཚིག་(2)ཀྱང་སྨྲ་བར་བྱེད་དོ། །གཉིས་པ་ནི། དེའི་ཚེ་དྲག་པོ་དབང་ཕྱུག་འཁོར་དང་བཅས་པ་འདུལ་བའི་ཆེད་དུ། ལོངས་སྐུ་རྒྱུའི་ཧེ་རུ་ཀའི་དགོངས་པ་སྣ་ཚོགས་པ་དམ་ཚིག་ཆེན་པོ་རྣམ་པར་རོལ་པའི་ཏིང་ངེ་འཛིན་ལ་ཞུགས་ནས། བ་སྤུའི་བུ་ག་ནས་སྤྲུལ་པའི་དཀྱིལ་འཁོར་གྱི་འཁོར་ལོ་བསམ་གྱིས་མི་ཁྱབ་པ་གླིང་བཞི་བྱེ་བ་ཕྲག་བརྒྱར་སྤྲོས། ཁྱད་པར་འཛམ་བུའི་གླིང་དུ་སྤྲུལ་སྐུ་འབྲས་བུའི་ཧེ་རུ་ཀ་སྤྲུལ་ལོ། །གསུམ་པ་ནི། དྲག་པོ་དབང་ཕྱུག་རང་དང༌། དེ་བས་ཆེ་བ་གསུམ་ནི། བཅོམ་ལྡན་འདས་ཀྱིས་གདན་དུ་མཛད། འཁོར་དྲེགས་པ་ཅན་བརྒྱད་ནི་ལྷ་མོ་བརྒྱད་ཀྱིས་གདན་དུ་བྱས། གཞན་འཁོར་བསམ་གྱིས་མི་ཁྱབ་པ་རྣམས་ནི། བྲན་གྱི་ཚུལ་དུ་དུར་ཁྲོད་བརྒྱད་དུ་བསྐྲད་ནས་དེ་དག་གི་ཞེ་སྡང་བཏུལ། འཁྱུད་པ་དང་ཙུམྦྷ་ལ་སོགས་པས་འདོད་ཆགས་བཏུལ། སྔགས་ཀྱི་སྒྲ་ལ་སོགས་པས་གཏི་མུག་བཏུལ་ལོ། །གཉིས་པ་བྱོན་ནས་རྩ་བཤད་ཀྱི་རྒྱུད་གསུངས་ཚུལ་ལ། རྩ་བཤད་ཀྱི་རྒྱུད་གསུངས་ཚུལ་དངོས་དང༌། ཞར་བྱུང་དེ་ལ་འགྲེལ་བྱེད་ཇི་ལྟར་བྱུང་བའི་ཚུལ་ལོ། །དང་པོ་ནི། དུས་དྲག་པོ་དབང་ཕྱུག་འཁོར་བཅས་བཏུལ་བའི་རྗེས་དེ་མ་ཐག་ཏུ། གནས་རྡོ་རྗེ་བཙུན་མོའི་བྷ་གའི་ནང་དུ་ཚུད་པའི་གཞལ་ཡས་ཁང་པའི་ནང་དུ། སྟོན་པ་སྤྲུལ་སྐུ་འབྲས་བུའི་ཧེ་རུ་ཀས། འཁོར་(འཇིག་རྟེན་དང་)འཇིག་རྟེན་ལས་འདས་པ་དུ་མ་ལ། ཆོས་དཔལ་ཀྱེ་རྡོ་རྗེའི་རྒྱུད་རྒྱས་པ་འབུམ་ཕྲག་བདུན་པ། རྟོག་པའི་རྒྱུད་འབུམ་ཕྲག་ལྔ་བ། རྒྱུད་ཕྱི་མ་ཕྱག་ཆེན་ཐིག་ལེ། ཕྱི་མའི་ཕྱི་མ་ཡེ་ཤེས་སྙིང་པོ། བཤད་རྒྱུད་ཐུན་མོང་མ་ཡིན་པ་མཁའ་འགྲོ་མ་རྡོ་རྗེ་གུར་གྱི་རྒྱུད། རྒྱུད་སྡེ་གཞན་དང་ཐུན་མོང་བའི་བཤད་རྒྱུད་དཔལ་སཾ་བུ་ཊི། སྙིང་པོའི་རྒྱུད་གྲུབ་པ་ངེས་པར་བསྟན་པའི་ཐིག་ལེ། འབྲས་བུའི་རྒྱུད་དེ་ཁོ་ན་ཉིད་སྒྲོན་མ་རྣམས་གསུངས་སོ། །སླར་ཡང་མཛད་པ་བཅུ་གཉིས་ཀྱི་ཚུལ་བསྟན་པའི་ཤཱཀྱ་སེང་གེ་དེ་ཉིད་ཧེ་རུ་ཀའི་ཚུལ་བཟུང་ནས། རྩ་རྒྱུད་བསྡུས་པ་བརྟག་པ་གཉིས་ཀྱི་བདག་ཉིད་ལེའུ་ཉི་ཤུ་རྩ་གསུམ་པ་ཤླཽ་ཀ་བདུན་བརྒྱ་ལྔ་བཅུ་བ་དང༌། བཤད་རྒྱུད་(ཐུན་མོང་བ་དང་།) ཐུན་མོང་མ་ཡིན་པ་གཉིས་ཀྱང་གསུངས་སོ། །དེ་རྣམས་ཀྱི་ནང་ནས་རྒྱུད་རྒྱས་པ་གཉིས་ནི་སྒྲ་ནམ་མཁའ་ལ་དེངས་པ་ཡིན་ཏེ། ཤཱནྟི་པའི་འགྲེལ་པ་མུ་ཏིག་འཕྲེང་བར།(3) དེ་བས་ན་བསམ་གཏན་གྱི་བདུད་རྩིའི་རོ་མ་མྱངས་པར་ཐོས་བསམ་གྱི་ཤེས་རབ་ཙམ་ལ་ཆགས་བཞིན་དུ་འཆི་བའི་དུས་བྱེད་པར་མ་གྱུར་ཅིག །ཅེས་དགོངས་ཏེ་གཞུང་རྒྱས་པ་ཆེད་དུ་མི་སྣང་བར་བྱས་སོ། །ཞེས་གསུངས་པའི་ཕྱིར་རོ། །

1 རྩོད་ལྡན་མགོ་ཟུག་གི་དུས་ནི། མི་རྣམས་ཀྱི་ཚེ་ལོ་བརྒྱ་དང་བཅྭོ་བརྒྱད་པའི་དུས། སྐྱ་བསེང་གི་བུ་ལྔའི་སྐབས་ཡིན། དེ་ཡང་སྐྱ་བསེང་གི་བུ་ལྔའི་ཆེ་བ་ནི་གཡུལ་ངོརབརྟན་པ་ཡིན་ལ། དེས་དགྲ་ནང་དཔུང་ཚོགས་བཅུ་གཉིས་བཅོམ་ནས་རྒྱལ་པོ་བྱས་པ་ཡིན། དེ་ནས་ལོ་ཆིག་སྟོང་བདུན་བརྒྱ་དོན་དགུ་ལོན་པ་ན་སངས་རྒྱས་ཤཱཀྱ་ཐུབ་པ་འཇིག་རྟེན་དུ་བྱོན། བྱོན་ནས་ལོ་བརྒྱད་ཅུ་བ་ལ་མྱ་ངན་ལས་འདས་ཤིང། འདས་ནས་ད་ལྟའི་ལྕགས་མོ་ཡོས་བུའི་ལོ་འདིའི་བར་ལ་ལོ་བཞི་སྟོང་བརྒྱ་དང་ཞེ་དྲུག་ཡིན། རྩོད་ལྡན་མགོ་ཟུག་ནས་རབ་གནས་ལྕགས་མོ་ཡོས་བུའི་ལོ་(སྤྱི་ལོ་༢༠༡༡)འདི་ཡན་ལ་ལོ་དྲུག་སྟོང་བརྒྱ་མེད་བཅུ་མེད་གསུམ་༦༠༠༣ ཡིན།

2 དཔེར་ན། མ་ཊམ་རུ་ཊས། མ་ཊམ་རུ་ཊ་མ་རུ་ཊ། ཟེར་ནས་ང་རོ་སྒྲོགས་བ་ལྟ་བུ།

3 བརྟག་གཉིས་ཀྱི་འགྲེལ་བ་མུ་ཏིག་ཕྲེང་བར་ཚིག་འདི་དག་མེད་ཀྱང་། ཤཱནྟི་པས་མཛད་པའི་དགྲ་ནག་གི་འགྲེལ་བ་ལ་ཡོད་སྐད།

གཉིས་པ་ཞར་བྱུང་དེ་ལ་འགྲེལ་བྱེད་ཇི་ལྟར་བྱུང་བའི་ཚུལ་ནི། ངོར་ཆེན་རྡོ་རྗེ་འཆང་ཀུན་དགའ་བཟང་པོས། རྒྱུད་འགྲེལ་གྱི་དཀར་ཆག་ལས། (མཆན་1) དཔལ་ལྡན་བརྟག་པ་གཉིས་པ་ཡི། །རྒྱུད་ཀྱི་ཚིག་དོན་འགྲེལ་བྱེད་པའི། །རྡོ་རྗེ་སྙིང་པོ་ནཱ་རོ་པ། །ནག་པོ་སྤྱོད་པ་བྷ་ཝ་པ། །ཌཾ་ཀ་ད་ཤ་པདྨ་པ། །མི་ཐུབ་ཟླ་བ་ཤཱནྟི་པ། །དམ་ཚིག་རྡོ་རྗེ་པད་མྱུག་དང༌། །ཀ་མ་དྷེ་ནུ་ཆོས་གྲགས་ཏེ། །འཕགས་ཡུལ་འགྲེལ་པ་བཅུ་གཉིས་མཐོང༌། །འོན་ཀྱང་ཆོས་གྲགས་འགྲེལ་བ་ནི། །བོད་མར་མཁས་པ་(4)འགའ་ཞིག་བཞེད། །གངས་རི་རྡོ་རྗེས་མཛད་པ་ཡི། །དཀའ་འགྲེལ་ཡོད་དེ་སྔོན་མ་འགྱུར། །བོད་ན་རྭ་རྔོག་དཔྱལ་སེ་སོགས། །བཤད་པའི་བཀའ་སྲོལ་མང་ན་ཡང༌། །མཁས་པའི་གཙུག་རྒྱན་ས་སྐྱ་པའི། །ལུགས་ལ་བླ་མ་མངའ་རིས་པ། །གསལ་བའི་སྙིང་པོའི་ཚིག་འགྲེལ་དང༌། །སྒྱི་ཆུ་བ་ཡི་དཀའ་འགྲེལ་ཡོད། །རྗེ་བཙུན་ས་ཆེན་ཡབ་སྲས་ཀྱི། །དཀའ་འགྲེལ་ཉི་འོད་དག་ལྡན་གསུམ། །སྤྱི་རྣམ་རྒྱུད་ཀྱི་མངོན་རྟོགས་སོགས། །ཁྱད་པར་འཕགས་པའི་གཞུང་བདུན་ཡོད། །ཤཱཀྱ་གྲགས་དང་ཁང་སྟོན་ཏེ། །གོང་མའི་རྗེས་འབྲང་ཊཱི་ཀ་གཉིས། །བླ་ཆེན་འཕགས་པས་མཛད་པ་ཡི། །དག་ལྗོན་ས་བཅད་མཆན་བུ་བཞི། །རྡོ་རྗེ་བསོད་ནམས་དབང་ཕྱུག་གྲགས། །ཆོས་ཀྱི་སེང་གེ་གཞོན་ནུ་འབུམ། །ཀུན་དགའ་འོད་ཟེར་བཀྲ་ཤིས་དཔལ། །རྡོ་རྗེ་ཚུལ་ཁྲིམས་འབྲེ་སྟོན་ཏེ། །འཕགས་པའི་རྗེས་འབྲང་ཊཱི་ཀ་བརྒྱད། །ཆོས་རྗེ་བླ་མ་གནས་དྲུག་པ། །འཇིགས་མེད་གྲགས་དང་བསོད་ནམས་གྲགས། །རྒྱལ་པོ་དཔལ་དང་རྒྱ་སྟོན་དང༌། །དཀོན་གཞོན་ཀུན་དགའ་བཀྲ་ཤིས་ཏེ། །སྣ་ཚོགས་བསྡུས་པའི་ཊཱི་ཀ་བརྒྱད། །ཚུལ་ཁྲིམས་རྒྱལ་མཚན་གཟུངས་ཀྱི་དཔལ། །གྲགས་རྒྱལ་བློ་གྲོས་སེང་གེ་སྟེ། །མཆན་དང་དག་ཆུང་བསྲེས་པ་བཞི། །ཡེ་དང་གཉན་སྟོན་གུང་བ་དང༌། །སྟོན་གཞོན་རྡོ་རྗེ་ཤེས་རབ་སྟེ། །འཕགས་པའི་རྗེས་འབྲང་ཟིན་བྲིས་ལྔ། །གཞན་ཡང་འདིས་བྱས་མེད་པ་ཡི། །ཊཱི་ཀ་ཟིན་བྲིས་དཀའ་འགྲེལ་སོགས། །སྔ་རབས་མཁས་པས་སྦྱར་བ་ཡི། །ཡིག་ཆ་རབ་ཏུ་མང་པོ་མཐོང༌། །ཞེས་གསུངས་པ་ལྟར་རོ། །གསུམ་པ་དེའི་ནང་ནས་གང་ལ་བརྟེན་ནས་བཤད་པ་ནི། རྩ་རྒྱུད་ཕྱི་མའི་ལྔ་བ་ཧེ་རུ་ཀ་མངོན་པར་འབྱུང་བའི་ལེའུ་ལ་སོགས་པའི་སྙིང་པོ་ཀྱེ་རྡོ་རྗེའི་དཀྱིལ་འཁོར་སྟོན་པའི་གཞུང་རྣམས་ལ་བརྟེན་ནོ། །གཉིས་པ་གང་ནས་བརྒྱུད་པའི་བརྒྱུད་པ་ངོས་གཟུང་བ་ལ། སྤྱིར་འཕགས་ཡུལ་གྱི་ལམ་སྲོལ་ཇི་ཙམ་ཡོད་ཚུལ། དེ་ལས་བོད་ཀྱི་བླ་མ་རྣམས་གང་གི་རྗེས་སུ་འབྲང་དཔྱད་པ། བྱེ་བྲག་ཏུ་སྙིང་པོར་གྱུར་པའི་ལམ་སྲོལ་ངོས་བཟུང་སྟེ་བཤད་པའོ། །དང་པོ་ལ། གྲུབ་པ་བརྙེས་པའི་སློབ་དཔོན་པདྨ་བཛྲ་གྱི་བཤད་སྲོལ། གྲུབ་ཆེན་མི་ཐུབ་ཟླ་བའི་བཤད་སྲོལ། རྩོད་དུས་ཀྱི་ཐམས་ཅད་མཁྱེན་པ་གཉིས་པ་ལྟ་བུ་སློབ་དཔོན་ཤཱནྟི་པའི་བཤད་སྲོལ། སློབ་དཔོན་དམ་ཚིག་རྡོ་རྗེའི་དངོས་སློབ་ནག་པོ་ཤཱནྟ་བྷ་དྲའི་བཤད་སྲོལ། ཁ་ཆེ་སྙན་གྲགས་བཟང་པོས་མཛད་པའི་ནཱ་རོའི་འགྲེལ་ཆེན་དུ་གྲགས་པའི་བཤད་སྲོལ། མངའ་བདག་མཻ་ཏྲི་པའི་བཤད་སྲོལ་ཏེ། དེ་ལྟར་ལམ་གྱི་ལུས་ཡོངས་སུ་རྫོགས་པའི་བཤད་སྲོལ་ནི་དྲུག་པོ་དེ་ཙམ་དུ་ཟད་ལ། གཞན་རྡོ་རྗེ་སྙིང་འགྲེལ་ལ་སོགས་པའི་འགྲེལ་པ་བདུན་(5)དང༌། བྱང་ཆུབ་སྙིང་པོ་ལ་སོགས་པས་མཛད་པའི་སྒྲུབ་ཐབས་དྲུག་(6)ཙམ་ཡོད་ཀྱང༌། ལམ་སྲོལ་ཡོངས་སུ་རྫོགས་པ་ནི་མེད་དོ། །གཉིས་པ་དེ་ལ་བོད་ཀྱི་བླ་མ་རྣམས་གང་གི་རྗེས་སུ་འབྲང་དཔྱད་པ་ལ། མངའ་བདག་མར་པ་ནས། རྔོག་གཞུང་བ་ལ་བརྒྱུད་པའི་སྨིན་ལམ་ཡོངས་སུ་རྫོགས་པ། གྲོལ་ལམ་བསྐྱེད་རིམ་ཡན་ལག་དྲུག་པ། རྫོགས་རིམ་བསྲེ་འཕོའི་མན་ངག །དེ་དག་གི་རྒྱབ་བརྟེན་དུ་རྩ་བཤད་ཀྱི་རྒྱུད་ཀྱི་བཤད་པ་རྣམས་ཏེ་ལམ་ཅུང་ཟད་ཚང་མ་ཡོད་དེ། འདི་རྗེ་བཙུན་ནཱ་རོ་ཏ་པའི་རྗེས་སུ་འབྲང་བ་ཡིན་ལ། གཞན་རྭ་བ་དང༌། དཔྱལ་བ་དང༌། གཏུམ་སྟོན་བློ་གྲོས་གྲགས་པ།(7) རམ་སྡིངས་མ་བ་རྣམས་ནི། རྒྱ་གར་པའི་བཤད་སྲོལ་ལ་བརྟེན་པ་ཡིན་ཡང༌། ལམ་ཡོངས་སུ་རྫོགས་པ་མེད་དོ། །རྗེ་བཙུན་ས་སྐྱ་པ་རྣམས་ནི་གང་གི་རྗེས་སུ་འབྲང་བ་ནི་འོག་ཏུ་རྒྱས་པར་འཆད་(དོ)། །

4 བུ་སྟོན་སོགས་ཀྱིས་ཟངས་དཀར་ལོ་ཙཱ་བས་མཛད་ཅེས་གསུངས།

5 བྷ་ཝ་པ། ནག་པོ་སྤྱོད་པ། ཌཾ་ཀ་ད་ཤ དམ་ཚིག་རྡོ་རྗེ། པདྨའི་མྱུ་གུ། ཀ་མ་དྷེ་ནུ།

6 ཛ་ལན་དྷ་ར། ཀམ་པ་ལ། བདེ་བའི་རྡོ་རྗེ། མར་མེ་མཛད། ཀུན་དགའ་རྡོ་རྗེ།

7 ར་ཆོས་རབ་དང། དཔྱལ་ཀུན་དགའ་རྡོ་རྗེ་ཟེར། གཏུམ་སྟོན་འདི་ཤ་ར་བའི་སློབ་མ་ཡིན། དགུང་ལོ་ཞེ་བརྒྱད་པ་ལ་སྣར་ཐང་གི་དགོན་པ་བཏབ། རམ་སྡིང་མ་བ་འབྱུངགནས་རྡོ་རྗེ་ནི་པོ་ཏོ་བའི་སློབ་མ་ཡིན།

གསུམ་པ་སྙིང་པོར་གྱུར་པའི་ལམ་སྲོལ་ངོས་གཟུང་བ་ནི། བོད་ཡུལ་བསྟན་པའི་མངའ་བདག་རྗེ་བཙུན་ས་སྐྱ་པ་ཡབ་སྲས་ཀྱི་བཤད་སྲོལ་འདི་ཉིད་ཡིན་ལ། འདི་གང་གི་རྗེས་སུ་འབྲང་སྙམ་ན། འདི་ལ་གཉིས་ཏེ། གཞུང་འགྲེལ་ལ་བརྟེན་པའི་བཤད་སྲོལ་དང༌། མན་ངག་ལ་བརྟེན་པའི་བཤད་སྲོལ་ལོ། །དང་པོ་ནི། རྗེ་བཙུན་རིན་པོ་ཆེས་ཀྱེ་རྡོ་རྗེའི་ཆོས་སྐོར་གྱི་དཀར་ཆག་ལས། སྙིང་པོ་དོན་གྱི་ཀྱེ་རྡོར་ནི། །བིརྺའི་རྗེས་འབྲང་ཌོམ་བྷིའི་སྐོར། །ཡན་ལག་མེད་རྗེས་པདྨའི་སྐོར། །དམ་ཚིག་རྡོ་རྗེ་ནག་པོའི་སྐོར། །ཞེས་གསུངས་པ་ལྟར། བིརྺ་པའི་སློབ་མར་གྲགས་པ་དེ་ཉིད་ཀྱི་རྗེས་སུ་འབྲངས་ནས་སྐུ་ལུས་མ་སྤངས་པར་མཆོག་གི་དངོས་གྲུབ་བརྙེས་པ། གྲུབ་ཆེན་ཌོམ་བྷི་པའི་བཤད་སྲོལ་དང༌། ཡན་ལག་མེད་པའི་རྡོ་རྗེའི་རྗེས་འབྲང་པདྨ་པའི་བཤད་སྲོལ་དང༌། སློབ་དཔོན་དམ་ཚིག་རྡོ་རྗེའི་རྗེས་སུ་འབྲངས་ནས་ནག་པོ་ཤཱནྟ་བྷ་དྲའི་བཤད་སྲོལ་དང་གསུམ་མོ། །གྲུབ་ཆེན་དེ་དག་གི་དགོངས་པ་གསལ་བར་བྱེད་པའི་ཡིག་སྣའི་རྐང་གྲངས་ལ། རྗེ་བཙུན་རིན་པོ་ཆེས། གཙོ་ཆེའི་ཆོས་སྣ་སུམ་ཅུ་དགུ། །ལམ་སྐོར་དགུ་ནི་ཁྱད་པར་རོ། །(མཆན་2) ཞེས་གསུངས་པ་ལྟར། གྲུབ་ཆེན་ཌོམ་བྷི་པའི་ཆོས་སྐོར་ལ། རྩ་རྒྱུད་ཀྱི་འགྲེལ་པ་ཀུ་མུ་ཏི། སྨིན་བྱེད་དཀྱིལ་འཁོར་གྱི་ཆོ་ག་བཟང་པོ་ཡོངས་བཟུང༌། གྲོལ་ལམ་བསྐྱེད་རིམ་དབང་པོ་རབ་ལ་ཡབ་ཀྱི་སྒྲུབ་ཐབས་ཡན་ལག་དྲུག་པ། ཡུམ་གྱི་སྒྲུབ་ཐབས་བདུད་རྩི་འོད། དབང་པོ་ཐ་མལ་ཡབ་ཀྱི་སྒྲུབ་ཐབས་དྲན་པ་གཅིག་པ། ཡུམ་གྱི་སྒྲུབ་ཐབས་དཔའ་༝བོ་༝(མོ་)གཅིག་པ། ཐུན་མོང་དུ་རྫོགས་རིམ་གཏུམ་མོའི་འགྲེལ་ཆུང༌། ལམ་གྱི་ཡན་ལག་དེ་ཉིད་བཅུ་བ། ཚོགས་ཀྱི་འཁོར་ལོ། གཏོར་མའི་ཆོ་ག །ཕྱག་མཚན་གྱི་དག་པ། སྔགས་དོན། སྦྱིན་སྲེག །མན་ངག་གི་རོ་སྲེག །དེ་དག་གི་དོན་བསྡུས་པ་སྒྲུབ་ཐབས་རིན་པོ་ཆེ་འབར་བ་རྣམས་སོ། །པདྨའི་ཆོས་སྐོར་ལ། རྩ་རྒྱུད་ཀྱི་འགྲེལ་བ་པདྨ་ཅན། སྨིན་བྱེད་དཀྱིལ་འཁོར་གྱི་ཆོ་ག་ནས་གླིང་མ། བསྐྱེད་རིམ་སྒྲུབ་ཐབས་ལ་མཚོ་སྐྱེས། ཚོགས་འཁོར་དམ་ཚིག་ལྔ་པ། བསྟོད་པ་ཉི་ཤུ་བ། དེ་གཉིས་ལ་ཐུན་མོང་དུ་ཕན་འདོགས་པའི་གུར་གྱི་བཤད་སྦྱར། ཕྱག་བཅུ་དྲུག་པ་དཀར་པོའི་མངོན་རྟོགས། གཞན་ཡང་སྐབས་ཀྱི་འགྲེལ་ཆུང་བརྒྱད་ལ། གླེང་གཞིའི་འགྲེལ་པ། ༝རྩ་བའི་༝(རྩའི་)མངོན་རྟོགས་ཆེ་ཆུང༌། དུར་ཁྲོད་ཀྱི་འགྲེལ་བ་ཆེ་ཆུང༌། བརྡའི་འགྲེལ་པ། རྡོ་རྗེ་གླུའི་འགྲེལ་བ་ཆེ་ཆུང་རྣམས་སོ། །སློབ་དཔོན་ཤཱནྟ་བྷ་དྲའི་ཆོས་སྐོར་ལ། རྩ་རྒྱུད་ཀྱི་འགྲེལ་པ་རྣལ་འབྱོར་རིན་པོ་ཆེ་སྦྱོར་བའི་འཕྲེང་བ། སྨིན་བྱེད་དཀྱིལ་འཁོར་གྱི་ཆོ་ག་ནག་པོ་གཞུང་འགྲེལ། གྲོལ་ལམ་བསྐྱེད་རིམ་དབང་པོ་རབ་ལ་ཡབ་ཀྱི་སྒྲུབ་ཐབས་དེ་ཉིད་གསལ་བ། འབྲིང་ལ་ཕྱག་བཅུ་དྲུག་པ་དཔའ་བོ་གཅིག་པ། ཐ་མ་ལ་ཕྱག་གཉིས་པ་དཔའ་བོ་གཅིག་པ། ལམ་གྱི་ཡན་ལག །ཚོགས་འཁོར། རབ་གནས། སྦྱིན་སྲེག་རོ་སྲེག་རྣམས་ཏེ། དེ་ལྟར་ཌོམྦྷི་པའི་ཡིག་སྣ་བཅྭོ་ལྔ། པདྨའི་ཡིག་སྣ་ལྔ། དེ་གཉིས་ཐུན་མོང་དུ་ཕན་འདོགས་པའི་ཡིག་སྣ་བཅུ། ཤཱནྟ་བྷ་དྲའི་སྐབས་སུ་ཡིག་སྣ་དགུ་སྟེ་ཀུན་དྲིལ་(བས)སུམ་ཅུ་སོ་དགུའོ། །འདིར་ཁ་ཅིག་གཙོ་ཆེའི་ཆོས་སྣ་བཞི་བཅུ་དགུ། ཞེས་གཞུང་ལ་བཅོས་མཛད་ཅིང༌། གཙོ་ཆེའི་ཆོས་སྣ་སུམ་ཅུ་རྩ་དགུའི་རྐང་གྲངས་འདྲེན་ལུགས་ཀྱང་མི་འདྲ་བ་མང་ནའང༌། ཕལ་ཆེར་ཕོ་ཚོད་དང་རང་བཟོར་སྣང་ལ། འདིར་བདག་ཆེན་རྡོ་རྗེ་འཆང་ཆེན་པོས། སྒོ་རུམ་དཔེ་ཁང་ནས་རྗེ་བཙུན་རིན་པོ་ཆེའི་དངོས་སློབ་གཉིས་ཀྱི་ཟིན་བྲིས་ཤིན་ཏུ་གསལ་བ་གཟིགས་པ་ལྟར་བཀོད་པ་ཡིན་ནོ། །

གཉིས་པ་མན་ངག་ལ་བརྟེན་པའི་བཤད་སྲོལ་ནི། རྣལ་འབྱོར་གྱི་དབང་ཕྱུག་བིརྺ་པ་ནས། རྗེ་བཙུན་ས་སྐྱ་བ་ཆེན་པོའི་བར་དུ་ཡི་གེ་མེད་༝པས་༝(པར་)སྙན་ནས་སྙན་དུ་བརྒྱུད་པ་ཡིན་ཀྱང༌། རྗེ་བཙུན་ས་སྐྱ་པ་ཡབ་སྲས་ཀྱིས་སྙིགས་དུས་ཀྱི་གདུལ་བྱ་རྣམས་ཀྱིས་སྙན་བརྒྱུད་འཛིན་པར་༝མ་༝(མི་)ནུས་པས་ནུབ་ཀྱི་དོགས་ནས་ཡི་གེར་བཀོད་པའི་ཆོས་སྣའི་རྐང་གྲངས་ལ་དོན་གཉིས་ཏེ། རྒྱུད་འཆད་པའི་སྐབས་སུ་དགོས་པའི་ཆོས་སྣ་དང༌། མན་ངག་ཉམས་སུ་ལེན་པའི་སྐབས་སུ་དགོས་པའི་ཆོས་སྣ་གཉིས་ལས། དང་པོ་ལ། རྒྱུད་སྤྱི་ལ་དགོས་པའི་ཆོས་སྣ། སོ་སོ་ལ་དགོས་པའི་ཆོས་སྣ། རྡོ་རྗེ་ཐེག་པ་སྤྱི་དང་བྱེ་བྲག་རྒྱུད་འདིའི་རྣལ་འབྱོར་བ་ལ་དགོས་པའི་ཆོས་སྣ། སྦས་པའི་རྣལ་འབྱོར་བ་ལ་དགོས་པའི་ཆོས་སྣ་དང་བཞིའོ། །དང་པོ་ནི། རྗེ་བཙུན་རིན་པོ་ཆེས་འགྲེལ་བ་དག་ལྡན་ལས། རྒྱུད་སྡེའི་དུམ་བུ་རྣམ་གཞག་མངོན་རྟོགས་དང༌། །སྟོང་ཐུན་གཉིས་ཀྱི་དོན་བསྡུས་བསྟོད་པ་གཉིས། །བདག་མེད་བསྟོད་པའི་རྣམ་འགྲེལ་དང་བཅས་པ། །ཀུན་ཏུ་དགོས་པའི་གཞུང་བདུན་འཐོར་མི་བྱ། །ཞེས་གསུངས་པ་ལྟར། དང་པོ་ནི། རྗེ་བཙུན་ས་སྐྱ་པས་མཛད་པ་རྒྱུད་སྡེའི་དུམ་བུ། གཉིས་པ་སློབ་དཔོན་རིན་པོ་ཆེས་མཛད་པའི་རྒྱུད་སྡེའི་སྤྱིའི་རྣམ་གཞག །གསུམ་པ་མངོན་པར་རྟོགས་པ་རིན་པོ་ཆེའི་ལྗོན་ཤིང༌། བཞི་བ་སྟོང་ཐུན་གཉིས་ཀྱི་དོན་བསྡུས་ས་བཅད། ལྔ་བ་ཡབ་ཀྱི་བསྟོད་པ་དཎྜ་ཀ །དྲུག་པ་ཡུམ་གྱི་བསྟོད་པ་རིན་པོ་ཆེའི་འཕྲེང་བ་རྣམས་རྗེ་བཙུན་རིན་པོ་ཆེས་མཛད་པ། བདུན་པ་བདག་མེད་བསྟོད་འགྲེལ་ས་པཎ་གྱིས་མཛད་པ་རྣམས་སོ། །གཉིས་པ་ནི། རྒྱུད་དོན་སོ་སོའི་རྣམ་འགྲེལ་དོན་བསྡུས་བཅས། །གང་ལ་གང་དགོས་དེ་དེར་བླང་བྱ་ཞིང༌། །དེ་ལྟར་བཅུ་གསུམ་ལེགས་པར་རབ་བལྟས་ན། །རྣམ་པར་ཕྱེ་ནས་རྒྱུད་གསུམ་ཤེས་པར་འགྱུར། །ཞེས་གསུངས་པ་ལྟར། བརྟག་གཉིས་ཀྱི་འགྲེལ་པ་དག་ལྡན། དེའི་བསྡུས་དོན། གུར་གྱི་འགྲེལ་པ་གུར་རྒྱན། དེའི་བསྡུས་དོན། སམྦུ་ཊའི་འགྲེལ་བ་གནད་ཀྱི་གསལ་བྱེད། དེའི་བསྡུས་དོན་ཏེ། རྒྱུད་གཅིག་ཤེས་པར་འདོད་ན་གཉིས་དང༌། གཉིས་ཤེས་པར་འདོད་ན་བཞི་དང༌། གསུམ་ཆར་ཤེས་པར་འདོད་ན་དྲུག་ཆར་བླང་བར་བྱའོ། །གསུམ་པ་ནི། སྨིན་བྱེད་ལྟུང་བའི་རྣམ་གཞག་སྒྲུབ་ཐབས་བཞི། །རབ་གནས་སྦྱིན་སྲེག་ཚོགས་ཀྱི་ཆོ་གར་བཅས། །རྡོ་རྗེ་དྲིལ་བུ་བགྲང་འཕྲེང་དགང་བླུགས་དང༌། །ཐ་མའི་ཆོ་ག་མཆོད་རྟེན་བསྒྲུབ་པ་སྟེ། །དེ་ལྟར་བཅུ་བཞི་དང་པོའི་ལས་ཅན་ནས། །བརྩམས་ཏེ་གང་ཟག་ཀུན་གྱིས་གཟུང་བར་བྱ། །ཞེས་གསུངས་པ་ལྟར། རྗེ་བཙུན་རྩེ་མོས་མཛད་པའི་སྨིན་བྱེད་དབང་གི་ཆུ་བོ་ཆེན་མོ། རྗེ་བཙུན་རིན་པོ་ཆེས་མཛད་པའི་ལྟུང་བའི་རྣམ་གཞག་འཁྲུལ་བ་སྤོང་བ། ཡབ་ཀྱི་སྒྲུབ་ཐབས་རྒྱས་པ་ཡན་ལག་བཞི་བ་རྗེ་བཙུན་རྩེ་མོས་མཛད་པ། ཡབ་ཀྱི་སྒྲུབ་ཐབས་འབྲིང་པོ་ཡན་ལག་དྲུག་པ། ཡབ་ཀྱི་སྒྲུབ་ཐབས་བསྡུས་པ། ཡུམ་གྱི་སྒྲུབ་ཐབས་རྣམས་རྗེ་བཙུན་རིན་པོ་ཆེས་མཛད་པ། རབ་གནས་བཟང་པོ་དྲུག་པ་དང༌། ཞི་བའི་སྦྱིན་སྲེག་རྩེ་མོས་མཛད་པ། ཞི་བའི་སྦྱིན་སྲེག་གི་ཁ་སྐོང་ལས་བཞིའི་སྦྱིན་སྲེག་དང༌། ཚོགས་འཁོར་ཚིམ་པ་དྲུག་པ་རྣམས་རྗེ་བཙུན་རིན་པོ་ཆེས་མཛད་པ། རྡོ་རྗེ་དྲིལ་བུ་(དང་)བགྲང་འཕྲེང་གི་རྣམ་གཞག་འགྲེལ་པ་གནད་ཀྱི་གསལ་བྱེད་དུ་གསལ། དགང་བླུགས་ཀྱི་རྣམ་གཞག་ཞི་བའི་སྦྱིན་སྲེག་གི་ཡི་གེར་གསལ། དུས་ཐ་མའི་ཆོ་ག་གཞན་ཕན་བདུད་རྩི་རྗེ་བཙུན་རིན་པོ་ཆེས་མཛད་པ། མཆོད་རྟེན་བསྒྲུབ་པའི་ཆོ་ག་དང་༝ཐ་མའི་ཆོ་ག་༝གུར་རྒྱན་ན་གསལ་བས་དེར་ཤེས་པར་བྱའོ། །བཞི་བ་སྦས་པའི་རྣལ་འབྱོར་པ་ལ་དགོས་པའི་ཆོས་སྣ་ནི། རྗེ་བཙུན་རིན་པོ་ཆེས། ལུས་རྒྱན་བཏུང་བའི་སྣོད་དང་གཟུང་བྱའི་རྫས། །རོལ་མོའི་ཆོ་ག་སྟན་དང་བགོ་བའི་གོས། །འདི་དག་ཧེ་རུ་ཀ་དཔལ་ཆས་དྲུག་སྟེ། །རྣམ་པར་ཕྱེ་བས་བཅུ་བཞིར་འགྱུར་བ་ཡིན། །ཞེས་གསུངས་པའི་བཅུ་བཞིར་འགྱུར་ཚུལ་ཡང༌། །རྒྱན་ལ་བཞི་སྟེ་བཏུང་བའི་སྣོད་དང་ལྔ། །ལག་ཆ་གཉིས་དང་རོལ་མོའི་ཆ་བྱད་གསུམ། །གོས་དང་སྟན་ལ་གཉིས་གཉིས་དེ་ལྟར་ན། །དྲུག་ལས་ཕྱེ་བས་བཅུ་བཞིར་འགྱུར་བའོ། །ཞེས་གསུངས་པ་ལྟར། རུས་པའི་རྒྱན་དྲུག་དང༌། ཁྲག་གི་ཐིག་ལེ་དང༌། ཞག་གི་ཟོ་རིས་དང༌། ཐལ་ཆེན་གྱི་ཚོམ་བུ་སྟེ། ལུས་རྒྱན་བཞི། བཏུང་བའི་སྣོད་ཐོད་པ། གྲི་གུག་དང་། ཁ་ཊྭཱཾ་ག་སྟེ་གཟུང་བྱའི་རྫས་གཉིས། ཌཱ་མ་རུ་དང༌། གསང་བའི་རྔ་ཆུང་དང༌། མི་རྐང་གི་གླིང་བུ་སྟེ་རོལ་མོའི་ཡོ་བྱད་གསུམ། སྟག་ལྤགས་དང་། མི་ལྤགས་ཀྱི་གདན་གཉིས། སྟག་ལྤགས་ཀྱི་ཤམ་ཐབས་དང༌། ན་ར་ཙརྨའི་ཆོས་གོས་ཏེ་བགོ་བའི་གོས་གཉིས་སོ། །དེ་དག་གི་རྣམ་གཞག་ནི་རྗེ་བཙུན་རིན་པོ་ཆེས་ཧེ་རུ་ཀའི་ཆས་དྲུག་སྟོན་པའི་(མཆན་4)རྣམ་གཞག་ཡོད་དོ། །

གཉིས་པ་མན་ངག་ཉམས་སུ་ལེན་པའི་སྐབས་སུ་དགོས་པའི་ཆོས་སྣ་རྣམས་ནི་རྗེ་བཙུན་རིན་པོ་ཆེས་ལམ་འབྲས་ཀྱི་གླེགས་བམ་གྱི་དཀར་ཆག་ན་བཞུགས་པའི་ཆོས་སྣ་དྲུག་ཅུ་བོ་རྣམས་སོ། །དེ་རྣམས་ཀྱི་བརྒྱུད་པ་ལ་རིང་བརྒྱུད་དང་ཉེ་བརྒྱུད་གཉིས་ལས། དང་པོ་ནི། དིང་སང་ཡོངས་སུ་གྲགས་པ་(8) ལྟར་རོ། །གཉིས་པ་ནི། རྗེ་བཙུན་རིན་པོ་ཆེས་སྟོང་ཐུན་ས་བཅད་དུ། བླ་མེད་ཕྱོགས་ནི་རིས་བསྒྱུར་མིག་བཅས་པ། །རིག་བྱེད་ཀྱིས་གསལ་ལག་པས་མེ་ལ་བགོ །དེ་འོད་ཀུན་གསལ་ཆུ་གཏེར་འབྱུང་བར་བབས། །བློ་ལྡན་དོན་འདི་ཤེས་ན་སྨྲ་བར་གྱིས། །(9) ཞེས་གསུངས་པ་ལྟར་རོ། །གསུམ་པ་དེ་ལས་བྱུང་བའི་སྒྲུབ་ཐབས་དངོས་ངོས་གཟུང་བ་ནི། རྣལ་འབྱོར་དབང་ཕྱུག་བིརྺ་པ་ནས་རྗེ་བཙུན་ས་སྐྱ་པ་ཡབ་སྲས་ལ་བརྒྱུད་པའི་ཀྱེ་རྡོ་རྗེ་མན་ངག་ལུགས་ཀྱི་ཆོས་སྐོར་གྱི་ནང་ཚན། མུས་ཆེན་དཀོན་ཅོག་རྒྱལ་མཚན་དཔལ་བཟང་པོས་མཛད་པའི་ཀྱེ་རྡོ་རྗེའི་སྒྲུབ་ཐབས་ཡན་ལག་དྲུག་པ། འདི་(10)བཤད་བྱའི་ཆོས་དངོས་སོ། །

8 རིང་བརྒྱུད་ནི། རྡོ་རྗེ་འཆང། བདག་མེད་མ། བིརྺ་པ། ནག་པོ་པ། ཌ་མ་རུ་པ། ཨ་ཝ་དྷུ་ཏི་པ། ག་ཡ་དྷ་ར། འབྲོག་མི་ཤཱཀྱ་ཡེ་ཤེས། བླ་མ་སེ་སྟོན་ཀུན་རིག །བླ་མ་ཞང་སྟོན་ཆོས་འབར། ས་ཆེན་ཀུན་དགའ་སྙིང་པོ་ལ་སོགས་པ་ལམ་འབྲས་སློབ་བཤད་དང་ཚོགས་བཤད་ཀྱི་བརྒྱུད་པ་བཞིན་ནོ།།

9 ཉེ་བརྒྱུད་ནི། རྗེ་བཙུན་རིན་པོ་ཆེ་གྲགས་པ་རྒྱལ་མཚན་ལ། རམ་སྡིང་མ་བ་འབྱུང་གནས་རྡོ་རྗེས། རྒྱུད་སྡེ་བདུན་ཅུ་རྩ་གཉིས་ཀྱི་བརྒྱུད་པ་གང་ཡིན་དྲིས་པའི་ལན་གྱི་ཚིགས་བཅད་ད་ལྟ་སྟོང་ཐུན་གྱི་མཇུག་ཏུ་བྲིས་པ། བླ་མེད་ཕྱོགས་ནི་རིས་བསྒྱུར་མིག་བཅས་པ། །རིག་བྱེད་ཀྱིས་གསལ་ལག་པས་མེ་ལ་བགོ །དེ་འོད་ཀུན་གསལ་ཆུ་གཏེར་འབྱུང་བར་བབས། །བློ་ལྡན་དོན་འདི་ཤེས་ན་སྨྲ་བར་གྱིས། །ཞེས་པ་སྟེ། རྡོ་རྗེ་འཆང། བདག་མེད་མ། བིརྺ་པ། ས་ཆེན་ཀུན་དགའ་སྙིང་པོ། དེ་མན་ཆད་རིང་བརྒྱུད་དང་འདྲ། དེ་ཡང་ལི་ཐང་སྡེ་གཞུང་འོད་ཚང་བླ་མ་ཆོས་འཕེལ་གྱིས་སྤྱི་ལྗོན་གསལ་བྱེད་དུ་འདི་ལྟར་གསུངས་ཏེ། རྗེ་བཙུན་ཆེན་པོས་སྟོང་ཐུན་ས་བཅད་དུ་བརྡ་ཚིག་གི་སྒོ་ནས་གསུངས་པའི་དོན་བཤད་པ་ལ། ཐོག་མར་རྒྱུད་སྡེ་བདུན་ཅུ་རྩ་གཉིས་སྤྱིའི་ཉེ་བརྒྱུད་ནི། བླ་མེད་ཕྱོགས་ནི་རིས་བསྒྱུར་མིག་བཅས་པ། །རིག་བྱེད་ཀྱིས་གསལ་ལག་པས་མེ་ལ་བགོ །དེ་འོད་ཀུན་གསལ་ཆུ་གཏེར་འབྱུང་བར་བབས། །བློ་ལྡན་དོན་འདི་ཤེས་ན་སྨྲ་བར་གྱིས། །ཞེས་པ་སྟེ། བླ་མེད་ཀྱི་རྒྱུད་སྡེ་ཕྱོགས་ནི་བཅུ་ཡིན་ལ་དེ་རིས་ཏེ་བདུན་གྱིས་བསྒྱུར་བས་བདུན་ཅུ། དེའི་སྟེང་དུ་མིག་སྟེ་གཉིས་དང་བཅས་པའི་རྒྱུད་སྡེ་དོན་གཉིས་སོ། །རིག་བྱེད་ནི་བཞི་སྟེ་སྐུ་བཞིའི་བདག་ཉིད་རྡོ་རྗེ་འཆང་ཉིད་ཀྱིས་གསལ་བར་གསུངས་པ་ལག་པ་ནི་གཉིས་ཏེ་བརྒྱུད་པ་གཉིས་པ་བདག་མེད་མས། མེ་ནི་གསུམ་སྟེ་བརྒྱུད་པ་གསུམ་པ་བིརྺ་པ་ལ་བགོས་ཏེ་གནང་། དེའི་གསུང་གི་འོད་ཟེར་ཀུན་ཏུ་གསལ་བ་ནི་ཆུ་གཏེར་སྟེ་བཞི་བ་ས་སྐྱ་པ་ཆེན་པོ་དང་། འབྱུང་བ་སྟེ་ལྔ་བ་རྗེ་བཙུན་སྐུ་མཆེད་ལ་བབས་པའོ། །ཀྱེ་བློ་ལྡན་རྣམས་བརྒྱུད་ཚུལ་འདི་ལྟ་བུ་བརྡ་ཚིག་གིས་བསྟན་པའི་དོན་འདི་ཤེས་ན་སྨྲ་བར་གྱིས་ཤིག་ཅེས་འབོད་ཅིང་བསྐུལ་བའོ། །བྱེ་བྲག་རྒྱུད་གསུམ་གསལ་བྱེད་ཀྱི་ཉེ་བརྒྱུད་ནི། ལེགས་འོངས་མིག་གིས་ཡོན་ཏན་གསལ་བར་བྱས། །མེ་དང་ཆུ་བོས་འབྱུང་བ་རབ་ཏུ་བསྐྱེད། །ཟླ་བས་ཀུན་ཀྱང་གསལ་བར་བྱས་མོད་ཀྱི། །མིག་གིས་ལེགས་པར་བལྟས་པས་བདག་བློ་དད། །ཞེས་པ་སྟེ། ལེགས་འོངས་ནི་བརྒྱུད་པའི་རིམ་པ་ཡིན་ལ་མིག་གི་སྟེ་བརྒྱུད་པ་གཉིས་པ་བདག་མེད་མས། ཡོན་ཏན་སྟེ་གསུམ་པ་བིརྺ་པ་དེའི་རྒྱུད་བྱིན་གྱིས་བརླབས་ཤིང་གསལ་བར་བྱས་པའོ། །མེ་སྟེ་གསུམ་པ་བིརྺ་པ་དང་ཆུ་བོ་ནི་བཞི་བ་ས་སྐྱ་པ་ཆེན་པོ་སྟེ། དེ་གཉིས་ཀས་འབྱུང་བ་སྟེ་ལྔ་བ་རྗེ་བཙུན་སྐུ་མཆེད་ཀྱི་ཡོན་ཏན་རབ་ཏུ་བསྐྱེད་ཅེས་པའོ། །འདིས་ནི་བིརྺ་པ་ཉིད་ཀྱིས་རྗེ་བཙུན་སྐུ་མཆེད་ལ་དངོས་སུ་གསུངས་པ་ཡང་གསལ་བར་གྲུབ་སྟེ། གསུང་སྒྲོས་གཞན་ལས་ཀྱང་། མཐུ་སྟོབས་དབང་ཕྱུག་ཡི་དམ་གང་རུང་ལ། །ཉིན་མཚན་གང་ཡང་ཐེ་ཚོམ་གཅོད་མཛད་པ། །ཞེས་དང་། འོག་ན་ཡང་རྗེ་བཙུན་རྣལ་འབྱོར་དབང་ཕྱུག་གིས་བག་ཙམ་རྗེས་སུ་བཟུང་ངམ་སྙམ་པ་ཞིག་བྱུང་ཞེས་བཤད་པས་སོ། །ཟླ་བ་སྟེ་དང་པོ་རྡོ་རྗེ་འཆང་ཆེན་པོས་རྒྱུད་ཀྱི་དོན་ཀུན་ཀྱང་གསལ་བར་བྱས་མོད་ཀྱི་འོན་ཀྱང་རྒྱུད་དོན་རྣམས་ནི་མན་ངག་དང་མི་ལྡན་པས་རྟོགས་པར་མི་ནུས་ཏེ། རྗེ་ས་ཆེན་གྱིས། ཐམས་ཅན་མཁྱེན་པའི་བཀའ་ནི་རྒྱ་མཚོ་བཞིན། །ཟབ་ཅིང་གཏིང་དཔག་དཀའ་ལ་ཐུག་པ་མེད། །རྡོ་རྗེ་ཐེག་པའི་དགོངས་པ་སྣ་ཚོགས་པས། །གསུངས་ཤིང་རྡོ་རྗེའི་ཚིག་གིས་རྒྱས་བཏབ་པ། །ཞེས་བཤད་པ་ལྟར་རོ། །མན་ངག་དང་ལྡན་པས་བདེ་བླག་ཏུ་རྟོགས་པར་ནུས་ཏེ། ལུང་བསྟན་གྱུར་བ་ཀླུ་སྒྲུབ་ལ་སོགས་སམ། །མཁའ་འགྲོས་བྱིན་བརླབས་བིརྺ་པ་ལ་སོགས། །གྲུབ་ཐོབ་རྣམས་ཀྱི་གདམས་པ་ལ་བརྟེན་ནས། །རྗེས་འཇུག་སྐྱེ་བོས་བཀའ་རྣམས་རྟོགས་པར་འགྱུར། །ཞེས་བཤད་པ་ལྟར་རོ། །དེ་བས་ན་མིག་གི་སྟེ་བརྒྱུད་པ་གཉིས་པ་རྡོ་རྗེ་བདག་མེད་མས་ལེགས་པར་བལྟས་ཤིང་། བྱིན་གྱིས་བརླབས་པའི་རྣལ་འབྱོར་དབང་ཕྱུག་བིརྺ་པའི་བརྒྱུད་པ་འདི་ལ་སངས་རྒྱས་ནས་བརྒྱུད་པ་བར་མ་ཆད་པའི་མན་ངག་གི་བཤད་ཚུལ་ཡོད་པའི་ཕྱིར་བདག་བློ་ཤིན་ཏུ་དད་ཅེས་པའོ། །མན་ངག་དེས་རྒྱུད་ཇི་ལྟར་འཆད་ཅེ་ན། གཟུགས་གཉིས་ཡོན་ཏན་ཟུང་དེ་ཐོག་མ་སྟེ། །གང་གིས་གང་སྟོན་ལོ་རྒྱུས་དང་བཅས་པ། །གཞུང་འདི་ཀུན་ཏུ་བལྟས་པས་བློ་ལྡན་གྱིས། །ལེགས་རྟོགས་གཞན་ལ་སྟོན་ན་བདག་བློ་སྤྲོ། །ཞེས་པ་སྟེ། གཟུགས་ནི་གཅིག་ཡིན་ལ། དེ་གཉིས་ནི་གཟུགས་གཉིས་ཏེ་ཚུལ་དང་པོ་གཉིས་སོ། །ཡོན་ཏན་ནི་གསུམ་ཡིན་ལ། དེ་ཟུང་ནི་གསུམ་གཉིས་དྲུག་སྟེ་ཚུལ་གསུམ་པ་གདམས་ངག་དྲུག་གོ །དེ་ལྟར་ཚུལ་དང་པོ་གསུམ་པོ་དེ་ཐོག་མའམ་སྔོན་དུ་སོང་སྟེ། དེ་ནས་རྒྱུད་གང་གིས་མངོན་པར་རྟོགས་པ་གང་སྟོན་པའི་ལོ་རྒྱུས་ནི་མངོན་པར་རྟོགས་པ་སྟེ། དེ་དང་བཅས་པའི་ཚུལ་བཞི་པོས་གཞུང་རྒྱུད་གསུམ་པོ་འདིར་སྤྱི་དོན་གྱི་ཚུལ་གྱིས་ཀུན་ཏུ་བལྟས་པས་བློ་གྲོས་དང་ལྡན་པའི་གང་ཟག་རྣམས་ཀྱིས་རྒྱུད་ཀྱི་དོན་ལེགས་པར་རྟོགས་པར་འགྱུར་ལ། རྟོགས་པ་དེ་ཉིད་གཞན་ལ་སྟོན་ན་བདག་བློ་སྤྲོ་ཞེས་དགྱེས་པ་བསྐྱེད་པའི་ཚིག་གོ །འཆད་ཚུལ་དེ་གཞན་ལས་ཁྱད་པར་དུ་འཕགས་པར་བསྟན་པ་ནི། ལེགས་འོངས་འཆད་པ་བཤད་གཞིའི་ལོ་རྒྱུས་ཅན། །རྣམ་འགྲེལ་བཅས་པ་སྡིག་འཇོམས་གཞན་མི་ལྡན། །ཞེས་པ་སྟེ། ལེགས་འོངས་ནི་བརྒྱུད་པའི་རིམ་པ་སྟེ། དེ་ལས་བྱུང་བའི་རྒྱུད་འཆད་པའི་ཐབས་ཀྱི་ཚུལ་དང་པོ་གསུམ་དང་བཤད་གཞི་རྒྱུད་གསུམ་གྱི་ལོ་རྒྱུས་ཅན་མངོན་པར་རྟོགས་པ་སྟེ་ཚུལ་བཞི་སྔོན་དུ་སོང་ནས། རྒྱུད་སོ་སོའི་རྣམ་འགྲེལ་བསྡུས་དོན་དང་བཅས་པ་སྡིག་པའི་དྲི་མ་མ་ལུས་པ་འཇོམས་ཤིང་། ཡང་དག་པའི་ཡེ་ཤེས་ཀྱི་སྣང་བ་རྒྱས་པར་བྱེད་པས་ན་གཞན་ལ་མི་ལྡན་པའི་ཁྱད་པར་གྱི་ཆོས་ཡིན་ནོ། །དེ་ལྟར་བཤད་པའི་དགེ་བ་བསྔོ་བ་ནི། མཁའ་མཚུངས་འཛིན་བཅས་དྲི་མ་ཀུན་སྤངས་ཏེ། །ཡི་གེ་བཞི་ལྡན་ཉིད་དུ་འགྱུར་བར་ཤོག །ཞེས་པ་སྟེ། ནམ་མཁའ་དང་མཚུངས་པ་ནི་དམིགས་མེད་ཐབས་ཤེས་ཟུང་འཇུག་ཆོས་སྐུ་ཉིད་ཡིན་ཏེ། དམིགས་མེད་གནས་སུ་ཤེས་རབ་དང་། །དམིགས་མེད་སྙིང་རྗེ་ཆེན་པོ་ཉིད། །བློ་དང་ལྷན་ཅིག་གཅིག་གྱུར་པ། །ནམ་མཁའ་ནམ་མཁའ་ཇི་ལྟ་བའོ། །ཞེས་སོ། །དེ་ནི་འཛིན་པ་དང་བཅས་པའི་དྲི་མ་ཀུན་སྤངས་པའི་གནས་གྱུར་པའི་ཡོན་ཏན་མཐར་ཐུག་པ་བརྙེས་པ་སྟེ། ཤྲཱི་ཧེ་རུ་ཀ་ཞེས་པའི་ཡི་གེ་བཞིའི་དོན་དང་ལྡན་པ་སྟེ་སྐུ་བཞིའི་བདག་ཉིད་ཡིན་ལ། དེ་ཉིད་དུ་འགྱུར་བར་ཤོག་ཅིག་ཅེས་བསྔོ་བའོ། །འགྲེལ་ཚུལ་འདི་ནི་མཁན་ཆེན་བསོད་ནམས་ལྷུན་གྲུབ་ལེགས་པའི་འབྱུང་གནས་ཀྱི་རྒྱལ་ཚབ་དམ་པའི་མན་ངག་ལྟར་བཀྲལ་བ་ཡིན་ལ། ཀུན་མཁྱེན་རིན་པོ་ཆེའི་བཞེད་པ་ནི་བརྡ་གྲོལ་ངེས་པའི་དཔལ་སྟེར་དུ་ཤེས་པར་བྱའོ། །

10 བྱ་བྲལ་མ་ཞེས་པ།

སྤྱི་དོན།

བསྒྲུབ་བྱ་ལྷའི་རྣམ་གཞག

གཉིས་པ་ངོས་ཟིན་པ་དེ་ཇི་ལྟར་བཤད་པའི་ཚུལ་ལ་དོན་གཉིས་ཏེ། སྤྱི་དོན་དང༌། གཞུང་དོན་ནོ། །དང་པོ་ལ་བསྒྲུབ་བྱ་ལྷའི་རྣམ་པར་གཞག་པ། སྒྲུབ་བྱེད་མངོན་རྟོགས་ཀྱི་དབྱེ་བ། དེས་དེ་ཇི་ལྟར་བསྒྲུབ་པའི་ཚུལ་དང་གསུམ་མོ། །དང་པོ་ལ་གསུམ་སྟེ། སྤྱིར་རྒྱུད་ནས་བཤད་པའི་ལྷའི་རྣམ་གྲངས། དེ་ལས་བྱེ་བྲག་ཏུ་ཀྱེ་རྡོ་རྗེའི་དཀྱིལ་འཁོར་ངོས་གཟུང་བ། དེ་ལས་ཞལ་བརྒྱད་ཕྱག་བཅུ་དྲུག་པ་གཙོ་བོར་སྟོན་པའི་རྒྱུ་མཚན་ནོ། །དང་པོ་ལ་མཆོག་བསྒྲུབ་པའི་ལྷའི་རྣལ་འབྱོར་དང༌། ལས་རྒྱས་པའི་ལྷའི་རྣལ་འབྱོར་གཉིས་ལས། དང་པོ་ལ་གང་ལ་དབྱེ་བའི་གཞི། ཇི་ལྟར་དབྱེ་བའི་ཚུལ། དེ་ལྟར་དབྱེ་བའི་དོན་ལ་སྤྲོས་པ་༝བཅད་༝(གཅད་)པ་དང་གསུམ་ལས། དང་པོ་ནི། ལྷའི་རྣམ་པ་གང་ལ་རྣམ་དག་ཁྱད་པར་ཅན་སྦྱར་དུ་ཡོད་པས། ཐ་མལ་གྱི་རྣམ་རྟོག་མཐའ་དག་སྦྱང་བར་ནུས་ཤིང༌། མཆོག་གི་དངོས་གྲུབ་སྒྲུབ་པའི་ཐབས་སུ་གྱུར་པའི་ལྷའི་རྣལ་འབྱོར་(རོ)། །གཉིས་པ་ནི། རྩ་རྒྱུད་བརྟག་གཉིས་ནས་བཤད་པ་ལ། ཧེ་རུ་ཀ་བཞི། རྒྱུ་རྡོ་རྗེ་འཛིན་པ། བདག་མེད་མ་སྟེ་དྲུག །བཤད་རྒྱུད་ཐུན་མོང་མ་ཡིན་པ་རྡོ་རྗེ་གུར་ནས་བཤད་པ་ལ། རིགས་བསྡུས་དང༌། རིགས་རྐྱང་གཉིས་ལས། དང་པོ་ལ་རྒྱས་པ་ལྷ་ཞེ་དགུ་མ་དང༌། བསྡུས་པ་ལྷ་ཉེར་ལྔ་མ། གཉིས་པ་ལ་རྒྱས་པ་ལྷ་དགུ་མ། བསྡུས་པ་ལྷ་ལྔ་མ་དང༌། དེ་རེ་རེ་ལ་རིགས་ལྔ་ལྔས་གཙོ་བོ་(གོ་)འཕོས་པས་ལྔ་ལྔར་འགྱུར་ཏེ་ལྔ་བཞི་ཉི་ཤུའོ། །དེ་རེ་རེ་ལའང་ཧེ་རུ་ཀ་བཞི་བཞིར་ཕྱེ་བས་བརྒྱད་ཅུ་དང༌། བདག་མེད་མ་ལྷ་མོ་བཅུ་གསུམ་མ་དང༌། བཅྭོ་ལྔ་མ་སྟེ་བརྒྱད་ཅུ་རྩ་གཉིས་སོ། །བཤད་རྒྱུད་ཐུན་མོང་བ་སཾ་བུ་ཊི་ལས་བཤད་པ་ལ། ཧེ་རུ་ཀ་བཞི། བདག་མེད་མ། ཡེ་ཤེས་མཁའ་འགྲོ། དྲག་པོ་གདན་ཅན། རྡོར་དབྱིངས་ལ་དཀྱིལ་འཁོར་གྱི་གཙོ་བོ་རིགས་ལྔ་(གོ་)འཕོས་པས་དཀྱིལ་འཁོར་ལྔར་འགྱུར་ཏེ་བཅུ་གཉིས་(ཏེ)། ཀུན་དྲིལ་བས་རྒྱུད་གསུམ་ནས་བཤད་པའི་མཆོག་སྒྲུབ་པའི་ལྷའི་རྣམ་གྲངས་བརྒྱ་ཐམ་པ་ཡོད་དོ། །གསུམ་པ་༝ལ་༝(ནི)། ཁ་ཅིག་གིས་གཙོ་བོ་དུ་མ་འཕོས་པའི་དཀྱིལ་འཁོར་དེ་བས་མང་དུ་མི་འགྱུར་(རམ)སྙམ་ན། མི་འགྱུར་ཏེ། དཀྱིལ་འཁོར་གྱི་གཙོ་བོ་རིགས་ལྔ་ལས་གཞན་འཕོ་བར་མི་བཞེད་ལ། གཞན་རྣམས་ལས་རྒྱས་པའི་ལྷ་ཡིན་པའི་ཕྱིར་རོ། །དེ་སྐད་དུ་ཡང་སཾ་བུ་ཊིའི་བརྟག་པ་བདུན་པ་ལས། ཞི་བ་དང་། རྒྱས་པ་དང་། དབང་དང་། མངོན་སྤྱོད་ཀྱི་ལས་རྣམས་ལ་དཀྱིལ་འཁོར་གྱི་བདག་༝པོས་༝(པོ)རྒྱལ་མོ་རྣམ་པར་བསྒོམ་པར་བྱ་སྟེ། ཞེས་གསུངས་པའི་ཕྱིར་རོ། །གཉིས་པ་ལས་རྒྱས་པའི་ལྷའི་རྣལ་འབྱོར་ལ་གཉིས་ཏེ། གང་ལ་དབྱེ་བའི་གཞི། ཇི་ལྟར་དབྱེ་བའི་ཚུལ་ལོ། །དང་པོ་ནི། ལྷའི་རྣམ་པ་གང་ལ་རྣམ་དག་ཁྱད་པར་ཅན་མ་གསུངས་པས། ཐ་མལ་གྱི་རྣམ་རྟོག་སྦྱང་བར་མི་ནུས་ཤིང༌། ཐུན་མོང་གི་དངོས་གྲུབ་བསྒྲུབ་པའི་ཐབས་སུ་གྱུར་པའི་ལྷའི་རྣལ་འབྱོར་རོ། །གཉིས་པ་༝ལ་༝(ནི་)རྩ་རྒྱུད་བརྟག་པ་གཉིས་པ་ནས་བཤད་པ་ལ།(11) ལས་ཚོགས་དང་རྗེས་སུ་འབྲེལ་བའི་དྲག་པོའི་སྔགས་ཀྱི་ལྷ་མོ་བདུན། ཀུ་རུ་ཀུལླེ་དང་བཅས་ཆར་དབབ་བཅད་ཀྱི་ལྷ་སྟེ་དགུ། རྡོ་རྗེ་གུར་གྱི་རྒྱུད་ནས་བཤད་པ་ལ། འབྱུང་པོ་འདུལ་བྱེད། སྟོབས་པོ་ཆེ། ཁྲོ་བོ་བཅུ། སྒྲོལ་མ། ཤེས་རབ་ཀྱི་ཕ་རོལ་ཏུ་ཕྱིན་མ། ཁྲོ་བོ་བཅུ་སྦགས་ཏེ་སྒྲུབ་པ། རྡོ་རྗེ་ལུས་མེད། ཀུ་རུ་ཀུལླེ། སོར་འབྲང་མ། སྤྱན་རས་གཟིགས་སོགས་ཞི་བའི་ལྷ་བཅུ།༝གཅིག༝ དཔལ་རྡོ་རྗེ་ནག་པོ་ཆེན་པོ་རྣམས་གསུངས། དཔལ་སཾ་བུ་ཊིའི་རྒྱུད་ནས་གསུངས་པ་ལ། སྒྲོལ་མ། ཀུ་རུ་ཀུལླེ། ཤེས་རབ་ཀྱི་ཕ་རོལ་ཏུ་ཕྱིན་མ། རིགས་བཞི། ཡུམ་བཞི། ལས་ཚོགས་དང་རྗེས་སུ་འབྲེལ་བའི་ལྷ་བཅུ་བདུན། བགྲང་འཕྲེང་དང་རྗེས་སུ་འབྲེལ་པ། རྫོགས་རིམ་དང་རྗེས་སུ་འབྲེལ་བའི་ལྷ་སྟེ། ཀུན་དྲིལ་བས་རྒྱུད་གསུམ་ནས་བཤད་པའི་ལས་རྒྱས་པའི་ལྷ་དྲུག་ཅུ་རྩ་བདུན་ཡོད་དོ། །གཉིས་པ་དེ་ལས་བྱེ་བྲག་ཏུ་ཀྱེ་རྡོ་རྗེའི་དཀྱིལ་འཁོར་ངོས་གཟུང་བ་ནི། རྩ་རྒྱུད་བརྟག་པ་གཉིས་པ་ལས་དཀྱིལ་འཁོར་དྲུག །རྡོ་རྗེ་གུར་གྱི་རྒྱུད་ནས་བརྒྱད་ཅུ་རྩ་གཉིས། སམྦུ་ཊི་ནས་བཤད་པའི་དཀྱིལ་འཁོར་ལྔ་སྟེ། ཀུན་དྲིལ་བས་(ཀྱེ་རྡོ་རྗེའི་)དཀྱིལ་འཁོར་དགུ་བཅུ་རྩ་གསུམ་མོ། །གསུམ་པ་དེ་ལས་ཞལ་བརྒྱད་ཕྱག་བཅུ་དྲུག་པ་གཙོ་བོར་སྟོན་པའི་རྒྱུ་མཚན་ལ། གང་ལ་དོགས་པའི་གནས། དེ་༝ལས་༝(ལ་)དོགས་པ་སྐྱེས་ནས་རྡོ་རྗེ་སྙིང་པོས་ཞུས་པ། དེ་ལ་བཅོམ་ལྡན་འདས་ཀྱིས་ལན་གསུངས་པའི་ཚུལ་དང་གསུམ་མོ། །དང་པོ་ནི། བཅོམ་ལྡན་འདས་༝ཀྱི་༝(ཀྱིས་ཀྱེ་རྡོ་རྗེའི་རྩ་བའི་རྒྱུད་)བརྟག་པ་དང་པོ་རྡོ་རྗེའི་རིགས་ཀྱི་ལེའུ་ལས། རྡོ་རྗེ་སྙིང་པོ་སྙིང་རྗེ་ཆེ། །དངོས་པོ་ཉིད་ཀྱིས་རྣམ་གྲོལ་ཞིང༌། །དངོས་པོའི་འཆིང་བས་འཆིང་བར་འགྱུར། །ཞེས་གསུངས་པའི་དོན། ཐ་མལ་གྱི་དངོས་པོའི་རྣམ་རྟོག་གིས་ཁམས་གསུམ་འཁོར་བར་འཆིང་ཞིང༌། ཐ་མལ་གྱི་རྣམ་རྟོག་དེ་ཉིད་ལྷའི་དངོས་པོར་བསྒོམས་པས་གྲོལ་བར་འགྱུར་ལ། ལྷ་གང་གིས་གྲོལ་གསལ་བར་མ་གསུངས་པ་ལ་དོགས་པ་སྐྱེས་སོ། །གཉིས་པ་ནི། (ཀྱེ་རྡོ་རྗེའི་རྩ་རྒྱུད་བརྟག་པ་ཕྱི་མའི་ལེའུ་གཉིས་པ་ལས།) རྡོ་རྗེ་སྙིང་པོས་(གསོལ་བ)། ནམ་མཁའ་ལྟ་བུའི་ཆོས་ཀུན་ལ། །རྒྱ་མཚོར་ཀུ་བ་ཇི་ལྟ་བར། །རང་འདོད་ལྷ་ཡི་གཟུགས་ཀྱིས་ནི། །སེམས་ཅན་དངོས་གྲུབ་ཇི་ལྟར་འགྱུར། །ཞེས་ཞུས་པའི་དོན། ཆོས་ཐམས་ཅད་ཀྱི་གནས་ལུགས་སྐྱེ་འགག་གནས་གསུམ་དང་བྲལ་བ་ནམ་མཁའ་ལྟར་བརྗོད་དུ་མེད་པ་ཡིན་པས་དེ་མ་རྟོགས་པའི་དབང་གིས་(དཔེ་)ཇི་ལྟར་ན། ཤིང་ཏོག་ཀུ་བ་རྒྱ་མཚོར་ལྷུང་བ་རླུང་གིས་དེད་ནས་ཕྱོགས་བཞིར་གཏོལ་མེད་དུ་འགྲོ་བ་བཞིན། དགེ་མི་དགེའི་ལས་ཀྱི་བག་ཆགས་ཀྱི་དབང་གིས་འཁོར་བའི་རྒྱ་མཚོ་གཏིང་དཔག་དཀའ་བར་རིགས་དྲུག་སོ་སོའི་གནས་སུ་ཆ་མེད་དུ་འཁྱམས་པའི་སེམས་ཅན་རྣམས་ཀྱིས་རང་གི་འདོད་པའི་ལྷ་གང་གི་གཟུགས་ཀྱི་རྣམ་པར་བསྒོམས་པས་ཚེ་འདིར་མཆོག་གི་དངོས་གྲུབ་ཇི་ལྟར་ཐོབ་པར་འགྱུར། ཞེས་ཞུས་པའོ། །གསུམ་པ་ནི། (གོང་དུ་ལུང་དྲངས་མ་ཐག་གི་འཕྲོར་)བཅོམ་ལྡན་འདས་ཀྱིས་(བཀའ་སྩལ་བ)། བདག་མེད་རྣལ་འབྱོར་ལྡན་པའམ། །ཡང་ན་ཧེ་རུ་ཀ་དཔལ་བརྩོན། །གཞན་པའི་སེམས་ཀྱིས་སྐད་ཅིག་ཀྱང༌། །དངོས་གྲུབ་འདོད་པས་མི་གནས་སོ། །ཞེས་གསུང་པའི་དོན། བདག་མེད་གཉིས་ཀྱི་ཡོན་ཏན་དང་ལྡན་ཞིང༌། རྒྱུད་གསུང་བ་པོའི་སྟོན་པ་དང༌ཞལ་སྦྱོར་དུ་བཞུགས་པའི་རྗེ་བཙུན་རྡོ་རྗེ་བདག་མེད་མ་དང༌། ཆོས་སྐུའི་ཡོན་ཏན་ཡོངས་སུ་རྫོགས་པ་མཚོན་ནུས་པའི་ཧེ་རུ་ཀ་ཞལ་བརྒྱད་ཕྱག་བཅུ་དྲུག་པ་(སྟེ། དེ་)གཉིས་ཀྱི་རྣལ་འབྱོར་ལ་བརྩོན་པས། ཚེ་འདིར་མཆོག་གི་དངོས་གྲུབ་འགྲུབ་ལ། དེ་ལས་གཞན་ཐབས་ཀྱི་ལྷ་སྐུ་རྡོ་རྗེ་ཕྱག་༝བཅུ་༝གཉིས་པ་སོགས་དང༌། ཤེས་རབ་ཀྱི་ལྷ་ཀུ་རུ་ཀུལླེ་ལ་སོགས་པ་རྣམས་ཀྱིས་ནི་མ་ཡིན་ཏེ། འབྲས་བུ་འབྱུང་བ་མེད་པའི་ཕྱིར་དང༌། དཔལ་གྱི་འོས་མ་ཡིན་པའི་ཕྱིར་(12) རོ། །འབྲས་བུ་འབྱུང་བ་མེད་པའི་རྒྱུ་མཚན། སྤྱིར་རྡོ་རྗེ་ཐེག་པ་བ་རྣམས་འབྲས་བུ་ལམ་དུ་བྱེད་ཅིང་རྒྱུ་འདྲ་བས་འབྲས་བུ་འདྲ་བ་བསྒྲུབ་དགོས་པ་ལས། འདི་བའི་ལུགས་ཀྱི་ལོངས་སྤྱོད་རྫོགས་པའི་སྐུ་ཞལ་བརྒྱད་ཕྱག་བཅུ་དྲུག་པར་འདོད་པའི་ཕྱིར་(དང་)། དཔལ་གྱི་འོས་མ་ཡིན་པའི་རྒྱུ་མཚན་ནི། ཤྲཱི་ནི་གཉིས་མེད་ཡེ་ཤེས་ཏེ། །ཞེས་གསུངས་པ་ལྟར། སངས་རྒྱས་ཆོས་ཀྱི་སྐུ་ནི་སྟོང་པ་དང་སྙིང་རྗེ་གཉིས་སུ་མེད་པའི་ཡེ་ཤེས་ཡིན་ལ། དེ་ལྟ་བུའི་སྟོང་པ་ཉིད་བཅུ་དྲུག་ནི་ཕྱག་བཅུ་དྲུག །རྟོགས་པའི་ཁྱད་པར་རྣམ་པར་ཐར་བ་བརྒྱད་ཞལ་བརྒྱད། སྙིང་རྗེའི་ཁྱད་པར་བསྡུ་པའི་དངོས་པོ་བཞི་ཞབས་བཞིར་སྤྲུལ་བས། འདི་ལྟ་བུའི་འབྲས་དུས་ཀྱི་སྟོང་པ་དང་སྙིང་རྗེ་གཉིས་སུ་མེད་པའི་ཡེ་ཤེས་ནི། ཧེ་རུ་ཀ་ཞལ་བརྒྱད་ཕྱག་བཅུ་དྲུག་པས་མཚོན་ནུས་པ་ཡིན་༝པས་༝(ལ)། གཞན་ཀུ་རུ་ཀུལླེ་ལ་སོགས་པས་མཚོན་མི་ནུས་པས་ན། དཔལ་གྱི་འོས་མ་ཡིན་པའི་ཕྱིར་རོ། །དེ་ལྟར་ན་ཧེ་རུ་ཀ་རིགས་ལྔའི་ནང་ནས་གང་གཙོ་བོར་བྱེད་སྙམ་ན། མི་བསྐྱོད་པའི་རིགས་ཀྱི་ཧེ་རུ་ཀ་གཙོ་བོར་བྱེད་ལ། དེའི་རྒྱུ་མཚན་སྦྱང་གཞི་ཕུང་པོ་ལྔའི་ནང་ནས་མི་བསྐྱོད་པའི་སྦྱང་གཞིར་གྱུར་པའི་རྣམ་ཤེས་ཀྱི་ཕུང་པོ་གཙོ་ཆེ་སྟེ། རྡོ་རྗེ་གུར་ལས། རིན་ཆེན་སེམས་ལས་ཕྱིར་གྱུར་པའི། །སངས་རྒྱས་མེད་ཅིང་སེམས་ཅན་མེད། །རྣམ་པར་ཤེས་པའི་གནས་དོན་ནི། །ཕྱི་རོལ་གྱུར་པ་ཅུང་ཟད་མེད། །ཅེས་གསུངས་པའི་ཕྱིར་དང༌། ཉོན་མོངས་པ་ལྔའི་ནང་ནས་ཞེ་སྡང་གཙོ་ཆེ་སྟེ། ཞེ་སྡང་ལྟ་བུའི་སྡིག་པ་མེད། །ཅེས་(སྤྱོད་འཇུག་ལས་)གསུངས་པའི་ཕྱིར་དང༌། སྦྱོང་བྱེད་ལམ་ལའང༌། མི་བསྐྱོད་པ་ཆུའི་དབང་ནི། རྡོ་རྗེ་སློབ་དཔོན་གྱི་དབང་དང༌། རྡོ་རྗེ་སློབ་མའི་དབང་ཐམས་ཅད་ལ་ཁྱབ་བྱེད་དུ་འཇུག་པའི་ཕྱིར། དེ་ལྟར་ན་སྦྱང་གཞིའི་གཙོ་བོ། སྦྱོང་བྱེད་ལམ་གྱི་གཙོ་བོས་སྦྱངས་པས། སྦྱངས་འབྲས་ཀྱི་གཙོ་བོ་(མི་བསྐྱོད་པ་)ཐོབ་པ་ལས་འོས་མ་མཆིས་པའི་ཕྱིར་རོ། །

11 ལས་ཚོགས་དང་རྗེས་སུ་འབྲེལ་བའི་ལྷ་ནི། རྩ་རྒྱུད་བརྟག་དང་པོའི་ལེའུ་གཉིས་པ་ལས། རྡོ་རྗེ་མ། དཀར་མོ། ཆུ་མ། རྡོ་རྗེ་མཁའ་འགྲོ་མ། བདག་མེད་མ། ས་སྤྱོད་མ། མཁའ་སྤྱོད་མ་སྟེ་དྲག་པོའི་སྔགས་ཀྱི་ལྷ་མོ་བདུན། ལེའུ་བཅུ་གཅིག་པ་ནས་ཀུ་རུ་ཀུལླེ་དང་བཅས་ཆར་དབབ་བཅད་ཀྱི་ལྷ་སྟེ་དགུ། རྡོ་རྗེ་གུར་གྱི་ལེའུ་གཉིས་པ་ནས་འབྱུང་པོ་འདུལ་བྱེད་དང་། སྟོབས་པོ་ཆེ། ལེའུ་བཞི་བ་ནས་ཁྲོ་བོ་བཅུ། བརྒྱད་པ་ནས་སྒྲོལ་མ་དང་། ཤེས་རབ་ཀྱི་ཕ་རོལ་ཏུ་ཕྱིན་མ། བཅུ་གཉིས་པ་ལས་ཁྲོ་བོ་བཅུ་སྦགས་ཏེ་སྒྲུབ་པ། བཅུ་བཞི་བ་ལས་རྡོ་རྗེ་ལུས་མེད། ལེའུ་བཅྭོ་ལྔ་བ་ནས་ཀུ་རུ་ཀུལླེ། སོ་སོར་འབྲང་མ། སྤྱན་རས་གཟིགས། འཇམ་དབྱངས། གཤིན་རྗེའི་གཤེད། ཧཱུྃ་མཛད། སྒྲོལ་མ། འོད་ཟེར་ཅན་མ། ཙུནྡ། ནོར་རྒྱུན་མ། ཛཾ་བྷ་ལ་སྟེ་ཞི་བའི་ལྷ་བཅུ། དཔལ་རྡོ་རྗེ་ནག་པོ་ཆེན་པོ་རྣམས་གསུངས། དཔལ་སཾ་པུ་ཊའི་རྒྱུད་ནས་གསུངས་པ་ལ། བརྟག་པ་གཉིས་པའི་རབ་བྱེད་བཞི་བ་ནས་སྒྲོལ་མ། ཀུ་རུ་ཀུལླེ། ཤེས་རབ་ཀྱི་ཕ་རོལ་ཏུ་ཕྱིན་མ། རིགས་བཞི། ཡུམ་བཞི། བརྟག་པ་བདུན་པ་ནས་ལས་ཚོགས་དང་རྗེས་སུ་འབྲེལ་བའི་ལྷ་སྒྲོལ་མ། རྡོ་རྗེ་འཇིགས་བྱེད། འོད་ཟེར་ཅན་མ། རི་ཁྲོད་མ། བདེ་མཆོག རྡོ་རྗེ་མཁའ་འགྲོ། གཤིན་རྗེ་གཤེད། རྟ་མགྲིན། མི་གཡོ་བ། སྟོབས་པོ་ཆེ། རྣམ་སྣང། མཁའ་ལྡིང། སྒྲོལ་མ་དམར་མོ། དཔལ་མཆོག ཀུ་རུ་ཀུལླེ། ཧེ་རུ་ཀ་བཞི་གང་རུང། ཕྱག་བཅུ་དྲུག་པ་སྟེ་བཅུ་བདུན། བརྟག་པ་བརྒྱད་པའི་གཉིས་པ་ལས་རྣལ་འབྱོར་ནམ་མཁའ་བགྲང་འཕྲེང་དང་རྗེས་སུ་འབྲེལ་པ། ལྔ་བའི་གཉིས་པ་ནས་ཡེ་ཤེས་མཁའ་འགྲོ་རྫོགས་རིམ་དང་རྗེས་སུ་འབྲེལ་བའི་ལྷ་སྟེ། ཀུན་དྲིལ་བས་རྒྱུད་གསུམ་ནས་བཤད་པའི་ལས་རྒྱས་པའི་ལྷ་དྲུག་ཅུ་རྩ་བདུན་ཡོད་དོ། །

12 ཀྱེ་རྡོ་རྗེའི་རྩ་བ་དང་བཤད་པའི་རྒྱུད་གསུམ་ལས་མཆོག་སྒྲུབ་པའི་དཀྱིལ་འཁོར་བརྒྱ་ཐམ་པ་ཡོད་ཅེས་པ་ནི། མན་ངག་ལུགས་ཡིན། ཀྱེ་རྡོ་རྗེའི་རྩ་བ་དང་བཤད་པའི་རྒྱུད་གསུམ་ལས་མཆོག་སྒྲུབ་པའི་ལྷ། ཀྱེ་རྡོ་རྗེ་དང་། བདག་མེད་མ་ཁོ་ན་མ་གཏོགས་གཞན་ནི་འབྲས་བུ་འབྱུང་བ་མེད་པ་དང། དཔལ་གྱི་འོས་མ་ཡིན་ཅེས་གསུངས་པ་ནི་འགྲེལ་བ་ལུགས་ཡིན། འབྲས་བུ་འབྱུང་བ་མེད་པ་དང། དཔལ་གྱི་འོས་མ་ཡིན་ཅེས་པའི་ཚིག་འདི་འགྲེལ་བ་ཀུ་མུ་ཏའི་ཚིག་ཡིན། ཁོ་བོའི་རྟོག་པ་ལ། ལྷའི་རྣལ་འབྱོར་གང་ཡིན་ན་ཡང། སྦྱང་གཞི་རྟེན་དཀྱིལ་འཁོར་བཞི་ལ། སྨིན་བྱེད་ཀྱི་དབང་བཞི། གྲོལ་བྱེད་ཀྱི་ལམ་བཞི། འབྲས་བུ་སྐུ་བཞིའི་རྣམ་བཞག་གསུང་ཡོད་པ་དེ་ཚོ་མཆོག་སྒྲུབ་པའི་ལྷ་འམ་མཆོག་སྒྲུབ་པའི་དཀྱིལ་འཁོར་ཡིན་ལ། རིགས་བྱེད་མ་དང། འབྱུང་འདུལ་ལ་སོགས་པ་དབང་བཞི་དང་རིམ་གཉིས་ཀྱི་རྣམ་བཞག་མེད་པའི་ཐུན་མོང་སྒྲུབ་པའི་ལྷ་ཡིན་ནམ་སྙམ།

སྒྲུབ་བྱེད་མངོན་རྟོགས་ཀྱི་དབྱེ་བ།

གཉིས་པ་སྒྲུབ་བྱེད་མངོན་རྟོགས་ཀྱི་དབྱེ་བ་ལ་གསུམ་སྟེ། སྤྱིར་སློབ་དཔོན་སོ་སོའི་ལུགས་ཀྱི་མངོན་རྟོགས་ཀྱི་དབྱེ་བ། རང་ལུགས་མངོན་རྟོགས་ཙམ་ལ་ཚུལ་བཅུ་བཞིར་དབྱེ་བ། བྱེ་བྲག་ཏུ་བསྐྱེད་རིམ་མངོན་རྟོགས་(ལ་)ཚུལ་བཅུ་བཞིར་དབྱེ་བའོ། །དང་པོ་ལ་བདུན་ཏེ། ཏིང་ངེ་འཛིན་གསུམ་གྱིས་འཆིང་བ། ཡན་ལག་དྲུག་གིས་འཆིང་བ། དེ་གཉིས་ཆར་གྱིས་འཆིང་བ། གནས་པ་བཞིས་འཆིང་བ། ཡན་ལག་བཞིས་འཆིང་བ། རྣལ་འབྱོར་བཞིས་འཆིང་བ། རྫོགས་པའི་རྣལ་འབྱོར་གྱི་སྒྲུབ་ཐབས་སོ། །དང་པོ་ནི། སློབ་དཔོན་ཤཱནྟི་པས། དང་པོ་སྦྱོར་བ། དཀྱིལ་འཁོར་རྒྱལ་མཆོག །ལས་རྒྱལ་མཆོག་སྟེ། ཏིང་ངེ་འཛིན་གསུམ་གྱིས་(13)འཆིང་བར་བཞེད་དོ། །གཉིས་པ་ནི། གྲུབ་ཆེན་མི་ཐུབ་ཟླ་བས། གཞལ་ཡས་ཁང་བསྐྱེད་པ་རྣམ་པར་སྣང་མཛད་ཀྱི་ཡན་ལག་ལ་སོགས་པ་ཡན་ལག་དྲུག་གིས་འཆིང་བ་བཞེད། གསུམ་པ་ནི། མངའ་བདག་མཻ་ཏྲི་པས། དེ་གཉིས་ཆར་གྱིས་འཆིང་བར་བཞེད། བཞི་བ་ནི། གྲུབ་ཆེན་མཚོ་སྐྱེས་ཀྱིས། གོང་བུ་ཆུ་དང་གཟུགས་སུ་གནས། །གཟུགས་ལས་འདས་པ་བཞིར་རྟོགས་བྱ། །ཞེས་པ་ལྟར། གནས་པ་བཞིས་(14) འཆིང་བར་བཞེད། ལྔ་བ་ནི། སློབ་དཔོན་བྷ་ཝ་བྷ་དྲས། བསྙེན་པ། ཉེར་སྒྲུབ། སྒྲུབ་པ། སྒྲུབ་པ་ཆེན་པོ་སྟེ། ཡན་ལག་བཞིས་འཆིང་བར་བཞེད། དྲུག་པ་ནི། སློབ་དཔོན་ཛ་ལནྡྷ་རི་ལ་སོགས་པས། རྣལ་འབྱོར། རྣལ་འབྱོར་ཆེན་པོ། ཤིན་ཏུ་རྣལ་འབྱོར། རྗེས་སུ་རྣལ་འབྱོར་ཏེ། རྣལ་འབྱོར་བཞིས་(15)འཆིང་བར་བཞེད། བདུན་པ་ནི། སློབ་དཔོན་ཨ་བྷ་ཡཱ་ཀ་རས་(དཀྱིལ་ཆོག་རྡོ་རྗེ་ཕྲེང་བར།)། རྫོགས་པའི་རྣལ་འབྱོར་གྱིས་བསྡུས་པར་བཞེད་དོ། །གཉིས་པ་རང་ལུགས་ཀྱི་མངོན་རྟོགས་ཙམ་ལ་བཅུ་བཞིར་དབྱེ་བ་ལ་གསུམ་སྟེ། གཙོ་བོར་མཆོག་སྒྲུབ་པའི་མངོན་རྟོགས། ༝མཆོག་དང་ཐུན་མོང་གཉིས་ཀ་༝ (ཐུན་མོང་)སྒྲུབ་པའི་མངོན་རྟོགས། དེ་གཉིས་(ཀ་)ལ་དགོས་པའི་གྲོགས་དམ་ཚིག་དང་སྡོམ་པའོ། །དང་པོ་ལ་དབྱེ་ན། རྟོགས་པའི་ལྟ་བ། བསྐྱེད་པའི་རིམ་པ། རྫོགས་པའི་རིམ་པ། སྤྱོད་པ། ཉེ་རྒྱུ་དང་ལྔ། གཉིས་པ་ལ་དབྱེ་ན། རབ་གནས། སྦྱིན་སྲེག །བཟླས་པ། གཏོར་མ། ལས་ཚོགས་ལ་ཕྱི་ནང་གི་ལས་ཚོགས་གཉིས་(16)ཏེ་དྲུག་གོ །གསུམ་པ་ལ་དབྱེ་ན། ལས་དང་པོ་པའི་དམ་ཚིག །བརྟན་པ་ཐོབ་པའི་དམ་ཚིག །བརྟན་པ་ཆེར་ཐོབ་པའི་དམ་ཚིག་དང་གསུམ། ཀུན་དྲིལ་བས་མངོན་རྟོགས་བཅུ་བཞིའོ། །གསུམ་པ་བྱེ་བྲག་ཏུ་བསྐྱེད་རིམ་གྱི་མངོན་རྟོགས་(ཙམ་ལ་)ཚུལ་བཅུ་བཞིར་དབྱེ་བ་ལ་བཞི་སྟེ། ལས་དང་པོ་པའི་གང་ཟག་གི་ཉམས་ལེན། བདེ་བ་ཅུང་ཟད་སྐྱེས་པའི་གང་ཟག་གི་ཉམས་ལེན། བདེ་སྟོང་གི་ཉམས་སྐྱེས་པའི་གང་ཟག་གི་ཉམས་ལེན། བདེ་སྟོང་གི་ཉམས་ཆེར་སྐྱེས་པའི་གང་ཟག་གི་ཉམས་ལེན་ནོ། །དང་པོ་ནི། ཨཱ་ལི་ཀཱ་ལི་ལ་ལྟོས་པའི་མངོན་བྱང་ལས་བསྐྱེད་པ་སྟེ། དེ་ལ་དབྱེ་ན། རྒྱས་པ་ཡན་ལག་བཞིས་བཅིངས་པའི་མངོན་རྟོགས། འབྲིང་(བོ་)ཡན་ལག་དྲུག་གིས་བཅིངས་པའི་མངོན་རྟོགས་ཏེ་གཉིས། དང་པོ་ལ། མི་མཉམ་སྦྱོར་དང་མཉམ་སྦྱོར་རོ། །དེ་རེ་རེ་ལའང་ཐིག་ལེ་འགྲོས་དང་ས་བོན་འགྲོས་གཉིས་གཉིས་ཏེ་བཞི། གཉིས་པ་ལའང་མི་མཉམ་སྦྱོར་དང་མཉམ་སྦྱོར་རོ། །དེ་རེ་རེ་ལའང་ས་བོན་འགྲོས་དང༌། ལྷ་མོ་འགྲོས་གཉིས་གཉིས་ཏེ་བཞི། དྲིལ་བས་བརྒྱད། གཉིས་པ་བདེ་བ་ཅུང་ཟད་སྐྱེས་པའི་གང་ཟག་གི་ཉམས་ལེན་ནི། ཨཱ་ལི་ཀཱ་ལི་ལ་མི་ལྟོས་པའི་མི་མཉམ་སྦྱོར་གྱི་མངོན་བྱང་ལས་བསྐྱེད་པ་སྟེ། དེ་ལ་གཉིས་ཏེ། ཡན་ལག་བཞིས་བཅིངས་པའི་མངོན་རྟོགས་དང༌། དྲུག་གིས་བཅིངས་པའི་མངོན་རྟོགས་སོ། །དང་པོ་ལ་ཐིག་ལེ་འགྲོས་དང་ས་བོན་འགྲོས་གཉིས། ཕྱི་མ་ལའང་ས་བོན་འགྲོས་དང་ལྷ་མོ་འགྲོས་གཉིས་ཏེ། དྲིལ་བས་བཅུ་གཉིས། གསུམ་པ་བདེ་སྟོང་གི་ཉམས་སྐྱེས་པའི་གང་ཟག་གི་ཉམས་ལེན་ནི། ས་བོན་ལས་བསྐྱེད་པའི་ཡན་ལག་དྲུག་གིས་བཅིངས་པའི་མངོན་རྟོགས་སོ། །བཞི་བ་བདེ་སྟོང་གི་ཉམས་ཆེར་སྐྱེས་པའི་གང་ཟག་གི་ཉམས་ལེན་ནི། སྐད་ཅིག་ལས་བསྐྱེད་པའི་ཡན་ལག་བཞིས་བཅིངས་པའི་མངོན་རྟོགས་ཏེ། ཀུན་དྲིལ་བས་མངོན་རྟོགས་ཚུལ་བཅུ་བཞིའོ། །རྒྱས་པ་ཡན་ལག་བཞི་བའི་ཕྱོགས་ཀྱི་མངོན་པར་རྟོགས་པ་ལ་ཁྱབ་པ་གསུམ་སྟེ། རྒྱུ་འབྲས་ཀྱི་ཧེ་རུ་ཀ་འཁོར་བཅས་མངོན་བྱང་ཁོ་ན་ལས་བསྐྱེད་པས་ཁྱབ། མཁའ་ནང་ནས་ལྷ་མོ་མི་སྤྲོ་བས་ཁྱབ། ལྷ་ལ་དྲི་ཟ་འཇུག་པ་མེད་པས་ཁྱབ་བོ། །མཁའ་ནང་ནས་ལྷ་མོ་མི་སྤྲོ་བའི་རྒྱུ་མཚན། ཕྱོགས་མཚམས་ཀྱི་ཉི་ཟླ་རྣམས་ལྷ་མོའི་རྒྱུ་ཡིན་པས་སོ། །འབྲིང་པོ་ཡན་ལག་དྲུག་གི་ཕྱོགས་ཀྱི་མངོན་རྟོགས་ལ་ཁྱབ་པ་བཞི་སྟེ། རྒྱུའི་ཧེ་རུ་ཀ་ནག་པོ་མི་བྱེད་པས་ཁྱབ། འབྲས་བུ་རྡོ་རྗེ་འཛིན་པ་ལྷ་མོ་བརྒྱད་དང་བཅས་པ་མངོན་བྱང་ལས་མི་བསྐྱེད་པས་ཁྱབ། མཁའ་ལས་ཐིག་ལེ་མི་སྤྲོ་བས་ཁྱབ། ལྷ་ལ་དྲི་ཟ་འཇུག་པས་ཁྱབ་བོ། །དེ་ཡང་མཁའ་ནང་ནས་ཐིག་ལེ་མི་སྤྲོ་བའི་རྒྱུ་མཚན། ཚང་མེད་པར་སྒོ་ང་མི་འབྱུང་བ་བཞིན་ནོ། །མཉམ་སྦྱོར་ལ་ངེས་པ་བརྒྱད་ཡོད་དེ། མངོན་བྱང་དང་པོ་གཉིས་ཀྱི་རྒྱུ་ཨཱ་ལི་ཀཱ་ལི་ལ་ལྟོས་པར་ངེས། རྣམ་པ་ཟླ་བར་ངེས། དབྱིབས་གྲུ་གསུམ་དུ་ངེས། དེ་ལ་ཨཱ་ལི་ཀཱ་ལིས་མཚན་པར་ངེས། མངོན་བྱང་གསུམ་པ་བར་དུ་མི་སྒོམ་སྟེང་དུ་སྒོམ་པར་ངེས། དེ་ལ་ས་བོན་གྱིས་མ་མཚན་པར་ངེས། འོད་ཟེར་འཕྲོ་བར་ངེས། དེ་ལས་བྱུང་བའི་ལྷ་དཀར་པོར་ངེས་སོ། །མི་མཉམ་སྦྱོར་གྱི་མངོན་རྟོགས་ལ་ངེས་པ་དྲུག་ཡོད་དེ། མངོན་བྱང་དང་པོ་གཉིས་ཀྱི་རྒྱུ་ཉི་ཟླ་ཡ་མ་ཟུང་དུ་ངེས། དབྱིབས་ཟླུམ་པོར་ངེས། ཨཱ་ལི་ཀཱ་ལིས་མ་མཚན་པར་ངེས། མངོན་བྱང་གསུམ་པ་སྟེང་དུ་མི་སྒོམ་བར་དུ་སྒོམ་པར་ངེས། དེ་ལ་ས་བོན་གྱི་མཚན་པར་ངེས། འོད་ཟེར་མི་འཕྲོ་བར་ངེས་སོ། །དེ་ལ་མ་ངེས་པ་གཉིས་ཡོད་དེ། མངོན་བྱང་དང་པོ་གཉིས་ཨཱ་ལི་ཀཱ་ལི་ལ་ལྟོས་པར་མ་ངེས། དེ་ལས་བྱུང་བའི་ལྷ་དཀར་ནག་དུ་མ་ངེས་སོ། །རྗེ་བཙུན་རིན་པོ་ཆེས། གསུང་ངག་གླེགས་བམ་གྱི་ཕྱི་བསྐྱེད་རིམ་གྱི་ཡིག་ཆུང་དུ་མངོན་པར་རྟོགས་པ་ཚུལ་བཅུ་བཞིའམ་བཅྭོ་ལྔར་སྣང་མོད་ཀྱི། ཞིབ་པར་ནི་རྒྱུད་ཉིད་ཀྱི་སྟེང་དུ་རྟོགས་པར་བྱའོ། །ཞེས་གསུངས་པའི་མངོན་པར་རྟོགས་པ་ཚུལ་༝བཅོ་ལྔའི་༝(བཅོ་ལྔ་བའི་)ངོས་འཛིན་ལ། ཁ་ཅིག་གིས་རྡོ་རྗེ་ཆོ་ག་གསུམ་ལས་བསྐྱེད་པའི་མངོན་རྟོགས་དང་། ཁ་ཅིག་རིགས་བསྡུས་ཀྱི་མངོན་རྟོགས་དང༌། ཁ་ཅིག་(གོ)ཡུམ་གྱི་མངོན་རྟོགས་དང༌། ཁ་ཅིག་འགྲེལ་བ་ལུགས་ཀྱི་འཁྲུགས་ཅན་གྱི་མངོན་རྟོགས་རྣམས་ལ་འདོད་པ་ཡོད་ཀྱང༌། རང་ལུགས་ལ། རྩ་རྒྱུད་ཕྱི་མའི་ལྔ་བར་མངོན་པར་རྟོགས་པ་སྟོན་པའི་གཞུང་རྣམས་ (འགྲེལ་བ་དག་ལྡན་) འཁྲུགས་ཅན་དུ་བྱས་ནས་མངོན་རྟོགས་གཅིག་དང༌། དང་པོའི་བརྒྱད་པ་དང་སྦྱར་ནས་འཁྲུགས་མེད་ཀྱི་མངོན་པར་རྟོགས་པ་བཅུ་བཞིར་བྱས་པ་གཉིས་ལས། དང་པོ་ཡིན་(ཏེ་)༝ཞིང༌༝། འདི་ནི་མན་ངག་ལུགས་ཀྱི་སྙིང་པོ་ཀྱེ་རྡོ་རྗེའི་མངོན་རྟོགས་ཡིན་པའི་ཕྱིར་རོ། །ཡང་སྙིང་པོ་ཀྱེ་རྡོ་རྗེའི་མངོན་རྟོགས་ཡིན་པ་ཞིག་དགོས་ཏེ། རྗེ་བཙུན་ཡབ་ལ་རྡོ་རྗེ་བདག་མེད་མས་ཡབ་ཉིད་ཀྱི་དཀྱིལ་འཁོར་ཇི་ལྟར་ཡིན་ཞུས་པའི་ལན། ༝ཇི་༝(འདི་)ལྟར་(ཡིན་ཅེས་)གསུངས་པའི་སྐབས་ཡིན་པའི་ཕྱིར། མན་ངག་ལུགས་ཡིན་པ་ཞིག་དགོས་ཏེ། རྗེ་བཙུན་རིན་པོ་ཆེས་གསུང་ངག་གླེགས་བམ་ནས་བཤད་པའི་མན་ངག་ལུགས་ཀྱི་བསྐྱེད་རིམ་མངོན་རྟོགས་བགྲང་བའི་སྐབས་ཡིན་པའི་ཕྱིར་དང༌། རྡོ་རྗེ་འཆང་ཆེན་པོས། གནད་ཀྱི་ཟླ་ཟེར་དུ། སློབ་དཔོན་མི་ཐུབ་ཟླ་བའི་ལུགས་ལྟར་མངོན་རྟོགས་གཅིག་ཏུ་བྱ་བ་དང༌། ཞེས་མི་ཐུབ་ཟླ་བའི་ལུགས་དེ་ཉིད་དཔེར་གསུངས་(པས་)སོ། །འོ་ན་མངོན་པར་རྟོགས་པ་༝དེ་༝དེ་ཙམ་དུ་གསུངས་པའི་རྒྱུ་མཚན་ཅི་ཡིན་སྙམ་ན། གདུལ་བྱ་གང་ཟག་གི་དབང་དུ་བྱས་ཏེ། སྔར་བཤད་པའི་གང་ཟག་བཞི་བོ་དེ་རྣམས་ཀྱིས་དང་པོར་མངོན་པར་རྟོགས་པ་རྒྱས་པ་བསྒོམས། དེ་ནས་ཏིང་ངེ་འཛིན་ལ་སྤྲོ་བ་ཞུགས་ནས། མངོན་རྟོགས་རྣམས་ཇེ་བསྡུས་ཇེ་བསྡུས་ལ་གཏོང་ཞིང༌། དེ་བཞིན་དུ་བསྐྱེད་རིམ་གྱི་སེམས་འཛིན་ལ་དང་པོར་ཡུན་ཐུང་བ་དང༌། དེ་ནས་ཏིང་ངེ་འཛིན་༝གྱི་༝སྣ་གཅིག་ཟིན་ནས་ཇེ་རིང་ཇེ་རིང་ལ་གཏོང་བ་ནི། བསྐྱེད་རིམ་གྱི་ཆ་དབྲི་བསྐྱེད་ཀྱི་གདམས་ངག་ཆེས་ཟབ་པ་ཡིན་ནོ། །ཡན་ལག་བཞི་དྲུག་གི་མངོན་རྟོགས་གཉིས་ལ། སྤྲོས་པ་ལ་དགའ་ན་ཡན་ལག་བཞི་བའི་མངོན་རྟོགས་བསྒོམ། སྤྲོས་པ་ལ་མི་དགའ་ན་ཡན་ལག་དྲུག་པའི་མངོན་རྟོགས་བསྒོམས་པས་ཆོག་པ་ཡིན་གྱི་རིམ་ཅན་དུ་བསྒོམ་དགོས་པ་ནི་མ་ཡིན་ནོ། །གང་ཟག་དེ་དག་གི་མངོན་རྟོགས་དེ་རྣམས་ས་མཚམས་གང་གི་བར་བསྒོམ་དགོས་སྙམ་ན། དང་པོ་བསྒོམ་པ་ནས་གཞལ་ཡས་ཁང་ལྷ་དགུའི་དཀྱིལ་འཁོར་དང་བཅས་པ་ཡུད་ཙམ་རེས་འཆར་ནུས་པའི་བར་ནི་གང་ཟག་དང་པོ་ཡིན་ཏེ། དེས་ཨཱ་ལི་ཀཱ་ལི་ལ་ལྟོས་པའི་མངོན་བྱང་གི་མངོན་རྟོགས་རྣམས་བསྒོམ། ༝རག་༝(རགས་)པའི་དཀྱིལ་འཁོར་ཡུད་ཙམ་གྱིས་འཆར་བ་ནས་ཕྲ་བ་མིག་སོགས་ལ་བཀོད་པའི་ལྷ་རྣམས་སྐད་ཅིག་གིས་འཆར་བར་མི་ནུས་ཤིང༌། རིམ་གྱིས་གསལ་བཏབ་ན་འཆར་བར་ནུས་ཀྱི་བར་ནི་གང་ཟག་གཉིས་པ་ཡིན་ཏེ། དེས་ཨཱ་ལི་ཀཱ་ལི་སྤངས་པའི་མངོན་བྱང་གི་མངོན་རྟོགས་རྣམས་བསྒོམ། ཕྲ་བ་མིག་སོགས་ལ་བཀོད་པའི་ལྷ་རྣམས་ཡུད་ཙམ་གྱིས་འཆར་བར་ནུས་པ་ནས། སྣང་བ་ཐམས་ཅད་དཀྱིལ་འཁོར་གྱི་འཁོར་༝ལོ་༝(ལོར་)འཆར་མི་ནུས་ཀྱི་བར་ནི་གང་ཟག་གསུམ་པ་ཡིན་ཏེ། དེས་ས་བོན་ལས་བསྐྱེད་པའི་མངོན་རྟོགས་བསྒོམ། དེ་ནས་སྣང་བ་ཐམས་ཅད་དཀྱིལ་འཁོར་གྱི་འཁོར་ལོར་ཡུད་ཙམ་གྱིས་འཆར་ནུས་པ་ནི་གང་ཟག་བཞི་བ་སྟེ། དེས་སྐད་ཅིག་གིས་བསྐྱེད་པའི་མངོན་རྟོགས་བསྒོམ་མོ། །

13 དང་པོ་སྦྱོར་ནི། རིགས་བདག་གིས་རྒྱས་གདབ་པ་ཡན་ཆད། དཀྱིལ་འཁོར་རྒྱལ་མཆོག་ནི། དཀྱིལ་འཁོར་སྤྲོ་བསྡུ་བྱ་བ། ལས་རྒྱལ་མཆོག་ནི། ཕྲ་མོ་དང་ཐིག་ལེའི་རྣལ་འབྱོར་རོ།།

14 རྒྱུ་རྡོ་རྗེ་འཆང་ལྷ་མོ་དབྱུང་བ་དང་བཅས་པ་ནི་གོང་བུར་གནས་པ། རྒྱུ་རྡོ་རྗེ་འཆང་འོད་དུ་ཞུ་བ་ནི་ཆུ་རུ་གནས་པ། འབྲས་བུ་རྡོ་རྗེ་འཛིན་པ་བཞེངས་པ་ནས་དབང་བསྐུར་གྱི་བར་ནི་གཟུགས་སུ་གནས་པ། ལྷ་བསྡུ་བ་ནི་གཟུགས་ལས་འདས་པར་གནས་པ་ཞེས་བྱ་བ་ལྟ་བུ།

15 རྣལ་འབྱོར་ནི། རྒྱུ་རྡོ་རྗེ་འཛིན་པ་ནས་འབྲས་བུ་རྡོ་རྗེ་འཛིན་པའི་བར། རྣལ་འབྱོར་ཆེན་པོ་ནི། འཁོར་ལོ་བཞི་ལུས་ལ་དགོད་པ། ཤིན་ཏུ་རྣལ་འབྱོར་ནི། སྐྱེ་མཆེད་བྱིན་རླབས། རྗེས་སུ་རྣལ་འབྱོར་ནི། སྐུ་མང་པོ་སྤྲོ་བསྡུ་བྱེད་པའོ།།

16 ཕྱིའི་ལས་ཚོགས་ནི། རལ་གྲི་དང་མིག་སྨན་སོགས་གྲུབ་ཆེན་བརྒྱད། ནང་གི་ལས་ཚོགས་ནི། འཕོ་བ་གྲོང་འཇུག་སོགས་ཡིན།

བསྐྱེད་རྫོགས་ཐུན་མོང་ཆོས་དྲུག

གསུམ་པ་མངོན་རྟོགས་དེ་དག་གིས་དེ་རྣམས་ཚུལ་ཇི་ལྟར་བསྒྲུབ་སྙམ་ན། རིམ་པ་གཉིས་ཀྱི་སྒོ་ནས་བསྒྲུབ་དགོས་ཏེ། བླ་མེད་ཀྱི་ཉམས་ལེན་ཐམས་ཅད་རིམ་པ་གཉིས་སུ་འདུས་པའི་ཕྱིར་རོ། །དེ་ཡང་སངས་རྒྱས་ཀྱི་བསྟན་པ་ཐམས་ཅད་སྟོང་པ་དང་སྙིང་རྗེ་གཉིས་སུ་མེད་པར་འདུས་པ་དང༌། སྨོན་པ་དང་འཇུག་པའི་བྱང་ཆུབ་ཀྱི་སེམས་སུ་འདུས་པ་དང༌། ཐབས་དང་ཤེས་རབ་གཉིས་སུ་འདུས་པར་རྡོ་རྗེ་གུར་ནས་བཤད་(17)ཅིང༌། སྔོན་བྱུང་སྟོན་༝པས་༝(པ་)རྡོ་རྗེ་ཅན་༝གྱི་༝(གྱིས་)ཆོས་ཐམས་ཅད་རིམ་གཉིས་སུ་བསྡུས་ནས་གསུངས་པ་ལྟར། རྗེས་འཇུག་སྒྲུབ་པ་པོ་རྣམས་ཀྱིས་ཀྱང་རིམ་པ་གཉིས་སུ་བསྡུས་ནས་ཉམས་སུ་ལེན་དགོས་པ་ཡིན་ཏེ། རྩ་རྒྱུད་ལས། བསྐྱེད་པའི་རིམ་པ་ཉིད་དང་ནི། །རྫོགས་པ་ཡི་ཡང་རིམ་པ་ཉིད། །རིམ་གཉིས་མཉམ་པར་གནས་ནས་ནི། །རྡོ་རྗེ་ཅན་གྱིས་ཆོས་འཆད་དོ། །ཞེས་དང༌། གསང་བ་འདུས་པའི་རྒྱུད་ཕྱི་མ་ལས། སངས་རྒྱས་རྣམས་ཀྱིས་ཆོས་བསྟན་པ། །རིམ་པ་གཉིས་ལ་ཡང་དག་བརྟེན། །བསྐྱེད་པ་ཡི་ནི་རིམ་པ་དང༌། །དེ་བཞིན་རྫོགས་པའི་རིམ་ཉིད་དོ། །ཞེས་གསུངས་པའི་ཕྱིར་རོ། །འོ་ན་སྦྱང་གཞི་རྒྱུ་རྒྱུད་ཀྱི་ཆོས་རྣམས་རིམ་གཉིས་སུ་འདུས་སམ་སྙམ་ན། འདུས་ཏེ། ཀུན་གཞི་རྒྱུ་རྒྱུད་དང་དེ་ཉིད་ཀྱི་རྣམ་འཕྲུལ་ལས་བྱུང་བའི་ཕུང་ཁམས་སྐྱེ་མཆེད་ལ་སོགས་པའི་ཆོས་རྣམས་སྨིན་བྱེད་(བུམ་པའི་)དབང་གི་སྐབས་སུ་ལྷར་བསྐྱེད་ཅིང༌། (མཆོག་དབང་གོང་མ་གསུམ་གྱིས་)བདེ་ཆེན་གྱི་ཡེ་ཤེས་སུ་བྱིན་གྱིས་བརླབས་པ་དེ་ཉིད་ཀྱི་རྒྱུན་ལམ་དུས་སུ་གོམས་པར་བྱེད་པ་ལ་རིམ་གཉིས་སྒོམ་པར་འཇོག་པའི་ཕྱིར་(རོ)། །འབྲས་རྒྱུད་ཀྱི་ཆོས་རྣམས་ཀྱང་རིམ་གཉིས་སུ་འདུས་པ་ཡིན་ཏེ། ལམ་རིམ་གཉིས་སྒོམ་པ་མཐར་ཕྱིན་པ་ལས། འབྲས་བུ་སྐུ་གཉིས་འཐོབ་པའི་ཕྱིར་རོ། །དེས་ན་རིམ་གཉིས་ཀྱི་རྣམ་གཞག་འཆད་པ་ལ་དོན་དྲུག་སྟེ། རིམ་གཉིས་ཀྱི་ངོ་བོ། དབྱེ་བ། ངེས་ཚིག །གྲངས་ངེས། གྲོལ་བའི་རྒྱུ་མཚན། གོ་རིམ་གྱི་ངེས་པའོ། །དང་པོ་ལ། སློབ་དཔོན་སངས་རྒྱས་ཡེ་ཤེས་ཞབས་ལ་སོགས་པ་རྣམས་ཀྱིས། ཟབ་གསལ་གཉིས་མེད་ཀྱི་རྣལ་འབྱོར་རིམ་གཉིས་ཀྱི་ངོ་བོ་ཡིན་ཞིང༌། དེ་ཉིད་ཀྱིས་གྲོལ་བར་བཞེད་(དེ། དེས་མཛད་པའི་)སྒྲུབ་ཐབས་ཀུན་བཟང་ལས། དེས་ན་ཟབ་གསལ་གཉིས་མེད་པས། །ང་ནི་རྟག་ཏུ་མྱ་ངན་འདའ། །དེ་དོན་སྐྱེ་བོས་མི་ཤེས་པས། །སྲིད་པའི་སྡུག་བསྔལ་གྱིས་གཟིར་རོ། །དེས་ན་ཟབ་གསལ་བྱང་ཆུབ་ནི། །གཉིས་མེད་རྟོགས་པས་ངེས་གྲོལ་ལོ། །ཞེས་གསུངས་པའི་ཕྱིར་དང༌། འགྲོ་མགོན་འཕགས་པས། དབང་བཞིས་སྨིན་པའི་གང་ཟག་གིས་ཉམས་སུ་བླང་བྱར་གྱུར་པའི་ཟུང་འཇུག་གི་ལམ་དེ་ཉིད་རིམ་གཉིས་ཀྱི་ངོ་བོར་བཞེད། (18) ཡང་ན། ཐབས་ཁྱད་པར་ཅན་གྱི་མཚན་རྟོག་ལས་ཡིད་སྐྱོབ་པར་བྱེད་པ་རིམ་གཉིས་ཀྱི་ངོ་བོ་ཡིན་ནོ། །གཉིས་པ་དབྱེ་བ་ལ། བསྐྱེད་པའི་རིམ་པ་དང༌། རྫོགས་པའི་རིམ་པ་གཉིས་ལས། དང་པོ་ནི། སྣང་བ་ཁྱད་པར་ཅན་གྱིས་མཚན་རྟོག་ལས་ཡིད་སྐྱོབ་པར་བྱེད་པ་དང༌། གཉིས་པ་ནི། ཡེ་ཤེས་ཁྱད་པར་ཅན་གྱིས་མཚན་རྟོག་ལས་ཡིད་སྐྱོབ་པར་བྱེད་པའོ། །ཡང་ན་ཐ་མལ་གྱི་རྣམ་རྟོག་སྦྱོང་བར་བྱེད་པའི་ལྷའི་རྣལ་འབྱོར་ཁྱད་པར་ཅན་དང༌། གྱ་ནོམ་ལྷར་ཞེན་གྱི་རྣམ་རྟོག་སྦྱོང་བར་བྱེད་པའི་བདེ་ཆེན་གྱི་ཡེ་ཤེས་ཁྱད་པར་ཅན་ནོ། །གསུམ་པ་ངེས་ཚིག་ལ་གསུམ་སྟེ། གཙོ་བོར་རྒྱུ་༝ལ་༝(ལས་)མིང་དུ་བཏགས་པ་དང༌། གཙོ་བོར་འབྲས་བུ་༝ལ་༝(ལས་)མིང་དུ་བཏགས་པ་དང༌། གཙོ་བོར་ལམ་༝ལ་༝(ལས)མིང་དུ་བཏགས་པའོ། །དང་པོ་ནི། ཀླུ་སྒྲུབ་ཡབ་སྲས་རྣམས་ཀྱི་བཞེད་པས་སྦྱང་གཞི་དང་སྦྱོང་བྱེད་ཀྱི་རིམ་པ་གཉིས་ལ། སྦྱང་གཞི་བསྐྱེད་པ་ནི། ཐ་མལ་བའི་སེམས་ཅན་གྱི་ལུས་གྲུབ་པ་ཡིན་ལ། རིམ་པ་ནི་སྐྱེ་གནས་བཞི། བྱེ་བྲག་ཏུ་མངལ་༝སྐྱེས་༝(སྐྱེ་)ལྟར་ན་མངལ་གྱི་གནས་སྐབས་ལྔའོ། །དེ་སྦྱོང་བྱེད་ནི། བསྐྱེད་པའི་རིམ་པ་ལྷའི་རྣམ་པའོ། །སྦྱང་གཞི་རྫོགས་པ་ནི། ཐ་མལ་པའི་སེམས་ཅན་ཚེ་ཟད་ནས་འཆི་བ་ཡིན་ལ། རིམ་པ་ནི་(ས་)ཆུ་ལ་ཐིམ་པ་ལ་སོགས་པའོ། །དེ་སྦྱོང་བྱེད་ནི། རྡོར་བཟླས་དང་འོད་གསལ་ལ་སོགས་པའོ། །ཞེས་བཞེད་(དོ)། །གཉིས་པ་ནི། སེམས་འགྲེལ་བ་(19)རྣམས་ཀྱི་བཞེད་པས། བསྐྱེད་པ་ནི་མཆོག་གི་དངོས་གྲུབ་ལ་བྲོད་པ་བསྐྱེད་པའི་ཐུན་མོང་གི་དངོས་གྲུབ་ཡིན་ལ། རིམ་པ་ནི་དེ་སྒྲུབ་པའི་ཐབས་ལྷའི་རྣལ་འབྱོར་རོ། །རྫོགས་པ་ནི་དེ་ལས་གོང་ན་གཞན་མེད་པའི་མཆོག་གི་དངོས་གྲུབ་ཡིན་ལ། རིམ་པ་ནི་དེ་སྒྲུབ་པའི་ཐབས་སྦྱོར་བ་ཡན་ལག་དྲུག་(20)ལ་སོགས་པ་ཡིན་ནོ། །ཞེས་བཞེད་(དོ)། །གསུམ་པ་ནི། རྣལ་འབྱོར་དབང་ཕྱུག་གི་རྗེས་འབྲང་དང་བཅས་པའི་བཞེད་པ་ལ། བློས་ཀུན་ཏུ་ལྷའི་རྣམ་པར་བསྐྱེད་པས་ན་བསྐྱེད་པ། རིམ་པ་ནི་མངོན་བྱང་ལྔ་ལ་སོགས་པ་རིམ་གྱིས་གསལ་འདེབས་པའོ། །རྫོགས་པ་ནི་ལུས་ངག་ཡིད་གསུམ་རྫོགས་པ་ཡིན་ལ། རིམ་པ་ནི་བདག་བྱིན་རླབས་དང་། དཀྱིལ་འཁོར་གྱི་འཁོར་ལོ་ལ་སོགས་པ་རིམ་གྱིས་བསྒོམ་པའི་ཕྱིར་རོ། །བཞི་བ་གྲངས་ངེས་པ་ནི། འོ་ན་ལམ་གཉིས་ཀ་སྒོམ་དགོས་སམ་གང་རུང་ཞིག་བསྒོམས་པས་ཆོག་གམ་སྙམ་ན། དེ་གཉིས་ཀ་བསྒོམ་དགོས་ཏེ། སྤང་བྱ་གཉིས་སྤང་དགོས་པའི་ཕྱིར་དང༌། ཐོབ་བྱ་གཉིས་ཡིན་པའི་ཕྱིར་དང༌། རང་གི་ངོ་བོ་རྟེན་དང་བརྟེན་པ་ཡིན་པའི་ཕྱིར་རོ། །དང་པོ་ལ་གཉིས་ཏེ། ཐ་མལ་གྱི་རྣམ་རྟོག་དང༌། གྱ་ནོམ་ལྷར་ཞེན་པའོ། །དང་པོ་ནི། བསྐྱེད་རིམ་གྱིས་སྦྱོང་སྟེ། རྡོ་རྗེ་གུར་ལས། ཕལ་པའི་གནས་སྐབས་གཞོམ་པའི་ཕྱིར། །སྒོམ་པ་ཡང་དག་རབ་ཏུ་གྲགས། །རང་བཞིན་གནས་སྐབས་བསྒོམ་པ་ལས། །སྒོམ་པ་མ་ཡིན་མི་སྒོམ་མིན། །བྱང་ཆུབ་སེམས་དཔའ་རྣམས་ཀྱི་རྟོག་པ་དེ་བཞིན་ཏེ། འོན་ཀྱང་མི་གཙང་བའི་ཚད་མཉམ་པར་སྦྱོང་བའི་ཕྱིར། དེ་བཞིན་གཤེགས་པའི་སྐུ་གཟུགས་རབ་ཏུ་བསྒོམ་པར་བྱའོ། །ཞེས་གསུངས་པའི་(21)མི་གཙང་བའི་ཚད་ཐ་མལ་གྱི་རྣམ་རྟོག་ལ། རྒྱུ་ལས་དང་ཉོན་མོངས་པ་དང༌། འབྲས་བུ་བདག་དང་བདག་གིར་འཛིན་པ་གཉིས་ལས། དང་པོ་ནི། བསྐྱེད་རིམ་གྱི་སྔོན་འགྲོ་ཚོགས་གཉིས་བསགས་པས་སྦྱོང༌། གཉིས་པ་ལ། སྣོད་བཅུད་གཉིས་ལས། དང་པོ་(སྣོད་)ནི། གཞལ་ཡས་ཁང་གདན་དང་བཅས་པས་སྦྱོང༌། གཉིས་པ་(བཅུད་)ནི། ལྷའི་རྣམ་པས་སྦྱོང་ལ། དེ་ཡང་ལྷ་ཁྲོ་ཆགས་ཀྱི་རྣམ་པ་ཅན་གྱི་བསྐྱེད་རིམ་ནི་ཆེས་ཟབ་ཅིང༌། དེས་ཉོན་མོངས་པ་དུག་གསུམ་སྦྱོང་བར་ནུས་ལ། ཁྲོ་བོའི་རྣམ་པར་བཞུགས་པས་ཞེ་སྡང་སྦྱོང༌། ཡུམ་དང་མཉམ་པར་སྦྱོར་ཞིང༌། བཙུན་མོའི་འཁོར་གྱི་དབུས་ན་བཞུགས་པས་འདོད་ཆགས་སྦྱོང༌། མཚན་དཔེས་སྤྲས་པའི་སྐུར་བསྒོམས་པས་གཏི་མུག་སྦྱོང་བ་ཡིན་ཏེ། རྡོ་རྗེ་གུར་ལས། འདོད་ཆགས་ཞེ་སྡང་གཏི་མུག་དང༌། །ང་རྒྱལ་སེར་སྣའི་སྐྱེ་བོ་རྣམས། །༝གདུལ་༝(བསྡུ་)ཕྱིར་རང་གི་འཁོར་ལོ་ལ། །རྡོ་རྗེའི་གཟུགས་ནི་དུ་མ་འཛིན། །ཞེས་གསུངས་པའི་ཕྱིར་རོ། །གཉིས་པ་གྱ་ནོམ་ལྷར་ཞེན་གྱི་རྟོག་པ་ནི། རྫོགས་རིམ་གྱིས་སྦྱོང་སྟེ། བརྟག་གཉིས་ལས། བསྐྱེད་པའི་རིམ་པའི་རྣལ་འབྱོར་གྱིས། །བརྟུལ་ཞུགས་ཅན་གྱིས་སྤྲོས་པ་སྒོམ། །སྤྲོས་པ་རྨི་ལམ་ལྟར་བྱས་ནས། །སྤྲོས་པ་ཉིད་ནི་སྤྲོས་མེད་བྱེད། །ཅེས་གསུངས་སོ། །དེས་ན་ཐ་མལ་གྱི་རྣམ་རྟོག་བསྐྱེད་རིམ་གྱིས་སྦྱོང་ཞིང༌། དེ་ཉིད་རྫོགས་རིམ་གྱིས་སྦྱོང་བ་དང༌། སྐྱེ་བ་བསྐྱེད་རིམ་གྱིས་སྦྱོང་ཞིང༌། འཆི་བ་རྫོགས་རིམ་གྱིས་སྦྱོང་བ་དང༌། གཞན་ཡང་བསྐྱེད་རྫོགས་རེ་རེས་ཀྱང་སྐྱེ་འཆི་དང༌། སྣང་སྟོང་ལ་སོགས་པའི་རྟོག་པ་མཐའ་དག་སྦྱོང་ནུས་མོད། ཞིབ་པར་ནི་འོག་ནས་འཆད་པར་འགྱུར་རོ། །གཉིས་པ་ཐོབ་བྱའི་འབྲས་བུ་ལ། སངས་རྒྱས་ཀྱི་གཟུགས་སྐུ་དང༌། ཆོས་སྐུ་གཉིས་ལས། དང་པོ་ནི། བསྐྱེད་རིམ་བསྒོམས་པས་གཟུགས་སྐུ་ཐོབ་པ་ཡིན་ཏེ། རྡོ་རྗེ་གུར་ལས། དེ་ཕྱིར་དཀྱིལ་འཁོར་འཁོར་ལོ་ཞེས། །ཐབས་ནི་བདེ་བས་བསྡོམ་པ་སྟེ། །སངས་རྒྱས་ང་རྒྱལ་རྣལ་འབྱོར་གྱིས། །སངས་རྒྱས་ཉིད་ནི་མྱུར་བར་འགྲུབ། །སྟོན་པ་སུམ་ཅུ་རྩ་གཉིས་མཚན། །གཙོ་བོ་དཔེ་བྱད་བརྒྱད་ཅུར་ལྡན། །དེ་ནི་ཐབས་ཀྱི་བསྒྲུབ་བྱ་སྟེ། །(22)ཞེས་དང༌། དེ་ཉིད་ལས། ལུས་ཅན་སྒོམ་པའི་ཐབས་ཀྱིས་དགོས་པ་སངས་རྒྱས་དེ་རྣམ་པ་ཐམས་ཅད་མཁྱེན་པ་ཉིད་དོ། །དེའི་ལུས་ཅན་དེ་ནི་བདེན་པ། དེ་ཉིད་མཚན་སུམ་ཅུ་རྩ་གཉིས་དང༌། དཔེ་བྱད་བཟང་པོ་བརྒྱད་ཅུས་ཉེ་བར་བརྒྱན་པ། དེ་མེ་ལོང་ལྟ་བུའི་ཡེ་ཤེས་ལ་(23)སོགས་པའོ། །ཞེས་གསུངས་པ་འདིས་བསྐྱེད་རིམ་བསྒོམས་པས་གཟུགས་སྐུ་ཐོབ་པ་དང༌། དེ་མཚན་དང་དཔེ་བྱད་ཀྱིས་བརྒྱན་པར་སྟོན་ལ། གཞན་ཡང་སངས་རྒྱས་ལ་སྐུ་དང་ཡེ་ཤེས་མེད་པར་འདོད་པའི་ལོག་རྟོག་(དང་)། གཟུགས་སྐུ་བེམ་པོར་འདོད་པ་(དང་།) སངས་རྒྱས་ཐོབ་པ་ལ་བསྐྱེད་རིམ་མི་དགོས་པར་འདོད་པའི་ལོག་རྟོག་རྣམས་འདིས་བསལ་བ་ཡིན་ནོ། །དེ་ལྟར་ན་བསྐྱེད་པའི་རིམ་པའི་ལམ་འདི་ནི། སྟོན་པ་ཐམས་ཅད་མཁྱེན་པ་བྱོན་ཚུལ་དང་མཐུན་པར་རྒྱལ་བ་འཚང་རྒྱ་བ་དང་ཆོས་མཐུན་སྦྱར་བ་(དང་)། སྟོན་པ་ཧེ་རུ་ཀའི་བྱོན་ཚུལ་དང་མཐུན་པར་སྦྱང་གཞི་འཁོར་བའི་རིམ་པ་སྦྱོང་ཚུལ་ལོ། །དང་པོ་ནི། སྒྲུབ་ཐབས་ཀྱི་ཐོག་མར་སྐྱབས་འགྲོ་སེམས་བསྐྱེད་བྱ་བ་ནི། དང་པོ་བྱང་ཆུབ་མཆོག་ཏུ་སེམས་བསྐྱེད་པ་དང་འདྲ། ཚོགས་གཉིས་བསགས་པ་(ནི་)བསྐལ་པ་གྲངས་མེད་གསུམ་དུ་ཚོགས་བསགས་པ། སྲུང་བའི་འཁོར་ལོ་སྒོམ་པ་(ནི་)སྲོད་ལ་བདུད་བཏུལ་བ། གཞལ་ཡས་ཁང་བསྐྱེད་པ་(ནི་)མ་དག་པའི་སྣོད་འོག་མིན་དུ་བྱིན་གྱིས་བརླབ་པ། མངོན་བྱང་ལས་ལྷའི་ཚོགས་གྲུབ་པས་ཐོ་རངས་མངོན་པར་རྫོགས་པར་སངས་རྒྱས་པ། དབང་བསྐུར་བ་(ནི་)ཁམས་གསུམ་ཆོས་ཀྱི་རྒྱལ་པོར་མངའ་གསོལ་བ། བདུད་རྩི་མྱངས་པ་དང་། མཆོད་བསྟོད་ལ་སོགས་པ་ནི། ཚངས་པ་གཙུག་ཕུད་ཅན་གྱིས་ཆོས་ཀྱི་འཁོར་ལོ་བསྐོར་བར་གསོལ་བ་གདབ་པ། བཟླས་པ་ནི་ཆོས་ཀྱི་འཁོར་ལོ་བསྐོར་བ་དངོས། དཀྱིལ་འཁོར་བསྡུས་ཏེ་འོད་གསལ་གྱི་ངང་ལ་མཉམ་པར་བཞག་པ་ནི་མྱ་ངན་ལས་འདའ་བའི་ཚུལ་བསྟན་པ། འོད་གསལ་གྱི་ངང་ནས་ལྷ་སྐུར་ལངས་ཏེ། སྤྱོད་ལམ་གྱི་བྱ་བ་བྱེད་པ་ནི་མཛད་པ་འཕྲིན་ལས་ཀྱིས་འཁོར་བ་མ་སྟོང་ཀྱི་བར་དུ་རྒྱུན་མི་འཆད་པར་མཐའ་ཡས་པའི་སེམས་ཅན་གྱི་དོན་མཛད་པ་དང་ཚུལ་མཚུངས་པ་ཡིན་ནོ། །གཉིས་པ་སྟོན་པ་ཧེ་རུ་ཀ་བྱོན་ཚུལ་དང་མཐུན་པར་སྦྱང་གཞི་འཁོར་བའི་རིམ་པ་སྦྱོང་ཚུལ་ནི་ཞིབ་པར་འོག་ནས་འཆད་དོ། །གཉིས་པ་རྫོགས་རིམ་བསྒོམས་པས་ཆོས་སྐུ་ཐོབ་པ་ཡིན་ཏེ། རྡོ་རྗེ་གུར་ལས། ཆོས་ཀྱི་དབྱིངས་ནི་འོད་གསལ་བ། །གང་ཞིག་སྒོམ་པ་དེ་བས་ན། །སེམས་ཅན་སངས་རྒྱས་མཉམ་པར་འགྱུར། །ཞེས་དང༌། དཔལ་སཾ་པུ་ཊི་ལས། རང་བྱུང་ངོ་བོ་འདི་ཉིད་ནི། །ཆོས་ཀྱི་སྐུར་ནི་རབ་ཏུ་གྲགས། །ཞེས་དང༌། རྣམ་རྟོག་མ་རིག་ཆེན་པོ་སྟེ། །འཁོར་བའི་རྒྱ་མཚོར་ལྟུང་བྱེད་ཡིན། །མི་རྟོག་ཏིང་འཛིན་ལ་གནས་ན། །མཁའ་བཞིན་དྲི་མ་མེད་པར་འགྱུར། །ཞེས་གསུངས་པའི་ཕྱིར་(རོ)། །གསུམ་པ་རང་གི་ངོ་བོ་རྟེན་དང་བརྟེན་པ་ཡིན་ཏེ། རྩ་རྒྱུད་ལས། རྫོགས་པའི་རིམ་པའི་རྣལ་འབྱོར་འདི། །དེ་ཡི་བདེ་བ་བདེ་ཆེན་བརྗོད། །རྫོགས་པ་བསྒོམ་པ་མེད་པ་སྟེ། །བསྐྱེད་པ་ཡིས་ནི་ཅི་ཞིག་འཚལ། །ཞེས་པའི་དོན། བསྐྱེད་རིམ་རྫོགས་རིམ་གྱིས་སྦྱོང་ཞིང༌། འབྲས་བུ་ཆོས་སྐུ་འགྲུབ་ན། བསྐྱེད་རིམ་སྒོམ་པ་དོན་མེད་༝དམ་༝(དོ་)སྙམ་ན། རྫོགས་རིམ་ཇི་ལྟར་བཟང་ཡང༌། བསྐྱེད་རིམ་ལ་མ་བརྟེན་པར་རྫོགས་རིམ་མི་འབྱུང་སྟེ། དཔེར་ན་མེ་ཏོག་དང་མེ་ཏོག་གི་དྲི་ལྟར་རྫོགས་རིམ་ཡང་བསྐྱེད་རིམ་ལ་བརྟེན་དགོས་པ་ཡིན་ཏེ། རྩ་རྒྱུད་ལས། ཨེ་མ་བྱང་ཆུབ་སེམས་དཔའ་ཆེ། །དད་པའི་ཤུགས་ཀྱིས་རབ་ཏུ་ཉམས། །ལུས་ཀྱི་དངོས་མེད་གང་ལས་བདེ། །བདེ་བ་སྨྲ་བར་མི་ནུས་སོ། །ཁྱབ་དང་ཁྱབ་བྱེད་ཚུལ་གྱིས་ནི། །བདེ་བས་འགྲོ་བ་ཁྱབ་པ་ཉིད། །ཇི་ལྟར་མེ་ཏོག་ལ་གནས་དྲི། །མེ་ཏོག་དངོས་མེད་ཤེས་མི་འགྱུར། །དེ་བཞིན་གཟུགས་སོགས་དངོས་མེད་པར། །བདེ་བ་ཉིད་ཀྱང་དམིགས་མི་འགྱུར། །ཞེས་གསུངས་པའི་ཕྱིར་རོ། །ལྔ་བ་གྲོལ་བའི་རྒྱུ་མཚན་ལ་གསུམ་སྟེ། རིགས་སམ་རྒྱུ་ཡིན་པའི་ཕྱིར་དང༌། ཐབས་ཁྱད་པར་ཅན་གྱིས་ཟིན་པའི་ཕྱིར་དང༌། དག་པ་གསུམ་གྱི་བདག་ཉིད་ཡིན་པའི་ཕྱིར་རོ། །དེ་ལྟར་༝ན་༝ལམ་རིམ་པ་གཉིས་བསྒོམས་པས་གྲོལ་བའི་རྒྱུ་མཚན་ཅི་ཡིན་སྙམ་ན། རྒྱུ་མཚན་ཡོད་དེ། སྦྱང་གཞི་ཕུང་ཁམས་སྐྱེ་མཆེད་ལ་སོགས་པའི་ཆོས་རྣམས་དང༌། སྦྱོང་བྱེད་ལམ་རིམ་པ་གཉིས་དང་བཅས་པ། སྦྱངས་འབྲས་དེ་བཞིན་གཤེགས་པའི་རིགས་སམ་རྒྱུ་ཡིན་པའི་ཕྱིར་(ཏེ)། དེ་ཉིད་ཅུང་ཟད་ཕྱེ་སྟེ་བཤད་ན། སྤྱིར་རྒྱུ་ལ་འབྲས་བུའི་མིང་དུ་བཏགས་པ་ཡོད་དེ། བུད་ཤིང་ལ་མེའི་རིགས་སུ་འཇོག་པ་ལྟ་བུ། འབྲས་བུ་ལ་རྒྱུའི་མིང་དུ་བཏགས་པ་ཡོད་དེ། གསེར་བུམ་ལ་གསེར་གྱི་རིགས་སུ་འཇོག་པ་ལྟ་བུ། བརྟེན་པ་ལ་རྟེན་གྱི་མིང་དུ་བཏགས་པ་ཡོད་དེ། རྒྱལ་པོས་མངགས་པའི་ཕོ་ཉ་ལ་རྒྱལ་པོའི་སྐྱེས་བུ་ཞེས་མིང་དུ་བཏགས་པ་ལྟ་བུ། རྟེན་ལ་བརྟེན་པའི་མིང་དུ་བཏགས་པ་ལྟ་བུ་ཡོད་དེ། རྒྱལ་པོ་ཉིད་ཀྱང་གྲོང་བའི་རིགས་ཀྱི་མིང་དུ་བཏགས་པ་ལྟ་བུ། དེ་བཞིན་དུ་ཁྱབ་བྱ་ལ་ཁྱབ་བྱེད་ཀྱི་རིགས་སུ་འཇོག་པ་དང༌། ཁྱབ་བྱེད་ལ་ཁྱབ་བྱའི་རིགས་སུ་འཇོག་པ་ལ་སོགས་པ་སྣ་ཚོགས་པ་ཡོད་པ་བཞིན། དེས་ན་སྦྱང་གཞི་ལ་སྦྱངས་འབྲས་ཀྱི་མིང་དུ་བཏགས་པ་ཡོད་དེ། སཾ་བུ་ཊི་ལས། བུད་ཤིང་སྲེག་པའི་རིག་པ་ཡིས། །དགྱེས་པའི་རྒྱལ་བ་གར་མཁན་མཆོག །ཅེས་གསུངས་པ་དང༌། སྦྱངས་འབྲས་ལ་སྦྱང་གཞིའི་མིང་དུ་བཏགས་པ་ཡོད་དེ། རྡོ་རྗེ་གུར་ལས། ཐུབ་པ་རྣམ་པར་སྣང་མཛད་རྨོངས། །ཞེ་སྡང་འདྲེན་པ་མི་བསྐྱོད་པ། །ཞེས་སོགས་(24) གསུངས་པའི་ཕྱིར་རོ། །དེས་ན་གང་གིས་ཡོངས་སུ་འཛིན་པ་པོ་ནི་རིགས་བདག་དང་། ༝དེ་༝(དེས་)ཡོངས་སུ་བཟུང་བ་ནི་རིགས་ཡིན་ཏེ། རྒྱུད་རྡོ་རྗེ་རྩེ་མོ་ལས། མགོན་དེས་ཡོངས་སུ་བཟུང་བ་ནི། །དེ་ཡི་རིགས་ཀྱི་དཀྱིལ་འཁོར་རོ། །ཞེས་གསུངས་པའི་ཕྱིར་རོ། །དེས་ན་ཕན་ཚུན་མི་སླུ་བའམ། མི་འདའ་བ་ནི་རིགས་དང་རིགས་བདག་གི་དོན་ནོ། །དེ་ཉིད་གཞི་ལམ་འབྲས་གསུམ་(ལ་)སྦྱར་ཏེ་ཅུང་ཟད་བཤད་ན། སྦྱང་གཞི་ཕུང་ཁམས་སྐྱེ་མཆེད་ལ་སོགས་པ་རྣམས་ཆོས་ཅན་དང་ཆོས་ཉིད་ལ་རིགས་དང་རིགས་བདག་ཏུ་འཇོག་པ་དང༌། སྦྱོང་བྱེད་ལམ་རིམ་པ་གཉིས་ལ་རིགས་དང་རིགས་བདག་ཏུ་འཇོག་པ་དང༌། སྦྱངས་འབྲས་གཟུགས་སྐུ་དང་ཆོས་སྐུ་གཉིས་ལ་རིགས་དང་རིགས་བདག་ཏུ་འཇོག་པ་ཡོད་དོ། །སྐབས་འདིར་རིགས་དང་རིགས་བདག་གི་དབྱེ་བསྡུ་ཅུང་ཟད་བཤད་ན། རིགས་དང་རིགས་བདག་ཏུ་བསྡུ་ན་རིགས་གཅིག་ཏུ་འདུས་ཏེ། རྩ་རྒྱུད་ལས། སེམས་ནི་ཆེན་པོ་གཅིག་ཉིད་ལ། །ཞེས་དང༌། ཐུགས་ཀྱི་བདག་པོ་རིགས་གཅིག་ཉིད། །ཅེས་གསུངས་པ་ལྟ་བུའོ། །གསུམ་དུ་དབྱེ་བ་ལ་སྦྱང་གཞིའི་དབང་དུ་བྱས་ན། དེ་ཉིད་ལས། འདོད་ཆགས་ཞེ་སྡང་གཏི་མུག་གིས། །དེ་རྗེས་རྣམ་པ་གསུམ་དུ་འགྱུར། །ཞེས་གསུངས་པའི་དོན། རྗེ་བཙུན་རིན་པོ་ཆེས། རང་བཞིན་གསལ་དང་སྟོང་པ་ཟུང་འཇུག་ལས། །ཉོན་མོངས་རླུང་དང་ཡི་གེ་རྩ་དང་ཁམས། །ནད་གདོན་རགས་པ་རེ་རེའང་གསུམ་གསུམ་སྟེ། །ཞེས་གསུངས་པ་ལྟར་སྦྱང་གཞི་སུམ་ཚན་དགུ་(25)ལ་སོགས་པ་རྣམས་སོ། །སྦྱོང་བྱེད་ཀྱི་དབང་དུ་བྱས་ན། སྐུ་གསུང་ཐུགས་ཀྱི་དབྱེ་བ་ཡིས། །ཕྱི་ནས་རྣམ་པ་གསུམ་དུ་འགྱུར། །ཞེས་གསུངས་པ་ལྟར་རོ། །བཞིར་དབྱེ་ན། སྦྱང་གཞི་རྟེན་གྱི་དཀྱིལ་འཁོར་བཞི། སྦྱོང་བྱེད་དབང༌ལམ་ལྟ་གྲུབ། (26) སྦྱངས་འབྲས་སྐུ་བཞི་རྣམས་ནི། སྐུ་དང་གསུང་དང་ཐུགས་ཀྱི་སྙིང་པོ། ཞེས་གསུངས་པ་ལྟ་བུའོ། །ལྔར་དབྱེ་ན། ཕུང་པོ་ལྔ་དང་འབྱུང་བ་ལྔ། །ཞེས་གསུངས་པ་ལྟར། སྦྱང་གཞི་ལྔ་ཚན་བཅོ་ལྔ་(27)ལ་སོགས་པའོ། །དྲུག་ཏུ་དབྱེ་ན། རིགས་ནི་རྣམ་པ་དྲུག་བརྗོད་ཅིང༌། །ཞེས་དང༌། མི་བསྐྱོད་རྣམ་སྣང་རིན་ཅེན་འབྱུང༌། །དཔག་མེད་ཕྲག་དོག་རྡོ་རྗེ་སེམས། །ཞེས་གསུངས་པ་ལྟ་བུའོ། །བརྒྱར་དབྱེ་ན། དེ་རྣམས་རིགས་ལ་རིགས་ནི་རྣམ་པ་བརྒྱ། །ཞེས་གསུངས་པ་ལྟར། སྦྱང་གཞི་རྒྱུའི་རིགས་བརྒྱ། (28) སྦྱོང་བྱེད་ལམ་གྱི་རིགས་བརྒྱ། སྦྱངས་པ་འབྲས་བུའི་རིགས་བརྒྱ་རྣམས་ཡོད་དོ། །གཞན་ཡང་འབུམ་དང་། བྱེ་བ་དང་། གྲངས་མེད་པའི་བར་འབྱུང་སྟེ། དེ་རྣམས་ལ་ཡང་རིགས་ཆེན་འབུམ་ཕྲག་རྣམས། །བྱེ་བའི་རིགས་ལ་གྲངས་ནི་མེད་པར་འགྱུར། །ཞེས་གསུངས་པ་ལྟ་བུའོ། །དེ་ལྟར་སྦྱང་གཞི་ཕུང་པོ་ལྔ་ཉོན་མོངས་པ་ལྔ་ལ་སོགས་པ་སྦྱངས་འབྲས་དེ་བཞིན་གཤེགས་པའི་རིགས་སམ་རྒྱུ་ཡིན་པའི་ཕྱིར་ཏེ། སྦྱང་གཞི་དེ་རྣམས་སྦྱོང་བྱེད་ལམ་གྱིས་སྦྱངས་པ་ལ་བརྟེན་ནས། སྦྱངས་འབྲས་རིགས་ལྔ་(དང་)ཡེ་ཤེས་ལྔ་ལ་སོགས་པ་ཐོབ་པ་ལས་མི་འདའ་ཞིང༌། སྦྱངས་འབྲས་དེ་རྣམས་ཐོབ་པ་ལ་སྦྱང་གཞི་དེ་དག་ལ་ངེས་པར་ལྟོས་དགོས་པ་ཡིན་ཏེ། ཐམས་ཅད་གསང་བ་ལས། རྒྱུ་ལ་འབྲས་བུའི་རྒྱས་བཏབ་ཅིང༌། །འབྲས་བུ་ལ་ཡང་རྒྱུས་རྒྱས་བཏབ། །གཞན་དུ་བསྐལ་བ་བྱེ་བ་(བར་)ནི། །གྲངས་མེད་པར་ཡང་གྲོལ་མི་འགྱུར། །ཞེས་གསུངས་པའི་ཕྱིར་རོ། །གཉིས་པ་ཐབས་ཁྱད་པར་ཅན་གྱིས་ཟིན་པའི་ཕྱིར། གྲོལ་བར་འཐད་པ་ནི། འོ་ན་སྦྱངས་འབྲས་དེ་རྣམས་ཐོབ་པ་ལ་སྦྱང་གཞི་དེ་དག་ལ་ངེས་པར་ལྟོས་དགོས་ན། སེམས་ཅན་ཐམས་ཅད་འབད་མེད་དུ་གྲོལ་བའི་སྐྱོན་ཡོད་དེ། སེམས་ཅན་ཐམས་ཅད་ལ་སྦྱང་གཞི་དེ་རྣམས་རང་ཆས་སུ་ཡོད་པའི་ཕྱིར་ཞེ་ན། སྐྱོན་མེད་དེ། ཐབས་ཁྱད་པར་ཅན་གྱིས་མ་ཟིན་པར་ཉོན་མོངས་པ་རང་དགར་སྤྱད་ན་འཆིང་བའི་རྒྱུར་འགྱུར་ལ། འདི་ལྟ་བུའི་ཐབས་ཁྱད་པར་ཅན་གྱིས་ཟིན་ན་གྲོལ་བའི་རྒྱུར་འགྱུར་ཏེ། རྩ་རྒྱུད་ལས། སྐྱེ་བོ་མི་བཟད་པ་ཡི་ལས། །གང་དང་གང་གིས་འཆིང་འགྱུར་བ། །ཐབས་དང་བཅས་ན་དེ་ཉིད་ཀྱིས། །སྲིད་པའི་འཆིང་བ་ལས་གྲོལ་འགྱུར། །ཞེས་གསུངས་པའི་ཕྱིར་(རོ)། །ཐབས་ཁྱད་པར་ཅན་དེ་ལ་སྨིན་བྱེད་དབང་གི་ཐབས་ཁྱད་པར་ཅན་དང༌། གྲོལ་བྱེད་ལམ་གྱི་ཐབས་ཁྱད་པར་ཅན་གཉིས་ལས། དང་པོ་ནི། སྡོམ་གསུམ་ལས། ཕུང་པོ་ཁམས་དང་སྐྱེ་མཆེད་ལ། །སངས་རྒྱས་ས་བོན་བཏབ་ནས་ནི། །ཚེ་འདིར་སངས་རྒྱས་བྱེད་པ་ཡི། །ཐབས་ལ་དབང་བསྐུར་ཞེས་སུ་བཏགས། །ཞེས་གསུངས་པ་ལྟ་བུའོ། །གཉིས་པ་གྲོལ་བྱེད་ལམ་གྱི་ཐབས་མཁས་ལ་གཉིས་༝ལས་༝ཏེ། བསྐྱེད་རིམ་གྱི་ཐབས་མཁས་དང༌། རྫོགས་རིམ་གྱི་ཐབས་མཁས་སོ། །དང་པོ་ལ། ལྷག་པའི་ལྷའི་ཐབས་མཁས་དང༌། ལྷ་སོ་སོའི་ཐབས་མཁས་གཉིས་ལས། དང་པོ་ནི། སྣང་བ་ཐམས་ཅད་རང་གི་ལྷག་པའི་ལྷར་བསྒོམ་པ་ཡིན་ཏེ། དངོས་ཀུན་གང་དང་གང་སྣང་བ། །གཙོ་དེ་རང་གི་ལྷག་པའི་ལྷ། །ཞེས་དང༌། རང་གི་ལྷག་པའི་ལྷར་སྦྱོར་བའི། །བདག་དང་གཞན་ལ་མཆོད་པར་གྱིས། །ཞེས་གསུངས་པའི་ཕྱིར་(རོ)། །གཉིས་པ་ལ་ཕ་རྒྱུད་ལྟར་ན། ཕུང་པོ་ལྔ་རིགས་ལྔ། འབྱུང་བ་བཞི་ཡུམ་བཞི། དབང་པོ་རྣམས་བྱང་ཆུབ་སེམས་དཔའ། ཡུལ་རྣམས་ལྷ་མོ་དྲུག་ཏུ་བསྒོམ་པ་ཡིན་ཏེ། (གསང་འདུས་ལས།) མདོར་ན་ཕུང་པོ་ལྔ་རྒྱལ་བ། །དེ་བཞིན་གཤེགས་པ་ཐམས་ཅད་ཡིན། །རྡོ་རྗེའི་སྐྱེ་མཆེད་ཉིད་དག་ཀྱང༌། །བྱང་ཆུབ་སེམས་དཔའི་དཀྱིལ་འཁོར་རོ། །ས་ནི་སྤྱན་ཞེས་བྱ་བ་སྟེ། །ཆུ་ཡི་ཁམས་ནི་མཱ་མ་ཀཱི། །དཀར་དང་སྒྲོལ་མ་ཞེས་བྱ་སྟེ། །མེ་དང་རླུང་དུ་རབ་ཏུ་གྲགས། །ཞེས་གསུངས་པའི་ཕྱིར་(རོ)། །རྣལ་འབྱོར་མའི་རྒྱུད་འདིར། ཕུང་པོ་ལྔ་ནང་གི་རྣལ་འབྱོར་མ་ལྔར་བསྒོམ་པ་ཡིན་ཏེ། (རྩ་རྒྱུད་ལས།) གཟུགས་ཕུང་རྡོ་རྗེ་མ་ཡིན་ཏེ། །ཞེས་(སོགས་)གསུངས་སོ། །འབྱུང་བ་བཞི་མཚམས་ཀྱི་ལྷ་མོ་བཞི་ཡིན་ཏེ། ས་ནི་པུཀྐ་སཱི་རུ་བཤད། །ཅེས་སོགས་གསུངས་སོ། །སྐྱེ་མཆེད་རྣམས་རྡོ་རྗེ་མ་དྲུག་ཡིན་ཏེ། མིག་ཏུ་གཏི་མུག་རྡོ་རྗེ་མ། །ཞེས་སོགས་གསུངས་སོ། །ཡུལ་རྣམས་ནི་ལྷ་མོ་དྲུག་ཡིན་ཏེ། གཟུགས་ལ་གཽ་རཱི་རབ་ཏུ་བཏགས། །ཞེས་སོགས་གསུངས་སོ། །གཉིས་པ་རྫོགས་རིམ་གྱི་ཐབས་མཁས་ནི། སྣང་བ་ཐམས་ཅད་བདེ་ཆེན་གྱི་ཡེ་ཤེས་སུ་བསྒྱུར་ནས་བསྒོམ་པ་ཡིན་ཏེ། རྩ་རྒྱུད་ལས། དམན་པ་འབྲིང་དང་མཆོག་རྣམས་༝ལ༝(དང་)། །གཞན་རྣམས་གང་རྣམས་དེ་རྣམས་དང༌། །རོ་མཉམ་དེ་ཉིད་གོམས་པ་ཡིས། །འདི་ཀུན་མཉམ་པ་ཉིད་དུ་བལྟ། །(དམན་པའི་གནས་ནི་ཕྲ་བའི་དོན། །མཆོག་ནི་དངོས་པོར་བརྗོད་པར་བྱ། །དབུ་མ་གཉིས་ཀྱིས་སྤངས་པ་ཉིད། །གཞན་རྣམས་ཞེས་བྱ་དབང་པོ་དྲུག །གང་རྣམས་དེ་རྣམས་བརྟན་དང་གཡོ། །) ཞེས་དང༌། གསང་བ་འདུས་པ་ལས། ཐབས་དང་ཤེས་རབ་ལས་བྱུང་བ། །རྫོགས་པའི་སྦྱོར་བ་རྣལ་འབྱོར་གྱིས། །ཕུང་པོ་ཁམས་དང་སྐྱེ་མཆེད་གཟུགས། །སྔགས་པས་ངེས་པར་སྦྱང་བར་བྱ། །ཞེས་གསུངས་པའི་ཕྱིར་རོ། །འདི་ལྟ་བུའི་ཐབས་ཁྱད་པར་ཅན་གྱིས་ཟིན་ཚུལ་ལ། རིགས་འདྲ་གཉེན་པོར་ཆེ་བ། བཟློག་པ་གཉེན་པོར་ཆེ་བ། སྦམ་པ་གཉེན་པོར་ཆེ་བ། བསྣན་པ་གཉེན་པོར་ཆེ་བ་དང་བཞི་ལས། དང་པོ་ནི། གནས་པའི་དུག་གིས་(29)གཡོ་བའི་དུག་འཇོམས་པ་ལྟར། བསྐྱེད་རིམ་གྱི་རྣམ་རྟོག་གིས་ཐ་མལ་གྱི་རྣམ་རྟོག་འཇོམས་པ་ཡིན་ཏེ། རྩ་རྒྱུད་ལས། དུག་གི་དུམ་བུ་གང་ཉིད་ཀྱིས། །སྐྱེ་བོ་ཐམས་ཅད་འཆི་བར་འགྱུར། །དུག་གི་དེ་ཉིད་ཤེས་པ་ཡིས། །དུག་གིས་དུག་ནི་འབིགས་པར་བྱེད། །ཅེས་གསུངས་སོ། །གཉིས་པ་ནི། རླུང་ནད་ཀྱིས་ཟིན་པ་ལ་མོན་སྲན་གྱི་བཟའ་བས་སེལ་བ་ལྟར། ཐ་མལ་གྱི་སྣོད་བཅུད་དུ་སྣང་ཞིང་ཞེན་པའི་གཉེན་པོར་དག་པ་ལྷའི་རྟེན་དང་བརྟེན་པའི་དཀྱིལ་འཁོར་བསྒོམ་པ་ཡིན་ཏེ། ཇི་ལྟར་རླུང་གིས་ཟིན་པ་ལ། །མོན་སྲན་སྡེའུའི་བཟའ་བ་བྱིན། །ཅེས་གསུངས་པའི་ཕྱིར་རོ། །གསུམ་པ་ནི། རྣ་བར་ཆུ་ཉུང་ངུ་ཞིག་ཞུགས་པ་ལ་ཆུ་མང་པོ་བླུགས་ནས་འགུགས་པ་ལྟར། ཐ་མལ་གྱི་ཞལ་གཅིག་ཕྱག་གཉིས་པའི་གཉེན་པོར། ཞལ་བརྒྱད་ཕྱག་བཅུ་དྲུག་པ་བསྒོམ་པ་ལ་སོགས་པ་ཡིན་ཏེ། ཇི་ལྟར་རྣ་བར་ཆུ་ཞུགས་པ། །ཆུ་གཞན་གྱིས་ནི་འགུགས་པར་བྱ། །ཞེས་གསུངས་སོ། །བཞི་བ་ནི། མེས་ཚིག་པ་མེ་ལ་གདུང་བ་ལྟར། ཐ་མལ་པའི་འདོད་ཆགས་ཀྱི་གཉེན་པོར། འདུ་ཤེས་སུམ་ལྡན་གྱི་རྡོ་རྗེ་ཆགས་པ་བསྒོམ་པ་ཡིན་ཏེ། ཇི་ལྟར་ཚད་པས་ཚིག་པ་ལ། །དེ་ནི་མེ་ཡིས་གདུང་བར་བྱ། །ཞེས་གསུངས་སོ། །འོ་ན་ལམ་དེ་དག་སྤང་བྱ་དང་འགལ་བས་གྲོལ་ལམ། མི་འགལ་བས་གྲོལ་སྙམ་ན། སྤང་བྱ་དེ་དག་དང་དངོས་སུ་མི་འགལ་ལ། རྒྱུ་དང་༝རྒྱུ་མེད་༝(རྒྱུད་དེ་)འགལ་བས་གྲོལ། ཞེས་རྗེ་བཙུན་གྱིས་(འགྲེལ་བ་དག་ལྡན་གྱི་བརྟག་པ་ཕྱི་མའི་ལེའུ་གསུམ་པ་ལས་)གསུངས་སོ། །གསུམ་པ་དག་པ་གསུམ་གྱི་བདག་ཉིད་ཡིན་པའི་རྒྱུ་མཚན་ལ། ཁ་ཅིག་ན་རེ། སྦྱང་གཞི་ཕུང་པོ་ལྔ་དང་། ཉོན་མོངས་པ་ལྔ་ལ་སོགས་པ་ཐབས་ཀྱིས་ཇི་ལྟར་སྦྱངས་ཀྱང༌། སྦྱངས་འབྲས་སུ་འགྱུར་མི་སྲིད་དེ། སོལ་བ་ཇི་ལྟར་བརྡར་ཀྱང་དཀར་པོ་མི་འབྱུང་བ་བཞིན་ནོ་སྙམ་ན། སྦྱང་གཞི་དེ་དག་སྣང་བ་ལྟར་བདེན་པར་གྲུབ་ན་ཁྱོད་བདེན་མོད་ཀྱི། སྦྱང་གཞི་དེ་ཐམས་ཅད་རང་བཞིན་གྱིས་དག་པས་སོལ་བ་ལ་དཀར་པོའི་ནུས་པ་མེད་པ་ལྟར་སྦྱང་དུ་མི་རུང་བ་ནི་མ་ཡིན། སྦྱོང་བྱེད་ལམ་གྱི་ཆོས་རྣམས་རང་བཞིན་གྱིས་དག་པས་མུ་སྟེགས་བྱེད་ཀྱི་ལམ་ལྟར་སྦྱོང་མི་ནུས་པ་ནི་མ་ཡིན། སྦྱངས་འབྲས་ཀྱི་ཆོས་རྣམས་རང་བཞིན་གྱིས་དག་པས་ལུས་ཀྱི་དྲི་མ་བཀྲུས་པ་ལྟར་སླར་ཟློག་པ་ནི་མ་ཡིན་ནོ། །དེ་ལྟར་ན་གཞི་ལམ་འབྲས་གསུམ་གྱི་ཆོས་ཐམས་ཅད་དག་པ་གསུམ་ལྡན་གྱི་བདག་ཉིད་དུ་གནས་པ་ཡིན་ལ། དེ་ཡང་རྒྱུ་རྒྱུད་ཀྱི་སྐབས་སུ་སྦྱང་གཞི་ཕུང་ཁམས་སྐྱེ་མཆེད་ཀྱི་ཆོས་ཐམས་ཅད་གདོད་མ་ནས་མ་སྐྱེས་པ་ནི་དེ་བཞིན་ཉིད་ཀྱི་དག་པ་ཡིན་ཏེ། རྩ་རྒྱུད་ལས། ངེས་པར་དངོས་པོ་ཐམས་ཅད་ཀྱི། །དག་པ་དེ་བཞིན་ཉིད་དུ་བརྗོད། །ཅེས་དང༌། ཕུང་པོ་ལྔ་དང་དབང་པོ་དྲུག །སྐྱེ་མཆེད་དྲུག་དང་འབྱུང་ཆེན་ལྔ། །རང་བཞིན་གྱིས་ནི་རྣམ་པར་དག །ཅེས་གསུངས་པའི་ཕྱིར་རོ། །རང་བཞིན་གྱིས་མ་གྲུབ་པས་གཏན་མེད་དམ་སྙམ་ན། མེད་པ་མ་ཡིན་ཏེ། སྣང་ཙམ་དུ་གདངས་འགག་མེད་སེམས་ཅན་གྱི་ལུས་ཞལ་ཕྱག་གི་རྣམ་པ་ཙམ་དུ་སྣང་བ་ནི་ལྷ་སོ་སོའི་དག་པ་ཡིན་ཏེ། དེ་ཉིད་ལས། ཕྱི་ནས་རེ་རེའི་དབྱེ་བ་ཡིས། །ལྷ་རྣམས་ཀྱི་ནི་བརྗོད་པར་བྱ། །ཞེས་གསུངས་པའི་ཕྱིར་ཏེ། ཞལ་ཕྱག་གི་རྣམ་པ་ཅན་སྣང་ལ། རང་བཞིན་གྱིས་མ་གྲུབ་པ་དང་འགལ་སྙམ་ན། མི་འགལ་ཏེ། ཞལ་ཕྱག་གི་རྣམ་པར་སྣང་བ་དེ་ཡང་སྤྲོས་པའི་མཐའ་ཐམས་ཅད་དང་བྲལ་བ་ནི་རང་རིག་པའི་དག་པ་ཡིན་ཏེ། (དེ་ཉིད་ལས།) རང་རིག་བདག་ཉིད་དག་པ་ཉིད། །དག་པ་གཞན་༝གྱི་༝(གྱིས་)རྣམ་གྲོལ་མིན། །ཞེས་གསུངས་པའི་ཕྱིར་(རོ)། །དེ་ལྟར་ན་སྦྱང་གཞི་སྦྱོང་བྱེད་ལེགས་པར་ངོ་འཕྲོད་པ། གཞི་ལམ་འབྲས་གསུམ་གྱི་ཆོས་ཐམས་ཅད་སེམས་སྣང་ཙམ་དུ་ཤེས་པ་ལ་རག་ལས་པའི་ཕྱིར། རྩ་ཤེར་ལས། གང་ལ་སྟོང་པ་ཉིད་རུང་བ། །དེ་ལ་ཐམས་ཅད་རུང་བ་ཡིན། །ཞེས་གསུངས་པ་ལྟ་བུའོ། །དེ་ཡང་སེམས་སྣང་ཙམ་བསྒྲུབ་པ་ལ། ཡིད་ཆེས་པའི་ལུང་ཚད་མས་བསྒྲུབ་པ་དང༌། དངོས་པོ་སྟོབས་ཤུགས་ཀྱི་(30)རིགས་པས་བསྒྲུབ་པ་དང༌། ཡང་དག་པའི་མན་ངག་གིས་བསྒྲུབ་པ་དང་གསུམ་ལས། དང་པོ་ནི། རྡོ་རྗེ་གུར་ལས། རིན་ཅེན་སེམས་ལས་ཕྱིར་གྱུར་པའི། །སངས་རྒྱས་མེད་ཅིང་གང་ཟག་མེད། །རྣམ་པར་ཤེས་པའི་གནས་དོན་རྣམས། །ཕྱི་རོལ་གྱུར་པ་ཅུང་ཟད་མེད། །ཅེས་དང༌། སཾ་བུ་ཊི་ལས། ཕྱི་དང་ནང་གི་བདག་ཉིད་ཅན། །འདི་དག་ཐམས་ཅད་སེམས་སུ་བརྟག །སེམས་ལས་མ་གཏོགས་པ་ཉིད་ནི། །གཞན་ན་ཡོད་པ་མ་ཡིན་ནོ། །ཞེས་གསུངས་པའི་ཕྱིར་རོ། །གཉིས་པ་ནི། ༝ཀླུ་སྒྲུབ་ཀྱི་བྱང་ཆུབ་སེམས་འགྲེལ་༝ (ཐོགས་མེད་ཀྱི་ཐེག་བསྡུས་)ལས། (ཡི་དགས་དུད་འགྲོ་མི་རྣམས་དང༌། །ལྷ་རྣམས་ཇི་ལྟར་རིགས་རིས་སུ། །)དངོས་གཅིག་ཡིད་ནི་ཐ་དད་ཕྱིར། །དོན་མ་གྲུབ་པར་འདོད་པ་ཡིན། །ཞེས་གསུངས་པའི་དོན་ནོ། །གསུམ་པ་ནི། རྩ་རྒྱུད་ལས། ཇི་ལྟར་ཕྱི་རོལ་དེ་བཞིན་ནང༌། །སྡོམ་པའི་དེ་ཉིད་རབ་ཏུ་དབྱེ། །ཞེས་གསུངས་པ་ལྟར། ཇི་ལྟར་ཕྱི་རོལ་ན་སྣང་ཚད་ཐམས་ཅད། ནང་རྡོ་རྗེའི་ལུས་ལ་རྩ་ཡི་གེའི་ཚུལ་དུ་ཚང་ལ། དེ་ཐམས་ཅད་གསང་བ་སེམས་ཉིད་ཀྱི་སྟེང་དུ་བག་ཆགས་ཀྱི་ཚུལ་དུ་ཡོད་པས། ནང་གི་རྩ་ཡིག་ཏུ་རླུང་སེམས་(31)འདུས་པ་ལ་བརྟེན་ནས། སེམས་སྣང་ཙམ་ལ་དྲི་མ་བག་ཆགས་དང་བཅས་པ་དག་ནས། རང་གི་སེམས་ཉིད་ཡེ་ཤེས་ཀྱི་ངོ་བོར་གནས་གྱུར་པ་ཡིན་ནོ། །སྦྱང་གཞི་དག་པ་སུམ་ལྡན་དུ་གནས་པ་ལྟར། སྦྱོང་བྱེད་ལམ་གྱི་དག་པ་གསུམ་ནི། ཐོག་མར་རྟོགས་པའི་ལྟ་བ་ནི་དེ་བཞིན་ཉིད་ཀྱི་དག་པ། རྣམ་པ་གཟུགས་ཅན་གྱི་སྦྱོང་བའི་བསྐྱེད་རིམ་ནི་ལྷ་སོ་སོའི་དག་པ། དེ་ཐམས་ཅད་རང་སེམས་ཀྱི་རྣམ་འཕྲུལ་དུ་རྟོགས་པའི་ཐབས་རྫོགས་རིམ་ནི་རང་རིག་པའི་དག་པ་ཡིན་ནོ། །དེས་ན་སྦྱོང་བྱེད་ལམ་གྱི་དག་པ་གསུམ་ཉམས་སུ་བླངས་པ་ལ་བརྟེན་ནས། སྦྱངས་འབྲས་སྐུ་གསུམ་ཐོབ་པ་ཡིན་ཏེ། དེ་བཞིན་ཉིད་ཀྱི་དག་པ་མཐར་ཕྱིན་པ་ལས་ཆོས་སྐུ་འགྲུབ། ལྷ་སོ་སོའི་དག་པ་མཐར་ཕྱིན་པ་ལས་གཟུགས་སྐུ་འགྲུབ། རང་རིག་པའི་དག་པ་མཐར་ཕྱིན་པ་ལས་ངོ་བོ་ཉིད་སྐུ་འགྲུབ་པར་བྱེད་པ་ཡིན་ནོ། །དེ་ལྟར་ན་དག་པ་དེས་ཆོས་ཉིད་མ་དག་པ་༝གཅིག་༝(ཅིག་)དག་པར་བྱེད་དམ། དག་ཟིན་པ་༝གཅིག་༝(ཅིག་)དག་པར་བྱེད། དང་པོ་ལྟར་ན་སྦྱང་དུ་མི་རུང༌། ཕྱི་མ་ལྟར་ན་སྦྱངས་པ་ལ་དགོས་པ་མེད་༝དམ་༝(དོ་)སྙམ་ན། རང་བཞིན་གྱིས་དག་ཀྱང་གློ་བུར་དུ་མ་དག་པ་༝གཅིག་༝(ཅིག་)དག་པར་བྱེད་པས་སྐྱོན་གཉིས་ཀ་ལས་གྲོལ་བ་ཡིན་༝ནོ༝(ཏེ)། (དབུས་མཐའ་རྣམ་འབྱེད་ལས། ཆུ་ཁམས་གསེར་དང་ནམ་མཁའ་བཞིན། །དག་པ་བཞིན་དུ་དག་པར་འདོད། ཅེས་གསུངས་པ་ལྟར།) རྒྱུ་རྒྱུད་ཀྱི་ཆོས་རྣམས་རང་བཞིན་གྱིས་རྣམ་པར་དག་ཀྱང༌། གློ་བུར་གྱི་དྲི་མ་དང་བཅས་པའི་དཔེ་ནི། ཆུ་རྙོག་མ་དང་བཅས་པའམ། གསེར་གཡའ་དང་བཅས་པ་ལྟ་བུའོ། །དེ་ལྟར་ན་སེམས་ལ་དྲི་མ་གློ་བུར་བྱུང་ན་ཕྱིས་སྦྱོང་བྱེད་ལམ་གྱིས་སྦྱངས་པའི་རྗེས་སུ་འབྱུང་བར་འགྱུར་ལ། ལྷན་ཅིག་སྐྱེས་༝ནས་༝(ན་)སྦྱང་དུ་མི་བཏུབ་སྙམ་ན། སྐྱོན་མེད་དེ། གསེར་གཡའ་དང་ལྷན་ཅིག་སྐྱེས་ཀྱང་གཡའ་སྦྱང་དུ་རུང་བ་ཡིན་ནོ། །དེ་ལྟར་ན་དྲི་མ་སེམས་ཀྱི་རང་བཞིན་ལས་མ་འདས་པས་སེམས་༝ལ་༝(ལས་)ལོགས་སུ་སྦྱོང་རྒྱུ་མེད་པ་དང་འགལ་༝ལམ་༝(ལོ་)སྙམ་ན། མི་འགལ་ཏེ། དྲི་མ་དེ་ཉིད་ཡེ་ཤེས་ཀྱི་ངོ་བོར་གནས་གྱུར་བ་ཡིན་ཏེ། དཔེར་ན་ནམ་མཁའ་ལ་སྤྲིན་དེངས་པས་སྤྲིན་ནམ་མཁའི་རང་བཞིན་དུ་གྱུར་བ་བཞིན་ནོ། །དེ་ལྟར་ན་ལམ་དུས་ཀྱི་དག་པ་གསུམ་གྱིས་སྦྱང་གཞིའི་གཙོ་བོ་དུག་གསུམ་ཞི་བར་བྱེད་པ་ཡིན་ཏེ། དེ་བཞིན་ཉིད་ཀྱི་དག་པས་ཀུན་ཏུ་བརྟགས་པའི་དུག་(མ་རིག་པ་)ཞི་བར་བྱེད། ལྷ་སོ་སོའི་དག་པས་ཀུན་རྟོག་ཐ་མལ་སྣང་ཞེན་གྱི་དུག་ཞི་བར་བྱེད། རང་རིག་གི་དག་པས་གྱ་ནོམ་ལྷར་ཞེན་གྱི་དུག་ཞི་བར་བྱེད་པ་ཡིན་ནོ། །དྲུག་པ་གོ་རིམ་ངེས་པ་ནི། ཀླུ་སྒྲུབ་ཡབ་སྲས་(དང་)། གྲུབ་ཆེན་ཌོམྦྷི་ཧེ་རུ་ཀ་ལ་སོགས་༝པ་༝(པས་)བསྐྱེད་རིམ་ལ་བརྟན་པ་ཐོབ་ནས་རྫོགས་རིམ་བསྒོམ་པར་བཞེད། པཎ་ཆེན་ག་ཡ་དྷ་རས་ཐུན་སྟོད་ལ་བསྐྱེད་རིམ། ཐུན་སྨད་ལ་རྫོགས་རིམ་སྒོམ་པར་བཞེད། འཕགས་པ་རིན་པོ་ཆེས། ལས་དང་པོ་པས་བསྐྱེད་རིམ་གཙོ་བོར་བསྒོམས་ལ། རྫོགས་རིམ་ཅུང་ཟད་བསྒོམ། ཏིང་ངེ་འཛིན་ཅུང་ཟད་བརྟན་ནས་བསྐྱེད་རྫོགས་ཆ་མཉམ་པར་བསྒོམ། ཏིང་ངེ་འཛིན་ཆེར་སྐྱེས་ནས་བསྐྱེད་རིམ་ཅུང་ཟད་ཙམ་རྟེན་དུ་བྱས་ནས་རྫོགས་རིམ་གཙོ་བོར་བསྒོམ་པ་ཡིན་ནོ། །

17 སྟོང་ཉིད་སྙིང་རྗེ་ཐ་དད་མེད། །གང་དུ་སེམས་ནི་རྣམ་བསྒོམ་པ། །དེ་ནི་སངས་རྒྱས་ཆོས་དང་ནི། །དགེ་འདུན་ཡི་ཡང་བསྟན་པའོ།།

18 རིམ་གཉིས་ཀྱི་ངོ་བོ་ལྗོན་ཤིང་སྡེ་དགེ་པར་མ་ལ་མེད་ཀྱང༌། ངོར་ཆེན་དང་། དཀོན་མཆོག་ལྷུན་གྲུབ། བློ་གཏེར་དབང་པོ། འཇམ་དཔལ་རྒྱལ་མཚན་ལ་སོགས་པས་ཡིད་མཚན་རྟོག་ལས་སྐྱོབ་པའི་ཐབས་ཁྱད་པར་ཅན་གང་ཞིག་གྲོལ་བྱེད་ཀྱི་ལམ་དུ་གྱུར་པ་ཞེས་གསུངས། འགྲོ་མགོན་འཕགས་པའི་ལྗོན་ཆུང་ལས། དབང་བཞིས་སྨིན་པར་བྱས་པའི་གང་ཟག་གིས་ཉམས་སུ་བླང་བར་བྱ་བ་ཟུང་དུ་འཇུག་པའི་ལམ་ཙམ་ཡིན་ནོ་ཞེས་གསུངས་པ་དང༌། རྫོང་བ་ཀུན་དགའ་རྣམ་རྒྱལ་གྱིས། ཐབས་ཁྱད་པར་ཅན་གྱིས་མཚན་རྟོག་ལས་ཡིད་སྐྱོབ་པ་ཞེས་རིམ་གཉིས་ཀྱི་དབྱེ་གཞིར་འཆད་མོད། དེ་ནི་སྔགས་སྤྱིའི་སྒྲ་བཤད་ལ་འཇུག་པ་ཡིན་པས། མཚན་གཞི་རྒྱ་ཆེ་བའི་སྐྱོན་ཡོད་དེ། དཔེར་ན། མངོན་རྗེས་ཀྱི་དབྱེ་གཞིར་གཞལ་བྱ་གཞག་པ་བཞིན་ནོ། །ཞེས་དགག་པ་མཛད་ནས་ཁོ་རང་གིས་འགྲོ་མགོན་འཕགས་པའི་དགོངས་པ་ལྟར་བཞེད་དོ། །

19 རྡོ་རྗེ་སྙིང་པོ། རིག་ལྡན་པདྨ་དཀར་པོ། ཕྱག་ན་རྡོ་རྗེ

20 སྲོག་རྩོལ། སོར་སྡུད། བསམ་གཏན། ཏིང་འཛིན། རིལ་འཛིན། རྗེས་གཞིག

21 ཕལ་པའི་གནས་སྐབས་ཏེ་ཐ་མལ་རྣམ་རྟོག་གཞོམ་པའི་ཕྱིར་བསྐྱེད་རིམ་སྒོམ་པ་ཡང་དག་རབ་ཏུ་གྲགས། རང་བཞིན་གནས་སྐབས་བསྒོམ་པ་ལས། དངོས་དང་དངོས་མི་གང་དུ་སྒོམ་པའང་མ་ཡིན། རྣམ་པར་མི་རྟོག་པ་མི་སྒོམ་པའང་མིན་ནོ།།

22 སྟོང་ཉིད་བསྒོམ་པ་ཁོ་ན་སངས་རྒྱས་ཐོབ་བྱེད་ཀྱི་ཐབས་མིན་པ་དེ་ཕྱིར་ལྷའི་དཀྱིལ་འཁོར་འཁོར་ལོ་ཞེས་སངས་རྒྱས་འགྲུབ་པའི་ཐབས་ནི་གང་སྣང་ལྷ་དང་དཀྱིལ་འཁོར་དུ་ཤེས་པའི་སྒོ་ནས་འདོད་ཡོན་ལ་ལོངས་སྤྱོད་པས་བདེ་བའི་ལམ་ཐ་མལ་རྣམ་རྟོག་འགོག་པའི་སྡོམ་པ་ཉིད་ཡིན་ཏེ་བསྐྱེད་རིམ་སངས་རྒྱས་ང་རྒྱལ་རྣལ་འབྱོར་བསྒོམ་ན་སངས་རྒྱས་ཉིད་ནི་མྱུར་བར་འགྲུབ།

23 རྡོ་རྗེ་གུར་གྱི་རྒྱུད་ལས། དེ་ནས་བྱང་ཆུབ་སེམས་དཔའ་ཆེན་པོ་ཕྱག་ན་རྡོ་རྗེས་བཅོམ་ལྡན་འདས་ཀྱི་བདེ་བ་ཆེན་པོའི་ཚིག་ཐོས་ནས་ཚིག་འདི་དག་སྨྲས་པ། ཕལ་པའི་རྣམ་པ་གཞོམ་པའི་ཕྱིར། །བསྒོམ་པ་ཡང་དག་རབ་ཏུ་གྲགས། །ཕལ་པའི་གནས་སྐབས་གཞོམ་པའི་ཕྱིར། །བསྒོམ་པ་ཡང་ནི་བསྒོམ་པ་མིན། །བྱང་ཆུབ་སེམས་དཔའ་རྣམས་ཀྱིས་རྟོགས་པ་དེ་བཞིན་ཏེ། འོན་ཀྱང་མི་གཙང་པའི་ཚད་མཉམ་པར་སྦྱང་པའི་ཕྱིར། སངས་རྒྱས་ཀྱི་སྐུ་གཟུགས་བསྒོམ་པར་བྱའོ། །ཕྱག་ན་རྡོ་རྗེས་གསོལ་པ། བཅོམ་ལྡན་འདས་ལུས་ཅན་བསྒོམ་པའི་ཐབས་ཀྱི་དགོས་པ་དེ་ཉིད་ཅི་ལགས། བཅོམ་ལྡན་འདས་ཀྱིས་བཀའ་སྩལ་པ། གསང་པའི་བདག་པོ་དགོས་པ་ཡོད་དོ། །བཅོམ་ལྡན་འདས་ཅི་ལགས། རྡོ་རྗེ་འཛིན་པས་བཀའ་སྩལ་པ། སངས་རྒྱས་ཉིད་དོ། །སངས་རྒྱས་ཉིད་དེ་ཅི་ལགས། རྣམ་པ་ཐམས་ཅད་མཁྱེན་པ་ཉིད་དོ། །དེ་ཅི་ལགས། ལུས་ཅན་འདི་ནི་བདེན་པའོ། །དེ་རྒྱུ་ཅིའི་སླད་དུ་ཞེ་ན། རྡོ་རྗེ་འཛིན་པས་བཀའ་སྩལ་པ། འདི་ལྟར་ང་ནི་མཚན་སུམ་ཅུ་རྩ་གཉིས་དང་ལྡན་ཅིང་། དཔེ་བྱད་བཟང་པོ་བརྒྱད་བཅུས་བརྒྱན་པའོ། །དེ་ཅིའི་སླད་དུ་ཞེ་ན། མི་འདྲ་བའི་ཕྱིར་བསྒྲུབ་པར་བྱ་བ་ཡིན་ནོ། །ཕྱག་ན་རྡོ་རྗེས་གསོལ་པ། ཅི་བཅོམ་ལྡན་འདས་བེམ་པོ་ལགས་སམ། རྡོ་རྗེ་འཛིན་པས་བཀའ་སྩལ་པ། ང་ཉིད་མེ་ལོང་ལྟ་བུའི་ཡེ་ཤེས་སོ། །མེ་ལོང་ལྟ་བུའི་ཡེ་ཤེས་དེ་ཅི་ལགས། རྡོ་རྗེ་འཛིན་པས་བཀའ་སྩལ་པ། བདེན་པ་མ་ཡིན་པ་དང་། བརྫུན་པ་མ་ཡིན་པ་དང་། རྒྱུ་མ་ཡིན་པ་དང་། སྐྱེ་བ་མ་ཡིན་པ་དང་། དེ་ལྟར་ང་ཉིད་མཉམ་པ་ཉིད་ཀྱི་ཡེ་ཤེས་དང་། ང་ཉིད་སོ་སོར་རྟོགས་པའི་ཡེ་ཤེས་དང་། ང་ཉིད་བྱ་བ་ནན་ཏན་གྱི་ཡེ་ཤེས་དང་། དེ་ལྟར་ཆོས་ཀྱི་དབྱིངས་ཤིན་ཏུ་རྣམ་པར་དག་པའོ། །དེའི་ཕྱིར་བྱང་ཆུབ་སེམས་དཔའ་ཆེན་པོ་རྣམ་པ་དང་བྲལ་བའི་བྱང་ཆུབ་དེ་སྐད་མ་སྨྲ་ཞིག ང་ཉིད་དངོས་པོ་དངོས་མེད་དང་། །དང་པོར་དེ་བཞིན་གཤེགས་པར་བརྗོད། །གཟུགས་དང་གཟུགས་མེད་ལྡན་པའི་མཆོག །ཟབ་མོ་ཞི་བའི་གཟུགས་དང་ལྡན། །སེམས་དཔའ་ཆེན་པོ་ཧེ་རུ་ཀ །བདག་མེད་ལྷན་ཅིག་མཉམ་སྦྱོར་ང་། །བདེ་ཆེན་ལས་ནི་བེམ་མིན་ང་། །འཇིག་རྟེན་ཀུན་རྫོབ་བེམ་པོ་ང་། །སྐྱེས་པ་བུད་མེད་མ་ནིང་ང་། །འགྲོ་བ་ང་ཡིས་ཡང་དག་ཁྱབ། །དེ་ཕྱིར་འདུས་པ་ཞེས་བྱ་ཉིད། །རྒྱལ་བ་རྒྱ་མཚོར་བདག་གིས་བཤད། །རྡོ་རྗེ་ཅན་དང་བྱང་སེམས་རྣམས། །མ་ནིང་གནས་སུ་ཡང་དག་གྲུབ། །གང་ཞིག་ལྷ་མོ་བདག་མ་དེ། །རང་བཞིན་གྱིས་ནི་བཙུན་མོ་མིན། །སངས་རྒྱས་ཧེ་རུ་ཀ་ང་མིན། །དེ་ཉིད་ཕྱིར་ན་མ་ནིང་སྟེ། །འགྲོ་བ་དངོས་པོ་གཉིས་མཐོང་ནས། །ཐབས་དང་ཤེས་རབ་བདག་ཉིད་ང་། །ཤིན་ཏུ་མཉམ་སྦྱོར་རྣལ་འབྱོར་གྱིས། །མི་བསྐྱོད་མེད་ཅིང་བདག་མའང་མེད། །དམ་པའི་རང་བཞིན་བདེ་བ་ཆེན་པོའི་གནས་རྡོ་རྗེ་ཞེས་བྱ་བའི་ཏིང་ངེ་འཛིན་ཏོ།།

24 གཏི་མུག་རྡོ་རྗེ་མ། ཞེ་སྡང་རྡོ་རྗེ་མ། སེར་སྣ་རྡོ་རྗེ་མ་ལྟ་བུ།

25 དེ་ཡང་རྒྱུད་གསུམ་མཛེས་རྒྱན་དུ། གསལ་བ་འདོད་ཆགས་ནང་འཇུག་ཡི་གེ་ཨོཾ། །རྐྱང་མ་ཁུ་བ་ཁྲག་མཁྲིས་མོ་རིགས་ལུས། །སྟོང་པ་ཞེས་སྡང་ཕྱིར་འགྲོ་ཡི་གེ་ཧཱུྃ། །རོ་མ་རཀྟ་རླུང་ནད་ཕོ་རིགས་ངག །ཟུང་འཇུག་གཏི་མུག་གནས་པ་ཡི་གེ་ཨཱཿ །དབུ་མ་འདྲེས་པ་བད་ཀན་ཀླུ་རིགས་ཡིད། །དེའི་དོན་ནི། སེམས་གསལ་བ་སྟོང་བ་ཟུང་འཇུག་གསུམ་ཡོད་པ་ལས། ལུས་ཕྲ་བ་རྟེན་དཀྱིལ་འཁོར་བཞི། ལུས་རགས་པ་ལུས་ངག་ཡིད་གསུམ་དང། ནང་གི་བར་ཆད་ནད་གསུམ། ཕྱིའི་བར་ཆད་གདོན་གསུམ། གསང་བའི་བར་ཆད་ཉོན་མོངས་པ་དུག་གསུམ་སྟེ། རྒྱུ་ལྷན་ཅིག་སྐྱེས་པའི་ཆོས་དགུ་གསུམ་ཉི་ཤུ་རྩ་བདུན་བྱུང་བ་ཡིན་ནོ། །ནད་ཀྱི་ཡུལ་ནི། སྙིང་རྒྱུ་ལྕེ་དང་ལག་གཡས་ཞེ་སྡང་རླུང༌། །གློ་ཕོ་སྣ་མགོ་གཏི་མུག་བད་ཀན་ཡུལ། །མཆིན་མཁྲིས་མིག་དང་ལག་གཡོན་འདོད་ཆགས་ཁྲག །མཁལ་མ་བསམ་སེ་ལྒང་བ་རྣ་བ་དང༌། །རྐང་པ་གཉིས་ནི་གཉིས་ལྡན་ཁེངས་སེར་སྣ། །མཆེར་ལོང་མཆུ་དང་རྩེང་ཁོག་འདུས་ཕྲག་དོག །མགྲིན་ལྟེ་ཡན་མན་རླུང་དང་དེ་གཉིས་ནས། །ལྷེན་སྣའི་ཡན་མན་རིམ་བཞིན་བད་མཁྲིས་ཡུལ། །ཞེས་ཏེ། སྣོད་ལྔ་ལས་རྒྱུ་མ། དབང་པ་ལྔ་ལས་ལྕེ། ཡན་ལག་ལྔ་ལས་ལག་པ་གཡས་པ་རྣམས་ནི། ཉོན་མོངས་པ་ལྔ་ལས་ཞེ་སྡང། ནད་ལྔ་ལས་རླུང་གི་ནད་ཀྱི་ཡུལ་ཡིན་ལ། འོག་མ་རྣམས་ཀྱང་དེའི་འགྲེའོ། །གལ་ཏེ་ནད་ཀྱི་གཉེན་པོར་སྨན་གཏོང་ན། །འདོད་ཆགས་ཁྲག་མཁྲིས་ཞེ་སྡང་ཁ་དང་ཚ། །ཞེ་སྡང་རླུང་ལ་རྨོངས་འདོད་མངར་ལན་ཚྭ། །གཏི་མུག་བད་ཀན་འདྲེས་པ་སྐྱུར་བསྐས་འཇོམས། །ཞེས་སོ།།

26 དབང་ལམ་ལྟ་གྲུབ་ཞེས་པ་ནི། དབང་བཞི། ལམ་བཞི། ལྟ་བ་བཞི། གྲུབ་མཐའ་བཞི་སྟེ། དབང་བཞི་ནི། བུམ་དབང། གསང་དབང། ཤེས་དབང། བཞི་བའོ། །ལམ་བཞི་ནི། བསྐྱེད་པའི་རིམ་པ། རང་བྱིན་རླབས། ཕོ་ཉའི་ལམ། རྡོ་རྗེ་རྦ་རླབས་སོ། །ལྟ་བ་བཞི་ནི། ལྟ་བ་ངོ་བོ་ཉིད་གསུམ། རང་བྱུང་བཞི། ཡས་བབས་ཀྱི་དགའ་བ་བཞི། མས་བརྟན་གྱི་དགའ་བ་བཞིའོ། །གྲུབ་མཐའ་བཞི་ནི། འཁོར་འདས་དབྱེར་མེད། མ་འདྲེས་ཡོངས་རྫོགས། བདེ་སྟོང་རྒྱ་ཆུང་བ། བདེ་སྟོང་རྒྱ་ཆེན་པོའོ། །དབང་བཞི་ནི་སྨིན་བྱེད། ལམ་བཞི་ནི་གྲོལ་བྱེད་དེ་སྨིན་གྲོལ་གཉིས་ནི་ཚོགས་ལམ། ལྟ་བ་བཞི་ནི་སྦྱོར་ལམ། གྲུབ་མཐའ་བཞི་ནི་མཐོང་བསྒོམ་གྱི་ལམ་མོ། །

27 ཕུང་པོ་འབྱུང་བ་ལུས་སོགས་ལྔ། །ཚོགས་བརྒྱད་དུག་ལྔ་རྩ་ཡིག་རླུང་། །བདུད་རྩི་ནད་གདོན་སྐྱེ་གནས་བཞི།།ཞེས་པ་ལྟར་རྒྱས་པར་འོག་ཏུ་གསལ།

28 སྦྱང་གཞི་རྒྱུའི་རིགས་བརྒྱ། སྦྱོང་བྱེད་ལམ་གྱི་རིགས་བརྒྱ། སྦྱངས་པ་འབྲས་བུའི་རིགས་བརྒྱའོ། །དང་པོ་ནི། ས་སོགས་འབྱུང་བ་ལྔ་པོ་རེ་རེ་ཡང༌། ཉོན་མོངས་པ་ལྔ་ལྔ་དང་ལྡན་པས་ཉི་ཤུ་རྩ་ལྔ། དེ་རེ་རེ་ཡང་ཤ་ཆེན་སྤྱི་ཁྱབ་ཏུ་བཏང་བས། བདུད་རྩི་བཞི་བཞི་དང་ལྡན་པ་རྒྱུའི་རིགས་བརྒྱ(འོ)། །གཉིས་པ་ལ་བསྐྱེད་རིམ་གྱི་རིགས་བརྒྱ་དང་རྫོགས་རིམ་གྱི་རིགས་བརྒྱའོ། །དང་པོ་ནི། རིགས་ལྔ་རེ་རེ་ཡང་ཡེ་ཤེས་ལྔ་ལྔ་དང་ལྡན་པས་ཉི་ཤུ་རྩ་ལྔ། དེ་རེ་རེ་ལ་ཡུམ་བཞིའམ། ཚད་མེད་བཞི་བཞི་དང་ལྡན་པའི་བསྐྱེད་རིམ་གྱི་རིགས་བརྒྱ(འོ)། །གཉིས་པ་ནི། ཐིག་ལེ་ཡུངས་འབྲུ་ཙམ་གཅིག་ལ་མཚོན་ན་དེའི་ཚེ་ས་སོགས་འབྱུང་བ་ལྔ། དེ་རེ་རེའང་ཤ་ཆེན་སྤྱི་ཁྱབ་ཏུ་བཏང་ནས། བདུད་རྩི་བཞི་བཞི་དང་ལྡན་པས་ཉི་ཤུ། དེ་བཞིན་རེ་རེ་ཡང་མཚོན་བྱེད་དཔེའི་ཡེ་ཤེས་ལྔ་ལྔ་དང་ལྡན་པ་རྫོགས་རིམ་གྱི་རིགས་བརྒྱ(འོ)། །གསུམ་པ་ནི། སྤྲུལ་སྐུ་རིགས་ལྔ་པོ་རེ་རེའང་ཡེ་ཤེས་ལྔ་ལྔ་དང་ལྡན་པས་ཉི་ཤུ་རྩ་ལྔ། དེ་རེ་རེའང་ཡུམ་བཞིའམ། ཚད་མེད་བཞི་བཞི་དང་ལྡན་པས་སྦྱངས་པ་འབྲས་བུའི་རིགས་བརྒྱ(འོ)། །

29 གནས་པའི་དུག་ནི་བོང་བ་ཟེར་བའི་རྩྭ་ལྡུམ་ཞིག་དང་། གཡོ་བའི་དུག་ནི་ཁྱི་སྨྱོ་བར་བྱེད་པའི་ནད་ཞིག་གི་མིང་ཡིན།

30 མཁས་འཇུག་ལས། ཕྱི་རོལ་དཔྱོད་ན་མདོ་སྡེ་བའི། །གྲུབ་མཐའ་དངོས་པོ་སྟོབས་ཤུགས་ཡིན། །ཕྱོ་རོལ་དོན་རྣམས་འགོག་པ་ན། །སེམས་ཙམ་དངོས་པོ་སྟོབས་ཤུགས་ཡིན། །དམ་པའི་དོན་ལ་དཔྱོད་པ་ན། །དབུ་མ་དངོས་པོ་སྟོབས་ཤུགས་ཡིན། །ཞེས་པ་ལྟ་བུའོ།།

31 རླུང་ནི་ས་རླུང་སོགས་ལྔ། སེམས་ནི་བདུད་རྩི་ལྔ།

གཞུང་དོན།

གཉིས་པ་གཞུང་དོན་ལ་ལྔ་སྟེ། གང་གིས་སྒོམ་པའི་རྟེན་གྱི་གང་ཟག །གང་དུ་ཉམས་སུ་ལེན་པའི་གནས། ནམ་གྱི་ཚེ་ཉམས་སུ་བླང་བའི་དུས། དེ་ལྟ་བུའི་ཉམས་སུ་བླང་བའི་བསམ་པ། ཇི་ལྟར་ཉམས་སུ་ལེན་པའི་རྣལ་འབྱོར་དངོས་སོ། །དང་པོ་ནི། རྡོ་རྗེ་གུར་ལས། སྐྱེས་བུ་ཚུལ་ཁྲིམས་ལྡན་པ་དང༌། །བདེ་གཤེགས་བཀའ་ལས་མི་འདའ་ཞིང༌། །བླ་མ་༝རྙེད་༝(བསྙེན་)བཀུར་སྙིང་རྗེ་ཅན། །ཞེས་གསུངས་པ་ལྟར། ཕ་རོལ་ཏུ་ཕྱིན་པའི་ཐེག་པས་རྒྱུད་སྦྱངས་པ། ཀྱེ་རྡོ་རྗེ་མན་ངག་ལུགས་ཀྱི་དབང་བསྐུར་བ་ཐོབ་ཅིང༌། དམ་ཚིག་དང་སྡོམ་པར་ལྡན་པ། སེམས་ཅན་ཐམས་ཅད་ཀྱི་དོན་དུ་ཀྱེ་རྡོ་རྗེའི་གོ་འཕང་མྱུར་དུ་ཐོབ་པར་འདོད་པས། བསྒོམ་བྱའི་དོན་ལ་ཐོས་བསམ་གྱི་སྒྲོ་འདོགས་ཆོད་པ་༝ཅིག་༝(ཞིག་)དགོས་ཏེ། རྗེ་བཙུན་གྱི་ཞུ་ལན་གསལ་བར། དེ་ཙམ་གྱིས་ཀྱང་བློ་གྲོས་མ་ཁེངས་པ། །བློ་ཆེན་སྦྱངས་པ་ཟབ་མོ་དག་ལ་མོས། །ཞེས་པ་ནས། (རྡོ་རྗེ་འཆང་ཆེན་མྱུར་དུ་ཐོབ་འདོད་པ། །དེ་ལ་རྡོ་རྗེ་ཐེག་པ་སྦྱིན་པར་བྱ། །བླ་མ་བརྒྱུད་པ་དང་ལྡན་རྒྱུད་དོན་རིག །དམ་ཚིག་མཆོག་སྲུང་མན་ངག་དུ་མས་བརྒྱན། །སྙིང་རྗེས་རྒྱུད་བརླན་བསྟན་བཅོས་དུ་མ་ཤེས། །དེ་ཡི་ཞབས་བསྟེན་གསོལ་བ་ལན་མང་བཏབ། །དེ་ཡི་གནང་ནས་དཀྱིལ་འཁོར་ཆེན་པོ་རུ། །ཞུགས་ལ་དབང་བཞི་བོོ་རྣམས་རྫོགས་པར་བླངས། །བྱིན་རླབས་ཕྲ་མོ་ཙམ་གྱིས་མ་ཡིན་ཏེ། །སྔགས་ཀྱི་རྩ་བ་དབང་བསྐུར་ཡིན་པས་སོ། །དེ་ནས་རྩ་བ་ཡན་ལག་བཅས་པ་ཡི། །དམ་ཚིག་ལ་ནི་བྱང་བས་ནན་ཏན་བྱ། །དེ་ཙམ་གྱིས་ཀྱང་སྐྱེ་བ་བཅུ་དྲུག་ནས། །འགྲུབ་ལ་ལམ་རྣམས་ཀུན་གྱི་གཞི་ཡིན་ནོ། །)དེ་ལྟར་སྣོད་དང་ལྡན་པའི་གང་ཟག་ལ། །བསྐྱེད་རིམ་ལམ་གྱི་ཡན་ལག་བཅས་བསྟན་ནས། །ཞེས་པའི་བར་གསུངས་པ་དང༌། བདེ་མཆོག་རྩ་རྒྱུད་ལས། སྔགས་ཀྱི་ལྷ་ནི་ཤེས་ནས་བསྒོམ། །ཞེས་གསུངས་པ་ལྟ་བུའོ། །གཉིས་པ་ལ་གཉིས་ཏེ། གང་དུ་སྒོམ་པའི་གནས་དངོས་དང༌། དེར་སྤྱོད་ལམ་ཇི་ལྟ་བུར་བསྒོམ་པའི་ཚུལ་ལོ། །དང་པོ་ལ། ལས་དང་པོ་པའི་གནས། ཏིང་འཛིན་ཅུང་ཟད་བརྟན་པའི་གནས། ཏིང་ངེ་འཛིན་ཆེར་བརྟན་པའི་གནས་དང་གསུམ་མོ། །དང་པོ་ནི། རྩ་རྒྱུད་ལས། དང་པོར་གོམས་པར་བྱེད་དུས་ཀྱི། །གནས་ནི་གང་དུ་བསྔགས་པའི་སེམས། །གཅིག་ཏུ་མཉམ་གཞག་འགྲུབ་འགྱུར་བས། །གནས་ནི་བཟང་པོར་ངེས་པར་བརྟག །རང་གི་ཁྱིམ་དུའོ། །ཞེས་གསུངས་པ་ལྟར། ཆོས་ལྡན་གྱི་རྒྱལ་པོས་བདེ་བར་སྐྱོང་བ། ཏིང་ངེ་འཛིན་གྱི་འགལ་རྐྱེན་༝ཆུང་༝(ཉུང་)ཞིང་། མཐུན་རྐྱེན་ཕུན་སུམ་ཚོགས་པ། དབེན་ཞིང་ཡིད་དང་མཐུན་པ་རང་གི་སྒྲུབ་ཁང་དུའོ། །གཉིས་པ་ནི། དུར་ཁྲོད་ལ་སོགས་པ་ཡིན་ཏེ། དེར་བསྒོམས་པས། རོ་ལ་སོགས་པ་མཐོང་བས་འཆི་བ་མི་རྟག་པ་གསལ་འདེབས་ཤིང༌། ལྟ་བ་བདག་མེད་ལ་བོགས་འདོན། མི་མ་ཡིན་དྲག་པོ་རྒྱུ་བས་བརྩོན་འགྲུས་ཆེད་དུ་བསྐུལ་བ་ཡིན་པས། རྩ་རྒྱུད་ལས། ཤིང་གཅིག་དང་ནི་དུར་ཁྲོད་དང༌། །མ་མོའི་ཁྱིམ་དང་མཚན་མོ་དང༌། །ཡང་ན་དབེན་པའམ་བས་མཐའ་རུ། །བསྒོམ་པ་བཟང་ཞེས་བརྗོད་པར་བྱ། །ཞེས་གསུངས་སོ། །གསུམ་པ་བརྟན་པ་ཆེར་ཐོབ་པའི་གནས་ལ་གཉིས་ཏེ། གང་ཟག་གི་ངོས་ནས་བསྟན་པ་དང༌། ལྷའི་ངོས་ནས་བསྟན་པའོ། །དང་པོ་ནི། ཡུལ་སུམ་ཅུ་རྩ་གཉིས། གནས་ཉི་ཤུ་རྩ་བཞི་ལ་སོགས་པ་ཕྱོགས་མེད་དུ་མྱུལ་བའོ། །གཉིས་པ་ནི། རྡོ་རྗེ་གུར་ལས། སྙིང་རྗེ་ཆེན་པོ་ཀྱེ་རྡོ་རྗེ། །ང་ནི་ཆུ་འགྲམ་དུར་ཁྲོད་དང༌། །ཞེས་པ་ནས། (ནགས་ཚལ་སྐྱེ་བོ་མེད་གྲོང་དུ། །བསྙེན་བསྐུར་ཅན་ལ་དངོས་གྲུབ་སྟེར། །མཚོ་སྐྱེས་རྣམ་པའི་འགྲམ་ཡིད་འོང་། །སྐུ་གདུང་ཟབ་མོའི་མཆོད་རྟེན་དང་། །རྐང་འཐུང་རློན་པའི་འོག་ཏུ་ནི། །ང་ནི་སངས་རྒྱས་དངོས་གྲུབ་སྟེར། །ཚོང་དུས་གྲོང་བརྡལ་ཉིད་དང་ནི། །ཡང་ཐོག་རྣམ་པའི་ཁྱིམ་དུ་ནི། །རྡོ་རྗེ་ཉི་མ་བརྟན་པ་དང་། །བསྙེན་བསྐུར་ཅན་ལ་དངོས་གྲུབ་སྟེར། །གླུ་གར་རབ་ཏུ་འཆིང་བ་དང་། །ཆང་འཚོང་མ་ཡི་ཁྱིམ་དུ་ནི། །འདི་ལྟར་པད་མ་གར་མཁན་ང་། །བསྙེན་བསྐུར་ཅན་ལ་དངོས་གྲུབ་སྟེར། །རྟག་ཏུ་མགྱོགས་འགྲོ་ཞོན་འགྱུར་དང་། །རེས་འགའ་ལམ་དུ་འགྲོ་བ་ན། །)རྟ་ནི་དོན་ཡོད་བརྟན་པ་དང༌། །དངོས་གྲུབ་རྡོ་རྗེ་རྣམས་སྟེར་རོ། །ཞེས་གསུངས་པ་ལྟ་བུའོ། །གཉིས་པ་སྤྱོད་ལམ་ཇི་ལྟར་བསྒོམ་པའི་ཚུལ་ནི། སྒྲུབ་ཐབས་རིན་ཆེན་འབར་བ་ལས། བསྐྱེད་པའི་རིམ་ལ་ལེགས་གནས་ཤིང༌། །ས་ཕྱོགས་ཉམས་དགའ་ཡིད་འོང་བར། །དྲི་ཞིམ་བྱུགས་ཤིང་མེ་ཏོག་དགྲམ། བདེ་བའི་སྟན་ལ་དེར་འདུག་སྟེ། །ཞེས་གསུངས་པ་ལྟར། བསམ་གཏན་གྱི་ཁང་བར་བྱི་དོར་དང་ཆག་ཆག་བྱ། དྲི་ཞིམ་པོ་བྱུགས་ཤིང་མེ་ཏོག་སིལ་མ་དགྲམ། །རྡོ་རྗེའི་མཚན་མ་བྲིས་པའི་སྟེང་དུ་རང་ཉིད་ལྷག་པའི་ལྷའི་ང་རྒྱལ་དང་ལྡན་པར་གནས། འདུག་སྟངས་ཀྱི་ཁྱད་པར། རྡོ་རྗེ་གུར་ལས། རྡོ་རྗེའི་སྐྱིལ་ཀྲུང་བཅས་ནས་ནི། །ཞེས་གསུངས་པ་མཚོན་པས། རྣམ་སྣང་གི་ཆོས་བདུན་དང་ལྡན་པར་འདུག་ཅིང༌། འདིའི་ཐུན་མོང་བའི་དགོས་པ་ས་སྐྱ་པཎྜི་ཏས། ལུས་ཀྱི་འཁྲུལ་འཁོར་རབ་བཅིངས་ན། །སེམས་ཀྱི་དམིགས་པ་རྩེ་གཅིག་འགྲུབ། །ཅེས་གསུངས་སོ། །ཐུན་མོང་མ་ཡིན་པའི་སོ་སོའི་དགོས་པ་ནི། ཁྲིད་ཀྱི་མན་ངག་གི་སྐབས་སུ་(32)ཤེས་པར་བྱའོ། །ཁ་བལྟ་ཕྱོགས་ནི། སྤྱིར་ལས་བཞིའི་དབང་དུ་བྱས་ན། ཞི་བ་ཤར། རྒྱས་པ་བྱང༌། དབང་ནུབ། དྲག་པོ་མངོན་སྤྱོད་ལྷོར་བལྟ་བ་ཡིན་ནོ། །ལྷའི་དབང་དུ་བྱས་ན། བདེ་མཆོག །འཇིགས་བྱེད་སོགས་ལྷོ། དཔལ་མཆོག་ནུབ། རྣམ་སྲས་ལ་སོགས་པ་སྒོམ་པ་བྱང་དུ་བལྟ་བར་བཤད་ཀྱང༌། འདིར་ཤར་ལ་བལྟ་སྟེ། ལམ་འདི་གཙོ་བོར་སྡིག་སྒྲིབ་ཞི་བའི་ཕྱིར་ཉམས་སུ་ལེན་པ་ཡིན་པས། ཤར་ནས་ཉི་ཟླ་ལ་སོགས་པའི་གཟའ་སྐར་མང་དུ་འཆར་བ་ལྟར། སྒྲུབ་པ་པོའི་རྒྱུད་ལ་རྟོགས་པ་ཁྱད་པར་ཅན་མང་དུ་འཆར་བའི་དགོས་པ་ཡོད་དོ། །གསུམ་པ་(དུས་)ནམ་གྱི་ཚེ་ཉམས་སུ་ལེན་པའི་ཚུལ་ལ་གསུམ་སྟེ། དང་པོར་ལས་དང་པོ་པའི་དུས་ནི། རྩ་རྒྱུད་ལས། མཚན་དུས་སུ་ཞེས་གསུངས་པ་ལྟར། མཚན་མོ་སྐྱེ་བོ་རྣམས་ཉལ་བའི་དུས་སུ་(ཉམས་སུ་)ལེན་པ་ཡིན་ཞིང༌། དུས་དེར་རྣམ་རྟོག་གི་འཕྲོ་འདུ་༝དང༌༝(སོགས་)ཏིང་ངེ་འཛིན་གྱི་འགལ་རྐྱེན་ཉུང་བ་དང༌། མཐུན་རྐྱེན་མང་བ་ཡིན་ཏེ། གསང་བ་སྤྱི་རྒྱུད་ལས། ལྷ་ཡང་ཉི་མ་ནུབ་པ་ན། །ངེས་པར་བྱིན་གྱིས་བརླབས་ཤིང་འདུ། །ཞེས་པ་དང༌། བདེ་མཆོག་རྡོ་རྗེ་མཁའ་འགྲོ་ལས། ཡུལ་འདི་དག་ནི་བུ་མོ་གང༌། །སྒྲུབ་པ་པོ་ལ་དངོས་གྲུབ་སྟེར། །རྟག་ཏུ་མཚན་མོ་འཚམ་པ་དང༌། །རྟག་ཏུ་མཚན་མོ་འདུ་བར་བྱེད། །ཅེས་གསུངས་པའི་ཕྱིར་རོ། །གཉིས་པ་སེམས་ཅུང་ཟད་བརྟན་པའི་དུས་ནི། རྩ་རྒྱུད་ལས། ཐུན་གསུམ་དུ་བྱིན་གྱིས་བརླབས་པས། ཞེས་གསུངས་པ་ལྟར། ཐུན་གསུམ་མམ། རྡོ་རྗེ་གུར་ལས། ཐུན་ཚོད་བཞི་ནི་བྱིན་གྱིས་བརླབས། ཞེས་གསུངས་པ་ལྟར། ཐུན་བཞིའམ། སཾ་བུ་ཊིར། ཉིན་རེ་ཞིང་ཡང་དུས་དྲུག་ཏུ། །ཞེས་གསུངས་པ་ལྟར། ཐུན་དྲུག་ལ་སོགས་པ་སྒོམ་མོ། །(གསུམ་པ་)སེམས་ཆེར་བརྟན་པའི་དུས་ནི། རྩ་རྒྱུད་ལས། རྐང་བ་འཁྲུད་དང་ཟ་བ་དང༌། །འཐོར་འཐུང་སོ་རྩི་ཟ་བ་དང༌། །ཙནྡན་གྱིས་ནི་ལག་ཉེད་དང༌། །སྨད་གཡོགས་ཀྱིས་ནི་རྐེད་འགེབས་དང༌། །འབྱུང་དང་སྨྲ་དང་འགྲོ་བ་དང༌། །འདུག་དང་ཁྲོ་དང་དགོད་པ་དང༌། །བཅོམ་ལྡན་འདས་མ་བསྟེན་པ་དང༌། །ཤེས་རབ་བརྟུལ་ཞུགས་ཅན་ཉིད་ཀྱིས། །རྣལ་འབྱོར་མ་ནི་རྣམ་པར་བསྒོམ། །ཞེས་གསུངས་པ་ལྟ་བུ། དུས་ངེས་པ་མེད་པར་བསྒོམ་པ་ཡིན་ནོ། །བཞི་བ་ཇི་ལྟར་ཉམས་སུ་ལེན་པའི་བསམ་པ་ནི། སངས་རྒྱས་ཡེ་ཤེས་ཞབས་ཀྱི་སྒྲུབ་ཐབས་ཀུན་བཟང་ལས། དལ་འབྱོར་འདི་ནི་ཤིན་ཏུ་གཡོ་བ་དང༌། །འཇིག་རྟེན་སྐྱེ་བོ་དམ་པ་འཕྲད་རྙེད་དཀའ། །དེ་བས་ཤེས་རབ་ཐབས་ལ་གཞོལ་བ་ཡི། །༝འདི་༝(ཡིད་)ལ་བྱེད་པའི་མཆོག་དེ་བསྒྲུབ་པར་བྱ། །ཞེས་དང༌། རྩ་རྒྱུད་ལས། བདག་ཉིད་༝སྒྲུབ་༝(འགྲུབ་)པའི་སེམས་ཀྱིས་ནི། །ཞེས་དང༌། དོགས་པ་མེད་པའི་སེམས་ཀྱིས་ནི། །འདི་ཡི་ལས་རྣམས་ཐམས་ཅད་བྱེད། །ཅེས་དང༌། བསམ་པ་ཐམས་ཅད་སྤངས་ནས་ནི། །ལྷ་ཡི་གཟུགས་སུ་སེམས་པ་ཉིད། །ཅེས་གསུངས་པ་ལྟར། ཚེ་འདིའི་འཇིག་རྟེན་ཆོས་བརྒྱད་ཀྱི་རྣམ་རྟོག་ལ་སོགས་པ་དགོས་མེད་ཀྱི་བསམ་པ་ཐམས་ཅད་རིང་དུ་༝འདོར༝(དོར་ནས)། དལ་འབྱོར་རྙེད་པར་དཀའ་ཞིང༌། རྙེད་པའི་དལ་བ་ཡུན་དུ་མི་གནས། ལམ་ཕྱིན་ཅི་མ་ལོག་པར་སྟོན་པའི་དགེ་བའི་བཤེས་གཉེན་དང་མཇལ་བ་ཆེས་ཆེར་དཀའ་བའི་ངང་ཚུལ་ལ་བསམས་ཏེ། སེམས་ཅན་ཐམས་ཅད་ཀྱི་དོན་དུ་ཚེ་འདིར་ཟུང་འཇུག་རྡོ་རྗེ་འཛིན་པའི་གོ་འཕང་མྱུར་དུ་ཐོབ་པར་འདོད་པའི་བསམ་པས་ཀུན་ནས་བླངས་ཏེ། བར་ཆད་འབྱུང་ངམ་མི་འབྱུང༌། འགྲུབ་བམ་མི་འགྲུབ་ལ་སོགས་པའི་ཐེ་ཚོམ་ཡིད་གཉིས་ལོག་རྟོག་ཐམས་ཅད་སྤངས་ནས། བསམ་པ་རྩེ་གཅིག་ཏུ་བསྒོམ་པར་བྱའོ། །ལྔ་བ་ཇི་ལྟར་ཉམས་སུ་ལེན་པའི་རྣལ་འབྱོར་དངོས་ལ་གཉིས་ཏེ། མདོར་བསྟན་པ་དང༌། རྒྱས་པར་བཤད་པའོ། །དང་པོ་ལ། རྗེ་ས་ཆེན་གྱིས། མཉམ་གཞག་དང༌། རྗེས་སྤྱོད་ཀྱི་རྣལ་འབྱོར་གཉིས་ལས། ནང་གསེས་ཀྱིས་ཕྱེ་ནས་རྣལ་འབྱོར་བཅུར་གསུངས་པ་དང༌། རྗེ་ས་པཎ་གྱིས། རྩ་སྔགས་ཀྱི་རྣམ་བཤད་སྙིང་པོ་དོན་གསལ་དུ། བསྐྱེད་རིམ་གྱི་ཆོ་གའི་སྒོ་བརྒྱད། གཙོ་བོ་ཉི་ཤུ་རྩ་བཞི། ཡན་ལག་བཅུ་དྲུག །(33) ཆིངས་བཞིས་བསྡུས་པར་བཤད་ཀྱང༌། འདིར་རྗེ་བཙུན་རིན་པོ་ཆེས། མངོན་པར་རྟོགས་པ་རིན་པོ་ཆེའི་ལྗོན་ཤིང་ལས་དོན་གསུམ་དུ་བསྡུས་ཏེ་གསུངས་པ་ལྟར་བཤད་ན། སྔོན་འགྲོའི་ཆོ་ག །དངོས་གཞིའི་རྣལ་འབྱོར། རྗེས་རྫོགས་པར་བྱེད་པའི་ལམ་གྱི་ཡན་ལག་དང་གསུམ་མོ། །དང་པོ་ལ་གསུམ་སྟེ། རྒྱས་པ་དང༌། འབྲིང་དང༌། བསྡུས་པའོ། །དང་པོ་ནི། རྩ་རྒྱུད་ཀྱི་དགོངས་པ་ཚོགས་ཞིང་མཆོད་པ། གུར་གྱི་དགོངས་པ་ཡན་ལག་བདུན་པ་བྱ་བ། སཾ་པུ་ཊིའི་དགོངས་པ་རིགས་ལྔའི་སྡོམ་པ་གཟུང་བ། རྒྱུད་གསུམ་ཐུན་མོང་གི་དགོངས་པ་ཚད་མེད་བཞི། ཡེ་ཤེས་ཚོགས་བསག །སྲུང་བའི་འཁོར་ལོ་སྒོམ་པའོ། །གཉིས་པ་ནི། སྔར་གྱི་དེ་ཉིད་ཀྱི་སྟེང་ནས་སྲུང་འཁོར་སྒོམ་པ་དོར་བའོ། །གསུམ་པ་ནི། བསོད་ནམས་ཚོགས་བསགས་ཚད་མེད་བཞི་སྒོམ་པ་ལ་བསྡུས་ནས། ཡེ་ཤེས་ཚོགས་བསག་སྟོང་ཉིད་སྒོམ་པ་ལ་འཇུག་པའོ། །གཉིས་པ་དངོས་གཞིའི་རྣལ་འབྱོར་ལ་གསུམ་སྟེ། རྒྱས་འབྲིང་བསྡུས་གསུམ་ལས། དང་པོ་རྒྱས་པ་ལ་གསུམ་སྟེ། རྩ་རྒྱུད་ཀྱི་དགོངས་པ་ཡན་ལག་བཞིས་བཅིངས་པ། གུར་གྱི་དགོངས་པ་ཡན་ལག་དྲུག་གིས་བཅིངས་པ། སཾ་པུ་ཊིའི་དགོངས་པ་ཏིང་ངེ་འཛིན་གསུམ་གྱིས་བཅིངས་པའོ། །གཉིས་པ་འབྲིང་པོ་ནི། ཡན་ལག་བཞིས་བཅིངས་ནས་མཆོད་བསྟོད་མི་བྱེད་པར་བཟླས་པ་ལ་འཇུག་པའོ། །གསུམ་པ་བསྡུས་པ་ལ་གཉིས་ཏེ། བསྡུས་པའི་རྒྱས་པ་དང༌། བསྡུས་པའི་བསྡུས་པའོ། །དང་པོ་ནི། དམ་ཚིག་སེམས་དཔའ་རིགས་བདག་རང་ཆས་ཅན་དུ་བསྐྱེད། སྐྱེ་མཆེད་བྱིན་བརླབ་མི་བྱེད་པར་གནས་གསུམ་བྱིན་གྱིས་བརླབས་ནས། ཡེ་ཤེས་པ་དངོས་སུ་གཞུག་པའོ། །གཉིས་པ་ནི། དམ་ཚིག་སེམས་༝དཔའིི་༝(དཔའ་)རིགས་བདག་རང་ཆས་ཙམ་(ཅན་)དུ་བསྐྱེད་པ་ཙམ་མོ། །གསུམ་པ་རྗེས་རྫོགས་པར་བྱེད་པ་ལམ་གྱི་ཡན་ལག་ལ། རྒྱས་འབྲིང་བསྡུས་གསུམ་ལས། དང་པོ་ནི། མཉམ་པར་མ་བཞག་པའི་རྣལ་འབྱོར་བརྒྱད་ཚང་བར་ཉམས་སུ་ལེན་པའོ། །གཉིས་པ་ནི། སྔར་གྱི་དེ་ཉིད་ཀྱི་སྟེང་ནས། ཁྲུས་དང་རྗེས་ཆགས་ཀྱི་རྣལ་འབྱོར་གཉིས་དོར་བའོ། །གསུམ་པ་ནི། སྤྱོད་ལམ་གྱི་རྣལ་འབྱོར་ཙམ་ལ་བསྡུས་པའོ། །

32 རྣམ་སྣང་ཆོས་བདུན་ནི། རྐང་བ་རྡོ་རྗེ་སྐྱིལ་ཀྲུང་དམ་དུ་བཅའ། ལག་པ་མཉམ་གཞག་གི་ཕྱག་རྒྱ་ལྟེ་ལྐོག་ཏུ་གཅེར། མཐེ་བོང་ལྟོ་སྦྱར་བ། སྒལ་ཚིག་དངུལ་གྱི་དོང་ཙེ་བརྩེགས་པ་ལྟར་བསྲང༌། མགྲིན་པ་བྱ་ངང་པའི་མགྲིན་པ་བཞིན་དགུག །མིག་སྣ་རྩེར་དབབ། ལྕེ་རྐན་ལ་སྦྱར་བའོ། །དེ་དག་གི་དགོས་པ་ནི། རྡོ་རྗེ་སྐྱིལ་ཀྲུང་གི་དགོས་པ་ནི། ཕྱི་བདུད་བཞི་རབ་ཏུ་འཇོམས་པའི་འདུག་སྟངས། ནང་བར་ཆད་མེད་པའི་འདུག་སྟངས། གསང་བ་འཁོར་བའི་རྩ་བཞི་དབུ་མར་འཇུག་པའི་འདུག་སྟངས། དེ་ཁོ་ན་ཉིད་གཟུང་འཛིན་གཉིས་མེད་ཀྱི་འདུག་སྟངས། མཐར་ཐུག་འཚང་རྒྱ་བའི་འདུག་སྟངས་སོ། །མཉམ་གཞག་གི་ཕྱག་རྒྱ་ལྟེ་ལྐོག་ཏུ་གཅེར་བ་ནི། རྩ་དབུ་མ་ཨུཏྤ་ལ་གཞོན་ནུ་ཁ་འབྱེད་པའི་གནད། རྒོད་མ་ཁ་ཧཱུཾ་སྒྲ་སྒྲོག་པའི་གནད། ཚངས་པའི་མེ་སྦར་བའི་གནད་དོ། །མཐེ་བོང་ལྟོ་སྦྱར་བ་ནི་རིག་པ་རྩེ་གཅིག་ཏུ་སྡུད་པའི་གནད། ཁམས་གསུམ་དབང་དུ་བྱེད་པའི་གནད། གཞན་སྣང་ཟིལ་གྱིས་གནོན་པའི་གནད་དོ། །སྒལ་ཚིག་དྲང་པོར་བསྲང་བ་ནི་ལུས་དྲང་བས་རྩ་དྲང༌། རྩ་དྲང་བས་ཁམས་དྲང༌། ཁམས་དྲང་བས་རླུང་དྲང་སྟེ། དྲང་པོ་བཞི་ཡིས་གདམས་ངག་གིས་རླུང་རང་གནས་སུ་ཆུད་པའི་གནད། རླུང་རོ་སྐྱོན་ཅན་སེལ་བའི་གནད། ཐང་ཆད་པ་དང་འདུ་བ་འཁྲུགས་པ་སེལ་བའི་གནད་དོ། །མགྲིན་པ་བྱ་ངང་པ་བཞིན་དགུག་པ་ནི་རླུང་གི་སྒོ་འཕྲང་གཅོད་པའི་གནད། ཀོ་ཀོས་ཨོལ་མདུད་གནོན་པའི་གནད། སྟེང་རླུང་རབ་ཏུ་གནོན་པའི་གནད། ཏིང་ངེ་འཛིན་མི་རྟོག་པ་སྐྱེ་བའི་གནད་དོ། །མིག་སྣ་རྩེར་དབབ་པ་ནི་དམིགས་པའི་བྱིང་རྒོད་སྤོང་བའི་གནད། རིག་པ་གསལ་བ་བསྐྱེད་པའི་གནད། ནང་གི་འབྱུང་བ་སྙོམས་པའི་གནད། ཚུལ་བཞིན་ཡིད་ལ་བྱེད་པའི་གནད་དོ། །ལྕེ་རྐན་ལ་སྦྱར་བ་ནི་ཡར་རྐན་གྱི་བ་འཇོ་བའི་གནད། རྣལ་འབྱོར་པ་ཁམས་གསོ་བའི་གནད། ཚེ་དང་ལུས་ཀྱི་བཅུད་ལེན་བསྒྲུབ་པའི་གནད། ལྕེ་རླུང་ནོན་པས་ལྕེ་བདེ་བའི་གནད་ཡིན་གསུང་ངོ༌།།

33 སྒོ་བརྒྱད་ནི། སློབ་མ་རྗེས་འཛིན། བསྙེན་པ། ས་ཆོག སྟ་གོན། བྲི་ཞིང་རྒྱན་དགྲམ་པ། སྒྲུབ་ཅིང་མཆོད་པ། འཇུག་ཅིང་དབང་བསྐུར་བ། མཇུག་ཆོག་དང་བཅས་པའོ། །གཙོ་བོ་ཉེར་བཞི་ནི། མཎྜལ་ཕུལ་ལ་གསོལ་བ་གདབ། །སྡོམ་པ་བསྒྲག་གཟུང་རིམ་བཞིན་བྱ། །གདོང་བཅིང་མེ་ཏོག་ཕྲེང་བ་གཏད། །འཁྱིལ་པས་བསངས་ཏེ་དྲིས་ལན་བྱ། །ནང་གི་སེམས་བསྐྱེད་གསང་བར་གདམས། །དཀྱིལ་འཁོར་ནང་བཅུག་དམ་ལ་བཞག །མཎྜལ་ཕུལ་ཏེ་གསོལ་བ་གདབ། །ཡེ་ཤེས་དབབ་ཅིང་བརྟན་པར་བྱ། །གསོལ་གདབ་ཁ་དོག་དྲིས་ལ་བསྟོད། །མེ་ཏོག་དབུལ་ཞིང་མིག་རས་དབྱེ། །དཀྱིལ་འཁོར་བསྟན་པ་འཇུག་པའོ། །ཆུ་དང་ཅོད་པན་རྡོ་རྗེ་དང༌། །དྲིལ་བུ་མིང་དང་བརྟུལ་ཞུགས་དང༌། །སློབ་དཔོན་དབང་དང་རྗེས་གནང་དང། །ལུང་བསྟན་དབུགས་དབྱུང་གཟེངས་བསྟོད་དེ། །གསང་དབང་ཤེས་དབང་བཞི་བ་བཅས། །གཙོ་བོ་ཉི་ཤུ་རྩ་བཞིའོ། །ཡན་ལག་བཅུ་དྲུག་ནི། བསྙེན་པ། བརྟག་པ། བསླང་བ། སྦྱང་བ། བཟུང་བ། སྲུང་བ་དང་ས་ཆོག་ལྔ། ས་ལྷ། ལྷ། བུམ་པ། སློབ་མ་སྟ་གོན་དང་བཞི། ཐིག་གི་བྲི་བ། མཚོན་གྱི་བྲི་བ། མཚན་མ་དགོད་པ་སྟེ་བྲི་བ་གསུམ། རྒྱན་དགྲམ་པ། སྒྲུབ་པ། མཆོད་པ་སྟེ་བཅུ་དྲུག་གོ།

སྔོན་འགྲོ།

གཉིས་པ་རྒྱས་པར་བཤད་པ་ནི། རྗེ་ས་ཆེན་གྱི་མངོན་རྟོགས་ཚིགས་བཅད་མར། དེ་ལ་མངོན་རྟོགས་རྣམ་གཉིས་ཏེ། །མཉམ་པར་བཞག་པའི་རྣལ་འབྱོར་དང༌། །མཉམ་པར་མ་བཞག་རྣལ་འབྱོར་རོ། །མཉམ་གཞག་བསྐྱེད་རྫོགས་རྣམ་གཉིས་དང༌། །མ་བཞག་རྣམ་པ་བརྒྱད་ཡིན་ཏེ། །ཉལ་དང་ལྡང་དང་བཟླས་པ་དང༌། །ཁྲུས་དང་ཁ་ཟས་གཏོར་མ་དང༌། །སྤྱོད་ལམ་རྗེས་ཆགས་རྣལ་འབྱོར་བརྒྱད། །ཅེས་གསུངས་པ་ལྟར་བཤད་ན། འདི་ལ་དོན་གཉིས་ཏེ། མཉམ་པར་བཞག་པའི་རྣལ་འབྱོར་དང་མཉམ་པར་མ་བཞག་པའི་རྣལ་འབྱོར་རོ། །དང་པོ་ལ་གཉིས་ཏེ། བསྐྱེད་པའི་རིམ་པ་དང༌། རྫོགས་པའི་རིམ་པའོ། །དང་པོ་ལ་གཉིས་ཏེ། སྔོན་འགྲོ་དང༌། དངོས་གཞིའོ། །སྔོན་འགྲོ་ལ་གཉིས་ཏེ། ཐུན་མོང་གི་སྔོན་འགྲོ་དང༌། ཁྱད་པར་གྱི་སྔོན་འགྲོའོ། །དང་པོ་ལ་གསུམ་སྟེ། ཐོག་མར་སྔོན་འགྲོ་གསུམ་བྱ་དགོས་པའི་རྒྱུ་མཚན། ཇི་ལྟར་བྱ་བའི་ཚུལ། དེ་ལྟར་བྱས་པའི་དགོས་པའོ། །དང་པོ་ནི། སློབ་དཔོན་འཇམ་དཔལ་གྲགས་པས་སྔགས་ཀྱི་བཤད་པ་སྙིང་པོ་རྒྱན་ལས། སྡོམ་གསུམ་ཆོ་ག་མི་ལྡན་པར། །སྔགས་པའི་བདག་ཉིད་མི་འགྱུར་ཏེ། །ཞེས་དང༌། དང་པོ་སྐྱབས་འགྲོ་ནས་བརྩམས་ཏེ། །སྡོམ་གསུམ་ཆོ་ག་རབ་ཏུ་བརྟགས། །ཞེས་གསུངས་པ་ལྟར། སྒྲུབ་པ་པོའི་རྒྱུད་སྡོམ་པ་དང་མི་ལྡན་པར་བསྐྱེད་རྫོགས་ཀྱི་ལམ་ཅི་ཙམ་ཉམས་སུ་བླངས་ཀྱང་ཡེ་ཤེས་མི་སྐྱེ་བས། རྒྱུད་སྡོམ་པ་གསུམ་དང་ལྡན་པ་ནི་མི་དགོས་ཁ་མེད་ཀྱི་ལམ་གྱི་གཞི་ཆེན་པོ་ཡིན་ནོ། །དེ་ལྟར་སྡོམ་པ་གསུམ་དང་ལྡན་པའི་གང་ཟག་དེས་བསྐྱེད་རྫོགས་ཀྱི་ལམ་ཉམས་སུ་ལེན་པའི་ཚེ་རང་རྒྱུད་ཀྱི་སྡོམ་པ་གསུམ་གྱི་ཉེས་སྐྱོན་ཐམས་ཅད་དག་པར་བྱ་དགོས་ལ། ཉེས་པ་ཆེན་པོ་རྣམས་ནི་སླར་(དབང་)བླང་ཞིང་ཕྱིར་བཅོས་པའི་སྒོ་ནས་སྦྱོང༌། ཐུན་བར་གྱི་ཉེས་པ་ཕྲ་མོ་རྣམས་ནི། སྔོན་འགྲོ་འདི་གསུམ་གྱིས་སྦྱོང་བ་ཡིན་ཏེ། སོ་ཐར་གྱི་སྡོམ་པ་ཡར་ལྡན་དུ་བྱ་བའི་ཕྱིར་སྐྱབས་སུ་འགྲོ་བ། བྱང་ཆུབ་སེམས་དཔའི་སྡོམ་པ་ཡར་ལྡན་དུ་བྱ་བའི་ཕྱིར་སེམས་བསྐྱེད་པ། སྔགས་ཀྱི་ཐུན་བར་གྱི་ཉེས་པ་ཕྲ་མོ་རྣམས་སྦྱོང་ཞིང་བྱིན་གྱིས་བརླབ་པ་དང༌། ལྟུང་བ་ཆེན་པོ་རྣམས་ཕྱིར་མི་འཕེལ་བར་བྱ་བའི་ཕྱིར། རྡོ་རྗེ་སེམས་དཔའི་བསྒོམ་བཟླས་ཉམས་སུ་ལེན་པ་ཡིན་ནོ། །གཉིས་པ་ཇི་ལྟར་བྱ་བའི་ཚུལ་ལ་གསུམ་སྟེ། སྐྱབས་འགྲོའི་རྣལ་འབྱོར། སེམས་བསྐྱེད་ཀྱི་རྣལ་འབྱོར། རྡོ་རྗེ་སེམས་དཔའི་རྣལ་འབྱོར་རོ། །དང་པོ་ལ་གསུམ་སྟེ། རྒྱུད་རྒྱ་གཞུང་ལས་གསུངས་པའི་ཚུལ། ཉམས་སུ་ལེན་པའི་ཚུལ་དངོས་བཤད་པ། བྱེ་བྲག་ཏུ་སྦྱང་གཞི་སྦྱོང་བྱེད་ངོ་སྤྲོད་ཚུལ་ལོ། །དང་པོ་ནི། རྡོ་རྗེ་གུར་ལས། དཀོན་ཅོག་གསུམ་ལ་སྐྱབས་སུ་མཆི། །ཞེས་དང༌། སཾ་པུ་ཊི་ལས། སྐྱབས་སུ་འགྲོ་བའི་རིམ་པ་ཡིས། །ཤིན་ཏུ་ལེགས་པར་སྦྱངས་ནས་ནི། །ཞེས་དང༌། རྣལ་འབྱོར་དབང་ཕྱུག་གི་སྤྲོས་མེད་རྡོ་རྗེའི་ཚིག་རྐང་ལས། དཀོན་ཅོག་གསུམ་དང་བླ་མ་ལ། །བསམ་པ་དག་པས་སྐྱབས་སུ་སོང༌། །ཞེས་སོགས་གསུངས་སོ། །

སྐྱབས་འགྲོ།

གཉིས་པ་ཉམས་སུ་ལེན་པའི་ཚུལ་དངོས་བཤད་པ་ལ་བདུན་ཏེ། གང་གིས་སྐྱབས་སུ་འགྲོ་བའི་རྟེན་གྱི་གང་ཟག་ངོས་གཟུང་བ། རྒྱུ་གང་གིས་སྐྱབས་སུ་འགྲོ་བ། དུས་ནམ་གྱི་བར་(དུ་)སྐྱབས་སུ་འགྲོ་བ། ཡུལ་གང་ལ་སྐྱབས་སུ་འགྲོ་བ། ཚུལ་ཇི་ལྟར་སྐྱབས་སུ་འགྲོ་བ། ཆེད་དུ་བྱ་བ་གང་གི་ཕྱིར་སྐྱབས་སུ་འགྲོ་བ། མཐར་དངོས་གྲུབ་བླང་བའོ། །དང་པོ་ནི། ནམ་མཁའ་དང་མཉམ་པའི་སེམས་ཅན་ཐམས་ཅད་དང་(34)རང་ཉིད་དོ། །གཉིས་པ་ལ་གསུམ་སྟེ། འཇིགས་པ་དང༌། དད་པ་དང༌། སྙིང་རྗེ་བའོ། །དང་པོ་ལ་གསུམ་སྟེ། འཁོར་བའི་སྡུག་བསྔལ་གྱི་འཇིགས་པ། རང་དོན་ཡིད་བྱེད་ཀྱི་འཇིགས་པ། ཐ་མལ་སྣང་ཞེན་གྱི་འཇིགས་པའོ། །གཉིས་པ་དད་པ་ནི། སྐྱབས་ཡུལ་དེ་རྣམས་ཀྱིས་སེམས་ཅན་ཐམས་ཅད་སྡུག་བསྔལ་གྱིས་གཟིར་བའི་གནས་ཚུལ་དང༌། དེ་ལས་སྐྱོབ་པའི་ཐབས་མཁྱེན་པས་མཁྱེན་པའི་ཡེ་ཤེས། སྐྱོབ་པར་བྱེད་པའི་ཐུགས་རྗེ། སྐྱོབ་པར་ནུས་པའི་ནུས་མཐུ་གསུམ་མཐོང་བས་ན་དད་པའོ། །གསུམ་པ་སྙིང་རྗེ་ནི། སེམས་ཅན་ཐམས་ཅད་འབྲས་བུ་སྡུག་བསྔལ་གྱིས་གཟིར་བ་དང༌། སྡུག་བསྔལ་གྱི་རྒྱུ་ལ་གནས་པ་ལ་མི་བཟོད་པའི་སྙིང་བརྩེ་བའོ། །གསུམ་པ་དུས་ནི། ཇི་སྲིད་ཟུང་འཇུག་རྡོ་རྗེ་འཛིན་པའི་གོ་འཕང་མ་ཐོབ་ཀྱི་བར་དུའོ། །བཞི་བ་ཡུལ་ནི། རྩ་བརྒྱུད་ཀྱི་བླ་མ་དང་སངས་རྒྱས་ཐམས་ཅད་ཀྱི་ངོ་བོ། གཙོ་བོ་ཧེ་རུ་ཀ་ཡབ་ཡུམ་གྱི་རྣམ་པ་ནི། བླ་མ་དང་སངས་རྒྱས་དཀོན་ཅོག་ཡིན་༝ཏེ༝(ནོ)། །དེ་དག་གི་ཐུགས་རྒྱུད་ལ་བཞུགས་པའི་བདེ་སྟོང་གི་ཡེ་ཤེས་(ཀྱི་ངོ་བོ)། གསུང་རབ་པོ་ཏི་བྲག་རི་བརྩེགས་པའི་རྣམ་པར་ཤར་བ། གཙོ་བོའི་རྒྱབ་ཏུ་བཞུགས་པ་ནི་(ཆོས་)དཀོན་ཅོག་ཡིན་ནོ། །རྣལ་འབྱོར་གྱི་དབང་ཕྱུག་བྱེ་བ་ཕྲག་བརྒྱད་ཅུ། རྣལ་འབྱོར་མ་རི་རབ་ཀྱི་རྡུལ་དང་མཉམ་པ། གཞན་ཡང་གསང་སྔགས་ཀྱི་ལམ་ལ་ཞུགས་པའི་ཕྱིར་མི་ལྡོག་པའི་རྟགས་ཐོབ་པ་ཡན་ཆད་ཀྱི་རིག་པ་འཛིན་པའི་ངོ་བོ། ལྷ་མོ་བརྒྱད་(ཀྱི་རྣམ་པ་)ནི་དགེ་འདུན་དཀོན་ཅོག་ཡིན་ནོ། །ལྔ་བ་ཚུལ་ཇི་ལྟ་བུས་སྐྱབས་སུ་འགྲོ་བ་ནི། རྩ་བརྒྱུད་ཀྱི་བླ་མ་ལ་འདྲེན་པ། སངས་རྒྱས་ལ་སྟོན་པ། ཆོས་ལ་ལམ་དངོས། དགེ་འདུན་ལ་ལམ་བསྒྲུབ་པའི་གྲོགས་ཞུས་ནས། མཐོ་གཏོང་དམའ་གཏོང་ཁྱོད་ཤེས་ཀྱི་ཚུལ་དུ་སྐྱབས་སུ་འགྲོ་བའོ། །དྲུག་པ་གང་གི་ཆེད་དུ་ནི། ནམ་མཁའ་དང་མཉམ་པའི་སེམས་ཅན་ཐམས་ཅད་ཀྱི་དོན་དུ་དཀོན་ཅོག་གསུམ་གྱི་གོ་འཕང་ཐོབ་པའི་ཆེད་དུའོ། །བདུན་པ་དངོས་གྲུབ་བླང་བ་ནི། བླ་མ་དང་དཀོན་ཅོག་རིན་པོ་ཆེ་སོགས་སྐྱབས་གསོལ་དཀྱུས་བཞིན་(35)བརྗོད་པས་དགེ་འདུན་དཀོན་ཅོག་གི་ངོ་བོ་ལྷ་མོ་བརྒྱད་འོད་ཟེར་དཀར་པོར་ཞུ་ནས། སྤྱི་བོར་ཐིམ་པས་ལུས་ཀྱི་སྡིག་སྒྲིབ་ཐམས་ཅད་དག་པར་བྱས། ཆོས་དཀོན་ཅོག་གི་ངོ་བོ་གསུང་རབ་པོ་ཏི་རྣམས་འོད་ཟེར་དམར་པོར་ཞུ་ནས་མགྲིན་པར་ཐིམ། ངག་གི་སྡིག་སྒྲིབ་ཐམས་ཅད་དག་པར་བྱས། བླ་མ་དང་སངས་རྒྱས་དཀོན་ཅོག་གི་ངོ་བོ་གཙོ་བོ་ཡབ་ཡུམ་འོད་ཟེར་སྔོན་པོར་ཞུ་ནས་སྙིང་གར་ཐིམ་པས། ཡིད་ཀྱི་སྡིག་སྒྲིབ་བག་ཆགས་དང་བཅས་པ་དག་པར་བྱས་ནས། རྡོ་རྗེ་གསུམ་མམ་བཞིའི་གོ་འཕང་ཐོབ་པར་བསམ་པ་ཡིན་ཏེ། རྣལ་འབྱོར་དབང་ཕྱུག་གིས། ལུས་ངག་ཡིད་ཀྱི་སྒྲིབ་པ་གང༌། །བག་ལ་ཉལ་དང་བཅས་ལས་གྲོལ། །སྐུ་གསུང་ཐུགས་དང་ཡེ་ཤེས་ཀྱི། །རྡོ་རྗེ་རྣམས་དང་དབྱེར་མེད་༝འགྱུར༝(གྱུར)། །ཞེས་གསུངས་པའི་དོན་ཡིན་ནོ། །གསུམ་པ་སྦྱང་གཞི་སྦྱོང་བྱེད་ངོ་སྤྲོད་པའི་ཚུལ་ནི། འདིའི་སྐབས་ཀྱི་སྦྱང་གཞི་ནི། སྤྱིར་མ་དག་པའི་སྣང་བ་ཐམས་ཅད་དང༌། ཁྱད་པར་གྱི་སྦྱང་གཞི་འཇིག་རྟེན་པའི་དཔོན་པོ། ལྷ་ཀླུ་བདུད་བཙན་མཐུ་བོ་ཆེ་དང་། ཚངས་པ་དང་། དབང་ཕྱུག་ལ་སོགས་པ་སྐྱབས་སུ་འགྲོ་བར་མི་འོས་པའི་ཡུལ་ལ་སྐྱབས་སུ་སོང་བ་དང་། བླ་མ་དང་དཀོན་ཅོག་གསུམ་ལ་སོགས་པ་སྐྱབས་སུ་འགྲོ་བར་འོས་པའི་ཡུལ་ལ་སྐྱབས་སུ་མ་སོང་ཞིང་། མ་དད་མ་གུས་པར་བགྱིས་པ་ལ་སོགས་པའི་སེམས་སྣང་བག་ཆགས་དང་བཅས་པ་ནི་སྦྱང་གཞི་ཡིན་ལ། སྐྱབས་སུ་འགྲོ་བ་ནི་སྦྱོང་བྱེད་ཀྱི་ལམ། དེ་གཉིས་དབྱེར་མེད་དུ་ཉམས་སུ་ལེན་པ་ནི་སྐྱབས་འགྲོ་འཁོར་འདས་དབྱེར་མེད་ཡིན་ལ། དེའི་དོན་ནི་སྦྱང་གཞི་དེ་དག་སྐྱབས་འགྲོ་བྱེད་མཁན་སྒྲུབ་པ་པོ་རང་རྒྱུད་ཀྱི་སེམས་ཉིད་སྐད་ཅིག་མ་གཅིག་གི་རྣམ་འཕྲུལ་དུ་ཤེས་པར་བྱས། དེ་ཉིད་གསལ་རིག་ཙམ་དུ་གཏན་ལ་ཕབ་ནས། དེ་ཉིད་ངོ་བོ་ཅིར་ཡང་མ་གྲུབ་པ་སྟོང་ཉིད་དུ་བསྒོམ་པ། དེའི་ངང་ལས་མ་གཡོས་བཞིན་དུ་གདངས་འགག་མེད་སྐྱབས་སུ་འགྲོ་བའི་ཡུལ། སྐྱབས་སུ་འགྲོ་བ་པོ། སྐྱབས་སུ་འགྲོ་བའི་ཚུལ་རྣམས་གསལ་བཏབ་སྟེ་ཟུང་འཇུག་ཏུ་ཉམས་སུ་ལེན་པ་ཡིན་ཏེ། (36) རྩ་རྒྱུད་ལས། སྐྱེ་བོ་མི་བཟད་པ་ཡི་ལས། །གང་དང་གང་གིས་འཆིང་འགྱུར་བ། །ཞེས་སོགས་དང༌། རྣམ་རྟོག་ཉིད་ཀྱིས་རྣམ་རྟོག་དང༌། །སྲིད་པ་ཉིད་ཀྱིས་སྲིད་པ་འདག །ཅེས་དང༌། འདི་ཉིད་འཁོར་བ་ཞེས་བྱ་སྟེ། །འདི་ཉིད་མྱ་ངན་འདས་པ་ཉིད། །ཅེས་དང༌། རྣལ་འབྱོར་དབང་ཕྱུག་བིརྺ་པའི་མན་ངག་ལས། སྐྱོན་ཡོན་ཏན་དུ་བླང་བའི་གདམས་ངག །བར་ཆད་དངོས་གྲུབ་ཏུ་ལེན་པའི་གདམས་ངག །ཅེས་གསུངས་པའི་དོན་ཡིན་ནོ། །

34 མུས་ཆེན་གྱི་བྱ་བྲལ་མ་དང། དཀོན་མཆོག་ལྷུན་གྲུབ་ཀྱི་མཛེས་རྒྱན་གཉིས་ཅུང་ཟད་བསྡུར་ན། བྱ་བྲལ་མར། བདག་དང་འགྲོ་བ་ནམ་མཁའ་དང་མཉམ་པའི་སེམས་ཅན་ཐམས་ཅད་དུས་འདི་ནས་བཟུང་སྟེ། ཇི་སྲིད་བྱང་ཆུབ་སྙིང་པོ་ལ་མཆིས་ཀྱི་བར་དུ། ཕྱོགས་བཅུ་དུས་གསུམ་གྱི་དེ་བཞིན་གཤེགས་པ་ཐམས་ཅད་ཀྱི་སྐུ་གསུང་ཐུགས་ཡོན་ཏན་ཕྲིན་ལས་ཐམས་ཅད་ཀྱི་ངོ་བོ། ཆོས་ཀྱི་ཕུང་པོ་སྟོང་ཕྲག་བརྒྱད་ཅུ་རྩ་བཞིའི་འབྱུང་གནས། འཕགས་པའི་དགེ་འདུན་ཐམས་ཅད་ཀྱི་མངའ་བདག །དཔལ་ལྡན་བླ་མ་དམ་པ་རྣམས་ལ། ཞེས་དང། མཛེས་རྒྱན་དུ་དེའི་སྟེངདུ། རྗེ་བཙུན་རྩ་བ་དང་བརྒྱུད་པར་བཅས་པའི་དཔལ་ལྡན་བླ་མ་ཞེས་འདུག སེམས་བསྐྱེད་ལ། རྗེ་བཙུན་དཀར་པོ་གསུམ་ཀ་གསུང་མ་མཐོང་། འགྲོ་མགོན་འཕགས་པའི་སྐུ་རྡོ་རྗེའི་སྒྲུབ་ཐབས་སུ། སེམས་ཅན་ཐམས་ཅད་ཀྱི་དོན་དུ་རྫོགས་པའི་སངས་རྒྱས་ཀྱི་གོ་འཕང་ཐོབ་པར་བྱ། དེའི་ཆེད་དུ་ཀྱེ་རྡོ་རྗེའི་བསྒོམ་སྙམ་པའི་བྱང་ཆུབ་ཀྱི་སེམས་བསྒོམ་ཞེས་གསུངས་པ་དང། བྱ་བྲལ་མར། འགྲོ་རྣམས་བསྒྲལ་འདོད་བསམ་པ་ཡིས། །སངས་རྒྱས་ཆོས་དང་དགེ་འདུན་ལ། །བྱང་ཆུབ་སྙིང་པོར་མཆིས་ཀྱི་བར། །རྟག་པར་བདག་ནི་སྐྱབས་སུ་མཆི། །ཤེས་རབ་སྙིང་རྗེ་དང་ལྡན་པས། །བརྩོན་པས་སེམས་ཅན་དོན་དུ་བདག །སངས་རྒྱས་མདུན་དུ་གནས་བྱས་ཏེ། །རྫོགས་པའི་བྱང་ཆུབ་སེམས་བསྐྱེད་བགྱི། །ཞེས་ལན་གསུམ་བརྗོད་ཞེས་དང། སེམས་ཅན་ཐམས་ཅད་ཀྱི་དོན་དུ་རྫོགས་པའི་སངས་རྒྱས་ཀྱི་གོ་འཕང་ཐོབ་པར་བྱ། དེའི་ཆེད་དུ་བདག་གི་ལམ་ཟབ་མོ་ཉམས་སུ་བླང་བར་བགྱིའོ། །ཞེས་དང། རྡོ་སེམས་སྐབས། བྱ་བྲལ་མར། ཡབ་ཡུམ་གྱི་སྦྱོར་མཚམས་ནས་བདུད་རྩི་བབས། ཞེས་དང། བདག་ནི་མི་ཤེས་ཞེས་དང། ཡབ་ཡུམ་འོད་དུ་ཞུ་སྟེ་སྤྱི་བོ་ནས་རང་ལ་ཐིམ་པས་རང་གི་ལུས་ཤེལ་སྒོང་ལྟ་བུར་གྱུར། ཞེས་དང། མཛེས་རྒྱནདུ། ཡབ་ཡུམ་གྱི་སྐུ་ཐམས་ཅད་ལས་བདུད་རྩི་བབས། ཞེས་དང། ཡབ་ཡུམ་འོད་དུ་ཞུ་སྟེ་སྤྱི་བོ་ནས་རང་ལ་ཐིམ་པས་རང་གི་ལུས་འཇའ་ཚོན་ལྟ་བུ་གྱུར། ཞེས་གསུངས། རྗེ་བཙུན་གྱིས། ཡབ་ཡུམ་གྱི་སྐུ་ཐམས་ཅད་ལས་བདུད་རྩི་བབས། བདག་གི་སྤྱི་གཙུག་ནས་ཞུགས་ཏེ་ལུས་ཐམས་ཅད་གང་ནས་བཤང་གཅི་གཉིས་དང་རྐང་མཐིལ་གཉིས་ལས་སྡིག་པའི་དྲི་མ་ཐམས་ཅད་ཁ་དོག་སྡིག་པ་ལ་ཁ་དོག་དང་དབྱིབས་སུ་གྲུབ་པ་མེད་ཀྱང་ལས་དང་པོ་པ་ལ་བློ་སྦྱང་བའི་དམིགས་པ་ཡིན་གསུངས་ནག་པོའི་གཟུགས་ཀྱིས་འཐོན་པར་བསམ་ཞིང༌། བདུན་ནམ། ཉི་ཤུ་རྩ་གཅིག་གམ། བརྒྱ་རྩ་བརྒྱད་ལ་སོགས་པར་བཟླའོ། །རྒྱས་པའོ། །བསྡུས་པ་ལྟར་ན། ཧེ་རུ་ཀའི་ཐུགས་ཀའི་ཧཱུྃ་ཉིད་ལས་འཛག་པར་བསྒོམ་པའོ། །མཐར་ཐུན་འཇོག་ཀར་རྡོ་རྗེ་སེམས་དཔའ་ཨ་བྷི་དྷ་ན་ལས་བྱུང་བའི། བདག་ནི་མི་ཤེས་རྨོངས་པ་སྟེ། །ཞེས་སོགས་བརྗོད་ཀྱང་ལེགས། ཡབ་ཡུམ་བདག་རང་ལ་ཐིམ་པས་ལུས་གཞའ་ཚོན་ལྟ་བུར་གྱུར་པར་བསྒོམ་མོ། །ཞེས་གསུངས། བསོད་ནམས་ཚོགས་གསོག་གི་སྐབས་སུ། བྱ་བྲལ་མར། དཀར་མོ་རི་དྭགས་ཀྱི་མགོར། ནམ་མཁར་རྗེ་བཙུན་སོགས་ཤླཽ་ཀ་གཅིག་ཡོད་པ་མ་གཏོགས་མཛེས་རྒྱན་དང་མཐུན། ཡེ་ཤེས་ཚོགས་བསགས་སྐྱབས་ལ། བྱ་བྲལ་མར། ཆོས་ཐམས་ཅད་རང་བཞིན་གྱིས་མི་དམིགས་པ་སྟོང་པ་ཉིད་དུ་བསྒོམས་ནས། ཞེས་དང། མཛེས་རྒྱན་དུ། ཆོས་ཐམས་ཅད་རང་གི་སེམས་ཀྱི་སྣང་བ། དེའང་རང་རིག་པ་སྒྱུ་མ་ལྟ་བུ། དེའང་རང་བཞིན་གྱིས་མི་དམིགས་པའི་སྟོང་པ་ཉིད་དུ་ཤེས་པར་བྱས་ལ། ཞེས་གསུངས་སོ། །སྲུང་འཁོར་སྐབས་ལ། བྱ་བྲལ་མར། ཧཱུྃ་ལས་སྣ་ཚོགས་རྡོ་རྗེ་ཤར་དཀར། ལྷོ་སེར། སོགས་དང། ཨོཾ་བཛྲ་རཀྵ་རཀྵ་ཧཱུྃ་ཧཱུྃ་ཧཱུྃ་ཕཊ་སྭཱ་ཧཱ། མཛེས་རྒྱན་དུ། ཧཱུྃ་ལས་སྣ་ཚོགས་རྡོ་རྗེ་རྭ་ཉི་ཤུ་པ། ཤར་དཀར། ལྷོ་སེར། ཞེས་དང། ཨོཾ་རཀྵ་རཀྵ་ཧཱུྃ་ཧཱུྃ་ཧཱུྃ་ཕཊ་སྭཱ་ཧཱ། བྱ་བྲལ་མར། དཔྲལ་བར་ཨོཾ། མགྲིན་པར་ཨཱཿ ཐུགས་ཀར་ཧཱུྃ། ཞེས་དང། ཨོཾ་བཛྲ་ཀྲོ་དྷ་རཱ་ཛ་ས་པ་རི་ཝཱ་ར་ཨོཾ་བཛྲ་ནཱི་རཱི་ཏི་ཧཱུྃ་ཁྃ་སྭཱ་ཧཱས་ཞབས་བསིལ། ཨོཾ་བཛྲ་ནི་ཝི་ཏེ་ཧཱུྃ་ཁྃ་སྭཱ་ཧཱས་ཞལ་བསིལ། ཨོཾ་སརྦ་སཾ་ཤོ་དྷ་ནེ་སྭཱ་ཧཱས་འཐོར་འཐུང༌། ཛཿཧཱུྃ་བྃ་ཧོཿ ཁྃ་རྃ་མ་ཧཱ་ཨརྒྷཾ་པྲ་ཏཱིཙྪ་སྭཱ་ཧཱས་མཆོད་ཡོན། བཛྲ་པུཥྤེས་མེ་ཏོག་སོགས་དང་། ཛཿཧཱུྃ་བྃ་ཧོཿགཉིས་སུ་མེད་པར་ཐིམ། ཡང་འོད་འཕྲོས་པས་དབང་གི་ལྷ་རིགས་ལྔ་འཁོར་དང་བཅས་པ་སྤྱན་དྲང༌། སྔར་བཞིན་མཆོད། ཨོཾ་ཨ་བྷི་ཥིཉྩ་ཏུ་མཱྃ། སརྦ་ཏ་ཐཱ་ག་ཏ། ཞེས་གསོལ་བ་བཏབ་པས། ཨོཾ་བཛྲཱི་བྷ་ཝ་ཨ་བྷི་ཥིཉྩ་ཧཱུྃ། གང་དག་བདག་ལ་སྡང་བའི་སེམས་དང་། མཛེས་རྒྱན་དུ། དེ་ཐམས་ཅད་ཀྱི་མིག་ཏུ་གཏི་མུག་རྡོ་རྗེ་མ་སོགས་དང། ས་མཱ་ཛཿ སྤྲོ་ན། དཀར་མོ་རི་དྭགས་སོགས་དང། ཛཿ་ཧཱུྃ་བཾ་ཧོཿ རྒྱས་པར་ན་འོག་ནས་འབྱུང་བ་ལྟར་སྔགས་རྒྱས་བསྟིམ། ཞེས་དང། སྔར་བཞིན་མཆོད། ཨོཾ་ཨ་བྷི་ཥིཉྩ་ཏུ་མཱྃ། སརྦ་ཏ་ཐཱ་ག་ཏ། ཞེས་གསོལ་བ་བཏབ་པས། ཨོཾ་བཛྲཱི་བྷ་ཝ་ཨ་བྷི་ཥིཉྩ་ཧཱུྃ། ཞེས་དང། སུ་གང་དག་བདག་ལ་སྡང་བའི་སེམས་དང་། གཞལ་ཡས་ཁང་གི་སྐབས་སུ། བྱ་བྲལ་མར། ཨེ་ལས་ཆོས་ཀྱི་འབྱུང་གནས། ཞེས་དང། བར་དོའི་རྣམ་པར་ཤེས་པ། དེ་ལས་དེ་འདྲ་བའི་སེམས་ཀྱི་སྣང་བ་གཅིག་ཆད་པ་འབྱུང་བཞི་འཁོར་ལོ་དང་བཅས་པ་ལ་ཐིམ། དེ་རྣམས་རོ་གཅིག་ཏུ་འདྲེས་པ་ལས། ཞེས་དང། མཛེས་རྒྱན་དུ། ནང་ནས་རིམ་པ་བཞིན་ནག་པོ། ལྗང་གུ །དམར་པོ། སེར་པོ། དཀར་པོའི་རྩིག་པ་རིམ་པ་ལྔ་དང་ལྡན་པ་སློབ་དཔོན་རིན་པོ་ཆེའི་དགོངས་པའོ། །རྗེ་བཙུན་རིན་པོ་ཆེའི་ལྟར་ན། ནག་པོ། དཀར་པོ། སེར་བོ། དམར་པོ། ལྗང་གུ་བསྒོམ་ཞེས་ལུགས་གཉིས་བཀོད་འདུག། ཡེ་ཤེས་པ་སྤྱན་འདྲེན་པའི་སྐབས་སུ། ཚོགས་ཀྱིས་བསྐོར་བ་སྤྱན་དྲངས་པར་མོས་ལ། ཨོཾ་ཨེ་ཧྱེ་ཧི་བྷ་ག་ཝཱན་མ་ཧཱ་ཀཱ་རུ་ཎི་ཀ་ཧེ་བཛྲ་ས་པ་རི་ཝཱ་ར། ཨོཾ་བཛྲ་ས་མཱ་ཛཿ གཞན་ཕལ་ཆེར་མཐུན་པར་སྣང་ངོ། །

35 བྱ་བྲལ་མ་དང་མཛེས་རྒྱན་གཉིས་ཆར་དུ། བླ་མ་དང་དཀོན་མཆོག་རིན་པོ་ཆེ་རྣམ་པ་གསུམ་བདག་ཕྱག་འཚལ་ཞིང་སྐྱབས་སུ་མཆིའོ། །ཁྱེད་རྣམས་ཀྱིས་བདག་གི་རྒྱུད་བྱིན་གྱིས་བརླབ་ཏུ་གསོལ།

36 སྐྱབས་འགྲོའི་སྦྱང་གཞི་སྦྱོང་བྱེད་ངོ་སྤྲོད་པ་འདི་ནི། རྗེ་བཙུན་རིན་པོ་ཆེས་མཛད་པའི་འཁོར་འདས་དབྱེར་མེད་ཀྱི་གཞུང་རིན་ཆེན་སྣང་བ་ལས། བསྐྱེད་པ་སྔོན་འགྲོ་རྟེན་དང་བསྐྱེད་ཆོག་དང། །རེ་རེའང་འཁོར་འདས་དབྱེར་མེད་རང་བཞིན་དུ། །ཞེས་གསུངས་པའི་དགོངས་པ་གཤིས་བྱིན་པ་ཏེ། ཚོགས་བཤད་ལས་ཁྱད་པར་དུ་འཕགས་ཤིང་སྦས་དོན་སློབ་བཤད་ཟབ་མོའི་ཁྱད་ཆོས་དང་པོ་སྟེ། དེ་བཞིན་དུ་སེམས་བསྐྱེད། རྡོར་སེམས། ཚོགས་གཉིས་བསག་པ། སྲུང་འཁོར་སོགས་འོག་གི་སྔོན་འགྲོ་དང། རྟེན་གཞལ་ཡས་ཁང། བསྐྱེད་ཆོག་མངོན་བྱང་སོགས་འཆད་འགྱུར་རྣམས་ལ་སྦྱང་གཞི་སྦྱོང་བྱེད་སྦྱར་བ་འདི་དག་རིན་ཆེན་སྣང་བའི་དགོངས་པ་སྟེ། ཉི་ཟེར་མ་གཏོགས་བསྐྱེད་རིམ་གྱི་རྣམ་བཤད་གཞན་ལ་མེད་པའི་ཁྱད་ཆོས་ཁོ་ན་ཡིན། ཉི་ཟེར་འདི་རུ་སྦྱང་གཞི་འཁོར་བ། སྦྱོང་བྱེད་མྱང་འདས། དེ་གཉིས་དབྱེར་མེད་པ་འཁོར་འདས་དབྱེར་མེད། ཅེས་གསུངས་པ་ནི། ལྷན་ཅིག་སྐྱེས་པའི་ཆོས་གསུམ་གྱི་སྐབས་སུ། མཚན་ཉིད་གསལ་བ་འཁོར་བ། རང་བཞིན་སྟོང་པ་མྱང་འདས། ངོ་བོ་ཟུང་འཇུག་དབྱེར་མེད། ཉམས་སུ་བླང་བའི་གནད་གསུམ་གྱི་སྐབས་སུ། ཆོས་ཅན་གསལ་བ་འཁོར་བ། ཆོས་ཉིད་སྟོང་པ་མྱང་འདས། ངོ་བོ་ཟུང་འཇུག་དབྱེར་མེད། རྒྱུད་གསུམ་གྱི་རྒྱུ་རྒྱུད་ཀྱི་སྐབས་སུ། གསལ་བ་སེམས་ཀྱི་མཚན་ཉིད་འཁོར་བ། སྟོང་པ་སེམས་ཀྱི་རང་བཞིན་མྱང་འདས། །བཅོས་མིན་སེམས་ཀྱི་ངོ་བོ་དབྱེར་མེད། ཐབས་རྒྱུད་ཀྱི་སྐབས་སུ། སྦྱང་གཞི་འཁོར་བ། སྦྱོང་བྱེད་མྱང་འདས། སྦྱང་གཞི་དེ་སྦྱོང་བྱེད་དེའི་ངོ་བོ་དག་པ་དབྱེར་མེད། འབྲས་རྒྱུད་ཀྱི་སྐབས་སུ་ལྷུན་གྲུབ་འཁོར་བ། གནས་གྱུར་མྱང་འདས། མི་འགལ་བ་དབྱེར་མེད་ཅེས་གསུངས་ཡོད། ཉི་ཟེར་འདི་རྒྱུད་གསུམ་རྒྱས་བཤད་ཀྱི་ནང་གསེས་ཐབས་རྒྱུད་བསྐྱེད་རིམ་གྱི་བཤད་པ་ཡིན་པས་ན། སྦྱང་གཞི་འཁོར་བ། སྦྱོང་བྱེད་མྱང་འདས། དེ་གཉིས་དབྱེར་མེད་པ་འཁོར་འདས་དབྱེར་མེད། ཅེས་གསུངས་པ་དེ་ནི་གནད་ཀ་འདི་རེད། འོག་གི་སྦྱང་གཞི་སྦྱོང་བྱེད་རེ་རེ་ལ་མཆན་བུ་འདི་འདྲ་རེ་འབྲི་ཡིས་མི་ལང་བས་ན་གཅིག་ཤེས་ཀུན་གྲོལ་གྱི་ཚུལ་དུ་རིགས་འགྲེས་ཏེ་གོ་བ་ལེན་རྒྱུ་དང། ཉི་ཟེར་ནི་རིན་ཆེན་སྣང་བའི་དགོངས་འགྲེལ་དུ་ཤེས་པར་གྱིས་ཤིག །

སེམས་བསྐྱེད།

གཉིས་པ་སེམས་བསྐྱེད་ཀྱི་རྣལ་འབྱོར་ལ་གསུམ་སྟེ། རྒྱུད་རྒྱ་གཞུང་ནས་བཤད་ཚུལ། ཉམས་སུ་ལེན་པའི་ཚུལ་དངོས། བྱེ་བྲག་ཏུ་སྦྱང་གཞི་སྦྱོང་བྱེད་ངོ་སྤྲད་པའི་ཚུལ་ལོ། །དང་པོ་༝ལ༝(ནི)། རྩ་རྒྱུད་ལས། བྱང་ཆུབ་སེམས་ཀྱིས་རྣམ་པར་སྦྱང༌། །ཞེས་དང༌། སྙིང་རྗེས་སེམས་ཅན་དོན་གྱི་ཕྱིར། །རྟག་ཏུ་སྙིང་རྗེ་བཏུང་བར་བྱ། །ཞེས་དང༌། རྡོ་རྗེ་གུར་ལས། བདག་གིས་བྱང་ཆུབ་ཐོབ་བྱའི་ཕྱིར། །གང་ཕྱིར་གཞན་དག་བསྒྲལ་བྱའི་ཕྱིར། །བྱང་ཆུབ་ཏུ་ནི་སེམས་བསྐྱེད་པ། །དེ་ནི་སངས་རྒྱས་ཆོས་དང་ནི། །དགེ་འདུན་གྱི་ཡང་བསྟན་པ་ཡིན། །ཞེས་དང༌། སཾ་པུ་ཊི་ལས། བྱང་ཆུབ་སེམས་ནི་བླ་ན་མེད། །དམ་པ་བདག་གིས་བསྐྱེད་པར་བགྱི། །ཞེས་པ་དང༌། སྒྲུབ་ཐབས་རིན་ཅེན་འབར་བ་ལས། དེ་ནས་རྫོགས་པའི་བྱང་ཆུབ་སེམས། །མ་སྐྱེས་པ་རྣམས་བསྐྱེད་བྱ་ཞིང༌། །སྐྱེས་པ་སླར་ཡང་བརྟན་དུ་གཞུག །ཅེས་གསུངས་པའོ། །གཉིས་པ་ཉམས་སུ་ལེན་པའི་ཚུལ་ནི། ནམ་མཁའ་དང་མཉམ་པའི་སེམས་ཅན་ཐམས་ཅད་ཀྱིས་རང་གི་ཕ་མ་མ་བྱས་པ་མེད་ལ། དེ་ཡང་ལན་༝ཅིག་༝(གཅིག་)མ་ཡིན་(པར་)ལན་གྲངས་བསམ་གྱིས་མི་ཁྱབ་པར་(ཕ་མ་)བྱས་ཤིང༌། ཕ་མ་ནམ་བྱས་རེས་ཕན་བཏགས་པའི་དྲིན་ཅན་ཤ་སྟག་ཡིན་པས་འདི་རྣམས་འཁོར་བའི་རྒྱ་མཚོ་མཐའ་ཡས་པའི་སྡུག་བསྔལ་གྱིས་གཟིར་བ་སྙིང་རེ་རྗེ་སྙམ་པ་ཡང་དང་ཡང་དུ་བསྒོམ་པའོ། །འདི་ལྟ་བུ་སྔོན་དུ་མ་སོང་ན་སེམས་བསྐྱེད་རྣལ་མ་མི་སྐྱེ་སྟེ། (མདོ་སྡེ་རྒྱན་ལས།) དེ་ཡི་རྩ་བ་སྙིང་རྗེར་འདོད། །ཅེས་གསུངས་པའོ། །དེས་ན་རྒྱུ་སྙིང་རྗེ་ཆེན་པོ་སྔོན་དུ་སོང་ནས། འབྲས་བུ་སེམས་བསྐྱེད་དངོས་ནི། བདག་གིས་སེམས་ཅན་ཐམས་ཅད་ཀྱི་དོན་དུ་སངས་རྒྱས་ཀྱི་གོ་འཕང་ཐོབ་པར་བྱ། ཐོབ་ནས་ཀྱང་སེམས་ཅན་ཐམས་ཅད་འཁོར་བ་སྡུག་བསྔལ་གྱི་རྒྱ་མཚོ་ཆེན་པོ་ལས་བསྒྲལ་ནས་སངས་རྒྱས་ཀྱི་ས་ལ་དགོད་པར་བྱའོ་སྙམ་དུ་བསྒོམ་མོ། །དེའི་དང་པོ་ནི། སྨོན་པ་སེམས་བསྐྱེད། ཕྱི་མ་འཇུག་པ་སེམས་བསྐྱེད་ཡིན་ལ། དེ་ཡང་ཀུན་རྫོབ་སེམས་བསྐྱེད་ཐམས་ཅད་སྨོན་འཇུག་གཉིས་སུ་འདུས་པ་ཡིན་ཏེ། སྤྱོད་འཇུག་ལས། བྱང་ཆུབ་སེམས་ནི་མདོར་བསྡུ་ན། །རྣམ་པ་གཉིས་སུ་ཤེས་བྱ་སྟེ། །བྱང་ཆུབ་སྨོན་པའི་སེམས་དང་ནི། །བྱང་ཆུབ་འཇུག་པ་ཉིད་ཡིན་ནོ། །ཞེས་གསུངས་པའི་ཕྱིར་རོ། །འདི་སྐབས་ཀྱི་ངག་འདོན་གྱི་རིམ་པ་ལ་རྒྱས་འབྲིང་བསྡུས་གསུམ་ཡོད་པ་ལས། དང་པོ་ལ། ཁ་ཆེ་པཎྜི་ཏས་མཛད་པའི་སེམས་བསྐྱེད་(ཀྱི་)ཆོ་ག་ལས་འབྱུང་བ། འགྲོ་རྣམས་བསྒྲལ་འདོད་མ་དང༌། གཉིས་པ་ནི། ཆོས་བཞི་སྟོན་པའི་མདོའི་དགོངས་པ། ཇོ་བོ་རྗེས་མཛད་པའི་སངས་རྒྱས་ཆོས་ཚོགས་མ་དང༌། གསུམ་པ་ནི། ༝རྗེ་བཙུན་༝(འཕགས་པ་)རིན་པོ་ཆེས། བདག་གིས་སེམས་ཅན་ཐམས་ཅད་ཀྱི་དོན་དུ་སྙིང་པོ་ཀྱེ་རྡོ་རྗེའི་གོ་འཕང་ཐོབ་པར་བྱ། དེའི་ཆེད་དུ་ཀྱེ་རྡོ་རྗེའི་ལམ་ཟབ་མོ་ཉམས་སུ་བླང་བར་བགྱིའོ། །ཞེས་གསུངས་པ་གསུམ་ལས། དང་པོ་དང་གཉིས་པ་ནི། སྐྱབས་འགྲོ་དང་སེམས་བསྐྱེད་འབྲེལ་བའི་དབང་དུ་མཛད་པ་ཡིན་ལ། ཕྱི་མ་ནི་སྐྱབས་སུ་འགྲོ་བ་སྔོན་དུ་སོང་ནས། སེམས་བསྐྱེད་ཁོ་ན་ལེན་པ་ལ་ཚིག་གཙང་ཞིང་བླ་མ་གོང་མ་རྣམས་ཀྱི་ཕྱག་ལེན་ལ་ཡང་མཛད་པས་ཕྱི་མ་༝གཉིས་༝(ཉིད་)གཙོ་བོར་གཟུང་ངོ༌། །གསུམ་པ་སྦྱང་གཞི་སྦྱོང་བྱེད་ངོ་སྤྲད་ཚུལ་ནི། ༝འདི་༝(འདིའི་)སྐབས་ཀྱི་སྤྱིར་བཏང་གི་སྦྱང་གཞི་ནི་སྔར་དང་འདྲ། ཁྱད་པར་གྱི་སྦྱང་གཞི་ནི་ཚེ་ཐོག་མ་མེད་པ་ནས་གཞན་ལ་བསམ་ངན་བསྒོམ་པ་དང༌། སེམས་བསྐྱེད་པར་མི་འོས་པ་བསྐྱེད་པ་དང༌། བསྐྱེད་པར་འོས་པ་མ་བསྐྱེད་པ་ལ་སོགས་པའི་སེམས་སྣང་བག་ཆགས་དང་བཅས་པ་ཐམས་ཅད་ནི་སྦྱང་གཞི་འཁོར་བ་ཡིན་ལ། སེམས་བསྐྱེད་ཀྱི་རྣལ་འབྱོར་ནི་སྦྱོང་བྱེད་མྱང་འདས་ཡིན། དེ་གཉིས་དབྱེར་མེད་དམ་ཟུང་འཇུག་ཏུ་ཉམས་སུ་ལེན་པ་ནི་སེམས་བསྐྱེད་འཁོར་འདས་དབྱེར་མེད་ཡིན་ནོ། །

རྡོར་སེམས།

གསུམ་པ་རྡོ་རྗེ་སེམས་དཔའི་རྣལ་འབྱོར་ལ་བཞི་སྟེ། ལྷ་བསྒོམ་པ། སྔགས་བཟླ་བ། བཤགས་སྡོམ་བྱ་བ། སྦྱང་གཞི་སྦྱོང་བྱེད་ངོ་སྤྲོད་ཚུལ་ལོ། །དང་པོ་ལ་གསུམ་སྟེ། བསྒོམ་བྱའི་ལྷ་རྒྱུད་ལས་བསྟན་ཚུལ། བསྟན་པའི་ལྷ་གནས་གང་དུ་བསྒོམ་པ།(37) དེར་བསྒོམས་པས་སྡིག་སྒྲིབ་སྦྱོང་བའི་ཚུལ་ལོ། །དང་པོ་ནི། ངེས་པར་བརྗོད་པའི་རྒྱུད་བླ་མའམ་ཨ་བྷི་དྷ་ནར་གྲགས་པའི་རྒྱུད་(ཀྱི་ལེའུ་ཉི་ཤུ་རྩ་བཞི་བ་)ལས། རྡོ་རྗེ་སེམས་དཔའ་བདེ་བ་ཆེ། །ཞེས་དང༌། ཟླ་བའི་འོད་དང་འདྲ་བའི་མདོག །ཅེས་དང༌། རྡོ་རྗེ་དྲིལ་བུ་དཀུར་བརྟེན་པ། །ཞེས་དང༌། སྣ་ཚོགས་པདྨའི་གདན་ལ་བཞུགས་པ། །ཟླ་བ་ཉི་མའི་དབུས་གནས་པ། །རྡོ་རྗེ་སྐྱིལ་ཀྲུང་དག་ཏུ་བཞུགས། །ཐམས་ཅད་རལ་བའི་ཅོད་པན་ཅན། །ཐོད་པའི་འཕྲེང་བ་དེ་ཉིད་དོ། །ཐམས་ཅད་ཕྱག་རྒྱ་དྲུག་གིས་བརྒྱན། །ཞེས་དང༌། འཁོར་ལོས་སྒྱུར་དྲུག་ལྷན་ཅིག་ཏུ། །མཁའ་འགྲོ་མཁའ་འགྲོ་མ་བཟླས་བྱ། །ཞེས་གསུངས་པ་རྣམས་ཀྱིས་བསྟན་པའི་རྡོ་རྗེ་སེམས་དཔའ་ཧེ་རུ་ཀ་ཡབ་ཡུམ་བསྒོམ་པའོ། །གཉིས་པ་ནི། ཁ་ཅིག་རང་ཉིད་རྡོ་རྗེ་སེམས་དཔར་བསྒོམ་པ་དང༌། ཁ་ཅིག་སྙིང་གར་བསྒོམ་པར་བཞེད་ཀྱང༌། འདིར་ཨ་བྷི་དྷ་ན་ལས། ཕྱི་དང་ནང་གི་ཆུས་ཁྲུས་བྱ། །ཞེས་དང༌། རྣལ་འབྱོར་མ་ཡིས་དབང་ཡང་བསྐུར། །ཞེས་གསུངས་པའི་དོན་སྤྱི་བོར་བསྒོམ་པར་བཞེད་(དོ)། གསུམ་པ་ནི། ཨ་བྷི་དྷ་ན་ལས། ཁྲོ་བོ་སངས་རྒྱས་དེ་བཞིན་གཤེགས། །ཐམས་ཅད་སྙིང་གར་བརྟན་བྱས་ཏེ། །བསྒོམས་པས་ཐམས་ཅད་བརྟན་པར་འགྱུར། །ཞེས་གསུངས་པ་ལྟར། རྡོ་རྗེ་སེམས་དཔའི་ཐུགས་ཀའི་ཧཱུྃ་ལས་འོད་ཟེར་འཕྲོས། ཕྱོགས་བཅུའི་གདན་གསུམ་ཚང་བའི་དཀྱིལ་འཁོར་པ་ཐམས་ཅད་ལྷའི་རྣམ་པར་སྤྱན་དྲང་བ། ཡིག་འབྲུའི་རྣམ་པར་སྤྱན་དྲང་བ། བདུད་རྩིའི་རྣམ་པར་སྤྱན་དྲང་བ་གསུམ་ལས། འདིར་ཕྱི་མའི་དབང་དུ་བྱས་ཏེ། དེ་ཡང་བདུད་རྩི་ཁ་དོག་དཀར་ལ་དམར་བའི་མདངས་ཆགས་པ་སྤྱན་དྲངས་པས། ཧེ་རུ་ཀ་ཡབ་ཡུམ་གྱི་སྐུ་ཟག་མེད་ཀྱི་བདུད་རྩིས་གང་བར་བསྒོམ། བདུད་རྩི་འབབ་ཚུལ་(ལ།) ཁ་ཅིག་ཧེ་རུ་ཀ་ཡབ་ཡུམ་གྱི་བ་སྤུའི་བུ་ག་ནས་འབབ་པར་བཞེད། ཁ་ཅིག་རྡོ་རྗེ་སེམས་དཔའི་ཞབས་གཡས་པའི་མཐེ་བོང་ལས་འབབ་པར་བཞེད་ཀྱང༌། འདིར་ཨ་བྷི་དྷ་ན་ལས། ཕྱི་དང་ནང་གི་ཆུས་ཁྲུས་བྱ། །ཞེས་དང༌། རྣལ་འབྱོར་མ་ཡིས་དབང་ཡང་བསྐུར། །ཞེས་གསུངས་པའི་དོན་ཡབ་ཡུམ་གྱི་སྦྱོར་མཚམས་ནས་འབབ་པར་བཞེད། བདུད་རྩི་བབས་ནས་སྡིག་སྒྲིབ་སྦྱོང་ཚུལ་ལ། ཐུན་མོང་དང་། ཐུན་མོང་མ་ཡིན་པ་གཉིས་ལས། དང་པོ་ནི། སྒྲུབ་ཐབས་ཀྱི་དཀྱུས་ན་(38)བཞུགས་པ་བཞིན་ནོ། །གཉིས་པ་ནི། ཨ་བྷི་དྷ་ན་ལས། དུས་བཞི་དག་གི་རིམ་པ་ཡིས། །རྣལ་འབྱོར་མ་ཡིས་དབང་ཡང་བསྐུར། །ཞེས་གསུངས་པ་ལྟར། རྩ་འཁོར་ལོ་བཞིའི་གནས་སུ་བདུད་རྩི་བྱོན་པས་དབང་(བཞི་)ཐོབ་པར་བསྒོམ་པའོ། །གཉིས་པ་སྔགས་བཟླ་བ་ལ་ལྔ་སྟེ། བཟླ་བའི་དུས། བཟླ་བྱའི་གྲངས། བཟླས་པའི་དགོས་པ། དཔའ་བོ་དང་རྣལ་འབྱོར་མ་ཐམས་ཅད་ཀྱི་སྙིང་པོ་ཡིན་ཚུལ། བཟླ་བྱའི་སྔགས་ཀྱི་དོན་དངོས་བཤད་པའོ། །དང་པོ་ནི། ཨ་བྷི་དྷ་ན་ལས། ཐོག་མ་བར་དང་ཐ་མར་ནི། །དཔའ་བོ་དང་ནི་རྣལ་འབྱོར་མའི། །འཁོར་ལོ་དག་ནི་བརྟན་བྱའི་ཕྱིར། །ཡི་གེ་བརྒྱ་བའི་གསང་སྔགས་བཟླ། །ཞེས་གསུངས་པ་ལྟར། ཐོག་མར་རྒྱུད་སྦྱོང་བའི་(ཕྱིར་)བཟླ་བ། བར་དུ་ལྷས་བྱིན་གྱིས་བརླབ་པའི་ཕྱིར་བཟླ་བ། ཐ་མར་ལྷག་ཆད་ཁ་བསྐང་བའི་ཕྱིར་བཟླ་བ་དང་གསུམ་ལས། འདིར་དང་པོ་ཉིད་གཙོ་བོར་གཟུང་བའོ། །གཉིས་པ་ནི། སློབ་དཔོན་འཇམ་དཔལ་གྲགས་པས། ཡི་གེ་བརྒྱ་བ་ཆོ་ག་བཞིན། །ཉི་ཤུ་རྩ་ནི་རེ་རེ་བཟླ། །ཞེས་དང༌། འབུམ་ཕྲག་གཅིག་ནི་བཟླས་གྱུར་ན། །ཞེས་གསུངས་པ་ལྟར་རོ། །གསུམ་པ་བཟླས་པའི་དགོས་པ་ནི། འཇམ་དཔལ་གྲགས་པས། ལྟུང་སོགས་བྱིན་གྱིས་བརླབ་པ་དང༌། །འཕེལ་བ་རུ་ནི་མི་འགྱུར་ཞིང༌། །གྲུབ་པ་མཆོག་རྣམས་ཀྱིས་བཤད་པས། །ཐུན་མཚམས་སུ་ནི་བཤད་པར་བྱ། །ཞེས་དང༌། ཨ་བྷི་དྷ་ན་ལས། གང་དུ་དམ་ཚིག་ཉམས་པ་ལ། །སྦྱོར་བ་འདི་ནི་སྦྱིན་པར་བྱ། །ཞེས་པ་ལྟ་བུའོ། །བཞི་བ་དཔའ་བོ་དང་རྣལ་འབྱོར་མ་ཐམས་ཅད་ཀྱི་སྙིང་པོ་ཡིན་ཚུལ་ནི། ཨ་བྷི་དྷ་ན་(ལེའུ་ཉི་ཤུ་རྩ་ལྔ་བ་)ལས། དཔའ་བོ་དང་ནི་རྣལ་འབྱོར་མ། །འདི་ནི་ཀུན་གྱི་གསང་སྔགས་ཏེ། །ཞེས་གསུང་ཞིང༌། དེ་བཞིན་དུ་ལྷ་དེ་ཡང་སངས་རྒྱས་ཐམས་ཅད་འདུས་པའི་ངོ་བོ་ཡིན་ཏེ། སློབ་དཔོན་འཇམ་དཔལ་གྲགས་པས། སངས་རྒྱས་ཀུན་གྱི་སྐུ་གཅིག་པ། །པད་དཀར་ཟླ་བའི་གདན་ལ་བཞུགས། །ཞེས་གསུངས་སོ། །ལྔ་བ་བཟླ་བྱའི་སྔགས་དོན་དངོས་བཤད་པ་ནི། ཨོཾ་ནི་རྒྱུད་རྡོ་རྗེ་རྩེ་མོ་ལས། ཡི་གེ་ཨོཾ་ནི་ཅི་ཞིག་བརྗོད། །མཆོག་དང་ནོར་སྟེར་དཔལ་དང་གཡང༌། །སྐལ་བཟང་རྣམ་པ་དང་ལྡན་ཅིང༌། །དམ་བཅའ་བ་དང་བཀྲ་ཤིས་བརྗོད། །ནོར་བུ་འཛིན་པའི་སྙིང་པོའོ�། །ཞེས་གསུངས་པ་ལྟར། དོན་བརྒྱད་ལ་འཇུག་ཀྱང༌། འདིར་མཆོག་གི་དངོས་གྲུབ་སྟེར་བ་ལ་སྦྱོར། ཤྲཱི་ནི་ཨ་བྷི་དྷ་ནའི་དངོས་བསྟན་ལ་མེད་ཀྱང༌། ཐམས་ཅད་གསང་བ་ལས། རྡོ་རྗེ་སློབ་དཔོན་གང་གང་གིས། །ལྷག་པའི་ལྷ་ནི་གང་གང་ལ། །དཔལ་ནི་ངེས་པར་སྦྱོར་བར་བྱ། །ཞེས་གསུངས་པའི་དོན། འཕགས་པ་རིན་པོ་ཆེས་བཅུག་པ་ལྟར་ན། དཔལ་འབྱོར་རྒྱས་པའི་རྟེན་འབྲེལ་དུ་འགྱུར་རོ། །བཛྲ་ཧེ་རུ་ཀ་ནི་རྡོ་རྗེ་ཁྲག་འཐུང༌། ས་མ་ཡ་དམ་ཚིག །མ་ནུ་པཱ་ལ་ཡ་བདག་རྗེས་སུ་སྐྱོངས་ཤིག །གང་གིས་ན་རྣམ་ཐར་སྒོ་གསུམ་གྱི་རང་བཞིན་ངེས་དོན་གྱི་ཧེ་རུ་ཀས་སྐྱོང་བའོ། །ཚུལ་ཇི་ལྟར་སྐྱོང་ན། ཧེ་རུ་ཀ་ཏྭེ་ནོ་པ་ཏིཥྛ་ཁྲག་འཐུང་གིས་བདག་ལ་ཉེ་བར་མནོས་པ་དེ་རང་གི་བསམ་པ་བཞིན་དུའོ། །གང་བསམ་ན། དྲྀ་ཌྷོ་མེ་བྷ་ཝ་བདག་ལ་བརྟན་པའི་རང་བཞིན་དུའོ། །སུ་ཏོཥྱོ་མེ་བྷ་ཝ་བདག་ལ་དགའ་བའི་རང་བཞིན་དུའོ། །ཨ་ནུ་རཀྟོ་མེ་བྷ་ཝ་བདག་ལ་རྗེས་སུ་ཆགས་པའི་རང་བཞིན་དུའོ། །སུ་པོཥྱོ་མེ་བྷ་ཝ་བདག་ལ་མཛེས་པའི་རང་བཞིན་དུའོ། །སརྦ་སིདྡྷི་མྨེ་པྲ་ཡཙྪ་བདག་ལ་དངོས་གྲུབ་ཐམས་ཅད་སྩོལ་ཅིག །སརྦ་ཀརྨ་སུ་ཙ་མེ་བདག་ལ་ལས་ཐམས་ཅད་སྩོལ། ཞེས་པའོ། །བསྐྱངས་ནས་ཅི་བྱེད་ན། ཙིཏྟཾ་ཤྲེ་ཡཾ་ཀུ་རུ་བདག་གི་སྙིང་ལ་གནས་པར་མཛོད། གང་གནས་ན། ཧཱུྃ་ནི་འགྱུར་བ་མེད་པའི་ཆོས་ཀྱི་དབྱིངས་ཀྱི་ཡེ་ཤེས། ཧ་བཞི་ནི་ཡེ་ཤེས་གཞན་བཞི། ཧོ་ནི་དབྱེར་མེད་པ། མདོར་ན་དབྱིངས་དང་ཡེ་ཤེས་དབྱེར་མེད་པའི་ངེས་དོན་གྱི་ཧེ་རུ་ཀ །བདག་གི་སྙིང་ལ་གནས་པར་མཛོད། དེ་ལ་ཐ་སྙད་དུ་མཚན་ཅི་ཞིག་བརྗོད་ན། བྷ་ག་ཝཱན་བཛྲ་ཧེ་རུ་ཀ་བཅོམ་ལྡན་འདས་རྡོ་རྗེ་ཁྲག་འཐུང་ཞེས་བྱ། དེས་བདག་ནམ་ཡང་གཏོང་བར་མ་མཛད་ཅིག །ཅེས་གསོལ་བ་ནི། མ་མེ་མུཉྩ་བདག་མ་གཏོང་ཞིག་ཅེས་པའོ། །ཧེ་རུ་ཀོ་བྷ་ཝ་མ་ཧཱ་ས་མ་ཡ་ས་ཏྭ་ཁྲག་འཐུང་གི་རང་བཞིན་དམ་ཚིག་གི་སེམས་དཔའ་ཆེན་པོ་ཞེས་ཆེད་དུ་འབོད་པའོ། །ཨ་ནི་གདོད་མ་ནས་མ་སྐྱེས་པ་ཆོས་ཐམས་ཅད་ཀྱི་སྒོ་སྟེ། ལྷ་དང་སྔགས་དང་སྒྲུབ་པ་པོ་རྣམས་རང་བཞིན་སྟོང་པ་ཉིད་ཀྱི་ངང་དུ་རོ་གཅིག་པའོ། །ཧཱུྃ་ནི་དོན་ལྔ་ལ་འཇུག་༝སྟེ༝(ཀྱང་)། འདིར་སྤང་བྱ་འཇོམས་པ་ལ་སྦྱོར་རོ། །ཕཊ་ནི་དོན་གསུམ་ལ་འཇུག་༝སྟེ༝(ཀྱང་)། འདིར་ཉེས་པ་དགས་པའམ་གཞིག་པ་ལ་འཇུག་གོ །གསུམ་པ་བཤགས་སྡོམ་བྱ་བ་ནི། ཨ་བྷི་དྷ་ན་ལས་འབྱུང་བ། བདག་ནི་མི་ཤེས་རྨོངས་པ་སྟེ། །ཞེས་སོགས་ཚིག་རྐང་དྲུག་གིས་སྟོབས་བཞི་ཚང་བའི་བཤགས་པ་བསྟན། དེའི་རྗེས་སུ་འཕགས་པ་རིན་པོ་ཆེས་མཛད་པའི་སྐུ་གསུང་ཐུགས་ཞེས་སོགས་ལྷུག་པའི་དོན། གསང་སྔགས་ཀྱི་དམ་ཚིག་ཐམས་ཅད་སྐུ་གསུང་ཐུགས་ཀྱི་དམ་ཚིག་ཏུ་འདུས་པའམ། ཡང་ན་རྩ་བ་དང་ཡན་ལག་གི་དམ་ཚིག་ཏུ་གསང་སྔགས་ཀྱི་དམ་ཚིག་ཐམས་ཅད་འདུས་པ་ཡིན་ནོ། །སྡིག་པ་ནི་ཉོན་མོངས་པས་ཀུན་ནས་བསླངས་པ། སྒྲིབ་པ་ནི་ཤེས་བྱའི་སྒྲིབ་པ། ཉེས་པ་ནི་རང་བཞིན་གྱི་ཉེས་པ། ལྟུང་བ་ནི་བཅས་པའི་༝ཉེས་༝(ལྟུང་)བ། དྲི་མ་ནི་གནས་ཀྱི་གྲིབ་མ་ལ་སོགས་པ་(39)དྲུག་གོ །བཞི་བ་སྦྱང་གཞི་སྦྱོང་བྱེད་ངོ་སྤྲོད་ཚུལ་ནི། སྤྱིར་ནད་གདོན་སྡིག་སྒྲིབ་ཐམས་ཅད་དང་ཁྱད་པར་དུ་གསང་སྔགས་ཀྱི་དམ་ཚིག་དང་འགལ་བའི་ཉེས་པ་ཐམས་ཅད་ནི་སྦྱང་གཞི་ཡིན་ལ། སྦྱོང་བྱེད་ནི་རྡོ་རྗེ་སེམས་དཔའི་རྣལ་འབྱོར་འདི་ཉིད་ཡིན་ནོ། །སྦྱང་གཞི་དེ་རྣམས་སྦྱོང་བྱེད་དེའི་ངོ་བོར་སྣང་༝བར་༝(བ་)བསྒྱུར་ནས་ཉམས་སུ་ལེན་པ་ནི། སྦྱོང་ཚུལ་འཁོར་འདས་དབྱེར་མེད་ཡིན་ནོ། །གསུམ་པ་དེ་ལྟར་བྱས་པའི་དགོས་པ་ནི། དེ་ལྟར་ཐུན་མོང་བའི་སྔོན་འགྲོ་གསུམ་ཉམས་སུ་བླང་བ་ལ་བརྟེན་ནས་སྡོམ་པ་གསུམ་གྱི་ཉེས་པ་ཕྲ་མོ་རྣམས་སྦྱངས་ནས། རང་རྒྱུད་ཀྱི་སྡོམ་པ་གསུམ་ཡོངས་སུ་དག་པར་བྱས་པ་ལ་ནི་དགོས་པ་བསམ་གྱིས་མི་ཁྱབ་པ་ཡོད་དེ། བཤེས་སྤྲིང་ལས། ཁྲིམས་ནི་རྒྱུ་དང་མི་རྒྱུའི་ས་བཞིན་དུ། །ཡོན་ཏན་ཀུན་གྱི་གཞི་རྟེན་ལགས་པར་གསུངས། །ཞེས་དང༌། སྐྱབས་གསུམ་བདུན་ཅུ་བ་ལས། གསུམ་ལ་སྐྱབས་འགྲོའི་དགེ་བསྙེན་ནི། །དེ་ནི་སྡོམ་བརྒྱད་རྩ་བ་ཡིན། །ཞེས་དང༌། སློབ་དཔོན་ཞི་བ་ལྷས། བྱང་ཆུབ་སེམས་བསྐྱེད་གྱུར་ན་སྐད་ཅིག་གིས། །འཁོར་བའི་བཙོན་རར་བསྡམས་པའི་ཉམ་ཐག་རྣམས། །བདེ་གཤེགས་རྣམས་ཀྱི་སྲས་ཞེས་བརྗོད་བྱ་ཞིང༌། །འཇིག་རྟེན་ལྷ་མིར་བཅས་པས་ཕྱག་བྱར་འོས། །ཞེས་དང༌། སློབ་དཔོན་འཇམ་དཔལ་གྲགས་པས། དེ་ལྟར་སྔགས་པ་ཚུལ་ལྡན་པས། །དངོས་གྲུབ་ལ་ནི་དོགས་མེད་དེ། །སྟོན་པ་སངས་རྒྱས་སོགས་བསྟོད་ཅིང༌། །ལྷ་སོགས་འཇིག་རྟེན་ཀུན་གྱིས་བཀུར། །ཞེས་སོགས་མདོ་རྒྱུད་བསྟན་བཅོས་རྣམས་ལས་དགོས་པ་བསམ་གྱིས་མི་ཁྱབ་པ་གསུངས་སོ། །

37 རྡོར་སེམས་བསྒོམ་བཟླས་བཤད་པ་ལ་བཞི་སྟེ། ལྷ་བསྒོམ་པ། བདུད་རྩི་འབེབས་སྦྱོང་བྱེད་ཅིང་སྔགས་བཟླ་བ། བཤགས་སྡོམ་བྱེད་པ། མཇུག་བསྡུ་བའོ། །རྣལ་འབྱོར་དབང་ཕྱུག་གི་ལུགས་ལ་བསྙེན་བསྒྲུབ་ཡན་ལག་བཞི་མ་ཚང་བའི་ལྷ་བསྒོམ་པ་མི་བཞེད་པ་ཡིན། རྡོར་སེམས་འདི་ལ་བསྙེན་བསྒྲུབ་ཡན་ལག་བཞི་ཇི་ལྟ་ཚང་མི་ཤེས་དག་ལ་ཕན་པའི་ཕྱིར་དུ་བཤད་ན། དང་པོ་ལྷ་བསྒོམ་པ་ལ་བཞི་སྟེ། དམ་ཚིག་པ་བསྐྱེད་པ་བསྙེན་པའི་ཡན་ལག །དབང་བསྐུར་ཞིང་རིགས་བདག་གིས་རྒྱས་གདབ་པ་སྒྲུབ་པ་ཆེན་པོའི་ཡན་ལག །སྐུ་གསུང་ཐུགས་བྱིན་གྱིས་བརླབ་པ་ཉེ་བར་སྒྲུབ་པོའི་ཡན་ལག །ཡེ་ཤེས་པ་དགུག་ཅིང་གཞུག་པ་སྒྲུབ་པའི་ཡན་ལག་གོ །དང་པོ་ལ་གསུམ་སྟེ། གནས་གང་དུ་བསྐྱེད་པ། ཆོ་ག་གང་གིས་བསྐྱེད་པ། དེ་ལྟར་བསྐྱེད་པའི་ལྷའི་ངོ་བོ་བཤད་པའོ། །དང་པོ་ནི། རང་གི་སྤྱི་བོར་པདྨ་དང་ཟླ་བའི་སྟེང་དུ་སྟེ། རྗེ་བཙུན་རིན་པོ་ཆེས། རང་ཐ་མལ་བའི་སྤྱི་བོར་ཞེས་གསུངས་པ་ལྟར་རོ། །གཉིས་པ་ནི། བསྐྱེད་ཆོག་ལ་འཕགས་པས་རྡོ་རྗེ་ཆོ་ག་གསུམ་ལས་བསྐྱེད་པར་མཛད་ཀྱང་། འདིར་རྗེ་བཙུན་གྱིས། སྐད་ཅིག་གིས་ཞེས་གསུངས་པ་ལྟར་རོ། །གསུམ་པ་ནི། ངོ་བོ་ནི་བཅོམ་ལྡན་འདས་རྡོ་རྗེ་སེམས་དཔའ་དཔལ་ཧེ་རུ་ཀ་ཞེས་ཏེ། བདུད་བཞི་སོགས་སྤངས་བྱ་ཐམས་ཅད་བཅོམ་ཞིང་། ལེགས་པའི་ཡོན་ཏན་མཐའ་དག་དང་ལྡན་པ། བདེ་སྟོང་ཟུང་དུ་འཇུག་པའི་རྡོ་རྗེ་སེམས་དཔའ། རྣམ་ཐར་སྒོ་གསུམ་གྱི་དཔལ་དང་ལྡན་པ་གང་ལའོ། །རྣམ་པ་ནི་སྐུ་མདོག་དཀར་པོ་ཞལ་གཅིག་ཕྱག་གཉིས་ཀྱི་རྡོ་རྗེ་དང་དྲིལ་བུ་འཛིན་པས་ཡུམ་ལ་འཁྱུད་པ། ཐོད་སྐམ་ལྔའི་དབུ་རྒྱན། ཐོད་རློན་ལྔ་བཅུའི་དོ་ཤལ། རུས་པའི་རྒྱན་དྲུག་གིས་བརྒྱན་པ། ཞབས་རྡོ་རྗེའི་སྐྱིལ་མོ་ཀྲུང་གིས་བཞུགས་པ། དེའི་པང་ན་ཡུམ་རྡོ་རྗེ་སྙེམས་མ་སྐུ་མདོག་དཀར་པོ་གྲི་གུག་དང་ཐོད་པ་འཛིན་པ། ཕྱག་རྒྱ་ལྔའི་བརྒྱན་པ་དང་མཉམ་པར་སྦྱོར་བའོ། །གཉིས་པ་ཉེ་བར་སྒྲུབ་པའི་ཡན་ལག་ནི། ཡབ་ཀྱི་ཐུགས་ཀར་ཟླ་བའི་དཀྱིལ་འཁོར་གྱི་སྟེང་དུ་ཧཱུྃ་དཀར་པོའོ། །གསུམ་པ་སྐུ་གསུང་ཐུགས་བྱིན་གྱིས་བརླབ་པ་ཉེ་བར་སྒྲུབ་པའི་ཡན་ལག་ནི། ཧཱུྃ་དཀར་པོ་དེ་ལས་འོད་ཟེར་འཕྲོས་པས་དེ་བཞིན་གཤེགས་པ་ཐམས་ཅད་ཀྱི་ཐུགས་སྙིང་པོ་ཡེ་ཤེས་ཀྱི་བདུད་རྩི་སྤྱན་དྲངས་ནས་ཧཱུྃ་ལ་ཐིམ་པའོ། །བཞི་བ་དབང་བསྐུར་ཞིང་རིགས་བདག་གིས་རྒྱས་གདབ་པ་སྒྲུབ་པ་ཆེན་པོའི་ཡན་ལག་ནི། གོང་འོག་བསྣོལ་ནས་རང་འདྲའི་རིགས་བདག་གི་དབུ་རྒྱན་ཅན་ཅེས་པ་སྟེ། རིགས་བདག་རང་ཆས་ཅན་དུ་བྱེད་པ་ཡབ་ཡུམ་གཉིས་ཀའི་སྤྱི་བོར་རང་རང་གི་སོར་ལྔ་བའི་ཚད་ཀྱི་རྡོར་སེམས་ཡབ་ཡུམ་རེ་རེ། རིགས་བདག་དེའི་སྤྱི་བོར་རྡོ་རྗེ་དཀར་པོ་རྩེ་ལྔ་བ་རེ་རེ་ཡོད་དེ། དེ་ཡང་རྡོར་སེམས་བསྒོམ་པ་ནི་ཀུན་བཏགས་ལ་གཞན་དབང་གི་རྒྱ། རིགས་བདག་ནི་གཞན་དབང་ལ་གཞན་དབང་གི་རྒྱ། རིགས་བདག་གི་སྤྱི་བོར་དབང་རྟགས་ཀྱི་རྡོ་རྗེ་ནི་གཞན་དབང་ལ་ཡོངས་གྲུབ་ཀྱི་རྒྱ་ཡིན་ནོ། །གཉིས་པ་བདུད་རྩི་འབེབས་སྦྱོང་བྱེད་ཅིང་སྔགས་བཟླ་བ་ལ་གཉིས། གསོལ་བ་འདེབས་པ་དང། འབེབས་སྦྱོང་དངོས་སོ། །དང་པོ་ནི། བཅོམ་ལྡན་འདས་བདག་དང་སེམས་ཅན་ཐམས་ཅད་ཀྱི་འཁོར་བ་ཐོག་མ་མེད་པ་ནས་བསགས་པའི་སྡིག་སྒྲིབ་ཉེས་ལྟུང་དྲི་མའི་ཚོགས་ཐམས་ཅད་བྱང་ཞིང་དག་པར་མཛད་དུ་གསོལ། ཞེས་པའོ། །གཉིས་པ་ནི། ཧཱུྃ་ལས་བདུད་རྩི་བབས་ཧེ་རུ་ཀའི་སྐུ་གང་། དེ་ནས་དབྱིབས་བརྒྱུད་ཡུམ་གྱི་སྐུ་གང་། ཡབ་ཡུམ་གྱི་སྐུ་ཐམས་ཅད་ལས་བདུད་རྩི་བབས། བདག་གི་སྤྱི་གཙུག་ནས་ཞུགས་པས་ནད་གདོན་སྡིག་སྒྲིབ་ཐམས་ཅད་དུད་ཁུའམ་རྣག་ཁྲག་གི་རྣམ་པས་བཤང་གཅི་གཉིས་དང་རྐང་མཐིལ་གཉིས་ནས་ཐོན་ནས་ཤུལ་ཐམས་ཅད་བདུད་རྩིས་གང་བར་གྱུར། ཞེས་གསུངས་ཏེ། དེ་ལ་གཉིས། ཐུན་མོང་གི་དམིགས་པ་གསུམ་དང། ཐུན་མོང་མ་ཡིན་པའི་དམིགས་པ་བཞིའོ། །དང་པོ་ཐུན་མོང་གི་དམིགས་པ་གསུམ་ནི། ནད་གདོན་སྡིག་སྒྲིབ་གསུམ་ལས། དང་པོ་ནི། རླུང་གི་ནད་རླངས་པ་སྔོན་དམར་གྱི་རྣམ་པ། བད་ཀན་གྱི་ནད་སྐྱ་སྣབ་སེར་སྣབ་གྱི་རྣམ་པ། མཁྲིས་པའི་ནད་ལྗང་སྣབ་སེར་སྣབ་ཀྱི་རྣམ་པ། ཕོ་གདོན་ཐམས་ཅད་སྡོམ་དང་སྡིག་པའི་རྣམ་པ། མོ་གདོན་ཐམས་ཅད་སྲོ་ཤིག་གི་རྣམ་པ། ཀླུ་གདོན་ཐམས་ཅད་སྦལ་ལྕོང་གི་རྣམ་པ། སྒོ་གསུམ་གྱི་སྡིག་སྒྲིབ་ཐམས་ཅད་དུད་ཁུ་དང་སོལ་ཁུའི་རྣམ་པར་དམིགས་པའོ། །ཐུན་མོང་མ་ཡིན་པའི་དམིགས་པ་བཞི་ནི། སྒོ་གསུམ་གྱི་སྒྲིབ་པ་སྦྱང་བ་དང། དབང་བཞི་ལེན་པའི་དམིགས་པ་སྟེ། རྩ་གསུམ་འཁོར་ལོ་ལྔ་གསལ་བཏབ་ནས། བདུད་རྩིས་སྨིན་མཚམས་ཡན་ཆད་གང་། བུམ་པའི་དབང་ཐོབ། ལུས་ཀྱི་དྲི་དག །སྐུ་བྱིན་རླབས་ཞུགས། སྤྲུལ་བའི་སྐུ་ཐོབ། མགྲིན་པ་ཡན་ཆད་གང་། གསང་བའི་དབང་ཐོབ། ངག་གི་དྲི་མ་དག །གསུང་གི་བྱིན་རླབས་ཞུགས། ལོངས་སྐུའི་གོ་འཕང་ཐོབ། སྙིང་ག་ཡན་ཆད་གང་། ཤེས་རབ་ཡེ་ཤེས་ཀྱི་དབང་ཐོབ། སེམས་ཀྱི་དྲི་མ་དག །ཐུགས་ཀྱི་བྱིན་རླབས་ཞུགས། ཆོས་སྐུའི་གོ་འཕང་ཐོབ། སྤྱི་བོ་ན་ལུས་ཐམས་ཅད་གང་། དབང་བཞི་བ་ཐོབ། ལུས་ངག་ཡིད་གསུམ་ཆར་གྱི་དྲི་མ་དག །སྐུ་གསུང་ཐུགས་གསུམ་ཆར་གྱི་བྱིན་རླབས་ཞུགས། ངོ་བོ་ཉིད་སྐུ་ཐོབ་པར་བསམ་པའོ། །བཟླ་བྱའི་སྔགས་ནི། ཨོཾ་ཤྲཱི་བཛྲ་ཧེ་རུ་ཀ་ས་མཱ་ཡ། མ་ནུ་པཱ་ལ་ཡ། སོགས་ནས། མ་ཧཱ་ས་མ་ཡ་ས་ཏྭ་ཨཱཿཧཱུྃ་ཕཊ། ཅེས་པའི་བར་ཏེ། ཨ་བྷི་དྷ་ནའི་ལེའུ་ཉི་ཤུ་རྩ་བཞི་བར་གསུངས་ཤིང། དེ་བཞིན་གཤེགས་པའི་ཐམས་ཅད་ཀྱི་ཐུགས་གཉིས་སུ་མེད་པའི་ཡེ་ཤེས་ལས་བྱུང་བའི་གསང་སྔགས་ཟབ་མོ། བཀླག་པ་ཙམ་གྱིས་ཚེ་རབས་མང་པོའི་སྒྲིབ་པ་བྱང་ཞིང་བསོད་ནམས་ཀྱི་ཚོགས་རྒྱ་ཆེན་པོ་གསོག་པ་དེའོ། །གསུམ་པ་བཤགས་སྡོམ་བྱེད་པ་ནི། བདག་ནི་མི་ཤེས་རྨོངས་བ་སྟེ། །དམ་ཚིག་ལས་ནི་འགལ་ཞིང་ཉམས། །བླ་མ་མགོན་པོས་སྐྱབས་མཛོད་ཅིག །གཙོ་བོ་རྡོ་རྗེ་འཛིན་པ་སྟེ། །ཐུགས་རྗེ་ཆེན་པོའི་བདག་ཉིད་ཅན། །འགྲོ་བའི་གཙོ་ལ་བདག་སྐྱབས་མཆི། །སྐུ་གསུང་ཐུགས་རྩ་བ་དང་ཡན་ལག་གི་དམ་ཚིག་ཉམས་པ་ཐམས་ཅད་མཐོལ་ལོ་བཤགས་སོ། །སྡིག་པ་དང་སྒྲིབ་པ་ཉེས་པ་དང་ལྟུང་བ་དྲི་མའི་ཚོགས་ཐམས་ཅད་བྱང་ཞིང་དག་པར་མཛད་དུ་གསོལ། ཞེས་ཏེ། རྒྱུད་གསུམ་མཛེས་རྒྱན་ལས། བཤགས་སྡོམ་གྱི་ཚེ། བཅོམ་ལྡན་འདས་ཡབ་ཡུམ་རྟེན་གྱི་སྟོབས། སྔར་བྱས་ཀྱི་སྡིག་པ་ལ་འགྱོད་སེམས་དྲག་པོ་བྱེད་པ་རྣམ་པར་སུན་འབྱིན་པའི་སྟོབས། ཕྱིན་ཆད་སྲོག་ལ་བབ་ཀྱང་སྡིག་པའི་ལས་མི་བྱ་སྙམ་པ་གཉེན་པོ་ཀུན་ཏུ་སྤྱོད་པའི་སྟོབས། ཐབས་འདི་ལྟ་བུ་ཉམས་སུ་བླང་བས་བདག་རྒྱུད་ཀྱི་སྡིག་པ་རྣམས་དག་ངེས་སྙམ་དུ་ཡིད་ལ་བྱེད་པ་སོར་ཆུད་པའི་སྟོབས་ཏེ་སྟོབས་བཞི་ཚང་བའི་སྒོ་ནས་བྱ་ཞིང༌། ཞེས་གསུངས་ལྟར་རོ། །བླ་མ་ཕྱི་མ་རྣམས་ཀྱིས། བླ་མ། བདག་ནི་འམ། མགོན་པོ། བདག་ནི་མི་ཤེས་རྨོངས་པ་སྟེ། །ཞེས་སྦྱར་བ་གང་ལྟར་ཡང་བདག་ནི་མི་ཤེས་སོགས་ཚིག་རྐང་དྲུག་གིས་སྟོབས་བཞི་ཚང་བ་སྟོན་ཚུལ་ལ། མགོན་པོ་ཞེས་པ་རྟེན་གྱི་སྟོབས། བདག་ནི་མི་ཤེས་སོགས་ཚིག་རྐང་གསུམ་སྔར་བྱས་ལ་འགྱོད་སེམས་ཏེ་རྣམ་པར་སུན་འབྱིན་པའི་སྟོབས། གཙོ་བོ་རྡོ་རྗེ་འཛིན་པ་སོགས་ཚིག་རྐང་གསུམ་ཕྱིན་ཆད་ཀྱི་སྡོམ་སེམས་ཏེ་གཉེན་པོ་ཀུན་ཏུ་སྤྱོད་པའི་སྟོབས། སྐུ་གསུང་ཐུགས་སོགས་སྡིག་པ་དག་ངེས་ཀྱི་དགའ་བ་སྟེ་སོར་ཆུད་པའི་སྟོབས་ཡིན། བདུད་རྩིའི་ཐིགས་པར། མགོན་པོ་བདག་ནི་སོགས་ཀྱིས་སྟོབས་བཞི་གསལ་གདབ། དེ་ཡང་མགོན་པོ་ཞེས་པས་རྟེན་གྱི་སྟོབས། བདག་ནི་སོགས་ཚིག་རྐང་གཉིས་ཀྱིས་སུན་འབྱིན་པའི་སྟོབས། བླ་མ་མགོན་པོ་སོགས་ཚིག་རྐང་གསུམ་གྱིས་གཉེན་པོ་ཀུན་ཏུ་སྤྱོད་པའི་སྟོབས། དེ་མན་ཆད་ཀྱིས་སོར་ཆུད་པའམ་སླར་མི་ལྡོག་པའི་སྟོབས་བསྟན་པ་ཡིན་ནོ། །ཞེས་འདྲ་མིན་ཅུང་ཟད་འདུག །རྗེ་བཙུན་རིན་པོ་ཆེས། མཐར་ཐུན་འཇོག་ཀར་རྡོ་རྗེ་སེམས་དཔའ་ཨ་བྷི་དྷ་ན་ལས་བྱུང་བའི། བདག་ནི་མི་ཤེས་རྨོངས་པ་སྟེ། །ཞེས་སོགས་བརྗོད་ཀྱང་ལེགས། ཞེས་དང་། འགྲོ་མགོན་འཕགས་པ། མུས་ཆེན། དཀོན་མཆོག་ལྷུན་གྲུབ་རྣམས་ཀྱིས། བདག་ནི་མི་ཤེས་སོགས་གསུངས་འདུག །ཟླ་ཟེར། མན་ངག་རྣམ་བཤད་གཉིས་སུ། བདག་ནི་མི་ཤེས་སོགས་ཡོད་ཀྱང་འགྲེལ་བ་མེད། ཉི་ཟེར་འདིར། བདག་ནི་མི་ཤེས་རྨོངས་པ་སྟེ། །ཞེས་སོགས་ཚིག་རྐང་དྲུག་གིས་སྟོབས་བཞི་ཚང་བའི་བཤགས་པ་བསྟན། ཅེས་པ་ཙམ་ལས་འགྲེལ་བ་མེད། དེ་དག་ཐམས་ཅད་ལ་བླ་མ་འམ་མགོན་པོ་ཞེས་པ་མེད་དོ།། བཞི་བ་མཇུག་བསྡུ་བ་ནི། བྱ་བྲལ་མར། བཅོམ་ལྡན་འདས་རྡོ་རྗེ་སེམས་དཔའ་ཡབ་ཡུམ་འོད་དུ་ཞུ་སྟེ་སྤྱི་བོ་ནས་རང་ལ་ཐིམ་པས་རང་གི་ལུས་ཤེལ་སྒོང་ལྟ་བུར་གྱུར་པར་བསམ། མཛེས་རྒྱན་དུ། རྡོ་རྗེ་སེམས་དཔའ་ཡབ་ཡུམ་འོད་དུ་ཞུ་སྟེ་སྤྱི་བོ་ནས་རང་ལ་ཐིམ་པས་རང་གི་ལུས་འཇའ་ཚོན་ལྟ་བུ་གྱུར། རྗེ་བཙུན་གྲགས་པས། ཡབ་ཡུམ་བདག་རང་ལ་ཐིམ་པས་ལུས་གཞའ་ཚོན་ལྟ་བུར་གྱུར་པར་བསྒོམ་མོ། །ཞེས་གསུངས་སོ། །རྡོར་སེམས་རྐྱང་བ་ཉམས་སུ་ལེན་ན། རྒྱུད་གསུམ་མཛེས་རྒྱན་ལས། སྲོད་དང་ཐོ་རངས་ལ་སོགས་པའི་དུས་སུ་སྐྱབས་འགྲོ་སེམས་བསྐྱེད་སྔོན་དུ་འགྲོ་བས་སྒྲུབ་ཐབས་ཀྱི་དབུ་ནས་འབྱུང་བ་ལྟར་གྱི་རྡོ་རྗེ་སེམས་དཔའི་སྒོམ་བཟླས་ཉམས་སུ་བླངས་ལ། རྡོ་རྗེ་སེམས་དཔའ་ཡབ་ཡུམ་རང་ལ་ཐིམ་པའི་རྐྱེན་གྱིས། རང་གི་ལུས་ལྷ། ངག་སྔགས། སེམས་ཡེ་ཤེས་སུ་འཆར་བ་ལ་གེགས་བྱེད་ཀྱི་དྲི་མ་བག་ཆགས་དང་བཅས་པ་ཐམས་ཅད་བྱང་ཞིང་དག་ནས། རང་གི་ལུས་ངག་ཡིད་གསུམ། རྡོ་རྗེ་སེམས་དཔའི་སྐུ་གསུང་ཐུགས་སུ་བྱིན་གྱིས་བརླབས་པར་བསམ་ལ། ཐུན་འཇོག་པའི་ཚེ། དགེ་བ་འདི་ཡིས་མྱུར་དུ་བདག །རྡོ་རྗེ་སེམས་དཔའ་གྲུབ་འགྱུར་ནས། །ཞེས་སོགས་ཀྱིས་བསྔོ་བ་དང་སྨོན་ལམ་བྱ་ཞིང༌། ཞེས་གསུངས་སོ། །རྡོ་རྗེ་སེམས་དཔའ་ཡབ་ཡུམ་འོད་དུ་ཞུ་ནས་སྤྱི་བོ་ནས་རང་ལ་ཐིམ་པས་རང་ཉིད་རྡོ་རྗེ་སེམས་དཔའི་སྐུར་གྱུར། རང་གི་དཔྲལ་བར་ཨ། མགྲིན་པར་ཨཱཿ ཐུགས་ཀར་ཧཱུྃ། དགེ་བ་འདི་ཡིས་སོགས་བསྔོ་སྨོན་བྱེད་པར་སྒ་ལེགས་པའི་མཚན་ཅན་ཡབ་སྲས་ཀྱི་གསུང་རྒྱུན་ཡིན་ནམ་སྙམ། གང་ལྟར་ཁོ་བོའི་བླ་མས་དེ་ལྟར་གསུང་ངོ་། །འདིའི་བསྙེན་ཚད་ནི། སྤྱི་གསང་སྔགས་ཀུན་ལ། ཡི་གེ་བཅྭོ་ལྔ་མན་ཆད་འབྲུ་འབུམ། སོ་གཉིས་མན་ཆད་བཞི་འབུམ། རེ་བཞི་མན་ཆད་སུམ་འབུམ། དེ་ཡན་ཆད་ཆིག་འབུམ་ཡིན། དེས་ན་ཡིག་བརྒྱ་འདི་ཆིག་འབུམ་ཡིན་ནོ།།

38 ནད་གདོན་སྡིག་སྒྲིབ་ཐམས་ཅད་དུད་ཁུའམ་རྣག་ཁྲག་གི་རྣམ་པས་

39 དམ་གྲིབ། གདོན་གྲིབ། གྲོགས་གྲིབ། ཟས་གྲིབ། རོ་གྲིབ།

ཚོགས་གཉིས་བསགས་པ།

གཉིས་པ་ཁྱད་པར་གྱི་སྔོན་འགྲོ་ལ་གསུམ་སྟེ། བསོད་ནམས་ཀྱི་ཚོགས་གསོག་པ། ཡེ་ཤེས་ཀྱི་ཚོགས་གསོག་པ། སྲུང་བའི་འཁོར་ལོ་བསྒོམ་པའོ། །དང་པོ་ལ་གསུམ་སྟེ། ཡུལ་དག་པ་ལ་བརྟེན་ནས་ཚོགས་བསག་པ། ཡུལ་མ་དག་པ་ལ་བརྟེན་ནས་ཚོགས་བསག་པ། ཞར་བྱུང་དེ་དག་གི་དགོས་པ་བཤད་པའོ། །དང་པོ་ལ་གསུམ་སྟེ། གང་གིས་ཚོགས་བསག་པའི་རྟེན། གང་ལ་ཚོགས་བསག་པའི་ཡུལ། ཇི་ལྟར་ཚོགས་གསོག་པའི་ཚུལ་ལོ། །དང་པོ་ལ་གསུམ་སྟེ། ལུས་བྱིན་གྱིས་བརླབ་པ། ཡིད་བྱིན་གྱིས་བརླབ་པ། དེ་གཉིས་ཀྱི་དགོས་པ་བཤད་པའོ། །དང་པོ་ལ། ཁ་ཅིག་འདིར་སྐུ་རྡོ་རྗེ་ཞལ་གཅིག་ཕྱག་གཉིས་པར་བསྒོམ་པར་མཛད་པ་ནི་ཤེས་བྱེད་དང་འབྲེལ་ཅི་ཡང་མེད་དོ། །དེས་ན་རང་ལུགས་ལ། སྙིང་པོ་ཀྱེ་རྡོ་རྗེ་ཡིན་ལ། དེ་ལ་རྒྱས་པ་ཞལ་བརྒྱད་ཕྱག་བཅུ་དྲུག་གིས་ཐོད་པ་བཅུ་དྲུག་གི་ནང་དུ་སྲོག་ཆགས་སྣ་ཚོགས་འཛིན་པ། འབྲིང་པོ་ཕྱག་བཅུ་དྲུག་པ་རྡོ་རྗེ་དང་དྲིལ་བུ་འཛིན་པ་དང༌། བསྡུས་པ་ཕྱག་གཉིས་པ་ལ་གཉིས་ཏེ། སློབ་དཔོན་གར་བྷ་རི་པའི་སྒྲུབ་ཐབས་དང༌། གཞུང་བཤད་སྲས་དོན་མ་གཉིས་ལས། ཕྱག་གཉིས་རྡོ་རྗེ་དང་ཐོད་པ་འཛིན་པར་བཤད། ལམ་དུས་ཀྱི་དབང་ཆོག་ཏུ་རྡོ་རྗེ་དང་དྲིལ་བུ་འཛིན་པར་བཤད་པའོ། །དེས་ན་སྐབས་འདིར་ཞལ་བརྒྱད་ཕྱག་བཅུ་དྲུག་པ་རྒྱས་པ་ཉིད། ལམ་འདིའི་བསྒྲུབ་བྱའི་གཙོ་བོར་སྟོན་པ་ཡིན་པས། དེ་སྒྲུབ་པ་ལ་ལྡང་བའི་རྣལ་འབྱོར་ནས། ཐུན་མཚམས་ཀྱི་རྣལ་འབྱོར་གྱི་བར་དུ་འདི་ཉིད་ཀྱི་ང་རྒྱལ་གྱིས་ཉམས་སུ་ལེན་དགོས་པས་ན། སྐབས་འདིར་སྦྱར་བ་ནི་ཤིན་ཏུ་འབྲེལ་ཆགས་པ་ཡིན་ཏེ། རྩ་རྒྱུད་ལས། ཡང་ན་ཧེ་རུ་ཀ་དཔལ་བརྩོན། །ཞེས་དང༌། རྡོ་རྗེ་གུར་ལས། སངས་རྒྱས་ང་རྒྱལ་རྣལ་འབྱོར་གྱིས། །སངས་རྒྱས་ཉིད་ནི་མྱུར་བར་འགྲུབ། །ཅེས་དང༌། སློབ་དཔོན་མར་མེ་མཛད་བཟང་པོས། སྐབས་འདིར། ཞལ་བརྒྱད་ང་རྒྱལ་བདག་བསྒོམ་སྟེ། །ཞེས་གསུངས་པ་ལྟར་རོ། །སྦྱང་གཞི་སྦྱོང་བྱེད་ངོ་སྤྲོད་ཚུལ་ནི། རང་གི་སྐྱེ་བ་སྔ་མ་རྣམས་སུ་ལས་བསགས་པའི་རྟེན་རིགས་དྲུག་གི་ལུས་ཇི་སྙེད་ཅིག་བླངས་པ་དང༌། མ་འོངས་པ་ན་ལས་གསོག་པའི་རྟེན་རིགས་དྲུག་གི་ལུས་ཇི་སྙེད་ཅིག་ལེན་པར་འགྱུར་བ་དང༌། ད་ལྟར་གྱི་ལས་གསོག་པའི་རྟེན་ལུས་ཀྱི་སྣང་བ་བག་ཆགས་དང་བཅས་པ་དེ་ཉིད་སྦྱོང་བྱེད་ཀྱེ་རྡོ་རྗེ་ཞལ་བརྒྱད་ཕྱག་བཅུ་དྲུག་པ་ཡུམ་རྡོ་རྗེ་བདག་མེད་མ་དང་མཉམ་པར་སྦྱོར་བའི་སྐུ་ཅན་དུ་བསྒྱུར་ནས་ལམ་བྱེད་རྣམ་པ་བཞིའི་སྒོ་ནས་ཉམས་སུ་ལེན་པ་ཡིན་ནོ། །གཉིས་པ་ནི། རྩ་རྒྱུད་ལས། རང་གི་སྙིང་གར་རེ་ཕ་བསྒོམ། །དེ་ལས་བྱུང་བའི་ཉི་དཀྱིལ་འཁོར། །དེར་ནི་ཧཱུྃ་གི་རྣམ་པ་ཉིད། །ཐབས་དང་ཤེས་རབ་རང་བཞིན་ཅན། །ཞེས་གསུངས་པ་ལྟར། རྩ་རྒྱུད་ཀྱི་དངོས་བསྟན་ལ་ཉི་མ་རྐྱང་པའི་སྟེང་དུ་ཧཱུྃ་བསྒོམ་པར་བཤད་ལ། ཡན་ལག་བཞི་བའི་ཕྱོགས་ལ་དེ་ལྟར་མཛད། འདིར་ཡན་ལག་དྲུག་པའི་ཕྱོགས་ལ་ཌོཾ་བྷི་བས། པྃ་པད་རྃ་ཉི་གཞོམ་མེད་ལས། །ཞེས་དང༌། སློབ་དཔོན་མར་མེ་མཛད་ཀྱིས། པྃ་དང་རྃ་ལས་གསལ་བར་ནི། །པདྨ་ཉི་མ་དམར་པོར་བསྒོམ། །ཞེས་གསུངས་པ་ལྟར། པྃ་ལས་པདྨ། དེ་ཡང་ལྷ་དབང་དུ་སྡུད་པ་མཚོན་པས་ཁ་དོག་དམར་པོ། དེའི་སྟེང་དུ་རྃ་ལས་ཉི་མའི་དཀྱིལ་འཁོར། དེའི་སྟེང་དུ་གཟུང་འཛིན་གཉིས་དང་བྲལ་བའི་ཧཱུྃ་སྔོན་པོ་བསྒོམ་མོ། །༝རང་༝གང་དུ་བསྒོམ་པའི་གནས་ནི། རང་གི་སྙིང་ག་སྟེ་ནུ་མ་གཉིས་ཀྱི་བར་ཐད། སྒལ་ཚིགས་ལ་ཅུང་ཟད་ཉེ་བའི་གནས་སུ་བསྒོམ། དེ་ཡང་ཧཱུྃ་ནི་གཟུང་འཛིན་གཉིས་མེད་ཀྱི་ཡེ་ཤེས་མཚོན་པའི་དོན་ནི། ཧཱུྃ་ལ་ཡི་གེ་ཁ་ཕྲལ་ནས་བཤད་ན། ཧའི་སྒྲ་ལས། གྲ་ཧ་ཀ་གཟུང་བ། གྲ་ཧ་ཙ་འཛིན་པ། ཞབས་ཀྱུ་༝ཨུ་༝(ཨཱུ་)ལ་རྐྱེན་ཤ་བྱིན་པ་ཤཱུ་ནྱ་ཏཱ་སྟོང་པ་ཉིད། ཀླད་ཀོར་མ་ནི་མ་༝ནུ་༝(ནོ་)ཏ་སྟེ་ཡིད། དེ་ལྟར་ན་གཟུང་འཛིན་གཉིས་ཀྱིས་སྟོང་པའི་ཡིད་ཅེས་པའི་དོན་ནོ། །སྦྱང་གཞི་རང་གི་སེམས་ཀུན་གཞི། དེ་ལས་འཕྲོས་པའི་སེམས་བྱུང་གི་རྒྱུ་བ་སྣ་ཚོགས་པ་བག་ཆགས་དང་བཅས་པ་སྦྱོང་བྱེད་ཀྱེ་རྡོ་རྗེའི་ཐུགས་གཉིས་མེད་ཡེ་ཤེས་ཀྱི་ངོ་བོ་རྣམ་པ་ཧཱུྃ་ཡིག་ཆ་ལྔ་བའི་(40)རྣམ་པར་བསྒྱུར་ནས། ལམ་བྱེད་རྣམ་པ་བཞིས་ཉམས་སུ་ལེན་པ་ཡིན་ནོ། །གསུམ་པ་ནི། ༝སློབ་དཔོན་བསོད་ནམས་རྩེ་མོས་༝(ས་ཆེན་གྱིས)། ཐ་མལ་རྣམ་རྟོག་བློ་ལྡོག་དང༌། །བར་ཆད་བགེགས་ལས་བསྲུང་བ་དང༌། །ལྷ་ཡིས་ལྷ་ལ་ཚོགས་བསགས་པ། །ཚོགས་མྱུར་རྫོགས་པའི་དགོས་པའོ། །ཞེས་གསུངས་པ་ལྟར་རོ། །གཉིས་པ་གང་ལ་ཚོགས་བསག་པའི་ཡུལ་ནི། འཇིག་རྟེན་གྱི་ཐ་སྙད་དུ་ཞིང་ལ་ལོ་ཏོག་ཕུན་སུམ་ཚོགས་པ་འབྱུང་བ་ལྟར། ཡུལ་དེ་ལ་བརྟེན་ནས་གནས་སྐབས་དང༌། མཐར་ཐུག་གི་ཕན་བདེའི་ལོ་ཏོག་ཕུན་སུམ་ཚོགས་པ་འབྱུང་བའི་ཞིང་ཡིན་པས་ན། དེ་ལྟར་བརྗོད་དོ། །དེ་ལ་གསུམ་སྟེ། གང་གིས་སྤྱན་འདྲེན་པ། གང་ནས་སྤྱན་འདྲེན་པ། གང་སྤྱན་འདྲེན་པའོ། །དང་པོ་ལ་གསུམ་སྟེ། ཏིང་ངེ་འཛིན་དང་། སྔགས་དང་། ཕྱག་རྒྱའོ། །དང་པོ་ནི། རང་གི་ཐུགས་ཀའི་ཧཱུྃ་ལས་འོད་འཕྲོས་ལུས་ཀྱི་ནང་ཐམས་ཅད་གང༌། སྡིག་སྒྲིབ་བག་ཆགས་དང་བཅས་པ་སྦྱངས། རླུང་ཕྱིར་རྒྱུ་བ་དང་ལྷན་ཅིག་ཏུ་འོད་ཟེར་རྣམས་སྣ་བུག་གཡས་ནས་ཕྱིར་འཕྲོས། འཇིག་རྟེན་གྱི་ཁམས་ཐམས་ཅད་སྣང་བར་བྱས། ཚོགས་ཞིང་རྣམས་ནམ་མཁར་སྤྱན་དྲངས། རླུང་ནང་དུ་འཇུག་པ་དང་ལྷན་ཅིག་ཏུ་འོད་ཟེར་རྣམས་སྣ་བུག་གཡོན་ནས་(ནང་དུ་)ཞུགས། ནང་དུ་གནས་པ་དང་མཉམ་དུ་འོད་ཟེར་རྣམས་སྙིང་གའི་ཧཱུྃ་ལ་ཐིམ་པར་བསམ་མོ། །འོད་ཟེར་གྱི་ཁ་དོག་ནི། རྩ་རྒྱུད་དབང་གི་ལེའུ་ལས། ས་བོན་ལས་འོད་ཟེར་ནག་པོ་ལྕགས་ཀྱུའི་རྣམ་པའི་གཟུགས་ཀྱིས་ཕྱུང་ནས། ཞེས་གསུངས་པས། ཡན་ལག་བཞི་བའི་ཕྱོགས་སུ་དེ་ལྟར་མཛད། འདིར་སཾ་པུ་ཊི་ལས། རྣམ་སྣང་ལ་སོགས་སངས་རྒྱས་རྣམས། །སྟེང་གི་སྒོར་ནི་གཡོ་ཞིང་གནས། །དེ་ཡི་འོག་ཏུ་རྣམ་པར་གནས། །དགུག་ཅིང་གཤེགས་སུ་གསོལ་བ་ཉིད། །ཅེས་གསུངས་པའི་དོན་ཏེ། འོད་ཟེར་ཁ་དོག་སྣ་ལྔ་རྩེ་མོ་ལྕགས་ཀྱུའི་རྣམ་པར་བཞེད་དོ། །དེ་ཡང་ཧཱུྃ་གིས་རང་བཞིན་གནས་རིགས་དང་། འོད་ཟེར་འཕྲོ་བས་ནི་རྒྱས་འགྱུར་གྱི་རིགས་མཚོན་ནོ། །འོད་ཟེར་གྱི་ཁ་དོག་སྣ་ལྔ་བས་རང་གི་རྣམ་པར་ཤེས་པའི་བཞོན་པར་གྱུར་པའི་འབྱུང་བ་ལྔའི་རླུང་སྦྱོང༌། གཉིས་པ་སྔགས་ནི། རྡོ་རྗེ་གུར་ལས། ཨོཾ་བཛྲ་ས་མཱ་ཛཿ ཞེས་པའི་ཨོཾ་ནི་མཆོག་སྟེར་བ། བཛྲ་རྡོ་རྗེ། ས་མཱ་ཛཿནི་འདུས་ཞེས་པའི་དོན། ཡོ་ག་དེ་ཉིད་འདུས་པ་ལས། ས་མ་ཡ་ཛཿ ཞེས་པ་ལྟར་ན། ས་མ་ཡ་དམ་ཚིག །ཛཿབྱོན་ཞེས་པའི་དོན་ནོ། །གསུམ་པ་ཕྱག་རྒྱ་ནི། སློབ་དཔོན་ལྷའི་རིགས་ཀྱི་བློ་གྲོས་ཀྱིས་མཛད་པའི་གུར་འགྲེལ་ལས། རྡོ་རྗེ་སེ་གོལ་སྦྱོར་བ་ཡིས། །ཞེས་སོགས་གསུངས་པའི་དོན། རྡོ་རྗེ་བསྡུ་བའི་ཕྱག་རྒྱ་བཅའོ། །

40 ཧ་དང་ཨ་ཆུང་ཞབས་ཀྱུ་ཟླ་ཚེས་ཀླད་ཀོར།

གཉིས་པ་གང་ནས་སྤྱན་འདྲེན་པ་ལ། ལོངས་སྐུའི་ཞིང་ཁམས་དང་། སྤྲུལ་སྐུའི་ཞིང་ཁམས་རྣམས་ནས་སྤྱན་འདྲེན་པར་བཤད་ཀྱང༌། འདིར་རང་བཞིན་གྱི་གནས་ནས། ཞེས་གསུངས་པའི་དོན། སངས་རྒྱས་རྣམས་ཆོས་ཀྱི་སྐུ་སྤྲོས་བྲལ་དུ་བཞུགས་པ། འོད་ཟེར་དེས་བསྐུལ་བས་སངས་རྒྱས་རྣམས་གཟུགས་ཀྱི་སྐུར་བཞེངས་པའམ། ཡང་ན་ནམ་མཁར་བཞུགས་པ་ལ། རང་གི་སྒྲིབ་པས་བསྒྲིབས་ནས་མ་མཐོང་བ། འོད་ཟེར་དེས་སྒྲིབ་པ་རྣམས་བསལ་ནས་མཐོང་བར་བྱས་པ་ཙམ་ལ་སྤྱན་འདྲེན་པར་བཞེད་དོ། །གསུམ་པ་གང་སྤྱན་འདྲེན་པ་ནི། རྩ་རྒྱུད་ལས། ནམ་མཁར་རྗེ་བཙུན་བལྟས་ནས་ནི། །ཞེས་གསུངས་པས། བླ་མ་དང་ཡི་དམ་ཐ་མི་དད་དུ་གསུངས་ཀྱང༌། འདིར་རྡོ་རྗེ་གུར་ལས། བླ་མ་སངས་རྒྱས་རྣམས་མཆོད་ཅིང༌། །ཞེས་བླ་མ་དང་ཡི་དམ་ཐ་དད་དུ་གསུངས་པས། དེ་ཡང་རྗེ་ས་ཆེན་གྱིས། རྟེན་དང་བརྟེན་པར་བཅས་པའི་ལྷ་དགུའི་དཀྱིལ་འཁོར་གྱི་ཤར་གྱི་དུར་ཁྲོད་ཀྱི་སྟེང་གི་ནམ་མཁའ་ལ་བླ་མ་བཞུགས་པ་སྤྱན་འདྲེན་པ་ཙམ་(རྩ་རྒྱུད་ཀྱི་འགྲེལ་བ་ལས་)བཤད་ལ། རྗེ་བཙུན་གྱིས། པདྨ་འདབ་༝མ་༝བརྒྱད་ཀྱི་སྟེང་དུ་ལྷ་དགུའི་གཙོ་བོའི་གཙུག་ཏུ་ཏིང་ངེ་འཛིན་བརྟན་པའི་ཆེད་དུ་བླ་མ་མི་བསྐྱོད་པའི་རྣམ་པར་བཞུགས་པ་སྤྱན་འདྲེན་པ་ཙམ་བཤད་པས་འདིར་དེ་ལྟར་དུ་བཞེད་དོ། །སྦྱང་གཞི་རང་གི་སྐྱེ་བ་སྔ་ཕྱི་རྣམས་སུ་མ་དག་པའི་ལས་གསོག་པའི་ཡུལ་གྱི་སྣང་བ་བག་ཆགས་དང་བཅས་པ་ཐམས་ཅད་སྦྱོང་བྱེད་ཀྱེ་རྡོ་རྗེ་ལྷ་དགུ་བླ་མ་དང་བཅས་པའི་རྣམ་པར་བསྒྱུར་ནས་ཉམས་སུ་ལེན་པའོ། །གསུམ་པ་ཇི་ལྟར་ཚོགས་བསག་པའི་ཚུལ་ལ་ལྔ་སྟེ། ཕྱག་འཚལ་བ། མཆོད་པ་དབུལ་བ། རྒྱུན་བཤགས་བྱ་བ། སྡོམ་པ་གཟུང་བ། གནང་བ་མནོས་པའོ། །དང་པོ་ལ་གསུམ་སྟེ། རྒྱུད་(དང་)རྒྱ་གཞུང་ལས་གསུངས་ཚུལ། གསུངས་པའི་དོན་དངོས་བཤད་པ། སྦྱང་གཞི་སྦྱོང་བྱེད་ངོ་སྤྲོད་ཚུལ་ལོ། །དང་པོ་ནི། སམྦུ་ཊ་ལས། དེ་བཞིན་གཤེགས་པ་ཀུན་སོགས་ལ། །ཕྱག་འཚལ་མཆོད་ནས་འདི་སྐད་གསོལ། །ཞེས་དང༌། ཌོཾ་བྷི་བས། ཡུམ་གྱི་སྒྲུབ་ཐབས་བདུད་རྩི་འོད་ལས། མངའ་བདག་དབང་སོགས་དམིགས་ནས་ནི། །ཕྱག་འཚལ་ནས་ནི་མཆོད་པར་བྱ། །ཞེས་སོགས་དང༌། རྗེ་བཙུན་གྱིས་མངོན་པར་རྟོགས་པ་རིན་པོ་ཆེའི་ལྗོན་ཤིང་དང༌། ཡུམ་གྱི་སྒྲུབ་ཐབས་རྣམས་སུ་གསལ་བར་གསུངས་སོ། །གཉིས་པ་ལ་གསུམ་སྟེ། གང་གིས་ཕྱག་འཚལ་བ། གང་ལ་ཕྱག་འཚལ་བ། ཇི་ལྟར་ཕྱག་འཚལ་བའི་ཚུལ་ལོ། །དང་པོ་ནི། སྒྲུབ་པ་པོ་རང་ཉིད་ཡི་དམ་ལྷའི་ང་རྒྱལ་དང་ལྡན་པའོ། །གཉིས་པ་ནི། མདུན་གྱི་ནམ་མཁར་ཀྱེ་རྡོ་རྗེ་ལྷ་དགུ་བླ་མ་དང་བཅས་པའོ། །གསུམ་པ་ལ་གསུམ་སྟེ། ཏིང་ངེ་འཛིན་དང༌། སྔགས་དང༌། ཕྱག་རྒྱའོ། །དང་པོ་ནི། ཚོགས་ཞིང་དེ་རྣམས་ཀྱི་ཡོན་ཏན་མཐོང་ནས་དད་པ་ཤུགས་འབྱུང་གིས་ཀུན་ནས་བསླངས་ཏེ་སེམས་རྩེ་གཅིག་པས་འདུད་པའོ། །གཉིས་པ་ལ་སྔགས་ནི། ན་མཿ ནི་ཕྱག་འཚལ་བ། གུ་རུ་ནི་བླ་མ། བྷྱཿ ནི་རྣམས་སོ། །ཡང་ན་མཿ ནི་ཕྱག་འཚལ་བ། ཤྲཱི་ཧེ་བཛྲ་ནི་དཔལ་ཀྱེ་རྡོ་རྗེ། མཎྜ་ལེ་ནི་དཀྱིལ་འཁོར། བྷྱཿ ནི་རྣམས་སོ། །གསུམ་པ་ཕྱག་རྒྱ་ནི། རྡོ་རྗེ་ཐལ་མོ་སྟེ། སོར་མོ་བཅུ་ནི། རྩ་བ་དང་ཡན་ལག་གི་རླུང་བཅུ་(&)མཚོན་ནོ། །དེ་ཉིད་སྦྱར་བའི་རྡོ་རྗེ་ཐལ་མོ་ནི། ལས་ཀྱི་རླུང་བཅུ་དབུ་མར་ཚུད་ནས་རང་རྒྱུད་ལ་ཟུང་འཇུག་གི་རྟོགས་པ་ཁྱད་པར་ཅན་སྐྱེ་བ་མཚོན་ནོ། །སྦྱང་གཞི་ནི་རང་གི་སྐྱེ་བ་སྔ་ཕྱི་རྣམས་སུ་ཕྱག་འཚལ་བར་མི་འོས་པ་རྣམས་ལ་ཕྱག་འཚལ་བ་དང༌། ཕྱག་འཚལ་བར་འོས་པ་རྣམས་ལ་མ་བཙལ་བ་ལ་སོགས་པའི་སེམས་སྣང་བག་ཆགས་དང་བཅས་པ་ཐམས་ཅད་(སྦྱོང་བྱེད་)དད་པ་ཤུགས་འབྱུང་གིས་ཀུན་ནས་བླངས་ཏེ་སྒོ་གསུམ་གྱི་ཕྱག་ཏུ་བསྒྱུར་ནས་ཉམས་སུ་ལེན་པ་ཡིན་ནོ། །གཉིས་པ་མཆོད་པ་དབུལ་བ་ལ་གསུམ་སྟེ། རྒྱུད་(དང་)རྒྱ་གཞུང་ལས་གསུངས་ཚུལ། གསུངས་པའི་དོན་དངོས་བཤད་པ། སྦྱང་གཞི་སྦྱོང་བྱེད་ངོ་སྤྲོད་ཚུལ་ལོ། །དང་པོ་ནི། རྩ་རྒྱུད་ལས། ནམ་མཁར་རྗེ་བཙུན་བལྟས་ནས་ནི། །ཞེས་པ་ནས། གཡུང་མོས་སྐུ་ལ་འཁྱུད་པ་ཉིད། །ཅེས་པའི་བར་དང༌། རྡོ་རྗེ་གུར་ལས། བླ་མ་རྡོ་རྗེ་ཅན་མཆོད་ཅིང༌། །ཞེས་དང༌། སྒྲུབ་ཐབས་རིན་ཆེན་འབར་བ་ལས། ཕྱི་ནང་གསང་བའི་མཆོད་པ་ཡིས། །གཙོ་བོ་ནས་བརྩམས་རིམ་བཞིན་མཆོད། །ཅེས་སོགས་གསུངས་སོ། །གཉིས་པ་དེའི་དོན་དངོས་བཤད་པ་ལ་གསུམ་སྟེ། གང་གིས་མཆོད་པ། གང་ལ་མཆོད། ཇི་ལྟར་མཆོད་པའི་ཚུལ་ལོ། དང་པོ་ནི། སྔར་དང་འདྲའོ། །གཉིས་པ་ནི། རྩ་རྒྱུད་ལས། ནམ་མཁར་རྗེ་བཙུན་བལྟས་ནས་ནི། །རྡོ་རྗེ་སྐྱེ་བ་སྙིང་རྗེ་ཆེ། །ཞེས་གསུངས་པའི་དོན། ཆོས་སྐུ་སྐྱེ་བ་མེད་པ་ལས། སྐྱེ་བའི་རྣམ་འཕྲུལ་གཟུགས་ཀྱི་སྐུར་སྟོན་པ། མདུན་གྱི་ནམ་མཁའི་གནས་སུ་ཀྱེ་རྡོ་རྗེ་ལྷ་དགུ་བླ་མ་དང་བཅས་པ་ལའོ། །གསུམ་པ་ལ་གསུམ་སྟེ། མདོར་བསྟན་པ། རྒྱས་པར་བཤད་པ། དོན་བསྡུ་བའོ། །དང་པོ་ནི། རྒྱན་རྣམས་ཐམས་ཅད་འཛིན་པ་ཡི། །ཞེས་སོགས་ཚིག་རྐང་གཉིས་ཀྱིས་བསྟན་༝ནོ༝(ཏོ)། །གཉིས་པ་ལ་གསུམ་སྟེ། གསང་བའི་མཆོད་པ། ཕྱིའི་མཆོད་པ། དེ་ཁོ་ན་ཉིད་ཀྱི་མཆོད་པའོ། །དང་པོ་ནི། དཀར་མོ་རི་དགས་མཚན་མ་འཛིན། །ཞེས་སོགས་ཚིག་རྐང་ལྔས་བསྟན་ཏེ། ལྷ་མོ་དཀར་མོ་ནི་གཽ་རཱི་སྟེ། ཕྱག་ན་རི་དགས་མཚན་མ་ཟླ་བའི་བརྡས་བསྟན་པ་སྟེ། བྱང་སེམས་དཀར་པོས་གང་བའི་ཐོད་པ་འཛིན་པའོ། །ལྷ་མོ་ཆོམ་རྐུན་མ་ནི་ཙཽ་རཱི་སྟེ། ཕྱག་ན་བདུད་ལས་རྒྱལ་བ་ཉི་མའི་བརྡས་བསྟན་པ། རཀྟས་གང་བའི་ཐོད་པ་འཛིན་པའོ། །རོ་ལངས་མ་ནི་བེ་ཏཱ་ལཱི་སྟེ་དྲི་ཆུས་གང་བའི་ཐོད་པ་འཛིན་པའོ། །གྷསྨ་རཱི་ནི་(ཟ་ཕོད་མ་སྟེ་)ཕྱག་ན་གསང་བའི་སྨན་འཛིན་པ་སྟེ་དྲི་ཆེན་གྱི་གང་བའི་ཐོད་པ་འཛིན་པའོ། །པུཀྐ་སཱི་ནི་(སྤོས་མོ་སྟེ་)ཕྱག་ན་རྡོ་རྗེ་སྟེ་ཤ་ཆེན་༝གྱིས་༝(གྱི་དྭངས་མས་)གང་བའི་ཐོད་པ་འཛིན་པའོ། །གཉིས་པ་ནི། དེ་བཞིན་རི་ཁྲོད་མ་རོ་འཛིན། །ཞེས་སོགས་ཚིག་རྐང་གཉིས་ཀྱིས་བསྟན་ཏེ། རི་ཁྲོད་མ་ནི་ཕྱག་ན་རོ་སྟེ་བཅུད་ལེན་ནམ་གྲུབ་པའི་དངུལ་ཆུས་གང་བའི་ཐོད་པ་འཛིན་པའོ། །བཅུད་ལེན་ནི། སྔོན་བསྐལ་བ་བཟང་པོའི་དུས་སུ་ཡང་དག་པར་རྫོགས་པའི་སངས་རྒྱས་རྡོ་རྗེ་འཆང་ཡབ་ཡུམ་མཉམ་པར་སྦྱོར་བ་ལས་བྱུང་བའི་བྱང་ཆུབ་ཀྱི་སེམས་ལུས་ལ་རེག་ན་སྐྲ་དཀར་དང་གཉེར་མ་མི་འབྱུང་ཞིང༌། འཐུངས་ན་ཚེ་ཉི་ཟླ་དང་མཉམ་པར་ཐུབ་པ་ཞིག་ལ་ཟེར་རོ། །གདོལ་བ་མོ་ནི་ཕྱག་ན་ཅང་ཏེའུ་སྟེ་སྐྱེས་ཕོ་མོའི་ཐོད་པ་ལྟག་སྤྲོད་ལ་མི་ལྤགས་ཀྱིས་གཡོགས་པའི་རྔ་ཆུང་བརྡུང་བའོ། །གསུམ་པ་ནི། འདོད་ཆགས་ཆེན་པོའི་རྗེས་ཆགས་པས། །གཡུང་མོས་སྐུ་ལ་འཁྱུད་པ་ཉིད། །ཅེས་པས་བསྟན་ཏེ། ལྷ་མོ་གཡུང་མོ་ནི་རླུང་མཚམས་ཀྱི་གྲྭར་གནས་ནས་འཁྱུད་པའི་སྟངས་ཀ་བྱས་པས་ལྷ་ཐམས་ཅད་ཀྱི་ཐུགས་རྒྱུད་ཟག་མེད་ཀྱི་བདེ་བས་ཚིམ་པའམ། ཡང་ན་གཡུང་མོ་རྗེ་བཙུན་རྡོ་རྗེ་བདག་མེད་མ་ལ་ཐིམ་ནས། ལྷ་ཐམས་ཅད་རྗེས་སུ་ཆགས་པའི་བདེ་བས་མཉེས་པར་བསམ་མོ། །གསུམ་པ་དོན་བསྡུ་ནི། འདི་རྣམས་ཀྱིས་ནི་གཙོ་བོ་མཆོད། །ཅེས་པས་བསྟན་༝ནོ༝(ཏོ)། །བཞི་བ་སྦྱང་གཞི་སྦྱོང་བྱེད་ངོ་སྤྲོད་ཚུལ་ནི། སྦྱང་གཞི་ནི་རང་གི་སྐྱེ་བ་སྔ་ཕྱི་རྣམས་སུ་སེར་སྣའི་དབང་གིས་མཆོད་པར་འོས་པ་ལ་མ་མཆོད་པ་དང༌། མི་ཤེས་པའི་དབང་གིས་མཆོད་པར་མི་འོས་པ་ལ་མཆོད་པའི་སེམས་སྣང་བག་ཆགས་དང་བཅས་པ། སྦྱོང་བྱེད་སྐབས་འདིར་མཆོད་པའི་རྣལ་འབྱོར་དུ་བསྒྱུར་ནས་ཉམས་སུ་ལེན་པ་ཡིན་ནོ། །གསུམ་པ་རྒྱུན་བཤགས་བྱ་བ་ལ་བཞི་སྟེ། རྒྱུད་ནས་བསྟན་ཚུལ། དེའི་དོན་བཤད་པ། དེ་ལ་ཅུང་ཟད་དོགས་པ་དཔྱད་པ། སྦྱང་གཞི་སྦྱོང་བྱེད་ངོ་སྤྲོད་ཚུལ་ལོ། །དང་པོ་ནི། རྡོ་རྗེ་གུར་ལས། བདུན་པོ་ཡོངས་སུ་དག་པར་བྱ། །ཞེས་པས་མདོར་བསྟན་ནས། དཀོན་ཅོག་གསུམ་ལ་བདག་སྐྱབས་མཆི། །ཞེས་པ་ནས། འགྲོ་ལ་ཕན་ཕྱིར་སངས་རྒྱས་འགྲུབ་པར་ཤོག །ཅེས་པའི་བར་གྱིས་རྒྱས་པར་བསྟན་༝ནོ༝(ཏོ)། །གཉིས་པ་ནི། དཀོན་ཅོག་གསུམ་ལ་བདག་སྐྱབས་མཆི། །ཞེས་སོགས་ཀྱི་དོན་ཡན་ལག་བདུན་བསྟན་ཏེ། དེ་ཡང་ཚིག་རྐང་དང་པོ་གཉིས་ཀྱིས་བཤགས་པའི་ཡན་ལག་བསྟན་ཏེ། དེ་ལའང་སྟོབས་བཞི་ཚང་དགོས་པས། སྡུག་བསྔལ་རྒྱུ་འབྲས་ལས་སྐྱོབ་པར་ནུས་པའི་དཀོན་ཅོག་གསུམ་གྱི་ངོ་བོ་ཚོགས་ཀྱི་ཞིང་ལྷ་དགུ་བླ་མ་དང་བཅས་པ་ནི་རྟེན་གྱི་སྟོབས་ཡིན་ཏེ། དཀོན་ཅོག་གསུམ་ལ་བདག་སྐྱབས་མཆི། །ཞེས་པས་བསྟན་༝ནོ༝(ཏོ)། །སྔར་བྱས་ཀྱི་སྡིག་པ་ལ་ཁོག་ཏུ་དུག་བཏུངས་པ་ལྟ་བུའི་འགྱོད་སེམས་དྲག་པོ་བྱེད་པ་ནི་རྣམ་པར་སུན་འབྱིན་པའི་སྟོབས། ཕྱིན་ཆད་སྲོག་ལ་བབས་ཀྱང་མི་བགྱིད་དོ་སྙམ་པ་ནི་གཉེན་པོར་ཀུན་ཏུ་སྤྱོད་པའི་སྟོབས། སྡིག་པ་དག་པ་ངེས་ཤེས་བསྐྱེད་ཅིང་དགའ་བ་ཁྱད་པར་ཅན་བསྒོམ་པ་ནི་སོར་ཆུད་པའི་སྟོབས་ཏེ། གསུམ་པོ་དེ་ཚིག་རྐང་ཕྱི་མས་དངོས་ཤུགས་ཅི་རིགས་༝པར་༝(པས་)བསྟན་༝ནོ༝(ཏོ)། །དེ་ནས་ཚིག་རྐང་གཅིག་གི་རྗེས་སུ་ཡི་རང་བའི་ཡན་ལག་བསྟན་ཏེ། འཁོར་འདས་ཀྱིས་བསྡུས་པའི་དགེ་རྩ་ལ་ཕྲག་དོག་མི་བྱེད་ཅིང་རྗེས་སུ་ཡི་རང་བ་བསྒོམ་མོ། །དེ་ནས་ཚིག་རྐང་གཅིག་གིས་དོན་དམ་སེམས་བསྐྱེད་ཀྱི་ཡན་ལག་བསྟན་ཏེ། གསང་བ་འདུས་པ་ལས། སངས་རྒྱས་རྣམས་ཀྱི་བྱང་ཆུབ་སེམས། །བདག་དང་ཕུང་པོ་རྣམས་རིག་གིས། །རྟོག་པ་རྣམས་ཀྱིས་མ་བསྒྲིབས་པ། །རྟག་ཏུ་སྟོང་ཉིད་མཚན་ཉིད་ཅན། །ཞེས་གསུངས་པས། སྟོང་ཉིད་སྤྲོས་བྲལ་གྱི་ངང་ལ་ཅུང་ཟད་མཉམ་པར་གཞག་གོ །དེ་ནས་ཚིག་རྐང་གཉིས་ཀྱིས་སྐྱབས་འགྲོའི་ཡན་ལག་བསྟན་ཏེ། དེ་ཡང་འཇིག་རྟེན་པའི་སྐྱབས་འགྲོ། ངེས་འབྱུང་གི་སྐྱབས་འགྲོ། ཁྱད་པར་གྱི་སྐྱབས་འགྲོ། (41) བླ་ན་མེད་པའི་སྐྱབས་འགྲོ་དང་བཞི་ལས་འདིར་ཕྱི་མ་ཉིད་ཡིན་ནོ། །དེ་ནས་ཚིག་རྐང་གཉིས་ཀྱིས་སྨོན་པ་སེམས་བསྐྱེད་ཀྱི་ཡན་ལག་བསྟན་ཏེ། སེམས་ཅན་ཐམས་ཅད་ཀྱི་དོན་དུ་ཀྱེ་རྡོ་རྗེའི་གོ་འཕང་སྐྱེ་བ་བཅུ་དྲུག་ཚུན་ཆད་དུ་ངེས་པར་ཐོབ་པར་བྱའོ་སྙམ་དུ་བསྒོམ་པའོ། །དེ་ནས་ཚིག་རྐང་གསུམ་གྱིས་འཇུག་པ་སེམས་བསྐྱེད་བསྟན་ཏེ། སེམས་ཅན་ཐམས་ཅད་ཀྱི་དོན་དུ་སངས་རྒྱས་ཀྱི་གོ་འཕང་ཐོབ་པར་བྱ། དེའི་ཆེད་དུ་སྤྱིར་བྱང་ཆུབ་སེམས་དཔའི་སྤྱོད་པ་རླབས་པོ་ཆེ་ལ་སློབ་ཅིང༌། ཁྱད་པར་དུ་རིམ་པ་གཉིས་ལ་ནན་ཏན་དུ་བགྱི་སྙམ་དུ་བསྒོམ་མོ། །དེ་ནས་ཚིག་རྐང་གཅིག་གིས་བསྔོ་བའི་ཡན་ལག་བསྟན་ཏེ། ཚོགས་བསགས་པ་ལས་བྱུང་བའི་དགེ་བའི་རྩ་བ་རྣམས་སེམས་ཅན་ཐམས་ཅད་ཀྱི་དོན་དུ་སངས་རྒྱས་ཀྱི་སར་བསྔོ་བར་བྱའོ་སྙམ་དུ་བསྒོམ་མོ། །དེ་དག་གི་དོན་དྲན་བཞིན་པའི་སྒོ་ནས་ཚིགས་སུ་བཅད་པ་འདི་རྣམས་ལན་གསུམ་གྱི་བར་དུ་བརྗོད་དོ། །གསུམ་པ་ནི། འདིར་བཤད་པའི་ཡན་ལག་བདུན་པ་དང༌། བཟང་སྤྱོད་ནས་བཤད་པའི་ཡན་ལག་བདུན་པ་གཉིས་མི་འདྲ་བའི་ཁྱད་པར་ལ། ཁ་ཅིག་(གཟུངས་དཔལ)༝ནི་༝(གིས་)ཡན་ལག་བདུན་པ་ལ་གཉིས་ལས། འདིར་བཤད་པའི་ཡན་ལག་བདུན་པ་ནི། ལོངས་སྐུའི་སྤྱན་སྔར་བྱེད་པ་ཡིན་ཏེ། ལོངས་སྐུ་ནི་ངེས་པ་ལྔ་ལྡན་ཡིན་པས། ཆོས་ཀྱི་འཁོར་ལོ་བསྐོར་བ་དང༌། མྱ་ངན་ལས་མི་འདའ་བར་གསོལ་བ་འདེབས་མི་དགོས་སོ། །སྤྲུལ་སྐུ་ནི་གཞན་སྣང་ལ། ཆོས་ཀྱི་འཁོར་ལོ་མི་བསྐོར་བ་དང༌། མྱ་ངན་ལས་འདའ་བའི་ཚུལ་སྟོན་པས། ཕྱི་མ་ནི་དེའི་སྤྱན་སྔར་བྱེད་པ་ཡིན་ནོ། །ཞེས་ཟེར་བ་ནི་མི་འཐད་དེ། རྗེ་བཙུན་རིན་པོ་ཆེས་ཞིང་དེ་རྣམས་སྤྲུལ་པ་མཆོག་གི་རྣམ་པར་བཤད་པའི་ཕྱིར་རོ། །རང་ལུགས་ནི། མདོ་སྔགས་སོ་སོའི་ནང་ནས་བཤད་པའི་ཡན་ལག་བདུན་པ་མི་འདྲ་བའི་ཁྱད་པར་ཙམ་ལ་བཞེད་དོ། །བཞི་བ་སྦྱང་གཞི་སྦྱོང་བྱེད་ངོ་སྤྲོད་ཚུལ་ནི། སྦྱང་གཞི་རང་གི་སྐྱེ་བ་སྔ་ཕྱི་རྣམས་སུ་རང་བཞིན་དང་བཅས་པའི་ཉེས་པ་ཆེན་པོ་དང༌། གཞན་གྱི་དགེ་བ་ལ་ཕྲག་དོག་དང་བར་ཆད་བགྱིས་པ་དང༌། གང་ཟག་དང་ཆོས་ཀྱི་བདག་ཏུ་བཟུང་བ་དང༌། སྐྱབས་དམ་པ་མ་བསྟེན་པ་དང༌། གཞན་དོན་དུ་སེམས་མ་བསྐྱེད་པ་དང༌། སྦྱོར་བ་ཕྱིན་ཅི་ལོག་ཏུ་བསྟེན་པ་དང༌། དགེ་བའི་རྩ་བ་མ་བསྔོས་པ་དང༌། བསྔོས་ཀྱང་ཕྱིན་ཅི་ལོག་པ་དང༌། དམན་པར་བསྔོས་པ་ལ་སོགས་པའི་སེམས་སྣང་བག་ཆགས་དང་བཅས་པ་ཐམས་ཅད་སྦྱོང་བྱེད་སྐབས་འདིར་ཡན་ལག་བདུན་པའི་རྣལ་འབྱོར་དུ་བསྒྱུར་ནས་ཉམས་སུ་ལེན་པ་ཡིན་ནོ། །བཞི་བ་རིགས་ལྔའི་སྡོམ་པ་གཟུང་བ་ནི། སཾ་པུ་ཊི་ལས་འབྱུང་བའི་རིགས་ལྔའི་སྡོམ་གཟུང་གི་ཚིག་གི་སྟེང་དུ། སྒྲུབ་ཐབས་རིན་ཆེན་འབར་བ་ལས་བྱུང་བའི་ཚིག་རྐང་དྲུག་གི་ཁ་སྐོང་དང་བཅས་པ་ལན་གསུམ་དུ་བརྗོད། དེའི་དོན་བཤད་པ་ལ་བཞི་སྟེ། གང་ལ་གཟུང་བའི་ཡུལ། གང་གིས་གཟུང་བའི་རྟེན་གྱི་གང་ཟག །དུས་ཇི་ཙམ་གྱི་བར་དུ་(གཟུང་བ)། ཇི་ལྟར་གཟུང་བའི་ཚུལ་དངོས་བཤད་པའོ། །དང་པོ་ནི། སྲས་བཅས་སངས་རྒྱས་ཐམས་ཅད་དང༌། །ཞེས་སོགས་ཚིག་རྐང་གསུམ་གྱིས་བསྟན། གཉིས་པ་ནི། དེ་ནས་ཚིག་རྐང་གཅིག་གིས་བསྟན། གསུམ་པ་ནི། དེ་ནས་ཚིག་རྐང་གཉིས་ཀྱིས་བསྟན། བཞི་བ་ཇི་ལྟར་སྡོམ་པ་གཟུང་བའི་ཚུལ་ལ་གསུམ་སྟེ། རིགས་ལྔ་སྤྱིའི་སྡོམ་པ་གཟུང་བ། སོ་སོའི་སྡོམ་པ་གཟུང་བ། དོན་བསྡུས་ཏེ་དམ་བཅས་པའི་ཚུལ་གྱིས་གཟུང་བའོ། །དང་པོ་ནི། ཇི་ལྟར་དུས་གསུམ་མགོན་པོ་རྣམས། །ཞེས་སོགས་ཤློ་ཀ་གཅིག་གིས་སྨོན་པ་སེམས་བསྐྱེད་བསྟན། དེ་ནས། ཚུལ་ཁྲིམས་ཀྱི་ནི་བསླབ་པ་དང༌། །ཞེས་སོགས་ཤློ་ཀ་གཅིག་གིས་འཇུག་པ་སེམས་བསྐྱེད་བསྟན་ལ། དེ་ཡང་རང་གིས་ཁས་བླངས་པའི་སྡོམ་པ་གསུམ་གྱི་སྤང་བྱ་ཐམས་ཅད་སྤོང་བ་ནི། ཉེས་སྤྱོད་སྡོམ་པའི་ཚུལ་ཁྲིམས། ཕ་རོལ་ཏུ་ཕྱིན་པ་བཅུ་དང་ལམ་རིམ་པ་གཉིས་ལ་ནན་ཏན་དུ་སློབ་པ་ནི། དགེ་བ་ཆོས་སྡུད་ཀྱི་ཚུལ་ཁྲིམས། བསྡུ་དངོས་བཞི་དང་འཕྲིན་ལས་བཞིའི་སྒོ་ནས་སེམས་ཅན་གྱི་དོན་བྱེད་པ་ནི། སེམས་ཅན་དོན་བྱེད་ཀྱི་ཚུལ་ཁྲིམས་སོ། །གཉིས་པ་ནི། སངས་རྒྱས་ཆོས་དང་དགེ་འདུན་ཏེ། །ཞེས་སོགས་ཤློ་ཀ་ལྔས་རིམ་པ་བཞིན་དུ་བསྟན། དེ་ཡང་ཤློ་ཀ་དང་པོ་བརྡ་དོན་གྱི་དཀོན་ཅོག་གསུམ་ལ་སྐྱབས་སུ་འཛིན་པ་རྣམ་པར་སྣང་མཛད་ཀྱི་དམ་ཚིག་ཏུ་བསྟན་པ་ཡིན་ལ། དེ་དེར་འཇོག་པའི་རྒྱུ་མཚན་ཡོད་དེ། རྣམ་པར་སྣང་མཛད་ནི་སངས་རྒྱས་ཐམས་ཅད་ཀྱི་སྐུའི་ངོ་བོ་ཚུལ་ཁྲིམས་རྣམ་པར་དག་པ་ཡིན་ཅིང༌། དཀོན་ཅོག་གསུམ་ལ་སྐྱབས་སུ་འགྲོ་བ་ཡང་སྡོམ་པའི་ཚུལ་ཁྲིམས་ཐམས་ཅད་ཀྱི་རྩ་བ་ཡིན་པའི་ཕྱིར་(རོ)། །དེ་ནས་ཤློ་ཀ་གཅིག་གིས་རྡོ་རྗེ་ཐུགས་ཀྱི་དམ་ཚིག །དྲིལ་བུ་གསུང་གི་དམ་ཚིག །ཕྱག་རྒྱ་སྐུའི་དམ་ཚིག །དེ་གསུམ་སྟོན་པའི་སློབ་དཔོན་དང་བཅས་པ་བཞི་བོ་གཟུང་བ་ནི་མི་བསྐྱོད་པའི་དམ་ཚིག་ཏུ་བསྟན་ལ། དེ་དེར་འཇོག་པའི་རྒྱུ་མཚན་ཡོད་དེ། མི་བསྐྱོད་པའི་སྦྱང་གཞི་རྣམ་གཡེང་ཡིན་ལ། དེ་ཏིང་ངེ་འཛིན་གྱིས་སྦྱོང་དགོས་ཤིང༌། དེ་བཞི་སྒོམ་པ་ཏིང་ངེ་འཛིན་གྱི་གཙོ་བོ་ཡིན་པའི་ཕྱིར་རོ། །དེ་ནས་ཤློ་ཀ་གཅིག་གིས། ཟང་ཟིང་མི་འཇིགས་ཆོས་དང་བྱམས། །ཞེས་གསུངས་པ་ལྟར། སྦྱིན་པ་རྣམ་བཞི་སྦྱིན་པ་ནི་རིན་ཆེན་འབྱུང་ལྡན་གྱི་དམ་ཚིག་ཏུ་བསྟན་པ་ཡིན་ལ། དེ་དེར་འཇོག་པའི་རྒྱུ་མཚན་ཡོད་དེ། རིན་འབྱུང་གི་སྦྱང་གཞི་སེར་སྣ་ཡིན་ལ། དེ་སྦྱིན་པ་རྣམ་བཞི་སྦྱིན་པའི་སྒོ་ནས་སྦྱོང་དགོས་པའི་ཕྱིར་རོ། །དེ་ནས་ཤློ་ཀ་གཅིག་གིས་ཕྱི་བྱ་བ་དང་སྤྱོད་༝པ་༝(པའི་རྒྱུད། ནང་)རྣལ་འབྱོར་གྱི་རྒྱུད། གསང་བ་བླ་ན་མེད་པའི་རྒྱུད། ཐེག་པ་གསུམ་སྟེ་ཉན་ཐོས་དང་། རང་སངས་རྒྱས། ཕ་རོལ་ཏུ་ཕྱིན་པ་རྣམས་ཏེ། མདོར་ན་དམ་པའི་ཆོས་མ་ལུས་པར་གཟུང་བ་ནི་འོད་དཔག་མེད་ཀྱི་དམ་ཚིག་ཏུ་བསྟན་ལ། དེ་དེར་འཇོག་པའི་རྒྱུ་མཚན་ཡོད་དེ། འོད་དཔག་མེད་ནི་གསུང་རྣམ་པར་དག་པའི་ངོ་བོ་ཡིན་ཅིང་དམ་པའི་ཆོས་ཀྱང་གསུང་གི་ངོ་བོ་ཡིན་པའི་ཕྱིར་རོ། །དེ་ནས་ཤློ་ཀ་གཅིག་གིས་ཁས་བླངས་པའི་དམ་ཚིག་དང་སྡོམ་པ་ཚུལ་བཞིན་དུ་བསྲུང་བ་དང་། མཆོད་པའི་ལས་ཅི་ནུས་བྱེད་པ་ནི་དོན་ཡོད་གྲུབ་པའི་དམ་ཚིག་བསྟན་པ་ཡིན། དེ་དེར་འཇོག་པའི་རྒྱུ་མཚན་ཡོད་དེ། དོན་གྲུབ་ནི་འཕྲིན་ལས་ཀྱི་ངོ་བོ་བརྩོན་འགྲུས་རྣམ་པར་དག་པ་ཡིན་ཅིང་ལས་དེ་རྣམས་བརྩོན་འགྲུས་ལ་རག་ལས་པའི་ཕྱིར་(རོ)། །གསུམ་པ་དོན་བསྡུས་ཏེ། དམ་བཅས་པའི་ཚུལ་གྱིས་གཟུང་བ་ནི་ཤློ་ཀ་ཕྱི་མ་གཉིས་ཀྱིས་བསྟན་(ཏེ)། དེ་ཡང་ཤློ་ཀ་དང་པོའི་ཚིག་རྐང་དང་པོ་གཉིས་ཀྱིས་སྨོན་པ་དང་། ཚིག་རྐང་ཕྱི་མ་གཉིས་ཀྱིས་འཇུག་པ་སེམས་བསྐྱེད་མདོར་བསྡུས་པའི་ཚུལ་གྱིས་བསྟན་པ་ཡིན་ནོ། །ཤློ་ཀ་ཕྱི་མའི་དོན་ནི། ཉན་རང་སོགས་ཤེས་བྱའི་སྒྲིབ་པ་ལས་མ་བསྒྲལ་བ་རྣམས་བསྒྲལ་བ་དང༌། ཚངས་པ་དང་བརྒྱ་བྱིན་ལ་སོགས་པ་ཉོན་མོངས་པའི་སྒྲིབ་པ་ལས་མ་གྲོལ་བ་རྣམས་དགྲོལ་བ་དང༌། ངན་སོང་གསུམ་གྱི་སེམས་ཅན་(རྣམས)སྡུག་བསྔལ་༝གྱིས་༝(ལས་)དབུགས་མ་ཕྱུང་བ་རྣམས་དབུགས་དབྱུང་བ་དང༌། མཐར་སེམས་ཅན་ཐམས་ཅད་མི་གནས་པའི་མྱ་ངན་ལས་འདས་པའི་ས་ལ་དགོད་པར་བྱ་བའམ། ཡང་ན་རྒྱུ་ལས་དང་ཉོན་མོངས་པ་ལས་མ་བསྒྲལ་བ་རྣམས་བསྒྲལ་བ་དང༌། འབྲས་བུ་བདག་དང་བདག་གིར་འཛིན་པ་ལས་མ་གྲོལ་བ་རྣམས་དགྲོལ་བ་དང༌། སྐྱེ་རྒ་ན་འཆིའི་སྡུག་བསྔལ་༝གྱིས་༝(ལས་)དབུགས་མ་ཕྱུང་བ་རྣམས་དབུགས་དབྱུང་བའོ། །སྦྱང་གཞི་ནི་གསང་སྔགས་རྡོ་རྗེ་ཐེག་པ་ནས་བཤད་པའི་རིགས་ལྔ་སྤྱི་དང་བྱེ་བྲག་གི་སྡོམ་པ་མ་བཟུང་བ། བཟུང་ཡང་དེ་ལས་ཉམས་པའི་སེམས་སྣང་བག་ཆགས་དང་བཅས་པ་སྦྱོང་བྱེད་སྡོམ་བཟུང་གི་རྣལ་འབྱོར་དུ་༝བསྒོམས་༝(བསྒྱུར་)ནས་ཉམས་སུ་ལེན་པ་ཡིན་ནོ། །ལྔ་བ་གནང་བ་ནོད་པ་ནི། ཚོགས་ཞིང་དེ་རྣམས་ཀྱི་ཞལ་ནས། རིགས་ཀྱི་བུ་ཁྱོད་ཀྱིས་གནས་པ་འདི་ལ་ལེགས་པར་གནས་ན་ཚེ་འདིར་ཕྱག་རྒྱ་ཆེན་པོ་མཆོག་གི་དངོས་གྲུབ་ཐོབ་པར་འགྱུར་བས། ལམ་རིམ་པ་གཉིས་སྒོམས་ཤིག་ཅེས་གསུངས་ཤིང༌། རང་ཉིད་ཀྱིས་ཀྱང་དེ་ལྟར་དུ་ཁས་བླངས་པར་བསམ་མོ། །དེ་ནས་ཚོགས་ཞིང་རྣམས་རང་བཞིན་གྱི་གནས་སུ་གཤེགས་པ་དང༌། མི་དམིགས་པར་བྱ་བ་དང༌། རང་ཉིད་ལ་བསྟིམ་པ་དང་གསུམ་ལས། འདིར་བདག་རྒྱུད་བྱིན་གྱིས་བརླབས་པའི་རྟེན་འབྲེལ་དུ། ཕྱི་མ་ཉིད་ཕྱག་ལེན་དུ་མཛད་དོ། །གཉིས་པ་ཡུལ་མ་དག་པ་ལ་བརྟེན་ནས་ཚོགས་གསོག་པ་ལ་གསུམ་སྟེ། རྒྱུད་ནས་གསུངས་པའི་ཚུལ། གསུངས་པའི་དོན་བཤད་པ། སྦྱང་གཞི་སྦྱོང་བྱེད་ངོ་སྤྲོད་ཚུལ་ལོ། །དང་པོ་ནི། རྩ་རྒྱུད་ལས། དང་པོར་བྱམས་པ་བསྒོམ་པར་བྱ། །གཉིས་པར་སྙིང་རྗེ་རྣམ་བསྒོམ་ཞིང༌། །གསུམ་པར་དགའ་བ་བསྒོམ་པ་དང༌། །ཀུན་གྱི་མཐར་ནི་བཏང་སྙོམས་སོ། །ཞེས་དང༌། རྡོ་རྗེ་གུར་ལས། ཚངས་པའི་གནས་ནི་བཞི་བོ་ཡིས། །སེམས་ཀྱི་ངལ་ནི་བསོ་བར་བྱ། །ཞེས་གསུངས་སོ། །གཉིས་པ་ལ་ཕ་རོལ་ཏུ་ཕྱིན་པ་དང་ཐུན་མོང་དུ་བསྒོམ་ཚུལ་དང༌། ཐུན་མོང་མ་ཡིན་པ་གསང་སྔགས་རྡོ་རྗེ་ཐེག་པའི་བསྒོམ་ཚུལ་དང་གཉིས་ལས། དང་པོ་ནི། དངོས་བསྟན་གྱི་ཚིག་གི་དོན་བསམ་པའོ། །གཉིས་པ་ལ་རྒྱས་བསྡུས་གཉིས་ལས། རང་གི་སྙིང་གའི་ཧཱུྃ་ལས་འོད་ཟེར་སྔོན་པོ་སྤྲོས་པའི་སྣ་ལས་ལྷ་མོ་པུཀྐ་སཱི་འོད་ཟེར་སྔོན་པོ་འཕྲོ་བ་དཔག་ཏུ་མེད་པ་འཕྲོས། སེམས་ཅན་ཐམས་ཅད་བདེ་བ་རྒྱུ་བཅས་དང་ལྡན་པར་བྱས། བྱམས་པ་ཚད་མེད་ཀྱི་ངོ་བོ་པུཀྐ་སཱིའི་གོ་འཕང་ལ་བཀོད་པར་བསམ། དེ་བཞིན་དུ་ཧཱུྃ་ལས་འོད་ཟེར་དཀར་པོའི་སྣ་ལས་(ལྷ་མོ་)རི་ཁྲོད་མ་དཀར་མོ་སྤྲོས། སེམས་ཅན་ཐམས་ཅད་སྡུག་བསྔལ་རྒྱུ་བཅས་དང་བྲལ་བར་བྱས་ནས་སྙིང་རྗེ་ཚད་མེད་ཀྱི་ངོ་བོ་ཤ་ཝ་རཱིའམ། རི་ཁྲོད་མའི་གོ་འཕང་ལ་བཀོད་པར་བསམ། དེ་བཞིན་དུ་རང་གི་སྙིང་གའི་ཧཱུྃ་ལས་འོད་ཟེར་དམར་པོ་སྤྲོས་པའི་སྣ་ལས་ལྷ་མོ་གདོལ་བ་མོ་འོད་ཟེར་དམར་པོ་འཕྲོ་བ་དཔག་ཏུ་མེད་པ་འཕྲོས། སེམས་ཅན་ཐམས་ཅད་སྡུག་བསྔལ་རྒྱུ་བཅས་དང་བྲལ་བར་བྱས་ནས། བདེ་བ་རྒྱུ་བཅས་དང་མི་འབྲལ་བར་བྱས། དགའ་བ་ཚད་མེད་ཀྱི་ངོ་བོ་གདོལ་བ་མོའི་གོ་འཕང་ལ་བཀོད་པར་བསམ། དེ་བཞིན་དུ་རང་གི་སྙིང་གའི་ཧཱུྃ་ལས་འོད་ཟེར་སྣ་ཚོགས་པའི་སྣ་ལས་ལྷ་མོ་གཡུང་མོ་འོད་ཟེར་སྣ་ཚོགས་འཕྲོ་བ་དཔག་ཏུ་མེད་པ་འཕྲོས། སེམས་ཅན་ཐམས་ཅད་ཉེ་རིང་ཆགས་སྡང་དང་བྲལ་བའི་བཏང་སྙོམས་ཚད་མེད་དང་ལྡན་པར་བྱས། བཏང་སྙོམས་ཚད་མེད་ཀྱི་ངོ་བོ་ལྷ་མོ་གཡུང་མོའི་གོ་འཕང་ལ་བཀོད་པར་བསམ་མོ། །གཉིས་པ་ནི། ལྷ་མོ་མི་སྤྲོ་བར་འོད་ཟེར་སྤྲོ་བའོ། །གསུམ་པ་སྦྱང་གཞི་འབྱུང་བ་བཞི་དང༌། ཚད་མེད་བཞིའི་(མི་)མཐུན་ཕྱོགས་མཐའ་དག །སྦྱོང་བྱེད་ཚད་མེད་བཞིའི་ངོ་བོར་བསྒྱུར་ནས། སྦྱངས་འབྲས་དག་པ་ལྷ་མོ་བཞིས་རྒྱས་བཏབ་ནས་ཉམས་སུ་ལེན་པ་ཡིན་ནོ། །ཚད་མེད་བཞི་ལ་ཡང་འཇིག་རྟེན་པའི་ཚད་མེད། ཉན་ཐོས་ཀྱི་ཚད་མེད། ཐེག་པ་ཐུན་མོང་བའི་ཚད་མེད། ཐེག་ཆེན་ཐུན་མོང་མ་ཡིན་པའི་ཚད་མེད་དང་བཞི་ལས། འདིར་ཕྱི་མ་ཉིད་གཙོ་བོར་གཟུང༌(ངོ་)། ཚད་མེད་ཅེས་པའི་དོན་ནི། ཡུལ་ཚད་མེད་པ་ལ། བློ་ཚད་མེད་ཀྱིས། ངོ་བོ་ཚད་མེད་བཞི་བསྒོམ་པའོ། །ཚངས་པའི་གནས་ཞེས་པའི་དོན་ནི། དེ་བསྒོམས་པ་ལ་བརྟེན་ནས་གནས་སྐབས་ཀྱི་འབྲས་བུ་ལྷ་ཚངས་པ་ལ་སོགས་པའི་མཐོ་རིས་ཀྱི་རྟེན་ཐོབ་པ་དང༌། མཐར་ཐུག་གི་ཚངས་པ་སངས་རྒྱས་ཐོབ་པའི་རྒྱུའི་གཙོ་བོ་ཡིན་པས་སོ། །གསུམ་པ་དེ་ཉིད་ཀྱི་དགོས་པ་བཤད་པ་ནི། ༝རྗེ་བཙུན་རྩེ་མོས་༝(ས་ཆེན་གྱིས)། དེ་ལྟར་བསོད་ནམས་ཚོགས་བསགས་པའི། །དགོས་པ་རྣམ་པ་གཉིས་ཡིན་ཏེ། །རྒྱུད་དག་པ་ཡི་དགོས་པ་དང༌། །སྔོན་གྱི་རྒྱལ་དང་མཚུངས་བྱའོ། །ཞེས་(གསུངས་)པས། ཟས་བཟང་པོ་ལྡུགས་པ་ལ་སྣོད་དག་པར་བྱ་དགོས་པ་ལྟར། དངོས་གཞིའི་རིམ་པ་གཉིས་བསྒོམ་པ་ལ། སྔོན་འགྲོས་རྒྱུད་དག་པར་བྱ་དགོས་པ་དང༌། སྔོན་གྱི་རྒྱལ་བ་རྣམས་ཀྱིས་བསོད་ནམས་ཀྱི་ཚོགས་བསགས་པས་གཟུགས་སྐུ་ཐོབ་པ་ལྟར། རང་ཉིད་ཀྱིས་ཀྱང་གཟུགས་སྐུ་ཐོབ་པ་ལ་བསོད་ནམས་ཀྱི་ཚོགས་བསག་དགོས་པའི་ཕྱིར་རོ། །གཉིས་པ་ཡེ་ཤེས་ཀྱི་ཚོགས་བསག་པ་ལ་གསུམ་སྟེ། རྒྱུད་ལས་གསུངས་པའི་ཚུལ། གསུངས་པའི་དོན་བཤད་པ། དེའི་དགོས་པ་བཤད་པའོ། །དང་པོ་ནི། རྩ་རྒྱུད་ལས། ཡང་ནི་སྟོང་པའི་བྱང་ཆུབ་སེམས། །ཞེས་དང༌། རྡོ་རྗེ་གུར་ལས། བྱང་ཆུབ་སེམས་ཀྱིས་རྣམ་པར་སྦྱང༌། །ཞེས་དང༌། བདེན་དང་རྫུན་པར་བཅས་པ་ཡིས། །བརྟགས་པས་ཉེ་བར་མ་གོས་པ། །མ་སྐྱེས་པ་ཡི་སྦྱོར་བ་ལས། །སྐྱེ་བ་འདི་ནི་རབ་ཏུ་བརྗོད། །ཅེས་དང༌། སཾ་པུ་ཊི་ལས། དང་པོ་སྟོང་ཉིད་བསམས་ནས་ནི། །ལུས་ཅན་རྣམས་ཀྱི་དྲི་མ་བཀྲུ། །ཞེས་དང༌། ཕྱི་དང་ནང་གི་བདག་ཉིད་ཅན། །(འདི་དག་ཐམས་ཅད་སེམས་སུ་བརྟག །)ཞེས་སོགས་གསུངས་སོ། །གཉིས་པ་ལ་གསུམ་སྟེ། དོན་དངོས་བཤད་པ་དང༌། དེ་སྔགས་ཀྱིས་བྱིན་གྱིས་བརླབ་པ་དང༌། སྦྱང་གཞི་སྦྱོང་བྱེད་ངོ་སྤྲོད་པའི་ཚུལ་ལོ། །དང་པོ་ནི། ཡེ་ཤེས་ཚོགས་གསོག་གི་སྐབས་འདིར་སྣང་ལ་རང་བཞིན་མེད་པར་བསྒོམ་པ་དང༌། སྣང་མེད་དུ་བསྒོམ་པ་གཉིས་ལས། འདིར་སྣང་མེད་དུ་བསྒོམ་པ་ཡིན་ཏེ། རྗེ་ས་ཆེན་གྱིས། གང་དག་བདག་སོགས་ཐམས་ཅད་ཀྱིས། །མི་དམིགས་ཅང་མེད་སྟོང་པར་བསྒོམ། །ཞེས་དང༌། རྩེ་མོས། སྣང་ལ་རང་བཞིན་མེད་པར་བསྒོམ་པ་དང༌། སྣང་མེད་དུ་བསྒོམ་པ་གཉིས་ལས། འདིར་སྣང་མེད་དུ་བསྒོམ་པའི་ལུགས་སོ། །(ཞེས་སྒྲུབ་ཐབས་མཚོ་སྐྱེས་ཀྱི་ཊཱི་ཀ་ལས་གསུངས་སོ། །)དེ་ལ་གང་ཟག་སྟོང་ཉིད་ལ་གོམས་འདྲིས་ཆེ་ཆུང་གི་དབང་གིས་སྟོང་ཉིད་བཙན་ཐབས་སུ་བསྒོམ་པ་དང༌། བཤིག་སྟེ་བསྒོམ་པ་གཉིས་ལས། འདིར་དང་པོ་ཡིན་ཏེ། རྗེ་ས་ཆེན་གྱིས། དེ་ནས་ཡེ་ཤེས་ཚོགས་བསག་ནི། །བཙན་ཐབས་སྟོང་ཉིད་བསྒོམ་བྱ་སྟེ། །སྔགས་ནི་ཡིད་ལ་དྲན་སྟོབས་ཀྱིས། །ཞེས་དང༌། རྗེ་བཙུན་རྩེ་མོས། དང་པོར་སྔགས་བརྗོད་དེ། དེའི་དོན་དྲན་པས་སྟོང་ཉིད་བཙན་ཐབས་སུ་བསྒོམ་པར་བྱའོ། །ཞེས་གསུངས་སོ། །ཕྱི་མ་བཤིག་ནས་བསྒོམ་ཚུལ་ལ། ངོར་ཆེན་གྱིས་གནད་ཀྱི་ཟླ་ཟེར་དུ། གང་ཟག་གི་བདག་མེད་དང༌། ཆོས་ཀྱི་བདག་མེད་བསྒོམ་ཚུལ་གཉིས་ལ། ༝དགག་གཞིའི་གང་ཟག་དང་ཆོས་ངོས་བཟུང་བ།༝ དགག་བྱའི་བདག་ངོས་གཟུང་བ། འགོག་བྱེད་ཀྱི་རིག་པ་བཤད་པ། བདག་མེད་ཀྱི་དོན་ལ་བློ་འཇོག་པའི་ཚུལ་ཏེ། དོན་༝བཞི་བཞིའི་༝(གསུམ་གསུམ་གྱི་)སྒོ་ནས་གཏན་ལ་འབེབས་པར་བྱེད། རྩེ་མོས་(མཚོ་སྐྱེས་ཊཱི་ཀ་ལས)། གཅིག་དང་དུ་བྲལ་གྱི་རིག་པས་སྟོང་ཉིད་དུ་གཏན་ལ་འབེབས་པར་མཛད། རྗེ་བཙུན་གྱིས་(ཡན་ལག་དྲུག་པར)། སྣང་བ་སེམས། སེམས་༝སྣང་༝སྒྱུ་མ། སྒྱུ་མ་རང་བཞིན་མེད་པར་སྒྲུབ་པ་གསུམ་གྱི་སྒོ་ནས་གཏན་ལ་འབེབས་པར་མཛད་དོ། །ཁ་ཅིག་སྣང་མེད་དུ་བསྒོམས་པས་སྣང་བ་རྒྱུན་ཆད་པས་ཆད་པའི་ལྟ་བར་མི་འགྱུར་རམ་ཞེ་ན། མི་འགྱུར་ཏེ། མ་དག་པའི་སྣང་བ་རགས་པ་ཙམ་བཀག་ནས། སེམས་ཀྱི་གནས་ལུགས་སྣང་སྟོང་ཟུང་འཇུག་གམ་གསལ་སྟོང་ཟུང་འཇུག་ཏུ་མཉམ་པར་བཞག་པས་གོང་གི་སྐྱོན་ལས་གྲོལ་ལོ། །གཉིས་པ་སྔགས་ཀྱིས་བྱིན་གྱིས་བརླབ་པ་ནི། རྡོ་རྗེ་གུར་ལས། ཨོཾ་ཤཱུ་ནྱ་ཏཱ་ཞེས་(སོགས་)གསུངས་པའི་དོན་ནི། ཨོཾ་ནི་མེ་ལོང་ལྟ་བུའི་ཡེ་ཤེས། ཤཱུ་ནྱ་ཏཱ་ནི་མཉམ་པ་ཉིད་ཀྱི་ཡེ་ཤེས། ཛྙཱ་ན་ནི་སོ་སོར་རྟོག་པའི་ཡེ་ཤེས། བཛྲ་ནི་བྱ་བ་གྲུབ་པའི་ཡེ་ཤེས། སྭ་བྷཱ་ཝ་ནི་ཆོས་ཀྱི་དབྱིངས་ཀྱི་ཡེ་ཤེས། ཨཱཏྨ་ཀོ྅་ཧཾ་ཞེས་པ་ནི་ངའོ། །ཡང་ན་ཨ�་ནི་སྔགས་ཀྱི་མགོ་འདྲེན་པ། ཤཱུ་ནྱ་ཏཱ་ནི་ཡུལ་རང་བཞིན་གྱིས་དག་པ། ཛྙཱ་ན་ཡུལ་ཅན་གྱི་ཡེ་ཤེས། བཛྲ་ཡུལ་ཅན་དེས་ཡུལ་དེ་གཉིས་མེད་དུ་རྟོགས་པ། སྭ་བྷཱ་ཝ་ཡུལ་ཅན་དེ་ཡང་རང་བཞིན་གྱིས་རྣམ་པར་དག་པ། ཨཱཏྨ་ཀོ྅ཧཾ་ཞེས་པ་ནི་ངའོ། །ཞེས་པའི་དོན་ནོ། །གསུམ་པ་ནི། སྦྱང་གཞི་རང་གི་སེམས་ཀུན་གཞིའི་སྟེང་དུ་སྔར་ཤི་བ། མ་འོངས་པ་འཆི་བར་འགྱུར་བའི་བག་ཆགས་ཇི་སྙེད་ཡོད་པ་དང༌། དེ་བཞིན་དུ་སྣོད་ཀྱི་འཇིག་རྟེན་སྔར་ཞིག་པ་དང༌། མ་འོངས་པ་ན་འཇིག་པར་འགྱུར་བའི་སེམས་སྣང་བག་ཆགས་དང་བཅས་པ་ཐམས་ཅད་སྦྱོང་བྱེད་ཡེ་ཤེས་ཚོགས་བསག་གི་རྣལ་འབྱོར་དུ་བསྒྱུར་ནས་ལམ་བྱེད་རྣམ་པ་བཞིའི་སྒོ་ནས་ཉམས་སུ་བླངས་པ་ལ་བརྟེན་ནས་སྦྱངས་འབྲས་ཆོས་སྐུ་འགྲུབ་པར་འགྱུར་རོ། །གསུམ་པ་དགོས་པ་ནི། རྗེ་༝བཙུན་རྩེ་མོས་༝(ས་ཆེན་གྱིས།) ཡེ་ཤེས་ཚོགས་བསག་བྱས་པ་ཡིས། །དགོས་པ་རྣམ་པ་བཞི་ཡིན་ཏེ། །ཀུན་ཏུ་བརྟགས་པའི་དྲི་མ་ལས། །དག་པར་བྱ་བའི་དགོས་པ་དང༌། །གཉིས་པ་ཐམས་ཅད་མཁྱེན་པ་ཡི། །ལྷ་ཡི་མྱུ་གུ་བསྐྱེད་པ་དང༌། །གསུམ་པ་བསོད་ནམས་ཚོགས་དང་ནི། །ཡེ་ཤེས་ཚོགས་སུ་འབྲེལ་ཕྱིར་དང༌། །བཞི་བ་ཆོས་ཀྱི་སྐུ་ལས་ནི། །གཟུགས་སྐུ་འགྲུབ་པར་བྱ་ཕྱིར་རོ། །ཞེས་གསུངས་པ་དང༌། ཇོ་བོ་རྗེས་དགོས་པ་དྲུག་ཏུ་གསུངས་ཏེ། སྟོང་ཉིད་མ་རྟོགས་རྟོགས་པ་དང༌། བརྗེད་པ་དྲན་པ་གསོ་བ་དང༌། མ་བརྗེད་པ་གོང་ནས་གོང་དུ་རྒྱས་པ་དང༌། བདེན་ཞེན་འགོག་པ་དང༌། ཆོས་སྐུ་འགྲུབ་པ་དང༌། གཟུགས་སྐུ་སྒྱུ་མར་འཆར་བ་དང་དྲུག་གོ །

41 འཇིག་རྟེན་པའི་སྐྱབས་འགྲོ་ལ། ཚངས་པ་དང་དབང་ཕྱུག་སོགས་ལ་སྐྱབས་སུ་འགྲོ་བ་ལ་སྐྱབས་སུ་འགྲོ་བ་ཡུལ་འཇིག་རྟེན་པ་དང། གནས་སྐབས་ཀྱི་བྱ་བ་ཕྲན་བུ་འགྲུབ་པའི་ཆེད་དུ་སྐྱབས་སུ་འགྲོ་བ་བློ་འཇིག་རྟེན་པ་ཡིན། ངེས་འབྱུང་གི་སྐྱབས་འགྲོ་ནི་ཐེག་དམན་གྱི་སྐྱབས་འགྲོ། ཁྱད་པར་སྐྱབས་འགྲོ་ནི་ཐེག་ཆེན་གྱི་སྐྱབས་འགྲོ། བླ་ན་མེད་པའི་སྐྱབས་འགྲོ་ནི་གསང་སྔགས་ཀྱི་སྐྱབས་འགྲོ་ཡིན། འཇིག་རྟེན་པ་དང་ཐེག་དམན་གྱི་སྐྱབས་འགྲོ་ནི་ཐུན་མོང་བ་དང། ཐེག་ཆེན་དང་གསང་སྔགས་ཀྱི་སྐྱབས་འགྲོ་ནི་ཐུན་མོང་མ་ཡིན་པ་ཞེས་ཀྱང་བཤད། དེ་གཉིས་ཀྱི་ཁྱད་པར་ནི། འབྲས་སྐྱབས་རྒྱུ་དང་དུས་དགོས་ཆེད་བཞི། །ཞེས་པ་ལྟར་དང། གསང་སྔགས་ཀྱི་སྐྱབས་འགྲོ་ནི་ཐེག་ཆེན་དང་སྤྱི་དང་བྱེ་བྲག་ཙམ་ལས། དེ་ལ་མེད་པའི་དམིགས་བསལ་གྱི་འབྲས་སྐྱབས་རྒྱུ་དང་དུས་དང་དགོས་ཆེད་བཞིས་ཁྱད་པར་མེད་མོད། འོན་ཀྱང་སྣང་གྲགས་རིག་གསུམ་ལྷ་སྔགས་ཡེ་ཤེས་གསུམ་དུ་བསྒོམ་པ་དང། རྩ་སྤྲུལ་སྐུ། ཡི་གེ་ལོངས་སྐུ། ཐིག་ལེ་ཆོས་སྐུ་གསུངས་པ་སོགས་ཀྱིས་ཁྱད་པར་ཡོད།

སྲུང་འཁོར།

གསུམ་པ་སྲུང་བའི་འཁོར་ལོ་བསྒོམ་པ་ནི། གྲུབ་ཆེན་ཌོཾ་བྷི་པས། རང་བཞིན་སྟོང་པ་ཉིད་དུ་རྣམ་བསྒོམ་སྔོན་གྱི་ནི། །རྣལ་འབྱོར་པས་ནི་སྨོན་ལམ་རྗེས་སུ་དྲན་བྱས་ནས། ཞེས་གསུངས་པ་ལྟར། ཀུན་བརྟགས་སྦྱོང་བྱེད་དེ་བཞིན་ཉིད་ཀྱི་དག་པ་ཡེ་ཤེས་ཚོགས་བསགས་འོད་གསལ་སྟོང་ཉིད་ཀྱི་ངང་ལས། སྔོན་གྱི་སྙིང་རྗེ་དང་སྨོན་ལམ་གྱི་དབང་གིས་ཀུན་རྟོག་སྦྱོང་བྱེད་ལྷ་སོ་སོའི་དག་པ་དྲན་པའི་ཐོག་མར་སྲུང་བའི་འཁོར་ལོ་བསྒོམ་པ་ཡིན་ལ། དེ་ལ་གསུམ་སྟེ། ཐུན་མོང་བའི་སྲུང་བའི་འཁོར་ལོ་བསྒོམ་པ་དང༌། ཐུན་མོང་མ་ཡིན་པའི་སྲུང་བའི་འཁོར་ལོ་བསྒོམ་པ་དང་། དེ་གཉིས་ཀྱི་དགོས་པ་བཤད་པའོ། །དང་པོ་ལ་གསུམ་སྟེ། རྒྱུད་ལས་གསུངས་ཚུལ། གསུངས་པའི་དོན་བཤད་པ། དེ་སྔགས་ཀྱིས་བྱིན་གྱིས་བརླབ་པའོ། །དང་པོ་ནི། རྩ་རྒྱུད་ལས། རེ་ཕས་ཉི་མ་སྔོན་དུ་རྣམ་བསྒོམས་ནས། །ཉི་དེར་ཧཱུྃ་བྱུང་སྣ་ཚོགས་རྡོ་རྗེ་སྟེ། །རྡོ་རྗེ་དེ་ཉིད་ཀྱིས་ནི་ར་བ་དང༌། །གུར་བཅིང་བ་ཡང་རྣམ་པར་བསྒོམ་པ་ཉིད། །ཞེས་དང༌། རྡོ་རྗེ་གུར་ལས། དེ་རྗེས་བསྲུང་བའི་དམ་ཚིག་མཆོག །ཅེས་གསུངས་སོ། །གཉིས་པ་གསུངས་པའི་དོན་བཤད་པ་ལ་གསུམ་སྟེ། སྲུང་འཁོར་གང་ལས་སྤྲོ་བའི་གཞི། །དེ་ལས་སྤྲོས་པའི་སྲུང་བའི་འཁོར་ལོ་དངོས། །སྦྱང་གཞི་སྦྱོང་བྱེད་ངོ་སྤྲོད་ཚུལ་ལོ། །དང་པོ་ལ། རྩ་རྒྱུད་ཀྱི་དངོས་བསྟན་(འདི།) མཚོ་སྐྱེས་ལུགས་དང༌། མན་ངག་ལུགས་ཀྱི་ཡན་ལག་བཞི་བའི་སྐབས་སུ་ཉི་མ་རྐྱང་པའི་སྟེང་དུ་བསྒོམ་པར་བཤད་ཀྱང༌། ཌོཾ་བྷི་པའི་ལུགས་དང༌། འདིར་ཡན་ལག་དྲུག་༝གི་༝(པའི་)སྐབས་སུ་པྃ་ལས་པདྨ། རྃ་ལས་ཉི་མའི་དཀྱིལ་འཁོར་གྱི་སྟེང་དུ་ཧཱུྃ་ལས་སྣ་ཚོགས་རྡོ་རྗེ་རྭ་ཉི་ཤུ་བ། རྭ་རྣམས་ཕྱོགས་མདོག་ཅན། ལྟེ་བ་གྲུ་བཞི་མཐིང་ནག་ལ་ཀུན་གཞིའི་ངོ་བོ་ཧཱུྃ་མཐིང་ནག་གིས་མཚན་པ། སྣ་ཚོགས་རྡོ་རྗེ་ཞེས་པའི་དོན་ནི། ཁ་དོག་སྣ་ཚོགས་སུ་ཡོད་པ་དང༌། འོད་ཟེར་སྣ་ཚོགས་འཕྲོ་བ་དང༌། འཕྲིན་ལས་སྣ་ཚོགས་འགྲུབ་པ་དང༌། ཕྱོགས་སུ་རྭ་སྣ་ཚོགས་སུ་གྱེས་པའི་ཕྱིར་རོ། །དེ་ཡང་རྩེ་མོས། རྟེན་འབྲེལ་བཅུ་གཉིས་མཚོན་པས་སྣ་ཚོགས་རྡོ་རྗེ་རྭ་བཅུ་གཉིས་པ་བཞེད་ཀྱང་། འདིར་རྗེ་བཙུན་གྱིས། འཇིག་ཚོགས་ལ་ལྟ་བའི་རི་བོ་ཉི་ཤུ་(42)འཇོམས་པ་མཚོན་པས་རྭ་ཉི་ཤུ་བ་བཞེད་པ་སྟེ། (འདིར་ཡང་)དེ་ལྟར་མཛད་དོ། །གཉིས་པ་དེ་ལས་སྤྲོས་པའི་སྲུང་འཁོར་དངོས་ལ། ཁ་ཅིག་སྣ་ཚོགས་རྡོ་རྗེ་རྐྱང་པ་ཞུ་བ་ལས་བསྒོམ་པར་བཞེད། ཁ་ཅིག་སྣ་ཚོགས་རྡོ་རྗེ་ཉི་མ་དང་བཅས་པ་ཞུ་བ་ལས་བསྒོམ་པར་བཞེད། ཁ་ཅིག་སྣ་ཚོགས་རྡོ་རྗེ་ལས་རྡོ་རྗེ་འཕྲོས་པ་ལས་བསྒོམ་པར་བཞེད་ཀྱང༌། འདིར་སྣ་ཚོགས་རྡོ་རྗེའི་ལྟེ་བའི་ཧཱུྃ་ལས་འོད་ཟེར་ནག་པོ་འོག་ཏུ་འཕྲོས་པ་ལས། འོག་ཐམས་ཅད་རྡོ་རྗེ་ནག་པོའི་ས་གཞི་ནས་ཐང་བརྡལ་བ་ལྟ་བུ། ཕྱོགས་མཚམས་སུ་འཕྲོས་པས་རྡོ་རྗེ་ནག་པོའི་རྩིག་པ་བར་མཚམས་མེད་པའི་ར་བ་ཟླུམ་པོ། སྟེང་དུ་འཕྲོས་པས་ར་བའི་ནང་དུ་རྡོ་རྗེ་ནག་པོ་གུར། རྨོག་ཁ་སྦུབས་པ་ལྟ་བུའི་རྩེ་མོར་ཁྲོ་བོའི་རྡོ་རྗེ་ནག་པོ་རྩེ་ལྔ་བ་(ར་)གདེངས་པས་མཚན་པ། དེའི་ཕྱི་རོལ་ཏུ་ཡེ་ཤེས་ཀྱི་མེ་དཔུང་ཁ་དོག་སྣ་ལྔ་གཡས་སྐོར་དུ་འུར་སྒྲ་དང་བཅས་པས་འབར་བར་བསམ། དེའི་ཚད་ནི། དག་པ་རྡོ་རྗེ་སྒྲོན་མེ་ལས། སྲིད་པའི་རྩེ་མོ་ནས་འོག་གཞི་གསེར་གྱི་ས་གཞི་ལ་ཐུག་གི་བར་དུ་བསྒོམ་(པར་བཤད་)པ་དང༌། གཉིས་མེད་རྡོ་རྗེས། དམྱལ་བའི་ས་གཞི་ལ་ཐུག་གི་བར་དུ་བསྒོམ་(པར་བཤད་)པ་དང༌། མཚོ་སྐྱེས་རྡོ་རྗེས། བློ་ལ་ཇི་ལྟར་འཚམ་པ་བསྒོམ་པར་བཤད་པ་དང་གསུམ་ལས། འདིར་ཕྱི་མ་དང་མཐུན་པས་ཆེ་བ་ལ་ནི་ཚད་མེད། ཆུང་བ་ལ་ནི་དཔག་ཚད་བརྒྱའི་ཚད་ཙམ་བསྒོམ་པ་ཡིན་ཏེ་རིག་པས་ཤེས་པར་བྱའོ། །

42 བདག་ལ་གཟུགས་སུ་ལྟ་བ། གཟུགས་ལ་བདག་ཏུ་ལྟ་བ། བདག་ལ་གཟུགས་ཡོད་པར་ལྟ་བ། གཟུགས་ལ་བདག་ཡོད་པར་ལྟ་བ། ཚོར་བ་སོགས་དེའི་རིག་འགྲེས།

གསུམ་པ་སྦྱང་གཞི་སྦྱོང་བྱེད་ངོ་སྤྲོད་ཚུལ་ནི། སྦྱང་གཞི་མ་དག་པའི་སྣང་བ་སྣོད་ཀྱི་འཇིག་རྟེན་དང༌། རང་གི་ཆོས་སྒྲུབ་པའི་གེགས་དང༌བར་ཆད་ལ་སོགས་པའི་སེམས་སྣང་བག་ཆགས་དང་བཅས་པ་ཐམས་ཅད། སྦྱོང་བྱེད་ཡེ་ཤེས་ལྔའི་ངོ་བོ་སྲུང་བའི་འཁོར་ལོའི་རྣལ་འབྱོར་དུ་བསྒྱུར་ནས་བསྒོམས་པས་གནས་སྐབས་ཀྱི་འབྲས་བུ་ཆོས་བསྒྲུབ་པའི་བར་ཆད་ཐམས་ཅད་ཞི་བ་དང༌། མཐར་ཐུག་གི་འབྲས་བུ་འཚང་རྒྱ་བའི་ཚེ་སྲོད་ལ་བདུད་བཏུལ་བའི་རྟེན་འབྲེལ་དུ་འགྱུར་རོ། །ཞིབ་ཏུ་ན། ཕྱིའི་བར་ཆད་གདོན་ལྔ། ནང་གི་བར་ཆད་ནད་ལྔ། གསང་བའི་བར་ཆད་ཉོན་མོངས་པ་དུག་ལྔ་ལ་སོགས་པའི་སེམས་སྣང་བག་ཆགས་དང་བཅས་པ་ཐམས་ཅད་རང་སེམས་སྐད་ཅིག་མ་གཅིག་གི་རྣམ་འཕྲུལ་དུ་ཤེས་པར་བྱས་ནས་ཡེ་ཤེས་ལྔའི་ངོ་བོ་སྲུང་བའི་འཁོར་ལོའི་རྣལ་འབྱོར་དུ་བསྒྱུར་ནས་ཉམས་སུ་ལེན་པ་ནི། སྲུང་འཁོར་འཁོར་འདས་དབྱེར་མེད་༝དོ༝(དེ)། །བར་ཆད་དངོས་གྲུབ་ཏུ་ལེན་པའི་གདམས་ངག་ཅེས་བྱའོ། །གསུམ་པ་སྔགས་ཀྱིས་བྱིན་གྱིས་བརླབ་པ་ནི། རྩ་རྒྱུད་ལས་གསུངས་པའི་སྔགས་(ཨོཾ་རཀྵ་རཀྵ་ཧཱུྃ་ཧཱུྃ་ཧཱུྃ་ཕཊ་སྭཱ་ཧཱ།) ལན་གསུམ་བརྗོད་པར་བྱའོ། །དེའི་དོན་ནི། ཨོཾ་ནི་དཔལ་ཏེ་གཉིས་སུ་མེད་པའི་ཡེ་ཤེས། བཛྲ་ནི་རྡོ་རྗེ། ༝རཀྵ་ནི་སྲུངས་ཤིག༝ (རཀྵ་རཀྵ་ནི་སྲུངས་ཤིག་སྲུངས་ཤིག་རང་དང་གཞན།) །གང་བསྲུང་ན་ཧཱུྃ་གསུམ་གྱིས་མཚོན་པས་བདག་དང་གནས་དང་རྣལ་འབྱོར་རམ། (43) ཡང་ན་རང་གི་ལུས་ངག་ཡིད་གསུམ་མོ། །ཕཊ་ནི་གདུག་པ་ཅན་དགས་པ། སྭཱ་ཧཱ་ནི་གཞི་ཚུགས་ཞེས་སོ། །གཉིས་པ་(ཐུན་མོང་མ་ཡིན་པའི་སྲུང་བའི་འཁོར་ལོ་)ནི། རྡོ་རྗེ་གུར་ལས། དམ་ཚིག་རྡོ་རྗེ་བསྲུང་དོན་དུ། །སྦས་པའི་སྤྱོད་ཡུལ་འདི་གསུངས་པ། ཞེས་པའི་དོན། ཐུན་མོང་མ་ཡིན་པའི་སྲུང་བའི་འཁོར་ལོ་ལ་གཉིས་ཏེ། ཁྲོ་བོ་བཅུ་སོ་སོའི་(44)མངོན་རྟོགས་དང༌། ཁྲོ་བོ་བཅུ་ཡོངས་རྫོགས་ཀྱི་མངོན་རྟོགས་གཉིས་ཀྱི་ཕྱི་མ་ལ་གཉིས་ཏེ། བདག་བསྲུང་བ་དང༌། གནོད་པ་ཕྱིར་བཟློག་པའོ། །དང་པོ་ནི། འཁོར་ལོའི་དབུས་སུ་བདག་ཉིད་ཧཱུྃ་མཛད་དུ་བསྒོམ། གཙུག་ཏོར་འཁོར་ལོས་སྒྱུར་བ་སྟེང་དུ་བསྒོམ། ཁྲོ་བོ་གཞན་རྣམས་ཞལ་ནང་དུ་གཟིགས། འཁོར་ལོ་གཡས་སུ་འཁོར་བ་ལས་མེ་འབར་བས་དགྲ་བགེགས་ཐམས་ཅད་བསྲེགས་པས་ཆོས་ཉིད་ཀྱི་ངང་དུ་ཐིམ་པར་བསམ་མོ། །སྔགས་གཞན་མི་བཟླ་བར་རཀྵ་ལན་གསུམ་གྱིས་བརྟན་པར་བྱེད་པ་ཙམ་མོ། །གཉིས་པ་ཕྱིར་བཟློག་ལ་གསུམ་སྟེ། རྟེན་བསྐྱེད་པ་དང༌། བརྟེན་པ་བསྐྱེད་པ། ལས་ལ་སྦྱར་བའོ། །དང་པོ་ལ་ལྔ་སྟེ། གནས་གང་དུ་བསྒོམ་པ། གདན་གང་གི་སྟེང་དུ་བསྒོམ་པ། ས་བོན་གང་ལས་བསྐྱེད་པ། ངོ་བོ་གང་བསྐྱེད་པ། དེ་སྔགས་ཀྱིས་བྱིན་གྱིས་བརླབ་པའོ། །དང་པོ་ནི། རྡོ་རྗེ་གུར་ལས། རྡོ་རྗེའི་དཀྱིལ་འཁོར་དབུས་གནས་པ། །ཞེས་གསུངས་པ་ལྟར། སྔར་སྲུང་བའི་འཁོར་ལོའི་སྤྲུལ་གཞིར་གྱུར་པའི་སྣ་ཚོགས་རྡོ་རྗེའི་ལྟེ་བའི་སྟེང་དུའོ། །གཉིས་པ་ནི། གུར་ལས། རྡོ་རྗེ་ཉི་མ་བསྒོམ་བྱ་སྟེ། །དེ་ཡི་འོག་ཏུ་པདྨ་བསམ། །ཞེས་གསུངས་པ་ལྟར། པདྨ་དང་ཉི་མའི་སྟེང་དུ་བསྒོམ་པ་ཡིན་ཏེ། དེ་ཡང་ས་བོན་པྃ་དང་རྃ་ལས་བསྐྱེད་དེ། ཌོཾ་བྷི་པས། པྃ་སེར་པོ་ལས་སྣ་ཚོགས་པདྨ། རྃ་ལས་ཉི་མའི་སྟེང་དུ། ཞེས་གསུངས་སོ། །གསུམ་པ་ནི། བྷྲཱུྃ་ལས་བསྐྱེད་དེ། ཌོཾ་བྷི་པས། བྷྲཱུྃ་སེར་པོ་ལས་འཁོར་ལོ་རྩིབས་བཅུ་བ། ཞེས་དང༌། མི་ཐུབ་ཟླ་བས། དེར་ནི་བྷྲཱུྃ་ཡིག་ལས་བྱུང་བའི། །སྲུང་བའི་འཁོར་ལོ་བསམ་པར་བྱ། །ཞེས་གསུངས་པས་སོ། །བཞི་བ་ནི། ཁ་དོག །དབྱིབས། ཚད་བཤད་པའོ། །དང་པོ་ནི། ཡེ་ཤེས་ཐིག་ལེ་ལས། རྡོ་རྗེ་རྭ་བའི་ནང་དུ་ནི། །སྲུང་བའི་འཁོར་ལོ་འཁོར་བཞིན་པ། །རྩིབས་བཅུ་བ་ནི་གསེར་གྱི་མདོག །ཁྲོ་བོ་བཅུ་དང་བཅས་པའོ། །ཞེས་གསུངས་པ་ལྟར་རོ། །གཉིས་པ་ནི། མཚོན་ཆའི་འཁོར་ལོ་སྟེ། ལྟེ་བ་སུམ་ཆ། དེ་ནས་སུམ་ཆ་རྩིབས་ཀྱི་སྦོམས་པ། དེ་ནས་སུམ་ཆ་རྩིབས་ཀྱི་རྩེ་མོ་རྣོ་བའོ། །དེ་ཡང་དང་པོ་གཉིས་ཁོག་སྟོང༌། ཕྱི་མ་རྩེ་མོ་ཤིན་ཏུ་རྣོ་བ་རལ་གྲི་སོ་གཉིས་མ་ལྟ་བུ། ནཱ་རོ་པའི་ཞལ་ལུང་ལས། ཁོག་སྟོང་མི་གཡོ་རབ་ཏུ་འཁོར། །ཞེས་གསུངས་པས་སོ། །གསུམ་པ་ཚད་ནི། རྡོ་རྗེ་གུར་ལས། དཔག་ཚད་བརྒྱ་ཡི་ཚད་ཙམ་མོ། །ཞེས་གསུངས་པ་ལྟར་རོ། །ལྔ་བ་དེ་སྔགས་ཀྱིས་བྱིན་གྱིས་བརླབ་པ་ནི། ཨོཾ་ནི་སྔར་དང་འདྲ་ལ། བཛྲ་རྡོ་རྗེ། ཙཀྲ་འཁོར་ལོ། རཀྵ་བསྲུང་བ། ཧཱུྃ་གཉིས་བདག་དང་བསྲུང་བྱ་གཞན། བྷྲཱུྃ་ནི་སྟོབས་འཕྲོག་པའོ། །གཉིས་པ་བརྟེན་པ་བསྐྱེད་པ་ལ་བཞི་སྟེ། དམ་ཚིག་པ་བསྐྱེད་པ་བསྙེན་པའི་ཡན་ལག །སྐྱེ་མཆེད་སྐུ་གསུང་ཐུགས་བྱིན་གྱིས་བརླབ་པ་ཉེ་བར་སྒྲུབ་པའི་ཡན་ལག །ཡེ་ཤེས་པ་དགུག་ཅིང་གཞུག་པ་སྒྲུབ་པའི་ཡན་ལག །དབང་བསྐུར་ཞིང་རིགས་བདག་གིས་རྒྱས་གདབ་པ་སྒྲུབ་པ་ཆེན་པོའི་ཡན་ལག་གོ །དང་པོ་ལ་གསུམ་སྟེ། གནས་གང་དུ་བསྐྱེད་པ། ས་བོན་གང་ལས་བསྐྱེད་པ། དེ་ལྟར་བསྐྱེད་པའི་ལྷའི་ངོ་བོ་བཤད་པའོ། །དང་པོ་ནི། འཁོར་ལོའི་ལྟེ་བར་སྟེང་འོག་བར་གསུམ་དང༌། ༝ལྟེ་བ་དང་རྩིབས་ཀྱི་བར། འོག་ཕྱོགས་ཀྱི་༝ མུ་ཁྱུད་ལ་ཅུང་ཟད་མ་རེག་པའི་ཕྱོགས་མཚམས་བརྒྱད་(དུ་)པདྨ་དང་ཉི་མའི་གདན་གྱི་སྟེང་དུའོ། །གཉིས་པ་ནི། རྡོ་རྗེ་གུར་ལས། ཧཱུྃ་ནི་བཅུ་ཡི་སྦྱོར་བ་ཡིས། །ཁྲོ་བོ་བཅུ་ནི་རིམ་བཞིན་དགོད། །ཅེས་གསུངས་པ་དང༌། གཙུག་ཏོར་འཁོར་ལོས་སྒྱུར་བ་ས་བོན་གང་ལས་བསྐྱེད་སྙམ་ན། ཌོཾ་བྷི་པས། བྷྲཱུྃ་སེར་པོ་ལས་གཙུག་ཏོར་འཁོར་ལོས་སྒྱུར་བ། ཞེས་གསུངས་པས། བྷྲཱུྃ་ལས་བསྐྱེད་དེ། དེའི་དོན་བྷྲཱུྃ་༝ལས་༝(ལ་)ཡི་གེ་ཁ་ཕྲལ་ནས་བཤད་ན། བ་ལ་ལ་བྱིན་པས་(བ་ལ་)སྟོབས། ཧ་ལ་ར་བྱིན་པས་(ཧ་ར་)འཕྲོག་པ། ཀླད་ཀོར་༝ལ་མ་༝(མ་ལ་ར་)བྱིན་པས་མ་ར་དགྲ༝འོ༝(བོ་སྟེ)། །(45)དགྲ་བོའི་སྟོབས་འཕྲོག་པ། ཞེས་སོ། །གསུམ་པ་དེ་ལྟར་བསྐྱེད་པའི་ལྷའི་ངོ་བོ་བཤད་པ་ལ། ཕལ་ཆེར་སྒྲུབ་ཐབས་དཀྱུས་བཞིན་ལས། ཞལ་ཕྱག་དང་ཕྱག་མཚན་གྱི་ཁྱད་པར་ནི། རྡོ་རྗེ་གུར་ལས། རྡོ་རྗེ་ཁྲོ་བོ་སྐྱེས་བུ་ཆེ། །ཐམས་ཅད་ཞལ་གཅིག་ཕྱག་གཉིས་པ། །སྙིང་གར་མནན་པའི་ཁུ་ཚུར་མཛུབ། །གཡས་པས་རང་གི་མཚོན་ཆ་འཕྱར། །ཞེས་གསུངས་སོ། །ཁ་དོག་ནི། རྡོ་རྗེ་གུར་ལས། དབང་པོ་སྔོན་པོའི་རྣམ་པ་ལྟར། གཤིན་རྗེ་གཤེད་ཀྱི་རྣམ་པར་བསམ། གཞན་གྱིས་མི་ཐུབ་རྡོ་རྗེ་སྟེ། །འཇིགས་བྱེད་ཟླ་བའི་ནོར་བུ་འདྲ། །པདྨའི་ཁྲོ་བོ་དམར་པོ་ཆེ། །རྡོ་རྗེ་བདུད་ཀྱི་བདག་ཉིད་གནག །མཚམས་ཀྱི་ཁྲོ་བོ་ཆེར་གནག་ཅིང༌། །ཞེས་གསུངས་པས་སོ། །ཌོཾ་བྷི་པས། དབུས་སུ་གཙུག་ཏོར་འཁོར་ལོས་སྒྱུར་བ་སེར་པོ། སྟེང་དུ་ཧཱུྃ་མཛད། འོག་ཏུ་སུམྦྷའི་རྒྱལ་པོ་ནག་པོ། ཞེས་གསུངས་པས་སོ། །ཁ་ཅིག །གུར་ལས། ཚད་སྐྱོབ་རྒྱལ་པོ་དཀར་པོ་ནི། །ཞེས་གསུངས་པས། གཙུག་ཏོར་འཁོར་ལོས་སྒྱུར་བ་དཀར་པོར་བཤད་པ་མ་ཡིན་ནམ་ཞེ་ན། མ་ཡིན་ཏེ། དེ་ནི་ཉོན་མོངས་པའི་ཚ་གདུང་ལས་སྐྱོབ་པའི་གདུགས་དཀར་པོ་ཅན་ཞེས་པའི་དོན་ཡིན་ལ། ཁ་དོག་བསྟན་པ་ནི་མ་ཡིན་ནོ། །ཁ་ཅིག །རྡོ་རྗེ་གུར་ལས། མཚམས་ཀྱི་ཁྲོ་བོ་ཆེར་གནག་ཅིང༌། །ཞེས་(གསུངས་)པས། མཚམས་ཀྱི་ཁྲོ་བོ་རྣམས་ཆེས་ཆེར་ཁྲོས་པ་མ་ཡིན་ནམ་ཞེ་ན། མ་ཡིན་ཏེ། ཌོཾ་བྷི་པས། གཤིན་རྗེ་མཐར་བྱེད། ཤེས་རབ་མཐར་བྱེད། པདྨ་མཐར་བྱེད། བགེགས་མཐར་བྱེད་རྣམས་སྦོམ་པ། གསུས་པ་འཕྱང་བ། སྦྲུལ་གྱིས་བརྒྱན་པ། (46) སྨ་ར་དང་སྨིན་མ་ཁམ་པ་ཅན། ཁྲོ་བོ་གཞན་རྣམས་རོལ་བའི་སྐུ་ཅན་ནོ། །ཞེས་གསུངས་སོ། །གཉིས་པ་ནི། (དཔྲལ་བར་ཨོཾ། མགྲིན་པར་ཨཱཿ ཐུགས་ཀར་ཧཱུྃ། ཞེས་གསུང་ན་ཡང་)ཡན་ལག་བཞི་རྫོགས་རྒྱས་པའི་སྐབས་ཡིན་པས།(47)མིག་ཏུ་གཏི་མུག་རྡོ་རྗེ་མ་དང༌། སྤྱི་བོར་སྐུ་རྡོ་རྗེ་མ་ལ་སོགས་པ་ཐམས་ཅད་བསྒོམ་མོ། །གསུམ་པ་ནི། དཀྱུས་(ཧཱུྃ་ལས་འོད་འཕྲོས་པས་རང་བཞིན་གྱི་གནས་ནས་ཁྲོ་བོ་བཅུ་གཅིག་སྲུང་བའི་འཁོར་ལོ་དང་བཅས་པ་ལ་ཡེ་ཤེས་ཀྱི་ཁྲོ་བོའི་ཚོགས་དཔག་ཏུ་མེད་པས་བསྐོར་བ་སྤྱན་དྲང༌། དེ་ནས། ཨོཾ་བཛྲ་ཀྲོ་དྷ་རཱ་ཛ་ས་པ་རི་ཝཱ་ར་ཨོཾ་བཛྲ་ནཱི་རཱི་ཧཱུྃ་ཁྃ་སྭཱ་ཧཱས་ཞབས་བསིལ། ཨོཾ་བཛྲ་ནི་ཝི་ཏི་ཧཱུྃ་ཁྃ་སྭཱ་ཧཱས་ཞལ་བསིལ། ཨོཾ་སརྦ་སྃ་ཤོ་དྷ་ནེ་སྭཱ་ཧཱས་འཐོར་འཐུང༌། ཛཿཧཱུྃ་བྃ་ཧོཿཁྃ་རྃ་མ་ཧཱ་ཨརྒྷཾ་པྲ་ཏཱིཙྪ་སྭཱ་ཧཱས་མཆོད་ཡོན། བཛྲ་པུཥྤེས་མེ་ཏོག །དྷཱུ་པེས་བདུག་སྤོས། ཨཱ་ལོ་ཀེས་མར་མེ། གནྡྷེས་དྲི་ཆབ། ནཻ་ཝི་དྱཱས་ཞལ་ཟས། བཛྲ་ཤཔྡས་རོལ་མོས་མཆོད། ཛཿཧཱུྃ་བྃ་ཧོཿགཉིས་སུ་མེད་པར་ཐིམ།)བཞིན་ནོ། །བཞི་བ་ནི། ཕལ་ཆེར་དཀྱུས་བཞིན་(48)ལས། (ཡང་འོད་འཕྲོས་པས་དབང་གི་ལྷ་རིགས་ལྔ་འཁོར་དང་བཅས་པ་སྤྱན་དྲང༌། སྔར་བཞིན་མཆོད། ཨོཾ་ཨ་བྷི་ཥིཉྩ་ཏུ་མཱྃ། སརྦ་ཏ་ཐཱ་ག་ཏ། ཞེས་གསོལ་བ་བཏབ་པས། ཨོཾ་བཛྲཱི་བྷ་ཝ་ཨ་བྷི་ཥིཉྩ་ཧཱུྃ། བུམ་པའི་ཆུས་སྤྱི་བོ་ནས་དབང་བསྐུར། སྐུ་གང༌། དྲི་མ་དག །ཆུ་ལྷག་མ་ཡར་ལུད་པ་ལས་གཤིན་རྗེའི་གཤེད་ལ་རྣམ་པར་སྣང་མཛད། པདྨ་མཐར་བྱེད་ལ་འོད་དཔག་མེད། གཞན་ཐམས་ཅད་ལ་མི་བསྐྱོད་པས་དབུར་བརྒྱན) རྒྱས་འདེབས་པ་ལ་མི་འདྲ་བ་མང་ན་ཡང༌། འདིར་གུར་གྱི་དངོས་བསྟན་ལྟར། །མཚམས་ཀྱི་ཁྲོ་བོ་ཆེར་གནག་ཅིང༌། །སྤྱི་བོར་རྡོ་རྗེ་འཛིན་པ་འཛིན། །གཤིན་རྗེ་ཉིད་ནི་རྣམ་སྣང་སྟེ། །རྡོ་རྗེ་སེམས་དཔས་དབྱིག་པ་ཅན། །པདྨའི་ཁྲོ་བོ་རྣམ་གཟིགས་ཏེ། །རྡོ་རྗེ་སེམས་དཔས་ཐབ་སྦྱོར་ལའོ། །ཞེས་པའི་དོན་ནོ། །གསུམ་པ་ལས་ལ་སྦྱོར་བ་ལ་གསུམ་སྟེ། ཟབ་པའི་གནད་ལྔའི་སྒོ་ནས་ཉམས་སུ་ལེན་པ། སྦྱང་གཞི་སྦྱོང་བྱེད་ངོ་སྤྲོད་ཚུལ། དམོད་པ་འདོར་ཞིང་བརྟན་པར་བྱ་བའོ། །དང་པོ་ལ་ལྔ་སྟེ། གཙོ་བོ་གོ་འཕོ་བའི་གནད། བསྲུང་བྱ་སྦ་བའི་གནད། ལྷའི་རྣམ་པའི་གནད། འཁོར་ལོ་འཁོར་ཞིང་བྱད་མ་བསྒྲལ་བའི་གནད། སྔགས་བཟླ་བའི་གནད་དོ། །དང་པོ་ནི། སྔར་བསྐྱེད་པ་ལྟར་ཧཱུྃ་མཛད་སྟེང་དུ་བསྒོམས་ནས། དབུས་སུ་རང་ཉིད་གཙུག་ཏོར་འཁོར་ལོས་སྒྱུར་བ་བསྐྱེད་པའོ། །གཉིས་པ་ལ་བཞི་སྟེ། ལུས་སྦ་བ། ངག་སྦ་བ། ཡིད་སྦ་བ། གོ་བགོ་བའོ། །དང་པོ་ནི། རང་ཉིད་གཙུག་ཏོར་འཁོར་ལོས་སྒྱུར་བའི་ཐུགས་ཀར། ཧཱུྃ་ལས་བྱུང་བའི་ཁྲོ་བོའི་རྡོ་རྗེ་ནག་པོ་རྩེ་ལྔ་བ་༝ལས༝(ལ་)། ཨུཥྞཱི་ཥའི་སྔགས་ཚར་(གཅིག་གིས་དཀྲིས་ལན་)གསུམ་གྱིས་བསྐོར་བའི་ལྟེ་བའི་ནང་དུ་རང་གི་རྣམ་པར་ཤེས་པའི་ངོ་བོ་ཧཱུྃ་སྔོན་པོའི་སྟེང་གི་ཀླད་ཀོར་གྱི་ནང་དུ་བླ་མ། མདུན་དུ་ཕ་མ། གཡས་སུ་བུ་དང་ཆུང་མ། གཡོན་དུ་སྤུན་ཟླ། རྒྱབ་ཏུ་འཁོར་གཡོག །འོག་ཏུ་ནོར་རྫས་རྣམས་གཟུགས་ཀྱི་རྣམ་པ་ཇི་ལྟ་བ་བཞིན་དུ་བསམ་མོ། །གཉིས་པ་ནི། རང་གི་ལྕེ་རྡོ་རྗེ་དཀར་པོ་རྩེ་ལྔ་བ་མེ་འབར་བར་བསམ་ཞིང༌། བསྲུང་བྱ་རྣམས་ཀྱི་མིང་ཡིག་དང་པོ་(49)ངག་གི་ངོ་བོ་ཡིག་འབྲུའི་རྣམ་པ་ཧཱུྃ་གི་ཞབས་ཀྱུ་ལ་ཐིམ་པའམ། ཡང་ན་ཞབས་ཀྱུའི་ནང་དུ་ཚུད་པར་བསམ་མོ། །གསུམ་པ་ནི། བདག་དང་བསྲུང་བྱ་རྣམས་ཀྱི་སེམས་དང༌། གཙུག་ཏོར་འཁོར་ལོས་སྒྱུར་བའི་ཐུགས་གཉིས་སུ་མེད་པའི་ཡེ་ཤེས་ཀྱི་ངོ་བོ་གདངས་འགག་མེད་ཧཱུྃ་ཡིག་གི་རྣམ་པ་གསལ་འདེབས་ཤིང་སེམས་འཛིན་མེད་ཀྱི་ངང་དུ་མཉམ་པར་འཇོག་པའོ། །བཞི་བ་ནི། ཐུགས་ཀའི་ཧཱུྃ་ལས་རྡོ་རྗེ་ནག་པོ་དཔག་ཏུ་མེད་པ་འཕྲོས། བདག་དང་བསྲུང་བྱ་རྣམས་ཀྱི་ལུས་ལ་གོ་མཚམས་མེད་པར་རྡོ་རྗེས་གཏམས་པས་རྡོ་རྗེའི་གོ་ཁྲབ་ཏུ་གཏམས་པར་(50)བསམ་མོ། །གསུམ་པ་ལྷའི་རྣམ་པའི་གནད་ནི། འཁོར་ལོ་རྩིབས་བརྒྱད་ཀྱི་ཐད། འོག་རྡོ་རྗེའི་ས་གཞིའི་སྟེང་དུ་ཡྃ་ལས་རླུང་གི་དཀྱིལ་འཁོར་ལྗང་ནག །དེའི་སྟེང་དུ་རྃ་ལས་མེའི་དཀྱིལ་འཁོར་དམར་ནག །དེའི་སྟེང་དུ་དགྲ་བགེགས་རྣམས་ལུས་རིད་པ། ཉམ་ཐག་པ། ཁ་ནས་ཁྲག་སྐྱུག་པ། སྐྲ་ཡེགས་པ། སྤྱིའུ་ཚུགས་སུ་འདུག་པར་བསམ། དེ་ནས་རང་གི་ཐུགས་ཀའི་ཧཱུྃ་ལས་ཁྲོ་བོ་ལྕགས་ཀྱུ་ཐོགས་པ་ལ་སོགས་པ་དཔག་ཏུ་མེད་པ་སྤྲོས། ཕྱི་རོལ་གྱི་དགྲ་བགེགས་ཐམས་ཅད་བཀུག་ནས་དེ་ལ་ཐིམ་པར་བསམས་ཏེ། རྩ་རྒྱུད་ལས། ཁྲག་ནི་སྐྱུག་པ་ཉིད་དང་ཡང༌། །འདར་ཞིང་མགོ་སྐྱེས་གྲོལ་བ་དང༌། །ཁ་ནི་འོག་ཏུ་རྣམ་པར་བསྒོམ། །ཞེས་གསུངས་སོ། །དེ་ནས་རང་ཉིད་(གཙུག་ཏོར་)འཁོར་ལོས་སྒྱུར་བ་ཤིན་ཏུ་ཁྲོས་ནས། ཞབས་གཡས་བརྐྱང་དུ་བསྒྱུར། ཞལ་ནས་ཧཱུྃ་གི་སྒྲ་ཆེན་པོ་བརྗོད་དེ་ཁྲོ་བོ་རྣམས་ལ་སྤྱན་ཆེར་གཟིགས་པས། ཁྲོ་བོ་གཞན་(རྣམས་)༝ཡང་༝ཆེར་ཁྲོས་པས་སྟེང་འོག་གི་ཁྲོ་བོ་ཞབས་གཡས་བརྐྱང་དུ་བསྒྱུར། གཞན་རྣམས་ཞལ་ཕྱིར་གཟིགས་པར་བསྒོམ་མོ། །བཞི་བ་འཁོར་ལོ་འཁོར་ཞིང་བྱད་མ་བསྒྲལ་བ་ནི། འཁོར་ལོ་ཤུགས་དྲག་པོས་གཡོན་དུ་འཁོར་བས་མེ་རླུང་གིས་དགྲ་བགེགས་རྣམས་སྟེང་དུ་བཏེག་པས་རྐང་མཐིལ་ནས་སྤྱི་བོའི་བར་རིམ་བཞིན་གཏུབས། ལྷག་མ་རྣམས་མེས་བསྲེགས། རླུང་གིས་རྗེས་མེད་དུ་བཏང་བས་ཆོས་ཉིད་ཀྱི་ངང་དུ་ཐིམ་པར་བསམ་མོ། །ལྔ་བ་སྔགས་བཟླ་བའི་གནད་ནི། ན་མཿས་མནྟ་བུདྡྷཱ་ནཱྃ་ཞེས་པ་ནས། ཙཀྲ་བརྟིའི་བར་གཙོ་བོ་རང་ཉིད་གཙུག་ཏོར་འཁོར་ལོས་སྒྱུར་བར་གསལ་འདེབས་ཤིང༌། ཞར་བྱུང་ཁྲོ་བོ་གཞན་རྣམས་དང་འཁོར་ལོ་དྲན་པ་ཙམ་བྱེད་དེ། སརྦ་ཡནྟྲ་ནས་སརྦནྟུའི་བར་བསྒྲུབ་བྱ་གསལ་འདེབས། ཙྪིནྡ་ནས་མ་ར་༝ཡ༝འི་བར་འཁོར་ལོས་དགྲ་བགེགས་གཏུབས་པར་བསམ་མོ། །ཧཱུྃ་བཅུས་ཁྲོ་བོ་བཅུ་གསལ་འདེབས་པ། ཕཊ་གསུམ་གྱིས་སྟེང་འོག་བར་གསུམ་གྱི་ཁྲོ་བོ་ཆེད་དུ་གསལ་འདེབས་སོ། །སྔགས་ཀྱི་དོན་ནི། ན་མཿས་མནྟ་བུདྡྷཱ་ནཱཾ་ནི་ཀུན་ནས་དང་བས་སངས་རྒྱས་ལ་ཕྱག་འཚལ་ལོ། །ན་མཿས་མནྟ་དྷརྨཱ་ནཱྃ་ནི་ཀུན་ནས་དང་བས་ཆོས་ལ་ཕྱག་འཚལ་ལོ། །ན་མཿས་མནྟ་སཾ་གྷཱ་ནཱཾ་ནི་ཀུན་ནས་དང་བས་དགེ་འདུན་ལ་ཕྱག་འཚལ་ལོ། །ཞེས་བརྗོད་པའི་རྒྱུ་མཚན་ནི། དཔུང་བཟང་ལས། སྲིད་པ་གསུམ་ན་དཀོན་ཅོག་གསུམ་པོ་གཙོ། །སྲིད་གསུམ་བསོད་ནམས་འཕེལ་བའི་རྒྱུ་ཡིན་ཕྱིར། །དངོས་གྲུབ་འདོད་པས་གསང་སྔགས་མགོ་ལ་འདོན། །བསོད་ནམས་ཆེ་དང་ལོག་འདྲེན་རྨོངས་བྱའི་ཕྱིར། །ཞེས་གསུངས་པའོ། །ཨོཾ་ནི་སྐལ་བ་བཟང་པོའོ། །སི་ཏཱ་ཏ་པ་ཏྲ་ནི་གདུགས་དཀར་པོ་ཅན། ཨོཾ་འདྲ། བི་མ་ལ་ནི་དྲི་མ་མེད་པ། ཨོཾ་འདྲ། ཤཾ་ཀ་ར་ནི་འབྱུང་གནས། (ཨོཾ་འདྲ།) པྲ་ཏྱཾ་གི་ར་བཛྲ་ནི་ཚུལ་བཞིན་མིན་པ་བརླག་པའི་རྡོ་རྗེ། ཨུཥྞཱི་ཥ་ཙཀྲ་བརྟྟི་གཙུག་ཏོར་འཁོར་ལོས་སྒྱུར་བ། སརྦ་ཐམས་ཅད། ཡནྟྲ་༝འཁྲུལ་༝(འཕྲུལ་)འཁོར། མནྟྲ་ནི་སྔགས། མཱུ་ལ་ཀརྨ་ནི་རྩ་བའི་ལས། བནྡྷཱ་ནཱཾ་ནི་འཆིང་བ། ཏཱ་ཌཱ་ནཱཾ་ནི་ཟློག་པ། ཀཱི་ལཱ་ནཱཾ་ཝཱ་ནི་ཕུར་བུ། མ་མ་བདག་གི །༝ཀྲི་ཏཾ་༝(ཀྲ�ྀ་ཏེ།)བྱས་པ། ཡེ་ན་གལ་ཏེ། ཀེ་ན་བྱེད་ན། ཙིཏྟ་སེམས། ༝ཀྲི་ཏཾ་༝(ཀྲྀ་ཏནྟ་ཏ་)དེ་དག །སརྦནྟུ་ཐམས་ཅད། ཙྪིནྡ་གཉིས་གཏུབས་གཉིས། བྷིནྡྷ་གཉིས་ཕུག་གཉིས། ཙི་རི་གཉིས་ཕྱེ་མར་གྱིས་གཉིས། གི་རི་གཉིས་གྱིས་ཤིག་གཉིས། མཱ་ར་༝ཡ་༝གཉིས་སོད་གཉིས་སོ། །ཧཱུྃ་བཅུ་ཆོས་ཀྱི་དབྱིངས་ལ་ཡུལ་ཡུལ་ཅན་བཅུ་མེད་པ་མཚོན། ཕཊ་གསུམ་གྱིས་ངན་སོང་གསུམ་གྱི་ཉེས་པ་འཇོམས་པ་ཞེས་པའི་དོན་ནོ། །(ཨོཾ་བྷ་ཡ་ནཱ་ས་ནི་འཇིགས་པ་ཉམས་པར་བྱེད། ཏྲཱ་ས་ནི་སྐྲག་པར་བྱེད། སརྦ་མཱ་ར་པྲ་ཏྱྃ་གི་ར་ནི་བདུད་ཐམས་ཅད་ཕྱིར་ཟློག་པར་བྱེད། བི་ནཱ་ས་ནི་ནི་རྣམ་པར་ཉམས་པར་བྱེད། ཡི་གེ་ཙི་ཏ་ནི་གང་ཅི་ཡང་རུང་བ། དུཥྚན་ས་ཏྭ་ནི་གདུག་པའི་སེམས་ཅན། མ་མ་བི་རཱུ་པ་ཀྃ་ཀུརྦན་ནི་བདག་ལ་ངན་པ་བྱེད་པ། ཏི་ཏཱ་ནི་ནི་དེ་དག་དང༌། སརྦ་མཱ་ར་ཎི་པྲ་ཏྱྃ་ཀཱ་རི་ཎི་པ་ཏ་ཏུ་ཧཱུྃ་ཕཊ་སྭཱ་ཧཱ་ནི་བདུད་ཐམས་ཅད་ཕྱིར་བཟློག་པར་གྱིས་ཤིག །ཞེས་)བྷ་ཡ་ན་ས་ནི། མ་ཧཱ་མ་ཡའི་རྒྱུད་སྟོང་ཕྲག་བཅུ་གཉིས་པ་ལས་འབྱུང་བས། འདི་རྡོ་རྗེ་རིགས་ཀྱི་ཁྲོ་བོ་གང་ཡང་རུང་བའི་སྔགས་ཀྱི་ཤམ་བུར་བཏགས་ཏེ་བཟླས་ན། སྔགས་དེ་ཉིད་ཀྱི་ནུས་པ་སྟོང་འགྱུར་དུ་འགྲོ་བར་བཤད་པས། བླ་མ་གོང་མ་རྣམས་ཀྱི་ཕྱག་ལེན་ལ་ཚར་གསུམ་ཙམ་བཟླ་བར་མཛད་དོ། །གཉིས་པ་སྦྱང་གཞི་སྦྱོང་བྱེད་ངོ་སྤྲོད་ཚུལ་ནི། སྦྱང་གཞི་མ་དག་པའི་སྣོད་ཀྱི་འཇིག་རྟེན་(སེམས་སྣང་)བག་ཆགས་དང་བཅས་པ་ནི། སྦྱོང་བྱེད་ཐུན་མོང་དང་ཐུན་མོང་མ་ཡིན་པའི་རྟེན་སྲུང་བའི་འཁོར་ལོས་སྦྱོང༌། བཅུད་ཀྱི་སེམས་ཅན་སྐྱེ་གནས་བཞིར་སྐྱེ་བ་བླངས་པ་ནི་ལྷ་དམ་ཚིག་པ་བསྐྱེད་པས་སྦྱོང༌། དེ་ནས་ལུས་ཡོངས་སུ་རྫོགས་པ་ནི། སྐྱེ་མཆེད་སྐུ་གསུང་ཐུགས་བྱིན་གྱིས་བརླབས་པས་སྦྱོང༌། དེ་ནས་བསམ་པ་ནར་སོན་པ་ནི། ཡེ་ཤེས་པ་དགུག་གཞུག་གིས་སྦྱོང༌། དེ་ནས་རང་གི་མངའ་ཐང་ལ་དབང་སྒྱུར་བ་ནི། དབང་བསྐུར་ཞིང་རིགས་ཀྱི་བདག་པོས་རྒྱས་གདབ་པས་སྦྱོང༌། དེ་ནས་དགྲ་འདུལ་གཉེན་སྐྱོང་གི་བྱ་བ་སྣ་ཚོགས་བྱེད་པ་ནི་ཟབ་པའི་གནད་ལྔ་ལྡན་གྱིས་སྦྱོང༌(ངོ་)། །

43 ཨོཾ་བཛྲ་རཀྵ་རཀྵ་ཧཱུྃ་ཧཱུྃ་ཧཱུྃ་ཕཊ་སྭཱ་ཧཱ། ཞེས་པའི་བཛྲ་འདི། འགྲོ་མགོན་འཕགས་པའི་ཀྱེ་རྡོར་སྒྲུབ་ཐབས་དང། མུས་ཆེན་གྱི་བྱ་བྲལ་མ་ལ་ཡོད་པས། དེའི་ལུགས་སུ་ཉི་ཟེེར་དང་། དབང་ཆུའི་ལྷན་ཐབས་སུ་བཛྲ་ཡོད། རྩ་རྒྱུད་དང། རྗེ་བཙུན་གྱི་ཡན་ལག་དྲུག་པ། ཟླ་ཟེར། མངོན་རྟོགས་མཛེས་རྒྱན་རྣམས་ལ་བཛྲ་མེད་པར་ཨོཾ་རཀྵ་རཀྵ་ཧཱུྃ་ཧཱུྃ་ཧཱུྃ་ཕཊ་སྭཱ་ཧཱ་ཞེས་གསུངས་སོ།།

44 གཤིན་རྗེ་གཤེད་ཀྱིས་བུ་མོ་དགུག་པ། བགེགས་མཐར་བྱེད་ཀྱིས་བགེགས་བསལ་བ་སོགས།

45 བ་དང་ཧ་ཁ་ཕྲལ་བ་ལ་དཔྱད་དགོས་སམ་སྙམ། རྒྱ་ཡིག་ལ་བྷ་ཡི་གེ་གཅིག་ཡིན་གྱི་གཉིས་མ་ཡིན་པའི་ཕྱིར། ད་དུང་ཨཱུ་དང་ཀླད་ཀོར་ཆད་སྙམ།

46 སྦྲུལ་རྒྱན་᪄ᨑ། ས་ཆེན་ཀུན་དགའ་སྙིང་པོས། སྤྱི་བོར་མཐའ་ཡས་སྔོ་པོ། རྣ་བ་ལ་འཇོག་པོ་དམར་པོ། མགུལ་བ་ལ་པད་ཆེན་སྔོ་སྐྱ། དཔུང་བ་ལ་རིག་ལྡན་ཁྲ་བོ། ལག་པ་ལ་ནོར་རྒྱས་དཀར་པོ། སྐ་རག་ལ་དུང་སྐྱོང་སེར་པོ། སེ་རལ་ཁ་ལ་ཀརྐོ་ཊ་ལྗང་གུ། རྐང་བ་ལ་པདྨ་སྔོ་སྐྱ། ཞེས་ཁྲོ་བཅུའི་སྲུང་འཁོར་ལས་གསུངས་སོ།།

47 ས་ཆེན་གྱིས་རྒྱས་བསྡུས་གཉིས་ཀ་གསུངས། དཀོན་མཆོག་ལྷུན་གྲུབ་དང་ཉི་ཟེར་འདྲ།

48 ཞེས་སོགས། བྱ་བྲལ་མ་དང་མཛེས་རྒྱན་མཐུན་ན་ཡང་། ཕྱིས་སུ་མཛེས་རྒྱན་ནག་འགྲོས་བྱས་པ་ལ། བཅོམ་ལྡན་དེ་བཞིན་སོགས་སྦྱར་འདུག

49 བརྩེགས་པའི་ཐོག་མ། བསྒྲིག་པའི་དབུས། ཞེས་པ་རྡོ་རྗེ་ལྟ་བུའི་ར་དང། བསོད་ནམས་ལྟ་བུའི་ས་ལ་ངོས་འཛིན།

50 བསྲུང་བྱ་སྦ་བ་ནི། སློབ་བཤད་ཀྱི་ལུགས་ཉི་ཟེར་དུ་གསལ་བ་ལྟར་དང། ཚོགས་བཤད་ཀྱི་ལུགས་ནི། རྗེ་ས་ཆེན་གྱི་སྲུང་འཁོར་དུ་གསུངས་པ་བཞིན། བྱ་བྲལ་མ་དང། མཛེས་རྒྱན་དུ་འདི་ལྟར། དེ་ནས་ལུས་བསྲུང་ཞིང་མིང་སྦ་བར་བྱ་སྟེ། རང་གི་སྙིང་གའི་ཧཱུྃ་ལས་འོད་འཕྲོས་པས་བ་སྤུའི་བུ་ག་ཐམས་ཅད་རྡོ་རྗེ་ཕྲ་མོ་དཔག་ཏུ་མེད་པས་གཏམས་པར་བསམ། དེ་ནས། རང་གི་སྙིང་གར་ཧཱུྃ་ལས་རྡོ་རྗེ་སྔོན་པོ་རྩེ་ལྔ་པ་གྱེན་དུ་ལངས་པ། དེའི་ལྟེ་བ་སྟོང་པར་ཡོད་པའི་ནང་དུ་རང་གི་སེམས་ཧཱུྃ་ཅིག་ཏུ་བསམ། དེའི་སྟེང་ལ་སོགས་པར་གང་བསྲུང་བར་འདོད་པའི་མིང་གི་ཡི་གེ་དང་པོ་བསམ་སྟེ། དེའང་བླ་མ་བསྲུང་བར་འདོད་ན་སྟེང་དུ། སྤུན་ཟླ་གཡོན་དུ། ཕ་མ་མདུན་དུ། བུ་དང་ཆུང་མ་གཡས་སུ། འཁོར་གཡོག་རྒྱབ་ཏུ། ནོར་རྫས་རྣམས་འོག་ཏུ་བསམ། གང་མི་སྲུང་བའི་ས་སྟོང་པར་གཞག་གོ །ཞེས་སོ།།

གསུམ་པ་དམོད་པ་འདོར་ཞིང་བརྟན་པར་བྱ་བ་ལ་གཉིས་ཏེ། དམོད་པ་འདོར་བ་དང༌། བརྟན་པར་བྱ་བའོ། །དང་པོ་ནི། ངག་གི་སྒོ་ནས་སུ་གང་དག་སོགས་བརྗོད་ཅིང༌། ལུས་ཀྱི་སྒོ་ནས་ཐལ་མོ་ལན་གསུམ་གྱི་བར་བརྡབ། ཡིད་ཀྱི་བསམ་པས་རང་གི་ལག་མཐིལ་གཉིས་སུ་སྣ་ཚོགས་རྡོ་རྗེ་རི་རབ་ཙམ་གྱི་ལྟེ་བར་ཧཱུྃ་མཐིང་ནག་གིས་མཚན་པ་རེ་རེ་བསམ། དེ་གཉིས་ཀྱི་བར་དུ་དགྲ་བགེགས་རྣམས་མཉེད་ཅིང་བཙིར་ནས། མཐར་གཙུག་ཏོར་འཁོར་ལོས་སྒྱུར་བའི་ཞབས་གཡས་ཀྱི་འོག་ཏུ་མནན་པར་བསམ་པ་ཡིན་ཏེ། རྡོ་རྗེ་གུར་ལས། ཧཱུྃ་གི་དྲག་ཆས་ཕྱག་རྒྱས་བཏབ། །རྡོ་རྗེ་འཚིར་བའི་བདེ་བ་ཉིད། །ཅེས་དང༌། དེ་ཉིད་ཀྱི་འགྲེལ་པ་ལྷའི་རིགས་ཀྱི་བློ་གྲོས་ཀྱིས་མཛད་པ་ལས། ལག་པས་མཉེད་ཅིང་རྡོ་རྗེའི་འོད་ཀྱིས་ཚིག་པར་བསམ། ཡང་རྐང་པའི་འོག་ཏུ་མནན་པས་མཉེད་ཅིང་ཚིག་པར་བསམ་མོ། །ཞེས་གསུངས་སོ། །གཉིས་པ་ནི། ངག་ཏུ་ཧཱུྃ་རིང་པོ་གཉིས་བརྗོད་པའི། དང་པོའི་ཚེ་ཕྱོགས་མཚམས་བརྒྱད་ཀྱི་ཁྲོ་བོ་རྣམས་ཞལ་ནང་དུ་གཟིགས། སྟེང་འོག་བར་གསུམ་གྱི་ཁྲོ་བོ་རྣམས་ཞབས་གཡོན་བརྐྱང་དུ་མཛད། ཁྲོ་བོ་རྣམས་བདག་དང་བསྲུང་བྱ་ལ་ཞི་བའི་ལྟ་སྟངས་ཀྱིས་གཟིགས་པར་བསམ། གཉིས་པའི་ཚེ་འཁོར་ལོ་གཡས་སུ་འཁོར་ཞིང་གཟི་བརྗིད་དང་ལྡན་པར་བསམ། རཀྵ་གསུམ་བརྗོད་པས་སྲུང་འཁོར་གྱི་བསྒོམ་བཟླས་ཉམས་སུ་བླང་བའི་བྱིན་རླབས་ཐམས་ཅད་བརྟན་པར་བྱའོ། །དེ་དག་ནི་དྲང་དོན་གྱི་སྲུང་བའི་འཁོར་ལོ་ཡིན་ལ། ངེས་པའི་དོན་དུ་ན། རང་གི་སྐྱེ་བ་སྔ་མ་རྣམས་སུ་གཞན་གྱིས་དགེ་བ་བསྒྲུབ་པ་ལ་བར་ཆད་བྱས་པའི་ལས་གཟུགས་ཕྱི་རོལ་ཏུ་དགྲ་བགེགས་ཀྱི་རྣམ་པར་སྣང་བ་ཡིན་ཏེ། རྒྱུད་རྡོ་རྗེ་རྩེ་མོ་ལས། རང་སེམས་བདུད་དུ་སྣང་བ་སྟེ། །བགེགས་ཀྱང་རང་༝རིག་༝(གི་)སེམས་ཡིན་ནོ། །ཞེས་གསུངས་པས། དེའི་གཉེན་པོར་རང་གི་སེམས་གསལ་སྟོང་ཟུང་འཇུག་གི་བདག་ཉིད་ཡིན་ཏེ། དེའི་ཤེས་རབ་སྟོང་པའི་ཆ་རྡོ་རྗེའི་རྭ་གུར་དང༌། མཚོན་ཆའི་འཁོར་ལོའི་རྣམ་པར་ཤར་བ་དང༌། དགྲ་བགེགས་རྣམས་ཚར་བཅད་ནས་ཆོས་ཉིད་ཀྱི་ངང་དུ་ཐིམ་པར་བསམ་པ་ཡིན་ཏེ། རྡོ་རྗེ་གུར་ལས། རྣམ་པར་རྟོག་པ་ཆེན་པོ་གསོད་པར་བྱེད་པའི་རྡོ་རྗེ་ཞེས་བྱ་བའི་དོན་ཏོ། །ཞེས་གསུངས་སོ། །༝གཉིས་༝(གསུམ་)པ་དེ་གཉིས་ཀྱི་དགོས་པ་བཤད་པ་ནི། གནས་སྐབས་ཀྱི་འབྲས་བུ་ཆོས་བསྒྲུབ་པའི་བར་ཆད་ཐམས་ཅད་ཞི་བ་དང་མཐར་ཐུག་གི་འབྲས་བུ་བདུད་བཞི་རྩད་ནས་གཅོད་པའི་དགོས་པ་ཡོད་དོ། །དེ་དག་ནི་ཐུན་མོང་དང་ཐུན་མོང་མ་ཡིན་པ་གཉིས་ཀྱིས་བསྡུས་པ་སྔོན་འགྲོའི་ཆོས་རྣམས་བསྟན་ཟིན་ཏོ། །

དངོས་གཞིའི་སྐབས། ལུས་རྣམ་བཞག

གཉིས་པ་དངོས་གཞི་ལ་གཉིས་ཏེ། ལུས་རྣམ་པར་བཞག་པ་དང༌། ཡན་ལག་རྒྱས་པར་བཤད་པའོ། །དང་པོ་ནི། རྩ་རྒྱུད་ལས། ཡན་ལག་དྲུག་བསྒོམ་རྣལ་འབྱོར་པ། །ཞེས་གསུངས་པའི་དོན། རྗེ་ས་ཆེན་གྱི་(རྩ་རྒྱུད་བརྟག་གཉིས་ཀྱི་)དཀའ་འགྲེལ་ལས། གཞལ་ཡས་ཁང་བསྐྱེད་པ་རྣམ་པར་སྣང་མཛད་ཀྱི་ཡན་ལག་ལ་སོགས་པའི་བསྐྱེད་པའི་རིམ་པ་དྲུག་ཏུ་སྒོམ་པའི་རྣལ་འབྱོར་པས། ཞེས་གསུངས་པས། རྩ་རྒྱུད་དུ་མིང་ཙམ་བསྟན། གཙོ་བོར་རྡོ་རྗེ་གུར་ལས་བསྟན་པ་ཡིན་ཏེ། དེ་ཡང༌། སངས་རྒྱས་གནས་ནི་རྫོགས་པ་དང༌། །རྣམ་པ་ལྔ་པོ་བསྒོམ་པ་དང༌། །ཀུན་ཏུ་བཟང་པོའི་རང་བཞིན་དང༌། །རང་གི་ལྷག་པའི་ལྷར་བསྒྲུབ་དང༌། །དཀྱིལ་འཁོར་རྣམས་ནི་དགོད་པ་དང༌། །མཆོད་བསྟོད་བདུད་རྩི་མྱང་ལ་སོགས། །རིམ་པས་རྗེས་སུ་བསྒོམ་པར་བྱ། །(51)རྣལ་འབྱོར་ཡན་ལག་དྲུག་ཏུ་འདོད། །ཅེས་གསུངས་པ་ལྟར། ཡན་ལག་དྲུག་གི་སྒོ་ནས་གཏན་ལ་འབེབས་པ་ལ། སྦྱང་གཞི་ཕུང་ཁམས་(སྐྱེ་མཆེད་)ཀྱི་ཆོས་རྣམས་དྲུག་ཚན་དུ་འདུ་བས། སྦྱོང་བྱེད་ཀྱི་མངོན་རྟོགས་ཀྱང་དྲུག་ཏུ་ངེས་པ་ཡིན་ཏེ། འཕགས་པ་རིན་པོ་ཆེས། ཁམས་དྲུག་ཡུལ་དྲུག་དབང་པོ་དྲུག །རྣམ་ཤེས་དྲུག་དང་ཉོན་མོངས་དྲུག །ཁ་དོག་དྲུག་དང་རིགས་དྲུག་དང༌། །ཕུང་པོ་དབྱིངས་དང་བཅས་པ་དྲུག །སྦྱངས་ནས་རྒྱལ་བ་རིགས་དྲུག་པོ། །ཐོབ་བྱེད་ཡན་ལག་དྲུག་པ་ཡི། །མངོན་པར་རྟོགས་པའི་ཚུལ་འདི་ནི། །ཞེས་(དྲུག་ཆུང་ལས་གསུངས་)པ་ལྟར། དེ་ལྟ་བུའི་སྦྱང་གཞི་དང་སྦྱོང་བྱེད་སྦྱོར་བ་ལ། དེའི་གནས་ཚུལ་ཤེས་དགོས་པས། སྐབས་འདིར་སྦྱང་གཞི་སྦྱོང་བྱེད་ཀྱི་རྣམ་གཞག་ཅུང་ཟད་བཤད་ན།

51 སངས་རྒྱས་གནས་ནི་གཞལ་ཡས་ཁང། རྣམ་པ་ལྔ་ནི་མངོན་བྱང། ཀུན་ཏུ་བཟང་བོའི་རང་བཞིན་ནི་རྒྱུ་རྡོ་རྗེ་འཛིན་པ། རང་གི་ལྷག་པའི་ལྷ་ནི་འབྲས་བུ་རྡོ་རྗེ་འཛིན་པ། དཀྱིལ་འཁོར་རྣམས་ནི་འཁོར་གྱི་ལྷ་མོ།

སྤྱིར་འཁོར་འདས་ཀྱི་སྣང་བ་ཐམས་ཅད་བསྡུ་ན། མ་དག་པའི་སྣང་བ། ཉམས་ཀྱི་སྣང་བ། དག་པའི་སྣང་བ་གསུམ་དུ་འདུས་པས། དེའི་དང་པོ་ནི། འཁོར་འདས་ཀྱིས་བསྡུས་པའི་ཆོས་ཐམས་ཅད་རང་གི་སེམས་ཀུན་གཞིའི་སྟེང་དུ་བག་ཆགས་ཀྱི་ཚུལ་དུ་ཡོད་པས། དེའི་བག་ཆགས་༝རིག་པས་༝ནང་རྡོ་རྗེའི་ལུས་ལ་རྩ་ཡི་གེའི་ཚུལ་དུ་ཚང༌། (52)དེ་རྣམས་ཀྱི་ནང་དུ་རླུང་སེམས་འདུས་པའི་རྟེན་འབྲེལ། གདུགས་ནམ་མཁའ་ལ་ཕྱར་བས་གྲིབ་མ་ས་ལ་འབྱུང་བ་བཞིན། ཕྱི་རོལ་ཏུ་འཁོར་འདས་ཀྱི་སྣང་བ་སྣ་ཚོགས་སུ་ཤར་བ་ཡིན་ནོ། །དེ་ཡང་ཕྱི་རོལ་གྱི་སྣང་ཚད་ཐམས་ཅད་ནང་རྡོ་རྗེའི་ལུས་ལ་རྩ་ཡི་གེའི་ཚུལ་དུ་ཚང༌། དེ་གསང་བ་སེམས་ཉིད་ཀྱི་སྟེང་དུ་བག་ཆགས་ཀྱི་ཚུལ་དུ་ཚང་བས། རང་གི་སེམས་ཉིད་གཅིག་པུ་རྣམ་པ་དེ་དང་དེར་སྣང་ལ། འདི་ནི་སེམས། འདི་ནི་ལུས། འདི་ནི་ཕྱི་རོལ་གྱི་དོན་ནོ། ཞེས་ཐ་དད་དུ་གོ་བར་མི་བྱའོ། །ཡང་དག་པར་ན་ལུས་སེམས་གཉིས། གླ་རྩི་དང་གླ་རྩིའི་དྲིའམ། མེ་ཏོག་དང་མེ་ཏོག་གི་དྲི་ལྟར་དབྱེར་མེད་པར་གནས་ཀྱང༌། གནས་སྐབས་སུ་ལུས་རྟེན། སེམས་བརྟེན་པ། ཁམས་གསུམ་ཡུལ། སྣང་བ་ཐམས་ཅད་ལོངས་སྤྱོད་ཀྱི་སྣང་བར་ཤར་བ་ལ། ཐབས་ཀྱིས་ཟིན་པ་དང་མ་ཟིན་པའི་བྱེ་བྲག་གིས་འཁོར་འདས་ཀུན་གྱི་རྒྱུ་བྱེད་པའི་ཆ་ནས་ཀུན་གཞི་རྒྱུ་རྒྱུད་ཅེས་ཀྱང་བྱ། ལམ་གྱིས་མ་བསྒྱུར་བས་ཏིང་ངེ་འཛིན་གྱི་འཆར་སྒོ་དང་བྲལ་བའི་ཆ་ནས་མ་དག་པའི་སྣང་བ་ཞེས་ཀྱང་བྱ། གསལ་སྟོང་ཟུང་འཇུག་གསུམ་དང་ལྷན་ཅིག་ཏུ་གནས་པའི་ཆ་ནས་རྒྱུ་ལྷན་ཅིག་སྐྱེས་པའི་ཆོས་གསུམ་ཞེས་ཀྱང་བྱའོ། །ལམ་གྱིས་སྦྱང་བའི་གཞི་ཡིན་པའི་ཆ་ནས་སྦྱང་གཞི་ཞེས་(ཀྱང་)བྱ། གློ་བུར་གྱི་དྲི་མ་དང་བཅས་པའི་ཆ་ནས་སྦྱང་བྱ་ཞེས་(ཀྱང་)བྱ། སྦྱངས་ན་དེ་བཞིན་གཤེགས་པའི་ངོ་བོར་འགྱུར་བས་ན་རིགས་སམ་རྒྱུ་ཞེས་ཀྱང་བྱ་སྟེ། མདོར་ན་འདི་ནི་སེམས། འདི་ནི་ལུས། འདི་ནི་ཕྱི་རོལ་གྱི་དོན་ཞེས་ཐ་དད་དུ་བཏགས་ཀྱང་སྦྱང་བའི་གཞི་དྲི་མ་དང་བཅས་པའི་སེམས་ཉིད་གསལ་རིག་གཅིག་པུར་ཤེས་པར་བྱའོ། །གཉིས་པ་ཉམས་ཀྱི་སྣང་བ་ལ། སྔར་གྱི་སེམས་གསལ་རིག་དེ་ཉིད་ལ། སྨིན་བྱེད་ཀྱི་དབང་བསྐུར་བས་ལྷ་དང་ཡེ་ཤེས་སུ་བསྒྱུར་བས་དེ་ཉིད་ཀྱི་དོན་གཏན་ལ་འབེབས་པར་བྱེད་པ་ཡིན་ལ། དེ་ཡང་རང་གི་སེམས་ཀུན་གཞིའི་སྟེང་དུ་སངས་རྒྱས་འགྲུབ་པའི་ནུས་པ་ས་བོན་ནམ། རྒྱུའི་ཚུལ་དུ་གནས་པ་ལ། དབང་བསྐུར་བ་ལ་སོགས་(པ་)ལམ་གྱི་རྟེན་འབྲེལ་ལུས་ལ་བསྒྲིགས་པས་དེ་བཞིན་ཉིད་རྟོགས་པར་བྱེད་པའི་ཐབས་ཡིན་པས་ན། ལུས་ཐབས་༝ཀྱི་༝རྒྱུད་དམ། བཤད་རྒྱུད་ཅེས་ཀྱང་བྱ། དེ་ཉིད་ཀྱི་རྒྱུན་ཉམས་སུ་བླངས་པ་ལ་བརྟེན་ནས། སྣང་སྟོང་དང༌། གསལ་སྟོང་དང༌། བདེ་སྟོང་ལ་སོགས་པའི་ཏིང་ངེ་འཛིན་(53)སྐྱེས་ནས་སྣང་བ་ཐམས་ཅད་དེའི་ངོ་བོར་འཆར་བས་ན་ཉམས་ཀྱི་སྣང་བ་ཞེས་ཀྱང་བྱ། གསལ་སྟོང་ཟུང་འཇུག་གསུམ་མངོན་དུ་བྱེད་པས་ན། ལམ་ལྷན་ཅིག་སྐྱེས་པའི་ཆོས་གསུམ་ཞེས་ཀྱང་བྱ། གློ་བུར་གྱི་དྲི་མ་སྦྱོང་བར་བྱེད་པས་ན་སྦྱོང་བྱེད་ཅེས་ཀྱང་བྱ། དེ་ལྟར་ན་ལམ་ལ་མིང་གི་རྣམ་གྲངས་དུ་མར་བཏགས་ཀྱང༌། ལྷ་དང་ཡེ་ཤེས་སུ་བྱིན་གྱིས་བརླབས་པའི་སེམས་གསལ་རིག་གཅིག་པུར་ཤེས་པར་བྱའོ། །གསུམ་པ་དག་པའི་སྣང་བ་ནི། སྦྱང་གཞི་མ་དག་པའི་སྣོད་བཅུད་ཐམས་ཅད་སྦྱོང་བྱེད་བསྐྱེད་པའི་རིམ་པས་ལྷ་དང་གཞལ་ཡས་ཁང་དུ་བསྒྱུར་བ་དང༌། སྦྱང་གཞི་སེམས་ཀུན་གཞིའི་བག་ཆགས་སྣ་ཚོགས་དང་བཅས་པ་སྦྱོང་བྱེད་རྫོགས་རིམ་གྱིས་བདེ་ཆེན་གྱི་ཡེ་ཤེས་སུ་བསྒྱུར་བས། ལམ་བྱེད་རྣམ་པ་བཞིས་ཉམས་སུ་བླངས་པ་ལ་བརྟེན་ནས། དེའི་དོན་མ་ལུས་པ་མངོན་དུ་གྱུར་བ་ན་ཕྱག་རྒྱ་ཆེན་པོ་འབྲས་བུའི་རྒྱུད་དམ། དག་པའི་སྣང་བའམ། སྦྱངས་འབྲས་ཞེས་ཀྱང་བྱའོ། །དེ་ལྟ་བུའི་སྦྱང་གཞི་སྦྱོང་བྱེད་སྦྱོར་ཚུལ་(ནི)། སྦྱང་གཞི་དེ་རྣམས་སྦྱོང་བྱེད་ལམ་གྱི་ངོ་བོར་སྦྱོང་ཚུལ་སྣང་བ་བསྒྱུར་བའི་ཚུལ་དུ་བསྒོམས་པས། སྦྱངས་འབྲས་དག་པའི་སྣང་བ་གནས་འགྱུར་གྱི་ཚུལ་གྱིས་ཐོབ་པ་ཡིན་ལ། དེ་བཞིན་དུ་སྦྱང་གཞི་འཁོར་བ་སྦྱངས་འབྲས་མྱ་ངན་ལས་འདས་པའི་ངོ་བོར་སྦྱོང་བྱེད་ལམ་གྱིས་བསྲེས་ཏེ། དབྱེར་མེད་ངོ་བོ་གཅིག་ཏུ་ཉམས་སུ་ལེན་ཏེ། རྩ་རྒྱུད་ལས། འདི་ཉིད་འཁོར་བ་ཞེས་བྱ་སྟེ། །འདི་ཉིད་མྱ་ངན་འདས་པ་ཉིད། །འཁོར་བ་སྤངས་ནས་གཞན་དུ་ནི། །མྱ་ངན་འདས་པ་རྟོགས་མི་འགྱུར། །ཞེས་དང༌། རྨོངས་ཕྱིར་འཁོར་བའི་གཟུགས་ཅན་ཉིད། །རྨོངས་མེད་འཁོར་བ་དག་པས་ན། །འཁོར་བ་མྱ་ངན་འདས་པར་འགྱུར། །ཞེས་དང༌། རྗེ་ས་ཆེན་གྱིས་བུམ་དབང་ངོ་སྤྲོད་དུ། རྣམ་པར་རྟོག་པ་ཡེ་ཤེས་ཀྱི། །དབང་དུ་གྱུར་ན་འཁོར་བ་མེད། །ཡེ་ཤེས་རྣམ་པར་རྟོག་པ་ཡི། །དབང་དུ་གྱུར་ན་གྲོལ་བ་མེད། །ཅེས་གསུངས་སོ། །དེ་བཞིན་དུ་ཕྱི་ནང་བསྲེས་ནས་ཉམས་སུ་ལེན་པ་དང༌། རྒྱུ་འབྲས་རྒྱས་གདབ་ཏུ་ཉམས་སུ་ལེན་པ་དང༌། རིགས་དང་རིགས་བདག་འབྲེལ་བའི་ཚུལ་གྱིས་ཉམས་སུ་ལེན་པ་ལ་སོགས་པ་མཐའ་དག་ལ་ཤེས་པར་བྱའོ། །དེ་ལྟ་བུའི་ལམ་དངོས་ཇི་ལྟར་ཉམས་སུ་ལེན་སྙམ་ན། ལམ་བྱེད་བཞིའི་སྒོ་ནས་ཉམས་སུ་ལེན་ཏེ། དེ་ཡང་གཅིག་ལ་མཚོན་ན། དཔེར་ན། སྦྱང་གཞི་གཟུགས་ཀྱི་ཕུང་པོ། སྦྱོང་བྱེད་གཞལ་ཡས་ཁང་གི་རྣམ་པར་སྒོམ་པ་ནི། རྣམ་པ་ལམ་བྱེད། དེ་ཉིད་རྣམ་པར་སྣང་མཛད་དུ་མོས་པ་(ནི)། མོས་པ་ལམ་བྱེད། དེ་ཡང་འབྲས་དུས་ཀྱི་རྣམ་པར་སྣང་མཛད་དངོས་ཡིན་སྙམ་དུ་བསམ་པ་(ནི)། འབྲས་བུ་ལམ་བྱེད། དེ་ལ་བརྟེན་ནས་རང་རྒྱུད་ལ་ཚོགས་རྫོགས་ཤིང༌། སྡིག་སྒྲིབ་འདག་པར་འགྱུར་བ་ནི། བྱིན་རླབས་ལམ་བྱེད་ཅེས་བྱ། དེ་ཡང་སྦྱང་གཞི་དེ་ལ་སྦྱངས་འབྲས་སུ་ཞེན་ནས་སྦྱོང་བྱེད་ལམ་གྱིས་ཉམས་སུ་བླངས་པས། རྒྱུ་འབྲས་འབྲེལ་བ་ཅན་ཡིན་པས་འབྲས་བུ་ཐོབ་པར་ངེས་པ་ཡིན་ཏེ། ཞེན་པས་ཞུགས་༝ནས་༝(ན་)འབྲེལ་བས་མི་བསླུ་བའི་ལམ་ཞེས་བྱའོ། །དེ་ཡང་དཔེར་ན། ནམ་མཁའི་ཟླ་བ་ལ་ཞེན་ཅིང་བལྟ་བར་འདོད་པའི་གང་ཟག་གིས། ཆུ་ནང་གི་ཟླ་བའི་གཟུགས་བརྙན་ལ་བལྟས་པས། ནམ་མཁའི་ཟླ་བའི་ཁ་དོག་དང་དབྱིབས་ལ་སོགས་པ་ཚུལ་ཇི་ལྟ་བ་བཞིན་དུ་རྟོགས་པ། ནམ་མཁའི་ཟླ་བ་དང་ཆུ་ནང་གི་ཟླ་བ་འབྲེལ་བ་ཅན་ཡིན་པའི་རྒྱུ་མཚན་གྱིས་སོ། །སྐབས་འདིར་སྤྱིར་དེ་ལྟ་བུའི་སྦྱང་གཞི་སྦྱོང་བ་ལ། སྔར་བྱོན་པའི་མཁས་པ་འགོས་རྔོག་ལ་སོགས་པ་ནི། སྔར་འདས་པའི་བསྐལ་བ་གསུམ་མན་ཆད། མ་འོངས་པ་ན་འབྱུང་བའི་བསྐལ་བ་གསུམ་ཡན་ཆད་ཁོ་ན་སྦྱང་གཞིར་བཞེད། ཁ་ཅིག་རང་གི་སྐྱེ་བ་སྔ་མ་ནས་བཟུང་བུ་ཚ་ཚུན་ཆད་ཀྱི་རྟོག་པ་ཐམས་ཅད་སྦྱང་གཞིར་བཞེད། ཕྱིས་བྱོན་པའི་མཁས་པ་ཁ་ཅིག་(རྙིང་)རྩ་ཐིག་རླུང་གསུམ་གྱི་དྭངས་མ་མི་ཤིགས་པ་ཁྱད་པར་སུམ་ལྡན་ཁོ་ན་སྦྱང་གཞིར་བྱེད་ཅིང༌། དེ་ཉིད་འཚང་རྒྱ་བ་ཡིན་ལ། རགས་པ་ལུས་འཚང་མི་རྒྱ་བར་བཞེད། ཁ་ཅིག་(ཇོ་)ཆོས་ཉིད་བདེན་པ་རྟག་ཅིང་བརྟན་ལ་ཐེར་ཟུག་པ་སྦྱང་གཞིར་བཞེད་ལ། ཀུན་རྫོབ་འཁོར་བས་བསྡུས་པའི་ཆོས་ཐམས་ཅད་མེད་པར་བཞེད་དོ། །ཁ་ཅིག་(དགེ)སྔར་འདས་པའི་སྦྱང་གཞི་རྣམས་མི་སྦྱོང་སྟེ། སྔར་བསྲེགས་པའི་བུད་ཤིང་སླར་བསྲེགས་པ་ལ་དགོས་པ་མེད་པ་དང༌། ད་ལྟར་གྱི་སྦྱང་གཞི་རྣམས་ཀྱང་མི་སྦྱོང་སྟེ། གྲུབ་ཟིན་པ་ལ་གཉེན་པོའི་བྱ་བ་མི་འཇུག་པས། སོལ་བ་བརྡར་བ་ལ་དཀར་པོ་མི་འབྱུང་བ་ལྟ་བུའོ། །དེས་ན་མ་འོངས་པ་ན་རང་ལ་འབྱུང་འགྱུར་གྱི་འཛམ་བུ་གླིང་པའི་མི་མངལ་སྐྱེས་ཁམས་དྲུག་(54)ལྡན་གྱི་སྐྱེ་འཆི་བར་དོ་གསུམ་ཁོ་ན་སྦྱོང་བར་བཞེད་ཅིང༌། དེ་དང་རྣམ་པ་མཐུན་པའི་ལམ་བསྒོམ་པར་བཞེད་དོ། །༝དེས་ན་༝འདིར། རྗེ་བཙུན་ས་སྐྱ་པ་ཡབ་སྲས་ཀྱི་བཞེད་པ་ལ། བསྐྱེད་རིམ་གྱི་སྐབས་སུ། ཚོགས་བཤད་ཀྱི་དབང་དུ་བྱས་ན། མངོན་པར་རྟོགས་པ་ཚར་གཅིག་གིས་སྐྱེ་གནས་ཕྱེད་དང་བཞི་(55)སྦྱོང་ལ། སློབ་བཤད་ཀྱི་དབང་དུ་བྱས་ན། དུས་གསུམ་གྱིས་བསྡུས་པའི་མ་དག་པའི་སྣང་བ་བག་ཆགས་དང་བཅས་པ་ཐམས་ཅད་ཏིང་ངེ་འཛིན་རེ་རེས་ཀྱང་སྦྱོང་བར་བཞེད་དེ། སློབ་དཔོན་སྨན་པའི་ཞབས་ཀྱིས། བསྐྱེད་པ་རྫོགས་པའི་རིམ་པས་སྐད་ཅིག་རེ་རེས་ཀྱང་སྣོད་དང་བཅུད་དང་ལམ་དང་འབྲས་བུར་བཅས་པ་སྦྱོང་ཞིང༌། ཞེས་དང༌། མངོན་པར་རྟོགས་པ་རིན་པོ་ཆེའི་ལྗོན་ཤིང་དུ། བསྐྱེད་རྫོགས་རེ་རེས་ཀྱང་སྐྱེ་བ་དང་འཆི་བའམ། སྣང་བ་དང༌། སྟོང་པའམ། རྟོག་པ་མཐའ་དག་སྦྱོང་བ་ཡིན་ནོ། །ཞེས་དང༌། གསུམ་༝པོ་༝(པ་)རེ་རེས་ཀྱང་སྐྱེ་འཆི་ལ་སོགས་པའི་རྟོག་པ་མཐའ་དག་སྦྱོང་༝ངོ༌༝(བ་ནི)། །སྦྱང་གཞི་སྦྱོང་བྱེད་(ཐམས་ཅད་)ངོ་སྤྲད་དེ་ལམ་ཐམས་ཅད་གཅིག་ཏུ་༝བསྲེས་ནས་བསྟན་༝(བསྡེབས་ནས་སྟོན་)པ་འདི་ནི་རྣལ་འབྱོར་གྱི་དབང་ཕྱུག་ཆེན་པོ་བིརྺ་པའི་བཞེད་པ་ཡིན་ནོ། །ཞེས་གསུངས་པ་རྣམས་ཀྱི་དོན་ཐུན་མོང་མ་ཡིན་༝པ་༝(པར་)བཞེད་དོ། །

52 འདིའི་སྐབས་སུ་གཅེས་པའི་མན་ངག་ལ་འདི་ལྟར། གོང་སྨོས་ལྟར་ཉི་ཟེར་འདི་གཞུང་རིན་ཆེན་སྣང་པའི་ཆ་ཤས་བསྐྱེད་རིམ་གྱི་དགོངས་འགྲེལ་དུ་ཤེས་དགོས་ཡིན་ཏེ། འདིར་ལུས་རྣམ་གཞག་དང་ཡན་ལག་རྒྱས་བཤད་ཅེས་འདི་ནི། རིན་ཆེན་སྣང་བའི་བརྗོད་བྱ་ཀུན་གཞི་དང། བསྐྱེད་རིམ་གྱི་བཤད་པ་སྟེ། དེ་ཡང་རིན་ཆེན་སྣང་བའི་སྤྱི་དོན་ལ་ལྷན་ཅིག་སྐྱེས་པའི་ཆོས་གསུམ་དང། ཉམས་སུ་བླངས་པའི་གནད་གསུམ། རྒྱུད་གསུམ་རྒྱས་བཤད་དང་གསུམ་གྱི་ནང་གསེས་ཕྱི་མ་སྟེ། རྒྱུད་གསུམ་གྱི་སྒོ་ནས་རྒྱས་པར་བཤད་པ་ལ་གསུམ། ཀུན་གཞི་རྒྱུ་རྒྱུད། ལུས་ཐབས་རྒྱུད། ཕྱག་རྒྱ་ཆེན་པོ་འབྲས་བུའི་རྒྱུད་དོ། །དེའི་དང་པོ་ཀུན་གཞི་རྒྱུ་རྒྱུད་ནི། རྩ་བར། རྒྱས་བཤད་ཐོག་མར་ཀུན་གཞི་རང་བཞིན་དང་། །རྟེན་དང་བརྟེན་ཚུལ་རྒྱུ་དང་རྩ་བ་དང་། །འབྲེལ་ཚུལ་སྣང་བ་རྣམས་གསུམ་དྲན་པ་ཡིས། །ལུས་དང་སེམས་ལ་འཁོར་འདས་ཚང་ཚུལ་ལོ། །ཞེས་གསུངས་པའི་ཀུན་གཞི་རྒྱུ་རྒྱུད་ཀྱི་ཆོས་བདུན་པོ་ལུས་རྣམ་གཞག་འདིས་བསྲེས་བ་བཞིའི་སྒོ་ནས་ཞིབ་པར་གཏན་ལ་ཕབས་པ་དང། ཀུན་གཞི་འདི་ནི་ལུས་སེམས་གཉིས་ལས་སེམས་ཡིན། རྩ་བཤད་གཉིས་ལས་རྩ་རྒྱུད་ཡིན། རྟོགས་བྱ་རྟོག་བྱེད་གཉིས་ལས་རྟོགས་བྱ་ཡིན། གཞི་ལམ་གཉིས་ལས་གཞི་ཡིན་ནོ། །གཉིས་པ་ལུས་ཐབས་རྒྱུད་ལ་གཉིས་ཏེ། སྨིན་བྱེད་ཀྱི་དབང་དང། གྲོལ་བྱེད་ཀྱི་ལམ་གཉིས་ལས། འདི་གྲོལ་བྱེད་ཀྱི་ལམ་ཡིན། གྲོལ་བྱེད་ཀྱི་ལམ་ལ། བསྐྱེད་རིམ་དང། རྫོགས་རིམ་གཉིས་ལས་འདི་བསྐྱེད་རིམ་ཡིན། བསྐྱེད་རིམ་དེ་ལ་རྩ་བར། བསྐྱེད་པ་སྔོན་འགྲོ་རྟེན་དང་བསྐྱེད་ཆོག་དང་། །ཁ་དོག་ཕྱག་མཚན་རྣམ་འགྱུར་ཡན་ལག་བཅས། །རེ་རེའང་འཁོར་འདས་དབྱེར་མེད་རང་བཞིན་དུ། །ལེགས་པར་བརྩེ་བའི་བསམ་པས་བཤད་པར་བྱ། ཞེས་པའི་སྔོན་འགྲོ་གོང་དུ་སོང་ཟིན་པ་དང་། བསྐྱེད་རིམ་གྱི་དངོས་གཞི་ལ་རྟེན་གཞལ་ཡས་ཁང་འཁོར་འདས་དབྱེར་མེད། བསྐྱེད་ཆོག་མངོན་བྱང་འཁོར་འདས་དབྱེར་མེད། བརྟེན་པ་ལྷ་དགུ་འཁོར་འདས་དབྱེར་མེད། ཁ་དོག་འཁོར་འདས་དབྱེར་མེད། ཕྱག་མཚན་འཁོར་འདས་དབྱེར་མེད། རྣམ་འགྱུར་འཁོར་འདས་དབྱེར་མེད་རྣམས། ཡན་ལག་རྒྱས་བཤད་འདིས་གསལ་བར་བྱེད་ཅིང། ལུས་ཐབས་རྒྱུད་འདི་ནི་ལུས་སེམས་གཉིས་ལས་ལུས་ཡིན། རྩ་བཤད་གཉིས་ལས་བཤད་རྒྱུད་ཡིན། རྟོགས་བྱ་རྟོགས་བྱེད་གཉིས་ལས་རྟོགས་བྱེད་ཡིན། གཞི་ལམ་གཉིས་ལས་ལམ་ཡིན་པར་ཤེས་པར་གྱིས་ཤིག། ཞེས་པ་འདི་དོན་གཉེར་ལྡན་པ་ཀུན་གྱི་སྙིང་གི་དཔྱིད་དུ་སྨིན་པར་གྱུར་ཅིག །

53 བུམ་དབང་གི་ཡུལ་སྣང་སྟོང་ཟུང་འཇུག །གསང་དབང་གི་ཤེས་པ་གསལ་སྟོང་ཟུང་འཇུག །ཤེས་དབང་གི་ལུས་བདེ་སྟོང་ཟུང་འཇུག །

54 ཕ་ལས་སྐྱེས་པ་རྐང་དང་རུས་པ་ཁུ་བ་གསུམ། མ་ལས་སྐྱེས་པ་ཤ་ཁྲག་པགས་པ་གསུམ།

55 སྐྱེ་གནས་ཕྱེད་དང་བཞི་ཞེས་པ་ནི། བསྐྱེད་ཆོག་གིས་སྐྱེ་གནས་བཞི་སྦྱོང་ཚུལ་ཏེ། སྦྱང་གཞིའི་སྒོ་ནས་བཏགས་པ་མིན། སྦྱོང་བྱེད་ཀྱི་སྒོ་ནས་བཏགས་པ་ཏེ། མངོན་བྱང་གི་ཉི་ཟླས་ཁུ་ཁྲག་མཚོན་པས་མངལ་སྐྱེ་སྦྱོང། ཉི་ཟླ་དྲོད་དང་གཤེར་བ་ཡིན་པས་ན་དྲོད་གཤེར་སྐྱེ་སྦྱོང། འཁོར་མངལ་ནས་འབྱིན་པས་མངལ་སྐྱེ་སྦྱོང། འབྲས་བུ་རྡོ་རྗེ་འཛིན་པ་དང་སྐྱེ་མཆེད་ཀྱི་ལྷ་སྐད་ཅིག་གམ་ས་བོན་ལས་བསྐྱེད་པས་ན་རྫུས་སྐྱེ་སྦྱོང་ངོ། །ཕྱེད་དང་ཞེས་པ་ཉི་ཟླ་གཉིས་ཆ་ཡིན་ལ། ཡབ་ཡུམ་གཉིས་ཆ་ཡིན། སྐྱེ་མཆེད་ཀྱི་ལྷའི་བསྐྱེད་ཆོག་ཡ་ཡིན་པས་ན་ཕྱེད་དུ་བརྩི་བ་ཡིན། མངལ་སྐྱེ་སྦྱོང་བྱེད་ལན་གཉིས་སུ་བྱུང་བས་ན་སྐྱེ་གནས་ཕྱེད་དང་ལྔ་གསུངས་པའང་ཡོད་དོ།།

ཡན་ལག་རྒྱས་བཤདལ། རྣམ་སྣང་གི་ཡན་ལག །

གཉིས་པ་ཡན་ལག་རྒྱས་པར་བཤད་པ་ལ་དྲུག་སྟེ། གཞལ་ཡས་ཁང་བསྐྱེད་པ་རྣམ་པར་སྣང་མཛད་ཀྱི་ཡན་ལག །རྗེས་སུ་ཆགས་པ་རྡོ་རྗེ་སེམས་དཔའི་ཡན་ལག །དབང་བསྐུར་བ་མི་བསྐྱོད་པའི་ཡན་ལག །བདུད་རྩི་མྱང་བ་འོད་དཔག་མེད་ཀྱི་ཡན་ལག །མཆོད་པ་དོན་ཡོད་གྲུབ་པའི་ཡན་ལག །བསྟོད་པ་རིན་ཅེན་འབྱུང་ལྡན་གྱི་ཡན་ལག་དང་དྲུག་(གོ །དེའི་)དང་པོ་ལ་བཞི་སྟེ། གཞིའི་ཡན་ལག །རྒྱུའི་ཡན་ལག །རྐྱེན་གྱི་ཡན་ལག །གནས་ཐབས་ཀྱི་ཡན་ལག་གོ །དང་པོ་ལ་གསུམ་སྟེ། རྒྱུད་ནས་གསུངས་ཚུལ། གསུངས་པའི་དོན་གཏན་ལ་དབབ་པ། དེའི་ནང་དུ་གཞལ་ཡས་ཁང་བསྐྱེད་པའི་དགོས་པ་བཤད་པའོ། །དང་པོ་ནི། རྩ་རྒྱུད་ལས། དེ་བཞིན་གཤེགས་པ་ཐམས་ཅད་ཀྱི་སྐུ་དང་གསུང་དང་ཐུགས་ཀྱི་སྙིང་པོ་རྡོ་རྗེ་བཙུན་མོའི་བྷ་ག །ཞེས་དང༌། ནམ་མཁའི་ཁམས་སུ་བྷ་ག་བསམ། །དབུས་སུ་རྣམ་པར་བསྒོམས་ནས་ནི། །ཞེས་དང༌། གུར་ལས། ཆོས་ཀྱི་འབྱུང་གནས་བསྒོམས་ནས་ནི། །དེ་ལ་སངས་རྒྱས་གནས་བསམ་བྱ། །ཞེས་གསུངས་པ་རྣམས་ཀྱིས་བསྟན་༝ནོ༝(ཏོ)། །གཉིས་པ་གསུངས་པའི་དོན་གཏན་ལ་དབབ་པ་ལ་བརྒྱད། མིང་གི་རྣམ་གྲངས། མིང་གི་དོན། རབ་ཏུ་དབྱེ་བ། ས་བོན། ཁ་དོག །དབྱིབས། མཚོན་ཚུལ། སྦྱང་གཞི་སྦྱོང་བྱེད་ངོ་སྤྲོད་ཚུལ་ལོ། །དང་པོ་ནི། ཆོས་ཀྱི་འབྱུང་གནས། བྷ་ག །ཕྱག་རྒྱ། ནམ་མཁའི་ཁམས་རྣམས་སོ། །གཉིས་པ་ནི། བདེ་ཆེན་ལྷན་ཅིག་སྐྱེས་པའི་གནས་ཡིན་པས་ན་དེ་སྐད་ཅེས་བྱའོ། །གསུམ་པ་ནི། སྟེང་གི་དབང་དུ་བྱས་ན། ཟུར་གཉིས་དང་། ཟུར་གསུམ་དང་། བཞི་དང་། ལྔ་དང་། དྲུག་རྣམས་སོ། །དེའི་དང་པོ་ནི། སློབ་དཔོན་དཔལ་འཛིན་གྱིས་གཤིན་རྗེ་དགྲ་ནག་ཏུ་བཤད། ཕྱི་མ་རྣམས་ནི་བདེ་མཆོག་མཁའ་འགྲོ་རྒྱ་མཚོ་ལ་བརྟེན་ནས་པཎྜི་ཏ་ཛ་ཡ་སེ་ནས་བཤད་ལ། དེ་ཡང་མཁའ་འགྲོ་རྒྱ་མཚོ་ལས། དེ་ཡང་གསུམ་བཞི་ལྔ་དང་ནི། །གྲུ་དྲུག་པར་ནི་ཤེས་པར་བྱ། །ཞེས་གསུངས་པའི་དོན་ནོ། །བཞི་བ་ནི། མཚོ་སྐྱེས་ཀྱིས། ཤེས་རབ་ཨེ་ཡི་རྣམ་པ་ཅན། །ཞེས་གསུངས་པའི་དོན་དང་མཐུན་པར་བཞེད། ལྔ་བ་ནི། སློབ་དཔོན་པདྨས་ཁ་དོག་དཀར་པོར་བཞེད། གཞན་གྱིས་དམར་པོར་བཞེད་པ་ཡོད་ཀྱང༌། འདིར་ཕྱི་དཀར་ལ་ནང་དམར་བར་བཞེད་དོ། །དྲུག་པ་ནི། སྟེང་དུ་ཟུར་གསུམ་འོག་ཏུ་ཟུར་གཅིག་དང་བཅས་པ་གཏོར་མ་གྲུ་གསུམ་མགོ་མཇུག་ལྡོག་པ་ནང་བྲུས་པ་ལྟ་བུར་བཞེད་དོ། །བདུན་པ་ནི། ཕྱི་དཀར་ལ་ནང་དམར་བ་ནི་ཐབས་ཤེས་མཚོན། སྟེང་གི་ཟུར་གསུམ་གྱིས་སྐུ་གསུང་ཐུགས་རྡོ་རྗེ་གསུམ་མཚོན། འོག་གི་ཟུར་གཅིག་གིས་སྙིང་པོ་ཀྱེ་རྡོ་རྗེ་མཚོན། རྩ་བ་ཕྲ་༝བ་༝(ཞིང་)གདེངས་ཁ་ཆེ་བ་ནི་ལས་དང་པོ་པ་ནས་བཅུ་གསུམ་རྡོ་རྗེ་འཛིན་པའི་བར་གྱི་ཡོན་ཏན་རྣམས་གོང་ནས་གོང་དུ་རྒྱས་པ་མཚོན། ཡང་ན་སྟེང་གི་ཟུར་གསུམ་གྱིས་རྣམ་ཐར་སྒོ་གསུམ་མཚོན་(ནོ)། །བརྒྱད་པ་ནི། སྦྱང་གཞི་རང་གང་དུ་སྐྱེས་པའི་མ་དག་པའི་སྐྱེ་གནས་ཏེ། མངལ་སྐྱེས་ཀྱི་དབང་དུ་བྱས་ན་མའི་མངལ། སྒོང་སྐྱེས་ལ་སྒོ་ང༌། བརྫུས་སྐྱེས་ལ་མེ་ཏོག་ལ་སོགས་པ། དྲོད་གཤེར་སྐྱེས་ལ་ས་གཞི་ལ་སོགས་པ། རང་གང་དུ་སྐྱེ་བར་འགྱུར་བའི་མ་དག་པའི་སྐྱེ་གནས་སེམས་སྣང་བག་ཆགས་དང་བཅས་པ། སྦྱོང་བྱེད་རྣམ་ཐར་སྒོ་གསུམ་གྱི་རང་བཞིན་ཆོས་འབྱུང་གྲུ་གསུམ་དུ་བསྒྱུར་ནས་བསྒོམས་པས། སྦྱངས་འབྲས་སངས་རྒྱས་པའི་(ཚེ་)རྡོ་རྗེ་བཙུན་མོའི་བྷ་ག་ཐོབ་པར་འགྱུར་རོ། །གསུམ་པ་དེའི་ནང་དུ་གཞལ་ཡས་ཁང་བསྐྱེད་པའི་དགོས་པ་བཤད་པ་ནི། གདུལ་བྱ་འདོད་ཆགས་ཅན་རྗེས་སུ་གཟུང་བའི་ཕྱིར་དང་། ཆོས་སྐུ་སྐྱེ་བ་མེད་པ་ལས་སྐྱེ་བའི་རྣམ་འཕྲུལ་སྟོན་པའི་དགོས་པ་ཡོད་དེ། གཉིས་མེད་རྣམ་རྒྱལ་གྱི་རྒྱུད་ལས། བྷ་ག་བཅོམ་ལྡན་སངས་རྒྱས་ཉིད། །དེས་ན་འདོད་ཆགས་སུན་མི་དབྱུང༌། །གང་ཞིག་དམ་ཚིག་རྣམ་པ་གསུམ། །འདི་ཉིད་ཀྱི་ནི་ནང་དུ་འདུས། །ཞེས་(གསུངས་)པས་སོ། །

གཉིས་པ་རྒྱུའི་ཡན་ལག་ལ། འབྱུང་བཞིའི་དཀྱིལ་འཁོར་བསྒོམ་པ་དང༌། དེ་བྱིན་(གྱིས་)རླབས་(བྱེད་)ཀྱི་འཁོར་ལོར་བསྒོམ་པའི་ཚུལ་ལོ། །དང་པོ་ལ་གསུམ་ལས། རྒྱུད་ལས་གསུངས་ཚུལ། གསུངས་པའི་དོན་གཏན་ལ་དབབ་པ། སྦྱང་གཞི་སྦྱོང་བྱེད་ངོ་སྤྲོད་ཚུལ་ལོ། །དང་པོ་ནི། རྩ་རྒྱུད་ལས། མདོར་བསྟན་གྱི་ཚུལ་དུ། ཨེ་ཝྃ་མ་ཡ། ཞེས་དང༌། ཡང༌། འཁོར་ལོ་ས་དང་ཆུ་ནི་སྔོན། །ཇི་ལྟར་རིགས་པར་བྱིན་ཟ་དང༌། །ལྷ་རྣམས་ཀྱི་ནི་རླུང་ཆེན་དང༌། །ཞེས་དང༌། རྡོ་རྗེ་གུར་ལས། ནམ་མཁའ་བེམ་བཅས་དྭངས་པ་དང༌། །གོ་སྐབས་མེད་དང་དབྱེ་འབྱེད་དང༌(56)། །ཞེས་པ་རྣམས་ཀྱིས་འབྱུང་བཞི་ལུགས་ལྡོག་གི་རིམ་པ་བསྟན་ལ། དེ་ཡང༌། འཁོར་ལོ་ས་དང་ཆུ་ནི་སྔོན། །ཞེས་སོགས་གསུངས་པ་རྣམས་ཀྱི་དོན། སའི་སྔོན་དུ་ཆུ་སོགས་བཤད་པའི་ཚུལ་དང༌། རྡོ་རྗེ་གུར་ལས། ནམ་མཁའི་ཁམས་ཀྱི་དབུས་སུ་ནི། །རྡོ་རྗེའི་དཀྱིལ་འཁོར་བསྒོམ་པར་བྱ། རྡོ་རྗེ་དཀྱིལ་འཁོར་སྟེང་དུ་ནི། །འོད་ཀྱི་དཀྱིལ་འཁོར་བསྒོམ་པར་བྱ། །མེ་ཡི་དཀྱིལ་འཁོར་དབུས་སུ་ནི། །ཡང་ནི་ཆུ་ཡི་བསྒོམ་པར་བྱ། །ཆུ་ཡི་དཀྱིལ་འཁོར་དབུས་སུ་ནི། །བརྟུལ་ཞུགས་ཅན་གྱིས་དབང་ཆེན་བསྒོམ། །ཞེས་པས་འབྱུང་བཞི་ལུགས་འབྱུང་གི་རིམ་པ་བསྟན་ཏོ། །གཉིས་པ་གསུངས་པའི་དོན་གཏན་ལ་དབབ་པ་ནི། ༝སློབ་དཔོན་རྩེ་མོས།༝(ས་ཆེན་གྱིས།) དེས་ན་རྒྱུ་ཡི་ཡན་ལག་ནི། །ས་བོན་བཞི་ལ་འབྱུང་བ་བཞི། །ཁ་དོག་དབྱིབས་ལ་མཚན་མ་ཅན། །རླུང་ནས་མས་རིམ་བསྒོམ་པར་བྱ། །ཞེས་གསུངས་པ་ལྟར། འབྱུང་བཞི་རེ་རེ་ལ་ས་བོན་གང་ཡིན་པ། མིང་གང་ཡིན་པ། ཁ་དོག་གང་ཡིན་པ། དབྱིབས་གང་ཡིན་པ། མཚན་མ་གང་གིས་མཚན་པ་དང་ལྔ་ལྔ་ཡོད་པ་ལས། དང་པོ་རླུང་གི་དཀྱིལ་འཁོར་ནི། རང་རྒྱུད་ལ་སྣང་བའི་མ་དག་པའི་རླུང་གི་སེམས་སྣང་བག་ཆགས་དང་བཅས་པ་ཡྃ་ཡིག་གི་རྣམ་པར་ཤར་བ་ནི་ས་བོན། དེ་ལས་བྱུང་བའི་མིང་ནི་རླུང་གི་དཀྱིལ་འཁོར། ཁ་དོག་ནི་སྔོན་པོ། དབྱིབས་ནི་འོད་མའི་གཞུ་ལྟ་བུ། མཚན་མ་ནི་ཆང་ཟུང་དང་མཆོག་མ་ལ་རླུང་གི་རང་བཞིན་བ་དན་གཡོ་བཞིན་པ་ཡྃ་ཡིག་གིས་མཚན་པའོ། །དེ་བཞིན་དུ་དེའི་སྟེང་དུ་རྃ་ཡིག་ནི་ས་བོན། མིང་ནི་མེའི་དཀྱིལ་འཁོར། ཁ་དོག་ནི་དམར་པོ། དབྱིབས་ནི་གཏོར་མ་གྲུ་གསུམ་མགོ་མཇུག་ལྡོག་པ་ལྟ་བུ། མཚན་མ་ནི་མེའི་རང་བཞིན་རྃ་ཡིག་གིས་མཚན་པའོ། །དེའི་སྟེང་དུ་བྃ་ཡིག་ནི་ས་བོན། མིང་ནི་ཆུའི་དཀྱིལ་འཁོར། ཁ་དོག་ནི་དཀར་པོ། དབྱིབས་ནི་ཟླུམ་པོ། མཚན་མ་ནི་ཆུའི་རང་བཞིན་བུམ་པ་ཆུས་གང་བས་མཚན་པའོ། །དེའི་སྟེང་དུ་ལྃ་ཡིག་ནི་ས་བོན། མིང་ནི་སའི་དཀྱིལ་འཁོར། ཁ་དོག་ནི་སེར་པོ། དབྱིབས་དཔངས་ཅུང་ཟད་དང་བཅས་པའི་གྲུ་བཞི། མཚན་མ་ནི་ལྟེ་བར་ལྃ་ཡིག །ཟུར་བཞི་ལ་སའི་རང་བཞིན་རྡོ་རྗེ་རྩེ་གསུམ་པ་ཕྱེད་པས་མཚན་པའོ། །

56 ནམ་མཁའ་ནི་ཆོས་འབྱུང། བེམ་བཅས་ནི་ས། དྭངས་པ་ནི་ཆུ། གོ་སྐབས་མེད་ནི་མེ། འབྱེད་པ་ནི་རླུང་ངོ།།

གསུམ་པ་སྦྱང་གཞི་སྦྱོང་བྱེད་ངོ་སྤྲོད་ཚུལ་ལ་གསུམ་སྟེ། སྦྱང་གཞིའི་རྣམ་གཞག །སྦྱོང་བྱེད་ངོས་གཟུང་བ། དེ་ཉིད་ངོ་སྤྲད་དེ་ཉམས་སུ་ལེན་པའི་ཚུལ་ལོ། །དང་པོ་ནི། སྣོད་ཀྱི་འཇིག་རྟེན་ཆགས་འཇིག་གནས་གསུམ་ཐམས་ཅད་འབྱུང་བཞི་ལ་བརྟེན་ནས་བྱེད་ཅིང༌། དེ་ཡང་ཆགས་པའི་ཐོག་མར་འབྱུང་བཞི་ལུགས་འབྱུང་དུ་འབྱུང་བ་ཡིན་ཏེ། སྡུད་པ་ལས། མཁའ་ལ་རླུང་བརྟེན་དེ་ལ་ཆུ་ཡི་ཕུང་པོ་བརྟེན། །དེ་ལ་ས་ཆེན་འདི་བརྟེན་དེ་ལ་འགྲོ་བའང་བརྟེན། །ཞེས་གསུངས་པའི་དོན་(ནོ)། །བཅུད་ཀྱི་སེམས་ཅན་སྐྱེ་བའི་ཐོག་མར་མངལ་གྱི་སྔོན་འགྲོ་འབྱུང་བཞི་ལུགས་ལྡོག་ཏུ་འབྱུང་བ་ཡིན་ཏེ། རྩ་རྒྱུད་ལས། རེག་པ་སྲ་བའི་བག་ཆགས་ཀྱིས། །ས་ནི་དེ་ལས་སྐྱེ་བར་འགྱུར། །བྱང་སེམས་གཤེར་བའི་རྣམ་པ་ཡིས། །ཆུ་ཡི་ཁམས་ནི་འབྱུང་བར་འགྱུར། །བསྐྱོད་པ་ལས་ནི་དྲོད་སྐྱེ་སྟེ། །འགྲོ་བ་རླུང་དུ་རབ་ཏུ་གྲགས། །ཞེས་གསུངས་པས་སོ། །མངལ་གྱི་དངོས་གཞི་ནི། འབྱུང་བཞི་ལུགས་འབྱུང་གི་རིམ་པ་དང་མཐུན་པ་ཡིན་ཏེ། ཕྱག་ཆེན་ཐིག་ལེ་ལས། རྣམ་ཤེས་ལས་ནི་སྐྱེས་པ་རླུང༌། །དེ་ལས་མེ་ནི་འབྱུང་བར་འགྱུར། །དེ་ལས་སྐྱེས་པ་ཆུ་ཡིན་ཏེ། །དེ་ལས་དབང་ཆེན་འབྱུང་བར་འགྱུར། །དེ་ལས་ཕུང་པོ་འབྱུང་བར་འགྱུར། །དེ་ལས་ཡེ་ཤེས་སྐྱེ་བར་འགྱུར། །བརྒྱ་རྩ་བརྒྱད་ཀྱི་སྦྱོར་བ་ཡིས། །(57)ཞེས་གསུངས་སོ། །བཅུད་ཀྱི་སེམས་ཅན་གྱི་ལུས་གནས་པ་ལ་ཡང༌། རྩ་འཁོར་ལོ་བཞིའི་དབང་དུ་བྱས་ན། འབྱུང་བཞི་ལུགས་ལྡོག་གི་རིམ་པ་དང་མཐུན་པ་ཡིན་ཏེ། སྃ་པུ་ཊི་ལས། ཨེ་ནི་ས་རུ་རབ་བཤད་དེ། །ཝྃ་ནི་ཆུ་རུ་ཤེས་པར་བྱ། །མ་ནི་མེ་རུ་རབ་ཏུ་བཤད། །ཡ་ནི་རླུང་གི་རང་བཞིན་ནོ། །ཞེས་གསུངས་པས་སོ། །རྟེན་ལུས་དཀྱིལ་གྱི་དབང་དུ་བྱས་ནས་འབྱུང་བཞི་ལུགས་འབྱུང་གི་རིམ་པ་དང་མཐུན་པ་ཡིན་ཏེ། སཾ་པུ་ཊི་ལས། རྐང་པའི་མཐིལ་དུ་རྩོམ་ཆེན་རླུང༌། །གཞུ་ཡི་དབྱིབས་སུ་ཡང་དག་གནས། །སུམ་མདོར་ཡང་ནི་མེ་ཡིན་ཏེ། །གྲུ་གསུམ་འབར་བའི་དབྱིབས་སུ་གནས། །ལྟོ་བར་ཡང་ནི་ཆུ་ཡིན་ཏེ། །ཟླུམ་པའི་དབྱིབས་སུ་ཡང་དག་གནས། །སྙིང་གར་ཡང་ནི་ས་ཉིད་དེ། །ཀུན་ནས་གྲུ་བཞི་བ་ཉིད་དོ། །ཞེས་པ་ལྟར། མ་དག་པའི་འབྱུང་བཞིར་སྣང་བའི་སེམས་༝ཉིད་༝(སྣང་)བག་ཆགས་དང་བཅས་པ་ཐམས་ཅད་ནི་སྦྱང་གཞི་ཡིན་ནོ། །གཉིས་པ་སྦྱོང་བྱེད་ནི། རྒྱལ་བ་རིགས་ལྔ་འམ་ཡུམ་ལྔའི་བདག་ཉིད་ཀྱེ་རྡོ་རྗེ་ལྷ་དགུའི་ངོ་བོ་འབྱུང་བཞིའི་དཀྱིལ་འཁོར་གྱི་རྣམ་པར་ཤར་བ་ནི་སྦྱོང་བྱེད་ཡིན་ནོ། །གསུམ་པ་དེ་ཉིད་ངོ་སྤྲད་དེ་ཉམས་སུ་ལེན་པ་ལ། ཁ་ཅིག་(གོ)འབྱུང་བཞི་ལུགས་ལྡོག་གིས་མངལ་གྱི་སྔོན་འགྲོ་ཁོ་ན་སྦྱོང༌། འབྱུང་བཞི་ལུགས་འབྱུང་གིས་མངལ་གྱི་དངོས་གཞི་ཁོ་ན་སྦྱོང༌། སྐབས་འདིར་འབྱུང་བཞིར་བསྒོམ་པ་ནི་སྣོད་ཀྱི་འཇིག་རྟེན་གྱི་འབྱུང་བཞི་ཁོ་ན་སྦྱོང་ངོ༌། །ཞེས་(ཚོགས་བཤད་ཀྱིས་)བཞེད་པ་ཡོད་ཀྱང༌། རང་ལུགས་(སློབ་བཤད་)ནི། སྣོད་བཅུད་ཀྱི་འབྱུང་བཞི་གང་ཡིན་ཀྱང་འདྲ། ལུགས་འབྱུང་དང་ལུགས་ལྡོག་ཇི་ལྟར་ཡིན་ཀྱང་རུང༌། སྦྱང་གཞི་མ་དག་པའི་འབྱུང་བཞིར་སྣང་བའི་རྟོག་པ་ཐམས་ཅད་སྦྱོང་བྱེད་རྒྱལ་བ་རིགས་ལྔའི་ངོ་བོ་འབྱུང་བཞིའི་དཀྱིལ་འཁོར་དུ་བསྒྱུར་ནས་ལམ་བྱེད་རྣམ་པ་བཞིའི་སྒོ་ནས་ཉམས་སུ་ལེན་པ་ཡིན་ཏེ། དེའང་ཕྱོགས་གཅིག་གིས་མཚོན་ན། མ་དག་པའི་རླུང་དེ་ལྷ་མོ་གཡུང་མོའམ། སྒྲོལ་མའི་ངོ་བོ་རླུང་གི་དཀྱིལ་འཁོར་གྱི་རྣམ་པར་བསྒོམ་པ་ནི་རྣམ་པ་ལམ་བྱེད། དེ་ལ་ལྷ་མོ་དེ་ཉིད་དུ་ཞེན་པ་ནི་མོས་པ་ལམ་བྱེད། དེ་ཡང་འབྲས་དུས་ཀྱི་ལྷ་མོ་དངོས་ཡིན་སྙམ་དུ་བསམ་པ་ནི་འབྲས་བུ་ལམ་བྱེད། དེ་ལ་བརྟེན་ནས་བདག་རྒྱུད་ལ་ཚོགས་རྫོགས་ཤིང་སྒྲིབ་པ་སྦྱང་བའི་རྟེན་འབྲེལ་དུ་འགྱུར་བ་ནི་བྱིན་རླབས་ལམ་བྱེད་ཡིན་ནོ། །དེ་བཞིན་དུ་འབྱུང་བ་འོག་མ་རྣམས་ལའང་ཤེས་པར་བྱའོ། །དེ་ཡང་འབྱུང་བཞི་ལུགས་འབྱུང་དང་ལུགས་ལྡོག་གང་ཡིན་ཀྱང༌། སྐབས་འདིའི་འབྱུང་བཞི་ལུགས་འབྱུང་དུ་བསྒོམ་པ་ཁོ་ནས་སྦྱོང་བ་ཡིན་ནོ། །

57 བརྒྱ་རྩ་བརྒྱད་ནི། རྡོ་རྗེ་ཕྲེང་བ་ལས། འདོད་ཆགས་ཞེ་སྡང་གཏི་མུག་དང༌། །རྒྱགས་དང་ང་རྒྱལ་མངོན་པར་ཞེན། །ཕྲག་དོག་ཁྲོ་དང་སེར་སྣ་དང༌། །གཡོ་དང་སྒྱུ་དང་ཆ་ལུགས་ངན། །བློ་རྒོད་རྐམ་ཆགས་གཉིད་དང་ནི། །ཐེ་ཚོམ་དང་ནི་ངར་འཛིན་དང༌། །དགའ་དང་ཆགས་བྲལ་དྲེགས་པ་དང༌། །འཆབ་དང་སྲེད་དང་བག་ཆགས་དང༌། །སྒྱུ་དང་རྨོངས་དང་འདོད་ཆེན་དང༌། །རྩོད་དང་རྩེ་འཇོ་སྤྱི་རྟོལ་དང༌། །ཚུལ་འཆོས་རེག་དང་ཀུན་ནས་གདུལ། །རྣམ་འགྱུར་མ་ཞི་ཤེས་བཞིན་མེད། །བེམས་པོ་ལོག་པའི་ང་རྒྱལ་དང༌། །འགྱོད་དང་ཁྲེལ་ཡོད་པ་དང་ནི། །གུས་པ་མེད་དང་ཆེས་པ་མེད། །བློ་དམན་ངོ་ཚ་མེད་དང་འཆིང༌། །ངོ་ཚ་ཤེས་དང་ངོ་ཚ་དང༌། །མི་སྟེར་བ་དང་མྱ་ངན་དང༌། །ཡིད་གཉིས་དང་ནི་རློམ་སེམས་མེད། །བསྒྲིབས་དང་ཐེ་ཚོམ་ངལ་བ་དང༌། །དབང་དང་འཁྲུལ་པའི་སྙིང་སྟོབས་དང༌། །སྙམ་སེམས་པ་དང་བརྒྱལ་བ་དང༌། །ཐིམ་པ་དང་ནི་མི་སྲུན་དང༌། །གྱ་གྱུ་སྙམ་དང་མྱོས་པ་དང༌། །རེག་བྱེད་མིན་དང་བག་ཡོད་དང༌། །གནས་ངན་ལེན་དང་ཉམ་ཆུང་ཉིད། །ཡིད་མི་བདེ་དང་ལྷག་པར་རྟོགས། །སྐྲག་དང་རྨུགས་དང་གཉིད་དང་ནི། །རྐམ་ཆགས་རོལ་པ་ཁྲུང་ཁྲུང་དང༌། །འཚེ་བ་ལེ་ལོ་ཡོན་པོ་ཉིད། །བསམ་དང་དཔྱོད་དང་ཞུམ་པ་ཉིད། །ཀུན་རྫོབ་དེ་ཉིད་དོན་ཡོད་དང༌། །སྟེར་དང་དགའ་བའི་འདོད་པ་དང༌། །འཇིགས་དང་འདར་དང་ཕྲ་བདག་ཉིད། །གསལ་དང་རྣམ་གསལ་ལྷད་འཇུག་དང༌། །འགྲེལ་དང་རྟག་པའི་དེ་ཉིད་དང༌། །རུས་སྦལ་ངོམ་མེད་གནོད་པ་དང༌། །མི་གསལ་བ་དང་ཡིད་དུ་འོང༌། །གནས་མེད་མང་དུ་སྨྲ་བ་དང༌། །བདག་ཉིད་སྐྱེས་བུ་ཉིད་དང་ནི། །ཡ་མཚན་དགའ་དང་སྐྱེ་བོ་ངན། །དམན་པའི་དེ་ཉིད་སྡུག་བསྔལ་གསུམ། །འཁོར་བ་ལ་ནི་ཆགས་པ་དང༌། །རྟག་ཏུ་བརྒྱ་དང་བརྒྱད་ལྷག་པ། །ཉིན་དང་མཚན་མོ་རྟག་ཏུ་ནི། །རླུང་གི་རང་བཞིན་རྒྱུ་བ་ཡིན། །ཞེས་གསུངས་པ་ལྟར་ཡིན་ནོ། །

གཉིས་པ་དེ་བྱིན་གྱིས་བརླབ་པའི་ཚུལ་གྱིས་འཁོར་ལོ་བསྒོམ་པ་ལ་ཡང་གསུམ་སྟེ། རྒྱུད་ནས་གསུངས་ཚུལ། གསུངས་པའི་དོན་གཏན་ལ་དབབ་པ། སྦྱང་གཞི་སྦྱོང་བྱེད་ངོ་སྤྲོད་ཚུལ་ལོ། །དང་པོ་ནི། རྩ་རྒྱུད་ལས། འཁོར་ལོ་ཞེས་དང༌། རྡོ་རྗེ་གུར་ལས། འབྱུང་བཞིའི་བདག་ཉིད་དཀྱིལ་འཁོར་ཉིད། །དེ་ཡི་སྟེང་དུ་སངས་རྒྱས་བསམ། །སྤྲོས་ནས་གཞལ་ཡས་གནས་དགོད་བྱ། །ཞེས་དང༌། རྣམ་པར་སྣང་མཛད་རྒྱལ་པོ་ཆེ། །སྤྲོ་བ་དང་ནི་བསྡུ་བའི་ལུས། །ཆོས་ཀྱི་དབྱིངས་ཀྱི་ཡི་གེ་བསྐྱེད། །དེ་ནས་གཞལ་ཡས་གནས་དགོད་བྱ། །ཞེས་པ་རྣམས་ཀྱིས་བསྟན་༝ནོ༝ (ཏོ)། །གཉིས་པ་གསུངས་པའི་དོན་ཉམས་སུ་ལེན་པ་ལ། རྒྱས་འབྲིང་བསྡུས་གསུམ་ཡོད་པ་ལས། དང་པོ་རྒྱས་པ་ནི། བྷྲཱུྃ་ལས་འཁོར་ལོ་བྷྲཱུྃ་གྱིས་མཚན་པ་ལས། རྣམ་པར་སྣང་མཛད་བསྐྱེད་པ་དང༌། བསྡུས་པ་ས་བོན་བྷྲཱུྃ་ཙམ་བསྐྱེད་ཀྱང༌། འདིར་འབྲིང་པོའི་དབང་དུ་བྱས་ནས་བྷྲཱུྃ་ལས་ཆོས་ཀྱི་འཁོར་ལོ་རྩིབས་བཅུ་བ། ཁ་དོག་ནི། སྦྱངས་འབྲས་རྣམ་སྣང་གི་སྐུ་མདོག་གི་དབང་དུ་བྱས་ན་དཀར་པོ། སྦྱང་གཞི་སའི་ཁ་དོག་གི་དབང་དུ་བྱས་ན་སེར་པོ། རྩིབས་ཀྱི་གྲངས་ནི། རྗེ་བཙུན་རྩེ་མོས། ཕྱོགས་མཚམས་བརྒྱད་ཀྱི་དབང་དུ་བྱས་ནས་རྩིབས་བརྒྱད་དུ་བཤད་ཀྱང༌། འདིར་རྗེ་བཙུན་རིན་པོ་ཆེས་སྟེང་འོག་གཉིས་ཀྱི་རྩིབས་བསྣན་པས་བཅུར་མཛད་པ་ལྟར་ཡིན་ནོ། །མཚན་མ་ནི། འཁོར་ལོའི་ལྟེ་བར་བྷྲཱུྃ་ཡིག་སེར་པོས་མཚན་པའོ། །གསུམ་པ་སྦྱང་གཞི་སྦྱོང་བྱེད་ངོ་སྤྲོད་ཚུལ་ནི། སྦྱང་གཞི་གཟུགས་ཀྱི་ཕུང་པོ། ཉོན་མོངས་པ་གཏི་མུག །སའི་ཁམས་སོ། །སྦྱོང་བྱེད་རྣམ་སྣང་གི་ངོ་བོ་འཁོར་ལོ་རྩིབས་བཅུའི་རྣམ་པར་བསྒྱུར་ནས་བསྒོམས་པས་སྦྱངས་འབྲས་རྣམ་སྣང་གི་གོ་འཕང་ཐོབ་པར་འགྱུར་རོ། །འབྱུང་བཞི་འཁོར་ལོས་བྱིན་གྱིས་བརླབ་པའི་དགོས་པ་ནི། གཞལ་ཡས་ཁང་ལ་རྣམ་པར་སྣང་མཛད་ཀྱི་ང་རྒྱལ་འཇོག་སླ་བའི་ཆེད་དུའོ། །

གསུམ་པ་རྐྱེན་གྱི་ཡན་ལག་ལ་གསུམ་སྟེ། རྒྱུད་(དང་)རྒྱ་གཞུང་ནས་བསྟན་ཚུལ། བསྟན་པའི་དོན་ཉམས་སུ་ལེན་པ། དེ་རྐྱེན་དུ་འགྱུར་བའི་ཚུལ་ལོ། །དང་པོ་ནི། རྩ་རྒྱུད་ལས། ཇི་ལྟར་བསྒོམ་པ་པོ་འབྱུང་བའང༌། །ཞེས་དང༌། རྡོ་རྗེ་གུར་ལས། དབང་ཆེན་དཀྱིལ་འཁོར་སྟེང་དུ་ནི། །བདག་ཉིད་ཀྱང་ནི་བསྒོམ་པར་བྱ། །ཞེས་དང༌། བྷྲཱུྃ་ལས་འཁོར་ལོའི་སྟེང་དུ་བདག །སྲིད་པ་བར་མའི་བསམ་གཏན་བྱ། །ཞེས་དང༌། གྲུབ་ཆེན་མི་ཐུབ་ཟླ་བས། སྲིད་པ་བར་མ་བསམ་བྱས་ནས། །ཨེ་ཝཾ་ཉིད་དུ་རབ་ཏུ་འདྲེས། །ཞེས་དང༌། སྒྲུབ་ཐབས་རིན་ཅེན་འབར་བ་ལས། བྷྲཱུྃ་ལས་འཁོར་ལོ་དེ་སྟེང་དུ། །སྲིད་པ་བར་མའི་བག་ཆགས་བསམ། །ཞེས་གསུངས་པ་རྣམས་ཀྱིས་བསྟན་ཏོ། །གཉིས་པ་དེའི་དོན་ཉམས་སུ་ལེན་པའི་ཚུལ་ནི། འབྱུང་བཞི་འཁོར་ལོ་དང་བཅས་པའི་སྟེང་(གི་)༝ཐམས་ཅད་ཀྱི་༝ནམ་མཁར། རང་གི་བར་དོའི་ལུས་ངག་ཡིད་གསུམ་གྱི་ངོ་བོ། ཨོཾ་དཀར་པོ། ཨཱཿདམར་པོ། ཧཱུྃ་སྔོན་པོ་རྣམས་རིམ་པ་བཞིན་སྟེང་ནས་སྟེང་དུ་བརྩེགས་པའི་སྟེང་འོག་ཏུ་༝ཧོ་༝(ཧོཿ)ཡིག་དམར་པོ་གཉིས་ཀྱིས་མཐའ་བརྟེན་པ་བསྒོམ་པ་ཡིན་ཏེ། མི་ཐུབ་ཟླ་བས། ཧོ་ཡིག་འོད་ཟེར་དམར་པོ་ཅན། །གཉིས་ཀྱི་བར་དུ་ཡི་གེ་གསུམ། །ཞེས་དང༌། སློབ་དཔོན་ཤཱཀྱ་བཤེས་གཉེན་གྱིས། དེ་ཉིད་གསུམ་ནི་ས་བོན་དཀར་དམར་ནག །མགོ་དང་མཇུག་ཏུ་ཧོ་ཡིག་གཉིས་ཀྱིས་མཚན། །ཞེས་གསུངས་པའི་དོན། དེ་ཡང་སྦྱང་གཞི་རང་གི་སེམས་ཉིད་ལ་མ་དག་པའི་བར་དོར་སྣང་བའི་ལུས་ངག་ཡིད་གསུམ་སྲེད་ལེན་དང་བཅས་པ། སྦྱོང་བྱེད་ཀྱེ་རྡོ་རྗེའི་སྐུ་གསུང་ཐུགས་དང་ཐབས་ཤེས་རབ་ཀྱི་ངོ་བོ། ཡིག་འབྲུ་ལྔའི་རྣམ་པར་བསྒྱུར་ནས་བསྒོམས་པས། སྦྱངས་འབྲས་ཀྱེ་རྡོ་རྗེའི་སྐུ་གསུང་ཐུགས་གཉིས་སུ་མེད་པའི་ཡེ་ཤེས་ཐོབ་པར་འགྱུར་རོ། །གསུམ་པ་དེ་རྐྱེན་དུ་འགྱུར་བའི་ཚུལ་ནི། རང་གི་བར་དོའི་ངོ་བོ་ནམ་མཁའི་ཡིག་འབྲུ་ལྔ་ལས་དེ་འདྲ་བའི་ཡིག་འབྲུ་ལྔ་མར་མེ་གཅིག་ལས་གཉིས་ཆད་པའི་ཚུལ་གྱིས་བྱུང་ནས་འབྱུང་བཞི་འཁོར་ལོ་དང་བཅས་པ་ལ་འདྲེས་པ་ལས་གཞལ་ཡས་ཁང་དུ་གྲུབ་པར་བསྒོམ་པ་ཡིན་ཏེ། དེ་ལྟར་༝དུ་༝བསྒོམ་པའི་དགོས་པ་ནི། འབྱུང་བཞིའི་དཀྱིལ་འཁོར་ཐམས་ཅད་རང་གི་སེམས་སྣང་ཙམ་དུ་ཤེས་པ་དང༌། དེ་ལས་བྱུང་བའི་གཞལ་ཡས་ཁང་གཉིས་མེད་ཡེ་ཤེས་ཀྱི་རྣམ་འཕྲུལ་དུ་ཤེས་པར་བྱ་བའི་ཕྱིར་ཡིན་ཏེ། ༝རྩེ་མོས་༝(ས་ཆེན་གྱིས།) དེ་ནས་རྐྱེན་གྱི་ཡན་ལག་ནི། །འབྱུང་བཞིར་རྣམ་ཤེས་ཞུགས་བསྒོམ་སྟེ། །འབྱུང་བའི་དཀྱིལ་འཁོར་ཐམས་ཅད་ཀྱང༌། །རང་སེམས་ཙམ་དུ་ཤེས་ཕྱིར་རོ། །ཞེས་གསུངས་པའི་དོན་ནོ། །

བཞི་བ་གནས་ཐབས་ཀྱི་ཡན་ལག་ལ་ལྔ་སྟེ། རྒྱུད་ནས་གསུངས་པའི་ཚུལ། གསུངས་པའི་དོན་དངོས་བཤད་པ། ཞར་བྱུང་ཕྱི་རོལ་ཏུ་དུར་ཁྲོད་བཤད་པ། ནང་གི་གདན་བཤད་པ། (སྦྱང་གཞི་སྦྱོང་བྱེད་ངོ་སྤྲད་ཅིང་)དེ་དག་ལ་ང་རྒྱལ་གཟུང་བའི་ཚུལ་ལོ། །དང་པོ་ནི། རྩ་རྒྱུད་ལས། སྟོན་པས་དཀྱིལ་འཁོར་འདི་སྐད་གསུངས། །གྲུ་བཞི་ཡང་དག་འབར་བ་ཉིད། །སྒོ་བཞི་གཟི་བརྗིད་ཆེན་པོ་སྟེ། །དོ་ཤལ་དོལ་ཤལ་ཕྱེད་པས་བརྒྱན། །འཕྲེང་བ་ལ་སོགས་རྔ་ཡབ་ལྡན། །ཀ་བ་བརྒྱད་ཀྱིས་ཉེ་བར་མཛེས། །ཞེས་དང༌། འཁོར་ལོ་ཇི་ལྟར་སྔར་གསུངས་པ། །དོ་ཤལ་དོ་ཤལ་ཕྱེད་པས་བརྒྱན། །མཚམས་བཞི་བ་ལ་སྒོ་བཞི་བ། །རྡོ་རྗེ་སྲད་བུས་ཡང་དག་བརྒྱན། །ཞེས་དང༌། འཕར་མ་གཅིག་དང་སྒོ་བཞི་བ། །སྣ་ཚོགས་འོད་ཀྱིས་ཡང་དག་འཁྲུགས། །རྟ་བབས་བཞི་དང་ཡང་དག་ལྡན། །རྡོ་རྗེ་སྲད་བུས་རྣམ་པར་བརྒྱན། །རེ་ཁཱ་ལྔ་དང་ཡང་དག་ལྡན། །དེ་ནས་བུམ་པ་བརྒྱད་པོ་བྲི། །ཞེས་གསུངས་པ་རྣམས་ཀྱིས་བསྟན་༝ནོ༝(ཏོ)། །

གཞལ་ཡས་ཁང་།

གཉིས་པ་གསུངས་པའི་དོན་དངོས་བཤད་པ་ལ། སྡོམ་ཚིག་ནི། འོག་གཞི་ལོགས་དང་སྟེང་ཐོག་དང༌། །སྒོ་དང་རྟ་བབས་ལྔ་ཡིས་བསྡུས། །ཞེས་གསུངས་པའི་དོན་ལྔ་ལས། དང་པོ་འོག་གཞིའི་རྣམ་གཞག་ནི། །འོག་ལ་པདྨ་ཉི་མ་དང༌། །སྣ་ཚོགས་རྡོ་རྗེའི་ཁོར་ཡུག་གོ །ཞེས་གསུངས་པའི་དོན་བཤད་ན། པདྨའི་ལྟེ་བའི་རྒྱ་ནི་ཆ་ཕྲན་དྲུག་ཅུ་རྩ་བཞི། དབྱིབས་ཟླུམ་པོ། ཁ་དོག་ཨ་བྷ་ཡས་སེར་པོར་བཤད་ཀྱང༌། སྡོམ་འབྱུང་ལས། ལྟེ་བ་ལྗང་ལ་གེ་སར་སེར། །ཞེས་གསུངས་པ་ལྟར་ལྗང་གུར་བཞེད། འདབ་མའི་གྲངས་ལ། བླ་མ་རྔོག་པ་རྣམས་སུམ་ཅུ་རྩ་གཉིས་སུ་བཞེད་ཀྱང༌། ལ་ལཱི་ཏ་བཛྲ་གྱིས། འདབ་མ་འབུམ་ལྡན་དེ་དབུས་སུ། །ཞེས་གསུངས་པ་དང་མཐུན་ནོ། །ཁ་དོག་ནི། སྣ་ཚོགས་(པདྨ་)བཞེད་ལ། (ཚད་ནི་)ཆ་ཕྲན་གཉིས་པའོ། །དེའི་སྟེང་དུ་ཉི་མའི་དཀྱིལ་འཁོར་གྱི་རྒྱ་ནི་པདྨའི་ལྟེ་བ་དང་མཉམ། དབྱིབས་ཟླུམ་པོ། ཁ་དོག་དམར་པོ། འོ་ན་བྲི་བྱ་ལ་ལྗང་གུར་བཞེད་པའི་རྒྱུ་མཚན་ཅི་ཡིན་སྙམ་ན། རྗེ་བཙུན་རིན་པོ་ཆེས། གཞལ་ཡས་ཁང་༝གི་༝(ནི་)རྒྱན་དུ་མ་དང་ལྡན་པའི་གཟུགས་བརྙན་ཉི་མའི་དཀྱིལ་འཁོར་ལ་ཤར་བས་ཁ་དོག་སྣ་ཚོགས་མཚོན་པའི་དོན་ཡིན་པར་བཞེད། ཡང་ན་པདྨའི་ལྟེ་བ་ལྗང་གུར་ཡོད་པའི་དབང་གིས་ཡིན་ཏེ། དཔེར་ན། དར་ལྗང་གུའི་སྟེང་དུ་ནོར་བུ་མེ་ཤེལ་བཞག་པ་ལྟ་བུའོ། །དེའི་སྟེང་དུ་སྣ་ཚོགས་རྡོ་རྗེ་ནི། ཨ་བྷི་དྷ་ན་ལས། ཀ་བའི་སྟེང་ནས་ཐོན་རྩེ་མོ། །སྣ་ཚོགས་རྡོ་རྗེ་འོད་པོ་ཆེ། །ཞེས་དང༌། སློབ་དཔོན་ཤཱནྟི་པས། སྣ་ཚོགས་རྡོ་རྗེའི་སྟེགས་བུ་ལ། །རིན་ཅེན་ལས་གྲུབ་གཞལ་ཡས་ཁང༌། །ཞེས་གསུངས་པ་རྣམས་ཀྱི་དོན། སྣ་ཚོགས་རྡོ་རྗེའི་ལྟེ་བ་མཐིང་ནག་གྲུ་བཞི་བ། རྒྱར་ཆ་ཆེན་བཅུ་གཉིས་དང༌། དཔངས་ཆ་ཆེན་གཅིག་པ། ཕྱོགས་ཀྱི་རྭ་རྣམས་ཕྱོགས་མདོག་ཅན། རྩ་བ་ཕྲ་ས་ཆ་ཕྲན་གཉིས་གཉིས་ཏེ། དེ་ནས་ཇེ་སྦོམ་ལ་སོང་བའི་དབུས་རྭའི་དཀྱིལ་སྦོམ་ས་ལ་ཆ་ཆེན་གཅིག །རྭ་གཞན་རྣམས་ཀྱི་དཀྱིལ་གྱི་སྦོམ་ས་ལ་ཆ་ཕྲན་གསུམ་གསུམ། རྩེ་མོ་ཕྲ་ས་རྣམས་ལ་ཆ་ཕྲན་གཉིས་གཉིས་ཏེ། དཀྱུས་ལ་ཆ་ཆེན་གཉིས་སོ། །དེ་ལྟ་བུའི་སྣ་ཚོགས་རྡོ་རྗེའི་རྭ་ལྔ་ཕྱོགས་བཞིར་གྱེས་ཚུལ་ལ། བྱུང་རྫོགས་སུ་འདོད་པ། ངོ་མཐོང་དུ་འདོད་པ།(58)ཕྱེད་མཐོང་ཕྱེད་མི་མཐོང་དུ་འདོད་པ་(ཡོད་ཀྱང་)༝དང་གསུམ་སྟེ།༝ སློབ་དཔོན་དཔལ་འཛིན་གྱིས། ཤར་གྱི་རྭ་ལ་འཁོར་ལོ་བྲི། །ཞེས་གསུངས་པས། དབུས་རྭའི་སྟེང་དུ་ལྷ་བཀོད་པ་བཤད་པས་བཀག་པ་ཡིན་ནོ། །རང་ལུགས་ནི། ཨ་བྷ་ཡཱ་ཀ་རས། རྭ་ཡི་ཕྱིར་ཡང་རྭ་གཞན་ནོ། །ཞེས་གསུངས་པ་ལྟར། གཡས་གཡོན་དུ་རྭ་གཉིས་གཉིས་༝ཀྱི་༝(ཕྱི་)ནང་བསྒྲགས་མར་བཞེད་པ་ཡིན་ནོ། །ཁ་དོག་ནི། ཞལ་མདོག་ཏུ་འདོད་པ་དང༌། བློ་མདོག་ཏུ་འདོད་པ་དང༌། ཕྱོགས་མདོག་ཏུ་འདོད་པ་དང་གསུམ་ལས་(འདིར་)ཕྱི་མ་ཉིད་ཡིན་ནོ། །དེ་ཡང་འོག་གཞི་དེ་དག་ཀྱང་སངས་རྒྱས་ཀྱི་ཡེ་ཤེས་གཅིག་ཉིད་དེ་དག་གི་རྣམ་པར་ཤར་བ་ཡིན་ཏེ། འོག་གི་པད་ཉིས་ནི་ཐབས་ཤེས་མཚོན། དེའི་སྟེང་གི་སྣ་ཚོགས་རྡོ་རྗེའི་ལྟེ་བ་མཐིང་ནག་གིས་ཆོས་དབྱིངས་ཡེ་ཤེས་མཚོན་ལ། རྭ་རྣམས་ཁ་དོག་སྣ་ཚོགས་པ་ཕྱོགས་བཞིར་གྱེས་པ་ནི་ཆོས་དབྱིངས་ཡེ་ཤེས། དེ་ཡང་ཡེ་ཤེས་གཞན་བཞི་དང་ལྡན་པ་མཚོན་པ་ཡིན་ནོ། །ཁོར་ཡུག་ནི། ཆོས་འབྱུང༌། དུར་ཁྲོད། སྲུང་བའི་འཁོར་ལོའི་ས་སྟེ། ཕལ་ཆེར་སྔར་བཤད་ཟིན་ལ། དུར་ཁྲོད་ནི་འོག་ཏུ་འཆད་པར་འགྱུར་རོ། །

58 བྱུང་རྫོགས་ནི་གཡག་རྭ་ལྟ་བུ། ངོ་མཐོང་ནི་རྡོ་རྗེའི་རྩེ་ནས་བལྟས་པ་ལྟ་བུ། ཕྱེད་མཐོང་ཕྱེད་མི་མཐོང་ནི་རི་མོ་བྲིས་པ་ལ་བལྟས་པ་ལྟ་བུ།

གཉིས་པ་ལོགས་ལ་རྒྱ་ཕྱེད་དཔངས་སུ་འདོད་པ་དང༌། རྒྱ་མཉམ་དཔངས་མཉམ་དུ་འདོད་པ་དང༌། དཔངས་སུ་ཆ་ཕྲན་ལྔ་འདོད་པ་ལ་སོགས་པ་ཡོད་ཀྱང༌། འདིར་ནོར་བུ་རྒྱས་པའི་གཞལ་མེད་ཁང་ཤིན་ཏུ་རྣམ་པར་དག་པ་གསང་བ་ཆོ་ག་ཞིབ་མོའི་རྒྱལ་པོ་ལས། ས་ཕྱོགས་དེར་རིན་པོ་ཆེ་སྣ་བདུན་ལ་སོགས་པ་ཁང་བ་བརྩེགས་པ། གྲུ་བཞི་བ། ཀ་བ་བཞི་ཟུག་པ། སྒོ་བཞི་གཏོད་པ། མཉམ་པ། ཉམས་དགའ་བ། ཤིན་ཏུ་རྣམ་པར་ཕྱེ་བ། ཆེས་མཛེས་པར་བྱས་པས་རབ་ཏུ་བཀྲ་བ། བལྟ་ན་སྡུག་པ། འོད་འབར་བ། ཐེམ་སྐས་བཞི་དང་ལྡན་པ། དཔངས་སུ་དཔག་ཚད་གསུམ་ཡོད་པ། རྒྱར་དཔག་ཚད་ལྔ་ཡོད་པ་ཞིག་༝འབྱུང་༝(བྱུང་)ངོ༌། །ཞེས་པ་ལྟར། ལྔ་གསུམ་དཔངས་སུ་བཞེད་པ་ཡིན་ལ། དེ་ཡང་གཞལ་ཡས་ཁང་གི་རྩིག་པའི་རྒྱར་ཆ་ཕྲན་སུམ་ཅུ་རྩ་གཉིས་ཡོད་པ། དེའི་ལྔ་གསུམ་ནི་ཆ་ཕྲན་བཅུ་དགུ་ཡོད་པ་དང་། ཆ་ཕྲན་གཅིག་གི་ལྔ་ཆ་ལ་དེའི་དཔངས་སུ་བཞེད་པ་ཡིན་ནོ། །དེ་ལྟ་བུའི་ལོགས་རྣམས་ཀྱི་རྣམ་གཞག་གི་སྡོམ་ཚིག་ནི། ལོགས་ལ་རྩིག་པ་ཕ་གུ་དང༌། །དྲ་ཕྱེད་མདའ་ཡབ་པུ་ཤུའོ། །ཞེས་གསུངས་པ་ལྟར གཞལ་ཡས་ཁང་གི་རྩིག་པ་ནི། སྣ་ཚོགས་རྡོ་རྗེའི་ལྟེ་བ་ནས་ཆ་ཆེན་བཞི་གཞལ་བའི་ཆ་ཆེན་ལྔ་བའི་དབུས་དོར་མཐའ་གཉིས་གདབ་པའི་སར། ཁ་ཅིག་རྩིག་པ་རིམ་པ་ལྔ་སྟེ། སྟེང་ནས་སྟེང་དུ་བརྩེགས་པར་འདོད་ཀྱང༌། འདིར་ནང་ནས་རིམ་པ་བཞིན། ནག་པོ། ལྗང་གུ། དམར་པོ། སེར་པོ། དཀར་པོ་རྣམས་ཕྱི་ནང་སྦྲག་མར་(བཞེད།) བརྩིགས་པའི་དཔངས་ནི་ཆ་ཕྲན་བཅུ་དྲུག་ཡོད་པ། དེའི་སྟེང་དུ་ཕ་གུ་ནི། ཁ་ཅིག་(ཨ་བྷ་ཡས་)དམར་པོར་འདོད་ཀྱང༌། འདིར་(ཤྲདྡྷ་ཀ་ར་ཝརྨས་)སེར་པོར་བཞེད་པའི་(ལུགས་ལྟར་དང།) དཔངས་ལ་ཆ་ཕྲན་གཅིག །ཞེང་ལ་ཆ་ཕྲན་ཕྱེད་དང་གཉིས་ལ། ནང་རྩིག་པའི་ངོས་དང་མཉམ། ཕྱིར་ཆ་ཕྲན་ཕྱེད་འཕྱར་བའི་ངོས་ལ་རིན་པོ་ཆེ་སྣ་ཚོགས་པའི་ཕྲ་ཚོམ་གྱིས་སྤྲས་པ། དེའི་སྟེང་དུ་དྲ་ཕྱེད་ཀྱི་ས། རིན་པོ་ཆེའི་བྲེ་ཕུལ་ནི། ཕྱོགས་༝རེར་བརྒྱད་བརྒྱད།༝(རེ་རེར་བདུན་བདུན།) མཚམས་བཞིར་རེ་རེ་སྟེ་ཀུན་དྲིལ་བས་༝སུམ་ཅུ་རྩ་དྲུག་སྟེ༝(སུམ་ཅུ་རྩ་གཉིས་ཏེ)། དེ་ཡང་གཅིག་ལ་མཚོན་ན་བྲེ་ཕུལ་བཞིར་བརྩིགས་པ་རེ་རེ་ལ་དཔངས་ཆ་ཕྲན་ཕྱེད་ཕྱེད་ཡོད་པ། ༝ཞེང་༝(སྲིད་)ལ་འོག་མ་ཆ་ཕྲན་གཅིག །གོང་མ་རྣམས་རིམ་བཞིན་ཆ་ཕྲན་ཕྱེད་ཕྱེད་རིང་དུ་སོང་བའོ། །དེའི་སྟེང་དུ་གསེར་གྱི་གདུང་ལེབ་བམ། སྐ་རགས་ནི་དཔངས་ཆ་ཕྲན་གཅིག་གི་ལྔ་ཆ། ཞེང་ནི་བྲེ་ཕུལ་སྟེང་མ་དང་མཉམ་པ་སྟེ་ཆ་ཕྲན་གཅིག །དེའི་གདོང་ལ་ཆུ་སྲིན་མ་ག་རའི་ཁ་ནས་མུ་ཏིག་གི་དྲ་བ་(དང་དྲ་བ་ཕྱེད་པ་)འཕྱང་བ་སྟེ། སློབ་དཔོན་ཤཱཀྱ་བཤེས་གཉེན་གྱིས། དྲ་བ་ནི་མུ་ཏིག་གི་ཆུན་འཕྱང་སྟེ་མཆོག་དབུས་ན་ཡོད་པའོ། །དྲ་ཕྱེད་ནི་མཆོག་མཐའ་ན་ཡོད་པའོ། །ཞེས་པ་ལྟར་རོ། །དེའི་སྟེང་དུ་བྱ་འདབ་ལས་ཐུར་དུ་འཕྱང་བའི་རིན་པོ་ཆེའི་མདའ་ཡབ་(ནི་) དཔངས་སུ་ཆ་ཕྲན་གཅིག་ཡོད་པ། དབྱིབས་ནི་ནོར་བུ་མིག་གསུམ་པ་ཡུ་བ་ཅུང་ཟད་དང་བཅས་པའི་མགོ་ཐུར་དུ་བསྟན་པའམ། རུས་རྒྱན་རྙིང་བའི་ཟ་ར་ཚགས་སམ། སྤྱི་བླུགས་མཆུ་མེད་པ་མགོ་ཐུར་དུ་བསྟན་པ་ལྟ་བུའོ། །དེའི་སྟེང་དུ་རིན་པོ་ཆེའི་པུ་ཤུ་ནི་དཔངས་སུ་ཆ་ཕྲན་གཅིག །དབྱིབས་བྱང་ཆུབ་ཆེན་པོའི་མཆོད་རྟེན་མགོ་ཐུར་དུ་བསྟན་པ་ལྟ་བུའི་ཁོང་སེང་༝པས་༝(མས་)ཁོར་ཡུག་ཏུ་བསྐོར་བའོ། །

གསུམ་པ་སྟེང་ཐོག་ལ། ཁ་ཅིག་མཆོད་རྟེན་གྱི་རྣམ་པར་འདོད་པ། ༝རྒྱལ་ཁབ་༝(རྒྱ་ཕིབས་)ཀྱི་རྣམ་པར་འདོད་པ་ཡོད་ཀྱང༌། འདིར་ཐམས་ཅད་གསང་བའི་རྒྱུད་རྩ་འགྲེལ་གྱི་དགོངས་པ་སྟེང་ཐོག་རིམ་པ་གསུམ་དུ་གསུངས་པ་ལྟར། དེའི་སྡོམ་ཚིག་ནི། སྟེང་ཐོག་ཀ་བ་ཤིང་བརྩེགས་དང༌། །གདུང་དང་ཐོག་ཕུབ་རིམ་པ་གསུམ། །ཞེས་གསུངས་པ་ལྟར་བཤད་ན། ཀ་བའི་གྲངས་ནི། (རྒྱུ་)རིན་པོ་ཆེ་ལས་གྲུབ་པ། ཕྱོགས་རེ་རེར་༝རྩིག་པ་ལ་བརྟེན་པའི་༝ཀ་བ་གཉིས་གཉིས་ཏེ་བརྒྱད། དེའི་ཚད་ནི། སློབ་དཔོན་ཤཱཀྱ་བཤེས་གཉེན་གྱིས། མཐའ་གཅིག་ནི་རྡོ་རྗེའི་གདུང་ལ་ཐུག་པ། མཐའ་གཅིག་ནི་གཞལ་ཡས་ཁང་གི་ལྟེ་བར་ཐུག་པ། ཞེས་གསུངས་སོ། །མིང་དོན་ནི། རྡོ་རྗེ་ལྟ་བུའི་བསམ་པས་དངོས་པོ་ཐམས་ཅད་སྤྲུལ་པས་ན་ཐམས་ཅད་ལ་རྡོ་རྗེའི་མིང་དུ་སྦྱར་བས་རྡོ་རྗེའི་ཀ་བ་ཞེས་བྱའོ། །དེ་ཡང་གཞལ་ཡས་ཁང་གི་ནང་གི་ལྷ་སྣམ་ཕྱོགས་མདོག་ཅན། དཔངས་སུ་ཆ་ཕྲན་གཅིག་གི་ལྔ་ཆ་ཡོད་པའི་སྟེང་དུ། ཚངས་ཐིག་གི་༝ཕྱོགས་༝གཡས་གཡོན་དུ་ཆ་ཕྲན་ལྔ་ལྔ་གཞལ་བའི་རྩིག་པ་ལ་ཅུང་ཟད་ཉེ་བའི་༝ཕྱོགས་༝(སར།) ཀ་བའི་སྦོམས་སུ་ཆ་ཕྲན་གཅིག་ཡོད་པ། དཔངས་སུ་ཆ་ཕྲན་བཅུ་དྲུག་ཡོད་པ་བརྒྱད་བཙུགས་པའི་སྟེང་དུ། ཞུ་རིང་ཐུང་གཉིས་ལ་ཆ་ཕྲན་གཉིས་ཡོད་པ། སྟེང་དུ་ཆ་ཕྲན་གཅིག་ཡོད་པའི་༝ས་༝(སར་)རྡོ་རྗེའི་གདུང་ཟླུམ་པོས་འཁོར་ཡུག་ཏུ་བསྐོར་བའོ། །དེ་དང་ཕྱི་གསེར་གྱི་གདུང་ལེབ་མཉམ་པའི་སྟེང་དུ་ཐོག་ཕུབ་པའི་སྣེ་མོར་ཕྱིར་ཆ་ཕྲན་གཉིས་འཕྱར་བའི་བྱ་འདབ་ཅན་ནོ། །རྡོ་རྗེ་གདུང་ཟླུམ་གྱི་སྟེང་དུ་རྩིག་པ་ཟླུམ་པོ་ཕྱོགས་མདོག་ཅན། དཔངས་སུ་ཆ་ཕྲན་ཕྱེད་དང་དྲུག་ཡོད་པ། དེའི་སྟེང་དུ་ཕ་གུ་ལ་ཆ་ཕྲན་ཕྱེད། དེའི་སྟེང་གི་དྲ་ཕྱེད་ཀྱི་ས་ཆ་ཕྲན་གཅིག །དེའི་སྟེང་དུ་ཆ་ཕྲན་གཅིག་ཡོད་པའི་རྡོ་རྗེའི་ཐལ་གདུང་བཞི་མིག་མངས་རིས་སུ་བྲིས་པ། ཕྱོགས་མཚམས་ཀྱི་༝རེ་༝(རེའུ་)མིག་རྣམས་ཐོག་ཕུབ་པའི་སྣེ་མོར་ཅུང་ཟད་འཕྱར་བའི་བྱ་འདབ་ཅན་ནོ། །དེའི་དབུས་སུ་རྡོ་རྗེའི་གདུང་གྲུ་བཞི་བའི་སྟེང་དུ་རྩིག་པ་གྲུ་བཞི་བ་ཁ་དོག་སྔོན་པོ། དཔངས་སུ་ཆ་ཕྲན་བཞི་ལ་ཆ་ཕྲན་གཅིག་གི་ལྔ་ཆས་དམན་པ། དེའི་སྟེང་དུ་ཕ་གུ་ཆ་ཕྲན་གཅིག་གི་སུམ་ཆ། དེའི་སྟེང་དུ་དྲ་ཕྱེད་ཀྱི་ས་ཆ་ཕྲན་གཅིག་གི་སུམ་གཉིས་ཡོད་པ། དེའི་སྟེང་དུ་རྒྱ་ཕིབས་ཀྱིས་ཕུབ་པའི་རྩེ་མོར་རྡོ་རྗེ་ཕྱེད་པ་ནོར་བུའི་ཏོག་གིས་སྤྲས་པའོ། །གཞལ་ཡས་ཁང་གི་ནང་། རྡོ་རྗེའི་གདུང་ཟླུམ་གྱི་འོག །ཀ་བའི་བར་གྱི་རྡོ་རྗེའི་རྭ་བ། (སློབ་དཔོན་དཔལ་འབྲས་རྡོ་རྗེས་)འོབས་ལྟ་བུར་འདོད་པ་དང༌། (དཔལ་འཛིན་གྱིས་)ཐོག་ཐག་ཏུ་འདོད་པ་དང༌། (ཀུན་སྙིང་གིས་)ར་བ་ཙམ་དུ་འདོད་པ་དང་གསུམ་ལས། འདིར་ཕྱི་མ་ལྟར་རྡོ་རྗེའི་ར་བ་ཟླུམ་པོར་དཔངས་སུ་ཆ་ཆེན་གཅིག་ཡོད་པའོ། །ཐོག་ཕུབ་འོག་མའི་བྱ་འདབ་ཀྱི་འོག །རྩིག་པའི་འགྲམ་ནས། དཔངས་དང་། ཞེང་(ལ་)ཆ་ཕྲན་གཉིས་རེ་ཡོད་པའི་འདོད་ཡོན་གྱི་སྣམ་བུ་དམར་པོ། སྒོ་ཁྱུད་ནས་སྒོ་ཁྱུད་ཀྱི་བར་དུ་སོང་བའི་སྟེང་དུ། ཕྱོགས་རེ་རེར་འཛུམ་པའི་བཞིན་དང་མཛེས་པའི་རྒྱན་གྱིས་སྤྲས་པའི་མཆོད་པའི་ལྷ་མོ་བཞི་བཞིས་མཆོད་རྫས་དུ་མ་ཐོགས་ནས་འཁོད་པའོ། །

བཞི་བ་སྒོའི་རྣམ་གཞག་ལ། གྲུ་གསུམ་སྒོ་གཅིག་ཏུ་འདོད་པ། ཟླུམ་པོ་སྒོ་གཅིག་ཏུ་འདོད་པ། ཟླུམ་པོ་སྒོ་བརྒྱད་དུ་འདོད་པ་དང༌། གྲུ་བཞི་སྒོ་བཞིར་འདོད་པ་དང་བཞི་ལས། འདིར་ཕྱི་མ་ལྟར་གྲུ་བཞི་སྒོ་བཞིར་བཞེད་པ་ཡིན་ནོ། །སྒོ་བཞིའི་ཞེང་ཚད་ལ། གཞལ་ཡས་ཁང་གི་ལྔ་ཆར་འདོད་པ། དགུ་ཆར་འདོད་པ། བཅུ་ཆར་འདོད་པ་སོགས་འབྱུང་ཡང༌། གྲུབ་ཆེན་ཀུན་སྙིང་གིས། སྒོ་ནི་འཁོར་ལོའི་བརྒྱད་ཆ་སྟེ། །སྒོ་ཁྱུད་ཀྱང་ནི་དེ་ཡི་ཚད། །ཅེས་གསུངས་པ་ལྟར། གཞལ་ཡས་ཁང་གི་བརྒྱད་ཆའོ། །དཔངས་ལ། སློབ་དཔོན་དརྤན་ཨཱ་ཙརྱས། འགལ་བ་མེད་པ་ལྷ་ཡི་ཕྱིར། །རིང་བའི་སྒོ་ནི་བཤད་པ་ཡིན། །ཤིན་ཏུ་ཐུང་ཡང་མི་འགལ་བས། །མཆོད་བྱ་རྣམས་ཀྱང་བསྟན་པ་སྟེ། །ཞེས་གསུངས་པའི་དོན། ཆ་ཆེན་གསུམ་དུ་འདོད་པ་དང་། གཉིས་སུ་འདོད་པ་ཡོད་ཀྱང༌། འདིར་རྟ་བབས་སྣམ་བུ་བཞི་བའི་དབང་དུ་བྱས་པས་ཆ་ཆེན་གཉིས་པར་བཞེད་དོ། །དེ་ནས་སྒོའི་གཡས་གཡོན་དུ་རྩིག་པ་ཆ་ཆེན་རེ་རེ་མདུན་དུ་འཐེན་པ་ནི་སྒོ་ཁྱུད། དེ་ནས་གཡས་གཡོན་དུ་ཆ་ཕྲན་གཉིས་གཉིས་འཐེན་པ་ནི་སྒོ་འགྲམ། དེ་ནས་མདུན་དུ་ཆ་ཕྲན་གཉིས་གཉིས་འཐེན་པ་ནི་སྒོ་ལོགས། དེ་དག་གི་དཔངས་ནི་ཆ་ཕྲན་དགུ་ཡོད་པ། སྒོ་ལོགས་ཀྱི་སྣེ་མོར་ཆ་ཕྲན་གཅིག་དམན་པའི་སར་རྡོ་རྗེའི་གདུང་ཆ་ཕྲན་ཕྱེད། དེའི་སྟེང་དུ་ཆ་ཕྲན་ཕྱེད་རྩིག་པ། དེའི་སྟེང་དུ་ཐོག་ཕུབ་པའོ། །སྒོ་གླེགས་འཛུད་ཚུལ་ནི། དེ་ཉིད་འདུས་པ་ལས། སྒོ་རྣམས་ཀུན་གྱི་ནང་དུ་ནི། །སྒོ་སྲུང་རྣམས་ནི་དགོད་པར་བྱ། །ཞེས་གསུངས་པ་ལྟར། སྒོ་ཁྱུད་དང་སྒོ་འགྲམ་མཚམས་ནས་སྒོ་གླེགས་ཉིས་རལ་མ་ཕྱོགས་མདོག་ཅན། འཁོར་ལོ་ལ་སོགས་པ་རང་རིགས་ཀྱི་ཕྱག་མཚན་གྱིས་མཚན་པ་འཛུད་པའོ། །

ལྔ་བ་རྟ་བབས་ལ། རྒྱལ་པོ་རྟ་བབས། མཆོད་པའི་རྟ་བབས། རྒྱན་གྱི་རྟ་བབས་དང་གསུམ་ལས། འདིར་ཕྱི་མ་ལྟར་གཞལ་ཡས་ཁང་མཛེས་པར་བྱེད་པའི་རྒྱན་གྱི་རྟ་བབས་ཡིན་ཏེ། དེ་ཡང་དཔངས་སུ་ཆ་ཆེན་གསུམ་དུ་འདོད་པ་དང༌། གཉིས་སུ་འདོད་པ་དང༌། གཅིག་ཏུ་འདོད་པ་དང་གསུམ་ལས། (འདིར་)ཕྱི་མ་ལྟར་(གཅིག་ཏུ་)བཞེད། དེ་ལ་ཡང་སྣམ་བུ་བཅུ་གཅིག་ཏུ་འདོད་པ་དང༌། བཞིར་འདོད་པ་གཉིས་ལས་ཕྱི་མ་ལྟར་(བཞིར་)བཞེད་དོ། །དེ་ནས་སྒོ་ལོགས་གཡས་གཡོན་དུ་བར་སྟོང་ཆ་ཕྲན་༝རེ་༝(རེ་རེར་)ཡོད་པའི་ཕྱི་ནང་གི་ཀ་བ་གཉིས་གཉིས་ཡོད་པའི་ཀ་བའི་སྦོམས་སུ་ཆ་ཕྲན་གཅིག །དཔངས་སུ་ཆ་ཕྲན་ལྔ་(59)ཡོད་པ། ཀ་རྒྱན་ནི། ཀ་བའི་ལོགས་སུ་དར་དཔྱངས་ཀྱི་ཚུལ་(དུ་)དཔངས་(དང་)ཞེང་ཀ་བ་དང་མཉམ་པ། དེའི་སྟེང་དུ་རྟ་བབས་བཞི་ནི་ཐིག་ཤིང་བརྩེགས་པ་ལྟ་བུ་ཕྱི་ངོས་མཉམ་པ་དང༌། དཔངས་སུ་ཆ་ཕྲན་རེ་རེ་ཡོད་པ། སྲིད་དུ་རྟ་བབས་འོག་མ་ལ་ཆ་ཆེན་བཞི་ཡོད་པ། གོང་མ་རྣམས་རིམ་པ་བཞིན་ཆ་ཕྲན་རེ་རེས་ཐུང་དུ་སོང་བའོ། །ཁ་དོག་ནི། བསམ་གཏན་དག་པས་རྟ་བབས་ཉིད། །ཅེས་གསུངས་པ་ལྟར། བསམ་གཏན་དང་པོ་ན་རྟོག་དཔྱོད་མེ་ལྟ་བུ་ཡོད་པས། རྟ་བབས་འོག་མ་དམར་པོ། བསམ་གཏན་གཉིས་པ་ན་དགའ་བདེ་ཆུ་ལྟ་བུ་ཡོད་པས། རྟ་བབས་གཉིས་པ་སྔོན་པོ། བསམ་གཏན་གསུམ་པ་ན་དབུགས་འབྱུང་རྔུབ་རླུང་ལྟ་བུ་ཡོད་པས། རྟ་བབས་གསུམ་པ་ལྗང་གུ། བསམ་གཏན་བཞི་བ་ན་ཏིང་ངེ་འཛིན་མི་གཡོ་བ་ས་ལྟ་བུ་ཡོད་པས། རྟ་བབས་བཞི་བ་སེར་པོའོ། །གླང་རྒྱབ་ནི། རྟ་བབས་ཀྱི་མདུན་ངོས་ནས་མི་གསུམ་ཧར་པོར་བྲུས་པའི་སར་མུ་ཏིག་གི་དྲ་བ་དང་དྲ་བ་ཕྱེད་པ་འཕྱང་བ། རྟ་བབས་ཀྱི་སྣམ་བུ་གོང་མའི་སྟེང་གི་དབུས་སུ་པདྨ་དཔངས་ལ་ཆ་ཕྲན་གཅིག །ཞེང་ལ་ཆ་ཕྲན་གཉིས་ཡོད་པ། འདབ་མ་བཞིའམ་བརྒྱད་ཀྱི་སྟེང་དུ་ཆོས་ཀྱི་འཁོར་ལོའི་ཞེང་ལ་ཆ་ཕྲན་གཉིས། དཔངས་ལ་ཆ་ཕྲན་གཅིག །རྩིབས་བརྒྱད་དམ་བཅུ་གཉིས་ཡོད་པ་གྱེན་དུ་ལངས་པའི་སྟེང་དུ་གདུགས་ཀྱི་ཡུ་བ་དང་དཔངས་ལ་ཆ་ཕྲན་ཕྱེད་ཕྱེད་ཡོད་པ། གདུགས་མགོའི་ཞེང་ལ་ཆ་ཆེན་གཅིག་གི་རྩེ་མོར་ནོར་བུ་མིག་གཅིག་པའི་ཏོག་གིས་སྤྲས་པ། པདྨའི་གཡས་གཡོན་ཆ་ཕྲན་རེ་རེ་གཞལ་བའི་སར། རི་དྭགས་བསེ་རུ་སེར་པོ་ཉལ་ནས་མིག་ཆོས་འཁོར་ལ་བལྟ་བ། དེ་རྣམས་ཀྱི་གཡས་གཡོན་ལ་སོགས་པ་ཁོར་ཡུག་ཏུ་བུམ་པ་ལ་བརྟེན་པའི་གདུགས་དང་རྒྱལ་མཚན་དང་རྔ་ཡབ་དང་གོས་ལ་སོགས་པས་སྤྲས་པའོ། །

59 ཆ་ཕྲན་ལྔ་ནི་བྲི་བྱ་ཡིན་ལ། བློས་བསླང་ལ་བསྟེགས་བུ་དང་བུམ་པ་ཆ་ཕྲན་རེ་རེ། དེའི་སྟེང་དུ་ཀ་བ་ཆ་ཕྲན་ལྔ། ཞུ་རིང་ཐུང་ཆ་ཕྲན་གཅིག་ཏེ་བསྡོམས་པའི་ཆ་ཕྲན་དགུ་ཡོད།

དུར་ཁྲོད།

གསུམ་པ་ཞར་བྱུང་དུར་ཁྲོད་བཤད་པ་ལ་ལྔ་སྟེ། རྒྱུད་ནས་གསུངས་ཚུལ། དེའི་སྒྲ་དོན། གང་དུ་བསྒོམ་པའི་གནས། ཇི་ལྟར་བསྒོམ་པའི་ཚུལ། དེ་ལྟར་བསྒོམས་པའི་དགོས་པའོ། །དང་པོ་ནི། རྩ་རྒྱུད་ལས། དུར་ཁྲོད་དུ་ནི་མགོན་པོ་རོལ། །དབུགས་རྒྱུ་ཞེས་བྱའི་རིག་པ་འདིས། །དུར་ཁྲོད་ཅེས་ནི་མངོན་པར་བརྗོད། །ཅེས་གསུངས། སཾ་པུ་ཊི་ལས། ཧི་རི་ཀ་ལར་ཧ་རི་གནས། །རྡུལ་བྲལ་གནས་ནི་ཙུ་ཏ་གནས། །ཨྱོན་ཨ་ཤོ་ཀ་ནི་གནས། །ཀཾ་ཀ་ནི་ནར་ཟླ་བའི་སྙིང༌། །ཨ་ཏྲ་ཧ་སར་ཀ་དམ་པ། །ཀ་རཉྫ་ནར་ཙ་རི་ཏྲ། །ལྷ་མོའི་མཁར་དུ་བྷ་དྲ་གནས། །ཛ་ལནྡྷ་རར་སེར་ཤིང་གནས། །ཞེས་གསུངས་པའི་ཚིག་རྐང་བརྒྱད་ཀྱིས་དུར་ཁྲོད་བརྒྱད་རིམ་བཞིན་བསྟན་ཏོ། །གཉིས་པ་ནི། ཤྭ་ཝ་ས་ཏི། །ཞེས་གསུངས་པས། ༝ཤྭ་བ་༝(ཤ་ཝ་)ནི་རོ། ཝ་ས་ཏི་ནི་གནས་ཏེ། རོའི་གནས་ཞེས་བྱའོ། །དེའི་བྱ་བ་བྱེད་ཚུལ་ནི། རོ་མགོ་བཅད་པས་འཆགས་པ། དཔྱངས་པས་ལངས་པ། བསྙལ་བས་བགྱེལ་བ། གསལ་ཤིང་གིས་ཕུག་པས་འདུག་པའི་བྱ་བ་བྱེད་པའོ། །དེ་ལྟ་བུའི་སྦྱང་གཞི་འཛམ་བུའི་གླིང་གི་དུར་ཁྲོད་བརྒྱད་པོ་དུས་ཇི་ཙམ་ན་བྱུང་སྙམ་ན། རྩོད་དུས་མགོ་ཟུག་པའི་དུས་མི་རྣམས་མིག་སེར་གྱིས་ཕན་ཚུན་བསད་པས། རོ་རྣམས་ཕྱོགས་མཚམས་བརྒྱད་དུ་སྤུངས་པ་ལ་བརྟེན་ནས་དུར་ཁྲོད་བརྒྱད་བྱུང་བ་ཡིན་ནོ། །(60) དེ་ཡང་སྤྱིར་འཛམ་བུ་གླིང་ན་རྣལ་འབྱོར་མ་སྟོང་ཕྲག་བདུན་ཅུ་རྩ་གཉིས་བཞུགས་པས། དེའི་གནས་དེ་ཉིད་ལ་མཚོན་ན། ཧ་རི་༝ཀི་༝(ཀེ་)ལ་ཞེས་པ། ཤར་ཕྱོགས་རྒྱ་མཚོའི་འགྲམ་ན་གནས་པའི་ཡུལ་ཧ་རི་ཀ་ཏ་ན་ཞེས་པ་༝ནི་༝(ན་)ཤི་རི་ཤའམ་ཨ་རུ་རའི་ཤིང་སྟེ། དེ་གནས་པའི་ཡུལ་ལ་ཤར་ཕྱོགས་གཏུམ་དྲག་གི་དུར་ཁྲོད་ཅེས་བྱ་ལ། འོག་མ་རྣམས་ལའང་རིམ་བཞིན་རྒྱས་པར་ཤེས་པར་འདོད་ན། བདེ་མཆོག་རྡོ་རྗེ་མཁའ་འགྲོའི་ལེའུ་བཅོ་བརྒྱད་པ་ལས་(61)ཤེས་པར་བྱའོ། །གསུམ་པ་གང་དུ་བསྒོམ་པའི་གནས་ནི། བདེ་མཆོག་རྡོ་རྗེ་མཁའ་འགྲོ་ལས། འོད་ཀྱི་དཀྱིལ་འཁོར་བསམ་པར་བྱ། །དཀྱིལ་འཁོར་དེ་ཡི་ཕྱི་རོལ་ཏུ། །ཤིང་སོགས་དུར་ཁྲོད་བརྒྱད་ཀྱིས་བརྒྱན། །ཞེས་གསུངས་པ་ལྟར། རྡོ་རྗེ་མེ་རི་དང་བཅས་པའི་ཕྱི་རོལ་ཏུ་བསྒོམ་པར་བཤད། སྡོམ་འབྱུང་ལས། རྡོ་རྗེ་རྭ་བའི་ནང་དུ་ནི། །དུར་ཁྲོད་བརྒྱད་ཀྱིས་རྣམ་པར་བརྒྱན། །ཞེས་གསུངས་པ་ལྟར། རྡོ་རྗེ་རྭ་བའི་ནང་དུ་བསྒོམ་པར་བཞེད་དོ། །ཕྱི་མ་འདི་ལ་རྡོ་རྗེ་རྭ་གུར་གྱི་བར་དུ་བསྒོམ་པ་དང༌། དེ་གཉིས་ཀྱི་ནང་ཐུན་མོང་མ་ཡིན་པའི་སྲུང་བའི་འཁོར་ལོའི་ཕྱི་རོལ་ཏུ་བསྒོམ་པ་དང༌། དེའི་ནང་ཆོས་འབྱུང་གི་ཕྱི་རོལ་ཏུ་བསྒོམ་པ་དང༌། དེའི་ནང་གཞལ་ཡས་ཁང་གི་ཕྱི་རོལ་ཏུ་བཞེད་པ་རྣམས་སུ་ཡོད་པ་ལས། སྐབས་འདིར་ཐུན་མོང་དང་ཐུན་མོང་མ་ཡིན་པའི་སྲུང་བའི་འཁོར་ལོ་གཉིས་ཀྱི་བར་དུ་བསྒོམ་པར་བཞེད་དོ། །བཞི་བ་ཇི་ལྟར་བསྒོམ་པའི་ཚུལ་ནི། སྒྲུབ་ཐབས་(ཀྱི་)དཀྱུས་(62)བཞིན་ནོ། །ལྔ་བ་དེ་ལྟར་བསྒོམས་པའི་དགོས་པ་ནི། ལུས་དང་སྲིད་པ་ཡོངས་སུ་སྦྱོང་བ། ལྷ་དང་འབྱུང་པོ་དབང་དུ་བསྡུ་བ། གཏོར་མགྲོན་གྱི་གནས་ངེས་པ། གཞི་ལམ་འབྲས་གསུམ་རོ་གཅིག་ཏུ་བསྲེས་ཏེ་ཉམས་སུ་ལེན་པའི་དགོས་པ་རྣམས་ཡོད་པ་ལས། དེ་ལྟ་བུའི་གཞི་ལམ་འབྲས་གསུམ་བསྲེས་ཏེ་ཉམས་སུ་ལེན་པའི་ཚུལ་ཅུང་ཟད་བཤད་ན། དུར་ཁྲོད་ནི་སྦྱང་གཞི་མ་དག་པའི་འཁོར་བ་མཚོན། དེའི་ནང་དུ་གཞལ་ཡས་ཁང་ནི་སྦྱོང་བྱེད་ཀྱི་ལམ་བྱང་ཆུབ་ཀྱི་ཕྱོགས་ཀྱི་ཆོས་སུམ་ཅུ་རྩ་བདུན་མཚོན། དེའི་ནང་དུ་ལྷ་དགུ་ནི་སྦྱངས་འབྲས་སྐུ་ལྔ་ཡེ་ཤེས་ལྔ། ཚད་མེད་བཞི་ལ་སོགས་པ་མཚོན་ནོ། །དེ་ལྟ་བུའི་དག་བྱ་དག་བྱེད་སྦྱར་ཏེ་ཞིབ་ཏུ་བཤད་ན། དག་བྱ་ལ་ཕྱི་ནང་གཉིས་ལས། དང་པོ་ཕྱིའི་དག་བྱ་ནི། སྤྱིར་མ་དག་པའི་ཕྱོགས་མཚམས་བརྒྱད། བྱེ་བྲག་ཏུ་འཛམ་བུ་གླིང་གི་ཕྱི་རོལ་གྱི་དུར་ཁྲོད་ཆེན་པོ་བརྒྱད་དོ། །ནང་གི་དག་བྱ་སྣ་བུག་གཉིས་གཅིག་ཏུ་བྱས་ནས་བུ་ག་བརྒྱད་ནི་དུར་ཁྲོད་བརྒྱད་དོ། །དེ་རྣམས་ན་ཟུག་པའི་རྩ་བརྒྱད་ནི་ཤིང་བརྒྱད། དེ་དག་ལ་རྒྱུ་བའི་རྣམ་ཤེས་བརྒྱད་ནི་ཕྱོགས་སྐྱོང་བརྒྱད། དེ་རྣམས་ཀྱི་བཞོན་པར་གྱུར་བའི་རླུང་བརྒྱད་ནི་ཞིང་སྐྱོང་བརྒྱད། དེ་དག་ལ་འབྱུང་བ་ལྔའི་རླུང་དང་ལྡན་པ་ནི། རོ་དང་། མཆོད་རྟེན་དང་། མེ་དང་། རླུང་དང་། སྤྲིན་སྣ་ཚོགས་པ་མཚོན། དེ་ལྟ་བུའི་དག་བྱ་དེ་དག་པར་བྱེད་པའི་སྦྱོང་བྱེད་ནི། གཞལ་ཡས་ཁང་གི་ཕྱི་རོལ་དུར་ཁྲོད་ཡིན་ནོ། །དེ་དག་ཀྱང་མ་དག་པ་དང་ཆ་འདྲ་བ་སྣང་ཡང༌། མ་དག་པ་དངོས་མ་ཡིན་ཏེ། ཡེ་ཤེས་ཀྱི་སྣང་བ་ལས་གྲུབ་པའི་ཕྱིར་སྦྱང་གཞི་སེམས་ཉིད་ལ་སྦྱར་ན་འཇིག་རྟེན་གྱི་ཆོས་བརྒྱད་སྦྱོང༌། འབྲས་བུ་དང་སྦྱར་ན་དུར་ཁྲོད་བརྒྱད་ནི་སངས་རྒྱས་ཀྱི་བཞུགས་གནས་བརྒྱད། ཤིང་བརྒྱད་ནི་བྱང་ཆུབ་ཀྱི་ཤིང་བརྒྱད། ཆུ་བརྒྱད་དང་སྤྲིན་བརྒྱད་ནི་སངས་རྒྱས་ཀྱི་ཐུགས་རྗེ་ཆེན་པོ། མེ་བརྒྱད་ནི་གཉིས་མེད་ཀྱི་ཡེ་ཤེས། ཕྱོགས་སྐྱོང་བརྒྱད་ནི་སངས་རྒྱས་རབས་བདུན་བྱམས་པ་དང་བརྒྱད། ཞིང་སྐྱོང་བརྒྱད་ནི་དགྲ་བཅོམ་བརྒྱད་མཚོན་པ་སོགས། སློབ་དཔོན་རྣལ་འབྱོར་པས་དུར་ཁྲོད་ཀྱི་རྟོགས་པ་ནས་བཤད་དོ། །

60 དུར་ཁྲོད་ནི། རྡོ་རྗེ་མཁའ་འགྲོའི་རྒྱུད་དུ་དུར་ཁྲོད་མ་མཐོང་། འོན་ཀྱང་སྒ་ངག་དབང་ལེགས་པས་མཛད་པའི་དུར་ཁྲོད་ཀྱི་བཤད་པའི་དཔེ་ཆ་ལག་སོན་བྱུང་ན་འདིར་འཇོག་འདོད་ཡོད་ན་ཡང་། ལག་སོན་མ་བྱུང་ས་བཅད་མ་སྟོང་ཙམ་བྲི་ན། རྩོད་ལྡན་མགོ་ཟུག་གི་དུས་སུ། སྐྱེ་རྒུ་རྣམས་ཀྱིས་ཕན་ཚུན་བསད་པའི་རོ་ཕྱོགས་མཚན་བརྒྱད་དུ་སྤུངས་པས་དུར་ཁྲོད་བརྒྱད་ཆགས། རོ་ལས་ཁྲག་བྱུང་ཞིང་རླངས་པ་ནམ་མཁའ་ལ་སོང་ནས་སྤྲིན་བརྒྱད་ཆགས། དེ་ལས་ཆར་བབས་པས་ཆུ་བརྒྱད་བྱུང། ཆུའི་རླངས་པ་ལས་ཤིང་བརྒྱད་སྐྱེས། ཤིང་གི་རྩ་བ་ལ་ཕྱོགས་སྐྱོང་བརྒྱད་ཆགས། ཡལ་ག་ལ་ཞིང་སྐྱོང་བརྒྱད་ཆགས། ཆུ་བརྒྱད་ལ་ཀླུ་བརྒྱད་ཆགས། དེ་ཡང་ཤར་དུ་གཏུམ་དྲག་གི་དུར་ཁྲོད་ནི་ཡུལ་ཧ་རི་ཀེ་ལ། ཤིང་ཤི་རི་ཤ་ནི་ཨ་རུ་ར། མཆོད་རྟེན་དཀར་པོ་རྡོ་རྗེ། ལྷོར་འཇིགས་ཐོད་པ་ཅན་ནི་རི་མ་ལ་ཡ། ཤིང་ཙུཏ་ཏ་ནི་ཨ་མྲ། མཆོད་རྟེན་ནག་པོ་རྡོ་རྗེ། ནུབ་ཏུ་འབར་བའི་ཕྲེང་བ་ནི་རི་ཏི་སེ། ཤིང་ཀཾ་ཀ་ལ། མཆོད་རྟེན་ཆགས་པའི་རྡོ་རྗེ། བྱང་དུ་ཚང་ཚིང་འཁྲིགས་པ་ནི་མནྡའི་རི། ཤིང་ཨ་ཤོད་ཐ་ནི་མྱ་ངན་མེད། མཆོད་རྟེན་འདུ་བྱེད་རྡོ་རྗེ། བྱང་ཤར་དུ་དྲག་ཏུ་དགོད་པ་ནི་དབང་ཆེན་གྱི་རི། ཤིང་ཆེན་པོ་ནི་ནྱ་གྲོ་དྷ། མཆོད་རྟེན་སེམས་ཀྱི་རྡོ་རྗེ། ཤར་ལྷོར་དབང་ཕྱུག་ནགས་ཚལ་ནི་སྤོས་ངད་ལྡང་བའི་རི། ཤིང་ཀ་རཉྫ་ནི་འཇམ་འབྲས་ཀྱི་ཤིང། མཆོད་རྟེན་སྐུ་རྡོ་རྗེ། ལྷོ་ནུབ་ཏུ་འཇིགས་བྱེད་མུན་པ་ཅན་ནི་ཁ་བའི་རི། འཁྲིལ་ཤིང་ནི་ཡུ་མོ་བརྐ་ཊ། མཆོད་རྟེན་རིན་ཆེན་རྡོ་རྗེ། ནུབ་བྱང་དུ་ཀི་ལི་ཀི་ལིའི་སྒྲ་སྒྲོག་པ་ནི་ནམ་མཁའ་ལྡིང་གིས་ཀི་ལི་ཀི་ལིའི་སྒྲ་སྒྲོགས་པ་སྟེ་དཔལ་གྱི་རི། ཤིང་ཨ་བརྫུ་ན་ནི་པ་ཊ་ལི་སྟེ་གསེར་ཤིང། མཆོད་རྟེན་ཆོས་ཀྱི་རྡོ་རྗེ། འདི་དག་སློབ་དཔོན་ཛ་ལན་དྷ་རས་མཛད་པའི་དག་པ་རྡོ་རྗེ་སྒྲོན་མེ་ལས་བཤད་པ་དང། དག་པ་རྡོ་རྗེ་སྒྲོན་མ་ནི་མཚོ་སྐྱེས་རྡོ་རྗེས་མཛད་པའི་སྒྲུབ་ཐབས་མཚོ་སྐྱེས་ཀྱི་འགྲེལ་བ་ཡིན། དེའི་ཡང་འགྲེལ་སློབ་དཔོན་སྒྲ་གཅན་གསང་བས་ཀྱེ་རྡོ་རྗེ་སྒྲུབ་ཐབས་རབ་ཏུ་གསལ་ཟེར་བ་ཡོད།

61 རྡོ་རྗེ་མཁའ་འགྲོའི་རྒྱུད་ལ་ཚིག་འདི་མེད། འགྲེལ་བ་ཡིན་མིན་མ་ཤེས།

62 དེའི་ཕྱི་རོལ་ཏུ་དུར་ཁྲོད་ཆེན་པོ་བརྒྱད་ནི། ཤར་དུ་གཏུམ་དྲག་གི་དུར་ཁྲོད། ལྷོར་འཇིགས་བྱེད་ཐོད་པ་ཅན། ནུབ་ཏུ་འབར་བའི་ཕྲེང་བས་བརྒྱན་པ། བྱང་དུ་ཚང་ཚིང་འཁྲིགས་པ། བྱང་ཤར་དུ་དྲག་ཏུ་དགོད་པ། ཤར་ལྷོར་དབང་ཕྱུག་ནགས་ཚལ། ལྷོ་ནུབ་ཏུ་འཇིགས་བྱེད་མུན་པ། ནུབ་བྱང་དུ་ཀི་ལི་ཀི་ལའི་སྒྲ་སྒྲོགས་པ།། ༈ དེ་དག་ལ་གནས་པའི་ཤིང་ཆེན་པོ་བརྒྱད་ནི། ཤར་དུ་ཤི་རཱི་ཤ །ལྷོར་ཙུ་ཏ། ནུབ་ཏུ་ཀཾ་ཀ་ལ། བྱང་དུ་ཨ་ཤྭཏྠ། བྱང་ཤར་དུ་ཤིང་ཆེན་པོ། ཤར་ལྷོར་ཀ་རཉྫ། ལྷོ་ནུབ་ཏུ་འཁྲིལ་ཤིང་ཅན། ནུབ་བྱང་དུ་ཨ་རྫུན་རྣམས་སོ།། ༈ ཤིང་དེ་དག་གི་རྩ་བ་ན་གནས་པའི་ཕྱོགས་སྐྱོང་བ་བརྒྱད་ནི། ཤར་དུ་བརྒྱ་བྱིན་སེར་པོ་གླང་པོ་ཆེ་ལ་ཞོན་པ། ཕྱག་གཡོན་ན་རྡོ་རྗེས་མཚན་པའི་ཐོད་པ་འཛིན་པ། ལྷོར་གཤིན་རྗེ་སྔོན་པོ་མ་ཧེ་ལ་ཞོན་པ། གཡོན་ཐོད་པ་དང་བེ་ཅོན་འཛིན་པ། ནུབ་ཏུ་ཆུ་ལྷ་དཀར་པོ་ཆུ་སྲིན་ལ་ཞོན་པ། གཡོན་ཐོད་པ་དང་ཞགས་པ་འཛིན་པ། བྱང་དུ་གནོད་སྦྱིན་སེར་པོ་རྟ་ལ་ཞོན་པ། གཡོན་ཐོད་པ་དང་དབྱུག་པ་འཛིན་པ། བྱང་ཤར་དུ་དབང་ལྡན་དཀར་པོ་གླང་ལ་ཞོན་པ། གཡོན་ཐོད་པ་དང་མདུང་འཛིན་པ། ཤར་ལྷོར་མེ་ལྷ་དམར་པོ་ར་སྐྱེས་ལ་ཞོན་པ། ཞལ་གཅིག་ཕྱག་བཞིའི་གཡས་གཉིས་ན་དབྱུ་གུ་དང་ཐོད་པ། གཡོན་གཉིས་ན་སྤྱི་བླུགས་དང་ཕྲེང་བ་འཛིན་པ། ལྷོ་ནུབ་ཏུ་སྲིན་པོ་ནག་པོ་རོ་ལངས་ལ་ཞོན་པ། གཡོན་ཐོད་པ་དང་རལ་གྲི་འཛིན་པ། ནུབ་བྱང་དུ་རླུང་ལྷ་སྔོན་པོ་རི་དྭགས་ལ་ཞོན་པ། གཡོན་ཐོད་པ་དང་བ་དན་འཛིན་པ། ཐམས་ཅད་ཀྱང་ཕྱག་གཡས་ཀྱིས་བཅོམ་ལྡན་འདས་ལ་ཕྱག་འཚལ་བའོ།། ༈ དེ་དག་གི་ནམ་མཁའ་ལ་གནས་པའི་སྤྲིན་ཆེན་པོ་བརྒྱད་ནི། ཤར་དུ་སྒྲོག་བྱེད་སེར་པོ། ལྷོར་ལྡོག་བྱེད་སྔོན་པོ། ནུབ་ཏུ་འཇིགས་བྱེད་དཀར་པོ། བྱང་དུ་འཁོར་བྱེད་སེར་པོ། བྱང་ཤར་དུ་མཐུག་པོ་དཀར་པོ། ཤར་ལྷོར་འགེངས་བྱེད་དམར་པོ། ལྷོ་ནུབ་ཏུ་ཆར་འབེབས་སྔོན་པོ། ནུབ་བྱང་དུ་གཏུམ་པོ་སྔོན་པོའོ།། ༈ དེ་དག་ལ་གནས་པའི་ཀླུ་ཆེན་པོ་བརྒྱད་ནི། ཤར་དུ་ནོར་རྒྱས་སེར་པོ། ལྷོར་པདྨ་དཀར་པོ། ནུབ་ཏུ་ཀརྐོ་ཊ་ནག་པོ། བྱང་དུ་འཇོག་པོ་དམར་པོ། བྱང་ཤར་དུ་པདྨ་ཆེན་པོ་དཀར་པོ། ཤར་ལྷོར་ཧུ་ལུནྟ་སྔོན་པོ། ལྷོ་ནུབ་ཏུ་རིགས་ལྡན་ལྗང་གུ། ནུབ་བྱང་དུ་དུང་སྐྱོང་སེར་པོ། ཐམས་ཅད་ཀྱང་སྦྲུལ་མགོའི་གདེངས་ཀ་བདུན་བདུན་དང་ལྡན་ཞིང༌། སྨད་སྦྲུལ་མཇུག་འཁྱིལ་བ། སྟོད་ལྷའི་ལུས་ཅན་ཐལ་མོ་སྦྱར་བའོ།། ༈ ཤིང་གི་ཡལ་ག་ལ་གནས་པའི་ཞིང་སྐྱོང་བ་བརྒྱད་ནི། ཤར་དུ་ལྷའི་དགེ་བསྙེན་དཀར་པོ་གླང་པོ་ཆེའི་གདོང་པ་ཅན། ལྷོར་གཤིན་རྗེ་སྔོན་པོ་མ་ཧེའི་གདོང་པ་ཅན། ནུབ་ཏུ་སྤྲིན་གྱི་རྒྱལ་པོ་དམར་པོ་ཆུ་སྲིན་གྱི་གདོང་པ་ཅན། བྱང་དུ་གནོད་སྦྱིན་གྱི་སྡེ་དཔོན་སེར་པོ་རྟའི་གདོང་པ་ཅན། བྱང་ཤར་དུ་ཡི་དྭགས་འདུས་པ་དུད་ཀ་གླང་གི་གདོང་པ་ཅན། ཤར་ལྷོར་དྲང་སྲོང་འདུས་པ་དམར་པོ་ར་སྐྱེས་ཀྱི་གདོང་པ་ཅན། ལྷོ་ནུབ་ཏུ་སྲིན་པོའི་ཚོགས་ཅན་ནག་པོ་རོ་ལངས་ཀྱི་གདོང་པ་ཅན། ནུབ་བྱང་དུ་རླུང་གི་རྒྱལ་པོ་ལྗང་གུ་རི་དྭགས་ཀྱི་གདོང་པ་ཅན། ཐམས་ཅད་ཀྱང་ཤིང་ལོའི་གསེབ་ན་སྙིང་ག་ཡན་ཆོད་ཐོན་པ། གྲི་གུག་དང་ཐོད་པ་འཛིན་པའོ།།

བཞི་བ་གདན་བཤད་པ་ནི། རྩ་རྒྱུད་ལས། འཕར་མ་གཅིག་དང༌(ཞེས་གསུངས་པའི་དོན)། གཞལ་ཡས་ཁང་གི་ནང་དུ་ལྷ་སྣམ་མཐོ་དམན་མེད་པ་ཕྱོགས་མདོག་ཅན་ཆ་ཆེན་གཅིག་ཡོད་པ། ལྟེ་བ་སྔོན་པོ་ཆ་ཆེན་དྲུག་ཡོད་པའི་དབུས་སུ་ཡུ་བ་ཆ་ཕྲན་གཅིག་ཡོད་པའི་པདྨ་འདབ་བརྒྱད་རྡོ་རྗེ་རྭ་བའི་ནང་ཚུན་ཆད་ཁེབས་པ། ཁ་དོག་ནི། སྡོམ་འབྱུང་ལས། ཕྱོགས་བཞི་དམར་ལ་མེ་རླུང་སེར། །དབང་ལྡན་སྔོ་ལ་བདེན་བྲལ་ལྗང༌། །ལྟེ་བ་ལྗང་ལ་གེ་སར་སེར། །ཞེས་གསུངས་པ་དང༌། ཌོམྦྷི་པས་དམར་སེར་དུ་བཞེད། མི་ཐུབ་ཟླ་བས་ཕྱི་དཀར་ལ་ནང་དམར་བར་བཞེད། རྗེ་བཙུན་སྐུ་མཆེད་ཀྱིས་ལྷ་མོ་བརྒྱད་ཀྱི་སྐུ་མདོག་གམ། ཕྱོགས་བཞི་ཕྱོགས་མདོག་ལ་མཚམས་རྣམས་མཛེས་ཚོན་དུ་བཞེད་དོ། །པདྨའི་ལྟེ་བའི་དབུས་སུ་ཉི་མའི་དཀྱིལ་འཁོར་དང༌། འདབ་མ་བརྒྱད་ལ་ཟླ་བའི་དཀྱིལ་འཁོར་རེ་བསམ། གཙོ་བོའི་གདན་ནི། རྩ་རྒྱུད་ལས། ཉི་མར་བཞུགས། ཞེས་པ་དང༌། བདུད་བཞི་མཉམ་པར་མནན། ཞེས་གསུངས་པ་ལྟར། ཉོན་མོངས་པའི་བདུད། ལྷའི་བུའི་བདུད། འཆི་བདག་གི་བདུད། ཕུང་པོའི་བདུད་དེ། (63)བདུད་བཞིའི་ངོ་བོ་གཟུགས་ཁམས་ཀྱི་ཚངས་པ། ལྷའི་དབང་པོ་བརྒྱ་བྱིན། གཞན་འཕྲུལ་དབང་བྱེད་ཀྱི་བདག་པོ་བདུད་སྡིག་ཏོ་(ཅན།) དྲག་པོ་དབང་ཕྱུག་ཆེན་པོ་རྣམས་མགོ་གཡས་སུ་བསྟན་པ། གདོང་གྱེན་དུ་ཕྱོགས་པ། ཐལ་མོ་སྦྱར་བ་སྟེང་ནས་སྟེང་དུ་བརྩེགས་པའོ། །ལྷ་མོ་བརྒྱད་ཀྱི་གདན་ནི། རྩ་རྒྱུད་ལས། ཚངས་པ་དབང་པོ་ཉེ་དབང་དྲག །གཤིན་རྗེ་དང་ནི་ནོར་བདག་དང༌། །བདེན་བྲལ་དང་ནི་ཐགས་བཟངས་རིས། །གཽ་རཱི་ལ་སོགས་པའི་གདན། །ཞེས་གསུངས་པ་ལྟར། རིམ་པ་བཞིན་འདོད་ཁམས་ཀྱི་ཚངས་པ། ཤར་ཕྱོགས་ཀྱི་དབང་པོ། ཉེ་དབང་ཁྱབ་འཇུག །དྲག་པོ་ནི་དབང་ལྡན་གྱི་ཕྱོགས་སྐྱོང༌། གཤིན་རྗེ་ལྷོ་ཕྱོགས་ཀྱི་ཕྱོགས་སྐྱོང༌། ནོར་བདག་ནི་བྱང་གི་ཕྱོགས་སྐྱོང༌། སྲིན་པོ་ལྷོ་ནུབ་ཀྱི་ཕྱོགས་སྐྱོང༌། ལྷ་མ་ཡིན་གྱི་དབང་པོ་ཐགས་བཟངས་རིས་རྣམས་ཏེ་མགོ་གཡོན་དུ་བསྟན། གདོང་གྱེན་དུ་ཕྱོགས་པ་ཐལ་མོ་སྦྱར་བའོ། །དགོས་པ་ནི། བཅོམ་ལྡན་འདས་ཀྱིས་བདུད་བཞི་གདན་དུ་བྱས་པ་ནི། བདུད་བཞི་རྩད་ནས་འཇོམས་པ་མཚོན། ལྷ་མོ་བརྒྱད་ཀྱིས་དྲེགས་པ་ཅན་བརྒྱད་གདན་དུ་བྱས་པ་ནི། རྗེ་༝བཙུན་རྩེ་མོས༝(ས་ཆེན་གྱིས)། གདན་བརྒྱད་བསྒོམ་པ་བདུད་བཞི་དང༌། །འབྱུང་བཞིའི་རྣམ་རྟོག་སྤངས་རྟགས་ཡིན། །ཞེས་གསུངས་པ་ལྟར་རོ། །

63 བདུད་བཞི་ནི། ཉོན་མོངས་པའི་བདུད་ནི་ཆགས་སྡང་གི་དབང་གིས་དགེ་བ་ལ་བར་ཆད་བྱེད་པ། ལྷའི་བུའི་བདུད་ནི་བུད་མེད་ལ་གཡེང་ནས་དགེ་བ་ལ་བར་ཆད་བྱེད་པ། འཆི་བདག་གི་བདུད་ནི་ཚེ་དུས་བྱས་ནས་དགེ་བ་ལ་བར་ཆད་བྱེད་པ། ཕུང་པོའི་བདུད་ནི་ལས་ཉོན་ཀྱིས་བསྐྱེད་པའི་ཕུང་པོ་འདི་ན་བ་དང་རྒས་པ་སོགས་ཀྱིས་དགེ་བ་ལ་བར་ཆད་བྱེད་པའོ།།

ལྔ་བ་(སྦྱང་གཞི་སྦྱོང་བྱེད་ངོ་སྤྲད་ཅིང་)དེ་དག་ལ་ང་རྒྱལ་འཛིན་པ་ནི། སྦྱང་གཞི་ཉོན་མོངས་པ་གཏི་མུག །གཟུགས་ཀྱི་ཕུང་པོ། སའི་ཁམས། མིག་གི་དབང་པོ། མིག་གི་རྣམ་པར་ཤེས་པ། མ་དག་པའི་སྣོད་ཀྱི་སེམས་སྣང་བག་ཆགས་དང་བཅས་པ་ཐམས་ཅད། སྦྱོང་བྱེད་རྣམ་སྣང་གི་ངོ་བོ་གཞལ་ཡས་ཁང་དུ་བསྒྱུར་ནས་བསྒོམས་པས་འབྲས་དུས་ཀྱི་གཞལ་ཡས་ཁང་ཐོབ་པར་འགྱུར་རོ། །དེ་ཡང་འཁོར་འདས་དབྱེར་མེད་དུ་བསྲེ་སྟེ། ལམ་བྱེད་རྣམ་པ་བཞིའི་སྒོ་ནས་ཉམས་སུ་༝ལེན་༝(བླངས་)པས་འབྲས་དུས་ཀྱི་གཞལ་ཡས་ཁང་ལ་ང་རྒྱལ་འཛིན་ཅིང་སྔགས་བཟླ་བ་ཡིན་ཏེ། སྔགས་ཀྱི་དོན་ནི། ཨོཾ་དམ་བཅའ་བ། སརྦ་ཏ་ཐཱ་ག་ཏ་ནི་དེ་བཞིན་གཤེགས་པ་ཐམས་ཅད། ནཱི་ལ་ཡ་ནི་ཕོ་བྲང༌། བཛྲ་རྡོ་རྗེ། སྭ་བྷཱ་ཝ་ནི་རང་བཞིན། ཨཱཏྨ་ཀོ྅་ནི་བདག །ཨ་ཧཾ་ནི་ངའོ། །ཞེས་པའི་དོན་ཏོ། །གཞལ་ཡས་ཁང་བསྐྱེད་པ་རྣམ་པར་སྣང་མཛད་དུ་འཇོག་པའི་རྒྱུ་མཚན་ཡོད་དེ། རྣམ་སྣང་ནི་སངས་རྒྱས་ཀུན་གྱི་སྐུའི་ངོ་བོ་ཡིན་ལ། སྐུ་དེ་གསུང་དང་ཐུགས་ལ་སོགས་པའི་རྟེན་བྱེད་པ་ལྟར་གཞལ་ཡས་ཁང་བའང་སངས་རྒྱས་ཐམས་ཅད་བཞུགས་པའི་གནས་སམ་རྟེན་བྱེད་པའི་ཕྱིར་རོ། །

རྡོ་རྗེ་སེམས་དཔའི་ཡན་ལག་ལ། གཉིས་པ་རྗེས་སུ་ཆགས་པ་རྡོ་རྗེ་སེམས་དཔའི་ཡན་ལག་ནི། རྡོ་རྗེ་གུར་ལས། རྣམ་པ་ལྔ་རུ་བསྒོམ་པར་བྱ། །དང་པོར་སྐྱེས་བུ་བསམ་དེ་ནས། །མཁའ་འགྲོ་མ་ཡི་འཁོར་ལོ་སྤྲོ། །དྲི་ཟ་མཉམ་པར་ཞུགས་ནས་ནི། །ཁུ་བ་རྗེས་སུ་དྲན་པར་བྱ། །མཚམས་ཀྱི་ལྷ་མོས་བསྐུལ་བར་བྱ། །འཁོར་ལོའི་འདྲེན་པ་བསྐུལ་ནས་ནི། །མིག་ལ་སོགས་པར་གཏི་མུག་སོགས། །རྡོ་རྗེ་གསུམ་ནི་གནས་གསུམ་དགོད། །ཕྱི་ནས་རྗེས་ཆགས་རྡོ་རྗེ་སྟེ། །ཡེ་ཤེས་རྣམ་པར་གཞུག་པར་བྱ། །(64)ཞེས་གསུངས་པའི་དོན་ལ་ལྔ་སྟེ། དམ་ཚིག་པ་བསྐྱེད་པ། སེམས་དཔའ་སུམ་བརྩེགས་སུ་བསྒོམ་པ། སྣོད་བཅུད་སྦྱོང་བ། མིག་སོགས་བྱིན་གྱིས་བརླབ་པ། ཡེ་ཤེས་པ་གཞུག་པའོ། །དང་པོ་ལ་ལྔ་སྟེ། མངོན་བྱང་ལྔ་ལས་རྒྱུ་རྡོ་རྗེ་འཛིན་པ་ཡབ་ཡུམ་བསྐྱེད་པ། བསྐྱེད་ནས་འཁོར་གྱི་ལྷ་མོ་སྤྲོ་བ། རྒྱུ་རྡོ་རྗེ་འཛིན་པ་ཡབ་ཡུམ་ཐིག་ལེར་ཞུ་བ། ཞུ་བ་གླུས་བསྐུལ་ནས་འབྲས་བུ་རྡོ་རྗེ་འཛིན་པ་ཡབ་ཡུམ་བཞེངས་པ། དེའི་སྐུ་མདོག་ཕྱག་མཚན་གསལ་གདབ་པའོ། །དང་པོ་ནི། རྩ་རྒྱུད་ལས། མཁས་པས་ཆོ་ག་གསུངས་པ་ཡིས། །རྣམ་པ་ལྔ་ཉིད་བསྒོམ་པ་ཉིད། །ཅེས་པའི་དོན་ལ་དྲུག་སྟེ། མངོན་བྱང་གི་ངོ་བོ་བཤད་པ། གྲངས་ངེས་བཤད་པ། གོ་རིམ་བཤད་པ། བསྒོམ་ཚུལ་གྱི་གནད་བཤད་པ། རྫོགས་རིམ་གྱི་སྨིན་བྱེད་དུ་འགྲོ་ཚུལ། དེ་ལ་དོགས་པ་དཔྱད་པའོ། །དང་པོ་ལ་གསུམ་སྟེ། མངོན་བྱང་དང་པོ་གཉིས་ཀྱི་རྒྱུ་བཤད་པ། དེ་ལས་བྱུང་བའི་མངོན་བྱང་དང་པོ་གཉིས་བཤད་པ། མངོན་བྱང་ཕྱི་མ་གསུམ་སོ་སོར་བཤད་པའོ། །དང་པོ་ལ་ལྔ་སྟེ། གྲངས། དགོད་ཚུལ། ཁ་དོག །རྒྱུ། ཕྲག་གཉིས་བསྒོམ་པའི་རྒྱུ་མཚན་ནོ། །དང་པོ་(ནི།) ཨཱ་ལི་བཅོ་ལྔ་ལ་ཚེག་དྲག་ཅན་བསྣན་པས་ཨཱ་ལི་བཅུ་དྲུག་༝པ་༝ཕྲག་གཉིས། ཀཱ་ལི་སུམ་ཅུ་རྩ་བཞིའི་སྟེང་དུ་ཡ་ར་ལ་ཝ་སོགས་ཡི་གེ་དྲུག་བསྣན་པས་ཀཱ་ལི་བཞི་བཅུ་ཕྲག་གཉིས་སོ། །གཉིས་པ་ནི། ཨཱ་ལི་ཕྲག་གཉིས་སྟེང་འོག་ཏུ་མགོ་སྤྲོད་བསྒོམ་པ། ཕྱི་ནང་རིམ་པ་བཞིན་གཡས་སྐོར་གཡོན་སྐོར་(དུ་)བསྒོམ་པར་བཞེད་པ་ཡོད་ཀྱང་། འདིར་སྦྱང་གཞིའི་དབང་དུ་བྱས་ནས་ཨཱ་ལི་བཅུ་དྲུག་ཕྲག་གཅིག་གཡས་སྐོར། ཕྲག་གཅིག་གཡོན་སྐོར་དུ་བསྒོམ་པ་ཡིན་ལ། དེ་ཡང་ཨ་(ཐུང་)གཉིས་བདུད་ཀྱི་མགོར་འཛོམ་པ། ཨཿཚེག་དྲག་ཅན་གཉིས་བདུད་ཀྱི་རྐང་པའི་མཚམས་སུ་འཛོམ་པའོ། །ཀཱ་ལིའི་དགོད་ཚུལ་ཡང་དེ་བཞིན་དུ་ཤེས་པར་བྱའོ། །གསུམ་པ་ནི། ཨཱ་ལི་ཕྲག་གཉིས་ནི། མུ་ཏིག་གི་རྡོག་མའམ། ནོར་བུ་ཆུ་ཤེལ་ལྟར་ཆེས་ཆེར་དཀར་ཞིང་འོད་འཕྲོ་བའོ། །ཀཱ་ལི་ཕྲག་གཉིས་ནི། མར་མེའི་འཕྲེང་བའམ་ནོར་བུ་མེ་ཤེལ་ལྟར་ཆེས་ཆེར་དམར་ཞིང་འོད་འཕྲོ་བར་བསམ་(མོ)། །བཞི་བ་རྒྱུ་ནི། རྣལ་འབྱོར་པའི་ནང་གི་ཁམས་དཀར་པོ་ནི་ཨཱ་ལིའི་རྒྱུའམ་སྦྱང་གཞི་ཡིན་ལ། དེ་བཞིན་དུ་ཁམས་དམར་པོ་ནི་ཀཱ་ལིའི་རྒྱུའམ་སྦྱང་གཞི་ཡིན་ནོ། །ལྔ་བ་ཕྲག་གཉིས་བསྒོམ་པའི་རྒྱུ་མཚན་ལ། ཨཱ་ལི་ཕྲག་གཉིས་འཇོག་པའི་རྒྱུ་མཚན་ཡོད་དེ། རྣལ་འབྱོར་པའི་རྐང་པའི་མཐེ་བོང་གཡས་གཡོན་གཉིས་ནས་སྤྱི་གཙུག་གི་བར་གྱི་ཟླ་བ་ཡར་ངོ་མར་ངོ་ལ་ཁམས་དཀར་པོ་ཨཱ་ལི་བཅུ་དྲུག་གི་རིམ་པས་འཕོ་བ་བཅུ་དྲུག་བཅུ་དྲུག་ཡོད་པའམ། ཡང་ན་ཐབས་དང་ཤེས་རབ་གཉིས་གཉིས་སུ་ཕྱེ་བས་སུམ་ཅུ་རྩ་གཉིས་སོ། །ཀཱ་ལི་ཕྲག་གཉིས་བསྒོམ་པའི་རྒྱུ་མཚན་ཡོད་དེ། རྣལ་འབྱོར་པའི་ནང་གི་ཁམས་དམར་པོ་ལ་འབྱུང་བ་བཞི་ནམ་མཁའི་ཁམས་དང་ལྔ་ཡོད་ཅིང༌། འབྱུང་བ་བཞི་བོ་རེ་རེ་ལའང་ནང་གསེས་ཀྱིས་དབྱེ་ན་འབྱུང་ཆུང་བཞི་བཞི་ཡོད་པ་དང༌། ནམ་མཁའི་ཁམས་ལ་དགའ་བ་བཞི་ཡོད་དེ། རྩ་རྒྱུད་ལས། བདེ་བ་ནམ་མཁའ་ཉིད་ཀྱི་ཁམས། །ཞེས་དང༌། སྡོམ་འབྱུང་ལས། གང་དུ་གཅིག་ནི་གནས་པ་དེར། །བཞི་བོ་དེ་ཀུན་ཉེ་བར་གནས། །ཞེས་གསུངས་པ་ལྟར་རོ། །ཉི་ཤུ་བོ་རེ་རེ་ལའང་རྡུལ་གྱི་ཆ་དང་ཁམས་ཀྱི་ཆ་གཉིས་གཉིས་ཕྱེ་བས་བཞི་བཅུའོ། །བཞི་བཅུ་བོ་རེ་རེ་ལའང་ཤེས་རབ་སྟོང་པའི་ཆ། ཐབས་བདེ་བའི་ཆ་གཉིས་གཉིས་ཕྱེ་བས་བརྒྱད་ཅུའོ། །མདོར་ན་སྦྱང་གཞི་རྣལ་འབྱོར་པའི་ཁམས་དཀར་དམར་ལ་སུམ་ཅུ་རྩ་གཉིས་དང༌། བརྒྱད་ཅུར་ངེས་པས་སྦྱངས་འབྲས་ལའང་མཚན་བཟང་པོ་སུམ་ཅུ་རྩ་གཉིས་དང༌། དཔེ་བྱད་བཟང་པོ་བརྒྱད་ཅུ་ཡོད་པའི་དབང་གིས་སྦྱོང་བྱེད་ཀྱི་ཡི་གེ་ལ་ཨཱ་ལི་སུམ་ཅུ་རྩ་གཉིས་དང༌། ཀཱ་ལི་བརྒྱད་ཅུ་ཡོད་པ་ཡིན་ནོ། །

64 ཚིག་རྐང་བཅུ་གཅིག་ཡོད་པའི་དང་པོས་མངོན་བྱང་ལྔ་བསྟན། གཉིས་པས་རྒྱུ་རྡོ་རྗེ་འཛིན་པ། གསུམ་པས་འཁོར་གྱི་ལྷ་མོ། བཞི་བ་དང་ལྔ་བས་ཐིག་ལེར་ཞུ་བ། དྲུག་པས་ཞུ་བ་ལ་གླུས་བསྐུར་བ། བདུན་པས་ཤུགས་ཀྱིས་སེམས་དཔའ་སུམ་བརྩེགས། དེ་ནས་གསུམ་གྱིས་སྐྱེ་མཆེད་སྐུ་གསུང་ཐུགས་བྱིན་གྱིས་བརླབ་པ། ཐ་མས་ཡེ་ཤེས་པ་དགུག་གཞུག་བཅིང་དགེས་པ་སྐྱེད་པ་རྣམས་བསྟན་ནོ།།

གཉིས་པ་དེ་ལས་བྱུང་བའི་མངོན་བྱང་དང་པོ་གཉིས་བཤད་པ་ལ་གཉིས་ཏེ། མངོན་བྱང་དང་པོ་བཤད་པ་དང༌། གཉིས་པ་བཤད་པའོ། །དང་པོ་ལ་གསུམ་སྟེ། ཅིའི་ཕྱིར་མེ་ལོང་ལྟ་བུ་ཞེས་བྱ། ཅིའི་ཕྱིར་རྣམ་པ་ཟླ་བར་བསྒོམ་པ། ཅིའི་ཕྱིར་རྒྱུ་ཨཱ་ལི་ལས་བསྐྱེད་ཅེ་ན། དང་པོ་ནི། རྩ་རྒྱུད་ལས། ཟླ་བ་མེ་ལོང་ཡེ་ཤེས་ལྡན། །ཞེས་གསུངས་པ་ལྟར། ཡེ་ཤེས་དེ་ལ་ཆོས་ཐམས་ཅད་མེ་ལོང་གི་གཟུགས་བརྙན་ལྟར་སྣང་བའི་ཕྱིར་ཏེ། ཡེ་ཤེས་གྲུབ་པ་ལས། ཇི་ལྟར་མེ་ལོང་གཟུགས་བརྙན་ལ། །རང་ཉིད་ངེས་པར་བལྟ་བ་བཞིན། །དེ་བཞིན་ཆོས་སྐུ་ཡེ་ཤེས་ནི། །སྣང་བས་མེ་ལོང་ཞེས་བྱའོ། །ཞེས་གསུངས་པ་ལྟར་རོ། །ཡེ་ཤེས་དེ་གཟུགས་ཀྱི་ཕུང་པོ་དང༌། ཀུན་གཞིའི་རྣམ་ཤེས་གནས་གྱུར་པའི་བདག་ཉིད་ཀྱང་ཡིན་ནོ། །གཉིས་པ་རྣམ་པ་ཟླ་བར་བསྒོམ་པའི་རྒྱུ་མཚན་ཡོད་དེ། རྩ་རྒྱུད་ལས། དེ་ཡི་སྟེང་དུ་ཟླ་བ་ཡིན། །ཞེས་གསུངས་པ་ལྟར། རྣམ་པ་ཟླ་བར་བསྒོམ་སླ་བ་དང༌། ཟླ་བ་དྲི་མ་དང་བྲལ་བར་མཚུངས་པའི་ཕྱིར་ཏེ། ཁ་སྦྱོར་ལས། ཡིད་གཉིས་ཀུན་ལས་རྣམ་གྲོལ་བ། །རྣམ་པར་རྟོག་པའི་རབ་རིབ་འཕྲོག །ཉོན་མོངས་དྲི་མ་ཀུན་ལས་འདས། །ཟླ་མཚུངས་སེམས་ནི་ཟླ་བ་ཉིད། །ཅེས་གསུངས་པའི་ཕྱིར་རོ། །གསུམ་པ་རྒྱུ་ཨཱ་ལི་ལས་བསྐྱེད་པའི་རྒྱུ་མཚན་ཡོད་དེ། རྩ་རྒྱུད་ལས། ཨཱ་ལི་ཟླ་བའི་གཟུགས་ཀྱིས་གནས། །ཞེས་པ་ལྟར། ཡེ་ཤེས་དེ་གཟུགས་ཀྱི་སྐུའི་རྣམ་པར་བྱུང་བ་ན་མཚན་བཟང་པོ་སུམ་ཅུ་རྩ་གཉིས་དང་ལྡན་པར་འབྱུང་སྟེ། ཁ་སྦྱོར་ལས། སངས་རྒྱས་ཀུན་གྱི་ཡོན་ཏན་འདིར། །ཨཱ་སོགས་གཟུགས་ཀྱིས་འཇུག་པར་འགྱུར། །ཞེས་གསུངས་པའི་ཕྱིར་རོ། །གཉིས་པ་མངོན་བྱང་གཉིས་པ་ལའང་གསུམ་སྟེ། ཅིའི་ཕྱིར་མཉམ་པ་ཉིད། ཅིའི་ཕྱིར་རྣམ་པ་ཉི་མར་བསྒོམ་པ། ཅིའི་ཕྱིར་རྒྱུ་ཀཱ་ལི་ལས་བསྐྱེད་ཅེ་ན། དང་པོ་ནི། དེ་ལ་མཉམ་ཉིད་ཅེས་བྱ་སྟེ། རྩ་རྒྱུད་ལས། བདུན་གྱི་བདུན་པ་མཉམ་ཉིད་ལྡན། །ཞེས་གསུངས་པ་ལྟར། ཡེ་ཤེས་དེས་ཆོས་ཐམས་ཅད་མཉམ་པ་ཉིད་དུ་རྟོགས་པའི་ཕྱིར་རོ། །ཡེ་ཤེས་གྲུབ་པ་ལས། དེ་བཞིན་གཤེགས་ཀུན་ཡེ་ཤེས་ནི། །རང་ཉིད་དང་ནི་འགྲོ་བ་ཡིས། །དངོས་ཉིད་གཅིག་པར་ཐུགས་ཆུད་པར། །མཉམ་ཉིད་ཡེ་ཤེས་ཞེས་བྱའོ། །ཞེས་གསུངས་པ་ལྟར་རོ། །ཡེ་ཤེས་དེ་ཚོར་བའི་ཕུང་པོ་དང༌། ཉོན་མོངས་པ་ཅན་གྱི་ཡིད་གནས་གྱུར་པའི་བདག་ཉིད་ཡིན་ནོ། །

གཉིས་པ་རྣམ་པ་ཉི་མར་བསྒོམ་པའི་རྒྱུ་མཚན་ཡོད་དེ། རྩ་རྒྱུད་ལས། ཕྱི་ནས་བདུད་ལས་རྒྱལ་བས་མནན། །ཅེས་གསུངས་པ་ལྟར། ཉི་མས་མུན་པ་སེལ་ཞིང་སེམས་ཅན་ལ་ཕན་ཐོགས་པ་ལྟར། ཡེ་ཤེས་དེས་མ་རིག་པའི་མུན་པ་སེལ་ཞིང༌། སེམས་ཅན་ལ་ཆགས་པས་རྗེས་སུ་འཛིན་པའོ། །གསུམ་པ་རྒྱུ་ཀཱ་ལི་ལས་བསྐྱེད་པའི་རྒྱུ་མཚན་ཡོད་དེ། (རྩ་རྒྱུད་ལས།) ཀཱ་ལིའི་གཟུགས་ཀྱིས་སྣང་བྱེད་དོ། །ཞེས་གསུངས་པ་ལྟར། ཡེ་ཤེས་དེ་གཟུགས་སྐུའི་རྣམ་པར་འབྱུང་བ་༝ལ༝(ན)། དཔེ་བྱད་བཟང་པོ་བརྒྱད་ཅུར་ལྡན་པ་འབྱུང་སྟེ། ཁ་སྦྱོར་ལས། སངས་རྒྱས་ཡོན་ཏན་ཀ་སོགས་ཀྱི། །རྣལ་འབྱོར་གྱིས་ནི་འཇུག་པར་བྱ། །ཞེས་གསུངས་པའི་ཕྱིར་རོ། །གསུམ་པ་མངོན་བྱང་ཕྱི་མ་གསུམ་སོ་སོར་བཤད་པ་ལ་གསུམ་སྟེ། མངོན་བྱང་གསུམ་པ་བཤད་པ། བཞི་བ་བཤད་པ། ལྔ་བ་བཤད་པའོ། །དང་པོ་མངོན་བྱང་གསུམ་པ་ལ་གཉིས་ལས། དང་པོ་སོ་སོར་རྟོག་པ་ཞེས་བྱ་བའི་རྒྱུ་མཚན་ཡོད་དེ། རྩ་རྒྱུད་ལས། རང་ལྷའི་ཕྱག་མཚན་ས་བོན་ཉིད། །སོ་སོར་རྟོག་པར་བརྗོད་པར་བྱ། །ཞེས་གསུངས་པ་ལྟར། ཡེ་ཤེས་དེས་རང་བཞིན་གྱི་འོད་གསལ་བས་ཆོས་ཐམས་ཅད་མ་བསྒྲིབས་པར་གསལ་བར་མཁྱེན་པའི་ཆ་ནས་དེ་སྐད་ཅེས་བྱའོ། །གཉིས་པ་རྣམ་པ་ཕྱག་མཚན་དུ་བསྐྱེད་པའི་རྒྱུ་མཚན་ཡོད་དེ། ཕྱག་མཚན་ཁ་དོག་དང་དབྱིབས་ལ་སོགས་པ་མ་འདྲེས་པར་སྣང་བ་ལྟར། ཡེ་ཤེས་དེས་ཆོས་ཐམས་ཅད་མ་འདྲེས་པར་རྟོགས་པའི་ཕྱིར་(རོ)། །མངོན་བྱང་གསུམ་པ་འདི་ལ། གྲུབ་ཆེན་མི་ཐུབ་ཟླ་བས། ཧཱུྃ་ལས་རྡོ་རྗེ་ཧཱུྃ་གིས་མཚན་པ་དང༌། ཨྃ་ལས་གྲི་གུག་ཨྃ་གིས་མཚན་པ་ཙམ་ལས་བསྐྱེད་པར་བཞེད་ཀྱང༌། རྩ་རྒྱུད་ཀྱི་ཕྱག་མཚན་བཀོད་པའི་སྐབས་སུ། སྙིང་རྗེར་སྐྱེས་པའི་ཐོད་པ་ཉིད། །མདོག་དཀར་ཆ་གསུམ་པ་ནི་བྲི། །ཞེས་དང༌། དབུས་སུ་ཐོད་པ་དཀར་པོ་ཡང༌། །སྣ་ཚོགས་རྡོ་རྗེས་མཚན་པ་བྲི། །ཞེས་གསུངས་པ་ལྟར། འདིར་ཧཱུྃ་ལས་ཐོད་པ་དཀར་པོ་དུམ་བུ་གསུམ་པ་དཔྲལ་བར་སྣ་ཚོགས་རྡོ་རྗེའི་ལྟེ་བར་ཧཱུྃ་གིས་མཚན་པ་དང༌། ཨྃ་ལས་གྲི་གུག་སྔོ་ནག་གི་ཡུ་བ་ལ་ཨྃ་གིས་མཚན་པ་ལས་བསྐྱེད་པར་བཞེད་དོ། །གཉིས་པ་མངོན་བྱང་བཞི་བ་ལ་གཉིས་ལས། དང་པོ་བྱ་བ་གྲུབ་པ་ཞེས་བྱ་བའི་རྒྱུ་མཚན་ཡོད་དེ། རྩ་རྒྱུད་ལས། ཐམས་ཅད་གཅིག་གྱུར་ནན་ཏན་ཉིད། །ཅེས་གསུངས་པ་ལྟར། ཡེ་ཤེས་དེ་སངས་རྒྱས་ཐམས་ཅད་ཀྱི་མཛད་པ་རོ་གཅིག་ཏུ་འདྲེས་པས་སེམས་ཅན་གྱི་དོན་བསྒྲུབས་པས་བྱ་བ་ཐམས་ཅད་འགྲུབ་པའི་ཕྱིར་རོ། །གཉིས་པ་རྣམ་པ་འདྲེས་པར་བསྐྱེད་པའི་རྒྱུ་མཚན་ནི་གོང་དང་མཚུངས་སོ། །གསུམ་པ་མངོན་བྱང་ལྔ་བ་ལ་གཉིས་ལས། དང་པོ་ཆོས་དབྱིངས་ཡེ་ཤེས་ཞེས་གསུངས་པའི་རྒྱུ་མཚན་ཡོད་དེ། རྩ་རྒྱུད་ལས། རྫོགས་པ་ཆོས་དབྱིངས་དག་པ་ཉིད། །ཅེས་གསུངས་པ་ལྟར། ཡེ་ཤེས་དེ་སྒྲིབ་པ་ཐམས་ཅད་དང་བྲལ་བས་དབྱིངས་དང་ཡེ་ཤེས་དབྱེར་མེད་པའི་ཕྱིར་རོ། །གཉིས་པ་རྣམ་པ་ལྷར་བསྐྱེད་པའི་རྒྱུ་མཚན་ཡོད་དེ། ལྷའི་རྣམ་པ་དེ་ལ་ཡན་ལག་དང་ཉིང་ལག་ལ་སོགས་པ་ཡོངས་སུ་རྫོགས་པ་ལྟར། ཡེ་ཤེས་དེ་ལ་༝ཡེ་ཤེས་༝(སངས་རྒྱས་)ཀྱི་ཡོན་ཏན་ཐམས་ཅད་ཡོངས་སུ་རྫོགས་པའི་ཕྱིར་རོ། །དེ་ལྟ་བུའི་ལྷའི་སྐུ་མདོག་ནི། རྩ་རྒྱུད་ལས། ཟླ་བ་ཆུ་ཤེལ་ནོར་བུའི་འོད། །ཅེས་གསུངས་པས་བསྟན་ཅིང༌། དེའི་ཕྱག་མཚན་དང༌། བཞུགས་ཚུལ་ལ་སོགས་པ་ནི་འོག་ཏུ་འཆད་པར་འགྱུར་རོ། །གཉིས་པ་གྲངས་ངེས་བཤད་པ་ནི། སྦྱོང་བྱེད་ལམ་མངོན་བྱང་ལྔར་གྲངས་ངེས་པ་ཡིན་ཏེ། སྦྱང་གཞི་ཕུང་པོ་དང༌། ཉོན་མོངས་པ་དང༌། སྐྱེ་གནས་བཞིའི་རིམ་པ་ལ་སོགས་པ་རེ་རེ་ལ་ལྔ་ལྔར་གྲངས་ངེས་པའི་ཕྱིར་དང༌། སྦྱངས་འབྲས་རིགས་ལྔ་ཡེ་ཤེས་ལྔར་གྲངས་ངེས་པའི་ཕྱིར་རོ། །གསུམ་པ་གོ་རིམ་བཤད་པ་ནི། སྐྱེ་གནས་བཞིའི་རིམ་པ་དང་མཐུན་པར་རྒྱུ་འབྲས་དོན་གྱི་གོ་རིམ་གྱི་དབང་དུ་བྱས་ནས་བཤད་ན། དེ་ཡང་མངལ་སྐྱེས་ལྟ་བུ་ལ་མཚོན་ན། ཐོག་མར་ཕའི་ཁམས་དཀར་པོ་འོག་ཏུ་འཕེན་པ་ནི་མངོན་བྱང་དང་པོ་ཟླ་བའི་དཀྱིལ་འཁོར་བསྒོམ་པ། དེའི་སྟེང་དུ་མའི་ཁམས་དམར་པོ་འབབ་པ་ནི་མངོན་བྱང་གཉིས་པ་ཉི་མའི་དཀྱིལ་འཁོར་བསྒོམ་པ། དེ་གཉིས་ཀྱི་བར་དུ་བར་དོའི་རྣམ་ཤེས་ཞུགས་པ་ནི་མངོན་བྱང་གསུམ་པ་ས་བོན་ཕྱག་མཚན་དང་བཅས་པ་བསྒོམ་པ། ཁུ་ཁྲག་གཉིས་དང་བར་དོའི་རྣམ་ཤེས་གཅིག་ཏུ་འདྲེས་པ་ནི་མངོན་བྱང་བཞི་བ་ཉི་ཟླ་ཕྱག་མཚན་ས་བོན་དང་བཅས་པ་རོ་གཅིག་ཏུ་འདྲེས་པ་བསྒོམ་པ། མངལ་གྱི་གནས་སྐབས་ཡོངས་སུ་རྫོགས་ནས་ཕྱིར་བཙས་པ་ནི་མངོན་བྱང་ལྔ་བ་ལྷའི་སྐུ་ཡོངས་སུ་རྫོགས་པ་མཚོན་(ནོ)། །

སྦྱང་གཞི་ལྔ་ཚན་བཅོ་ལྔ།

བཞི་བ་བསྒོམ་ཚུལ་གྱི་གནད་བཤད་པ་ནི། སྦྱང་གཞི་སྦྱོང་བྱེད་ལེགས་པར་ངོ་སྤྲད་པའི་ཚུལ་གྱིས་ཉམས་སུ་ལེན་པ་ཡིན་ལ། དེ་ཡང་ཐུན་མོང་བ་ཚོགས་བཤད་ཀྱི་དབང་དུ་བྱས་ན་མངོན་བྱང་དང་པོ་གཉིས་ཀྱིས་ཕ་མའི་ཕ་མ་སྦྱོང༌། རྒྱུ་རྡོ་རྗེ་འཛིན་པ་བསྐྱེད་པས་ནི། རང་ཉིད་ཀྱི་ཕ་མ་དངོས་སྦྱོང་བའམ། ཡང་ན་མངོན་བྱང་དང་པོ་གཉིས་ཀྱིས་མངལ་སྐྱེས་དང་དྲོད་གཤེར་སྐྱེས་སྦྱོང༌། ཟླ་ཉི་ཕྱག་མཚན་ས་བོན་དང་བཅས་པ་རོ་གཅིག་ཏུ་འདྲེས་ཏེ། ཐིག་ལེའི་གོང་བུར་གྱུར་པས་ནི་སྒོང་སྐྱེས་སྦྱོང༌། དེ་ལས་ལྷའི་སྐུར་བསྐྱེད་པས་ནི་རྫུས་སྐྱེས་སྦྱོང་བ་ཡིན་ནོ། །ཐུན་མོང་མ་ཡིན་པ་སློབ་བཤད་ཀྱི་དབང་དུ་བྱས་ནས་ཞིབ་ཏུ་སྦྱར་ཏེ་བཤད་ན། སྦྱང་གཞི་ཕུང་པོ་ལྔ། འབྱུང་བ་ལྔ། ལུས་ངག་ཡིད་ཡོན་ཏན་བྱ་བ་དང་བཅས་པ་(ལྔ་དང་།) རྣམ་ཤེས་ཚོགས་བརྒྱད་དབྱིངས་དང་བཅས་པ་ལྔ་ཚན་གཅིག་ཏུ་བྱས་པ། ཉོན་མོངས་པ་ལྔ་དང༌། རླུང་ལྔ། རྩ་ལྔ། ཡི་གེ་ལྔ། ཁམས་བདུད་རྩི་ལྔ། ནད་ལྔ། གདོན་ལྔ། སྐྱེ་གནས་བཞི་བོ་རེ་རེ་(ལ)འང་ལྔ་ལྔར་ཕྱེ་བས་ལྔ་ཚན་བཅོ་ལྔ་ལ་སོགས་པ་མ་དག་པའི་སེམས་སྣང་བག་ཆགས་དང་བཅས་པ་ཐམས་ཅད། སྦྱོང་བྱེད་མངོན་བྱང་ལྔའི་ངོ་བོར། སྦྱོང་ཚུལ་སྣང་བ་བསྒྱུར་བའི་ཚུལ་དུ་བསྒོམ་པས། སྦྱངས་འབྲས་རིགས་ལྔ་ཡེ་ཤེས་ལྔ་སྐུ་གསུང་ཐུགས་ཡོན་ཏན་འཕྲིན་ལས་དང་བཅས་པ་གནས་གྱུར་གྱི་ཚུལ་དུ་ཐོབ་པ་ཡིན་ནོ། །དེ་ཡང་གཅིག་ལ་མཚོན་ན། སྦྱང་གཞི་གཟུགས་ཀྱི་ཕུང་པོ། སའི་ཁམས། ལུས། ཀུན་གཞིའི་རྣམ་ཤེས། ཉོན་མོངས་པ་གཏི་མུག །(རླུང་ཁྱབ་བྱེད། གཏི་མུག་གི་རྩ། ཡི་གེ་བྷྲཱུྃ། བདུད་རྩི་དྲི་ཆེན། ནད་བད་ཀན། ཀླུ་གདོན།) མངལ་སྐྱེས་ཀྱི་ཕའི་ཁམས། དྲོད་གཤེར་སྐྱེས་ཀྱི་གཤེར་བ། སྒོང་སྐྱེས་ཀྱི་ཕ། རྫུས་སྐྱེས་ཀྱི་སྟོང་པའི་ཆ་ལ་སོགས་པ་སྦྱང་གཞི་དེ་རྣམས་སྦྱོང་བྱེད་རྣམ་པ་ཟླ་བར་བསྒོམ་པ་ནི་རྣམ་པ་ལམ་བྱེད། དེ་ལྟ་བུ་མེ་ལོང་ལྟ་བུའི་ཡེ་ཤེས་སུ་མོས་ནས་བསྒོམ་པ་ནི་མོས་པ་ལམ་བྱེད། དེ་ཡང་སངས་རྒྱས་ཀྱི་སའི་མེ་ལོང་ལྟ་བུའི་ཡེ་ཤེས་དངོས་ཡིན་སྙམ་དུ་བསྒོམ་པ་ནི་འབྲས་བུ་ལམ་བྱེད། དེ་ལ་བརྟེན་ནས་བདག་རྒྱུད་ལ་ཚོགས་རྫོགས་ཤིང་སྒྲིབ་པ་བྱང་བའི་རྟེན་འབྲེལ་དུ་འགྱུར་བ་ནི་བྱིན་རླབས་ལམ་བྱེད་ཅེས་བྱ་ལ། དེ་རྣམས་སྦྱང་གཞི་དེ་རྣམ་པ་ཟླ་བ། ངོ་བོ་མེ་ལོང་ལྟ་བུའི་ཡེ་ཤེས་སུ་ཞེན་ནས་བསྒོམ་པས་ཞེན་པས་འཇུག་པའི་ལམ་ཞེས་བྱ། དེ་ཡང་རྒྱུ་འབྲས་འབྲེལ་པ་ཅན་ཡིན་པས་འབྲས་བུ་ངེས་པར་ཐོབ་པ་ནི་འབྲེལ་པས་མི་བསླུ་བའི་ལམ་ཞེས་བྱ་སྟེ། དེ་ལྟ་བུའི་སྦྱོར་ཚུལ་རྣམས་འོག་མ་རྣམས་ལའང་ཤེས་པར་བྱའོ། །དེ་བཞིན་དུ། སྦྱང་གཞི་ཚོར་བའི་ཕུང་པོ། ནམ་མཁའི་ཁམས། ཡོན་ཏན། ཉོན་མོངས་པ་ཅན་གྱི་ཡིད། སེར་སྣ་དང་ང་རྒྱལ། (རླུང་མཉམ་གནས། ང་རྒྱལ་གྱི་རྩ། ཡི་གེ་ཨྃ། བདུད་རྩི་རཀྟ། ནད་ཉིས་ལྡན། གདོན་ཉིས་བསྡོང་།) སྐྱེ་གནས་རྣམ་པ་བཞིའི་མངལ་སྐྱེས་ཀྱི་མའི་ཁམས་དམར་པོ། སྒོང་སྐྱེས་ཀྱི་མའི་ཆ། དྲོད་གཤེར་སྐྱེས་ཀྱི་དྲོད། རྫུས་སྐྱེས་ཀྱི་གསལ་བའི་ཆ་རྣམས། སྦྱོང་བྱེད་རིན་འབྱུང་གི་ངོ་བོ་རྣམ་པ་ཀཱ་ལི་ལས་བྱུང་བའི་ཉི་མའི་དཀྱིལ་འཁོར་གྱི་རྣམ་པར་བསྒྱུར་ནས་ལམ་བྱེད་བཞིའི་སྒོ་ནས་ཉམས་སུ་ལེན་པ་ཡིན་ནོ། །སྦྱང་གཞི་འདུ་ཤེས་ཀྱི་ཕུང་པོ། མེའི་ཁམས། ངག །ཡིད་ཀྱི་རྣམ་པར་ཤེས་པ། ཉོན་མོངས་པ་འདོད་ཆགས། (རླུང་གྱེན་རྒྱུ། འདོད་ཆགས་ཀྱི་རྩ། ཡི་གེ་ཛྲཱིཾ། བདུད་རྩི་བྱང་སེམས། ནད་ཁྲག་མཁྲིས། མོ་གདོན།) སྐྱེ་གནས་བཞིའི་སྐྱེ་བ་ལེན་པའི་བར་དོའི་རྣམ་པར་ཤེས་པའི་ཆ་རྣམས། སྦྱོང་བྱེད་འོད་དཔག་མེད་ཀྱི་ངོ་བོ་རྣམ་པ་ཕྱག་མཚན་ས་བོན་དང་བཅས་པའི་རྣམ་པར་བསྒྱུར་ནས་ལམ་བྱེད་རྣམ་པ་བཞིའི་སྒོ་ནས་ཉམས་སུ་ལེན་པ་ཡིན་ནོ། །སྦྱང་གཞི་འདུ་བྱེད་ཀྱི་ཕུང་པོ། རླུང་གི་ཁམས། བྱ་བ། སྒོ་ལྔའི་རྣམ་ཤེས། ཉོན་མོངས་པ་ཕྲག་དོག། (རླུང་ཐུར་སེར། ཕྲག་དོག་གི་རྩ། ཡི་གེ་ཁཾ། བདུད་རྩི་ཤ་ཆེན་གྱི་དྭངས་མ། ནད་སུམ་འདུས། གདོན་སུམ་བསྡོང་།) སྐྱེ་གནས་བཞིར་སྐྱེ་བ་ལེན་པའི་ཚུལ་གྱིས་མངལ་སྐྱེས་དང༌། སྒོང་སྐྱེས་ཀྱི་དབང་དུ་བྱས་ནས་བར་དོའི་རྣམ་ཤེས་དང་ཁུ་ཁྲག་འདྲེས་པ། དྲོད་གཤེར་སྐྱེས་ཀྱི་དྲོད་གཤེར་དང་བར་དོའི་རྣམ་ཤེས་འདྲེས་པ། རྫུས་སྐྱེས་ཀྱི་གསལ་སྟོང་ཙམ་དང་བར་སྲིད་འདྲེས་པའི་ཆ་རྣམས། སྦྱོང་བྱེད་དོན་ཡོད་གྲུབ་པའི་ངོ་བོ་རྣམ་པ་ཉི་ཟླ་ཕྱག་མཚན་ས་བོན་དང་བཅས་པ་འདྲེས་པའི་ཐིག་ལེའི་གོང་བུར་བསྐྱེད་ནས་ལམ་བྱེད་བཞིའི་སྒོ་ནས་ཉམས་སུ་ལེན་པར་བྱེད་དོ། །སྦྱང་གཞིའི་རྣམ་ཤེས་ཀྱི་ཕུང་པོ། ཆུའི་ཁམས། ཡིད། རྣམ་ཤེས་ཚོགས་བརྒྱད་ཀྱི་ཆོས་ཉིད་དུ་འཛིན་པའི་ཆ། ཉོན་མོངས་པ་ཞེ་སྡང་། (རླུང་སྲོག་འཛིན། ཞེ་སྡང་གི་རྩ། ཡི་གེ་ཧཱུྃ། བདུད་རྩི་དྲི་ཆུ། རླུང་ནད། ཕོ་གདོན།) སྐྱེ་གནས་རྣམ་པ་བཞིར་སྐྱེ་བ་བླངས་༝པའི་༝(ཏེ་)ལུས་གྲུབ་པའི་གནས་སྐབས་རྣམས། སྦྱོང་བྱེད་མི་བསྐྱོད་པའི་ངོ་བོ་རྒྱུ་རྡོ་རྗེ་འཛིན་པ་ཡབ་ཡུམ་དུ་བསྐྱེད་ནས་ལམ་བྱེད་རྣམ་པ་བཞིའི་སྒོ་ནས་ཉམས་སུ་ལེན་པ་ཡིན་ནོ། །དེ་ཡང་སྦྱང་གཞི་དེ་རྣམས་སྦྱོང་བྱེད་རྣམས་ཀྱིས་སྦྱང་ཚུལ། དེ་ལྟར་དུ་སྦྱངས་པ་ལ་བརྟེན་ནས་སྦྱངས་འབྲས་དེ་རྣམས་ཐོབ་པ་ནི། སྦྱང་གཞི་དང་སྦྱོང་བྱེད་རྣམས་སྦྱངས་འབྲས་དེ་རྣམས་ཀྱི་རིགས་སམ་རྒྱུ་ཡིན་པའི་ཕྱིར་རོ། །འོ་ན་སེམས་ཅན་ཐམས་ཅད་ལ་སྦྱང་གཞི་དེ་རྣམས་རང་གྲུབ་ཏུ་ཡོད་པས་སེམས་ཅན་ཐམས་ཅད་འཁོར་བར་འཁྱམས་པ་མི་རིགས་སོ་སྙམ་ན། ཐབས་ཁྱད་པར་ཅན་གྱིས་མ་ཟིན་པས་འཁྱམས་པ་ཡིན་ལ། འདིར་འདི་ལྟ་བུའི་ཐབས་ཁྱད་པར་ཅན་གྱིས་ཟིན་པས་ན་གྲོལ་བར་འགྱུར་རོ། །ལྔ་བ་རྫོགས་རིམ་གྱིས་སྨིན་བྱེད་དུ་འགྲོ་ཚུལ་ནི། ནང་གི་ཁམས་དཀར་དམར་གཉིས་ལ་བརྟེན་པའི་རྣམ་པར་ཤེས་པ་དང་རོ་གཅིག་པའི་ཚུལ་གྱིས་ལུས་ལ་བརྟེན་ནས་གནས་པ་ལ། རྒྱུ་དུས་ཀྱི་དབང་གིས་སྨིན་པར་བྱས། ལམ་དུས་(སུ་)བསྐྱེད་རིམ་གྱི་སྐབས་སུ་མངོན་བྱང་ལྔར་བསྒོམས་པས་ལས་རུང་དུ་གྱུར་ནས་རྫོགས་རིམ་གྱི་སྨིན་བྱེད་དུ་འགྲོ་བ་ཡིན་ཏེ། རྫོགས་རིམ་གྱི་གནད་དུ་བསྣུན་༝པའི་༝(སའི་)གཞིའི་གཙོ་བོ་ནི། ཁམས་དཀར་དམར་གཉིས་རྣམ་ཤེས་དང་གསུམ་ཡིན་པའི་ཕྱིར་རོ། །དྲུག་པ་དེ་ལ་དོགས་པ་དཔྱད་པ་ནི། སྔར་བཤད་པའི་ཟླ་བ་ལ་སོགས་པ་དེ་རྣམས་མེ་ལོང་ལྟ་བུའི་ཡེ་ཤེས་ལ་སོགས་པ་ཡིན་ནས་བསྒོམས་ན་གྲུབ་ཟིན་སྒྲུབས་པར་འགྱུར་ལ། མིན་ནས་བསྒོམས་ན་སྤྲང་པོ་རྒྱལ་པོར་རློམ་པ་ལྟར་བསྒོམས་༝པས་༝(ཀྱང་)གྲུབ་པར་མི་འགྱུར་༝རམ་༝(རོ་)སྙམ་ན། ཡིན་པ་ལ་ཆོས་ཉིད་དམ་རྣམ་པ༝འམ༝(ཡིན་པ་དང་། འབྲས་བུ་)དངོས་ཡིན་པ་༝དང་༝གཉིས་ལས། དང་པོ་ལྟར་(ཆོས་ཉིད་དམ་རྣམ་པ་)ཡིན་པས་མི་འགྲུབ་པའི་སྐྱོན་མེད་ལ། (འབྲས་བུ་)དངོས་མ་ཡིན་པས་གྲུབ་ཟིན་བསྒྲུབས་པར་འགྱུར་བའི་སྐྱོན་མེད་དོ། །

འཁོར་གྱི་ལྷ་མོ་སྤྲོ་བ།

གཉིས་པ་བསྐྱེད་ནས་འཁོར་གྱི་ལྷ་མོ་སྤྲོ་བ་ལ་གསུམ་སྟེ། སྦྱོར་བ་འདུ་ཤེས་སུམ་ལྡན་དུ་བསྒོམ་པ། དངོས་གཞི་ལྷ་མོ་སྤྲོ་བ། རྗེས་དེ་གསལ་གདབ་པའོ། །དང་པོ་ལ་བཞི་སྟེ། ལྷའི་འདུ་ཤེས། སྔགས་ཀྱི་འདུ་ཤེས། །ཆོས་ཀྱི་འདུ་ཤེས། ཞར་བྱུང་དེ་གསུམ་གྱི་དགོས་པ་བཤད་པའོ། །དང་པོ་ནི། རང་ཉིད་རྒྱུ་རྡོ་རྗེ་འཛིན་པ་དང༌། རིག་མ་བདག་མེད་མའི་ང་རྒྱལ་བརྟན་ཅིང་རྣམ་པ་གསལ་བར་བསྒོམ་པ་ཡིན་ལ། དེའི་སྦྱང་གཞི་ནི། ཐ་མལ་གྱི་ཆགས་པ་སྐྱེ་བའི་ཡུལ་སྐྱེས་པ་དང་བུད་མེད་དུ་སྣང་བའི་སེམས་སྣང་བག་ཆགས་དང་བཅས་པ་ཐམས་ཅད། སྦྱོང་བྱེད་ཆོས་ཀྱི་དབྱིངས་ཀྱི་ཡེ་ཤེས་ཀྱི་ངོ་བོ་རྒྱུ་རྡོ་རྗེ་འཛིན་པ་ཡབ་ཡུམ་གྱི་རྣམ་པར་བསྒྱུར་ནས། ལམ་བྱེད་རྣམ་པ་བཞིའི་སྒོ་ནས་ཉམས་སུ་ལེན་པ་ཡིན་ནོ། །གཉིས་པ་ནི། ཡུམ་གྱི་མཁའ་སྟོང་པའི་ངང་ལས་ས་བོན་ཨཱཿ་ལས་ཐ་མལ་རང་རྒྱུད་པའི་འདོད་ཆགས་ཀྱིས་མ་གོས་པས་ན་པདྨ། སྙིང་རྗེ་ཆེན་པོས་སེམས་ཅན་ལ་རྗེས་སུ་ཆགས་པས་ན་ཁ་དོག་དམར་པོ་བསྡུ་དངོས་བཞི་དང་ཚད་མེད་བཞི་མཚོན་པས་འདབ་མ་བརྒྱད་པ། ཡུལ་རང་བཞིན་གྱི་སྐྱེ་བ་མེད་པ་མཚོན་པས་ཟེའུ་འབྲུ་ལ་ཨཱཿས་མཚན་པའོ། །དེ་བྱིན་གྱིས་རློབ་པའི་སྔགས་དོན་ནི། ཨོཾ་ནི་མཆོག་སྟེར་བ། པདྨ་ནི་སྒྲ་ཇི་བཞིན་པ། སུ་ཁ་ནི་བདེ་བ། དྷཱ་ར་ནི་འཛིན་པ། མ་ཧཱ་རཱ་ག་ནི་འདོད་ཆགས་ཆེན་པོ། སུ་ཁཾ་ད་ད་ནི་བདེ་བ་སྟེར་བ། ༝ཙ་ཏུར་ཨཱ་ནནྡ་༝(ཙ་ཏུརཱ་ནནྡ་)ནི་དགའ་བ་བཞི། བྷ་ག་ནི་པདྨ། བི་ཤྭ་ནི་སྣ་ཚོགས། ཧཱུྃ་གསུམ་ནི་སྐུ་གསུམ། ཀརྱཾ་ནི་བྱ་བ། ཀུ་རུ་ནི་མཛོད། ཥྭ་མེ་ནི་བདག་གིའོ། །ཡབ་ཀྱི་གསང་བའི་གནས་སྟོང་པའི་ངང་ལས་ས་བོན་ཧཱུྃ་ལས། མཚན་མ་དང་རྣམ་པར་རྟོག་པས་མི་ཕྱེད་པས་ན་རྡོ་རྗེ། ཆོས་ཀྱི་དབྱིངས་ལས་མི་འགྱུར་བས་ན་ཁ་དོག་སྔོན་པོ། ༝སེམས་༝ཡེ་ཤེས་ལྔའི་རང་བཞིན་ཡིན་པས་ན་རྩེ་ལྔ་པ། ཡུལ་ཅན་གཉིས་མེད་ཀྱི་ཡེ་ཤེས་མཚོན་པས་ལྟེ་བ་ལ་ཧཱུྃ་གིས་མཚན་པའོ། །དེ་བྱིན་གྱིས་བརླབ་པའི་སྔགས་དོན་ནི། ཨོཾ་ནི་གོང་དང་འདྲ། བཛྲ་ནི་རྡོ་རྗེ། མ་ཧཱ་དྭེ་ཥ་ནི་ཞེ་སྡང་ཆེན་པོ། ༝ཙ་ཏུར་ཨཱ་ནནྡ་༝(ཙ་ཏུརཱ་ནནྡ་)ནི་དགའ་བ་བཞི། ད་ཡ་ཀ་ནི་སྟེར་བ། ཁ་ཀ་ནི་མཁའ་འགྲོ་མ། མུ་ཁ་ཨེ་ཀ་ར་སྭ་ནི་གདོང་པ་གཅིག་པ། ནཱ་ཐ་ནི་མགོན་པོ། ཧཱུྃ་གསུམ་མན་ཆད་སྔར་དང་འདྲའོ། །དེའི་སྦྱང་གཞི་ནི། ཐ་མལ་པའི་སྐྱེ་བོ་ཕོ་མོའི་མཚན་མར་སྣང་བའི་སེམས་སྣང་བག་ཆགས་དང་བཅས་པ་ཐམས་ཅད། སྦྱོང་བྱེད་ཡེ་ཤེས་ཀྱི་སྣང་བ་ལས་གྲུབ་པའི་རྡོ་རྗེ་དང༌། པདྨའི་རྣམ་པར་བསྒྱུར་ནས་ལམ་བྱེད་རྣམ་པ་བཞིའི་སྒོ་ནས་ཉམས་སུ་ལེན་པ་ཡིན་ནོ། །གསུམ་པ་ནི། (རྒྱུ་)རྡོ་རྗེ་འཛིན་པ་ཡབ་ཡུམ་མཉམ་པར་སྦྱར་བ་ལ་བརྟེན་ནས་ལྷ་མོ་བརྒྱད་ཕྱུང་ནས། སེམས་ཅན་གྱི་དོན་དཔག་ཏུ་མེད་པ་བསྒྲུབ་པར་བྱ་སྙམ་དུ་བསམ་པ་ཡིན་ལ། དེའི་སྦྱང་གཞི་ནི། ཐ་མལ་པའི་འཛག་བདེ་ལ་ཞེན་ནས་འཁྲིག་པ་སྤྱོད་འདོད་ཀྱི་སེམས་སྣང་བག་ཆགས་དང་བཅས་པ་ཐམས་ཅད། སྦྱོང་བྱེད་ཆོས་ཀྱི་འདུ་ཤེས་ཀྱི་རྣམ་པར་བསྒྱུར་ནས་ལམ་བྱེད་བཞིའི་སྒོ་ནས་ཉམས་སུ་ལེན་པ་ཡིན་ནོ། །བཞི་བ་ནི། རྗེ་༝བཙུན་རྩེ་མོས༝(ས་ཆེན་གྱིས་)། ཇི་ལྟར་འདུ་ཤེས་གསུམ་བསྒོམ་པས། །ཐ་མལ་རྣམ་རྟོག་ཞི་བྱེད་དེ། །ལུས་དང་བྷ་ག་བསམ་པ་ཀུན། །མཆོག་ཏུ་འགྱུར་བར་བྱས་པའོ། །ཞེས་པ་ལྟར་རོ། །གཉིས་པ་དངོས་གཞི་ལྷ་མོ་སྤྲོ་བ་ལ་ལྔ་སྟེ། ལྷ་མོའི་རྒྱུ་སྤྱན་འདྲེན་པ། དེ་ཐིག་ལེར་བསྐྱེད་པ། དེ་ས་བོན་བརྒྱད་དུ་འགྱུར་བ། །དེ་ལྷ་མོ་བརྒྱད་དུ་འགྱུར་བ། དེ་མཁའ་ནང་ནས་སྤྲོ་བའོ། །དང་པོ་ལ་གང་གིས་སྤྱན་འདྲེན་ན། ཡབ་ཡུམ་སྙོམས་པར་ཞུགས་པས་རྩ་སྒོ་གཉིས་ནས་བྱུང་བའི་བདེ་བ་ཆེན་པོའི་སྒྲ་ཧ་ཧ་ལ་སོགས་པ་དང༌། ཐུགས་ཀའི་འོད་ཟེར་གྱིས་སོ། །གང་སྤྱན་འདྲེན་ན། རིགས་ལྔའི་ངོ་བོ་འདིར་ཁ་དོག་ལྔར་སྤྱན་འདྲེན་པ་དང༌། ཡིག་འབྲུ་ལྔའི་རྣམ་པར་སྤྱན་འདྲེན་པ་དང༌། རླུང་བཅུའི་མིང་ཅན་རིགས་ལྔ་ཙམ་སྤྱན་འདྲེན་པ་ལ་སོགས་(པ་)ཡོད་ཀྱང་འདིར་ཕྱོགས་བཅུའི་དེ་བཞིན་གཤེགས་པ་རྣམས་རིགས་ལྔ་ཡབ་ཡུམ་བཅུའི་རྣམ་པར་སྤྱན་༝དྲངས་༝(འདྲེན་)པ་ཡིན་ནོ། །ལམ་གང་ནས་སྤྱན་འདྲེན་ན། ཡབ་ཀྱི་སྤྱི་བོ་དང༌། ཤངས་བུག་གཡས་གཡོན་དང༌། གསང་གནས་ལ་སོགས་པར་སྤྱན་འདྲེན་པ་ཡོད་ཀྱང་འདིར་བར་སྲིད་འཇུག་ཚུལ་དང་མཐུན་པར་ཡབ་ཀྱི་ཞལ་ནས་སྤྱན་འདྲེན་པར་བཞེད་དོ། །གཉིས་པ་ནི། དེ་ལྟར་སྤྱན་དྲངས་པའི་རིགས་ལྔ་ཡབ་ཡུམ་རྣམས་ཡབ་ཀྱི་ཐུགས་ཀར་བྱོན། ཕྱི་ནང་གི་ཡབ་ཡུམ་སྙོམས་པར་ཞུགས་པས་རྗེས་ཆགས་ཀྱི་མེས་ཐུགས་ཀའི་རིགས་ལྔ་ཡབ་ཡུམ་འོད་དུ་ཞུ། བྱང་ཆུབ་ཀྱི་སེམས་དྭངས་མ་དངུལ་ཆུའི་མདོག་ལྟ་བུ་སྐུའི་དབྱིབས་བརྒྱུད། རྡོ་རྗེའི་ལམ་ནས་ཡུམ་གྱི་མཁར་བབས་པར་ཐིག་ལེ་ཆ་བརྒྱད་དུ་གྱུར་པར་བསམ་མོ། །གསུམ་པ་ནི། དེ་རྣམས་གྃ་ཙྃ་ལ་སོགས་པའི་ས་བོན་བརྒྱད་དུ་གྱུར་པ་བསམ་(མོ)། །བཞི་བ་ནི། ས་བོན་དེ་རྣམས་གཽ་རཱི་ལ་སོགས་པའི་ལྷ་མོ་བརྒྱད་དུ་གྱུར་པར་བསམ་(མོ)། །ལྔ་བ་ནི། ཡུམ་གྱི་མཁའ་ནང་གི་ལྷ་མོ་རྣམས་ཡབ་ཡུམ་གྱི་སྦྱོར་མཚམས་ནས་ཕྱུང་ནས། ཕྱི་རོལ་གྱི་ཕྱོགས་མཚམས་ཀྱི་འདབ་མ་བརྒྱད་ཀྱི་སྟེང་དུ་འཁོད་པར་བསམ། སྦྱོང་བྱེད་དེ་རྣམས་ཀྱིས་སྦྱང་གཞི་ཐ་མལ་པའི་སྤུན་ཟླ་དང༌། མིང་སྲིང་དུ་སྣང་བའི་བག་ཆགས་དང༌། ཁུ་ཁྲག་འདྲེས་པ་མངལ་གྱི་གནས་སྐབས་ཆེས་ཆེར་འཕེལ་བ་དང༌། དེ་ལས་ལུས་གྲུབ་པ། དེ་ཕྱིར་བཙས་པ་ལ་སོགས་པ་རིམ་པ་བཞིན་སྦྱོང་བ་ཡིན་ནོ། །གསུམ་པ་རྗེས་དེ་དག་གསལ་གདབ་པ་ལ་གསུམ་སྟེ། རྒྱུད་ལས་གསུངས་ཚུལ། གསུངས་པའི་དོན་བསྒོམ་པ། དེ་ལ་༝སྤྲོས་པ་བཅད་༝(དོགས་པ་གཅད་)པའོ། །དང་པོ་ནི། རྩ་རྒྱུད་ལས། གྲོང་ཁྱེར་ཉམས་དགར་ཁྱོད་དང་ང༌། །དགའ་བས་ལྷན་ཅིག་རོལ་པ་ལས། །དཀར་མོ་དབང་པོའི་ཕྱོགས་ཕྱུང་ནས། །ཤར་གྱི་སྒོ་རུ་ཡང་དག་གནས། །ཞེས་པ་ནས། རླུང་མཚམས་སུ་ནི་གཡུང་མོ་ཉིད། །ཅེས་པའི་བར་གྱིས་ལྷ་མོ་ཕྱོགས་མཚམས་གང་དུ་དགོད་པར་བསྟན། གཽ་རཱི་ཁ་དོག་ནག་མོར་གྱུར། །ཆོམ་རྐུན་མ་ནི་བཙོད་དང་མཚུངས། །རོ་ལངས་མ་ནི་གསེར་བཙོས་བཞིན། །གྷསྨ་རཱི་ནི་མརྒད་མཚུངས། །པུཀྐ་སཱི་ནི་དབང་སྔོན་མཚུངས། །རི་ཁྲོད་མ་ནི་ཟླ་ནོར་འོད། །གཏུམ་མོ་ནམ་མཁའི་སྔོ་བསངས་མ། །གཡུང་མོ་སྣ་ཚོགས་པར་ནི་བརྗོད། །ཅེས་པ་རྣམས་ཀྱིས་ལྷ་མོ་རྣམས་ཀྱི་སྐུ་མདོག་བསྟན། དཀར་མོའི་གཡས་ན་གྲི་གུག་སྟེ། །དེ་བཞིན་གཡོན་ན་རོ་ཧི་ཏ། །ཞེས་པ་ནས། གཡུང་མོའི་གཡས་ན་རྡོ་རྗེ་ཉིད། །གཡོན་ན་སྡིགས་མཛུབ་དེ་བཞིན་ནོ། །ཞེས་པའི་བར་གྱིས་ཕྱག་མཚན་༝སྟོན༝(བསྟན་)། སྐྱིལ་ཀྲུང་ཕྱེད་པའི་གར་གྱིས་གནས། །དཀར་མོ་ལ་སོགས་ཕྱག་གཉིས་བརྗོད། །སྤྱན་གསུམ་སྐྲ་ནི་གྱེན་དུ་སྟེ། །ཕྱག་རྒྱ་ལྔ་ཡིས་རྣམ་པར་བརྒྱན། །ཅེས་པ་རྣམས་ཀྱིས་ལྷ་མོ་རྣམས་ཀྱི་བཞུགས་ཚུལ་དང༌། རྒྱན་ལ་སོགས་པ་༝རྣམས་༝བསྟན་ནོ། །གཉིས་པ་གསུངས་པའི་དོན་བསྒོམ་ཚུལ་ལ་གཉིས་ཏེ། དོན་དངོས་དང༌། སྦྱང་གཞི་སྦྱོང་བྱེད་སྦྱར་བའོ། །དང་པོ་ནི། གོང་དུ་བཤད་པའི་༝ཕྱོགས་མཚམས་༝པདྨ་འདབ་བརྒྱད་ཀྱི་སྟེང་དུ་གདན་གྱི་སྙིང་གར་ལྷ་མོ་རྣམས་རིམ་བཞིན་གསལ་འདེབས་པ་ཡིན་ཏེ། དེ་ཡང་ཤར་དུ་ལྷ་མོ་གཽ་རཱི་སྟེ། རང་བཞིན་གྱིས་དག་ཅིང་སྤང་བྱ་གློ་བུར་གྱི་དྲི་མས་ཀྱང་དག་པ་མཚོན་པས་དཀར་མོ། ཆོས་ཀྱི་དབྱིངས་ལས་འགྱུར་བ་མེད་པ་མཚོན་པས་སྐུ་མདོག་ནག་མོ། རང་རྒྱུད་ཀྱི་ཉོན་མོངས་བཅད་ནས་སེམས་ཅན་གྱི་ཉོན་མོངས་པ་གཅོད་པ་མཚོན་པས་གཡས་གྲི་གུག །སེམས་ཅན་རྣམས་འཁོར་བའི་རྒྱ་མཚོ་ལས་འདོན་པ་མཚོན་པས་གཡོན་ཉ་རོ་ཧི་ཏ་ཞེས་བྱ་བ་ཉ་དམར་པོ་ཁྲབ་ཅན་འཛིན་པའོ། །ལྷོར་ལྷ་མོ་ཙཽ་རཱི་སྟེ། སེར་སྣ་འཇུར་འགེགས་ཀྱི་ནོར་འཇོམས་ཤིང་རྐུ་བས་ན་ཆོམ་རྐུན་མ། སེམས་ཅན་ལ་རྗེས་སུ་ཆགས་པས་ན་སྐུ་མདོག་དམར་མོ། །སེམས་ཅན་རྣམས་གཏི་མུག་གི་གཉིད་ལས་སློང་བ་མཚོན་པས་ན་གཡས་ཅང་ཏེའུ་འཛིན་པ། གཏི་མུག་དང་ལྡན་པའི་སེམས་ཅན་མཚོན་པས་གཡོན་ཕག་པ་འཛིན་པའོ། །ནུབ་ཏུ་ལྷ་མོ་བཻ་ཏ་ལཱི་སྟེ། གཟུང་འཛིན་གྱི་སྲོག་སོང་བའི་རྗེས་སུ་རྣམ་པར་མི་རྟོག་པའི་ཡེ་ཤེས་ལངས་པས་ན་རོ་ལངས་མ། སངས་རྒྱས་ཀྱི་ཡོན་ཏན་གོང་ནས་གོང་དུ་རྒྱས་པ་(མཚོན་པས་ན་)སྐུ་མདོག་སེར་མོ། འདོད་ཆགས་ཀྱིས་གདུངས་བའི་སེམས་ཅན་མཚོན་པས་གཡས་རུས་སྦལ་འཛིན་པ། དེ་ཞི་བའི་ཐབས་གཡོན་བདུད་རྩིས་གང་བའི་ཐོད་པ་འཛིན་པའོ། །བྱང་དུ་ལྷ་མོ་གྷསྨ་རཱི་(སྟེ།) གཟུང་འཛིན་གྱི་རྣམ་པར་རྟོག་པ་ཟ་བར་ཕོད་པས་ན་ཟ་ཕོད་མ། འཕྲིན་ལས་སྣ་ཚོགས་༝པས་༝(ཀྱིས་)སེམས་ཅན་གྱི་དོན་མཛད་པས་ན་སྐུ་མདོག་ལྗང་གུ། ཞེ་སྡང་གིས་གཟིར་བའི་སེམས་ཅན་མཚོན་པས་གཡས་སྦྲུལ། དེ་ཞི་བའི་ཐབས་གཡོན་ཐོད་པ་འཛིན་པའོ། །བྱང་ཤར་དུ་ལྷ་མོ་པུཀྐ་སཱི་ནི། རྣམ་པར་མི་རྟོག་པའི་ཡེ་ཤེས་ཀྱིས་ཐུགས་རྒྱུད་ཁེངས་པས་ན་སྦོས་མོ། ཆོས་ཀྱི་དབྱིངས་ལས་མི་འགྱུར་བས་སྐུ་མདོག་སྔོན་མོ། །ང་རྒྱལ་དང་ལྡན་པའི་སེམས་ཅན་མཚོན་པས་གཡས་སེང་གེ །དེ་གཅོད་པར་བྱེད་པས་གཡོན་དགྲ་སྟ་ཁ་བོ་ཆེ་འཛིན་པའོ། །ཤར་ལྷོར་ལྷ་མོ་ཤ་ཝ་རཱི་སྟེ། གཟུང་འཛིན་གྱི་རྣམ་རྟོག་ལས་རིང་དུ་དབེན་པས་ན་རི་ཁྲོད་མ། དག་པ་གཉིས་དང་ལྡན་པས་སྐུ་མདོག་དཀར་མོ། བདག་ཏུ་མི་འཛིན་པས་གཡས་དགེ་སློང༌། ཉོན་མོངས་པའི་མདུད་པ་ལས་གྲོལ་བས་གཡོན་བསིལ་བྱེད་འཛིན་པའོ། །ལྷོ་ནུབ་ཏུ་ལྷ་མོ་ཙཎྜ་ལཱི་སྟེ། གཟུང་འཛིན་གྱི་སྲོག་གཅོད་པས་ན་གཏུམ་མོ། སེམས་ཅན་གྱི་དོན་ལ་རྗེས་སུ་ཆགས་པས་ན་སྐུ་མདོག་སྔོ་བསངས། ཆོས་ཀྱི་འཁོར་ལོ་བསྐོར་བས་གཡས་འཁོར་ལོ། །ཉོན་མོངས་པའི་༝ཐ་བ་རློག་༝(ཐལ་བ་སློག་)པས་གཡོན་ཐོང་པ་འཛིན་པའོ། །ནུབ་བྱང་དུ་ལྷ་མོ་ཌོམྦི་ནཱི་(སྟེ)། གཟུང་འཛིན་གྱི་རྣམ་རྟོག་གིས་མི་རེག་པས་ན་གཡུང་མོ། འཕྲིན་ལས་སྣ་ཚོགས་༝པས་༝(ཀྱིས་)སེམས་ཅན་གྱི་དོན་མཛད་པས་ན་སྐུ་མདོག་སྣ་ཚོགས་པ། དེ་ཡང་བརླ་གཉིས་མན་ཆད་ཞབས་གཉིས་ལྗང་གུ། སུམ་མདོ་དམར་པོ། ལྟོ་བ་དཀར་པོ། བྲང་སེར་པོ། མགྲིན་པ་ཡན་གྱི་དབུ་(དང་ཕྱག་)སྔོན་པོའོ། །འདི་ནི་ནང་གི་འབྱུང་བ་བཞིའི་རིམ་པ་དང་མཐུན་ནོ། །བདག་ཏུ་འཛིན་པའི་རི་བོ་ཉི་ཤུ་འཇོམས་པས་གཡས་རྡོ་རྗེ། གདུག་པ་ཅན་གྱི་སེམས་ཅན་ལ་བསྡིགས་པས་གཡོན་སྡིགས་མཛུབ་མཛད་པའོ། །ལྷ་མོ་ཐམས་ཅད་ཀྱང་ཆོས་ཐམས་ཅད་ཀྱི་གནས་ལུགས་དེ་བཞིན་ཉིད་དུ་རོ་གཅིག་པས་ན་ཞལ་གཅིག་པ། བདེན་པ་གཉིས་ཐུགས་སུ་ཆུད་པས་ཕྱག་གཉིས་པ། རྡོ་རྗེ་གསུམ་གྱི་གོ་འཕང་བརྙེས་པས་སྤྱན་གསུམ་པ། སངས་རྒྱས་ཀྱི་ཆེ་བའི་ཡོན་ཏན་ཐམས་ཅད་གོང་ནས་གོང་དུ་རྒྱས་པས་དབུ་སྐྲ་དམར་སེར་གྱེན་དུ་བརྫེས་པ། ཉོན་མོངས་པའི་སྒྲིབ་གཡོགས་དང་བྲལ་བས་གཅེར་བུ། རིགས་ལྔ་རྣམ་པར་དག་པས་རུས་པའི་རྒྱན་ལྔས་བརྒྱན་པ། ཡེ་ཤེས་ལྔ་ཡོངས་སུ་རྫོགས་པས་མི་མགོ་སྐམ་པོ་ལྔས་དབུ་རྒྱན། (ནང་གི་)ཨཱ་ལི་ཀཱ་ལི་ལྔ་བཅུ་དབྱིངས་སུ་དག་པས་ན་ཐབས་ཀྱི་རང་བཞིན་མི་མགོ་སྐམ་པོ་ལྔ་བཅུའི་དོ་ཤལ་བྱས་པ། མི་གནས་པའི་མྱ་ངན་ལས་འདས་པས་ཞབས་གཡོན་བརྐྱངས་ཤིང་། (གཡས་)སྐྱིལ་ཀྲུང་ཕྱེད་པའི་གར་སྟབས་ཀྱིས་བཞུགས་པའོ། །གཉིས་པ་སྦྱང་གཞི་སྦྱོང་བྱེད་ངོ་སྤྲོད་ཚུལ་ནི། སྦྱང་གཞི་གཟུགས། ཚོར་བ། འདུ་ཤེས། འདུ་བྱེད་རྣམས་ཀྱི་ཕུང་པོ། ས་ཆུ་མེ་རླུང་དང་བརྒྱད། སྦྱོང་བྱེད་མེ་ལོང་ལྟ་བུའི་ཡེ་ཤེས། མཉམ་པ་ཉིད། སོ་སོར་རྟོག་པ། བྱ་བ་གྲུབ་པའི་ཡེ་ཤེས། བྱམས་པ། སྙིང་རྗེ། དགའ་བ། བཏང་སྙོམས་ཚད་མེད་དང་བརྒྱད་ཀྱི་ངོ་བོ་ལྷ་མོ་བརྒྱད་ཀྱི་རྣམ་པར་བསྒྱུར་ནས། ལམ་བྱེད་རྣམ་པ་བཞིའི་སྒོ་ནས་ཉམས་སུ་ལེན་པ་ཡིན་ནོ། །སྐུ་མདོག་སྦྱང་གཞི་སྦྱོང་བྱེད་སྦྱོར་ཚུལ་ནི། སྦྱང་གཞི་ཞེ་སྡང་སྟེ། སྦྱོང་བྱེད་ཆོས་དབྱིངས་ཡེ་ཤེས་ཀྱི་ངོ་བོ་ཁ་དོག་ནག་པོར་བསྒྱུར་ནས་ཉམས་སུ་ལེན་པའོ། །དེ་བཞིན་དུ་སྦྱང་གཞི་གཏི་མུག །ང་རྒྱལ་དང་། སེར་སྣ། འདོད་ཆགས། ཕྲག་དོག་རྣམས་སྦྱོང་བྱེད་མེ་ལོང་ལྟ་བུ། མཉམ་པ་ཉིད། སོ་སོར་རྟོག་པ། བྱ་བ་གྲུབ་པའི་ཡེ་ཤེས་རྣམས་ཀྱི་ངོ་བོ། ཁ་དོག་དཀར་པོ། སེར་པོ། དམར་པོ། ལྗང་གུ་ལ་སོགས་པ་རྣམས་བསྒོམ་མོ། །ཕྱག་མཚན་སྦྱང་གཞི་སྦྱོང་བྱེད་སྦྱོར་ཚུལ་ནི། སྦྱང་གཞི་ཞེ་སྡང༌། དེ་སྦྱོང་བྱེད་ཆོས་དབྱིངས་ཡེ་ཤེས་ཀྱི་ངོ་བོ། གྲི་གུག །རྡོ་རྗེ། ཁ་ཊྭཱཾ་ག །དགྲ་སྟ་ལ་སོགས་པར་བསྒོམ། སྦྱང་གཞི་གཏི་མུག །དེ་སྦྱོང་བྱེད་མེ་ལོང་ལྟ་བུའི་ཡེ་ཤེས་ཀྱི་ངོ་བོ། འཁོར་ལོ་ལ་སོགས་པར་བསྒོམ། སྦྱང་གཞི་ང་རྒྱལ་དང་སེར་སྣ། དེ་སྦྱོང་བྱེད་མཉམ་པ་ཉིད་ཀྱི་ཡེ་ཤེས་ཀྱི་ངོ་བོ། རིན་པོ་ཆེ་ལ་སོགས་པར་བསྒོམ། སྦྱང་གཞི་འདོད་ཆགས། དེ་སྦྱོང་བྱེད་སོར་རྟོག་ཡེ་ཤེས་ཀྱི་ངོ་བོ། པདྨ་དང་། ཐོད་པ་དང་། ལྕགས་ཀྱུ་ལ་སོགས་པར་བསྒོམ། སྦྱང་གཞི་ཕྲག་དོག །དེ་སྦྱོང་བྱེད་བྱ་གྲུབ་ཡེ་ཤེས་ཀྱི་ངོ་བོ། རལ་གྲི། སྣ་ཚོགས་རྡོ་རྗེ། ཌཱ་མ་རུ་ལ་སོགས་པའི་རྣམ་པར་བསྒྱུར་ནས་བསྒོམ་པའོ། །ཕྱག་མཚན་གྱི་སྲོག་ཆགས་རྣམས་ནི། སྦྱང་གཞི་ཕུང་པོ་ལྔ་དང་། ཉོན་མོངས་པ་ལྔ་ལ་སོགས་པ་སྦྱོང་བྱེད་སྐུ་ལྔ་ཡེ་ཤེས་ལྔ་ལ་སོགས་པ་མཚོན་པས་མཚོན་དོན་ཆེས་ཆེར་ཟབ་པ་ཡིན་ནོ། །རྣམ་འགྱུར་(སྦྱང་གཞི་སྦྱོང་བྱེད་སྦྱོར་ཚུལ་)ནི། མཚོན་བྱ་འཁོར་བ། མཚོན་བྱེད་མྱ་ངན་ལས་འདའ་བ་མཚོན་པས་འཁོར་འདས་དབྱེར་མེད་དུ་ཉམས་སུ་ལེན་པ་ཡིན་ནོ། །གསུམ་པ་དོགས་པ་༝བཅད་༝(གཅད་)པ་ནི། རྩ་རྒྱུད་ལས། དཀར་མོ་དབང་པོའི་ཕྱོགས་ཕྱུང་ནས། །ཤར་གྱི་སྒོ་རུ་ཡང་དག་གནས། །ཞེས་གསུངས་པ་དང༌། གཞལ་ཡས་ཁང་གི་ནང་དུ་འདབ་བརྒྱད་ཀྱི་སྟེང་དུ་ལྷ་མོ་རྣམས་བཀོད་པ་དང་འགལ་༝ལམ་༝(ལོ་)སྙམ་ན། མི་འགལ་ཏེ། (ཤར་གྱི་སྒོ་རུ་ཡང་དག་གནས། །ཞེས་)གསུངས་པའི་དོན་ནི། སྒོ་མཚམས་བརྒྱད་སོ་སོའི་ཐད་ཀྱི་པད་འདབ་ཀྱི་སྟེང་དུ་ལྷ་མོ་རྣམས་དགོད་པའི་དོན་ཡིན་ཏེ། དེ་ལྟར་མ་ཡིན་ན་ཕྱག་མཚན་དགོད་པའི་སྐབས་སུ་ལྷ་མོ་བརྒྱད་ཀྱི་ཕྱག་མཚན་པད་འདབ་ཀྱི་སྟེང་དུ་དགོད་པར་བཤད་པ་དང་ནང་འགལ་བའི་ཕྱིར་རོ། །ལྷ་མོ་བརྒྱད་ལ་གཽ་རཱི་ལ་སོགས་པའི་མཚན་འདོགས་པའི་རྒྱུ་མཚན་ཅི་ཡིན་སྙམ་ན། རྒྱུ་མཚན་ཡོད་དེ། སྔོན་བྱུང་སྟོན་པ་ཧེ་རུ་ཀས་གདུལ་བྱ་དྲག་པོ་དབང་ཕྱུག་འཁོར་བཅས་བཏུལ་བའི་ཚེ། རིགས་བཞི་དང་། ཡུམ་བཞིས་ལྷ་མོ་བརྒྱད་དུ་སྤྲུལ་ནས། དབང་ཕྱུག་གི་ཆུང་མ་བརྒྱད་བཏུལ་བས་གདུལ་བྱ་དེ་རྣམས་ཀྱི་མིང་འདུལ་བྱེད་དེ་རྣམས་ལ་བཏགས་པ་ཡིན་ཏེ། དཔེར་ན། འཇིག་རྟེན་ན་རི་དྭགས་གསོད་པའི་རྔོན་པ་ལ་རི་དྭགས་པ་ཞེས་བརྗོད་པ་ལྟ་བུའོ། དེ་ཡང་ཨ་བྷི་དྷ་ན་ལས། གདུལ་བྱའི་མིང་ནི་འདུལ་བྱེད་ལ་གྲགས་འགྱུར། །ཞེས་གསུངས་པའི་ཕྱིར་རོ། །གཽ་རཱི་དཀར་མོ། ཙཽ་རཱི་སེར་མོ། བཻ་ཏ་ལཱི་དམར་མོར་འབྱུང༌རིག་པ་ལ། དེ་ལྟར་མི་འབྱུང་བའི་རྒྱུ་མཚན་ཅི་ཡིན་སྙམ་ན། རྒྱུ་མཚན་ཡོད་དེ། ཡེ་ཤེས་རེ་རེ་ལའང་ཡེ་ཤེས་ལྔ་ལྔ་ཚང་བས། ནང་ཚན་གྱི་ཡེ་ཤེས་སོ་སོའི་ཁ་དོག་གི་རྣམ་པར་ཤར་བ་ཡིན་ཅིང༌། དེ་ཡང་གཽ་རཱི་མེ་ལོང་ལྟ་བུའི་ཡེ་ཤེས་ཀྱི་ངོ་བོ་ཡིན་ལ། ཡེ་ཤེས་དེའི་ནང་ཚན་ཆོས་དབྱིངས་ཡེ་ཤེས་ཀྱི་ཁ་དོག་ནག་པོར་ཤར་བ་ལྟ་བུའོ། །

གསུམ་པ་རྒྱུ་རྡོ་རྗེ་འཛིན་པ་ཡབ་ཡུམ་ཐིག་ལེར་ཞུ་བ་ལ་ལྔ་སྟེ། རྒྱུ་གང་ཞུ་བ། རྐྱེན་གང་གིས་ཞུ་བ། རྣམ་པ་ཇི་ལྟ་བུར་ཞུ་བ། དེ་ལ་ང་རྒྱལ་གཟུང་བ། དེ་དག་གི་དགོས་པ་བཤད་པའོ། །དང་པོ་ནི། རྒྱུ་རྡོ་རྗེ་འཛིན་པ་ཡབ་ཡུམ་གྱི་ཕུང་ཁམས་སྐྱེ་མཆེད་ཐམས་ཅད་དོ། །གཉིས་པ་ལ་གཉིས་ཏེ། བདེ་བ་སྐྱེས་པ། དྲི་ཟ་ཞུགས་པའོ། །དང་པོ་ནི། རྒྱུ་རྡོ་རྗེ་འཛིན་པ་ཡབ་ཡུམ་སྙོམས་པར་ཞུགས་པས་བྱང་ཆུབ་ཀྱི་སེམས་དྭངས་མས་སྐུའི་ཆ་ཤས་ཐམས་ཅད་ཡོངས་སུ་གང་བས་ཐུགས་རྒྱུད་ལ་ཟག་མེད་བདེ་ཆེན་གྱི་ཡེ་ཤེས་སྐྱེས་པའོ། །གཉིས་པ་(ནི།) དེ་ལྟར་སྐྱེས་པའི་ཚེ་རང་གི་བར་སྲིད་ཀྱི་ངོ་བོ་ནམ་མཁར་ཡིག་འབྲུ་ལྔ་ཡབ་ཀྱི་ཞལ་དུ་ཞུགས། ཐུགས་ཀར་རྗེས་སུ་ཆགས་པའི་མེས་འོད་དུ་ཞུ། སྐུའི་དབྱིབས་བརྒྱུད་རྡོ་རྗེའི་ལམ་ནས་ཡུམ་གྱི་མཁར་བབས་པའི་རྐྱེན་གྱིས་རྒྱུ་རྡོ་རྗེ་འཛིན་པ་ཡབ་ཡུམ་གྱི་ཕུང་ཁམས་སྐྱེ་མཆེད། ཡིག་འབྲུ་ལྔ་དང་བཅས་པ་རོ་གཅིག་ཏུ་འདྲེས་པས་འོད་དུ་ཞུ་བའོ། །དེ་དག་གི་སྦྱང་གཞི་སྦྱོང་བྱེད་ངོ་སྤྲོད་ཚུལ་ནི། སྦྱང་གཞི་མ་དག་པའི་སེམས་སྣང་ལ་ཕ་མ་ཉལ་པོ་སྔར་བྱས་པ། མ་འོངས་པ་ན་བྱེད་པར་འགྱུར་བ་ལ་སོགས་པའི་སེམས་སྣང་བག་ཆགས་དང་བཅས་པ་ཐམས་ཅད་སྦྱོང་བྱེད་རྒྱུ་རྡོ་རྗེ་འཛིན་པ་ཡབ་ཡུམ་སྙོམས་པར་ཞུགས་པས་སྦྱོང༌། སྦྱང་གཞི་རང་གི་བར་དོ་སྔར་བྱས་པ་མ་འོངས་པ་ན་བྱེད་པར་འགྱུར་བའི་བར་དོའི་ལུས་ངག་ཡིད་གསུམ་སྲེད་ལེན་དང་བཅས་པ། སྦྱོང་བྱེད་ཀྱེ་རྡོ་རྗེའི་སྐུ་གསུང་ཐུགས་ཐབས་ཤེས་གཉིས་ཀྱི་ངོ་བོ་ཡིག་འབྲུ་ལྔའི་རྣམ་པར་ཤར་བས་སྦྱོང༌། སྦྱང་གཞི་རང་གི་བར་སྲིད་ཕ་མའི་ཁུ་ཁྲག་འདྲེས་པ། སྦྱོང་བྱེད་ཡབ་ཡུམ་གྱི་ཕུང་པོ་ཁམས་སྐྱེ་མཆེད་ཡིག་འབྲུ་ལྔ་རོ་གཅིག་ཏུ་འདྲེས་པས་སྦྱོང༌(ངོ་)། །གསུམ་པ་ནི། བདེ་སྟོང་གཉིས་སུ་མེད་པའི་ཡེ་ཤེས་ཀྱི་རང་བཞིན་ཐིག་ལེ་ཟླུམ་པོ་ཁ་དོག་སྔོ་སྐྱ། བདེ་བའི་ཆ་ཡབ་ཞུ་བ་སྟོང་པའི་ཆ་ཡུམ་ཞུ་བ་ཡིན་ཏེ། རྗེ་༝བཙུན་རྩེ་མོས༝(ས་ཆེན་གྱིས)། ཡབ་ཞུ་ཡེ་ཤེས་ཡུམ་ཞུ་དབྱིངས། །ཞེས་གསུངས་སོ། །བཞི་བ་ནི། རང་ཉིད་བདེ་སྟོང་གཉིས་སུ་མེད་པའི་ཡེ་ཤེས་ཀྱི་ངོ་བོ་རྣམ་པ་ཐིག་ལེའི་རྣམ་པར་གནས་པའི་ང་རྒྱལ་བཟུང་ནས་དེ་བྱིན་གྱིས་རློབ་བྱེད་ཀྱི་སྔགས་བརྗོད་དེ། སྔགས་ཀྱི་དོན་ནི། ཨོཾ་ནི་མཆོག་སྟེར་བ། སརྦ་ཏ་ཐཱ་ག་ཏ་ནི་དེ་བཞིན་གཤེགས་པ་ཐམས་ཅད། ཨ་ནུ་རཱ་ག་ནི་རྗེས་སུ་ཆགས་པ། བཛྲ་རྡོ་རྗེ། སྭ་བྷ་ཝ་རང་བཞིན། ཨཱཏྨ་ཀོ་ནི་བདག་ཉིད། ཨ་ཧཾ་ནི་ངའོ་ཞེས་པའོ། །དེའི་སྦྱང་གཞི་ཕུང་པོ་ལྔའི་ཆོས་ཉིད་དུ་འཛིན་པ། ཡུལ་དྲུག་གི་ནང་ནས་ཆོས། དབང་པོ་དྲུག་གི་ནང་ནས་ཡིད་ཀྱི་དབང་པོ། རྣམ་ཤེས་དྲུག་གི་ནང་ནས་ཡིད་ཀྱི་རྣམ་པར་ཤེས་པ། རིགས་དྲུག་གི་ནང་ནས་རྡོ་རྗེ་སེམས་དཔའི་རིགས་ཁ་དོག་དྲུག་གི་ནང་ནས། ནག་པོ་ལ་སོགས་པའི་མ་དག་པའི་སེམས་སྣང་བག་ཆགས་དང་བཅས་པ་ཐམས་ཅད་སྦྱོང་བྱེད་རྡོ་རྗེ་སེམས་དཔའི་ངོ་བོ་ཐིག་ལེའི་རྣམ་པར་བསྒྱུར་ནས་ལམ་བྱེད་རྣམ་པ་བཞིའི་སྒོ་ནས་ཉམས་སུ་བླངས་པ་ལ་བརྟེན་ནས། སྦྱངས་འབྲས་རིགས་དྲུག་པ་རྡོ་རྗེ་འཆང་ཆེན་པོའི་གོ་འཕང་ངེས་པར་ཐོབ་པའོ། །ལྔ་བ་ནི། དེ་ལྟར་གཉིས་སྣང་གི་རྟོག་པ་ཐམས་ཅད་བསྡུས་ནས་ལྷན་ཅིག་སྐྱེས་པའི་ཡེ་ཤེས་ཀྱི་ངང་ལ་མཉམ་པར་བཞག་པས་རྫོགས་རིམ་གྱི་སྨིན་བྱེད་དུ་འགྲོ་བ་དང་འབྲས་བུ་ཆོས་སྐུ་ཐོབ་པར་འགྱུར་བའི་དགོས་པ་ཡོད་དོ། །

འབྲས་བུ་རྡོ་རྗེ་འཛིན་པ།

བཞི་བ་ཞུ་བ་གླུས་བསྐུལ་ནས་འབྲས་བུ་རྡོ་རྗེ་འཛིན་པ་ཡབ་ཡུམ་བཞེངས་ཚུལ་ལ། རྗེ་༝བཙུན་རྩེ་མོས་དང་པོ་༝(ས་ཆེན་གྱིས།) གཙོ་བོ་(ཆོས་སྐུ་)ཐིག་ལེ་ལ། །བཞུགས་པ་ལྷ་མོ་བཞི་རྣམས་ཀྱིས། །མགོན་མེད་པ་ནི་གཙོ་བོ་དང༌། །ཕྲད་པར་འདོད་པས་གླུ་ཡིས་བསྐུལ། །ཞེས་གསུངས་པའི་དོན་ལ་ལྔ་སྟེ། གང་ལ་བསྐུལ་བ། གང་གིས་བསྐུལ་བ། ཇི་ལྟར་བསྐུལ་བ། དེ་ལྟར་བསྐུལ་བའི་དགོས་པ། དེ་ལས་འབྲས་བུ་རྡོ་རྗེ་འཛིན་པ་ཡབ་ཡུམ་བཞེངས་པ་དངོས་སོ། །དང་པོ་ནི། བདེ་སྟོང་གཉིས་སུ་མེད་པའི་ཡེ་ཤེས་ཀྱི་ངོ་བོ་རྣམ་པ་ཐིག་ལེའི་རྣམ་པར་གནས་པ་དེ་ལའོ། །གཉིས་པ་ནི། རྩ་རྒྱུད་ལས། དེ་ནས་ལྷ་མོ་རྣམས་ཀྱིས་བསྐུལ། །ཞེས་གསུངས་པ་དང༌། ལྷ་མོ་གང་གིས་བསྐུལ་བ་གསལ་བར། བཤད་རྒྱུད་རྡོ་རྗེ་གུར་ལས། མཚམས་ཀྱི་ལྷ་མོས་བསྐུལ་ནས་ནི། །ཞེས་གསུངས། དེའི་རྒྱུ་མཚན་ཡང་འབྲས་དུས་སུ་སངས་རྒྱས་རྣམས་ཆོས་ཀྱི་སྐུ་ལས་མ་གཡོས་པར་གཟུགས་ཀྱི་སྐུའི་རྣམ་པར་བཞེངས་ནས། ནམ་མཁའ་དང་མཉམ་པའི་སེམས་ཅན་ཐམས་ཅད་ཀྱི་དོན་འབད་མེད་ལྷུན་གྲུབ་ཏུ་འབྱུང་བ་ནི། ལམ་དུས་སུ་ཚད་མེད་བཞི་བསྒོམས་པ་ལ་བརྟེན་ནས་འབྱུང་བ་ཡིན་ལ། དེ་བཞིན་དུ་འདིར་ཡང་ཚད་མེད་བཞི་དག་པའི་ངོ་བོ་མཚམས་ཀྱི་ལྷ་མོ་བཞི་ཡིན་པས་སོ། །གསུམ་པ་ནི། རྩ་རྒྱུད་ལས། སྣ་ཚོགས་གླུ་ཡིས་མཆོད་པར་བྱ། །ཞེས་གསུངས་པ་ལྟར། གླུས་མཆོད་པའི་ཚུལ་དུ་བསྐུལ་བ་ཡིན་ཏེ། དེ་ཡང་ངོ་བོ་བདེ་ཆེན་གྱི་ཡེ་ཤེས་རྣམ་པ་གླུའི་གདངས་ཀྱི་རྣམ་པར་ཤར་བ་ཡིན་ལ། གླུས་མཆོད་པར་གྱུར་པའི་ཚུལ་ནི་ཐུགས་རྒྱུད་ལ་བདེ་ཆེན་གྱི་ཡེ་ཤེས་འབར་བའི་གྲོགས་སུ་འགྱུར་བས་སོ། །གླུས་བསྐུལ་བའི་ཚུལ་ནི། རྩ་རྒྱུད་ལས་གསུངས་པ་ལྟར་ན། པུཀྐ་སཱིས་ཐུགས་རྗེ་ཆེན་པོའི་ཚུལ་གྱིས་དང༌། ཤ་ཝ་རཱིས་གནད་ལ་བོར་བའི་ཚུལ་གྱིས་དང༌། ཙཎྜ་ལཱིས་སྔོན་གྱི་ཐུགས་དམ་བསྐུལ་བའི་ཚུལ་གྱིས་དང༌། གཡུང་མོས་ཐུགས་དགོངས་ཡོངས་སུ་མཁྱེན་པའི་ཚུལ་གྱིས་བསྐུལ་བའོ། །བཞི་བ་ནི། མན་ངག་སྙེ་མའི་དགོངས་པ་(ལྟར་ན།) གནས་སྐབས་སུ་གདུལ་བྱ་སྣོད་རུང་དུ་གྱུར་པ་མེད་ན། སངས་རྒྱས་རྣམས་ཆོས་སྐུ་དེ་བཞིན་ཉིད་ཁོ་ནའི་ངང་ལ་བཞུགས་པ་(དང།) ཡོད་པའི་ཚེ་སངས་རྒྱས་རྣམས་གཟུགས་སྐུའི་རྣམ་པ་བཞེངས་ནས་སེམས་ཅན་གྱི་དོན་མཛད་པ་དང་སྒོ་བསྟུན་ནས་གླུས་བསྐུལ་བས། འབྲས་བུ་རྡོ་རྗེ་འཛིན་པ་ཡབ་ཡུམ་དུ་བཞེངས་པར་བཞེད་དོ། །དེ་ཡང་དོན་ལ་སངས་རྒྱས་རྣམས་སེམས་ཅན་གྱི་དོན་མཛད་པ་ལ་བསྐུལ་དགོས་པ་མིན་ཏེ། སངས་རྒྱས་རྣམས་(ཀྱིས་)སེམས་ཅན་རྣམས་ལ་དུས་དྲུག་ཏུ་ཡེ་ཤེས་ཀྱི་གཟིགས་པ་ཐོགས་མེད་དུ་འཇུག་པའི་ཕྱིར། དེ་ཡང་གླུས་བསྐུལ་བས་སངས་རྒྱས་རྣམས་བཞེངས་སུ་མི་བཏུབ་པ་དང༌། དེ་ལ་ཡི་ཆད་པ་ལ་སོགས་པ་མེད་ཀྱང༌། འཇིག་རྟེན་(ན་)ཆེ་བར་གྲགས་པའི་སྦྱོད་པ་ལ་འཇིག་རྟེན་པ་རྣམས་མཆོག་ཏུ་འཛིན་པ་ལྟར་དེ་དང་སྒོ་བསྟུན་༝པས་༝(ནས་)དེ་ལྟར་ཚུལ་བསྟན་པ་ཡིན་ནོ། །དེ་དག་(གི་)སྦྱང་གཞི་མངལ་གྱི་གནས་སྐབས་སུ། སས་རྟེན། ཆུས་སྡུད། མེས་སྨིན། རླུང་གིས་རྒྱས་པར་བྱེད་པ་ནི། སྦྱོང་བྱེད་འབྱུང་བཞི་རྣམ་པར་དག་པའི་ངོ་བོ་མཚམས་ཀྱི་ལྷ་མོ་བཞིའི་གླུས་བསྐུལ་བས་སྦྱོང་། མངལ་གྱི་གནས་སྐབས་སུ་མེར་མེར་བོ་དང༌། ནུར་ནུར་བོ་དང༌། ལྟར་ལྟར་བོ་དང༌། གོར་གོར་བོ་དང༌། མཁྲང་གྱུར་བོ་རྣམས་ནི་སྦྱོང་བྱེད་ཐིག་ལེ་ལས་ས་བོན་དུ་གྱུར་པས་སྦྱོང༌། མངལ་གྱི་གནས་སྐབས་སུ་ལུས་ཡོངས་སུ་རྫོགས་ནས་ཕྱིར་བཙས་པ་ནི། ས་བོན་ལས་འབྲས་བུ་རྡོ་རྗེ་འཛིན་པ་ཡབ་ཡུམ་ཞལ་ཕྱག་གི་རྣམ་པར་བཞེངས་པས་སྦྱོང༌(ངོ་)། །ལྔ་བ་ནི། རྩ་རྒྱུད་ལས། ཧཱུྃ་དང་ཨྃ་གི་རྡོ་རྗེ་ཆེ། །ཁུ་བའི་གཟུགས་ལས་བཞེངས་ནས་ནི། །ཞབས་རྣམས་ས་ལ་རྡེབས་པ་དང༌། །ལྷ་དང་ལྷ་མིན་བསྡིགས་པར་མཛད། །ཅེས་གསུངས་པ་ལྟར། གླུས་བསྐུལ་བས་སྔོན་གྱི་ཐུགས་བསྐྱེད་དང་། སྨོན་ལམ་རྗེས་སུ་དྲན་པའི་ཚུལ་གྱིས་ཐིག་ལེ་དེ་ཉིད་ཆ་གཉིས་སུ་གྱུར། དེ་ལས་འབྲས་བུ་རྡོ་རྗེ་འཛིན་པ་ཡབ་ཡུམ་དུ་བཞེངས་པའོ། །ལྔ་བ་སྐུ་མདོག་དང་ཞལ་ཕྱག་གི་རྣམ་པ་གསལ་གདབ་པ་ལ་གསུམ་སྟེ། རྒྱུད་ལས་གསུངས་པའི་ཚུལ། གསུངས་པའི་དོན་བསྒོམ་པ། སྦྱང་གཞི་སྦྱོང་བྱེད་ངོ་སྤྲོད་པའི་ཚུལ་ལོ། །དང་པོ་ནི། རྩ་རྒྱུད་ལས། ཞལ་བརྒྱད་པ་ལ་ཞབས་བཞི་བ། །ཕྱག་ནི་བཅུ་དྲུག་དག་གིས་བརྒྱན། །ཞེས་དང༌། རྩ་བའི་ཞལ་ནི་ནག་པོ་ཆེ། །གཡས་པ་ལ་ནི་ཀུནྡ་མཚུངས། །གཡོན་པ་དམར་ཞིང་ཆེར་འཇིགས་པ། །སྟེང་གི་ཞལ་ནི་གཙིགས་པ་ཅན། །སྤྱན་ནི་ཉི་ཤུ་རྩ་བཞིས་ཆེ། །ལྷག་པའི་ཞལ་ནི་བུང་བ་ལྟར། །ཞེས་དང༌། གླང་པོ་རྟ་བོང་གླང་རྔ་མོ། །ཞེས་སོགས་དང༌། སྒེག་ཅིང་དཔའ་བ་མི་སྡུག་པ། ཞེས་སོགས་གསུངས་པ་རྣམས་ཀྱིས་བསྟན་ཏོ། །གཉིས་པ་གསུངས་པའི་དོན་བསྒོམ་པ་ལ་གསུམ་སྟེ། སྐུ་མདོག་དང་ཞལ་ཕྱག་སོགས་གསལ་གདབ་པ། གར་གྱི་ཉམས་དགུ་གསལ་གདབ་པ། ཡུམ་གསལ་འདེབས་པའོ། །དང་པོ་ནི། རྩ་རྒྱུད་ལས། ཧེ་ནི་སྙིང་རྗེ་ཆེན་པོ་སྟེ། །བཛྲའང་ཤེས་རབ་བརྗོད་པར་བྱ། །ཐབས་དང་ཤེས་རབ་བདག་ཉིད་རྒྱུད། །ཅེས་གསུངས་པ་ལྟར། བདེ་སྟོང་དབྱེར་མེད་དམ་ཐབས་ཤེས་ཟུང་འཇུག་གི་བདག་ཉིད། ངེས་དོན་གྱི་ཀྱེ་རྡོ་རྗེ་(འམ་)འབྲས་བུ་(རྡོ་རྗེ་)འཛིན་པ་ཡབ་ཡུམ་དུ་བཞེངས་པ་ནི། གཞི་ལམ་འབྲས་གསུམ་ཐམས་ཅད་ཀྱི་མཚོན་དོན་གཞན་ལས་ཁྱད་པར་དུ་འཕགས་པ་ཡིན་ཏེ། དེ་ཡང་སྐུ་མདོག་སྔོན་པོ་ནི་ཆོས་ཀྱི་དབྱིངས་ལས་འགྱུར་བ་མེད་པ། ཞལ་བརྒྱད་ནི་རྣམ་པར་ཐར་པའི་སྒོ་བརྒྱད་དག་པ། འདི་ལ་རྡོ་རྗེ་སྙིང་འགྲེལ་གྱི་ཡིག་སྣར། སྔོན་དྲག་པོ་དབང་ཕྱུག་གི་འཁོར་རྣམས་ལ་སའི་ཞལ་དང༌། དེ་བཞིན་དུ་ཆུ་དང་། མེ་དང་། རླུང་དང་། ནམ་མཁའ་དང་། ཉི་མ་དང་། ཟླ་བ་དང་། དྲག་པོའི་ཞལ་རྣམས་ཡོད་པས་དེ་དག་གི་ང་རྒྱལ་བཅག་པ་དང༌། འཇིག་རྟེན་ཆོས་བརྒྱད་ཀྱི་རྣམ་རྟོག་འཇོམས་པར་བཤད་དོ། །རྩ་ཞལ་སྔོན་པོ་མདུན་དུ་གཟིགས་པ། དེའི་གཡས་གཡོན་དུ་ཞི་བ་དང་ཆགས་པའི་ཞལ་གསུམ་གསུམ། དེ་ཡང་དབྱིངས་རང་བཞིན་གྱིས་རྣམ་པར་དག་ཅིང༌། སྤང་བྱ་གློ་བུར་གྱི་དྲི་མ་དང་བྲལ་བས་གཡས་ཞལ་དང་པོ་དཀར་པོ། ཐུགས་རྗེ་ཆེན་པོས་སེམས་ཅན་ལ་རྗེས་སུ་ཆགས་པས་གཡོན་ཞལ་དང་པོ་དམར་པོ། ཆོས་ཀྱི་དབྱིངས་ལས་མི་འགྱུར་བས་ཞལ་ལྷག་མ་རྣམས་བུང་བ་ལྟར་གནག་པ། ཐབས་ཤེས་གཉིས་སུ་མེད་པས་སྟེང་ཞལ་དུད་ཁ་མགྲིན་པ་དང་བཅས་པ་མདུན་དུ་གཟིགས་པ། ཁམས་གསུམ་ལ་གཟིགས་ཤིང་དུས་གསུམ་མཁྱེན་པས་ཞལ་རེ་རེ་ལ་སྤྱན་གསུམ་(རེ་)དང་ལྡན་པའི་སྤྱན་དབུས་མ་གཡོན་གྱེན་དུ་ལངས་པ་ལྟ་བུའོ། །སངས་རྒྱས་ཀྱི་ཡོན་ཏན་གོང་ནས་གོང་དུ་རྒྱས་པ་ནི་དབུ་སྐྲ་དམར་སེར་གྱེན་དུ་བརྫེས་པ། བདུད་བཞི་འཇོམས་པ་ལ་དཔའ་བས་མཆེ་བའི་མྱུ་གུ་བཞི་གཙིགས་པའོ། །ཕྱག་གི་གྱེས་ཚུལ་ལ། ཁ་ཅིག་སྟེང་འོག་ཏུ་རིམ་བཞིན་བརྩེགས་པར་འདོད་པ་ནི། རྩིབ་མའི་ལོགས་ལ་ཕྱག་སྐྱེ་བའི་སྐྱོན་ཡོད་དོ། །ཁ་ཅིག་གིས། ཕྲག་པ་དང་འབྲེལ་པའི་དཔུང་བ་གཉིས། དེ་རེ་རེ་ལ་ཕྱག་གཉིས་གཉིས་ཡོད་པར་འདོད་པ་ནི། དུས་འཁོར་གྱི་ཐུན་མོང་མ་ཡིན་པའི་བརྡ་ཆད་ཡིན་ལ། འདིར་འབྲེལ་ཅུང་ཟད་ཀྱང་མེད་དོ། །དེས་ན་རང་ལུགས་ནི། ཁ་ཆེ་རིན་ཅེན་རྡོ་རྗེས། ཕྱག་བཞི་བ་ལ་དཔུང་བ་བཞི། ཞེས་གསུངས་པ་ལྟར། མགྲིན་པ་དང་འབྲེལ་པའི་སོག་པ་བཅུ་དྲུག །དེ་དང་འབྲེལ་བའི་ཕྱག་ཡོངས་སུ་རྫོགས་པ་བཅུ་དྲུག་སྟེ། རིམ་པ་བཞིན་དུ་མདུན་ནས་རྒྱབ་ཏུ་བརྩེགས་པར་ཡོད་པར་བཞེད་དོ། །ཕྱག་བཅུ་དྲུག་ནི་སྟོང་ཉིད་བཅུ་དྲུག །དེས་བཟུང་བའི་ཐོད་པ་བཅུ་དྲུག་གི་མཚོན་དོན་ནི། །ཤེས་རབ་དང་སྦྱར་ན་སྟོང་ཉིད་རྟོགས་པའི་ཡེ་ཤེས་ཏེ། ཡུལ་དང་ཡུལ་ཅན་ཟུང་དུ་འཇུག་པའོ། །ཐབས་དང་སྦྱར་ན་དམིགས་མེད་ཀྱི་སྙིང་རྗེ་བཅུ་དྲུག་(65)མཚོན་པས་ཐབས་ཤེས་ཟུང་དུ་འཇུག་པའོ། །གཡས་པའི་ཕྱག་རྣམས་ཀྱིས་བཟུང་བའི་ཐོད་པའི་ནང་གི་སྲོག་ཆགས་བརྒྱད་ནི། རྡོ་རྗེ་གུར་ལས། གློ་དང་དབུགས་དང་དེ་བཞིན་སྨྱོ། །ཁོང་སྐམ་མཛེ་དང་བིརྫི་ཀ །མཆིན་པ་མཚེར་པའི་ནད་རྣམས་ལ། །གླང་པོ་ལ་སོགས་རིམ་ཤེས་བྱ། །ཞེས་གསུངས་པ་ལྟར། ནད་བརྒྱད་དག་པ་མཚོན། སྔོན་བྱུང་ལ་སྦྱར་ན། བཅོམ་ལྡན་འདས་ཀྱི་ཕྱག་གཡས་ཀྱི་ཕྱག་མཚན་རྣམས་ལས་འོད་ཟེར་འཕྲོས་པས། སེམས་ཅན་ཐམས་ཅད་ཀྱི་ནད་ཞི་བར་བྱས་པ་ཡིན་པས། རྗེས་འཇུག་རྣམས་ཀྱིས་ཀྱང་དེ་ལྟར་ཉམས་སུ་ལེན་དགོས། སྲོག་ཆགས་རྣམས་ཁ་ནང་དུ་བལྟ་བ་ནི་སེམས་ཅན་རྣམས་ཀྱི་ནད་རང་ཉིད་ལ་ལེན་པ་མཚོན། ཐོད་པའི་ནང་དུ་ཚུད་པ་ནི། དེ་ལྟར་བསྡུས་པ་དེ་བདེ་ཆེན་གྱི་ཡེ་ཤེས་སུ་བསྒྱུར་བ་མཚོན། གཡོན་པའི་ཕྱག་བརྒྱད་ཀྱིས་བཟུང་བའི་ཐོད་པའི་ནང་དུ་ལྷ་བརྒྱད་ནི། གསང་འདུས་ཀྱི་འགྲེལ་པ་སྒྲོན་གསལ་ལས། སྐུ་ཡི་དབང་ཕྱུག་གསུང་གི་དབང་ཕྱུག་དང༌། དེ་བཞིན་དུ་ནི་ཐུགས་ཀྱི་དབང་ཕྱུག་དང༌། །རྫུ་འཕྲུལ་ཀུན་ཏུ་འགྲོ་བའི་དབང་ཕྱུག་དང༌། །ཅི་འདོད་འཕྲིན་ལས་ཡོན་ཏན་བརྒྱད་པའོ། །ཞེས་གསུངས་པས་དབང་ཕྱུག་གི་དོན་བརྒྱད་མཚོན། སྔོན་བྱུང་ལ་སྦྱར་ན། བཅོམ་ལྡན་འདས་ཀྱི་གཡོན་པའི་ཕྱག་མཚན་བརྒྱད་ལས་འོད་འཕྲོས་པས། སེམས་ཅན་ཐམས་ཅད་ལ་འཇིག་རྟེན་དང་འཇིག་རྟེན་ལས་འདས་པའི་དགོས་པ་བསྒྲུབ་པ་ཡིན་པས་རྗེས་འཇུག་རྣམས་ཀྱང་དེ་ལྟར་དུ་ཉམས་སུ་ལེན་དགོས་སོ། །སེམས་ཅན་རྣམས་ལ་དབང་ཕྱུག་གི་དོན་སྩོལ་བས་ཕྱག་གཡས་མཆོག་སྦྱིན། གཡོན་སྐྱབས་སྦྱིན་མཛད་པའོ། །ཡེ་ཤེས་ལྔ་ཡོངས་སུ་རྫོགས་པས་མི་མགོ་སྐམ་པོ་ལྔའི་དབུ་རྒྱན། ཨཱ་ལི་ཀཱ་ལི་ལྔ་བཅུ་དབྱིངས་སུ་དག་པས་ཤེས་རབ་ཀྱི་རང་བཞིན་མི་མགོ་རློན་པ་ལྔ་བཅུའི་དོ་ཤལ། ཕར་ཕྱིན་དྲུག་དག་པས་རུས་པའི་རྒྱན་དྲུག་གིས་བརྒྱན་པ། བསྡུ་བའི་དངོས་པོ་བཞི་མཚོན་པས་ཞབས་བཞི། དེའི་བཞུགས་ཚུལ་ལ། ཁ་ཅིག་ཞབས་མདུན་མ་གཉིས་གཡས་བརྐྱངས་གཡོན་བསྐུམས། རྒྱབ་མ་གཉིས་གཡོན་བརྐྱངས་གཡས་བསྐུམས་ཏེ། བཞི་ཀ་གདན་ལ་རེག་པར་འདོད། ༝ཁ་ཅིག་མདུན་མ་གཉིས་གཡས་བརྐྱངས་གཡོན་བསྐུམས་པའི་གར་སྟབས་ཀྱིས་བཞུགས་པར་འདོད།༝ ཁ་ཅིག་ཞབས་མདུན་མ་གཉིས་གཡས་བརྐྱངས་གཡོན་བསྐུམས། རྒྱབ་མ་གཉིས་གར་སྟབས་ཀྱིས་བཞུགས་པར་འདོད། འདིར་རང་ལུགས་ནི། དཔྱི་གཉིས་ལ་ཞབས་གཉིས་གཉིས་མདུན་རྒྱབ་ཏུ་ཡོད་པས་གཡས་གཉིས་བརྐྱང་པའི་བརླ་ལ། གཡོན་གཉིས་བསྐུམས་པའི་སོར་མོ་གཏད་པའི་གར་སྟབས་ཀྱིས་བཞུགས་པར་བཞེད་དོ། །རྩ་རྒྱུད་འབྲོག་འགྱུར་ལས། ཉི་མར་བཞུགས་ཤིང་རོལ་མོ་བཅས། །ཞེས་གསུངས་པ་དང༌། དཔང་འགྱུར་ལས། ཉི་མར་བཞུགས་ཤིང་གར་སྟབས་ལྡན། །ཞེས་གསུངས་པའི་ཐུན་མོང་མ་ཡིན་པའི་དོན་ཡིན་ནོ། །གཉིས་པ་གར་གྱི་ཉམས་དགུ་གསལ་གདབ་པ་ལ་གསུམ་སྟེ། སྐུའི་ཉམས། གསུང་གི་ཉམས། ཐུགས་ཀྱི་ཉམས་སོ། །དང་པོ་ནི། རྩ་རྒྱུད་ལས། སྒེག་ཅིང་དཔའ་བ་མི་སྡུག་པ། །ཞེས་གསུངས་ལ། སྒེག་པ་ནི། སྐུ་ལ་མཚན་དཔེས་སྤྲས་ཤིང་ལྟ་བས་ཆོག་མི་ཤེས་པས་གདུལ་བྱ་འདོད་ཆགས་ཅན་འདུལ་བར་བྱེད། དཔའ་བ་ནི། བདུད་བཞི་བརྩེགས་པའི་སྟེང་དུ་སྐུ་བརྗིད་ཅིང་ཆེ་བས་གདུལ་བྱ་ཞེ་སྡང་ཅན་འདུལ་བར་བྱེད། མི་སྡུག་པ་ནི། ཞལ་མཆེ་བ་བཞི་གཙིགས་ཤིང་ཁྲོ་གཉེར་བསྡུས་པ་ལ་སོགས་པ་རྣམ་འགྱུར་དུ་མས་གཏི་མུག་ཅན་འདུལ་བར་བྱེད་(དོ)། །གཉིས་པ་གསུང་གི་ཉམས་ནི། དགོད་ཅིང་དྲག་ཤུལ་འཇིགས་སུ་རུང༌། །ཞེས་པས་དགོད་པ་ནི། རབ་ཏུ་དགྱེས་པ་ཆགས་པའི་བཞད་སྒྲས་འདོད་ཆགས་ཅན་འདུལ་བར་བྱེད། དྲག་ཤུལ་ནི། རབ་ཏུ་གཏུམ་པའི་ཧཱུྃ་ཕཊ་ལ་སོགས་པའི་དྲག་ཤུལ་གྱི་ང་རོས་ཞེ་སྡང་ཅན་འདུལ་བར་བྱེད། འཇིགས་སུ་རུང་བ་ནི། བདག་ཏུ་འཛིན་པ་འཇིག་པའི་ཕྱིར། གྲག་སྟོང་སྐྱེ་བ་མེད་པའི་སྔགས་ཀྱི་ང་རོས་གཏི་མུག་ཅན་འདུལ་བར་བྱེད་དོ། །གསུམ་པ་ཐུགས་ཀྱི་ཉམས་གསུམ་ནི། །སྙིང་རྗེ་རྔམས་དང་ཞི་བ་སྟེ། །ཞེས་གསུངས་པས་སྙིང་རྗེ་ནི། སེམས་ཅན་རྣམས་རྗེས་སུ་འཛིན་པར་བཞེད་པས་ཐུགས་བརྩེ་བ་ཆེན་པོས་འདོད་ཆགས་ཅན་འདུལ་བར་བྱེད། རྔམས་པ་ནི། བྱམས་པ་ཆེན་པོས་ཐུགས་ཁྲོས་ཤིང་ཞེ་སྡང་ཅན་འདུལ་བར་བྱེད། ཞི་བ་ནི། རིག་སྟོང་དབྱེར་མེད་ཀྱི་ངང་ནས་ལོག་ལྟ་དང་ལྡན་པའི་གཏི་མུག་ཅན་འདུལ་བར་བྱེད་དོ། །གསུམ་པ་ཡུམ་གསལ་གདབ་པ་ནི། རྡོ་རྗེ་ནི་སྟོང་པ། བདག་མེད་མ་ནི། ཆོས་དང་གང་ཟག་གི་བདག་གིས་སྟོང་པས་ན་བདག་མེད་མ། དེའི་(ཞལ་)ཕྱག་༝མཚན་༝གསལ་འདེབས་པ་ནི། མངོན་རྟོགས་ཀྱི་དཀྱུས་བཞིན་(དང་)། མཚོན་དོན་ནི། གོང་གི་ལྷ་མོ་བརྒྱད་ཀྱི་སྐབས་སུ་བཤད་པ་དང་ཚུལ་མཚུངས་སོ། །གསུམ་པ་སྦྱང་གཞི་སྦྱོང་བྱེད་སྦྱོར་ཚུལ་ནི། ཆོས་རྗེ་ས་པཎ་གྱིས། ལྷ་ཡི་སྐུ་ལ་སྦྱང་གཞི་དང༌། །སྦྱོང་བྱེད་འཕྲོད་པའི་རྟེན་འབྲེལ་ཡོད། །ཅེས་གསུངས་པ་ལྟར། སྦྱང་གཞི་སྦྱོང་བྱེད་ལེགས་པར་ངོ་སྤྲོད་པའི་ཚུལ་གྱིས་ཉམས་སུ་ལེན་པ་ཡིན་ལ། དེ་ཡང་སྦྱོང་བྱེད་ཞལ་བརྒྱད་ཀྱིས་སྦྱང་གཞི་རྣམ་ཤེས་ཚོགས་བརྒྱད་སྦྱོང༌། ཕྱག་བཅུ་དྲུག་གིས་འཕོ་བ་བཅུ་དྲུག་གམ།(66) སྐྱེ་མཆེད་བཅུ་གཉིས་སྐྱེ་རྒ་ན་འཆི་དང་བཅས་པ་བཅུ་དྲུག་སྦྱོང༌། སྤྱན་ཉི་ཤུ་རྩ་བཞིས་ནི། དབང་བོ་ཉེར་གཉིས་(67)གསལ་སྟོང་གཉིས་དང་བཅས་པ་སྦྱོང༌། ཞབས་བཞིས་ནི་སྐྱེས་གནས་བཞི་སྦྱོང༌། ཞལ་གྱི་མཆེ་བ་ཟླ་བ་ཕྱེད་པས་བདག་ཏུ་འཛིན་པ་སྦྱོང༌། མི་མགོ་རློན་པ་ལྔ་བཅུའི་དོ་ཤལ་གྱིས་ཉེར་ལེན་གྱི་ཕུང་པོ་ལྔ་ལ་བརྟེན་ནས་སྡུག་བསྔལ་གྱི་འཕྲེང་བ་ཁོར་མོར་འབྱུང་བ་སྦྱོང༌། མདོར་ན་སྦྱང་གཞི་འཁོར་བ་སྦྱོང་བྱེད་མྱ་ངན་ལས་འདས་པ་སྟེ་དབྱེར་མེད་དུ་ཉམས་སུ་ལེན་པ་དང༌། རྣམ་འགྱུར་ལ་སོགས་པ་དུག་གསུམ་སྦྱོང་ཚུལ་ཡང་གོང་དུ་བཤད་པ་ལྟར་སྐབས་འདིར་ཡང་སྦྱར་ཏེ་ཤེས་པར་བྱའོ། །

65 མདོ་སྡེ་རྒྱན་ལས། རབ་འབར་དགྲ་ཡི་དབང་དུ་སོང་། །སྡུག་བསྔལ་གྱིས་ནོན་མུན་པས་བསྒྲིབས། །བགྲོད་དཀའི་ལམ་ལ་ཀུན་ཏུ་ཞུགས། །འཆིང་བ་ཆེ་དང་ཡང་དག་ལྡན། །ཟས་ཆེན་དུག་དང་འདྲེས་ལ་ཞེན། །ལམ་ནི་རབ་ཏུ་སྟོར་གྱུར་པ། །ལམ་གོལ་རབ་ཞུགས་སྟོབས་ཆུང་བའི། །སེམས་ཅན་རྣམས་ལ་སྙིང་རྗེ་འོ། །ཞེས་དང། བཀྲེན་ལ་བརྩེ་དང་མ་རུང་བ་ལ་བརྩེ། །ཀུན་དཀྲུག་ལ་བརྩེ་བག་མེད་པ་ལ་བརྩེ། །ཡུལ་གྱི་གཞན་དབང་ཅན་ལ་སྙིང་རྗེ་དང། །ལོག་པར་མངོན་པར་ཅན་ལ་སྙིང་རྗེའོ།།ཞེས་སོ།།ཁ་ཅིག་གིས། གཡོན་གྱི་ཕྱག་མཚན་བརྒྱད་ལས་སའི་ལྷ་མོ་མ་གཏོགས་གཞན་རྣམས་ནི་ཕོ་ཡིན་པ་ཤེས། གཡས་ཀྱི་ཕྱག་མཚན་དུད་འགྲོ་རྣམས་ཕོ་མོ་གང་ཡིན་དྲི་བ་ལ། ལན་འདི་ལྟར། དེ་དག་ཕོ་ཡིན་ཏེ། གླང་པོ་ཆེ་ཟེར་བ་ཕོ་ཡིན། མོ་ཡིན་ན་གླང་ཆེན་མོ་ཟེར། རྟ་ཞེས་པ་ཕོ་ཡིན་ལ། མོ་ཡིན་ན་རྒོད་མ་ཟེར། གླང་ཞེས་པ་ཕོ་ཡིན། མོ་ཡིན་ན་བ་ཟེར། དེ་གཉིས་ཀྱི་མིང་བསྡུས་ལ་བ་ལང་ཟེར། གཞན་རྣམས་ཀྱང་ཕོ་ཡིན། མོ་ཡིན་ན་ཁྱད་པར་གྱི་མིང་མོ་ཞེས་སྦྱར་བར་རིགས་སོ།།དཔེར་ན་ལྷ་དང་ལྷ་མོ། བུ་དང་བུ་མོ། ཁྱི་དང་ཁྱི་མོ་ལྟ་བུའོ།།

66 འཕོ་བ་བཅུ་དྲུག་ནི། ལུག །གླང་། འཁྲིག་པ། ཀརྚ་ཀ །སེང་གེ བུ་མོ། སྲང། སྡིག་པ། གཞུ། ཆུ་སྲིན། བུམ་པ། ཉ། ཉི་འཛིན། ཟླ་འཛིན། ཐིག་ལེ། ནམ་མཁའ།

67 དབང་པོ་ཉེར་གཉིས་ནི། མིག རྣ་བ། སྣ། ལྕེ། ལུས། ཡིད་དབང་པོ། སྲོག་གི་དབང་པོ་སྟེ་རྟེན་གྱི་དབང་པོ་བདུན། ཕོའི་དབང་པོ། མོའི་དབང་པོ་སྟེ་རྟེན་ཅན་གྱི་དབང་པོ་གཉིས། ལུས་ཀྱི་ཚོར་བ་བདེ་སྡུག་གཉིས། ཡིད་ཀྱི་ཚོར་བ་བདེ་སྡུག་གཉིས། ཚོར་བ་བཏང་སྙོམས་པ་སྟེ་ཚོར་བའི་དབང་པོ་ལྔ། དད་པ། བརྩོན་འགྲུས། དྲན་པ། ཏིང་འཛིན། ཤེས་རབ་སྟེ་རྣམ་བྱང་གི་དབང་པོ་ལྔ། ཟག་མེད་ཀྱི་དབང་པོ་གསུམ་ནི། མི་ཤེས་པ་ཀུན་ཤེས་པའི་དབང་པོ། ཀུན་ཤེས་པའི་དབང་པོ། ཀུན་ཤེས་དང་ལྡན་པའི་དབང་པོའོ།།

སེམས་དཔའ་སུམ་བརྩེགས།

གཉིས་པ་སེམས་དཔའ་སུམ་བརྩེགས་སུ་བསྒོམ་ཚུལ་ནི། རྡོ་རྗེ་གུར་ལས། ཐམས་ཅད་ཀྱི་ནི་སྔགས་འདི་ཡིས། །སྙིང་གར་༝ཡེ་ཤེས་༝(ཡི་གེ་)གནས་སུ་དགོད། །ཅེས་དང༌། ཉི་མའི་དཀྱིལ་འཁོར་དབུས་སུ་ནི། །སེམས་ཀྱི་སྣང་བ་བསྒོམ་པར་བྱ། །ཞེས་གསུངས་པའི་དོན་ལ། རྒྱས་འབྲིང་བསྡུས་གསུམ་དུ་ཡོད་པ་ལས། །དང་པོ་རྒྱས་པ་ནི། རང་དམ་ཚིག་སེམས་དཔའི་ཐུགས་ཀར། རང་རང་གི་ས་བོན་ལས་ཕྱག་མཚན་ས་བོན་གྱིས་མཚན་པ་ཡོངས་སུ་གྱུར་པ་ལས་རང་འདྲ་བའི་ཡེ་ཤེས་སེམས་དཔའ། དེའི་ཐུགས་ཀར་ཕྱག་མཚན་ས་བོན་གྱིས་མཚན་པ་ནི་ཏིང་ངེ་འཛིན་སེམས་དཔའ། འབྲིང་པོ་ནི། རང་དམ་ཚིག་སེམས་དཔའི་ཐུགས་ཀར། རང་རང་གི་ས་བོན་ལས་ཕྱག་མཚན་༝ས་བོན་གྱིས་རང་འདྲའི་༝ཡེ་ཤེས་སེམས་དཔའ། དེའི་ལྟེ་བར་རང་རང་གི་ས་བོན་ཏིང་ངེ་འཛིན་སེམས་དཔའ། བསྡུས་པ་ནི། རང་དམ་ཚིག་སེམས་དཔའི་ཐུགས་ཀར། རང་རང་གི་ས་བོན་ཡེ་ཤེས་སེམས་དཔའ། དེའི་སྟེང་གི་ཐིག་ལེ་ཏིང་ངེ་འཛིན་སེམས་དཔའ་སྟེ། དེ་ལྟར་གསུམ་ལས་འདིར་ཕྱི་མ་ཉིད་ཡིན་ནོ། །དེའི་སྦྱང་གཞི་ཐ་མལ་པའི་ལུས་ངག་ཡིད་གསུམ་སྦྱོང་བྱེད་(ཀྱེ་རྡོ་རྗེའི་)སྐུ་གསུང་ཐུགས་ཀྱི་ངོ་བོ་སེམས་དཔའ་སུམ་བརྩེགས་ཀྱི་རྣམ་པར་བསྒྱུར་ནས་སྦྱོང༌(ངོ་)། །གསུམ་པ་སྣོད་བཅུད་སྦྱོང་བ་ནི། རྡོ་རྗེ་གུར་ལས། སྤྲོ་བ་དང་ནི་བསྡུ་བ་ལས། །དཀྱིལ་འཁོར་ཐམས་ཅད་འབྱུང་བའི་གནས། །ཞེས་དང༌། ༝སློབ་དཔོན་རྩེ་མོས།༝(ས་ཆེན་གྱིས།) དེ་ཡང་ལྷ་དགུའི་ཐུགས་ཀར་ནི། །རང་རང་ས་བོན་ལས་འོད་འཕྲོས། །ཞེས་གསུངས་པ་ལྟར། གཙོ་འཁོར་རྣམས་ཀྱི་རང་རང་གི་ཐུགས་ཀའི་ས་བོན་ལས་འོད་ཟེར་ཁ་དོག་སྣ་ལྔའི་རྣམ་པ་རླུང་ཕྱིར་རྒྱུ་བ་དང༌། ལྷན་ཅིག་ཏུ་སྣ་བུག་གཡས་ནས་འཕྲོས་པས་སྣོད་བཅུད་ལ་ཕོག་པས་སྣོད་ཐམས་ཅད་གཞལ་ཡས་ཁང་དང༌། བཅུད་ཐམས་ཅད་ལྷ་དགུར་གྱུར་ནས་རླུང་ནང་དུ་འཇུག་པ་དང་ལྷན་ཅིག་ཏུ་འོད་ཟེར་རྣམས་སྣ་བུག་གཡོན་ནས་ཞུགས། རང་རང་གི་ས་བོན་ལ་ཐིམ་པར་བསམ། སྦྱོང་བྱེད་འདིས་སྦྱང་གཞི་མ་དག་པའི་སྣོད་བཅུད་ཐམས་ཅད་སྦྱོང་བ་ཡིན་ནོ། །བཞི་བ་མིག་སོགས་བྱིན་གྱིས་བརླབ་པ་ནི། རྩ་རྒྱུད་ལས། མིག་ལ་གཏི་མུག་རྡོ་རྗེ་མ། །ཞེས་པ་ནས། ལུས་ལ་ཕྲག་དོག་རྡོ་རྗེ་མ། །ཞེས་པའི་བར་དང༌། རྡོ་རྗེ་གུར་ལས། མིག་ལ་སོགས་པར་གཏི་མུག་སོགས། །རྡོ་རྗེ་གསུམ་ནི་གནས་གསུམ་དགོད། །ཅེས་དང༌། ཡང་དེ་ཉིད་ལས། གཏི་མུག་རྡོ་རྗེ་མིག་ལ་དགོད། །ཅེས་པ་ནས། གནས་གསུམ་ལ་ནི་གནས་པར་བསྒོམ། །ཞེས་༝གསུངས་༝པའི་བར་གསུངས་པའི་དོན་ལ་ལྔ་སྟེ། གང་ལ་དགོད་པའི་གཞི། གང་དགོད་པའི་གྲངས། ཇི་ལྟར་དགོད་པའི་ཚུལ། དེ་ལྟར་བཀོད་པའི་དགོས་པ། སྦྱང་གཞི་སྦྱོང་བྱེད་སྦྱོར་ཚུལ་ལོ། །དང་པོ་ནི། སློབ་དཔོན་ཤཱནྟི་པས། རྒྱུ་རྡོ་རྗེ་འཛིན་པ་ཡབ་ཡུམ་ཙམ་ལ་དགོད་པར་བཞེད། གྲུབ་ཆེན་ཌོཾ་བྷི་པ་དང༌། དཔལ་མཆོག་ཌོམྦྷི་པས། དམ་ཚིག་སེམས་དཔའ་དང་ཡེ་ཤེས་སེམས་དཔའ་དབྱེར་མེད་ཀྱི་དཀྱིལ་འཁོར་ལ་དགོད་པར་བཞེད། གྲུབ་ཆེན་མཚོ་སྐྱེས་ཀྱིས་ཡན་ལག་བཞི་རྫོགས་ཀྱི་སྒྲུབ་པའི་དཀྱིལ་འཁོར་ལ་དགོད་པར་བཤད་ཀྱང༌། འདིར་དམ་ཚིག་པ་ལྷ་དགུ་ལ་དགོད་ཀྱང༌། དེ་ཡང་གཙོ་བོའི་རྩ་ཞལ་གྱི་སྤྱན་གཡས་གཡོན་ལ་སོགས་པ་དབང་པོ་དྲུག་གི་སྒོ་དང༌། གནས་གསུམ་དུ་དགོད་པར་བཞེད་དོ། །གཉིས་པ་ནི། ཤཱནྟི་པས་ལྷ་ཉི་ཤུ་རྩ་བཞི་དགོད་པར་བཞེད། དཔལ་མཆོག་ཌོཾ་བྷི་པས་ཉེར་གཅིག་དགོད་པར་བཞེད་པ་ལ་སོགས་པ་ཡོད་ཀྱང༌། འདིར་སྐྱེ་མཆེད་དྲུག་གི་ལྷ་མོ་དང་། རྡོ་རྗེ་(མ་)གསུམ་སྟེ་དགུ་དགོད་པར་བཞེད་དོ། །གསུམ་པ་ནི། ཁ་ཅིག་རྡོ་རྗེ་(ཆོ་ག་)གསུམ་ལས་བསྐྱེད་པ་དང༌། ཁ་ཅིག་ཨཱ་ལི་བཅོ་ལྔ་ལས་བསྐྱེད་པ་སོགས་ཡོད་ཀྱང་འདིར་གཤིན་རྗེ་གདོང་དྲུག་ལས། མིག་སོགས་བྱིན་གྱིས་བརླབས་པ་ལ། །གཏི་མུག་རྡོ་རྗེ་མ་སོགས་གསུངས། དབང་སྦུབས་སྟོང་པར་སྦྱངས་ནས་ནི། སྙིང་པོའམ་མིང་གི་ཡི་གེ་ལས། །ཞེས་གསུངས་པ་ལྟར། དབང་སྦུབས་རྣམས་སྟོང་པར་སྦྱངས་ནས། རང་རང་གི་མིང་ཡིག་དང་པོ་ཐིག་ལེས་བརྒྱན་པ་(མཾ་སོགས་)ལས་བསྐྱེད་པར་བཞེད་དོ། །(སྐྱེ་མཆེད་དང་སྐུ་གསུང་ཐུགས་ཀྱི་ལྷ་མོ་རྣམས་ཀྱི་ཞལ་ཕྱག་དང་། རྒྱན་དང་ཕྱག་མཚན་བཞུགས་ཚུལ་རྣམས་དཀྱུས་བཞིན་ནོ། །)བཞི་བ་ནི། རྗེ་བཙུན་རྩེ་མོས་(ས་ཆེན་གྱིས)། དེ་ལྟར་གོ་ཆ་བཀོད་པ་ཡི། །དགོས་པ་རྣམ་པ་གསུམ་ཡིན་ཏེ། །ཐ་མལ་རྣམ་རྟོག་བློ་ཟློག་དང༌། །མངོན་ཤེས་ལྔ་ནི་འཆར་བ་དང༌། །བར་ཆད་བགེགས་ལས་བསྲུང་ཕྱིར་རོ། །(དང་པོ་གཉིས་པོ་རྒྱུད་ལས་གསུངས། །ཕྱི་མ་བླ་མའི་མན་ངག་ཡིན།)།ཞེས། དགོས་པ་རྣམ་པ་གསུམ་གསུངས་པའི་དགོས་པ་དང་པོ་ནི། རྡོ་རྗེ་གུར་ལས། གཏི་མུག་རྡོ་རྗེའི་རབ་སྦྱོར་བས། །མིག་གི་རྣམ་པར་ཤེས་པ་སྦྱོང༌། །ཞེས་པ་དང༌། དགོས་པ་གཉིས་པ་ནི། དེ་ཉིད་ལས། གཏི་མུག་རྡོ་རྗེ་སྦྱོར་བ་ལས། །རྡོ་རྗེའི་མིག་ནི་ཐོབ་པར་འགྱུར། །ཞེས་གསུངས། དགོས་པ་གསུམ་པ་ནི། རྩ་རྒྱུད་ལས། འདི་ནི་གོ་ཆ་སེམས་དཔའ་ཆེ། །ཞེས་གསུངས་པ་ལྟར་རོ། །ལྔ་བ་(ནི།) སྦྱོང་བྱེད་དེ་རྣམས་ཀྱིས་སྦྱང་གཞི་མ་དག་པ་སྐྱེ་མཆེད་དྲུག་དང༌། གནས་གསུམ་དུ་འཛིན་པའི་རྟོག་པ་བག་ཆགས་དང་བཅས་པ་ཐམས་ཅད་སྦྱོང༌(ངོ་)། །ལྔ་བ་ཡེ་ཤེས་པ་སྤྱན་འདྲེན་པ་ནི། རྡོ་རྗེ་གུར་ལས། དམ་ཚིག་འཁོར་ལོ་འབར་ཆེན་པོ། །ཡེ་ཤེས་འཁོར་ལོ་མྱུར་གཞུག་བྱ། །ཞེས་གསུངས་པས་བསྟན། དེའི་དོན་ལ་ལྔ་སྟེ། ཡེ་ཤེས་པ་སྤྱན་འདྲེན་པ། དེ་ལ་མཆོད་བསྟོད་བྱ་བ། དགུག་གཞུག་བྱ་བ། དེའི་དགོས་པ་སྦྱང་གཞི་སྦྱོང་བྱེད་ངོ་སྤྲོད་ཚུལ་ལོ། །དང་པོ་(ལ་)གང་གིས་སྤྱན་འདྲེན་པ། གང་ནས་སྤྱན་འདྲེན་པ། གང་སྤྱན་འདྲེན་པ་དང་གསུམ་ལས། དང་པོ་ནི། ཏིང་ངེ་འཛིན་སྔགས་དང་ཕྱག་རྒྱ་གསུམ་གྱིས་ཏེ། གོང་དུ་ཚོགས་ཞིང་གི་སྐབས་སུ་རྒྱས་པར་བཤད་ཟིན་ཏོ། །གཉིས་པ་ནི། རང་བཞིན་གྱི་གནས་ནས་སྤྱན་འདྲེན་ཏེ། དེའི་ངོས་འཛིན་ཀྱང་ཚོགས་ཞིང་གི་སྐབས་སུ་བཤད་ཟིན་ཏོ། །གསུམ་པ་ལ་གཉིས་ཏེ། གཞན་རྒྱུད་ལ་གྲུབ་ཟིན་པའི་ཡེ་ཤེས་པ་སྤྱན་འདྲེན་པ་དང༌། རང་རྒྱུད་ལ་འབྱུང་འགྱུར་གྱི་ཡེ་ཤེས་པ་སྤྱན་འདྲེན་པ་གཉིས་ལས། འདིར་དང་པོ་ལྟར་བཞེད་དེ། སློབ་དཔོན་རྡོ་རྗེ་དྲིལ་བུ་པས། འོད་ཟེར་འཕྲོས་༝ན་༝(ནས་)མངོན་གྲུབ་(པ་)༝པས༝། །བསྐུལ་ནས་ཕྱག་འཚལ་རང་ལུས་གཞུག །ཅེས་དང༌། སློབ་དཔོན་ནག་པོ་པས། མངོན་གྲུབ་པ་ནི་སྤྱན་དྲངས་ནས། །ཞེས་གསུངས་པའི་ཕྱིར། དེ་ལ་ཡང་ནམ་མཁའ་གང་བའི་ཡེ་ཤེས་པ་སྤྱན་འདྲེན་པ་དང་། རང་འདྲའི་ཡེ་ཤེས་པ་སྤྱན་འདྲེན་པ་གཉིས་ལས། འདིར་ཕྱི་མ་ལྟར་བཞེད་དོ། །ཕྱོགས་བཅུའི་སངས་རྒྱས་དང་བྱང་ཆུབ་སེམས་དཔའ་ཐམས་ཅད་ཀྱེ་རྡོ་རྗེ་ལྷ་དགུ་རྟེན་དང་བརྟེན་པར་བཅས་པའི་དཀྱིལ་འཁོར་གྱི་རྣམ་པར་སྤྱན་འདྲེན་པ་ཡིན་ནོ། །གཉིས་པ་དེ་ལ་མཆོད་བསྟོད་བྱ་བ་ལ་གཉིས་ཏེ། མཆོད་པ་དབུལ་བ་དང༌། བསྟོད་པ་བྱ་བའོ། །དང་པོ་ནི། དཀར་མོ་རི་དྭགས་སོགས་ཀྱིས་མཆོད་དེ། གོང་དུ་བཤད་ཟིན་ཏོ། །གཉིས་པ་ནི། ཁྱོད་ནི་རྣལ་འབྱོར་མ་སོགས་ཡན་ལག་བདུན་ལྡན་གྱིས་བསྟོད་དེ། འོག་ནས་རྒྱས་པར་འཆད་དོ། །གསུམ་པ་དགུག་གཞུག་བྱ་བ་ནི། རྡོ་རྗེ་གུར་ལས། ལྕགས་ཀྱུ་ཉིད་ཀྱིས་དགུག་པར་བྱ། །ཞགས་པ་ཉིད་ཀྱིས་གཞུག་བྱ་ཞིང༌། །ལྕགས་སྒྲོག་དག་གིས་ཞབས་དག་བཅིང༌། །དྲིལ་བུ་འཁྲོལ་བས་དབང་དུ་བྱ། །ཞེས་གསུངས་པ་དང༌། སྒྲུབ་ཐབས་རིན་ཅེན་འབར་བ་ལས། གཽ་རཱི་ལ་སོགས་ལྷ་མོ་བཞིས། །དགུག་གཞུག་བཅིང་དང་དགྱེས་པ་བསྐྱེད། །ཅེས་གསུངས་པ་ལྟར་རོ། །དེ་ལ་གསུམ་སྟེ། ཏིང་ངེ་འཛིན་དང༌། སྔགས་དང་། ཕྱག་རྒྱའོ། །དང་པོ་ནི། རང་གི་ཐུགས་ཀའི་ས་བོན་ལས་འོད་ཟེར་ཁ་དོག་སྣ་ལྔའི་སྣ་ལས་ལྷ་མོ་གཽ་རཱི་ནག་མོ་ལྕགས་ཀྱུ་ཐོགས་པ་སྤྲོས་པས་ལྷ་རྣམས་ཀྱི་ཐུགས་ཀར་རེག་པས་སྐད་ཅིག་ལ་ཡེ་ཤེས་པ་རྣམས་སྲུང་འཁོར་གྱི་ནང་དུ་སྤྱན་དྲངས་པར་བསམ་མོ། །ལྷ་མོ་ཙཽ་རཱི་དམར་མོ་ཞགས་པ་ཐོགས་པ་སྤྲོས་པས་ལྷ་རྣམས་ཀྱི་མགྲིན་པར་རེག་པས་ཡེ་ཤེས་པ་རྣམས་དམ་ཚིག་པའི་སྨིན་མཚམས་སུ་ཐིམ་པར་བསམ་མོ། །ལྷ་མོ་བཻ་ཏ་ལཱི་སེར་མོ་ལྕགས་སྒྲོག་ཐོགས་པ་སྤྲོས་པས་ལྷ་རྣམས་ཀྱི་ཞབས་ལ་རེག་པས་ཡེ་ཤེས་པ་དང་དམ་ཚིག་པ་རྣམས་དབྱེར་མེད་རོ་གཅིག་ཏུ་འདྲེས་པར་བསམ་(མོ)། །ལྷ་མོ་གྷསྨ་རཱི་ལྗང་གུ་དྲིལ་བུ་ཐོགས་པ་སྤྲོས་པས་དྲིལ་བུ་འཁྲོལ་བའི་སྒྲས་དམ་ཚིག་པ་དང་ཡེ་ཤེས་པ་གཉིས་བདེ་ཆེན་གྱི་ཡེ་ཤེས་བརྙེས་ནས་བྱང་ཆུབ་མ་ཐོབ་ཀྱི་བར་དུ་མི་འབྲལ་བར་གནས་པར་བསམ་(མོ)། །གཉིས་པ་སྔགས་ནི། རྡོ་རྗེ་གུར་ལས་གསུངས་པའི་(ཨོཾ་བཛྲ་)གཽ་རཱི་ཨཱ་ཀརྵ་ཡ་ཛཿལ་སོགས་པའོ། །གསུམ་པ་ཕྱག་རྒྱ་ནི། ཡོ་ག་དེ་ཉིད་འདུས་པ་དང༌། རྡོ་རྗེ་གདན་བཞི་ནས་བཤད་པ་གཉིས་ལས། འདིར་དང་པོ་ཉིད་ཕྱག་ལེན་ལ་མཛད་དོ། །བཞི་བ་དགོས་པ་ནི། དགོངས་པ་ལུང་སྟོན་པའི་རྒྱུད་ལས། གསེར་འགྱུར་རྩི་ཡི་དངོས་པོ་ཡིས། །ལྕགས་ནི་གསེར་དུ་བྱེད་པ་ལྟར། །ཡེ་ཤེས་སེམས་དཔའ་བཅུག་པ་ཡིས། །མི་ཡི་ལུས་ལ་སངས་རྒྱས་བྱེད། །ཅེས་གསུངས་པ་ལྟར་རོ། །ལྔ་བ་སྦྱང་གཞི་སྦྱོང་བྱེད་སྦྱོར་ཚུལ་ནི། སྦྱོང་བྱེད་དེ་རྣམས་ཀྱིས་སྦྱང་གཞི་མ་དག་པའི་བསམ་པ་ཡོངས་སུ་སྦྱོང་བ་ཡིན་ནོ། །འདི་ཡན་ཆད་རྗེས་སུ་ཆགས་པ་རྡོ་རྗེ་སེམས་དཔའི་ཡན་ལག་ཡིན་ལ། དེ་རྡོ་རྗེ་སེམས་དཔའི་ཡན་ལག་ཏུ་འཇོག་པའི་རྒྱུ་མཚན་ཡོད་དེ། རྡོ་རྗེ་སེམས་དཔའ་དེ་སངས་རྒྱས་ཐམས་ཅད་ཀྱི་རྩ་བ་དང་བདེ་ཆེན་གྱི་ཡེ་ཤེས་ཀྱི་ངོ་བོ་ཡིན་ལ། དེ་བཞིན་དུ་ཡན་ལག་འདི་ཡང་མངོན་རྟོགས་ཀྱི་རྩ་བ་བདེ་ཆེན་རྡོ་རྗེ་ཆགས་པ་ལམ་དུ་བྱེད་པའི་མངོན་རྟོགས་ཡིན་པའི་ཕྱིར་རོ། །

མི་བསྐྱོད་པའི་ཡན་ལག

གསུམ་པ་དབང་བསྐུར་བ་མི་བསྐྱོད་པའི་ཡན་ལག་ལ་གསུམ་སྟེ། རྒྱུད་ལས་གསུངས་པའི་ཚུལ། གསུངས་པའི་དོན་ཉམས་སུ་བླང་བ། སྦྱང་གཞི་སྦྱོང་བྱེད་སྦྱོར་ཚུལ་ལོ། །དང་པོ་ནི། རྩ་རྒྱུད་ལས། རང་གི་སྙིང་གར་ས་བོན་བསམ་མོ། །ས་བོན་དེ་ལས་འོད་ཟེར་ནག་པོ་ལྕགས་ཀྱུའི་རྣམ་པའི་གཟུགས་ཀྱིས་ཕྱུང་ནས། ཞེས་པ་ནས། སྤྱི་བོར་རང་གི་རིགས་ཀྱི་བདག་པོར་འགྱུར་རོ། །ཞེས་(པའི་བར་)དང༌། རྡོ་རྗེ་གུར་ལས། དབང་ནི་རིག་མ་བརྒྱད་རྣམས་ཀྱི། །ཞེས་གསུངས་པ་རྣམས་ཀྱིས་བསྟན་(ཏོ)། །གཉིས་པ་ལ་གསུམ་སྟེ། གང་ལས་དབང་བླང་བའི་ཡུལ། གང་གིས་དབང་བླང་བའི་རྟེན། ཇི་ལྟར་བླང་བའི་ཚུལ་ལོ། །དང་པོ་ལ་གསུམ་སྟེ། དབང་ལྷ་སྤྱན་འདྲེན་པ། དེ་ལ་མཆོད་བསྟོད་བྱ་བ། དེ་ལ་གསོལ་བ་འདེབས་པའོ། །དང་པོ་ལ་བཞི་སྟེ། གང་གིས་སྤྱན་འདྲེན་པ། གང་ནས་སྤྱན་འདྲེན་པ། གང་སྤྱན་འདྲེན་པ། གང་དུ་སྤྱན་འདྲེན་པའོ། །དང་པོ་གཉིས་ནི། གོང་དུ་བཤད་ཟིན་པས་རྟོགས་སླའོ། །གསུམ་པ་ལ་ཀྱེ་རྡོ་རྗེ་ལྷ་དགུའི་རྣམ་པ་སྤྱན་འདྲེན་པ་དང༌། གདན་གསུམ་དངོས་སུ་ཚང་བའི་ལྷའི་རྣམ་པ་སྤྱན་འདྲེན་པ་གཉིས་ལས་འདིར་ཕྱི་མ་ཡིན་ལ། དེ་ཡང་དེ་བཞིན་གཤེགས་པ་རིགས་ལྔ། ཡུམ་བཞི་དང༌། བྱང་ཆུབ་སེམས་དཔའ་བརྒྱད། ལྷ་མོ་དྲུག །ཁྲོ་བོ་བཅུ་དང་བཅས་པའོ། །བཞི་བ་ནི། གཞལ་ཡས་ཁང་གི་ནང༌། གཙོ་བོའི་སྨིན་མཚམས་ཀྱི་ཐད་ཀྱི་ནམ་མཁར། བཻ་ཌཱུརྱའི་ལྷ་སྣམ་རིམ་པ་གཉིས་ཀྱི་སྟེང་དུ། (68) སྣ་ཚོགས་པདྨ་འདབ་མ་བརྒྱད་པའི་ལྟེ་བར་རང་ལ་ཀྱེ་རྡོ་རྗེའི་དབང་བསྐུར་བའི་རྩ་བའི་བླ་མ་མི་བསྐྱོད་པའི་རྣམ་པ། འདབ་མ་བརྒྱད་ལ། ཤར་དུ་རྣམ་པར་སྣང་མཛད། ལྷོར་རིན་ཅེན་འབྱུང་ལྡན། ནུབ་ཏུ་འོད་དཔག་མེད། བྱང་དུ་དོན་ཡོད་གྲུབ་པ་རྣམས་བྱང་ཆུབ་མཆོག་ལ་སོགས་པའི་ཕྱག་རྒྱ་མཛད་པའོ། །དེའི་ཤར་ལྷོར་སྤྱན་མ། ལྷོ་ནུབ་ཏུ་མཱ་མ་ཀཱི །ནུབ་བྱང་དུ་གོས་དཀར་མོ། བྱང་ཤར་དུ་སྒྲོལ་མ་སྟེ། འཁོར་ལོ་ལ་སོགས་པ་རང་རང་གི་ཕྱག་མཚན་འཛིན་པའོ། །དེའི་ཕྱི་རོལ་ལྷ་སྣམ་དང་པོའི་ཤར་དུ། བྱང་ཆུབ་སེམས་དཔའ་བྱམས་པ་དང༌། སའི་སྙིང་པོ། ལྷོར་ནམ་མཁའི་སྙིང་པོ་དང༌། ཕྱག་ན་རྡོ་རྗེ། ནུབ་ཏུ་སྤྱན་རས་གཟིགས་དང༌། འཇམ་དབྱངས། བྱང་དུ་སྒྲིབ་པ་རྣམ་སེལ་དང༌། ཀུན་ཏུ་བཟང་པོ་སྟེ། (དེ་དག་)གཡས་མཆོག་སྦྱིན་དང༌། གཡོན་སྐྱབས་སྦྱིན་གྱི་ཕྱག་རྒྱ་མཛད་པའོ། །ལྷ་སྣམ་དེ་ཉིད་ཀྱི་ཤར་ལྷོར་གཟུགས་རྡོ་རྗེ་མ། ལྷོ་ནུབ་ཏུ་སྒྲ་རྡོ་རྗེ་མ། ནུབ་བྱང་དུ་དྲི་རྡོ་རྗེ་མ། བྱང་ཤར་དུ་རོ་རྡོ་རྗེ་མ། ཤར་གྱི་གཡས་སུ་རེག་བྱ་རྡོ་རྗེ་མ། གཡོན་དུ་ཆོས་དབྱིངས་རྡོ་རྗེ་མ་(སྟེ། དེ་དག་)མེ་ལོང་ལ་སོགས་པའི་རང་རྟགས་ཀྱི་མཚན་མ་འཛིན་པའོ། །ལྷ་སྣམ་ཕྱི་མའི་ཕྱོགས་མཚམས་བརྒྱད། སྟེང་འོག་རྣམས་སུ་ཁྲོ་བོ་བཅུ་རང་རང་གི་རིག་མ་དང་བཅས་པ་རྣམས་གོང་དུ་སྲུང་འཁོར་གྱི་སྐབས་སུ་བཤད་པ་དང་ཚུལ་མཚུངས་སོ། །གཉིས་པ་མཆོད་བསྟོད་བྱ་བ་ལ་གཉིས་ཏེ། མཆོད་པ་དབུལ་བ་དང༌། བསྟོད་པ་བྱ་བའོ། །དང་པོ་ནི། དཀར་མོ་རི་དགས་སོགས་ཏེ། གོང་དུ་བཤད་ཟིན་ཏོ། །གཉིས་པ་ནི། རྡོ་རྗེ་གུར་ལས་གསུངས་པའི། ཞེ་སྡང་རྡོ་རྗེ་ཕྱག་འཚལ་བསྟོད། །ཞེས་སོགས་ཏེ། ཞེ་སྡང་དང་། གཏི་མུག་སོགས་ནི་སྦྱང་གཞི། རྡོ་རྗེ་གནས་གྱུར་པ་སྟེ་སྦྱངས་འབྲས་རིགས་ལྔ་ཡེ་ཤེས་ལྔ་ལ་ཕྱག་འཚལ་བའོ། །རྡོ་རྗེ་ཀུན་གྱི་དམ་ཚིག་མཆོག་ནི། སྦྱང་གཞི་ཉོན་མོངས་པ་དེ་རྣམས་སྦྱོང་བྱེད་ཀྱི་ལམ་རིམ་པ་གཉིས་ཀྱིས་སྦྱངས་པ་ལ་བརྟེན་ནས། སྦྱངས་འབྲས་སྐུ་ལྔ་ཡེ་ཤེས་ལྔ་ཐོབ་པ་ལས་མི་འདའ་བའི་དོན་ཏོ། །ལས་རྣམས་ཐམས་ཅད་གྲུབ་ཅེས་པ་ནི། འཇིག་རྟེན་དང་འཇིག་རྟེན་ལས་འདས་པའི་དངོས་གྲུབ་ཐམས་ཅད་ཁྱོད་ལ་བརྟེན་ནས་༝བྱུང་༝(འབྱུང་)ངོ་ཞེས་པའི་དོན་ནོ། །རྡོ་རྗེ་ཅན་ཞེས་པ་ནི། རིགས་ལྔ་དང་དྲུག་པ་རྡོ་རྗེ་འཆང་དང་བཅས་པའོ། །བདག་དགྱེས་མཛོད་ཅེས་པ་ནི། བདག་བྱིན་གྱིས་བརླབས་པའི་དོན་ཡིན་ནོ། །གསུམ་པ་གསོལ་བ་འདེབས་པ་ནི། བཅོམ་ལྡན་དེ་བཞིན་གཤེགས་པ་ཀུན། །ཞེས་སོགས་དང༌། ཨ་བྷི་ཥིཉྩ་ཏུ་མཾ་ཞེས་སོགས་ཀྱིས་བསྟན་ཏེ། དེ་བཞིན་གཤེགས་པ་ཐམས་ཅད་ཀྱིས་བདག་ལ་མངོན་པར་དབང་བསྐུར་བ་སྩལ་དུ་གསོལ་ཞེས་པའི་དོན་ཡིན་ནོ། །གཉིས་པ་གང་གིས་དབང་བླང་བའི་རྟེན་ནི། ཀྱེ་རྡོ་རྗེ་ལྷ་དགུའི་དམ་ཚིག་པ་དང༌། ཡེ་ཤེས་པ་དབྱེར་མེད་པའོ། །གསུམ་པ་ཇི་ལྟར་དབང་བླང་བའི་ཚུལ་ལ་གསུམ་སྟེ། དབང་བླང་བའི་ཚུལ་དངོས་(དང་)། རིགས་བདག་གི་རྒྱས་འདེབས་པ། དེ་ལ་རྩོད་པ་སྤོང་བའོ། །དང་པོ་ནི། སྐབས་འདིར་དབང་བཞི་ཆུ་རྒྱུན་གཅིག་ལས་ལེན་པས། (69)དབང་ལྷ་ལ་གསོལ་བ་བཏབ་པས་དབང་གི་ལྷ་དེ་བཞིན་གཤེགས་པ་རིགས་ལྔ་ཁྲོ་ཆགས་ཀྱི་རྣམ་པ། ཧེ་རུ་ཀ་ཞལ་བརྒྱད་ཕྱག་བཅུ་དྲུག་པའི་རྣམ་པར་གྱུར་ནས། ཕྱག་བཅུ་དྲུག་གིས་ཟླ་བ་ལྟར་དཀར་བའི་ཡེ་ཤེས་ཀྱི་བུམ་པ་ཟག་མེད་ཀྱི་བདུད་རྩིས་གང་བ་དཔག་བསམ་གྱི་ཤིང་གི་ཁ་རྒྱན་དང་བཅས་པ་ཡོ་བར་བཟུང་ནས། སངས་རྒྱས་རྣམས་ཞེས་སོགས་གསུངས་ཤིང༌། བདུད་རྩིའི་ཆུ་རྒྱུན་གྱིས་སྤྱི་བོ་ནས་དབང་བསྐུར་བས་དེའི་ཚེ། ཡུམ་བཞི་ལ་སོགས་པས་ཀོལླ་ཨི་རི་ཊཱིཋ་ལ་སོགས་པའི་རྡོ་རྗེའི་གླུ་ལེན། བྱང་ཆུབ་སེམས་དཔའ་བརྒྱད་ཀྱིས་ཕུན་སུམ་ཚོགས་པ་ལ་སོགས་པའི་ཤིས་པ་བརྗོད་ཅིང༌། མེ་ཏོག་གི་ཆར་འབེབས། ལྷ་མོ་དྲུག་གིས་འདོད་ཡོན་ལྔ་ལ་སོགས་པའི་མཆོད་པ་ཕུལ། ཁྲོ་བོ་བཅུས་ཚམ་རྔམ་དང་བཅས་པའི་ཧཱུྃ་ཕཊ་ལ་སོགས་པའི་སྔགས་ཀྱི་ང་རོས་བྱང་ཆུབ་མ་ཐོབ་བར་གྱི་བར་དུ་གཅོད་པ་ཐམས་ཅད་རིང་དུ་བསྐྲད་པའོ། །དབང་གི་ཆུ་རྒྱུན་གྱིས་སྨིན་མཚམས་ཡན་ཆད་གང༌། བུམ་པའི་དབང་ཐོབ། གཙོ་བོར་ལུས་ཀྱི་དྲི་མ་དག །ལམ་བསྐྱེད་རིམ་བསྒོམ་པ་ལ་དབང༌། སྤྱི་བོའི་འཁོར་ལོ་མི་བསྐྱོད་པ་ཞེས་སོགས་ཀྱི་དོན། བསྐྱེད་རིམ་བསྒོམ་པ་མཐར་ཕྱིན་པ་ན་རྒྱན་དྲུག་ལྷར་གསལ་བའོ། །དབང་གི་ཆུ་རྒྱུན་གྱིས་མགྲིན་པ་ཡན་ཆད་གང༌། གསང་བའི་དབང་ཐོབ། གཙོ་བོར་ངག་གི་དྲི་མ་དག །ལམ་རང་བྱིན་གྱིས་རློབ་པ་བསྒོམས་པ་ལ་དབང༌། ལམ་དེ་ཉམས་སུ་ལེན་པའི་གཙོ་བོ་གཏུམ་མོ་འཁོར་ལོ་བཞི་ཡིན་པས་དེའི་མཚོན་དོན་རྩ་འཁོར་ལོ་བཞིའི་ཡི་གེ་བསྒོམ་པས་སོ། །དབང་གི་ཆུ་རྒྱུན་གྱིས་སྙིང་ག་ཡན་ཆད་གང༌། ཤེས་རབ་ཡེ་ཤེས་ཀྱི་དབང་ཐོབ། (གཙོ་བོ་)ཡིད་ཀྱི་དྲི་མ་དག །ལམ་དཀྱིལ་འཁོར་འཁོར་ལོ་བསྒོམ་པ་ལ་དབང༌། ལམ་དེ་ཉམས་སུ་བླངས་པ་ལ་བརྟེན་ནས་དབང་པོ་དྲུག་ཡུལ་དྲུག་ལ་ལྷུག་པར་འཇོག་པ་ལ་དབང་བས་དེའི་མཚོན་དོན་སྐྱེ་མཆེད་དྲུག་དང༌། གནས་གསུམ་བྱིན་གྱིས་བརླབས་པས་སོ། །དབང་གི་ཆུ་རྒྱུན་གྱིས་རྐང་མཐིལ་ཡན་ཆད་གང༌། དབང་བཞི་བ་ཐོབ་ལུས་ངག་ཡིད་གསུམ་གྱི་དྲི་མ་བག་ཆགས་དང་བཅས་པ་ཐམས་ཅད་དག །ལམ་རྡོ་རྗེའི་རྦ་རླབས་བསྒོམ་པ་ལ་དབང༌། དེར་དབང་བཞི་རྫོགས་པར་ཐོབ་པས་ཆུ་ལྷག་མ་ཡར་ལུད་པ་ལས་རིགས་ཀྱི་བདག་པོར་གྱུར་(རོ)། །

68 དེ་བཞིན་གཤེགས་པ་རིགས་ལྔ། ཡུམ་བཞི་དང༌། བྱང་ཆུབ་སེམས་དཔའ་བརྒྱད། ལྷ་མོ་དྲུག །ཁྲོ་བོ་བཅུ་དང་བཅས་པ་གདན་གསུམ་ཚང་བ་སྟེ་བཞུགས་ཚུལ་ནི། མདུན་གྱི་ནམ་མཁར་བཻ་ཌཱུརྱའི་ལྷ་སྣམ་རིམ་པ་གསུམ་བརྩེགས་ཀྱི་སྟེང་དུ། སྣ་ཚོགས་པདྨ་འདབ་མ་བརྒྱད་པའི་དབུས་སུ། མི་བསྐྱོད་པ་སྐུ་མདོག་སྔོན་པོ། གཡས་ས་གནོན། གཡོན་མཉམ་བཞག །ཤར་དུ་རྣམ་པར་སྣང་མཛད་དཀར་པོ་བྱང་ཆུབ་མཆོག་གི་ཕྱག་རྒྱ་ཅན། ལྷོར་རིན་ཆེན་འབྱུང་ལྡན་སེར་པོ་གཡས་མཆོག་སྦྱིན། གཡོན་མཉམ་བཞག །ནུབ་ཏུ་འོད་དཔག་མེད་དམར་པོ། ཕྱག་གཉིས་མཉམ་བཞག །བྱང་དུ་དོན་ཡོད་གྲུབ་པ་ལྗང་གུ་གཡས་སྐྱབས་སྦྱིན། གཡོན་མཉམ་བཞག་ཕྱག་རྒྱ་མཛད་པ། ཐམས་ཅད་ཀྱང་རིན་པོ་ཆེའི་རྒྱན་དང་། དར་གྱི་ན་བཟའ་ཅན། རྡོ་རྗེ་སྐྱིལ་ཀྲུང་གིས་བཞུགས་པ། འཁོར་ལོས་བསྒྱུར་བའི་ཆ་ལུགས་ཅན་ནོ། །དེའི་ཤར་ལྷོར་སྤྱན་མ་དཀར་མོ་གཡས་འཁོར་ལོ་འཛིན་པ། ལྷོ་ནུབ་ཏུ་མཱ་མ་ཀཱི་སྔོན་མོ། གཡས་རྡོ་རྗེ། ནུབ་བྱང་དུ་གོས་དཀར་མོ་དམར་མོ། གཡས་པདྨ་འཛིན་པ། བྱང་ཤར་དུ་སྒྲོལ་མ་ལྗང་གུ་གཡས་ཨུཏྤ་ལ་འཛིན་པ། བཞི་ཀའང་ཕྱག་གཡོན་གདན་ལ་བརྟེན་ཅིང་སེམས་དཔའི་སྐྱིལ་མོ་ཀྲུང་གིས་བཞུགས་པ། སྒེག་ཅིང་ཆགས་པའི་ཉམས་དང་ལྡན་ཅིང་། ནུ་འབུར་ཟུང་གིས་མཛེས་པའོ། །དེའི་ཕྱི་རོལ་ལྷ་སྣམ་གཉིས་པའི་ཤར་དུ་བྱང་ཆུབ་སེམས་དཔའ་བྱམས་པ་དང༌། སའི་སྙིང་པོ་སེར་པོ། ལྷོར་ནམ་མཁའི་སྙིང་པོ་དང༌། ཕྱག་ན་རྡོ་རྗེ་སྔོན་པོ། ནུབ་ཏུ་སྤྱན་རས་གཟིགས་དཀར་པོ་དང༌། འཇམ་དབྱངས་དམར་སེར། བྱང་དུ་སྒྲིབ་པ་རྣམ་སེལ་དཀར་པོ་དང༌། ཀུན་ཏུ་བཟང་པོ་སྔོན་པོ་སྟེ། དེ་ཐམས་ཅད་ཞལ་གཅིག་ཕྱག་གཉིས་པ། གཡས་མཆོག་སྦྱིན་དང༌། གཡོན་སྐྱབས་སྦྱིན་གྱི་ཕྱག་རྒྱ་མཛད་པ། རིན་པོ་ཆེ་རྒྱན་དང་དར་གྱི་སྟོད་གཡོགས་དང་ཤམ་ཐབས་ཅན་སེམས་དཔའི་སྐྱིལ་མོ་ཀྲུང་གིས་བཞུགས་པའོ། །ལྷ་སྣམ་དེ་ཉིད་ཀྱི་ཤར་ལྷོར་གཟུགས་རྡོ་རྗེ་མ་དཀར་མོ་མེ་ལོང་འཛིན་པ། ལྷོ་ནུབ་ཏུ་སྒྲ་རྡོ་རྗེ་མ་སྔོན་མོ་པི་ཝཾ་འཛིན་པ། ནུབ་བྱང་དུ་དྲི་རྡོ་རྗེ་མ་ལྗང་གུ་དྲིའི་དུང་ཆོས་འཛིན་པ། བྱང་ཤར་དུ་རོ་རྡོ་རྗེ་མ་དམར་མོ་ཞལ་ཟས་འཛིན་པ། ཤར་གྱི་གཡས་སུ་རེག་བྱ་རྡོ་རྗེ་མ་ལྗང་གུ་གོས་འཛིན་པ། གཡོན་དུ་ཆོས་དབྱིངས་རྡོ་རྗེ་མ་དཀར་མོ་ཆོས་འབྱུང་འཛིན་པ། ལྷ་མོ་དེ་དག་ཀྱང་དར་སྣ་ཚོགས་ཀྱི་ན་བཟའ་དང་རིན་པོ་ཆེའི་རྒྱན་གྱིས་བརྒྱན་ཅིང་སེམས་དཔའི་སྐྱིལ་མོ་ཀྲུང་གིས་བཞུགས་པའོ། །ལྷ་སྣམ་གསུམ་པའི་ཤར་དུ་གཤིན་རྗེའི་གཤེད་སྔོན་པོ་ཐོ་བ་འཛིན་པ། ལྷོར་ཤེས་རབ་མཐར་བྱེད་དཀར་པོ་བེ་ཅོན་འཛིན་པ། ནུབ་ཏུ་པདྨ་མཐར་བྱེད་དམར་པོ་པདྨ་འཛིན་པ། བྱང་དུ་བགེགས་མཐར་བྱེད་སྔོན་པོ་རྡོ་རྗེ་འཛིན་པ། བྱང་ཤར་དུ་མི་གཡོ་བ་སྔོན་པོ་རལ་གྲི་འཛིན་པ། ཤར་ལྷོར་འདོད་པའི་རྒྱལ་པོ་སྔོན་པོ་ལྕགས་ཀྱུ་འཛིན་པ། ལྷོ་ནུབ་ཏུ་དབྱུག་སྔོན་ཅན་སྔོན་པོ་དབྱུག་པ་འཛིན་པ། ནུབ་བྱང་དུ་སྟོབས་པོ་ཆེ་སྔོན་པོ་རྩེ་གསུམ་འཛིན་པ། ཤར་གྱི་གཡས་སུ་གཙུག་ཏོར་འཁོར་ལོའི་སྒྱུར་བ་སེར་པོ་འཁོར་ལོ་འཛིན་པ། ནུབཀྱི་གཡོན་ཏུ་གནོད་མཛེས་སྔོན་པོ་གཏུན་ཤིང་འཛིན་པ། དེ་ཐམས་ཅད་ཕྱག་གཡས་པས་རང་རང་གི་ཕྱག་མཚན་འཕྱར་བའི་ཚུལ་གྱིས་འཛིན་ཅིང༌། གཡོན་པས་ཐུགས་ཀར་སྡིགས་མཛུབ་མཛད་པ། གཙུག་ཏོར་འཁོར་ལོའི་སྒྱུར་བ་དང་ཕྱོགས་བཞིའི་ཁྲོ་བོ་རྣམས་བརྗིད་པའི་ཁྲོ་བོ་སྟེ། སྤྱན་གསུམ་དམར་ལ་ཟླུམ་ཞིང་བགྲད་པ། སྐུ་སྦོམ་ཞིང་ཐུང་ལ་གསུས་ཁྱིམ་ཆེ་བ། སྟག་གི་པགས་པའི་ཤམ་ཐབས་ཅན། སྦྲུལ་གྱིས་བརྒྱན་པ། སྨ་ར་དང༌སྨིན་མ་དང༌། དབུ་སྐྲ་སེར་པོ་གྱེན་དུ་བརྫེས་པ། ཁྲོ་བོ་གཞན་རྣམས་ནི་མཛེས་པའི་ཁྲོ་བོ་སྟེ། ཅུང་ཟད་སྒེག་ཅིང་ཡིད་ཙམ་ཁྲོས་པ་སྐུ་སྐེམས་ཤིང་གྲིམ་པ་དབུ་སྐྲ་ནག་པོ། དར་སྣ་ཚོགས་ཀྱི་ཤམ་ཐབས་ཅན་རིན་པོ་ཆེའི་རྒྱན་གྱིས་བརྒྱན་པའོ། །ཐམས་ཅད་ཀྱང་ཡེ་ཤེས་ཀྱི་མེ་འབར་བའི་དབུས་ན་ཞབས་གཡོན་བརྐྱང་བའི་སྟབས་ཀྱིས་བཞུགས་པའོ། །ཞེས་པ་ལྟར་རོ། །

69 དབང་རྒྱས་འབྲིང་བསྡུས་གསུམ་ཡོད་པ་ལས། བསྡུས་པ་མངོན་རྟོགས་ལ་སྦྱར། རྒྱས་འབྲིང་གཉིས་ལུས་དཀྱིལ་ལ་སྦྱར་ནས་ཡོད། འདིར་བསྡུས་པའི་འགྲེལ་བ་ཡོད་ཀྱང་རྩ་བ་ཅི་འདྲ་ཡིན་ཁ་ཅིག་གིས་མི་ཤེས་པས་འདིར་བཀོད་ན། བྱ་བྲལ་མར། དབང་བསྡུས་པ་ནི། བྱང་ཆུབ་སེམས་ཀྱི་ཆུ་རྒྱུན་གཅིག་ལ་དབང་བཞི་རྫོགས་པར་ལེན་པའི་ལུགས་ཡིན་ནོ། །ཇི་ལྟར་དབང་བླང་བའི་ཚུལ་ནི། བྱ་བྲལ་མར། དབང་ལྷ་སྤྱན་དྲངས་ནས། མཆོད་བསྟོད་བྱས། བཅོམ་ལྡན་དེ་བཞིན་གཤེགས་པ་སོགས་ཀྱིས་གསོལ་བ་བཏབ་པའི་མཐར། ཨོཾ་སརྦ་ཏ་ཐཱ་ག་ཏ་ཨ་བྷི་ཥིཉྩ་ཏུ་མཱྃ། ཞེས་གསོལ་བ་བཏབ་པས། དེ་བཞིན་གཤེགས་པ་དེ་དག་ཧེ་རུ་ཀའི་གཟུགས་སུ་གྱུར་ནས། རིན་པོ་ཆེ་སྣ་ཚོགས་ཀྱི་བུམ་པ་ཡེ་ཤེས་ཀྱི་བདུད་རྩིས་གང་བས་སྤྱི་བོ་ནས་དབང་བསྐུར་བར་བསམ་ཞིང༌། སངས་རྒྱས་རྣམས་ནི་ཐམས་ཅད་ཀྱི། །གསང་གསུམ་གནས་ལས་བྱུང་བ་ཡི། །ཁམས་གསུམ་ཀུན་གྱིས་ཕྱག་བྱས་པ། རྡོ་རྗེའི་དབང་བསྐུར་ཆེན་པོ་སྦྱིན། །ཨོཾ་བཛྲཱི་བྷ་ཝ་བྷི་ཥིཉྩ་ཧཱུྃ། ཞེས་གསུང་ཞིང་སངས་རྒྱས་རྣམས་ཀྱིས་དབང་བསྐུར། རིག་མ་རྣམས་ཀྱིས་རྡོ་རྗེའི་གླུ་ལེན། བྱང་ཆུབ་སེམས་དཔའ་རྣམས་ཀྱིས་བཀྲ་ཤིས་བརྗོད། ཁྲོ་བོ་རྣམས་ཀྱིས་བགེགས་བསྐྲད། ལྷ་མོ་རྣམས་ཀྱིས་མཆོད། དབང་གི་ཆུ་རྒྱུན་གྱིས་སྨིན་མཚམས་ཡན་ཆད་གང༌། བུམ་པའི་དབང་ཐོབ། ལུས་ཀྱི་དྲི་མ་དག །སྤྱི་བོའི་འཁོར་ལོ་མི་བསྐྱོད་པ། རྣ་ཆའི་བདག་ཉིད་འོད་དཔག་མེད། །མགུལ་གྱི་ཕྲེང་བ་རིན་ཆེན་བདག །ལག་པར་རྣམ་པར་སྣང་མཛད་བརྗོད། །སྐ་རགས་ལ་ནི་དོན་ཡོད་གནས། །ཡན་ལག་ཀུན་ལ་རྡོར་འཛིན་མགོན། །ཞེས་བརྗོད། དབང་གི་ཆུ་རྒྱུན་གྱིས་མགྲིན་པ་ཡན་ཆད་གང༌། གསང་བའི་དབང་ཐོབ། ངག་གི་དྲི་མ་དག །ལྟེ་བ་སྤྲུལ་པའི་འཁོར་ལོ། ཨཱྃ་ལས་ཀྱི་ཕྱག་རྒྱ། སྙིང་ག་ཆོས་ཀྱི་འཁོར་ལོ། ཧཱུྃ་ཆོས་ཀྱི་ཕྱག་རྒྱ། མགྲིན་པ་ལོངས་སྤྱོད་ཀྱི་འཁོར་ལོ། ཨོཾ་ཕྱག་རྒྱ་ཆེན་པོ། སྤྱི་བོ་བདེ་བ་ཆེན་པོའི་འཁོར་ལོ། ཧཾ་དམ་ཚིག་གི་ཕྱག་རྒྱ། ཞེས་བརྗོད། དབང་གི་ཆུ་རྒྱུན་གྱིས་སྙིང་ག་ཡན་ཆད་གང༌། ཤེས་རབ་ཡེ་ཤེས་ཀྱི་དབང་ཐོབ། སེམས་ཀྱི་དྲི་མ་དག །མིག་ཏུ་གཏི་མུག་རྡོ་རྗེ་མ། །རྣ་བར་ཞེ་སྡང་རྡོ་རྗེ་མ། །སྣ་ལ་སེར་སྣ་རྡོ་རྗེ་མ། །ཁ་ལ་འདོད་ཆགས་རྡོ་རྗེ་མ། །ལུས་ལ་ཕྲག་དོག་རྡོ་རྗེ་མ། །ཡིད་ལ་བདག་མེད་རྣལ་འབྱོར་མ། །སྤྱི་བོར་སྐུ་རྡོ་རྗེ་མ། །མགྲིན་པར་གསུང་རྡོ་རྗེ་མ། །ཐུགས་ཀར་ཐུགས་རྡོ་རྗེ་མ། །ཞེས་བརྗོད། དབང་གི་ཆུ་རྒྱུན་དེས་རྐང་མཐིལ་ཡན་ཆད་གང༌། དབང་བཞི་པ་ཐོབ། ལུས་ངག་ཡིད་གསུམ་གྱི་དྲི་མ་དག །ཆུ་ལྷག་མ་ཡར་ལུད་པ་ལས། གཙོ་བོ་ཡབ་ཡུམ་གཉིས་གཽ་རཱི་དང་པུཀྐ་སཱི་ལ་མི་བསྐྱོད་པ། ཙཽ་རཱི་དང་ཤ་བ་རཱི་ལ་རྣམ་པར་སྣང་མཛད། བེ་ཏཱ་ལཱི་དང་ཙཎྜ་ལཱི་ལ་རིན་ཆེན་འབྱུང་ལྡན། གྷསྨ་རཱི་དང་ཌོམྦི་ནཱི་ལ་འོད་དཔག་མེད་ཀྱིས་དབུར་བརྒྱན། ཨོཾ་སརྦ་ཏ་ཐཱ་ག་ཏ་ཨ་བྷི་ཥེ་ཀ་ཏ་བཛྲ་སྭ་བྷཱ་ཝ་ཨཱཏྨ་ཀོ྅་ཧཾ། ཞེས་བརྗོད་དོ།།

གཉིས་པ་རིགས་བདག་གི་རྒྱས་འདེབས་ལ། རྩ་རྒྱུད་ལས། ཕྱག་རྒྱ་རྟགས་དང་མཚན་མ་སྟེ། །འདིས་ནི་རིགས་ནི་མཚོན་པར་བྱ། །ཞེས་གསུངས་པ་ལྟར། རྒྱས་འདེབས་འདིས་རྡོ་རྗེ་ཐེག་པའི་གཞི་ལམ་འབྲས་གསུམ་ཐམས་ཅད་མཚོན་པར་ནུས་ཤིང་། འདི་འཆོལ་ན་དངོས་གྲུབ་ཉམས་པ་ལ་སོགས་པའི་ཉེས་དམིགས་ཆེ་བས་འདི་མ་འཆོལ་བ་གལ་ཆེ་སྟེ། རྩ་རྒྱུད་ལས། རིགས་འཆོལ་བསྒོམ་པའི་སྦྱོར་བ་ལས། །དངོས་གྲུབ་མེད་ཅིང་སྒྲུབ་པོའང་མེད། །ཅེས་གསུངས་པ་ལྟར་རོ། །འདི་ལ་ལྔ་སྟེ། ངོ་བོ་ཉིད་ལ་ངོ་བོ་ཉིད་ཀྱི་རྒྱ། ལུས་ལ་སེམས་ཀྱི་རྒྱ། སེམས་ལ་ལུས་ཀྱི་རྒྱ། རྒྱུ་ལ་འབྲས་བུའི་རྒྱ། འབྲས་བུ་ལ་རྒྱུའི་རྒྱའོ། །དེ་ཡང་གཙོ་བོར་ཡབ་ཡུམ་སེམས་རྣམ་པར་དག་པ་ལ། ཡིད་ཀྱི་ངོ་བོ་མི་བསྐྱོད་པས་རྒྱས་འདེབས་པ་ནི་ངོ་བོ་ཉིད་ལ་ངོ་བོ་ཉིད་ཀྱི་རྒྱ། གཽ་རཱི་གཟུགས་ཕུང་རྣམ་པར་དག་པ་དང༌། པུཀྐ་སཱི་ས་རྣམ་པར་དག་པ་ལུས་ཀྱི་ངོ་བོ་རྣམ་པར་སྣང་མཛད་ལ། སེམས་རྣམ་པར་དག་པའི་ངོ་བོ་མི་བསྐྱོད་པའི་རྒྱས་འདེབས་པ་ནི་ལུས་ལ་སེམས་ཀྱི་རྒྱ། ཙཽ་རཱི་ནི་ཚོར་བའི་ཕུང་པོ་རྣམ་པར་དག་པ་དང༌། ཤ་བ་རཱི་ཆུ་རྣམ་པར་དག་པ་ཡིད་རྣམ་པར་དག་པའི་ངོ་བོ་མི་བསྐྱོད་པ་ལ། ལུས་རྣམ་པར་དག་པ་རྣམ་པར་སྣང་མཛད་ཀྱིས་རྒྱས་འདེབས་པ་ནི་སེམས་ལ་ལུས་ཀྱི་རྒྱ། བཻ་ཏ་ལཱི་འདུ་ཤེས་ཀྱི་ཕུང་པོ་རྣམ་པར་དག་པ་དང༌། གདོལ་པ་མོ་མེ་རྣམ་པར་དག་པ་རྒྱུ་འདོད་ཆགས་རྣམ་པར་དག་པའི་ངོ་བོ་འོད་དཔག་མེད་ལ། འབྲས་བུ་སེར་སྣ་རྣམ་པ་དག་པའི་ངོ་བོ་རིན་ཆེན་འབྱུང་ལྡན་གྱིས་རྒྱས་འདེབས་ནི་རྒྱུ་ལ་འབྲས་བུའི་རྒྱའོ། །གྷསྨ་རཱི་འདུ་བྱེད་ཀྱི་ཕུང་པོ་རྣམ་པར་དག་པ་དང༌། གཡུང་མོ་རླུང་རྣམ་པར་དག་པ། འབྲས་བུ་ཕྲག་དོག་རྣམ་པར་དག་པའི་ངོ་བོ་དོན་ཡོད་གྲུབ་པ་ལ། རྒྱུ་འདོད་ཆགས་རྣམ་པར་དག་པའི་ངོ་བོ་འོད་དཔག་མེད་ཀྱིས་རྒྱས་འདེབས་པ་ནི་འབྲས་བུ་ལ་(70)རྒྱུའི་རྒྱའོ། །རིགས་བདག་དེ་རྣམས་ཀྱི་སྤྱི་བོར། རྡོ་རྗེ་དང་། འཁོར་ལོ་ལ་སོགས་པ་རང་རང་གི་རིགས་ཀྱི་ཕྱག་མཚན་གྱིས་རྒྱས་གདབ་དགོས་ཏེ། རྡོ་རྗེ་གུར་ལས། སྤྱི་བོར་རྡོ་རྗེ་འཛིན་པ་མཆོག །དེ་ཡང་རྡོ་རྗེ་མདོག་ནག་པོ། །ཞེས་དང༌། སྤྱི་བོར་ཆོས་ཀྱི་འཁོར་ལོ་མཛེས། །ཞེས་གསུངས་པའི་དོན་ནོ། །དེ་ལྟར་མ་དག་པའི་ཕུང་ཁམས་སྐྱེ་མཆེད་རྣམས། དག་པའི་ལྷར་བསྒོམ་པ་ནི་ཀུན་བརྟགས་ལ་གཞན་དབང་གི་རྒྱ། ལྷ་དེ་རྣམས་ཀྱི་སྤྱི་བོར་རང་རང་གི་རིགས་བདག་གིས་རྒྱས་གདབ་པ་ནི་གཞན་དབང་ལ་གཞན་དབང་གི་རྒྱ། རིགས་བདག་དེ་རྣམས་ཀྱི་སྤྱི་བོར་རང་རང་(གི་)རིགས་ཀྱི་ཕྱག་མཚན་གྱིས་རྒྱས་གདབ་པ་ནི་གཞན་དབང་ལ་ཡོངས་གྲུབ་ཀྱི་རྒྱའོ། །རིགས་བདག་དེ་རྣམས། དུས་ཀྱི་འཁོར་ལོར་སྤྲུལ་སྐུའི་རྣམ་པ་ཅན་དུ་བཤད་ཀྱང་། འདིར་ཡུམ་དང་ཞལ་སྦྱོར་གྱི་ལོངས་སྤྱོད་རྫོགས་པའི་སྐུའི་རྣམ་པ་ཅན་དུ་བཞེད་དོ། །གསུམ་པ་རྩོད་པ་སྤོང་བ་ལ། ཁ་ཅིག་ཕྱོགས་ཀྱི་ལྷ་མོ་རྣམས་ཕུང་པོར་བཤད་པའི་ཁུངས་མེད་༝ཅིང༌། རིན་ཅེན་འབྱུང་ལྡན་དང་བཻ་ཏ་ལཱི་གཉིས་དྲི་རྣམ་པར་དག་པ་དང༌། འོད་དཔག་མེད་དང་གྷསྨ་རཱི་གཉིས་རོ་རྣམ་པར་དག་པ་ཡིན་པས། ལྷ་མོ་དེ་གཉིས་ཀྱིས་རྒྱས་གདབ་པ་ནི་ངོ་བོ་ཉིད་ལ་ངོ་བོ་ཉིད་ཀྱི་རྒྱར་སོང་ངོ་། ཞེས་ཟེར་བ་ནི། དང་པོ་མ་གྲུབ་སྟེ། རྒྱུད་འབུམ་པའི་དགོངས་པ་སློབ་དཔོན་མཚོ་སྐྱེས་ཀྱི་བསྟོད་པ་ཉི་ཤུ་པར། ཕུང་པོ་ཁམས་ནི་རྣམ་དག་པ། །ཞེས་པས་ཕྱོགས་ཀྱི་ལྷ་མོ་བཞི་ཕུང་པོ་དང༌། མཚམས་ཀྱི་ལྷ་མོ་རྣམས་འབྱུང་བ་རྣམ་པར་དག་པར་བཤད་པས་སོ། །ཕྱི་མ་ཡང་འགལ་བ་མེད་དེ། (71) ལྷ་མོ་དེ་ཉིད་ཀྱི་རྒྱས་གདབ་ནི་སུམ་སྦྲག་ཏུ་འགྱུར་བའི་ཕྱིར་རོ། །འོ་ན་ལུས་སེམས་གཉིས་ལ་རྒྱས་གདབ་ཉིས་སྦྲག་དང༌། རྒྱུ་འབྲས་གཉིས་ལ་རྒྱས་གདབ་སུམ་སྦྲག་ཏུ་ཡོད་པ་ཅི་ཡིན་སྙམ་ན། རྒྱུ་འབྲས་གཉིས་པོ་རྡོ་རྗེ་ཐེག་པའི་ལམ་གྱི་གཙོ་བོ་ཡིན་པས་སོ། །ཁ་ཅིག་དབང་(གི་)ཆུ་རྒྱུན་གཅིག་ལས་༝ཐོབ་པའི་༝(ལེན་པ་འདི་ལ་)ཚད་ལྡན་གྱི་ཁུངས་མེད་དོ་སྙམ་ན། མི་འཐད་དེ། སློབ་དཔོན་མཚོ་སྐྱེས་ཀྱིས། རིམ་པ་ཇི་ལྟ་བར། རྣམ་པ་སྣ་ཚོགས་པ་དང༌། རྣམ་པར་སྨིན་པ་དང༌། རྣམ་པར་ཉེད་པ་དང༌། མཚན་ཉིད་དང་བྲལ་བའི་སྐད་ཅིག་མ་བཞི་རྣམས་ཐོབ་པ་དང་། དགའ་བ་དང༌། མཆོག་དགའ་དང༌། དགའ་བྲལ་གྱི་དགའ་བ་དང་། ལྷན་སྐྱེས་ཀྱི་དགའ་བ་བཞི་མཚོན་པ་དང༌། དགོད་པ་དང༌། བལྟས་པ་དང༌། འཁྱུད་པ་དང༌། གཉིས་གཉིས་ཏེ་དྲི་མ་བཞི་རྣམ་པར་དག་པ་ནི། སློབ་དཔོན་དང༌། གསང་བ་དང༌། ཤེས་རབ་དང༌། མཆོག་ཏུ་བདེ་བ་ཆེན་པོ་མཐར་ཐུག་སྟེ། དབང་བཞི་བོ་རྣམས་བླང་ངོ་། །ཞེས་གསུངས་པའི་དོན་ལ་རིམ་པ་བཞིན་དུ་བཤད་ན། དབང་རང་གི་ངོ་བོ་གང་ཡིན་ན། སློབ་དཔོན་སོགས་བཞི། དྲི་མ་གང་དག་ན། དགོད་པ་སོགས་བཞི། དེས་ཉམས་མྱོང་གང་སྐྱེས་ན། དགའ་བ་སོགས་བཞི། དུས་ནམ་གྱི་ཚེ་ཐོབ་ན། རྣམ་པ་སྣ་ཚོགས་པ་སོགས་སྐད་ཅིག་མ་བཞིའི་དུས་སུ་ཐོབ་པས་བསྙོན་མེད་དུ་གྲུབ་བོ། །འོ་ན་མན་ངག་ལུགས་འདི་གཙོ་ཆེར་རྒྱ་གཞུང་ལ་མི་བརྟེན་པར་ཇི་ལྟར་འཆད་དམ་སྙམ་ན། རྩ་རྒྱུད་ལས། དགོད་པ་དག་པ་སློབ་དཔོན་ཉིད། །ལྟ་བ་གསང་བ་དེ་བཞིན་ནོ། །ལག་བཅངས་ལ་ནི་ཤེས་རབ་ཉིད། །གཉིས་གཉིས་འཁྱུད་ལ་དེ་ཡང་ཉིད། །ཅེས་དང༌། དབང་ནི་བཞི་ཡི་གྲངས་ཀྱིས་ནི། །དགའ་བ་ལ་སོགས་རིམ་ཤེས་བྱ། །ཞེས་དང༌། སྣ་ཚོགས་དང་པོའི་དགའ་བ་ཉིད། །རྣམ་སྨིན་ལ་ནི་མཆོག་དགའ་ཉིད། །རྣམ་ཉེད་དགའ་བྲལ་དགའ་བ་ཉིད། །མཚན་བྲལ་ལྷན་ཅིག་སྐྱེས་དགའ་ཉིད། །ཅེས་པས་བསྟན་ཏོ། །དེ་ལྟར་དབང་བཞིས་དྲི་མ་བཞི་སྦྱོང་ནུས་པས་ན། རྒྱུད་སྡེ་འོག་མ་གསུམ་གྱི་དབང་གི་ཟབ་དོན་ཐམས་ཅད་འདིར་འདུས་པ་ཡིན་ནོ། །གསུམ་པ་ནི། སྦྱང་གཞི་རྣམ་པར་ཤེས་པའི་ཕུང་པོ། ཆུའི་ཁམས། ཁ་དོག་སྔོན་པོ། མི་བསྐྱོད་པའི་རིགས་ཉོན་མོངས་པ་ཞེ་སྡང་ལ་སོགས་པའི་བར་དང༌། རང་གི་མངའ་ཐང་དང་འབྱོར་པ་ཅི་ཙམ་ཡོད་པ་ལ་དབང་སྒྱུར་བ། སྔར་བྱས་པ། མ་འོངས་པ་ན་བྱེད་པར་འགྱུར་བ། ད་ལྟ་བྱེད་བཞིན་པའི་སེམས་སྣང་བག་ཆགས་དང་བཅས་པ་ཐམས་ཅད་སྦྱོང་བྱེད་མི་བསྐྱོད་པའི་ངོ་བོ་དབང་བསྐུར་བའི་ཡན་ལག་ཏུ་བསྒྱུར་ནས་ཉམས་སུ་བླངས་པས། སྦྱངས་འབྲས་ཁམས་གསུམ་ཆོས་ཀྱི་རྒྱལ་པོ་མི་བསྐྱོད་པའི་གོ་འཕང་ཐོབ་པར་འགྱུར་བ་ཡིན་ནོ། །སྔགས་དོན་ནི། ཕལ་ཆེར་སྔར་དང་འདྲ་ལ། ཨ་བྷི་ནི་མངོན་པར། ཥེ་ཀ་ཏ་ནི་དབང་བསྐུར་བའོ། །↺ ↻དེ་ལྟར་དབང་བསྐུར་ཞིང་ཐོབ་པ་ནི། གཟུང་འཛིན་གྱི་རྣམ་པར་རྟོག་པས་མི་བསྐྱོད་པ་དེ་བཞིན་དུ་མི་བསྐྱོད་པ་ཡང་གཟུང་འཛིན་གྱི་རྣམ་པར་རྟོག་པས་མི་བསྐྱོད་པའི་བདག་ཉིད་ཅན་ཡིན་པའི་ཕྱིར་རོ།།↻དབང་བསྐུར་བ་མི་བསྐྱོད་པའི་ཡན་ལག་ཏུ་འཇོག་པའི་རྒྱུ་མཚན་ཡོད་དེ། དབང་གི་གཙོ་བོ་ཆུའི་དབང་ཡིན་པ་དང༌། མི་བསྐྱོད་པ་ཡང་ཆུ་རྣམ་པར་དག་པའི་ངོ་བོ་ཡིན་པའི་ཕྱིར་རོ། །↺

70 གཞན་ཡང་ཆོས་ཐམས་ཅད་རང་བཞིན་གྱིས་རྣམ་པར་དག་པ་ལ་རང་བཞིན་གྱིས་རྣམ་པར་ཤེས་པ་ནི་ངོ་བོ་ཉིད་ལ་ངོ་བོ་ཉིད་ཀྱི་རྒྱ་ཡིན། ཕྱི་དང་ནང་གིས་བསྡུས་པའི་ཆོས་ཐམས་ཅད་རང་གི་སེམས་ལས་མ་གཏོགས་པ་གུད་ན་མེད་པ་ནི་ལུས་ལ་སེམས་ཀྱི་རྒྱ་ཡིན། སྲུང་བའི་འཁོར་ལོ་དང་གཞལ་ཡས་ཁང་ལ་སོགས་ལུས་དང་ཕྱི་རོལ་བེམས་པོའི་རྣམ་འཕྲུལ་ཐམས་ཅད་སེམས་ཀྱིས་བྱེད་པ་ནི་སེམས་ལ་ལུས་ཀྱི་རྒྱ་ཡིན། མ་དག་པའི་ཕུང་ཁམས་སྐྱེ་མཆེད་རྣམས་དག་པ་དེ་བཞིན་གཤེགས་པ་རིགས་ལྔ་དང་བྱང་ཆུབ་སེམས་དཔའ་ལ་སོགས་པར་བྱིན་གྱིས་བརླབ་པ་ནི་རྒྱ་ལ་འབྲས་བུའི་རྒྱ་ཡིན། དག་པ་རིགས་ལྔ་དང་ཡེ་ཤེས་ལྔ་བོ་རྒྱུ་ཕུང་པོ་ལྔ་དང་ཉོན་མོངས་པ་གནས་གྱུར་པ་ལས་བྱུང་བ་ནི་འབྲས་བུ་ལ་རྒྱུའི་རྒྱ་ཡིན་ནོ། །

71 རྒྱ་སུམ་སྦྲག་གི་དོན་ནི། རོ་འདོད་ཆགས་རྒྱུ་ལ་གྷསྨ་རཱི་འབྲས་བུ་ཕྲག་དོག་གིས་སྦྱངས་ཤིང། དེ་ལ་རྒྱུ་འདོད་ཆགས་འོད་དཔག་མེད་ཀྱིས་རྒྱས་གདབ་པས་རྒྱ་སུམ་སྦྲག་ཡིན་ནོ། །དྲི་སེར་སྣའི་ངོ་བོ་འབྲས་བུ་ལ་བཻ་ཏ་ལཱི་རྒྱུ་འདོད་ཆགས་ཀྱིས་སྦྱངས་ཤིང། དེ་ལ་འབྲས་བུ་སེར་སྣ་རིན་འབྱུང་གིས་རྒྱས་གདབ་པས་ན་རྒྱ་སུམ་སྦྲག་ཡིན་ཏེ། དཔེར་ན། ལྕེར་རོ་གྷསྨ་རཱི་ཞེས་དང། གྷསྨ་རཱི་ནི་དོན་ཡོད་གྲུབ་པ་ཕྲག་དོག་རྣམ་དག་ཡིན་པ་ལ་འོད་དཔག་མེད་ཀྱིས་རྒྱས་གདབ་པ་དང། སྣར་དྲི་བཻ་ཏ་ལཱི་ཞེས་དང། བཻ་ཏ་ལཱི་ནི་འོད་དཔག་མེད་འདོད་ཆགས་རྣམ་དག་ཡིན་པ་ལ་རིན་འབྱུང་གིས་རྒྱས་གདབ་པ་ལྟར་རོ། །

འོད་དཔག་མེད་པའི་ཡན་ལག

བཞི་བ་བདུད་རྩི་མྱང་བ་འོད་དཔག་མེད་ཀྱི་ཡན་ལག་ལ་བཞི་སྟེ། རྒྱུད་ལས་གསུངས་པའི་ཚུལ། གསུངས་པའི་དོན་བཤད་པ། སྦྱང་གཞི་སྦྱོང་བྱེད་ངོ་སྤྲད་དེ་སྔགས་དོན་ལ་ང་རྒྱལ་གཟུང་བའོ། །དང་པོ་ནི། རྩ་རྒྱུད་ལས། ན་དང་ག་ཧ་དང་པོ་དང༌། །མཐའ་ཡི་ཤྭ་དང་དང་པོའི་ཤྭ། །(72)ཀྱེ་ཡི་རྡོ་རྗེ་དངོས་གྲུབ་ཕྱིར། །བདུད་རྩི་ལྔ་ཡང་དེ་བཞིན་ཟ། །ཞེས་དང༌། རྡོ་རྗེ་གུར་ལས། ཡང་ན་བདུད་རྩི་མྱང་བ་དང༌། །ཞེས་གསུངས་(སོ)། །དེ་ལྟ་བུའི་བདུད་རྩིའི་སྣོད་ནི། ཐོད་པ་དུམ་བུ་གསུམ་པ་ཤིས་ཏེ། སྡོམ་འབྱུང་ལས། ༝དུས་༝(དུམ་)གསུམ་སྒྲུབ་ལ་དངོས་གྲུབ་སྟེར། །ཞེས་པས་བསྟན། དེའི་ནང་དུ་ཤ་ལྔ་༝བདུད་རྩི་ལྔ་༝ནི། དཔལ་སཾ་པུ་ཊི་ལས། དང་པོ་སྐྱེ་དགུའི་བདག་པོ་བརྗོད། །དེ་བཞིན་གཉིས་པ་སྒྲོལ་མ་ཉིད། །གསུམ་པ་ལ་ནི་རབ་མཆོག་བརྗོད། །བཞི་བ་ལ་ནི་མང་པོ་སྐྱེས། །ལྔ་བ་ལ་ནི་སྟོབས་(73)ཞེས་བྱ། །ཞེས་པས་བསྟན་༝ཏེ༝(ཏོ)། །ཡེ་ཤེས་ལྔའི་ངོ་བོ་ཡིག་འབྲུ་ལྔ་བསྐྱེད་པ་ནི། དེ་ཉིད་ལས། རིགས་ལྔ་རྣམས་ཀྱི་སྔགས་འདི་དག །ཡེ་ཤེས་ལྔ་ཡིས་རབ་དབྱེ་བར། །ཞེས་པས་སྟོན། བཞུ་བཏུལ་བྱས་ཏེ་ཁ་དོག་ཤེལ་ལྟར་བསྐྱེད་པ་ནི། དེ་ཉིད་ལས། འབུད་པ་སྦར་བ་ཉིད་དང་ནི། །ཁྱད་པར་དུ་ཡང་བསྐོལ་བ་ཉིད། །ཤེལ་གྱི་གཟུགས་སུ་བསྐྱེད་བྱ་ཞིང༌། །དེ་ཕྱིར་ཐམས་ཅད་བརྟག་པར་བྱ། །ཞེས་པས་སྟོན་ཏེ། བྱིན་གྱིས་བརླབ་པའི་སྔགས་ནི། དེ་ཉིད་ལས། ཧས་ནི་ཁ་དོག་འཕྲོག་པར་བྱེད། །ཧོས་ནི་དྲི་ནི་འཇིག་པར་བྱེད། །ཧྲཱིཿས་ནི་ནུས་པ་འཇིག་པར་བྱེད། །ཅེས་པས་བསྟན། བདུད་རྩི་མྱང་བ་དངོས་ནི། །དེ་ཉིད་ལས། དེ་ལ་བདུད་རྩི་མྱང་བ་ནི། །རྡོ་རྗེའི་ལྕེ་ཡིས་མྱང་བར་བྱ། །ཞེས་པས་བསྟན་(ཏོ)། །གཉིས་པ་གསུངས་པའི་དོན་བཤད་པ་ལ་གཉིས་ཏེ། བདུད་རྩི་བྱིན་གྱིས་བརླབ་པ། བརླབས་པ་དེ་མྱང་བའི་ཚུལ་དངོས་སོ། །དང་པོ་ནི། བདུད་རྩི་དངོས་སུ་བཤམས་པའམ་མེད་ཀྱང་བསམ་པ་ཙམ་གྱིས་ཀྱང་རུང་སྟེ། དེ་ལ་ཨ་མྲྀ་ཏས་བསང༌། སྭ་བྷཱ་ཝས་སྟོང་པར་སྦྱངས། སྟོང་པའི་ངང་ལས། སྦྱང་གཞི་མ་དག་པའི་རླུང་དུ་སྣང་བའི་སེམས་སྣང་བག་ཆགས་དང་བཅས་པ་ཐམས་ཅད། སྦྱོང་བྱེད་དོན་ཡོད་གྲུབ་པའི་ངོ་བོ་རྣམ་པ་ཡྃ་ལས་བྱུང་བའི་རླུང་གི་དཀྱིལ་འཁོར། དེའི་སྟེང་དུ་སྦྱང་གཞི་མ་དག་པའི་མེར་སྣང་བའི་སེམས་སྣང་བག་ཆགས་དང་བཅས་པ་ཐམས་ཅད། སྦྱོང་བྱེད་འོད་དཔག་མེད་ཀྱི་ངོ་བོ་རྣམ་པ་རྃ་ལས་བྱུང་བའི་མེའི་དཀྱིལ་འཁོར། དེའི་སྟེང་དུ་སྦྱང་གཞི་མ་དག་པའི་སྣོད་ཀྱི་འཇིག་རྟེན། སྦྱོང་བྱེད་ཨ་ལས་བྱུང་བའི་ཐོད་པ་དཀར་པོ་དུམ་བུ་གསུམ་པ། སྟོང་གསུམ་གྱི་ཁྱོན་དང་མཉམ་པར་བསམ། དེའི་ནང་དུ་བདུད་རྩི་ལྔ་བསྐྱེད་པ་ནི། མངོན་བྱང་ལྔས་བསྡུས་པ་ལས་ཐོད་པའི་ནང་དུ་ཟླ་བའི་དཀྱིལ་འཁོར་བསྒོམ་པ་ནི། མེ་ལོང་ལྟ་བུའི་ཡེ་ཤེས་ལས་མངོན་པར་བྱང་ཆུབ་པ། དེའི་སྟེང་དུ་གོ་ཀུ་ལ་སོགས་པ་ཡིག་འབྲུ་ལྔ་ལས། བ་ལང་སོགས་ཀྱི་ཤ་ལྔ་བསྒོམ་པ་ནི། སྦྱང་གཞི་མ་དག་པའི་བཅུད་ཀྱི་སེམས་ཅན་མཚོན། སེམས་ཅན་རེ་རེ་ཡང་བདུད་རྩི་ལྔ་ལྔ་དང་ལྡན་པས་དེ་རྣམས་རེ་རེའི་སྟེང་དུ་རིགས་ལྔའི་ས་བོན་ལྔ་ལས་བསྐྱེད་པའི་བདུད་རྩི་ལྔ་ནི། སྦྱོང་བྱེད་ཀྱི་ལམ་མཚོན། དེ་རྣམས་ཀྱི་སྟེང་དུ་ཡེ་ཤེས་ལྔའི་ངོ་བོ་རིགས་ལྔའི་ས་བོན་བསམ་པ་ནི། སྦྱངས་འབྲས་མཐར་ཐུག་པ་(རྒྱལ་བ་རིགས་ལྔ་)མཚོན། ཟླ་བའི་དཀྱིལ་འཁོར་གྱི་སྟེང་གི་མཐའ་སྐོར་དུ་ཐབས་ཤེས་ཀྱི་ངོ་བོ་ཨཱ་ལི་ཀཱ་ལི་གཡས་སྐོར་གཡོན་སྐོར་དུ་བསམ། དེ་རྣམས་ནི་སོ་སོར་རྟོག་པའི་ཡེ་ཤེས་ལས་མངོན་པར་བྱང་ཆུབ་པ། དེ་རྣམས་ཀྱི་སྟེང་གི་ནམ་མཁར་བདུད་རྩིའི་ངོ་བོ་ཨོཾ་དཀར་པོ་མགོ་ཐུར་དུ་(བསྟན་པ་)ལྷུང་ལ་ཁད་པར་བསམ། དེའི་སྟེང་དུ་ཉི་མའི་དཀྱིལ་འཁོར་བསྒོམ་པ་ནི་མཉམ་པ་ཉིད་ཀྱི་ཡེ་ཤེས་ལས་མངོན་པར་བྱང་ཆུབ་པ། དེའི་སྟེང་དུ་རྡོ་རྗེ་དཀར་པོ་རྩེ་ལྔ་པའི་ལྟེ་བར་ཧཱུྃ་གིས་མཚན་པར་བསྒོམ་པ་ཡང་སོ་སོར་རྟོག་པའི་ཡེ་ཤེས་ལས་མངོན་པར་བྱང་ཆུབ་པ། རྡོ་རྗེ་ལྟེ་བའི་ཧཱུྃ་ལས་འོད་འཕྲོས་པས། མེ་རླུང་བསྐུལ་བ་སོགས་ནི་མངོན་རྟོགས་ཀྱི་དཀྱུས་(74)བཞིན་ནོ། །བདུད་རྩིའི་ཡེ་ཤེས་པ་སྤྱན་འདྲེན་པ་ལ། ༝ཁ་ཅིག་༝བདུད་རྩི་རྐྱང་པའི་རྣམ་པར་སྤྱན་འདྲེན་པ་དང༌། ཡིག་འབྲུའི་རྣམ་པར་སྤྱན་འདྲེན་པ་དང༌། ཐོད་པ་བདུད་རྩིས་གང་བའི་རྣམ་པར་སྤྱན་འདྲེན་པ་དང༌། བདུད་རྩིའི་རང་བཞིན་ཁ་ཊྭཱཾ་གའི་རྣམ་པར་སྤྱན་འདྲེན་པ་རྣམས་ཡོད་པ་ལས། འདིར་དེ་བཞིན་གཤེགས་པ་ཐམས་ཅད་ཀྱི་ཐུགས་གཉིས་སུ་མེད་པའི་ཡེ་ཤེས་ཀྱི་ངོ་བོ། རྣམ་པ་ཧེ་རུ་ཀ་སྐུ་མདོག་དཀར་པོ་ཞལ་གཅིག་ཕྱག་གཉིས་པ་གཡས་རྡོ་རྗེ་དང་གཡོན་ཐོད་པ་བདུད་རྩིས་གང་བ་འཛིན་པའི་རྣམ་པར་སྤྱན་འདྲེན་པར་བཞེད་དོ། །དེ་རྣམས་རོ་གཅིག་ཏུ་འདྲེས་པ་ནི་བྱ་བ་གྲུབ་པའི་ཡེ་ཤེས་ལ་མངོན་པར་བྱང་ཆུབ་པ། དེ་ལྟར་བདུད་རྩི་ཡོངས་སུ་རྫོགས་པ། ཁ་དོག་ཕུན་སུམ་ཚོགས་པ་བལྟས་པས་ཚིམ་པ། དྲི་ཕུན་སུམ་ཚོགས་པ་བསྣམས་པས་ཚིམ་པ། རོ་ཕུན་སུམ་ཚོགས་པ་མྱངས་བས་ཚིམ་པ། ནུས་པ་ཕུན་སུམ་ཚོགས་པ་ཟག་མེད་ཀྱི་བདེ་ཆེན་གྱི་ཡེ་ཤེས་བསྐྱེད་ནུས་སུ་གྱུར་པ་ནི་ཆོས་ཀྱི་དབྱིངས་ཀྱི་ཡེ་ཤེས་ལས་མངོན་པར་བྱང་ཆུབ་པའོ། །གཉིས་པ་མྱང་བའི་ཚུལ་ནི། བདེ་མཆོག་རྩ་རྒྱུད་ལས། སྦོམ་པོ་མཐའ་ལྟག་རྩེ་སྦྱར་བ། །རྣལ་འབྱོར་རིག་པས་རྟག་ཏུ་མཆོད། །ཅེས་གསུངས་པའི་དོན། རོ་གཟུགས་ཀྱི་ངོ་བོ་རང་གི་ལག་པ་གཡོན་པའི་མཐེབ་སྲིན་གྱིས་བདུད་རྩི་ལན་གསུམ་དུ་དཀྲུགས་པའི་དབུས་ནས་ལེན་པ་ཡིན་ནོ། །བདེ་མཆོག་རྡོ་རྗེ་གདན་བཞི་ལས། །མཐེ་བོང་སོར་མོ་ས་ཉིད་དེ། །སྲིན་ལག་ལ་ནི་རི་རབ་བོ། །བསྲུབས་པའི་སྟོབས་ཀྱིས་ཡེ་ཤེས་ཀྱི། །ཆུ་ནི་རྣམ་གསུམ་འབྱུང་བར་འགྱུར། །ཞེས་གསུངས་པས། དེ་ཡང་སྔོན་ལྷ་དང་ལྷ་མིན་རྣམས་ཀྱིས་གསེར་གྱི་ས་གཞི་ལ་བསྲུབས་གདན། རི་རབ་ལ་བསྲུབས་ཤིང༌། ཀླུ་དགའ་བོ་དང་ཉེ་དགའ་བོ་གཉིས་ཀྱིས་བསྲུབས་ཐག་བྱས་ཏེ། རྒྱ་མཚོ་ཆེན་པོ་བསྲུབས་པའི་དྭངས་མ་བདུད་རྩི་བྱུང་བ་དང་མཐུན་ནོ། །དེ་ཡང་རྡོ་རྗེ་གུར་ལས། རྡོ་རྗེ་ལྕེ་ཡི་སྦྱོར་བ་ཡིས། །ཞེས་དང༌། སཾ་པུ་ཊི་ལས། ལྕེ་ཧཱུྃ་ཁྱད་པར་ལྡན་པ་ཉིད། །ཅེས་དང༌། གྲུབ་ཆེན་མི་ཐུབ་ཟླ་བའི་ཡན་ལག་དྲུག་པར། ལྕེ་ལ་རྡོ་རྗེ་ནས་འབྲས་ཙམ། །ཞེས་གསུངས་པ་རྣམས་ཀྱི་དོན་ནི། རང་གི་ལྕེའི་རྩ་བར་རྡོ་རྗེ་དཀར་པོ་རྩེ་ལྔ་བ་ནས་འབྲས་ཙམ་གྱི་ལྟེ་བར་ཧཱུྃ་དཀར་པོ་ཡུངས་འབྲུ་ཙམ་ཞིག་བསམ། དེ་ལས་འོད་ཟེར་དཀར་པོ་འཇའ་ཚོན་ཤར་བ་ལྟ་བུ་ལྕེའི་དབུས་ནས་ཕྱུང་སྟེ། བདུད་རྩི་ལ་རེག་པས་བཅུད་དང་ནུས་པ་ཐམས་ཅད་དྲངས་ནས་མགྲིན་པའི་རྩ་འཁོར་ནས་བརྒྱུད་དེ་ལུས་ཐམས་ཅད་གང་བས་ཟག་མེད་བདེ་ཆེན་གྱི་ཡེ་ཤེས་སྐྱེས་པར་བསམ་མོ། །གསུམ་པ་སྦྱང་གཞི་སྦྱོང་བྱེད་ངོ་སྤྲད་དེ་སྔགས་དོན་ལ་ང་རྒྱལ་གཟུང་བ་ནི། སྦྱང་གཞི་འདུ་ཤེས་ཀྱི་ཕུང་པོ། མེའི་ཁམས། ཁ་དོག་དམར་པོ། ཉོན་མོངས་པ་འདོད་ཆགས་ལ་སོགས་པ་ཐམས་ཅད་དང་། རང་༝གི་༝(གིས་)མ་དག་པའི་ཟས་ལ་ལོངས་སྤྱོད་པའི་སེམས་སྣང་བག་ཆགས་དང་བཅས་པ་ཐམས་ཅད། སྦྱོང་བྱེད་འོད་དཔག་མེད་ཀྱི་ངོ་བོ་བདུད་རྩི་མྱང་བའི་རྣལ་འབྱོར་དུ་བསྒྱུར་ནས་ཉམས་སུ་བླངས་པས། སྦྱངས་འབྲས་གསུང་རྣམ་པར་དག་པའི་ངོ་བོ་འོད་དཔག་མེད་ཀྱི་གོ་འཕང་ཐོབ་པར་འགྱུར་རོ། །སྔགས་དོན་ནི། ཕལ་ཆེར་(སྔར་དང་)འདྲ་ལ། ཨ་མྲྀ་ཏ་བདུད་རྩི། སྭ་ད་ན་བཟང་པོའོ། །བདུད་རྩི་མྱང་བ་འོད་དཔག་མེད་ཀྱི་ཡན་ལག་ཏུ་འཇོག་པའི་རྒྱུ་མཚན་ཡོད་དེ། བདུད་རྩི་གསུང་འབྱུང་བའི་གནས་མགྲིན་པར་མྱང་བ་དང༌། འོད་དཔག་མེད་ཀྱང་གསུང་རྣམ་པར་དག་པའི་ངོ་བོ་ཡིན་པའི་ཕྱིར་རོ། །

72 ན་ར་མི། ག་བི་བ་ལང། ཧསྟི་གླང་ཆེན། ཨ་ཤྭ་རྟ། ཤྭ་ན་ཁྱི་སྟེ་ཤ་ལྔ།

73 སྐྱེ་རྒུའི་བདག་པོ་ཁྱི། སྒྲོལ་མ་ནི་གླང། རབ་མཆོག་རྟ། མང་བོ་སྐྱེ་ནི་མི། སྟོབས་ནི་བ་ལང་སྟེ་ཤ་ལྔའོ།།

74 བྱ་བྲལ་མར། གཏོར་མ་བཞིན་བྱིན་གྱིས་བརླབས་ལ། ཞེས་གསུངས་ཤིང་། གཏོར་མ་བཞིན་ནི་མཛེས་རྒྱན་ལྟར་རོ།།

དོན་ཡོད་གྲུབ་པའི་ཡན་ལག

ལྔ་བ་མཆོད་པ་དོན་ཡོད་གྲུབ་པའི་ཡན་ལག་ལ། རྡོ་རྗེ་གུར་ལས། ལྷ་མོ་བརྒྱད་ཀྱིས་མཆོད་པ་ཉིད། །ཅེས་གསུངས་པའི་དོན་ལ་གསུམ་སྟེ། མཆོད་པའི་ལྷ་མོ་སྤྲོ་བ། སྤྲོས་ནས་དཀྱིལ་འཁོར་འཁོར་ལོ་ལ་མཆོད་པ་བྱ་བ། སྦྱང་གཞི་སྦྱོང་བྱེད་ངོ་སྤྲད་དེ་ང་རྒྱལ་གཟུང་བའོ། །དང་པོ་དང་། གཉིས་པ་ནི། གོང་དུ་ཚོགས་ཞིང་མཆོད་པའི་སྐབས་སུ་བསྟན་ཟིན་ལ། དེ་ཡང་སྒྲུབ་ཐབས་རིན་ཆེན་འབར་བ་ལས། མཁའ་འགྲོ་མ་ཡི་ཚོགས་སྤྲོ་སྟེ། །ཟླ་ཉི་ཆུ་སྨན་རྡོ་རྗེ་རོ། །ཅང་ཏེའུའི་སྒྲ་དང་འཁྱུད་པ་ཉིད། །གཙོ་བོ་ནས་བརྩམས་རིམ་བཞིན་མཆོད། །ཅེས་གསུངས་པ་དང་མཐུན་ནོ། །གསུམ་པ་ནི། སྦྱང་བཞི་འདུ་བྱེད་ཀྱི་ཕུང་པོ། རླུང་གི་ཁམས། ཁ་དོག་ལྗང་གུ། དོན་ཡོད་གྲུབ་པའི་རིགས། ཉོན་མོངས་པ་ཕྲག་དོག་ལ་སོགས་པ་དང༌། འཇིག་རྟེན་ན་རང་ཉིད་ལ་གཉེན་བཤེས་སོགས་ཀྱིས་རྙེད་བཀུར་དང་མཆོད་པ་སོགས། སྦྱོང་བྱེད་དོན་ཡོད་གྲུབ་པའི་ངོ་བོ་མཆོད་པའི་རྣལ་འབྱོར་དུ་བསྒྱུར་ནས་ཉམས་སུ་བླངས་པས་སྦྱངས་འབྲས་དོན་ཡོད་གྲུབ་པའི་གོ་འཕང་ཐོབ་པར་འགྱུར་བས་སོ། །དེའི་ངང་ལ་མཉམ་པར་བཞག་ནས་སྔགས་བརྗོད་པ་ཡིན་ལ། སྔགས་དོན་ནི། ཕལ་ཆེར་(སྔར་དང་)འདྲ་ལ། པཱུ་ཛ་ནི་མཆོད་པའོ། །མཆོད་པ་དོན་གྲུབ་ཀྱི་ཡན་ལག་ཏུ་འཇོག་པའི་རྒྱུ་མཚན་ཡོད་དེ། མཆོད་པ་འཕྲིན་ལས་ཀྱི་ཆ་ཡིན་ལ། དོན་གྲུབ་ཀྱང་སངས་རྒྱས་ཐམས་ཅད་ཀྱི་འཕྲིན་ལས་རྣམ་པར་དག་པའི་ངོ་བོ་ཡིན་པའི་ཕྱིར་རོ། །

རིན་ཆེན་འབྱུང་ལྡན་གྱི་ཡན་ལག

དྲུག་པ་བསྟོད་པ་རིན་ཅེན་འབྱུང་ལྡན་གྱི་ཡན་ལག་ནི། རྡོ་རྗེ་གུར་ལས། འཁོར་ལོའི་འདྲེན་པ་བསྟོད་པའོ། །ཞེས་གསུངས་པའི་དོན་ལ་གསུམ་སྟེ། བསྟོད་པ་དངོས། བསྟོད་བྱེད་ཀྱི་ལྷ་མོ་བསྡུ་བ་དང༌། སྦྱང་གཞི་སྦྱོང་བྱེད་ངོ་སྤྲད་དེ་སྔགས་དོན་ལ་ང་རྒྱལ་གཟུང་བའོ། །དང་པོ་ནི། རྡོ་རྗེ་གུར་ལས། ཁྱོད་ནི་རྣལ་འབྱོར་མ་ཚོགས་ཡོངས་སུ་བསྐོར། །ཞེས་སོགས་གསུངས་པས། སྐུ་གསུམ་ཡན་ལག་བདུན་ལྡན་གྱི་སྒོ་ནས་བསྟོད་པ་ཡིན་ལ། དེ་ཡང་ཚིག་རྐང་དང་པོས་ལོངས་སྤྱོད་རྫོགས་པ་དང༌། ཁ་སྦྱོར་དང་། བདེ་བ་ཆེན་པོ་སྟེ། ལོངས་སྐུའི་ཡན་ལག་གསུམ་གྱི་སྒོ་ནས་བསྟོད་པ། དེ་ནས་ཚིག་རྐང་གཅིག་གིས་རང་བཞིན་མེད་པ་སྟེ། ཆོས་སྐུའི་ཡན་ལག་གཅིག་གིས་བསྟོད། དེ་ནས་ཚིག་རྐང་༝གཅིག་གིས་༝(གསུམ་གྱིས་)རྒྱུན་མི་འཆད་པ། སྙིང་རྗེས་རྒྱུད་ཡོངས་སུ་གང་བ། འགོག་པ་མེད་པ་སྟེ། སྤྲུལ་སྐུའི་ཡན་ལག་གསུམ་གྱི་སྒོ་ནས་བསྟོད་པ། དེ་ནས་ཚིག་རྐང་ཐ་མས་ཡི་གེ་བཞིའི་དོན་དང་ལྡན་པའི་ཟུང་འཇུག་གི་སྐུའི་བསྟོད་པའོ། །གཉིས་པ་བསྟོད་བྱེད་ཀྱི་ལྷ་མོ་བསྡུ་བ་ནི། རླུང་ནང་དུ་རྔུབ་པ་དང་ལྷན་ཅིག་ཏུ་རང་གི་སྣ་བུག་གཡོན་ནས་བསྡུས་ཏེ། ཐུགས་ཀའི་ས་བོན་ལ་ཐིམ་(པར་བསམ་མོ)། །གསུམ་པ་སྦྱང་གཞི་སྦྱོང་བྱེད་ངོ་སྤྲད་པ་ནི། སྦྱང་གཞི་ཚོར་བའི་ཕུང་པོ། ནམ་མཁའི་ཁམས། ཁ་དོག་སེར་པོ། རིན་འབྱུང་གི་རིགས། ཉོན་མོངས་པ་ང་རྒྱལ་དང་སེར་སྣ་སོགས་དང་། འཇིག་རྟེན་ན་བསྟོད་བཀུར་དང༌། སྙན་པ་བརྗོད་པ་སོགས། སྦྱོང་བྱེད་རིན་འབྱུང་གི་ངོ་བོ་བསྟོད་པའི་ཡན་ལག་ཏུ་བསྒྱུར་ནས་ཉམས་སུ་བླངས་པས་སྦྱངས་འབྲས་རིན་འབྱུང་གི་གོ་འཕང་ཐོབ་པར་བསམས་ནས། དེའི་ངང་ལ་མཉམ་པར་བཞག་ནས་སྔགས་བརྗོད་པ་ཡིན་ལ། སྔགས་དོན་ནི། ཕལ་ཆེར་(སྔར་དང་)འདྲ་ལ། སྟུ་ཏི་ནི་བསྟོད་པའོ། །བསྟོད་པ་རིན་ཅེན་འབྱུང་ལྡན་གྱི་ཡན་ལག་ཏུ་འཇོག་པའི་རྒྱུ་མཚན་ཡོད་དེ། བསྟོད་པ་ཡོན་ཏན་བརྗོད་པ་ཡིན་ལ། རིན་ཅེན་འབྱུང་ལྡན་ཀྱང་སངས་རྒྱས་ཐམས་ཅད་ཀྱི་ཡོན་ཏན་རྣམ་པར་དག་པའི་ངོ་བོ་ཡིན་པའི་ཕྱིར་རོ། །

སེམས་འཛིན།

དེ་ལྟར་ཡན་ལག་དྲུག་རྫོགས་པའི་རྗེས་སུ་རྟེན་དང་བརྟེན་པར་བཅས་པའི་དཀྱིལ་འཁོར་ལ་སེམས་འཛིན་ཏེ། (75)དེ་ཡང་ཐ་མལ་གྱི་ཞེན་པ་དགག་པའི་ཕྱིར་ང་རྒྱལ་ལ་སློབ་པ་དང༌། ཐ་མལ་གྱི་སྣང་བ་དགག་པའི་ཕྱིར་རྣམ་པ་གསལ་བ་ལ་སློབ་པའོ། །དེ་རྣམས་ཡེ་ཤེས་ཚོགས་བསག་གི་དོན་གསལ་སྟོང་གི་ངང་ལས་མ་གཡོས་བཞིན་དུ་སྔར་གྱི་སེམས་བསྐྱེད་ཀྱི་འཕེན་པའི་དབང་གིས། རྟེན་དང་བརྟེན་པར་བཅས་པའི་དཀྱིལ་འཁོར་སྣང་ལ་རང་བཞིན་མེད་པ་སྒྱུ་མ་ལྟ་བུའི་རྣམ་པར་ཤར་བ་བསྒོམ་པ་ནི་བསྐྱེད་རིམ་དང་རྫོགས་རིམ་དབྱེར་མེད་དམ། ཟབ་གསལ་གཉིས་མེད་ཀྱི་བསྐྱེད་རིམ་ཞེས་བྱ་སྟེ། བླ་ན་མེད་པའི་བྱང་ཆུབ་སྒྲུབ་པའི་ལམ་འཁྲུལ་མེད་ཁོ་ན་ཡིན་ནོ། །དེ་ལྟ་བུའི་གནད་མི་ཤེས་པ་དག་གིས་ཉོན་མོངས་པ་དུག་གསུམ་གྱིས་ཀུན་ནས་བསླངས་ཏེ་གཟུང་འཛིན་དང་བཅས་པའི་ལྷའི་ང་རྒྱལ་འདུན་པ་དྲག་༝པོ་༝(པོས་)བསྒོམ་པ་ནི། སྒོམ་པའི་ལྷ་དེ་དང་རྣམ་པ་འདྲ་བའི་ངན་སོང་གསུམ་གྱི་ལུས་རྟེན་ཐོབ་པར་བཤད་པས། བསྒོམ་བྱའི་དོན་ལ་ཐོས་བསམ་གྱི་སྒྲོ་འདོགས་གཅོད་པ་ནི། མི་དགོས་ཁ་མེད་ཀྱི་གནད་ཆེན་པོ་ཡིན་པས་བླུན་པོ་རྣམས་བག་ཡོད་པར་བྱོས་ཤིག །

75 རྒྱུད་གསུམ་མཛེས་རྒྱན་དུ། བསྐྱེད་རིམ་གྱི་སེམས་འཛིན་ལ། འཇུག་པའི་རིམ་པ། གནས་པའི་རིམ་པ། ལྡང་བའི་རིམ་པ་གསུམ་གྱི་དང་པོ་ནི། རྣལ་འབྱོར་དབང་ཕྱུག་གི་ལུགས་ལ། ཕྱི་བསྐྱེད་པའི་རིམ་པ་མངོན་པར་རྟོགས་པ་ལྔ་ལས་ཕྱེ་བའི་ཚུལ་བཅུ་བཞི་ཡོད་པ་ལས། སྐབས་འདིར་ཨཱ་ལི་ཀཱ་ལི་ལ་ལྟོས་པའི་མངོན་བྱང་གི་ཕྱོགས་དང་རྗེས་སུ་འབྲེལ་བའི་ཡན་ལག་བཞི་དྲུག་གང་རུང་ཐུན་བཞིར་ཉམས་སུ་ལེན་པ་སྟེ། དེ་ཉིད་ལས་དང་པོ་པས་ཉམས་སུ་བླང་བྱའི་མངོན་རྟོགས་ཡིན་པས་སོ། །དེ་ཡང་སྐྱབས་འགྲོ་སེམས་བསྐྱེད་རྡོ་རྗེ་སེམས་དཔའི་བསྒོམ་བཟླས་ནས་བརྩམས་ཏེ་མངོན་རྟོགས་ཡན་ལག་དྲུག་པ་བསྟོད་པ་རིན་ཆེན་འབྱུང་ལྡན་གྱི་ཡན་ལག་གི་བར་སྦྱང་གཞི་སྦྱོང་བྱེད་ངོ་སྤྲད་ཅིང་ཤར་བསྒོམ་གྱི་ཚུལ་དུ་ཉམས་སུ་ལེན་པ་སྟེ། དེ་ཡང་རྗེ་བཙུན་གྱིས། གསལ་ལ་དྲག་ལ་ཡུན་ཐུང་བ། །བསྐྱེད་པའི་རིམ་ལ་གནད་དུ་གཅེས། །ཞེས་གསུངས་པའི་དོན། གསལ་བ་ནི་སབ་སུབ་མ་ཡིན་པར་སྐད་ཆུང་ངུའི་སྒོ་ནས་ཚིག་རིས་གསལ་པོར་བརྗོད་པ། དྲག་པ་ནི། ཚིག་གི་རྗེས་སུ་སེམས་ཧྲི་ལི་ལི་འབྲངས་ཏེ་རྣམ་རྟོག་གཞན་གྱིས་བར་མ་ཆད་པར་བསྒོམ་པ། ཡུན་ཐུང་བ་ནི། ལས་དང་པོ་པ་ལ་མྱུར་བ་གནད་དུ་ཆེ་བའི་ཕྱིར་འབབ་ཆུ་དྲག་པོའི་རྒྱུན་བཞིན་དུ་ཚིག་དོན་གཅིག་རྗེས་གཅིག་གིས་ཟིན་པར་ཉམས་སུ་ལེན་པའོ། །དེ་ཡང་རྩ་རྒྱུད་ལས། ཆུ་བོའི་རྒྱུན་ནི་རབ་འབར་དང༌། །མར་མེའི་རྩེ་མོ་རབ་བཅིངས་ལྟར། །རྟག་ཏུ་དེ་ཉིད་རྣལ་འབྱོར་གྱིས། །ཉིན་དང་མཚན་དུ་མཉམ་པར་གཞག །ཅེས་གསུངས་ཤིང༌། ཚད་མ་རྣམ་ངེས་ལས། རྣམ་རྟོག་རྗེས་སུ་འབྲེལ་པ་ལ། །དོན་གསལ་སྣང་བ་ཡོད་མ་ཡིན། །ཞེས་གསུངས་པས་རྣམ་རྟོག་གཞན་གྱིས་བར་མ་ཆོད་པ་གལ་ཆེའོ། །གཉིས་པ་གནས་པའི་རིམ་པ་ལ། ང་རྒྱལ་ལ་བསླབ་པ་དང༌། རྣམ་པ་ལ་བསླབ་པ་གཉིས་ལས། དང་པོ་ནི། རྡོ་རྗེ་གུར་ལས། སངས་རྒྱས་ང་རྒྱལ་རྣལ་འབྱོར་གྱིས། །སངས་རྒྱས་ཉིད་དུ་མྱུར་བར་འགྱུར། །སྟོན་པ་སུམ་ཅུ་རྩ་གཉིས་མཚན། །གཙོ་བོ་དཔེ་བྱད་བརྒྱད་ཅུར་ལྡན། །ཞེས་གསུངས་པ་ལྟར། དོན་སྟོང་པ་དང་སྙིང་རྗེ་ཟུང་དུ་འཇུག་པ་ལ། རྣམ་པ་མཚན་དང་དཔེ་བྱད་ཀྱིས་བརྒྱན་པའི། བཅོམ་ལྡན་འདས་དཔལ་ཀྱེ་རྡོ་རྗེ་གཟུགས་ཀྱི་སྐུ་དང༌། ཆོས་ཀྱི་སྐུ་གཉིས་སུ་མེད་པའི་བདག་ཉིད་དེ་ང་ཡིན་ནོ་སྙམ་དུ་ཡང་དང་ཡང་དུ་ང་རྒྱལ་བྱའོ། །གཉིས་པ་རྣམ་པ་ལ་བསླབ་པ་ནི། ཐོག་མར་རང་གིས་བསྒོམ་པའི་རྟེན་དང་བརྟེན་པར་བཅས་པའི་དཀྱིལ་འཁོར་གྱི་འཁོར་ལོ་ཡོངས་སུ་རྫོགས་པ་སྣང་ལ་རང་བཞིན་མེད་པ་སྒྱུ་མའི་རྣམ་པའམ་རྨི་ལམ་གྱི་སྣང་བ་ལྟ་བུར་ལམ་གྱི་དྲན་པར་བྱ་སྟེ། དེ་ལྟར་ཡང་རྡོ་རྗེ་གུར་ལས། ང་ཡི་སྐུ་ནི་སྒོམ་བྱེད་པ། །གལ་ཏེ་སྒྱུ་མའི་ཚུལ་གྱིས་སམ། །གལ་ཏེ་རྨི་ལམ་འདྲ་བར་བལྟ། །ཤིན་ཏུ་བསྒོམ་པའི་རིམ་པ་ལས། །མངོན་སུམ་དུ་ནི་མཐོང་བར་འགྱུར། །ཞེས་གསུངས་སོ། །དེ་ལྟར་ཐུན་ཐམས་ཅད་ལས་ཤེས་པར་བྱས་ལ། སེམས་འཛིན་གྱི་དམིགས་པ་རྒྱས་པར་ན་ཉི་མ་དང་པོའི་ཐུན་དང་པོ་ལ་རྩ་ཞལ་གྱི་སྤྱན་དབུ་མ་ལ་སེམས་བཟུང་སྟེ། དེ་ཡང་མཛོད་སྤུའི་དབུས་སུ་སྤྱན་དབུ་མ་ཁྲོ་བོའི་སྤྱན་དབུས་གནག་པ། མཐའ་དཀར་བ། སྤྱན་རྩ་དམར་བ། གཡས་ངོས་སུ་སྨིན་མ་དང་བཅས་ཤིང་རྫི་མ་དང་བཅས་པ་ཞེས་ཡིད་ཀྱིས་བསྒོམ་ཞིང་སེམས་བཟུང༌། གསལ་ན་གསལ་ཏེ་འཕྲོ་བཅད་ཅེས་པ་འཕྲོ་བཟང་མུ་ལ་ངལ་བསོ་ཞིང་བསམ་གཏན་གྱི་དུག་དབྱུང༌། མི་གསལ་ན་མི་གསལ་ཏེ་འཕྲོ་བཅད་ཅེས་པ་བསྒོམ་དང་ཞེ་མ་འགྲས་པར་བཟང་གྱེས་བྱས་ལ་ངལ་བསོ་ཞིང་བསམ་གཏན་གྱི་དུག་དབྱུང༌། འཕྲོ་བཅད་ཀྱང་རྣམ་པ་ཝལ་ཝལ་བྱེད་པ་དང༌། བསྒོམ་པའི་དུས་མི་གསལ་ལ། མ་བསྒོམ་པའི་དུས་གསལ་ན་བསམ་གཏན་གྱི་དུག་ཡིན་པས་ཤེས་པ་གཞན་ལ་གཡེངས་སུ་བཅུག་ནས་ངལ་བསོ་ཞིང་ཡང་བསྒོམ། དེས་ཀྱང་གསལ་མ་ཐེབས་ན་ངག་ཏུ་དལ་བུའི་སྒོ་ནས་བརྗོད་ཅིང་ཡང་ཡང་གསལ་བཏབ། དེས་ཀྱང་མ་ཐེབས་ན་བྲིས་པའི་སྤྱན་དབུ་མ་མེ་ལོང་གི་ནང་དུ་འཆར་དུ་བཅུག་ལ་དེ་ལ་བལྟ་ཞིང་ཡང་བསྒོམ་ལ་གསལ་བཏབ་བོ། །དེ་ལྟར་བྱས་པས་གང་གསལ་བར་འདོད་པ་དེ་གསལ་བར་བྱུང་ན་ལྷ་སོ་སོའི་དག་པ་མཐར་སླེབ། གསལ་འཕྲོ་ལ་མེད་པར་འདོད་པ་དེ་མེད་པར་ནུས་ན་དེ་བཞིན་ཉིད་ཀྱི་དག་པ་མཐར་སླེབ། རྩེ་གཅིག་ཏུ་གནས་པར་འདོད་པ་དེ་ལ་རྩེ་གཅིག་ཏུ་གནས་ཏེ། ཞི་གནས་ཀྱི་ཉམས་སྐྱེ་ན་རང་རིག་པའི་དག་པ་མཐར་སླེབ་པ་ཡིན་ནོ། །གསུམ་པ་ལྡང་བའི་རིམ་པ་ནི། དག་པ་དྲན་པ། བཟླས་པ་བྱ་བ། དཀྱིལ་འཁོར་བསྡུ་བ་རྣམས་བྱས་ནས། གཙོ་བོའི་ང་རྒྱལ་གྱིས་ཐུན་གཏོར་གཏོང་བའམ། མི་གཏོང་ན་རྡོ་རྗེའི་གླུ། བཀྲ་ཤིས། སྨོན་ལམ་རྣམས་བྱས་ལ་སྤྱོད་ལམ་གྱི་རྣལ་འབྱོར་གསལ་བཏབ་སྟེ། རང་དང་ཕྱི་རོལ་གྱི་སྣང་བ་ཐམས་ཅད་ལྷག་པ་ལྷའི་དཀྱིལ་འཁོར་གྱི་འཁོར་ལོ་ཡིན་ནོ་སྙམ་པའི་དྲན་འཛིན་དྲག་པོ་ཡང་དང་ཡང་དུ་བཏང་ལ། དངོས་སམ་ཡིད་ཀྱིས་སྤྲུལ་པའི་ཕྱི་ནང་གསང་བའི་མཆོད་པས་ཡོངས་སུ་མཉེས་པར་བྱ་བ་དང༌། ཏིང་ངེ་འཛིན་གྱི་དབང་ལེན་པ་ལ་སོགས་པ་གསང་ཆེན་བླ་ན་མེད་པའི་སྤྱོད་པའི་རྒྱ་མཚོ་ལྟ་བུ་ལ་བསླབ་པར་བྱ་སྟེ། སྤྱོད་ལམ་གྱི་གནས་སྐབས་ཐམས་ཅད་དུ་དེ་བཞིན་ཤེས་པར་བྱའོ། །དེ་ལྟར་ཡང་གསང་བ་འདུས་པ་ལས། འདོད་པའི་ལོངས་སྤྱོད་ཐམས་ཅད་ལ། །ཅི་འདོད་པར་ནི་བསྟེན་བཞིན་དུ། །རང་གི་ལྷག་པའི་ལྷར་སྦྱོར་བས། །བདག་དང་གཞན་ལ་མཆོད་པར་གྱིས། །ཞེས་གསུངས་པ་དང༌། འཕགས་པ་ལས་ཀྱི་སྒྲིབ་པ་རྣམ་པར་སྦྱོང་བའི་མདོ་ལས། མ་དག་པའི་འཇིག་རྟེན་གྱི་ཁམས་ལ་དག་པའི་འཇིག་རྟེན་དུ་མཐོང་བ་དང༌། སེམས་ཅན་གྱི་ཁམས་ལ་སངས་རྒྱས་ཀྱི་ཁམས་སུ་མཐོང་བ་ནི་ལས་ཀྱི་སྒྲིབ་པ་རྣམ་པར་སྦྱོང་བའོ་ཞེས་གསུངས་པས་སོ། །དེ་ལྟར་སྤྱན་དབུ་མ་ལ་སེམས་བརྟན་པ་ན་དམིགས་པ་སྤོ་བར་བྱ་སྟེ། བློ་མྱུར་ན་ཐུན་གཉིས་པ་ལ་སྤྱན་དབུ་མའི་སྟེང་དུ་རྩ་བའི་སྤྱན་གཉིས། གསུམ་པ་ལ་ཤངས་ཀྱི་ཁྲོ་གཉེར། བཞི་བ་ལ་ཤངས་གཟེངས་མཐོ་བ། ཉི་མ་གཉིས་པའི་ཐུན་དང་པོ་ལ་སྔར་གྱི་དེའི་སྟེང་དུ་ཞལ་གྱི་སྒོར་མཆེ་བའི་མྱུ་གུ་ལྗགས་འདྲིལ་བ་དང་བཅས་པ། གཉིས་པ་ལ་སྙན་གཉིས་སྙན་ཤལ་རིང་བ། གསུམ་པ་ལ་རྩ་ཞལ་ཡོངས་རྫོགས་མགྲིན་པ་དང་བཅས་པ། བཞི་བ་ལ་གཡས་ཞལ་དཀར་བ། ཉི་མ་གསུམ་པའི་ཐུན་དང་པོ་ལ་སྔར་གྱི་དེ་ཀ །གཉིས་པ་ལ་དེའི་སྟེང་དུ་གཡོན་ཞལ་དམར་བ། གསུམ་པ་ལ་གཡས་ཀྱི་ལྷག་མ་གཉིས། བཞི་བ་ལ་གཡོན་གྱི་ལྷག་མ་གཉིས་སྟེང་ཞལ་གཙུག་ཏོར་དང་བཅས་པ། ཉི་མ་བཞི་བའི་ཐུན་དང་པོ་ལ་སྔར་གྱི་དེ་ཀ །གཉིས་པ་ལ་དབུ་སྐྲ་གྱེན་དུ་བརྫེས་པ་རྩ་ཞལ་མཚོག་མའི་སྟེང་དུ་སྣ་ཚོགས་རྡོ་རྗེ་དང་བཅས་པ། གསུམ་པ་ལ་སྤྱི་བོའི་འཁོར་ལོ་དྲ་མིག་སོ་གཉིས་པ། དབུ་རེ་རེ་ལ་མི་མགོ་སྐམ་པོ་ལྔ་ལྔའི་དབུ་རྒྱན་རུས་པའི་རྩེ་ཕྲན་སྙན་རྒྱན་དང་བཅས་པ། བཞི་བ་ལ་མགུལ་རྒྱན་དྲ་མིག་བཅུ་དྲུག་པ་དང་སྐུ་བྱིན། ཉི་མ་ལྔ་བའི་ཐུན་དང་པོ་ལ་སྔར་གྱི་དེ་ཀ །གཉིས་པ་ལ་དེའི་སྟེང་དུ་ཕྱག་གཡས་བརྒྱད་རྒྱན་དང་བཅས་ཤིང་ཕྱག་མཚན་གདོང་ནང་བསྟན། གསུམ་པ་ལ་གཡོན་བརྒྱད་རྒྱན་དང་བཅས་ཤིང་ཕྱག་མཚན་གདོང་ཕྱིར་བསྟན། མི་མགོའི་དོ་ཤལ། སེ་རལ་ཁ། སྐེད་རྒྱན་དྲ་མིག་དྲུག་ཅུ་རྩ་བཞི་བ། མེ་རིས། བཞི་བ་ལ་བདུད་བཞི་མནན་པའི་ཞབས། དེའི་རྒྱན། ཡུམ་དང་བཅས་པ། ཉི་མ་དྲུག་པའི་ཐུན་དང་པོ་ལ་གཙོ་བོའི་སྟེང་དུ་གཽ་རཱི། གཉིས་པ་ལ་ཙཽ་རཱི། གསུམ་པ་ལ་བེ་ཏཱ་ལཱི། བཞི་བ་ལ་གྷསྨ་རཱི། ཉི་མ་བདུན་པའི་ཐུན་དང་པོ་ལ་སྔར་གྱི་དེ་ཀའི་སྟེང་དུ་པུཀྐ་སཱི། གཉིས་པ་ལ་ཤ་བ་རཱི། གསུམ་པ་ལ་ཙཎྜ་ལཱི། བཞི་བ་ལ་གཡུང་མོ། ཉི་མ་བརྒྱད་པའི་ཐུན་དང་པོ་ལ་ལྷ་དགུ་གཞལ་ཡས་ཁང་དང་བཅས་པ། གཉིས་པ་ལ་དེའི་སྟེང་དུ་དུར་ཁྲོད། གསུམ་པ་ལ་སྲུང་འཁོར། བཞི་བ་ལ་སྣོད་བཅུད་ཐམས་ཅད་དཀྱིལ་འཁོར་གྱི་འཁོར་ལོར་གསལ་གདབ་པོ། །དེ་ཙམ་མི་ནུས་ན། གོང་འོག་ཐམས་ཅད་སྔ་མ་དང་འདྲ་བ་ལས། སྤྱན་དབུ་མ། ༡ སྤྱན་གསུམ་ཀ ༢ དབུ་རིལ་པོ། ༣ སྐུ་རིལ་བོ། ༤ །ཡུམ་དང་གདན། ༡ གཙོ་འཁོར་ཚང་མ། ༢ གཞལ་ཡས་ཁང༌། ༣ དུར་ཁྲོད་སྲུང་འཁོར་དང་བཅས་པ་ལ་སེམས་བཟུང༌། ༤ དེ་ལྟར་བསྒོམས་པས་བདག་བསྐྱེད་ཀྱི་དམིགས་པ་གསལ་བ་ན། ཕྱི་རོལ་གྱི་དངོས་པོ་གང་ཡང་རུང་བ་ཅིག་དཀྱིལ་འཁོར་དུ་བསྒོམ། ༡ དེ་ལ་གོམས་ནས་རང་གིས་མཐོང་ཚད་ཀྱི་སྣང་བ་དཀྱིལ་འཁོར་དུ་བསྒོམ། ༢ དེ་ལ་གོམས་ནས་རང་གིས་བསྒོམ་པའི་དཀྱིལ་འཁོར་རྒྱ་བསྐྱེད་དེ་འཇིག་རྟེན་གྱི་ཁམས་ཐམས་ཅད་ཁྱབ་པར་བསྒོམ། ༣ དེ་ལ་གོམས་ནས་ལྷ་དང་དཀྱིལ་འཁོར་ཇེ་ཆུང་དུ་བསྡུས་ལ་ཡུངས་འབྲུའི་ཚད་ཙམ་གྱི་དཀྱིལ་འཁོར་གྱིས་ནམ་མཁའི་ཁམས་ཐམས་ཅད་ཁྱབ་སྟེ། ཡུངས་འབྲུ་ཆེར་མ་སོང་ཞིང་ནམ་མཁའ་ཆུང་ངུ་མ་སོང་བའི་ཚུལ་དུ་བསྒོམ་པ་ནི། ༤ ཆོས་ཀྱི་རྒྱལ་པོ་འཕགས་པའི་གསུང་རབ་ཀྱི་དགོངས་པའོ། །དེ་ལྟར་ཐམས་ཅད་དཀྱིལ་འཁོར་དུ་བསྒོམས་པས་དེ་ལྟར་འགྱུར་བ་ཡིན་ནམ་ཞེ་ན། ཡིན་ཏེ། བསམ་མི་ཁྱབ་ལས། གཉིས་མེད་བཅུད་ཀྱིས་ཐིགས་པ་ཡི། །རྡོ་ཤིང་འཇིམ་པའི་འགྱུར་བ་རྣམས། །ལྷ་ཡི་རྣམ་པར་འགྱུར་བ་ནི། །བཟང་པོའི་ཞལ་སྔ་ནས་ཀྱིས་བསྟན། །ཞེས་དང༌། སློབ་དཔོན་ཨཱརྱ་དེ་ཝས་སེམས་ཀྱི་སྒྲིབ་སྦྱོང་ལས། སྔགས་ཀྱིས་སྦྱངས་ན་ཤིང་ལ་སོགས། །བེམས་པོ་རྨོངས་བཅས་རབ་དཀའ་བའང༌། །ལྷ་ཉིད་དུ་ནི་འགྱུར་བའོ། །ཤེས་དང་ལྡན་པའི་ལུས་ཅི་སྨོས། ཞེས་དང༌། ཡང་དེ་ཉིད་ལས། ཇི་ལྟར་ཆོ་ག་བཞིན་སྤྱད་ན། །དུག་ཀྱང་བདུད་རྩིར་འགྱུར་བ་ཡིན། །དེ་བཞིན་མཁས་པས་དུག་བཅས་ཡུལ། །སྦྱང་ནས་སྤྱད་པས་གྲོལ་བར་འགྱུར། །ཞེས་རྒྱུད་གསུམ་མཛེས་རྒྱན་ལས་གསུངས་སོ། །

དེ་ལྟར་ལས་དང་པོ་པའི་གང་ཟག་གིས་ཨཱ་ལི་ཀཱ་ལི་ལ་ལྟོས་པའི་མངོན་བྱང་ལས་བསྐྱེད་པའི་མངོན་པར་རྟོགས་པ་ཡན་ལག་བཞིའམ་དྲུག་གང་རུང་ཐུན་བཞིར་བསྒོམས་ཤིང་སེམས་འཛིན་ལ་འབད་རྩོལ་དྲག་པོ་བྱས་པ་ལ་བརྟེན་ནས། རྡོ་རྗེ་གུར་ལས། དང་པོ་སྤྲིན་གྱི་རྣམ་པ་དེ། །གཉིས་པ་དུ་བ་འདྲ་བ་ཉིད། །གསུམ་པ་སྲིན་བུ་མེ་ཁྱེར་འདྲ། །བཞི་བ་མར་མེ་ཉེར་འབར་བ། །ལྔ་བ་རྟག་ཏུ་སྣང་བ་སྟེ། །སྤྲིན་མེད་ནམ་མཁའ་འདྲ་བའོ། །ཞེས་གསུངས་པ་ལྟར་རོ། །དུ་བ། སྨིག་རྒྱུ། སྲིན་བུ་མེ་ཁྱེར། མར་མེ་འབར་བ། ནམ་མཁའ་སྤྲིན་མེད་ལྟ་བུ་སྟེ། འོད་གསལ་གྱི་རྟགས་ལྔ་བོ་མཐོང་བར་འགྱུར་རོ། །དེ་དག་མཉམ་རྗེས་གང་ལ་མཐོང་ཡང་རུང༌། དེ་མཐོང་བའི་གང་ཟག་དེ་གང་ཟག་གཉིས་པར་འཕོས་པ་ཡིན་ནོ། །དེ་ལྟར་བདེ་བ་ཅུང་ཟད་སྐྱེས་པའི་གང་ཟག་དེས་ཨཱ་ལི་ཀཱ་ལི་སྤངས་པའི་མངོན་བྱང་མངོན་པར་རྟོགས་པ་ཡན་ལག་བཞི་དྲུག་གང་རུང་དུ་ཐུན་བཞིར་བསྒོམ་ཞིང་སེམས་འཛིན་ལ་ནན་ཏན་བྱས་པ་ལ་བརྟེན་ནས་སེམས་ཆེར་བརྟན་ཅིང༌། རླུང་སེམས་ཀྱི་འཕྲོ་འདུས་འཕེལ་བའི་སྟོབས་ཀྱིས་བསོད་ནམས་ཀྱི་ཚོགས་ཀྱི་དུས་སུ་ལུས་ལ་བདེ་བ་འབར། ཡེ་ཤེས་ཀྱི་ཚོགས་ཀྱི་དུས་སུ་སེམས་ལ་སྟོང་ཤས་ཆེ། བསྐྱེད་རྫོགས་ཀྱི་དངོས་གཞིའི་དུས་སུ་བདེ་སྟོང་ཟུང་དུ་ཆུད། སྐབས་འགའ་ཞིག་ཏུ་ལྷའི་རྣམ་པ་སྟོང་ཞིང་འགྲོ། རྨི་ལམ་མངོན་ཤེས་འདྲ་བ་འབྱུང༌། དེ་ཙམ་ན་གང་ཟག་གསུམ་པར་འཕོས་པ་ཡིན་ཏེ། དེ་ལྟར་བདེ་སྟོང་གི་ཉམས་སྐྱེས་པའི་གང་ཟག་དེས་ས་བོན་ལས་༝སྐྱེས་༝(བསྐྱེད་)པའི་མངོན་པར་རྟོགས་པ་ཐུན་བཞིར་བསྒོམ་ཞིང༌། སེམས་འཛིན་ལ་ནན་ཏན་བྱས་པའི་སྟོབས་ཀྱིས་ལྷའི་སྣང་བ་བས་ཀྱང་རྫོགས་རིམ་ཤས་ཆེ་བར་འཆར། སྐབས་སུ་ལྷའི་རྣམ་པ་མི་གསལ་ཀྱེ་རྡོ་རྗེ་བསྒོམས་ཀྱང་འཁོར་ལོ་བདེ་མཆོག་ལ་སོགས་པའི་རྣམ་པ་དུ་མར་འགྱུར་ཞིང་འགྲོ། རིགས་དྲུག་གི་གནས་ལ་སོགས་པ་འཁྲུལ་སྣང་དུ་མ་མཐོང༌། དཀྱིལ་འཁོར་གྱི་འཁོར་ལོ་ཡང་དུ་བ་ལ་སོགས་པ་བཞིན་ཟ་ཟི་བན་བུན་དུ་ཡལ་ནས་འགྲོ། དེ་ཙམ་ན་གང་ཟག་བཞི་བར་འཕོས་པ་ཡིན་པས། དེ་ལྟར་བདེ་སྟོང་གི་ཉམས་ཆེར་སྐྱེས་པའི་གང་ཟག་དེས། སྐད་ཅིག་གིས་བསྐྱེད་པའི་མངོན་པར་རྟོགས་པ་ཐུན་བཞིར་བསྒོམས་ཤིང་སེམས་འཛིན་ལ་འབད་རྩོལ་དྲག་པོ་བྱས་པས་འཁོར་བ་རིགས་དྲུག་གི་གྲོང་ཁྱེར་དང༌། མྱ་ངན་ལས་འདས་པ་སྤྲུལ་སྐུའི་ཞིང་ཁམས་ཀྱང་མཐོང༌། ཏིང་ངེ་འཛིན་ལ་མཉམ་རྗེས་ཆེར་མེད། ལུས་སེམས་ལ་བདེ་སྟོང་བརྟན་པར་ཟུང་དུ་ཆུད་དེ་དེ་ཙམ་ན་མཁའ་འགྲོ་མས་བར་ཆད་བརྩམས་པས་ནམ་མཁའ་ཐམས་ཅད་མཁའ་འགྲོ་མས་གང་ནས་དངོས་གྲུབ་སྦྱིན་གྱིས་ལོངས་ཟེར་བ་དང༌། མཚོན་ཆའི་ཆར་ཆེན་པོ་འབབ་པ་དང༌། སྲིན་པོ་ཕོ་མོ་དང༌། ཤ་ཟ་ཕོ་མོས་བསྡིགས་ཤིང་གསོན་པོར་ཟ་བ་སྙམ་བྱེད་པ་དང༌། ཕྱོགས་དང་ཕྱོགས་མཚམས་ཐམས་ཅད་དུ་མེ་དཔུང་ཆེན་པོ་འབར་ནས་བསྲེགས་པ་དང༌། རྒྱ་མཚོ་ཆེན་པོ་གཏིང་མཐའ་ཡས་པའི་ནང་དུ་སྐྱུར་བ་ལ་སོགས་པ་བསྡིགས་ཤིང་འཁྲིད་པའི་སྣང་བ་དུ་མ་བྱུང་ན་བརྡ་བསྟན་པས་བཟློག །གལ་ཏེ་བརྡ་ཤེས་ཤིང་མཁའ་འགྲོ་མཚན་ལྡན་གྱིས་རང་གཟུགས་སྟོན་པ་བྱུང་ན། དེ་དང་སྙོམས་པར་ཞུགས་པས་སྐད་ཅིག་དེ་ཉིད་ལ་བདེན་པ་མཐོང་བར་འགྱུར་རོ། །དེ་ལྟར་བསྒོམས་པས་ཡུད་ཙམ་ལ་དཀྱིལ་འཁོར་ཡོངས་སུ་རྫོགས་པར་གསལ་བ་འཆར་བར་ནུས་པར་འབྱུང་ལ་དེའི་ཚེ་སྐྱེ་མཆེད་སྐུ་གསུང་ཐུགས་བྱིན་གྱིས་བརླབ་པ་སོགས་མི་དགོས་ཏེ། རང་གི་ངང་གིས་ཆོ་ག་ཐམས་ཅད་མི་དམིགས་པར་གྱུར་ཅིང༌། སྣང་བ་ལྷའི་འཁོར་ལོར་ཤར་བས་བསྐྱེད་ཆོག་གི་སྒོ་ནས་བསྒོམ་རྒྱུ་མེད་པར་འགྱུར་བའི་ཕྱིར་རོ། །དེ་ལྟ་བུའི་སྐད་ཅིག་ལ་ལུས་ཀྱི་དཀྱིལ་འཁོར་མངོན་དུ་འགྱུར་ཏེ། ལུས་ཀྱི་རྩ་ཐམས་ཅད་ལྷའི་རྣམ་པར་འཆར་ཞིང་དེ་ལ་ཡང་དང་ཡང་དུ་བརྟག་ཅིང་བསམས་པས། སྔོན་བླ་མས་བསྟན་པའི་ལུས་ཀྱི་དཀྱིལ་འཁོར་མངོན་དུ་གྱུར་ཏེ། དངོས་གྲུབ་ཐོབ་ཅེས་བྱ་བའམ་བདེན་པ་མཐོང་ཞེས་བྱ་བ་སྟེ། དོན་ལ་ཟག་མེད་ས་དང་པོའི་ཡེ་ཤེས་རྒྱུད་ལ་སྐྱེས་པ་ཡིན་ནོ། །

རྫོགས་རིམ།

གཉིས་པ་སྐབས་འདིར་རྫོགས་རིམ་འཆད་པ་ལ་མཆོག་དབང་གོང་མ་གསུམ་གྱི་ལམ་རྣམ་པ་གསུམ་ལས་འདིར་གསང་དབང་གི་ལམ་སྟོན། དེ་ལ་ཡང་རླུང་། གཏུམ་མོ། འཁྲུལ་འཁོར་གསུམ་ལས། བར་པ་གཏུམ་མོའི་རྣལ་འབྱོར་སྟོན། དེ་ལ་འཁོར་ལོ་ལ་མ་བརྟེན་པ་དང༌། བརྟེན་པ་དང༌། མན་ངག་གི་གནད་ལ་བརྟེན་པ་དང་གསུམ་ལས། འདིར་བར་པ་འཁོར་ལོ་ལ་བརྟེན་པ་སྟོན། དེ་ལ་ཡང་འཁོར་ལོ་གཅིག་ལ་བརྟེན་པ། གཉིས་ལ་བརྟེན་པ། བཞི་ལ་བརྟེན་པ་དང་གསུམ་ལས། འདིར་ཕྱི་མ་(འཁོར་ལོ་)བཞི་ལ་བརྟེན་པ་འཆད་པ་ལ་གསུམ་སྟེ། རྒྱུད་ལས་གསུངས་པའི་ཚུལ། གསུངས་པའི་དོན་ཉམས་སུ་བླང་བ། སྦྱང་གཞི་སྦྱོང་བྱེད་ངོ་སྤྲད་པའོ། །དང་པོ་ནི། རྩ་རྒྱུད་ལས། ལྟེ་བར་གཏུམ་མོ་༝སྦར་༝(འབར་)བ་ཡིས། །དེ་བཞིན་གཤེགས་པ་ལྔ་བསྲེགས་ཤིང༌། །སྤྱན་ལ་སོགས་པ་ཡང་བསྲེགས་ཏེ། །བསྲེགས་པས་རི་བོང་ཅན་ཧཾ་འཛག །ཅེས་པས་སྟོན་ནོ། །གཉིས་པ་ཉམས་སུ་བླང་བའི་ཚུལ་ནི། ཕལ་ཆེར་མངོན་པར་རྟོགས་པའི་དཀྱུས་(76) བཞིན་ལས། གཏུམ་མོའི་མེ་འབར་བའི་དུས་སུ་ནད་གདོན་(དང་)། མཚན་མ་དང་རྣམ་པར་རྟོག་པ་ཐམས་ཅད་བསྲེགས་པར་བསམ། བདུད་རྩི་འབབ་པའི་དུས་སུ་བྱང་ཆུབ་ཀྱི་སེམས་ཀྱི་རང་བཞིན་ཏེ་ལུས་ཀྱི་རྩ་གནས་ཐམས་ཅད་གང་བས་ལུས་ལ་བདེ་བ་དང༌། སེམས་ལ་ཡེ་ཤེས་སྐྱེས་པར་བསམ། དེའི་རྒྱུན་ཡུན་རིང་དུ་བསྒོམས་པ་ལ་བརྟེན་ནས་གསལ་སྟོང་བདེ་བས་བརྒྱན་པའི་ཏིང་ངེ་འཛིན་ཁྱད་པར་ཅན་སྐྱེ་བར་འགྱུར་རོ། །དེས་ཀྱང་དཀྱིལ་འཁོར་གྱི་འཁོར་ལོ་དང༌། སྣང་བ་ཐམས་ཅད་ལ་རྒྱས་བཏབ་སྟེ་བསྒོམས་པས་མཐར་སྣང་བ་ཐམས་ཅད་བདེ་ཆེན་གྱི་ཡེ་ཤེས་འབའ་ཞིག་ཏུ་འཆར་བར་འགྱུར་རོ། །གསུམ་པ་ནི། སྦྱང་གཞི་སྣོད་ཀྱི་འཇིག་རྟེན་འཇིག་པ། བཅུད་ཀྱི་སེམས་ཅན་འཆི་བ། གསལ་སྟོང་གཉིས་ཀྱི་སྟོང་པའི་ཆ། ལུས་ཀྱི་རྩ་ཡི་གེ་ཁམས་བདུད་རྩི་ལ་སོགས་པ་སེམས་སྣང་བག་ཆགས་དང་བཅས་པ་ཐམས་ཅད་སྦྱོང་བྱེད་རྫོགས་རིམ་གྱི་རྣལ་འབྱོར་དུ་བསྒྱུར་ནས་ཉམས་སུ་བླངས་པས་སྦྱངས་འབྲས་ཆོས་ཀྱི་སྐུ་ཐོབ་པར་འགྱུར་ལ། སཾ་བུ་ཊ་ལས། མི་རྟོག་ཏིང་འཛིན་ལ་གནས་ན། །མཁའ་བཞིན་དྲི་མ་མེད་པར་འགྱུར། །ཞེས་གསུངས་པའོ། །

76 རྫོགས་རིམ་ནི། མུས་ཆེན་གྱི་བྱ་བྲལ་མར། རང་དཀྱིལ་འཁོར་གྱི་གཙོ་བོར་བསྒོམས་པའི་ལུས་ཀྱི་དབུས་སུ་སྤྱི་གཙུག་ནས་ལྟེ་བའི་བར་ལ། རྩ་ཨ་ཝ་དྷཱུ་ཏཱི་ཤིན་ཏུ་ཕྲ་ཞིང་གསལ་ལ་ཐིག་ལེའི་དྭངས་མས་གང་བ། དེའི་གཡས་སུ་རོ་མ་མེའི་རང་བཞིན་རཀྟས་གང་བ་དམར་པོ། གཡོན་རྐྱང་མ་ཆུའི་རང་བཞིན་བྱང་ཆུབ་ཀྱི་སེམས་ཀྱིས་གང་བ་དཀར་པོ་སྟེ་རྩ་གསུམ་གསལ་གདབ། དེ་ནས་ཨ་ཝ་དྷཱུ་ཏཱི་ལ་བརྟེན་པའི་ལྟེ་བ་སྤྲུལ་པའི་འཁོར་ལོ་རྩ་འདབ་དྲུག་ཅུ་རྩ་བཞི་པའི་ལྟེ་བར་ཨཾ་དམར་པོ་མེའི་རང་བཞིན་མགོ་གྱེན་དུ་བལྟ་བ། ནང་སྐོར་གྱི་འདབ་མ་བརྒྱད་ལ་ཨ་ཀ་ཙ་ཊ་ཏ་པ་ཡ་ཤ །ཕྱིའི་འདབ་མ་དྲུག་ཅུ་རྩ་བཞི་ལ་གཡོན་སྐོར་དུ་ཨཱ་ལི་ཕྲག་གཉིས། གཡས་སྐོར་དུ་ཀཱ་ལི་ཕྲག་གཉིས་ཧ་དང་ཀྵ་སྤངས་པ། སྙིང་ག་ཆོས་ཀྱི་འཁོར་ལོ་རྩ་འདབ་བརྒྱད་པའི་ལྟེ་བར་ཧཱུྃ་ནག་པོ་མགོ་ཐུར་དུ་བལྟ་བ། ཕྱོགས་བཞིར་བྷྲཱུྃ་ཨཱྃ་ཛྲཱིཾ་ཁྃ། མཚམས་བཞིར་ལྃ་མཱྃ་པཱྃ་ཏཱྃ། མགྲིན་པ་ལོངས་སྤྱོད་ཀྱི་འཁོར་ལོ་རྩ་འདབ་བཅུ་དྲུག་པའི་ལྟེ་བར་ཨ་དམར་པོ་མགོ་གྱེན་དུ་བལྟ་བ། འདབ་མ་བཅུ་དྲུག་ལ་ཨཱ་ལི་ཕྲག་གཅིག་གཡོན་སྐོར། སྤྱི་བོ་བདེ་བ་ཆེན་པོའི་འཁོར་ལོ་རྩ་འདབ་སུམ་ཅུ་རྩ་གཉིས་པའི་ལྟེ་བར་ཧཾ་དཀར་པོ་མགོ་ཐུར་དུ་བལྟ་བ། འདབ་མ་སོ་གཉིས་ལ་ཨཱ་ལི་ཕྲག་གཉིས་བསམ་མོ། །གང་ལྟར་བཤང་སྒོར་རླུང་གི་དཀྱིལ་འཁོར་དང༌། སུམ་མདོར་མེའི་དཀྱིལ་འཁོར་ཡང་བསྒོམས་ནས། འོག་སྒོ་འབྱེད་འཛུམ་གྱི་སྦྱོར་བ་བྱས་ལ། འོག་རླུང་བསྐྱོད་པས་སུམ་མདོའི་མེ་སྦར། དེས་ལྟེ་བའི་ཨཾ་འབར་ཏེ། མེ་དེ་གཡས་རོ་མ་ནས་ཡར་སོང༌། སྙིང་ག་དང་མགྲིན་པའི་རྩ་འདབ་ཀྱི་ཡིག་འབྲུ་རྣམས་བསྲེགས། སྤྱི་གཙུག་གི་ཧཾ་ལ་ཕོག །ཧཾ་ཞུ་བའི་བྱང་ཆུབ་ཀྱི་སེམས་གཡོན་རྐྱང་མ་ནས་བབས། དེས་མགྲིན་པ་དང་སྙིང་གའི་ཡིག་འབྲུ་རྣམས་གསོས་ཏེ། མར་བྱོན་ནས་ཐིགས་པ་ལྟེ་བའི་ཨཾ་ལ་ཕོག་པས། ཨཾ་ལས་མེའི་འོད་ཟེར་ཤིན་ཏུ་ཕྲ་བ་ཞིག་ཨ་ཝ་དྷཱུ་ཏཱི་ནས་ཡར་བྱོན། སྙིང་གའི་ཧཱུྃ་དང་མགྲིན་པའི་ཨོཾ་བཅོམ། སྤྱི་གཙུག་གི་ཧཾ་ལ་ཕོག །ཧཾ་ཞུ་བའི་བྱང་ཆུབ་ཀྱི་སེམས་མུ་ཏིག་གི་ཕྲེང་བའམ་འོ་མའི་རྒྱུན་ལྟར་བབས། མགྲིན་པའི་ཨོཾ་དང་སྙིང་གའི་ཧཱུྃ་གསོས་བཏབ། མར་བྱོན། ཨཾ་ལ་ཕོག །ཨཾ་འབར་བའི་འབར་འཛག་དཀར་དམར་གྱི་རྣམ་པ་ལ་སེམས་གཏད་ལ་རླུང་ཁ་སྦྱར་བསྒོམ་མོ། །ཞེས་གསུངས། འདིའི་སྐབས་སུ་ཉི་ཟེར་དུ་དཀྱུས་ལྟར་ཡིན་ཅེས་གསུངས་པ་ནི་བྱ་བྲལ་མ་ལ་གོ་དགོས། བྱ་བྲལ་མ་དང། མན་ངག་རྣམ་བཤད་གཉིས་སུ་ཟླ་ཟེར་བྲི་བཤུས་མཛད་པ་དང་། འོན་ཀྱང་དེའི་ལུགས་ལ་མི་འདྲ་བ་ཅུང་ཟད་ཡོད། སུ་དང་མི་འདྲ་ན་སྲས་དོན་མ། གཉག་མ། མན་ངག་གཏེར་མཛོད། མཁྱེན་ཁྲིད། ཀླུ་ཁྲིད། རྒྱུད་གསུམ་མཛེས་རྒྱན་རྣམས་དང་ཟླ་ཟེར་མི་འདྲ། ཅི་མི་འདྲ་ན། སྤྱི་བོའི་འཁོར་ལོའི་རྩ་འདབ་ལ་ཡི་གེ་དགོད་སྟངས་མི་འདྲ། སྲས་དོན་མ་ལ་སོགས་པས། སྤྱི་བོ་བདེ་བ་ཆེན་པོའི་འཁོར་ལོ་རྩ་འདབ་སོ་གཉིས་པའི་དབུས་སུ་ཧྃ། འདབ་མ་རྣམས་ལ་མདུན་ནས་གཡོན་སྐོར་གྱིས་ཨཱ་ལི་བཅུ་དྲུག །གཡས་སྐོར་གྱིས་ཀ་ནས་ཏ་སྣལ་མའི་བར་ཡིག་འབྲུ་ཐམས་ཅད་ཁ་དོག་དཀར་པོ་མགོ་ཐུར་ལ་བལྟ་བ། ཞེས་གསུངས། ཟླ་ཟེར་དུ། སྤྱི་བོ་བདེ་བ་ཆེན་པོའི་འཁོར་ལོ་རྩ་འདབ་སུམ་ཅུ་རྩ་གཉིས་པའི་ལྟེ་བར་ཧཾ་དཀར་པོ་མགོ་ཐུར་དུ་བལྟ་བ། འདབ་མ་སོ་གཉིས་ལ་ཨཱ་ལི་ཕྲག་གཉིས་བསམ་མོ། །ཞེས་གསུངས་སོ། །ལུགས་གཉིས་པོ་གང་བསྒོམ་ཀྱང་ཉམས་རྟོགས་སྐྱེ་བ་ལ་ཁྱད་པར་མེད་ཅེས་བླ་མ་ཕྱི་མ་རྣམས་ཀྱིས་གསུང་ངོ་། །

མཉམ་པར་མ་བཞག་པའི་རྣལ་འབྱོར།

དག་པ་དྲན་པ།

གཉིས་པ་མཉམ་པར་མ་བཞག་པའི་རྣལ་འབྱོར་ལ་(དག་པ་དྲན་པ་དང་བཅས་པའི་)དགུ་སྟེ། དག་པ་དྲན་པ། བཟླས་པའི་རྣལ་འབྱོར། གཏོར་མའི་རྣལ་འབྱོར། ཁ་ཟས་ཀྱི་རྣལ་འབྱོར། རྗེས་ཆགས་ཀྱི་རྣལ་འབྱོར། ཉལ་བའི་རྣལ་འབྱོར། ལྡང་བའི་རྣལ་འབྱོར། ཁྲུས་ཀྱི་རྣལ་འབྱོར། སྤྱོད་ལམ་གྱི་རྣལ་འབྱོར་རོ། །དང་པོ་༝ལ་༝དག་པ་དྲན་པ་ནི། སྤྱིར་ངོ་བོ་ཉིད་ལ་དག་པར་བཞག་པ་དང༌། རྟགས་སམ་མཚོན་བྱེད་ལ་དག་པར་བཞག་པ་དང༌། དྲི་མ་གཅིག་ཙམ་དག་པ་ལ་དག་པར་བཞག་པ་དང་གསུམ་ལས། (འདིར་)རྟགས་སམ་མཚོན་བྱེད་ལ་དག་པར་བཞག་པའི་དབང་དུ་བྱས་པ་ཡིན་ལ། དེ་ལའང་རྒྱས་པ་དང༌། འབྲིང་པོ་དང༌། བསྡུས་པ་དང་གསུམ་ལས། དང་པོ་ནི། རྟེན་དང་བརྟེན་པར་བཅས་པའི་དཀྱིལ་འཁོར་པ་ཐམས་ཅད་ཀྱི་དག་པ་དྲན་པ་ནི། སློབ་དཔོན་རིན་པོ་ཆེས་མཛད་པའི་མངོན་རྟོགས་ཡན་ལག་བཞི་བ་ནས་འབྱུང་བ་ལྟར་ཡིན་ལ། གཉིས་པ་ནི། ལྷའི་དག་པ་ཙམ་རྒྱས་པར་དྲན་པར་བྱེད་པ་སྟེ། རྗེ་བཙུན་རིན་པོ་ཆེས་མཛད་པའི་ཡན་ལག་དྲུག་པ་ནས་འབྱུང་བ་བཞིན་ཡིན་ནོ། །གསུམ་པ་ནི། གཞུང་འདི་ནས་འབྱུང་བ་ལྟར་ལྷའི་དག་པ་ཙམ་མདོར་བསྡུས་ནས་བསྟན་པ་ཡིན་ཏེ། དེ་ཡང་(རྩ་རྒྱུད་ལས་གསུངས་པའི། སྙིང་རྗེ་སྤྱན་ནི་དམར་པོ་ལ། །སོགས་ནས། རུས་པ་བདེན་པ་བཞི་བོ་ཉིད། །ཅེས་པའི་བར་ཏེ།) སྙིང་རྗེ་ཆེན་པོས་སེམས་ཅན་ལ་རྗེས་སུ་ཆགས་པས་ན་སྤྱན་རྩ་དམར་བ། བྱམས་པ་ཆེན་པོའི་ཐུགས་ལས་མི་འགྱུར་བས་ན་སྐུ་དང་ཡན་ལག་གནག་པ། སྦྱིན་པ་དང་། སྙན་པར་སྨྲ་བ་དང་། དོན་སྤྱོད་པ་དང་། དོན་མཐུན་པ་སྟེ། བསྡུ་དངོས་བཞིས་སེམས་ཅན་གྱི་དོན་མཛད་པས་ན་ཞབས་བཞི་བ། ཞལ་བརྒྱད་ནི། རྣམ་པར་ཐར་པ་བརྒྱད་མཚོན་ཏེ། དེ་ལ་ཡང་འཇིག་རྟེན་པའི། འཇིག་རྟེན་ལས་འདས་པའི། མཐར་ཐུག་འབྲས་བུའི་རྣམ་པར་ཐར་པ་སྟེ་གསུམ་མོ། །དང་པོ་ནི། གཟུགས་ཅན་གཟུགས་ལ་ལྟ་བའི་རྣམ་ཐར། གཟུགས་མེད་གཟུགས་ལ་ལྟ་བའི་རྣམ་ཐར། ཁྱད་པར་སྡུག་པའི་རྣམ་ཐར། ནམ་མཁའ་མཐའ་ཡས་སྐྱེ་མཆེད་ཀྱི་རྣམ་ཐར། རྣམ་ཤེས་མཐའ་ཡས་སྐྱེ་མཆེད་ཀྱི་རྣམ་ཐར། ཅི་ཡང་མེད་པའི་སྐྱེ་མཆེད་ཀྱི་རྣམ་ཐར། འདུ་ཤེས་མེད་འདུ་ཤེས་མེད་མིན་གྱི་སྐྱེ་མཆེད་ཀྱི་རྣམ་ཐར། འདུ་ཤེས་དང་ཚོར་བ་འགོག་པའོ། །གཉིས་པ་ནི། ཡང་དག་པའི་ལྟ་བ། ཡང་དག་པའི་རྟོག་པ། ཡང་དག་པའི་ངག །ཡང་དག་པའི་ལས་ཀྱི་མཐའ། ཡང་དག་པའི་འཚོ་བ། ཡང་དག་པའི་རྩོལ་བ། ཡང་དག་པའི་དྲན་པ། ཡང་དག་པའི་ཏིང་ངེ་འཛིན་ནོ། །གསུམ་པ་ནི། སྒྲོན་གསལ་ལས། སྐུ་ཡི་དབང་ཕྱུག་གསུང་གི་དབང་ཕྱུག་དང༌། །དེ་བཞིན་དུ་ནི་ཐུགས་ཀྱི་དབང་ཕྱུག་དང༌། །རྫུ་འཕྲུལ་ཀུན་ཏུ་འགྲོ་བའི་དབང་ཕྱུག་དང༌། །ཅི་འདོད་བསྐྱེད་དང་ཕྲིན་ལས་ཡོན་ཏན་བརྒྱད་པའོ། །ཞེས་གསུངས་པ་ལྟར་རོ། །ཕྱག་བཅུ་དྲུག་ནི། སྟོང་ཉིད་བཅུ་དྲུག་མཚོན་པ་ཡིན་ལ། དེ་ཡང་ནང་སྟོང་པ་ཉིད། ཕྱི་སྟོང་པ་ཉིད། ཕྱི་ནང་སྟོང་པ་ཉིད། སྟོང་པ་ཉིད་སྟོང་པ་ཉིད། ཆེན་པོ་སྟོང་པ་ཉིད། དོན་དམ་པ་སྟོང་པ་ཉིད། འདུས་བྱས་སྟོང་པ་ཉིད། འདུས་མ་བྱས་སྟོང་པ་ཉིད། མཐའ་ལས་འདས་པ་སྟོང་པ་ཉིད། ཐོག་མ་དང་ཐ་མ་མེད་པ་སྟོང་པ་ཉིད། དོར་བ་མེད་པ་སྟོང་པ་ཉིད། རང་བཞིན་སྟོང་པ་ཉིད། ཆོས་ཐམས་ཅད་སྟོང་པ་ཉིད། རང་གི་མཚན་ཉིད་སྟོང་པ་ཉིད། མི་དམིགས་པ་སྟོང་པ་ཉིད། དངོས་པོ་མེད་པ་སྟོང་པ་ཉིད་དེ་བཅུ་དྲུག་གོ །གུག་སྐྱེད་ཀྱི་དོན་ནི།(77) མནྡྲ་ལ་རྐྱེན་ཨུ་བྱིན་པས་མུ་དྲ་སྟེ། ཕྱག་རྒྱར་གྱུར་ལ། དེ་ནི་སངས་རྒྱས་ལྔ་རྣམ་པར་དག་པ་ཡིན་ནོ། །རྩ་རྒྱུད་ལས། སྤྱི་བོའི་འཁོར་ལོ་མི་བསྐྱོད་པ། །ཞེས་པས་ཤེས་སོ། །གདུག་པ་གདུལ་ཕྱིར་ཁྲོ་བོ་ཉིད་ནི། གདུལ་བྱ་གདུག་པ་ཅན་འདུལ་བའི་ཕྱིར་སྙིང་རྗེ་ཆེན་པོས་ཁྲོ་བོའི་སྐུར་སྟོན་པ་ཡིན་ཏེ། རྡོ་རྗེ་གུར་ལས། གདུག་ཅིང་གཏུམ་པའི་སེམས་ཅན་ལ། །ཞི་བས་ཉེ་བར་མི་སྦྱར་ཏེ། །འདི་མཁྱེན་རྡོ་རྗེ་ཅན་གྱིས་ནི། །རང་ཉིད་ཀྱེ་ཡི་རྡོ་རྗེར་འགྱུར། །ཞེས་གསུངས་པ་ལྟར་རོ། །དེ་ཉིད་གསུམ་ནི། རྡོ་རྗེ་གསུམ་དག་པའི་སྤྱན་གསུམ་སྟེ། རྩ་རྒྱུད་ལས། རྡོ་རྗེ་གསུམ་གྱིས་དག་པའི་སྤྱན། །ཞེས་གསུངས་པའོ། །དེ་ལྟ་བུའི་དག་པ་དང་བཅས་པའི་གཙོ་བོ་བཅོམ་ལྡན་འདས་ཏེ། སྦྱང་གཞི་མ་དག་པའི་སྣང་བ་ཐམས་ཅད་སྦྱོང་བ་ཡིན་ནོ། །གཞན་ཡང་རང་གི་སེམས་ལ་མ་དག་པའི་ཤའི་རྣམ་པར་སྣང་བ་ནི་ཤ་རྣམ་པར་དག་པ། བྱམས་པ་ཚད་མེད་པའི་ངོ་བོ་ལྷ་མོ་པུཀྐ་སཱི་ཡིན་ལ། དེ་བཞིན་དུ་འོག་མ་གསུམ་གྱི་སྦྱོར་ཚུལ་ཡང་རིམ་པ་བཞིན་དུ་(ཁྲག་རྣམ་པར་དག་པ་སྙིང་རྗེ་ཚད་མེད་པའི་ངོ་བོ་ལྷ་མོ་རི་ཁྲོད་མ། ཁུ་བ་རྣམ་པར་དག་པ་དགའ་བ་ཚད་མེདཔའི་ངོ་བོ་ལྷ་མོ་གདོལ་བ་མོ། རྐང་དང་ཚིལ་བུ་རྣམ་པར་དག་པ་བཏང་སྙོམས་ཚད་མེད་པའི་ངོ་བོ་ལྷ་མོ་གཡུང་མོར་)ཤེས་པར་བྱའོ། །རང་གི་པགས་པ་རིམ་པ་བདུན་ནི། བྱང་ཆུབ་ཀྱི་ཡན་ལག་བདུན་རྣམ་པར་དག་པ་ཡིན་ཏེ། དེ་ཡང་དྲན་པ་ཡང་དག་བྱང་ཆུབ་ཀྱི་ཡན་ལག །ཆོས་རབ་ཏུ་རྣམ་པར་འབྱེད་པ་ཡང་དག་བྱང་ཆུབ་ཀྱི་ཡན་ལག །བརྩོན་འགྲུས་དང༌། དགའ་བ་དང༌། ཤིན་ཏུ་སྦྱངས་པ་དང༌། ཏིང་ངེ་འཛིན་དང༌། བཏང་སྙོམས་ཡང་དག་བྱང་ཆུབ་ཀྱི་ཡན་ལག་སྟེ་བདུན་ནོ། །མགོ་རུས། ཚིགས་རུས། རྩིབ་རུས། རྐང་རུས་ཏེ། རུས་པའི་རིགས་བཞི་ནི། སྡུག་བསྔལ་བ་དང༌། ཀུན་འབྱུང་བ་དང༌། འགོག་པ་དང༌། ལམ་གྱི་བདེན་པ་བཞི་རྣམ་པར་དག་པའོ། །དེ་ལྟར་སྦྱོང་བྱེད་བྱང་ཕྱོགས་སོ་བདུན་དེའི། སྦྱང་གཞི་མ་དག་པའི་སྣང་བ་ཐམས་ཅད་སྦྱོང་བ་ཡིན་ཏེ། སྦྱང་གཞི་མ་དག་པ་རང་གི་ཁམས་བཞི་ལ་སོགས་པ་བཞི་ཚན་གྱི་ཆོས་རྣམས་སྦྱོང་བྱེད་རྫུ་འཕྲུལ་གྱི་རྐང་པ་བཞི་དང༌། དྲན་པ་ཉེ་བར་གཞག་པ་བཞི་ལ་སོགས་པས་སྦྱང་ངོ༌། །སྦྱང་གཞི་དེ་རེ་རེ་ལའང་འབྱུང་བ་ལྔ་ལྔ་དང་ལྡན་པ་ནི། དབང་ལྔ་དང་། སྟོབས་ལྔ་ལ་སོགས་པ་རྣམས་ཀྱིས་སྦྱོང༌། རྐང་རུས་བརྒྱད་ལ་སོགས་པ། འཕགས་ལམ་བརྒྱད་ལ་སོགས་པས་སྦྱོང༌། དེ་བཞིན་དུ་གཞན་རྣམས་ལའང་ཤེས་པར་བྱའོ། །(མཆན་༦) དག་བྱ་དང་དག་བྱེད་དམ། སྦྱང་གཞི་དང་སྦྱོང་བྱེད་དེ་རྣམས་འཁོར་འདས་དབྱེར་མེད་དུ་བསྲེས་ནས་ཉམས་སུ་ལེན་པ་ཡིན་ནོ། །

77 གིག་ནི་གི་གུ་དང་ཞབས་ཀྱུ། སྐྱེད་ནི་འགྲེང་བུ་དང་ན་རོ་ཡིན། རྒྱ་སྐད་མནྡྲ་ཞེས་པ་གུག་སྐྱེད་དང་ཕྱག་རྒྱ་སོགས་སུ་འཇུག་

བཟླས་པའི་རྣལ་འབྱོར།

གཉིས་པ་བཟླས་པའི་རྣལ་འབྱོར་ལ་གསུམ་སྟེ། བཟླས་པའི་ཡུལ། བཟླས་པའི་བསམ་གཏན། བཟླ་བྱའི་སྔགས་དངོས་སོ། །དང་པོ་ལ་བདུན་ཏེ། འཕྲེང་བའི་རྒྱུ། འཕྲེང་བའི་གྲངས། འཕྲེང་ཐག །མདུད་འཛིན། བརྒྱུ་བའི་ཚུལ། བྱིན་གྱིས་བརླབ་པ། བགྲང་བའི་ཚུལ་ལོ། །དང་པོ་ནི། རྩ་རྒྱུད་ལས། ཤེལ་གྱིས་རེངས་པའི་བཟླས་པ་ཉིད། །དབང་ལ་ཙནྡན་དམར་པོ་ཉིད། །ཅེས་དང༌། སཾ་པུ་ཊི་ལས། ཤེལ་དང་ཉ་ཕྱིས་མུ་ཏིག་དང༌། །༝ཁམས་༝(ཁམ་)ནི་དཀར་པོ་ལ་སོགས་གཞན། །ཞི་བའི་ལས་ལ་ཁྱད་པར་དུ། །འཕྲེང་བ་ཡི་ནི་མཚན་ཉིད་དོ། །གསེར་དང་དངུལ་དང་ཟངས་མ་དང༌། །པདྨའི་ས་བོན་ཁྱད་པར་དུ། །རྒྱས་པ་ལ་ནི་འཕྲེང་བ་ཉིད། །རྣམ་པར་མཁས་པས་བགྲང་བར་བྱ། །གུར་གུམ་ལ་སོགས་དྲི་སོགས་ཀྱི། །དྲིས་ནི་ཐམས་ཅད་ཁྱད་པར་དུ། །བསྒྲུབས་ཤིང་རིལ་བུ་བྱས་ནས་ནི། །དབང་ལ་ཡོངས་སུ་རབ་ཏུ་གྲགས། །རུ་རཀྵ་དང་ལུང་ཐང་དང༌། །དེ་བཞིན་སྐྱེས་པའི་རུས་པ་ཉིད། །དྲག་པོའི་ལས་ལ་སྦྱར་བར་བྱ། །མངོན་སྤྱོད་ལ་ནི་རབ་ཏུ་གྲགས། །ཞེས་གསུངས་སོ། །ལས་གང་སྒྲུབ་ཀྱང་ཐུན་མོང་གི་འཕྲེང་བ་ནི། དེ་ཉིད་ལས། ཞི་རྒྱས་དབང་དང་མངོན་སྤྱོད་ལ། །བོ་དྷི་ཙིས་ནི་ལས་ཀུན་བྱེད། །ཅེས་(གསུངས་)པས་སོ། །གཉིས་པ་གྲངས་ནི། སཾ་པུ་ཊི་ལས། སྔགས་ཀྱི་སྒྲུབ་པ་ལྔ་བཅུ་དང༌། །དབང་ལ་དེ་ཡི་ཕྱེད་ཉིད་དོ། །བརྒྱ་ཕྲག་གཅིག་ནི་ཞི་བ་ལ། །དེ་བཞིན་རྒྱས་ལ་ལྷག་པ་བརྒྱད། །མངོན་སྤྱོད་ལ་ནི་དྲུག་ཅུ་ཉིད། །ཅེས་གསུངས་པ་ལྟར་རོ། །གསུམ་པ་ཐུན་མོང་གི་ལས་བསྒྲུབ་པའི་འཕྲེང་ཐག་ནི། རྡོ་རྗེ་མཁའ་འགྲོ་ལས། གསེར་གྱི་སྐུད་པས་བརྒྱུ་བར་བྱ། །ཡང་ན་རས་བལ་དག་གིས་སོ། །ཞེས་གསུངས་པས་ཕྱག་ལེན་ལ་རས་བལ་གྱིས་མཛད་དོ། །ལས་བཞི་སོ་སོའི་འཕྲེང་ཐག་ནི། སྡོམ་འབྱུང་ལས། བོང་བུ་རྔ་མོའི་སྤུ་དང་ནི། །ཞེས་སོགས་གསུངས་པ་ལྟར་རོ། །འཁལ་མཁན་ནི། རྡོ་རྗེ་མཁའ་འགྲོ་ལས། གཞོན་ནུ་མ་ཡིས་བཀལ་བའོ། །དེ་ཡང་གཟུགས་མཛེས་ལུས་རྫོགས་ཤིང༌། །གཙང་ཞིང་དྲན་ལྡན་སྙན་པར་སྨྲ། །དེ་ཡིས་བཀལ་བའི་འཕྲེང་ཐག་ནི། །གྲོལ་བའི་དངོས་གྲུབ་སྐྱེ་བར་འགྱུར། །ཞེས་གསུངས་སོ། །ཉག་མའི་གྲངས་ནི། སཾ་པུ་ཊི་ལས། ཕྱོགས་དང་མཚམས་ནི་བརྒྱད་རྣམས་སུ། །དབུས་སུ་དགུ་བ་སངས་རྒྱས་ཉིད། །ལྷ་ནི་དགུ་ཡོད་སྲད་བུ་ལ། །ལྷ་དགུ་བྱིན་གྱིས་བརླབ་པར་བྱ། །ཞེས་གསུངས་པ་ལྟར། དབུས་ཀྱི་ཉག་མ་རྡོ་རྗེ་འཆང་། ཕྱོགས་མཚམས་བརྒྱད་(ཀྱི་ཉག་མ་)བྱང་ཆུབ་སེམས་དཔའ་ཉེ་བའི་སྲས་བརྒྱད་མཚོན་པར་བསམ་(མོ)། །བཞི་བ་མདུད་འཛིན་ནི། སཾ་པུ་ཊི་ལས། མཆོད་རྟེན་ཆོས་ཀྱི་དབང་པོའི་ཕྱིར། །སྟེང་དུ་ཡང་ནི་ཆོས་ཀྱི་དབྱིངས། །ཞེས་གསུངས་པས་མདུད་འཛིན་ཉིས་བརྩེགས་སུ་བྱེད་པ་ཡིན་ལ། དེ་ཡང་འོག་མ་ཡེ་ཤེས། གོང་མ་ཆོས་དབྱིངས་མཚོན་པའམ། ཡང་ན་འོག་མ་གཟུགས་སྐུ། གོང་མ་ཆོས་སྐུ་མཚོན་པ་ཡིན་ནོ། །ལྔ་བ་བརྒྱུ་བའི་ཚུལ་ནི། སཾ་པུ་ཊི་ལས། ཨཱ་ལི་ཀཱ་ལི་ས་བོན་ཉིད། །ཧཱུྃ་གི་སྲད་བུས་བརྒྱུ་བར་བྱ། །ཞེས་གསུངས་པས། འཕྲེང་ཐག་སངས་རྒྱས་དང་བྱང་ཆུབ་སེམས་དཔའ་ལ། འཕྲེང་བ་དགྲ་བཅོམ་པས་བསྐོར་བར་བསམ་ཞིང༌། ཧཱུྃ་གླུར་བླངས་ནས་བརྒྱུ་བར་བྱའོ། །དྲུག་པ་འཕྲེང་བ་བྱིན་གྱིས་བརླབ་པ་ནི། དཔལ་སཾ་པུ་ཊི་ལས། ལག་མཐིལ་ཉི་མར་བསམས་བྱས་ནས། །དབྱངས་ཡིག་དང་པོ་ལ་སོགས་པ། །ལག་པའི་དབུས་སུ་རྣལ་འབྱོར་པས། །བསྒོམ་ཞིང་བདུད་རྩིའི་ཡི་གེ་ནི། །འོད་ཟེར་འཕྲོ་བ་དུ་མ་ཉིད། །ཁ་དོག་དཀར་པོར་བསམས་ནས་ནི། །གཡོན་པ་པདྨ་འཛིན་པ་ཉིད། །པདྨ་རྡོ་རྗེ་འཇུག་པ་ཡིས། །ཡང་དག་སྦྱོར་བ་ཉི་མའི་ལམ། །ཀུན་གྱིས་དེ་ཉིད་བསྒོམ་བྱ་ཞིང༌། །འཕྲེང་བ་བྱིན་གྱིས་བརླབ་པར་བྱ། །ཞེས་གསུངས་པའི་དགོངས་པ་འགྲེལ་ཚུལ་ལ། རྗེ་བཙུན་རྩེ་མོས། ཟླ་ཉི་ལ་སོགས་པའི་ཐབས་ཤེས་ཀྱི་ངོ་བོའི་བར་དུ་༝སུམ་༝(སུཾ་)ཡིག་བསྒོམ་པར་བཤད། རྗེ་བཙུན་རིན་པོ་ཆེས། དེའི་སྟེང་དུ་འབྲུ་གསུམ་བསྒོམ་པར་བཤད། འཕགས་པ་རིན་པོ་ཆེས། ཟླ་ཉི་ལ་སོགས་པ་ཐབས་ཤེས་ཀྱི་ངོ་བོའི་བར་དུ་འཕྲེང་རྡོག་གི་གྲངས་དང་མཉམ་པའི་ཡི་དམ་གྱི་ལྷ་ཡན་ལག་བཞི་རྫོགས་སུ་བསྐྱེད་པར་བཤད། ཨ་བྷ་ཡཱ་ཀ་རས། མན་ངག་སྙེ་མར་འཕྲེང་བ་གསུང་རྡོ་རྗེ་ཡན་ལག་བཞི་རྫོགས་སུ་བསྐྱེད་པར་བཤད་ཀྱང༌། འདིར་བླ་མ་རྣམས་ཀྱི་ཕྱག་ལེན་ལ། རང་ཡི་དམ་ལྷའི་ང་རྒྱལ་དྲན་པར་བྱས་ནས་ཐལ་མོ་ཁོང་སྟོང་དུ་སྦྱར་བའི་བར་དུ་འཕྲེང་བ་བཅུག་སྟེ། དེ་ལ་དམིགས་ནས་ཨ་མྲྀ་ཏས་གསང༌། སྭ་བྷཱ་ཝས་སྦྱངས། སྟོང་པའི་ངང་ལས་ལག་པ་གཡོན་པ་པདྨ་དམར་པོ་འདབ་མ་ལྔ་བའི་ཟེའུ་འབྲུ་ལ་ཟླ་བའི་དཀྱིལ་འཁོར་གྱི་དབུས་སུ། ༝ཨཱ་༝(ཨ་)ཡིག་གི་མཐར་དབྱངས་ཡིག་གཡོན་སྐོར་དུ་བསམ། ལག་པ་གཡས་པ་རྡོ་རྗེ་སྔོན་པོ་རྩེ་ལྔ་བའི་ལྟེ་བར་ཉི་མའི་དཀྱིལ་འཁོར་གྱི་དབུས་སུ། ཧཱུྃ་ཡིག་གི་མཐར་གསལ་བྱེད་ཀཱ་ལི་གཡས་སྐོར་དུ་བསྐོར་བ་བསམ། དེ་གཉིས་ཀྱི་བར་དུ་བདུད་རྩིའི་རང་བཞིན་སུཾ་ཡིག་དཀར་པོའི་དབུས་སུ་ཨོཾ་དཀར་པོ། ཨཱཿདམར་པོ། ཧཱུྃ་སྔོན་པོ་བསམ། ཟླ་ཉི་ལ་སོགས་པའི་ཐབས་ཤེས་ཀྱི་ངོ་བོ་དེ་རྣམས་སྙོམས་པར་ཞུགས་ཤིང༌། ཡིག་འབྲུ་རྣམས་ལས་འོད་ཟེར་དཀར་པོ་གྲངས་མེད་པ་འཕྲོས་པས། ཕྱོགས་བཅུ་ན་བཞུགས་པའི་བླ་མ་ཡི་དམ་སངས་རྒྱས་བྱང་ཆུབ་སེམས་དཔའི་ཚོགས་དཔའ་བོ་དང་རྣལ་འབྱོར་མ་ཐམས་ཅད་ཀྱི་ཐུགས་གཉིས་སུ་མེད་པའི་ཡེ་ཤེས་ཀྱི་ངོ་བོ་ཨཱ་ལི་ཀཱ་ལིའི་རྣམ་པར་སྤྱན་དྲངས་ནས། ༝སུམ་༝(སུཾ་)ཡིག་འབྲུ་གསུམ་དང་བཅས་པ་ལ་ཐིམ། ཉི་ཟླ་ལ་སོགས་པ་ཐབས་ཤེས་ཀྱི་ངོ་བོ་དེ་རྣམས་རིམ་བཞིན་དུ་འོད་དུ་ཞུ་ནས་སུཾ་ཡིག་ལ་ཐིམ། དེ་འབྲུ་གསུམ་ལ་ཐིམ་པས། ཨོཾ་ལས་མདུད་འཛིན་ཆོས་སྐུའི་ངོ་བོ། ཨཱཿལས་འཕྲེང་རྡོག་རྣམས་དགྲ་བཅོམ་པའི་རང་བཞིན། ཧཱུྃ་ལས་འཕྲེང་ཐག་སངས་རྒྱས་དང་བྱང་ཆུབ་སེམས་དཔའི་ངོ་བོ། བགྲངས་པ་ཙམ་གྱིས་འཇིག་རྟེན་དང་འཇིག་རྟེན་ལས་འདས་པའི་དངོས་གྲུབ་ཐམས་ཅད་ཐོགས་མེད་དུ་བསྒྲུབ་པའི་ནུས་ཅན་དུ་གྱུར། ཞེས་བརྗོད་ནས། ཨོཾ་པ་དེ་པ་དེ་མ་ཧཱ་ཛྙཱ་ནཱཾ་སརྦ་བུདྡྷ་མ་ཡཾ་བྷ་༝ཝ་༝(ཝི་)ཏེ་ཧཱུྃ་ཧཱུྃ་ཧཱུྃ་ཧོ་ཧོ་ཧོ་ཨ་ཁཾ་སྭཱ་ཧཱ། ཞེས་པ་འདི་བདུན་ཡན་ཆད་བཟླས་ན། འཕྲེང་བ་དེ་ལ་གང་བཟླས་པའི་སྔགས་འབུམ་འགྱུར་དུ་འགྲོ་བར་གསུངས་(སོ)། །བདུན་པ་བགྲང་བའི་ཚུལ་ནི། བདེ་མཆོག་མཁའ་འགྲོ་རྒྱ་མཚོ་ལས། གཡོན་པ་རྡོ་རྗེ་ཅན་གྱི་ངོས། །ཞེས་དང༌། སཾ་པུ་ཊ་ལས། གཡོན་དང་གཡས་པའི་ལྷག་པ་ཡིས། །བསྐོར་ཞིང་མཁའ་འགྲོ་མ་དེ་ནི། །ཞེས་གསུངས་པས་འཕྲེང་བ་ལག་པ་གཡས་པས་བཟུང་སྟེ། གཡོན་པས་སྙིང་གའི་ཐད་དུ་ནང་དུ་བགྲང་ངོ༌། །དེའི་དམིགས་པ་ནི། མཐེ་བོང་རྡོ་རྗེ་ལྕགས་ཀྱུས་འཇིག་རྟེན་དང་འཇིག་རྟེན་ལས་འདས་པའི་དངོས་གྲུབ་ཐམས་ཅད་ཐོགས་མེད་དུ་འགུགས་པར་བསམ་མོ། །ལས་བཞི་སོ་སོ་ལ་ནི། དཔལ་སཾ་བུ་ཊ་ལས། ཞི་ལ་ཁྲོ་བོར་དགོད་པར་བྱ། །རྒྱས་ལ་དབུ་མའི་དེ་ཉིད་ལ། །སྲིན་ལག་གིས་ནི་དབང་དུ་གསུངས། །ཀུན་གྱི་མཐར་ནི་མངོན་སྤྱོད་ལ། །ཞེས་གསུངས་པ་ལྟར་རོ། །གཉིས་པ་བཟླས་པའི་བསམ་གཏན་ནི། རྡོ་རྗེ་གུར་ལས། བསམ་གཏན་ལྡན་པར་སྔགས་བཟླས་བྱ། །ཞེས་གསུངས་པའི་དོན་ལ་གསུམ་སྟེ། འཁོར་བའི་བཟླས་པ། སྤྲོ་བསྡུའི་བཟླས་པ། བཀོད་པའི་བཟླས་པའོ། །དང་པོ་ནི། སཾ་པུ་ཊི་ལས། བཟླས་པ་འཁོར་བར་བྱེད་པ་ཉིད། །ཅེས་གསུངས་པའི་དོན་ཉམས་སུ་ལེན་ཚུལ་ནི། ཕལ་ཆེར་མངོན་པར་རྟོགས་པ་དཀྱུས་(78)བཞིན་ལ། དེ་ཡང་རླུང་བརྟན་པར་བྱེད་པའི་ཕྱིར་ཚུར་འཁོར་དང༌། ཁམས་བརྟན་པར་བྱེད་པའི་ཕྱིར་ཕར་འཁོར་དུ་བྱེད་པ་ནི། མན་ངག་གི་གནད་ཁྱད་པར་ཅན་ཡིན་ནོ། །འོད་ཟེར་གྱི་དབྱིབས་དང་ཁ་དོག་ནི། རྒྱུན་གྱི་བཟླས་པ་དང༌། ཞི་བ་ལ་ཁ་དོག་དཀར་པོ། མུ་ཏིག་སྟར་ལ་བརྒྱུས་པ་ལྟ་བུའམ། མདའི་ཤུགས་ཀྱིས་འཇུག་ཅིང་འགྲོ་བའོ། །རྒྱས་པ་ལ་ཁ་དོག་སེར་པོ་སྒྲོ་ཚུགས་ལྟ་བུ། དབང་ལ་ཁ་དོག་དམར་པོ་ལྕགས་སྒྲོག་ལྟ་བུ། མངོན་སྤྱོད་ལ་ཁ་དོག་ནག་པོ་སྲད་བུ་བསྒྲིལ་བ་ལྟ་བུའོ། །གཉིས་པ་ནི། རང་གི་ཐུགས་ཀའི་ས་བོན་ལས། ལས་དང་མཐུན་པའི་འོད་ཟེར་འཕྲོས། ལུས་ཐམས་ཅད་གང༌། སྡིག་སྒྲིབ་ཐམས་ཅད་སྦྱངས་ནས་བདེ་ཆེན་གྱི་ཡེ་ཤེས་ཁྱད་པར་ཅན་རྒྱུད་ལ་སྐྱེས་པར་བསམ། ཡང་འོད་ཟེར་ཕྱིར་འཕྲོས་པས་སངས་རྒྱས་དང་བྱང་སེམས་ལ་མཉེས་པའི་མཆོད་པ་ཕུལ། སེམས་ཅན་ཐམས་ཅད་ཀྱི་སྡིག་སྒྲིབ་སྦྱངས། སླར་ཡང་ཚུར་འདུས། རང་གི་སྙིང་གའི་ས་བོན་ལ་ཐིམ་པར་བསམ་མོ། །དེ་ལྟ་བུའི་སྤྲོ་བསྡུ་ཡང་ཡང་དུ་བྱ་ཞིང་སྔགས་བཟླའོ། །གསུམ་པ་ནི། རང་གི་སྙིང་གའི་ས་བོན་གྱི་མཐར། བཟླས་བྱའི་སྔགས་གང་ཡིན་པ་དེ་མགོ་གྱེན་ལ་བསྟན་ཅིང༌། མདུན་ནས་བརྩམས་ཏེ་གཡས་སྐོར་དུ་འཁོར་བར་བསམ་མོ། །གཞན་ཡང་ཨ་བྷ་ཡས། སྔགས་ཀྱི་སྒྲ་ཙམ་ལ་སེམས་གཏད་དེ་བཟླས་པ་སྔགས་ཀྱི་བཟླས་པ། ལྷའི་རྣམ་པ་ཙམ་ལ་སེམས་གཏད་དེ་བཟླས་པ་གཟུགས་ཀྱི་བཟླས་པ། ལྟ་བའི་ངང་ནས་བཟླས་པ་རྣལ་འབྱོར་གྱི་བཟླས་པ། ཞེས་གསུངས་ལ། བླ་མ་རྣམས་ཀྱི་གསུང་སྒྲོས་ལ། རབ་འཁོར་བ་སོགས་ཀྱི་བཟླས་པ། འབྲིང་ལྷའི་རྣམ་པ་ཙམ་ལ་སེམས་གཏད་དེ་བཟླས་པ། ཐ་མ་སྔགས་ཀྱི་སྒྲ་ཙམ་ལ་སེམས་གཏད་དེ་བཟླ་བའོ། །ཞེས་གསུངས། དེ་ལྟ་བུའི་བསམ་གཏན་དང་ལྡན་པའི་སྒོ་ནས་བཟླ་དགོས་ཏེ། བདེ་མཆོག་སྡོམ་འབྱུང་ལས། གཞན་དུ་མི་འགྲོའི་སེམས་ཀྱིས་ནི། །དེ་ལྟའི་ཚུལ་གྱིས་བཟླ་བར་བྱ། །ཡུལ་གཞན་བློ་ནི་༝འགྲོ་༝(འཕྲོ་)བ་ཡིས། །བསྐལ་བར་བཟླས་ཀྱང་འབྲས་མི་འབྱིན། །ཞེས་གསུངས་པ་ལྟར་རོ། །

78 བྱ་བྲལ་མར། བཟླས་པའི་དམིགས་པ་ནི། ཡུམ་གྱི་ཐུགས་ཀའི་ཨཾ་ལས་སྔགས་ཀྱི་ཕྲེང་བ་བྱུང༌། ཡུམ་གྱི་ཞལ་ནས་ཐོན། ཡབ་ཀྱི་ཞལ་དུ་ཞུགས། སྐུའི་དབྱིབས་བརྒྱུད། རྡོ་རྗེའི་ལམ་ནས་བྱུང་སྟེ་ཡུམ་གྱི་པདྨར་ཞུགས་ནས་སྐུའི་དབྱིབས་བརྒྱུད་དེ། ཡང་ཡུམ་གྱི་ཞལ་ནས་བྱུང༌། ཡབ་ཀྱི་ཞལ་དུ་ཞུགས་ནས་རྒྱུན་མི་འཆད་པར་འཁོར་བ་ལ་དམིགས་ལ་བཟླ་བར་བྱའོ། །དེའང་སྔགས་ཀྱི་ཁ་དོག་ཞི་བ་ལ་དཀར་པོ། རྒྱས་པ་ལ་སེར་པོ། དབང་ལ་དམར་པོ། དྲག་པོ་ལ་ནག་པོར་བསྒོམ། དེ་ལ་རྒྱུན་གྱི་བཟླས་པ་ལ་དཀར་པོར་བྱའོ། །བསྙེན་པ་ལ་སོགས་པའི་སྐབས་སུ་འཁོར་གྱི་སྔགས་བཟླ་ན། འཁོར་བའི་དམིགས་པ་སྔར་བཞིན་བྱས་ལ། སྔགས་ཀྱི་འོད་ཟེར་དེ་ལྷ་མོ་གང་གི་བཟླས་པ་བྱེད་པའི་ལྷ་མོ་དེ་ལ་ཕོག་པས། དེ་དབང་དུ་འདུ་ཞིང་ཕྲིན་ལས་བསྐུལ་བར་བསམ་མོ། །བཟླས་པའི་དུས་སུ་རང་གི་ཞལ་ཐམས་ཅད་དང༌། ཡུམ་དང༌། འཁོར་གྱི་ཞལ་ཐམས་ཅད་ནས་ཀྱང་སྔགས་ཟློ་བར་བསམས་ལ་བཟླ།།

གསུམ་པ་བཟླས་བྱའི་སྔགས་དངོས་ལ་ལྔ་སྟེ། བཟླས་བྱའི་སྔགས་དངོས། བཟླས་པའི་གོ་རིམ། ཇི་ལྟར་བཟླ་བའི་ཚུལ། བཟླས་པའི་གྲངས། བཟླས་པའི་ཕན་ཡོན་ནོ། །དང་པོ་ལ་གསུམ་སྟེ། དོན་དམ་པའི་སྔགས། (79)ནང་ལྟར་བཤད་པའི་སྔགས། ཕྱི་དོན་དུ་བཤད་པའི་སྔགས་དང་གསུམ་མོ། །འདིར་ཕྱི་མའི་ནང་ཚན་དུ་གཏོགས་པ་ཡིན་ནོ། །དེ་ཡང་གཙོ་བོའི་སྔགས་དང་། འཁོར་གྱི་སྔགས་གཉིས་སོ། །དང་པོ་ལ་(རྩ་སྔགས། སྙིང་པོ། ཉེ་སྙིང་)གསུམ་ལས། (དང་པོ་)རྩ་སྔགས་ཀྱི་དོན་ནི། ཨོཾ་ནི་མཆོག་སྟེར་བ། ཨཥྚཱ་ན་ནཱ་ཡ་བརྒྱད་པའི་ཞལ་ཅན། པིཾ་གོརྡྷ་ཀེ་ཤ་བརྟ་མ་ནེ་ནི་དབུ་སྐྲ་སེར་པོ་གྱེན་དུ་བརྫེས་པ། ཙ་ཏུརྦིཾ་ཤ་ཏི་ནཻ་ཏྲཱ་ཡ་ནི་ཉི་ཤུ་རྩ་བཞིའི་སྤྱན་ཅན། ཥོ་ཌ་ཤ་བྷུ་ཛཱ་ཡ་ནི་བཅུ་དྲུག་གི་ཕྱག་ཅན། ཀྲྀཥྞ་ཛི་མཱུ་ཏ་ཝ་པུ་ཥེ་ནི་སྐུ་མདོག་ཆར་སྤྲིན་ལྟར་གནག་པ། ཀ་པཱ་ལ་མཱ་ལ་ཨ་ནི་ཀནྡྷ་རི་ཎི་ནི་ཐོད་པའི་འཕྲེང་བ་དུ་མ་འཛིན་པ་ཅན། ༝ཨཏྨ་ཏ་༝(ཨདྷྨ་ཏ་)ཀྲཱུ་ར་ཙིཏྟ་ཡ་ནི་རང་གི་སེམས་ཁོང་ནས་འཁྲུགས་པ། ཨརྡྷེནྟུ་དཾ་ཥྚི་ཎེ་ནི་མཆེ་བ་ཟླ་བ་ཕྱེད་པ་ཅན། ཞེས་པ་ཡན་ནི་སྐུ་བསྐུལ་བའི་སྔགས་སོ། །དེ་ནས་འཕྲིན་ལས་བསྐུལ་བའི་སྔགས་ནི། ཨོཾ་དམ་བཅའ་བ། མཱ་ར་ཡ་གཉིས་སོད་གཉིས། ཀཱ་ར་ཡ་གཉིས་༝ཀྱིས་༝(གྱིས་)གཉིས། གརྫ་ཡ་གཉིས་སྒྲོགས་གཉིས། ཏརྫ་ཡ་གཉིས་གཏོགས་གཉིས། ཤོ་ཥ་ཡ་གཉིས་སྐོམས་གཉིས། གང་སྐོམ་ན་སཔྟ་སཱ་ག་རན་སྟེ་རྒྱ་མཚོ་བདུན། བན་དྷ་གཉིས་ཆིངས་གཉིས། གང་ཆིངས་ན་ནཱ་ག་ཨཥྚཱ་ཀན་སྟེ་ཀླུ་བརྒྱད། གྲྀཧྞ་གཉིས་ཟུང་གཉིས། གང་བཟུང་ན་ཤ་ཏྲཱུཾ་སྟེ་དགྲ་བོ། ཧ་ཧ་སོགས་ཡི་གེ་བཅུ་གཉིས་ནི་ཡུམ་གྱི་ཨཱ་ལི་བཅུ་གཉིས་ཕོ་རྟགས་ཀྱི་ཡི་གེ་ཧ་ལ་སྦྱར་བས་བཞད་པའི་ཉམས་བཅུ་གཉིས་མཚོན། ཕཊ་ནི་དགས་པ། སྭཱ་ཧཱ་ནི་གཞི་ཚུགས། ཞེས་པའོ། །(གཉིས་པ་)སྙིང་པོ་ནི། ཨོཾ་ནི་གོང་དང་འདྲ། དེ་ཝ་ནི་བདེ་བ་ལ་རོལ་པའི་དོན་གྱིས་ན་ལྷ། པི་ཙུ་ནི་འཇམ་པོ། བཛྲ་ནི་རྡོ་རྗེ། ཧཱུྃ་གསུམ་ནི་རྡོ་རྗེ་གསུམ་དབྱེར་མི་ཕྱེད་པ། ཕཊ་མན་གོང་དང་འདྲ། (གསུམ་པ་)ཉེ་སྙིང་ནི། ཨོཾ་གོང་དང་འདྲ། བཛྲ་ཀརྟ་རི་རྡོ་རྗེ་གྲི་གུག །ཧེ་བཛྲ་ཡ་ནི་ཀྱེ་རྡོ་རྗེ་ལ། ཧཱུྃ་(མན་)གོང་དང་འདྲའོ། །གཉིས་པ་འཁོར་གྱི་སྔགས་ནི། བདག་མེད་མའི་བར་པ་དང༌། གདོལ་བ་མོའི་ཐ་མ་དང༌། ལྷ་མོ་གཞན་མ་རྣམས་ཀྱི་དང་པོ་རྣམས་ཐིག་ལེས་བརྒྱན་པ། དེ་ཉིད་ལྔ་དང་སྤེལ་བ་ནི་བསྡུས་པ་ཡིན་ལ།(80) ས་བོན་རྣམས་དང་མཚན་སྔགས་སྦྱར་བ་དེ་ཉིད་ལྔ་དང་སྤེལ་བ་རྒྱས་པ་ཡིན་ནོ། །དེ་ཉིད་ལྔ་དང་སྤེལ་བ་ནི། རྩ་རྒྱུད་ལས། སྔགས་ཐམས་ཅད་ཀྱི་རྐང་བ་དང་པོར་ཨོཾ་གྱི་རྣམ་པ་དང༌། མཐར་ནི་སྭཱ་ཧཱ་དང་ཧཱུྃ་ཕཊ་ཀྱི་རྣམ་པའི་ནང་དུ་གཞུག་གོ །ཞེས་གསུངས་པའི་དོན་ཡིན་ནོ། །གཉིས་པ་བཟླས་པའི་གོ་རིམ་ནི། མ་རྒྱུད་སྤྱི་དང་སྒོ་བསྟུན་ནས། ཉེ་བའི་སྙིང་པོ། སྙིང་པོ། རྩ་སྔགས་རྣམས་རིམ་བཞིན་བཟླ་བ་ཡོད་ཀྱང༌། བླ་མ་རྣམས་ཀྱི་ཕྱག་ལེན་ལ། སྔགས་གསུམ་སྐུ་གསུང་ཐུགས་ཀྱི་རིམ་པ་དང་སྦྱར་ཏེ། དེ་ཡང་སྐུ་རགས་པ་བསྐུལ་སླ་བས་ཐོག་མར་རྩ་སྔགས་བཟླ། དེ་ནས་ཅུང་ཟད་གསུང་ཕྲ་བ་བསྐུལ་དཀའ་བས་སྙིང་པོ་བཟླ། དེ་ལས་ཀྱང་ཐུགས་ཤིན་ཏུ་ཕྲ་བ་བསྐུལ་དཀའ་བས་ཉེ་སྙིང་བཟླའོ། །གསུམ་པ་ཇི་ལྟར་བཟླ་བའི་ཚུལ་ནི། སྔགས་ཚིག་ངག་ཏུ་མི་བརྗོད་པར་ཡིད་བཟླས་ཙམ་བྱེད་པ་ཡིད་བཟླས། དེ་ཉིད་རླུང་ཁ་སྦྱོར་དང་བསྟུན་ཏེ་བཟླ་བ་འགོག་བཟླས། མཆུ་དང་ལྕེ་བྱེ་བ་ཙམ་གྱིས་བཟླ་བ་ནི་ཤུབ་བུའི་བཟླས་པ། སྐད་གསང་བསྐྱེད་ཅིང་རིང་ཐུང་ཕྱེད་པར་བཟླས་པ་ནི། བྲམ་ཟེ་རིག་བྱེད་འདོན་པ་ལྟ་བུའི་བཟླས་པ་སྟེ་བཞི་ལས། འདིར་སྐབས་ཐོབ་དང་བསྟུན་ནས་ཕྱི་མ་གཉིས་ཅི་རིགས་པར་བྱེད་དོ། །བཞི་བ་བཟླས་པའི་གྲངས་ནི། རྩ་རྒྱུད་ལས། འཁོར་ལོའི་བདག་པོའི་བཟླས་པ་འབུམ། །དཀྱིལ་འཁོར་ཅན་གྱི་དེ་བཞིན་ཁྲི། །ཞེས་པ་དང༌། འཕགས་པ་རིན་པོ་ཆེས། གཙོ་བོའི་རྩ་སྔགས་འབུམ་ཕྲག་བརྒྱད། སྙིང་པོ་ལ་འབུམ་ཕྲག་བཅུ་གསུམ། ཉེ་སྙིང་ལ་འབུམ་ཕྲག་བཅུ་དྲུག །འཁོར་གྱི་ལྷ་རྣམས་ལ་ཁྲི་ཕྲག་བརྒྱད་བརྒྱད་བཟླ་བར་གསུངས་༝ཏེ༝(པ་དང་)། རྗེ་བཙུན་སྐུ་མཆེད་ཀྱི་གཞུང་ལས་དགུ་གསུངས་༝པ་དང༌༝(སྟེ)། དེ་ཡང་མཚན་མ་དང་། དུས་དང་། གྲངས་ཏེ། རེ་རེ་ལའང་གསུམ་གསུམ་དུ་དབྱེ་བས་དགུ་སྟེ། མཚན་མའི་རབ་ཡི་དམ་ལྷ་ཡིས་དངོས་སུ་གནང་བ་ཐོབ་པ། འབྲིང་རྡོ་རྗེ་དྲིལ་བུ་ནམ་མཁར་འཇོག་ཐུབ་པ། ཐ་མ་ཉམས་སམ་རྨི་ལམ་དུ་གནང་བ་ཐོབ་པ། དུས་ནི་རབ་ལོ་དྲུག །འབྲིང་ཟླ་བ་དྲུག །ཐ་མ་ཞག་བདུན། གྲངས་ལ་རབ་གཙོ་བོ་ལ་བཞི་འབུམ། འཁོར་ལ་བཞི་ཁྲི་ཡིན། འབྲིང་གཙོ་བོ་ལ་བཞི་ཁྲི། འཁོར་ལ་བཞི་སྟོང༌། ཐ་མ་གཙོ་བོ་ལ་བཞི་སྟོང༌། འཁོར་ལ་བཞི་བརྒྱ་རྣམས་སུ་ཡོད་པ་ལས། མཚན་མའི་གསུམ་དང༌། དུས་ཀྱི་རབ་འབྲིང་གཉིས་དང༌། གྲངས་ཀྱི་རབ་རྣམས་གཞི་བསྙེན་དུ་རུང་ལ། གཞན་དུས་ཀྱི་ཐ་མ་དང༌། གྲངས་ཀྱི་འབྲིང་དང་ཐ་མ་གཉིས་ནི་བསྙེན་པ་ཁ་གསོ་བའམ། སྒྲུབ་བསྙེན་ཙམ་དུ་དགོངས་པ་ཡིན་ལ། དེ་ཡང་ཐུན་བཞིའི་རྣལ་འབྱོར་དུ་བཅད་ནས་དངོས་གཞི་མི་ཚིག་གཞན་གྱིས་བར་མ་ཆོད་པ་རྗེས་སུ་བཅུ་ཆའི་སྦྱིན་སྲེག་དང་བཅས་ཏེ་བྱའོ། །གཞན་ཡང་སློབ་དཔོན་ཤཱནྟི་༝པ་༝(པས)། ཐོར་ཐུན་རྒྱས་པར་བྱས་ནས་ཐུན་འཇོག་རན་པ་ན་ཕྱོགས་མཚམས་ཀྱི་ལྷ་མོ་བརྒྱད་གཙོ་བོའི་ཐུགས་ཀར་ཐིམ། གཞལ་ཡས་ཁང་རྒྱ་ཇེ་ཆེར་སོང་ནས་སྟོང་གསུམ་གྱི་ཁྱོན་དང་མཉམ་པར་བསམ། སེམས་ཅན་ཐམས་ཅད་ལྷའི་རང་བཞིན་དུ་མོས་པར་བྱའོ། །དེ་ནས་ཐུན་གསུམ་ལ་འཇུག་རན་པ་ན། དབུས་ཀྱི་གདན་གྱི་སྟེང་དུ་སྐད་ཅིག་གིས་གཙོ་བོ་ཡབ་ཡུམ་དུ་གསལ་བའི་གཙོ་བོའི་ཐུགས་ཀ་ནས་ལྷ་མོ་བརྒྱད་སྤྲོས་ཏེ། སྔར་གྱི་ཕྱོགས་མཚམས་ཀྱི་གདན་བརྒྱད་ཀྱི་སྟེང་དུ་འཁོད་པར་བསམ་མོ། །ཞེས་བཞེད། ཨ་བྷ་ཡཱ་ཀ་རས། ཐུན་བཞི་ཆར་ལ་སྒྲུབ་ཐབས་རྒྱས་པ་འབའ་ཞིག་མཛད། རྗེ་བཙུན་ས་སྐྱ་པ་ཡབ་སྲས་ཀྱི་མན་ངག་གི་བཤད་སྲོལ་གཞན་དུ་(81)འཆད་པར་བྱེད་དོ། །དེ་ལ་ཁ་ཅིག་ན་རེ། གཞི་བསྙེན་གྱི་དབང་དུ་བྱས་པའི་བཞི་འབུམ་བཟླ་དགོས་ན། གོང་དུ་བཤད་པའི་རྩ་རྒྱུད་ཀྱི་ལུང་དང་འགལ་བའི་ཕྱིར་རོ་སྙམ་ན། མི་འགལ་ཏེ། དེ་ནི་རྫོགས་ལྡན་ལ་དགོངས་ཀྱི་རྩོད་དུས་སུ་དེ་བཞི་འགྱུར་དུ་བཟླ་དགོས་པ་ཡིན་༝ནོ༝(ཏེ)། སྡོམ་འབྱུང་ལས། རྫོགས་ལྡན་ལ་ནི་བཟླས་བྱ་གཅིག །ཉིས་འགྱུར་སུམ་ལྡན་ལ་བཟླས་སྦྱར། །སུམ་འགྱུར་གཉིས་ལྡན་ལ་རབ་བརྗོད། །རྩོད་ལྡན་བཟླས་པ་བཞི་འགྱུར་རོ། །ཞེས་གསུངས་པའི་ཕྱིར་(རོ)། །དེ་ལ་ཁ་ཅིག་ན་རེ། སྡོམ་འབྱུང་གི་ལུང་དེ་ནི་ཐུན་མོང་གི་དངོས་གྲུབ་བསྒྲུབ་པའི་སྐབས་སུ་གསུངས་པ་དང༌། གཞན་དབང་ཆོ་ག་དང་འབྲེལ་བའི་སྐབས་སུ་མ་གསུངས་པ་དང༌། གཞན་ལུང་ཚད་ལྡན་མེད་པས་འབྲེལ་མེད་དོ་སྙམ་ན། དེ་ཡང་རྩོད་ལྡན་གྱི་དུས་སུ་ཐུན་མོང་གི་དངོས་གྲུབ་བསྒྲུབ་པ་ལ་བཞི་འགྱུར་བཟླ་དགོས་ན། མཆོག་བསྒྲུབ་པ་ལ་གཞིར་བཞག་པ་དང༌། སངས་རྒྱས་ཐོད་པའི་དཀའ་འགྲེལ་ཡེ་ཤེས་ལྡན་ལས། རྒྱུད་ཀྱི་ལུང་དྲངས་པ། རྫོགས་ལྡན་དུས་སུ་ཡི་གེ་འབུམ་བཟླས་ཏེ། །སུམ་ལྡན་དུས་ཀྱི་སྔགས་པས་འབུམ་ཕྲག་གཉིས། །གཉིས་ལྡན་དུས་སུ་འབུམ་ཕྲག་གསུམ་དུ་འགྱུར། །བྱེ་བ་ཕྲག་བཞི་འབུམ་བཞི་རྩོད་དུས་སྦྱར། །ཞེས་གསུངས་པ་ལྟར་རོ། །ལྔ་བ་དགོས་པ་བཤད་པ་ནི། རྡོ་རྗེ་གུར་ལས། མཁའ་འགྲོ་མ་དང་རང་བཙུན་མོ། །མངོན་སུམ་དུ་ནི་བྱ་བའི་ཕྱིར། །སྔགས་ནི་སྙན་གསན་འབེབས་པར་བརྗོད། །དཔེར་ན་སྐྱེས་བུ་ལ་ལ་ཞིག །སྐད་ཀྱི་ང་རོས་བོས་པ་ན། །མངོན་སུམ་དུ་ནི་འོང་བར་འགྱུར། །དེ་བཞིན་དེ་བཞིན་གཤེགས་ཀུན་གཤེགས། །ཞེས་གསུངས་པས། སྔགས་ཀྱི་བཟླས་པས་སངས་རྒྱས་བྱང་སེམས་ཀྱི་ཐུགས་༝བརྒྱུད་༝(རྒྱུད་)བསྐུལ་བས་བདག་ཉིད་ཀྱིས་མཆོག་དང་ཐུན་མོང་གི་དངོས་གྲུབ་ཐོབ་པར་འགྱུར་བ་ཡིན་ནོ། །ཞར་བྱུང་སྦྱང་གཞི་སྦྱོང་བྱེད་ངོ་སྤྲད་པའི་ཚུལ་ནི། སྦྱང་གཞི་མ་དག་པའི་སྨྲ་བརྗོད་བྱེད་པ་ལ་སོགས་པ། སྦྱོང་བྱེད་བཟླས་པའི་རྣལ་འབྱོར་དུ་བསྒྱུར་ནས་ཉམས་སུ་བླངས་པས་སྦྱངས་འབྲས་དག་པའི་གསུང་མི་ཟད་པ་རྒྱན་གྱི་འཁོར་ལོ་ཐོབ་པར་འགྱུར་རོ། །

79 རང་སེམས་གཉིས་སུ་མེད་པའི་ཡེ་ཤེས་དོན་དམ་པའི་སྔགས། ལྟེ་བའི་ཨ་ཐུང་ནང་གི་སྔགས།

80 བསྡུས་པ་ནི་ཨོཾ་ཨཱཿགྃ་ཧཱུྃ་ཕཊ་སྭཱ་ཧཱ། རྒྱས་པ་ནི་ཨོཾ་ཨཱཿགྃ་བཛྲ་གཽ་རཱི་ཧཱུྃ་ཕཊ་སྭཱ་ཧཱ། འོག་མ་རྣམས་ལ་རིགས་འགྲེས།

81 ངག་དབང་ལེགས་གྲུབ་ཀྱི་བསྙེན་ཡིག་བློའི་བདུད་རྩི་ལ་གཟིགས།

གཏོར་ཆོག

གསུམ་པ་གཏོར་མའི་རྣལ་འབྱོར་ལ་གསུམ་སྟེ། རྒྱུད་ལས་གསུངས་ཚུལ། གསུངས་པའི་དོན་དངོས་བཤད་པ། ཕན་ཡོན་དང་དགོས་པ་བཤད་པའོ། །དང་པོ་ནི། རྩ་རྒྱུད་ལས། བགེགས་དང་ལོག་པར་འདྲེན་པ་ལས། །སེམས་ཅན་རྣམས་ཀྱི་སྲོག་བསྲུང་ཕྱིར། །རྡོ་རྗེ་སེམས་དཔས་གཏོར་མ་བསྟན། །༝ཞེས་གསུངས་པ་དང༌།༝ཨོཾ་ཨིནྡྲ་ཛ་མ་སོགས་ཀྱིས་གཏོར་སྔགས་བསྟན་༝ནོ༝(ཏོ)། །རྡོ་རྗེ་གུར་ལས། ནམ་མཁའི་ཁམས་ཀྱི་དབུས་གནས་པར། །པདྨ་འདབ་བརྒྱད་བསྒོམ་པར་བྱ། །ཞེས་པས་གཏོར་མགྲོན་གྱི་གནས་བསྟན། ཨོཾ་ལས་ཚངས་པ་ལ་སོགས་ལ། །ཧཱུྃ་ལས་མ་ཆགས་པ་ལ་སོགས། །ཨ་ལས་སྟོབས་ཀྱི་རྒྱུ་ལ་སོགས། །ལག་གཉིས་གདོང་གཅིག་ལྡན་བྱས་ཏེ། །སྟེང་གི་ལྷ་རྣམས་དཀར་པོ་ཆ། །དབང་པོ་ལ་སོགས་ནག་པོ་མཚུངས། །སྟོབས་ཀྱི་རྒྱུ་སོགས་དམར་པོ་ཆེ། །རང་གི་ལུས་མཚུངས་རིག་མས་སྤྲས། །རྡོ་རྗེ་དྲིལ་བུས་ལག་པ་བྲེལ། །གཡས་བརྐྱངས་པ་ཡིས་གདན་ལ་གནས། །ཞེས་པས་བསྐྱེད་ཆོག་དངོས་བསྟན། དཀར་མོས་དགུག་པར་བྱས་ནས་ནི། །ཞེས་སོགས་ཀྱིས་ཡེ་ཤེས་པ་སྤྱན་དྲངས་ཤིང་དགུག་གཞུག་བྱེད་པ་བསྟན་ནས། ཚངས་སོགས་རྟག་པའི་ཕྱག་རྒྱས་གདབ། མཆོད་སྦྱིན་བརྒྱ་སོགས་རྡོ་རྗེ་ཡིས། །སྟོབས་ཀྱི་རྒྱུ་སོགས་གར་དབང་ཕྱུག །ཅེས་པས་དབང་བསྐུར་ཞིང་རིགས་ཀྱི་བདག་པོའི་རྒྱས་གདབ་བསྟན། དེ་ནས་མཆོད་ཡོན་ཞབས་བསིལ་དབུལ། །སྔགས་འདིས་བསང་གཏོར་བྱས་ནས་ནི། །ཞེས་པས་མཆོད་པ་བསྟན་ནོ། །སཾ་པུ་ཊི་ལས། རྫས་ནི་འདི་དག་ཐམས་ཅད་ལ། །བདུད་རྩི་ལྔ་ནི་སྦྱར་བར་བྱ། །ཞེས་པ་ལྟར་རོ། །དེ་བྱིན་གྱིས་རློབ་བྱེད་ཀྱི་ལུང་ནི། གོང་གི་བདུད་རྩི་བྱིན་གྱིས་རློབ་པའི་སྐབས་སུ་དྲངས་པའི་སཾ་པུ་ཊིའི་ལུང་གིས་ཤེས་སོ། །གཉིས་པ་གསུངས་པའི་དོན་དངོས་ལ་གསུམ་སྟེ། དུས། ཡོ་བྱད། ཆོ་ག་དངོས་སོ། །དང་པོ་ལ་གཉིས་ཏེ། རྒྱུན་གྱི་དུས་དང༌། ཁྱད་པར་གྱི་དུས་སོ། །དང་པོ་ནི། ཐུན་མཚམས་དང་འབྲེལ་བའོ། །གཉིས་པ་ནི། ཟླ་བ་རེ་རེའི་ནང་དུ་བརྒྱད་གཉིས་ལ་སོགས་པའི་མཁའ་འགྲོ་འདུ་བའི་དུས་གཉེན་བརྒྱད་དོ། །གཉིས་པ་ཡོ་བྱད་ནི། རབ་སྐྱེས་པའི་ཐོད་པ་དུམ་བུ་གསུམ་པ། དེ་མ་འབྱོར་ན་གསེར་དངུལ་ལ་སོགས་པ་རིན་པོ་ཆེའི་སྣོད་ཅི་རིགས་པར། ཐ་མ་རྫ་དང་ཤིང་ལ་སོགས་པའི་སྣོད་གཙང་ཞིང་གས་ཆག་མེད་པའི་ནང་དུ་འབྲས་ཕྱེའམ་ནས་ཕྱེ་ལ། རྡོ་རྗེ་མཆུ་གཟུང་ལས། ༝ནས་ཀྱི་༝ཟན་(གྱི་)གཏོར་མ་པདྨའི་དབྱིབས་ཅན་བྱས་ནས། ཞེས་གསུངས་པས། དེ་ཡང་གཏོར་མའི་སྙིང་པོ་ཟླུམ་པོ་རྩེ་མོ་ཧ་ཅང་མི་རྣོ་བའི་མཐར། མཐེབ་སྐྱུ་པད་འདབ་ཀྱི་ཚུལ་དུ་བསྐོར་བའི་གཏོར་མ།

གཉིས་ནས་བདུན་གྱི་བར་(82)ཅི་རིགས་པར་བཤམ་མོ། །དེ་རྣམས་ལ་ནང་མཆོད་ཆུ་ཆང་(83)གིས་རིམ་བཞིན་སྦྱངས་པའི་མདུན་དུ་ཆུ་བཞི་སྔོན་དུ་འགྲོ་བའི་ཉེར་སྤྱོད་ལྔ་ཡང་བཤམ་མོ། །གསུམ་པ་ཆོ་ག་དངོས་བཤད་པ་ལ་སྦྱོར་བ། དངོས་གཞི། རྗེས་གསུམ་ལས། དང་པོ་ནི། བདག་བསྐྱེད་དང་འབྲེལ་བ་སྟེ། རྒྱས་པའམ་བསྡུ་ན་བདག་ཉིད་ཡི་དམ་གྱི་ལྷར་སྐད་ཅིག་གིས་བསྐྱེད་པ་ངེས་པར་སྔོན་དུ་འགྲོ་བར་བྱའོ། །གཉིས་པ་དངོས་གཞི་ལ་གསུམ་སྟེ། རྫས་ཀྱི་ཏིང་ངེ་འཛིན། མགྲོན་གྱི་ཏིང་ངེ་འཛིན། འབུལ་བའི་ཏིང་ངེ་འཛིན་ནོ། །དང་པོ་ལ་བཞི་སྟེ། བསང་བ། སྦྱང་བ། བསྐྱེད་པ། བྱིན་གྱིས་རློབ་པའོ། །དང་པོ་ནི། ཨ་མྲྀ་ཏ་སོགས་ཀྱིས་བསངས་ཏེ། རང་ཡི་དམ་གྱི་ལྷར་གསལ་བའི་ཐུགས་ཀ་ནས་ཁྲོ་བོ་བདུད་རྩི་འཁྱིལ་བ་མེ་འོད་འཕྲོ་བ་དང་བཅས་པ་དཔག་ཏུ་མེད་པ་སྤྲོས་པས་མཆོད་རྫས་ཀྱི་བགེགས་རྣམས་རྒྱང་རིང་དུ་བསྐྲད་པར་བསམ་(མོ)། །གཉིས་པ་ནི། སྭ་བྷཱ་ཝ་སོགས་བརྗོད་པས་མཆོད་རྫས་རྣམས་༝སྦྱངས་༝(སྦྱང་ངོ་)། །གསུམ་པ་བསྐྱེད་པ་ནི། མེ་རླུང་གི་དཀྱིལ་འཁོར་བསྐྱེད་པ་ནས་རྡོ་རྗེའི་ལྟེ་བ་ལ་ཧཱུྃ་གིས་མཚན་པའི་བར་(དཀྱུས་ལྟར་)རོ། །བཞི་བ་ནི། རྡོ་རྗེའི་ལྟེ་བའི་ཧཱུྃ་ལས་འོད་ཟེར་འཕྲོས་པས་མེ་རླུང་གི་བདུད་རྩི་བསྐོལ་བས་དམ་ཚིག་གི་བདུད་རྩི་བཞུ་བཏུལ་བྱས་ཏེ། བདུད་རྩི་ཡེ་ཤེས་པ་སྤྱན་འདྲེན་པ་ནས། ཧ་ཧོ་ཧྲཱིཿབརྗོད་པའི་བར་(དཀྱུས་ལྟར་)རོ། །གཉིས་པ་མགྲོན་གྱི་ཏིང་ངེ་འཛིན་ལ་གཉིས་ཏེ། (84)མདུན་བསྐྱེད་དང་འབྲེལ་བ་དང་མ་འབྲེལ་པའོ། །དང་པོ་ལ་གཉིས་ཏེ། ལྷ་དང་འབྱུང་པོ་ཐ་མི་དད་དུ་འབུལ་བ་དང༌། ཐ་དད་དུ་འབུལ་བའོ། །དང་པོ་(85)ནི། མདུན་བསྐྱེད་ཀྱི་དུར་ཁྲོད་བརྒྱད་དུ་ཧཱུྃ་བརྒྱད་ལས་ཕྱོགས་སྐྱོང་བརྒྱད་བསྐྱེད། མདུན་བསྐྱེད་ཀྱི་བྱང་ཤར་གྱི་སྟེང་གི་ནམ་མཁའ་ལ་ཨེ་ལས་ཆོས་འབྱུང་གྲུ་གསུམ་པའི་ནང་དུ་པྃ་ལས་པདྨ་འདབ་མ་བརྒྱད་པའི་ལྟེ་བ་དང༌། འདབ་མ་བརྒྱད་ལ་ཨོཾ་དགུ་ལས་སྐུ་རྡོ་རྗེ་དང་ལྷ་ཆེན་བརྒྱད་བསྐྱེད། མདུན་བསྐྱེད་ཀྱི་ལྷོ་ནུབ་ཀྱི་འོག་གི་ནམ་མཁའ་ལ་ཨེ་ལས་ཆོས་འབྱུང་གི་ནང་དུ་པྃ་ལས་པདྨ་འདབ་བརྒྱད་ཀྱི་ལྟེ་བ་དང༌། འདབ་མ་བརྒྱད་ལ་ཨ་དགུ་ལས་གསུང་རྡོ་རྗེ་དང་ཀླུ་ཆེན་བརྒྱད་བསྐྱེད། སྤྱན་འདྲེན་གྱི་སྐབས་སུ་ཕྱོགས་བཅུའི་དེ་བཞིན་གཤེགས་པ་ཐམས་ཅད་སྐུ་གསུང་ཐུགས་རྡོ་རྗེའི་རྣམ་པར་སྤྱན་འདྲེན་ནོ། །རྒྱས་འདེབས་ཀྱི་སྐབས་སུ་སྐུ་རྡོ་རྗེ་ལྷ་ཆེན་བརྒྱད་དང་བཅས་པ་ལ་རྣམ་པར་སྣང་མཛད། ཕྱོགས་སྐྱོང་བརྒྱད་ལ་མི་བསྐྱོད་པ། གསུང་རྡོ་རྗེ་ཀླུ་ཆེན་བརྒྱད་དང་བཅས་པ་ལ་འོད་དཔག་མེད་ཀྱིས་དབུ་བརྒྱན་ནོ། །གཞན་རྣམས་ནི་འོག་ཏུ་འབྱུང་བའི་དངོས་གཞིའི་སྐབས་དང་མཚུངས་སོ། །གཉིས་པ་(ལྷ་དང་འབྱུང་བོ་ཐ་དད་དུ་འབུལ་བ་)ལ་གཉིས་ཏེ། ཡི་དམ་གྱི་ལྷ་ཀྱེ་རྡོ་རྗེ་ལྷ་དགུའི་དཀྱིལ་འཁོར་ཁོ་ན་ལ་འབུལ་ཚུལ་དང༌། སྐུ་གསུང་ཐུགས་རྡོ་རྗེ་གཙོ་བོར་བྱས་པའི་འབྱུང་པོ་ཉེར་བཞི་ལ་འབུལ་ཚུལ་ལོ། །དང་པོ་(86)ནི། དཀྱིལ་འཁོར་སྒྲུབ་མཆོད་ཀྱི་སྐབས་སུ་བསྐྱེད་ཟིན་པས་འདིར་གསར་དུ་བསྐྱེད་མི་དགོས། བྷ་ག་ཝཱན་ནས་ས་པ་རི་ཝཱ་ར་དང༌། ཨི་དམ་མན་བརྗོད། བྷ་ག་ཝཱན་སོགས་སྔོན་དུ་འགྲོ་བའི་ཕྱི་ནང་གི་མཆོད་པས་མཆོད། དེ་ནས་དཀར་མོ་རི་དྭགས་སོགས་དང་། ཁྱོད་ནི་རྣལ་འབྱོར་མ་སོགས་ཀྱིས་མཆོད་ཅིང་བསྟོད། འཕྲིན་ལས་བཅོལ་བའི་སྐབས་སུ། ཀྱེ་ཡི་རྡོ་རྗེ་འཁོར་བཅས་རྣམས། །མཆོད་སྦྱིན་གཏོར་མ་འདི་བཞེས་ལ། །ཞེས་པ་ནས། ཡིད་ལ་འདོད་པ་ཀུན་འགྲུབ་ཤོག་གི་བར་བརྗོད་(དོ)། །གཉིས་པ་ནི། (87)གཏོར་མའི་སྟེང་གི་ནམ་མཁར་ཨེ་ལས་ཆོས་འབྱུང་སུམ་བརྩེགས་ཀྱི་ནང་དུ་པྃ་ལས་པདྨ་འདབ་མ་བརྒྱད་པ་རེ་རེ། སྟེང་གི་པདྨ་འདབ་བརྒྱད་ཀྱི་ལྟེ་བ་དང༌། འདབ་མ་བརྒྱད་ལ་ཨོཾ་དགུ་ལས་སྐུ་རྡོ་རྗེ་དང་ལྷ་ཆེན་བརྒྱད། བར་གྱི་པདྨའི་ལྟེ་བ་དང་འདབ་མ་བརྒྱད་ལ་ཧཱུྃ་དགུ་ལས་ཐུགས་རྡོ་རྗེ་དང་ཕྱོགས་སྐྱོང་བརྒྱད། འོག་གི་པདྨའི་ལྟེ་བ་དང༌། འདབ་མ་བརྒྱད་ལ། ཨཱཿདགུ་ལས་གསུང་རྡོ་རྗེ་དང་ཀླུ་ཆེན་བརྒྱད་བསྐྱེད་དོ། །སྤྱན་འདྲེན་རྒྱས་བཏབ་རྣམས་གོང་གི་འཇིག་རྟེན་པའི་སྐབས་དང་འདྲ། གཏོར་སྔགས་ཨིནྡྲ་མན་གྱིས་ཕུལ། ཀཱ་ཡ་ཝཱཀ་ཙིཏྟ་སྔོན་འགྲོའི་ཕྱི་ནང་གིས་མཆོད། མི་བསྐྱོད་རྡོ་རྗེ་མན་གྱིས་བསྟོད་ཅིང་འཕྲིན་ལས་བཅོལ་ལོ། །གཉིས་པ་མདུན་བསྐྱེད་དང་མ་འབྲེལ་པ་ལ་གཉིས་ཏེ། ལྷ་དང་འབྱུང་པོ་ཐ་དད་དུ་འབུལ་བ་དང༌། ལྷ་དང་འབྱུང་པོ་ཐ་མི་དད་དུ་འབུལ་བའོ། །དང་པོ་༝ལ་གཉིས་ཏེ༝(ནི)། འཇིག་རྟེན་ལས་འདས་པ་ཁོ་ན་ལ་འབུལ་བ་(སྟེ།) ༝དང༌འཇིག་རྟེན་པ་ཁོ་ན་ལ་འབུལ་བའོ། །དང་པོ་ནི།༝ གཏོར་མའི་(88)སྟེང་གི་ནམ་མཁའ་ལ་པདྨ་འདབ་མ་བརྒྱད་པའི་ལྟེ་བ་དང༌། འདམ་མ་བརྒྱད་ལ་ཧཱུྃ་ཨྃ་ལ་སོགས་པའི་རང་རང་གི་ས་བོན་ལས་ཀྱེ་རྡོ་རྗེ་ལྷ་དགུའི་དཀྱིལ་འཁོར་ཡན་ལག་བཞི་རྫོགས་ཀྱིས་བསྐྱེད། མཆོད་བསྟོད་སོགས་ནི་གོང་གི་འཇིག་རྟེན་པའི་སྐབས་དང་ཁྱད་པར་མེད་(དོ)། །གཉིས་པ་(89)ལྷ་དང་འབྱུང་པོ་ཐ་མི་དད་དུ་འབུལ་བ་ལ་བཞི་སྟེ། མགྲོན་བསྐྱེད་པ། དགུག་པ། བྱིན་གྱིས་བརླབ་པ། དབང་བསྐུར་ཞིང་རིགས་ཀྱི་བདག་པོའི་རྒྱས་གདབ་པའོ། །དང་པོ་ནི། (གཏོར་མའི་སྟེང་གི་ནམ་མཁར་ཨེ་ཨེ་ཨེ་ལས། ཞེས་པ་ནས། རུས་པའི་རྒྱན་གྱིས་བརྒྱན་པ། ཞེས་པའི་བར་གྱིས་བསྟན་ཏོ། །)གཏོར་མའི་སྟེང་གི་ནམ་མཁར་ཨེ་ལས་ཆོས་ཀྱི་འབྱུང་གནས། ཞེས་པ་༝དེར་༝འདིའི་སྐབས་སུ། ཁ་ཅིག་(རྫོང་)གིས། ཆོས་འབྱུང་གཅིག་གི་ནང་དུ་པདྨ་འདབ་བརྒྱད་སུམ་བརྩེགས་བསྒོམ་པ་ནི་མི་འཐད་དེ། ༝འགྲེལ་པ་ཀུ་མུ་ཏི།༝ སློབ་དཔོན་གརྦྷ་རི་པ། མར་མེ་མཛད་བཟང་པོ། གྲུབ་ཆེན་མི་ཐུབ་ཟླ་བ་རྣམས་ཀྱི་གཏོར་ཆོག་དང༌། རྗེ་བཙུན་སྐུ་མཆེད་ཀྱི་གཞུང་རྣམས་ལས་ཆོས་འབྱུང་སུམ་བརྩེགས་ཀྱི་ནང་དུ་གསལ་བར་བཤད་པའི་ཕྱིར་རོ། །ཕྱག་རྒྱའི་སྐབས་སུ་ཡང་། ཁ་ཅིག་(རྫོང་)ལྷ་ཆེན་བརྒྱད་འཁོར་ལོ་དང་དྲིལ་བུ་འཛིན་པ། ཀླུ་ཆེན་བརྒྱད་པདྨ་དང་དྲིལ་བུ་འཛིན་པར་འདོད་པ་ནི། མི་འཐད་དེ། གོང་དུ་དྲངས་པའི་རྡོ་རྗེ་གུར་གྱི་ལུང་རྣམས་དང་འགལ་བའི་ཕྱིར་རོ། །གཉིས་པ་དགུག་པ་ནི། རང་གི་ཐུགས་ཀའི་ས་བོན་ལས་(འོད་ཟེར་འཕྲོས་པས་)ཞེས་པ་ནས་༝སྟེང་གི་ལྷ་ཐམས་ཅད་ཅེས་པ་ནས་༝(སེམས་ཅན་ཐམས་ཅད་ཀླུ་ཆེན་བརྒྱད་ལ་བསྡུས། ཞེས་པའི་བར་དང་། རང་གི་སྙིང་གའི་ཧཱུྃ་ལས་འོད་ཟེར་འཕྲོས། ཞེས་པ་ནས། གྷསྨ་རཱི་ཝ་ཤཾ་ཀུ་རུ་ཧོཿ གཉིས་སུ་མེད་པར་)ཐིམ་ཞེས་པའི་བར་གྱིས་བསྟན་(ཏོ)། །གསུམ་པ་བྱིན་གྱིས་བརླབ་པ་ནི། མིག་ཏུ་གཏི་མུག་རྡོ་རྗེ་མ་ཞེས་སོགས་ཀྱིས་སྐྱེ་མཆེད་(སྐུ་གསུང་ཐུགས་)བྱིན་གྱིས་བརླབས་ཤིང་དགུག་གཞུག་བྱ་(བ་བསྟན་པ)འོ། །བཞི་བ་དབང་བསྐུར་ཞིང་རིགས་བདག་གིས་རྒྱས་གདབ་པ་ནི། རང་གི་ཐུགས་ཀའི་ས་བོན་ལས་ཞེས་པ་ནས་འོད་དཔག་མེད་ཀྱིས་དབུར་བརྒྱན་ཅེས་པའི་བར་གྱིས་བསྟན་ཏོ། །གསུམ་པ་འབུལ་བའི་ཏིང་ངེ་འཛིན་ལ་བཞི་སྟེ། གཏོར་མ་འབུལ་བ། མཆོད་པ་འབུལ་བ། བསྟོད་པ་བྱ་བ། འཕྲིན་ལས་བཅོལ་བའོ། །དང་པོ་ལ་གསུམ་སྟེ། ཕྱག་རྒྱ། ཏིང་ངེ་འཛིན། སྔགས་སོ། །དང་པོ་ནི། གཏོར་མགྲོན་གསལ་གཏབ་པའི་སྔགས་ཀྱི་ཚེ་ལག་པ་གཉིས་པད་སྐོར་བྱ། གཏོར་མ་འབུལ་བའི་སྔགས་ལ་ནི་རྡོ་རྗེ་ཐལ་མོ་ཁ་གྱེན་དུ་ལྟ་བའི་མཐར་སེ་གོལ་གཏོགས་པའོ། །གཉིས་པ་ནི། མགྲོན་རྣམས་ཀྱི་ལྗགས་རྡོ་རྗེའི་འོད་ཟེར་གྱི་སྦུ་གུས་གཏོར་མ་གསོལ་བས་མཉེས་པར་བསམ་(མོ)། །གསུམ་པ་སྔགས་དོན་ནི། ཨོཾ་ནི་སྔགས་ཀྱི་མགོ་འདྲེན་པ། བྷ་ག་ཝཱན་བཅོམ་ལྡན་འདས། མ་ཧཱ་ཆེན་པོ། ཀ་རུ་ཎི་ཀ་ནི་སྙིང་རྗེ། ཧེ་བཛྲ་ནི་ཀྱེ་རྡོ་རྗེ། ས་པཱ་རི་ཝཱ་ར་ནི་འཁོར་དང་བཅས་པ། ཀཱ་ཡ་སྐུ། ཝཱཀྐ་གསུང༌། ཙིཏྟ་ཐུགས་སོ། །འདི་ཡན་ནི་སཾ་སྐྲྀ་ཏའི་སྐད་དོ། ཨོཾ་ནི་སྔར་དང་འདྲ། ཨིནྡྲ་དབང་པོ། ཛ་མ་གཤིན་རྗེ། ཛ་ལ་ཆུ་ལྷ། ཛཀྑ་གནོད་སྦྱིན། བྷཱུ་ཏ་འབྱུང་པོ། བྷ་ཧི་ནི་མེ་ལྷ། བྷ་ཨུ་རླུང་ལྷ། རཀྑ་སྲིན་པོ་སྟེ་ཕྱོགས་སྐྱོང་བརྒྱད་དོ། །ཙནྡྲ་ཟླ་བ། སུཛྫ་ཉི་མ། མཱ་ད་སའི་ལྷ་མོ། པཔྤ་ཚངས་པ་སྟེ་དེས་མཚོན་ཏེ་ལྷ་ཆེན་བརྒྱད་དོ། །ཏ་ལ་པ་ཏ་ལ་རྐང་འོག་ན་གནས་པ། ཨཥྚ་སཔྤ་སྦྲུལ་ཏེ་དེས་མཚོན་ཏེ་ཀླུ་ཆེན་བརྒྱད་དོ། །སྭཱ་ཧཱ་གོང་དང་མཚུངས་སོ། །ཨི་དཾ་ནི་འདི། བ་ལིཾ་ཏ་གཏོར་མ། བྷུ་ཛ་ཟོ། ཛི་གྷ་སྣོམས། གང་སྣོམ་ན། ཕུལླ་མེ་ཏོག་གོ །དྷཱུ་པ་བདུག་སྤོས། །མཾ་ས་ཤ་ཆེན། པིང་ག་ཉ་ཤ་སྟེ་དེ་དག་གོ །བསྣམས་ནས་འདོད་དོན་གསོལ་བ་ནི། ཨམྦྷ་ནི་བདག་གི །སཔྤ་ནི་དོན། ཀཛྫ་སཱ་ད་འདོད་པ་ཐམས་ཅད་སྒྲུབ་པ། ཁཎྜི་ཁུ་ནི་བཟོད་པར་གསོལ་བ། ཕེ་ཌ་ག་ད་གནོད་པ་ཐམས་ཅད་སོལ་ཅིག་འདི་ཡན་པྲ་ཀྲྀ་ཏའི་སྐད་དོ། །ཨོཾ་ནི་སྔར་དང་འདྲ། ཨ་གདོད་མ་ནས་མ་སྐྱེས་པ་མཚོན། ཀཱ་རོ་བྱ་བའམ་བྱེད་པ། མུ་ཁཾ་སྒོ། སརྦ་ཐམས་ཅད། དྷརྨཱ་ནཱཾ་ཆོས། ཨཱདྱ་ནུདྤནྣ་ཏྭཱ་ཏ་གདོད་མ་ནས་མ་སྐྱེས་པ་དེ་ཁོ་ན་ཉིད། ཨོཾ་ཨཱཿཧཱུྃ་ནི་སྐུ་གསུང་ཐུགས་སམ་ལུས་ངག་ཡིད་གསུམ་མཚོན། དེ་ལྟར་ན་སྒྲུབ་པ་པོ་བདག་ཉིད་ཀྱི་ལུས་ངག་ཡིད་གསུམ་དང༌། མགྲོན་རྣམས་ཀྱི་སྐུ་གསུང་ཐུགས་དེ་ཁོ་ན་ཉིད་དུ་དབྱེར་མི་ཕྱེད་པ་མཚོན། ཕཊ་སྭཱ་ཧཱ་ནི་སྔར་དང་འདྲ(འོ)། །གཉིས་པ་མཆོད་པ་འབུལ་བ་ལ་གསུམ་སྟེ། ཕྱི་མཆོད། ནང་མཆོད། ཡིད་བྱུང་གི་མཆོད་པའོ། །དང་པོ་ནི། བྷ་ག་ཝཱན་སོགས་སྔོན་དུ་འགྲོ་བའི་ཉེར་སྤྱོད་ལྔ་རོལ་མོ་དང་བཅས་པས་མཆོད་པའོ། །གཉིས་པ་ནི། གོང་གི་མཚན་སྔགས་སམ། ཡང་ན་ལྷ་༝རང་༝(རང་རང་)གི་ས་བོན་གྱི་མཐར་འབྲུ་གསུམ་བཏགས་ཏེ་བདུད་རྩིས་མཆོད་པའོ། །གསུམ་པ་དཀར་མོ་རི་དྭགས་སོགས་ཏེ་གོང་དུ་བཤད་ཟིན་ཏོ། །གསུམ་པ་བསྟོད་པ་བྱ་བ་ལ་གཉིས་ཏེ། ལྷ་དགུ་ཙམ་ལ་བསྟོད་པ་དང༌། ལྷ་ཐམས་ཅད་ལ་ཐུན་མོང་དུ་བསྟོད་པའོ། །དང་པོ་ནི། ཁྱོད་ནི་རྣལ་འབྱོར་མ་སོགས་ཡན་ལག་བདུན་ལྡན་གྱི་སྒོ་ནས་བསྟོད་པ་སྟེ། གོང་དུ་རྒྱས་པར་བཤད་ཟིན་ཏོ། །གཉིས་པ་ནི། མགྲོན་གྱི་ལྷ་ཐམས་ཅད་རྒྱལ་བ་རིགས་ལྔའི་ངོ་བོར་མོས་ནས། མི་བསྐྱོད་རྡོ་རྗེ་ཡེ་ཤེས་ཆེ། །ཞེས་སོགས་ཀྱིས་བསྟོད་(དོ)། །བཞི་བ་འཕྲིན་ལས་བཅོལ་བ་ནི། ལྷ་ཆེན་བརྒྱད་པོ་ཞེས་པ་ནས། ཡིད་ལ་འདོད་པ་ཀུན་འགྲུབ་ཤོག །ཅེས་པའི་བར་གྱིས་བསྟན་ཅིང༌། དེ་དག་གི་ཚིག་དོན་ནི་(90)གོ་སླའོ། །གསུམ་པ་རྗེས་ལ་བཞི་སྟེ། རྡོ་རྗེའི་གླུ་དང༌། དགྱེས་པ་བསྐྱེད་པའི་ཕྱིར་ཤིས་པ་བརྗོད་པ། སྨོན་ལམ་བཏབ་པ། བཟོད་པར་གསོལ་ཞིང་གཤེགས་སུ་གསོལ་བའོ། །(དང་པོ་)རྡོ་རྗེ་གླུའི་དོན་ནི། ཀོལླ་སོགས་གནས་དང་གནས་པ་རྡོ་རྗེའོ། །མུམྨུ་སོགས་ཞིང་དང་བདེ་བ་པདྨ། གྷ་ནེ་སོགས་དུས་དེར་ཅང་ཏེའུ་དཀྲོལ་བའོ། །ཀ་རུ་ཎི་ཀ་སོགས་སྙིང་རྗེ་ཆེན་པོས་ཅ་ཅོ་མི་བྱའོ། །ཏ་ཧིཾ་སོགས་ཤ་ཆེན་པོ་ཟ་བར་བྱེད་པའོ། །ག་ཌྷེཾ་སོགས་འབད་པས་གཏུང་བར་བྱའོ། །ཧ་ལེ་སོགས་ཀྱིས་སྐལ་བ་དང་ལྡན་པ་འོང་དུ་༝བཅུག་༝(གཞུག་)གོ །དུནྡུ་ར་སོགས་སྐལ་མེད་འོང་དུ་མི་གཞུག་གོ །ཙ་ཨུ་སོགས་བཞི་མཉམ་དང༌། གླ་རྩི་༝དུ་རུ་༝(ཏུ་རུཥྐ་)ཀཔྤུ་རི་སོགས་ག་བུར་གྱིས་བྱུགས། མ་ལ་སོགས་ཤ་ཆེན་པོའི་ཚོད་མ། ཏ་ཧིཾ་སོགས་དུས་དེར་མང་དུ་ཟའོ། །ཕྲཻཾ་ག་ཎ་སོགས་འགྲོ་བ་དང་འོང་བ་དང༌། ཤུདྡྷ་སོགས་དག་པ་དང་མ་དག་པར་མི་བལྟའོ། །ནི་རཾ་སོགས་རུས་པའི་རྒྱན་ལུས་ལ་བཏགས་པའོ། །ཏ་ཧིཾ་སོགས་དུས་དེར་སྐྱེས་པའི་རོ་དབུལ་བའོ། །མ་ལ་སོགས་འདུ་བའི་ཚེ་སྙོམས་འཇུག་བྱའོ། །ཌྀཎྜི་སོགས་རེག་མིན་དུས་དེར་བསྟན་པའོ། །གཉིས་པ་ནི། ཕུན་སུམ་ཚོགས་པ་སོགས་དཀོན་ཅོག་གསུམ་གྱི་ཤིས་པ་བརྗོད་པ་ཡིན་ལ། དེའི་ཚིག་དོན་ནི་གོ་སླའོ། །གསུམ་པ་ནི། རྩ་རྒྱུད་ལས། རིགས་སུ་སྐྱེ་སོགས་ཤློ་ཀ་གཉིས་གསུངས་པའི་དོན་ལ། འཕགས་པ་རིན་པོ་ཆེས་ཤློ་ཀ་དང་པོ་བསྐྱེད་རིམ་ལ་སྦྱར། ཕྱི་མ་རྫོགས་རིམ་ལ་སྦྱོར་བར་མཛད་ཅིང༌། རྗེ་བཙུན་ས་སྐྱ་པ་ཆེན་པོས་ཤློ་ཀ་གཉིས་ཀར་དབང་བཞི་ལ་སྦྱར་བའི་བཤད་པ་ཅུང་ཟད་མཛད་ནའང༌། འདིར་སྐབས་སུ་བབ་པ་བསྐྱེད་རིམ་ལ་སྦྱར་ཏེ་བཤད་ན། རིགས་སུ་སྐྱེ་ནི། བུམ་དབང་རྫོགས་པར་ཐོབ་ཅིང་དེ་འཇུག་པའི་ཚེ། མེ་ཏོག་དཀྱིལ་འཁོར་གྱི་གཙོ་བོ་ཧེ་རུ་ཀ་ཞལ་བརྒྱད་ཕྱག་བཅུ་དྲུག་པ་ལ་ཕོག་པའོ། །དམ་ཚིག་ནི། སྤྱིར་རྩ་བ་དང་ཡན་ལག་གི་དམ་ཚིག་མཐའ་དག །བྱེ་བྲག་ཏུ་བསྐྱེད་པའི་རིམ་པ་ཐུན་བཞིར་ཉམས་སུ་ལེན་པ་ལས་མི་འདའ་བའོ། །སྨྱོ་མེད་ནི། མ་འཁྲུལ་བ་སྟེ་སྣང་སྟོང་དབྱེར་མེད་ཀྱི་ཏིང་ངེ་འཛིན་ལ་རྩེ་གཅིག་ཏུ་གནས་ཤིང༌། ཐ་མལ་གྱི་རྣམ་རྟོག་གིས་བསྐྱོད་པར་མི་ནུས་༝སོ༝(པའོ)། །ཀྱེ་ཡི་རྡོ་རྗེ་སྟོན་པ་ནི། དེའི་རྒྱུད་དང་མན་ངག་ལ་རང་ཉིད་ཀྱིས་ཐོས་བསམ་སྒོམ་གསུམ་གྱིས་ཉམས་སུ་བླངས་ཤིང་གཞན་ལ་ཡང་སྟོན་ནུས་པའོ། །བླ་མ་ལ་གུས་པ་ནི། སྤྱིར་དབང་བཞི་ཐོབ་པའི་བླ་མ་ལ་སྐུ་བཞིའི་ངོ་བོར་ཤེས་ཤིང༌། ཁྱད་པར་བུམ་དབང་ཐོབ་པའི་བླ་མ་ལ་སྤྲུལ་སྐུའི་ངོ་བོ། དཀྱིལ་འཁོར་ཐམས་ཅད་ཀྱི་གཙོ་བོ་རིགས་ཐམས་ཅད་ཀྱི་བདག་པོར་ཐེ་ཚོམ་མེད་པར་ཤེས་པའོ། །སྙིང་རྗེར་ལྡན་ཞེས་པ་ནི། སྔོན་འགྲོའི་སྐབས་སུ་སེམས་བསྐྱེད་པ་དང༌། ཚད་མེད་བཞི་བསྒོམ་པ་དང༌། དངོས་གཞིའི་སྐབས་སུ་སྣོད་བཅུད་སྦྱང་བ། རྗེས་ཀྱི་དགེ་བའི་རྩ་བ་རྣམས་སེམས་ཅན་ཐམས་ཅད་ཀྱི་དོན་དུ་བསྔོ་ཞིང༌། མདོར་ན་ཅི་བྱེད་ཐམས་ཅད་སེམས་ཅན་གྱི་དོན་དུ་སྤྱོད་པའོ། །སྐྱེ་ཞིང་ནི། དེ་ལྟར་རྣལ་འབྱོར་པས་ཚེ་འདིའམ་འཆི་ཁ་བར་དོ་གསུམ་དུ་ཕྱག་རྒྱ་ཆེན་པོ་མཆོག་གི་དངོས་གྲུབ་ཐོབ་པར་མ་ནུས་ན། སྐྱེ་བ་ཕྱི་མ་གོང་དུ་བསྟན་པའི་ལམ་དེ་རྣམས་སྤྱོད་པའི་སྐལ་བ་ཅན་དུ་ཤོག །ཅེས་པའོ། །དེས་ཀྱང་མ་ནུས་ན་སྐྱེ་བ་བདུན་ནམ་བཅུ་དྲུག་ཚུན་ཆད་དུ་(གོང་དུ་)བསྟན་པའི་ལམ་དེ་རྣམས་སྤྱོད་པའི་སྐལ་བ་ཅན་དུ་ཤོག་ཅེས་པའི་དོན་ནོ། །ལག་པས་རྡོ་རྗེ་དྲིལ་བུ་འཁྲོལ་བ་ནི། དམ་ཚིག་རྡོ་རྗེ་དྲིལ་བུ་༝ཕྱག་༝ཚད་དང་ལྡན་པ་ལྷའི་དེ་ཁོ་ན་ཉིད་དྲན་པའི་སྒོ་ནས་དཀྲོལ་ཞིང་མི་འབྲལ་བར་འཆང་བའོ། །ཟབ་མོའི་ཆོས་ནི་ཀློག་པ་དང་ཞེས་པ་ནི། སྤྱིར་ཀྱེ་རྡོ་རྗེའི་རྒྱུད་དང་འབྲེལ་བའི་ཆོས། བྱེ་བྲག་རྩ་༝བའི་༝(སྔགས་)རྐང་པ་བརྒྱད་(པ་)ལ་སོགས་པའི་སྔགས་བརྗོད་པའོ། །བཙུན་མོའི་ཁུ་བ་མཉམ་ཟས་ཅན་ཞེས་པ་ནི། དངོས་གཞིའི་སྐབས་སུ་རྡོ་རྗེ་སེམས་དཔའི་རྣལ་འབྱོར། རྗེས་སུ་རྗེས་ཆགས་ཀྱི་རྣལ་འབྱོར། ཚོགས་འཁོར་གྱི་དུས་སུ་ཀུན་དུ་རུའི་རྣལ་འབྱོར་ལ་སྤྱོད་པའོ། །སྐྱེ་ཞིང་མན་གོང་དང་འདྲའོ། །དེའི་རྗེས་སུ་སཾ་པུ་ཊ་ལས། སེམས་ཅན་ཐམས་ཅད་བདེ་གྱུར་ཅིག །ཅེས་སོགས་ཤློ་ཀ་གཅིག་གསུངས་པའི་དོན་ནི། སེམས་ཅན་ཐམས་ཅད་གནས་སྐབས་དང་མཐར་ཐུག་གི་བདེ་བ་ལ་འགོད་པར་སྨོན་པའོ། །བཞི་བ་བཟོད་པར་གསོལ་བ་ནི། ཡི་གེ་བརྒྱ་བ་ལན་གསུམ་བརྗོད་པའི་རྗེས་སུ། མ་འབྱོར་པ་དང་ཉམས་པ་དང༌། །སོགས་ཀྱིས་ལྷག་ཆད་ཁ་བསྐང་ཞིང་ནོངས་པ་བཟོད་པར་གསོལ། གཤེགས་སུ་གསོལ་བ་ནི། རྡོ་རྗེ་གུར་ལས། ཕྱི་ནས་མཆོད་ཡོན་ཕུལ་ནས་ནི། །སྔགས་འདི་ཡིས་ནི་གཤེགས་སུ་གསོལ། །ཞེས་པ་དང༌། སཾ་པུ་ཊི་ལས། གཡོན་པ་ཁུ་ཚུར་དམ་བཅིངས་ནས། །སྙིང་ག་རུ་ནི་གཞག་པར་བྱ། །ལག་པ་གཡས་པ་བརྐྱངས་ནས་ནི། །ས་ལ་བཞག་ནས་གཤེགས་སུ་གསོལ། །ཞེས་དང༌། ཕྱི་ནས་བདག་གི་དབུགས་ཀྱིས་ནི། །བདག་ཉིད་ལ་ནི་བསྡུ་བར་བྱ། །ཞེས་གསུངས་པའི་དོན་དཀྱུས་བཞིན་(ཨོཾ་ཨཱཿཧཱུྃ་བཛྲ་མུཿ)ལ། གཏོར་མགྲོན་གྱི་ཡེ་ཤེས་པ་གཤེགས་དམ་ཚིག་པ་རང་ལ་བསྡུ། མིག་ཏུ་གཏི་མུག་རྡོ་རྗེ་མ་སོགས་ཀྱིས་གོ་ཆ་འགོད་ཅིང་(91)ང་རྒྱལ་བཟུང་བའོ། །གསུམ་པ་ཕན་ཡོན་དང་དགོས་པ་བཤད་པ་ནི། རྩ་རྒྱུད་ལས། བགེགས་དང་ལོག་པར་འདྲེན་པ་ལས། །སེམས་ཅན་རྣམས་ཀྱི་སྲོག་བསྲུང་ཕྱིར། །རྡོ་རྗེ་སེམས་དཔས་གཏོར་མ་བསྟན། །ཞེས་དང༌། འདིའི་གཏོར་མས་འབྱུང་པོ་རྣམས་མཆོད་པར་བྱེད་ན། རྣལ་འབྱོར་པ་རྣམས་ལེགས་པར་འགྱུར་རོ་ཞེས་པ་ནས། ཞི་བ་དང༌། རྒྱས་པར་ཡང་འགྱུར་རོ་ཞེས་པའི་བར་ལྟར་གནས་སྐབས་སུ་ནད་ཞི་བ་དང༌། གདོན་བགེགས་ཀྱི་བར་ཆད་ལས་གྲོལ་ཞིང༌། ཚེ་དང་བསོད་ནམས་དང་ཡེ་ཤེས་ལ་སོགས་པ་གོང་འཕེལ་དུ་འགྱུར་བ་དང༌། མཐར་ཐུག་རྡོ་རྗེ་འཛིན་པའི་གོ་འཕང་ཐོབ་པའི་གྲོགས་སུ་འགྱུར་རོ། །དེ་ལྟར་གཏོར་མའི་རྣལ་འབྱོར་རྒྱས་པར་བསྟན་ནས། དེ་ལས་མདོར་བསྡུས་ཏེ་ཉམས་སུ་ལེན་པར་འདོད་ན་གཏོར་མ་མངོན་བྱང་ལྔ་ལས་བསྐྱེད་པ་གོང་ལྟར་བྱིན་གྱིས་བརླབས། གཏོར་མགྲོན་བསྐྱེད་པ་ནི། གཏོར་མའི་སྟེང་དུ་ཨེ་ལས་ཆོས་འབྱུང་གྲུ་གསུམ་སུམ་བརྩེགས་ཀྱི་སྟེང་དུ་པྃ་ལས་པདྨ་འདབ་མ་བརྒྱད་པ་རེ་རེ་བསམ། དེ་ནས་རང་གི་ཐུགས་ཀའི་ས་བོན་ལས་འོད་ཟེར་འཕྲོས་པས། རང་བཞིན་གྱི་གནས་ནས་ཀྱེ་རྡོ་རྗེ་ལྷ་དགུའི་དཀྱིལ་འཁོར་ལ་འབྱུང་པོ་བརྒྱད་གསུམ་ཉི་ཤུ་རྩ་བཞིའི་འཁོར་གྱིས་བསྐོར་བ་སྤྱན་དྲངས། དེ་རྣམས་སྐད་ཅིག་གིས་རང་རང་གི་གདན་ལ་འཁོད་པར་བསམ། གཏོར་སྔགས་མན་གོང་དང་འདྲའོ། །འདི་ནི་གྲུབ་ཆེན་ཌོཾ་བྷི་པའི་དེ་ཉིད་བཅུ་བའི་དགོངས་པ་ཡིན་ནོ། །དེ་ལས་ཀྱང་བསྡུས་པར་འདོད་ན། གཏོར་མ་སྔགས་དང་ཕྱག་རྒྱ་ཙམ་གྱིས་བྱིན་གྱིས་བརླབས། གཏོར་སྔགས་ཨོཾ་བྷ་ག་ཝཱན་མ་ཧཱ་ཀ་རུ་ཎི་ཀ་ཧེ་བཛྲ་ས་པ་རི་ཝཱ་རའི་རྗེས་སུ། ཨ་ཀཱ་རོ་བཏགས་ཏེ་འབུལ། ཕྱི་ནང་གིས་མཆོད་ནས། ལྷ་ཡི་ཚོགས་རྣམས་མ་ལུས་དང་མན་བརྗོད། འདི་ནི་རྗེ་བཙུན་ག་ཡ་དྷ་ར་ནས་བརྒྱུད་དེ། རྗེ་བཙུན་ས་སྐྱ་པ་ཡབ་སྲས་ཀྱི་མན་ངག་གི་བརྒྱུད་པ་ལས་བྱུང་ངོ༌། །

82 གཏོར་མ་གཉིས་བྱེད་པ་ནི། འཇིག་རྟེན་དང་འཇིག་རྟེན་ལས་འདས་པའི་གཏོར་མ་ཏེ་ཡི་དམ་དང་ཆོས་སྐྱོང་ངོ་། །གཏོར་མ་གསུམ་བྱེད་པ་ནི། ཡི་དམ། ཆོས་སྐྱོང། མཁའ་འགྲོའི་སྤྱི་གཏོར་རོ། །བཞི་བྱེད་པ་མེད་སྙམ། གཏོར་མ་ལྔ་བྱེད་པ་ནི། ཡི་དམ། མགོན་པོ། ཞལ་བཞི། ལས་མགོན་སྡེ་ལྔ། མཁའ་འགྲོའི་སྤྱི་གཏོར་དང་ལྔའོ། །དྲུག་ནི་དེའི་སྟེང་དུ་དུར་བདག་བསྣན་པ། བདུན་ནི་དེའི་སྟེང་དུ་གཞི་བདག་གཏོར་མ་བསྣན་པས་བདུན་ནོ། །གཏོར་མའི་དབྱིབས་ལ་ས་ངོར་ཚར་གསུམ་གྱི་ཕྱག་ལེན་ཅུང་ཟད་རེ་མི་འདྲ་ཡང་རང་ཉིད་གང་ལ་མོས་པ་དེ་རེད། གཏོར་མགོ་གཡས་དང་མཆོད་མགོ་གཡོན་ཟེར་བ་དེ་ལྷའི་གཡས་གཡོན་ཡིན། དཀྱིལ་འཁོར་ཕལ་ཆེ་བ་སྒོར་བཤམ་ཡིན་ལ་དེ་ནི་མཆོད་མགོ་གཡོན་ཅེས་པ་ལྟར་ཡིན་ནོ། །

83 ནང་མཆོད་ཀྱིས་བགེགས་བསལ། ཆུས་གཙང་མ་བྱེད། ཆང་གིས་བཅུད་དང་ལྡན་པར་བྱས།

84 གཏོར་མགྲོན་འདི་ཁོ་བོ་བློ་གྲོས་ཞན་པས་ཞིབ་མོ་མ་ཤེས་ཀྱང། ངོར་ཆེན་གྱིས་མཛད་པའི་གཏོར་ཆོག་གི་འགྲེལ་བ་ལས་ཇི་ལྟར་གསུངས་པ་ལས་ཚིག་སྣ་བསྟུང་ནས་བྲིས་ན་འདི་ལྟར། ལྷ་དང་འབྱུང་པོ་ཐ་མི་དད་པ་དང། ཐ་དད་པའི་ཆོ་གའོ། །དང་པོ་ལ། དཀྱིལ་འཁོར་དང་འབྲེལ་བ་དང། མ་འབྲེལ་བའོ། །དང་པོ་ནི། མདུན་བསྐྱེད་ཀྱི་དུར་ཁྲོད་བརྒྱད་དུ་ཕྱོགས་སྐྱོང་བརྒྱད། དབང་ལྡན་གྱི་དུར་ཁྲོད་ཀྱི་སྟེང་གི་ཆར་ལྷ་ཆེན་བརྒྱད། སྲིན་པོའི་དུར་ཁྲོད་ཀྱི་འོག་གི་ཆར་ཀླུ་ཆེན་བརྒྱད་བསྐྱེདཔའོ། །གཉིས་པ་དཀྱིལ་འཁོར་དང་མ་འབྲེལ་བ་ནི། བདག་བསྐྱེད་མ་བསྡུས་ན་ཤརགྱི་དུར་ཁྲོད་ཀྱི་ནམ་མཁའ་དང། བསྡུས་ན་རང་གི་མདུན་གྱི་ནམ་མཁར་དབུས་སུ་ཀྱེ་རྡོར་ལྷ་དགུ་འམ། བདག་མེད་ལྷ་མོ་བཅྭོ་ལྔ་ལ་ཕྱོགས་སྐྱོང་བརྒྱད་དང། སྐུ་རྡོ་རྗེ་ལ་ལྷ་ཆེན་བརྒྱད། གསུང་རྡོ་རྗེ་ལ་ཀླུ་ཆེན་བརྒྱད་ཀྱིས་བསྐོར་བའོ། །གཉིས་པ་ལྷ་དང་འབྱུང་པོ་ཐ་དད་ལ། འཇིག་རྟེན་ལས་འདས་པ་དང། འཇིག་རྟེན་པ་གཉིས། དང་པོ་ལ། མདུན་བསྐྱེད་དང་འབྲེལ་བ་དང། མ་འབྲེལ་བའོ། །དང་པོ་ནི། མདུན་བསྐྱེད་ཀྱི་ལྷ་རྣམས་ཀྱིས་གཏོར་མ་གསོལ་བར་བསམ་ལ། གཏོར་སྔགས་ཀྱིས་ཕུལ། མེ་ཏོག་ལ་སོགས་པས་མཆོད། ཁྱོད་ནི་རྣལ་འབྱོར་དང། མི་བསྐྱོད་རྡོ་རྗེས་བསྟོད་པའོ། །གཉིས་པ་མདུན་བསྐྱེད་དང་མ་འབྲེལ་བ་ནི། ཀྱེ་རྡོར་ལྷ་དགུའི་དཀྱིལ་འཁོར་ལ་འབུལ་བ་ཙམ་མོ། །གཉིས་པ་འཇིག་རྟེན་པ་ལ་འབུལ་ལ། དཀྱིལ་འཁོར་དང་འབྲེལ་བ་དང། མ་འབྲེལ་བའོ། །དང་པོ་ལ། ཐོག་མར་འབུལ་བ་སྔོན་འགྲོའི་གཏོར་མ་ལྟ་བུ་དང། བར་དུ་འབུལ་བ་ཕྱི་རོལ་གཏོར་མ་ལྟ་བུ་དང། ཐ་མར་འབུལ་བ་འདི་ལ། པདྨ་བཛྲ་དང། ཨ་བྷ་ཡས། གཏོར་མ་བྱིན་ནས་དཀྱིལ་འཁོར་བསྡུ་བ་དང། མི་ཐུབ་ཟླ་བ་ལ་སོགས་པས་དཀྱིལ་འཁོར་བསྡུས་ནས་གཏོར་མ་འབུལ་བའི་ལུགས་གཉིས་སོ། །གཉིས་པ་དཀྱིལ་འཁོར་དང་མ་འབྲེལ་ན་འདས་པའི་གཏོར་མ་སྔར་དཀྱིལ་འཁོར་དང་མ་འབྲེལ་བར་བཏང་བའི་ཚུལ་ལྟར་ཕུལ་བའི་རྗེས་སུ་འཇིག་རྟེན་པའི་གཏོར་མ་ཕྱི་རོལ་ལྟར་ཕྲིན་ལས་བཅོལ་བ་ཡན་ཆད་བྱ་ཞེས་གསུངས་སོ། །

85 སྒྲུབ་ཅིང་མཆོད་པའི་ཐུགས་དམ་གཏོར་མ།

86 སྦྱིན་སྲེག་གི་མེ་ཏོག་སྤྱན་འདྲེན་ལྟ་བུ།

87 འདི་ཕྱི་རོལ་གཏོར་མ།

88 སྔོན་འགྲོའི་གཏོར་མ་ཡིན་ནམ་སྙམ།

89 རྒྱུན་གྱི་གཏོར་མ་ཡིན་ནམ་སྙམ།

90 ལྷ་ཆེན་བརྒྱད་པོ་འཁོར་དང་བཅས། །ཞེས་སོགས་ཀྱི་དོན་ནི། ཚངས་པ་ལ་སོགས་པ་ལྷ་ཡི་ཚོགས། ས་བདག་ལྟོ་འཕྱེ་སོགས་ཀླུ་ཡི་ཚོགས། བྱང་ཕྱོགས་ཀྱི་གནོད་སྦྱིན་སོགས་སེམས་ཅན་གྱི་མདངས་འཕྲོག་པའི་གནོད་སྦྱིན་གྱི་ཚོགས། ལྷོ་ནུབ་ཀྱི་སྲིན་པོ་སོགས་མཚན་མོར་རྒྱུ་བ་སྲིན་པོའི་ཚོགས། བྱང་ཤར་གྱི་དབང་ལྡན་སོགས་འབྱུང་པོ་དབང་ཆེ་བའི་ཚོགས། མཁའ་ལ་རྒྱུ་བའི་ཡི་དྭགས་ཀྱི་ཚོགས། སྲིན་པོའི་བྱེ་བྲག་མིའི་ཤ་ཟ་ཞིང་ཁྲག་འཐུང་བའི་ཤ་ཟའི་ཚོགས། གདོན་གང་དག་ཞུགས་མ་ཐག་ཏུ་སྨྱོ་བར་བྱེད་པའི་སྨྱོ་བྱེད་ཀྱི་ཚོགས། གདོན་འགའ་ཞིག་ལུས་ངག་གི་བྱ་བ་བརྗེད་དུ་འཇུག་པའི་བརྗེད་བྱེད་ཀྱི་ཚོགས། ནམ་མཁའ་ལ་ཐོགས་མེད་དུ་འགྲོ་བའི་མཁའ་འགྲོའི་ཚོགས། མ་དགའ་ན་ནད་གཏོང་བར་བྱེད་པའི་མ་མོའི་ཚོགས་ཏེ། དེའི་འཕྲོ་གོ་སླའོ། །གཞན་ཡང་བྱ་བྲལ་མ་ལས། ཀྱེ་རྡོ་རྗེའི་གཏོར་བསྔོས་ཀྱི་མཐར་མགོན་པོ་ལྕམ་དྲལ་གཏོར་བསྔོ་བཀོད་ནས། ཆོས་སྐྱོང་གཞན་དང་མཁའ་འགྲོའི་སྤྱི་གཏོར་གཏོང་བར་འདོད་ན་སྐབས་འདིར་བཏང་ཞེས་གསུངས་སོ། །

91 མིག་ཏུ་གཏི་མུག་རྡོ་རྗེ་མ་སོགས་ཀྱིས་གོ་ཆ་འགོད་ཅིང་ང་རྒྱལ་བཟུང་བ་ཞེས་གསུངས་པ་ནི། རྡོར་གླུ་བཀྲ་ཤིས་སྨོན་ལམ་གྱི་མཐར། བྱ་བྲལ་མ་དང་མཛེས་རྒྱན་གཉིས་སུ་ཅི་ཡང་མ་གསུངས་ཀྱང་། གཏོར་མ་བཏང་རུང་མ་བཏང་རུང་། རང་ཉིད་ཀྱེ་རྡོ་རྗེར་གསལ་བའི་མིག་ཏུ་གཏི་མུག་རྡོ་རྗེ་མ། རྣ་བར་ཞེ་སྡང་རྡོ་རྗེ་མ། སྣ་ལ་སེར་སྣ་རྡོ་རྗེ་མ། ཁ་ལ་འདོད་ཆགས་རྡོ་རྗེ་མ། ལུས་ལ་ཕྲག་དོག་རྡོ་རྗེ་མ། ཡིད་ལ་བདག་མེད་རྣལ་འབྱོར་མ། སྤྱི་བོར་སྐུ་རྡོ་རྗེ་མ། མགྲིན་པར་གསུང་རྡོ་རྗེ་མ། ཐུགས་ཀར་ཐུགས་རྡོ་རྗེ་མ། ཨོཾ་སརྦ་ཏ་ཐཱ་ག་ཏ་ཀཱ་ཡ་ཝ་ཀྐ་ཙིཏྟ་བཛྲ་སྭ་བྷཱ་ཝ་ཨཱཏྨ་ཀོ྅ཧཾ་ཞེས་པའོ། །དེའི་འཕྲོར། དགེ་བ་འདི་ཡི་ནམ་མཁའི་མཐའ་ཀླས་པའི། །སོགས་ནས། བསྒྲུབ་ལ་བར་ཆད་མེད་པ་དང་། །བསྟན་ལ་བྱ་བ་བྱེད་པར་ཤོག །སེམས་ཅན་ཐམས་ཅད་བདེ་གྱུར་ཅིག །སེམས་ཅན་ཐམས་ཅད་སྐྱོན་མེད་པ། །གང་གི་ལམ་གྱིས་གྲོལ་འགྱུར་བ། །དེ་ཡི་སངས་རྒྱས་མྱུར་ཐོབ་ཤོག །བཀྲ་ཤིས་ནི། མཚུངས་མེད་བླ་མ་དཔལ་ལྡན་རྡོརྗེ་འཆང་། །མཐུ་སྟོབས་དབང་ཕྱུག་བླ་མ་བརྒྱུད་པར་བཅས། །མཚན་ནས་བརྗོད་དམ་ཅུང་ཟད་འདྲ་ཡང་རུང་། །བཀྲ་ཤིས་འཕེལ་ཕྱིར་རྟག་ཏུ་དྲན་པར་འགྱུར། །པདྨའི་ལྟེ་བར་བདུད་བཞིའི་སྟེང་ན་བརྗིད། །ཡོན་ཏན་མཐའ་ཡས་ཡེ་ཤེས་ལྔ་ཡི་དངོས། །ཧེ་རུ་ཀ་དཔལ་བདག་མེད་རྣལ་འབྱོར་མ། །བཀྲ་ཤིས་དེས་ནི་སྐྱེ་དགུ་བདེ་ལེགས་ཤོག །སྣ་ཚོགས་པདྨའི་འདབ་མར་བདེ་བར་བཞུགས། །སྐྱེ་མཆེད་འབྱུང་བ་རྣམ་པར་དག་པའི་དངོས། །ཡེ་ཤེས་ཚད་མེད་རང་བཞིན་ལྷ་མོ་བརྒྱད། །བཀྲ་ཤིས་དེས་ནི་སྐྱེ་དགུ་བདེ་ལེགས་ཤོག །ཁམས་དྲུག་དག་པ་ཡེ་ཤེས་ཆེན་པོའི་སྐུ། །ལམ་གྱི་བྱང་ཆུབ་སུམ་ཅུ་རྩ་བདུན་ཏེ། །སྣང་བ་སངས་རྒྱས་ཞིང་འགྱུར་གཞལ་ཡས་ཁང། །བཀྲ་ཤིས་དེས་ནི་སྐྱེ་དགུ་བདེ་ལེགས་ཤོག །ཡན་ལག་རྣམ་དག་ཁྲོ་བོ་ཆེན་པོའི་སྐུ། །རྡོ་རྗེ་ས་གཞི་ར་བ་བླ་རེ་གུར། །བདུད་དཔུང་ངེས་འཇོམས་སྲུང་བའི་འཁོར་ལོ་མཆོག །བཀྲ་ཤིས་དེས་ནི་སྐྱེ་དགུ་བདེ་ལེགས་ཤོག །དག་བྱ་དག་བྱེད་ཕྱི་འམ་ནང་ན་བཞུགས། །ཕྱོགས་སྐྱོང་ཞིང་སྐྱོང་ཀླུ་དང་སྤྲིན་དང་ཤིང། །མཆོད་རྟེན་རོ་དང་འདྲེས་དང་མེ་དང་ཆུ། །ཕྱོགས་བརྒྱད་དག་བྱེད་དེས་ནི་བཀྲ་ཤིས་ཤོག །བླ་མ་དཀྱིལ་འཁོར་གཙོ་བོ་འཁོར་དང་བཅས། །སྦྱང་གཞི་དག་བྱེད་ལམ་དང་འབྲས་བུ་མཆོག །བརྗོད་དམ་དེ་དོན་རྟག་ཏུ་དྲན་ཡང་རུང། །བཀྲ་ཤིས་འཕེལ་བྱེད་རྟག་ཏུ་དྲན་པར་གྱུར། །གནས་འདིར་ཉིན་མོ་བདེ་ལེགས་མཚན་བདེ་ལེགས། །ཉི་མའི་གུང་ཡང་བདེ་ལེགས་ཤིང༌། །ཉིན་མཚན་རྟག་ཏུ་བདེ་ལེགས་པའི། །དཀོན་མཆོག་གསུམ་གྱི་བཀྲ་ཤིས་ཤོག །བདག་ཅག་འཁོར་དངབཅས་པ་སྤང་བྱ་མི་མཐུན་པའི་ཕྱོགས་ཐམས་ཅད་ལས་རྣམ་པར་རྒྱལ་ནས་ཤིན་ཏུ་བཀྲ་ཤིས་པར་གྱུར་ཅིག །ཅེས་ཁོ་བོའི་བླ་མས་གསུང་སྲོལ་ཡོད་ལ། དེ་ནི་འབྲེལ་ཆགས་ཤིང་ལུང་རིག་གིས་གནོད་པ་ཡང་མ་མཐོང། གཞན་དུ་ན། མཚུངས་མེད་བླ་མ་དཔལ་ལྡན་རྡོརྗེ་འཆང་། །སོགས་ཐོག་མའི་ཤླཽ་ཀ་གཉིས་ཀྱི་མཐར། སྣ་ཚོགས་པདྨ་སོགས་རྗེ་བཙུན་གྲགས་པ་རྒྱལ་མཚན་གྱི་གསུང་འདི་དག་སྐབས་སུ་བབས་བཞིན་དུ་དེ་དོར་ནས། དེའི་ཚབ་ཏུ་སྔོན་ཚེ་རྡོ་རྗེ་སོགས་དང་། ནོར་གྱི་དབང་ཕྱུག་སོགས་དང་། ཚངས་དང་བརྒྱ་བྱིན་སོགས་དང། གདེངས་ཀ་ནོར་བུ་སོགས་དང། མི་འགྱུར་ལྷུན་པོ་སོགས་དང་། བསྟན་པའི་དཔལ་གྱུར་སོགས་དང་། ཉིན་མོ་བདེ་ལེགས་སོགས་འབྲེལ་མེད་སྣ་ཚོགས་ཤིག་གསུང་སྲོལ་ཡོད་པ་འདི་ནི་མ་དག་རྒྱུན་འབྱམས་སུ་སོང་བར་མཐོང་ངོ་། །བསྡུས་པ་ཡིན་ནོ་ཞེ་ན། བསྡུ་དགོས་ན་ནོར་གྱི་དབང་ཕྱུག་སོགས་ཅིའི་ཕྱིར་མི་བསྡུ། བསྡུ་བར་རིགས་སོ།།

བཟའ་བའི་རྣལ་འབྱོར།

བཞི་བ་ཁ་ཟས་ཀྱི་རྣལ་འབྱོར་ནི། རྩ་རྒྱུད་ལས། བཟའ་དང་བཏུང་དང་བླུགས་པ་དང༌། ཞེས་དང༌། བདེ་མཆོག་རྩ་རྒྱུད་ལས། སྙིང་གའི་ས་བོན་མེ་འབར་ལས། །དེ་ཡིས་ག་པུར་བཏུང་བར་བྱ། །བཏུང་བ་དེ་ཡིས་རྣལ་འབྱོར་པས། །མྱུར་དུ་དངོས་གྲུབ་ཐོབ་པར་འགྱུར། །ཞེས་དང༌། བཟའ་བའི་རྣལ་འབྱོར་མཆོག་དེ་ཡིས། །བུ་ལོན་དུ་ཡང་མི་འགྱུར་ཏེ། །ཞེས་གསུངས་པས། དེ་ལ་རྒྱས་འབྲིང་བསྡུས་གསུམ་ལས། དང་པོ་ནི། ཁ་ཟས་མངོན་བྱང་ལྔ་ལས་བསྐྱེད་པ་གོང་ལྟར་བྱིན་གྱིས་བརླབས། དེ་ནས་རང་ཉིད་ཡི་དམ་གྱི་ལྷར་གསལ་བའི་ཁ་ཐབ་ཁུང༌། ལག་པ་གཉིས་དགང་གཟར་བླུགས། བཤང་སྒོར་རླུང་གི་དཀྱིལ་འཁོར། ལྟེ་བར་གཏུམ་མོའི་ཨ་ཐུང་གསལ་བཏབ། དེ་ནས་བཤང་སྒོའི་རླུང་གཡོས། ལྟེ་བའི་ཨ་ཐུང་མེར་འབར་བས། ལུས་ཀྱི་ནང་ཐམས་ཅད་མེས་གང་བའི་ཁྲོད་དུ། ལྟེ་བར་འབྱུང་པོ་ཉེར་བཞི་དང༌། རང་གི་སྒོས་ཀྱི་ཆོས་སྐྱོང་རྣམས་དང༌། སྙིང་གར་པདྨ་འདབ་མ་བརྒྱད་པའི་དབུས་སུ་ཧཱུྃ་ཙམ་ལས་ཀྱེ་རྡོ་རྗེ་ལྷ་དགུའི་དཀྱིལ་འཁོར་གསལ་བཏབ། དེ་ནས་བཟའ་བའི་ཚེ་ཁ་ཟས་བདུད་རྩིར་བསམས་ནས་ཕུལ་བས། ཕུད་ཀྱེ་རྡོ་རྗེ་ལྷ་དགུའི་དཀྱིལ་འཁོར་རྣམས་ཀྱིས་བཞེས་ཤིང༌། ལྷག་མ་འོག་གི་འཇིག་རྟེན་པ་རྣམས་ཀྱིས་གསོལ་བས། དེ་རྣམས་ཀྱི་ཐུགས་རྒྱུད་ལ་ཟག་མེད་བདེ་ཆེན་གྱི་ཡེ་ཤེས་བརྙེས་ནས་བདག་དང་སེམས་ཅན་ཐམས་ཅད་ལ་མཆོག་དང་ཐུན་མོང་གི་དངོས་གྲུབ་མ་ལུས་པ་སྩོལ་བར་བསམ་མོ། །གཉིས་པ་འབྲིང་པོ་ནི། ཨོཾ་ཨཱཿཧཱུྃ་གི་སྔགས་དང༌། ཕྱག་རྒྱ་དམིགས་པ་དང་བཅས་པས་ཁ་ཟས་རྣམས་ཤ་ལྔ་བདུད་རྩི་ལྔར་རོ་གཅིག་ཏུ་འདྲེས་པས་ཡེ་ཤེས་ཀྱི་བདུད་རྩིའི་རང་བཞིན་དུ་གྱུར་པར་བསམ་མོ། །དེ་ནས་རང་ཉིད་ཡི་དམ་དུ་གསལ་བའི་ཐུགས་ཀ་ནས། ཀྱེ་རྡོ་རྗེ་ལྷ་དགུའི་དཀྱིལ་འཁོར་སྐད་ཅིག་གིས་གསལ་བཏབ་ལ་མཆོད་པར་བསམ་མོ། །གསུམ་པ་བསྡུས་པ་ནི། གཡོན་པའི་མཐེབ་སྲིན་གྱིས་ཁ་ཟས་ལ་རེག་ནས་འབྲུ་གསུམ་བརྗོད་པས། སྐད་ཅིག་གིས་ཡེ་ཤེས་ཀྱི་བདུད་རྩིའི་རང་བཞིན་དུ་གྱུར་པར་བསམས་ལ། རང་གི་ཐུགས་ཀར་འཇིག་རྟེན་དང་འཇིག་རྟེན་ལས་འདས་པའི་མགྲོན་ཐམས་ཅད་ཀྱི་ངོ་བོ་ཧཱུྃ་ཡིག་སྔོན་པོ་དེ་ལ་ཕུལ་བས། དེ་གཟི་བརྗིད་ཆེས་ཆེར་འབར་བར་བསམ་ཞིང་ལོངས་སྤྱོད་ཅིང་རོལ་ལོ། །དེ་ལྟར་ཁ་ཟས་ཀྱི་རྣལ་འབྱོར་གསུམ་གང་ཡང་རུང་བ་ཉམས་སུ་བླངས་པས། ནང་གི་གཏོར་མར་འགྱུར་ཞིང་སྦྱིན་སྲེག་ཏུ་ཡང་འགྱུར་བ་ཡིན་ནོ། །ཕན་ཡོན་ནི། རྒྱལ་བའི་དཀྱིལ་འཁོར་རབ་འབྱམས་མཆོད་པར་འགྱུར་བ་དང༌། རང་ཉིད་ཀྱི་བསོད་ནམས་ཀྱི་ཚོགས་ཡོངས་སུ་འཕེལ་ཞིང༌། སྦྱིན་བདག་སོགས་ཀྱི་ཡོན་ཡོངས་སུ་རྫོགས་པར་འགྱུར་བ་དང༌། བདག་ཉིད་ལ་བུ་ལོན་དུ་མི་འགྱུར་ཞིང་བྱང་ཆུབ་བསྒྲུབ་པའི་གྲོགས་སུ་འགྱུར་བ་ཡིན་ནོ། །སྦྱང་གཞི་མ་དག་པ་ཐ་མལ་པའི་ཁ་ཟས་ཟ་བ་པོ་ཟ་བའི་ཚུལ་རྣམས་སྦྱོང་བྱེད་ཁ་ཟས་ཀྱི་རྣལ་འབྱོར་དུ་བསྒྱུར་ནས་ཉམས་སུ་ལེན་ནོ། །

རྗེས་ཆགས་རྣལ་འབྱོར་སོགས།

ལྔ་བ་རྗེས་ཆགས་ཀྱི་རྣལ་འབྱོར་ནི། ཁྱིམ་པའི་ཕྱོགས་ཀྱི་རྡོ་རྗེ་འཛིན་པ་རྣམས་ཀྱིས་གཙོ་ཆེར་ཉམས་སུ་ལེན་པ་ཡིན་ལ། དེ་ཡང་རང་དང་ཕྱག་རྒྱ་གཉིས་ཀ་ཀྱེ་རྡོ་རྗེ་ཡབ་ཡུམ་དུ་གསལ་བཏབ་པ་ནི་ལྷའི་འདུ་ཤེས། མཁའ་གསང་དང་གནས་གསུམ་བྱིན་གྱིས་བརླབ་པ་ནི་སྔགས་ཀྱི་འདུ་ཤེས། ཐབས་དེ་ལ་བརྟེན་ནས་ཡི་དམ་གྱི་ལྷ་ལ་མཆོད་པར་བྱ་སྙམ་པའམ། བདེ་ཆེན་གྱི་ཡེ་ཤེས་ཁྱད་པར་ཅན་མངོན་དུ་བྱེད་སྙམ་པ་ཆོས་ཀྱི་འདུ་ཤེས། དེ་ལྟར་འདུ་ཤེས་སུམ་ལྡན་གྱི་སྒོ་ནས་ཐབས་ཤེས་སྙོམས་པར་འཇུག་པའོ། །ཕན་ཡོན་ནི། དེ་ཉིད་འདུས་པ་ལས། འདོད་ཆགས་ལྟ་བུའི་བདེ་བ་མེད། །དེ་བས་སངས་རྒྱས་རྣམས་ལ་འབུལ། །ཞེས་གསུངས་པ་ལྟར་རོ། །ཐ་མལ་གྱི་འཁྲིག་པ་བྱང་ཆུབ་ཀྱི་ལམ་དུ་བསྒྱུར་བའོ། །དྲུག་པ་ཉལ་བའི་རྣལ་འབྱོར་ལ་གཉིས་ཏེ། རང་བཞིན་ལྷན་སྐྱེས་སྟོང་པའི་ངང་དུ་ཉལ་བ་དང༌། ཞུ་བདེ་ལྷན་སྐྱེས་བདེ་བའི་ངང་དུ་ཉལ་བའོ། །དང་པོ་ནི། སྔར་དཀྱིལ་འཁོར་མ་བསྡུས་ན་རང་གི་ཐུགས་ཀའི་ས་བོན་ལས་འོད་ཟེར་འཕྲོས། སྣོད་བཅུད་ཐམས་ཅད་སྲུང་བའི་འཁོར་ལོ་ལ་བསྡུ། དེ་ནས་རིམ་བཞིན་གཙོ་བོ་ཡབ་ཡུམ་གྱི་བར་དུ་བསྡུ། དེའང་ཡུམ་ཡབ་ལ། ཡབ་སྙིང་གའི་ཧཱུྃ་ལ། ཧཱུྃ་ཡང་ཞབས་ཀྱུ་ལ། (དེ་)ཁོག་པ་ལ། དེ་མགོ་བོ་ལ། དེ་ཟླ་ཚེས་ལ། དེ་ཐིག་ལེ་ལ། དེ་ནཱ་ད་ལ་ཐིམ། དེ་ནམ་མཁའ་ལ་འཇའ་ཡལ་བ་ལྟར་བརྗོད་པའི་མཐའ་ཐམས་ཅད་དང་བྲལ་བའི་ངང་ལ་སེམས་གཏད་དེ་ཉལ་ལོ། །གཉིས་པ་ནི། སྣོད་བཅུད་ཐམས་ཅད་སྲུང་བའི་འཁོར་ལོ་ལ་བསྡུ། སྲུང་འཁོར་དང་གཞལ་ཡས་ཁང་མི་བསྡུ་བར་གཞག །ལྷ་མོ་བརྒྱད་ཞལ་བརྒྱད་ལ་བསྡུ། དེ་ནས་རང་ཉིད་དཀྱིལ་འཁོར་གྱི་དབུས་སུ་ཀྱེ་རྡོ་རྗེ་ཡབ་ཡུམ་སྙོམས་པར་ཞུགས་པས། རྗེས་ཆགས་ཀྱི་མེས་ཕུང་ཁམས་སྐྱེ་མཆེད་ཐམས་ཅད་འོད་དུ་ཞུ་ནས་ངོ་བོ་བདེ་སྟོང་གཉིས་སུ་མེད་པའི་ཡེ་ཤེས། རྣམ་པ་ཐིག་ལེ་སྔོ་སྐྱ་མཐེ་བོང་ཙམ་ལ་སེམས་གཏད་དེ་ཉལ་ལོ། །ཕན་ཡོན་ནི། ཐ་མལ་པའི་གཉིད་ཀྱིས་བརྫི་བར་མི་ནུས་ཤིང༌། འོད་གསལ་གྱི་ཏིང་ངེ་འཛིན་ཁྱད་པར་ཅན་སྐྱེ་བར་འགྱུར་རོ། །ཞར་བྱུང་སྦྱང་གཞི་སྦྱོང་བྱེད་ངོ་སྤྲད་པ་ནི། སྦྱང་གཞི་མ་དག་པའི་ཐ་མལ་གྱི་གཉིད། གཉིད་ལོག་པ་པོ་ལོག་པའི་ཚུལ་རྣམས་སྦྱོང་བྱེད་ཉལ་བའི་རྣལ་འབྱོར་༝འདིར་༝(དུ་)བསྒྱུར་ནས་ཉམས་སུ་བླངས་པས། སྦྱངས་འབྲས་བདེ་ཆེན་གྱི་ཡེ་ཤེས་མངོན་དུ་བྱེད་པར་འགྱུར་རོ། །

བདུན་པ་ལྡང་བའི་རྣལ་འབྱོར་ནི། ཉལ་ལུགས་གཉིས་བྱུང་བ་དང་རྗེས་སུ་མཐུན་པར། ལྡང་ལུགས་གཉིས་འབྱུང་བ་ལས། དང་པོ་ནི། མདང་ནུབ་མོ་རང་བཞིན་ལྷན་སྐྱེས་ཀྱི་ངང་ལ་ཉལ་ན། ཐོ་རེངས་ནམ་གྱི་བརྒྱད་ཆ་ཙམ་ལུས་པ་ལ། ལྡང་བའི་ཚེ་འོད་གསལ་གྱི་ངང་ནས་ཆུ་ལས་ཉ་ལྡང་བའི་ཚུལ་བཞིན་ཟབ་གསལ་གཉིས་མེད་དམ་སྣང་སྟོང་དབྱེར་མེད་ཀྱི་ཀྱེ་རྡོ་རྗེ་ཡབ་ཡུམ་ནམ་མཁའ་ལ་འཇའ་ཤར་བ་བཞིན་བཞེངས་པར་བསམ་མོ། །གཉིས་པ་ཞུ་བདེ་ལྷན་སྐྱེས་ཀྱི་ངང་ལ་ཉལ་ན་ལྡང་བའི་ཚེ་རང་བཞིན་གྱི་གནས་ནས་ལྷ་མོ་པུཀྐ་སཱི་ལ་སོགས་པ་མཚམས་ཀྱི་ལྷ་མོ་བཞིས། རྗེ་བཙུན་སྙིང་རྗེའི་ཡིད་བཞེངས་ཤིག །ཅེས་སོགས་ཀྱི་གླུས་བསྐུལ་བས་རང་ཉིད་ཐིག་ལེ་ལས་ཧཱུྃ་དང་ཨྃ་གཉིས་སུ་གྱུར་པ་ལས་རྗེ་བཙུན་ཡབ་ཡུམ་གྱི་སྐུར་ལངས་པར་བསམ། དེ་ནས་སྲོད་ཐུན་གྱི་འཕྲོ་ཐུན་བྱིན་གྱིས་བརླབ་པའི་ཕྱིར་རྡོ་རྗེའི་གླུ་བླང་བ་དང༌། བཀྲ་ཤིས་ཀྱིས་དགྱེས་པ་བསྐྱེད་པ་དང༌། སྨོན་ལམ་ལ་སོགས་པ་བྱའོ། །དགོས་པ་ནི། ཐ་མལ་གྱི་རྣམ་རྟོག་ལས་བློ་ལྡོག་པ་དང༌། བར་ཆད་ཀྱི་བགེགས་ལས་གྲོལ་བ་དང༌། ལྷས་ལྷ་ལ་ཚོགས་བསགས་པས་ཚོགས་མྱུར་དུ་རྫོགས་པའི་དགོས་པ་ཡོད་དོ། །སྦྱང་གཞི་མ་དག་པའི་ཐ་མལ་པའི་ལྡང་བ། ལྡང་བ་པོ་ལྡང་བའི་ཚུལ་རྣམས་སྦྱོང་བྱེད་ལྡང་བའི་རྣལ་འབྱོར་༝འདིར་༝(དུ་)བསྒྱུར་ནས་ཉམས་སུ་ལེན་པ་ཡིན་ནོ། །

བརྒྱད་པ་ཁྲུས་ཀྱི་རྣལ་འབྱོར་ནི། ཐོ་རངས་བསམ་གཏན་གྱི་གྲོགས་སུ་འགྲོ་ན་ཁྲུས་བྱ་བའམ། དུས་གཞན་དུའང་རུང་སྟེ། དེའི་ཚེ་རང་གི་ཐུགས་ཀའི་ས་བོན་ལས་འོད་ཟེར་འཕྲོས་པས་གདན་གསུམ་ཚང་བའི་དབང་ལྷ་མདུན་གྱི་ནམ་མཁའ་སྤྱན་དྲངས། མཆོད་བསྟོད་གསོལ་བ་གདབ་པ་དབང་ལེན་པའི་སྐབས་སུ་བཤད་པ་ལྟར། དེ་ནས་དབང་གི་ལྷ་རིགས་ལྔས་ཟག་མེད་ཀྱི་བདུད་རྩིས་གང་བའི་བུམ་པའི་ཆུས་སྤྱི་བོ་ནས་དབང་བསྐུར། སྨིན་མཚམས་ཡན་ཆད་གང་བས་བུམ་པའི་དབང་ལ་སོགས་པ་དབང་བཞི་ཐོབ་པར་བསམ་ཞིང༌། ངག་ཏུ་ཧེ་རུ་ཀའི་ཡིག་བརྒྱ་བཟླ་ཞིང་ཁྲུས་བྱའོ། །དགོས་པ་ནི། བསམ་གཏན་གྱི་ཡན་ལག་ཆ་ཚང་བར་བྱ་བའི་ཕྱིར་དང༌། ཉིན་ཞག་(ཕྲུགས་)གཅིག་གི་རྩ་བ་དང་ཡན་ལག་གི་དམ་ཚིག་ཉམས་པའི་ཉེས་པ་ཐམས་ཅད་འདག་པའོ། །སྦྱང་གཞི་མ་དག་པའི་ཁྲུས་དང༌། ཁྲུས་བྱེད་པ་པོ། ཁྲུས་བྱེད་པའི་ཚུལ་རྣམས་སྦྱོང་བྱེད་ཁྲུས་ཀྱི་རྣལ་འབྱོར་དུ་བསྒྱུར་ནས་ཉམས་སུ་ལེན་པ་ཡིན་ནོ། །

དགུ་བ་སྤྱོད་ལམ་གྱི་རྣལ་འབྱོར་ལ་གཉིས་ཏེ། གང་གིས་བྱེད་པའི་རྣལ་འབྱོར་དང༌། ཇི་ལྟར་བྱ་བའི་རྣལ་འབྱོར་རོ། །དང་པོ་ནི། རྩ་རྒྱུད་ལས། ལངས་ཏེ་ལྷ་ཡི་གཟུགས་སུ་གཞག་གོ །ཞེས་གསུངས་པ་ལྟར། རིམ་གཉིས་མཉམ་གཞག་གི་རྣལ་འབྱོར་ལས་ལངས་ནས། སྣང་སྟོང་དབྱེར་མེད་ཀྱི་ཀྱེ་རྡོ་རྗེའི་རང་བཞིན་དུ་ཤེས་པར་བྱས་ནས་ལོངས་སྤྱོད་པའི་ང་རྒྱལ་དང་མི་འབྲལ་བར་བྱའོ། །གཉིས་པ་ལ་གཉིས་ཏེ། བསྡུས་པ་དང་རྒྱས་པའོ། །དང་པོ་ནི། གསང་བ་འདུས་པ་ལས། རང་གི་ལྷག་པའི་ལྷར་སྦྱོར་བ། །བདག་དང་གཞན་ལ་མཆོད་པར་གྱིས། །ཞེས་གསུངས་པ་ལྟར། ཇི་ལྟར་སྣང་བའི་དངོས་པོ་ཐམས་ཅད་ཀྱེ་རྡོ་རྗེའི་རང་བཞིན་དུ་ཤེས་པར་བྱས་ནས་ལོངས་སྤྱོད་པའོ། །གཉིས་པ་ནི། ཕུང་ཁམས་སྐྱེ་མཆེད་ཀྱི་དབྱེ་བ་མཐའ་ཡས་པར་ཤེས་པར་བྱས་ནས་ཕྱིའི་ཡུལ་དྲུག་གཽ་རཱི་ལ་སོགས་པའི་ལྷ་མོ་དྲུག་དང༌། ནང་གི་རྣམ་པར་ཤེས་པ་དྲུག །གཏི་མུག་རྡོ་རྗེ་མ་ལ་སོགས་པ་དྲུག་ཏུ་ཤེས་པར་བྱས་ནས་ལྷ་ལ་ལྷ་ཐིམ་པའི་ཚུལ་གྱིས་ལོངས་སྤྱོད་པའོ། །དེ་ནས་རྒྱས་པར་སྤྲོ་ན་དམ་པ་རིགས་བརྒྱ་ནས་གྲངས་མེད་པའི་བར་ཤེས་པར་བྱས་ནས་སྦྱང་གཞི་སྦྱོང་བྱེད་ལེགས་པར་ངོ་སྤྲད་དེ་ཉམས་སུ་ལེན་པའོ། །ཕན་ཡོན་ནི། རྩ་རྒྱུད་ལས། ཡན་ལག་ཇི་སྙེད་བསྒྱུར་བ་དང༌། །ཚིག་ནི་རབ་ཏུ་རྒྱས་པ་ཉིད། །ཧེ་རུ་ཀ་དཔལ་གནས་བཞུགས་པས། །དེ་སྙེད་སྔགས་དང་ཕྱག་རྒྱ་ཡིན། །ཞེས་གསུངས་པ་ལྟར་རོ། །དེ་ལྟར་མཉམ་གཞག་གི་རྣལ་འབྱོར་གཉིས་དང༌། མཉམ་པར་མ་བཞག་པའི་རྣལ་འབྱོར་བརྒྱད་དེ། མཉམ་རྗེས་ཀྱི་རྣལ་འབྱོར་བཅུ་བོ་འདི་༝ཉིད་༝(དག་)ཁོར་(མོ་)ཡུག་ཏུ་ཉམས་སུ་ལེན་དགོས་ཏེ། རྩ་རྒྱུད་ལས། ཆུ་བོའི་རྒྱུན་ནི་རབ་འབབ་དང༌། །མར་མེ་རྩེ་མོ་རབ་བཅིངས་ལྟར། །རྟག་ཏུ་དེ་ཉིད་རྣལ་འབྱོར་གྱིས། །ཉིན་དང་མཚན་དུ་མཉམ་པར་བཞག །ཅེས་པའི་དོན་གྱི་གཙོ་བོ་ཡིན་ནོ།། །།(92)

92 གཞུང་འདི་ལ་མཛད་བྱང་མེད་པ་ལ་རྟོག་བཟོ་ཞིག་བྱས་ན། དཔལ་ཀྱེ་རྡོ་རྗེ་མན་ངག་ལུགས་ཀྱི་མངོན་པར་རྟོགས་པ་འབྲིང་དུ་བྱ་བ་ཡན་ལག་དྲུག་པ་བྱ་བྲལ་མར་གྲགས་པ་མུས་ཆེན་དཀོན་ཅོག་རྒྱལ་མཚན་གྱིས་མཛད་པ། འདི་ནི་གང་བཤད་པར་བྱ་བའི་ཆོས་སོ། །འདི་ལ་གསུམ་སྟེ། ཀླད་ཀྱི་དོན། གཞུང་གི་དོན། མཇུག་གི་དོན་ནོ། །དང་པོ་ལ། མཆོད་པར་བརྗོད་པ་དང། རྩོམ་པར་དམ་བཅའ་བའོ། །དང་པོ་ནི། བླ་མ་དམ་པའི་ཞབས་ལ་སྤྱི་བོས་ཕྱག་འཚལ་ལོ། །ཞེས་སོ། །གཉིས་པ་ནི། རྗེ་བཙུན་རིན་ཆེན་རྡོ་རྗེ་འཆང་དབང་གི །ཞབས་པད་དྲི་མེད་སྤྱི་བོས་བླངས་བྱས་ཏེ། །དྲི་མེད་རྒྱུད་དོན་མངོན་པར་རྟོགས་པའི་མཆོག །མཚུངས་མེད་བརྒྱུད་པའི་གསུང་དོན་བྲི་བར་བྱ། །ཞེས་སོ། །གཉིས་པ་ནི་དཀྱུས་སུ་གསལ་ལོ། །གསུམ་པ་མཇུག་གི་དོན་ནི། འདི་ནི་མངོན་པར་རྟོགས་པ་འབྲིང་དུ་བྱ་བ་ཡན་ལག་དྲུག་གི་རྣལ་འབྱོར་རྗེ་བཙུན་གོང་མ་རྣམས་ཀྱི་དགོངས་པ་ཇི་ལྟ་བ་བཞིན་དུ་ཐམས་ཅད་མཁྱེན་པ་སྙིགས་དུས་ཀྱི་རྡོ་རྗེ་འཆང་ཆེན་པོ་ཀུན་དགའ་བཟང་པོའི་གསུང་གི་བདུད་རྩི་ཡུན་རིང་དུ་བསྟེན་པ་བྱ་བྲལ་བ་དཀོན་མཆོག་རྒྱལ་མཚན་གྱིས་ལས་དང་པོ་པ་རྣམས་ལ་འཇུག་པ་བདེ་བའི་ཕྱིར་བྲིས་པ་ཡིན་ནོ། །འདི་དག་གི་གོ་རྒྱུ་དང་མཐའ་དཔྱད་པ་རྣམས་རྗེ་བླ་མས་མཛད་པའི་བསྐྱེད་རིམ་གནད་ཀྱི་ཟླ་ཟེར་དུ་ཤེས་པར་བྱའོ། །འདི་ལ་ཉེས་པའི་ཚོགས་མཆིས་ན་བླ་མ་དང་ཡི་དམ་མཁའ་འགྲོའི་ཚོགས་ལ་བཟོད་པར་གསོལ་ལ། བདག་ཅག་རྣམས་ཀྱི་ལམ་སྒྲུབ་པའི་བར་དུ་གཅོད་པ་ཞི་བར་མཛད་དུ་གསོལ། འདིས་བསྟན་པ་དང་སེམས་ཅན་ཐམས་ཅད་ལ་ཕན་པ་རྒྱ་ཆེན་པོ་འབྱུང་བར་གྱུར་ཅིག་ཞེས་སོ།། །།འདིར་སྨྲས་པ། ཞེས་སོགས་ཀྱི་མཐར། དཔལ་ཀྱེ་རྡོ་རྗེའི་ཕྱི་བསྐྱེད་རིམ་གྱི་རྣམ་པར་བཤད་པ་ལེགས་བཤད་ཉི་མའི་འོད་ཟེར་ཞེས་བྱ་བ་འདི་ནི། རྗེ་བཙུན་རྡོ་རྗེ་འཆང་རྡོ་རིང་ཀུན་སྤངས་པ་ཆེན་པོ་ཀུན་བཟང་ཆོས་ཀྱི་ཉི་མའི་ཞབས་རྡུལ་གཙུག་གིས་བསྟེན་ཅིང་བཀའ་དྲིན་ཆེན་པོས་འཚོ་བའི་བཀའ་འབངས་སྤོང་བ་པ། ཤཱཀྱའི་དགེ་སློང་རྡོ་རྗེ་འཛིན་པ་བློ་གསལ་རྒྱ་མཚོ་གྲགས་པ་རྒྱལ་མཚན་དཔལ་བཟང་པོས། རྗེ་བཙུན་ཆེན་པོས་བྱིན་གྱིས་བརླབས་པའི་གནས་ཆ་ལུང་རྡོ་རྗེའི་བྲག་རྫོང་གི་བྱ་འདབས། ཆོས་རྗེ་ས་སྐྱ་པཎྜི་ཏ་ཆེན་པོའི་ཡུམ་མ་གཅིག་ཉི་ཁྲི་ལྕམ་གྱི་བསྟི་གནས། མང་མཁར་ཐུབ་བསྟན་དགེ་འཕེལ་གྱི་ཆོས་གྲྭར་ལེགས་པར་གྲུབ་པ་འདིས་ཀྱང་། དཔལ་ལྡན་བླ་མ་དམ་པའི་ཕྲིན་ལས་ཀྱི་རྒྱུན་ཕྱོགས་དུས་གནས་སྐབས་ཐམས་ཅད་དུ་དར་ཞིང་རྒྱས་ལ་ཡུན་རིང་དུ་གནས་པར་གྱུར་ཅིག །ཞེས་སོ།། །།

ནང་བསྐྱེད་རིམ་གྱི་རྣམ་བཤད།

༄༅༅། །ཟབ་མོ་ལུས་དཀྱིལ་གྱི་རྣམ་པར་བཤད་པ་སྐལ་བཟང་སྙིང་གི་པདྨོ་བཞད་པ་ཞེས་བྱ་བ་བཞུགས་སོ། །རྗེ་བཙུན་བླ་མ་ཀྱེ་རྡོ་རྗེ་ལ་ཕྱག་འཚལ་ལོ། །དེ་ལྟར་ཕྱི་བསྐྱེད་པའི་རིམ་པའི་རྣལ་འབྱོར་གྱིས་ཕྱི་རོལ་གྱི་སྣང་བ་རགས་པ་ཐམས་ཅད་རྟེན་དང་བརྟེན་པར་བཅས་པའི་དཀྱིལ་འཁོར་གྱི་རྣམ་པར་ཤེས་པར་བྱས་ནས། དེ་དག་འབྱུང་བའི་རྩ་བའི་རྩ་བ་རྟེན་དཀྱིལ་འཁོར་བཞིའི་རྟེན་འབྲེལ་ལ་རག་ལས་པས་ན། ཟབ་མོ་ལུས་ཀྱི་དཀྱིལ་འཁོར་འཆད་པར་འགྱུར་བ་ཡིན་ལ། དེ་ཡང་རྣལ་འབྱོར་དབང་ཕྱུག་གི་གཞུང་ཆུང་ལས། ལམ་དུ་བསྐྱེད་རིམ་སོགས་ལྔ་བ་བཞིས་བསྟན། ཞེས་གསུངས་པའི་དངོས་བསྟན་གྱི་བསྐྱེད་རིམ་ཡང་ནང་བསྐྱེད་རིམ་ལ་ངོས་འཛིན་པར་མཛད་ཅིང༌། དེ་ཉིད་ལས། ལམ་གྱི་ཐུན་བཞི་ལ་དབང་བཞི་བསྒོམས་པས། ཞེས་གསུངས་པའི་དོན་ལ། ལམ་དུས་ཀྱི་དབང་བཞི་ལེན་པའི་རྟེན་ལུས་ཀྱི་དཀྱིལ་འཁོར་ཁོ་ན་ལ་ངོས་འཛིན་པར་མཛད་པའི་ཕྱིར། དེས་ན་སྐབས་འདིར་ཟབ་མོ་ལུས་ཀྱི་དཀྱིལ་འཁོར་འཆད་པ་སྐབས་སུ་བབ་པ་ཡིན་ནོ། །དེ་ལྟ་བུའི་ཟབ་མོའི་ལུས་དཀྱིལ་ནི་ཤིན་ཏུ་ཟབ་པ་ཡིན་ཏེ། ཕ་རོལ་ཏུ་ཕྱིན་པའི་ཐེག་པ་མན་ཆད་ལྟ་ཞོག །རྡོ་རྗེ་ཐེག་པའི་རྒྱུད་སྡེ་འོག་མ་གཉིས་སུ་ཡང་མིང་ཙམ་ཡང་མ་གསུང༌། ཡོ་ག་རྣལ་འབྱོར་གྱི་རྒྱུད་ལས། རང་གི་ལུས་ནི་གང་ཡིན་པ། །དཀྱིལ་འཁོར་དུ་ནི་ཡོངས་སུ་བརྟག །ཅེས་གསུངས་པས་སྙིང་གའི་བདག་འཇུག་ཙམ་ལ་དགོངས་ནས་མིང་རྐྱང་ཙམ་ལས་མ་གསུངས་པའི་ཕྱིར། རྒྱུད་སྡེ་འོག་མ་གསུམ་མན་ཆད་དུ་༝དེ་༝(འདི་)ལྟ་བུའི་གནད་ཁྱད་པར་ཅན་གྱི་ལམ་མེད་པས། མཐར་ཐུག་གི་འབྲས་བུ་བཅུ་གསུམ་རྡོ་རྗེ་འཛིན་པའི་གོ་འཕང་ཐོབ་པ་མེད་དེ། དཔལ་སཾ་པུ་ཊ་ལས། ཆོས་ཀྱི་ཕུང་པོ་བརྒྱད་ཁྲི་དང༌། །བཞི་སྟོང་གི་ནི་ཆོ་ག་ཡིས། །ལུས་ཀྱི་དེ་ཉིད་མི་ཤེས་པས། །དེ་དག་ཐམས་ཅད་འབྲས་མེད་འགྱུར། །ཞེས་གསུངས་པ་ལྟར་རོ། །དེ་ལྟར་ན་རྣལ་འབྱོར་བླ་ན་མེད་པའི་རྒྱུད་སྡེ་ཁོ་ནའི་སྤྱོད་ཡུལ་དུ་གྱུར་པའོ། །

སྤྱི་དོན།

དེ་ལྟ་བུའི་ཟབ་མོ་ལུས་ཀྱི་དཀྱིལ་འཁོར་འཆད་པ་ལ་དོན་གཉིས་ཏེ། སྤྱི་དོན་དང༌། གཞུང་དོན་ནོ། །དང་པོ་ལ་གཉིས་ཏེ། སྤྱིར་དཀྱིལ་འཁོར་ཙམ་མདོར་བསྟན་པ་དང༌། བྱེ་བྲག་ཏུ་ལུས་ཀྱི་དཀྱིལ་འཁོར་རྒྱས་པར་བཤད་པའོ། །དང་པོ་ལ་གཉིས་ཏེ། དཀྱིལ་འཁོར་གྱི་སྒྲ་དོན་བཤད་པ་དང༌། དབྱེ་བ་བཤད་པའོ། །དང་པོ་ལ། བོད་ཀྱི་མཁས་པ་སྔ་མ་ཁ་ཅིག །གཙོ་བོ་ལ་དཀྱིལ་དང་། འཁོར་ལ་འཁོར་དུ་འདོད་པ་དང༌། བརྟེན་པ་ལྷ་ལ་དཀྱིལ་དང༌། རྟེན་གཞལ་ཡས་ཁང་ལ་འཁོར་དུ་འདོད་པ་དང༌། འཇིག་རྟེན་ལས་འདས་པ་ལ་དཀྱིལ་དང༌། འཇིག་རྟེན་པ་ལ་འཁོར་དུ་འདོད་པ་ལ་སོགས་པ་ཡོད་ཀྱང༌། འདིར་དཀྱིལ་འཁོར་གྱི་སྐད་དོད་མཎྜལ་ཞེས། མའི་སྒྲ་ལས་དྲངས་ནས་བཤད་པ། མ་ནུ་ས་ར་སྙིང་པོ། ལའི་སྒྲ་ལས་དྲངས་ན་ལ་ལི་ཏ་སྟེ། རོལ་བའམ། ལེན་པའམ། འཛིན་པ་ལ་འཇུག་སྟེ། དེས་ན་སྙིང་པོ་བདེ་ཆེན་གྱི་ཡེ་ཤེས་ལེན་(ཅིང་འཛིན་)པར་བྱེད་པས་ན་དཀྱིལ་འཁོར་ཞེས་བྱ་སྟེ། རྩ་རྒྱུད་ལས། དཀྱིལ་ནི་སྙིང་པོ་ཞེས་བརྗོད་དེ། །བྱང་ཆུབ་སེམས་ནི་བདེ་ཆེན་པོ། །ལེན་པར་བྱེད་པས་དཀྱིལ་འཁོར་ཉིད། །འདུས་པ་དཀྱིལ་འཁོར་ཉིད་དུ་བརྗོད། །ཅེས་གསུངས་པའི་དོན་ཡིན་ནོ། །ཡང་ན། མཚན་མ་དང་རྣམ་པར་རྟོག་པ་གཅོད་པར་བྱེད་པས་འཁོར་ལོ་ཞེས་ཀྱང་བྱ་སྟེ། དེ་ཉིད་ལས། འཁོར་ལོ་ཞེས་བྱ་ནམ་མཁའི་ཁམས། །ཡུལ་ལ་སོགས་པ་གཅོད་པར་བྱེད། །ཅེས་པ་དང༌། སཾ་པུ་ཊི་ལས། དངོས་པོ་ཀུན་གྱི་སྙིང་པོ་མཆོག །ལེན་ཅིང་གཅོད་པ་ཉིད་ཀྱི་ཕྱིར། །ལུས་ནི་དཀྱིལ་འཁོར་ཉིད་དུ་བརྗོད། །ཅེས་ལུས་ཀྱི་དཀྱིལ་འཁོར་ལ་སྒྲ་ཅིག་ཆར་འཇུག་པའི་བཤད་པ་མཛད། ལུས་དཀྱིལ་རྐྱང་པར་མ་ཟད། བདག་ཉིད་ལྷར་བསྐྱེད་པའི་བདག་བསྐྱེད་ཀྱི་དཀྱིལ་འཁོར། མདུན་བསྐྱེད་ཀྱི་བཅོས་མའི་རྡུལ་ཚོན་དང༌། རས་བྲིས་ལ་སོགས་པའི་དཀྱིལ་འཁོར་རྣམས་ཀྱིས་སྙིང་པོ་བདེ་ཆེན་གྱི་ཡེ་ཤེས་ལེན་པར་བྱེད་པས་ན་དཀྱིལ་འཁོར་ཞེས་བྱའོ། །གཉིས་པ་དབྱེ་བ་ལ་དྲུག་སྟེ། དཀྱིལ་འཁོར་ལ་གཉིས་སུ་དབྱེ་བ། གསུམ་དུ་དབྱེ་བ། བཞིར་དབྱེ་བ། ལྔར་དབྱེ་བ། དྲུག་ཏུ་དབྱེ་བ། བརྒྱད་དུ་དབྱེ་བའོ། །དང་པོ་གཉིས་སུ་དབྱེ་བ་ནི། སཾ་པུ་ཊི་ལས། ཕྱི་དང་བཅས་པའི་ནང་ཉིད་ཀྱི། །སྣ་ཚོགས་ཁྱབ་ཅིང་རྣམ་པར་གནས། །ཞེས་གསུངས་པའི་དོན་ལ། རྗེ་བཙུན་རྩེ་མོས། རྡུལ་ཚོན་ལ་སོགས་པ་བཅོས་མའི་དཀྱིལ་འཁོར་ལ་ཕྱི་དང༌། གསང་བ་ཆོས་ཀྱི་དཀྱིལ་འཁོར་གསུམ་ལ་ནང་དུ་བཤད་ནས་གཉིས་སུ་བསྡུས་པར་མཛད་དོ། །གཉིས་པ་ནི། སློབ་དཔོན་སངས་རྒྱས་གསང་བས། དབྱེ་བ་རང་བཞིན་ཏིང་འཛིན་དང༌། །གཟུགས་བརྙན་དཀྱིལ་འཁོར་དམ་པའོ། །ཞེས་གསུངས་པས་རང་བཞིན་དུ་གྲུབ་པའི་ལུས་ཀྱི་དཀྱིལ་འཁོར། རྣལ་འབྱོར་བ་བདག་ཉིད་ཀྱིས་བསྒོམས་པའི་ཏིང་ངེ་འཛིན་གྱི་དཀྱིལ་འཁོར། རྡུལ་ཚོན་ལ་སོགས་པ་བཅོས་༝མའི་༝(མ་)གཟུགས་བརྙན་གྱི་དཀྱིལ་འཁོར་ཏེ་གསུམ་༝མོ༝(དང་)། །སཾ་པུ་ཊི་ལས། དཀྱིལ་འཁོར་ལུས་སུ་གསུངས་པ་སྟེ། །དཀྱིལ་འཁོར་བྷ་གར་བརྗོད་པ་ཉིད། །དཀྱིལ་འཁོར་ཡང་ནི་བྱང་ཆུབ་སེམས། །དཀྱིལ་འཁོར་གསུམ་དུ་བསྟན་པར་བྱ། །ཞེས་གསང་བ་ཆོས་ཀྱི་དཀྱིལ་འཁོར་གསུམ་ལ་དགོངས་ཏེ་སྟོན་པར་མཛད་དོ། །སློབ་དཔོན་དྲིལ་བུ་པས། དབང་བསྐུར་དཀྱིལ་འཁོར་སྔོན་འགྲོ་བར། །རྡོ་རྗེ་འཆང་གིས་གསུངས་པ་སྟེ། །འོན་ཀྱང་དཀྱིལ་འཁོར་དེ་རང་བཞིན། །ཅི་ཡིན་དེ་ནི་འདིར་བརྗོད་བྱ། །རི་མོར་གནས་པའི་ལས་དང་ནི། །ཐིག་ལ་ཚོན་༝དགྱེའི་༝(བཀྱེས་)རིམ་པས་བསྟན། །འགྲོ་བ་འདི་དག་རང་བཞིན་གྱི། །གྲུབ་པའི་དཀྱིལ་འཁོར་གཉིས་མེད་པའོ། །ཞེས་པའང༌། བཅོས་མ་གཉིས་ཀྱི་ངོ་བོ་གང༌། །དེ་ནི་གདུལ་བྱའི་དབང་ལས་འདོད། །མཁས་པའི་བསྒྲུབ་བྱ་དེ་མིན་ཏེ། །ཡང་དག་དོན་མཐོང་གྲོལ་ཕྱིར་རོ། །ཞེས་གདུལ་བྱ་དབང་པོ་རྣོ་འབྲིང་རྟུལ་གསུམ་གང་དུ་དབང་བསྐུར་བའི་དཀྱིལ་འཁོར་གསུམ་བསྟན་པ་ཡིན་ནོ། །གསུམ་པ་བཞིར་དབྱེ་བ་ནི། བླ་མེད་རྡོ་རྗེ་ཐེག་པའི་རྒྱུད་སྡེ་ནས་དབང་བཞི་གང་དུ་བསྐུར་བའི་དཀྱིལ་འཁོར་བཞི་སྟེ། སློབ་དཔོན་སྨན་པའི་ཞབས་ཀྱིས། དཀྱིལ་འཁོར་བཞི་སྟེ་རི་མོ་དང༌། །ལུས་དང་བྷ་ག་བྱང་ཆུབ་སེམས། །ཞེས་གསུངས་པ་(དང་)༝ལྟར་རོ༝། །རྣལ་འབྱོར་དབང་ཕྱུག་གི་ཐུན་མོང་མ་ཡིན་པའི་མན་ངག་ནས་འབྱུང་བ་ལྟར་བཤད་ན། གང་དུ་དབང་བཞི་སྐུར་བར་བྱེད་པའི་དཀྱིལ་འཁོར་བཞི། གང་ལ་དབང་བཞི་བསྐུར་བའི་སྦྱང་གཞིའི་དཀྱིལ་འཁོར་བཞི་སྟེ་ཚན་པ་གཉིས་ལས། དང་པོ་ནི། རྡུལ་ཚོན་གྱི་དཀྱིལ་འཁོར། ཀུན་རྫོབ་བྱང་ཆུབ་སེམས་ཀྱི་དཀྱིལ་འཁོར། ཕྱག་རྒྱ་བྷ་གའི་དཀྱིལ་འཁོར། དོན་དམ་བྱང་ཆུབ་སེམས་ཀྱི་དཀྱིལ་འཁོར་རོ། །གཉིས་པ་ནི། སློབ་མའི་ལུས་རྩ། རྩ་ཡི་གེ །ཁམས་བདུད་རྩི། སྙིང་པོ་ཡེ་ཤེས་རླུང་དང་བཞིའོ། །བཞི་བ་ལྔར་དབྱེ་བ་ནི། གོང་གི་སློབ་དཔོན་སྨན་པའི་ཞབས་ཀྱི་ལུང་གི་དགོངས་པ་ལྟར་ན། བྱང་ཆུབ་ཀྱི་སེམས་ལ་ཀུན་རྫོབ་བྱང་ཆུབ་ཀྱི་སེམས་དང༌། དོན་དམ་བྱང་ཆུབ་ཀྱི་སེམས་གཉིས་སུ་དབྱེ་བས་ལྔར་འགྱུར་བའམ། ཡང་ན་རྣལ་འབྱོར་དབང་ཕྱུག་གི་ལམ་བསྡུས་པ་རྡོ་རྗེའི་ཚིག་རྐང་ལས། དཀྱིལ་འཁོར་ལྔ་ལ་བཏུད་དེ་བསྐྲུན། །ཞེས་གསུངས་པའི་དོན་ལ། རྡུལ་ཚོན་ལ་སོགས་པ་བཅོས་མའི་དཀྱིལ་འཁོར། ལུས་ཀྱི་དཀྱིལ་འཁོར། བྷ་གའི་དཀྱིལ་འཁོར། བྱང་ཆུབ་སེམས་ཀྱི་དཀྱིལ་འཁོར། སྙིང་པོ་ཡེ་ཤེས་རླུང་གི་དཀྱིལ་འཁོར་དང་ལྔའོ། །ལྔ་᪠་དྲུག་ཏུ་དབྱེ་བ་ནི། བདེ་མཆོག་ངེས་བརྗོད་བླ་མའི་རྒྱུད་ལས། ཡི་གེའི་དཀྱིལ་འཁོར་དང་པོ་སྟེ། །གཉིས་པ་མཚན་མའི་དཀྱིལ་འཁོར་ཡིན། །ལག་པའི་ཕྱག་རྒྱ་གསུམ་པ་སྟེ། །གཟུགས་བརྙན་རྫོགས་པ་བཞི་᪠འོ། །ལྔ་᪠་མེ་ཏོག་བཀྲམ་པ་སྟེ། དྲུག་པ་ཚོགས་ཀྱི་འཁོར་ལོའོ། །ཞེས་གསུངས་པས། ལྔ་᪠་ཡན་ཆད་རྡུལ་ཚོན་གྱིས་དཀྱིལ་འཁོར་རྫོགས་པར་བྲིས་པའི་རྗེས་སུ། མཚན་མ་འགོད་ཚུལ་མི་འདྲ་བ་ཙམ་ལ་དགོངས་ནས་ལྔར་དབྱེ་བ་ལས། དང་པོ་ནི། ཧཱུྃ་ལ་སོགས་པའི་ས་བོན་འགོད་པ། གཉིས་པ་རྡོ་རྗེ་ལ་སོགས་པའི་མཚན་མ་འགོད་པ། གསུམ་པ་མཆོག་སྦྱིན་ལ་སོགས་པའི་ཕྱག་རྒྱ་འགོད་པ། བཞི་᪠་ནི། སྐུ་ཡོངས་སུ་རྫོགས་པའམ། ལུགས་སྐུའམ། ལྡེར་སྐུ་ལ་སོགས་པ་རབ་གནས་དང་ལྡན་པ་བཞག་(པ)། ལྔ་བ་ནི། མེ་ཏོག་གི་ཚོམ་བུ་བཀོད་པའོ། །དྲུག་པ་ནི། ཚོགས་ཁང་རིམ་པ་གསུམ་ལ་སོགས་པའི་ནང་དུ་ལྷ་གྲངས་དང་མཉམ་པའི་རྣལ་འབྱོར་ཕོ་མོ་རང་རང་གི་འདྲ་འབག་གྱོན་ནས་སོ་སོའི་ཕྱོགས་སུ་འགོད་པའོ། །དྲུག་པ་བརྒྱད་དུ་དབྱེ་བ་ནི། སློབ་དཔོན་ཀླུའི་བྱང་ཆུབ་ཀྱིས། སློབ་མའི་དོན་ཀུན་བསྒྲུབ་པའི་ཕྱིར། །འཁོར་ལོ་རྣམ་བརྒྱད་བྲི་བར་བྱ། །རིན་ཅེན་དེ་བཞིན་ས་བོན་དང༌། །མེ་ཏོག་ཚོན་མདངས་དེ་བཞིན་དུ། །བྱེ་མ་གཡོས་དང་ཕྱེ་མ་དང༌། །དེ་བཞིན་ཡིད་ཀྱི་དཀྱིལ་འཁོར་བདེན། །ཅེས་གསུངས་པའི་དང་པོ་གཉིས་ནི། ཀྱེ་རྡོ་རྗེ་རྩ་རྒྱུད་ལས། ཡང་ན་འབྲིང་པོ་ཉིད་ཀྱིས་ཏེ། །རིན་ཆེན་ལྔ་ཡི་ཕྱེ་མའམ། །ཡང་ན་འབྲས་ལ་སོགས་པས་སོ། །ཞེས་གསུངས་པ་དང་མཐུན་ནོ། །གསུམ་པ་ནི། ཚོམ་བུའི་དཀྱིལ་འཁོར། བཞི་བ་ནི། རས་བྲིས་ཀྱི་དཀྱིལ་འཁོར། ལྔ་བ་ནི། ཁུངས་ལས་བྱུང་བའི་བྱེ་མ་ཚོན་གྱིས་བསྒྱུར་བ། དྲུག་པ་ནི། ཅོང་ཞི་ལ་སོགས་པ་རྡོའི་ཕྱེ་མ་ཚོན་གྱིས་བསྒྱུར་བ་(སྟེ་)འདི་གཉིས་ནི་རྡུལ་ཚོན་གྱི་རྒྱུ་མི་འདྲ་བ་ཙམ་མོ། །བདུན་པ་ནི། ཡིད་ཀྱི་དཀྱིལ་འཁོར། བསམ་གཏན་གྱི་དཀྱིལ་འཁོར། ཏིང་ངེ་འཛིན་གྱི་དཀྱིལ་འཁོར་ཏེ། མིང་གི་རྣམ་གྲངས་སོ། །བརྒྱད་པ་ནི། བདེན་པའི་དཀྱིལ་འཁོར་ཏེ། ལུས་ཀྱི་དཀྱིལ་འཁོར་རོ། །

བྱེ་བྲག་གི་དོན།

གཉིས་པ་བྱེ་བྲག་ཏུ་ལུས་ཀྱི་དཀྱིལ་འཁོར་རྒྱས་པར་བཤད་པ་ལ་ལྔ་སྟེ། ཕྱིའི་དཀྱིལ་འཁོར་ལས་ལུས་ཀྱི་དཀྱིལ་འཁོར་ཁྱད་པར་དུ་འཕགས་པའི་རྒྱུ་མཚན། རྒྱུ་མཚན་དེ་ལྡན་གྱི་ལུས་དཀྱིལ་གྱི་སྒྲ་དོན། སྒྲ་དེ་ལྡན་གྱི་ལུས་དཀྱིལ་གྱི་དབྱེ་བ། དབྱེ་གཞི་ལུས་དཀྱིལ་གྱི་མིང་གི་རྣམ་གྲངས། རྣམ་གྲངས་དེ་དག་དང་ལྡན་པའི་ལུས་དཀྱིལ་དངོས་ཀྱི་མཐའ་དཔྱད་པའོ། །དང་པོ་ལ་གསུམ། རྒྱུ་དང༌། ངོ་བོ་དང༌། འབྲས་བུའི་སྒོ་ནས་ཁྱད་པར་དུ་འཕགས་པའོ། །དང་པོ་ནི། རྒྱུའི་སྒོ་ནས་ཁྱད་པར་དུ་འཕགས་ཏེ། ཕྱི་དཀྱིལ་ནི་ལྷ་བྲིས་པ་དག་གིས་རྡུལ་ཚོན་དང་། མཐིང་ཤུན་དང་། སྤང་རྩི་ལ་སོགས་པ་སེམས་ཀྱི་བསམ་པ་བཞིན་འབད་རྩོལ་ལ་རག་ལས་པ་ཡིན་ཞིང༌། དབང་བསྐུར་ཟིན་པའི་རྗེས་སུ་དབེན་པར་༝བཞག་༝(འཇོག་)པའམ། ཆུ་ལ་སོགས་པ་ལ་འདོར་བར་བྱེད་ཅིང༌། འཇའ་ལུས་རྡོ་རྗེའི་སྐུར་༝གྱུར་པའི་༝(འགྱུར་བའི་)རྒྱུ་མ་ཡིན་པའི་ཕྱིར་རོ། །ལུས་དཀྱིལ་ནི་ཕ་མའི་ཁུ་ཁྲག་ལས་གྲུབ་ཙམ་ཉིད་ནས་རྟེན་དཀྱིལ་འཁོར་བཞི། རྟེན་དང་བརྟེན་པའི་དཀྱིལ་འཁོར་རང་བྱུང་དུ་འབྱུང་བས། དེ་ཉིད་ལམ་དུས་སུ་རྟེན་དང་བརྟེན་པར་བཅས་པའི་དཀྱིལ་འཁོར་གྱི་རྣམ་པར་ཉམས་སུ་བླངས་པས་མཐར་ཚེ་འདི་ལ་སོགས་པར་འཇའ་ལུས་རྡོ་རྗེའི་སྐུར་དངོས་སུ་གནས་འགྱུར་པའི་ཕྱིར་རོ། །གཉིས་པ་ནི། རྩ་རྒྱུད་ལས། ཇི་ལྟར་ཕྱི་རོལ་དེ་བཞིན་ནང༌། །སྡོམ་པའི་དེ་ཉིད་རབ་ཏུ་དབྱེ། །ཞེས་གསུངས་པ། རང་གི་ངོ་བོ་སྤྲོས་པ་གཅོད་ཚུལ་གྱི་སྒོ་ནས་ཁྱད་པར་དུ་འཕགས་པ་ཡིན་ལ། དེ་ཡང་ཕྱི་རོལ་ཏུ་སྣང་བ་སྣ་ཚོགས་ཇི་སྙེད་ཅིག་འཆར་བ་ཐམས་ཅད། ནང་རྡོ་རྗེའི་ལུས་ཀྱི་རྩ་ཐིག་རླུང་གསུམ་གྱི་འདུ་འཕྲོ་ལས་བྱུང་བ་ཡིན་ཅིང༌། རྣལ་འབྱོར་པས་རྩ་ཐིག་རླུང་གསུམ་ཐམས་ཅད་ལྷའི་རྣམ་པར་བསྒོམས་པས་དེ་ཉིད་ལྷར་འཆར་བ་ཙམ་དུ་མ་ཟད། ཕྱི་རོལ་གྱི་སྣང་བ་ཐམས་ཅད་ལྷའི་རྣམ་པར་འབད་མེད་དུ་ངང་གིས་འཆར་བ་ཡིན་ཏེ། སྤྱིར་འཁོར་འདས་ཀྱིས་བསྡུས་པའི་ཆོས་ཐམས་ཅད་རང་གི་སེམས་ཉིད་ཀྱི་སྟེང་ན་བག་ཆགས་ཀྱི་ཚུལ་དུ་གནས། དེར་གནས་ཚད་ལུས་ལ་རྩ་ཡི་གེའི་ཚུལ་དུ་ཚང༌། དེར་ཚང་ཚད་ཕྱི་རོལ་དུ་སྣང་བ་སྣ་ཚོགས་སུ་འཆར་བ་ཡིན་ལ། ཕྱི་དཀྱིལ་ནི་རིམ་པ་ཕྱི་མ་ཙམ་ལ་གནད་དུ་བསྣུན་པ་ཡིན་ལ། དེ་ཉིད་ལ་གནད་དུ་བསྣུན་པས་རིམ་པ་དང་པོ་གཉིས་ལྷར་འཆར་བར་མི་ནུས། དེས་ན་བླ་མེད་ཀྱི་ལམ་གྱི་ཟབ་ཁྱད་རིམ་པ་བར་མ་ལ་གནད་དུ་བསྣུན་པ་དང༌། བྱེ་བྲག་ཏུ་ནང་བསྐྱེད་རིམ་གྱིས་རིམ་པ་བར་པ་ལ་གནད་དུ་བསྣུན་པས། ༝ཕྱི་༝(ལུས་)དཀྱིལ་བསྒོམས་པའི་དགོས་པ་འདི་ཉིད་ཀྱིས་གྲུབ་པ་ཡིན་ནོ། །གསུམ་པ་ལ་གཉིས་ཏེ། རྫོགས་རིམ་གྱིས་ཡེ་ཤེས་འདྲེན་པའི་སྒོ་ནས་ཁྱད་པར་དུ་འཕགས་པ། ཡི་དམ་ལྷའི་བྱིན་རླབས་མྱུར་དུ་འགུགས་པའི་སྒོ་ནས་ཁྱད་པར་དུ་འཕགས་པའོ། །དང་པོ་ནི། ལུས་དཀྱིལ་བསྒོམས་པས་གང་ཟག་དབང་པོ་རབ་རྣམས་རྫོགས་རིམ་གྱི་ཡེ་ཤེས་དངོས་སྐྱེ་བར་བྱེད། འབྲིང་བོ་དང༌། རྟུལ་བོ་རྣམས་ལ་རྫོགས་རིམ་གྱི་ཡེ་ཤེས་སྐྱེ་བའི་དངོས་རྒྱུར་འགྱུར་བ་ཡིན་ཏེ། རྣལ་འབྱོར་དབང་ཕྱུག་གི་ལུགས་ལ། ཁམས་འདུས་པ་དང་བོ་རླུང་གཏུམ་མོ་དྲོད་རྟགས་ཀྱི་ལམ་ཁྲིད། འདུས་པ་བར་མ་ཐིག་ལེ་བདེ་སྟོང་གི་ལམ་ཁྲིད། འདུས་པ་ཐ་མ་སྐྱོན་མེད་གཉུག་མ་ཡེ་ཤེས་ཀྱི་ལམ་ཁྲིད་པ་དང་གསུམ་ལས། དང་པོའི་གནས་སྐབས་སུ་གཏུམ་མོའི་རླུང་གི་རྣལ་འབྱོར་བསྒོམས་པས། རྩ་མདུད་དམ་པ་རྣམས་དང༌། རྩ་སྦུགས་དོག་པ་རྣམས་དང༌། རྩ་ནང་གི་བད་ཀན་ལྗན་ལྗིན་ལ་སོགས་པ་རྣམས་ཀྱིས་གེགས་བྱེད་པས། རྩ་དེ་རྣམས་ཕོ་བྲང་ལྔའི་ལྷ་བརྒྱ་ལྔ་བཅུ་རྩ་བདུན་ལ་སོགས་པར་བསྒོམས་པས་རླུང་སེམས་མཁའ་འགྲོས་བྱིན་གྱིས་བརླབས་ནས། རྩ་མདུད་དམ་པ་རྣམས་ལྷོད་པ་དང༌། དོག་པ་རྣམས་སངས་པ་དང༌། ལྗན་ལྗིན་ལ་སོགས་པ་རྣམས་སྦྱངས་ནས། དག་ཅིང་གསལ་བ་ལས་རུང་དུ་བྱིན་གྱིས་བརླབས་པར་འགྱུར་བ་ཡིན་ལ། དེའི་རྗེས་སུ་གསང་དབང་གི་ལམ་གྱི་དངོས་གཞི་བསྒོམས་པས་རང་བྱུང་གི་ཡེ་ཤེས་མྱུར་དུ་སྐྱེ་བར་འགྱུར་རོ། །ཁམས་འདུས་པ་བར་པའི་གནས་སྐབས་སུ་ཕོ་ཉའི་ལམ་ལ་བརྟེན་ནས་བྱང་ཆུབ་ཀྱི་སེམས་དབབ་བཟློག་གི་རྣལ་འབྱོར་བསྒོམས་པས། དེའི་ཚེ་རྣལ་འབྱོར་པ་བདེ་བས་མྱོས་ནས་རླུང་འཛིན་པའི་རྩོལ་བ་མི་འབྱུང་བས་བྱང་ཆུབ་ཀྱི་སེམས་དབང་པོའི་སྒོ་ལ་སོགས་པ་ནས་འཛག་ཅིང་གེགས་བྱེད་ལ། དེས་ན་སྐབས་འདིར་མིག་ལ་སོགས་པའི་དབང་པོའི་སྒོའི་རྩ་རྣམས་སུ་གཏི་མུག་རྡོ་རྗེ་མ་ལ་སོགས་པ་ཡུལ་ཡུལ་ཅན་གྱི་ལྷ་མོ་རྣམས་བསྒོམས་པས། དེ་རྣམས་ཀྱི་རྩ་རླུང་རྣམས་བྱིན་གྱིས་བརླབས་ནས་ལས་རུང་དུ་འགྱུར་བ་ཡིན་ལ། དེའི་རྗེས་སུ་དབང་གསུམ་པའི་སྙོམས་འཇུག་བསྒོམས་པས་གེགས་མེད་ཅིང༌། བདེ་སྟོང་གི་ཡེ་ཤེས་ཐོགས་མེད་དུ་སྐྱེ་བར་འགྱུར་བ་ཡིན་ནོ། །ཁམས་འདུས་པ་ཐ་མའི་སྐབས་སུ། ཁམས་དཀར་དམར་དབུ་མའི་ནང་ནས་དྲངས་པས་རོ་རྐྱང་དབུ་མ་གསུམ་དུ་སྤྲོ་བསྡུ་བྱས་པས། དེའི་ཚེ་གཟུང་འཛིན་གྱི་རྦ་རླབས་རེངས་པ་དང༌། རྣམ་ཐར་སྒོ་གསུམ་མངོན་དུ་བྱེད་པ་ལ་རྩ་སྦུགས་དོག་པ་རྣམས་སུ་རླུང་སེམས་འདྲེན་པ་དང༌། འགྲེམས་པར་མི་ནུས་ཤིང་གེགས་བྱེད་ལ། དེས་ན་སྐབས་འདིར་ཡན་ལག་ཚིགས་ཆེན་བརྒྱད་ལ་ཁྲོ་བོ་བརྒྱད་བསྒོམས་པས་རོ་རྐྱང་གི་གེགས་སེལ། ཕོ་བྲང་ལྔའི་གཙོ་བོ་དང༌། བགེགས་མཐར་བྱེད། པདྨ་མཐར་བྱེད། གཙུག་ཏོར་འཁོར་ལོས་སྒྱུར་བ་རྣམས་བསྒོམས་པས། དབུ་མའི་གེགས་སེལ་ཞིང་རྩ་རླུང་དེ་རྣམས་ལས་རུང་དུ་བྱས་པ་ཡིན་ལ། དེའི་རྗེས་སུ་དབང་བཞི་བ་རྡོ་རྗེའི་རྦ་རླབས་བསྒོམས་པས་གེགས་མེད་ཅིང་བདེ་སྟོང་མཆོག་གི་ཏིང་ངེ་འཛིན་ཐོགས་མེད་དུ་སྐྱེ་བར་འགྱུར་རོ། །གཉིས་པ་ཡི་དམ་ལྷའི་བྱིན་རླབས་མྱུར་དུ་འགུགས་པས། ཕྱི་དཀྱིལ་ལས་ཁྱད་པར་དུ་འཕགས་པའི་རྒྱུ་མཚན་ནི། ཕྱི་བསྐྱེད་པའི་རིམ་པ་ནི། བརྟེན་པའི་སེམས་ཀྱིས་སྒྲོ་བཏགས་ནས་ཁ་ཕྱིར་བལྟས་ཀྱི་རྣལ་འབྱོར་གཙོ་བོར་གྱུར་པ་ཡིན་ལ། དེ་ཡང་སྲུང་འཁོར། དུར་ཁྲོད། རྟེན་གཞལ་ཡས་ཁང་། བརྟེན་པ་ལྷ་དང་བཅས་པ་ཐམས་ཅད་རང་ལས་ཐ་དད་པར་བལྟ་ཞིང༌། བསྒྲུབ་བྱའི་སངས་རྒྱས་ཀྱང་ཕྱི་རོལ་ནས་བསྐྱེད་ཅིང་བསྒོམས་པས་བྱིན་རླབས་མྱུར་དུ་འཇུག་པར་དཀའ་བ་ཡིན་ཏེ། བསྒྲུབ་བྱའི་སངས་རྒྱས་ཕྱི་རོལ་ན་མེད་པའི་ཕྱིར་རོ། །ནང་བསྐྱེད་པའི་རིམ་པ་ནི། ཁ་ནང་བལྟས་ཀྱི་རྣལ་འབྱོར་གཙོར་གྱུར་པ་ཡིན་ལ། སྒྲུབ་པ་པོའི་རྟེན་དཀྱིལ་འཁོར་བཞི་རྟེན་དང་བརྟེན་པར་བཅས་པའི་དཀྱིལ་འཁོར་རང་བྱུང་དུ་བཞུགས་པ་ཡིན་པ་ལ་ཡིན་པར་ངོ་ཤེས་ནས། དེ་ལ་གནད་དུ་བསྣུན་ནས་བསྒོམས་པས་བྱིན་རླབས་མྱུར་དུ་འཇུག་པ་ཡིན་ཏེ། དཔལ་སཾ་པུ་ཊི་ལས། ཧེ་རུ་ཀ་ལ་སོགས་པའི་ལྷ། །རྩ་གཟུགས་མཛེས་པར་ཡང་དག་གནས། །ཞེས་དང༌། བདེ་མཆོག་རྩ་རྒྱུད་ལས། ཡུལ་འདི་དག་གི་བུ་མོ་གང༌། །དཔའ་བོ་གཉིས་མེད་རྣལ་འབྱོར་མ། །དེ་ཀུན་འདོད་པའི་གཟུགས་ཅན་ཕྱིར། །ཡིད་ཀྱི་ཤུགས་ཀྱིས་འཇུག་པར་འགྱུར། །ཞེས་གསུངས་སོ། །གཉིས་པ་ཁྱད་པར་ཅན་གྱི་ལུས་དཀྱིལ་གྱི་སྒྲ་དོན་ནི། སྒྲུབ་པ་པོའི་ལུས་རགས་པ་དང་ཕྲ་བའི་རྩ་ཁམས་རྣམས་ལྷའི་བསྐྱེད་གཞིར་རང་བཞིན་གྱིས་གྲུབ་པ་ལ་རྟེན་དང་བརྟེན་པར་བཅས་པའི་ལྷག་པའི་ལྷའི་དཀྱིལ་འཁོར་དུ་བསྐྱེད་ཅིང༌། དེ་ལ་གནད་དུ་བསྣུན་པས། སྙིང་པོ་བདེ་ཆེན་གྱི་ཡེ་ཤེས་ལེན་པར་བྱེད་པས་ན་ལུས་ཀྱི་དཀྱིལ་འཁོར་ཞེས་བྱའོ། །ཡང་ཐབས་དེ་ལ་བརྟེན་ནས་ཡེ་ཤེས་ལེན་ཅིང་ཐ་མལ་གྱི་རྣམ་རྟོག་གཅོད་པས་ན་ལུས་ཀྱི་དཀྱིལ་འཁོར་ཞེས་བྱའོ། །

གསུམ་པ་སྒྲ་དེ་ལྡན་གྱི་ལུས་དཀྱིལ་གྱི་དབྱེ་བ་ལ་གཉིས་ཏེ། སྤྱིར་ལུས་དཀྱིལ་ཙམ་གྱི་དབྱེ་བ། བྱེ་བྲག་ཏུ་ཀྱེ་རྡོ་རྗེའི་ལུས་དཀྱིལ་གྱི་དབྱེ་བ་བཤད་པའོ། །དང་པོ་ལ་གཉིས་ཏེ། སྒོམ་པའི་གནས་སྐབས་ཀྱི་སྒོ་ནས་དབྱེ་བ་དང༌། བསྒོམ་བྱའི་ལུས་ཀྱི་སྒོ་ནས་དབྱེ་བའོ། །དང་པོ་ལ་གཉིས་ཏེ། ནང་དཀྱིལ་རྐྱང་བར་བསྒོམ་པ་དང༌། ཕྱི་ནང་སྦྲགས་ཏེ་བསྒོམ་པའོ། །དང་པོ་(ནི)། དྲིལ་བུ་(པའི་བདེ་མཆོག་གི་)ལུས་དཀྱིལ་དང༌། ངག་དབང་གྲགས་པའི་གཉུག་མ་དྲན་གསལ་ནས་བཤད་པའི་ལུས་དཀྱིལ་(ལྟ་བུ་)དང༌། གསུང་ངག་རིན་པོ་ཆེའི་ལམ་སོགས་ཉི་ཤུའི་དངོས་བསྟན་གྱི་ལུས་དཀྱིལ་ལྟ་བུའོ། །གཉིས་པ་འདི་ལ་གསལ་འདེབས་ཀྱི་ཚུལ་གྱི་སྒོ་ནས་བཞི་སྟེ། སྒྲུབ་པ་པོའི་ལུས་རྟེན་དང་བརྟེན་པར་བཅས་པའི་དཀྱིལ་འཁོར་གྱི་རྣམ་པར་རང་བཞིན་གྱིས་གྲུབ་པ་ལ། བསྐྱེད་ཆོག་གི་སྒོ་ནས་གསལ་འདེབས་པ་གསང་འདུས་འཕགས་ལུགས་ཀྱི་ལུས་དཀྱིལ་ལྟ་བུ་དང༌། སྒྲ་ཚུལ་གྱི་སྒོ་ནས་གསལ་འདེབས་པ་བདེ་མཆོག་ལུ་ཧི་པའི་ལུས་དཀྱིལ་(ལྟ་བུ་)དང༌། དཀྱིལ་འཁོར་རྒྱལ་མཆོག་སྤྲོ་བའི་ཞར་ལ་གསལ་འདེབས་པ། བདེ་མཆོག་ནག་པོ་པའི་ལུས་དཀྱིལ་(ལྟ་བུ་)དང༌། ཡེ་ཤེས་པ་དགུག་གཞུག་བྱས་པའི་རྐྱེན་གྱིས་གསལ་འདེབས་པ་ཀྱེ་རྡོ་རྗེ་མན་ངག་ལུགས་ཀྱི་ལུས་དཀྱིལ་ལྟ་བུའོ། །གཉིས་པ་བསྒོམ་བྱ་ལུས་ཀྱི་སྒོ་ནས་དབྱེ་བ་ནི། རགས་པའི་ཕུང་ཁམས་སྐྱེ་མཆེད་ལྷར་བསྐྱེད་པ་འདུས་པ་འཕགས་ལུགས་(ལྟ་བུ་)དང༌། བདེ་མཆོག་རྡོ་རྗེ་གདན་བཞིའི་རྒྱུད་ནས་བཤད་པའི་ལུས་དཀྱིལ་ལྟ་བུ་དང༌། ཕྲ་བའི་རྩ་ཁམས་ལྷར་བསྐྱེད་པ་བདེ་མཆོག་ལུ་ནག་དྲིལ་གསུམ་གྱི་ལུས་དཀྱིལ་(ལྟ་བུ་)དང༌། ཀྱེ་རྡོ་རྗེ་མན་ངག་ལུགས་ཀྱི་ལུས་དཀྱིལ་ལྟ་བུའོ། །གཉིས་པ་བྱེ་བྲག་ཏུ་ཀྱེ་རྡོ་རྗེའི་ལུས་དཀྱིལ་གྱི་དབྱེ་བ་བཤད་པ་ལ་གཉིས་ཏེ། སྤྱིར་ཀྱེ་རྡོ་རྗེ་ཙམ་གྱི་ལུས་དཀྱིལ་གྱི་དབྱེ་བ་བཤད་པ་དང༌། དེ་ལས་ཁྱད་པར་དུ་མན་ངག་ལུགས་ཀྱི་ལུས་དཀྱིལ་གྱི་དབྱེ་བ་བཤད་པའོ། །དང་པོ་ནི། རྡོ་རྗེ་སྙིང་འགྲེལ་ལས། ཕོ་བྲང་དྲུག་རྒྱལ་བ་རིགས་དྲུག་ཏུ་བསྒོམ་པ་དང༌། ཡུལ་ཡུལ་ཅན་གྱི་ལྷ་མོ་ཁྲོ་བོ་བཅུ་དང་བཅས་པ་འགོད་པའི་ལུས་དཀྱིལ་དང༌། དེ་བཞིན་དུ་ཡན་ལག་གི་ལྷ་འདྲ་བ་ལ། འཁོར་ལོ་ལྔ་ལ་བརྟེན་པ་དང༌། བཞི་ལ། གསུམ་ལ་བརྟེན་པ་སྟེ་མི་འདྲ་བ་བཞི་གསུངས། ནཱ་རོ་འགྲེལ་ཆེན་དུ་གྲགས་པ་ལས། ཕོ་བྲང་ལྔ་ཙམ་ལྷར་བསྐྱེད་པའི་ལུས་དཀྱིལ་དང༌། རྒྱལ་པོ་ཨིནྡྲ་བྷཱུ་ཏིས་མཛད་པའི་སཾ་པུ་ཊིའི་འགྲེལ་བ་ལས། འཁོར་ལོ་དྲུག་ལ་བརྟེན་པ། ལྔ་ལ་བརྟེན་པ་སྟེ་ལུགས་གཉིས་བཤད། གྲུབ་པ་བརྙེས་པའི་སློབ་དཔོན་ཆེན་པོ་ནག་པོ་པས། རགས་པའི་ཕུང་ཁམས་སྐྱེ་མཆེད་རྣམས་སྲུང་འཁོར་དུར་ཁྲོད་གཞལ་ཡས་ཁང་དང་བཅས་པའི་རྣམ་པར་བསྐྱེད་པ་དང༌། ཕྲ་བའི་རྩ་ཁམས་རྣམས་ཕོ་བྲང་ལྔའི་ལྷ་བརྒྱ་ལྔ་བཅུ་རྩ་གཉིས་ཀྱི་རྣམ་པར་བསྐྱེད་པའི་ལུས་དཀྱིལ་དང༌། གཞན་ཡང་སློབ་དཔོན་ངག་དབང་གྲགས་པ། ཤཱནྟི་པ། ཨ་བྷ་ཡཱ་ཀ་ར། སྒྲོལ་མ་ཅན་གྱི་སྡེ། སློབ་དཔོན་དགྲ་ལས་རྣམ་རྒྱལ་ལ་སོགས་པས་མཛད་པའི་ལུས་དཀྱིལ་གྱི་དབྱེ་བ་བསམ་གྱིས་མི་ཁྱབ་པ་ཡོད་དོ། །གཉིས་པ་དེ་ལས་ཁྱད་པར་དུ་མན་ངག་ལུགས་ཀྱི་ལུས་དཀྱིལ་གྱི་དབྱེ་བ་བཤད་པ་ལ། རྗེ་བཙུན་རྩེ་མོས། ལུང་འདི་(ཉིད་)དང་ཞིབ་ཏུ་སྦྱར་བའི་ཡི་གེར། རྩ་རྒྱུད་ནས་བཤད་པའི་ཧེ་རུ་ཀ་རིགས་བཞི་ལ་བསྡུས་པའི་དབང་དུ་བྱས་ནས་དེ་དག་གི་ཐུགས་ཀར་ཧཱུྃ་ཡིག་ལས་ཧེ་རུ་ཀ་ཡབ་ཡུམ་ཙམ་དུ་བསྐྱེད་པའི་ལུས་དཀྱིལ་རེ་རེ་དང༌། འབྲིང་པོའི་དབང་དུ་བྱས་ན་དེ་རེ་རེ་ལ་འཁོར་ལྷ་མོ་བརྒྱད་བརྒྱད་ཀྱིས་བསྐོར་བའི་ལུས་དཀྱིལ་རེ་རེ་དང༌། རྒྱས་པའི་དབང་དུ་བྱས་ནས་རེ་རེ་ལ་ཧེ་རུ་ཀ་རིགས་དྲུག་ཏུ་དབྱེ་བའི་རིགས་དྲུག་པ་ཁྱབ་བྱེད་དུ་བཏང་ནས་ཧེ་རུ་ཀ་རིགས་ལྔ་རྩ་འཁོར་ལོ་ལྔ་ལ་འགོད་པའི་ལུས་དཀྱིལ་ཏེ་བཅུ་གཉིས་སོ། །སྙིང་པོ་ཀྱེ་རྡོ་རྗེ་ཞལ་བརྒྱད་ཕྱག་བཅུ་དྲུག་པའི་སྐུ་ལུས་ལ་གདན་གསུམ་དངོས་སུ་ཚང་བར་འགོད་པའི་ལུས་དཀྱིལ་དང་། རྗེ་བཙུན་ཡུམ་གྱི་སྐུ་ལུས་ལ་བདག་མེད་ལྷ་མོ་བཅོ་ལྔ་འགོད་པའི་ལུས་དཀྱིལ་དང༌། རྗེ་བཙུན་ཡབ་ཡུམ་ཉིས་ཆར་འགོད་པའི་ལུས་དཀྱིལ་ཏེ་ཀུན་དྲིལ་བས་བཅོ་ལྔའོ། །དེ་ལྟར་རྗེ་བཙུན་ཡབ་ཡུམ་གྱི་ལུས་དཀྱིལ་འདི་ལ་ཡང༌། སློབ་དཔོན་སོ་སོའི་བཞེད་སྲོལ་མི་འདྲ་བའི་དབང་དུ་བྱས་ནས་ཡུལ་ཉི་ཤུ་རྩ་བཞིའི་རྩ་ཡིག་རྣམས་དང༌། སྙིང་གའི་རྩ་འདབ་བརྒྱད་ལ་འགོད་པའི་ལུགས་གཅིག་དང༌། ༝སྙིང་གའི་༝(མགྲིན་པའི་)རྩ་འདབ་བཅུ་དྲུག་ལ་འགོད་པའི་ལུགས་གཅིག་དང༌། རྩ་འཁོར་ལོ་བཞི་ལ་དབང་བྱེད་པའི་རྩ་སུམ་ཅུ་རྩ་གཉིས་ལ་འགོད་པའི་ལུགས་གཅིག་དང༌། སྤྱི་བོའི་རྩ་འདབ་བརྒྱད། མགྲིན་པའི་རྩ་འདབ་བརྒྱད། སྙིང་གའི་རྩ་འདབ་བརྒྱད། ལྟེ་བའི་རྩ་འདབ་བརྒྱད་ལ་འགོད་པའི་ལུགས་རྣམས་ཡོད་དོ། །བཞི་བ་དབྱེ་གཞི་ལུས་དཀྱིལ་གྱི་མིང་གི་རྣམ་གྲངས་བསྟན་པ་ལ་བདུན་ཏེ། བདེན་པའི་དཀྱིལ་འཁོར། རང་བཞིན་གྱི་དཀྱིལ་འཁོར། མ་བཅོས་པའི་དཀྱིལ་འཁོར། ཡང་དག་པའི་དཀྱིལ་འཁོར། དོན་དམ་པའི་དཀྱིལ་འཁོར། ནང་གི་དཀྱིལ་འཁོར། ལུས་ཀྱི་དཀྱིལ་འཁོར་རོ། །དང་པོ་ནི། གྲུབ་ཆེན་ཀླུ་བྱང་གིས། དེ་བཞིན་༝ཉིད་༝(ཡིད་)ཀྱི་དཀྱིལ་འཁོར་བདེན། །ཞེས་གསུངས་པའི་ཚིག་ཟུར་ཕྱི་མས་བསྟན་པ་ཡིན་ལ། འདི་ལ་ཁ་ཅིག །སེམས་ཀྱི་དཀྱིལ་འཁོར་བདེན་གྲུབ་ཙམ་ལ་འདོད་པ་ནི། གྲུབ་ཆེན་འདི་ཉིད་ཀྱིས། འཁོར་ལོ་རྣམ་བརྒྱད་བྲི་བར་བྱ། །ཞེས་མདོར་བསྟན་དུ་གསུངས་པ་དང་འགལ་བར་སེམས་སོ། །གཉིས་པ་ནི། སློབ་དཔོན་དྲིལ་བུ་པས་(དཔལ་འཁོར་ལོ་སྡོམ་པའི་དབང་གི་བྱ་བ་མདོར་བསྡུས་པ་ལས)། འགྲོ་བ་འདི་དག་རང་བཞིན་གྱིས། །གྲུབ་པའི་དཀྱིལ་འཁོར་གཉིས་མེད་པའོ། །ཞེས་གསུངས་པའི་དངོས་བསྟན་གྱི་དོན་ཡིན་ནོ། །གསུམ་པ་ནི། གྲུབ་ཆེན་དེ་ཉིད་ཀྱིས། བཅོས་མ་གཉིས་ཀྱི་ངོ་བོ་གང༌། །ཞེས་གསུངས་པའི་ཤུགས་ལ་བསྟན་ཏོ། །བཞི་བ་ནི། ཡང་དེ་ཉིད་ཀྱིས། ཡང་དག་དོན་མཐོང་གྲོལ་ཕྱིར་རོ། །ཞེས་ལུས་ཀྱི་དཀྱིལ་འཁོར་མཐོང་བ་ལ་ཡང་དག་པའི་དོན་མཐོང་བར་བཤད་པའི་ཕྱིར་རོ། །ལྔ་བ་ནི། དེ་ཉིད་ཀྱིས། འཁོར་ལོ་གསུམ་གྱི་དཀྱིལ་འཁོར་གྲུབ། །དཀྱིལ་འཁོར་ལྷ་རྣམས་གྲུབ་པའོ། །ཞེས་དང༌། དེ་ཡི་དབང་བསྐུར་ལ་སོགས་རིམ། །ཕྱི་ནས་མ་གྲུབ་ཡང་གྲུབ་བྱེད། །ཅེས་གསུངས་པའི་དོན་ཡིན་ནོ། །དྲུག་པ་ནི། སཾ་པུ་ཊི་ལས། ཕྱི་དང་བཅས་པའི་ནང་ཉིད་ཀྱི། །ཞེས་དང༌། བདེ་མཆོག་རྩ་རྒྱུད་ལས། པུ་ལ་སོགས་པ་ཅི་གསུངས་པ། །ཕྱི་དང་ནང་དུ་ཡང་དག་གནས། །ཞེས་གསུངས་པས་བསྟན་ཏོ། །བདུན་པ་ནི། སཾ་པུ་ཊི་ལས། དཀྱིལ་འཁོར་ལུས་སུ་གསུངས་པ་སྟེ། ཞེས་དང༌། ལུས་ཀྱི་དཀྱིལ་འཁོར་ཉམས་དགའ་བར། །ཞེས་གསུངས་སོ། །

མཐའ་དཔྱད།

ལྔ་བ་མིང་གི་རྣམ་གྲངས་དེ་དག་དང་ལྡན་པའི་ལུས་དཀྱིལ་དངོས་ཀྱི་མཐའ་༝བཅད་༝(དཔྱད་)པ་ལ་གསུམ་སྟེ། དགོད་གཞིའི་ལུས་ངོས་བཟུང་བ་དང༌། དེ་ལ་འགོད་པའི་ལུས་དཀྱིལ། ལུས་དཀྱིལ་དངོས་བསྟན་པའོ། །དང་པོ་ལ་གཉིས་ཏེ། སྤྱིར་ལུས་ཀྱི་སྒྲ་འཇུག་པ་ཙམ་ལ་བཤད་པ་དང༌། བྱེ་བྲག་ཏུ་སྐབས་སུ་བབས་པའི་ལུས་ཀྱི་གནས་ལུགས་དངོས་རྒྱས་པར་བཤད་པའོ། །དང་པོ་ལ། ཆོས་མངོན་པ་ལས། ལུས་ཀྱི་སྒྲ་འཇུག་པ་བཞི་ཙམ་བཤད་དེ། དེ་ཡང་ལུས་ཀྱི་དབང་པོ་ཁོ་ན་ལ་ལུས་ཀྱི་སྒྲ་བཤད་པ་དང༌། དབང་པོ་གཟུགས་ཅན་ལྔ་ཆར་ལ་ལུས་ཀྱི་སྒྲ་བཤད་པ་དང༌། ཉེར་ལེན་གྱི་ཕུང་པོ་ཙམ་ལ་ལུས་ཀྱི་སྒྲ་བཤད་པ་དང༌། རྫས་སུ་གྲུབ་ཙམ་ལ་ལུས་ཀྱི་སྒྲ་བཤད་པ་དང་བཞིའོ། །དེ་བཞིན་དུ་རྣལ་འབྱོར་བླ་ན་མེད་པའི་རྒྱུད་སྡེ་ནས་ལུས་ཀྱི་སྒྲ་འཇུག་པའི་གཞི་མང་དུ་གསུངས་༝སོ༝(ཏེ)། དེ་ཡང་རིགས་དྲུག་གིས་བསྡུས་པའི་སེམས་ཅན་གྱི་ཉེར་ལེན་གྱི་ཕུང་པོ་ཙམ་ལ་ལུས་ཀྱི་སྒྲ་བཤད་པ་དང༌། ཁམས་དྲུག་(93)ལྡན་གྱི་རྡོ་རྗེའི་ལུས་སྐྱོན་མེད་པ་ཙམ་ལ་ལུས་ཀྱི་སྒྲ་བཤད་པ་དང༌། རྟེན་དཀྱིལ་འཁོར་བཞིའི་ནང་ནས་རྩ་ཁོ་ན་ལ་ལུས་ཀྱི་སྒྲ་བཤད་པ་དང༌། དབང་རྟེན་ཁོག་པ་ཙམ་ལ་ལུས་ཀྱི་སྒྲ་བཤད་པ་དང༌། རྟེན་དཀྱིལ་འཁོར་བཞི་ཆར་ལ་ལུས་ཀྱི་སྒྲ་བཤད་པ་དང༌། གཙོ་བོའི་སྐུ་ལུས་ཙམ་ལ་ལུས་ཀྱི་སྒྲ་བཤད་པ་དང་དྲུག་ཡོད་པའི་དང་པོ་ནི། །རྩ་རྒྱུད་ལས། ལུས་ལ་ཡེ་ཤེས་ཆེན་པོ་གནས། །རྟོག་པ་ཐམས་ཅད་ཡང་དག་སྤངས། །དངོས་པོ་ཀུན་ལ་ཁྱབ་པ་པོ། །ལུས་གནས་ལུས་ལ་མ་སྐྱེས་པའོ། །ཞེས་གསུངས་པའི་གཞུང་འདི་རང་བཞིན་ལྷན་སྐྱེས་ལ་སྦྱར་ཏེ་འཆད་པའི་ཚེ། རིགས་དྲུག་གིས་བསྡུས་པའི་སེམས་ཅན་གྱི་ཉེར་ལེན་གྱི་ཕུང་པོ་ཙམ་ལ་ལུས་སུ་གཞག་པ་དང༌། གཉིས་པ་ནི། གཞུང་འདི་ཞུ་བདེ་ལྷན་སྐྱེས་ལ་སྦྱར་ཏེ་འཆད་པའི་ཚེ། རྡོ་རྗེའི་ལུས་སྐྱོན་མེད་པ་ཙམ་ལ་ལུས་སུ་བཞག་པ་དང༌། གསུམ་པ་ནི། སཾ་པུ་ཊི་ལས། དཀྱིལ་འཁོར་ལུས་སུ་གསུངས་པ་སྟེ། ཞེས་གསང་བ་ཆོས་ཀྱི་དཀྱིལ་འཁོར་གསུམ་གྱི་ནང་ནས། རྩ་ཁོ་ན་ལ་ལུས་སུ་བཞག་པ་དང༌། བཞི་བ་ནི། དྲིལ་བུ་གཞུང་ཆུང་ལས། རྒྱན་རྣམས་རབ་མཛེས་ཧེ་རུ་ཀའི། །ལུས་ནི་དཀྱིལ་འཁོར་ཉིད་དུ་འདོད། །ཅེས་དང༌། སཾ་པུ་ཊི་ལས། ལུས་ཀྱི་དཀྱིལ་འཁོར་ཉམས་དགའ་བར། །ཞེས་དབང་རྟེན་ཁོག་པ་ཙམ་ལ་ལུས་སུ་བཞག་པ་དང༌། ལྔ་བ་ནི། རྣལ་འབྱོར་དབང་ཕྱུག་གི་གཞུང་ཆུང་ལས། ལུས་ཐབས་རྒྱུད་སོགས་ལ་ཞེས་པའི་ཐབས་དང༌། ལུས་ལ་བརྟེན་ནས་བདེ་ཆེན་གྱི་སྒྲིབ་པ་འདག་ཅིང༌། ཞེས་པའི་སྐབས་ཀྱི་ལུས་རྟེན་དཀྱིལ་འཁོར་བཞི་ལ་ངོས་འཛིན་པར་མཛད་པ་ཡིན་ནོ། །དྲུག་པ་ནི། རྗེ་བཙུན་རིན་པོ་ཆེས། རྣལ་འབྱོར་མ་ཀུན་སྤྱོད་ཀྱི་ཊཱི་ཀར། གཙོ་བོའི་ཕྱག་བཅུ་གཉིས་ལ་མ་མོ་བཅུ་གཉིས་འགོད་པ། ལུས་དཀྱིལ་མཚན་ཉིད་པར་བཤད་པ་ལས་གྲུབ་བོ། །གཉིས་པ་བྱེ་བྲག་ཏུ་སྐབས་སུ་བབ་པའི་ལུས་ཀྱི་གནས་ལུགས་དངོས་རྒྱས་པར་བཤད་པ་ལ། སྤྱིར་གྱི་ཤར་དང་ལྷོ་དང༌། ནུབ་ཀྱི་གླིང་གསུམ་དུ་སྐྱེས་པའི་ཁམས་དྲུག་ (94) ལྡན་གྱི་མིའི་ལུས་ནི་རྡོ་རྗེ་ཐེག་པ་དང༌། སོ་སོ་ཐར་པའི་རྟེན་གྱི་མཆོག་ཏུ་གྱུར་པ་ཡིན་ནོ། །དེ་ལས་ཁྱད་པར་འཛམ་བུ་གླིང་དུ་ལེགས་པར་སྐྱེས་པའི་ཚེ་འདིར་བྱས་པའི་ལས་ཀྱི་འབྲས་བུ་ཚེ་འདིར་སྨིན་པར་འགྱུར་བ་ལས་ཀྱི་ས་པར་རབ་ཏུ་གྲགས་ཤིང༌། དེ་ལྟ་བུའི་ཁམས་དྲུག་ལྡན་གྱི་རྡོ་རྗེའི་ལུས་སྐྱོན་མེད་པ་ནི་ཚེ་གཅིག་ལུས་གཅིག་ལ་འཚང་རྒྱ་བའི་རྣལ་འབྱོར་བླ་ན་མེད་པའི་གདམས་ངག་མཉན་པའི་སྣོད་དུ་གྱུར་པ་ཡིན་ནོ། །དེ་ལྟ་བུའི་འཛམ་བུའི་གླིང་གི་མི་མངལ་སྐྱེས་ཁམས་དྲུག་(95)ལྡན་གྱི་ལུས་ཀྱི་རྣམ་གཞག་རྒྱས་པར་འཆད་པ་ལ་གསུམ་སྟེ། དང་པོར་ཆགས་པའི་ཚུལ། བར་དུ་གནས་པའི་ཚུལ། མཐར་འཇིགས་པའི་ཚུལ་ལོ། །དང་པོ་(ནི)། བར་དོའི་གདམས་ངག་མེད་པའི་བར་སྲིད་ཀྱི་སེམས་ཅན་དེ་མི་གཅེར་བུ། ཆར་དང་རླུང་དྲག་པོས་དེད་པ་ཙམ་གྱི་སྣང་བ་ཤར་ནས། གང་དུ་སྐྱེ་བའི་གནས་དེ་ནི། །མི་ལ་ཁང་བཟང་ཉམས་དགའ་བར། །ལྷ་ལ་རིན་ཅེན་གཞལ་མེད་ཁང༌། །ལྷ་མིན་ནགས་ཚལ་སྟུག་པོ་སྟེ། །དུད་འགྲོ་ས་ཕུག་སྤྱིལ་བོར་མཐོང༌། །ཞེས་གསུངས་པ་ལ་སོགས་པར་མཐོང་ངོ༌། །དེའི་ཚེ་ཕ་མ་ཉལ་བོ་བྱེད་པ་མཐོང་བས་ཆགས་སྡང་དྲག་པོ་མི་བཟོད་པ་སྐྱེས་ཏེ། བར་སྲིད་འགག་ཅིང་སྐྱེ་སྲིད་དུ་ཉིང་མཚམས་སྦྱོར་བར་བྱེད་དོ། །དེ་ཡང་ཕའི་སྤྱི་བོ་དང་ཁའམ་བཤང་ལམ་གང་ཡང་རུང་བར་ཞུགས་ཏེ། མའི་མངལ་དུ་ཕའི་ཁམས་དཀར་པོ་འབྲུ་གསུམ་གྱི་སྒྲ་དང་བཅས་པ། མའི་ཁམས་དམར་པོ་འབྲུ་གསུམ་གྱི་སྒྲ་དང་བཅས། བར་དོའི་རྣམ་ཤེས་དང་གསུམ་རོ་གཅིག་ཏུ་འདྲེས་ཏེ། ཟག་བཅས་ཀྱི་བདེ་བ་ཅུང་ཟད་དང་བཅས་པའི་ངང་ལ་བརྒྱལ་ཏེ་གནས་སོ། །དེ་ནས་ཞག་བདུན་ཕྲག་གཅིག་མེར་མེར་བོ་ཞོ་ཆགས་སུ་རུང་བ་ལྟ་བུ། གཉིས་པ་ནུར་ནུར་བོ་ཞོ་ཆགས་པ་ལྟ་བུ། གསུམ་པ་ལྟར་ལྟར་བོ་ཞོ་ལེགས་པར་ཆགས་པ་ལྟ་བུ། བཞི་བ་གོར་གོར་བོ་སྟེ་ཞོ་བསྲུབས་པ་ལས་མར་འབྱུང་བ་ལྟ་བུ། ལྔ་བ་མཁྲང་བོར་གྱུར་ཏེ་ཤའི་རྣམ་པ་ཅན་དུ་གནས་པ་ཡིན་ཏེ། སྡོམ་འབྱུང་ལས། དང་པོའི་རྣམ་པ་མེར་མེར་བོ། །ནུར་ནུར་བོ་ནི་གཉིས་པ་ཡིན། །ལྟར་ལྟར་བོ་སྐྱེས་གསུམ་པ་སྟེ། །དེ་བཞིན་བཞི་བ་གོར་གོར་བོ། །ཤ་ཡི་རྣམ་པ་ཅན་དུ་འགྱུར། །ཞེས་གསུངས་པ་ལྟར། གོར་གོར་བོའི་དུས་སུ་ལྟེ་བའི་ཐད་དུ་རྩ་གསུམ་༝དུ་༝ཤད་ཀྱི་རྣམ་པ་ལྟ་བུ་མངལ་ན་གནས་པའི་སེམས་ཅན་དེའི་རང་སོར་ཕྱེད་དང་བཅུ་གསུམ་གྱིས་ཚད་ཙམ་དུ་གནས་སོ། །དེ་ལས་རིམ་བཞིན་ཡས་མར་དུ་ལུས་གྲུབ་ཚུལ་ནི། ཤ་༝ལྦགས་༝(པགས་)རྩ་གསུམ་སྤྱི་བོ་ནས་ཡས་ནས་མར་རིམ་བཞིན་ཆགས། རྐང་མར་རུས་པ་ཆུ་རྒྱུས་གསུམ་རྐང་མཐིལ་ནས་མས་ནས་ཡར་རིམ་བཞིན་ཆགས། དེ་ནས་རྩ་གསུམ་ལུས་ཀྱི་དབུས་ནས་སོང་སྟེ། ཐོག་མར་སྤྱི་བོ་བདེ་ཆེན་གྱི་འཁོར་ལོ་ཆགས། དེ་ནས་རིམ་བཞིན་མགྲིན་པ། སྙིང་ག །ལྟེ་བ། གསང་གནས་བདེ་སྐྱོང་གི་བར་དུ་ཆགས། མཐར་རྩ་བྱེ་པ་ཕྲག་ཕྱེད་དང་བཞིའི་བར་དུ་ཆགས་སོ། །དེ་ལྟ་བུའི་ཕྱིའི་ལུས་ཀྱི་དབྱིབས་ནི། བཤད་རྒྱུད་རྡོ་རྗེ་འཕྲེང་བ་དང༌། དུས་ཀྱི་འཁོར་ལོ་ལས། ཁྱབ་འཇུག་གི་འཇུག་པ་བཅུ་དང་སྒོ་བསྟུན་ཏེ་(96)བཤད་པ་ལྟར་ན། རྡོ་རྗེ་འཕྲེང་བ་ལས། ཉ་དང་རུས་སྦལ་ཕག་རྒོད་དང༌། །ར་མ་གཉིས་དང་ནག་པ་དང༌། །མི་ཡི་སེང་གེ་མིའུ་ཐུང་དང༌། །སངས་རྒྱས་ངང་པ་ཅན་ཏེ་བཅུ། །ཞེས་གསུངས་པས། ཟླ་བ་དང་པོ་ལ་ལུས་ཀྱི་དཀྱིལ་ལྡིར་ཞིང༌། མགོ་འཇུག་ཅུང་ཟད་ཕྲ་བ། ཁྱབ་འཇུག་ཉའི་རྣམ་པ་ཅན་དང༌། གཉིས་པ་ལ་ཡན་ལག་བཞི་མགོ་བོ་དང་བཅས་པ་ཅུང་ཟད་འབུར་བ་རུས་སྦལ་གྱི་རྣམ་པ་ཅན་དང༌། གསུམ་པ་ལ་ལུས་སྒུར་ཞིང་མགོ་ཅུང་ཟད་འཕྱང་པ་ཕག་རྒོད་ཀྱི་རྣམ་པ་ཅན་དང༌། བཞི་བ་དང་། ལྔ་བ་ལ། སོ་དང་སེན་མོ་འབབ་པའི་ཁམས་ཅུང་ཟད་གྲུབ་པ་ར་མ་གཉིས་དང་ཆོས་མཚུངས་སོ། །དྲུག་པ་ལ་ཡན་ལག་གི་ཆ་ཤས་རྫོགས་པས་བྲམ་ཟེ་ནག་པོའི་རྣམ་པ་ཅན། བདུན་པ་ལ་མགོ་བོའི་ཆ་ཤས་རྫོགས་པས་མིའི་སེང་གེའི་རྣམ་པ་ཅན། བརྒྱད་པ་ལ་ལུས་ཀྱི་ཆ་ཤས་ཡོངས་སུ་རྫོགས་པ་ལས་ཡན་ལག་གི་ལྷུ་ཚིགས་ཐུང་བས་མིའུ་ཐུང་གི་རྣམ་པ་ཅན། དགུ་བ་ལ་མའི་མངལ་ནས་ཕྱིར་འཐོན་པར་འདོད་ནས་སྐེ་ཅུང་ཟད་རིང་བས་ངང་པའི་རྣམ་པ་ཅན། ཟླ་བ་བཅུ་ཡོངས་སུ་རྫོགས་པ་ན་ས་བཅུའི་དོད་དེ་སངས་རྒྱས་ཀྱི་མིང་གིས་བཏགས་པ་ཡིན་ཏེ། རྩ་རྒྱུད་ལས། ཟླ་བ་བཅུ་ཡང་ས་རྣམས་ཉིད། །སེམས་ཅན་ས་བཅུའི་དབང་ཕྱུག་གོ །འདི་དག་རྐྱེན་གྱིས་སེམས་ཅན་རྣམས། །སངས་རྒྱས་ཉིད་དུ་ཐེ་ཚོམ་མེད། །ཅེས་གསུངས་པ་ལྟར་རོ། །བྱང་ཆུབ་སེམས་ཀྱི་གྲུབ་ཚུལ་ནི། ཕ་མའི་ཁམས་དྭངས་མ་འབྲུ་གསུམ་གསུམ་དང༌། བར་དོའི་རྣམ་ཤེས་གསུམ་ལྷན་ཅིག་ཏུ་གནས་པ་ལ། ཁུ་ཁྲག་གི་ཐིགས་པ་རེ་རེ་ལུས་སུ་སོང༌། །ཐིག་པ་གཉིས་གཉིས་སྙིང་གའི་ཐད་རྩ་དབུ་མའི་ནང་དུ་གནས་པ་དེ་ལ་སེམས་ཟིན་ཏེ་རླུང་ཁ་སྦྱོར་དུ་གྱུར་ནས། དེའི་ཡོན་ཏན་གྱིས་ལུས་མི་རུལ་བ་དང༌། མི་འཚུབ་པ་དང༌། ཟས་ཟ་མི་དགོས་པ་སོགས་འབྱུང༌། མངལ་ནས་ཕྱིར་བཙས་པའི་ཚེ། ཕྱིའི་རླུང་རགས་པ་སྣ་བུག་གཡས་ནས་ཞུགས་པས། དེའི་ཤུགས་ཀྱིས་གྱེན་རྒྱུའི་རླུང་གྱེན་ལ་དྲངས་ཏེ། དེ་དང་ལྷན་ཅིག་ཏུ་ཕའི་ཁམས་དཀར་པོ་གྱེན་ལ་སོང་སྟེ་སྤྱི་བོར་ཆགས།(97) རླུང་ནང་དུ་ཞུགས་པས་དེའི་ཤུགས་ཀྱིས་ཐུར་སེལ་གྱི་རླུང་འོག་ཏུ་ལྷུང་བས་དེ་དང་ལྷན་ཅིག་ཏུ་མའི་ཁམས་དམར་པོ་ཆ་གཉིས་སུ་ཆད་ནས་ཆ་གཅིག་ལྟེ་འོག་སོར་བཞིའི་ཐད་དུ་རྩ་རིན་པོ་ཆེའི་ཕོ་བྲང་དུ་ཆགས་སོ། །

93 ནམ་མཁའ། རླུང་། མེ། ཆུ། ས། ཡེ་ཤེས།

94 ནམ་མཁའ། རླུང་། མེ། ཆུ། ས། ཡེ་ཤེས།

95 རུས་པ། རྐང། ཁུ་བ། ཤ། པགས་པ། ཁྲག

96 ཁྱབ་འཇུག་གི་འཇུག་པ་བཅུ་ལས་དང་པོ་ཉ་ནི། སྔོན་རིག་བྱེད་ཆེན་པོ་བཞིའི་ཡི་གེ་རང་བྱུང་དུ་ནམ་མཁའ་ལ་གནས་པ་ཚངས་པས་དྲན་ནས་སེམས་ཅན་ལ་བཤད་པས་བདེ་སྐྱིད་གྲུབ་པའི་ཚེ་རིག་བྱེད་ཀྱི་གླེགས་བམ་རྒྱ་མཚོར་ལྷུང་ནས་བདེ་སྐྱིད་ཉམས་སོ། །དེའི་ཚེ་ཁྱབ་འཇུག་སྤྲུལ་པའི་སྐུ་རྒྱུ་རྐྱེན་གྱིས་མ་བསྐྱེད་པར་རང་བྱུང་གཞན་ལ་ཕན་པར་བརྩོན་པ་དེས་ཉ་ཆེན་པོར་སྤྲུལ་ནས་རྒྱ་མཚོར་ཞུགས་ཏེ་གླེགས་བམ་ཕྱུང་ནས་བདེ་སྐྱིད་སྤེལ་བས་དྲིན་ཆེ་ཞེའོ། །གཉིས་པ་རུས་སྦལ་ནི། འཇིག་རྟེན་གྱི་ཁམས་འདི་བཅུད་ཀྱི་ལྗིད་ཀྱིས་འོག་ནས་གྲུམ་ཞིང་ཐུར་དུ་ལྷུང་བར་གྱུར་པ་ན། གསེར་གྱི་རུས་སྦལ་ཆེན་པོར་སྤྲུལ་ནས་འཇིག་རྟེན་གྱི་ཁམས་བཏེགས་ཞེའོོ། །གསུམ་པ་ཕག་རྒོད་ནི། ཡང་འཇིག་རྟེན་གྱི་ཁམས་རླུང་ཆེན་པོས་འཐོར་བར་གྱུར་པ་ན། ལྕགས་ཀྱི་ཕག་རྒོད་དུ་སྤྲུལ་ནས་མནན་ཅེའོ། །བཞི་བ་རྒྱལ་པོ་ར་མ་ཎ་ནི། མི་རྣམས་ལ་སྲིན་པོས་འཚེ་བ་ན་རྒྱལ་བོ་ར་མ་ཎར་སྤྲུལ་ནས་སྲིན་པོ་བསད་བའི་སྒྲུང་སྟེ། སྔོན་རྒྱལ་པོ་ཤིང་རྟ་བཅུ་བའི་བུ་དགའ་བྱེད་ཀྱི་ཆུང་མ་རོལ་རྙེད་མ་ལང་ཀ་མགྲིན་བཅུས་ཕྲོགས་པ་ན་དེ་ལ་དམག་དྲངས་ཏེ། མགྲིན་བཅུ་བསད་པའི་ལོ་རྒྱུས་དེའོ། །ལྔ་བ་དྲང་སྲོང་རཱ་མ་ཎ་ནི། དགའ་བྱེད་དགྲ་སྟ་ཅན་གྱི་རྒྱལ་པོ་གདུག་ཅན་ཉི་ཤུ་རྩ་གཅིག་བསད་པའོ། །དྲུག་པ་ནག་པ་ནི། ཀ་ལི་ཀ་ཞེས་ཀླུ་མ་རུང་བ་གཅིག་གིས་མི་རྣམས་ལ་འཚེ་བ་ན། དེ་བཏུལ་བས་ཀླུའི་ཁ་རླངས་ཀྱིས་ལུས་ནག་པོར་སོང་བས་དེ་སྐད་དུ་གྲགས་སོ། །བདུན་པ་མི་ཡི་སེང་གེ་ནི། ལྷ་མ་ཡིན་གྱི་དབང་པོ་གསེར་ཅན་གྱིས། དབང་ཕྱུག་ཆེན་པོ་ལྷའི་ལོ་འབུམ་ཕྲག་བཅུ་དྲུག་ལ་བསྒྲུབས་པས་གྲུབ་སྟེ། དངོས་གྲུབ་གང་འདོད་པ་སློངས་ཤིག་ཟེར་རོ། །གསེར་ཅན་གྱིས་བདག་ཁང་བའི་ནང་དང་ཕྱི་དང་ས་དང་ནམ་མཁའ་མི་གསོད་པ་དུག་དང་། མཚོན་དང་། མི་དང་། མི་མ་ཡིན་པ་གང་གིས་ཀྱང་མི་གསོད་པའི་དངོས་གྲུབ་ཞུ་བྱས་པས་དེ་བཞིན་དུ་བྱིན་ནོ། །དེ་ནས་གསེར་ཅན་གྱི་བུ་ཐ་ཆུང་ཡུལ་གཞན་དུ་འཁྱམས་པ་ལ་ཁྱབ་འཇུག་གིས་ཁྱོད་རང་ཕའི་གམ་དུ་སོང་ལ། ཐེམ་པའི་སྟེང་དུ་ཁྲི་བརྩིགས་ལ་ཕ་ཞོག དེའི་མདུན་དུ་བསྟོད་པ་འདི་སྨྲོས་ཤིག རི་བོ་རི་བོ་ལ་ནི་ཐུབ་པ་བཞུགས། །ཆུ་བོ་ཆུ་བོ་ལ་ནི་ཆུ་ལྷ་གནས། །གཞི་མདོ་གཞི་མདོ་ལ་ནི་ཞི་བ་སྟེ། །ཀུན་ཏུ་ཀུན་ལ་དབང་བྱེད་ཁྱབ་འཇུག་ཡིན། །ཅེས་བསླབས་སོ། །བུས་དེ་བཞིན་དུ་བྱས་པས་ཕ་ཁྲོས་ནས། ཐམས་ཅད་ལ་ཁྱབ་འཇུག་གནས་ན། འདི་ལ་ཡང་ཡོད་དམ། ཞེས་ཐེམ་པ་ལ་ཁུ་ཚུལ་བསྣུན་པས། དེ་ནས་ཁྱབ་འཇུག་ལུས་པོ་མི། མགོ་བོ་སེང་གེ །སྡེར་མོ་ལྕགས་ལས་བྱས་པ་ཞིག་བྱུང་སྟེ། གསེར་ཅན་པང་དུ་བཞག་སྟེ། སྡེར་མོས་ལྟོ་བ་ཧྲལ་ཏེ་བསད་དོ། །བརྒྱད་པ་མིའུ་ཐུང་ནི། ལྷ་མ་ཡིན་གྱིས་མི་རྣམས་ལ་འཚེ་བ་ན། ཁྱབ་འཇུག་མིའུ་ཐུང་དུ་བརྫུས་ནས། སཾ་སྐྲ་ཏའི་སྐད་ཀྱིས་བསྟོད་པ་བྱས་ཏེ་ཁྱོད་ཐམས་ཅད་ཀྱི་བདག་པོ་ཡིན་པས་བདག་ལ་དབེན་པ་གོམ་པ་གང་ཞུ་བྱས་པས། གོམ་པ་གསུམ་ཡང་སྦྱིན་ཟེར་བ་ལ། མིའུ་ཐུང་ཆེན་པོར་སྤྲུལ་ནས། རྐང་བ་གཡས་པ་རི་རབ་ཀྱི་རྩེ་ལ་བཞག་གཡོན་པ་དབང་ཆེན་གསེར་གྱི་ས་གཞིར་བཞག་ནས་གོམ་པ་དོ་གང་ནས་སྟེར་བྱས་པས་སྟོབས་ལྡན་སྐྱེངས་ནས་རི་རབ་ཀྱི་ཁོང་གསེང་དུ་གབ་པའོ། །དགུ་བ་སངས་རྒྱས་ནི། ཤཱཀྱ་ཐུབ་པར་སྤྲུལ་ཞེས་གྲགས་སོ། །བཅུ་བ་ངང་བ་ནི། ཉལ་གྱི་རིགས་ཀྱི་སེམས་ཅན་ལ་ཕན་པར་བྱ་ཞེས་འདོད་དོ། །

97 སྣ་བུག་གཡོན་ནས་རླུང་ནང་དུ་ཞུགས་པས་དེའི་ཤུགས་ཀྱིས་ཐུར་སེལ་གྱི་རླུང་འོག་ཏུ་ལྷུང་བས་དེ་དང་ལྷན་ཅིག་ཏུ་མའི་ཁམས་དམར་པོ་ཆ་གཉིས་སུ་ཆད་ནས་ཆ་གཅིག་ལྟེ་འོག་སོར་བཞིའི་ཐད་དུ་རྩ་རིན་པོ་ཆེའི་ཕོ་བྲང་དུ་ཆགས་ཞེས་དང། སྣ་བུག་གཡས་ནས་རླུང་ཕྱིར་འགྲོ་བ་དང་དེའི་ཤུགས་ཀྱིས་གྱེན་རྒྱུའི་རླུང་གྱེན་ལ་དྲངས་ཏེ། དེ་དང་ལྷན་ཅིག་ཏུ་ཕའི་ཁམས་དཀར་པོ་གྱེན་ལ་སོང་སྟེ་སྤྱི་བོར་ཆགས་སོ་ཞེས་ཡིན་ནམ་སྙམ།

རྟེན་དཀྱིལ་འཁོར་བཞིའི་ཆགས་ཚུལ།

གཉིས་པ་བར་དུ་གནས་པའི་ཚུལ་ལ་གཉིས་ཏེ། མདོར་བསྟན་པ་དང༌། རྒྱས་པར་བཤད་པའོ། །དང་པོ་ནི། རིམ་གཉིས་ཀྱི་ལམ་ཉམས་སུ་བླངས་པས་གང་ལ་གནད་དུ་བསྣུན་པའི་གཞི། རྡོ་རྗེ་ལུས་ཀྱི་གནས་ལུགས་ལེགས་པར་ངོ་མ་ཤེས་ན། ལམ་ལ་འབད་རྩོལ་ཇི་ཙམ་བྱས་ཀྱང་རིམ་གཉིས་ཀྱི་ཏིང་ངེ་འཛིན་སྐྱེ་བ་མི་སྲིད་དེ། དཔེར་ན། འོ་མ་འདོད་༝པ་༝(པས་)རྭ་ནས་འཐེན་པ་བཞིན་ནོ། །དེས་རྡོ་རྗེ་ལུས་ཀྱི་གནས་ལུགས་ལེགས་པར་ངོ་ཤེས་ན། དེ་དང་དེར་གནད་དུ་ཅུང་ཟད་ཙམ་བསྣུན་བས་རིམ་གཉིས་ཀྱི་ཏིང་ངེ་འཛིན་ཐོགས་མེད་དུ་སྐྱེ་བ་ཡིན་ཏེ། དཔེར་ན། འོ་མ་འདོད་༝པ་༝(པས་)ནུ་མ་ནས་འཐེན་པ་དང་ཆོས་མཚུངས་སོ། །དེས་ན་ལུས་རགས་པ་ནི་དབང་རྟེན་ཁོག་པ་དང་བཅས་པ། ཕྲ་བ་ནི་ལུས་རྩ། རྩ་ཡི་གེ །ཁམས་བདུད་རྩི། སྙིང་པོ་རླུང་དང་བཞི་ཡོད་པའི་ནང་ནས། དང་པོ་ནི། ལུས་རྩའི་རྣམ་གཞག་འཆད་པ་ལ། དུས་ཀྱི་འཁོར་ལོ་ལས་འབྱུང་བ་ལྟར་བཤད་ན།(?འདིར་ཅུང་ཟད་ཆད་སྙམ་) རྩ་བྱེ་བ་ཕྲག་བརྒྱད་ཅུ། དེ་བསྡུ་ན། རྡོ་རྗེ་སྙིང་འགྲེལ་ལས། བ་སྤུའི་བུ་གའི་གྲངས་སྙེད་ཀྱི། །རྩ་ནི་བྱེ་བ་ཕྱེད་དང་བཞི། །ཞེས་གསུངས་པས། བ་སྤུའི་བུ་གའི་གྲངས་དང་མཉམ་པའི་རྩ་བྱེ་བ་ཕྲག་ཕྱེད་དང་བཞི། དེ་བསྡུ་ན། ཕྱག་རྒྱ་ཆེན་པོ་ཐིག་ལེ་ལས། ཉོན་ཅིག་ལྷ་མོ་སྐལ་ཅན་ལ། །རྩ་ཡི་འཁོར་ལོ་འབྱུང་བའི་མཆོག །སྟོང་ཕྲག་བདུན་ཅུ་རྩ་གཉིས་པོ། །རྩ་རྣམས་ཀྱི་ནི་རིགས་བཤད་དོ། །ཞེས་གསུངས་པས། ཁམས་དང་རླུང་དང་ཁྲག་རྒྱུ་བའི་རྩ་སྟོང་ཕྲག་བདུན་ཅུ་རྩ་གཉིས་སུ་འདུས། དེ་བསྡུ་ན་ལས་ཀྱི་རླུང་ཉི་ཁྲི་ཆིག་སྟོང་དྲུག་བརྒྱ་རྒྱུ་བའི་རྩ་ཡང་དེ་སྙེད་དུ་འདུས་སོ། །དེ་ཡང་བསྡུ་ན། སཾ་པུ་ཊི་ལས། འཁོར་ལོ་བཞི་ཡི་རབ་དབྱེ་བས། བརྒྱ་ཕྲག་གཅིག་དང་ཉི་ཤུ་ལྷག །ཅེས་གསུངས་པས། འཁོར་ལོ་བཞིའི་དབང་དུ་བྱས་ནས། བརྒྱ་དང་ཉི་ཤུ། འཁོར་ལོ་ལྔའི་དབང་དུ་བྱས་ནས་བརྒྱ་དང་ལྔ་བཅུ་རྩ་བདུན་ནོ། །༝དེ་བསྡུ་ན་ཡན་ལག་གི་གཙོ་བོའི་དབང་དུ་བྱས་ནས་བརྒྱད་བཅུ་རྩ་གཉིས་སུ་འདུ།༝ དེ་བསྡུ་ན། རྩ་རྒྱུད་ལས། རྩ་རྣམས་ནི་སུམ་ཅུ་རྩ་གཉིས་ཏེ། བྱང་ཆུབ་ཀྱི་སེམས་སུམ་ཅུ་རྩ་གཉིས་འབབ་པ། བདེ་བ་ཆེན་པོའི་གནས་སུ་འཛག་པའོ། །ཞེས་གསུངས་པས་ཁམས་དྭངས་མ་གཙོ་བོར་འབབ་པའི་རྩ་སུམ་ཅུ་རྩ་གཉིས། དེའི་སྟེང་དུ། སཾ་པུ་ཊི་ལས། ལུས་ཅན་སྙིང་གའི་དབུས་སུ་ནི། །རྩ་རྣམས་ལྔ་ནི་ཡང་དག་གནས། །ཞེས་གསུངས་པས། སྦས་པའི་རྩ་ལྔ་བསྣན་པས་རྩ་སུམ་ཅུ་རྩ་བདུན་ནོ། །དེ་བསྡུ་ན། འཁོར་ལོ་བདེ་མཆོག་ལས། དཔའ་བོ་ཉེར་བཞི་དང༌། དཔའ་མོ་ཉེར་བཞི་སྦྱངས་པའི་དབང་དུ་བྱས་ནས། རྩ་ཉི་ཤུ་རྩ་བཞིར་འདུས། དེ་བསྡུ་ན། སྙིང་གའི་རྩ་འདབ་བརྒྱད་དུ་འདུ། དེ་བསྡུ་ན། རྩ་རྒྱུད་ལས། དེ་རྣམས་ཀྱི་ནང་ནས་རྩ་རྣམ་པ་གསུམ་ནི་གཙོ་མོ་སྟེ། རྐྱང་མ་དང༌། རོ་མ་དང༌། ཀུན་འདར་མའོ། །ཞེས་གསུངས་པས། རོ་རྐྱང་དབུ་གསུམ་དུ་འདུས་པ་ཡིན་ནོ། །

གཉིས་པ་རྩ་ཡི་གེ་ལ་རྒྱས་པར་ཕྱེ་ན་བསམ་གྱིས་མི་ཁྱབ་པ་ཡོད་ཀྱང༌། མདོར་བསྡུ་ན་ཨ་ཀ་ཙ་ཊ་ལ་སོགས་པའི་ཡི་གེ་ལྔ་བཅུ་རྩ་༝བདུན་༝(བརྒྱད་དུ་)འདུ། དེ་བསྡུ་ན་པུ་ཛ་ལ་སོགས་པའི་ཡི་གེ་ཉི་ཤུ་རྩ་བཞིར་འདུ། དེ་བསྡུ་ན་ར་ཧ་སྱ་སོགས་པའི་ཡི་གེ་བཅུ་དྲུག་ཏུ་འདུ། དེ་བསྡུ་ན་རིགས་ལྔའི་ས་བོན་གྱི་ཡི་གེ་ལྔར་འདུ། དེ་བསྡུ་ན་འབྲུ་གསུམ་དུ་འདུ། དེ་བསྡུ་ན་ལྟེ་བའི་ཨ་ཐུང་གཅིག་ཉིད་ལ་འདུས་སོ། །(98) གསུམ་པ་ཁམས་གསུམ་བདུད་རྩི་ལ་རྒྱས་པར་ཕྱེ་ན་བསམ་གྱིས་མི་ཁྱབ་ཀྱང༌། མདོར་བསྡུ་ན། སོ་དང་སེན་མོ་འབབ་༝པའི་༝(པ་སོགས་)ཁམས་སུམ་ཅུ་རྩ་གཉིས་སུ་འདུ། དེ་བསྡུ་ན། ཁམས་དགུར་འདུ། དེ་བསྡུ་ན་ལུས་ཀྱི་ཟུངས་བདུན་དུ་འདུ། དེ་བསྡུ་ན། བདུད་རྩི་ལྔར་འདུ། དེ་བསྡུ་ན། ཁུ་ཁྲག་གཉིས་སུ་འདུ། དེ་བསྡུ་ན། བདུད་རྩིའི་དྭངས་མ་གཅིག་ཉིད་དུ་འདུས་སོ། །བཞི་བ་སྙིང་པོ་ཡེ་ཤེས་རླུང་ལ་ཕྱེ་ན་བསམ་གྱིས་མི་ཁྱབ་ཀྱང༌། མདོར་བསྡུ་ན། ལས་རླུང་ཉི་ཁྲི་ཆིག་སྟོང་དྲུག་བརྒྱར་འདུ། དེ་བསྡུ་ན། ལས་རླུང་བཅུར་འདུ། དེ་བསྡུ་ན། འབྱུང་བ་ལྔའི་བདག་ཉིད་རྩ་བའི་རླུང་ལྔར་འདུ། དེ་བསྡུ་ན། ལྡང་འཇུག་གཉིས་སམ། སྲོག་རྩོལ་གཉིས་སམ། སྟེང་འོག་གི་རླུང་གཉིས་སུ་འདུ། དེ་བསྡུ་ན། གནས་པ་གཅིག་ཉིད་དུ་འདུའོ། །གཞན་ཡང་དུས་ཀྱི་འཁོར་ལོ་ལས། རུས་པའི་དུམ་བུ་སུམ་བརྒྱ་དྲུག་ཅུ་རྩ་བཞི། ཁམས་དཀར་པོ་ཡུལ་མ་ག་དྷའི་བྲེ་གང་ཕུལ་གང༌། ཁྲག་དང་ཆུ་སེར་ཞོ་དོ་དང་ཕུལ་གང་ཡོད་པར་བཤད་དོ། །

98 ཨ་ཀ་ཙ་ཊ་ཏ་པ་ཡ་ཤ་སྟེ་བརྒྱད། པུ་ཛ་ཨོ་ཨ། གོ་ར་དེ་མ། ཀ་ཨོ་ཏྲི་ཀོ། ཀ་ལ་ཀ་ཧི། པྲེ་གྲྀ་སཽ་སུ། ན་སི་མ་ཀུ་སྟེཉེར་བཞི། ར་ཧ་སྱ་པ་ར་མེ་ར་མེ་སརྦཏྨ་ནི་ས་དསྠི་ཏ་སྟེ་བཅུ་དྲུག །ཧཱུྃ་ཨྃ་བྷྲཱུྃ་ཛྲཱིཾ་ཁཾ་སྟེ་ལྔ། ཨོཾ་ཨཱཿ་ཧཱུྃ་སྟེ་གསུམ། ཨ་སྟེ་གཅིག་བསྡོམ་ན་ལྔ་བཅུ་རྩ་བདུན། བདུད་རྩི་ལྔ་དང་འབྱུང་བ་བཞི་ བཟའ་བཏུང་གི་དྭངས་མ། ཁྲག །ཤ །ཚིལ། རུས་པ། རྐང་མར། ཁུ་བ་སྟེ་བདུན། སྲོག་འཛིན། མཉམ་གནས། ཐུར་སེལ། གྱེན་རྒྱུ། ཁྱབ་བྱེད་དེ་རྩ་བའི་རླུང་ལྔ། རྒྱུ་བ། རབ་ཏུ་རྒྱུ། ཤིན་ཏུ་རྒྱུ། ངེས་པར་རྒྱུ། ཡང་དག་རྒྱུ་སྟེ་ཡན་ལག་གི་རླུང་ལྔ། ཤ་དང་རུས་པའི་འདང་ཚོད་སྨན་གཞུང་འབུམ་ནག་གསལ་སྒྲོན་ལས་བཤད་པ་ལྟར་ན། རུས་པའི་དུམ་བུ་གསུམ་བརྒྱ་དྲུག་ཅུ། ཁྲག་དང་ཕྱི་ས་སྙིམ་པ་བདུན་རེ། གཅིན་དང་ཆུ་སེར་སྙིམ་པ་བཞི་རེ། ཞག་དང་ཚིལ་སྙིམ་པ་དོ་རེ། ཁུ་བ་དང་མདངས་ཁྱོར་བ་གང་རེ། ཀླད་པ་སྙིམ་པ་གང། ཤ་སྤར་ཚད་ལྔ་བརྒྱ། རྒྱུས་པ་དགུ་བརྒྱ། རླུང་ལྒང་བ་གང། མཁྲིས་པ་གསང་སྒྲོ་གང། བད་ཀན་སྙིམ་པ་གསུམ་རེའོ། །

གཉིས་པ་རྒྱས་པར་བཤད་པ་ལ། ལུས་རྩའི་ནང་ནས་ཐོག་མར་དབུ་མའི་གནས་ཚུལ་འཆད་པ་ལ། ཁ་ཅིག་རྩ་དབུ་མ་དངོས་པོའི་གནས་ཚུལ་ལ་མེད་པར་འདོད་པ་ནི། མི་འཐད་དེ། དེར་གནད་དུ་བསྣུན་ནས་སྐྱེས་པའི་ཡོན་ཏན་ཀྱང་གནས་ཚུལ་ལ་མེད་པར་འགྱུར་བའི་ཕྱིར། ཡང་ཁ་ཅིག་རྩ་དབུ་མ་སྲོག་པ་རྩ་ལ་འདོད་པ་དང༌། དེའི་ནང་ན་ཡོད་པར་འདོད་པ་ནི། མི་འཐད་དེ། དེར་རླུང་སེམས་འདུས་ན་སྨྱོ་འབོག་ལ་སོགས་པ་འབྱུང་བར་བཤད་པའི་ཕྱིར། ཡང་ཁ་ཅིག་རྩ་དབུ་མ་རྒྱུངས་པ་ལ་འདོད་པ་དང༌། དེའི་ནང་ན་རྟ་རྔའི་ཚད་ཙམ་ཡོད་པ་(འདོད་པ་)ནི། མི་འཐད་དེ། རོ་རྐྱང་གཉིས་ཀྱི་བཞུགས་ཚུལ་དང༌། དབུ་མ་ལས་རྩ་འདབ་གྱེས་ཚུལ་དང༌། དབུ་མའི་ཡས་སྣ་མས་སྣ་ལ་སྲོག་འཛིན་པའི་ཐིག་ལེ་གཉིས་༝རྣམས་༝ཀྱི་རྣམ་གཞག་ལ་སོགས་པ་བརྗོད་མི་ཤེས་པའི་ཕྱིར་རོ། །དེས་ན་རང་ལུགས་ནི། ཡེ་ཤེས་ཐིག་ལེ་དང་། ཐུན་མོང་མ་ཡིན་པའི་གསང་བའི་རྒྱུད་གཉིས་ལས་མགྲིན་གཅིག་ཏུ་གསུངས་པ། སྲོག་གི་དབྱུ་གུའི་ནང་ན་གནས། །སུམ་ཅུ་རྩ་གཉིས་མདུད་དང་བཅས། །ཕྲ་བའི་ཕྲ་བ་ཡང་དག་མཆོག །ཕྱི་རོལ་མ་ཡིན་ནང་མ་ཡིན། ཞེས་དང༌། རྡོ་རྗེ་གདན་བཞིའི་རྒྱུད་ལས། ལུས་སེམས་སྲོག་གི་དབྱུ་གུ་ལ། །སྦྱོར་བ་དྲུག་གི་མན་ངག་གནས། །ཞེས་གསུངས་པའི་དོན། སྲོག་གི་དབྱུ་གུ་ནི། སྲོག་འཛིན་པའི་རྩ་དེ་ལུས་ཀྱི་དབུས་ནས་ཡས་སྣ་ཚངས་བུག་ལ་ཟུག་པ། མས་སྣ་ལྟེ་འོག་སོར་བཞིའི་གནས་ན་ཟུག་པ། འོད་གསལ་བའི་རང་བཞིན། ཐོགས་རེག་དང་བྲལ་བ། ཤེལ་གྱི་ཀ་བ་བཙུགས་པ་ལྟ་བུ། འཆི་བའི་ཚེ་དབུགས་དང་བསྡོངས་ནས་ཡལ་འགྲོ་བ་ཞིག་ཡོད་ལ། དེའི་ནང་ན་རྩ་དབུ་མར་རང་གི་ངོ་བོ་ཆོས་བཞི་ལྡན་དུ་གནས་པ་ཡིན་ཏེ། པདྨའི་སྣལ་མ་ལྟར་ཕྲ། ཆུ་ཤིང་གི་སྡོང་པོ་ལྟར་དྲང་བ། རྒྱ་སྐྱེགས་ཀྱི་མེ་ཏོག་ལྟར་དམར་བ། ཏིལ་གྱི་མར་མེ་ལྟར་གསལ་བ། དེའི་ཡས་སྣ་ཚངས་བུག་གི་རུས་པའི་སྟེང་ཤའི་ནང་ན་ཟུག་པ་དང༌། དེར་ཁམས་དཀར་པོ་ཧྃ་ཡིག་མགོ་ཐུར་བསྟན་དུ་གནས། དེ་ལས་གྱེས་པའི་རྩ་ཐིག་ལེ་འཛིན་པའི་ནུས་པ་གཅིག་སྨིན་མཚམས་སུ་སོང༌། མཛོད་སྤུའི་ཧྃ་ཡིག་བསྐྱེད། དེ་ལས་རྩ་གཉིས་སུ་གྱེས་ནས། གཅིག་སྣ་རྩེར་ཟུག །གཅིག་ལྕེ་ཆུང་གི་རྩ་བ་ལ་ཟུག་པ། མས་སྣ་ལྟེ་བའི་གཉེར་པོ་ཆེའི་འོག་ཏུ་ཟུག་པ། དེ་ལ་རྒྱབ་མདུན་དུ་རྩེ་གཉིས་གྱེས་པའི་མདུན་མ་ཁ་ཁྭ་མུ་ཁ་སྟེ། ག་པུར་རམ། ཁམས་དཀར་པོ་འབབ་པར་བྱེད། རྐྱང་མ་ནི་དུས་མ་སྟེ། གཞི་མཉམ་མམ། དྲི་ཆེན་འབབ་པར་བྱེད་དོ། །དེ་ལྟ་བུའི་རྩ་དབུ་མ་ནི། སཾ་པུ་ཊི་ལས། དེ་ཡི་ནང་ན་གནས་པའི་རྩ། །མི་གསལ་བ་ཡི་རང་བཞིན་ཅན། །ཞེས་གསུངས་པས་བསྟན་ཏོ། །དེ་ལྟ་བུའི་རྩ་དེ་ལ་སྲོག་པ་རྩའི་མིང་གིས་བཏགས་པ་ཡོད་དོ། །བྲམ་ཟེ་ཆེན་པོ་སཱ་ར་ཧས། རླུང་དང་རྒྱུ་བ་རྩལ་ཆེན་སྲོག་པ་རྩར་རྫོགས་པས། །ཐ་མལ་ཤེས་པ་རང་གི་ངང་གིས་འགག་པར་འགྱུར། །ཞེས་གསུངས་པ་ལྟར་རོ། །རྩ་དབུ་མའི་མིང་གི་རྣམ་གྲངས་ནི། ཨ་ཝ་དྷཱུ་ཏཱི། ཀུན་འདར་མ། ཁ་ཁྭ་མུ་ཁ། བྱ་རོག་གདོང༌། སྒྲ་གཅན་རྩ། དུང་ཅན་མ། ཡིད་བཟང་མ། མུན་པ་མ་རྣམས་སོ། །དེ་ལས་གྱེས་པའི་ཤེས་རབ་ཀྱི་ཨ་ནས་རྣ་བ་གཡས་པའི་བུ་གའི་བར་དུ་ཟུག་པ། དྲིལ་ཅན་གྱི་རྩ་སྟེ། དེར་རླུང་སེམས་འདུས་ན། ཁམས་གསུམ་གྱི་སྒྲ་ཉེ་རིང་མེད་པ་ཐོས་པ་འབྱུང༌། འདི་ལ་དྲིལ་ཅན་མཆོག་དང༌། མཆོག་མ་ཡིན་པ་དང༌། ཡབ་ཀྱི་དབུ་མ་དང༌། ཡུམ་གྱི་དབུ་མ་ཞེས་མིང་གིས་འདོགས་པའང་ཡོད་དོ། །རོ་རྐྱང་གཉིས་(ཀྱི་)གནས་ཚུལ་ནི། རྩ་རྒྱུད་ལས། རྐྱང་མ་ཤེས་རབ་རང་བཞིན་གྱི། །ཐབས་ཀྱིས་རོ་མ་ཡང་དག་གནས། །ཀུན་འདར་མ་ནི་དབུས་གནས་པ། །གཟུང་དང་འཛིན་པ་རྣམ་པར་སྤངས། །ཞེས་གསུངས་པ་ལྟར། རྐྱང་མའམ། ལ་ལ་ན་ཞེས་པ་གཡོན་ཕྱོགས་སུ་ཁ་ཐུར་དུ་བསྟན་ནས་གནས་པའོ། །རོ་མའམ། ར་ས་ན་ཞེས་བྱ་བ་གཡས་ཕྱོགས་ནས་ཁ་གྱེན་དུ་བསྟན་ཏེ་གནས་སོ། །རྩ་དེ་གཉིས་ཡར་རྩེ་སྣ་བུག་གཉིས་ན་གནས་པ། དེ་ནས་ཁ་འགྲམ་གཉིས་ནས་འཁྱོགས་ཏེ་སོང་བས་ཀླད་པའི་གཟེར་རྩ་གཉིས་ཡིན། དེས་མར་སྣ་རྒྱུས་ཏེ་མགྲིན་པའི་གནས་སུ་བྱུང་བ་ལོངས་སྤྱོད་ཀྱི་རླབས་གཉིས་ཡིན། དེ་ནས་འཁོར་ལོ་རྣམས་ལ་རིམ་བཞིན་རྒྱུས་ཏེ་མཆན་ཁུང་གཉིས་ནས་བྱུང་། མཁལ་མའི་སྟེང་ནས་ཚུར་བྱུང་ཏེ་གཉེར་པོ་ཆེའི་ཐད་དུ་དབུ་མའི་ནང་དུ་ཚུད་ལ་ཁད་པར་གནས་སོ། །རོ་རྐྱང་གཉིས་ཀྱི་ངོ་བོ་དེར་ཟད་ནས། གཡས་རོ་མའི་སྣེ་ལ་རྩ་མེ་མས་སྦྲེལ་བ་སིཧླའམ་ཉི་མ་འབབ་པར་བྱེད། གཡོན་རྐྱང་མའི་སྣེ་ལ་རྩ་གཉིད་མས་སྦྲེལ་བ་གླ་རྩིའམ་དྲི་ཆུ་འབབ་པར་བྱེད་པ་ཡིན་ཏེ། རྩ་རྒྱུད་ལས། རྐྱང་མ་མི་བསྐྱོད་འབབ་མ་སྟེ། །རོ་མ་དེ་བཞིན་ཁྲག་འབབ་ཅིང༌། །ཤེས་རབ་ཟླ་བ་འབབ་བཤད་པ། །དེ་བཞིན་ཀུན་འདར་མར་རབ་གྲགས། །ཞེས་གསུངས་པ་ལྟར་རོ། །(99) དེའི་སྟོད་དུ་རྩ་(རོ་རྐྱང་དབུ་)གསུམ་གྱེས་པ་དང༌། སྨད་དུ་རྩ་བཞི་གྱེས་པ་ནི། རྡོ་རྗེའི་ཚིག་རྐང་ལས། འཁོར་བའི་རྩ་བཞི་དང༌། ཞེས་པ་ཡང་འདི་ལ་དགོངས་སོ། །ནང་ན་རོ་རྐྱང་གཉིས་ཡོད་པའི་རྟེན་འབྲེལ་གྱིས་ཕྱི་རོལ་དུ་ཐབས་ཤེས་གཉིས། རང་གཞན་གཉིས། འགྲོ་འོང་གཉིས་ལ་སོགས་པ་གཉིས་ཚན་གྱི་ཆོས་མཐའ་དག་འབྱུང་བ་ཡིན་ཏེ། སཾ་པུ་ཊི་ལས། ཉི་ཟླར་གྲགས་པའི་རྩ་གཉིས་སོ། །འགྲོ་དང་འོང་བར་ངེས་པར་བརྗོད། །ཅེས་གསུངས་པ་ལྟར་རོ། །བྱང་ཆུབ་ཀྱི་སེམས་གཙོ་བོར་འབབ་པའི་རྩ་སུམ་ཅུ་རྩ་གཉིས་ཀྱི་གནས་ཚུལ་ནི། སྤྱི་བོ་བདེ་ཆེན་གྱི་འཁོར་ལོ་ལས་གྱེས་པའི་རྩ་བརྒྱད་ནི། མི་ཕྱེད་མ་ཞེས་བྱ་བ། དབུ་མ་ལས་གྱེས་པ་མཚོག་མར་ཟུག་པའི་རྩ་མདུད་པུའི་དབྱིབས་སུ་གནས་པ། ཡུལ་ཉི་ཤུ་རྩ་བཞིའི་ནང་ནས་པུ་ལི་ར་མ་ལ་ཡ་སྟེ། སོ་དང་སེན་མོ་འབབ་པའི་ཁམས་སྐྱེད་པར་བྱེད། ཕྲ་གཟུགས་མ་ཞེས་བྱ་བ། དབུ་མ་ལས་གྱེས་ནས་སྤྱི་གཙུག་ཏུ་འཁྱིལ་བར་གནས་པའི་རྩ་མདུད་ཛའི་རྣམ་པར་གནས་པ། ཛ་ལནྡྷ་ར་སྟེ། སྐྲ་དང་བ་སྤུའི་ཁམས་སྐྱེད་བར་བྱེད། རྩེ་བ་མ་ཞེས་བྱ་བ། རྩ་གསུམ་གྱི་འདུས་སོ་ནས་གྱེས་པ་རྣ་བ་གཡས་པའི་བུ་གར་ཟུག་པའི་རྩ་མདུད་ཨུའི་རྣམ་པར་གནས་པ། ཨུར་ཡན་ཏེ། པགས་པ་དང་དྲི་མའི་ཁམས་སྐྱེད་པར་བྱེད། གཡོན་པ་མ་ཞེས་བྱ་བ། རྐྱང་མ་ལས་གྱེས་པའི་ལྟག་པར་ཟུག་པའི་རྩ་མདུད་ཨའི་རྣམ་པར་གནས་པའམ། ཨརྦུ་ད་སྟེ། ཤ་དང་ཆུ་སེར་གྱི་ཁམས་སྐྱེད་པར་བྱེད་ཅིང༌། གཡོན་ཕྱོགས་ཀྱི་ཁམས་ཕལ་ཆེར་ཡང་སྐྱེད་པར་བྱེད། དེ་ལས་གྱེས་པའི་རྩ་ཐུང་ངུ་མ་ཞེས་བྱ་བ། རྣ་བ་གཡོན་པའི་བུ་གར་ཟུག་པའི་རྩ་མདུད་གོའི་རྣམ་པར་གནས་པ། གོ་ད་བཱ་རི་སྟེ། རྩ་རྒྱུས་ཀྱི་ཁམས་སྐྱེད་པར་བྱེད། རུས་སྦལ་སྐྱེས་མ་ཞེས་བྱ་བ། དབུ་མ་ལས་གྱེས་པ། མཛོད་སྤུའི་ཧྃ་ལ་ཟུག་པའི་རྩ་མདུད་རའི་རྣམ་པར་གནས་པ། ར་མེ་ཤྭ་ར་སྟེ། རུས་པའི་ཁམས་སྐྱེད་པར་བྱེད། སྒོམ་པ་མ་ཞེས་བྱ་བ། རྩ་གསུམ་གྱི་འདུས་སོ་ནས་གྱེས་པ་མིག་གཉིས་ཀྱི་ནང་དུ་ཟུག་པའི་རྩ་མདུད་དེའི་རྣམ་པར་གནས་པ། དེ་ཝཱི་ཀོ་ཊ་སྟེ། མཁལ་མ་དང་མཚེར་པའི་ཁམས་སྐྱེད་པར་བྱེད། དབང་མ་ཞེས་བྱ་བ། དབུ་མའི་ཕྱི་སྲོག་འཛིན་པའི་རྩ་ལས་གྱེས་པ་ཕྲག་པའི་ཀྱོང་མོ་གཉིས་ན་ཟུག་པའི་རྩ་མདུད་མའི་རྣམ་པར་གནས་པ། མ་ལ་ཝ་སྟེ། སྙིང་དང་སྙིང་སྦུབས་ཀྱི་ཁམས་སྐྱེད་པར་བྱེད། མགྲིན་པ་ལོངས་སྤྱོད་ཀྱི་འཁོར་ལོ་ལས་གྱེས་པའི་རྩ་བརྒྱད་ནི། སྐྱོན་མ་ཞེས་བྱ་བ། རྩ་གསུམ་གྱི་འདུས་སོ་ནས་གྱེས་ནས་མཆན་ཁུང་དང༌། མཁལ་ཁུང་གཉིས་སུ་ཟུག་པའི་རྩ་མདུད་ཀའི་རྣམ་པར་གནས་པ། ཀ་མ་རཱུ་པ་སྟེ། མིག་གི་དབང་པོའི་ཁམས་སྐྱེད་པར་བྱེད། འཇུག་མ་ཞེས་བྱ་བ། རོ་མ་ལས་གྱེས་ནས་ནུ་མ་གཉིས་ན་ཟུག་པའི་རྩ་མདུད་ཨོའི་རྣམ་པར་གནས་པ། ཨོ་ཊི་སྟེ། མཆིན་པ་དང་མཁྲིས་པའི་ཁམས་སྐྱེད་པར་བྱེད། མ་མོ་༝མ་༝ཞེས་བྱ་བ། དབུ་མ་ལས་གྱེས་ནས་ལྟེ་བར་ཟུག་པའི་རྩ་མདུད་ཏྲིའི་རྣམ་པར་གནས་པ། ཏྲི་ཤ་ཀུ་ན་སྟེ། གློ་བའི་ཁམས་སྐྱེད་པར་བྱེད། མཚན་མོ་༝མ་༝ཞེས་བྱ་བ། རོ་མ་ལས་གྱེས་ནས་སྣ་རྩེར་ཟུག་པའི་རྩ་མདུད་ཀོའི་རྣམ་པར་གནས་པ། ཀོ་ས་ལ་སྟེ། རྒྱུ་མའི་ཁམས་སྐྱེད་པར་བྱེད། བསིལ་སྦྱིན་མ་ཞེས་བྱ་བ། སྣ་རྩེར་གྱེས་ནས་ཡར་རྐན་དུ་ཟུག་པ་རྩ་མདུད་ཀའི་རྣམ་པར་གནས་པ། ཀ་ལིངྒ་སྟེ། ཆུ་རྒྱུས་དང་རྩིབ་ཤུན་གྱི་ཁམས་སྐྱེད་པར་བྱེད། དེ་ལས་གྱེས་པའི་རྩ་ཚ་བ་མ་ཞེས་བྱ་བ། མགྲིན་པའི་ཏོག་ཏོག་པོ་ལ་ཟུག་པའི་རྩ་མདུད་ལཾ་གྱི་རྣམ་པར་གནས་པ། ལཾ་པ་ཀ་སྟེ། ལྟོ་བའི་ཁམས་སྐྱེད་པར་བྱེད། གཞོལ་མ་ཞེས་བྱ་བ། དབུ་མ་ལས་གྱེས་ནས་སྙིང་གར་ཟུག་པའི་རྩ་མདུད་ཀའི་རྣམ་པར་གནས་པ། ཀཉྩི་ཀ་སྟེ། ལྒང་བའི་ཁམས་སྐྱེད་པར་བྱེད། རངས་མ་ཞེས་བྱ་བ། དབུ་མའི་རྒྱབ་ནས་གྱེས་ནས་སྙིང་གར་ཟུག་པའི་རྩ་མདུད་ཧིའི་རྣམ་པར་གནས་པ། ཧི་མ་ལ་ཡ་སྟེ། བུད་མེད་ཀྱི་ཟེའུ་འབྲུ་དང་སྐྱེས་པའི་འབྲས་བུ་བསྐྱེད་པར་བྱེད། སྙིང་ག་ཆོས་ཀྱི་འཁོར་ལོ་ལས་གྱེས་པའི་རྩ་བརྒྱད་ནི། སྙིང་ག་ན་ཡོན་ཏན་གྱི་རྩ་ཁྱི་མོ་ཉལ་བ་ལྟ་བུ་ཡོད་པས། དེ་ལས་གྱེས་པའི་རྣམ་ཤེས་ཚོགས་བརྒྱད་དང་འབྲེལ་བའི་རྩ་འདབ་བརྒྱད་ནི་ཧཱུྃ་རིང་པོའི་དབྱིབས་འབའ་ཞིག་ཏུ་གནས་ལ། རྩ་མཛེས་མ་ཞེས་བྱ་བ་ཀུན་མདར་མའི་ཁམས་དྭངས་མ་བརྟན་ཅིང་གཡོ་བའི་ནུས་པ་དང༌། ཀུན་གཞིའི་རྣམ་པར་ཤེས་པའི་ཁམས་སྐྱེད་པར་བྱེད། རོ་བཅུད་མ་ཞེས་བྱ་བ། ཉི་མ་བརྟན་ཅིང་གཡོ་བའི་ནུས་པ་དང༌། ཉོན་ཡིད་ཀྱི་ཁམས་སྐྱེད་པར་བྱེད། ཀུན་ཁྱབ་མ་ནི། གླ་རྩི་བརྟན་པ་དང་གཡོ་བའི་ནུས་པ་དང་། ཡིད་ཀྱི་རྣམ་པར་ཤེས་པའི་ཁམས་སྐྱེད་པར་བྱེད། འདི་གསུམ་གྱི་སྣེ་མོ་ནི་གསང་གནས་སུ་ཟུག་པ་ཡིན་ནོ། །སུམ་སྐོར་མ་ནི། མིག་གི་འབྲས་བུ་གཉིས་ལ་ཟུག་པ་མིག་གི་རྣམ་པར་ཤེས་པའི་ཁམས་སྐྱེད་པར་བྱེད། འདོད་མ་ནི། རྣ་བའི་བུ་ག་གཉིས་སུ་ཟུག་པ་རྣ་བའམ་རྣམ་པར་ཤེས་པའི་ཁམས་སྐྱེད་པར་བྱེད། ཁྱིམ་མ་ནི། སྣའི་འདུས་སོ་ལ་ཟུག་པ་སྣའི་རྣམ་པར་ཤེས་པའི་ཁམས་སྐྱེད་པར་བྱེད། གཏུམ་མོ་༝མ་༝ནི། ལྕེའི་རྩ་བར་ཟུག་པ་ལྕེའི་རྣམ་པར་ཤེས་པའི་ཁམས་སྐྱེད་པར་བྱེད། བདུད་འདྲལ་མ་ནི། ལུས་ཀྱི་བ་སྤུའི་བུ་ག་ཕལ་ཆེར་ལ་ཟུག་པ་ལུས་ཀྱི་རྣམ་པར་ཤེས་པའི་ཁམས་སྐྱེད་པར་བྱེད། འདི་རྣམས་ཀྱི་སྣེ་མོ་ནི་དབང་པོའི་སྒོ་རྣམས་སུ་ཟུག་པའི་མཾ་དང་ཌྃ་ལ་སོགས་པའི་རྣམ་པར་གནས་པ་ཡིན་ནོ། །ལྟེ་བ་སྤྲུལ་པའི་འཁོར་ལོ་ལས་གྱེས་པའི་རྩ་འདབ་བརྒྱད་ནི། གཟུགས་ཅན་མ་ཞེས་བྱ་བ། རྩ་གསུམ་གྱི་འདུས་སོ་ནས་གྱེས་པའི་མཚན་མར་ཟུག་པའི་རྩ་མདུད་པྲེའི་རྣམ་པར་གནས་པ། པྲེ་ཏ་པུ་རི་(སྟེ་)། བད་ཀན་གྱི་ཁམས་སྐྱེད་པར་བྱེད་པ། དེ་ལས་གྱེས་པའི་རྩ་སྤྱི་མ་(ཞེས་བྱ་བ།) བཤང་ལམ་ལ་ཟུག་པའི་རྩ་མདུད་གྲྀའི་རྣམ་པར་གནས་པའམ། གྲྀ་ཧ་དེ་ཝ་སྟེ། རྣག་གི་ཁམས་སྐྱེད་པར་བྱེད། རྩ་རྒྱུ་སྦྱིན་མ་(ཞེས་བྱ་བ།) རོ་མ་ལས་གྱེས་ནས། བརླ་གཉིས་ལ་ཟུག་པའི་རྩ་མདུད་སོ་སོའི་རྣམ་པར་གནས་པ། སཽ་རཥྚ་སྟེ། ཁྲག་གི་ཁམས་སྐྱེད་པར་བྱེད། དེ་ལས་གྱེས་པའི་སྦྱོར་བྲལ་མ་ནི། བྱིན་པ་གཉིས་ལ་ཟུག་པའི་རྩ་མདུད་སུའི་རྣམ་པར་གནས་པ། སུ་ཝརྞ་དྭི་བ་སྟེ། རྡུལ་གྱི་ཁམས་སྐྱེད་པར་བྱེད། རྩ་སྡུག་གུ་མ་ནི། དབུ་མ་ལས་གྱེས་པའི་མཐེ་བོང་བཞི་མ་གཏོགས་པའི་སོར་མོ་བཅུ་དྲུག་ལ་ཟུག་པའི་རྩ་མདུད་ནའི་རྣམ་པར་གནས་པ། ན་ག་ར་སྟེ། ཚིལ་དང་རྐང་མར་གྱི་ཁམས་སྐྱེད་པར་བྱེད། དེ་ལས་གྱེས་པའི་རྩ་གྲུབ་མ་ནི། ལག་པ་གཉིས་ཀྱི་རྒྱབ་དང༌། བོལ་གོང་གཉིས་ལ་ཟུག་པའི་རྩ་མདུད་སིའི་རྣམ་པར་གནས་པ། སིནྡྷུ་སྟེ། ༝མཆིལ་༝(མཆི་)མའི་ཁམས་སྐྱེད་པར་བྱེད། འདི་ནི་སྐྱོན་མ་དང་འཇུག་མ་གཉིས་དང་འབྲེལ་ནས་ཡོད། རྩ་འཚེད་མ་ནི། གྲུབ་མ་ལས་གྱེས་ནས་མཐེ་བོང་བཞི་ལ་ཐུག་པའི་རྩ་མདུད་མའི་རྣམ་པར་གནས་པ། མ་རོ་སྟེ། ལུད་པ་དང་མཆིལ་མའི་ཁམས་སྐྱེད་པར་བྱེད། འདི་ནི་རྩ་བསིལ་སྦྱིན་མ་དང་འབྲེལ་ནས་ཡོད། དེ་ལས་གྱེས་པའི་རྩ་ཡིད་བཟང་མ་ནི། པུས་མོ་གཉིས་ལ་ཟུག་པའི་རྩ་མདུད་ཀུའི་རྣམ་པར་གནས་པ། ཀུ་ལནྟ་སྟེ། སྣབས་ཀྱི་ཁམས་སྐྱེད་པར་བྱེད། འདི་རྩ་མཚན་མོ་དང་འབྲེལ་ནས་ཡོད། དེ་ལྟར་བྱང་ཆུབ་ཀྱི་སེམས་གཙོ་བོར་འབབ་པའི་རྩ་སུམ་ཅུ་རྩ་གཉིས་ཀྱི་རྩ་མདུད་གང་ན་གནས་པའི་ས་དེར་གཡའ་ཟ་བ་དང༌། སྤུ་སྐྱེ་བ་དང༌། ཤ་མདོག་གཞན་ལས་ཆེས་དཀར་བ་ལ་སོགས་པ་འབྱུང་ངོ༌། །

99 ས་པཎ་གྱིས། རོ་མའི་མར་སྣ་གཉིས་སུ་གྱེས་ནས་རཀྟ་དང་དྲི་ཆེན་འཕེན་སྡོམས་བྱེད། རྐྱང་མའི་མར་སྣ་གཉིས་སུ་གྱེས་ནས་ཁུ་བ་དང་དྲི་ཆུ་འཕེན་སྡོམས་བྱེད། ཅེས་གསུངས་སོ།།

ཕོ་བྲང་ལྔའི་རྩ་འཁོར་གྱི་གནས་ཚུལ་ནི། སྤྱི་བོ་བདེ་ཆེན་གྱི་འཁོར་ལོའི་རྩ་འདབ་སུམ་ཅུ་རྩ་གཉིས་ནི། དབུ་མའི་ཡར་རྩེ་ལ་ཕ་ལས་ཐོབ་པའི་ཁམས་དཀར་པོ་ཧྃ་མགོ་ཐུར་དུ་བསྟན་པ་ལྟ་བུ། དེ་ལས་གྱེས་པའི་རྩ་འདབ་སུམ་ཅུ་རྩ་གཉིས་ཀྱི་རྩ་མདུད་ཨཱ་ལི་ཕྲག་གཉིས་གཡས་སྐོར་གཡོན་སྐོར་དུ་གནས་རྩ་འཁོར་ཁ་ཐུར་དུ་ཕྱོགས་པ་གདུགས་ཁ་ཕུབ་པ་ལྟ་བུ། རྩ་རིང་བ་རྣམས་ལུས་དང་མཉམ་པ། ཐུང་བ་ཕལ་ཆེར་རྣམས་བྱང་ཆུབ་ཀྱི་སེམས་གཙོ་བོར་འབབ་པའི་རྩ་སུམ་ཅུ་རྩ་གཉིས་དང་འབྲེལ་ནས་ཡོད། མགྲིན་༝པའི་༝(པ་ལོངས་སྤྱོད་ཀྱི་འཁོརལོའི་)རྩ་འཁོར་ནི། རྩ་གསུམ་འདོམ་པའི་མདུད་པ་ཨོཾ་(ཡིག་མགོ་གྱེན་བསྟན་)གྱི་རྣམ་པ། དེའི་ནང་དུ་ཁམས་དམར་པོ་ཨོཾ་གྱི་རྣམ་པར་གནས། དེ་ལས་གྱེས་པའི་ནང་སྐོར་གྱི་རྩ་འདབ་བཞི་ནི། ཡ་ར་ལ་ཝ་སྟེ། ཡི་གེ་བཞིའི་རྣམ་པར་གནས། དེ་ལས་གྱེས་པའི་རྩ་འདབ་བཅུ་དྲུག་ནི་ཨཱ་ལི་ཕྲག་གཅིག་གཡོན་སྐོར་དུ་གནས། རྩ་འཁོར་འདི་སྤྱི་བོའི་རྩ་འཁོར་རྣམས་གཉིས་གཉིས་བསྡོམས་ནས་སྦྲུལ་གཅུས་པ་ལྟ་བུར་གནས་པས། ཕྱིའི་ལུས་ཀྱི་མགྲིན་པ་ཆགས་པའི་རྒྱུ་མཚན་ཡང་དེ་ཉིད་ཡིན་ནོ། །རྩ་འདི་ཁ་གྱེན་དུ་ཕྱོགས་པས་རིང་བ་རྣམས་སྤྱི་གཙུག་ཏུ་སླེབ་པ། ཐུང་བ་རྣམས་རྐན་དང༌། སོ་དང་མཆུ་ལ་སོགས་པ་ལ་ཟུག་པའོ། །རྩ་འདི་རྣམས་ཐུང་ཞིང་སྦུབས་དོག་པའི་རྣམ་པར་གནས་སོ། །སྙིང་༝གའི་༝(ག་ཆོས་ཀྱི་འཁོར་ལོའི་)རྩ་འཁོར་ནི། རྩ་གསུམ་འདོམ་པའི་མདུད་པ་ཧཱུྃ་རིང་པོ་མགོ་ཐུར་བསྟན་གྱི་རྣམ་པར་གནས་སོ། །དེ་ལས་གྱེས་པའི་ཕྱོགས་ཀྱི་རྩ་འདབ་བཞི་ནི། བྷྲཱུྃ་ཨཱྃ་ཛྲཱིཾ་ཁྃ་གི་རྣམ་པར་གནས་པ། འདི་ལྔ་ལ་དུག་ལྔའི་ས་བོན་གྱི་ཡི་གེ་ཡང་ཟེར། སྦས་པའི་རྩ་ལྔ་ཡང་ཟེར། སཾ་པུ་ཊི་ལས། ལུས་ཅན་སྙིང་གི་དབུས་སུ་ནི། །རྩ་རྣམས་ལྔ་ནི་ཡང་དག་གནས། །ཞེས་གསུངས་པས་སོ། །མཚམས་བཞིར་གྱེས་པའི་རྩ་འདབ་བཞི་ནི། ལྃ་མཱྃ་པྃ་ཏཱྃ་གྱི་རྣམ་པར་གནས་སོ། །རྩ་འཁོར་འདི་སྤྱི་བོ་དང་མགྲིན་པའི་རྩ་རྣམས་ཀྱིས་བསྐོར་ཞིང་བསྐོར་བས། དྲུ་གུ་འདྲིལ་བ་ལྟ་བུར་གནས། རྩ་དབུ་མའི་རྒྱབ་ཕྱོགས་དབུ་མའི་ཆ་ཤས་རྩ་བདུད་འདྲལ་མ་ཞེས་བྱ་བ། ཡོན་ཏན་གྱི་རྩ་གཡེར་མ་ཁ་ཕྱེ་བ་ལྟ་བུ་དེའི་ནང་བྱང་ཆུབ་ཀྱི་སེམས་དྭངས་མ་ཡུངས་ཀར་གྱི་ཚད་ཙམ་ཧཱུྃ་འོད་ཟེར་སྣ་ལྔ་འཕྲོ་བ་ཡོད་པས། སེམས་ཅན་གྱི་དུས་སུ་ཁ་ཐུར་དུ་ཕྱོགས་པས་ཟུམ་པའི་རྣམ་པ། བྱང་ཆུབ་སེམས་དཔའི་དུས་སུ་ཁ་འཕྲེད་དུ་བསྟན་(ཅིང་)ཅུང་ཟད་བྱེ་བའི་རྣམ་པ། སངས་རྒྱས་ཀྱི་དུས་སུ་ཁ་གྱེན་དུ་བསྟན་(ནས་)རབ་ཏུ་བྱེ་བའི་རྣམ་པར་གནས་པ། འདིས་ལུས་ཅན་གྱི་སྙིང་དགའ་བར་༝བྱས་ཏེ་༝(བྱེད་དེ་)། སཾ་པུ་ཊི་ལས། བྷ་སནྟ་ཞེས་བཤད་པ་ནི། །ལུས་ཅན་རྣམས་ཀྱི་སྙིང་དགའ་བྱེད། །ཅེས་གསུངས་པ་ལྟར་རོ། །ལྟེ་བ་སྤྲུལ་པའི་འཁོར་ལོ་(ལོའི་རྩ་འཁོར་)རྣམས། རྩ་གསུམ་འདུས་པའི་རྩ་མདུད་གྲུ་གསུམ་གདེངས་ཀ་གྱེན་དུ་ཕྱོགས་པའི་རྩའི་རྒྱལ་པོ་བ་ལང་མིག་ཅེས་བྱ་བའི་ནང་ཁམས་དམར་པོ་ཨ་ཐུང་གི་རྣམ་པར་གནས། དེ་ལས་གྱེས་པའི་ནང་སྐོར་གྱི་རྩ་འདབ་བརྒྱད་ལ་ཨ་ཀ་ཙ་ཊ་ལ་སོགས་པའི་ཡི་གེའི་རྣམ་པར་གནས། དེ་ལས་གྱེས་པ་བཅུ་(དྲུག །དེ་ལས་གྱེས་པ་སོ་)གཉིས། དེ་ལས་གྱེས་པ་དྲུག་ཅུ་རྩ་བཞི་རྣམས་ཐགས་བརྒྱངས་པ་ལྟ་བུའི་ཕྱེད་སྟེང་དང་ཕྱེད་འོག་ཏུ་གྱེས་པས། ལུས་ཀྱི་རྐེད་པ་མཁྲང་བའི་རྒྱུ་མཚན་དེ་ཉིད་ཡིན་ནོ། །རྩ་དེ་རྣམས་དོན་སྣོད་དང་ནང་ཁྲོལ་ལ་ཟུག་པའོ། །དེ་ལས་གྱེས་པའི་(རྩ་ནི་ལྟེ་བ་ནས་)སོར་བཞི་གཞལ་བའི་རྩ་༝ནི་༝རྒོད་མ་ཁ་ཞེས་བྱ་བ་ཡིན་ལ། ༝དེས་༝(དེའི་)མས་སྣ་མཉམ་གནས་ཀྱི་མེའི་རྟེན་ཕག་མོ་མེ་ཤེལ་(གྱི་)ཐིག་ལེའི་རྣམ་པར་གནས་ལ། དེས་ལུས་ཀྱི་དྲོད་སྐྱེད་པར་བྱེད་པ་ཡིན་ཏེ། སཾ་པུ་ཊི་ལས། རྒོད་མ་ཁ་ཞེས་མེ་ཡི་གཟུགས། །བདག་མེད་ཏི་ལ་ཀ་ཞེས་བརྗོད། །ཅེས་གསུངས་སོ། །གསང་གནས་བདེ་སྐྱོང་གི་འཁོར་ལོའི་རྩ་འདབ་སུམ་ཅུ་རྩ་གཉིས་ནི། ཝ་ཤོར་གྱི་རྣམ་པ་གནས་པ་ཡིན་ནོ། །སྤྱིར་གསང་གནས་ཙམ་ནི། ལྟེ་བའི་གཉེར་པོ་ཆེ་ནས་རྟགས་ཀྱི་རྩེའི་བར་ཡིན་ལ། དེར་བྷ་གའི་ཡི་གེ་བཅུ་བཞི་ཡོད་ལ། བྷ་གའི་ཡི་གེ་བཅུ་བཞི་ནི། གསང་བ་འདུས་པ་ལྟར་ན། སྤྱི་བོར་གནས་པར་བཤད་(ལ)། སཾ་པུ་ཊི་ལས་(ནི)། ལུས་ཀྱི་ཆ་ཤས་ཕལ་ཆེར་ན་ཡོད་པར་བཤད་(མོད)། འདིར་ནི་རྣལ་འབྱོར་དབང་ཕྱུག་གི་མན་ངག་ལྟར་(ན་)༝ཡིན་ནོ།༝ (དེ་ཡང་)མྱ་ངན་ལས་འདས་པའི་ཡི་གེ་གསུམ་ནི་ཕྱི་དབྱིབས་ཀྱི་ཨ། སྙིང་པོའི་ཨ། ཟུང་འཇུག་གི་ཧཱུྃ་གསུམ་རྣམས་སོ། །དེ་ཡང་རོ་མའི་ཆ་ཤས་དང་པོ་ལ་བསམ་གཏན་གྱི་ས་བོན་ཨོཾ་དཀར་པོ༌། དེའི་འོག་ཏུ་འདོད་ཁམས་ཀྱི་ས་བོན་ཨཱཿ་དམར་པོ། དེའི་འོག་ཏུ་མིའི་ས་བོན་ནྲྀ་སྔོན་པོ། རྐྱང་མའི་ཆ་ཤས་དང་པོ་ལ་གཟུགས་མེད་ཁམས་ཀྱི་ས་བོན་ཤེས་རབ་ཀྱི་ཨཱཿ་དམར་པོ། དེའི་འོག་ཏུ་ལྷ་མ་ཡིན་གྱི་ས་བོན་སུ་སེར་པོ། དེའི་འོག་ཏུ་ཡི་དྭགས་ཀྱི་ས་བོན་པྲེ་དམར་པོ། དེའི་འོག་ཏུ་སྙིང་པོའི་ཨཱཿ་དམར་པོའམ་ཨཱཿ་དཀར་པོ། དབུ་མའི་ཆ་ཤས་དང་པོ་ལ་ཟུང་འཇུག་ཧཱུྃ་སྔོན་པོའོ། །དེའི་འོག་ཏུ་དུད་འགྲོའི་ས་བོན་དུ་ཡིག་སེར་ནག །དེའི་འོག་ཏུ་དམྱལ་བའི་ས་བོན་ཏྲི་ཡིག་ནག་པོ། དེའི་འོག་ཏུ་ཕྱི་དབྱིབས་ཀྱི་ཨཱཿ་དཀར་པོ། དེའི་འོག་ཏུ་སྲིན་པོའི་ཀྵ་ཡིག་ལྗང་གུ་(ལམ་དུ་བྱས་ཙ་ན་དམར་ནག་ཡིན)། དེའི་འོག་ཏུ་སྟོབས་ཀྱི་ཧཱུྃ་ནག་པོ་མགོ་ཐུར་དུ་བསྟན་པ་རོ་མའི་ནུས་པ་བསྐྱེད། དེའི་འོག་ཏུ་དྲག་པོའི་ཕཊ་དམར་ནག་རྐྱང་མའི་ནུས་པ་བསྐྱེད། འདི་རྣམས་འཁོར་བའི་ཡི་གེ་བཅུ་གཅིག་དང༌། མྱ་ངན་ལས་འདས་པའི་ཡི་གེ་གསུམ་རྣམས་སུ་འདུས་པ་ཡིན་ནོ། །གཞན་ཡང་འདྲེའི་རྩ་ནི། སྙིང་ལ་རྒྱལ་པོའི་རྩ། གློ་བ་ལ་བཙན་དང་བདུད་ཀྱི་རྩ། མཁལ་མ་དང་མཆིན་པ་ལ་མ་མོའི་རྩ། ཕོ་བ་ལ་ཐེའུ་༝བྲང་༝(རང་)གི་རྩ། རྒྱུ་མ་ལ་ཀླུའི་རྩ་རྣམས་རྣམ་རྟོག་གིས་ཁ་ཕྱེ་ནས་དེར་རླུང་སེམས་འདུས་པས་ཕྱི་རོལ་དུ་གདོན་མཐོང་བ་དང༌། དེ་དག་གིས་གནོད་པ་བྱེད་པ་འབྱུང་ངོ༌། །རྩ་དེ་དག་གི་གནས་ལག་པའི་སྲིན་ལག་གཉིས་ལ་གཙོ་བོའི་ཚུལ་དང༌། རྐང་བའི་སྲིན་མཛུབ་གཉིས་ལ་ཕལ་པའི་ཚུལ་དུ་གནས་སོ། །མྱ་ངན་གྱི་རྩ་ནི། རྐང་པའི་མཐེ་བོང་གཉིས་དང་བོལ་གོང་གཉིས་ལ་གཙོ་བོའི་ཚུལ་དང༌། ལག་པའི་མཐེ་བོང་གཉིས་ལ་ཕལ་པའི་ཚུལ་དུ་གནས། དེའི་རྩ་རྒྱུད་སྒྱིད་ཁུང་དུ་སླེབས་པ་ནི་ཉམ་ངའི་རྩ་ཡིན་ནོ། །གཡལ་གྱི་རྩ་ནི། མཁལ་མའི་རྩ་ཕྱི་སྐོར་ལ་ཟུག་པ། དེ་ཉིད་སྟེང་དུ་སླེབས་པ་མིག་རྩ་འཁྱིལ་བ་ཉིད་ནི་མཆི་མའི་རྩ་ཡིན་ནོ། །སྐྱིགས་བུ་འབྱུང་བའི་རྩ་ནི། མཁལ་མའི་ནང་དུ་ཟུག་ནས་མགྲིན་པར་སླེབས་པ་དེའི་ནང་དུ་རླུང་སེམས་འདུས་ཤིང་འདར་བའི་སྟབས་ཀྱིས་སྐྱིགས་བུ་འབྱུང་ངོ༌། །སྦྲིད་པ་འབྱུང་བའི་རྩ་ནི། སྣ་རྩེར་མཚན་མའི་རྩ་ལས་གཉིས་སུ་གྱེས་ནས། སྙིང་དང་གློ་བ་ལ་ཟུག་པས། དེར་གློ་བུར་དུ་རླུང་སེམས་འདུས་པས་སྦྲིད་པ་འབྱུང་ཞིང་སྙིང་གསལ་བར་སྟོན་ནོ། །རྩའི་འཁོར་ལོ་ལ། གཡོ་བའི་འཁོར་ལོ་བཞིའམ་ལྔ། སྤྱི་བོར་ཕ་ལས་ཐོབ་པའི་ཁམས་དཀར་པོ་ཧྃ་ཡིག་མགོ་ཐུར་བསྟན་རྐྱང་མའི་ནུས་པས་འཛིན་པ། ལྟེ་བ་ན་མ་ལས་ཐོབ་པའི་ཁམས་དམར་པོ་ཨ་ཐུང་རོ་མའི་ནུས་པས་འཛིན་པ་མི་གཡོ་བའི་འཁོར་ལོ་གཉིས། (མཆན་ཞེ་བཞི་བ་ལ་གཟིགས།)ཡན་ལག་ཚིགས་ཆེན་བཅུ་གཉིས་ལ་ནད་འདུ་བ་བཞི་བསྐྱེད་པའི་འཁོར་ལོ་བཅུ་གཉིས་སོ། །དབུ་མ་ལ་རོ་རྐྱང་གཉིས་ཀྱིས་བཅེར་༝བའི་༝(ནས་)དོག་པའི་གནད་སུམ་ཅུ་རྩ་གཉིས་ཡོད་པ་ལ་རྩ་མདུད་སུམ་ཅུ་རྩ་གཉིས་ཀྱི་མིང་གིས་ཀྱང་འདོགས་སོ། །དེ་ལྟར་ལུས་རྩའི་རྣམ་གཞག་རགས་པ་བཤད་ཟིན་ནས། གཉིས་པ་རྩ་ཡི་གེའི་རྣམ་གཞག་ཀྱང་ཞར་ལ་བཤད་ཟིན་ཏོ། །གསུམ་པ་ཁམས་བདུད་རྩིའི་རྣམ་གཞག་ལ། ལུས་ཀྱི་ཟུངས་དྭངས་མ་བདུན་འགྱུར་དུ་འགྲོ་བའི་ཚུལ་ནི། དེ་ལྟར་བཟའ་བཏུང་རྣམས་ཟ་ཞིང་བཏུངས་བས། གྱེན་རྒྱུའི་རླུང་གི་ཐུར་དུ་ཕུལ་བས། ཕོ་བའི་ནང་དུ་ལྷུངས་པ་ན། མཉམ་གནས་ཀྱི་མེ་དང༌། བད་ཀན་ཉག་བྱེད་དང༌། མཁྲིས་པ་མདོག་འགྱུར་གསུམ་གྱིས་ཞག་གཅིག་ལ་སྲེག་བཞུ་སྦྱངས་པས། དྭངས་སྙིགས་གཉིས་སུ་ཕྱེ། དྭངས་མ་མཆིན་པའི་ནང་དུ་ཁྲག་ཏུ་སོང༌། དེ་མཆིན་པའི་རྩ་ཆེན་བཞི་ནས་རིམ་བཞིན་བརྒྱུད་དེ། ལུས་ཀྱི་རྩ་གནས་ཐམས་ཅད་ལ་ཁྲག་གིས་ཁྱབ། སྙིགས་མ་སྐ་སླ་གཉིས་སུ་གྱུར་ནས་རྒྱུ་མ་ནས་རིམ་བཞིན་ཐུར་སེལ་གྱི་རླུང་གིས་དེད་པས། སྐ་བ་བཤང་ལམ་ནས་འཕེན་པར་བྱེད། སླ་བ་ལྒང་བའི་ནང་དུ་བསགས་ནས་མཐར་གཅི་བའི་ལམ་ནས་འདོར་བར་བྱེད་དོ། །ཁྲག་དེ་ཞག་གཅིག་ནས་ཤ་རུ་འགྱུར། དེ་ཞག་གཅིག་ནས་ཚིལ་དུ་འགྱུར། དེ་ཞག་གཅིག་ནས་རུས་པར་འགྱུར། དེ་ཞག་གཅིག་ནས་རྐང་མར་རྒྱུས་པ་ཀླད་པ་གསུམ་དུ་འགྱུར། དེ་ཞག་གཅིག་ནས་ཀུནྡ་བྱང་ཆུབ་ཀྱི་སེམས་སུ་འགྱུར་བ་ཡིན་ནོ། །དེ་ལ་ལུས་ཟུངས་བདུན་འགྱུར་རམ། ནང་སྐྱེ་བ་བདུན་འགྱུར་རམ། ནང་གི་སྐྱེ་བ་བདུན་པ་ཞེས་ཀྱང་བྱའོ། །དེ་ལ་ཞག་གཅིག་གི་ནང་དུ་དྭངས་སྙིགས་གཉིས་སུ་ཕྱེ་བས། དྭངས་མས་ལུས་ཀྱི་སྟོབས་དང་བཀྲག་མདངས་དང༌། གཟི་མདངས་ལ་སོགས་པ་སྐྱེད་པར་བྱེད། སྙིགས་མ་ནི་དབང་པོའི་སྒོ་རྣམས་དང༌། བ་སྤུའི་བུ་ག་རྣམས་༝སུ་༝(ནས་)འཛག་གོ །དེ་ཡང་སོ་སོ་སྐྱེ་བོ་ཐ་མལ་བ་རྣམས་ལ། མི་དགེ་བའི་རྣམ་རྟོག་སྣ་ཚོགས་ཀྱིས་སེམས་ཁོང་ནས་དཀྲུགས་པའི་དབང་གིས་དྭངས་སྙིགས་མ་ཕྱེ་བར། ཁྲག་ཞག་དང་ཆུ་སེར་ལ་སོགས་པའི་སྙིགས་མ་ཤས་ཆེ་བས། དེས་ནི་ནད་འདུ་བ་བཞི་ལ་སོགས་པ་སྐྱེད་པ་མི་བདེ་བའི་ཆ་ཤས་ཆེར་འབྱུང་ངོ༌། །རྣལ་འབྱོར་པས་ལམ་རིམ་གཉིས་ལ་འབད་རྩོལ་བྱས་པས་ས་དང་པོ་ལ་སོགས་པ་ཐོབ་པའི་ཚེ་ཀུནྡའི་རང་བཞིན་དང༌། ཁྲག་འོ་མའི་རང་བཞིན་དུ་འགྱུར་རོ། །སངས་རྒྱས་པའི་ཚེ་སྐུ་གསེར་གྱི་གཏན་པ་ཕྱིས་པ་བཞིན་དུ་མཚན་དང་དཔེ་བྱད་ཀྱིས་བརྒྱན་པ་འོད་ཀྱི་རང་བཞིན་འཇའ་ལུས་རྡོ་རྗེའི་སྐུར་འགྱུར་པ་ཡིན་ནོ། །དེ་རྣམས་ཀྱི་ནང་ནས་ཁམས་དཀར་དམར་གཉིས་གཙོ་བོ་ཡིན་ལ། དེ་གཉིས་འཕེལ་འགྲིབ་བྱེད་པའི་གནས་ཚུལ་ཞག་གཅིག་གི་དབང་དུ་བྱས་ན། དེ་ཡང་ཉིན་པར་ཁམས་དམར་པོ་འཕེལ་བར་བྱེད་ལ། གསང་གནས་(སུ་)མེ་རླུང་གི་སྟོབས་འཕེལ་བས་གཏུམ་མོ་ཨ་ཐུང་གི་ནུས་པ་བསྐྱེད་པས་ཕྱི་རོལ་ཏུ་ཉི་མ་ཤར་བ་དང༌། ཟས་ཟོས་ཚད་འཇུ་བ་དང༌། དྲོད་སྐྱེ་བ་མགོ་རྩོམ་པ་ཡིན་ནོ། །དེ་ནས་ཉི་དྲོས་ཀྱི་དུས་སུ་མེ་རླུང་ལྟེ་བར་སླེབས་པས་ན། ནང་དུ་འདོད་ཆགས་ཤས་ཆེ་བས། ཕྱི་རོལ་ཏུ་གླུ་གར་དང༌། བཞད་གད་དང༌། རྩེད་མོ་ལ་སོགས་པ་ཚོར་བ་བདེ་བ་ཤས་ཆེ་བ་འབྱུང་ངོ༌། །དེ་ནས་ཉི་མ་ཕྱེད་ཀྱི་དུས་སུ་མེ་རླུང་སྙིང་གར་སླེབས་པས། གཏི་མུག་གི་རྟོག་པ་ཤས་ཆེ། ཤེས་པ་ལྕི་ཞིང་གཉིད་༝བྲོ་༝(སྤྲོ་)བ་ལ་སོགས་པ་འབྱུང་ངོ༌། །ཉི་མ་ཕྱེད་ཡོལ་གྱི་དུས་སུ་མེ་རླུང་མགྲིན་པར་སླེབས་པས་ཞེ་སྡང་གི་རྟོག་པ་ཤས་ཆེ། སེམས་སྐྱོ་ཞིང་སྙིང་མི་དགའ་བ་དང༌། ཕྱི་རོལ་དུ་འཐབ་རྩོད་ལ་སོགས་པའི་སྣང་བ་འབྱུང་ངོ༌། །ཉི་མ་དགོང་མོའི་དུས་སུ་མེ་རླུང་སྤྱི་བོར་རྫོགས་པས་ལུས་གྲང་བ་དང༌། ཟས་མི་འཇུ་བ་དང༌། ཉི་མ་ནུབ་པ་ལ་སོགས་པ་འབྱུང་ངོ༌། །དེ་ནས་སྲོད་ཀྱི་དུས་སུ་སྤྱི་བོར་བྱང་ཆུབ་ཀྱི་སེམས་ཀྱི་དྭངས་མ་ཐིག་ལེ་ཆ་བཅུ་དྲུག་མགྲིན་པར་བབས་པས། ཕྱི་རོལ་དུ་ཟླ་བ་དང་སྐར་མའི་བཀྲག་རྙེད། དེའི་དུས་སུ་ནང་དུ་རྩ་གནས་རྣམས་སུ་ཁམས་གཡོས་པས། ཕྱི་རོལ་ཏུ་དཔའ་བོ་དང་རྣལ་འབྱོར་མ་རྣམས་འདུས་ཤིང༌། གདོན་ལ་སོགས་པའི་འབྱུང་པོ་རྣམས་ཀྱང་འཚོགས་པ་འབྱུང་བ་ཡིན་ནོ། །དེར་ཐིག་ལེ་ཆ་བརྒྱད་ལུས་ཀྱི་ཟུངས་སུ་འགྱུར། ཆ་བརྒྱད་སྙིང་གར་བབས། དེའི་ཆ་བཞི་ལུས་ཀྱི་ཟུངས་སུ་གྱུར། ཆ་བཞི་ལྟེ་བར་བབས། དེའི་ཆ་གཉིས་ལུས་ཀྱི་ཟུངས་སུ་གྱུར། ཆ་གཉིས་༝ཐོར་༝གསང་གནས་སུ་བབས་པས། ལུས་ཀྱི་རེག་བྱ་གྲང༌། གསང་རྩ་ལས་རུང་དུ་གྱུར་པས་ཐིག་ལེ་ཉམས་པའི་ཉེན་ཆེ་བ་ལ་སོགས་པ་འབྱུང༌། (100)༝༝༝༝དེ་གཉིས་ཀྱིས་ཐིག་ལེ་དམར་པོའི་ནུས་པ་བསྐྱེད། མེ་རླུང་འབར་བས་སླར་ཡང་ཕྱི་རོལ་ཏུ་ཉི་མ་འཆར་བ་ལ་སོགས་པ་འབྱུང་ངོ༌། །ཟླ་བ་གཅིག་གི་ནང་དུ་ཁམས་འཕེལ་འགྲིབ་བྱེད་ཚུལ་ནི། བཤད་རྒྱུད་མཁའ་འགྲོ་རྒྱ་མཚོ་དང་། སྡོམ་འབྱུང་གཉིས་ལས་འབྱུང་བ་ལྟར་བཤད་ན། ཁམས་དཀར་བོའི་དྭངས་མ་རྡུལ་ཕྲ་རབ་ཀྱི་ཆོས་ལས་འདས་པ། ཟླ་བ་གཅིག་གི་ནང་དུ་ཡར་ངོའི་ཚེས་གཅིག་ལ་སྐྱེས་པའི་རྐང་པ་གཡོན་པའི་(101)མཐེ་བོང་ལ་ཨ་ཐུང་གི་རྣམ་པར་གནས། ཚེས་གཉིས་ལ་བྱིན་པར་ཨཱ་རིང་པོའི་རྣམ་པར་གནས། ཚེས་གསུམ་ལ་བརླ་ལ་ཨི་ཐུང་ངུའི་རྣམ་པར་གནས། ཚེས་བཞི་ལ་གསང་གནས་སུ་ཨཱི་རིང་པོའི་རྣམ་པར་གནས། ལྔ་ལ་ལྟེ་བར་ཨུ་ཐུང་ངུའི་རྣམ་པར་གནས། དྲུག་ལ་སྙིང་གར་ཨཱུ་རིང་པོའི་རྣམ་པར་གནས། བདུན་ལ་ནུ་མའི་སྟེང་དུ་རྀ་ཐུང་ངུའི་རྣམ་པར་གནས། བརྒྱད་ལ་ལྐོག་མར་རཱྀ་རིང་པོའི་རྣམ་པར་གནས། དགུ་ལ་ལག་པ་གཡོན་པའི་མཐིལ་དུ་ལྀ་ཐུང་ངུའི་རྣམ་པར་གནས། བཅུ་ལ་མཆུ་གཡོན་པར་ལཱྀ་རིང་པོའི་རྣམ་པར་གནས། བཅུ་གཅིག་ལ་མཁུར་ཚོས་གཡོན་པར་ཨེ་ཐུང་ངུའི་རྣམ་པར་གནས། བཅུ་གཉིས་ལ་མིག་གཡོན་པར་ཨཻ་རིང་པོའི་རྣམ་པར་གནས། བཅུ་གསུམ་ལ་རྣ་བ་གཡོན་པར་ཨོ་ཐུང་ངུའི་རྣམ་པར་གནས། བཅུ་བཞི་ལ་ཀླད་པའི་ནང་དུ་ཨཽ་རིང་པོའི་རྣམ་པར་གནས། ཚེས་བཅྭོ་ལྔ་ལ་ཉིན་མཚན་གཉིས་སུ་ཕྱེ་བས། ཉིན་པར་རྐྱང་མའི་སྟེང་དུ་ཨྃ་གི་རྣམ་པར་གནས། མཚན་མོ་དབུ་མའི་སྟེང་ན་ཨཿ་ཚེག་དྲག་ཅན་གྱི་རྣམ་པར་གནས། དེའི་ཁམས་དྭངས་མའི་ནུས་པ་ལུས་ཐམས་ཅད་ལ་ཁྱབ་པར་༝གནས་དེ་ནས་ཟླ་བ་བྱང་ཆུབ་ཀྱི་སེམས་མར་ངོའི་ཚེས་གཅིག་ནས་རིམ་གྱིས་འཕེལ་ནས་གནམ་སྟོང་ལ་རྐང་མཐིལ་ལ་༝གནས་སོ། །དེ་བཞིན་དུ་(ཁམས་)དམར་པོ་རྡུལ་ཕྲ་རབ་ཀྱི་ཆོས་ལས་འདས་པ་མར་ངོའི་ཚེས་གཅིག་ལ་རྐང་པ་གཡས་པའི་མཐེ་བོང་ལ་ཨ་ཐུང་ངུའི་རྣམ་པར་གནས་པ་ནས། གནམ་སྟོང་ལ་ཉིན་མཚན་གཉིས་སུ་ཕྱེ་བའི། ཉིན་པར་རོ་མའི་སྟེང་ན་ཨྃ་གི་རྣམ་པར་གནས། མཚན་མོ་ཀུན་འདར་མའི་སྟེང་དུ་ཨཿཚེག་དྲག་ཅན་གྱི་རྣམ་པར་གནས། དེའི་ཁམས་དམར་པོའི་དྭངས་མ་ལུས་ཐམས་ཅད་ལ་ཁྱབ་པར་གནས་སོ། །ལོ་གཅིག་གི་འཕེལ་འགྲིབ་ཀྱི་དབང་དུ་བྱས་ན། དབྱར་ཉི་ལྡོག་ནས་ཟླ་བ་དྲུག་གི་བར་དུ་ཁམས་དཀར་པོ་གཡོན་གྱི་ཆ་ལ་བརྟེན་ནས་རྒྱས། ཞལ་གཅིག་ལ་གནས་ཉི་ཤུ་རྩ་བཞིའི་རླུང་ཉིན་མོ་ལ་བྲི་ནས་མཚན་མོ་བསྣན་པས་ཉི་མ་ཐུང་མཚན་མོ་རིང༌། དེའི་ཚེ་ལུས་རྒྱས་ཁམས་བཟང༌། གཉིད་ཆུང་བ་ལ་སོགས་པ་འབྱུང་ངོ༌། །དེ་ནས་སྟོན་གྱི་དུས་སུ་ཁམས་དཀར་དམར་ཆ་མཉམ་པས་འབྲས་བུ་སྨིན། ཚོར་བ་བདེ་བ་ཤས་ཆེ་བ་འབྱུང༌། དགུན་གྱི་དུས་སུ་ཁམས་དཀར་པོ་ཆེས་ཆེར་རྒྱས། ཁམས་དམར་པོ་འགྲིབ་པས་གྲང་བའི་རེག་བྱ་འབྱུང་ཞིང་ཕྱི་རོལ་དུ་འཁྱག་རུམ་ལ་སོགས་པ་འབྱུང་ངོ༌། །དེ་ལྟར་གཡོན་གྱི་དུས་སྦྱོར་གྱི་ཁྱིམ་དྲུག་ཐིམ་ནས་དགུན་ཉི་ལྡོག །དེ་ནས་ཟླ་བ་དྲུག་གི་བར་དུ་ཁམས་དམར་པོ་གཡས་ཀྱི་ཆ་ལ་བརྟེན་ནས་རྒྱས། ཞག་གཅིག་ལ་གནས་ཉི་ཤུ་རྩ་བཞིའི་རླུང་མཚན་མོ་ལ་བྲི་ནས་ཉིན་མོ་ལ་བསྣན་པས་མཚན་མོ་ཐུང་ཞིང་ཉིན་མོ་རིང་བ་ཡིན་ལ། དེའི་ཚེ་ལུས་རིད། ཁམས་ངན། གཉིད་བྲོ་བ་ལ་སོགས་པ་འབྱུང་ངོ། །དཔྱིད་ཀྱི་དུས་སུ་ཁམས་དཀར་དམར་ཆ་མཉམ་པས་ཕྱི་རོལ་ཏུ་དྲོད་གཤེར་འཛོམས་པས། མྱུ་གུ་ལ་སོགས་པ་འབྱུང་ངོ༌། །དེ་ལྟར་གཡས་ཀྱི་དུས་སྦྱོར་གྱི་ཁྱིམ་དྲུག་ཐིམ་ནས་དབྱར་ཉི་ལྡོག །སླར་ཡང་སྔར་བཞིན་ནོ། །ཚེ་གཅིག་ལ་འཕེལ་འགྲིབ་ཀྱི་དབང་དུ་བྱས་ན། སྐྱེས་ནས་རང་ལོ་ཉི་ཤུ་རྩ་ལྔའི་བར་ཁམས་དཀར་དམར་ཆེས་ཆེར་འཕེལ། བྱེ་བྲག་ཏུ་ཁམས་དཀར་པོ་ཆེས་ཆེར་འཕེལ། དེ་ནས་ལོ་བཞི་བཅུ་ཞེ་དགུའི་བར་ཁམས་དཀར་དམར་གཉིས་ཀ་བརྟན་ནོ། །གཙོ་ཆེར་ཁམས་དམར་པོ་བརྟན། དེ་ནས་མ་ཤི་བར་དུ་ཁམས་དཀར་དམར་གཉིས་ཀ་འགྲིབ་ཅིང༌། གཙོ་ཆེར་དཀར་པོ་འགྲིབ་པ་ཡིན་ནོ། །དེ་ཡང་ཐ་མལ་བ་རྣམས་ལ། རང་གི་(ངང་གིས་)དཀར་དམར་ཆ་མཉམ་ན། ལུས་ལ་ན་ཚ་མེད་ཅིང་སེམས་ལ་བདེ་བ་འབྱུང༌། རྣལ་འབྱོར་བའི་དཀར་ཆ་དམར་ཆ་མཉམ་ན་འགལ་རྐྱེན་བར་ཆད་མི་འབྱུང་ཞིང༌། ཉམས་རྟོགས་མཐའ་དག་འབྱུང་ངོ༌། །

100 འདིར་སྡེ་དགེའི་པར་མ་ལ་ཡིག་འབྲུ་གཉིས་མི་གསལ།

101 རྗེ་བཙུན་རིན་པོ་ཆེའི་དག་ལྡན་དང། ཆོས་རྗེ་ས་པཎ་གྱི་བདག་མེད་བསྟོད་འགྲེལ། དཀོན་མཆོག་ལྷུན་གྲུབ་ཀྱི་གོང་མའི་དགོངས་རྒྱན་རྣམས་ལས། ཡར་ངོས་ཚེས་གཅིག་ལ་རྐང་བ་གཡས་པའི་མཐེ་བོང་གཏུམ་མོ་ནས་མགོ་འཛིན་ལ། བུད་མེད་ཀྱི་རྐང་བ་གཡོན་པའི་མི་ཕྱེད་མ་ནས་མགོན་མར་ངོས་ལ་སྐྱེས་པའི་གཡོན་པ་མི་ཕྱེད་མ་ནས་མགོ་འཛིན་ལ། བུད་མེད་ཀྱི་གཡོན་པའི་མཐེ་བོང་གཏུམ་མོ་ནས་མགོ་འཛིན་པར་བཤད་དོ། །ཉི་ཟེར་དུ། ཡར་ངོས་ཚེས་གཅིག་ལ་སྐྱེས་པའི་རྐང་བ་གཡོན་པའི་མཐེ་བོང་ལ་ཨ་ཐུང་གི་རྣམ་པར་གནས་ཞེས་གསུངས་སོ། །

བཞི་བ་སྙིང་པོ་ཡེ་ཤེས་ཀྱི་རླུང་(གི་རྣམ་གཞག་)འཆད་པ་ལ། ཡེ་ཤེས་ཀྱི་རླུང་ནི། དབུ་མའི་ནང་དུ་རྒྱུ་བ་མེད་པའི་བདག་ཉིད་ཅན་དུ་གནས། ལས་ཀྱི་རླུང་ནི། རོ་རྐྱང་གཉིས་ཀྱི་ནང་དུ་རྒྱུ་ཞིང་གཡོ་བའི་བྱ་བ་བྱེད་དོ། །ལས་ཀྱི་རླུང་ལ་རྩ་བའི་རླུང་དང༌། ཡན་ལག་གི་རླུང་གཉིས་ལས། དང་པོ་ལ་ལྔ་ཡོད་པའི་སྲོག་འཛིན་ཆུའི་རླུང་ནི། གནས་སྙིང་ག་ན་གནས། ལས་ལུས་དང་སེམས་མི་འབྲལ་བར་བྱེད། ང་དང་བདག་ཏུ་འཛིན་པར་བྱེད། ཟིན་ན་སྙིང་འཕྱོ་ཞིང་འཁྲུག །(རོ་)སྟོད་གཟེར་ཞིང་ན། ཁ་ཤུགས་འབྱིན་པ་ལ་སོགས་པ་འབྱུང་ངོ། །ཏིང་ངེ་འཛིན་ནི་སྟོང་གསལ་ཡུན་ཐུང་བ་ཞིག་སྐྱེ། རེངས་ན་སྙིང་རླུང་ལ་སོགས་པར་འགྱུར་རོ། །མཉམ་གནས་ས་རླུང་ནི། ལྟེ་བ་ན་གནས། ལས་ཁ་ཟས་འཇུ་བ་དང༌། དྭངས་སྙིགས་འབྱེད་པ་ལ་སོགས་པ་བྱེད། ཟིན་ན་ཕོ་བ་༝སྦོ་༝(སྦོས་)འུར་སྒྲ་འབྱིན། ཏིང་ངེ་འཛིན་བདེ་སྟོང་ཡུན་ཐུང་བ་ཅིག་སྐྱེ། རེངས་ན་སྐྲན་དང་དམུ་ཆུར་འགྱུར། གྱེན་རྒྱུ་མེ་རླུང་ནི། གནས་མགྲིན་པ་ན་གནས། ལས་སྨྲ་ཞིང་དགོད། ཁ་ཟས་འདྲེན་ཅིང་ཕུལ་བར་བྱེད། ཟིན་ན་ལྐོག་མ་ཚ་ཞིང་འབྲབ། ཏིང་ངེ་འཛིན་ཤེས་པ་གསལ་ལ་རྟོག་པ་མེད་པ་སྐྱེ། རེངས་ན་ལྐོག་འབྲས་ལ་སོགས་པ་འབྱུང༌། ཐུར་སེལ་རླུང་གི་རླུང་ནི། གནས་གསང་གནས་ན་གནས། (ལས་)ཁམས་དཀར་དམར་དང་དྲི་ཆེན་དྲི་ཆུ་འཕེན་སྡོམ་བྱེད། ཟིན་ན་བཤང་གཅི་འགྲོ་འོང་གི་བར་དུ་ཚ་ཞིང་གཟེར། ཏིང་ངེ་འཛིན་བདེ་སྟོང་ཡུན་རིང་བ་ཅིག་སྐྱེ། རེངས་ན་རོ་སྨད་བཤལ་ཅིང་མི་ཐེག །དྲི་ཆེན་དྲི་ཆུ་སྡོམ་པ་ལ་སོགས་འབྱུང་ངོ༌། །ཁྱབ་བྱེད་ནམ་མཁའི་རླུང་ནི། གནས་སྤྱི་བོ་དང་ཡན་ལག་གི་ཚིགས་ཆེན་བཅུ་གཉིས་རྣམས་ལ་ཁྱབ་བྱེད་དུ་གནས། ལས་མཆོང་རྒྱུག་འདེགས་འཇོག་ལ་སོགས་པ་བྱེད། ཟིན་ན་མགོ་དང་ཡན་ལག་གི་ཚིགས་རྣམས་གཟེར་ཞིང་ན། ཏིང་ངེ་འཛིན་ལུས་བདེ་སྟོང་རྗེན་པར་འཆར། རེངས་ན་༝ལྤགས་༝(པགས་)འབྲུམ་དང་ཟ་༝འབྲུམ་༝(འཕྲུག་)ལ་སོགས་པ་འབྱུང༌(ངོ་)། །གཉིས་པ་ཡན་ལག་གི་རླུང་ལ་ལྔ་ཡོད་པའི་དང་པོ་རྒྱུ་བ་ནི། ས་རླུང༌། གནས་མིག་ལ་གནས། ལས་གཟུགས་རབ་འབྲིང་(ཐ་)གསུམ་རིག་པར་བྱེད། ཟིན་ན་མིག་དང་མིག་ཕུག་ན། ཏིང་ངེ་འཛིན་ཡུལ་དེས་མི་གནོད་ཅིང་སླར་རྟོག་པའི་ཡེ་ཤེས་སྐྱེ་བའི་གྲོགས་བྱེད། རེངས་ན་ལོང་བ་ལ་སོགས་པ་འབྱུང༌། མཉམ་རྒྱུ་ཆུ་རླུང་ནི། གནས་རྣ་བ་ལ་གནས། ལས་སྒྲ་རབ་འབྲིང་(ཐ་)གསུམ་རིག་པར་བྱེད། ཟིན་ན་རྣ་ཁུང་གཟེར་ཞིང་ན། ཏིང་ངེ་འཛིན་འདྲ། རེངས་ན་འོན་པ་ལ་སོགས་པ་འབྱུང༌། ཡང་དག་པར་རྒྱུ་བ་མེ་རླུང་ནི། གནས་སྣའི་འདོམས་ན་གནས། ལས་དྲི་རབ་འབྲིང་གསུམ་རིག་པར་བྱེད། ཟིན་ན་སྣ་དང་སྣ་རུས་ན། ཏིང་ངེ་འཛིན་འདྲ། རེངས་ན་སྣ་ཞོམ་ཞིང་དྲི་མི་ཚོར་བ་ལ་སོགས་པ་འབྱུང༌། རབ་ཏུ་རྒྱུ་བ་རླུང་གི་རླུང་ནི། གནས་ལྕེ་ལ་གནས། ལས་རོ་རབ་འབྲིང་གསུམ་རིག་པར་བྱེད། ཟིན་ན་ལྕེ་དང་ལྕེ་ཆུང་སྐྲངས་ཤིང་ན། ཏིང་ངེ་འཛིན་འདྲ། རེངས་ན་ལྐུགས་པ་ལ་སོགས་པ་འབྱུང་ངོ༌། །ངེས་པར་རྒྱུ་བ་ནམ་མཁའི་རླུང་ནི། གནས་རྩ་དང་ཚིགས་རྣམས་དང༌། བ་སྤུའི་བུ་ག་ཐམས་ཅད་ལ་ཁྱབ་པར་གནས། ལས་རེག་བྱ་རབ་འབྲིང་གསུམ་རིག་པར་བྱེད། ཟིན་ན་ལུས་ཚ་ཞིང་འབྲབ། ཏིང་ངེ་འཛིན་འདྲ། རེངས་ན་༝ལྤགས་འགྲམ་༝(པགས་འབྲུམ་)དང༌ཟ་འཕྲུག་ལ་སོགས་པ་འབྱུང་ངོ༌། །རླུང་དེ་རྣམས་རྒྱུ་བའི་ཚུལ་ནི། སྤྱིར་དུས་ཀྱི་འཁོར་ལོ་ལས། ཡེ་ཤེས་ཀྱི་རླུང་ཆ་རེ་རྒྱུ་བར་བཤད་ཀྱང་། བཤད་རྒྱུད་རྡོ་རྗེ་འཕྲེང་བ་དང༌། བླ་མའི་མན་ངག་ལས། ཐུན་བཞིའི་མཚམས་སམ། འབྱུང་བཞིའི་རླུང་རྣམས་ལ་ཁྱབ་བྱེད་ཀྱི་ཚུལ་དུ་མི་གསལ་བར་རྒྱུ་ཡི། གསལ་བར་དངོས་སུ་རྒྱུ་བར་མ་བཤད་དོ། །ནམ་མཁའི་རླུང་ནི། དུས་ཀྱི་འཁོར་ལོ་ནས་ཆ་རེ་ཙམ་རྒྱུ་བར་བཤད། རྡོ་རྗེ་འཕྲེང་བ་དང༌། བླ་མའི་མན་ངག་ལས། ད་ལྟའི་འབྱུང་བཞིའི་རླུང་ཕལ་པའི་ཚུལ་དུ་མི་གསལ་བར་རྒྱུ། འཆི་བའི་ཚེ་རླུང་གཞན་རྣམས་འདི་ཉིད་ཀྱི་དབང་དུ་བྱས་ནས་གཙོ་བོའི་ཚུལ་དུ་རྒྱུ་བ་ཡིན་༝ནོ་༝(ཏེ)། སཾ་པུ་ཊ་ལས། རྣམ་སྣང་ལ་སོགས་སངས་རྒྱས་རྣམས། །སྟེང་གི་སྒོར་ནི་གཡོ་ཞིང་གནས། །དེ་བཞིན་འོག་ཏུ་རྣམ་པར་རྒྱུ། །ཞེས་དང༌། བཤད་རྒྱུད་རྡོ་རྗེ་འཕྲེང་བ་ལས། ལུས་ཀུན་ལ་ནི་ཁྱབ་པའི་རླུང༌། །འཆི་བའི་ཚེ་ན་འབྱུང་བར་འགྱུར། །ཞེས་གསུངས་པའི་ཕྱིར་རོ། །འབྱུང་བཞིའི་རླུང་རྒྱུ་ཚུལ་ནི། ས་རླུང་ཁ་དོག་སེར་པོ་(དང་)། ཆུ་རླུང་ཁ་དོག་དཀར་པོ་གཉིས་ནི་སྣ་བུག་གཉིས་(ཀ་)ནས་རྒྱུའོ། །མེ་རླུང་ཁ་དོག་དམར་པོ་གཡས་ཁོ་ན་ལས་རྒྱུ། རླུང་གི་རླུང་ལྗང་སེར་སྣ་བུག་གཡོན་ཁོ་ན་ལས་རྒྱུ་བ་ཡིན་ཏེ། སཾ་པུ་ཊི་ལས། རླུང་ལ་སོགས་པ་རབ་དབྱེ་བའི། །རྟག་ཏུ་འགྲོ་བ་རླུང་རྣམ་བཞི། །ཞེས་གསུངས་སོ། །དེ་ཡང་འབྱུང་ཆེན་བཞིའི་རླུང་ལ་མགོན་པོའི་རླུང་ཞེས་བྱ། དེ་རེ་རེ་ལའང་འབྱུང་ཆུང་བཞི་བཞི་དང་ལྡན་པ་ནི་ལྷ་མོའི་རླུང་ཞེས་བྱ་བ། དེའི་རྒྱུ་ཚུལ་ནི། མེ་རླུང་ལྟ་བུ་ལ་མཚོན་ན་སྟེང་འོག་ལ་སོགས་པ་གནས་ཐ་དད་དུ་རྒྱུ་བ་ཡིན་ཏེ། སཾ་པུ་ཊི་ལས། སྟེང་དང་༝འོག་༝(ངོས་)དང་༝བྲང་༝(དྲང་)འོག་འགྲོ། །ཞེས་གསུངས་པ་ལྟར། མེ་རླུང་སྣ་བུག་གི་སྟེང་ཕྱོགས་ནས་ཕྱིར་སོར་བཞིའི་བར་དུ་རྒྱུ། རླུང་གི་རླུང་ནི། མཁུར་ཚོས་གཡས་ངོས་སུ་སོར་དྲུག །ས་རླུང་གི་དབུས་ཀྱི་ཐད་ཀར་སོར་བཅུ་དྲུག །ཆུ་རླུང་ནི། འོག་ཕྱོགས་(སུ་)སོར་བཅུ་གཉིས་ཀྱི་བར་དུ་རྒྱུའོ། །དུས་ཀྱི་འཁོར་ལོ་ལས་ས་རླུང་སོར་བཅུ་གཉིས། ཆུ་རླུང་བཅུ་གསུམ། མེ་རླུང་བཅུ་བཞི། རླུང་གི་རླུང་བཅོ་ལྔ། ནམ་མཁའི་རླུང་ནི་སོར་བཅུ་དྲུག་གི་བར་དུ་རྒྱུ་བར་བཤད་(དོ)། །རླུང་དེ་དག་གི་གནས་སམ་རྒྱུ་བའི་ལམ་ནི། ཡེ་ཤེས་ཀྱི་རླུང་ཨ་ཝ་དྷཱུ་ཏཱི་ལ་བརྟེན་ནས་གནས། །ལས་ཀྱི་རླུང་ནི། རོ་རྐྱང་གཉིས་(ནས་)བྱུང་བའི་དབང་གིས་སྲོག་རྩོལ་གཉིས་༝འབྱུང༌༝(བྱུང་)། ཡང་སྙིང་གའི་ནང་སྐོར་གྱི་རྩ་འདབ་བཞི་ནས་འབྱུང་བཞིའི་རླུང་འབྱུང་བས། དེས་འཁོར་ལོ་བཞི་དང༌། ཡུལ་ཉི་ཤུ་རྩ་བཞིའི་རྩ་གནས་རྣམས་སུ་རྒྱུས་ནས། མགྲིན་པའི་ཡ་ར་ལ་ཝའི་རྩ་འདབ་བཞི་ནས་འབྱུང་བཞིའི་བདག་ཉིད་ཅན་གྱི་རླུང་རྒྱུ་བ་ནི། གསུང་གི་སྒོ་ནས་རྒྱུ་བའི་རླུང་ཞེས་བྱ། སྣ་བུག་གཉིས་ནས་རྒྱུ་བ་ནི། ཐུགས་ཀྱི་སྒོ་ནས་རྒྱུ་བའི་རླུང་ཞེས་བྱ། དེ་ལས་གཞན་དབང་པོའི་སྒོ་དང་བ་སྤུའི་བུ་ག་ལ་སོགས་པ་ནས་རྒྱུ་བ་ནི། སྐུའི་སྒོ་ནས་རྒྱུ་བའི་རླུང་ཞེས་བྱའོ། །དེ་ཡང་རླུང་དེ་རྣམས་ཀྱི་ནང་ནས། བྱེ་བྲག་ཏུ་རླུང་རགས་པ་སྣ་བུག་གཉིས་ནས་རྒྱུ་བའི་གྲངས་ནི། ཉིན་ཞག་ཕྲུགས་གཅིག་ལ་ཉི་ཁྲི་ཆིག་སྟོང་དྲུག་བརྒྱ་རྒྱུ་བ་ཡིན་ཏེ། རྡོ་རྗེ་གདན་བཞི་ལས། ཐོག་མར་འབྱུང་དང་རྔུབ་པའི་གྲངས། །ཉི་ཁྲི་དང་ནི་ཆིག་སྟོང་དང༌། །བརྒྱ་ཕྲག་དྲུག་གི་གྲངས་ཀྱི་ནི། །ཉིན་དང་མཚན་མོ་ངེས་པར་རྒྱུ། །ཞེས་གསུངས་པའི་ཕྱིར་(རོ)། །དེ་ལྟར་ཕྱི་རོལ་དུ་དབྱུ་གུའི་ཚོད་དང་། ཆུ་ཚོད་ལ་སོགས་པ་འབྱུང་བ་ཡང༌། ནང་དུ་རླུང་གི་ཚོད་འཛིན་པས་འབྱུང་སྟེ། དེ་ཡང་ལྟེ་བ་སྤྲུལ་པའི་འཁོར་ལོ་རྩ་འདབ་དྲུག་ཅུ་རྩ་བཞི་ནས་རླུང་རྒྱུ་བའི་དབང་གིས་ཕྱི་རོལ་ཏུ་དབྱུ་གུ་༝ཆུ་ཚོད་༝དྲུག་ཅུ་རྩ་བཞི་འབྱུང༌། སྤྱི་བོ་བདེ་ཆེན་གྱི་འཁོར་ལོ་རྩ་འདབ་སུམ་ཅུ་རྩ་གཉིས་ནས་རླུང་རྒྱུ་བའི་དབང་གིས་ཕྱི་རོལ་ཏུ་༝ཡུད་ཙམ་༝(ཆུ་ཚོད་)སུམ་ཅུ་རྩ་གཉིས་འབྱུང༌། མགྲིན་པ་ལོངས་སྤྱོད་ཀྱི་འཁོར་ལོ་རྩ་འདབ་བཅུ་དྲུག་ནས་རླུང་རྒྱུ་བའི་དབང་གིས་ཕྱི་རོལ་ཏུ་འཕོ་བ་བཅུ་དྲུག་འབྱུང༌། སྙིང་ག་ཆོས་ཀྱི་འཁོར་ལོ་རྩ་འདབ་བརྒྱད་ནས་རླུང་རྒྱུ་བའི་དབང་གིས་ཕྱི་རོལ་ཏུ་ཐུན་ཕྱེད་པ་བརྒྱད་འབྱུང༌། སྙིང་གའི་ནང་སྐོར་གྱི་རྩ་འདབ་བཞི་ནས་རླུང་རྒྱུ་བའི་དབང་གི་ཕྱི་རོལ་ཏུ་ཐུན་ཚོད་བཞི་འབྱུང༌(ངོ་)། །གང་ལྟར་ཡང་ཉིན་ཞག་ཕྲུགས་གཅིག་གི་ནང་དུ་ལས་རླུང་རགས་པ་སྣ་བུག་གཉིས་ནས་ཉི་ཁྲི་ཆིག་སྟོང་དྲུག་བརྒྱ་ཚང་བ་ཡིན་ནོ། །དེ་ཡང་རླུང་འབྱུང་འཇུག་གནས་གསུམ་བསྡོམས་པ་ལས་རླུང་རེ་རེ་བྱེད་པ་ཡིན་ནོ། །དེ་ལྟར་རྣལ་འབྱོར་པས་རླུང་གི་རྣལ་འབྱོར་ཉམས་སུ་བླངས་པ་ལ་བརྟེན་ནས་ལས་རླུང་ཟིན། དེའི་ཤུགས་ཀྱིས་སེམས་ཟིན་ཅིང་ཞི་གནས་སྐྱེ། དེ་ལ་བརྟེན་ནས་ལྷག་མཐོང་སྐྱེ། མཐར་ལས་རླུང་ཐམས་ཅད་འགགས་ནས་ཡེ་ཤེས་ཀྱི་རླུང་འབའ་ཞིག་ཏུ་གྱུར་པ་ཡིན་ནོ། །

གསུམ་པ་འཇིག་ཚུལ་ནི། གོང་ལྟར་རྩ་ཡི་གེ་དང༌། ཁམས་བདུད་རྩི་རྣམས་ཀྱི་ནུས་པ་རིམ་གྱིས་བྲི་བའི་མཐར་ཁྱབ་བྱེད་ནམ་མཁའི་རླུང་གྱེན་ལ་ལོག་པས་རྩ་འཁོར་ལོ་བཞིའི་མདུད་པ་རྣམས་ཞིག་ནས་འབྱུང་བཞིའི་རླུང་གི་མལ་འཕྱུགས་ཏེ། ཁམས་བདུད་རྩི་རྣམས་ནང་དུ་སྡུད་པར་བྱེད་དོ། །དེ་ཡང་ལུས་ཆགས་པ་ལྟེ་བ་ནས་ཆགས་པ་དང་སྒོ་བསྟུན་ནས་འདིར་འཇིག་པ་ཡང་ལྟེ་བ་ནས་འཇིག་པ་ཡིན་ཏེ། ལྟེ་བའི་འཁོར་ལོའི་རྩ་མདུད་ཞིག་པ་ལ་བརྟེན་ནས་ས་རླུང་མལ་འཕྱུགས། དེ་ནས་སྙིང་གའི་རྩ་མདུད་ཞིག་པ་ལ་བརྟེན་ནས་ཆུ་རླུང་མལ་འཕྱུགས། དེ་ནས་མགྲིན་པའི་རྩ་མདུད་ཞིག་པ་ལ་བརྟེན་ནས་མེ་རླུང་མལ་འཕྱུགས། དེ་ནས་གསང་གནས་ཀྱི་རྩ་མདུད་ཞིག་པ་ལ་བརྟེན་ནས་རླུང་གི་རླུང་མལ་འཕྱུགས། དེ་དང་དུས་མཉམ་དུ་དབང་པོའི་སྒོ་རྣམས་ནས་འབྱུང་བཞིའི་རྒྱུ་བ་ལ་སོགས་པའི་རླུང་གི་མལ་འཕྱུགས་པ་ལ་བརྟེན་ནས་མིག་གིས་གཟུགས་མི་མཐོང་བ་ལ་སོགས་པ་འབྱུང་ངོ༌། །དེ་ནས་ཁམས་དང་དབང་པོ་རྣམས་རིམ་པ་བཞིན་འགྲིབ་པའི་མཐར་ཕ་ལས་ཐོབ་པའི་ཁམས་དཀར་པོ་སྤྱི་བོ་ནས་ཐུར་དུ་འབབ་པའི་ཚེ་དཀར་ལམ་འཆར་ཏེ་སྣང་བ་ཞེས་བྱ། དེ་ནས་ལྟེ་བ་ན་མ་ལས་ཐོབ་པའི་ཁམས་དམར་པོ་གྱེན་དུ་བྱུང་བའི་ཚེ་དམར་ལམ་འཆར་ཏེ་མཆེད་པ་ཞེས་བྱ། དེ་གཉིས་སྙིང་གར་ཕྲད་པའི་ཚེ་ནག་ལམ་འཆར་ཏེ་ཐོབ་པ་ཞེས་བྱ། དེའི་ཚེ་རང་བཞིན་བརྒྱད་ཅུའི་རྟོག་པ་(102)འགགས་ནས་འཆི་བ་དོན་དམ་པ་ཞེས་ཀྱང་བྱ། ཉེར་ཐོབ་འོད་གསལ་ཞེས་ཀྱང་བྱ། འཆི་བ་འོད་གསལ་ཆོས་སྐུ་ཞེས་བྱ་བ་མངོན་དུ་༝གྱུར་ཏོ༝(འགྱུར་རོ)། །

102 རང་བཞིན་བརྒྱད་ཅུའི་རྟོག་པ་ནི། རང་བཞིན་བརྒྱད་ཅུའི་རྟོག་པ་ལ་རིགས་གསུམ་ལས། དང་པོ་ཞེ་སྡང་གི་རྟོག་རིགས་སོ་གསུམ་ནི། འདོད་ཆགས་དང་བྲལ་བ་དང་། འདོད་ཆགས་དང་བྲལ་བ་བར་མ་དང་། ཤིན་ཏུ་འདོད་ཆགས་དང་བྲལ་བ་དང་། ཡིད་ཀྱི་འགྲོ་འོང་དང་། མྱ་ངན་དང་། མྱ་ངན་བར་མ་དང་། ཤིན་ཏུ་མྱ་ངན་དང་། ཞི་བ་དང་། རྣམ་པར་རྟོག་པ་དང་། འཇིགས་པ་དང་། འཇིགས་པ་བར་མ་དང་། ཤིན་ཏུ་འཇིགས་པ་དང་། སྲེད་པ་དང་། སྲེད་པ་བར་མ་དང་། ཤིན་ཏུ་སྲེད་པ་དང་། ཉེ་བར་ལེན་པ་དང་། མི་དགེ་བ་དང་། བཀྲེས་སྐོམ་དང་། ཚོར་བ་དང་། ཚོར་བ་བར་མ་དང་། ཤིན་ཏུ་ཚོར་བ་དང་། རིག་པ་དང་། རིག་པ་འཛིན་པའི་གཞི་དང་། སོ་སོར་རྟོག་པ་དང་། ངོ་ཚ་ཤེས་པ་དང་། བརྩེ་བ་དང་། བརྩེ་བ་བར་མ་དང་། ཤིན་ཏུ་བརྩེ་བ་དང་། དོགས་པ་དང་བཅས་པ་དང་། ཕྲག་དོག་པ་དང་། སེར་སྣ་རྣམས་སོ། །གཉིས་པ་འདོད་ཆགས་ཀྱི་རྟོག་རིགས་བཞི་བཅུ་ནི། འདོད་ཆགས་པ་དང་། ཀུན་ཏུ་ཆགས་པ་དང་། དགའ་བ་དང་། དགའ་བ་བར་མ་དང་། ཤིན་ཏུ་དགའ་བ་དང་། རངས་པ་དང་། རབ་ཏུ་མགུ་བ་དང་། ངོ་མཚར་བ་དང་། རྒོད་པ་དང་། ཚིམ་པ་དང་། འཁྱུད་པ་དང་། འོ་བྱེད་པ་དང་། འཇིབ་པ་དང་། བརྟན་པ་དང་། བརྩོན་འགྲུས་དང་། ཁེངས་པ་དང་། བྱེད་པ་དང་། འཕྲོག་པ་དང་། སྟོབས་དང་། སྤྲོ་བ་དང་། ཚམ་ཚོམ་མེད་པ་དང་། ཚམ་ཚོམ་མེད་པ་བར་མ་དང་། ཤིན་ཏུ་ཚམ་ཚོམ་མེད་པ་དང་། དྲེགས་པ་དང་། རྣམ་པར་སྒེག་པ་དང་། འགྲས་པ་དང་། དགེ་བ་དང་། ཚིག་གསལ་བ་དང་། བདེན་པ་དང་། མི་བདེན་པ་དང་། ངེས་པ་དང་། ཉེ་བར་ལེན་པ་དང་། སྦྱིན་པ་པོ་ཉིད་དང་། བརྐུར་བ་དང་། དཔའ་བ་དང་། ངོ་ཚ་བ་མེད་པ་དང་། གཡོ་ཅན་དང་། གདུག་པ་ཅན་དང་། མི་སྲུན་པ་དང་། གྱ་གྱུ་ཆེ་བ་རྣམས་སོ། །གསུམ་པ་གཏི་མུག་གི་རྟོག་རིགས་བདུན་ནི། མི་གསལ་བ་དང་། བརྗེད་ངེས་དང་། འཁྲུལ་པ་དང་། མི་སྨྲ་བ་དང་། སྐྱོ་བ་དང་། ལེ་ལོ་དང་། ཐེ་ཚོམ་རྣམས་སོ། །

ལུས་དཀྱིལ་དངོས།

གཉིས་པ་དེ་ལ་འགོད་པའི་ལུས་དཀྱིལ་དངོས་བཤད་པ་ལ་གཉིས་ཏེ། རྟེན་གྱི་དཀྱིལ་འཁོར་བཤད་པ། བརྟེན་པའི་ལྷ་བཤད་པའོ། །དང་པོ་ལ་གསུམ་སྟེ། རྒྱུད་༝ལ་བརྟེན་༝(ལས་བསྟན་)ཚུལ། དེ་འགྲེལ་བྱེད་ཚད་ལྡན་གྱིས་ཇི་ལྟར་བཀྲལ་ཚུལ། དེ་ལ་ལོག་རྟོག་བསལ་བའོ། །དང་པོ་ནི། རྩ་རྒྱུད་ལས། ཇི་ལྟར་ཕྱི་རོལ་དེ་བཞིན་ནང༌། །སྡོམ་པའི་དེ་ཉིད་རབ་ཏུ་དབྱེ། །ཞེས་པས་མདོར་བསྟན། རྡོ་རྗེ་གུར་གྱི་གླིང་གཞིའི་སྐབས་སུ། ནམ་མཁའ་བེམ་བཅས་དྭངས་པ་དང༌། །གོ་སྐབས་མེད་དང་དབྱེ་འབྱེད་དང༌། །ཞེས་འབྱུང་བཞི་ཙམ་མཚོན་ནས་བསྟན་༝ནོ༝(ཏོ)། །སཾ་པུ་ཊི་ལས། ལུས་ཀྱི་དཀྱིལ་འཁོར་ཉམས་དགའ་བར། །སྒོ་བཞི་ཇི་སྐད་གསུངས་པ་སྟེ། །རང་གི་ཡན་ལག་བརྒྱད་འབྱུང་བ། །ཀ་བ་དེ་ཡིས་བསྐོར་ནས་གནས། །དངོས་པོ་ཀུན་གྱི་མཉམ་པ་ཡིས། །གྲུ་བཞི་བར་ནི་རབ་ཏུ་གྲགས། །སྐུུ་གསུང་ཐུགས་ཀྱི་ངོ་བོ་ཡི། །འཁོར་ལོ་གསུམ་པོ་རབ་ཏུ་གསུངས། །རི་ནི་མགོ་ཡི་ཟེའུ་འབྲུ་ལ། །ཇི་ལྟར་རྩོམ་ཆེན་ལ་སོགས་རིམ། །བླ་མའི་དུས་ཐབས་རིམ་ཉིད་ཀྱིས། །དེར་ནི་དཀྱིལ་འཁོར་རྫོགས་པར་གནས། །ཞེས་གསུངས་༝པ་ལས་༝(པས་)མདོར་བསྟན་༝ནོ༝(ནས་)། རྒྱས་པར་དེ་ཉིད་ལས། རྐང་པའི་མཐིལ་དུ་རྩོམ་ཆེན་རླུང༌། །གཞུ་ཡི་དབྱིབས་སུ་ཡང་དག་གནས། །སུམ་མདོ་ཡི་ནི་གནས་སུ་ནི། །གྲུ་གསུམ་འབར་བ་རྣམ་པར་གནས། །ཟླུམ་པོའི་རྣམ་པའི་གཟུགས་ཀྱི་ནི། །ཆུ་ནི་ལྟོ་བར་རྣམ་པར་གནས། །སྙིང་ག་ཡང་ནི་ས་ཉིད་དེ། །ཀུན་ནས་གྲུ་བཞི་བ་ཉིད་དོ། །སྒལ་ཚིགས་དབྱུ་གུའི་གཟུགས་ཀྱི་ནི། །རི་རབ་རི་རྒྱལ་དེ་བཞིན་ནོ། །ཞེས་གསུངས་སོ། །གཉིས་པ་འགྲེལ་ཚུལ་མང་དུ་འབྱུང་ཡང༌། འདིར་རྗེ་བཙུན་ས་སྐྱ་པ་ཡབ་སྲས་ཀྱི་བཞེད་པ་ལྟར་ན། རྒྱུད་ཀྱི་དངོས་བསྟན་ཕྱི་རོལ་གྱི་སྣང་བ་ཐམས་ཅད་རྡོ་རྗེའི་ལུས་ལ་སྡོམ་པའི་ཚུལ་དང༌། དེ་ཉིད་བླ་མའི་མན་ངག་གིས་ཁ་བསྐངས་ཏེ་ལུས་དཀྱིལ་འཁོར་བསྒོམ་པའི་ཚུལ་ལོ། །དང་པོ་ནི། གོང་དུ་དྲངས་པའི་རྩ་རྒྱུད་ཀྱི་ཚིག་རྐང་བ་གཉིས་ཀྱི་ལུང་གི་དོན་རྫོགས་རིམ་ལ་སྦྱོར་བའི་ཚེ། ཕྱི་རོལ་གྱི་ཆོས་ཇི་སྙེད་ཡོད་པ་ཐམས་ཅད་ནང་དུ་རྩ་ཁམས་ལ་སྡོམ་པ་དང༌། དེ་ཉིད་ནང་དཀྱིལ་ལ་སྦྱོར་བའི་ཚེ་ཕྱིའི་གཞལ་ཡས་ཁང་གི་ཆ་ཤས་ཡོད་པ་ཐམས་ཅད་ནང་ལུས་དཀྱིལ་ལ་ཚང་བ་ཡིན་ཏེ། དེ་ཡང་ཕྱིའི་གཞལ་ཡས་ཁང་གྲུ་བཞིར་ཡོད་པ་ནི། ནང་ལུས་ཀྱི་ཕན་ཚུན་དང༌། ཡས་མས་མཉམ་པ་ལ་ཚང༌། ཕྱིའི་སྒོ་བཞི་ཡོད་པ་ནི་སྙིང་ག་ན་འབྱུང་བཞིའི་རླུང་རྒྱུ་བའི་བུ་ག་བཞི་ཡོད་པ་ལ་ཚང༌། ཕྱིའི་ཀ་བ་བརྒྱད་ནི་(ལུས་ཀྱི་)རྐང་བརྒྱད་ལ་ཚང༌། སྐུ་གསུང་ཐུགས་གསུམ་གྱི་འཁོར་ལོ་གསུམ་གྱི་རྩིབས་ཉེར་བཞི་ཡོད་པ་ནི། སྤྱི་བོ་ལ་སོགས་པའི་གནས་ཉི་ཤུ་རྩ་བཞི་ལ་ཚང༌། གཞལ་ཡས་ཁང་གི་གདན་ནམ་རྒྱུར་གྱུར་པའི་འབྱུང་བཞི་ཡོད་པ་ནི། རྐང་མཐིལ་ལ་སོགས་པའི་གནས་བཞི་ལ་ཚང༌། རི་རབ་ལ་ལྕོག་བརྒྱད་(དམ། བཞི་)ཡོད་པ་ནི། མགོ་བོ་ཟུར་བཞི་ལ་ཚང༌། རི་རབ་ནི་ནང་དུ་སྒལ་ཚིགས་ཉི་ཤུ་རྩ་གཅིག་དབྱུ་གུའི་གཟུགས་སུ་གནས་པ་ལ་ཚང་བ་ཡིན་ནོ། །གཉིས་པ་ནི། གོང་དུ་དྲངས་པའི། བླ་མའི་དུས་ཐབས་རིམ་ཉིད་ཀྱིས། །དེར་ནི་དཀྱིལ་འཁོར་རྫོགས་པར་གནས། །ཞེས་གསུངས་པའི་དོན། བླ་མའི་མན་ངག་ལས་འབྱུང་བ་ལྟར་བཤད་ན། ཕྱིའི་གཞལ་ཡས་ཁང་ལ་ཇི་སྙེད་ཡོད་པ་ཐམས་ཅད་ལུས་ཀྱི་ཆ་ཤས་དངོས་སུ་རྫོགས་པར་ལུས་དཀྱིལ་རྫོགས་པར་བསྒོམ་དགོས་ཞེས་པའི་དོན་ནོ། །མན་ངག་ལ་གཉིས་ཏེ། ཇོ་བོ་ནཱ་རོ་ཏ་པ་ནས་བརྒྱུད་པ་དང༌། རྣལ་འབྱོར་དབང་ཕྱུག་ནས་བརྒྱུད་པ་གཉིས་ལས། དང་པོ་ནི། ལུས་ལ་སྲུང་འཁོར་མི་བསྒོམ་པ་དང༌། མིག །རྣ་བ། སྣ། ལྕེ། མཆུ། རྒྱུ་མ་ལ་སོགས་པ་གཞལ་ཡས་ཁང་གི་རྒྱན་ཙམ་དུ་བསྒོམ་པ་བསྡུས་པ་དང༌། གཉིས་པ་ནི། སྤྱི་བོར་སྣ་ཚོགས་རྡོ་རྗེ་ལ་སོགས་པ་སྲུང་བའི་འཁོར་ལོ་དང༌། མིག་པཉྩ་རེ་ཁཱ་ལ་སོགས་པ་གཞལ་ཡས་ཁང་སྟེ་ལུས་དཀྱིལ་འཁོར་རྒྱས་པར་བསྒོམ་པ་ཡིན་ལ། དེ་ཡང་རྣལ་འབྱོར་དབང་ཕྱུག་ནས་རིམ་བཞིན་སྙན་ནས་སྙན་དུ་བརྒྱུད་པའི་ལུས་དཀྱིལ་བསྒོམ་པའི་མན་ངག་འདི་དང་མཐུན་པར། སློབ་དཔོན་དགྲ་ལས་རྣམ་རྒྱལ་གྱི་ཕྱག་རྒྱ་བཞི་བའི་སྒྲུབ་ཐབས་(103) ལས། རྡོ་རྗེའི་ས་གཞི་ནི། རྐང་མཐིལ་གཉིས་ཡིན་རྩིབ་རུས་རྣམས། །རྡོ་རྗེའི་རྭ་བ་རྒྱས་པ་ཉིད། །ཀུན་གཡོགས་རྡོ་རྗེའི་དྲ་བའོ། །མེ་ནི་སེན་མོ་ཉི་ཤུ་སྟེ། །ཇི་ལྟར་སྣ་ཚོགས་རྡོ་རྗེ་ནི། །མ་ལུས་བསྐྱེད་ཅིང་སྤྲོ་བྱེད་པ། །སྤྱི་བོར་གནས་པ་དེ་བཞིན་ནོ། །ལུས་ཀུན་གྲུ་བཞི་པ་ཉིད་དེ། །རྩ་ཡི་བུ་ག་སྒོ་བཞི་ཡིན། །རྐང་རྣམས་ཀ་བ་བརྒྱད་ཡིན་ཏེ། །མིག་ནི་རྩིག་པ་ལྔ་རྣམས་སོ། །རྣ་བ་རྟ་བབས་སྣ་ཕ་གུ། །ལྕེ་ནི་མཆོད་པ་མཆུ་སྣམ་བུ། །སོ་ནི་དྲ་བ་ལ་སོགས་རྒྱན། །མ་ལུས་པ་ནི་བསམ་པའོ། །ཞེས་གསུངས་སོ། །གསུམ་པ་(ལོག་རྟོག་བསལ་བ་)ལ། ལུས་དཀྱིལ་བསྒོམ་ཚུལ་མི་འདྲ་བ་བཞི་ཙམ་འབྱུང་སྟེ། དེ་ཡང་ལུས་ཀྱི་ཆ་ཤས་གང་དང་གང་ཡིན་པ་དེ། གནས་དེ་དང་དེར་གཞལ་ཡས་ཁང་གི་ཆ་ཤས་གང་དང་གང་ཡིན་པ། དེར་གསལ་བཏབ་པ་རྒྱུད་དོན་མན་ངག་གིས་བཀྲལ་བ་རྗེ་བཙུན་ས་སྐྱ་པ་ཡབ་སྲས་ཀྱིས་གཙོ་བོར་བཞེད་པ་དང༌། མིག་ལ་སོགས་པའི་ལུས་ཀྱི་ཆ་ཤས་གང་ཡིན་པ་དེར་རྩིག་པ་ལ་སོགས་གཞལ་ཡས་ཁང་གི་ཆ་ཤས་དེ་དང་དེའི་ངོ་བོའམ། ཚང་བརྩི་བའི་ཚུལ་དུ་བསྒོམ་པ་སྔར་བྱོན་པའི་མཁས་པ་འགོས་རྔོག་དང་། དཔྱལ་སེ་བ་ལ་སོགས་པ་རྣམས་ཀྱིས་བཞེད་པ་དང༌། (ཡང་མཁས་པ་ཁ་ཅིག་གིས།) མིག་ལ་སོགས་པའི་རིགས་འདྲ་སྔ་མ་ཆད་པས་རྩིག་པ་ལ་སོགས་པའི་གཞལ་ཡས་ཁང་གི་ཆ་ཤས་ལ་བསྟིམ་པ་ལུས་དཀྱིལ་མཚན་ཉིད་པར་འདོད་པ་དང༌། ཕྱིས་བྱོན་པའི་མཁས་པ་ཁ་ཅིག་གིས་བཞེད་པ། ཕྱི་རྟེན་དང་བརྟེན་པར་བཅས་པ་བསྐྱེད་པའི་དཀྱིལ་འཁོར་གྱི་ནང་དུ། རང་ཉིད་ཀྱི་ཕྱི་རོལ་ཏུ་ལུས་ཀྱི་ཆ་ཤས་ལས་གྲུབ་པའི་གཞལ་ཡས་ཁང་སྒོམ་པ་ལུས་དཀྱིལ་མཚན་ཉིད་པར་འདོད་པའི་ལུགས་སོ། །དེ་ལ་དང་པོ་གཉིས་ནི། རྣམ་པར་བསྒོམ་པ་དང༌། ངོ་བོ་བསྒོམ་པའི་ཁྱད་པར་མི་འདྲ་བ་ཙམ་ཡོད་ཀྱང༌། གཉིས་ཆར་ཡང་ཕྱི་རོལ་གྱི་ཆོས་ཐམས་ཅད་མ་ལུས་པ་རྣལ་འབྱོར་པའི་ལུས་ལ་སྡོམ་པ་དོན་གཅིག་པས་རྒྱུད་དོན་མན་ངག་གིས་བཀྲལ་བའི་ལུགས་བཟང་ཁོ་ན་ཡིན་ནོ། །གསུམ་པ་མི་འཐད་དེ། ཁྱོད་ཀྱི་ལུས་ཀྱི་ཆ་ཤས་ཀྱི་རིགས་འདྲ་སྔ་མ་བསྲེ་བའི་དཀྱིལ་འཁོར་དེ་ཕྱི་དཀྱིལ་ཡིན་ནམ་ནང་དཀྱིལ་ཡིན་ཞེས་དྲིས་ན་ལན་སྨྲ་རྒྱུ་མེད་ཅིང༌། དེ་གཉིས་ཀྱི་གཞི་མཐུན་མེད་པར་སློབ་དཔོན་རྡོ་རྗེ་དྲིལ་བུ་པས་(དྲིལ་བུ་པས། བཅོས་མ་གཉིས་ཀྱིས་ངོ་བོ་གང་། །ཞེས་)གསུངས་སོ། །བཞི་བའང་ཅུང་ཟད་མི་འཐད་དེ། རྒྱུད་ཀྱི་དངོས་བསྟན་ཕྱི་རོལ་གྱི་ཆོས་ཐམས་ཅད་ནང་ལུས་ལ་སྡོམ་དགོས་པ་ལ། ཁྱོད་ཀྱི་ལུས་དཀྱིལ་ཕྱི་རུ་སྟོན་པའི་ཕྱིར་རོ། །

103 སྡེ་དགེའི་བསྟན་འགྱུར། རྒྱུད་ཀྱི་པོད་ཞུ་པ་ལ་ཡོད།

གཉིས་པ་བརྟེན་པ་ལུས་ཀྱི་དཀྱིལ་འཁོར་ནི། རྩ་རྒྱུད་ལས། ཨེ་ཡི་རྣམ་པ་ལྷ་མོ་སྤྱན། །ཝྃ་གི་རྣམ་པ་བདག་མར་བརྗོད། །མ་ནི་ལྷ་མོ་གོས་དཀར་མོ། །ཡ་ནི་སྒྲོལ་མར་བརྗོད་པར་བྱ། །ཞེས་པས་ཕོ་བྲང་ལྔའི་གྲངས་བསྟན། སྤྲུལ་བའི་འཁོར་ལོའི་རྩ་འདབ་དྲུག་ཅུ་རྩ་བཞི་དང༌། ཆོས་ཀྱི་འཁོར་ལོའི་རྩ་འདབ་བརྒྱད། ལོངས་སྤྱོད་ཀྱི་འཁོར་ལོའི་རྩ་འདབ་བཅུ་དྲུག །བདེ་ཆེན་གྱི་འཁོར་ལོའི་རྩ་འདབ་སུམ་ཅུ་རྩ་གཉིས་དང༌། ཞེས་པས་འཁོར་ལོ་རྣམས་ཀྱི་རྩ་འདབ་ཀྱི་གྲངས་བསྟན་ཏེ། ཞེས་རྩ་རྒྱུད་ལས་མདོར་བསྟན་ནས། རྒྱས་པར་ནི། སཾ་པུ་ཊི་ལས། ཨེ་ནི་ས་རུ་བཤད་པར་བྱ། །ལས་ཀྱི་ཕྱག་རྒྱ་སྤྱན་མ་ཉིད། །ཅེས་པ་ནས། (སྙིང་རྗེ་ཆེན་མོ་ཐབས་ཆེན་མོ། །རང་བཞིན་སྣ་ཚོགས་སྤྱོད་ཡུལ་ཏེ། །ལྟེ་བར་སྣ་ཚོགས་འདམ་སྐྱེས་ལ། །སྤྲུལ་པའི་འཁོར་ལོར་རྣམ་པར་གནས། །ཝཾ་ནི་ཆུ་རུ་ཤེས་པར་བྱ། །ཆོས་ཀྱི་ཕྱག་རྒྱ་མཱ་མ་ཀཱི། །བྱམས་པ་དང་ནི་སྨོན་ལམ་ཚུལ། །ལྷ་མོ་རྡོ་རྗེའི་རིགས་གཙོ་མ། །སྙིང་གར་ཆུ་སྐྱེས་འདབ་བརྒྱད་ལ། །ཆོས་ཀྱི་འཁོར་ལོར་ཡང་དག་གནས། །མཱ་ནི་མེ་རུ་བརྗོད་པ་སྟེ། །ཕྱག་རྒྱ་ཆེན་མོ་གོས་དཀར་མོ། །དགའ་དང་སྟོབས་ཀྱི་རྣལ་འབྱོར་གྱིས། །ལྷ་མོ་པདྨའི་རིགས་བྱུང་མ། །ལྐོག་མར་ཆུ་སྐྱེས་འདབ་བརྒྱད་གཉིས། །ལོངས་སྤྱོད་འཁོར་ལོར་རྣམ་པར་གནས། །ཡ་ནི་རླུང་གི་རང་བཞིན་ཏེ། །ཉོན་མོངས་ཐམས་ཅད་རབ་འཇོམས་བྱེད། །དམ་ཚིག་ཕྱག་རྒྱ་ཆེན་མོར་ངེས། །ལྷ་མོ་ལས་ཀྱི་རིགས་གཙོ་མ། །བཏང་སྙོམས་ཡེ་ཤེས་རྣལ་འབྱོར་གྱིས། །སྒྲོལ་མ་འཁོར་བ་སྒྲོལ་བ་མོ། །)འདམ་སྐྱེས་འདབ་མ་སུམ་ཅུ་གཉིས། །བདེ་ཆེན་འཁོར་ལོ་ཆེན་པོར་གནས། །ཞེས་པའི་བར་གསུངས་སོ། །ལྷ་དེ་རྣམས་འགོད་ཚུལ་ནི། རྩ་རྒྱུད་ལས། ༝དེ་བཞིན་གཤེགས་པ་དེ་རྣམས་ཧེ་རུ་ཀའི་གཟུགས་ཀྱིས་ཕྱུང་སྟེ།༝ (སངས་རྒྱས་དེ་རྣམས་ཧེ་རུ་ཀའི་གཟུགས་ཀྱིས་དེ་བཞིན་གཤེགས་པ་ལྔའི་)ཞེས་པའི་སྐབས་ནས་༝བསྟན་པའི་ཕྱིར་༝ཧེ་རུ་ཀ་ལྔ་ཕོ་བྲང་ལྔ་ལ་འགོད་པར་བསྟན། རྡོ་རྗེའི་གླུ་ནི་སྤྱན་མ་ལ་སོགས་པས་ལེན་ཅིང་ཞེས་པའི་སྐབས་ནས་༝བསྟན་པའི་༝ཡུམ་བཞི་འཁོར་ལོའི་རྩ་འདབ་རྣམས་ལ་འགོད་པར་བསྟན། གུར་གུམ་གྱི་ཆར་འབབ་པར་འགྱུར་རོ། །ཞེས་པའི་སྐབས་ནས་༝བསྟན་པའི་༝སེམས་དཔའ་དང་སེམས་མ་རྣམས་སྐྱེ་མཆེད་ལ་འགོད་པར་བསྟན། རྔའི་སྒྲ་འབྱུང་བར་འགྱུར་ཞེས་པའི་སྐབས་ནས་༝དངོས་སུ་བསྟན་པའི་༝ཁྲོ་བོ་བཅུ་ཚིགས་ཆེན་བརྒྱད་སྤྱི་བོ་རྐང་མཐིལ་དང་བཅས་པ་བཅུ་ལ་འགོད་པར་བསྟན་༝ནོ༝(ཏོ)། །དེ་རྣམས་མདོར་བསྡུས་པ་ནི། སཾ་པུ་ཊི་ལས། དེ་ལྟར་རིགས་ནི་རྣམ་པ་ལྔ། །སངས་རྒྱས་ལྔ་དང་ཡེ་ཤེས་ལྔ། །དེ་ལ་རྡོ་རྗེ་སྙིང་པོ་སོགས། །ཁྲོ་བོ་ཁམས་གསུམ་སེམས་ཅན་བསྐྱེད། །ནང་གི་དབྱེ་བ་འདི་ཉིད་ནི། །བླ་མའི་ཞལ་ལས་རྙེད་པར་འགྱུར། །ཞེས་གསུངས་པས་ན། བླ་མའི་ཞལ་ནས་རྙེད་ཚུལ་ནི། རྣལ་འབྱོར་དབང་ཕྱུག་གི་མན་ངག་དང་མཐུན་པར་སློབ་དཔོན་དགྲ་ལས་རྣམ་རྒྱལ་གྱི་ཕྱག་བཞི་བའི་སྒྲུབ་ཐབས་ལས། རྣམ་སྣང་ལ་སོགས་སངས་རྒྱས་ལྔ། །འཁོར་ལོའི་དབུས་སུ་རོལ་ཅིང་གནས། །ཞལ་མདོག་མཚན་མ་ལ་སོགས་པ། །རྒྱུད་ལས་ཇི་ལྟར་གསུངས་པར་བསྒོམ། །ཞེས་གསུངས་པའི་རྒྱུད་ལས་གསུངས་ཚུལ་ནི། རྒྱས་པ་རྡོ་རྗེ་གུར་ལས་བསྟན་པའི་ཧེ་རུ་ཀ་ཞལ་བརྒྱད་ཕྱག་བཅུ་དྲུག་པའི་ཕྱག་བཅུ་དྲུག་ན་ཕྱག་མཚན་མི་འདྲ་བ་༝བཅུ་དྲུག་༝(བཅུ་དྲུག་བཅུ་དྲུག་)འཛིན་པར་བཤད། འབྲིང་པོ་རྩ་རྒྱུད་ལས་བསྟན་པའི་ཧེ་རུ་ཀ་ལྔ། ཞལ་བརྒྱད་ཕྱག་བཅུ་དྲུག་པའི་གཡས་བརྒྱད་ན་རང་རང་གི་མཚན་མ་འཛིན་ཅིང་། གཡོན་བརྒྱད་ན་དྲིལ་བུ་འཛིན་པའོ། །བསྡུས་པ་ནི་དཀྱུས་ན་བཞུགས་པ་ལྟར་ཞལ་གཅིག་ཕྱག་གཉིས་པར་བསྒོམ་པ་ཡིན་ཏེ། སློབ་དཔོན་དགྲ་ལས་རྣམ་རྒྱལ་གྱིས། རྒྱལ་ཆེན་ཧེ་རུ་ཀ་ལྔ་པོ། །བདེ་བ་སྐྱེད་བྱེད་ཡུམ་དང་བཅས། །གཡས་བརྐྱངས་པ་ཡི་རོལ་བར་བཞུགས། །འཁོར་ལོའི་མདོག་མཚུངས་ཕྱག་གཉིས་པ། །འཁོར་ལོ་པདྨ་རྡོ་རྗེ་དང༌། །རིན་ཆེན་རལ་གྲི་གཡས་པས་འཛིན། །གཡས་མིན་དྲིལ་བུ་འཛིན་པའོ། །ཞེས་གསུངས་སོ། །

གཞུང་དོན།

གཉིས་པ་གཞུང་དོན་ལ་གསུམ་སྟེ། གང་གིས་ཉམས་སུ་ལེན་པའི་གང་ཟག །དུས་ནམ་གྱི་ཚེ་ཉམས་སུ་ལེན་པ། ཇི་ལྟར་ཉམས་སུ་ལེན་པའི་ཚུལ་ལོ། །དང་པོ་ནི། ཕྱིའི་དཀྱིལ་འཁོར་དུ་དབང་རྫོགས་པར་ཐོབ་ཅིང༌། ཕྱི་བསྐྱེད་རིམ་གྱི་བསྒོམ་བྱའི་དོན་ལ་ཐོས་བསམ་གྱིས་སྒྲོ་འདོགས་བཅད་ནས། དཔྱད་དོན་གྱི་སེམས་འཛིན་ལ་ནན་ཏན་བྱས་ནས་ནང་དུ་ཉམས་སུ་མྱོང་བ་ཅུང་ཟད་སྐྱེས་ནས། ཟབ་མོ་ལུས་ཀྱི་དཀྱིལ་འཁོར་དུ་དབང་རྫོགས་པར་ཐོབ་པའོ། །གཉིས་པ་ནི། ཕྱི་བསྐྱེད་པའི་རིམ་པ་རྒྱས་འབྲིང་(104)གང་ཡང་རུང་བའི་མངོན་རྟོགས་དམ་ཚིག་པ་བསྐྱེད་ཅིང༌། མིག་སོགས་སྐྱེ་མཆེད་བྱིན་རླབས་ཚར་བའི་དུས་སུའོ། །གསུམ་པ་ལ་གསུམ། ཟབ་མོ་ལུས་ཀྱི་དཀྱིལ་འཁོར་བསྐྱེད་པ་དང༌། བསྐྱེད་པ་དེ་གསལ་བཏབ་པ། གསལ་བཏབ་པ་དེ་ལ་སེམས་འཛིན་པའོ། །དང་པོ་ནི། (བྱ་བྲལ་མའི་ལུས་དཀྱིལ་གྱི་སྐབས་ནས་)ཕྱི་བསྐྱེད་པའི་རིམ་པ་རྒྱས་འབྲིང་(105)(གཉིས་)གང་ཡང་རུང་བའི་དམ་ཚིག་པ་(བསྐྱེད། ཡེ་ཤེས་ཀྱི་འཁོར་ལོ་སྤྱན་དྲངས་པ་ལ་མཆོད་ཅིང་བསྟོད་ནས། ཨོཾ་བཛྲ་གཽ་རཱི་ཨ་ཀརྵ་ཡ་ཛཿ ཨོཾ་བཛྲ་ཙཽ་རཱི་པྲ་བེ་ཤཱ་ཡ་ཧཱུྃ། ཨོཾ་བཛྲ་བཻ་ཏཱ་ལཱི་བནྡྷ་བྃ། ཨོཾ་བཛྲ་གྷསྨ་རཱི་ཝ་ཤཾ་ཀུ་རུ་ཧོཿ)༝ཞེས་པ་ནས་༝(གཉིས་སུ་མེད་པར་ཐིམ་པའི་རྐྱེན་གྱིས་སྐད་ཅིག་གིས་རང་གིལུས་)རྟེན་དང་བརྟེན་པར་བཅས་པའི་དཀྱིལ་འཁོར་རྫོགས་པར་གྱུར། ཞེས་པའི་བར་གྱིས་བསྟནཏོ། །oརྒྱས་འབྲིང་བསྡུས་གསུམ་དུ་(106) འཇོག་ཚུལ་ལ་ཡབ་ཡུམ་གཉིས་ཀའི་དབང་དུ་བྱས་ནས། ཡན་ལག་བཞིས་འཆིང་བའི་མངོན་རྟོགས་རྣམས་ནི་རྒྱས་པ། ཡན་ལག་དྲུག་གིས་འཆིང་བའི་མངོན་རྟོགས་རྣམས་ནི་འབྲིང་པོ། །ཡུམ་གྱི་མངོན་རྟོགས་ནི་བསྡུས་པ་ཡིན་ལ། ཡབ་ཁོ་ནའི་དབང་དུ་བྱས་ན། ཡན་ལག་བཞིའི་མངོན་བྱང་ལས་བསྐྱེད་པའི་མངོན་རྟོགས་རྣམས་ནི་རྒྱས་པ། ཡན་ལག་དྲུག་པའི་མངོན་བྱང་ལས་བསྐྱེད་པའི་མངོན་རྟོགས་ནི་འབྲིང་པོ། །སྐད་ཅིག་དང་ས་བོན་ལས་བསྐྱེད་པ་ནི་བསྡུས་པའོ། །༝ཡན་ལག་དྲུག་པའི་དབང་དུ་བྱས་ན།༝ མངོན་པར་རྟོགས་པ་ཚུལ་བཅུ་བཞིའི་ནང་ཚན། ཡན་ལག་བཞི་བ་གཞིར་བཞག་པ་ལའང༌། ཨཱ་ལི་ཀཱ་ལི་ལ་ལྟོས་པའི་མངོན་བྱང་ལས་བསྐྱེད་པ་ནི་རྒྱས་པ། དེ་སྤངས་པའི་མངོན་བྱང་ལས་བསྐྱེད་པ་ནི་འབྲིང་པོ། སྐད་ཅིག་ལས་བསྐྱེད་པ་ནི་བསྡུས་པའོ། །ཡན་ལག་དྲུག་པ་གཞིར་བཞག་ལའང༌། ཨཱ་ལི་ཀཱ་ལི་ལ་ལྟོས་པའི་མངོན་བྱང་ལས་བསྐྱེད་པའི་མངོན་རྟོགས་ནི་རྒྱས་པ། དེ་སྤངས་པའི་མངོན་བྱང་ལས་བསྐྱེད་པ་ནི་འབྲིང་པོ། ས་བོན་ལས་བསྐྱེད་པ་ནི་བསྡུས་པའོ། །མངོན་རྟོགས་དེ་རྣམས་ཀྱི་ནང་ནས། འདིར་ལས་དང་པོ་པའི་གང་ཟག་གིས་བསྒོམ་བྱའི་དོན་ནི། ཨཱ་ལི་ཀཱ་ལི་ལ་ལྟོས་པའི་མངོན་བྱང་ལས་བསྐྱེད་པའི་མངོན་པར་རྟོགས་པ་རྣམས་ཡིན་ནོ། །o

104 རྒྱས་པ་ཡན་ལག་བཞི་བ། འབྲིང་བོ་ཡན་ལག་དྲུག་པ།

105 རྒྱས་པ་ཡན་ལག་བཞི་བ། འབྲིང་བོ་ཡན་ལག་དྲུག་པ།

106 ད་ལྟའི་བྱ་བྲལ་མར་རྒྱས་འབྲིང་གཉིས་ལས་མེད།

དེ་ཡང་ཡན་ལག་བཞི་དྲུག་གང་གིས་བཅིངས་ཀྱང་རུང༌། སྐྱབས་སུ་འགྲོ་བ་ནས་བཟུང་། ཡན་ལག་བཞིའི་ཕྱོགས་ལ་སྣོད་བཅུད་སྦྱང་བ་ཡན་ཆད། ཡན་ལག་དྲུག་པའི་ཕྱོགས་ལ་སྐྱེ་མཆེད་སྐུ་གསུང་ཐུགས་བྱིན་གྱིས་བརླབས་པའི་རྗེས་སུ། རང་གི་ཐུགས་ཀའི་ས་བོན་ལས་འོད་ཟེར་ནག་པོའམ། འོད་ཟེར་ཁ་དོག་སྣ་ལྔའི་རྩེ་མོ་ལྕགས་ཀྱུའི་རྣམ་པ་དཔག་ཏུ་མེད་པ་རོ་མའི་ལམ་ནས་སོང༌། སྣ་བུག་གཡས་ནས་སྤྲོས། གཟུང་བའི་རྟོག་པ་སྦྱངས། མདུན་གྱི་ནམ་མཁར་ཀྱེ་རྡོ་རྗེ་ལྷ་དགུ་རྟེན་དང་བརྟེན་པར་བཅས་པའི་དཀྱིལ་འཁོར། གཙོ་བོའི་སྐུ་ལུས་ལ་ལུས་དཀྱིལ་གྱི་རྟེན་དང་བརྟེན་པར་བཅས་པའི་དཀྱིལ་འཁོར་ཡོངས་སུ་རྫོགས་པ་སྤྱན་དྲངས་གཟུང་རྟོག་སྦྱངས་པའི་འོད་ཟེར་དེ་སྣ་བུག་གཡོན་ནས་ཞུགས། རྐྱང་མའི་ལམ་ནས་བརྒྱུད། འཛིན་པའི་རྟོག་པ་སྦྱངས་ཏེ། དེ་དབུ་མའི་དབང་དུ་བྱས་ཏེ་སྙིང་གའི་ཧཱུྃ་ལ་ཐིམ་པས། གཟུང་འཛིན་གཉིས་མེད་ཀྱི་ཡེ་ཤེས་ཀྱི་ངང་དུ་ཐིམ་པར་བསམ་མོ། །དེ་ལྟ་བུའི་སྤྲོ་བསྡུ་བྱེད་ཚུལ་འདི་ནི། གསང་དབང་གཏུམ་མོའི་རྣལ་འབྱོར་དང༌། དབང་བཞི་བ་རྡོ་རྗེ་རྦ་རླབས་ཀྱི་སྨིན་བྱེད་དུའང་འགྲོ་བའི་ཁྱད་པར་གྱི་མན་ངག་ཆེས་ཟབ་པ་ཞིག་ཡིན་ནོ། །དེ་ལྟ་བུའི་ཡེ་ཤེས་པ་དེ་ལ་རྩ་རྒྱུད་ནས་བཤད་པའི་དཀར་མོ་རི་དགས་སོགས་ཀྱི་ཡིད་བྱུང་དང༌། རྡོ་རྗེ་གུར་ནས་བཤད་པའི། ཁྱོད་ནི་རྣལ་འབྱོར་མ་སོགས་ཡན་ལག་བདུན་ལྡན་གྱི་བསྟོད་པ་དང༌། ལྷ་མོ་བཞིས་དགུག་གཞུག་བཅིང་དགྱེས་པ་བསྐྱེད་པ་༝སོགས་༝ནི་ཕྱི་བསྐྱེད་རིམ་གྱི་རྣམ་བཤད་དུ་༝འཁོད་༝(བཀོད་)ཟིན་པ་ལྟར་རོ། །དེ་ལྟར་ཡེ་ཤེས་པ་ཐིམ་པའི་རྐྱེན་གྱིས་ལྷ་ཁང་མུན་པ་ཅན་དུ་སྒྲོན་མེ་བཏེག་པ་ལྟ་བུ་ལུས་ཀྱི་རྟེན་དང་བརྟེན་པར་བཅས་པའི་དཀྱིལ་འཁོར་ཡོངས་སུ་རྫོགས་པ་ཅིག་ཅར་དུ་གསལ་བར་བསྒོམ་ཚུལ་འདི། ༝སློབ་དཔོན་ཤཱནྟི་པས། རྗེ་བཙུན་རྡོ་རྗེ་བདག་མེད་མའི་ཕྱི་ནང་སྦྲགས་པའི་སྒྲུབ་ཐབས་དང༌།༝ རྗེ་བཙུན་རིན་པོ་ཆེས་མཛད་པའི་(ཀྱེ་རྡོ་རྗེའི་)ལུས་དཀྱིལ་གྱི་ཡིག་ཆུང་དང༌། ཆོས་རྗེ་ས་པཎ་གྱི་དངོས་སློབ་ལྷོ་དམར་གཉིས་དང༌། ཤར་བ་རྡོ་རྗེ་འོད་ཟེར་གྱི་གཞུང་བཤད་རྣམས་ལས་གསལ་བར་བཤད་དོ། །གཉིས་པ་བསྐྱེད་པ་དེ་དག་གསལ་འདེབས་པ་ལ་གཉིས་ཏེ། རྟེན་གསལ་གདབ་པ་དང༌། བརྟེན་པ་གསལ་གདབ་པའོ། །དང་པོ་ལ་གཉིས་ཏེ། སྲུང་འཁོར་གསལ་གདབ་པ་དང༌། གཞལ་ཡས་ཁང་གསལ་གདབ་པའོ། །དང་པོ་ནི། སྤྱི་བོ་སྣ་ཚོགས་རྡོ་རྗེ་ཞེས་པ་ནས་སྲུང་བའི་འཁོར་ལོ་ཞེས་པའི་བར་གྱིས་བསྟན་ཏོ། །དེ་ཡང་ཕྱིའི་བར་ཆད་གདོན་གསུམ། ནང་གི་བར་ཆད་ནད་གསུམ། གསང་བའི་བར་ཆད་ཉོན་མོངས་པ་གསུམ་ལ་སོགས་པའི་མ་དག་པའི་རྟོག་པ་བག་ཆགས་དང་བཅས་པ་སྦྱོང་བའི་ཕྱིར་དང༌། རང་གི་ཐ་མལ་བའི་སྤྱི་བོ་ལ་སོགས་པར་ཞེན་ཅིང་ཆགས་པའི་རྟོག་པ་སྦྱང་བའི་ཕྱིར། སྦྱོང་བྱེད་ཡེ་ཤེས་ཀྱི་སྣང་བ་ལས་གྲུབ་པའི་སྣ་ཚོགས་རྡོ་རྗེ་ལ་སོགས་པར་བསྒོམ་པ་ཡིན་ཏེ། དེ་ཡང་རང་གི་སྤྱི་བོར་པགས་པའི་འོག་ཏུ་ཤ་རུས་རྒྱུར་བྱས་པ་ལས་བྱུང་བའི་སྦྱོང་བྱེད་ཡེ་ཤེས་ཀྱི་སྣང་བ་ལས་གྲུབ་པའི་སྣ་ཚོགས་རྡོ་རྗེ་ཤར་དཀར། ལྷོ་སེར། ནུབ་དམར། བྱང་ལྗང༌། ལྟེ་བ་མཐིང་ནག་ལ་ཧཱུྃ་གིས་མཚན་པར་བསྒོམ། རྐང་པའི་མཐིལ་པགས་པའི་སྟེང་ཤ་རུས་རྩ་རྒྱུས་རྒྱུར་བྱས་པ་ལས་བྱུང་བའི་སྦྱོང་བྱེད་གནས་དེ་ཉིད་དུ་རྡོ་རྗེའི་ས་གཞི་སྔོན་པོ་ནས་༝འབྲས་༝(ཐང་)བརྡལ་བ་ལྟ་བུར་བསྒོམ། རྩིབ་མ་རིང་ཐུང་རྣམས་༝ཀྱི་༝རྒྱུར་བྱས་པ་ལས་བྱུང་བའི་སྦྱོང་བྱེད་རྡོ་རྗེའི་ར་བ་ཕྲ་མོ་རྩིབ་མ་སོ་སོའི་དབྱིབས་དང་མཐུན་པར་བསྒོམ། ལུས་ཀུན་གཡོགས་པའི་པགས་པ་རྒྱུར་བྱས་པ་ལས་བྱུང་བའི་སྦྱོང་བྱེད་རྡོ་རྗེའི་གུར་དང་བླ་བྲེ། ཕྱི་མཚན་དཔེའི་རང་བཞིན་དུ་གནས་པ། ནང་རི་མོ་བྲིས་པ་ལྟ་བུ་(འམ་)མེ་ལོང་(གི་)ནང་དུ་གཟུགས་བརྙན་ཤར་བ་ལྟར་བསྒོམ། བ་སྤུ་བྱེ་བ་ཕྲག་ཕྱེད་དང་བཞིའི་སྒོར་ཟུག་པ་ཡེ་ཤེས་ཀྱི་མདའ་ལྟོང་ནང་དུ་བསྟན་པ། རྡོ་རྗེ་རྩེ་ལྔ་བ་ཕྱེད་པས་མདེའུར་བྱས་པ་ཕྱིར་བསྟན་པ་བྱེ་བ་ཕྲག་ཕྱེད་དང་བཞི་བསྒོམ། ཉིང་ལག་གི་སེན་མོ་ཉི་ཤུ་རྒྱུར་བྱས་པ་ལས་བྱུང་བའི་གནས་དེ་དག་ཏུ། སྦྱོང་བྱེད་ཕྱི་སེན་མོ་ཟངས་ཀྱི་མདོག་ལྟར་དམར་བ་ལ་ནང་ཡེ་ཤེས་ཀྱི་མེ་དཔུང་འབར་བའི་རྣམ་པར་བསྒོམ་(མོ)། །གཉིས་པ་གཞལ་ཡས་ཁང་གསལ་གདབ་པ་ནི། རྐང་མཐིལ་རླུང་ཞེས་པ་ནས། རྐང་རྣམས་ཀ་བ་བརྒྱད་དེ་རྟེན་གྱི་དཀྱིལ་འཁོར། ཞེས་པའི་བར་གྱིས་བསྟན་ཏེ། དེ་ཡང༌། རྐང་མཐིལ་རྡོ་རྗེའི་ས་གཞི་དང༌། ཁྲོ་བོ་གནོད་མཛེས་ཀྱི་བར་དུ་འདེགས་འཇོག་ལ་སོགས་པ་གཡོ་བའི་ལས་བྱེད་པ། རང་བཞིན་གྱིས་གྲུབ་པའི་རླུང༌། གནས་དེ་ཉིད་དུ་སྦྱོང་བྱེད་དོན་ཡོད་གྲུབ་པའམ། དམ་ཚིག་སྒྲོལ་མའི་ངོ་བོ་རྣམ་པ་རླུང་གི་དཀྱིལ་འཁོར་སྔོན་པོ་འོད་མའི་གཞུ་ལྟ་བུ་རླུང་གི་རང་བཞིན་ཡྃ་དང་བ་དན་གྱིས་མཚན་པ། སྦྱང་གཞི་སུམ་མདོར་རང་བཞིན་གྱི་དྲོད་གཞིར་གནས་ཀྱི་མེ། སྦྱོང་བྱེད་གནས་དེ་ཉིད་དུ་འོད་དཔག་མེད་དམ་གོས་དཀར་མོའི་རྣམ་པ་མེའི་དཀྱིལ་འཁོར་གྲུ་གསུམ་དམར་པོ་རྃ་དང་འབར་བས་མཚན་པ། (སྦྱང་གཞི་)ལྟོ་བ་ཟླུམ་༝པོ་ཆུའི་༝(པོའི་)དབྱིབས་སུ་གནས་པ། སྦྱོང་བྱེད་གནས་དེ་ཉིད་དུ་མི་བསྐྱོད་པའམ། མཱ་མ་ཀཱིའི་ངོ་བོ་རྣམ་པ་ཆུའི་དཀྱིལ་འཁོར་དཀར་པོ་ཟླུམ་པོ་བུམ་པ་ཆུས་གང་བས་མཚན་པ། (སྦྱང་གཞི་)སྙིང་ག་གྲུ་བཞི་བའི་དབྱིབས་སུ་གནས་པ། (སྦྱོང་བྱེད་)གནས་དེ་ཉིད་དུ་རྣམ་པར་སྣང་མཛད་དམ་སྤྱན་མའི་ངོ་བོ་རྣམ་པ་སའི་དཀྱིལ་འཁོར་སེར་པོ་ལྟེ་བར་ལྃ་དང༌། ཟུར་བཞིར་རྡོ་རྗེ་ཕྱེད་པས་མཚན་པ། ཕྱིར་རོལ་ཏུ་འབྱུང་བཞིའི་སྟེང་དུ་རི་རབ་ཡོད་པ་ནི། སྒལ་ཚིགས་ཉི་ཤུ་རྩ་གཅིག་རྒྱུར་བྱས་པ་ལས་བྱུང་བའི་སྒལ་ཚིགས་རེ་རེ་ཡང་ཡེ་ཤེས་ཀྱི་སྣང་བ་ལས་གྲུབ་པའི་རི་རབ། ཤར་ཤེལ། ལྷོ་བཻ་ཌཱུརྱ། ནུབ་པདྨ་རཱ་ག །བྱང་གསེར་ལས་གྲུབ་པ། བང་རིམ་བཞི་དང་ལྡན་པ་རེ་རེ་བསྒོམ། ཕྱི་རོལ་གྱི་རི་རབ་ཀྱི་སྟེང་དུ་ལྕོག་བཞི་ཡོད་པ་ནི། ནང་(དུ་)ཐོད་རུས་ཟུར་བཞི་རྒྱུར་བྱས་པ་ལས་བྱུང་བའི་ལྕོག་བཞིའམ། ཁ་དོག་གི་སྒོ་ནས་བརྒྱད་དུ་བསྒོམ། སྦྱང་གཞི་ལག་མཐིལ་ནས་ལག་མཐིལ། རྐང་མཐིལ་ནས་སྤྱི་བོའི་བར། ལུས་མཉམ་པ་གྲུ་བཞི། སྦྱོང་བྱེད་བྱང་ཕྱོགས་སོ་བདུན་གྱི་ངོ་བོ་གཞལ་ཡས་ཁང་གྲུ་བཞིའི་རྣམ་པར་བསྒོམ། སྦྱང་གཞི་སྙིང་གའི་ཕྱོགས་བཞིར་ས་ལ་སོགས་པའི་འབྱུང་བ་བཞིའི་རླུང་རྒྱུ་བའི་རྩའི་བུ་ག་བཞི་ནི་གསུང་གི་སྒོ་བཞི། སྦྱོང་བྱེད་གཞལ་ཡས་ཁང་གི་སྒོ་བཞིའི་ཡ་ཐེམ་མ་ཐེམ་སྒོ་གླེགས་གཉིས། འཁོར་ལོ་ལ་སོགས་པའི་རིགས་བཞིའི་ཕྱག་མཚན་གྱིས་མཚན་པར་བསྒོམ། སྦྱང་གཞི་མིག་གི་ཆ་ཤས་རྒྱུར་བྱས་པ་ལས་བྱུང་བའི་སྦྱོང་བྱེད་གནས་དེ་ཉིད་དུ་གྲུབ་པའི་རིན་པོ་ཆེའི་རྩིག་པ་(རིམ་པ་)ལྔའི་རྣམ་པར་བསྒོམ། སྦྱང་གཞི་སྣའི་འདོམས་སོའི་ཤ་རུས་རྒྱུར་བྱས་པ་ལས་བྱུང་བའི་སྦྱོང་བྱེད་གནས་དེ་ཉིད་དུ། རིན་པོ་ཆེའི་ཕ་གུ་སེར་པོ་ལ་རིན་པོ་ཆེ་སྣ་ཚོགས་ཀྱི་ཕྲ་ཚོམ་གྱིས་སྤྲས་པར་བསྒོམ། སྦྱང་གཞི་སོ་སུམ་ཅུ་རྩ་གཉིས་རྒྱུར་བྱས་པ་ལས་བྱུང་བའི་སྦྱོང་བྱེད་གནས་དེ་དག་ཏུ་རིན་པོ་ཆེའི་དྲ་བ་དང་དྲ་བ་ཕྱེད་པའི་རྣམ་པར་བསྒོམ། སྦྱང་གཞི་མཆུ་དང་ལྕེ་རྒྱུར་བྱས་པ་ལས་བྱུང་བའི་སྦྱོང་བྱེད་གནས་དེ་དག་ཏུ་འདོད་ཡོན་གྱི་སྣམ་བུ་དམར་པོའི་རྣམ་པར་བསྒོམ། སྦྱང་གཞི་རྣ་བ་གཉིས་ཀྱི་ཤ་རུས་རྒྱུར་བྱས་པ་ལས་བྱུང་བའི་སྦྱོང་བྱེད་གནས་དེ་ཉིད་དུ། གཞལ་ཡས་ཁང་མཛེས་པར་བྱེད་པའི་རྟ་བབས་བང་རིམ་བཞི་དང་ལྡན་པ། འདེགས་བྱེད་ཀྱི་ཀ་བ་བཞི་བཞི་ཀ་རྒྱན་དང་བཅས་པའི་རྣམ་པར་བསྒོམ། སྦྱང་གཞི་རྐང་ཆེན་བརྒྱད་(107)རྒྱུར་བྱས་པ་ལས་བྱུང་བའི་སྦྱོང་བྱེད་གནས་དེ་དག་ཏུ་ཡེ་ཤེས་ཀྱི་སྣང་བ་ལས་གྲུབ་པའི་གཞལ་ཡས་ཁང་གི་གདུང་འདེགས་ཀྱི་ཀ་ཆེན་བརྒྱད་ཞུ་རིང་ཞུ་ཐུང་དང་བཅས་པའི་རྣམ་པར་བསྒོམ། མདོར་ན་གང་དང་གང་བསྒོམས་ཀྱང་གཅིག་གིས་གཅིག་མ་བསྒྲིབས་ཤིང་གོ་ས་མ་འགགས་པར་ཕྱི་མཚན་དཔེའི་ཆ་ཤས་མ་བསྒྲིབས་ཤིང༌། ནང་མེ་ལོང་གི་གཟུགས་བརྙན་ལྟར་དྭངས་ཤིང་ཐོགས་པ་མེད་པར་བསྒོམ་(མོ)། །གཉིས་པ་བརྟེན་པ་ལྷ་བསྐྱེད་པ་ལ་གཉིས་ཡོད་པའི་དང་པོ། ཕོ་བྲང་ལྔ་ལྷ་བརྒྱ་ལྔ་བཅུ་རྩ་བདུན་གསལ་འདེབས་ཚུལ་ལ་གཉིས་ཏེ། གང་ནས་གསལ་འདེབས་པའི་གོ་རིམ་དང༌། ཇི་ལྟར་གསལ་བའི་ཚུལ་དངོས་སོ། །དང་པོ་ནི། ཆོས་རྗེ་དཔལ་ལྡན་སེང་གེས། གང་ནས་བདེ་བ་འབྱུང་བའི་གནས་ཀྱི་དབང་དུ་བྱས་ནས་སྤྱི་བོ་ནས་རིམ་བཞིན་གསལ་འདེབས། ངག་དབང་གྲགས་པས། གཉུག་མ་དྲན་གསལ་གྱི་མན་ངག་ལས། གང་དུ་བདེ་བ་སྐྱོང་བའི་གནས་ཀྱི་དབང་དུ་བྱས་ནས། གསང་གནས་ནས་རིམ་བཞིན་གསལ་འདེབས། གཞུང་བཤད་རྙིང་མ་(བ་)འགའ་ཞིག་དང་། འཕགས་པ་རིན་པོ་ཆེ་ནས། ཐོག་མ་སྙིང་ག་ནས། དེ་ནས་ལྟེ་བ། གསང་གནས། མགྲིན་པ། མཐར་སྤྱི་གཙུག་གི་བར་དུ་གསལ་འདེབས། ལྷོ་བ་ཀུན་མཁྱེན་རིན་ཆེན་དཔལ་གྱིས། ཐོག་མར་སྙིང་ག །ལྟེ་བ། མགྲིན་པ། སྤྱི་བོ། གསང་གནས་ཀྱི་བར་དུ་གསལ་འདེབས། སྔགས་འཆང་གཟུངས་ཀྱི་དཔལ་གྱིས་གཞན་ལ་འཆད་པ་དང༌། ཡི་གེར་བྲིས་ན་ལྟེ་བ་དང༌། རང་གིས་ཉམས་སུ་ལེན་ན་སྙིང་ག་ནས་གསལ་འདེབས་པ་ལ་སོགས་པ་བཞེད་པ་མི་འདྲ་བ་མང་དུ་ཡོད་ཀྱང༌། འདིར་གཞུང་བཤད་སྲས་དོན་མ་དང༌། དམར་མ་དང༌། རྗེ་བཙུན་རིན་པོ་ཆེའི་ནང་བསྐྱེད་རིམ་གྱི་ཡིག་ཆུང་རྣམས་ལས་མགྲིན་གཅིག་ཏུ་གསུངས་པ་(ནི)། དང་པོར་བསྐྱེད་པ་ལུས་ཆགས་ཚུལ་གྱི་དབང་དུ་བྱས་ནས་ལྟེ་བ་ནས་གསལ་འདེབས། སེམས་འཛིན་པའི་ཚེ། སེམས་གཙོ་བོར་གང་ན་གནས་པ་དང༌། ཐུགས་རྡོ་རྗེ་ལུས་དཀྱིལ་གྱི་གཙོ་བོ་ཡིན་པ་ལ་དགོངས་ནས་སྙིང་ག་ནས་(སེམས་)འཛིན་པ་ཡིན་ནོ། །

107 དཔུང་བ་ཤར། ལག་ངར་ལྷོ། བརླ་ནུབ། ངར་གདོང་བྱང།

གཉིས་པ་ནི། ལྟེ་བ་སྤྲུལ་པའི་ཞེས་པ་ནས། དཔེ་བྱད་བཟང་པོ་བརྒྱད་ཅུས་བརྒྱན་པ་ཞེས་པའི་བར་གྱིས་བསྟན། དེ་ཡང་ཚིག་རྣམས་ངག་ཏུ་བརྗོད་ཅིང༌། ཕྲ་བའི་སྦྱང་གཞི་སྦྱོང་བྱེད་ལེགས་པར་ངོ་སྤྲད་ནས་ཉམས་སུ་ལེན་པ་ཡིན་ཏེ། དེ་ཡང་སེམས་ཀུན་གཞིའི་སྟེང་ན་ཚེ་ཐོག་མ་མེད་པ་ནས་ཀྱི་ཕུང་པོ་ལྔའི་ནང་ནས་ཚོར་བའི་ཕུང་པོ། ཉོན་མོངས་པ་ལྔའི་ནང་ནས་ང་རྒྱལ་དང་སེར་སྣ། བདུད་རྩི་ལྔའི་ནང་ནས་རཀྟ། ཁམས་ལྔའི་ནང་ནས་ས། སྐྱེ་གནས་བཞིའི་སྐྱེ་བ་ལེན་ཚུལ་གྱི་རིམ་པ་ལས། ཁྲག །དྲོད། གསལ་བ་སྟེ། མའི་ཕྱོགས་ཀྱི་བག་ཆགས་ཇི་སྙེད་ཡོད་པ་རྣམས་ལྟེ་བའི་ཐད་སྒལ་ཚིགས་ལ་ཉེ་བའི་དབུས་སུ། རྩ་འདབ་དྲུག་ཅུ་རྩ་བཞི་ཐགས་བརྒྱངས་པ་ལྟ་བུའི་དབུས་སུ་རྩ་ཡིག་ཨྃ་གི་རྣམ་པར་གནས་པའི་ནང་དུ་ཁམས་དམར་ཆའི་རྣམ་པར་སྨིན་པ་ནི། སྦྱོང་བྱེད་རིགས་ལྔའི་ནང་ནས་རིན་ཆེན་འབྱུང་ལྡན། ཡུམ་ལྔའི་ནང་ནས་སྤྱན་མ། ཡེ་ཤེས་ལྔའི་ནང་ནས་མཉམ་པ་ཉིད་ཀྱི་ཡེ་ཤེས། མངོན་བྱང་ལྔའི་ནང་ནས་མངོན་བྱང་གཉིས་པ། ཚད་མེད་བཞིའི་ནང་ནས་སྙིང་རྗེ། ཕར་ཕྱིན་བཞིའི་ནང་ནས་ཐབས་ཀྱི་ཕར་ཕྱིན། ཕྱག་རྒྱ་བཞི་ལས་ལས་ཀྱི་ཕྱག་རྒྱ་རྣམས་ཀྱི་ངོ་བོ། སངས་རྒྱས་ཐམས་ཅད་ཀྱི་ཡོན་ཏན་ཡོངས་སུ་རྫོགས་པ་རིན་ཅེན་འབྱུང་ལྡན་གཙོ་འཁོར་གྱི་རྣམ་པར་གསལ་བཏབ་སྟེ་བསྒོམ་པ་ཡིན། དེ་ཡང་རྩ་འཁོར་གྱི་དབུས་ཀྱི་རྩ་ཡིག་གི་ནང་གི་ཁམས་དམར་པོ་རིན་ཅེན་འབྱུང་ལྡན་ཞལ་གཅིག་ཕྱག་གཉིས་གཡས་རིན་པོ་ཆེ་དང༌། གཡོན་དེས་ཡུ་བ་བྱས་པའི་དྲིལ་བུ་འཛིན་པས་ཡུམ་ལ་འཁྱུད་པ། ཕྱི་ཤུན་གྱི་རྩ་གཙོ་མོ་སྟེ། ཡུམ་སངས་རྒྱས་སྤྱན་མ་(108)གཡས་གྲི་གུག་དང་གཡོན་པ་ཐོད་པ་འཛིན་པས་ཡབ་དང་མཉམ་པར་སྦྱོར་བ། ཕྱི་སྐོར་(གྱི་)རྩ་འདབ་དྲུག་ཅུ་རྩ་བཞི་འཁོར་གྱི་ལྷ་མོ་སྟེ། གཙོ་བོ་ལ་ཞལ་ཕྱོགས་པ་ལྷ་(མོ་སངས་རྒྱས་སྤྱན་མ་སེར་མོ་གྲི་གུག་དང་ཐོད་པ་འཛིན་པ་)དྲུག་ཅུ་རྩ་བཞི་ནོར་བུའི་འཕྲེང་བ་སྟར་ལ་བརྒྱུས་པ་ལྟར་དུ་ཁོར་ཡུག་ཏུ་བསྐོར་བ་གསལ་བར་བསྒོམ་པའོ། །དེ་རྣམས་ཀྱི་སྐུ་མདོག་འཛམ་བུ་ཆུ་བོའི་གསེར་ལྟ་བུ་ལ་འོད་ཟེར་མཐའ་ཡས་པ་འཕྲོ་བའོ། །བཞུགས་ཚུལ་ནི། སློབ་དཔོན་དགྲ་ལས་རྣམ་པར་རྒྱལ་གྱིས་ཕྱག་རྒྱ་བཞི་བ་དང༌། གཞུང་བཤད་སྲས་དོན་མ་གཉིས་ལས། ཡབ་རྣམས་ཀྱི་ཞབས་གཡས་བརྐྱངས་པ་དང༌། ཡུམ་རྣམས་གཡོན་བརྐྱངས་པའི་སྐྱིལ་ཀྲུང་ཕྱེད་པའི་གར་སྟབས་ཀྱིས་བཞུགས་པར་བཞེད། ཁ་ཅིག་སྐྱིལ་ཀྲུང་གིས་བཞུགས་(པར་འདོད་པ་)པ་ནི། མི་མཐད་དེ། སྒྲུབ་བྱེད་ཀྱི་ཁུངས་མེད་ཅིང༌། གོང་གི་ལུང་གཉིས་དང་འགལ་བའི་ཕྱིར་(རོ)། །ལྟེ་བ་སྤྲུལ་པའི་ཞེས་པ་ནི་དང་པོར་རྡོ་རྗེའི་ལུས་སྐྱེད་པའམ། སྤྲུལ་གཞི་ཡིན་པས་དེར་གནད་དུ་བསྣུན་པས་མཚན་མ་དང་རྣམ་པར་རྟོག་པ་ཐམས་ཅད་གཅོད་པའི་ཕྱིར་རོ། །

108 རིན་ཆེན་འབྱུང་ལྡན་གྱི་ཡུམ་རིན་ཆེན་སྒྲོལ་མ་ཡིན་པ་ནི་རིགས་ཀྱི་དབང་དུ་བྱས་པ་ཡིན་ལ། འདིར་སངས་རྒྱས་སྤྱན་མ་ཡིན་པ་ནི་ལྟེ་བ་ས་རླུང་གི་གནས་ཡིན་པའི་སྦྱང་གཞི་ལ་དགོངས་སོ། །

འཁོར་ལོ་གཉིས་པ་གསང་གནས་བདེ་སྐྱོང་ནི། རང་གི་སེམས་ཀུན་གཞིའི་སྟེང་དུ་ཐོག་མ་མེད་པ་ནས་ཕུང་པོ་ལྔའི་ནང་ནས་འདུ་བྱེད་ཀྱི་ཕུང་པོ། ཉོན་མོངས་པ་ལྔའི་ནང་ནས་ཕྲག་དོག །བདུད་རྩི་ལྔའི་ནང་ནས་ཤ་ཆེན་གྱི་དྭངས་མ། ཁམས་ལྔའི་ནས་ནས་རླུང༌(གི་ཁམས)། སྐྱེ་གནས་བཞིར་སྐྱེ་བ་ལེན་ཚུལ་གྱི་རིམ་པའི་ཕ་མའི་ཁམས་དཀར་དམར་གྱི་ཆ་དང་བར་དོའི་རྣམ་ཤེས་རོ་གཅིག་ཏུ་འདྲེས་པ་མ་དག་པའི་(སེམས་སྣང་)བག་ཆགས་ཇི་སྙེད་ཡོད་པ་རྣམས། གསང་གནས་རྡོ་རྗེ་ནོར་བུའི་དབུས་དྲང་པོ་ན་རྩ་འདབ་སུམ་ཅུ་རྩ་གཉིས་ཝ་ཤོར་ལྟ་བུ་ཡོད་པའི་དབུས་སུ་ཧ་ཡིག་གི་རྣམ་པར་གནས་པའི་ནང་དུ་ཁམས་དང་བཅས་ཏེ་སྨིན་པ་ནི། སྦྱང་བྱེད་རིགས་ལྔའི་ནང་ནས་དོན་ཡོད་གྲུབ་པ། ཡུམ་ལྔའི་ནང་ནས་དམ་ཚིག་སྒྲོལ་མ། ཡེ་ཤེས་ལྔའི་ནང་ནས་བྱ་བ་གྲུབ་པའི་ཡེ་ཤེས། མངོན་བྱང་ལྔའི་ནང་ནས་བཞི་བ། ཚད་མེད་བཞིའི་ནང་ནས་བཏང་སྙོམས། ཕར་ཕྱིན་བཞིའི་ནང་ནས་ཡེ་ཤེས་ཀྱི་ཕར་ཕྱིན། ཕྱག་རྒྱ་བཞི་ལས་དམ་ཚིག་གི་ཕྱག་རྒྱ་རྣམས་རྣམ་པར་དག་པའི་བདག་ཉིད། སངས་རྒྱས་ཐམས་ཅད་ཀྱི་འཕྲིན་ལས་ཀྱི་ངོ་བོ་དོན་ཡོད་གྲུབ་པ་ཡབ་ཡུམ་གྱི་རྣམ་པར་གསལ་བཏབ་ནས་བསྒོམ་པ་ཡིན་ཏེ། དེ་ཡང་རྩ་འཁོར་གྱི་དབུས་ཀྱི་རྩ་ཡིག་གི་ནང་གི་ཁམས་རྣམས། ཡབ་དོན་ཡོད་གྲུབ་པ་ཞལ་གཅིག་ཕྱག་གཉིས་པ། གཡས་རལ་གྲི་དང༌། གཡོན་དེས་ཡུ་བ་བྱས་པའི་དྲིལ་བུ་འཛིན་པས་ཡུམ་ལ་འཁྱུད་པ། ཕྱི་ཤུན་གྱི་རྩ་ནི་གཙོ་མོ་སྟེ་ཡུམ་དམ་ཚིག་སྒྲོལ་མ་གྲི་གུག་དང་ཐོད་པ་འཛིན་པས་ཡབ་དང་མཉམ་པར་སྦྱོར་བ། ཕྱི་སྐོར་གྱི་འདབ་མ་སུམ་ཅུ་རྩ་གཉིས་ནི་འཁོར་གྱི་ལྷ་མོ་སྟེ་ནང་དུ་གཙོ་བོ་ལ་ཞལ་ཕྱོགས་པ་(དམ་ཚིག་སྒྲོལ་མ་ལྗང་གུ་གྲི་གུག་དང་ཐོད་པ་འཛིན་པ་)སུམ་ཅུ་རྩ་གཉིས་ཁོར་ཡུག་ཏུ་བསྐོར་བར་བསམ་མོ། །སྐུ་མདོག་རྣམས་(རིན་པོ་ཆེ་)མརྒད་ལྟར་ལྗང་ཞིང་འོད་འཕྲོ་བའོ། །བཞུགས་ཚུལ་འདྲ་རྒྱན་གྱི་ཁྱད་པར་ནི། སྤྱིར་ཕོ་བྲང་ལྔའི་ཡབ་རྣམས་ལ་རུས་པའི་རྒྱན་དྲུག་དང༌། ཡུམ་རྣམ་ལ་རུས་པའི་རྒྱན་ལྔས་བརྒྱན་པ། བྱེ་བྲག་ཏུ་ལྟེ་བ་སྤྲུལ་པའི་འཁོར་ལོའི་ལྷ་རྣམས་ལ། རྗེ་ག་ཡ་དྷ་རའི་གཟིགས་སྣང་ལྟར། (རུས་པ་དང་)རིན་པོ་ཆེའི་རྒྱན་གྱི་བརྒྱན་པར་བཞེད་དོ། །གསང་གནས་བདེ་སྐྱོང་གི་རྒྱུ་མཚན་ནི། ཕྱག་རྒྱའི་རྣལ་འབྱོར་གྱི་སྐབས་སུ་བྱང་ཆུབ་ཀྱི་སེམས་ཀྱི་རང་བཞིན་སྤྱི་བོ་ནས་འབབ་སྟེ། གང་དུ་བདེ་བ་ལ་ལོངས་སྤྱོད་པའམ་སྐྱོང་བས་ན་དེ་སྐད་ཅེས་བྱ(འོ། །

འཁོར་ལོ་གསུམ་པ་)སྙིང་ག་ཆོས་ཀྱི་འཁོར་ལོ་ནི། རང་གི་སེམས་ཀུན་གཞིའི་སྟེང་ན་ཐོག་མ་མེད་པ་ནས་ཕུང་པོ་ལྔའི་ནང་ནས་རྣམ་པར་ཤེས་པའི་ཕུང་པོ། ཉོན་མོངས་པ་ལྔའི་ནང་ནས་ཞེ་སྡང་དང༌། བདུད་རྩི་ལྔའི་ནང་ནས་དྲི་ཆུ། ཁམས་ལྔའི་ནང་ནས་ཆུའི་ཁམས། སྐྱེ་གནས་བཞིར་སྐྱེ་བ་ལེན་ཚུལ་གྱི་རིམ་པས་བྱང་ཆུབ་ཀྱི་སེམས། གཤེར་བ། སྟོང་པ་སྟེ། ཕའི་ཕྱོགས་ཀྱི་བག་ཆགས་ཇི་སྙེད་ཡོད་པ་རྣམས། ནུ་མ་གཉིས་ཀྱི་བར་སྒལ་ཚིགས་ལ་ཉེ་བའི་གནས་སུ། རྩ་ཡིག་ཧཱུྃ་གི་རྣམ་པར་གནས་པའི་ནང་དུ་ཕ་མ་གཉིས་ཀྱི་ཁམས་དཀར་དམར་སྲན་མ་ཙ་ན་ཀའི་ཚད་ཙམ་དུ་སྨིན་པ་ནི། སྦྱོང་བྱེད་རིགས་ལྔའི་ནང་ནས་མི་བསྐྱོད་པ། ཡུམ་ལྔ་ལས་མཱ་མ་ཀཱི །ཡེ་ཤེས་ལྔ་ལས་མེ་ལོང་ལྟ་བུའི་ཡེ་ཤེས། མངོན་བྱང་ལྔ་ལས་དང་པོ། ཚད་མེད་བཞི་ལས་བྱམས་པ། ཕར་ཕྱིན་བཞིའི་ནང་ནས་སྨོན་ལམ་གྱི་ཕར་ཕྱིན། ཕྱག་རྒྱ་བཞི་ལས་ཆོས་ཀྱི་ཕྱག་རྒྱ་རྣམས་རྣམ་པར་དག་པའི་བདག་ཉིད། སངས་རྒྱས་ཐམས་ཅད་ཀྱི་ཐུགས་རྡོ་རྗེའི་ངོ་བོ་མི་བསྐྱོད་པ་ཡབ་ཡུམ་གྱི་རྣམ་པར་གསལ་བཏབ་སྟེ་བསྒོམ་པ་ཡིན། དེ་ཡང་རྩ་འཁོར་གྱི་དབུས་ཀྱི་རྩ་ཡིག་གི་ཁམས་རྣམས་ནི་མི་བསྐྱོད་པ་གཡས་རྡོ་རྗེ། གཡོན་དེས་ཡུ་བ་བྱས་པའི་དྲིལ་བུ་འཛིན་པས་ཡུམ་ལ་འཁྱུད་པའོ། །ཕྱི་ཤུན་གྱི་རྩ་ནི་ཡུམ་མཱ་མ་ཀཱི་གྲི་གུག་དང་ཐོད་པ་འཛིན་པས་ཡབ་དང་མཉམ་པར་སྦྱོར་བ། ཕྱི་སྐོར་གྱི་རྩ་འདབ་བརྒྱད་ནི། འཁོར་གྱི་ལྷ་མོ་མཱ་མ་ཀཱི་གྲི་གུག་དང་ཐོད་པ་འཛིན་པ་གཙོ་བོ་ལ་ཞལ་ཕྱོགས་པ་བརྒྱད་ཁོར་ཡུག་ཏུ་བསྐོར་བའོ། །སྐུ་མདོག་རྣམས་ནི་ཨིནྡྲ་ནཱི་ལ་ལྟར་སྔོ་(ཞིང་)། ནམ་མཁའ་ལྟར་གསལ་ཞིང་དྭངས་པ་འོད་ཟེར་འཕྲོ་བའོ། །བཞུགས་ཚུལ་དང་རྒྱན་ནི་འདྲ། འཁོར་ལོ་གསུམ་པ་འདི་ལ་ཆོས་ཀྱི་འཁོར་ལོ་ཞེས་པའི་རྒྱུ་མཚན་ནི། དེར་གནད་དུ་བསྣུན་པས་ཆོས་ཐམས་ཅད་སྤྲོས་པའི་མཐའ་ཐམས་ཅད་དང་བྲལ་བའི་གསལ་སྟོང་བདེ་བླག་ཏུ་རྟོགས་པར་འགྱུར་བ་ཡིན་ནོ། །

འཁོར་ལོ་བཞི་བ་(མགྲིན་པ་)ལོངས་སྤྱོད་ཀྱི་འཁོར་ལོ་ནི། སེམས་ཀུན་གཞིའི་སྟེང་ན་ཐོག་མ་མེད་པ་ནས། ཕུང་པོ་ལྔ་ལས་འདུ་ཤེས་ཀྱི་ཕུང་པོ། ཉོན་མོངས་པ་ལྔ་ལས་འདོད་ཆགས། བདུད་རྩི་ལྔ་ལས་བྱང་ཆུབ་ཀྱི་སེམས། ཁམས་ལྔ་ལས་མེའི་ཁམས། སྐྱེ་གནས་བཞིར་སྐྱེ་བ་ལེན་ཚུལ་གྱི་རིམ་པའི་ནང་ནས་བར་དོའི་རྣམ་ཤེས་རྣམས་ཏེ། མ་དག་པའི་སེམས་སྣང་བག་ཆགས་དང་བཅས་པ་མགྲིན་པའི་ཏོག་ཏོག་པོའི་རྩ་འདབ་བཅུ་དྲུག་སྦྲུལ་གཅུས་པ་ལྟ་བུའི་དབུས་སུ་རྩ་ཡིག་ཨོཾ་གྱི་རྣམ་པར་གནས་པའི་ནང་དུ་ཁམས་དཀར་ཆའི་རྣམ་པར་སྨིན་པ། སྦྱོང་བྱེད་རིགས་ལྔ་ལས་འོད་དཔག་མེད། ཡུམ་ལྔ་ལས་གོས་དཀར་མོ། །ཡེ་ཤེས་ལྔ་ལས་སོ་སོར་རྟོག་པའི་ཡེ་ཤེས། མངོན་བྱང་ལྔ་ལས་གསུམ་པ། ཚད་མེད་བཞི་ལས་དགའ་བ་ཚད་མེད། ཕར་ཕྱིན་བཞི་ལས་སྟོབས་ཀྱི་ཕར་ཕྱིན། ཕྱག་རྒྱ་བཞི་ལས་ཕྱག་རྒྱ་ཆེན་པོ་རྣམས་རྣམ་པར་དག་པའི་བདག་ཉིད། སངས་རྒྱས་ཐམས་ཅད་ཀྱི་གསུང་རྡོ་རྗེའི་ངོ་བོ་འོད་དཔག་མེད་ཡབ་ཡུམ་གྱི་རྣམ་པར་གསལ་བཏབ་ནས་བསྒོམ་པ་ཡིན་ཏེ། དེ་ཡང་རྩ་འཁོར་གྱི་དབུས་ཀྱི་རྩ་ཡིག་གི་ནང་གི་ཁམས་ནི། ཡབ་འོད་དཔག་མེད་གཡས་པདྨ། གཡོན་དེས་ཡུ་བ་བྱས་པའི་དྲིལ་བུ་འཛིན་པ། ཕྱི་ཤུན་གྱི་རྩ་ནི། ཡུམ་གོས་དཀར་མོ་གྲི་གུག་དང་ཐོད་པ་འཛིན་པ། ཕྱི་སྐོར་གྱི་རྩ་འདབ་བཅུ་དྲུག་ནི་འཁོར་གྱི་ལྷ་མོ་སྟེ། གོས་དཀར་མོ་གྲི་གུག་དང་ཐོད་པ་འཛིན་པ། ནང་དུ་གཙོ་བོ་ལ་ཞལ་ཕྱོགས་པ་(བཅུ་དྲུག་)ཁོར་ཡུག་ཏུ་བསྐོར་བའོ། སྐུ་མདོག་རྣམས་ནི་པདྨ་རཱ་ག་ལྟར་དམར་ཞིང་ནོར་བུ་མེ་ཤེལ་ལྟར་གསལ་ཞིང་དྭངས་པ་འོད་འཕྲོ་བའོ། །བཞུགས་ཚུལ་དང་༝ཕྱག་མཚན་༝(རྒྱན་)རྣམས་ནི་འདྲའོ། །འཁོར་ལོ་བཞི་པ་འདི་ལ་ལོངས་སྤྱོད་ཀྱི་འཁོར་ལོ་ཞེས་པའི་རྒྱུ་མཚན་ནི། རོ་དྲུག་ལ་ལོངས་སྤྱོད་པ་ནས་དེ་སྐད་ཅེས་བྱའོ། །

(འཁོར་ལོ་)ལྔ་བ་སྤྱི་བོ་བདེ་ཆེན་གྱི་འཁོར་ལོ་ནི། རང་གི་སེམས་ཀུན་གཞིའི་སྟེང་ན་ཐོག་མ་མེད་པ་ནས་ཕུང་པོ་ལྔ་ལས་གཟུགས་ཕུང༌། ཉོན་མོངས་པ་ལྔ་ལས་གཏི་མུག །བདུད་རྩི་ལྔ་ལས་དྲི་ཆེན། ཁམས་ལྔ་ལས་ནི་ནམ་མཁའི་ཁམས། སྐྱེ་གནས་བཞིར་སྐྱེ་བ་ལེན་ཚུལ་གྱི་རིམ་པའམ་ཚོགས་པ་ལྔ་ལས་ལུས་ཡོངས་སུ་གྲུབ་པ། མ་དག་པའི་རྟོགས་པ་ཇི་སྙེད་ཡོད་པ་རྣམས། ལུས་ཀྱི་ཐོད་རུས་ཀྱི་ནང་(དུ་)རྩ་འདབ་སུམ་ཅུ་རྩ་གཉིས་གདུགས་ཕུབ་པ་ལྟ་བུའི་དབུས་སུ་རྩ་ཡིག་ཧཾ་མགོ་ཐུར་བསྟན་གྱི་རྣམ་པར་སྨིན་པ། སྦྱོང་བྱེད་རིགས་ལྔའི་ནང་ནས་རྣམ་སྣང༌། ཡུམ་ལྔ་ལས་རྡོ་རྗེ་དབྱིངས་ཀྱི་དབང་ཕྱུག་མ། ཡེ་ཤེས་ལྔ་ལས་ཆོས་ཀྱི་དབྱིངས་ཀྱི་ཡེ་ཤེས། མངོན་བྱང་ལྔ་ལས་ཕྱི་མ། ཚད་མེད་བཞི་ལས་བཏང་སྙོམས། ཕར་ཕྱིན་བཞི་ལས་ཡེ་ཤེས་ཀྱི་ཕར་ཕྱིན། ཕྱག་རྒྱ་བཞི་ལས་དམ་ཚིག་གི་ཕྱག་རྒྱ་རྣམས་རྣམ་པར་དག་པའི་བདག་ཉིད། སངས་རྒྱས་ཐམས་ཅད་ཀྱི་སྐུ་རྡོ་རྗེའི་ངོ་བོ་རྣམ་པར་སྣང་མཛད་ཡབ་ཡུམ་གྱི་རྣམ་པར་གསལ་བཏབ་ནས་བསྒོམ་པ་ཡིན་ཏེ། དེ་ཡང་རྩ་འཁོར་གྱི་ནང་གི་རྩ་ཡིག་གི་ནང་གི་ཁམས་ནི། ཡབ་རྣམ་སྣང་ཞལ་གཅིག་ཕྱག་གཉིས་གཡས་འཁོར་ལོ་དང་གཡོན་དེས་ཡུ་བ་བྱས་པའི་དྲིལ་བུ་འཛིན་པས་ཡུམ་ལ་འཁྱུད་པ། ཕྱི་ཤུན་གྱི་རྩ་ནི་ཡུམ་རྡོ་རྗེ་དབྱིངས་ཀྱི་དབང་ཕྱུག་མ་གྲི་གུག་དང་ཐོད་པ་འཛིན་པས་ཡབ་དང་མཉམ་པར་སྦྱོར་བ། ཕྱི་སྐོར་གྱི་རྩ་འདབ་སུམ་ཅུ་རྩ་གཉིས་ནི་འཁོར་གྱི་ལྷ་མོ་རྡོ་རྗེ་དབྱིངས་ཀྱི་དབང་ཕྱུག་མ་གྲི་གུག་དང་ཐོད་པ་འཛིན་པ། ནང་དུ་གཙོ་བོ་ལ་ཞལ་ཕྱོགས་པ་སུམ་ཅུ་རྩ་གཉིས་ཁོར་ཡུག་ཏུ་བསྐོར་བར་བསྒོམ། སྐུ་མདོག་རྣམས་ཟླ་བ་ལྟར་དཀར་བ། ནོར་བུ་ཆུ་ཤེལ་ལྟར་དྭངས་ཤིང་གསལ་བ་འོད་འཕྲོ་བའོ། །བཞུགས་ཚུལ་དང་རྒྱན་ནི་འདྲ། འཁོར་ལོ་ལྔ་བ་འདི་ལ་བདེ་ཆེན་གྱི་འཁོར་ལོ་ཞེས་བྱ་བའི་རྒྱུ་མཚན། བདེ་བ་ལམ་དུ་བྱེད་པས་ན། བདེ་ཆེན་ཐམས་ཅད་འབྱུང་བའི་རྩ་བ་སྤྱི་བོའི་ཧྃ་ཡིག་ཡིན་པས་སོ། །ཕོ་བྲང་ལྔའི་རྩ་འདབ་རྣམས་ལ་ལྷ་མོ་རྐྱང་བ་བཀོད་པའི་རྒྱུ་མཚན་ནི། དེར་ཁམས་རྒྱུ་བ་ཙམ་ལས་བསྐྱེད་པ་དང་བབས་པའི་བྱ་བ་མི་བྱེད་པའི་ཕྱིར་(རོ)། །ཕོ་བྲང་ལྔའི་གཙོ་བོ་རྣམས་ལ་དབུའི་གཙུག་ཏོར་༝ལྟར་༝(བལྟར་)མི་མངོན་པ་དང༌། ལྗགས་སྲབ་ཅིང་གཉེན་པ་ཞལ་གྱི་དཀྱིལ་འཁོར་ཁེབས་པ་དང༌། ཕྱག་ཞབས་ལ་འཁོར་ལོའི་རི་མོ་ལ་སོགས་པ་མཚན་བཟང་པོ་སུམ་ཅུ་རྩ་གཉིས་དང༌། སེན་མོ་ཟངས་ཀྱི་མདོག་ལྟར་དམར་བ། སྣུམ་པ་དང༌། ཟླུམ་ཞིང་བྱིན་གྱིས་ཕྲ་བ་ལ་སོགས་པ་དཔེ་བྱད་བཟང་པོ་བརྒྱད་ཅུས་བརྒྱན་པའོ། །

དེ་ལྟར་སྦྱང་གཞི་སྦྱོང་བྱེད་སྦྱོར་ཚུལ་གྱི་གནད་དེ་དག་ཞིབ་ཏུ་སྦྱར་ན། སྦྱང་གཞི་རྒྱུའི་རིགས་བརྒྱ། སྦྱོང་བྱེད་ལམ་གྱི་རིགས་བརྒྱ། སྦྱངས་པ་འབྲས་བུའི་རིགས་བརྒྱའོ། །དང་པོ་ནི། ས་སོགས་འབྱུང་བ་ལྔ་པོ་རེ་རེ་ཡང༌། ཉོན་མོངས་པ་ལྔ་ལྔ་དང་ལྡན་པས་ཉི་ཤུ་རྩ་ལྔ། དེ་རེ་རེ་ཡང་ཤ་ཆེན་སྤྱི་ཁྱབ་ཏུ་བཏང་བས། བདུད་རྩི་བཞི་བཞི་དང་ལྡན་པ་རྒྱུའི་རིགས་བརྒྱ(འོ)། །གཉིས་པ་ལ་བསྐྱེད་རིམ་གྱི་རིགས་བརྒྱ་དང་རྫོགས་རིམ་གྱི་རིགས་བརྒྱའོ། །དང་པོ་ནི། རིགས་ལྔ་རེ་རེ་ཡང་ཡེ་ཤེས་ལྔ་ལྔ་དང་ལྡན་པས་ཉི་ཤུ་རྩ་ལྔ། དེ་རེ་རེ་ལ་ཡུམ་བཞིའམ། ཚད་མེད་བཞི་བཞི་དང་ལྡན་པའི་བསྐྱེད་རིམ་གྱི་རིགས་བརྒྱ(འོ)། །གཉིས་པ་ནི། ཐིག་ལེ་ཡུངས་འབྲུ་ཙམ་གཅིག་ལ་མཚོན་ན་དེའི་ཚེ་ས་སོགས་འབྱུང་བ་ལྔ། དེ་རེ་རེའང་ཤ་ཆེན་སྤྱི་ཁྱབ་ཏུ་བཏང་ནས། བདུད་རྩི་བཞི་བཞི་དང་ལྡན་པས་ཉི་ཤུ། དེ་བཞིན་རེ་རེ་ཡང་མཚོན་བྱེད་དཔེའི་ཡེ་ཤེས་ལྔ་ལྔ་དང་ལྡན་པ་རྫོགས་རིམ་གྱི་རིགས་བརྒྱ(འོ)། །གསུམ་པ་ནི། སྤྲུལ་སྐུ་རིགས་ལྔ་པོ་རེ་རེའང་ཡེ་ཤེས་ལྔ་ལྔ་དང་ལྡན་པས་ཉི་ཤུ་རྩ་ལྔ། དེ་རེ་རེའང་ཡུམ་བཞིའམ། ཚད་མེད་བཞི་བཞི་དང་ལྡན་པས་སྦྱངས་པ་འབྲས་བུའི་རིགས་བརྒྱ(འོ)། །༝གཉིས་པ་ནི།༝ཞིབ་པར་ནི་ཕོ་བྲང་ལྔ་པོ་རེ་རེ་ལའང་རིགས་བརྒྱ་བརྒྱ་སྟེ། བསམ་གྱིས་མི་ཁྱབ་པར་སྤྲོས་ཏེ་ཤེས་པར་བྱའོ། །

གཉིས་པ་ཡུལ་ཡུལ་ཅན་གྱི་ལྷ་མོ་བཅུ་གཉིས་དང༌། ཁྲོ་བོ་བཅུ་གསལ་བཏབ་སྟེ། ལུས་དཀྱིལ་དུ་བསྒོམ་པའི་ཚུལ་ནི། རྗེ་བཙུན་རིན་པོ་ཆེས་མཛད་པའི་གསུང་ངག་གླེགས་བམ་གྱི་ནང་བསྐྱེད་རིམ་གྱི་ཡིག་ཆུང་ལས། (དེའི་རྗེས་ལ་ཡུལ་དང་ཡུལ་ཅན་གྱི་ལྷ་དྲུག་དྲུག་དང་ཡན་ལག་གི་ཧཱུྃ་བཅུའི་ཁྲོ་བོའང་དྲན་པར་བྱའོ། །)༝ཞར་ལ་དྲན་པར་བྱ་བ་ཉི་ཤུ་རྩ་གཉིས་ནི་སྐྱེ་མཆེད་བཅུ་གཉིས་ཁྲོ་བོ་བཅུ་སྟེ་བདུན་ཅུ་རྩ་དགུ་དྲན་པར་བྱའོ། །༝(ཞེས་དང་།) དེ་བཞིན་དུ་གཞུང་བཤད་དམར་མ་ལས་ཀྱང་སྦས་པའི་ཚུལ་དྲན་པ་ཙམ་ལས་གང་དུ་འགོད་གསལ་བར་མ་གསུངས་སོ།(109) །བླ་མ་དམ་པའི་མན་ངག་གཏེར་མཛོད་ལ་སོགས་པའི་གཞུང་བཤད་འགའ་ཞིག་ཏུ། ཕ་རྒྱུད་ལྟར་ན་ཡུལ་ཅན་གྱི་ལྷ་སའི་སྙིང་པོ་ལ་སོགས་པ་བྱང་ཆུབ་སེམས་དཔའ་བརྒྱད་(དུ་)བསྒོམ། ཡུལ་གྱི་ལྷ་མོ་གཟུགས་རྡོ་རྗེ་མ་ལ་སོགས་པ་དྲུག་ཏུ་བསྒོམ་པ་དང༌། མ་རྒྱུད་ལྟར་ན་བྱང་ཆུབ་སེམས་དཔའི་ཚབ་ཏུ་གཏི་མུག་རྡོ་རྗེ་མ་ལ་སོགས་པ་དང༌། གཟུགས་རྡོ་རྗེ་མའི་ཚབ་ཏུ་གཽ་རཱི་ལ་སོགས་པ་བསྒོམ་པར་བཞེད། ༝རྡོ་རྗེ་གུར་ལས།༝ ལུགས་གཉིས་པོ་གང་བསྒོམས་ཀྱང་དོན་ལ་འགལ་བ་མེད་པར་བཞེད་(དོ)། །༝འཕགས་པ་རིན་པོ་ཆེས་མཛད་པའི་གཞུང་བཤད་དང༌།༝ ལུས་དཀྱིལ་གྱི་མངོན་རྟོགས་ལས། ཡུལ་གྱི་ལྷ་གཟུགས་རྡོ་རྗེ་མ་ལ་སོགས་པར་བསྒོམ་པར་བཞེད་པས། གང་བསྒོམས་ཀྱང་འགལ་བ་མེད་མོད་ཀྱི། འདིར་ཕྱག་ལེན་དཀྱུས་ན་བཞུགས་པ་ལྟར་ལུགས་ཕྱི་མ་ཉིད་གཙོ་བོར་མཛད་དོ། །ཁྲོ་བོ་བཅུ་འགོད་ཚུལ་ནི། བླ་མ་དམ་པའི་མན་ངག་གཏེར་མཛོད་ལ་སོགས་པའི་གཞུང་བཤད་ཕལ་ཆེར་ལ་ཁྲོ་བོ་བཅུ་ཡབ་རྐྱང་པར་བསྒོམ་པར་བཞེད། ལྷོ་བ་ཀུན་མཁྱེན་རིན་ཆེན་དཔལ་གྱི་གཞུང་བཤད་ལས། ཁྲོ་བོ་ཁྲོ་མོར་བསྒོམས་ཀྱང་འགལ་བ་མེད་པར་བཤད། སློབ་དཔོན་དགྲ་ལས་རྣམ་རྒྱལ་གྱི་ཕྱག་རྒྱ་བཞི་བའི་སྒྲུབ་ཐབས་(དང།) འགྲེལ་བ་གུར་རྒྱན་ལས། ཁྲོ་བོ་བཅུ་རང་འོད་ཀྱི་ཡུམ་དང་བཅས་པར་བསྒོམ་པ་ལ་སོགས་པ་ཡོད་ཀྱང༌། འདིར་ཕྱག་ལེན་ལ་དཀྱུས་ན་བཞུགས་པ་ལྟར་ཡབ་རྐྱང་པར་བསྒོམ་པར་མཛད་ཀྱང༌། རང་འོད་ཀྱི་ཡུམ་དང་བཅས་པ་བསྒོམས་ན་འགལ་བ་མེད་ཅིང་ལེགས་པ་ཡིན་ནོ། །གང་ལྟར་ཡང༌། གཞུང་ལས། མིག་ཏུ་གཏི་མུག་རྡོ་རྗེ་མ། ཞེས་པ་ནས། ཡེ་ཤེས་ཀྱི་མེ་འབར་བའི་དབུས་ན་བཞུགས་པའོ། །ཞེས་པའི་བར་གྱིས་བསྟན་ལ། དེ་ལ་གཉིས་ཏེ། ལྷ་དེ་རྣམས་གནས་དེ་དག་ཏུ་དགོད་པའི་དགོས་པ་ཐུན་མོང་མ་ཡིན་པ་བཤད་པ་དང༌། ཕྲ་བའི་སྦྱང་གཞི་སྦྱོང་བྱེད་ལེགས་པར་ངོ་སྤྲད་དེ་ཉམས་སུ་ལེན་པའི་ཚུལ་དངོས་བཤད་པའོ། །དང་པོ་ནི། སཾ་པུ་ཊི་ལས། སྙིང་ག་ནས་འབྱུང་བཞིའི་རླུང་རྒྱུ་བའི་རྩ་བཞི་གསུང་གི་སྒོ་བཞི། ལུས་ཀྱི་བུ་ག་དགུ་དང་འབྲེལ་བའི་རྩ་རྣམས་ཏེ་སྐུའི་སྒོ་དགུ་དང༌། སྨིན་མཚམས་གནད་ཀྱི་སྒོ་དང༌། སྤྱི་གཙུག་གསེར་གྱི་སྒོ་སྟེ། ཐུགས་ཀྱི་སྒོ་གཉིས་སུ་རླུང་སེམས་དབུ་མར་འཇུག་པའི་སྒོ་ཡིན་ནོ། །གནས་དེ་དག་ཏུ་གནད་དུ་བསྣུན་པ་ལ་བརྟེན་ནས་རླུང་སེམས་དབུ་མར་ཞུགས་ནས་བདེ་སྟོང་གི་ཏིང་ངེ་འཛིན་ཁྱད་པར་ཅན་སྐྱེ་བར་འགྱུར་ལ། དེར་གནད་དུ་བསྣུན་པའི་ཚུལ་ནི། སྙིང་གའི་གསུང་གི་སྒོ་བཞི་ནི་རྟེན་གཞལ་ཡས་ཁང་གི་སྒོ་གླེགས་བཞིར་བསྒོམ་པ་དང༌། སྐུ་དང་ཐུགས་ཀྱི་སྒོ་རྣམས་ལ་ལྷ་ཉི་ཤུ་རྩ་གཉིས་རྣམས་ཕལ་ཆེར་བསྒོམས་པས་ཤིན་ཏུ་ཟབ་པ་ཡིན་ནོ། །གཉིས་པ་ནི། རང་གི་སེམས་ཀུན་གཞིའི་སྟེང་དུ་ཐོག་མ་མེད་པ་ནས་མ་དག་པའི་སྐྱེ་མཆེད་བཅུ་གཉིས་དང༌། ཚིགས་ཆེན་བརྒྱད་ལ་སོགས་པའི་བག་ཆགས་ཇི་སྙེད་ཡོད་པ་རྣམས། མྃ་ལ་སོགས་པ་རྩ་ཡི་གེའི་རྣམ་པར་སྨིན་པ་ནི་སྦྱང་གཞི་ཡིན་ལ། སྦྱང་གཞི་དེ་རྣམས་གནས་དེ་དང་དེ་དག་ཏུ་ལྷ་ཉི་ཤུ་རྩ་གཉིས་སུ་བསྒོམ་པ་ནི་སྦྱོང་བྱེད་ཡིན་ལ། ཞིབ་ཏུ་ན་མིག་གཉིས་ཀྱི་སྒོ་ནང་དུ་ཡིད་གཟུགས་ལ་འཇུག་པའི་རྟེན་དུ་གྱུར་བའི་རྩ་ཡིག་མྃ་གྱི་རྣམ་པར་གནས་པ། རྣ་བ་གཉིས་སུ་ཡིད་སྒྲ་ལ་འཇུག་པའི་རྟེན་དུ་གྱུར་བའི་རྩ་ཡིག་དྃ་གྱི་རྣམ་པར་གནས་པ། སྣའི་འདོམས་སོར་ཡིད་དྲི་ལ་འཇུག་པའི་རྟེན་དུ་གྱུར་བའི་རྩ་ཡིག་པྃ་གྱི་རྣམ་པར་གནས་པ། ལྕེའི་རྩ་བར་ཡིད་རོ་ལ་འཇུག་པའི་རྟེན་དུ་གྱུར་པའི་རྩ་ཡིག་རྃ་གྱི་རྣམ་པར་གནས་པ། སྨིན་མཚམས་སུ་ཕ་ལས་ཐོབ་པའི་ཁམས་དཀར་པོ་ཁྱད་པར་ཅན་འཛིན་ཅིང་ཡིད་རེག་བྱ་ལ་འཇུག་བའི་རྟེན་དུ་གྱུར་པའི་རྩ་ཡིག་ཨྃ་གི་རྣམ་པར་གནས་པ། སྙིང་གའི་སྟོད་དུ་(ཡིད་)ཡུལ་སྣ་ཚོགས་ལ་འཇུག་པའི་རྟེན་དུ་གྱུར་བའི་རྩ་ཡིག་ནྃ་གྱི་རྣམ་པར་གནས་པའི་ནང་དུ་ཁམས་དང་བཅས་པ་ནི། སྦྱང་གཞི་ཡིན་ལ། སྦྱོང་བྱེད་གནས་དེ་དང་དེ་དག་ཏུ་རིམ་(པ་)བཞིན། གཏི་མུག་རྡོ་རྗེ་མ། ཞེ་སྡང་རྡོ་རྗེ་མ། སེར་སྣ་རྡོ་རྗེ་མ། འདོད་ཆགས་རྡོ་རྗེ་མ། ཕྲག་དོག་རྡོ་རྗེ་མ། བདག་མེད་རྣལ་འབྱོར་མ་(རྣམས་)སྐུ་མདོག་ཕྱག་མཚན་བཞུགས་ཚུལ་ལ་སོགས་པ་དཀྱུས་ན་བཞུགས་པ་ལྟར་ཡིན་ཅིང༌། གཡས་གྲི་གུག་ནམ་མཁའ་ལ་འཕྱར་བ། གཡོན་ཐོད་པ་ཐུགས་ཀར་འཛིན་པ། གྲུ་མོ་(གཡོན་)ན་ཁ་ཊྭཱཾ་ག་ཡོད་པའོ། །ཡུལ་ཅན་གྱི་ལྷ་མོ་རྣམས་སྐུ་མདོག་སྣ་ཚོགས་སུ་འབྱུང་བའི་རྒྱུ་མཚན་ནི། ཡིད་ཡུལ་སྣ་ཚོགས་སུ་འཛིན་པའི་རྣམ་རྟོག་རིགས་མི་འདྲ་བ་དུ་མ་འཕྲོ་བས། ཀུན་རྫོབ་སྤྲོས་བཅས་ཐབས་ཀྱི་ཆ་ནས་བཞག་པ་ཡིན་ནོ། །མྃ་ལ་སོགས་པའི་རྩ་ཁམས་དེ་དག་ལ་གནས་པའི་རྣམ་པར་ཤེས་པ་ཡུལ་ལ་འཇུག་པར་བསྐུལ་བའི་རླུང་རྣམས་ནི་སྦྱང་གཞི་ཡིན་ལ། སྦྱོང་བྱེད་གཽ་རཱི་ལ་སོགས་པའི་ལྷ་མོ་དྲུག་སྐུ་མདོག་ཕྱག་མཚན་རྒྱན་ཆ་ལུགས་བཞུགས་ཚུལ་རྣམས་དཀྱུས་ན་བཞུགས་པ་ལྟར་རོ། །ཡུལ་གྱི་ལྷ་མོ་རྣམས་སྐུ་མདོག་ནག་མོར་འབྱུང་བའི་རྒྱུ་མཚན་ནི། ཡུལ་རང་ངོས་ནས་སྤྲོས་པའི་མཐའ་ཐམས་ཅད་བྲལ་བ་འགྱུར་བ་མེད་པ། དོན་དམ་ཆོས་ཉིད་ཀྱི་ཆ་ནས་བཞག་པ་ཡིན་ནོ། །དེ་ཡང་ཡུལ་ཅན་གྱི་ལྷ་མོ་རྣམས་ཞལ་ཕྱིར་གཟིགས། ཡུལ་གྱི་ལྷ་མོ་རྣམས་ཞལ་ནང་དུ་གཟིགས་པས་རེག་ལ་མ་འབྱར་བའི་ཚུལ་གྱིས་ཞལ་སྦྱོར་དུ་བཞུགས་པ་ཡིན་ནོ། །ཁྲོ་བོ་བཅུའི་སྦྱང་གཞི་སྦྱོང་བྱེད་སྦྱོར་ཚུལ་ནི། རང་གི་ལག་མགོ་གཉིས་དང་། ལག་ངར་གཉིས་ཀྱི་སྦྲེལ་མཚམས་ཀྱི་ཚིགས་ཁ་དང་། ལྕེའི་དབུས་དྲང་པོ་དང༌། གསང་གནས་རྡོ་རྗེ་ནོར་བུའི་རྩེ་ལ་ཉེ་བའི་ནང་དང༌། ཕྲག་པ་གཉིས་དང༌། དཔུང་པ་གཉིས་ཀྱི་སྦྲེལ་མཚམས་ཀྱི་ཚིགས་ནང་དང༌། པུས་མོ་གཉིས་ཀྱི་ལྷ་ངའི་འོག་རྐང་གཉིས་དང༌། བརླ་རྐང་གཉིས་ཀྱི་སྦྲེལ་མཚམས་ཀྱི་ཚིགས་དང༌། རྐང་འོག་གཉིས་དང༌རྐང་ངར་གཉིས་སྦྲེལ་མཚམས་ཀྱི་ཚིགས་ནང་རྣམས་སུ་རྩ་འདབ་བཅུ་གཉིས་ཡོད་པའི་དབུས་སུ་རྩ་ཡིག་ཧཱུྃ་རིང་པོའི་རྣམ་པར་གནས་པའི་ནང་གི་ཁམས་དང་བཅས་པ་ནི་སྦྱང་གཞི་ཡིན་ལ། སྦྱོང་བྱེད་ནི་གནས་དེ་དང་དེ་དག་ཏུ་ཁྲོ་བོ་གཤིན་རྗེའི་གཤེད་ལ་སོགས་པ་རྣམས་ཀྱི་སྐུ་མདོག་ཕྱག་མཚན་རྒྱན་བཞུགས་ཚུལ་ལ་སོགས་པ་རྣམས་ནི་དཀྱུས་ན་བཞུགས་པ་ལྟར་རོ། །དེ་ལྟར་བསྐྱེད་ཅིང་གསལ་བཏབ་པའི་ལྷ་བརྒྱ་དང་ཉི་ཤུ་རྩ་བདུན་གདངས་འགག་མེད་དུ་ཞལ་ཕྱག་གི་རྣམ་པ་གསལ་གདབ་པ་སྐུའི་དབྱིབས་བུམ་དབང་གི་ལམ། དེ་ཡང་བྱང་ཆུབ་ཀྱི་སེམས་ཀྱི་རང་བཞིན་དུ་གནས་པ་རྣམ་པ་བདེ་བ་ཤེས་རབ་ཡེ་ཤེས་ཀྱི་ལམ། དེ་ཡང་རྩ་ཡི་གེའི་རང་བཞིན་གསལ་སྟོང་དུ་གནས་པ་གསང་དབང་གི་ལམ། དེ་ཡང་གསལ་སྟོང་དང་བདེ་བ་ཡ་མ་བྲལ་བ་བརྗོད་པའི་མཐའ་ཐམས་ཅད་དང་བྲལ་བར་གནས་པ་ངོ་བོ་ཟུང་འཇུག་ནི་དབང་༝བཞིའི་༝(བཞི་བའི་)ལམ་མོ། །དེ་རྣམས་ཀྱང་སྐུ་བཞི་ལམ་བྱེད་ཀྱི་སྒྲུབ་ཐབས་སུ་འགྲོ་བ་ཡིན་ཏེ། ལུས་རྩ་ལ་གནད་དུ་བསྣུན་པས་སྤྲུལ་སྐུ་ལམ་དུ་བྱེད། རྩ་ཡི་གེ་ལ་གནད་དུ་བསྣུན་པས་ལོངས་སྐུ་ལམ་དུ་བྱེད། ཁམས་བདུད་རྩི་ལ་གནད་དུ་བསྣུན་པས་ཆོས་སྐུ་ལམ་དུ་བྱེད། སྙིང་པོ་ཡེ་ཤེས་རླུང་ལ་གནད་དུ་བསྣུན་པས་ངོ་བོ་ཉིད་ཀྱི་སྐུ་ལམ་དུ་བྱེད། ལྷ་དེ་རྣམས་རེ་རེའི་སྟེང་དུ་ལམ་བྱེད་ཀྱི་སྒྲུབ་ཐབས་ཆ་ཚང་བ་རེ་ཡོད་པ་ནི་ཆེས་ཆེར་ཟབ་བོ། །དེ་ལྟར་ཉམས་སུ་བླངས་པའི་ཚེ་ཡན་ལག་དྲུག་པ་དང་འབྲེལ་ན། རྗེས་སུ་ཆགས་པ་རྡོ་རྗེ་སེམས་དཔའི་ཡན་ལག་ཏུ་འདུས། ཡན་ལག་བཞི་བ་དང་འབྲེལ་བའི་ཚེ་སྒྲུབ་པའི་ཡན་ལག་ཏུ་འདུས་(པ་ཡིན་ནོ)། །

109 ཀུན་མཁྱེན་གྱི་བདེ་ཆེན་བཅུད་སྙིང་དུ། གཟུགས་རྡོ་རྗེ་མ་སོགས་དྲུག་བསྒོམ་པའི་ཚུལ་དང་། གཏི་མུག་རྡོ་རྗེ་མ་སོགས་དང་། གཽ་རཱི་སོགས་དྲུག་བསྒོམ་པའི་ཚུལ་གཉིས་ལས། དང་པོ་ནི། གཞུང་བཤད་སྲས་དོན་མ། གཞུང་བཤད་དཔེ་དམར་མ། ཕག་མོ་གྲུ་པའི་བཤད་མཛོད་མ། ཤར་བ་རྡོ་རྗེ་འོད་ཟེར་གྱི་གཞུང་བཤད། ཆོས་རྗེ་བླ་མའི་གཞུང་བཤད་སོགས་ དེ་ཡང་མིག་གཉིས་སུ་སའི་སྙིང་པོ། རྣ་བ་གཉིས་སུ་ཕྱག་རྡོར། སྣར་ནམ་སྙིང་། ལྕེར་འཇིག་རྟེན་དབང་ཕྱུག སྨིན་མཚམས་སུ་སྒྲིབ་པ་རྣམ་སེལ། སྙིང་གའི་སྟོད་དུ་འཇམ་དབྱངས་བསྒོམ་པར་གསུངས་ལ། ཚིགས་མཚམས་སུ་ཀུན་བཟང་དང་། སྤྱི་གཙུག་ཏུ་བྱམས་པ་བསྒོམ་པ་ཡང་དགོས་སོ་ཞེས་རྗེ་བླ་མ་བཞེད་དོ། །དེ་བཞིན་དུ་མིག་གི་སྒོར་གཟུགས་རྡོ་རྗེ་མ་ལ་སོགས་པ་དྲུག་བསྒོམ་པ་ཡང་བཤད་དོ། །འདི་ནི་སྔར་བཤད་པ་ལྟར་གདན་གསུམ་ཚང་བའི་ལྷ་ཚོགས་བསྒོམ་པ་དང་མཐུན་པས་ལེགས་པའོ། །ཚུལ་གཉིས་པ་ནི། གྲུབ་ཆེན་བྲག་ཕུག་པས་མིག་ཏུ་གཏི་མུག་རྡོ་རྗེ་མ་སོགས་དྲུག་དང་། དེ་དག་གི་མདུན་དུ་གཟུགས་གཽ་རཱི་སོགས་དྲུག་བསྒོམ་པར་གསུངས་པ་ནི་བརྟག་པ་ཕྱི་མར་དབང་པོའི་རྣམ་དག་དེ་ལྟར་གསུངས་ཤིང་། དང་པོའི་བརྒྱད་པར་གཽ་རཱི་སོགས་དྲུག་གཟུགས་སྒྲ་སོགས་རྣམ་པར་དག་པར་གསུངས་པས་ཤིན་དུ་ལེགས་པའོ། །ཞེས་སོ།།

དེ་ནས་དབང་ལྷ་སྤྱན་དྲངས་ནས། དབང་རྒྱས་འབྲིང་བསྡུས་གསུམ་(མཆན་41)གང་ཡང་རུང་བ་སྐབས་དང་སྦྱར་ཏེ། དབང་བསྐུར་ནས་རིགས་བདག་གིས་རྒྱས་འདེབས་པའོ། །རྒྱས་འདེབས་ཚུལ་ནི་ཕོ་བྲང་ལྔའི་ལྷ་རྣམས་ལ་རང་རང་གི་རིགས་ཀྱི་བདག་པོས་རྒྱས་འདེབས་པ་དང༌། གཙོ་བོ་རྣམས་ལ་དེ་ལྟར་བྱས་ནས། འཁོར་རྣམས་ལ་གཙོ་བོ་ཉིད་ཀྱིས་རྒྱས་འདེབས་པ་དང༌། ལྷ་རྣམས་ལ་རྡོ་རྗེ་སེམས་དཔའི་ངོ་བོ་རྡོ་རྗེ་དཀར་པོ་རྩེ་ལྔ་བ་རེ་རེས་རྒྱས་འདེབས་པ་དང༌། ཡང་ལྷ་ཐམས་ཅད་ལ་རྡོ་རྗེ་སེམས་དཔའ་ཡབ་ཡུམ་གྱིས་རྒྱས་འདེབས་པ་རྣམས་ལས། འདིར་ཕྱི་མ་ཉིད་དཀྱུས་ན་བཞུགས་པ་ལྟར་ཕྱག་ལེན་ལ་མཛད་ཅིང༌། དེ་དང་མཐུན་པར་སློབ་དཔོན་དགྲ་ལས་རྣམ་རྒྱལ་གྱིས་ཕྱག་བཞི་བ་ལས་ཀྱང༌། ཀུན་གྱི་དབང་བསྐུར་གནས་སུ་ནི། །རྡོ་རྗེ་སེམས་དཔའ་ཟླ་བའི་མདོག །ཤེས་རབ་མ་དང་མཉམ་སྦྱོར་བས། །རྡོ་རྗེ་དྲིལ་བུ་འཛིན་པར་བསྒོམ། །ཞེས་གསུངས་པའི་ཕྱིར་རོ། །

གསུམ་པ་སེམས་འཛིན་ཚུལ་ནི། དང་པོར་རྟེན་ལ་སེམས་འཛིན་པ་ཡིན་ཏེ། དེ་ཡང་གསལ་འདེབས་པའི་རིམ་པ་དང་བསྟུན་ནས་ཐོག་མར་བསྲུང་བའི་འཁོར་ལོ། དེ་ནས་རིམ་པ་བཞིན་འབྱུང་བཞི་རི་རབ་དང་བཅས་པ། གཞལ་ཡས་ཁང་གི་རྒྱན་ཕྲ་མོ་ཚུན་ཆད་ལ་སེམས་འཛིན། (110)དེ་ཡང་དང་པོར་བསྒྲིམས། བར་དུ་གློད། མཐར་རེས་འཇོག་ཏུ་བྱ། དེ་ཡང་གསལ་ན་གསལ་བས་འཕྲོ་བཅད། མི་གསལ་ན་མི་གསལ་བས་འཕྲོ་བཅད། བསམ་གཏན་གྱི་དུག་དབྱུང་སྟེ་ཉམས་སུ་ལེན་ནོ། །དེ་ནས་བརྟེན་པ་ལྷ་ལ་སེམས་འཛིན་པ་ནི། དེ་ཡང་ཐོག་མར་སྙིང་ག་ནས་(སེམས་)འཛིན་པ་ཡིན་ཏེ། སེམས་གཙོ་བོར་སྙིང་ག་ན་གནས་ཤིང༌། ཐུགས་རྡོ་རྗེ་མི་བསྐྱོད་པ་སེམས་རྣམ་པར་དག་པའི་བདག་ཉིད་ཡིན་ལ། དེར་སེམས་བཟུང་ན་ཐ་མལ་གྱི་རྣམ་པར་རྟོག་པས་མི་བསྐྱོད་ཅིང༌། བདེ་སྟོང་གི་ཏིང་ངེ་འཛིན་ཁྱད་པར་ཅན་མྱུར་དུ་སྐྱེ་བའི་རྟེན་འབྲེལ་ཡོད་དོ། །ཐུགས་ཀའི་མི་བསྐྱོད་པ་འཁོར་བཅས་གསལ་ཐེབས་ནས། དེ་ནས་མགྲིན་པ་ལོངས་སྤྱོད་ཀྱི་འཁོར་ལོ། །དེ་ནས་རིམ་པ་བཞིན་སྤྱི་བོ། ལྟེ་བ། གསང་གནས་རྣམས་སུ་སེམས་འཛིན་ནོ། །སེམས་འཛིན་ཚུལ་གྱི་གོ་རིམ་དེ་ལྟར་བྱེད་པའི་རྒྱུ་མཚན་ནི། དང་པོར་འོད་གསལ་ལས་སེམས་སྐྱེ། དེ་ལས་ངག་གི་བདག་ཉིད་རླུང་སྐྱེ། དེ་ལས་འབྱུང་བ་གཞན་གསུམ་སྐྱེ་དེ་ལ་བརྟེན་ནས་ལུས་གྲུབ། དེ་ལ་ཁ་དོག་རང་བཞིན་བཟང་ངན་ལ་སོགས་པ་ཡོན་ཏན་རྣམས་སྐྱེ་བ་ཡིན་ནོ། །དེའི་རྗེས་སུ་ཡུལ་ཡུལ་ཅན་གྱི་ལྷ་མོ་བཅུ་གཉིས་ཁྲོ་བོ་བཅུ་དང་བཅས་པ་ལ་སེམས་འཛིན་ཅིང༌། སྦྱང་གཞི་དེ་རྣམས་སྦྱོང་བྱེད་ཟབ་མོ་ལུས་དཀྱིལ་གྱི་རྟེན་དང་བརྟེན་པར་(བཅས་པ་)བསྒོམས་པས། སྦྱང་གཞི་འདོད་ཆགས་དང་། ཞེ་སྡང་ལ་སོགས་པ་སྦྱོང་བྱེད་མི་བསྐྱོད་པ་དང་མེ་ལོང་ལྟ་བུའི་ཡེ་ཤེས་ལ་སོགས་པར་གནས་འགྱུར་ནས་འཁོར་བ་མཐའ་དག་རང་གྲོལ་དུ་འགྱུར་བ་ཡིན་ཏེ། རྩ་རྒྱུད་ལས། སྐྱེ་བོ་མི་བཟད་པ་ཡི་ལས། །གང་དང་གང་གིས་འཆིང་འགྱུར་བ། །ཐབས་དང་བཅས་ན་དེ་ཉིད་ཀྱིས། །སྲིད་པའི་འཆིང་བ་ལས་གྲོལ་འགྱུར། །ཞེས་དང༌། འདོད་ཆགས་ཞེ་སྡང་གཏི་མུག་དང༌། །དེ་བཞིན་ཕྲག་དོག་ང་རྒྱལ་ཉིད། །དེ་ཀུན་དེ་ནས་ཉམས་དགའ་བར། །བཅུ་དྲུག་ཆར་ཡང་མི་ཕོད་དོ། །ཞེས་དང༌། རྣམ་རྟོག་ཉིད་ཀྱིས་རྣམ་རྟོག་དང༌། །སྲིད་པ་ཉིད་ཀྱིས་སྲིད་པ་འདག །ཅེས་དང༌། འདི་ཉིད་འཁོར་བ་ཞེས་བྱ་སྟེ། །འདི་ཉིད་མྱ་ངན་འདས་པ་ཉིད། །འཁོར་བ་སྤངས་ནས་གཞན་དུ་ནི། །མྱ་ངན་འདས་པ་རྟོགས་མི་འགྱུར། །ཞེས་དང༌། རྨོངས་ཕྱིར་འཁོར་བའི་གཟུགས་ཅན་ཉིད། །རྨོངས་མེད་འཁོར་བ་དག་པས་ནི། །འཁོར་བ་མྱ་ངན་འདས་པར་འགྱུར། །ཞེས་གསུངས་པ་རྣམས་ཀྱི་གནད་ཀྱི་དོན་ཡིན་ནོ།། །།(111)

110 རྒྱུད་གསུམ་མཛེས་རྒྱན་ལས། གཉིས་པ་ལུས་དཀྱིལ་གྱི་སེམས་འཛིན་ལ་ཡང་སྔར་ལྟར་གསུམ་ལས། འཇུག་པའི་རིམ་པ་ནི། ཕྱི་དཀྱིལ་དང་སྦྲགས་ནས་བསྒོམ་པའི་ཚེ་ཡེ་ཤེས་ཀྱི་འཁོར་ལོ་ཐིམ་པའི་རྐྱེན་གྱིས་ལུས་དཀྱིལ་གསལ་བཏབ་ནས་དབང་བླངས་ཏེ་ཡན་ལག་བཞི་དྲུག་སོ་སོའི་སྐབས་དང་སྦྱར་བའི་མཚམས་སུ་ལུས་དཀྱིལ་ལ་སེམས་འཛིན་ལ། ནང་ལུས་དཀྱིལ་རྐྱང་པ་བསྒོམ་པའི་ཚེ་ཚོགས་ཞིང་སྤྱན་དྲངས། དེ་ལ་ཕྱི་ནང་གསང་བའི་མཆོད་པས་མཆོད། གུས་འདུད་དྲག་པོ་བྱས་པས་རང་གི་སྤྱི་བོ་ནས་ཐིམ་པའི་རྐྱེན་གྱིས་ལུས་དཀྱིལ་གྱི་ལྷ་གསལ་བཏབ་ནས་དབང་བླང་སྟེ། རིགས་བདག་གིས་རྒྱས་འདེབས་གྲུབ་པ་ན་སེམས་འཛིན་ནོ། །དེ་ཡང་ཐོག་མར་རང་གི་ཕུང་པོ་ཁམས་དང་སྐྱེ་མཆེད། རྟེན་དཀྱིལ་འཁོར་བཞི་དང་བཅས་པ་ཐམས་ཅད་གདོད་མ་ནས་དེ་བཞིན་གཤེགས་པའི་རྟེན་དང་བརྟེན་པར་བཅས་པའི་དཀྱིལ་འཁོར་ཡིན་ནོ་ཞེས་ང་རྒྱལ་དྲག་པོ་བྱ་ཞིང༌། དེ་ནས་རྣམ་པ་གསལ་བའི་ཕྱིར་གནས་པའི་རིམ་པ་ནི། དམིགས་པ་རྒྱས་པར་ན། རྟེན་ལུས་དཀྱིལ་ལ་གཅིག །ཕོ་བྲང་ལྔ་ལ་རེ་རེ། ཡན་ལག་གི་ལྷ་རྣམས་ལ་གཅིག་སྟེ་བདུན། འབྲིང་དུ་ན་རྟེན་ལུས་དཀྱིལ་དང༌། ཐུགས་ཀའི་ཕོ་བྲང་ལ་གཅིག །ཕོ་བྲང་བར་པ་གསུམ་ལ་རེ་རེ། གསང་གནས་ཀྱི་ཕོ་བྲང་དང་ཡན་ལག་གི་ལྷ་རྣམས་ལ་གཅིག་སྟེ་ལྔ། བསྡུ་ན་ཐོག་མཐའ་གཉིས་དེ་དང་འདྲ་བ་ལས། ཕོ་བྲང་བར་པ་གསུམ་ལ་དམིགས་པ་གཅིག་སྟེ་གསུམ་དུ་བྱའོ། །གང་ལྟར་ཡང་བརྟེན་པ་ལྷ་གསལ་འདེབས་པའི་ཚེ། ལུས་ཆགས་པའི་ཐོག་མ་ལྟེ་བ་ཡིན་པས་ལྟེ་བའི་འཁོར་ལོ་ནས་གསལ་འདེབས། སེམས་འཛིན་པའི་ཚེ་སྙིང་ག་འོད་གསལ་སྐྱེ་བའི་སྒོ་སེམས་ཀྱི་གནས་ས་ཡིན་པས། ཐོག་མར་སྙིང་གའི་ཐུགས་རྡོ་རྗེའི་སྤྱན་དབུ་མ་ནས་སེམས་འཛིན། དེ་ནས་མགྲིན་པ། སྤྱི་བོ། ལྟེ་བ། གསང་གནས་རྣམས་ལ་སེམས་འཛིན་ནོ། །དེ་ཡང་འཁོར་ལོ་རེ་རེ་བཞིན་ནམ། ལྷ་རེ་རེ་ལ་སྐུ་དབྱིབས་སོགས་དང༌། ལུས་རྩ་སྤྲུལ་པའི་སྐུ་ཞེས་སོགས་སྦྱར་ཞིང༌། སྔར་ལྟར་གསལ་ན་གསལ་ཏེ་འཕྲོ་བཅད་ཅེས་སོགས་ཀྱི་ཚུལ་དུ་སེམས་བཟུང༌། ཡུལ་ཡུལ་ཅན་གྱི་ལྷ་རྣམས་སེམས་དཔའ་སེམས་མ་བཅུ་གཉིས་སུ་བསྒོམ་པར་གཞུང་བཤད་ཕལ་ཆེར་ནས་འབྱུང་བས་དེ་ལྟར་བྱས་ཀྱང་རང་ལ་གཏི་མུག་རྡོ་རྗེ་མ་དང༌། གཟུགས་རྡོ་རྗེ་མ་ལ་སོགས་པ་བཅུ་གཉིས་སུ་བསྒོམས་ཀྱང་རུང་སྟེ། རྩ་རྒྱུད་ནས་གསུངས་པའི་རྣམ་དག་དང་མཐུན་པས་ཤིན་ཏུ་ལེགས་པ་ཡིན་ནོ། །ལྡང་བའི་རིམ་པ་ནི། དེ་ལྟར་བསྒོམ་པའི་མཐར་ནང་ནས་བྱུང་བའི་ངོ་བོ་ཉིད་ཀྱི་ལྟ་བ་སྐྱེས་ན་དེའི་རྒྱུན་བསྐྱངས་ལ། མཐར་ཕྱི་ནང་སྦྲགས་པའི་བསྐྱེད་རིམ་ལྟར་ན་དག་པ་དྲན་པ་ལ་སོགས་པ་སྔར་བཞིན་བྱ། ནང་ལུས་དཀྱིལ་རྐྱང་བ་ལྟར་ན། རྩ་འཁོར་ལུས་ལ་རྒྱལ་བའི་སྐུ། །སྤྲུལ་སྐུ་གདན་གསུམ་ཚང་བའི་ལྷ། །འདོད་ཡོན་ལྷ་སྐུའི་བདེ་བས་མཆོད། །སྣང་སྟོང་ལམ་དུ་ལོངས་པར་ཤོག །ཅེས་ལམ་ཁྱེར་གྱི་སྨོན་ལམ་བྱས་ལ། དེའི་ངང་མ་ཤོར་བའི་སྒོ་ནས་སྤྱོད་ལམ་ལ་འཇུག་གོ། །།

111 རྟོག་བཟོ་ཞིག་བྱས་ན། གསུམ་པ་མཇུག་གི་དོན་ལ་གསུམ། གང་གི་ཆེད་དུ་བྱ་བ་དང། རྩོམ་པ་པོའི་གང་ཟག་གི་མཚན་སྨོས་དང། བརྩམས་པ་ལ་གལ་སྲིད་ཉེས་པ་མཆིས་ན་བཟོད་པར་གསོལ་བའོ། །དང་པོ་ནི། འདི་ནི་ལམ་འདི་ལ་གཙོ་བོར་བྱེད་པའི་ལས་དང་པོ་པ་རྣམས་ཀྱི་དོན་དུ་རྡོ་རྗེ་འཆང་ཀུན་དགའ་བཟང་པོའི་ཞབས་རྡུལ་སྤྱི་བོས་གུས་པར་བླངས་པའོ། །གཉིས་པ་ནི། དཀོན་མཆོག་རྒྱལ་མཚན་གྱིས་ཨེ་ཝཾ་ཆོས་ལྡན་དུ་བྲིས་པའོ། །གསུམ་པ་ནི། འདི་ལ་ཉེས་པའི་ཚོགས་མཆིས་ན་བླ་མ་དང་མཁའ་འགྲོའི་ཚོགས་ལ་བཟོད་པར་གསོལ་གྱི། གང་ཟག་སོ་སོས་འདི་ལ་དབྲི་བསྣན་མ་བྱེད་ཅིག་ཞེས་སོ།། །།འདིར་སྨྲས་པ། ཞེས་སོགས་ཀྱི་མཐར། དཔལ་ཀྱེ་རྡོ་རྗེའི་ཟབ་མོ་ལུས་དཀྱིལ་གྱི་རྣམ་པར་བཤད་པ་སྐལ་བཟང་སྙིང་གི་པདྨོ་བཞད་པ་ཞེས་བྱ་བ་འདི་ནི། རྗེ་བཙུན་རྡོ་རྗེ་འཆང་རྡོ་རིང་ཀུན་སྤངས་པ་ཆེན་པོ་ཀུན་བཟང་ཆོས་ཀྱི་ཉི་མའི་ཞབས་རྡུལ་གཙུག་གིས་བསྟེན་ཅིང་བཀའ་དྲིན་ཆེན་པོས་འཚོ་བའི་བཀའ་འབངས་སྤོང་བ་པ། ཤཱཀྱའི་དགེ་སློང་རྡོ་རྗེ་འཛིན་པ་བློ་གསལ་རྒྱ་མཚོ་གྲགས་པ་རྒྱལ་མཚན་དཔལ་བཟང་པོས། རྗེ་བཙུན་ཆེན་པོས་བྱིན་གྱིས་བརླབས་པའི་གནས་ཆ་ལུང་རྡོ་རྗེའི་བྲག་རྫོང་གི་བྱ་འདབས། ཆོས་རྗེ་ས་སྐྱ་པཎྜི་ཏ་ཆེན་པོའི་ཡུམ་མ་གཅིག་ཉི་ཁྲི་ལྕམ་གྱི་བསྟི་གནས། མང་མཁར་ཐུབ་བསྟན་དགེ་འཕེལ་གྱི་ཆོས་གྲྭར་ལེགས་པར་སྦྱར་བ་འདིས་ཀྱང་། དཔལ་ལྡན་བླ་མ་དམ་པའི་ཕྲིན་ལས་ཀྱི་རྒྱུན་ཕྱོགས་དུས་གནས་སྐབས་ཐམས་ཅད་དུ་དར་ཞིང་རྒྱས་ལ་ཡུན་རིང་དུ་གནས་པར་གྱུར་ཅིག།། །།

པར་བྱང།

༈ སྭ་སྟི་སིདྡྷཾ། དགྱེས་མཛད་རྡོ་རྗེའི་བཙུན་མོ་བདག་མེད་མའི། །ཞལ་དྲོད་མ་ཡལ་དངར་པོར་འཐུལ་པའི་རོ། །བཏུངས་པས་གྲུབ་མཐའ་རྙོགས་ཏེ་ཟུང་འཇུག་སྐུ། །མངོན་འགྱུར་རྣལ་འབྱོར་དབང་ཕྱུག་བི་རཱུ་པ། །ཁྱོད་གསུང་ཚད་མ་བཞི་ལྡན་སྙན་བརྒྱུད་ཆོས། །ཡོངས་རྫོགས་བསྟན་པའི་གནད་ཀུན་ཚང་བའི་ལམ། །རྒྱས་མཛད་ས་སྐྱའི་བླ་ཆེན་རྡོ་རྗེ་འཆང༌། །སྲས་སློབ་བརྒྱུད་པའི་བཞེད་སྲོལ་ཕ་མཐའ་ཡས། །ཚོགས་ལས་ཁྱད་པར་འཕགས་པ་སློབ་བཤད་ཅེས། །ཟབ་ལས་ཆེས་ཟབ་སྙན་བརྒྱུད་ཡིད་བཞིན་ནོར། །ཁའུ་བྲག་རྫོང་བསྟན་པའི་སྲོལ་འབྱེད་མཁན། །རིགས་རྣམས་ཀུན་གྱི་ཁྱབ་བདག་ཚར་པ་རྗེ། །གང་གི་གསུང་རབ་བཅུ་གཉིས་ཁྱིམ་ལམ་ལས། །ཕྱི་དང་ནང་གི་བསྐྱེད་པའི་རིམ་པ་ཡི། །རྣམ་བཤད་ཉི་མའི་དཀྱིལ་འཁོར་ཤར་བའི་མོད། །སྐལ་བཟང་སྙིང་གི་པདྨ་ཅི་ཡང་བཞེད། །དེ་ཚུལ་ཐོས་བསམ་སྒོམ་པའི་རང་རྒྱུད་ལ། །ཉམས་མྱོང་ཚད་མ་བསྐྱེད་མཛད་དགེ་བའི་བཤེས། །ཁྱབ་བདག་རྡོ་རྗེ་སེམས་དངོས་གནས་གསར་པའི། །བཀའ་དྲིན་བྱང་ཆུབ་བར་དུ་གཞལ་ནུས་མིན། །དེ་ཕྱིར་དམ་པའི་དགོངས་པ་སྐོང་ཆེད་དང༌། ངེས་གསང་ཐེག་པའི་ཡང་རྩེའི་ཆོས་ཚུལ་འདི། །སྲིད་མཐའི་བར་དུ་མི་ཉམས་འཕེལ་བའི་རྒྱུར། །མི་འཛད་ཆོས་སྦྱིན་པར་གྱི་སྒོ་འཕར་ཕྱེ། །དགེ་བས་གངས་ཅན་པདྨོའི་འཛིན་མའི་གཞིར། །སློབ་བཤད་དམ་པའི་ཉི་འོད་རབ་གདལ་ཞིང༌། །སྐྱེ་བར་ཆོས་ཚུལ་འདི་དང་མི་འབྲལ་བར། །ཉམས་བླངས་བཅུ་གསུམ་རྡོ་རྗེའི་ས་བརྙེས་ཤོག །ཅེས་ཚར་ཆེན་ཆོས་ཀྱི་རྒྱལ་པོས་མཛད་པའི་ཀྱེ་རྡོར་མན་ངག་ལུགས་ཀྱི་ཕྱི་ནང་གི་བསྐྱེད་རིམ་རྣམ་བཤད་དང༌། དབང་ཆུ་གསལ་བྱེད་ལྷན་ཐབས་ནོར་བུའི་འཕྲེང་བ་རྣམས་དགའ་ལྡན་ཕུན་ཚོགས་གླིང་(112)དུ་བརྐོས་པའི་པར་བྱང་དུ་རྡོ་རྗེ་འཆང་གནས་གསར་བ་མགོན་པོ་བསོད་ནམས་མཆོག་ལྡན་གྱི་བཀའ་དྲིན་ལས། ཆོས་ཚུལ་འདི་ལ་རྒྱུ་མཚན་ཤེས་ནས་དད་པ་ཐོབ་པའི་ཟ་ཧོར་གྱི་བནྡེས་(113)སྦྱར་བའི་ཡི་གེ་པ་ནི་འཕྱོང་རྒྱས་ལྐོག་པ་ཕུན་ཚོགས་དབང་པོས་བགྱིས་པ་ཤཱ་ས་ནོད་ཡ་བྷ་ཝནྟུ།། །།

112 དགོན་པ་འདི་ནི་དང་པོར་ཇོ་ནང་ཏཱ་ར་ན་ཐས་བཏབ་པའི་དགོན་པ་རྟག་བརྟན་ཕུན་ཚོགས་གླིང་ཟེར་བ་ཡིན། ཕྱིས་སུ་རྒྱལ་དབང་ལྔ་བས་སྤྱི་ལོ་༡༦༥༠ལོ་དགེ་ལྡན་པར་བསྒྱུར་ནས་དགའ་ལྡན་ཕུན་ཚོགས་གླིང་ཞེས་མིང་གསར་དུ་བཏགས་པ་ཡིན་ལ། གཙང་ལྷ་རྩེའི་རྫོང་གི་ཁོངས་སུ་ཡོད་ཅིང་ཚར་ཆེན་གྱི་གདན་ས་དང་ཐག་ཉེ་ཡིན།

113 རྒྱལ་བ་ངག་དབང་བློ་བཟང་རྒྱ་མཚོ།

མཆན་འགྲེལ་བླ་མའི་ཞལ་ཆབ།

༄༅། །ཨོཾ་སྭ་སྟི། རྣམ་དཀར་བྱེ་བ་འཁྱིལ་བའི་རྒྱ་མཚོ་ལས། །ཉེར་འཁྲུངས་མ་རིག་སེལ་བའི་འོད་དཀར་ཅན། །བདག་བློའི་ཀུནྡ་ཡང་ཡང་སྐྱོང་མཛད་པའི། །དྲི་མེད་ཟླ་བ་ནོར་བུ་རྒྱལ་གྱུར་ཅིག །རྩོད་ལྡན་མགོ་ཟུག་གི་དུས་ནི། སྐྱ་བསེང་གི་བུ་ལྔའི་སྐབས་ཡིན། དེ་ཡང་སྐྱ་བསེང་གི་བུ་ལྔའི་ཆེ་བ་ནི་གཡུལ་ངོརབརྟན་པ་ཡིན་ལ། དེས་དགྲ་ངན་དཔུང་ཚོགས་བཅུ་གཉིས་བཅོམ་ནས་རྒྱལ་པོ་བྱས། དེ་དུས་མི་རྣམས་ཀྱི་ཚེ་ལོ་བརྒྱ་དང་བཅྭོ་བརྒྱད་ཡིན། དེ་ནས་ལོ་ཆིག་སྟོང་བདུན་བརྒྱ་དོན་དགུ་ལོན་པ་ན་སངས་རྒྱས་ཤཱཀྱ་ཐུབ་པ་འཇིག་རྟེན་དུ་བྱོན། བྱོན་ནས་ལོ་བརྒྱད་ཅུ་བ་ལ་མྱ་ངན་ལས་འདས། འདས་ནས་ད་ལྟའི་ལྕགས་མོ་ཡོས་བུའི་(སྤྱི་ལོ་2011)ལོ་འདིའི་བར་ལ་ལོ་བཞི་སྟོང་བརྒྱ་དང་ཞེ་དྲུག་ཡིན། དེ་ལྟར་ན་རྩོད་ལྡན་མགོ་ཟུག་ནས་རབ་གནས་ལྕགས་མོ་ཡོས་བུའི་ལོ་(སྤྱི་ལོ་༢༠༡༡)འདི་ཡན་ལ་ལོ་དྲུག་སྟོང་བརྒྱ་མེད་བཅུ་མེད་གསུམ་༦༠༠༣ ཡིན།

མཆན་༡ པ།

དཔལ་ལྡན་བརྟག་པ་གཉིས་པའི་རྒྱུད་ཀྱི་ཚིག་དོན་འགྲེལ་བྱེད་ནི། རྒྱ་གར་དུ་བྱང་ཆུབ་སེམས་དཔའ་རྡོ་རྗེ་སྙིང་པོ་འགྲེལ་བ་དང། པན་ཆེན་ནཱ་རོ་པའི་འགྲེལ་ཆེན། སློབ་དཔོན་ནག་པོ་སྤྱོད་པའི་འགྲེལ་བ། སློབ་དཔོན་བྷ་ཝ་བྷ་དྲའི་འགྲེལ་བ། སློབ་དཔོན་ཌཾ་ཀ་ད་ཤའི་ཁ་སྦྱོར་ཤིན་ཏུ་དྲི་མ་མེད་པ། སློབ་དཔོན་པདྨ་བཛྲ་གྱི་པདྨ་ཅན། གྲུབ་ཆེན་མི་ཐུབ་ཟླ་བའི་འགྲེལ་བ་ཀཽ་མི་དི། གྲུབ་ཆེན་ཤཱནྟི་པའི་མུ་ཏིག་ཕྲེང་བ། དམ་ཚིག་རྡོ་རྗེའི་འགྲེལ་བ། པདྨའི་མྱུག་གུའི་འགྲེལ་བ། ཀ་མ་དྷེ་ནུའི་འགྲེལ། ཆོས་གྲགས་ཏེ་འཕགས་ཡུལ་འགྲེལ་བ་བཅུ་གཉིས་མཐོང༌། འོན་ཀྱང་ཆོས་གྲགས་འགྲེལ་བ་ནི། བོད་ཀྱི་ཟངས་དཀར་ལོ་ཙཱ་བས་མཛད་ཅེས་མཁས་པ་བུ་སྟོན་སོགས་འགའ་ཞིག་གིས་བཞེད། གངས་རི་རྡོ་རྗེས་མཛད་པའི་དཀའ་འགྲེལ་ཡོད་དེ་སྔོན་བོད་དུ་མ་འགྱུར། བོད་ཡུལ་ན་རྭ་ཆོས་རབ་དང། ལྷོ་བྲག་མར་བ་ལོ་ཙཱ་བའི་རྒྱུད་འགྲེལ་འབུམ་ཆུང་ཉི་མ། རྔོག་ཆོས་སྐུ་རྡོ་རྗེའི་བཀའ་ཡང་དག་པའི་ཚད་མ། ཆོས་སྐུ་རྡོ་རྗེའི་སྲས་རྔོག་མདོ་སྡེ་འབུམ་གྱི་རིན་ཆེན་རྒྱན་འདྲ། དེའི་དངོས་སློབ་མགར་སྟོན་བཀྲ་ཤིས་དབང་ཕྱུག་གི་མགར་འབུམ་ནོར་བུའི་སྒྲོན་མེ་མར་བའི་དགོངས་རྒྱན་དང་། དར་མ་རྒྱལ་པོའི་འགྲེལ་བ། རམ་རྡོ་རྗེ་གྲགས་ཀྱི་འགྲེལ་བ། དྭགས་པོ་བཀྲ་ཤིས་རྣམ་རྒྱལ་གྱི་འགྲེལ་བ། དཔྱལ་ཆོས་བཟང་དང། དཔྱལ་སེ་བ་བསོད་ནམས་རྒྱལ་མཚན་སོགས་བཤད་པའི་བཀའ་སྲོལ་མང་ན་ཡང༌། མཁས་པའི་གཙུག་རྒྱན་ས་སྐྱ་པའི་ལུགས་ལ། བླ་མ་མངའ་རིས་པ་གསལ་བའི་སྙིང་པོའི་ཚིག་འགྲེལ། འཁོན་སྒྱི་ཆུ་བ་དགྲ་ལྷ་འབར་གྱི་དཀའ་འགྲེལ། རྗེ་བཙུན་ས་ཆེན་ཀུན་དགའ་སྙིང་པོའི་དཀའ་འགྲེལ། བསོད་ནམས་རྩེ་མོའི་ཉི་འོད། རྗེ་བཙུན་གྲགས་པ་རྒྱལ་མཚན་གྱི་དག་ལྡན་དང་གསུམ། རྒྱུད་སྡེ་སྤྱི་རྣམ་དང། རྒྱུད་ཀྱི་མངོན་རྟོགས་ལྗོན་ཤིང་སོགས་ཁྱད་པར་འཕགས་པའི་གཞུང་བདུན་ཡོད། དཀར་ཤཱཀྱ་གྲགས་དང་། ཁང་སྟོན་འོདཟེར་རྒྱལམཚན། གོང་མའི་རྗེས་འབྲང་ཊཱི་ཀ་གཉིས། མི་ཉག་པྲ་ཛྙ་ཛྭ་ལ། རྒྱ་སྒོམ་ཚུལ་ཁྲིམས་གྲགས། གཉན་ཕུལ་ཆུང་བ་གཙུག་ཏོར་རྒྱལ་པོ་རྣམས་ཀྱི་འགྲེལ་བ་ཡོད་ཅེས་གསུངས་ཤིང་། དེ་དག་ས་ཆེན་གྱི་སློབ་མ་ཡིན་པས་གོང་མའི་རྗེས་འབྲང་ཡིན་ངེས། བླ་ཆེན་འཕགས་པས་མཛད་པའི་དག་ཆུང། ལྗོན་ཆུང། ས་བཅད། མཆན་བུ་བཞི་དང་། །ལོ་སྤོབ་པ་རྡོ་རྗེ་བསོད་ནམས་དང། གསལ་བ་དབང་ཕྱུག་གྲགས། ཉི་ཚོ་ཆོས་ཀྱི་སེང་གེ། རི་བའི་མཁན་པོ་གཞོན་ནུ་འབུམ། མངོན་དགའ་བ་ཀུན་དགའ་འོད་ཟེར། ས་སྐྱའི་བླ་བྲང་དགའ་ལྡན་པ་བཀྲ་ཤིས་དཔལ། བྲག་ར་མཁན་པོ་རྡོ་རྗེ་ཚུལ་ཁྲིམས། འབྲེ་སྟོན་ཟེར་བའི་འགྲེལ་བ་དེ་དག་བརྒྱད་པོ་འཕགས་པའི་རྗེས་འབྲང་། ཆོས་རྗེ་བླ་མ་དམ་པ། གནས་དྲུག་པ་བློ་གྲོས་མཚུངས་མེད། བོ་དུང་འཇིགས་མེད་གྲགས་དང་། ཞང་སྟོན་བསོད་ནམས་གྲགས། བླ་མ་རྒྱལ་པོ་དཔལ་དང་། རྒྱལ་སྟོན་ཀུན་དགའ་བརྩོན་འགྲུས་དང༌། ཀརྨ་དཀོན་མཆོག་གཞོན་ནུ། ཐེག་ཆེན་ཀུན་དགའ་བཀྲ་ཤིས་ཀྱི་འགྲེལ་བ་ཏེ། དེདག་བརྒྱད་པོ་ལུགས་ངོས་བཟུང་མེད་པའི་སྣ་ཚོགས་བསྡུས་པ་ཞེས་བྱའོ། །བདེ་བ་ཅན་པ་ཚུལ་ཁྲིམས་རྒྱལ་མཚན། བླ་མ་གཟུངས་ཀྱི་དཔལ། གུང་བ་གྲགས་རྒྱལ། བོ་དུང་བ་བློ་གྲོས་སེང་གེ་སྟེ། དེ་བཞི་ནི་འཕགས་མཆན་དང་དག་ཆུང་བསྲེས་པ། བླ་མ་ཡོ་ཆེན་པོ་དང་། གཉན་སྟོན་ཚུལ་ཁྲིམས་རྒྱལ་མཚན། གུང་བ་དར་མ་ཡེ་ཤེས། ཅོ་གྲུ་སྟོན་གཞོན། ཞང་དཀོན་མཆོག་དཔལ་གྱི་ཚ་བོ་རྡོ་རྗེ་ཤེས་རབ་སྟེ། དེ་དག་ནི་འཕགས་པའི་རྗེས་འབྲང་ཟིན་བྲིས་ལྔ། གཞན་ཡང་བཅོམ་ལྡན་རིག་པའི་རལ་གྲིའི་དགྱེས་པ་རྡོ་རྗེ་རྒྱན་གྱི་མེ་ཏོག་དང། སྒ་རབ་འབྱམས་པ་ཀུན་དགའ་ཡེ་ཤེས། མཁས་གྲུབ་དགེ་ལེགས་དཔལ་བཟང་གི་རྒྱུད་འགྲེལ་སྣང་ངོ་།

མཆན་༢ པ།

ཆོས་སྣ་སོ་དགུའི་ངོས་འཛིན་ལ་མི་འདྲ་བ་མང་པོ་འདུག་ཡིན་ན་ཡང་། ཁོ་བོ་ཚུལ་ཁྲིམས་དཔལ་ལྡན་གྱིས་འདོད་པ་ནི་འདི་ལྟར། བིརྺའི་རྗེས་འབྲང་ཌོཾ་བིའི་སྐོར་ལ་འགྲེལ་ཀུ་མུ་ཏི་སོགས་གཞུང་བཅུ་བདུན། ཡན་ལག་མེད་རྗེས་པདྨའི་སྐོར་ལ་འགྲེལ་བ་པདྨ་ཅན་སོགས་གཞུང་བཅོ་ལྔ། དམ་ཚིག་རྡོ་རྗེ་ནག་པོའི་སྐོར་ལ་འགྲེལ་བ་རྣལ་འབྱོར་ཕྲེང་སོགས་གཞུང་བཅུ་གཉིས། གཙོ་ཆེ་ཆོས་སྣ་ནི་རྡོ་རྗེ་སྙིང་འགྲེལ་སོགས་བཅོ་ལྔ། ཨ་མ་ན་སི་ཉེར་བཞི་དང་བཅས་པ་གཞུང་སོ་དགུ་ནི་གཙོ་ཆེའི་ཆོས་སྣ་སུམ་ཅུ་སོ་དགུ་ཡིན་ཏེ། དེ་ཡིན་པར་རྗེ་བཙུན་རིན་པོ་ཆེའི་གསུང་ལ་བལྟས་ན་ཁུངས་ཆོད་པར་འགྱུར་བས་ན། ས་སྐྱ་བཀའ་འབུམ་སྡེ་དགེ་པར་མ། པོད་ཇ་རྟགས་ཅན་གྱི་ལྡེབས་གྲངས་༢༠༤ལ་འདི་ལྟར། ཀྱེ་རྡོ་རྗེའི་ཆོས་སྐོར་གྱི་དཀར་ཆག་བཞུགས། ཨོཾ་སྭ་སྟི་སིདྡྷཾ། བླ་མ་དམ་པ་རྣམས་ལ་ཕྱག་འཚལ་ལོ། །བརྟག་པ་གཉིས་པ། གུར། སཾ་པུ་ཊ། བརྟག་པ་གཉིས་ལ་འགྲེལ་པ་ཀུ་མུ་ཏི། དཀྱིལ་འཁོར་ཆོ་ག་བཟང་པོ་ཡོངས་སུ་བཟུང༌། སྒྲུབ་ཐབས་ཡན་ལག་དྲུག་པ། བདག་མེད་མའི་སྒྲུབ་ཐབས། གཏུམ་མོའི་འགྲེལ་ཆུང༌། སྦྱིན་སྲེག །ཕྱག་མཚན་གྱི་དག་པ། གཏོར་མ། སྔགས་དོན། ཡང་སྔགས་དོན་གཅིག །བདུད་རྩི་འོད། ལྷན་ཅིག་སྐྱེས་གྲུབ། ལམ་གྱི་ཡན་ལག་ལ། དེ་ཉིད་བཅུ་པ། ཚོགས་ཀྱི་འཁོར་ལོ། དྲན་པ་གཅིག་པ། དཔའ་མོ་གཅིག་པ། ཡང་དཔའ་མོ་གཅིག་མ། རིན་ཆེན་འབར་བའི་སྒྲུབ་ཐབས། མན་ངག་གི་རོ་སྲེག་ཀྱང་༝ཡིན༝(ཡོད)། དེ་རྣམས་ཌོཾ་བི་བའི་སྐོར་རོ། །བརྟག་པ་གཉིས་པ་འགྲེལ་པ་པདྨོ་ཅན། དཀྱིལ་ཆོག་ནས་གླིང་མ། སྒྲུབ་ཐབས་མཚོ་སྐྱེས་རྡོ་རྗེ། (འདིར་རྫོགས་རིམ་མར་མེ་རྩེ་མོ་ལྟ་བུ་ཆད་སྙམ།) ཚོགས་འཁོར་དམ་ཚིག་ལྔ་པ། བསྟོད་པ། གུར་གྱི་བཤད་སྦྱར། ཕྱག་བཅུ་དྲུག་པ་དཀར་པོ། སྐབས་ཀྱི་འགྲེལ་པ་བརྒྱད་དེ། དེ་ནི་གླེང་གཞིའི་འགྲེལ་བ། རྩའི་མངོན་རྟོགས་ཆེན་པོ། ཆུང་བ། དུར་ཁྲོད་ཀྱི་འགྲེལ་པ་ཆེན་པོ། ཆུང་བ། བརྡའི་འགྲེལ་པ། རྡོ་རྗེ་གླུའི་འགྲེལ་པ་ཆེ་ཆུང་གཉིས་དེ་རྣམས་པདྨའི་སྐོར་རོ། །རོ་སྲེག་ཆོ་ག །གཏོར་མའི་ཆོ་ག །ཚོགས་ཀྱི་འཁོར་ལོ། དེ་རྣམས་ལོ་ཙཱ་བ་ཉིད་ཀྱིས་མཛད་དེ། དེའི་སློབ་མས་ཕྱག་མཚན་གྱི་དག་པ་བྱས། དེ་རྣམས་རྗེ་བཙུན་རིན་པོ་ཆེ་འབྲོག་མི་ཤཱཀྱ་ཡེ་ཤེས་ཀྱིའོ།། །།བརྟག་པ་གཉིས་ལ་འགྲེལ་པ་རྣལ་འབྱོར་རིན་པོ་ཆེ་སྦྱོར་བའི་ཕྲེང་བ། དཀྱིལ་འཁོར་ཆོ་ག་གཞུང་འགྲེལ། སྒྲུབ་ཐབས་དེ་ཉིད་གསལ་བ། ཕྱག་བཅུ་དྲུག་པ་དཔའ་བོ་གཅིག །ཕྱག་གཉིས་པ་དཔའ་བོ་གཅིག ལམ་གྱི་ཡན་ལག་ལ། རབ་གནས་ཚུལ་ཟབ་མོ། སྦྱིན་སྲེག །རོ་སྲེག །ཚོགས་འཁོར། བསྟོད་པ། བདག་མེད་མའི་སྒྲུབ་ཐབས་ཆེ་ཆུང་གཉིས། རྫོགས་རིམ་གྱི་གཞུང༌། དེ་རྣམས་ནག་ཆུང་གིས་འགོས་ཁུག་པ་ལས་བརྒྱུད་པའོ། །ཀྱེ་རྡོ་རྗེའི་ཆོས་སྐོར་གཙོ་ཆེ་བར་གསུངས་པ་རྣམས་སོ།། །།ཀྱེའི་རྡོ་རྗེའི་ཆོས་སྐོར་སྐབས་སུ་གསུངས་པའི་འགྲེལ་བ་ནི། རྡོ་རྗེ་སྙིང་པོ་མ། བྷ་བ་མ། དྲན་པའི་འབྱུང་གནས་མ། མུ་ཏིག་ཕྲེང་བ། པདྨོ་ཅན། ཀུ་མུ་ཏི། དམ་ཚིག་རྡོ་རྗེ་མའོ། །གུར་གྱི་འགྲེལ་པ་ལྷའི་རིགས་ཀྱི་བློ་གྲོས་ཀྱིས་མཛད་པའི་ཆེ་ཆུང་གཉིས། ཨིནྡྲ་བྷཱུ་ཏིས་མཛད་པའི་སཾ་པུ་ཊའི་འགྲེལ་པ་ཆེན་པོ། ཤཱནྟི་པའི་ཆོས་སྐོར་རྣམས་ལས་མུ་ཏིག་ཕྲེང་བ། འཁྲུལ་སྤོང༌། ལྷན་ཅིག་སྐྱེས་པ། ཧེ་རུ་ཀ་འབྱུང་བའོ། །ཡན་ལག་མེད་པའི་རྡོ་རྗེས་མཛད་པའི་སྒྲུབ་ཐབས། ཌོཾ་བི་བའི་སྒྲུབ་ཐབས། དཔལ་གྱི་ཞབས་ཀྱིས་མཛད་པའི་སྦྱིན་སྲེག །མཻ་ཏྲཱི་པས་མཛད་པའི་རྣམ་པར་དག་པའི་གཏེར་དང༌། བདག་མེད་མ་གསལ་བ་རྣམས་སོ། །དབང་རབ་བྱེད། ལྟ་བ་ངན་སེལ་རྩ་འགྲེལ་གཉིས། རྣམ་དག་གཏེར། བདག་མེད་གསལ་བ། རིན་ཆེན་ཕྲེང་བ། དབང་གི་དགོངས་པ། དབང་རྣམ་པར་ངེས་པ། དེ་བཞིན་གཤེགས་པ་ལྔའི་ཕྱག་རྒྱ་རྣམ་པར་བཤད་པ། ཨ་མ་ན་སི། ཐེག་པ་ཆེན་པོ་ཉི་ཤུ་པ། དེ་ཁོ་ན་ཉིད་བཅུ་བ། རབ་ཏུ་མི་གནས་པ་གསལ་བར་བསྟན་པ། རྨི་ལམ་བསྟན་པ། སྒྱུ་མ་ངེས་བསྟན། ཕྱག་རྒྱ་བཞིའི་རྗེས་སུ་བསྟན་པ། མི་ཕྱེད་ལྔ་པ། བརྩེ་བ་ལྔ་པ། དགའ་གཅུགས་ལྔ་པ། བདེ་ཆེན་གསལ་མེད། ལྷན་ཅིག་སྐྱེས་པའི་དྲུག་པ། གནས་ཐབས་བསྡུས་པ། དབང་ངེས་བསྟན་གྱི་འགྲེལ་པ། ཤེས་རབ་ཡེ་ཤེས་གསལ་བ། རྡོ་རྗེའི་ཚིག །བླ་མ་བརྒྱུད་པའི་རིམ་པ། སྒྲུབ་པ་བརྒྱུད་པའི་རིམ་པའོ། །ཀྱེའི་རྡོ་རྗེའི་ཆོས་སྐོར་རྣམས་རྫོགས་སོ།། །།སྙིང་པོའི་དོན་གྱི་ཀྱེ་ཡི་རྡོ་རྗེ་ནི། །བིརྺའི་རྗེས་འབྲང་ཌོཾ་བིའི་སྐོར། །ཡན་ལག་མེད་རྗེས་པདྨའི་སྐོར། །དམ་ཚིག་རྡོ་རྗེ་ནག་པོའི་སྐོར། །གཙོ་ཆེའི་ཆོས་སྣ་སུམ་ཅུ་དགུ། །ལམ་སྐོར་དགུ་ནི་ཁྱད་པར་རོ། །དགེ་བསྙེན་གྲགས་པ་རྒྱལ་མཚན་གྱིས་ཀྱེའི་རྡོ་རྗེའི་དཀར་ཆག་བྲིས་པ་ཡིན་ནོ། །ཅེས་པའི་གཞུང་འདིར་འཁོད་པ་རྣམས་ད་ལྟའི་བསྟན་འགྱུར་གྱི་པོད་གང་དུ་ཡོད་རྒྱས་པར་ཁོ་བོས་ལོགས་སུ་གསེར་གྱི་ཐུར་མ་ཟེར་བ་བྲིས་ནས། ཉི་ཟེར་མཆན་འགྲེལ་པར་ཐེངས་དང་པོ་བཀོད་ཟིན་ཅིང་། ད་ལན་ཆོས་སྣ་སོ་དགུའི་ངོས་འཛིན་མདོར་བསྡུས་བྲི་ན། སྙིང་པོའི་དོན་གྱི་ཀྱེ་ཡི་རྡོ་རྗེ་ནི། །བིརྺའི་རྗེས་འབྲང་ཌོཾ་བིའི་སྐོར། །ཡན་ལག་མེད་རྗེས་པདྨའི་སྐོར། །དམ་ཚིག་རྡོ་རྗེ་ནག་པོའི་སྐོར། །གཙོ་ཆེའི་ཆོས་སྣ་སུམ་ཅུ་དགུ། །ཞེས་པའི་དོན་ནི། བིརྺའི་རྗེས་འབྲང་ཌོཾ་བིའི་སྐོར་ནི། བརྟག་པ་གཉིས་ལ་འགྲེལ་པ་ཀུ་མུ་ཏི། དཀྱིལ་འཁོར་ཆོ་ག་བཟང་པོ་ཡོངས་སུ་བཟུང༌། སྒྲུབ་ཐབས་ཡན་ལག་དྲུག་པ། བདག་མེད་མའི་སྒྲུབ་ཐབས། གཏུམ་མོའི་འགྲེལ་ཆུང༌། སྦྱིན་སྲེག །ཕྱག་མཚན་གྱི་དག་པ། གཏོར་མ། སྔགས་དོན། ཡང་སྔགས་དོན་གཅིག །བདུད་རྩི་འོད། ལྷན་ཅིག་སྐྱེས་གྲུབ། ལམ་གྱི་ཡན་ལག་ལ། དེ་ཉིད་བཅུ་བ། ཚོགས་ཀྱི་འཁོར་ལོ། དྲན་པ་གཅིག་པ། དཔའ་མོ་གཅིག །ཡང་དཔའ་མོ་གཅིག་མ། རིན་ཆེན་འབར་བའི་སྒྲུབ་ཐབས། མན་ངག་གི་རོ་སྲེག་ཀྱང་ཡོད། དེ་རྣམས་ཌོཾ་བི་བའི་སྐོར་རོ། །ཡན་ལག་མེད་རྗེས་པདྨའི་སྐོར་ནི། བརྟག་པ་གཉིས་པ་འགྲེལ་པ་པདྨོ་ཅན། དཀྱིལ་ཆོག་ནས་གླིང་མ། སྒྲུབ་ཐབས་མཚོ་སྐྱེས་རྡོ་རྗེ། རྫོགས་རིམ་མར་མེ་རྩེ་མོ་ལྟ་བུ། ཚོགས་འཁོར་དམ་ཚིག་ལྔ་པ། བསྟོད་པ། གུར་གྱི་བཤད་སྦྱར། ཕྱག་བཅུ་དྲུག་པ་དཀར་པོ། སྐབས་ཀྱི་འགྲེལ་པ་བརྒྱད་དེ། དེ་ནི་གླེང་གཞིའི་འགྲེལ་བ། རྩའི་མངོན་རྟོགས་ཆེན་པོ། ཆུང་བ། དུར་ཁྲོད་ཀྱི་འགྲེལ་པ་ཆེན་པོ། ཆུང་བ། བརྡའི་འགྲེལ་པ། རྡོ་རྗེ་གླུའི་འགྲེལ་པ་ཆེ་ཆུང་གཉིས་དེ་རྣམས་པདྨའི་སྐོར་རོ། །རོ་སྲེག་ཆོ་ག །གཏོར་མའི་ཆོ་ག །ཚོགས་ཀྱི་འཁོར་ལོ། དེ་རྣམས་ལོ་ཙཱ་བ་ཉིད་ཀྱིས་མཛད་དེ། དེའི་སློབ་མས་ཕྱག་མཚན་གྱི་དག་པ་བྱས། དེ་རྣམས་རྗེ་བཙུན་རིན་པོ་ཆེ་འབྲོག་མི་ཤཱཀྱ་ཡེ་ཤེས་ཀྱིའོ།། །།དམ་ཚིག་རྡོ་རྗེ་ནག་པོའི་སྐོར་ནི། བརྟག་པ་གཉིས་ལ་འགྲེལ་པ་རྣལ་འབྱོར་རིན་པོ་ཆེ་སྦྱོར་བའི་ཕྲེང་བ། དཀྱིལ་འཁོར་ཆོ་ག་གཞུང་འགྲེལ། སྒྲུབ་ཐབས་དེ་ཉིད་གསལ་བ། ཕྱག་བཅུ་དྲུག་པ་དཔའ་བོ་གཅིག །ཕྱག་གཉིས་པ་དཔའ་བོ་གཅིག ལམ་གྱི་ཡན་ལག་ལ། རབ་གནས་ཚུལ་ཟབ་མོ། སྦྱིན་སྲེག །རོ་སྲེག །ཚོགས་འཁོར། བསྟོད་པ། བདག་མེད་མའི་སྒྲུབ་ཐབས་ཆེ་ཆུང་གཉིས། རྫོགས་རིམ་གྱི་གཞུང༌། དེ་རྣམས་ནག་ཆུང་གིས་འགོས་ཁུག་པ་ལས་བརྒྱུད་པའོ། །གཙོ་ཆེའི་ཆོས་སྣ་སུམ་ཅུ་དགུ་ནི། ཀྱེའི་རྡོ་རྗེའི་ཆོས་སྐོར་སྐབས་སུ་གསུངས་པའི་འགྲེལ་བ་ནི། རྡོ་རྗེ་སྙིང་པོ་མ།༡ བྷ་བ་མ།༢ དྲན་པའི་འབྱུང་གནས་མ།༣ མུ་ཏིག་ཕྲེང་བ།༤ པདྨོ་ཅན།༥ ཀུ་མུ་ཏི།༦ དམ་ཚིག་རྡོ་རྗེ་མ།༧ གུར་གྱི་འགྲེལ་པ་ལྷའི་རིགས་ཀྱི་བློ་གྲོས་ཀྱིས་མཛད་པ།༨ ཨིནྡྲ་བྷཱུ་ཏིས་མཛད་པའི་སཾ་པུ་ཊའི་འགྲེལ་པ་ཆེན་པོ།༩ ཤཱནྟི་པའི་ཆོས་སྐོར་རྣམས་ལས་སྒྲུབ་ཐབས་འཁྲུལ་སྤོང༌།༡༠ ལྷན་ཅིག་སྐྱེས་པ།༡༡ ཧེ་རུ་ཀ་འབྱུང་བ།༡༢ ཡན་ལག་མེད་པའི་རྡོ་རྗེས་མཛད་པའི་སྒྲུབ་ཐབས།༡༣ ཌོཾ་བི་བའི་སྒྲུབ་ཐབས།༡༤ དཔལ་གྱི་ཞབས་ཀྱིས་མཛད་པའི་སྦྱིན་སྲེག༡༥ ཨ་མ་ན་སིའི་སྐོར་ལས། མཻ་ཏྲཱི་པས་མཛད་པའི་སྒྲུབ་ཐབས་རྣམ་པར་དག་པའི་གཏེར་དང༌།༡༦ བདག་མེད་མ་གསལ་བ།༡༧ དབང་རབ་བྱེད།༡༨ ལྟ་བ་ངན་སེལ་རྩ་འགྲེལ་གཉིས།༡༩ རིན་ཆེན་ཕྲེང་བ།༢༠ དབང་གི་དགོངས་པ།༢༡ དབང་རྣམ་པར་ངེས་པ།༢༢ དེ་བཞིན་གཤེགས་པ་ལྔའི་ཕྱག་རྒྱ་རྣམ་པར་བཤད་པ།༢༣ ཐེག་པ་ཆེན་པོ་ཉི་ཤུ་བ།༢༤ དེ་ཁོ་ན་ཉིད་བཅུ་བ།༢༥ རབ་ཏུ་མི་གནས་པ་གསལ་བར་བསྟན་པ།༢༦ རྨི་ལམ་བསྟན་པ།༢༧ སྒྱུ་མ་ངེས་བསྟན།༢༨ ཕྱག་རྒྱ་བཞིའི་རྗེས་སུ་བསྟན་པ།༢༩ མི་ཕྱེད་ལྔ་པ།༣༠ བརྩེ་བ་ལྔ་པ།༣༡ དགའ་གཅུགས་ལྔ་བ།༣༢ བདེ་ཆེན་གསལ་མེད།༣༣ ལྷན་ཅིག་སྐྱེས་པའི་དྲུག་པ།༣༤ གནས་ཐབས་བསྡུས་པ།༣༥ དབང་ངེས་བསྟན་གྱི་འགྲེལ་བ།༣༦ ཤེས་རབ་ཡེ་ཤེས་གསལ་བ།༣༧ རྡོ་རྗེའི་ཚིག༣༨ བླ་མ་བརྒྱུད་པའི་རིམ་པ།༣༩ཞེས་ཤེས་པར་བྱའོ། །

མཆན་༣ པ།

ཧེ་རུ་ཀའི་ཆས་དྲུག་གི་གཞུང་། བླ་མ་རྗེ་བཙུན་ཐུགས་རྗེ་ཆེན་པོ་དང་ལྡན་པ་རྣམས་ཀྱི་ཞབས་ལ་སྤྱི་བོས་གུས་པས་ཕྱག་འཚལ་ལོ། །རྗེ་བཙུན་བླ་མ་མཆོག་ལ་ཕྱག་འཚལ་ཞིང༌། །འཇིག་རྟེན་དྲེགས་པ་ཀུན་གྱི་བདག་པོ་ནི། །འཇིགས་བྱེད་དྲག་པོ་ཞེས་བྱ་ཡུམ་དང་བཅས། །འདུལ་མཛད་ཧེ་རུ་ཀ་དཔལ་བདག་ཕྱག་འཚལ། །ལུས་རྒྱན་སྣོད་དང་ལག་ཆ་རོལ་མོ་དང༌། །གོས་དང་སྟན་ཏེ་དེ་ལྟར་དྲུག་པོ་ནི། །དྲག་པོ་འདུལ་བའི་ཆས་ཏེ་དེ་ཉིད་མཚོན། །དེ་དག་འདིར་ནི་ཞིབ་ཏུ་བརྗོད་པར་བྱ། །དེའང་སྔོན་བཅོམ་ལྡན་འདས་ཀྱིས་དྲག་པོ་དབང་ཕྱུག་ཆེན་པོ་འདུལ་བའི་ཕྱིར། དུར་ཁྲོད་ཀྱི་ཆས་དང་ལྡན་པས་གཙོ་བོ་དབང་ཕྱུག་ཆེན་པོ་ནི་བཅོམ་ལྡན་འདས་ཉིད་ཀྱིས་གདན་དུ་བཏིང༌། ཚངས་པ་ལ་སོགས་པའི་འཁོར་ཆེན་པོ་རྣམས་ནི་གཽ་རཱི་ལ་སོགས་པའི་གདན་དུ་བཏིང༌། དེ་དག་གི་ཆུང་མ་རྣམས་ནི་ཕྲིན་ལས་ཀྱི་ཕོ་ཉའི་ཚུལ་དུ་དུར་ཁྲོད་དུ་བཀྱེ་ནས་འཇིག་རྟེན་གྱི་དྲེགས་པ་ཅན་བཏུལ་བའི་ཆས་ཡིན་ནོ། །དེའང་རྣལ་འབྱོར་གྱི་དབང་ཕྱུག་བིརྺ་པའི་གསུང་གི་མན་ངག་རྒྱུད་ཀྱི་ལུང་གིས་བསྟན་པར་བྱས་པ་རྗེ་བཙུན་བླ་མ་དམ་པ་རྣམས་ལས་བརྒྱུད་དེ་སྙན་བརྒྱུད་དུ་གསུངས་པ་འདིར་བྲི་བར་བྱའོ། །དེ་ལ་དོན་དྲུག་གི་དང་པོ་ཧེ་རུ་ཀའི་ཆས་རུས་པའི་རྒྱན་གྱི་རྣམ་པར་བཤད་པ་ནི། ཀུན་ཏུ་སྤྱོད་པའི་ལེའུ་བཅུ་བདུན་པ་ལས། ཡན་ལག་ཅན་དང་ཚིག་ཅན་དང༌། །སྡུད་དང་དེ་བཞིན་སྙིང་སྟོབས་ཅན། །གར་གྱི་ཚུལ་ནི་བཞི་པོ་འདིས། །དེ་ཉིད་མཐོང་བས་ཤེས་པར་བྱ། །ཞེས་འབྱུང་སྟེ། དེ་ལ་ཡན་ལག་ཅན་ནི་ལུས་ཀྱི་རྣམ་འགྱུར་དུ་མའོ། །ཚིག་ཅན་ནི་ངག་གི་(རྣམ)འགྱུར་བ་དུ་མའོ། །སྡུད་པ་ཞེས་པ་ནི་ལུས་ཀྱི་(རྣམ་)འགྱུར་བ་ཅུང་ཟད་བཤོལ་ཏེ་ལྷའི་ང་རྒྱལ་དང་ལྡན་པས་ངལ་བསོ་བའོ། །སྙིང་སྟོབས་ཅན་ནི་ལྷའི་ང་རྒྱལ་དང་ལྡན་པས་བདུད་ཚར་གཅོད་པའི་ཕྱིར་ཁྲོ་བོའི་སྐུར་བསྒོམ་པའོ། །དེ་དག་ཀྱང་ལག་ལེན་མཐོང་ནས་ཤེས་པས་དེ་ཉིད་མཐོང་བས་ཞེས་བྱའོ། །དེ་ལྟར་གར་གྱི་བྱ་བ་ཀུན་ལའང་བརྒྱན་དགོས་ཏེ། དེ་ཉིད་ལས། གར་གྱི་གནས་སུ་གནས་པ་ཀུན། །དེ་ཡི་རྒྱན་རྣམས་ཡིན་ཞེས་བྱ། །ཞེས་འབྱུང་ངོ་། །དེས་ན་རྡོ་རྗེའི་གླུ་ལས་ཀྱང༌། ནི་རཾ་སུ་ཨཾ་གེ་ཙ་ཌ་ཝི་ཞེས་འབྱུང་བ་ཡིན་ནོ། །ཡང་རྣལ་འབྱོར་པའི་ཉམས་བསྐྱང་བའི་སྐབས་སུའང་དགོས་ལ། རྟོགས་པ་ཅུང་ཟད་སྐྱེས་ནས་སྤྱོད་པ་ལ་བློ་སྦྱང་བའི་སྐབས་དང༌། ཀུན་ཏུ་བཟང་པོའི་སྤྱོད་པའི་དུས་སུའང་དགོས་པ་ཡིན་ནོ། །དེ་དག་ཀྱང་གང་ཞེ་ན། བརྟག་པ་གཉིས་པའི་ལེའུ་དྲུག་པ་ལས། སྒོམ་པ་པོ་ཡིས་རྣམ་འཛིན་པ། །རྣ་བ་དག་ལ་རྣ་ཆ་བཟང་། །སྤྱི་བོར་འཁོར་ལོ་རྣམ་པར་འཛིན། །ལག་པ་དག་ལ་ལག་གདུབ་ཉིད། །རྐེད་པ་ལ་ཡང་སྐ་རགས་ཉིད། །རྐང་པར་དེ་བཞིན་རྐང་གདུབ་བོ། །ལག་པའི་རྩ་བར་དཔུང་རྒྱན་ཉིད། །མགྲིན་པར་རུས་པའི་ཕྲེང་བ་སྟེ། །ཞེས་པ་དང༌། རྐུན་མའི་སྐྲ་ལས་ཅོད་པན་བྱས། །དེ་ལ་ཧཱུྃ་བྱུང་སྦྱར་བར་བྱ། །སངས་རྒྱས་ལྔ་ཡི་ཐོད་པ་རྣམས། །རྣལ་འབྱོར་སྤྱོད་པས་རྣམ་པར་འཛིན། །ཐོད་པ་སོར་ལྔ་བ་ཡི་ཚད། །བྱས་པས་ཅོད་པན་འཛིན་པར་བྱེད། །ཅེས་བྱ་བ་དང༌། ཐལ་བ་སྐྲ་ཡི་མཆོད་ཕྱིར་ཐོགས། །ཞེས་བྱ་བ་དང༌། དེ་ཉིད་ཀྱི་དོན་གསལ་བར་བྱ་བའི་ཕྱིར། ཀུན་ཏུ་སྤྱོད་པའི་ལེའུ་བཅུ་བདུན་པ་ལས། ཀུན་ཏུ་མི་དབུག་བཅིང་བ་དང༌། །གཞུང་དང་དེ་བཞིན་བསྐྱོད་པ་དང༌། །འབེབས་པ་དང་ནི་འཁྱིལ་བའོ། །དང་པོ་འདིར་ནི་བརྒྱན་པ་དང༌། །(ཚངས་སྐུད་ལུས་ལ་གྲོལ་བ་དང༌། །)རྣམ་པ་ཀུན་ཏུ་བཅིང་བ་དང༌། །དཔུང་རྒྱན་དང་ནི་དེ་བཞིན་དུ། །ལག་པའི་རྒྱན་ནི་ཉིད་དག་དང༌། །རྐང་གདུབ་རབ་ཏུ་གཞུག་པའོ། །འོག་དཔག་དག་ནི་བརྒྱན་པའོ། །རོ་ལྡན་བཅུ་དྲུག་ཤེས་པར་བྱ། །ཚངས་སྐུད་སྐུད་པ་གཅིག་ཏུ་གྱུར། །ཕྲེང་བ་ཉི་ཤུ་རྩ་ལྔ་ཡིན། །ཞེས་འབྱུང་ངོ༌། །དེ་ལྟར་དེ་དག་གི་ཚིག་གི་དོན་ཡང༌། ཀུན་ཏུ་མི་དབུག་ནི་བུ་ག་མེད་པ་སྟེ། མགོ་རྒྱན་ཡིན་པས་མགོ་ལ་བསྐོན་པ་སྟེ། དང་པོ་འདིར་ནི་བརྒྱན་པ་དང་། །ཞེས་པའི་དོན་ཡིན་ནོ། །བཅིང་བ་ནི་རྣ་རྒྱན་ཏེ། རྣམ་པ་ཀུན་ཏུ་བཅིང་བ་དང་། །ཞེས་པའི་དོན་ཡིན་ནོ། །གཞུག་པ་ནི་གདུ་བུ་དྲུག་སྟེ། དཔུང་རྒྱན་དག་དང་། ལ་སོགས་པའི་ཚིག་རྐང་གསུམ་གྱིས་བསྟན་ཏོ། །དེ་བཞིན་བསྐྱོད་པ་ནི་སྐ་རགས་ཏེ། འོག་དཔག་དག་ནི་བརྒྱད་པ་ཡིན། །ཞེས་པས་ཕྲེང་བ་རིམ་པ་བརྒྱད་ཡོད་དོ། །འབེབས་པ་ནི་མགུལ་རྒྱན་ཏེ། མགྲིན་པ་ནས་སྒྲ་འབེབས་པ་ཡིན་ལ། དེ་ཉིད། རོ་ལྡན་བཅུ་དྲུག་ཤེས་པར་བྱ། །ཞེས་པ་སྟེ། རོ་ལྡན་ནི་མགྲིན་པ་ཡིན་ལ། དེར་ཕྲེང་བ་བརྒྱད་དང༌། དོ་ཤལ་བརྒྱད་དེ་བཅུ་དྲུག་ཡིན་ནོ། །འདི་ལ་ཨ་བྷ་ཡ་ཀ་ར་ན་རེ། རོ་ལྡན་ནི་བུད་མེད་ཡིན་ལ། དེའི་སྐ་རགས་ནི་རིམ་པ་བཅུ་དྲུག་ཡིན་ནོ་ཞེས་ཀྱང་ཟེར་རོ། །ཀུན་ཏུ་འཁྱིལ་བ་ནི་སེ་རལ་ཁ་རྒྱ་གྲམ་དུ་འཁྱིལ་བ་དང༌། ཐོད་པའི་དོ་ཤལ་ཡིན་ཏེ་དེའང་དང་པོ་ནི། ཚངས་སྐུད་སྐུད་པ་གཅིག་ཏུ་འགྱུར། །ཞེས་བྱ་བ་རྒྱ་གྲམ་དུ་འཁྱིལ་བ་ལ་སྲད་བུ་རེ་རེ་ལས་མེད་པ་བྱའོ། །གཉིས་པ་དོ་ཤལ་ནི་ཕྲེང་བ་ཉི་ཤུ་རྩ་ལྔ་ཉིད་ཅེས་བྱ་བ་ཉི་ཤུ་རྩ་ལྔ་ཉིད་དམ། ཉིས་ལྟབ་ཏུ་བྱས་ན་ལྔ་བཅུ་ཐམ་པ་ཡིན་ནོ། །དེ་ལྟར་ལུང་དེ་དག་གི་དོན་བླ་མའི་གསུང་དང་མི་འགལ་བར་བརྗོད་ན་སྤྱི་དོན་བཞི་སྟེ། མཚན་ཉིད་དང༌། དག་པ་དང་། དགོས་པ་དང༌། མིང་དོན་ནོ། །དང་པོ་མཚན་ཉིད་བརྗོད་ན། ཐོག་མར་མགོ་རྒྱན་ནི་སྤྱི་བོའི་རུས་པའི་འཁོར་ལོ་ལ་བུ་ག་བརྒྱད་ཕུག་སྟེ། རུས་པའི་ཕྲེང་བ་འཁོར་ལོའི་རྩིབས་ལྟ་བུར་གྱུར་པ་བརྒྱད་བྱ། དེ་ལ་རྒྱབ་ཀྱི་རྩིབས་གསུམ་མ་གཏོགས་པ་རྩིབས་ལྔའི་ཐད་ཀར་མིའི་ཐོད་པ་སོར་ལྔ་པའི་ཚད་མི་མགོའི་རི་མོ་བྲིས་པ་རེ་བཞག དེ་དག་གི་སྟེང་འོག་གཉིས་ནས་ཕར་རུས་པའི་ཕྲེང་བ་ཐོད་པ་ལྟ་བུར་འཁོར་བར་རེ་བྱ། ཐོད་པའི་བར་མཚམས་བསྡམས་པའི་ཕྲེང་བ་ཐོད་པ་ལྟར་འཁོར་བ་གསུམ་བྱ། དཔྲལ་བའི་ཐད་ཀར་སོར་གསུམ་ཙམ་གྱི་ཐད་ཀར་དྲ་བ་དྲ་ཕྱེད་བྱ། གཞན་རྣམས་སུ་རྣ་བའི་ཕྱེད་ནོན་ཙམ་གྱི་དྲ་བ་དྲ་ཕྱེད་བྱ། འཁོར་ལོའི་རྒྱབ་ངོས་ཀྱི་ཐད་ཀར་སྣ་ཚོགས་རྡོ་རྗེ་དང་དེའི་གཡོན་ངོས་སུ་ཚེས་གཅིག་གི་ཟླ་བ་བྱས་ལ། སྐྲའི་ཐོར་ཚུགས་ཀྱི་ཅོད་པན་ལ་བརྟེན་པར་བྱ། སྐྲ་མེད་ན་བཅོས་མའི་སྐྲ་བྱས་ལ། དེའི་ནང་དུ་རྡོ་རྗེའམ། བྲིས་སྐུའམ། གླེགས་བམ་བཅུག་ལ། སྤྱི་གཙུག་དབུ་རྒྱན་གྱི་ནང་ན་ཡར་བཏོན་ལ་ཐོར་ཚུགས་སུ་རྐུན་པོ་བསད་པའི་སྐྲ་ལ་བཅིངས་ཏེ། ཐག་པའི་མཐའ་མ་གཉིས་སུ་རེ་རེ་འཇོག་པ་ནི་ཅོད་པན་ཞེས་བྱ་བ་ཡིན་ནོ། །རྣ་རྒྱན་ནི་རུས་པའི་འཁོར་ལོ་ལ་ཁུག་པ་གསུམ་དང༌། ཁུག་ཕྱེད་གཉིས་ཏེ་ལྔས་བརྒྱན་པ་ཡིན་ནོ། །མགུལ་རྒྱན་ནི་གཞུང་གཡས་གཡོན་གཉིས་དབུས་དང་གསུམ་ལ་ཕྲེང་བ་བརྒྱད་ཀྱི་བར་བསྡམས་པ་དང༌། དེ་ལ་དོ་ཤལ་གྱི་ཚུལ་དུ་འཕྱང་བ་རུས་པའི་མདུང་རྩེ་དུ་མས་མཛེས་པར་བྱས་པ་བརྒྱད་དེ་བཅུ་དྲུག་ཡིན་ནོ། །དཔུང་རྒྱན་གཉིས་དང་ལག་རྒྱན་གཉིས་དང་རྐང་རྒྱན་གཉིས་ཏེ་གདུ་བུ་དྲུག་ནི་ཕ་ད་ཚུ་ད་གཉིས་དབུས་དང་རུས་པའི་གཞུང་གསུམ་ལ་ཕྲེང་བ་ལྔ་ལྔས་བར་བསྡམས་པ་སྨད་ངོས་སུ་མདུང་རྩེ་དང་ཨེར་ཀ་དུ་མས་མཛེས་པར་བྱས་པ་ཡིན་ནོ། །དེའང་དཔུང་རྒྱན་གཉིས་རིང༌། དེ་བས་རྐང་གདུབ་ཐུང༌། དེ་བས་ཀྱང་ལག་གདུབ་ཐུང་ངོ༌། །སྐ་རགས་ཀྱི་གཞུང་གསུམ་ཕ་ད་ཚུ་ད་སྟེ་ལྔའི་བར་ཕྲེང་བ་བརྒྱད་རིམ་མམ་བཅུ་དྲུག་རིམ་གྱིས་བར་བསྡམས་པ་ལ་དེ་ལ་དྲ་བ་དྲ་ཕྱེད་ཨེར་ཀ་དང་རུས་པའི་མདུང་རྩེ་དུ་མས་མཛེས་པར་བྱས་པ། མཐེབ་སོར་བརྒྱད་ཀྱི་ཚད་དང་མཉམ་པ། དྲ་བ་ལྔ་དང༌། དྲ་ཕྱེད་བཅོ་བརྒྱད་ཀྱིས་མཛེས་པར་བྱས་པ་ཡིན་ལ། གཡས་གཡོན་གྱི་དྲ་ཕྱེད་གསུམ་གསུམ་ལ་གཉིས་ཀྱིས་ནི་པུས་མོའི་ཐད་ཀར་སླེབ། དབུས་མས་ནི་བྱིན་པའི་དཀྱིལ་ཙམ་དུ་སླེབ་པ་ཡིན་ཏེ། དེ་དག་ལ་དྲིལ་བུ་ཆུང་ངུ་མཛེས་པ་རེ་གདགས་པར་བྱའོ། །རུས་པའི་ཚངས་སྐུད་ནི་རུས་པའི་འཁོར་ལོ་གཉིས་ལ་བུ་ག་བརྒྱད་ཕུག་སྟེ་རྒྱ་གྲམ་དུ་བསྡམས་ལ། འཁོར་ལོ་མདུན་དང་རྒྱབ་ཏུ་འོང་བར་བྱས་ཏེ་རྒྱ་གྲམ་དུ་བཅིང་བར་བྱའོ། །རུས་པའི་ཚངས་སྐུད་འདི་ཡོད་ཀྱང་རུང༌། མེད་ཀྱང་ཆོག་སྟེ། རྐུན་པོ་བསད་པའི་སྐྲ་ལས་སྐུད་པ་གསུམ་བསྒྲིལ་བྱས་པ་དེའང་སྐོར་ལྔའམ་གསུམ་བྱས་ཏེ། རྡོ་རྗེའི་མདུད་པ་གསུམ་གྱིས་བར་མཚམས་མེད་པར་བསྡམས་ལ་དེ་ལྟ་བུ་སེ་རལ་ཁར་ལག་པ་གཡས་པ་བཏོན་ལ། གོན་པ་ནི་ཚངས་པའི་སྐུད་པ་དངོས་ཡིན་ནོ། །དགུ་བསྒྲིལ་དུ་བྱས་པའི་སྐུད་པ་གཅིག་ལ་སྔ་མ་བཞིན་དུ་རྡོ་རྗེའི་མདུད་པ་བྱས་པས་ཀྱང་བཏུབ་བོ། །ཐོད་པའི་ཚལ་བུ་སོར་ལྔའི་ཚད་དང་མཉམ་པ་བྱ་སྟེ། དེའང་སྐྱེས་པ་ལ་གཞོན་ནུ་མའི་ཐོད་པ་ཡིན་ཞིང༌། བུད་མེད་ལ་སྐྱེས་པའི་ཡིན་ནོ། །སྟག་གི་ལྤགས་པའི་ཤམ་ཐབས་ཀྱི་སྟེང་དུ་རྐུན་མ་བསད་པའི་སྐྲ་ལས་བྱས་པའི་སྐ་རགས་གཉིས་སྐོར་གྱིས་བསྡམས་ལ། དེའི་སྟེང་དུ་རུས་རྒྱན་གྱི་སྐ་རགས་བཅིང་བར་བྱའོ། ཁ་ཅིག་ན་རེ། ཕོ་རྒྱན་མོ་རྒྱན་ཞེས་བྱ་བ་ཡོད་དོ་ཞེས་ཟེར་ན་ཨ་བྷ་ཡ་ཀ་རས་བྱས་པའི་སྐ་རགས་དང། མི་མགོའི་དོ་ཤལ་གཉིས་མིན་པ་ཁྱད་པར་མ་མཐོང་ལ། ལུས་ཀྱི་ཚད་དང་མཉམ་པར་བྱེད་ན་སྐྱེས་པ་རྣམས་ནི་མགོ་ཆེ་ལ། ཡན་ལག་གཞན་དང་རྐེད་པ་ཕྲ་བས་མགོ་རྒྱན་ཆེ་ལ་གཞན་ཕྲ་བར་བྱ། བུད་མེད་རྣམས་ནི་མགོ་ཆུང་ལ་ཡན་ལག་གཞན་སྦོམ་པས་མགོ་རྒྱན་ཆུང་ལ་གཞན་ཆེ་བར་བྱའོ། །རྒྱན་དྲུག་གི་མཚན་ཉིད་དོ།། །།

སྤྱི་དོན་གཉིས་པ་རྣམ་པར་དག་པ་བརྗོད་པར་བྱ་སྟེ། དེ་ལ་ལྔ་གྲངས་དང་ཚད་ཀྱི་རྣམ་པར་དག་པ་དང༌། ཕར་ཕྱིན་དྲུག་གི་དག་པ་དང༌། སྔགས་ཀྱི་དག་པ་དང་། ལྷའི་དག་པ་དང༌། སྤྱིའི་དག་པའོ། །དེ་ལ་དང་པོ་གྲངས་དང་ཚད་ཀྱི་དག་པ་ནི། སྣ་ཚོགས་རྡོ་རྗེ་ནི་སྤྲུལ་པའི་སྐུ་སྣ་ཚོགས་ཀྱིས་སེམས་ཅན་གྱི་དོན་མཛད་པའོ། །གཡོན་ཕྱོགས་ཀྱི་ཚེས་གཅིག་གི་ཟླ་བ་ནི་ཡོན་ཏན་གྱི་ཚོགས་འཕེལ་བའོ། །འཁོར་ལོ་རྩིབས་བརྒྱད་ནི་སངས་རྒྱས་ཀྱི་སའི་དབང་ཕྱུག་བརྒྱད་དེ། དེའང་། སྐུ་ཡི་དབང་ཕྱུག་གསུང་གི་དབང་ཕྱུག་དང༌། །དེ་བཞིན་དུ་ནི་ཐུགས་ཀྱི་དབང་ཕྱུག་དང༌། །རྫུ་འཕྲུལ་ཀུན་ཏུ་འགྲོ་བའི་དབང་ཕྱུག་དང༌། །ཅི་འདོད་བསྐྱེད་དང་ཡོན་ཏན་བརྒྱད་པའོ། །ཞེས་རྒྱུད་རྒྱས་པའི་ལུང་ཟླ་བ་གྲགས་པས་སྦྱར་བའི་སྒྲོན་གསལ་ལས་འབྱུང་ངོ༌། །ཐོད་པ་སྐམ་པོ་ལྔ་ནི་རིགས་ལྔ་ཡིན་ལ། རེ་རེའང་སོར་ལྔའི་ཚད་ནི་ཡེ་ཤེས་ལྔ་ཡིན་ལ། བར་བསྡམས་པའི་ཕྲེང་བ་མཚར་ལྔ་ལྔ་ནི་ཡུམ་ལྔ་ཡེ་ཤེས་ལྔའི་རང་བཞིན་དུ་དག་པ་ཡིན་ནོ། །དྲ་བ་དང་དྲ་བ་ཕྱེད་པ་ནི་སངས་རྒྱས་ཀྱི་མཛད་པ་རྒྱ་ཆེན་པོ་མཛད་པའོ། །ཐོར་ཚུགས་བཅིང་བའི་རྐུན་མའི་སྐྲའི་ཅོད་པན་ནི། ཆོས་ཐམས་ཅད་བདག་མེད་པས་ཁྱབ་པ་མཚོན་ནོ། །རྣ་རྒྱན་གྱི་རུས་པའི་འཁོར་ལོ་ནི་དབྱིངས་ཀྱི་རང་བཞིན། དྲ་བ་དང་དྲ་བ་ཕྱེད་པ་ནི་ཡེ་ཤཻས་ཀྱི་རང་བཞིན་ནོ། །མགུལ་རྒྱན་གྱི་གཞུང་གསུམ་པ་ནི་སྐུ་གསུམ་གྱི་རང་བཞིན། ཕྲེང་བ་བཅུ་དྲུག་ནི་སྟོང་ཉིད་བཅུ་དྲུག་གི་སྒྲ་སྒྲོགས་པའོ། །སྐ་རགས་ཀྱི་གཞུང་ལྔ་ནི་ཡེ་ཤེས་ལྔའི་རང་བཞིན་ཡིན་ལ། བར་བསྡམས་པའི་ཕྲེང་བ་བརྒྱད་རིམ་མམ། བཅུ་དྲུག་རིམ་ནི་འཕགས་པའི་ལམ་ཡན་ལག་བརྒྱད་ཡིན་ལ། བཅུ་དྲུག་རིམ་བྱེད་ན་དེའི་སྟེང་དུ་བདེན་པ་བཞི་དང༌། ཚད་མེད་པ་བཞི་བསྣན་པར་བྱའོ། །དྲ་བ་དང་དྲ་བ་ཕྱེད་པ་ནི་སེམས་ཅན་གྱི་དོན་རྒྱ་ཆེན་པོ་བྱེད་པ་སྟེ། དེའང་མཉམ་པ་རྣམས་ཀྱིས་ནི་མཉམ་པ་ཉིད་ཀྱིས་སེམས་ཅན་གྱི་དོན་བྱེད་པ་ཡིན་ལ། གཡས་གཡོན་གྱི་རིང་བ་ཚན་གཉིས་ཀྱི་གསུམ་གསུམ་གྱིས་ནི་རྣམ་པར་ཐར་པའི་སྒོ་གསུམ་སྙིང་རྗེ་ཆེན་པོས་དབང་བྱས་ནས། སེམས་ཅན་གྱི་དོན་ལ་སྙེགས་པར་བྱེད་པའོ། །ཐོད་པའི་ཚལ་བུ་ལྔ་བཅུ་ཐམ་པ་ནི་ཡི་གེ་ཨཱ་ལི་ཀཱ་ལི་ལྔ་བཅུ་དག་པས་ན་གསུང་དབྱངས་མ་ལུས་པས་སེམས་ཅན་གྱི་དོན་མཛད་པ་མཚོན་པ་ཡིན་ནོ། །དེ་ལྟར་གྲངས་དང་ཚད་ཀྱི་རྣམ་པར་དག་པ་འདི་ནི་བཀའ་དང་བསྟན་བཅོས་དག་ལས་འདི་ལྟར་ཞིབ་ཏུ་གསུངས་པ་མ་མཐོང་མོད་ཀྱི། ཡང་དག་པའི་མན་ངག་བརྒྱུད་དེ་འོངས་པའི་བླ་མ་རྗེ་བཙུན་གྱི་གསུང་ཡིན་ནོ། །གཉིས་པ་ཕ་རོལ་ཏུ་ཕྱིན་པ་དྲུག་གི་དག་པ་ནི། བདེ་མཆོག་རྩ་བའི་རྒྱུད་ལས། ཕ་རོལ་ཕྱིན་པ་རྒྱན་དྲུག་སོགས། །ཞེས་བྱ་བའི་དོན་ཏོ། གདུ་བུ་དྲུག་ནི་སྦྱིན་པའི་ཕ་རོལ་ཏུ་ཕྱིན་པ། སྐ་རགས་ནི་ཚུལ་ཁྲིམས་ཀྱི་ཕ་རོལ་ཏུ་ཕྱིན་པ། རྣ་རྒྱན་ནི་བཟོད་པའི་ཕ་རོལ་ཏུ་ཕྱིན་པ། མགུལ་རྒྱན་ནི་བརྩོན་འགྲུས་ཀྱི་ཕ་རོལ་ཏུ་ཕྱིན་པ། མགོ་རྒྱན་ནི་བསམ་གཏན་གྱི་ཕ་རོལ་ཏུ་ཕྱིན་པ། ཐལ་བ་དང་མཆོད་ཕྱིར་ཐོགས་ནི་ཤེས་རབ་ཀྱི་ཕ་རོལ་ཏུ་ཕྱིན་པ་ཡིན་ནོ། །གསུམ་པ་སྔགས་ཀྱི་དག་པ་ནི། ཀུན་ཏུ་སྤྱོད་པའི་ལེའུ་བཅོ་ལྔ་བ་ལས། རྩ་བའི་སྔགས་ཀྱི་དཔའ་བོ་ནི། །མཆོད་ཕྱིར་ཐོགས་ལ་སོགས་པ་བརྟག །ཅེས་བྱ་བ་རྒྱན་དྲུག་པོ་རེ་རེ་ཞིང་རྩ་བའི་སྔགས་རྐང་པ་བརྒྱད་པ་འཁོར་དང་བཅས་པ་ཡིན་ནོ། །རྣམ་སྣང་མཛད་སྔགས་གང་ཡིན་པ། །ཐོད་པ་མགོ་བོས་རྣམ་པར་བརྒྱན། །ཞེས་བྱ་བ་སྟེ། མགོ་རྒྱན་ནི་ཡུམ་གྱི་སྙིང་པོའི་སྔགས་སོ། །ཡི་གེ་བདུན་གྱི་གསང་སྔགས་ནི། །རྣ་ཆ་བརྒྱན་པས་མཛེས་པ་ཡིན། །ཞེས་བྱ་བ་རྣ་རྒྱན་ནི་ཡབ་ཀྱི་ཉེ་བའི་སྙིང་པོའོ། །རྡོ་རྗེ་ཕག་མོའི་རྩ་སྔགས་གང༌། །མགུར་ཆུས་མགྲིན་པ་མཛེས་པ་ཡིན། ། ཞེས་བྱ་བ་མགུལ་རྒྱན་ནི་ཡུམ་གྱི་རྩ་བའི་སྔགས་སོ། །རྣལ་འབྱོར་མ་དྲུག་གསང་སྔགས་གང༌། །སྐ་རགས་བྱས་པས་བརྒྱན་པ་ཡིན། །ཞེས་སྐ་རགས་ནི་ཡུམ་གྱི་གོ་ཆའི་དཔའ་མོ་དྲུག་ཡིན་ནོ། །དཔའ་བོའི་གོ་ཆ་དྲུག་གི་ནི། །རྒྱན་འདིས་ལུས་ནི་མཛེས་པ་ཡིན། །ཞེས་བྱ་བ་རྒྱན་དྲུག་དཔའ་བོའི་གོ་ཆ་དྲུག་གམ། གདུ་བུ་དྲུག་དཔའ་བོའི་གོ་ཆ་དྲུག་ཡིན་ནོ། །དཔའ་བོའི་སྙིང་པོའི་གསང་སྔགས་ནི། །ཕྲེང་བ་བརྒྱ་ཡི་ཕྱེད་ཀྱིས་བརྒྱན། །ཞེས་པ་མི་མགོ་ལྔ་བཅུ་ཐམ་པ་ནི། བཅོམ་ལྡན་འདས་ཀྱི་སྙིང་པོའི་སྔགས་ཡིན་ཏེ། རྒྱན་དྲུག་གི་དག་པའོ།། །།ཞར་ལས་བྱུང་བ་ནི། སངས་རྒྱས་ཀུན་གྱི་མཁའ་འགྲོ་མ། །པགས་པའི་གོས་ནི་འཛིན་པར་བརྗོད། །ཅེས་བྱ་བ་སྟག་གི་ལྤགས་པ་དང༌། མིའི་ལྤགས་པ་དང་། གླང་པོ་ཆེའི་ལྤགས་པ་ལ་སོགས་པ་ཡུམ་གྱི་ཉེ་བའི་སྙིང་པོ་ཡིན་ནོ། ། འཁོར་ལོ་ཀུན་གྱི་རྣལ་འབྱོར་མའི། །སྔགས་ནི་བཏུང་བའི་ཐོད་པ་ཡིན། །ཞེས་བྱ་བ་ཕྱག་གི་ཐོད་པ་ནི་གཙོ་འཁོར་ཀུན་གྱི་ལྷ་མོའི་སྔགས་ཀྱི་ངོ་བོ་ཡིན་ནོ། ཁ་ཊྭཱཾ་ག་ནི་ལྷ་ཡི་སྐུ། །ཤེས་རབ་ཌ་མ་རུ་ཡི་སྒྲ། །ཞེས་པས་ཁ་ཊྭཱཾ་ག་ནི་ལྷའི་རང་བཞིན་ཐབས་ཀྱི་ངོ་བོ་ཡིན་ལ། ཌ་མ་རུ་ནི་ཤེས་རབ་ཀྱི་རང་བཞིན་སྟོང་པ་ཉིད་ཀྱི་སྒྲ་སྒྲོགས་པའོ། །དེ་ལྟར་དེ་དག་འཁོར་ལོ་བདེ་མཆོག་འབའ་ཞིག་ལ་ཡོད་ཀྱི། དཀྱིལ་འཁོར་གཞན་ལ་མེད་དམ་སྙམ་ན་འདྲ་སྟེ་གང་ཡང་རུང་བའི་ཡབ་ཡུམ་གྱི་རྩ་སྔགས་དང༌། སྙིང་པོ་དང་ཉེ་སྙིང་གསུམ་གྱི་གོང་མ་བཞིན་དུ་དེ་དག་གིས་དོད་བྱེད་ལ། སྔགས་གཅིག་གམ་གཉིས་ལས་མེད་པའི་རིགས་ཀྱིས་ཀྱང་ཡབ་ཡུམ་སོ་སོའི་དེ་དག་ཉིད་ཀྱིས་དོད་བྱེད་དོ། །གོ་ཆའི་སྔགས་མེད་པ་རྣམས་ལ་སྐྱེ་མཆེད་དྲུག་བྱིན་གྱིས་བརླབས་པའི་ས་བོན་དང༌། ཨོཾ་ཨཱཿཧཱུྃ་ཞེས་བྱ་བས་དོད་བྱེད་དེ་སྔགས་ཀྱི་དག་པའོ།། །།བཞི་བ་ལྷའི་དག་པ་ནི། བརྟག་པ་གཉིས་པའི་ལེའུ་དྲུག་པ་ལས། སྤྱི་བོའི་འཁོར་ལོའི་མི་བསྐྱོད་པ། །རྣ་ཆའི་བདག་ཉིད་འོད་དཔག་མེད། །མགུལ་གྱི་ཕྲེང་བ་རིན་ཆེན་བདག །གདུ་བུ་རྣམ་པར་སྣང་མཛད་དེ། །སྐ་རགས་ལ་ནི་དོན་ཡོད་གནས། ཁ་ཊྭཱཾ་ག་གཟུགས་ཤེས་རབ་སྟེ། །ཐབས་ཀྱི་གཟུགས་ཀྱིས་ཅང་ཏེའུ་ཉིད། །ཅེས་འབྱུང་ངོ༌། །དེ་ལ་ཞབས་ཀྱི་ཚིག་རྐང་གཉིས་ཀུན་ཏུ་སྤྱོད་པ་དང་མི་འདྲ་བ་ཅིའི་ཕྱིར་ཞེ་ན། ལྷའི་རང་བཞིན་མེད་པར་བྱེད་པ་ནི་ཤེས་རབ་ཡིན་ལ། སྟོང་ཉིད་སྒྲའི་ཚུལ་དུ་སྒྲོགས་པ་ནི་ཐབས་ཡིན་ཏེ། དེ་ལྟར་ན་ཟུང་དུ་འཇུག་པར་བྱེད་དོ། །སློབ་དཔོན་མཚོ་སྐྱེས་ཀྱི་རྒྱུད་རྒྱས་པའི་ལུང༌། ཡན་ལག་ཀུན་ལ་རྡོར་འཛིན་མགོན། །ཞེས་པ་མཚོ་སྐྱེས་སུ་བསྣན་པས་ཐལ་བ་དང་མཆོད་ཕྱིར་ཐོགས་རྡོ་རྗེ་འཆང་ཆེན་པོའི་ངོ་བོ་སྟེ་ལྷའི་དག་པའོ། །ལྔ་བ་སྤྱིའི་དག་པ་ནི་རུས་པ་བདག་མེད་པ་ཡིན་ལ། བདག་མེད་ལས་ལམ་དང་འབྲས་བུའི་ཆོས་ཐམས་ཅད་འབྱུང་ངོ་ཞེས་མཚོན་པ་ཡིན་ནོ། །དག་པ་བསྟན་ཟིན་ཏོ།། །།སྤྱི་དོན་གསུམ་པ་རྒྱན་དྲུག་གི་དགོས་པ་ནི་དྲུག་སྟེ། ཚོགས་ཀྱི་འཁོར་ལོའི་དུས་སུ་དེ་བཞིན་གཤེགས་པ་ཐམས་ཅད་མཆོད་པའི་ཕྱིར་གར་བྱ་བའི་དུས་སུ་གདགས་པ་དང༌། ས་ཆོག་ལ་སོགས་པའི་སྐབས་སུ་ལྷའི་ང་རྒྱལ་དང་ལྡན་པས་བདུད་ཚར་གཅད་པ་དང༌། གནས་སྐབས་སུ་སྦྱང་གཞི་སྦྱོང་བྱེད་ངོ་སྤྲོད་པའི་ཕྱིར་རྒྱན་བཏགས་ལ་ཉམས་བསྐྱང་བ་དང༌། སྟོང་ཉིད་ཀྱི་ཉམས་འབྱམས་ན་ཟུང་འཇུག་ཏུ་བླང་བའི་ཕྱིར་དྲན་པ་གསོ་བའི་རྟགས་དང༌། ཏིང་ངེ་འཛིན་བརྟན་མི་བརྟན་བརྟག་པའི་དོན་དུ་མཚན་མོ་རྒྱན་བཏགས་ཏེ། བརྟུལ་ཞུགས་ཀྱི་སྤྱོད་པ་བྱ་བ་དང༌། བརྟན་པ་ཆེར་ཐོབ་ནས་ཀུན་ཏུ་བཟང་པོའི་སྤྱོད་པའི་དུས་སུ་རྒྱན་དྲུག་བཏགས་ཏེ། སྤྱོད་པ་སྤྱད་པའི་དགོས་པའོ། །དེ་ལྟར་གཞན་རྣམས་ལ་དབྱེ་བ་མེད་ལ། སྟོང་ཉིད་ལ་འབྱམས་ན་ཟུང་འཇུག་ཏུ་བླངས་པའི་དོན་ནི། བརྟག་པ་གཉིས་པའི་ཕྱི་མའི་ལེའུ་དྲུག་པ་ལས། བླ་མ་སློབ་དཔོན་འདོད་ལྷ་ལ། །ཕྱག་འཚལ་དོན་དུ་འཁོར་ལོ་འཛིན། །བླ་མ་རྡོ་རྗེ་འཛིན་པ་ལ། །སྨོན་ཚིག་མི་ཉན་པ་ཡི་ཕྱིར། །རྣ་བ་དག་ལ་རྣ་ཆ་བཟང༌། །སྔགས་ཀྱི་བཟླས་པ་མགུལ་རྒྱན་ཉིད། ། གདུ་བུ་སྲོག་ཆགས་གསོད་པ་སྤོང༌། །ཕྱག་རྒྱ་བསྟེན་ཕྱིར་སྐ་རགས་ཉིད། །སངས་རྒྱས་ལྔ་ཡི་ཕྱག་རྒྱས་ནི། །རྟག་ཏུ་ལུས་ལ་ཕྱག་རྒྱས་གདབ། །ཅེས་གསུངས་ཏེ་དགོས་པའོ།། །།སྤྱི་དོན་བཞི་བ་མིང་དོན་ནི། ལུས་ལ་མཛེས་པ་བསྐྱེད་པས་ན་རྒྱན་ཡིན་ལ། གྲངས་དྲུག་ཡོད་པས་ན་རྒྱན་དྲུག་ཡིན་ནོ། །རྒྱན་དྲུག་གི་མཚན་ཉིད་དག་པ། དགོས་པ། མིང་དོན་དང་བཅས་པ་ཐམས་ཅད་བསྟན་ཟིན་ཏོ།། །།རྒྱན་གསུམ་པོ་འདི་སངས་རྒྱས་མཉམ་སྦྱོར་གྱི་རྟོག་པ་དགུ་བ་ལས། རྡོ་རྗེ་སེམས་དཔའ་དཔལ་སྦྱོར་བ། །ཇི་ལྟའི་གཟུགས་དང་དབྱིབས་ལྡན་པ། །དུར་ཁྲོད་ལྷ་ཡི་གནས་རྣམས་དང༌། །མ་མོ་རྣམས་ཀྱི་ཐལ་བ་མཆོག །ཐམས་ཅད་དཔྲལ་བའི་སྲུང་བ་ནི། །ཐིག་ལེའམ་ཟོ་རིས་གསུམ་དུ་བྱ། །ཕྱོགས་མཚམས་ནམ་མཁའ་ས་བཅིངས་ནས། །སྲུང་བ་ཀུན་གྱི་བླ་མེད་ཡིན། །ཞེས་འབྱུང་བའི་དོན་ལ་བཞི་སྟེ། མཚན་ཉིད་དང༌། དག་པ་དང༌། དགོས་པ་དང༌། མིང་དོན་ནོ། །དང་པོ་བརྗོད་ན་སྨིན་མ་གཉིས་ཀྱི་སྟེང་གི་དཔྲལ་བར་ཞག་ཆེན་པོའི་རི་མོ་རེ་རེའམ་གསུམ་བྱ་བ་ནི་ཞག་གི་ཟོ་རིས་ཞེས་བྱ་བ་ཡིན་ནོ། །དཔྲལ་བ་དང་ལུས་ལ་ཐལ་ཆེན་གྱི་རྒྱ་ས་མཉེས་པའི་སྟེང་དུ་སྐྱེས་པའི་རུས་པའི་ཕྱི་མ་ཞིབ་པར་བཏགས་ལ་སོར་མོ་ལྔས་བསྡུས་ནས། ལུས་ཀྱི་གནས་ཅི་རིགས་པར་སོར་མོ་ལྔ་བསྡམས་ཏེ་རེག་པས་སྔར་བས་དཀར་བའི་མཚན་མ་ལྔ་བྱུང་སྟེ་ཐལ་ཆེན་གྱི་ཚོམ་བུ་ཞེས་བྱ་བ་ཡིན་ནོ། །རང་བྱུང་གི་མེ་ཏོག་གིས་སྨིན་མཚམས་དང་དེ་མ་ཡིན་པ་ཅི་རིགས་པར་ཐིག་ལེ་རེ་བྱ་བ་ནི་རཀྟའི་ཐིག་ལེ་ཞེས་བྱ་བ་ཡིན་ནོ། །གཉིས་པ་འདི་གསུམ་གྱི་དག་པ་ནི། ཟོ་རིས་ཀྱིས་ནི་གཏི་མུག་ཞི་བར་བྱེད། ཚོམ་བུས་ནི་ཞེ་སྡང་ཞི་བར་བྱེད། ཐིག་ལེས་ནི་འདོད་ཆགས་ཞི་བར་བྱེད་པ་ཡིན་ནོ། །གསུམ་པ་དགོས་པ་ནི་དག་པ་དེ་དག་ཉིད་དྲན་པར་བྱ་བ་དང༌། བརྟུལ་ཞུགས་ཀྱི་སྒོ་ནས་དྲག་པོས་གདུལ་བར་བྱ་བའི་དགོས་པ་ཡིན་ཏེ། དེའང་ཟོ་རིས་ཀྱིས་སྲིན་པོ་ལ་སོགས་པ་དྲེགས་པ་ཅན་གཞན་འདུལ། ཚོམ་བུས་དྲེགས་པ་ཕོ་ཐམས་ཅད་འདུལ། ཐིག་ལེས་དྲེགས་པ་མོ་ཐམས་ཅད་འདུལ་བར་བྱེད་པའོ། །བཞི་བ་ངེས་པའི་ཚིག་ནི་གྲི་གུག་གི་དབྱིབས་སུ་འདུག་པས་ཟོ་རིས། ལྔ་ལྔ་ལྷན་ཅིག་ཏུ་འཚོགས་པས་ཚོམ་བུ། ཟླུམ་པོར་བྲིས་པས་ཐིག་ལེའོ། །འདི་ནི་མཉམ་སྦྱོར་མིན་ཡང་བཅོམ་ལྡན་འདས་འཇམ་དཔལ་གྱི་རྟོག་པ་བདུན་པ་དང༌། དེ་ཉིད་ཀྱི་བསྟན་བཅོས་ཟབ་མོ་ཞིག་ནས་ཀྱང་འབྱུང་ངོ༌། །དེ་ལྟར་རྒྱན་དྲུག་གཅིག་ཏུ་བྱ་བ་དང༌། ཟོ་རིས་དང༌། ཚོམ་བུ་དང༌། ཐིག་ལེ་བཞིས་ཧེ་རུ་ཀའི་ཆས་རྒྱན་ཞེས་བྱ་བ་ཡིན་ལ། དེ་དག་བསྟན་ཟིན་ཏོ། །ལུས་རྒྱན་བསྟན་པའི་ལེའུ་སྟེ་དང་པོའོ།། །།དོན་གཉིས་པ་སྣོད་བསྟན་པ་ལ་ལྔ་སྟེ། མཚན་ཉིད་དང༌། དག་པ་དང༌། བཅངས་པའི་ཐབས་དང༌། དགོས་པ་དང༌། མིང་དོན་ནོ། །དང་པོ་ལ་དབྱིབས་དང་། ཁ་དོག་དང༌། རྣམ་པ་དང༌། དུམ་བུ་དང༌། རི་མོ་དང༌། དྲི་སྟེ་དྲུག་ཡིན་ནོ། །གཉིས་པ་དག་པ་ནི། དེ་ལྟར་དྲུག་པོ་དེ་དག་ལ་དེ་ཁོ་ན་ཉིད་ཀྱང་དྲུག་ཡོད་དོ། །གསུམ་པ་བཅང་བའི་ཐབས་ནི། བཟང་པོ་ལ་དངོས་གྲུབ་འབྱུང་བའི་བཅང་ཐབས་དང༌། འབྲིང་པོ་ལ་ཕྲིན་ལས་འགྲུབ་པའི་བཅང་ཐབས་དང༌། ངན་པ་ལ་ཉེས་པ་མི་འབྱུང་བའི་བཅང་ཐབས་དང་གསུམ་མོ། །བཞི་བ་དགོས་པ་ནི་དེ་ཁོ་ན་ཉིད་བསམ་པ། སྤྱོད་པ་ལ་བློ་སྦྱོང་བ། འཇིག་རྟེན་གྱི་དྲག་པོ་འདུལ་བ། འཇིག་རྟེན་དང་འཇིག་རྟེན་ལས་འདས་པའི་དངོས་གྲུབ་བསྒྲུབ་པ་དང་བཞི་ཡིན་ནོ། །ལྔ་བ་མིང་དོན་ནི། ཀ་པཱ་ལ་སྟེ། སུ་ཀ་ན་བདེ་བའམ། ཀཱ་ཡ་ན་ལུས། པཱ་ལ་ཤ་ན་སྐྱོང་བ་སྟེ་ལུས་སམ་བདེ་བ་ཆེན་པོ་སྐྱོང་བའི་དོན་ཏེ། མདོར་བསྟན་པ་ཙམ་ཡིན་ནོ། །རྒྱས་པར་ནི་ཀྱེའི་རྡོ་རྗེའི་རྒྱུད་ཀྱི་དུམ་བུ། གསང་སྔགས་ཐམས་ཅད་ཀྱི་སྤྱོད་པ་མཆོག་ཏུ་གྱུར་པ་རྒྱ་མཚོའི་ལེའུ་གཅིག་དང༌། བདེ་མཆོག་སྡོམ་འབྱུང་གི་ལེའུ་གཅིག་དང༌། གཤིན་རྗེ་གཤེད་ཀྱི་རྒྱུད་ཕྱི་མ་གཞོན་ནུ་གདོང་དྲུག་པའི་ལེའུ་གཅིག་དང༌། འཇིག་རྟེན་ན་འཇིགས་བྱེད་ཀྱི་རྒྱུད་ཀྱི་དུམ་བུ་ལྷ་མོ་གནས་མཁར་དུ་གྲགས་པ་དང༌། མིང་དོན་ཅུང་ཟད་ཡེ་ཤེས་ཐིག་ལེའི་རྒྱུད་ལས་འབྱུང་བ་དང༌། བླ་མ་རྗེ་བཙུན་གྱི་ཡང་དག་པའི་མན་ངག་རྣམས་ལས་རྟོགས་པར་བྱའོ། །གཞན་དུ་ན་བུམ་རིལ་ཐོད་མཁར་དང༌། རྐང་གཉིས་བྱ་འཕུར་དང༌། འཇིགས་བྱེད་ཀྱི་རྒྱུད་དཀར་མོ་སྤྱན་གཅིག་གིས་ཞུས་པ་ལ་སོགས་པ་རྣམས་ནི་རང་དགའ་བ་རྣམས་ཀྱིས་ངན་རྟོག་འབའ་ཞིག་བྲིས་པར་ཟད་དོ། །དེ་བ་ཨ་ཀ་ར་ཙནྡྲས་ཐོད་པའི་མཚན་ཉིད་ཀྱི་བསྟན་བཅོས་ཤིག་བྲིས་པ་མཐོང་ན་དེ་ནི་ལྷ་མོ་གནས་མཁར་གྱི་དོན་འབའ་ཞིག་བྲིས་པ་ལས་གཞན་ཅི་ཡང་མི་སྣང་ངོ༌། །སྣོད་བསྟན་པའི་ལེའུ་སྟེ་གཉིས་པའོ།། །།དོན་གསུམ་པ་ཁ་ཊྭཱཾ་ག་ལ་བཞི་སྟེ། མཚན་ཉིད་དང༌། དག་པ་དང༌། དགོས་པ་དང༌། མིང་དོན་ནོ། །དང་པོ་ནི་ཁ་ཊྭཱཾ་གས་ནི་རྒྱུ་དང་ལམ་དང་འབྲས་བུའི་ཆོས་ཐམས་ཅད་མཚོན་པ་ཡིན་ནོ། །དེའང་ཨ་བྷི་དྷ་ནའི་ལེའུ་དགུ་བ་ལས། རྡོ་རྗེ་ཁ་ཊྭཱཾ་གའི་སྟེང་དུ་རྩེ་མོ་ལྔ་པའི་རྡོ་རྗེ་རབ་ཏུ་འཇིགས་པ་དྲིལ་བུ་འཕྱང་ཞིང་སྣ་ཚོགས་པའི་བ་དན་རབ་ཏུ་དཔྱངས་པ། དབུས་སུ་སྣ་ཚོགས་རྡོ་རྗེས་མཚན་པ། འོག་ཏུ་རྡོ་རྗེ་རྩེ་གཅིག་པ་ཞེས་འབྱུང་སྟེ་མཚན་ཉིད་དོ། །གཉིས་པ་༝ཞར་ལས་༝(དག་པ་དང་)མཚན་ཉིད་ཞིབ་ཏུ་བསྟན་པའི་དོན་འདི་ཡིན་ཏེ། རྭ་དབུས་མ་རིང་བས་ན་རྡོ་རྗེ་རྩེ་གཅིག་པ་ཡིན་ལ། དོན་གྱི་རྩེ་མོ་ལྔ་པའི་རྡོ་རྗེ་ཕྱེད་པ་ནི་བྱང་ཆུབ་ཀྱི་སེམས་མཚོན་པའོ། །དེའི་སྟེང་དུ་མི་རྐང་ངམ་སྒལ་ཚིགས་ཀྱི་དབྱུག་པ་སྟེ། དེ་ནི་ཆོས་ཐམས་ཅད་བདག་མེད་པར་མཚོན་པ་ཡིན་ནོ། །དེ་ལྟར་སྟོང་པ་དང་སྙིང་རྗེ་གཉིས་སུ་མེད་པའི་ལམ་ལས་སྐུ་གསུམ་གྱི་བདག་ཉིད་འབྱུང་བས་ན། དེའི་སྟེང་དུ་སྣ་ཚོགས་རྡོ་རྗེ་ནི་སྤྲུལ་པའི་སྐུ་མཚོན་ཏེ། ཕྲིན་ལས་སྣ་ཚོགས་ཀྱིས་སེམས་ཅན་གྱི་དོན་མཛད་པའི་ཕྱིར་རོ། །དེར་དྲིལ་བུ་དང༌། དར་དཔྱངས་དང༌། བ་དན་རྣམས་ཀྱང་གདགས་པར་བྱ་སྟེ། སེམས་ཅན་གྱི་དོན་རྒྱ་ཆེན་པོ་འབྱུང་བའི་ཕྱིར་རོ། །དེའི་སྟེང་དུ་བུམ་པ་བདུད་རྩིས་བཀང་བས་ནི་ལོངས་སྤྱོད་རྫོགས་པའི་སྐུ་མཚོན་ནོ། །དེའི་སྟེང་དུ་ཐོད་པ་སྐམ་པོ་སུམ་བརྩེགས་ནི་ཆོས་ཀྱི་སྐུ་མཚོན་ཏེ། རྣམ་པར་ཐར་པའི་སྒོ་གསུམ་མཚོན་པའོ། །དེའི་སྟེང་དུ་རྡོ་རྗེ་རྩེ་ལྔ་བ་ནི་སྦྱང་གཞི་ཉོན་མོངས་པ་ལྔའང་ཕུང་པོ་ལྔ་སྦྱངས་ནས་འབྲས་བུ་སྐུ་ལྔ་དང༌། ཡེ་ཤེས་ལྔ་དང་། རིགས་ལྔ་སྒྲུབ་པར་བྱེད་པ་ལ་དགོངས་ཏེ་ཞིབ་ཏུ་ནི་རྡོ་རྗེའི་མཚན་ཉིད་ལྟར་ཤེས་པར་བྱའོ། །དེ་ལྟར་ན་དབྱིབས་ཀྱི་དག་བྱེད་ལམ་དང་འབྲས་བུ་ལ་སྦྱར་བ་ཡིན་ནོ། །འདིའི་རིང་ཐུང་གི་ཚད་ཀྱི་དག་བྱེད་སྦྱང་གཞི་སྦྱོང་བྱེད་ལ་སྦྱར་ན་འོག་གི་རྡོ་རྗེ་ཕྱེད་པ་ནི་སོར་ལྔ་བ་སྟེ། ཕུང་པོ་ལྔའི་གནས་ནས་ཡེ་ཤེས་ལྔར་འདྲེན་པ་མཚོན་ཏེ་ལུས་ཀྱི་རྐང་པའི་སོར་མོ་ལྔ་མཚོན་པའོ། །བར་གྱི་དབྱུག་པ་ནི་ལོང་བུ་ནས་མགྲིན་པའི་མཚམས་མན་ཆད་ཀྱི་ལུས་འདི་མཚོན་པས་ན་ཁྲུ་གསུམ་པ་ཡིན་ལ། རྐང་མཚོན་པར་བྱེད་པ་ནི་སོར་ཉི་ཤུ་རྩ་བཞིའི་ཚད་ཡིན་ནོ། །དེའང་ཁྲུ་གསུམ་པར་བྱེད་ན་རྣམ་པར་ཐར་པའི་སྒོ་གསུམ་མཚོན་ལ། སོར་ཉི་ཤུ་རྩ་བཞིར་བྱེད་ན་ནང་གི་དབང་པོ་ཉི་ཤུ་གཉིས་ཀྱི་སྟེང་དུ་ཡུལ་ཆོས་ཅན་དང༌། ཆོས་ཉིད་བསྣན་པས་ཉི་ཤུ་རྩ་བཞི་སྟེ། དེའང་ནང་གི་བྱེད་པ་པོ་ཟུང་དུ་འཇུག་པའི་ཡེ་ཤེས་སྟོན་པར་ཤེས་པར་བྱའོ། །ལག་པ་གཉིས་ནི་བ་དན་དང༌། དྲིལ་བུ་སྟེ་སྤྲུལ་པའི་སྐུས་སེམས་ཅན་གྱི་དོན་རྒྱ་ཆེན་པོ་བྱེད་པའོ། །སྣ་ཚོགས་རྡོ་རྗེ་དང་བུམ་པས་མགྲིན་པའི་གནས་རྣམས་མཚོན་ནོ། །སྣ་ཚོགས་རྡོ་རྗེ་ལ་སོར་གཉིས་དང༌། བུམ་པ་ལ་སོར་བཞི་ཡིན་ནོ། །དེའང་དང་པོ་སོར་གཉིས་ནི་སྤྲུལ་པའི་སྐུས་འཇིག་རྟེན་དང་འཇིག་རྟེན་ལས་འདས་པ་གཉིས་ཀའི་དོན་བྱེད་པར་མཚོན་ལ། སོར་བཞིས་ནི་ལོངས་སྤྱོད་རྫོགས་པས་དགའ་བ་བཞི་ལ་ལོངས་སྤྱོད་པ་མཚོན་ནོ། །དེ་ནས་མགོ་བོའི་དང་པོས་ནི་སྦྱང་གཞི་དེ་ཉིད་སྦྱང་ལ། དེའང་སོར་བཅུ་གཉིས་ཀྱི་ཚད་ཡིན་ལ། རྟེན་འབྲེལ་བཅུ་གཉིས་མཚོན་པ་རྣམ་པར་ཐར་པའི་སྒོ་སྟོང་པ་ཉིད་དོ། །དེ་ལྟར་དེ་མན་ཆད་ཀྱིས་ནི་སྦྱང་གཞི་འདོད་པའི་ཁམས་རྣམ་པར་དག་པ་ཡིན་ནོ། །དེའི་སྟེང་ན་ཡར་མགོ་བོ་སྐམ་པོ་གཉིས་ནི་གཟུགས་དང་གཟུགས་མེད་པའི་ཁམས་གཉིས་རྣམ་པར་ཐར་པ་མཚན་མ་མེད་པ་དང་སྨོན་པ་མེད་པ་གཉིས་རྣམ་པར་དག་པའོ། །དེའི་སྟེང་གི་རྡོ་རྗེ་ལ་འོག་ཏུ་བལྟས་པའི་རྩེ་མོ་ལྔ་ནི་ཁམས་གསུམ་གྱི་ཕུང་པོ་ལྔ་སྦྱོང་བ་ཡིན་ལ། ཡར་བལྟས་པའི་རྩེ་མོ་ལྔ་ནི་སངས་རྒྱས་ཀྱི་ཡེ་ཤེས་ལྔ་མཚོན་ནོ། །དེ་ལྟར་རིང་བའི་ཚད་ནི་འདོམ་གང་ལས་ལྷག་པ་ཡིན་ལ། ཤིན་ཏུ་ཐུང་བའི་ཚད་ནི་རྟེན་ཅིང་འབྲེལ་བར་འབྱུང་བའི་ཡན་ལག་བཅུ་གཉིས་ལུགས་སུ་འབྱུང་བས་འཁོར་བ་དང༌། ལུགས་ལས་བཟློག་པས་མྱ་ངན་ལས་འདས་པ་མཚོན་པའི་ཕྱིར་སོར་བཅུ་གཉིས་པ་ཡང་བཏུབ་ལ། ལུས་ཀྱི་གྲུ་མོར་འཆང་བའི་ཕྱིར་ཇི་ལྟར་འཚམ་པ་ཡིན་ནོ་ཞེས་ཀྱང་བླ་མ་རྣམས་གསུང་ངོ༌། ། གསུམ་པ་དགོས་པ་ནི་དེས་ན་ཁ་ཊྭཱཾ་ག་འདིས་འཁོར་བ་དང་མྱ་ངན་ལས་འདས་པའི་ཆོས་སམ། ལུས་ཀྱི་རྐང་མཐིལ་ནས་སྤྱི་བོའི་བར་རམ། ལམ་དང་འབྲས་བུའི་ཆོས་ཐམས་ཅད་མཚོན་པས་ན་དེའང་ཅི་ཤེས་པས་འཛིན་པར་བྱེད་པ་ནི་དགོས་པའོ། །ཞར་ལས་བྱུང་བ་ཡང་འཇིག་རྟེན་པའི་མཁའ་འགྲོ་མ་སྟེ། ཡེ་ཤེས་པའི་བཀའ་ལ་རྟོགས་པའི་མཁའ་འགྲོ་མ་རྣམས་ཀྱིས་ཀྱང་འཆང་བ་ནི་ཀེང་རུས་ཙམ་ལས་མེད་པའི་སྟེང་དུ་རྡོ་རྗེ་ཕྱེད་པ་བཞག་པའམ། མིའི་རྐང་པ་ལ་མིའི་མགོ་བོ་བཞག་ནས་དེའི་སྤྱི་བོར་རྡོ་རྗེ་ཕྱེད་པ་བཞག་པ་ཡིན་ནོ། །ཡེ་ཤེས་པའི་བཀའ་ལ་མ་གཏོགས་པའི་སྲིན་པོ་དང་ཌཱ་ཀི་ནཱི་རྣམས་ཀྱིས་འཛིན་པ་ནི་རྐང་པ་ནི་རྐང་གི་མགོ་བོར་མི་མགོ་སྐམ་པོ་བསྒར་ནས་རྡོ་རྗེ་ཕྱེད་པ་མེད་པ་ཡིན་ནོ། །བཞི་བ་མིང་དོན་ནི། ཁ་ཞེས་བྱ་བ་ནམ་མཁའ་ཡིན་ལ། ཊྭཱཾ་ག་ཞེས་པ་ནི་ཀེང་རུས་སམ་དབྱུག་པ་སྟེ ནམ་མཁའི་ཀེང་རུས་སམ། དབྱུག་པ་ཞེས་བྱ་བ་ནི་སྒྲ་དོན་ནོ། །གང་ལྟར་ཡང་དེ་དག་ཀུན་ལ་ཁ་ཊྭཱཾ་ག་ཞེས་བྱ་བའི་སྒྲ་འཇུག་ཅིང་རྩེ་གསུམ་པ་དང༌། ནམ་ཡང་འཁྲུལ་པར་མི་བྱའོ། ཁ་ཊྭཱཾཾ་གའི་རྣམ་པར་བཤད་པ་བསྟན་ཟིན་ཏོ།། །།གྲི་གུག་ནི་རྡོ་རྗེ་ཕྱེད་པ་ལས་ཡུ་བ་བྱས་པའི་སོར་བརྒྱད་དམ། བཅུ་གཉིས་པའི་སོར་གཉིས་པའི་གྲི་གུག་རྩེ་མོ་བསྣུར་པའི་ཕྱོགས་སུ་ཅུང་ཟད་གུག་པར་བྱས་པ་སྟེ། གྲི་གུག་གི་མཚན་ཉིད་དོ། །གཉིས་པ་རྣམ་པར་དག་པ་ལ་ཡུ་བ་ནི་རྡོ་རྗེའི་ཕྱེད་དང་དག་པ་མཚུངས་ལ། སོ་ནི་རྟེན་འབྲེལ་བཅུ་གཉིས་ལུགས་སུ་འབྱུང་བའམ། ལུགས་ལས་བཟློག་པ་ཐུགས་སུ་ཆུད་པའམ། སངས་རྒྱས་ཀྱི་དབང་ཕྱུག་བརྒྱད་ཐུགས་སུ་ཆུད་པ་སྟེ། མདོར་ན་ཡེ་ཤེས་ཐམས་ཅད་ཡོངས་སུ་རྫོགས་པ་ཆོས་ཀྱི་དབྱིངས་ཤིན་ཏུ་རྣམ་པར་དག་པའི་རང་བཞིན་ཅན་ནོ། །དེ་བཞིན་གཤེགས་པའི་ཕྱག་མཚན་རྣམས་ཀྱི་ནང་ནས་མཆོག་ཡིན་ནོ། །ཞེས་དུས་ཀྱི་འཁོར་ལོའི་འགྲེལ་པ་དྲི་མ་མེད་པ་ལས་འབྱུང་ངོ༌། །གསུམ་པ་དགོས་པ་ནི་དེ་ཁོ་ན་ཉིད་དྲན་པར་བྱ་བ་དང༌། འཇིག་རྟེན་གྱི་དྲག་པོ་འདུལ་བར་བྱ་བའི་ཕྱིར་ཞིང་སྤྲོ་བ་ལ་སོགས་པའི་བྱ་བ་བྱེད་པ་ཡིན་ནོ། །བཞི་བ་མིང་དོན་ནི། ཉོན་མོངས་པ་གཅོད་པས་ན་གྲི་གུག་ཅེས་བྱ་བ་ཡིན་ནོ། །ལག་ཆ་བསྟན་པའི་ལེའུ་སྟེ་གསུམ་པའོ།། །།དོན་བཞི་བ་རོལ་མོའི་ཆ་བྱད་ནི་གསུམ་སྟེ། དེ་རེ་རེ་ལའང་བཞི་བཞི་སྟེ། མཚན་ཉིད་དང༌། དག་པ་དང༌། དགོས་པ་དང༌། མིང་དོན་ནོ། །དེ་ལ་དང་པོ་ཌ་མ་རུའི་མཚན་ཉིད་ནི། རྡོ་རྗེའི་ཤིང་ངམ་སེང་ལྡེང་གི་ཤིང་ལ་སོགས་པ་དངོས་པོ་གང་ཡང་རུང་བ་ལས་བྱ་སྟེ། ཆུར་ཇི་ཙམ་ཡོད་པའི་ཕྱེད་ཁའི་ཞེང་ལ་བྱ། རྐེད་པ་ཇི་ཙམ་ཕྲ་བར་བྱ་སྟེ་ཚད་མེད་དོ། །དེའང་སཾ་པུ་ཊའི་བརྟག་པ་དགུ་བ་དངོས་ལས་དེ་ནས་ཅང་ཏེའུའི་མཚན་ཉིད་བཤད། བཛྲི་ཤིར་ཤའི་རྩ་བ་དང༌། །ཙནྡན་དམར་པོ་ལས་བྱུང་དང༌། །གཞན་རྣམས་གང་རྣམས་དེ་རྣམས་ནི། །ཡིད་ལ་འདོད་པ་རྣམས་ལ་བྱ། །དེ་ཡི་ཚད་ནི་བཀའ་སྩལ་པ། །བཅུ་གཉིས་པ་དང་བཅུ་བ་ཉིད། ཁ་ལ་སོར་ནི་དྲུག་དང་ལྔ། །དགུ་བ་དང་ནི་བཅུ་གཅིག་དང༌། ཁ་ལ་དེ་ཡི་ཕྱེད་ཉིད་དོ། །ཞེས་གསུངས་སོ། །གཞན་ཐོད་པ་གཉིས་ལྟག་པ་སྤྲད་དེ་བར་ལེགས་པར་བསྡམས་ལ་བྱ་བ་ནི། དེ་ཉིད་ལས། དེ་ལས་གཞན་པའི་རྔཻའུ་ཆུང་ནི། །ཐོད་པ་ལས་ནི་བསྐོར་བ་ཉིད། །ཅེས་སོ། །གང་ལྟར་ཡང་རུང་སྟེ་སྦ་ལ་སོགས་པ་ཤིང་བུ་མཉེན་པ་ཞིག་ལ་ཅང་ཏེའུའི་ཁ་ལས་མཐེབ་སོར་གང་ཙམ་ཕྱིར་བསྐྱེད་པའི་ཚད་ཟླུམ་པོའམ་ཐོད་པའི་དབྱིབས་ལྟར་བསྡམས་ལ། དེ་ལ་སྤྲེའུའི་ལྤགས་པ་སྤུ་མེད་པས་གཡོགས་ནས་ལེགས་པར་བརྒྱངས་ཏེ་གར་སྤྱིན་ལ་སོགས་པས་ལེགས་པར་བསྡམས། དེའི་སྟེང་ངོས་ཀྱི་ནང་དུ་རང་བྱུང་གི་མེ་ཏོག་གིས་པདྨ་འདབ་བརྒྱད་བྲིས་ལ། དེ་ལ་ཀྱེའི་རྡོ་རྗེ་ལྷ་དགུ་འམ། ཙཀྲ་སཾ་བ་ར་ལྷ་ལྔའམ། བཅུ་གསུམ་མམ། མ་ཧཱ་མཱ་ཡཱ་ལྷ་ལྔའམ། དེ་དག་ལ་སོགས་པ་ཡི་དམ་གྱི་ལྷ་གང་ཡིན་པའི་ས་བོན་ནམ་ཕྱག་མཚན་བྲི། འོག་མ་ངོས་སུ་པདྨ་འདབ་བརྒྱད་བྲིས་པའི་ལྟེ་བར་ནག་པོ་ཆེན་པོ་ལ་སོགས་པའི་ཕྱག་མཚན་གྲི་གུག་གམ་ཐོད་པ་བྲི། འདབ་མ་བརྒྱད་ལ་ཤར་ནས་བཟུང་སྟེ་གཡས་བསྐོར་དུ་རྡོ་རྗེ། ཐོད་པ། དགྲ་སྟ། མཆེ་བ། འཁོར་ལོ། རྒྱལ་མཚན། རལ་གྲི་དང་མདུང་རྣམས་བྲིའོ། །སྟེང་འོག་མི་འཁྲུལ་བར་བྱ་བའི་ཕྱིར་སྟེང་གི་ཕྱི་རོལ་དུ་པདྨའི་སྟེང་དུ་རྡོ་རྗེའམ་ཧཱུྃ་བྲི། འོག་གི་ཕྱི་རོལ་དུ་པདྨ་གཅིག་བྲི། དེའང་དགུ་བ་དངོས་ལས། སྤྲེའུའི་ལྤགས་པས་གཡོགས་པའོ། །དེ་བཞིན་ཁ་སྦྱོར་གཉིས་ལ་ནི། །པདྨ་དག་ནི་བྲི་བར་བྱ། །བུད་མེད་ཁྲག་གིས་མཛེས་པ་སྟེ། ཁྱིམ་གྱི་མེ་ཏོག་ཉིད་ཀྱིས་ནི། །པདྨའི་ཟེ་འབྲུ་གཉིས་པ་ལ། །དཀྱིལ་འཁོར་ཉིད་ནི་བྲི་བར་བྱ། །ཞེས་གསུངས་སོ། །དེ་ནས་རྐུན་པོ་བསད་པའི་སྐྲ་ལས་ཤིན་ཏུ་གྲིམས་པའི་སྐུད་པ་བྱས་ལ་ཅང་ཏེའུ་གཡོགས་པའི་པགས་པའི་ཤིང་བུ་ལ་བུ་ག་བཅུ་དྲུག་ཕུག་སྟེ་སྐྲའི་སྐུད་པས་འཁོར་ལོའི་རྩིབས་ལྟར་དམ་ལྷོད་རན་པར་བསྡམས། དེ་ནས་ནང་གི་ཤིང་བུ་ལ་བཏགས་པའི་མིའི་རྒྱུས་པའམ། སྐྲ་སྦྲེལ་བ་ལ་ཆུ་སྐྱར་གྱི་རྐང་པ་རློན་པ་ལེགས་པར་བསྒོངས་ལ། སྤྲ་ཚིལ་ལམ་དར་གྱིས་གཡོགས་ཏེ་ཅང་ཏེའུའི་དཀྱིལ་ཙམ་དུ་འོང་བར་ལེགས་པར་གདགས། དེ་ནས་མིའི་ལྤགས་པ་ལེགས་པར་མཉེས་པའམ། གཞན་གྱི་ཡིན་ཡང་ཉེས་པ་མེད་དེ་སོར་གཅིག་ཙམ་གྱི་ཞེང་ཡོད་པའི་ནང་གི་ཤིང་བུ་ལ་བཏགས་ལ། དེས་འཛིན་པའི་ཐག་པ་བྱ། རྩེ་སོར་གཉིས་ཙམ་ཡོད་པའི་ཐག་པ་གཅིག་གིས་མིའི་སྐྲའམ་རྒྱུས་པ་ལས་བྱས་པའི་ཐག་པའི་ཕྲན་ཕྲན་ཡོད་པའི་ཐག་པའི་སྟེང་ནས་དཀྲིས་ལ་བྱ་སྟེ། འདི་ལ་ནི་སྐད་དུ་མ་འོང་བའི་དགོས་པ་ཡོད་པ་ཡིན་ནོ། །དེའང་དགུ་བ་དངོས་ལས། དུར་ཁྲོད་སྐྱེས་པའི་སྐྲ་ལས་ནི། །བཀལ་ནས་རུས་པ་ཉིད་ནི་བཅིངས། །ཞེས་པ་དང༌། ཆུ་སྐྱར་རྐང་པའི་རུས་པ་བརྡབས། །ཞེས་འབྱུང་ངོ༌། །དེ་ལྟ་བུའི་ཅང་ཏེའུ་དེ་འཇོག་པའི་དུས་སུ་སྟེང་འོག་མ་འཁྲུལ་བར་བཞག་པའམ། འཛིན་པའི་ཐག་པ་ནས་གཟེར་བུ་ལས་བླངས་ལ་གདགས་པར་བྱས་ཏེ་མཚན་ཉིད་དོ།། །།ད་ནི་གཉིས་པ་རྣམ་པར་དག་པ་བརྗོད་པར་བྱ་སྟེ། ཆོས་ཐམས་ཅད་ནི་སྐྱེ་བ་མེད་པ་ལ་སྐྱེ་བའི་ཆོ་འཕྲུལ་དུ་འབྱུང་བ་བྲག་ཅ་ལྟ་བུ་དང༌། རྟེན་ཅིང་འབྲེལ་བ་ལས་འབྱུང་བ་སྟེ། ཅང་ཏེའུ་ཁོག་པ་དང༌། པགས་པ་དང༌། རྒྱུད་དང༌། རྡུང་བྱེད་དང་། སྐྱེས་བུའི་ལག་པའི་རྩོལ་བ་སྟེ། དེ་དག་གང་ཡང་རུང་བ་གཅིག་མེད་ཀྱང་མི་འབྱུང་སྟེ། ཚོགས་པ་ལས་འབྱུང་བའང་འདི་ལས་བྱུང་མེད་ལ། དེ་ནས་སྐྱེ་བ་མེད་ཅིང་འགག་པ་མེད་པས་རང་བཞིན་མེད་པར་ཤེས་པར་བྱའོ། །གསུམ་པ་དགོས་པ་ནི་འཁྲོལ་བའི་དུས་སུ་ཁྱིམ་དུ་འཁྲོལ་ན་ནི་བླ་མ་དང༌། སངས་རྒྱས་དང་། བྱང་ཆུབ་སེམས་དཔའ་རྣམས་མཉེས་པར་བྱ་བ་དང༌། གསོལ་བ་གདབ་བར་བྱ་བའི་ཚུལ་དུ་རོལ་མོ་དབུལ་ཞིང༌། ཌ་མ་རུའི་དེ་ཁོ་ན་ཉིད་དྲན་པའི་ཚུལ་གྱིས་དཀྲོལ་ལོ། །ཕྱི་རོལ་དུ་འཁྲོལ་ན་ནི་ཕྲིན་ལས་བཅོལ་བ་ཡིན་ནོ། །ག་ཎ་ཙ་ཀྲ་ཚར་བ་དང༌། ཕུད་དང་ལྷག་མ་བསྲེས་པའི་གཏོར་མ་ཁྱེར་ལ། ལམ་ཁའི་བཞི་མདོར་བཞག་སྟེ། རྐང་པ་གཡོན་པའི་མཐེ་བོས་གྲུ་བཞིར་བྲིས་ལ། མཚམས་སུ་རྡོ་རྗེ་ལྕགས་ཀྱུ་བྲི་ཞིང་དེའི་དབུས་སུ་བསྡད་ལ་གཡས་པས་ཅང་ཏེའུ་བཟུང་སྟེ་གཡོན་པའི་སྙིང་གའི་ཐད་ཀར་དཀྲོལ་ཞིང༌། ལྷའི་ང་རྒྱལ་བརྟན་པོ་དང་ལྡན་པས་བྱིན་གྱིས་བརླབས་ཏེ། བདག་མཁའ་འགྲོའི་དབང་དུ་མི་བཏང་ཞིང་མཁའ་འགྲོ་བདག་གི་དབང་དུ་འདུ་བར་བྱ་བའི་ཕྱིར་ཕུད་དང་ལྷག་མ་བསྲེས་པའི་གཏོར་མ་ལ་འབར་བའི་ཕྱག་རྒྱ་ཁ་ལ་གཏད་པའི་ནང་ནས་ཁ་ཕྲུ་བཏབ་ལ། གཡོ་ལྡན་མ་ཕྲེཾ་ཧཱུྃ། མར་མེ་མ་ཕྲེཾ་ཧཱུྃ་ཞེས་བྱ་བ་ལ་སོགས་པའམ། རེ་མ་ཏི་ཕྲེཾ་ཧཱུྃ། ཙ་མུན་ཏི་ཕྲེཾ་ཧཱུྃཞེས་རང་རང་གི་མིང་བརྗོད་པ་སྔོན་དུ་འགྲོ་བའི་ཕྲེཾ་ཧཱུྃ་གི་སྒྲས་བོས་ཏེ། མཁའ་འགྲོ་བྲན་གྱི་ཚུལ་དེ་དག་ལ་བདག་ཧེ་རུ་ཀའི་ང་རྒྱལ་བརྟན་པོས་བྱིན་ཏེ། ཇི་ལྟར་འདོད་པའི་ཕྲིན་ལས་བཅོལ་ཞིང༌། ཌ་མ་རུ་དཀྲོལ་ན་འཇིགས་ཤིང་འདར་བའི་ཚུལ་གྱིས་ཇི་ལྟར་བསྒོ་བའི་ལས་ཐམས་ཅད་བྱེད་དེ། མ་འོངས་ཤིང་ལས་མ་བྱས་ན་ཌཱ་ཀི་ནཱི་ཐམས་ཅད་འཆི་བར་འགྱུར་རོ། །དེའང་དགུ་བ་དངོས་ལས། མཚན་མོ་བཞི་མདོ་དག་ཏུ་ནི། །རྐང་པ་གཡོན་པའི་མཐེ་བོང་གིས། །དཀྱིལ་འཁོར་གྲུ་བཞི་མཚམས་སུ་ནི། །རྡོ་རྗེ་ལྕགས་ཀྱུ་བྲི་བར་བྱ། །དེར་གནས་གཡོན་པའི་ངོས་སུ་ནི། །ཇི་ལྟར་དང་པོའི་མིང་གཟུང་བ། །ཕྲེཾ་ཧཱུྃ་ཞེས་ནི་བརྗོད་ནས་སུ། །ཆུ་སྐྱར་རྐང་པའི་རུས་པས་བརྡབ། །དེ་ལྟར་གཡོ་ལྡན་མ་ལ་སོགས། །ཐམས་ཅད་འགུགས་པར་བྱེད་པར་འགྱུར། །གལ་ཏེ་འོངས་པར་མ་གྱུར་ན། །དེ་ཚེ་མཁའ་འགྲོ་མ་ཀུན་འཆི། །ངེས་པ་ཉིད་དུ་འགྲུབ་འགྱུར་བས། ། ངས་གསུངས་པ་ལ་ཐེ་ཚོམ་མེད། །གལ་ཏེ་ཁྲོས་པས་སློབ་དཔོན་གྱིས། །ཅང་ཏེའུ་རྡུང་བར་བྱེད་པ་ན། །དེ་ཚེ་མཆི་མ་མཛག་ཅིང་ངུ༌། །ཞེས་འབྱུང་སྟེ་དེ་དག་ནི་དགོས་པའོ། །བཞི་བ་ངེས་ཚིག་ནི་ཌ་མ་རུ་སྟེ། ཟག་པ་མེད་པའི་སྒྲ་སྒྲོགས་པའོ། །རོལ་མོ་དང་པོ་བསྟན་ཟིན་ཏོ། །གཞན་ཡང་རོལ་མོའི་ཆ་བྱད་ནི། སྐྱེས་པ་དང་མ་ཕྲད་པའི་བུད་མེད་ཀྱི་མདོམ་གྱི་རུས་པ་རྐང་པ་གཉིས་དང་ཚིགས་པའི་རུས་པ་བྲེགས་ཏེ་ལེགས་པར་འཇམ་པོར་བྱས་ལ། དེ་ཉིད་ཀྱི་ཀླད་རྒྱས་གཡོགས་པ་སྟེ། ལེགས་པར་སྦྱར་བའམ། ཌ་མ་རུ་ལྟར་ཕྲན་ཕྲན་བྱེད་པ་གཉིས་གང་རུང་བྱ། སྐྱེས་པའི་སྲིན་ལག་གིས་ཅང་ཏེའུ་བརྡུང་བའི་རི་ལུ་གཉིས་སམ། རྔ་ལྡིང་ལྟ་བུར་བྱའོ། །འདི་ནི་གསང་བའི་རྔེའུ་ཆུང་ཞེས་བྱ་བ་ཡིན་ནོ། །འདིའི་དེ་ཁོ་ན་ཉིད་ནི་ཌ་མ་རུ་དང་མཚུངས་སོ། །གཞན་ཡང་སྐྱེས་པའི་བརླའི་རྐང་གང་ཕྲ་བའི་ཕྱོགས་ནས་བུད་དུ་རུང་བར་མཐེབ་སོར་བཅུ་གཉིས་ཀྱི་ཚད་དུ་བྲེགས་ལ། ཕྱི་ནང་གཉིས་ལེགས་པར་ག་དར་བྱས་ལ་བུད་པར་བྱ་སྟེ། དུང་ཆེན་གྱི་གླིང་བུ་ཞེས་བྱ་བའི་མཚན་ཉིད་དོ། །འདིའི་དག་པ་རོ་ནི་བདག་མེད་པ་ཡིན་ལ། སྒྲ་ཐམས་ཅད་ནི་སྐྱེ་བ་མེད་པ་ཡིན་པས་བདག་མེད་ཅིང་སྐྱེ་བ་མེད་པའི་སྒྲ་སྒྲོགས་པའོ་ཞེས་དྲན་པར་བྱ་ཞིང་བུད་དོ། །རོལ་མོའི་ཆ་བྱད་ཕྱི་མ་འདི་གཉིས་ཀྱི་དགོས་པ་ནི་དེ་ཁོ་ན་ཉིད་དྲན་པའི་ཚུལ་གྱིས་འཇིག་རྟེན་གྱི་མཁའ་འགྲོ་མ་རྣམས་བོད་པ་དང། བསྐུལ་བའི་ལས་ལ་ཁྱད་པར་དུ་བསྔགས་པ་ཡིན་ནོ། །བཞི་བ་མིང་དོན་ལ་བདག་ནི་སྦ་ཞིང་གསང་བའི་ཕྱིར་ན་གསང་བ་ཡིན་ལ། དེ་ལས་སྒྲ་འབྱུང་བ་ནི་རྔེའུ་ཆུང་སྟེ། གསང་བའི་རྔེའུ་ཆུང་ཞེས་བྱ་བ་ཡིན་ནོ། །མིའི་རུས་པ་ནི་དུང་ཆེན་པོ་ཡིན་ལ། དེ་ལས་སྒྲ་འབྱུང་བ་ནི་གླིང་བུ་ཡིན་ནོ་ཞེས་གསང་སྔགས་ཀྱི་སྤྱོད་པ་མཆོག་ཏུ་གྱུར་པ་གསང་བ་རྒྱ་མཚོའི་རྒྱུད་ལས་འབྱུང་ངོ་ཞེས་གསུངས་སོ། །རྒྱུད་གཞན་ནས་ནི་མ་མཐོང་སྟེ། འཇིག་རྟེན་གྱི་མཁའ་འགྲོ་མ་འཁོར་བའི་རྒྱུད་དག་ནས་ནི་མཐོང་ངོ་། །རོལ་མོའི་ཆ་བྱད་གསུམ་བསྟན་ཟིན་ཏོ། །རོལ་མོའི་ལེའུ་སྟེ་བཞི་པའོ།། །།དོན་ལྔ་བ་ཧེ་རུ་ཀའི་ཆས་ལ་གདིང་བ་སྟན་གྱི་དབང་དུ་བྱས་ན་བཞི་ལས། དང་པོ་མཚན་ཉིད་ནི་རོ་ལེགས་པར་སྐམ། དེ་ནས་ཅུང་ཟད་སྦངས་ལ་དབྱུག་པ་ཆེན་པོས་ཕྱི་རོལ་ནས་ཡང་དང་ཡང་དུ་བརྡུང་བས་རུས་པ་ལ་སོགས་པ་དྲི་མའི་ལམ་ནས་འཐོན་འཐོན་བརྡུངས་ཏེ། ལེགས་པར་འཇམ་པོར་སོང་སོང་ག་དར་བྱས་པས་ཤིན་ཏུ་འཇམ་པའི་སྟན་དུ་འགྱུར་རོ། །ཡང་ན་སྟག་གི་ལྤགས་པ་མཉེས་པར་བྱས་པ་ཡང་རུང་ངོ༌། །དེ་དག་མ་འབྱོར་ན་དུར་ཁྲོད་ཀྱི་རས་ལ་རོའི་གཟུགས་གཡོགས་པའི་སྟན་ནང་ཚངས་ཅན་བྱའོ། །དེའང་བརྟག་པ་གཉིས་པའི་ཕྱི་མའི་ལེའུ་བདུན་པ་ལས། རོ་ཡི་གཟུགས་ཅན་དགུ་དང་ནི། །ཡང་ན་སྟག་གི་ལྤགས་པ་ཉིད། །དུར་ཁྲོད་རས་ནི་དེ་བཞིན་ནོ། །ཞེས་པའི་དོན་ཡིན་ཏེ། སྟན་གྱི་མཚན་ཉིད་དོ།། །།དྲུག་པ་བགོ་བ་ནི་མིའི་ལྤགས་པ་མཉེས་པར་བྱས་པའམ། སྟག་གི་ལྤགས་པ་ཤིན་ཏུ་མཉེས་པས་སྨད་གཡོགས་ཏེ། བགོ་བ་སྟག་གི་ལྤགས་པ་ཉིད། །ཅེས་བྱ་བའི་དོན་ཏེ་བགོ་བའི་མཚན་ཉིད་དོ། །གཉིས་པ་དེ་ལྟར་སྟན་དང་བགོ་བ་གཉིས་ཀྱི་དེ་ཁོ་ན་ཉིད་ནི། དོན་དུ་ན་རོ་ནི་བདག་མེད་པ་ཡིན་ཏེ། དེ་དྲན་པར་བྱ་བ་དང༌། སྟག་ནི་བྱཱ་གྷྲ་སྟེ། གྲ་ཧ་ཀ་ནི་འཛིན་པ། གྲ་ཧ་ཙ་ནི་གཟུང་བ་གཟུང་འཛིན་གཉིས་ཀྱིས་སྟོང་པའི་རང་བཞིན་ནོ་ཞེས་དྲན་པར་བྱའོ། །གསུམ་པ་དགོས་པ་ནི་འཇིག་རྟེན་གྱི་མཁའ་འགྲོ་ཕོ་མོ་དྲེགས་པ་ཅན་དག་བདག་ལྷའི་ང་རྒྱལ་དང་ལྡན་པས་སྟན་ལ་བསྡད་ཅིང་བགོ་བ་གོན་ནས་སྔོན་བཅོམ་ལྡན་འདས་ཀྱིས་དྲག་པོ་དབང་ཕྱུག་ཆེན་པོ་བཏུལ་བའི་ཆ་ལུགས་ཡིན་པས་བདག་གིས་ཀྱང་དེ་དག་འདུལ་བར་འགྱུར་བ་ཡིན་ནོ་སྙམ་དུ་དྲན་པར་བྱས་ན་དེ་དག་ཐུལ་བར་འགྱུར་རོ། །བཞི་བ་མིང་དོན་ནི་རྟོགས་པར་སླའོ། །སྟན་དང་བགོ་བའི་མཚན་ཉིད་དང༌། དེ་ཁོ་ན་ཉིད་དང༌། དགོས་པ་དང༌། མིང་དོན་བསྟན་ཟིན་ཏོ། །སྟན་དང་གོས་ཀྱི་ལེའུ་སྟེ་ལྔ་བ་དང་དྲུག་པའོ།། །།རྒྱན་ལ་བཞི་དང་བཏུང་བའི་སྣོད་ལ་ལྔ། །ལག་ཆ་གཉིས་དང་རོལ་མོའི་ཆ་བྱད་གསུམ། །སྟན་དང་གོས་ལ་གཉིས་གཉིས་དེ་ལྟར་ན། །དྲུག་ལས་ཕྱེ་བའི་རྣམ་གྲངས་བཅུ་བཞིའོ། །རྡོ་རྗེ་འཆང་བ་གྲགས་པ་རྒྱལ་མཚན་ལ། །ཤཱཀྱ་གྲགས་ཀྱིས་མང་དུ་གསོལ་བཏབ་ནས། །དཔལ་ལྡན་ས་སྐྱའི་དགོན་པར་བྲིས་པ་ཡི། །དགེ་དེས་འགྲོ་ཀུན་ཧེ་རུ་ཀར་གྱུར་ཅིག །དེ་ལྟར་ལམ་གྱི་ཡན་ལག་དཔལ་ཧེ་རུ་ཀའི་ཆས་དྲུག་པོ་རྒྱུད་ཀྱི་ལུང་དང་མི་འགལ་ཞིང་རྗེ་བཙུན་རྣལ་འབྱོར་གྱི་དབང་ཕྱུག་བིརྺ་པའི་གསུང་གི་མན་ངག་ལས་བརྒྱུད་དེ་འོངས་པས་མཛེས་པར་བརྒྱན་པ་འདི་ནི་ཤཱཀྱའི་དགེ་བསྙེན་ཐེག་པ་མཆོག་གི་རྣལ་འབྱོར་པ་རྡོ་རྗེ་འཛིན་པ་གྲགས་པ་རྒྱལ་མཚན་གྱིས་ཞིབ་ཏུ་ཉེ་བར་སྦྱར་བ་འདི་ཡོངས་སུ་རྫོགས་སོ། །

མཆན་༤ པ།

ཉེ་བརྒྱུད་ནི། རྗེ་བཙུན་རིན་པོ་ཆེ་གྲགས་པ་རྒྱལ་མཚན་ལ། རམ་སྡིང་མ་བ་འབྱུང་གནས་རྡོ་རྗེས། རྒྱུད་སྡེ་བདུན་ཅུ་རྩ་གཉིས་ཀྱི་བརྒྱུད་པ་གང་ཡིན་དྲིས་པའི་ལན་གྱི་ཚིགས་བཅད་ད་ལྟ་སྟོང་ཐུན་གྱི་མཇུག་ཏུ་བྲིས་པ། བླ་མེད་ཕྱོགས་ནི་རིས་བསྒྱུར་མིག་བཅས་པ། །རིག་བྱེད་ཀྱིས་གསལ་ལག་པས་མེ་ལ་བགོ །དེ་འོད་ཀུན་གསལ་ཆུ་གཏེར་འབྱུང་བར་བབས། །བློ་ལྡན་དོན་འདི་ཤེས་ན་སྨྲ་བར་གྱིས། །ཞེས་པ་སྟེ། རྡོ་རྗེ་འཆང། བདག་མེད་མ། བིརྺ་པ། ས་ཆེན་ཀུན་དགའ་སྙིང་པོ། དེ་མན་ཆད་རིང་བརྒྱུད་དང་འདྲ། དེ་ཡང་ལི་ཐང་སྡེ་གཞུང་མའི་འོད་ཚང་བླ་མ་ཆོས་འཕེལ་གྱིས་སྤྱི་ལྗོན་གསལ་བྱེད་དུ་འདི་ལྟར་གསུངས་ཏེ། རྗེ་བཙུན་ཆེན་པོས་སྟོང་ཐུན་ས་བཅད་དུ་བརྡ་ཚིག་གི་སྒོ་ནས་གསུངས་པའི་དོན་བཤད་པ་ལ། ཐོག་མར་རྒྱུད་སྡེ་བདུན་ཅུ་རྩ་གཉིས་སྤྱིའི་ཉེ་བརྒྱུད་ནི། བླ་མེད་ཕྱོགས་ནི་རིས་བསྒྱུར་མིག་བཅས་པ། །རིག་བྱེད་ཀྱིས་གསལ་ལག་པས་མེ་ལ་བགོ །དེ་འོད་ཀུན་གསལ་ཆུ་གཏེར་འབྱུང་བར་བབས། །བློ་ལྡན་དོན་འདི་ཤེས་ན་སྨྲ་བར་གྱིས། །ཞེས་པ་སྟེ། བླ་མེད་ཀྱི་རྒྱུད་སྡེ་ཕྱོགས་ནི་བཅུ་ཡིན་ལ་དེ་རིས་ཏེ་བདུན་གྱིས་བསྒྱུར་བས་བདུན་ཅུ། དེའི་སྟེང་དུ་མིག་སྟེ་གཉིས་དང་བཅས་པའི་རྒྱུད་སྡེ་དོན་གཉིས་སོ། །རིག་བྱེད་ནི་བཞི་སྟེ་སྐུ་བཞིའི་བདག་ཉིད་རྡོ་རྗེ་འཆང་ཉིད་ཀྱིས་གསལ་བར་གསུངས་པ་ལག་པ་ནི་གཉིས་ཏེ་བརྒྱུད་པ་གཉིས་པ་བདག་མེད་མས། མེ་ནི་གསུམ་སྟེ་བརྒྱུད་པ་གསུམ་པ་བིརྺ་པ་ལ་བགོས་ཏེ་གནང་། དེའི་གསུང་གི་འོད་ཟེར་ཀུན་ཏུ་གསལ་བ་ནི་ཆུ་གཏེར་སྟེ་བཞི་བ་ས་སྐྱ་པ་ཆེན་པོ་དང་། འབྱུང་བ་སྟེ་ལྔ་བ་རྗེ་བཙུན་སྐུ་མཆེད་ལ་བབས་པའོ། །ཀྱེ་བློ་ལྡན་རྣམས་བརྒྱུད་ཚུལ་འདི་ལྟ་བུ་བརྡ་ཚིག་གིས་བསྟན་པའི་དོན་འདི་ཤེས་ན་སྨྲ་བར་གྱིས་ཤིག་ཅེས་འབོད་ཅིང་བསྐུལ་བའོ། །བྱེ་བྲག་རྒྱུད་གསུམ་གསལ་བྱེད་ཀྱི་ཉེ་བརྒྱུད་ནི། ལེགས་འོངས་མིག་གིས་ཡོན་ཏན་གསལ་བར་བྱས། །མེ་དང་ཆུ་བོས་འབྱུང་བ་རབ་ཏུ་བསྐྱེད། །ཟླ་བས་ཀུན་ཀྱང་གསལ་བར་བྱས་མོད་ཀྱི། །མིག་གིས་ལེགས་པར་བལྟས་པས་བདག་བློ་དད། །ཞེས་པ་སྟེ། ལེགས་འོངས་ནི་བརྒྱུད་པའི་རིམ་པ་ཡིན་ལ་མིག་གི་སྟེ་བརྒྱུད་པ་གཉིས་པ་བདག་མེད་མས། ཡོན་ཏན་སྟེ་གསུམ་པ་བིརྺ་པ་དེའི་རྒྱུད་བྱིན་གྱིས་བརླབས་ཤིང་གསལ་བར་བྱས་པའོ། །མེ་སྟེ་གསུམ་པ་བིརྺ་པ་དང་ཆུ་བོ་ནི་བཞི་བ་ས་སྐྱ་པ་ཆེན་པོ་སྟེ། དེ་གཉིས་ཀས་འབྱུང་བ་སྟེ་ལྔ་བ་རྗེ་བཙུན་སྐུ་མཆེད་ཀྱི་ཡོན་ཏན་རབ་ཏུ་བསྐྱེད་ཅེས་པའོ། །འདིས་ནི་བིརྺ་པ་ཉིད་ཀྱིས་རྗེ་བཙུན་སྐུ་མཆེད་ལ་དངོས་སུ་གསུངས་པ་ཡང་གསལ་བར་གྲུབ་སྟེ། གསུང་སྒྲོས་གཞན་ལས་ཀྱང་། མཐུ་སྟོབས་དབང་ཕྱུག་ཡི་དམ་གང་རུང་ལ། །ཉིན་མཚན་གང་ཡང་ཐེ་ཚོམ་གཅོད་མཛད་པ། །ཞེས་དང་། འོག་ན་ཡང་རྗེ་བཙུན་རྣལ་འབྱོར་དབང་ཕྱུག་གིས་བག་ཙམ་རྗེས་སུ་བཟུང་ངམ་སྙམ་པ་ཞིག་བྱུང་ཞེས་བཤད་པས་སོ། །ཟླ་བ་སྟེ་དང་པོ་རྡོ་རྗེ་འཆང་ཆེན་པོས་རྒྱུད་ཀྱི་དོན་ཀུན་ཀྱང་གསལ་བར་བྱས་མོད་ཀྱི་འོན་ཀྱང་རྒྱུད་དོན་རྣམས་ནི་མན་ངག་དང་མི་ལྡན་པས་རྟོགས་པར་མི་ནུས་ཏེ། རྗེ་ས་ཆེན་གྱིས། ཐམས་ཅན་མཁྱེན་པའི་བཀའ་ནི་རྒྱ་མཚོ་བཞིན། །ཟབ་ཅིང་གཏིང་དཔག་དཀའ་ལ་ཐུག་པ་མེད། །རྡོ་རྗེ་ཐེག་པའི་དགོངས་པ་སྣ་ཚོགས་པས། །གསུངས་ཤིང་རྡོ་རྗེའི་ཚིག་གིས་རྒྱས་བཏབ་པ། །ཞེས་བཤད་པ་ལྟར་རོ། །མན་ངག་དང་ལྡན་པས་བདེ་བླག་ཏུ་རྟོགས་པར་ནུས་ཏེ། ལུང་བསྟན་གྱུར་བ་ཀླུ་སྒྲུབ་ལ་སོགས་སམ། །མཁའ་འགྲོས་བྱིན་བརླབས་བིརྺ་པ་ལ་སོགས། །གྲུབ་ཐོབ་རྣམས་ཀྱི་གདམས་པ་ལ་བརྟེན་ནས། །རྗེས་འཇུག་སྐྱེ་བོས་བཀའ་རྣམས་རྟོགས་པར་འགྱུར། །ཞེས་བཤད་པ་ལྟར་རོ། །དེ་བས་ན་མིག་གི་སྟེ་བརྒྱུད་པ་གཉིས་པ་རྡོ་རྗེ་བདག་མེད་མས་ལེགས་པར་བལྟས་ཤིང་། བྱིན་གྱིས་བརླབས་པའི་རྣལ་འབྱོར་དབང་ཕྱུག་བིརྺ་པའི་བརྒྱུད་པ་འདི་ལ་སངས་རྒྱས་ནས་བརྒྱུད་པ་བར་མ་ཆད་པའི་མན་ངག་གི་བཤད་ཚུལ་ཡོད་པའི་ཕྱིར་བདག་བློ་ཤིན་ཏུ་དད་ཅེས་པའོ། །མན་ངག་དེས་རྒྱུད་ཇི་ལྟར་འཆད་ཅེ་ན། གཟུགས་གཉིས་ཡོན་ཏན་ཟུང་དེ་ཐོག་མ་སྟེ། །གང་གིས་གང་སྟོན་ལོ་རྒྱུས་དང་བཅས་པ། །གཞུང་འདི་ཀུན་ཏུ་བལྟས་པས་བློ་ལྡན་གྱིས། །ལེགས་རྟོགས་གཞན་ལ་སྟོན་ན་བདག་བློ་སྤྲོ། །ཞེས་པ་སྟེ། གཟུགས་ནི་གཅིག་ཡིན་ལ། དེ་གཉིས་ནི་གཟུགས་གཉིས་ཏེ་ཚུལ་དང་པོ་གཉིས་སོ། །ཡོན་ཏན་ནི་གསུམ་ཡིན་ལ། དེ་ཟུང་ནི་གསུམ་གཉིས་དྲུག་སྟེ་ཚུལ་གསུམ་པ་གདམས་ངག་དྲུག་གོ །དེ་ལྟར་ཚུལ་དང་པོ་གསུམ་པོ་དེ་ཐོག་མའམ་སྔོན་དུ་སོང་སྟེ། དེ་ནས་རྒྱུད་གང་གིས་མངོན་པར་རྟོགས་པ་གང་སྟོན་པའི་ལོ་རྒྱུས་ནི་མངོན་པར་རྟོགས་པ་སྟེ། དེ་དང་བཅས་པའི་ཚུལ་བཞི་པོས་གཞུང་རྒྱུད་གསུམ་པོ་འདིར་སྤྱི་དོན་གྱི་ཚུལ་གྱིས་ཀུན་ཏུ་བལྟས་པས་བློ་གྲོས་དང་ལྡན་པའི་གང་ཟག་རྣམས་ཀྱིས་རྒྱུད་ཀྱི་དོན་ལེགས་པར་རྟོགས་པར་འགྱུར་ལ། རྟོགས་པ་དེ་ཉིད་གཞན་ལ་སྟོན་ན་བདག་བློ་སྤྲོ་ཞེས་དགྱེས་པ་བསྐྱེད་པའི་ཚིག་གོ །འཆད་ཚུལ་དེ་གཞན་ལས་ཁྱད་པར་དུ་འཕགས་པར་བསྟན་པ་ནི། ལེགས་འོངས་འཆད་པ་བཤད་གཞིའི་ལོ་རྒྱུས་ཅན། །རྣམ་འགྲེལ་བཅས་པ་སྡིག་འཇོམས་གཞན་མི་ལྡན། །ཞེས་པ་སྟེ། ལེགས་འོངས་ནི་བརྒྱུད་པའི་རིམ་པ་སྟེ། དེ་ལས་བྱུང་བའི་རྒྱུད་འཆད་པའི་ཐབས་ཀྱི་ཚུལ་དང་པོ་གསུམ་དང་བཤད་གཞི་རྒྱུད་གསུམ་གྱི་ལོ་རྒྱུས་ཅན་མངོན་པར་རྟོགས་པ་སྟེ་ཚུལ་བཞི་སྔོན་དུ་སོང་ནས། རྒྱུད་སོ་སོའི་རྣམ་འགྲེལ་བསྡུས་དོན་དང་བཅས་པ་སྡིག་པའི་དྲི་མ་མ་ལུས་པ་འཇོམས་ཤིང་། ཡང་དག་པའི་ཡེ་ཤེས་ཀྱི་སྣང་བ་རྒྱས་པར་བྱེད་པས་ན་གཞན་ལ་མི་ལྡན་པའི་ཁྱད་པར་གྱི་ཆོས་ཡིན་ནོ། །དེ་ལྟར་བཤད་པའི་དགེ་བ་བསྔོ་བ་ནི། མཁའ་མཚུངས་འཛིན་བཅས་དྲི་མ་ཀུན་སྤངས་ཏེ། །ཡི་གེ་བཞི་ལྡན་ཉིད་དུ་འགྱུར་བར་ཤོག །ཞེས་པ་སྟེ། ནམ་མཁའ་དང་མཚུངས་པ་ནི་དམིགས་མེད་ཐབས་ཤེས་ཟུང་འཇུག་ཆོས་སྐུ་ཉིད་ཡིན་ཏེ། དམིགས་མེད་གནས་སུ་ཤེས་རབ་དང་། །དམིགས་མེད་སྙིང་རྗེ་ཆེན་པོ་ཉིད། །བློ་དང་ལྷན་ཅིག་གཅིག་གྱུར་པ། །ནམ་མཁའ་ནམ་མཁའ་ཇི་ལྟ་བའོ། །ཞེས་སོ། །དེ་ནི་འཛིན་པ་དང་བཅས་པའི་དྲི་མ་ཀུན་སྤངས་པའི་གནས་གྱུར་པའི་ཡོན་ཏན་མཐར་ཐུག་པ་བརྙེས་པ་སྟེ། ཤྲཱི་ཧེ་རུ་ཀ་ཞེས་པའི་ཡི་གེ་བཞིའི་དོན་དང་ལྡན་པ་སྟེ་སྐུ་བཞིའི་བདག་ཉིད་ཡིན་ལ། དེ་ཉིད་དུ་འགྱུར་བར་ཤོག་ཅིག་ཅེས་བསྔོ་བའོ། །འགྲེལ་ཚུལ་འདི་ནི་མཁན་ཆེན་བསོད་ནམས་ལྷུན་གྲུབ་ལེགས་པའི་འབྱུང་གནས་ཀྱི་རྒྱལ་ཚབ་དམ་པའི་མན་ངག་ལྟར་བཀྲལ་བ་ཡིན་ལ། ཀུན་མཁྱེན་རིན་པོ་ཆེའི་བཞེད་པ་ནི་བརྡ་གྲོལ་ངེས་པའི་དཔལ་སྟེར་དུ་ཤེས་པར་བྱའོ། །

མཆན་༥ པ།

དག་པ་དྲན་པའི་འགྲེལ་བ་ནི། སྒ་སྟོན་རྡོ་རྗེ་འཆང་ངག་དབང་ལེགས་པས་མཛད་པ་སོར་བཞག་བྱས་ན། བླ་མ་དམ་པའི་ཞབས་ལ་ཕྱག་འཚལ་ལོ། །མཉམ་པར་མ་བཞག་པའི་རྣལ་འབྱོར་གྱི་ནང་ཚན་དག་པ་དྲན་པ་ལ་ཐོག་མར་གཙོ་བོའི་སྐུའི་ཁ་དོག་རྣམ་འགྱུར་སོགས་ཀྱི་དག་པ་ནི། རྩ་རྒྱུད་གཉིས་པའི་དགུ་བ་ལས། སྙིང་རྗེའི་སྤྱན་ནི་དམར་པོ་སོགས་ཏེ། བཅོམ་ལྡན་འདས་དེ་ཡང་ཐུགས་དམིགས་པ་མེད་པའི་སྙིང་རྗེ་ཆེན་པོའི་སྒོ་ནས་སེམས་ཅན་ལ་རྗེས་སུ་ཆགས་པའི་སྤྱན་ཉེར་བཞི་བོ་རྣམས་ནི་དམར་པོའི་ཚུལ་དུ་བཞུགས་པ་ཡིན་ལ། བྱམས་པའི་ཐུགས་ལས་གཞན་དུ་མི་འགྱུར་བར་མཚོན་པས་སྐུ་དང་ཡན་ལག་གནག་ཅིང་། གང་ལ་གང་འོས་ཀྱི་ཟང་ཟིང་གི་སྦྱིན་པ་བྱིན་ནས་འཁོར་དུ་བསྡུས་པའི་སེམས་ཅན་ལ། ཕར་ཕྱིན་དྲུག་པོ་རྒྱུད་ཚོད་དང་མཐུན་པའི་ཆོས་སྟོན་ལ་སྙན་པར་སྨྲ་བ་དང་། དེ་ཉིད་གཞན་ལ་ཉམས་སུ་ལན་དུ་འཇུག་པ་དོན་སྤྱོད་པ་དང་། གཞན་ཆོས་ལ་འཇུག་པའི་སླད་དུ་བདག་ཉིད་ཉམས་སུ་ལེན་པ་ལ་བརྩོན་པ་དོན་མཐུན་པ་སྟེ། བསྡུ་བའི་དངོས་པོ་བཞི་ཡིས་ནི་སེམས་ཅན་འདུལ་བར་མཛད་པར་མཚོན་པའི་ཞབས་ནི་རྣམ་པ་བཞི་ཞེས་བརྗོད་དོ། །ཞལ་བརྒྱད་ནི་རྣམ་པར་ཐར་པ་བརྒྱད་རྣམ་པར་དག་པ་སྟེ། དེའང་འཇིག་རྟེན་པའི་རྣམ་ཐར་དང་། འཇིག་རྟེན་ལས་འདས་པའི་དང་། མཐར་ཐུག་སངས་རྒྱས་ཀྱི་རྣམ་ཐར་བརྒྱད་རྣམས་སུ་ཡོད་པ་ལས། དང་པོ་ནི། འཇིག་རྟེན་པའི་རྣམ་ཐར་བརྒྱད་ཀྱི་གཟུགས་ཅན་གཟུགས་ལ་བལྟ་བའི་རྣམ་ཐར་ནི། ནང་གཟུགས་ཡོད་པར་འདུ་ཤེས་པས། ཡུལ་ཕྱི་རོལ་གྱི་གཟུགས་རྣམས་ལ་བལྟས་ནས། ཚུལ་དབྱིབས་ཀྱི་སྒོ་ནས་ཆེ་ཆུང་སྣ་ཚོགས་དང་། ཁ་དོག་གི་སྒོ་ནས་མཛེས་མི་མཛེས་སྣ་ཚོགས་སུ་སྤྲུལ་བསྒྱུར་བྱེད་པའོ། །གཟུགས་མེད་གཟུགས་ལ་བལྟ་བའི་རྣམ་ཐར་ནི། ནང་གཟུགས་མེད་པར་འདུ་ཤེས་པས། ཡུལ་དང་ཚུལ་སྔར་བཞིན་བྱེད་པའོ། །སྡུག་པའི་རྣམ་པར་ཐར་པ་ནི། སེམས་བསམ་གཏན་བཞི་བ་ལ་བརྟེན་ནས། དགོས་པ་གཟུགས་སྡུག་པ་སྤྲུལ་འདོད་པ་དང་། མི་སྡུག་པ་སྤྲུལ་མི་འདོད་པ་བྱུང་ན་སྤྲུལ་པ་མི་རྫོགས་པས་དེའི་གཉེན་པོར། ཚུལ་སྦྱོར་བའི་གནས་སྐབས་སུ་སྡུག་མི་སྡུག་ཕན་ཚུན་ལྟོས་པའི་འདུ་ཤེས་དང་། རྗེས་སུ་འབྲེལ་བའི་འདུ་ཤེས་དང་། དངོས་གཞིའི་དུས་སུ་སྡུག་པར་རྩེ་གཅིག་ཏུ་འདུ་ཤེས་ཏེ་འདུ་ཤེས་སུམ་ལྡན་གྱི་སྒོ་ནས་བསྒོམ་པའོ། །གཟུགས་མེད་རྣམ་ཐར་བཞི་ནི། ནམ་མཁའ་མཐའ་ཡས་སྐྱེ་མཆེད་དང་། རྣམ་ཤེས་མཐའ་ཡས། ཅི་ཡང་མེད་པའི་དང་། ཡོད་མིན་མེད་མིན་གྱི་སྐྱེ་མཆེད་བཞི་བོ་གཟུགས་མེད་ཞི་བའི་རོ་མྱོང་གི་སྒྲིབ་པ་ལས་གྲོལ་བའི་རྣམ་པར་ཐར་པའོ། །འགོག་པའི་རྣམ་ཐར་ནི། འཕགས་པས་ཟག་བཅས་ཀྱི་འདུ་ཤེས་དང་། ཚོར་བ་འགོག་པའི་སྙོམས་འཇུག་ལ་སྙོམས་པར་ཞུགས་པའོ། །གཉིས་པ་འཇིག་རྟེན་ལས་འདས་པའི་རྣམ་ཐར་བརྒྱད་ནི། འཕགས་ལམ་བརྒྱད་དེ། འོག་ཏུ་འཆད་དོ། །གསུམ་པ་མཐར་ཐུག་གི་རྣམ་ཐར་བརྒྱད་ནི་དབང་ཕྱུག་བརྒྱད་དེ། ཕྱག་མཚན་དག་པའི་སྐབས་སུ་འཆད་དོ། །ཕྱག་བཅུ་དྲུག་ནི། སྟོང་པ་ཉིད་བཅུ་དྲུག་རྣམ་པར་དག་པ་ཉིད་དོ། །དེ་ལ་མིག་སོགས་ནང་གི་སྐྱེ་མཆེད་དྲུག་རང་བཞིན་གྱིས་མ་གྲུབ་པ་ནི་ནང་སྟོང་པ་ཉིད། གཟུགས་སོགས་ཡུལ་དྲུག་རང་བཞིན་གྱིས་མ་གྲུབ་པ་ནི་ཕྱི་སྟོང་པ་ཉིད། ཡུལ་དང་ཡུལ་ཅན་གཉིས་ཀ་རང་བཞིན་གྱིས་མ་གྲུབ་པ་ནི་ཕྱི་ནང་སྟོང་པ་ཉིད། དེ་ལྟ་བུའི་སྟོང་ཉིད་དེའང་རང་བཞིན་གྱིས་མ་གྲུབ་པ་ནི་སྟོང་པ་ཉིད་སྟོང་པ་ཉིད། ཕྱོགས་བཅུའི་སྣོད་བཅུད་ཀྱི་འཇིག་རྟེན་ཐམས་ཅད་རང་བཞིན་གྱིས་མ་གྲུབ་པ་ནི་ཆེན་པོ་སྟོང་པ་ཉིད། དོན་དམ་པ་ནི་རྟོགས་བྱའི་མཆོག་དེ་བཞིན་ཉིད་དང་། ཐོབ་བྱའི་མཆོག་མྱ་ངན་ལས་འདས་པ་གཉིས་ཏེ། དེ་གཉིས་རང་བཞིན་གྱིས་མ་གྲུབ་པ་ནི་དོན་དམ་པ་སྟོང་པ་ཉིད། སྐྱེ་འགགས་གནས་གསུམ་དང་བཅས་པས་འདུས་བྱས་ཁམས་གསུམ་པོ་རང་བཞིན་གྱིས་མ་གྲུབ་པ་ནི་འདུས་བྱས་སྟོང་པ་ཉིད། སྐྱེ་འགགས་མེད་པ་ནམ་མཁའ་སོགས་འདུས་མ་བྱས་ཐམས་ཅད་རང་བཞིན་གྱིས་མ་གྲུབ་པ་ནི་འདུས་མ་བྱས་སྟོང་པ་ཉིད། རྟེན་ཅིང་འབྲེལ་བར་འབྱུང་བ་རྟག་ཆད་ཀྱི་མཐའ་དང་བྲལ་བ་ནི་མཐའ་ལས་འདས་པ་སྟེ། དེ་རང་བཞིན་གྱིས་མ་གྲུབ་པ་ནི་མཐའ་ལས་འདས་པ་སྟོང་པ་ཉིད། ཐོག་མ་དང་མཐའ་མ་མེད་པ་ནི་འཁོར་བ་སྟེ། དེ་རང་བཞིན་གྱིས་མ་གྲུབ་པ་ནི་ཐོག་མ་དང་མཐའ་མ་མེད་པ་སྟོང་པ་ཉིད། བྱང་ཆུབ་ཕྱོགས་མཐུན་སོགས་ནི་སྤང་བར་བྱ་བའམ། དོར་བར་བྱ་བ་མིན་པས་དོར་བ་མེད་པ་སྟེ། དེ་རང་བཞིན་གྱིས་མ་གྲུབ་པ་ནི་དོར་བ་མེད་པ་སྟོང་པ་ཉིད། ཆོས་ཐམས་ཅད་ཀྱི་རང་བཞིན་སྟོང་པ་ཉིད་སུས་ཀྱང་མ་བྱས་པས་རང་བཞིན་ཞེས་བྱ་སྟེ། དེ་རང་བཞིན་གྱིས་མ་གྲུབ་པ་ནི་རང་བཞིན་སྟོང་པ་ཉིད། འདུས་བྱས་དང་། འདུས་མ་བྱས་པ་དང་། འཁོར་བ་དང་། མྱ་ངན་ལས་འདས་པའི་ཆོས་ཐམས་ཅད་རང་བཞིན་གྱིས་མ་གྲུབ་པ་ནི་ཆོས་ཐམས་ཅད་སྟོང་པ་ཉིད། གཟུགས་ནས་རྣམ་མཁྱེན་གྱི་བར་གྱི་ཆོས་སུ་གདགས་པ་དེ་ཐམས་ཅད་ཀྱི་བརྟགས་དོན་གཟུགས་སུ་རུང་བ་སོགས་ནི་རང་གི་མཚན་ཉིད་ཡིན་ལ། དེ་རང་བཞིན་གྱིས་མ་གྲུབ་པ་ནི་རང་གི་མཚན་ཉིད་སྟོང་པ་ཉིད། དུས་གསུམ་ནི་མི་དམིགས་པ་སྟེ། དེ་རང་བཞིན་གྱིས་མ་གྲུབ་པ་ནི་མི་དམིགས་པ་སྟོང་པ་ཉིད། རྐྱེན་ལས་བྱུང་བའི་དངོས་པོ་རྣམས་ལ་རྒྱུན་དང་ཚོགས་པའི་དངོས་པོ་མེད་པ་ནི་དངོས་པོ་མེད་པའི་ངོ་བོ་ཉིད་དེ། དེ་རང་བཞིན་གྱིས་མ་གྲུབ་པ་ནི་དངོས་པོ་མེད་པའི་ངོ་བོ་ཉིད་སྟོང་པ་ཉིད་ཅེས་བྱའོ། །གུག་བསྐྱེད་ནི་མནྟྲ་སྟེ། མ་ལ་ཨུ་ཡི་རྐྱེན་བྱིན་པས་མུ་ཏྲ་སྟེ། ཕྱག་རྒྱ་ཞེས་པར་འགྱུར་ལ། དེ་ནི་རྒྱན་ཏེ་རུས་རྒྱན་ལྔ་བོ་ཉིད་ཀྱིས་ནི་སངས་རྒྱས་ལྔ་རྣམ་པར་མཚོན་ཏེ། སྤྱི་བོའི་འཁོར་ལོ་མི་བསྐྱོད་པ་ཞེས་སོགས་སོ། །ཞི་བས་མི་ཐུལ་བའི་གདུག་པ་ཅན་རྣམས་འདུལ་བའི་ཕྱིར་ཁྲོ་བོའི་ཆ་ལུགས་ཅན་ཉིད་དང་། དེ་བཞིན་དུ་ཆགས་ཅན་འདུལ་བའི་ཕྱིར་ཡུམ་དང་ཞལ་སྦྱོར་གྱི་རྣམ་པ་ཅན་དང་། གཏི་མུག་ཅན་འདུལ་བའི་ཕྱིར་ཁ་དོག་དང་དབྱིབས་ཀྱི་རྣམ་པ་སྣ་ཚོགས་པ་ཅན་ཉིད་དོ། །དེ་ཉིད་གསུམ་ནི་སྐུ་གསུང་ཐུགས་ཀྱི་རྡོ་རྗེ་གསུམ་སྟེ། དེ་སྤྱན་གསུམ་པོས་མཚོན་པའོ། །ཤ་ཡི་ཁམས་རྣམ་པར་དག་པ་ནི་ལྷ་མོ་པུཀྐ་སཱི་རུ་བཤད་ཅིང་། དེ་བཞིན་དུ་ཁྲག་གི་ཁམས་དག་པ་ནི་རི་ཁྲོད་མ། གདོལ་པ་མོ་ནི་ཁུ་བ་དག་པར་བརྗོད། གཡུང་མོས་རྐང་མར་དང་ཚིལ་བུ་དག་པར་བྱེད་དོ། །ཁ་ཟས་ཟོས་ཚད་ཐམས་ཅད་དྭངས་སྙིགས་གཉིས་སུ་གྱུར་ནས་སྙིགས་མ་བཤང་གཅིར་གྱུར་ནས་ཕྱིར་དོར། དྭངས་མ་ནང་ན་གནས་ལ། དེ་ཞག་གཅིག་ནས་ཁྲག་ཏུ་འགྱུར། དེ་ཞག་གཅིག་ནས་ཤ་དེ་ཞག་གཅིག་ནས་ཚིལ། དེ་ཞག་གཅིག་ནས་རུས་པ། དེ་ཞག་གཅིག་ནས་རྐང་། དེ་ཞག་གཅིག་ནས་ཁུ་བར་འགྱུར་བ་ལ་དྭངས་མ་བདུན་འགྱུར་དུ་གྲགས། དེ་ལྟ་བུའི་དྭངས་མ་བདུན་པོ་དེ་ལས་འོ་མ་ལ་སྤྲིས་མ་ཆགས་པ་ལྟར་པགས་པ་རིམ་པ་བདུན་གྲུབ་པ་རྣམ་པར་དག་པ་ནི། བྱང་ཆུབ་ཀྱི་ཡན་ལག་བདུན་ཏེ། བྱང་ཆུབ་ཡན་ལག་བདུན་ནི་འོག་ཏུ་འཆད་དོ། །མགོ་རུས། རྐང་རུས། ཚིགས་རུས། རྩིབས་རུས་ཏེ། རུས་པའི་རིགས་བཞི་ནི་འཕགས་པའི་བདེན་པ་བཞི་བོ་རྣམ་པར་དག་པ་ཉིད་དོ། །དེའང་འབྲས་བུ་སྡུག་བསྔལ་གྱི་བདེན་པ་དང་། རྒྱུ་ཀུན་འབྱུང་གི་བདེན་པ་སྟེ་འཁོར་བ་རྒྱུ་འབྲས་གཉིས་དང་། འབྲས་བུ་འགོག་པ། རྒྱུ་ལམ་གྱི་བདེན་པ་སྟེ་མྱང་འདས་རྒྱུ་འབྲས་གཉིས་དང་བཞིའོ། །ཕྱག་མཚན་གྱི་དག་པ་ནི། གུར་ལེའུ་ལྔ་བ་ལས། གློ་དང་སོགས་ཏེ། གློ་བ་ན་བ་དང་། དབུགས་མི་བདེ་བ་དང་། དེ་བཞིན་དུ་སྨྱོ་བ་སེམས་འཁྲུགས་པ་དང་། ལུས་ཀྱི་ཁོང་སྣད་པས་ཁ་ནས་ཁྲག་སྐྱུགས་པས་ལུས་སྐམ་པར་བྱེད་པ་དང་། མཛེ་ནད་དང་། བིརྫི་ཀ་སྟེ་འབྲུམ་བུའི་ནད་དང་། མཆིན་པ་ན་བ་དང་། མཚེར་པའི་ནད་དེ་ནད་བརྒྱད་པོ་དེ་རྣམས་ནི་གཡས་པའི་ཕྱག་མཚན་གླང་པོ་ཆེ་ལ་སོགས་པའི་སྲོག་ཆགས་བརྒྱད་དུ་གོ་རིམ་བཞིན་དུ་སྤྲུལ་ནས་བཟུང་བས་གདུལ་བྱའི་ནད་དེ་དག་བདག་ཉིད་ལ་བླངས་ནས་བདེ་བ་ཆེན་པོའི་ཡེ་ཤེས་སུ་བསྒྱུར་བ་མཚོན་པར་ཤེས་པར་བྱའོ། །གཡོན་པའི་ཕྱག་མཚན་ས་ཡི་ལྷ་ནི་དང་པོར་བྱས་པ་ནས་ནོར་འཛིན་མཐའ་མར་བྱས་པའི་བར་བརྒྱད་ཀྱིས་ནི། འགྲོ་བ་རྣམས་ལ་དབང་ཕྱུག་བརྒྱད་ཀྱི་དངོས་གྲུབ་ནི་རྩོལ་བར་མཛད་པ་མཚོན་པའོ། །དེའང་གང་ལ་གང་འདུལ་གྱིས་སྐུ་མཐའ་ཡས་པ་སྟོན་པ་སྐུའི་དབང་ཕྱུག རང་རང་གི་སྒྲ་སྐད་དང་མཐུན་པའི་གང་འདུལ་ཆོས་འཁོར་རྒྱུན་མི་འཆད་པ་བསྐོར་བ་གསུང་གི་དབང་ཕྱུག དམིགས་མེད་ཐུགས་རྗེ་ཆེན་པོའི་དཔལ་དང་ལྡན་ཅིང་སེམས་ཅན་གྱི་ཁམས་དབང་ཇི་ལྟ་བ་མཁྱེན་པ་ཐུགས་ཀྱི་དབང་ཕྱུག རྫུ་འཕྲུལ་བསམ་གྱིས་མི་ཁྱབ་པ་ལ་དབང་འབྱོར་བ་རྫུ་འཕྲུལ་གྱི་དབང་ཕྱུག འཁོར་འདས་དུས་གསུམ་མཉམ་ཉིད་རོ་གཅིག་ཏུ་མངོན་པར་བྱང་ཆུབ་པ་ནི་ཀུན་འགྲོའི་དབང་ཕྱུག སྙིང་རྗེ་ཆེན་པོའི་གཞན་དབང་གིས་སེམས་ཅན་གྱི་དོན་མངོན་པར་བསྒྲུབ་པར་འདོད་པ་འདོད་པའི་དབང་ཕྱུག ཡིད་བཞིན་གྱི་ནོར་བུ་ལྟར་འགྲོ་བའི་རེ་འདོད་ཡིད་བཞིན་དུ་བསྐང་བ་ཅི་འདོད་བསྐྱེད་པའི་དབང་ཕྱུག མི་གནས་པའི་མྱ་ངན་ལས་འདས་པའི་གོ་འཕང་མངོན་དུ་མཛད་པ་ཡོན་ཏན་གྱི་དབང་ཕྱུག་སྟེ་བརྒྱད་དོ། །ཕྱག་མཚན་བརྒྱད་དང་སྦྱར་ཚུལ། སྐུ་དང་ས་གཞན་གྱི་རྟེན་བྱེད་པར་མཚུངས། གསུང་དང་ཆུ་གཞན་འཛིན་པར་མཚུངས། ཐུགས་དང་མེ་གསལ་བར་མཚུངས། རྫུ་འཕྲུལ་དང་རླུང་གཡོ་བར་མཚུངས། ཀུན་འགྲོ་དང་ཟླ་བའི་འོད་ཟེར་གཞན་ཐམས་ཅད་ལ་འཇུག་པར་མཚུངས། ཅི་འདོད་བྱེད་པ་དང་ཉི་མས་གཞན་སྨིན་པར་བྱེད་པ་མཚུངས། ཕྲིན་ལས་དང་གཤིན་རྗེ་མཐུ་དང་ལྡན་པར་མཚུངས། ཡོན་ཏན་དང་ནོར་འཛིན་གཞན་གྱི་དབུལ་བ་སེལ་བར་མཚུངས། ཕྱག་རྒྱ་དྲུག་གི་དག་པ་ནི། སྤྱི་བོའི་འཁོར་ལོ་ནི་རིགས་ཀྱི་གཙོ་བོ་མི་བསྐྱོད་པ་དང་། རྣ་ཆའི་ངོ་བོ་ཉིད་དག་པའི་བདག་ཉིད་འོད་དཔག་མེད། མགུལ་གྱི་ཕྲེང་བ་རིན་ཆེན་རིགས་ཀྱི་བདག་པོ། ལག་པ་ལ་སོགས་པའི་གདུབ་བུ་དྲུག་ནི་རྣམ་པར་སྣང་མཛད་དང་། སྐ་རགས་ལ་ནི་དོན་ཡོད་གྲུབ་པ་རྣམ་པར་དག་པའི་གནས་སོ། །ཡན་ལག་ཀུན་ལ་ཞེས་པ་ནི། སེ་རལ་ཁའི་མཆོད་ཕྱིར་ཐོགས་པ་སྟེ་དེ་ནི་རིགས་དྲུག་པ་རྡོར་འཛིན་མགོན་དུ་བལྟ་བར་བྱའོ། །དཀྱིལ་འཁོར་གྱི་དག་པ་ལ། བརྟེན་པ་ལྷའི་དག་པ་ནི། བཅོམ་ལྡན་འདས་ནི་ཆོས་ཀྱི་དབྱིངས་ཀྱི་ཡེ་ཤེས་གཟུགས་ཀྱི་སྐུའི་རྣམ་པར་ཤར་བའོ། །དེ་བཞིན་དུ་གཽ་རཱི་ནི་མེ་ལོང་ལྟ་བུའི་ཡེ་ཤེས། ཙཽ་རཱི་ནི་མཉམ་པ་ཉིད་ཀྱི་ཡེ་ཤེས། བཻ་ཏ་ལཱི་ནི་སོ་སོར་རྟོག་པའི་ཡེ་ཤེས། གྷསྨ་རཱི་ནི་བྱ་བ་གྲུབ་པའི་ཡེ་ཤེས་གཟུགས་ཀྱི་སྐུར་ཤར་བའོ། །དེ་ལ་ཆོས་དབྱིངས་ཡེ་ཤེས་ནི། ཆོས་ནི་སངས་རྒྱས་ཀྱི་ཆོས། དབྱིངས་ནི་རྒྱུ་སྟེ། དབྱིངས་རང་བཞིན་གྱིས་རྣམ་པར་དག་པ་ལ་སྤང་བྱ་གློ་བུར་གྱི་དྲི་མ་ཕྲ་མོས་ཀྱང་དག་པའི་ཡེ་ཤེས་སོ། །མེ་ལོང་ལྟ་བུའི་ཡེ་ཤེས་ནི། ཡེ་ཤེས་གང་ལ་འཁོར་འདས་ཀྱི་ཆོས་ཐམས་ཅད་གཟུགས་བརྙན་གྱི་ཚུལ་དུ་སྣང་བའོ། །མཉམ་ཉིད་ནི། ཡེ་ཤེས་གང་གིས་འཁོར་འདས་ལ་སོགས་པའི་ཆོས་ཀུན་མཉམ་པ་ཉིད་དུ་རྟོགས་པའོ། །སོ་སོར་རྟོག་པ་ནི། ཡེ་ཤེས་གང་རང་བཞིན་གྱིས་འོད་གསལ་བས་ཤེས་བྱ་ཐམས་ཅད་མ་འདྲེས་པར་མཁྱེན་པའོ། །བྱ་བ་གྲུབ་པ་ནི། གདུལ་བྱ་འདུལ་བ་ལ་སངས་རྒྱས་ཀྱི་མཛད་པ་རོ་གཅིག་ཏུ་ལྷུན་གྱིས་གྲུབ་པར་འཇུག་པའོ། །པུཀྐ་སཱི་ནི་བདེ་བ་དང་ལྡན་འདོད་ཀྱི་བྱམས་པ་ཚད་མེད་པ། ཤ་ཝ་རཱི་ནི་སྡུག་བསྔལ་དང་བྲལ་འདོད་ཀྱི་སྙིང་རྗེ་ཚད་མེད་པ། གདོལ་བ་མོ་ནི་བདེ་བ་དང་ལྡན་སྡུག་བསྔལ་དང་བྲལ་ན་དགའ་བའི་དགའ་བ་ཚད་མེད་པ། གཡུང་མོ་ནི་ཆགས་སྡང་གཉིས་དང་བྲལ་བའི་བཏང་སྙོམས་ཚད་མེད་པ་ལྷ་མོའི་གཟུགས་སུ་ཤར་བའོ། །རྟེན་གྱི་དག་པ་ནི། གཞལ་ཡས་ཁང་ནི་བྱང་ཆུབ་ཀྱི་ཕྱོགས་ཀྱི་ཆོས་སུམ་ཅུ་རྩ་བདུན་རྣམ་པར་དག་པའོ། །ཞེས་པ་ནི་མཚོན་པ་ཙམ་སྟེ། ཕྱི་རོལ་གྱི་དཀྱིལ་འཁོར་ནི་རང་གི་སེམས་ཉིད་རྣམ་པར་དག་པ། དེའི་ཡོན་ཏན་ཆོས་ཐམས་ཅད་མཉམ་པ་ཉིད་ཡིན་པས་གྲུ་བཞི་བ། སྒོ་བཞི་རྣམ་པར་ཐར་པའི་སྒོ་བཞི་སྟེ། སྟོང་པ་ཉིད་དང་། མཚན་མ་མེད་པ་དང་། སྨོན་པ་མེད་པ་དང་། མངོན་པར་འདུས་མ་བྱས་པའོ། །འདོད་སྣམ་བཞི་ནི་དྲན་པ་ཉེར་བཞག་བཞི། རྟ་བབས་ཀ་བ་དང་བཅས་པ་བཞི་ནི་ཡང་དག་པར་སྤོང་བ་བཞི། སྒོ་ཁྱུད་བཞི་ནི་རྫུ་འཕྲུལ་གྱི་རྐང་པ་བཞི། རྩིག་པ་ལྔ་ནི་དབང་པོ་ལྔ། དེའི་ཁ་དོག་ལྔ་ནི་སྟོབས་ལྔ། གཞལ་ཡས་ཁང་གི་རྒྱན་གདུགས། རྒྱལ་མཚན། གོས། འཕན། མེ་ཏོག་གི་ཕྲེང་བ། ཟླ་བ་རླུང་གིས་བསྐྱོད་པ། རྔ་ཡབ་ནོར་བུའི་ཡུ་བ་ཅན་དང་བདུན་ནི་བྱང་ཆུབ་ཡན་ལག་བདུན། ནང་གི་ཀ་བ་བརྒྱད་ནི་འཕགས་ལམ་བརྒྱད་དོ། །དྲྭ་བ་ནི་ཉོན་མོངས་པ་འཇོམས་པ། དྲྭ་ཕྱེད་ནི་ཉེ་བའི་ཉོན་མོངས་པ་འཇོམས་པ། རྡོ་རྗེའི་གདུང་བཞི་ནི་ཆོས་ཀྱི་སྡོམ་བཞི་རྗེས་སུ་དྲན་པ་སྟེ། འདུས་བྱས་ཐམས་ཅད་ནི་མི་རྟག་པ། ཟག་པ་དང་བཅས་པ་སྡུག་བསྔལ་བ། ཆོས་ཐམས་ཅད་བདག་མེད་པ། མྱ་ངན་ལས་འདས་པ་ནི་ཞི་བའོ། །ཞེས་པ་བཞིའོ། །ཕྱི་དང་ནང་གི་རྡོ་རྗེའི་རྭ་བ་ཟླུམ་པོ་ནི། ཕྱོགས་ཐམས་ཅད་དུ་མཉམ་པ་ཉིད་དུ་རྡོ་རྗེ་ཐེག་པའི་ཆོས་ཀྱི་འཁོར་ལོ་བསྐོར་བའོ། །དེ་ལ་བྱང་ཆུབ་ཀྱི་ཕྱོགས་ཀྱི་ཆོས་སུམ་ཅུ་རྩ་བདུན་པོ་དམིགས་པ། ངོ་བོ། གྲོགས། བསྒོམ་ཚུལ། འབྲས་བུ་སྟེ་ལྔ་ལྔ་ཚང་བར་མདོར་བསྡུས་ཏེ་བཤད་ན། དྲན་པ་ཉེར་བཞག་བཞི་ནི། ལུས་ཚོར་སེམས་ཆོས་བཞི་ལ། རྗེས་སུ་བལྟ་བའི་ཤེས་རབ་དང་། དམིགས་རྣམ་མི་བརྗེད་པའི་དྲན་པ་མཚུངས་ལྡན་དང་བཅས་པ། ཀུན་རྫོབ་ཀྱི་དབང་དུ་བྱས་ན་ལུས་མི་གཙང་བ། ཚོར་བ་སྡུག་བསྔལ་བ། སེམས་མི་རྟག་པ། ཆོས་བདག་མེད་པའམ་དོན་དམ་པར་ཐམས་ཅད་རང་བཞིན་མེད་པར་བསྒོམ་པས། གནས་སྐབས་སུ་ཕྱིན་ཅི་ལོག་སྤོང་བ་དང་། བདེན་པ་བཞི་ལ་འཇུག་པ་དང་། མཐར་ཟག་བཅས་ཀྱི་ལུས་སོགས་དང་བྲལ་བར་འགྱུར་བའོ། །ཡང་དག་སྤོང་བ་བཞི་ནི། མི་དགེ་བ་དང་། དགེ་བ་གཉིས་སྐྱེས་པ་དང་མ་སྐྱེས་པ་བཞི་ལ་དམིགས་ནས། བླང་དོར་བྱེད་པའི་རྒྱུའི་བརྩོན་འགྲུས་མཚུངས་ལྡན་དང་བཅས་པས་མི་དགེ་བ་སྐྱེས་པ་སྤོང་བ་དང་མ་སྐྱེས་པ་མི་བསྐྱེད་པ་དང་། དགེ་བ་སྐྱེས་པ་སྤེལ་བ་དང་། མ་སྐྱེས་པ་བསྐྱེད་པ་བཞི་ལ། འདུན་འབད་བརྩོན་འགྲུས་རྩོམ་པ་དང་། སེམས་འཛིན་པ་དང་། འཇོག་པའི་ཚུལ་གྱིས་བསྒོམས་པས་མི་མཐུན་པའི་ཕྱོགས་ཉམས་པ་དང་། མངོན་དུ་མི་བྱེད་པ་དང་། གཉེན་པོ་འཕེལ་བ་དང་ཐོབ་པའོ། །རྫུ་འཕྲུལ་གྱི་རྐང་པ་བཞི་ནི། ཏིང་ངེ་འཛིན་གྲུབ་པའི་བྱ་བ་སྤྲུལ་བསྒྱུར་སོགས་ལ་གུས་པར་སྦྱོར་བའི་འདུན་པ་དང་། རྒྱུན་དུ་སྦྱོར་བའི་བརྩོན་འགྲུས་དང་། སྔོན་གྱི་ཏིང་ངེ་འཛིན་གྱི་བག་ཆགས་དང་ལྡན་པའི་སེམས་པ་དང་། དམིགས་པ་རྣམ་པར་འབྱེད་པའི་དཔྱོད་པ་བཞིས། ཉེས་པ་ལྔ་སྤོང་བའི་འདུ་བྱེད་བརྒྱད་ལྡན་གྱི་ཏིང་ངེ་འཛིན་བསྒོམ་པས། རྫུ་འཕྲུལ་སོགས་ཇི་འདོད་བཞིན་མངོན་དུ་འགྱུར་བའོ། །དབང་པོ་ལྔ་ནི། འཕགས་པའི་བདེན་པ་བཞི་ལ་དམིགས་པའི་དད་སོགས་ལྔ་མཚུངས་ལྡན་དང་བཅས་པས་དད་པས་བདེན་པ་རྣམས་ལ་ཡིད་ཆེས་པ་དང་། བརྩོན་འགྲུས་ཀྱིས་བདེན་པ་རྟོགས་པའི་ཕྱིར་དུ་སྤྲོ་བ་དང་། དྲན་པས་དམིགས་རྣམ་མི་བརྗེད་པ་དང་། ཏིང་ངེ་འཛིན་གྱིས་རྩེ་གཅིག་པ་དང་། ཤེས་རབ་ཀྱིས་མི་རྟག་པ་ལ་སོགས་པ་རབ་ཏུ་འབྱེད་པའི་ཚུལ་གྱིས་བསྒོམས་པས་མྱུར་དུ་མཐོང་ལམ་སྐྱེ་བ་དང་། རྟོགས་པ་ཕྱི་མ་འབྱུང་བའོ། །བདེན་པ་མངོན་པར་རྟོགས་པ་ལ་དབང་བྱེད་པས་ན་དབང་པོར་བརྗོད་དོ། །སྟོབས་ལྔ་ནི། དད་བརྩོན་དྲན་ཏིང་ཤེས་རབ་ལྔ་མི་མཐུན་ཕྱོགས་ཀྱིས་བརྫི་བར་མི་ནུས་པའི་ཕྱིར་སྟོབས་ཞེས་བྱ་ལ་གཞན་དབང་པོ་དང་འདྲའོ། །བྱང་ཆུབ་ཀྱི་ཡན་ལག་བདུན་ནི། འཕགས་པའི་བདེན་པ་བཞི་པོ་ཇི་ལྟ་བ་དམིགས་པའི་དྲན་པ་ཡང་དག་བྱང་ཆུབ་ཀྱི་ཡན་ལག་སོགས་བདུན་མཚུངས་ལྡན་དང་བཅས་པས་སྡུག་བདེན་ལ་དམིགས་ནས་དེས་དབེན་པ་ཚོལ་བ་དང་། ཀུན་འབྱུང་དང་བྲལ་བར་འདོད་པ་དང་། འགོག་པ་མངོན་དུ་བྱེད་པ་དང་། ལམ་གྱིས་ཉོན་མོངས་པ་སྤངས་པས་ཡོངས་སུ་བསྒྱུར་བ་ལ་གནས་པས། མཐོང་སྤང་སྤོང་བར་བྱེད་པའོ། །དེ་ལ་དྲན་པ་ནི་གནས་ཀྱི་ཡན་ལག་སྟེ། དགེ་ཆོས་མི་ཉམས་པར་བྱེད་པའི་ཕྱིར། ཆོས་རབ་རྣམ་འབྱེད་ནི་ངོ་བོ་ཉིད་ཀྱི་སྟེ། མཐོང་ལམ་བྱང་ཆུབ་ནི་ཤེས་རབ་ཀྱི་རང་བཞིན་ཡིན་པའི་ཕྱིར། བརྩོན་འགྲུས་ནི་ངེས་པར་འབྱུང་བའི་སྟེ། བགྲོད་བྱ་ཇི་སྲིད་བར་འགྲོ་བར་བྱེད་པའི་ཕྱིར། དགའ་བ་ནི་ཕན་ཡོན་གྱི་སྟེ། སེམས་རྒྱུད་ཚིམས་པར་བྱེད་པའི་ཕྱིར། ལྷག་མ་གསུམ་ནི་ཉོན་མོངས་པ་མེད་པའི་ཡན་ལག་སྟེ། དེའང་ཤིན་སྦྱངས་ནི། གང་གིས་ཉོན་མོངས་པར་མི་འགྱུར་བའི་སྟེ། ཉོན་མོངས་ཀྱི་རྒྱུ་གནས་ངན་ལེན་འཇིག་པའི་ཕྱིར། ཏིང་ངེ་འཛིན་ནི་གང་དུ་ཉོན་མོངས་མེད་པའི་སྟེ། ཏིང་ངེ་འཛིན་ལ་གནས་པ་ནི་གནས་འགྱུར་བའི་ཕྱིར། བཏང་སྙོམས་ནི་ཀུན་ནས་ཉོན་མོངས་པ་མེད་པའི་ངོ་བོའི་ཡན་ལག་སྟེ། བྱིང་རྒོད་དང་བྲལ་བས་ཀུན་ནས་ཉོན་མོངས་ཅན་མ་ཡིན་པའི་ཕྱིར་རོ། །འཕགས་ལམ་བརྒྱད་ནི། དམིགས་གྲོགས་བསྒོམ་ཚུལ་སྔར་དང་འདྲ་ལ། ངོ་བོ་ལ་ཡང་དག་པའི་ལྟ་བ་ནི། ཡོངས་སུ་གཅོད་པའི་ཡན་ལག་སྟེ། མཉམ་བཞག་ཏུ་རྟོགས་པའི་དེ་ཁོ་ན་ཉིད་ངེས་པར་འཛིན་པའི་ཕྱིར། རྟོག་པ་ནི། གཞན་ལ་གོ་བར་བྱེད་པའི་ཡན་ལག་སྟེ། ཇི་ལྟར་རྟོགས་པའི་དོན་སྟོན་པའི་ངག་ཀུན་ནས་སློང་བའི་ཕྱིར། ངག་དང་། ལས་མཐའ། འཚོ་བ་གསུམ་ནི། གཞན་ཡིད་ཆེས་པར་བྱེད་པའི་ཡན་ལག་སྟེ། རིམ་བཞིན་གཞན་གྱིས་དྲིས་པའི་ལན་ལུང་སྟོན་པས་ལྟ་བ་རྣམ་དག་དང་། སྤྱོད་པ་ཕུན་ཚོགས་ཀྱིས་ཚུལ་ཁྲིམས་རྣམ་དག་དང་། ལོག་འཚོ་སྤངས་ཏེ་དེ་བཞིན་གཤེགས་པས་ཇི་ལྟར་གནང་བ་བཞིན་དུ་ལོངས་སྤྱོད་པས་འཚོ་བ་རྣམ་དག་ཏུ་ཡིད་ཆེས་པར་བྱེད་པའི་ཕྱིར། རྩོལ་བ་ནི་ཉོན་མོངས་པའི་སྒྲིབ་པ་སྤངས་པའི་ཡན་ལག་སྟེ། ཀུན་སྦྱོར་ལྷག་མ་སྤོང་བའི་ཕྱིར། དྲན་པ་ནི་ཉེ་ཉོན་སྦྱོང་བའི་ཡན་ལག་སྟེ། ཞི་གནས་ཀྱི་མཚན་མ་མ་བརྗེད་པ་བྱིང་རྒོད་སོགས་ཀྱི་གོ་སྐབས་མི་འབྱེད་པའི་ཕྱིར། ཏིང་ངེ་འཛིན་ནི་ཡོན་ཏན་ཁྱད་པར་ཅན་ལ་སྒྲིབ་པ་སྦྱོང་བའི་ཡན་ལག་སྟེ། མངོན་ཤེས་ལ་སོགས་པའི་ཡོན་ཏན་མངོན་པར་སྒྲུབ་པའི་ཕྱིར་རོ། །འབྲས་བུ་ནི་སྒོམ་སྤང་རྣམས་སྤོང་བ་དང་། ཡོན་ཏན་བསྐྱེད་པའོ། །དུར་ཁྲོད་བརྒྱད་ནི་རང་གི་ལུས་འདི་ཉིད་ཀྱི་སྣ་བུག་གཉིས་གཅིག་ཏུ་བསྡོམས་པའི་ལུས་ཀྱི་བུ་ག་བརྒྱད་རྣམ་པར་དག་པ་སྟེ། བཤང་ལམ་དུ་གཏུམ་དྲག་གི་དུར་ཁྲོད། ཁ་ཚང་ཚིང་འཁྲིགས་པ། སྣ་བུག་གཉིས་འབར་བའི་དུར་ཁྲོད། མིག་གཡས་འཇིགས་བྱེད་ཐོད་པ་ཅན། མིག་གཡོན་ཀི་ལི་ཀི་ལིའི་སྒྲ་སྒྲོགས་པ། རྣ་བ་གཡས་དྲག་ཏུ་དགོད་པ། རྣ་བ་གཡོན་དབང་ཕྱུག་ནགས་ཚལ། གསང་གནས་འཇིགས་བྱེད་མུན་པ་སྟེ། དུར་ཁྲོད་བརྒྱད་བུ་ག་སོ་སོར་དག་པ་དང་སྦྱར་ཏེ་རྗེ་བཙུན་རྩེ་མོས་གསུངས་སོ། །ཕུང་པོའི་དག་པ་ནི། གཟུགས་ཕུང་སོགས་ཏེ། རང་བཅོམ་ལྡན་འདས་སུ་གསལ་བའི་གཟུགས་སུ་རུང་བ་དུ་མ་སྤུངས་པའི་གཟུགས་ཕུང་ནི་ལྷ་མོ་རྡོ་རྗེ་མ་ཡིན་ཏེ། དེ་བཞིན་དུ་ཉམས་སུ་མྱོང་བ་ཚོར་བའི་ཕུང་པོ་ལ་ནི། གསང་བའི་དཀར་མོ་ཉིད་དོ། །མཚན་མར་འཛིན་པའི་འདུ་ཤེས་ནི་ལྷ་མོ་ཆུ་ཡི་རྣལ་འབྱོར་མའོ། །ཡུལ་ལ་མངོན་པར་འདུ་བྱེད་པའི་མཚན་ཉིད་ཅན་གྱི་འདུ་བྱེད་ཀྱི་ཕུང་པོ་ནི་རྡོ་རྗེ་མཁའ་འགྲོ་མ། ཡུལ་སོ་སོར་རྣམ་པར་རིག་པའི་རྣམ་པར་ཤེས་པའི་ཕུང་པོ་དག་པའི་ཚུལ་གྱིས་ནི། བདག་མེད་རྣལ་འབྱོར་མར་ངོ་བོ་ཉིད་ཀྱི་གནས་སོ། །ཁམས་ཀྱི་དག་པ་ནི། ས་ནི་སོགས་ཏེ་སྲ་བ་སའི་ཁམས་དག་པ་ནི་ལྷ་མོ་པུཀྐ་སི་ཞེས་བརྗོད་དོ། །དེ་བཞིན་དུ་གཤེར་བ་ཆུ་ཁམས་དག་པ་ནི་རྔོན་པ་མ་སྟེ་རི་ཁྲོད་མ་ཞེས་བརྗོད། དྲོ་བ་མེའི་ཁམས་དག་པ་ནི་གཏུམ་མོ་སྟེ་གདོལ་པ་མོར་ཤེས་པར་བྱ། གཡོ་བ་རླུང་གི་ཁམས་དག་པ་ནི་གཡུང་མོར་རབ་ཏུ་གྲགས་སོ། །ཉོན་མོངས་པ་དུག་ལྔའི་དག་པ་ནི་ཞེ་སྡང་སོགས་ཏེ་སེམས་འཁྲུགས་པའི་རྣམ་པ་ཅན་གྱི་ཞེ་སྡང་ཞེས་བཤད་པ་དག་པ་ནི་རྡོ་རྗེ་མ་སྟེ་བདག་མེད་མའོ། །ཡུལ་ལ་ཞེན་པའི་རྣམ་པ་ཅན་གྱི་འདོད་ཆགས་ནི་ཆུ་ཡི་རྣལ་འབྱོར་མ། གཞན་གྱི་ཕྱོགས་ལ་མི་བཟོད་པའི་ཕྲག་དོག་ནི་རྡོ་རྗེ་མཁའ་འགྲོ་མ། ཡོ་བྱད་དམ་དུ་འཛིན་པའི་སེར་སྣ་ནི་གསང་བའི་དཀར་མོར་བཤད་ལ། བླང་དོར་མི་ཤེས་པའི་གཏི་མུག་རྣམ་པར་དག་པ་ནི་དེ་བཞིན་དུ་ལྷ་མོ་རྡོ་རྗེ་མར་བཤད་དོ། །སྐྱེ་མཆེད་བཅུ་གཉིས་ཀྱི་དག་པ་ནི། མིག་ལ་སོགས་ཏེ། མིག་དག་པ་ལ་ལྷ་མོ་གཏི་མུག་རྡོ་རྗེ་མ། དེ་བཞིན་དུ་རྣ་བར་ཞེ་སྡང་རྡོ་རྗེ་མ། སྣ་ལ་སེར་སྣ་རྡོ་རྗེ་མ། ཁ་སྟེ་ལྕེ་དག་པ་ལ་འདོད་ཆགས་རྡོ་རྗེ་མ། ལུས་ལ་ཕྲག་དོག་རྡོ་རྗེ་མ། ཡིད་ལ་བདག་མེད་རྣལ་འབྱོར་མ། བསྟན་དུ་ཡོད་པའི་མིག་གི་ཡུལ་དུ་གྱུར་པའི་གཟུགས་དག་པ་ལ་དཀར་མོ་གཽ་རཱིར་རྟག་ཏུ་བཤད། སྒྲ་ལ་ཆོམ་རྐུན་མ་རབ་གྲགས། །དྲི་ཡི་ཆ་ལ་རོ་ལངས་མ། །རོ་ལ་གྷསྨ་རཱི་རབ་གྲགས། །རེག་བྱ་ལ་ས་སྤྱོད་མ་ཞེས་བརྗོད། །ཡིད་ཀྱི་ཡུལ་དུ་གྱུར་པའི་ཆོས་ཀྱི་དབྱིངས་ཏེ་ཆོས་ཁམས་དག་པ་ལ་ནི་མཁའ་སྤྱོད་མ་སྟེ་འདི་དག་དཀྱིལ་འཁོར་ལ་ལྷ་བཀོད་པའི་དག་པ་ནི་མ་ཡིན་གྱི། རང་གི་ལུས་ཀྱི་ཕུང་ཁམས་སྐྱེ་མཆེད་རྣམས་ལྷ་དེ་དང་དེ་དག་ཏུ་དག་པར་བྱ་བ་ཡིན་ནོ།། །།

མཆན་༦ པ།

དེ་ལ་གསུམ་སྟེ། སྤྱིར་གསང་སྔགས་ཀྱི་ལུགས་ལ་དབང་གལ་ཆེ་ཚུལ་དང། བྱེ་བྲག་ཏུ་ས་སྐྱ་བའི་ལུགས་ལ་དབང་གལ་ཆེ་ཚུལ། དགོས་སུ་སྐབས་དོན་དབང་རྒྱས་འབྲིང་བསྡུས་གསུམ་འཆད་པ་དང་གསུམ་ལས། དང་པོ་ནི། ཆོས་རྗེ་ས་སྐྱ་པཎ་ཆེན་གྱིས། །དེས་ན་སྙིང་གཏམ་འདི་ལྟར་ཡིན། །དབང་བསྐུར་ཆོས་སྒོ་ཙམ་མ་ཡིན། །གསང་སྔགས་རྟེན་འབྲེལ་ལམ་བྱེད་པས། །རྟེན་འབྲེལ་བསྒྲིག་པའི་གདམས་ངག་ཡིན། །ཕུང་པོ་ཁམས་དང་སྐྱེ་མཆེད་ལ། །སངས་རྒྱས་ས་བོན་བཏབ་ནས་ནི། །ཚེ་འདིར་སངས་རྒྱས་བྱེད་པ་ཡི། །ཐབས་ལ་དབང་བསྐུར་ཞེས་སུ་བཏགས། །དེས་ན་གང་ཟག་དབང་པོ་རབ། །དབང་བསྐུར་ཉིད་ཀྱིས་གྲོལ་བར་གསུངས། །དབང་གིས་གྲོལ་བར་མ་ནུས་པའི། །གང་ཟག་གཞན་ལ་བསྒོམ་དགོས་སོ། །དེས་ན་དབང་བསྐུར་ཐོབ་པ་དེ། །བསྲུང་ཞིང་འཕེལ་བར་བྱེད་པ་ལ། །བསྒོམ་པ་ཞེས་སུ་བཏགས་པ་ཡིན། །དེ་ཕྱིར་ཕ་རོལ་ཕྱིན་པ་ལ། །སེམས་བསྐྱེད་མིན་པའི་ཆོས་གཞན་མེད། །རྡོ་རྗེ་ཐེག་པའི་སྒོར་ཞུགས་ནས། །དབང་བསྐུར་ལས་གཞན་ཆོས་མེད་དོ། །དེས་ན་ཐུབ་པས་རྒྱུད་སྡེ་ལས། །དབང་བསྐུར་ཁོ་ནར་བསྔགས་པ་དང་། །མཁས་རྣམས་ཅི་ནས་དབང་བསྐུར་ལ། །གུས་པའི་རྒྱུ་མཚན་དེ་ལྟར་ཡིན། །ཅེས་པ་ལྟར་རོ། །གཉིས་པ་ནི། ས་སྐྱ་པའི་ལུགས་ལ་དབང་གལ་ཆེ་ཚུལ་ནི། གསུང་ངག་ལམ་འབྲས་ཀྱི་ལུགས་ལ་རྒྱུའི་དུས་ཀྱི་དབང་དང། ལམ་དུས་ཀྱི་དབང། འབྲས་དུས་ཀྱི་དབང་དང་གསུམ་ཡོད་པ་ལས། དང་པོ་ནི། སྔར་ཐོབ་མ་མྱོང་བ་ཞིག་གིས་བླ་མ་ལས་དཔལ་ཀྱེ་རྡོ་རྗེ་དཀྱིལ་འཁོར་དུ་དབང་བཞི་རྫོགས་པར་ཐོབ་པ་ལ་ཟེར། གཉིས་པ་ནི། རྒྱུ་དབང་ཐོབ་རྗེས་ནས་དབང་དང་བདག་འཇུག་གང་བྱས་ཀྱང་དེ་ཐམས་ཅད་ལམ་དབང་ཡིན་པར་གསུང། དེ་ནི་རྡོ་རྗེ་ཚིག་རྐང་ལས། ལམ་གྱི་ཐུན་བཞི་ལ་དབང་བཞི་བསྒོམས་པས་ལུས་ལ་བརྟེན་ནས་བདེ་ཆེན་གྱི་སྒྲིབ་པ་འགག་ཅིང་འཚང་རྒྱ་བར་གསལ་བས་བཤད་རྒྱུད། ཞེས་གསུངས་པའི་དོན་ལ། ས་ཆེན་ཀུན་སྙིང་ལ་སོགས་པས་འདི་ལ། ཐབས་རྒྱུད་ཀྱི་གཙོ་བོ་ལམ་དབང་། ཞེས་གསུངས་པ་དང། མཁྱེན་བརྩེའི་དབང་ཕྱུག་གིས། རྒྱུ་དུས་ཀྱི་དབང་གི་ཆུ་བོ་ནི། རབ་མཚོན་བྱ་དོན་གྱི་ཡེ་ཤེས། འབྲིང་མཚོན་བྱེད་དཔེའི་ཡེ་ཤེས། ཐ་མའང་སྦྱང་གཞི་སྦྱོང་བྱེད་ངོ་འཕྲོད་པའི་ངེས་ཤེས་སྐྱེས་པ་ལ་ཟེར་བ་ཡིན་པས། དེ་འདྲ་གང་ཡང་མ་བྱུང་ན་ནི་དབང་གྲལ་དུ་བསྡད་པ་ཡིན་གྱི། དབང་ཐོབ་པར་མི་འགྱུར། ཞེས་དང། ཆུ་བོ་དེ་ནམ་མཐར་ཐུག་པར་འགྱུར་ན་ཐ་ནའང་སྦྱང་གཞི་སྦྱོང་བྱེད་ངོ་འཕྲོ་པའི་ངེས་པ་མ་བསྐྱེད་ན་མངོན་རྟོགས་ཀྱི་ཚིག་རིས་མ་ཆགས་ཀྱང་ཤར་སྦྱང་མ་ཆགས་པ་ཡིན་གྱི། དབང་གི་ཆུ་བོ་ནུབ་འགྲོ། ཞེས་དང། ལམ་དུས་ཀྱི་དབང་གི་ཆུ་བོ་ནི། དང་པོ་རྒྱུ་དབང་ཐོབ་པའི་རྗེས་ནས་དབང་དང་བདག་འཇུག་གང་བྱས་ཀྱང་ཐམས་ཅད་ལམ་དབང་ཁོ་ན་ཡིན་ལ། དབང་ཐོབ་པའི་དུས་དེ་ལས་སྔར་ཙམ་དུ་དབང་བཞི་ཉིན་རེས་ཆགས་མེད་བྱེད་ཅེས་གསུངས་པས་ན། ས་སྐྱ་པ་ཐམས་ཅད་ཐོ་རངས་གི་དུས་ནས་ཁ་འདོན་བྱེད་པའི་དོན་དེ་རེད། དབང་གི་ཆུ་བོའི་རྒྱུན་ནམ་དབང་གི་ཡེ་ཤེས་དེ་ཐུན་བཞི་སོགས་བར་མ་ཆད་པར་མར་མེའི་མེ་ལྕེ་འམ་ཆུ་བོའི་རྒྱུན་བཞིན་དུ་ཉམས་སུ་བླངས་ན། ཆོས་པ་རབ་ཞག་སྐྱེད། འབྲིང་ཟླ་སྐྱེད། ཐ་མ་ལོ་སྐྱེད་ཟེར་བ་བཞིན་ནོ། །འདི་ལྟར་ལམ་དུས་ཁོ་ན་ཉམས་སུ་བླངས་ན་གཞན་རྩ་རླུང་འཁྲུལ་འཁོར་སོགས་ལ་འབད་མི་དགོས་ཏེ། རྗེ་བཙུན་གྲགས་པ་རྒྱལ་གྱིས། སྒ་སྟོན་རྡོ་རྗེ་གྲགས་ལ། ཁམས་འདུས་པ་གསུམ་པོ་ཚུལ་བཞིན་དུ་བསྐྱངས་ན་ཏིང་ངེ་འཛིན་བསམ་གྱི་མི་ཁྱབ་པ་སྐྱེ་མོད་ཀྱི། ཉིད་གདམས་ངག་དང་གེགས་སེལ་ལ་ཀློང་དུ་གྱུར་པ་མ་ཡིན། བླ་མའི་དྲུང་ན་ཡོད་པ་མ་ཡིན་པས། བསྐྱེད་རྫོགས་སྦྲེལ་མར་སྒོམ་པའི་ལུགས་འདི་ཁེ་ཆེ། ཞེས་དང། ལམ་དུས་ཐུན་བཞིའི་ཉམས་ལེན་མ་ཆགས་པ་གྱིས་དང། ཉམས་ལེན་ལ་བརྩོན་རུང་མ་བརྩོན་རུང་འཁོར་བའི་རྒྱ་མཚོ་ལས་རང་གྲོལ་ཞིང་གཞན་སྒྲོལ་བའི་ནུས་པ་དང་ལྡན་པར་འགྱུར། ཞེས་གསུངས་སོ། །

གསུམ་པ་སྐབས་དོན་དབང་ཆོག་རྒྱས་འབྲིང་བསྡུས་གསུམ་ནི། སྤྱིར་བཏང་ཕྱི་བསྐྱེད་རིམ་ནི་མངོན་རྟོགས་ལ་ཟེར། ནང་བསྐྱེད་རིམ་ནི་ལུས་དཀྱིལ་ལ་ཟེར། ལམ་དུས་ནི་དབང་བཞི་ཐུན་བཞིར་ལེན་པ་ལ་ཟེར། མངོན་ལུས་གཉིས་སམ་ཕྱི་ནང་གི་བསྐྱེད་རིམ་གཉིས་ནི་ཉི་ཟེར་དུ་གསལ་བར་སོང་ཟིན་ནས། སྐབས་དོན་ལམ་དུས་ཀྱི་དབང་ནི། ཐོག་མར་རང་ཉིད་ཀྱི་རྒྱུ་དུས་ཀྱི་དབང་བསྐུར་ཐོབ་པའི་བླ་མ་དེ་ཉིད་ཀྱི་ཟབ་མོ་ལུས་ཀྱི་དཀྱིལ་འཁོར་དུ་ཞུགས་ཏེ། འཇུག་པའི་སྐབས་སུ་བྱིན་གྱིས་རླབས་པའི་རིམ་པ་ལྔ་ཞེས་པ་བླ་མ་བརྒྱུད་པའི་རིམ་པ། ལྷའི་རིམ་པ། སྔགས་ཀྱི་རིམ་པ། ཡེ་ཤེས་ཀྱི་རིམ་པ། དེ་ཁོ་ན་ཉིད་ཀྱི་རིམ་པ་སྟེ་ལྔས་ཁྱད་པར་དུ་བྱས་ཤིང། དངོས་གཞིའི་དུས་སུ་མཐའ་རྟེན་བཞི་སྤངས་པའི་དབང་བཞི་ལུས་དཀྱིལ་གྱི་ལྷ་དང་བཅས་པས་བླངས་པ་བརྟེན་ནས་རླུང་སེམས་མཁའའ་འགྲོ་ཡབ་ཡུམ་བཅུས་བྱིན་གྱིས་རློབ་པའི་རྟེན་འབྲེལ་བསྒྲིག་ཏེ། རྟེན་དཀྱིལ་འཁོར་བཞི་རྒྱལ་བ་སྐུ་བཞིར་ངོ་འཕྲོད་པར་བྱེད་པའི་ཐབས་མཁས་ཀྱི་ཁྱད་པར་ཏེ། ལག་ཏུ་བླངས་པའི་རིམ་པ་ལམ་དབང་བསྐུར་ཆོག་ལོགས་སུ་གསལ་བ་ལྟར་དང། ཕྱི་ནས་རང་ཉིད་ཀྱིས་རྒྱུན་དུ་གོམས་པར་བྱ་བའི་ཕྱིར། དབང་བཞི་ཐུན་བཞིར་ལེན་པ་ལ། བྱ་བྲལ་མ་ཉི་ཟེར་གྱི་རྩ་བ་ཡིན་པ་དང། དེང་སང་གི་ས་སྐྱ་པ་ཀུན་གྱི་ཕྱག་མཛེས་རྒྱན་ཡིན་པས་དེ་གཉིས་གང་རུང་འདིར་བཀོད་རིག་ན་ཡང། གཞུང་མང་ཞིང་ཉོགས་པར་འགྱུར་བས། རྗེ་བཙུན་གོང་མའི་གསུང་རབ་བཞག་ན། གཞུང་ཉུང་ལ་ཁུངས་ཆོད་པའི་དེ་ལྟར་ན། ས་ཆེན་ཀུན་དགའ་སྙིང་པོས། སྲས་དོན་མ་ལས་གསུངས་པ་དང། རྗེ་བཙུན་རིན་པོ་ཆེས། པོད་སེར་དུ་གསུངས་པ་གཉིས་ལས་དང་པོ་རྣམ་གྲངས་སུ་དགོད་པ་དང། ཕྱི་མ་སྐབས་དོན་དུ་འཆད་པ་གཉིས་ལས། དང་པོ་ནི། ད་ནི་ཐབས་རྒྱུད་ཀྱི་གཙོ་བོ་དབྱིབས་དང་འབྲེལ་བའི་ལམ་དང༌། དབང་བཞི་བསྟན་པའི་ཕྱིར། ལམ་གྱི་ཐུན་བཞི་ལ་དབང་བཞི་བསྒོམས་པས་ཞེས་སྨོས་ཏེ། དེ་ལ་དབང་རྒྱས་པར་བླང་བ། འབྲིང་དུ་བླང་བ། བསྡུས་པར་བླང་བ་གསུམ་མོ། །དང་པོ་རྒྱས་པར་བླང་ན་རང་གི་ལྷ་བརྒྱ་ལྔ་བཅུ་རྩ་བདུན་གྱི་སྒྲུབ་ཐབས་ལ་སོགས་པ་གང་ཡང་རུང་བའི། བསྐྱེད་པའི་རིམ་པའི་ལྷའི་རྣལ་འབྱོར་བསྒོམས་པའི་རྗེས་ལ། སྙིང་གའི་ས་བོན་གྱི་འོད་ཀྱིས་དེ་བཞིན་གཤེགས་པ་རིགས་ལྔའི་ཚོགས། བྱམས་པ་ལ་སོགས་པ་བྱང་སེམས་བརྒྱད། འདོད་རྒྱལ་ལ་སོགས་པ་ཁྲོ་བོ་བཅུ། སྤྱན་མ་ལ་སོགས་པ་ལྷན་ཅིག་སྤྱོད་པའི་རིག་མ་བཞི། གཟུགས་རྡོ་རྗེ་མ་ལ་སོགས་པ་རྗེས་སུ་འབྲང་བ་ལྷ་མོའི་ཚོགས་རྣམས་སྤྱན་དྲངས་ཏེ། ཕྱི་མེ་ཏོག་ལ་སོགས་པ་མཆོད་པ་ལྔ། ནང་འདོད་པའི་ལོངས་སྤྱོད་པ་དྲུག་གི་མཆོད་པ། གསང་བ་བདུད་རྩི་ལྔའི་མཆོད་པ། དེ་ཁོ་ན་ཉིད་བདེ་བ་ཆེན་པོ་ཡེ་ཤེས་ཀྱི་མཆོད་པ། ཨོཾ་ཨ་བྷི་ཥིཉྩཱ་ཏུ་མཱྃ། སརྦ་ཏ་ཐཱ་ག་ཏ། ཞེས་བརྗོད་པས། དབང་བསྐུར་བར་གསོལ་བ་གདབ་པས། དེ་བཞིན་གཤེགས་པ་ཐམས་ཅད་ལག་ན་རིན་པོ་ཆེ་ལས་བྱས་པའི་བུམ་པ་ཡེ་ཤེས་ཀྱི་བདུད་རྩིའི་ཆུས་གང་བ་ཐོགས་ཏེ་ལྷ་བརྒྱ་ལྔ་བཅུ་རྩ་བདུན་པོ་ཐམས་ཅད་དམ། ཕོ་བྲང་གི་གཙོ་བོ་ལྔའམ། ཐུགས་རྡོ་རྗེའི་སྤྱི་བོ་ནས་བདུད་རྩིའི་ཆུ་རྒྱུན་གྱིས་དབང་བསྐུར་ཞིང༌། ངག་ཏུ། སངས་རྒྱས་རྣམས་ནི་ཐམས་ཅད་ཀྱི། །གསང་གསུམ་གནས་ལས་བྱུང་བ་ཡི། །ཁམས་གསུམ་ཀུན་གྱིས་ཕྱག་བྱས་པ། །རྡོ་རྗེའི་དབང་བསྐུར་ཆེན་པོ་སྦྱིན། །ཨོཾ་བཛྲཱི་བྷ་ཝ་ཨ་བྷི་ཥིཉྩཱ་ཧཱུྃ་ཞེས་གསུང་བར་བསམ། དེ་ཙམ་ན་བྱང་ཆུབ་སེམས་དཔའ་རྣམས་ཀྱིས་བཀྲ་ཤིས་ཀྱི་ཚིགས་སུ་བཅད་པ་བརྗོད། ཁྲོ་བོ་རྣམས་ཀྱིས་བགེགས་བསྐྲད། རིག་མ་རྣམས་ཀྱིས་རྡོ་རྗེའི་གླུ་ལེན། ལྷ་མོ་རྣམས་ཀྱིས་མེ་ཏོག་ལ་སོགས་པ་མཆོད་པའི་ཆར་འབེབས་པར་བསམ། དེས་ལུས་ཐམས་ཅད་མི་བསྐྱོད་པའི་རྡུལ་ཕྲ་རབ་ཀྱིས་གང་བས་ཐོབ་བྱ་དབང་ལྔ་ལས་ཆུའི་དབང་ཐོབ། དག་བྱ་དྲི་མ་ལྔ་ལས་རྣམ་ཤེས་ཀྱི་ཕུང་པོའི་དྲི་མ་དག །སྤང་བྱ་ཉོན་མོངས་པ་ལྔ་ལས་ཞེ་སྡང་གི་རྟོག་པ་སྤངས། ཐོབ་བྱ་འབྲས་བུ་ལྔ་ལས། མི་བསྐྱོད་པའི་འབྲས་བུ་ཐོབ་པར་བྱས། ཡེ་ཤེས་ལྔ་ལས། མེ་ལོང་ལྟ་བུའི་ཡེ་ཤེས་ཐོབ་པའི་སྐལ་བ་དང་ལྡན་པར་བྱས། དེ་ཡང་ས་བོན་ནམ་བག་ཆགས་རྒྱུད་ལ་བཞག་པ་སྟེ། དེས་འོག་མ་ཀུན་ལའང་འགྲེའོ། །ཡང་དེ་དག་གིས་རིན་པོ་ཆེའི་ཅོད་པན་མགོ་ལ་བཞག་ནས། ཨོཾ་བཛྲ་རཏྣ་མུ་ཀུ་ཊ་ཨ་བྷི་ཥིཉྩཱ་སོགས་ཞེས་གསུང་ཞིང༌། ལྷ་ཐམས་ཅད་དམ། གཙོ་བོ་ལྔའམ། ཐུགས་རྡོ་རྗེ་འབའ་ཞིག་ལ་དབང་བསྐུར། དབང་ལྔ་ལས་ཅོད་པན། ཚོར་བའི་ཕུང་པོ། སེར་སྣའི་དྲི་མ། རིན་འབྱུང༌། མཉམ་པ་ཉིད་ཀྱི་ཡེ་ཤེས་ཀྱི་རང་བཞིན་དུ་བྱིན་གྱིས་བརླབས་པར་མོས། ཡང་དེ་དག་གིས། སངས་རྒྱས་རྣམས་ཀྱི་རྡོ་རྗེའི་དབང༌། །དེ་རིང་ཁྱོད་ལ་བསྐུར་བར་བྱ། །འདི་དེ་སངས་རྒྱས་ཐམས་ཅད་ཉིད། །ཤིན་ཏུ་གྲུབ་ཕྱིར་རྡོ་རྗེ་ལོང༌། །ཞེས་གསུང་ཞིང་ལྷ་ཐམས་ཅད་དམ། གཙོ་བོ་ལྔའམ། ཐུགས་རྡོ་རྗེ་འབའ་ཞིག་ལ་ལག་པ་གཡས་པར་རྡོ་རྗེ་བྱིན་པར་བསམ། དེས་རྡོ་རྗེའི་དབང་ཐོབ། འདུ་ཤེས་ཀྱི་ཕུང་པོ་དང༌། འདོད་ཆགས་ཀྱི་དྲི་མ་དག །སངས་རྒྱས་འོད་དཔག་མེད། སོ་སོར་རྟོག་པའི་ཡེ་ཤེས་ཀྱི་རང་བཞིན་དུ་བྱིན་གྱིས་བརླབས་པར་མོས། དེ་ནས། ཨོཾ་བཛྲ་ཨ་དྷི་པ་ཏི་སྟྭཾ། ཨ་བྷི་ཥིཉྩཱ་མི་ཏིཥྛ་བཛྲ་ས་མ་ཡ་སྟྭཾ། ཞེས་གསུང་ཞིང་ལྷ་ཐམས་ཅད་དམ། གཙོ་བོ་ལྔའམ། ཐུགས་རྡོ་རྗེ་ལ་ཕྱག་གཡོན་པར་དྲིལ་བུ་བྱིན་པར་བསམ། དེས་དྲིལ་བུའི་དབང་ཐོབ། འདུ་བྱེད་ཀྱི་ཕུང་པོ་དང༌། ཕྲག་དོག་གི་དྲི་མ་དག །བྱ་བ་ནན་ཏན་གྱི་ཡེ་ཤེས་དང༌། དོན་ཡོད་གྲུབ་པའི་རང་བཞིན་དུ་བྱིན་གྱིས་བརླབས་པར་མོས། དེ་ནས་ཡང༌། ཨོཾ་བཛྲ་ས་ཏྭ་སྟྭཾ་ཨ་བྷི་ཥིཉྩཱ་མི། བཛྲ་ན་མ་ཨ་བྷི་ཥེ་ཀ་ཏ། ཀྱེ་དཔལ་རྡོ་རྗེ་ཆེ་གེ་མོ་ཞེས་གསུངས་ནས། དང་པོའི་གསང་མཚན་ནས་མིང་བཏགས་པར་བསམ། དེས་མིང་གི་དབང་ཐོབ། གཟུགས་ཀྱི་ཕུང་པོ་དང་གཏི་མུག་གི་དྲི་མ་དག །ཆོས་ཀྱི་དབྱིངས་ཀྱི་ཡེ་ཤེས་དང༌། རྣམ་སྣང་གི་རང་བཞིན་དུ་བྱིན་གྱིས་བརླབས་པར་བསམས་ཏེ། དེ་ལྟར་རིག་པའི་དབང་ལྔ་ལ་རེ་རེ་ལ་ཆོས་ལྔ་ལྔ་ཚང་བས་རྒྱུ་དུས་སུ་བླ་མ་ལས་ཇི་ལྟར་ཐོབ་པ་བཞིན་དྲན་པར་བྱ་གསུངས་སོ། །དེ་ནས་ཡང༌། དེ་བཞིན་གཤེགས་པ་རྣམས་ཀྱིས། འདི་ནི་སངས་རྒྱས་ཐམས་ཅད་ཉིད། །རྡོ་རྗེ་སེམས་དཔའི་ཕྱག་ན་གནས། །ཁྱོད་ཀྱིས་ཀྱང་ནི་རྟག་ཏུ་བཅང༌། །རྡོ་རྗེ་སེམས་དཔའི་བརྟུལ་ཞུགས་བརྟན། །ཨོཾ་སརྦ་ཏ་ཐཱ་ག་ཏ་སིདྡྷི་བཛྲ་ས་མ་ཡ་ཏིཥྛ། ཨེ་ཥ་ཏྭཾ་དྷ་ར་ཡཱ་མི། ཧི་ཧི་ཧི་ཧི་ཧཱུྃ་ཞེས་གསུངས་ཞིང༌། ལག་པ་གཡས་སུ་རྡོ་རྗེ་བྱིན་ཏེ། འདི་དེ་སངས་རྒྱས་ཐམས་ཅད་ཀྱི། །ཤེས་རབ་དབྱངས་ཀྱི་རྗེས་འགྲོར་བཤད། །ཁྱོད་ཀྱིས་ཀྱང་ནི་རྟག་ཏུ་བཅང༌། །རྒྱལ་བས་བྱང་ཆུབ་མཆོག་ཏུ་བཞེད། །ཅེས་གསུངས་ནས་གཡོན་དུ་དྲིལ་བུ་བྱིན་ཏེ། ལག་པ་གཉིས་ཀྱིས་སྙེམས་མ་ལ་འཁྱུད་པའི་ཚུལ་དུ་ཡོད་པ་ལ། རྡོ་རྗེ་ཆེ་དང་དྲིལ་བུ་ཆེ། །ཟུང་ཞིག་རྡོ་རྗེར་བྱིན་གྱིས་བརླབས། །དེ་རིང་རྡོ་རྗེ་སློབ་དཔོན་གྱུར། །སློབ་མའི་ཚོགས་རྣམས་བསྡུ་བར་གྱིས། །ཞེས་གསུངས་པར་བསམ་པ་ནི། དྲུག་པ་རྫོགས་པའི་སངས་རྒྱས་ཀྱི་དབང་ངོ༌། །དེ་ནས་ཡང༌། ཨོཾ་བཛྲཱི་བྷ་ཝ་ཨ་བྷི་ཥིཉྩཱ་ཞེས་པ་ལ་སོགས་པ་བརྗོད་ཅིང༌། བུམ་པའི་ཆུས་སྤྱི་བོ་ནས་དབང་བསྐུར་བར་བསམ་པ་ནི། བདུན་པ་བུམ་པའི་དབང་སྟེ། དེ་རྣམས་ཀྱིས་ལུས་ཀྱི་དྲི་མ་རགས་རིམ་ཐམས་ཅད་དག་པར་བསམ་མོ། །དེ་ནས་གསང་བའི་དབང་ནི། སྔར་སྤྱན་དྲངས་པའི་ལྷ་རྣམས་ཉིད་ལ། མཆོད་པ་ལྔས་མཆོད་ལ། བཅོམ་ལྡན་ཞི་བ་ཆེན་པོ་ཀྱེ། ཞེས་པས་གསོལ་བ་བཏབ་ལ། རིགས་ལྔ་པོ་མི་བསྐྱོད་པའི་རྣམ་པར་བསྡུས་པ་ལ། མི་བསྐྱོད་པ་ཡབ་ཡུམ་སྐད་ཅིག་གིས་ཐབས་ཤེས་རབ་སྙོམས་པར་ཞུགས་པས། དེ་བཞིན་གཤེགས་པ་ཐམས་ཅད་སྤྱན་དྲངས། ཞལ་ནས་ཞུགས། སྙིང་གར་འོད་དུ་ཞུ་བའི་བྱང་ཆུབ་སེམས་ཀྱི་ཐིག་ལེ་དེ། མུ་ཏིག་གི་རྡོག་མ་ལྟ་བུར་སྦྱོར་མཚམས་ནས་རྒྱུན་ཆགས་སུ་བྱོན་ནས། སྔ་མ་བཞིན་ལྷ་ཐམས་ཅད་དམ། གཙོ་བོ་ལྔའམ། ཐུགས་རྡོ་རྗེ་འབའ་ཞིག་གི་ལྕེ་ལ་བཞག་ནས། ཇི་ལྟར་རྒྱལ་བའི་སངས་རྒྱས་ཀྱིས། །ཞེས་སོགས་བརྗོད་དེ། དབང་བསྐུར་བས། ཁམས་དྭངས་མའི་ཐིག་ལེས་ལུས་ཐམས་ཅད་གང་བས། རླུང་ནང་དུ་ལྡོག་ཅིང་རང་བཞིན་བརྒྱད་ཅུའི་རྟོག་པ་རགས་རིམ་འགག་པར་བསམ། དེས་གསང་བའི་དབང་ཐོབ་པས། ངག་གི་དྲི་མ་རགས་རིམ་རྣམས་དག་པར་མོས་སོ། །དེ་ནས་དབང་གསུམ་པ་ནི། ཕྱི་ནང་གསང་བ་དེ་ཁོ་ན་ཉིད་ཀྱི་མཆོད་པས་མཆོད་ལ། ཡང༌། བཅོམ་ལྡན་ཞི་བ་ཆེན་པོ་ཀྱེ། །ཞེས་པས་གསོལ་བ་བཏབ་ལ། དེ་ནས་གཙོ་བོ་མི་བསྐྱོད་པའི་ཡུམ་ལས་ཡུམ་མཱ་མ་ཀཱི་གཅིག་བྱེ་སྟེ། བདག་ཉིད་ཀྱི་ཡུམ་ལ་ཐིམ་པར་བསམས་ལ། ནམ་མཁའི་དེ་བཞིན་གཤེགས་པ་རྣམས་ཀྱིས། དགའ་སྟེར་གནས་སྟེར་ལྷ་མོ་ནི། །སྣ་ཚོགས་གཟུགས་ཅན་ཡིད་འོང་མ། །ཟུང་ཞིག་ཟུང་ཞིག་སེམས་དཔའ་ཆེ། །ཟུང་ལ་མཆོད་པ་རྟག་ཏུ་གྱིས། །ཞེས་བརྗོད་ཅིང་བདག་ལ་གཏད་པས་བདག་ཉིད་ཀྱི་ཡུམ་ལ་ཐིམ་པར་བསམས་ལ། དེ་ནས་སྙོམས་པར་ཞུགས་པ་ལས། ཡས་བབས་པའི་དགའ་བ་བཞིའི་མཐར་ལྷན་ཅིག་སྐྱེས་པའི་ཡེ་ཤེས་ཉམས་སུ་མྱོང་བར་བསམ་ཞིང༌། སྣང་བ་ཐམས་ཅད་ཀྱང་བདེ་བའི་ཡེ་ཤེས་ཀྱི་ཉམས་སུ་ཤར་བར་བསམས་ལ་དེས་ཤེས་རབ་ཡེ་ཤེས་ཀྱི་དབང་ཐོབ་ནས་སེམས་ཀྱི་དྲི་མ་རགས་རིམ་དག་པར་བསམ་མོ། །དེ་ནས་དབང་བཞི་བ་བླང་བ་ལ། སྤྱན་དྲངས་བ་དང་མཆོད་པ་སྔ་མ་དང་འདྲ་བར་བྱས་ལ། གསོལ་བ་གདབ་པ་ནི། མགོན་པོ་ཐུགས་རྗེ་ཆེ་ལྡན་པ། །དབང་བསྐུར་གསུམ་པོ་བདག་ལ་གནང༌། །རྣམ་པ་ཀུན་གྱི་མཆོག་ལྡན་པའི། །བཞི་བ་ཡང་ནི་བྱིན་གྱིས་རློབས། །ཞེས་གསོལ་བ་བཏབ་པས། དང་པོ་རྟེན་ཅན་དུ་ཐོབ་ན་གཙོ་བོ་མི་བསྐྱོད་པའི་ཡུམ་ལས་ཡུམ་པད་ཅན་མ་ཡེ་ཤེས་ཀྱི་སྣང་བ་གཅིག་བྱེ་སྟེ། རང་གི་ཡུམ་ལ་ཐིམ་སྐད་ཅིག་གིས་ཐབས་ཤེས་རབ་སྙོམས་པར་ཞུགས་པ་ལས་མས་བརྟན་པའི་དགའ་བ་བཞིའི་མཐར་ཆོས་ཐམས་ཅད་ཤིན་ཏུ་རྣམ་པར་དག་པའི་ཡེ་ཤེས་ཉམས་སུ་མྱོང་ཞིང༌། འཁོར་འདས་ཐམས་ཅད་ཀྱང་བདེ་ཆེན་མཆོག་གི་ཏིང་ངེ་འཛིན་གཅིག་གི་ངང་དུ་འཆར་བར་མོས་སོ། །རྟེན་མེད་དུ་འོད་ཀྱི་རིག་མ་ལས་ཐོབ་པའམ། ཚིག་ཙམ་གྱིས་ཐོབ་ན་དེ་བཞིན་གཤེགས་པ་རྣམས་ཀྱིས། ཡེ་ཤེས་འདི་ནི་ཆེས་ཕྲ་ཞིང༌། །ཞེས་པ་ལ་སོགས་པ་བརྗོད་ནས། དངོས་པོ་ཐམས་ཅད་ཀྱི་གནས་ལུགས་རང་གི་སེམས་ཉིད་ཡོངས་སུ་དག་པ། དབང་གསུམ་པའི་དུས་སུ་ཉམས་སུ་མྱོང་བའི་ཡེ་ཤེས། དེ་བཞིན་གཤེགས་པའི་ཐུགས་གཉིས་སུ་མེད་པའི་ཡེ་ཤེས་གསུམ་ལ་ཁྱད་པར་མེད་པར་བསྟན་ནས། ལུས་ངག་ཡིད་གསུམ་ཡང་སྟོང་པ་ཉིད་བདེ་བ་ཆེན་པོར་བྱིན་གྱིས་བརླབས་ནས། སྒོ་གསུམ་གྱི་དྲི་མ་དག་པར་བརྟན་པར་བྱས་པར་མོས་སོ། །དེས་དབང་བཞི་བ་ཐོབ་ལུས་ངག་ཡིད་གསུམ་གྱི་དྲི་མ་དག་གོ །དེ་དག་གིས་ནི་གོ་རིམ་བཞིན་དུ་ལུས་ངག་ཡིད་གསུམ་སྐུ་བཞིར་བྱིན་གྱིས་བརླབས་པར་མོས་པ་བྱས་ཏེ། དབང་རྒྱས་པར་བླང་བའོ། །ཞེས་གསུངས་པ་དང། དབང་་འབྲིང་པོ་དང་བསྡུས་པ་གཉིས་ནི་འོག་གི་རྗེ་བཙུན་གྱི་གསུང་དང་ཁྱད་པར་མེད་པས་འདིར་བྲི་བཤུས་མ་བྱས། ས་ཆེན་གྱི་དགོངས་པའི་དབང་རྒྱས་པ་འདི་ཕྱིས་སུ་འཇམ་མགོན་ངག་དབང་ལེགས་པའི་ལམ་དུས་མ་ནོར་དོན་གསལ་དུ་བཀོད་པ་དེ་ཉིད་ཡིན་ནོ། །གཉིས་པ་རྗེ་བཙུན་རིན་པོ་ཆེས། ལམ་དུས་ཀྱི་དབང་རྒྱས་འབྲིང་བསྡུས་གསུམ་ནི། བླ་མ་དམ་པའི་ཞབས་ལ་སྤྱི་བོས་ཕྱག་འཚལ་ལོ། །ལམ་དུས་ཀྱི་དབང་རྒྱས་པར་ལེན་ན། ཕྱི་ནང་གི་བསྐྱེད་པའི་རིམ་པའི་དམིགས་པ་ཚར་ནས། སྙིང་གའི་ཧཱུྃ་ལས་འོད་བྱུང་སྟེ་དབང་བསྐུར་གྱི་ལྷ། དེ་བཞིན་གཤེགས་པ། རིག་མ། ལྷ་མོ། བྱང་ཆུབ་སེམས་དཔའ། རྡོ་རྗེ་ཁྲོ་བོ་སྟེ་གདན་གསུམ་ཚང་བའི་ལྷ་སྤྱན་དྲང༌། དེ་ནས་ལྷ་མོ་བརྒྱད་ཀྱིས་ཕྱི་ནང་གསང་བ་དང༌། དེ་ཁོ་ན་ཉིད་ཀྱི་མཆོད་པས་མཆོད། ཨ་བྷི་ཥིཉྩ་ཏུ་མཱཾ། སརྦ་ཏ་ཐཱ་ག་ཏ། ཞེས་གསོལ་བ་གདབ། དེ་དག་གི་མདུན་དུ་རིན་པོ་ཆེའི་བུམ་པ་ཁ་རྒྱན་དང༌། མགུལ་ཆིངས་ལ་སོགས་པ་རྒྱན་ཐམས་ཅད་ཀྱིས་བརྒྱན་པ། ཡེ་ཤེས་ཀྱི་བདུད་རྩིའི་ཆུས་གང་བ་དང༌། རིན་པོ་ཆེའི་རྒྱུ་ལས་བྱུང་བ་རིགས་ལྔའི་རང་བཞིན་ཅན་གྱི་དབུ་རྒྱན་དང༌། རྡོ་རྗེ་དང༌། དྲིལ་བུ་སྟེ་དབང་རྫས་རྣམས་ཀྱང་པདྨ་དང་ཟླ་བའི་གདན་ལ་བཞུགས་པར་བསམ། དབང་སྐུར་མཁན་གྱི་གཙོ་བོ་ནི་བདག་གིས་རྒྱུ་དུས་ཀྱི་དབང་བླངས་བའི་བླ་མ་དེ་ཡིན་ཏེ། བླ་མ་ཉིད་ཀྱི་རྣམ་པའམ། དཀྱིལ་འཁོར་གྱི་གཙོ་བོ་རྡོ་རྗེ་འཆང་ཆེན་པོར་མོས། དེ་ལས་ལས་ཀྱི་རྡོ་རྗེ་ཕྱག་གཉིས་པ་ཞིག་བྱེ་སྟེ། ཆོ་ག་སྤོད་པ་རྣམས་ནི་བླ་མས་མཛད། དབང་རྫས་རྣམས་ནི་ལས་ཀྱི་རྡོ་རྗེས་འབྲིམས་པར་བསམ། དེ་ལ་ཐུན་མོང་གི་དབང་དྲུག །རྡོ་རྗེ་སློབ་དཔོན་དང་བདུན་ཀས་བདག་དང་དབང་རྫས་གཉིས་ཀ་ཡོངས་སུ་དག་པ་བཞིར་བྱིན་གྱིས་བརླབ་དགོས་ཏེ། དེའང་དམ་ཚིག་པ་ནི་རྒྱུ་དུས་ཀྱི་རང་མི་འདྲ་སྟེ། ཕོ་བྲང་ལྔའི་གཙོ་བོར་འཕོ། རྡོ་རྗེ་འཆང་ཡང་ཞལ་གཅིག་ཕྱག་གཉིས་པར་འཕོ་ལ། ལྷག་མ་རྣམས་ནི་རྒྱུ་དུས་ཀྱི་དབང་དང་ཁྱད་པར་མེད་དེ། དེའང་དབང་རིམ་པ་བཞིན་དུ་བདག་དང་དབང་རྫས་གཉིས་ཀ་ས་བོན་དང་ཕྱག་མཚན་ལས། དམ་ཚིག་པ་བསྐྱེད་པ་དང༌། སྐྱེ་མཆེད་དང་སྐུ་གསུང་ཐུགས་བྱིན་གྱིས་བརླབ་པ་དང༌། ཡེ་ཤེས་ཀྱི་འཁོར་ལོ་དགུག་གཞུག་བྱ་བ་དང༌། བདག་མ་ཡིན་པ་དབང་རྫས་ལ་དབང་བསྐུར་ནས་རིགས་ཀྱི་བདག་པོའི་རྒྱས་གདབ་སྟེ། དེ་ཞུ་བ་ལས་བྱུང་བའི་དབང་རྫས་ཉིད་དུ་གྱུར་པ་ལས་བླ་མས་གཙོ་བྱས་པ་སྟེ་ཧེ་རུ་ཀ་ལྔས་དབང་བསྐུར་བ་དང༌། དེའི་དུས་སུ་སྤྱན་ལསྩོགས་པ་རིག་མ་རྣམས་ཀྱིས་རྡོ་རྗེའི་གླུ་ལེན། སའི་སྙིང་པོ་ལསྩོགས་པ་བྱང་ཆུབ་སེམས་དཔའ་རྣམས་ཀྱིས་བཀྲ་ཤིས་ཀྱི་ཚིགས་བཅད་བརྗོད། གཤིན་རྗེ་གཤེད་ལ་སོགས་པ་ཁྲོ་བོ་རྣམས་ཀྱིས་བགེགས་སྐྲོད། གཟུགས་རྡོ་རྗེ་ལ་སོགས་པ་ལྷ་མོ་རྣམས་ཀྱིས་མཆོད་པ་བྱེད་པས་ནམ་མཁའ་གང་བ་རྣམས་ཀྱིས་དབང་བསྐུར། དབང་ལེན་མཁན་ནི་དམིགས་པ་རྒྱ་ཆེ་ན་ཕོ་བྲང་ལྔའི་ལྷ་བརྒྱ་ལྔ་བཅུ་རྩ་བདུན། ཕྱིའི་ཧེ་རུ་ཀ་དང་ང་བརྒྱད་ཀྱིས་དབང་བླང༌། དམིགས་པ་རྒྱ་ཆུང་ན་ཕོ་བྲང་ལྔའི་གཙོ་བོ་ཕྱི་ཧེ་རུ་ཀ་དང་དྲུག་གིས་བླང༌། གཞན་རྣམས་ཀྱིས་ཐོབ་པར་བསམ། དམིགས་པ་ཤིན་ཏུ་རྒྱ་ཆུང་ན་ཕྱིའི་ཧེ་རུ་ཀས་དབང་བླངས་ལ། གཞན་རྣམས་ཀྱིས་ཐོབ་པར་བསམ་མོ། །ལྷག་མ་མཆོད་པ་ལྔ་དང་བཤད་པ་ལྔ་ལ་སོགས་པ་དང༌། ཐུན་མོང་གི་བརྟུལ་ཞུགས་དང༌། རྡོ་རྗེ་སློབ་དཔོན་གྱི་དབང་དང༌། གསང་དབང་དང༌། ཤེས་རབ་ཡེ་ཤེས་དང༌། དབང་བཞི་བ་རྣམས་ཀྱང་རྒྱུ་དུས་ཀྱི་དབང་བཞིན་བླང་བར་བྱའོ། །འོན་ཀྱང་རྗེས་གནང་ལསྩོགས་པ་མཐའ་རྟེན་བཞི་ནི་བླང་མི་དགོས་སོ།། །།དབང་འབྲིང་དུ་ལེན་པར་འདོད་ན། ཐོག་མར་མཆོད་ཅིང་གསོལ་བ་གདབ་པ་དབང་རྒྱས་པ་ཇི་ལྟ་བ་བཞིན་བྱས་ལ། དེ་ནས། རྡོ་རྗེ་ཆེ་དང་དྲིལ་བུ་ཆེ། །ཟུང་ཞིག་རྡོ་རྗེར་བྱིན་གྱིས་བརླབས། །དེ་རིང་རྡོ་རྗེ་སློབ་དཔོན་གྱུར། །སློབ་མའི་ཚོགས་རྣམས་བསྡུ་བར་གྱིས། །ཞེས་པས་བུམ་དབང་ཐོབ་པར་བསམ། ཇི་ལྟར་འདས་པའི་སངས་རྒྱས་ཀྱིས། །བྱང་ཆུབ་སྲས་རྣམས་དབང་བསྐུར་བ། །བདག་གིས་གསང་བའི་དབང་གིས་ནི། །སེམས་ཀྱི་རྒྱུན་གྱིས་དབང་བསྐུར་རོ། །ཞེས་གསུང་པས་གསང་དབང་ཐོབ་པར་བསམ། དགའ་སྟེར་གནས་སྟེར་ལྷ་མོ་ནི། །སྣ་ཚོགས་གཟུགས་ཅན་ཡིད་འོང་མ། །ཁྱེར་ཅིག་ཁྱེར་ཅིག་སེམས་དཔའ་ཆེ། །ཁྱེར་ལ་མཆོད་པ་དག་ཏུ་གྱིས། །ཞེས་གསུང་པས་ཤེས་རབ་ཡེ་ཤེས་ཀྱི་དབང་ཐོབ་པར་བསམ། ཡེ་ཤེས་འདི་ནི་ཆེས་ཕྲ་ཞིང༌། །རྡོ་རྗེ་ནམ་མཁའི་དཀྱིལ་ལྟ་བུ། །རྡུལ་བྲལ་མཐར་སྦྱིན་ཞི་བ་ཉིད། །ཁྱོད་རང་ཡང་ནི་དེ་ཡི་ཕ། །ཞེས་བརྗོད་པས་དབང་བཞི་བ་ཐོབ་པར་བསམ། དཀྱིལ་འཁོར་གང་དུ། དབང་གང་ཐོབ། དྲི་མ་གང་དག་པ་ལསྩོགས་པའང་དྲན་པར་བྱའོ།། །།དབང་བསྡུས་པ་ལེན་པར་འདོད་ན། བྱང་ཆུབ་སེམས་ཀྱི་ཆུ་རྒྱུན་གཅིག་ལ་དབང་བཞི་རྫོགས་པར་ལེན་པའི་ལུགས་ཡིན་ཏེ། ཐོག་མར་མཆོད་པ་དང་གསོལ་བ་གདབ་པ་སྔ་མ་དང་འདྲ་བར་བྱས་ལ། དེ་ནས་གཙོ་བོ་ལྔས་བྱང་ཆུབ་ཀྱི་སེམས་ཀྱི་ཆུ་རྒྱུན་གྱིས་ལྷ་ཐམས་ཅད་དམ། གཙོ་བོ་ལྔའམ། ཐུགས་རྡོ་རྗེ་ལ་འཁོར་ལོ་ལྔའི་གནས་སུ་དབང་བསྐུར་བས་དབང་བཞི་ཐོབ་པར་བསམ་ཞིང༌། དྲི་མ་བཞི་དག་པར་མོས་པ་བྱ་སྟེ། འདི་ནི་སློབ་དཔོན་རྣལ་འབྱོར་གྱི་དབང་ཕྱུག་ཆེན་པོ་པདྨ་བཛྲའི་དགོངས་པ་དང་ཚུལ་མཚུངས་པར་བཞེད་དོ། །དེ་ལ་དབང་རྒྱས་འབྲིང་བསྡུས་གསུམ་པོ་ནི་གང་བླངས་ཀྱང་འདྲའོ། །ཞེས་གསུང་ཡང༌། བླ་མ་གོང་མ་རྣམས་དབང་རྒྱས་པ་ལེན་པ་ཁོ་ན་ལ་ཕྱག་ལེན་མཛད་དོ། །ལམ་དུས་ཀྱི་དབང་འདིའང་རྒྱུ་དུས་ཀྱི་དབང་གི་ཆུ་བོ་མ་ནུབ་པར་ཐོབ་པས་བླང་བར་བྱའི། རྒྱུ་དུས་ཀྱི་དབང་གི་ཆུ་བོ་མ་ཐོབ་ན་དགོས་པ་མེད་དོ། །རྒྱུ་དུས་སུ་ཐོབ་ན་ལམ་དུས་ཀྱི་ཐུན་བཞིའི་དབང་ཁོ་ནས་སངས་རྒྱས་འགྲུབ་པར་ནུས་ཏེ། རྩ་བ་རྡོ་རྗེའི་ཚིག་གི་ལུང་དང་སྦྱར་བར་བྱའོ། །ལམ་དུས་སུ་དབང་ལེན་པའི་ཆོ་ག །དགེ་བསྙེན་གྲགས་པ་རྒྱལ་མཚན་གྱིས་སྦྱར་བ།། །།རྫོགས་སྷོ། །ཨ�་ཏི། །ཞེས་རྗེ་བཙུན་གྱི་དགོངས་པ་འདི་ནི་མུས་ཆེན་གྱི་བྱ་བྲལ་མ་དང། དཀོན་མཆོག་ལྷུན་གྲུབ་ཀྱི་ལུས་དཀྱིལ་མཛེས་རྒྱན་གཉིས་ལ་བཀོད་ཅིང་། ས་སྐྱ་པ་ཀུན་གྱིས་དེ་ཉིད་ལ་ཕྱག་ལེན་མཛད་དོ། །འོན་ཀྱང་རྒྱས་འབྲིང་གཉིས་ནི་བླ་མ་ལས་ཇི་ལྟར་ཐོབ་པ་བཞིན་རང་ཉིད་ཀྱིས་ཉིན་རེས་ཆགས་མེད་བྱེད་པ་ཡིན་ལ། བསྡུས་པ་ནི་རྒྱུ་དབང་ཐོབ་ལ། ལམ་དབང་མ་ཐོབ་པ་ཞིག་གམ། ནད་པ་ལྟ་བུ་དབང་རྒྱས་པར་ལེན་པར་ཡེ་མ་ལྕོགས་ན་བྱ་བ་ཡིན་གྱི་གཞན་དུ་བྱ་བ་མ་ཡིན་ནོ། །དེ་དག་གི་གོ་དོན་ནི། དབང་ལྷ་སྤྱན་དྲངས་ནས་དེ་ལ་མཆོད་ཅིང་བསྟོད་ནས་དབང་བསྡུས་པ་ལེན་ཚུལ་རྣམས་ཕྱི་བསྐྱེད་རིམ་དུ་ལེགས་པར་སོང་ཟིན་པ་ལྟར་དང། དབང་རྒྱས་འབྲིང་གཉིས་ཚིག་གི་མང་ཉུང་ཙམ་མ་གཏོགས་གོ་དོན་ཕལ་ཆེ་བ་གཅིག་པ་ཡིན། ཚིག་གི་ངོ་གདོང་ཙམ་ནི་གོ་སླ་ལ། དམིགས་བསལ་ཁོ་བོའི་དྲན་ལམ་དུ་ཅུང་ཟད་རེ་ཡོད་པ་ནི། ལམ་དུས་ཀྱི་དབང་ལེན་པ་ན། སྭཱ་བྷ་ཝས་སྟོང་ཉིད་བསྒོམ་པས་འཆི་བ་སྦྱོང་། གདན་གྱིས་སྐྱེ་གནས་སྦྱོང་། ཕྱག་མཚན་གྱི་ས་བོན་གྱིས་མཚན་པས་བར་སྲིད་སྦྱོང་། སྐུ་འགྲུབ་པས་ལུས་དང་། སྐྱེ་མཆེད་བྱིན་རླབས་ཀྱིས་ལུས་ནར་སོན་པ་སྦྱོང་། ཡེ་ཤེས་པ་གཞུག་པས་བསམ་པ་དང་། རིགས་བདག་གིས་རྒྱས་བཏབ་པས་མངའ་ཐང་ལ་ལོངས་སྤྱོད་པ་སྦྱོང་བ་ཡིན་གསུང་། དབང་ལྷ་རྒྱལ་བ་རིགས་ལྔ་ཞི་སྐུ་ཡིན་པ་ལ་མི་བསྐྱོད་པ་ཆུ་དབང་གི་སྐབས་སུ། བཅོམ་ལྡན་དེ་བཞིན་གཤེགས་པ་སོགས་ཀྱིས་གསོལ་བ་བཏབ་པ་ན། རིགས་ལྔ་ཞལབརྒྱད་ཕྱག་བཅུ་དྲུག་པ་རང་འོད་ཀྱི་ཡུམ་དང་བཅས་ཁྲོ་ཆགས་ཀྱི་རྣམ་པ་ཅན་དུ་འགྱུར་བ་ཡིན། རིགས་པའི་དབང་ལང། བརྟུལ་ཞུགས་ཀྱི་དབང། རྡོ་རྗེ་སློབ་དཔོན་གྱི་དབང་། དབང་གོང་མ་གསུམ་དང་བཅས་པའི་ཆོ་ག་རྣམས་གཙོ་བོ་མི་བསྐྱེད་པས་མཛད་ཅིང། རིགས་གཞན་རྣམས་ཀྱིས་དབང་བསྐུར་བའི་སྟངས་ཀ་མཛད་པ་མ་གཏོགས་གོ་འཕོ་མི་དགོས། རིགས་མ་རྣམས་ཀྱིས་རྡོ་རྗེའི་གླུ། བྱང་ཆུབ་སེམས་དཔའ་རྣམས་ཀྱིས་བཀྲ་ཤིས་བརྗོད། ཁྲོ་བོ་རྣམས་ཀྱིས་བགེགས་བསྐྲད། ལྷ་མོ་རྣམས་ཀྱིས་མཆོད་པ་བྱེད་པའི་དམིགས་པ་འདི་རིགས་པའི་དབང་ལྔ། བརྟུལ་ཞུགས་དབང། སློབ་དཔོན་གྱི་དབང་དང་བཅས་པ་ཀུན་ལ་དམིགས་པ་འདི་དགོས། རིགས་བདག་གི་སྤྱི་བོར་དབང་རྟགས་ནི། མི་བསྐྱོད་པ་ལ་རྡོ་རྗེ་རྩེ་ལྔ་སྔོན་པོ། རིན་འབྱུང་ལ་རིན་ཆེན་ཟུར་བརྒྱད་སེར་པོ། འོད་དཔག་མེད་ལ་པདྨ་དམར་པོ། དོན་ཡོད་གྲུབ་པ་ལ་རལ་གྲི་དཀར་པོ་ཡིན་པར་དབང་ཆུ་ཐོ་ཡིག་ལས་བཤད། རྣམ་སྣང་ལ་འཁོར་ལོ་དཀར་པོ་ཡིན། སློབ་དཔོན་གྱི་དབང་གི་མཐར་རབ་གནས་མཛད་པ་ན། རྡོ་རྗེ་འཆང་གི་རྣམ་པ་ལས་སྔར་བཞིན་ཀྱེ་རྡོ་རྗེ་ལྷ་དགུ་ལུས་དཀྱིལ་དང་བཅས་པའི་རྣམ་པར་འགྱུར་བ་ཡིན། དབང་གོང་མ་གསུམ་པོ་གཙོ་བོ་མི་བསྐྱོད་པ་ཁོ་ནས་མཛད། རིགས་པའི་དབང་ལྔའི་གོ་དོན་ནི། ཇི་ལྟ་བ་མཁྱེན་པའི་དབང་ལ་རང་བཞིན་རྣམ་དག་དང་། གློ་བུར་དྲི་བྲལ་གཉིས་ལས། རང་བཞིན་རྣམ་དག་གི་དབང་ནི་མི་བསྐྱོད་པ་ཆུ་དབང། གློ་བུར་དྲི་བྲལ་གྱི་དབང་ནི་ཅོ་པན་གྱི་དབང། ཇི་སྙེད་པ་མཁྱེན་པའི་དབང་ནི་འོད་དཔག་མེད་རྡོ་རྗེའི་དབང། ཇི་ལྟ་ཇི་སྙེད་མཁྱེན་པ་དེས་སེམས་ཅན་གྱི་དོན་བྱེད་པ་ལ་ཕྲིན་ལས་ཀྱི་དབང་ནི་དོན་གྲུབ་དྲིལ་བུའི་དབང། ཕྲིན་ལས་གཟུགས་སྐུས་མཛད་ཅིང། གཟུགས་སྐུ་དེ་ལ་རྣམ་པར་སྣང་མཛད་མིང་གི་དབང་བསྐུར་བ་ཡིན། དེ་ནས་སྣང་གྲགས་རིག་གསུམ་ལྷ་སྔགས་ཡེ་ཤེས་སུ་སྤྲད་ཅིང་སྒོ་གསུམ་རྡོ་རྗེ་གསུམ་དང་མི་འབྲལ་བའི་དོན་དུ་དམ་ཚིག་གསུམ་སྦྱིན་པར་བྱེད། དབང་གོང་མ་གསུམ་གྱི་དུས་སུ་གསལ་སྟོང་བདེ་བས་བརྒྱན་པའི་ཏིང་ངེ་འཛིན་དང། བདེ་སྟོང་ཟུང་འཇུག་གི་ཡེ་ཤེས་སྐྱེ་བའི་མོས་པ་དགོས།

ཟུར་བཀོད་༧ པ་ཚིགས་བཅད་རྣམས་ཀྱི་འགྲེལ་བ།

ཚིགས་བཅད་རྣམས་ཀྱི་འགྲེལ་བ་སྒ་ངག་དབང་ལེགས་པའི་མཛད་པ་སོར་བཞག་བྱས་ན། དཔལ་ཀྱེ་རྡོ་རྗེའི་ཕྱི་ནང་གི་བསྐྱེད་པའི་རིམ་པ་ལམ་དུས་ཀྱི་དབང་ལེན་པའི་སྐབས་རྣམས་སུ་ཉེ་བར་མཁོ་བའི་ཟིན་བྲིས་བཞུགས་སོ། །རྣམ་ཐར་ཞལ་ལྡན་སྟོང་ཉིད་ཕྱག་གི་ཡལ་གས་འཛིན་པའི་མཚན་མ་ཡིས། །འགྲོ་བའི་བྲོ་བརྒྱད་མངོན་པར་སྡུད་ཅིང་དབང་ཕྱུག་བརྒྱད་ཀྱི་དཔལ་སྟེར་བ། །བསྡུ་དངོས་ཞབས་ཀྱི་གར་སྟབས་བསྒྱུར་བ་བདུད་བཞིའི་སྟེང་ན་རྣམ་པར་རྩེན། །ཁྱབ་བདག་བླ་མ་དགེས་པ་རྡོ་རྗེས་བྱང་ཆུབ་བར་དུ་བདག་སྐྱོངས་ཤིག །གང་གི་ཕྱི་ནང་བསྐྱེད་པའི་རིམ་པ་དང་། །ལམ་དུས་དབང་བཞི་ཚུལ་བཞིན་ལེན་པའི་ཚེ། །དཀའ་གནས་ཀུན་གསལ་བགྱིད་པའི་ལེགས་བཤད་ཀྱི། །ཟིན་བྲིས་འགོད་ལ་བདག་ཡིད་སྤྲོ་བ་བརྟས། །འདི་ནི་དང་པོའི་ལས་ཅན་སྙིང་ནོར་ཏེ། །དཔྱོད་ལྡན་མཁས་པ་རྣམས་ཀྱང་ཟབ་དོན་གྱི། །ཉམས་ལེན་མཆོག་ལ་བདེ་བླག་འཇུག་བྱེད་པའི། །གནས་སྐབས་ཉེར་མཁོའི་བརྗེད་བྱང་འདི་ལོངས་ཤིག །སྐྱབས་འགྲོའི་ཚིག་གི་གོ་དོན་འབྲུ་གནོན་ནི། བདག་དང་ཞེས་པས་རྣལ་འབྱོར་པ་རང་དང་འགྲོ་བ་ཞེས་པས་དགྲ་གཉེན་བར་མའི་འགྲོ་བ་མཐའ་སྐོར་དུ་ཡོད་པ་དེའང་ཁ་ཤས་ཙམ་མིན་པ་ཕྱོགས་བཅུའི་ནམ་མཁའི་མཐའ་དང་མཉམ་པའི་སེམས་ཅན་ཐམས་ཅད། དུས་ཇི་ཙམ་གྱི་བར་སྐྱབས་སུ་འགྲོ་ན། མི་འདྲ་བ་འགའ་ཞིག་ཡོད་ནའང་སྔགས་ཀྱི་སྐབས་འདིར་སྔགས་ལམ་ལ་ཞུགས་པའི་དུས་འདི་ནས་བཟུང་སྟེ་ཇི་སྲིད་བྱང་ཆུབ་སྙིང་པོ་བཅུ་གསུམ་རྡོ་རྗེ་འཛིན་པའི་གོ་འཕང་ལ་མཆིས་ཀྱི་བར་དུ་ཕྱོགས་བཅུ་དུས་གསུམ་གྱི་རྒྱལ་བ་ཆོས་ཉིད་དེ་བཞིན་ཉིད་དག་པ་གཉིས་ལྡན་གྱིས་ངང་དུ་གཤེགས་པ་ཐམས་ཅད་ཀྱི་སྐུ་རྣམ་པར་སྣང་མཛད། གསུང་འོད་དཔག་མེད། ཐུགས་མི་བསྐྱོད་པ། ཡོན་ཏན་རིན་ཆེན་འབྱུང་ལྡན། ཕྲིན་ལས་དོན་ཡོད་གྲུབ་པ་ཐམས་ཅད་ཀྱི་ངོ་བོ། གདུལ་བྱ་འདོད་ཆགས་ལ་སྤྱོད་པའི་གཉེན་པོ་འདུལ་བའི་སྡེ་སྣོད་ཉི་ཁྲི་ཆིག་སྟོང་། ཞེ་སྡང་ལ་སྤྱོད་པའི་གཉེན་པོ་མདོ་སྡེའི་སྡེ་སྣོད་ཉི་ཁྲི་ཆིག་སྟོང་། གཏི་མུག་ལ་སྤྱོད་པའི་གཉེན་པོ་མངོན་པའི་སྡེ་སྣོད་ཉི་ཁྲི་ཆིག་སྟོང་། དུག་གསུམ་ཆ་མཉམ་ལ་སྤྱོད་པའི་གཉེན་པོ་གསང་སྔགས་ཀྱི་སྡེ་སྣོད་ཉི་ཁྲི་ཆིག་སྟོང་སྟེ་ཆོས་ཀྱི་ཕུང་པོ་སྟོང་ཕྲག་བརྒྱད་ཅུ་རྩ་བཞིའི་འབྱུང་གནས། འཕགས་པའི་དགེ་འདུན་ཐམས་ཅད་ཀྱི་མངའ་བདག རྗེ་བཙུན་ཞེས་པ་དད་སྒྲོལ་ཏེ་དད་པ་ཅན་འཁོར་བའི་རྒྱ་མཚོ་ལས་སྒྲོལ་བར་མཛད་པ་པོ་རྩ་བ་དང་བརྒྱུད་པར་བཅས་པའི་དཔལ་ལྡན་བླ་མ་དམ་པ་ཞེས་ཚོགས་གཉིས་ཟུང་འཇུག་གི་དཔལ་དང་ལྡན་ཞིང་། བླ་མའི་སྐད་དོད་ལ་གུ་རུ་ཞེས་འབྱུང་། དེའི་སྒྲ་ལས་དྲངས་ན་ལྕི་བ་སྟེ། དགེ་སློང་མའི་ལྕེ་བའི་ཆོས་ལ་བླ་མའི་ཆོས་ཞེས་བསྒྱུར་བ་ལྟར་ཡོན་ཏན་གྱི་ཁུར་གྱིས་ལྕི་བས་ན་བླ་མ། དེ་ལ་གསོལ་བ་ཕུར་ཚུགས་སུ་བཏབ་ན་ཚེ་འདིའམ་བར་དོ་སོགས་སུ་སངས་རྒྱས་འབྱིན་པར་ནུས་པས་དམ་པ་སྟེ། ཆོ་ག་རྣམ་དག་གིས་བླ་མེད་ཀྱི་དབང་བཞི་རྫོགས་པར་བསྐུར་བའི་རྡོ་རྗེ་སློབ་དཔོན་ནོ། །རྣམས་ཞེས་པ་མང་ཚིག་སྟེ་རྩ་བརྒྱུད་ཀྱི་བླ་མ་ཐམས་ཅད་ལ་སྐྱབས་སུ་མཆིའོ། །ཞེས་སོ། །རྫོགས་པའི་སངས་རྒྱས་བཅོམ་ལྡན་འདས་ཞེས་པ་ཤེས་བྱའི་དཀྱིལ་འཁོར་ཡོངས་སུ་རྫོགས་པའི་ཚོགས་ལ་མི་ཤེས་པའི་གཉིད་སངས་ནས་བློ་གྲོས་ཀྱི་སྣང་བ་རྒྱས་པ་བདུད་བཅོམ་ཞིང་དབང་ཕྱུག་ལ་སོགས་པའི་ཡོན་ཏན་དྲུག་གི་སྐལ་བ་དང་ལྡན་པ་སྟེ། དེའང་ཐོག་མར་རྩ་བ་ཉེ་བའི་ཉོན་མོངས་པ་མཐའ་དག་སྤངས་པས་ཉོན་མོངས་པའི་བདུད་བཅོམ། ཉོན་མོངས་པ་མེད་པས་གང་གིས་ཀྱང་བར་ཆད་བྱེད་མི་ནུས་པས་ལྷ་བུའི་བདུད་བཅོམ། བར་ཆད་མེད་པས་འཆི་བ་མེད་དེ་ཚེ་ལ་དབང་ཐོབ་པས་འཆི་བདག་གི་བདུད་བཅོམ། འཆི་བ་མེད་པས་ཕུང་པོ་ཉིང་མཚམས་སྦྱོར་བ་མེད་པས་ཕུང་པོའི་བདུད་བཅོམ་པར་མཛད་དོ། །ཡོན་ཏན་དྲུག་ནི། དབང་ཕྱུག་ཕུན་སུམ་ཚོགས་པ་ནི་སྟོན་པ་ལ་འཇིག་རྟེན་ན་ལྷ་དང་བདུད་དང་ཚངས་པ་ལ་སོགས་པ་གང་གི་ཀྱང་ཆོས་དང་མཐུན་པར་རྒོལ་བ་མེད་པ་སྟེ་ལམ་དུས་སུ་ཤེས་རབ་ཀྱི་ཕར་ཕྱིན་མཐར་ཕྱིན་པའི་ཡོན་ཏན་ནོ། །གཟུགས་བཟང་བ་ནི་བ་སྤུས་ཁུང་བུ་གཅིག་ལའང་བསྐལ་པའམ་བསྐལ་པ་ལས་ལྷག་པར་བལྟས་ཀྱང་ཆོག་མི་ཤེས་པ་སྟེ་བཟོད་པ་མཐར་ཕྱིན་པའི་ཡོན་ཏན་ནོ། །གྲགས་པ་ནི་གདུལ་བྱ་གང་ན་གནས་པ་དེར་བཅོམ་ལྡན་འདས་ཀྱི་གྲགས་པ་དང་སྙན་པས་ཁྱབ་སྟེ་དེ་དག་གི་ཡིད་ཚིམ་པར་བྱེད་པ་སྟེ། ལྷ་རྣམས་ནི་བདག་ཅག་ལྷ་རྣམས་ཀྱི་སྟོན་པ་ཞེས་བྱ་བ་ལ་སོགས་པ་ལྟ་བུ་སྟེ་ཚུལ་ཁྲིམས་མཐར་ཕྱིན་པའི་ཡོན་ཏན་ནོ། །དཔལ་ནི་ཞིང་ཁམས་དང་འཁོར་གྱི་ཚད་སུས་ཀྱང་བཟུང་བ་མ་ནུས་པ་སྟེ་སྦྱིན་པ་མཐར་ཕྱིན་པའི་ཡོན་ཏན་ནོ། །ཡེ་ཤེས་ནི་སྐད་ཅིག་གཅིག་གིས་ཁོངས་སུ་ཤེས་བྱའི་དཀྱིལ་འཁོར་ཐམས་ཅད་ཀྱི་ཇི་སྙེད་པས་ཇི་ལྟ་བ་ཐམས་ཅད་མཁྱེན་པ་སྟེ་བསམ་གཏན་མཐར་ཕྱིན་པའི་ཡོན་ཏན་ནོ། །བརྩོན་འགྲུས་ཕུན་སུམ་ཚོགས་པ་ནི་སྐད་ཅིག་མ་གཅིག་ལ་གདུལ་བྱ་མཐའ་དག་གི་སྐལ་པ་ཇི་ལྟ་བ་བཞིན་དོན་མཛད་པ་སྟེ་བརྩོན་འགྲུས་ཕར་ཕྱིན་མཐར་ཕྱིན་པའི་ཡོན་ཏན་ནོ། །དེ་སྐད་དུ། དབང་ཕྱུག་དང་ནི་གཟུགས་བཟང་དང་། །དཔལ་དང་གྲགས་དང་ཡེ་ཤེས་དང་། །བརྩོན་འགྲུས་ཕུན་སུམ་ཚོགས་པ་སྟེ། །དྲུག་པོ་དེ་ལ་སྐལ་ཞེས་བྱ། །ཞེས་གསུངས། འདས་ཞེས་པ་སླ་ཐབས་སུ་བསྣོན་པའོ། །དམ་པའི་ཆོས་ཞེས་པ་དམ་པའི་སྐྱེས་བུ་རྫོགས་པའི་སངས་རྒྱས་ཀྱི་ཞལ་ནས་གསུངས་པའི་ལུང་གི་ཆོས་སྡེ་སྣོད་གསུམ་དང་གསུང་རབ་ཡན་ལག་བཅུ་གཉིས། རྟོགས་པའི་ཆོས་དེ་དག་གི་ཐུགས་རྒྱུད་ལ་བཞུགས་པའི་འགོག་བདེན་དང་ལམ་བདེན་གྱིས་བསྡུས་པ་རྣམས་སོ། །འཕགས་པའི་དགེ་འདུན་ཞེས་པ་སོ་སོའི་སྐྱེ་བོའི་ས་ལས་རིང་དུ་འཕགས་པའི་གང་ཟག་དགེ་བའི་བྱ་བ་ལ་གཅིག་ཏུ་འདུན་པ་ནམ་ཡང་མི་ཕྱེད་པས་དེ་སྐད་ཅེས་བྱའོ། །འདིར་རྡོར་སེམས་བསྒོམ་བཟླས་རྗེས་སུ། ཨ་བྷི་དྷ་ན་ལས་འབྱུང་བ། བདག་ནི་མི་ཤེས་སོགས་རྐང་བ་དྲུག་འདོན་པ་ཕྱག་ལེན་ཡིན། དེར་ཡང་ངོར་ལུགས་ལ་བླ་མ་བདག་ནི་མི་ཤེས་ཞེས་སྦྱོར། ཚར་ལུགས་ལ་མགོན་པོ་བདག་ནི་ཞེས་སོགས་གསུངས་པ་གཉིས་ཀ་གནད་འདྲ་སྟེ། སྤྱི་བོ་ན་བཞུགས་པའི་བླ་མ་དང་གཉིས་སུ་མེད་པའི་འཁོར་ལོའི་མགོན་པོ་དཔལ་རྡོ་རྗེ་སེམས་དཔའ་ལ་བོད་པ་སྟེ། འདིས་རྟེན་གྱི་སྟོབས་བསྟན། བདག་ནི་མི་ཤེས་སོགས་རྐང་པ་གསུམ་གྱིས་རྣམ་པར་སུན་འབྱིན་པའི་སྟོབས་བསྟན་ཏེ། དེའི་དོན་ནི། བདག་ནི་རྡོ་རྗེ་འཆང་ཆེན་པོས་རྒྱུད་སྡེ་རྣམས་ལས་དགག་སྒྲུབ་གནང་གསུམ་གྱི་དམ་ཚིག་གི་རྣམ་བཞག་རྒྱ་ཆེར་གསུངས་པ་རྣམས་ཇི་ལྟ་བར་མི་ཤེས་པས་བླང་དོར་གྱི་གནས་ལ་རབ་ཏུ་རྨོངས་པ་སྟེ། ཞེས་པས་ལྟུང་བ་འབྱུང་བའི་སྒོ་བཞི་ལས་མ་ཤེས་པ་དངོས་སུ་སྨོས་ནས། མ་གུས་པ་དང་། བག་མེད་པ་དང་། ཉོན་མོངས་པ་མང་བ་གསུམ་ཤུགས་ལས་བསྟན་ཏོ། །དེའི་སྟོབས་ཀྱིས་རྒྱུ་མཉམ་བཞག་དང་རྗེས་སྤྱོད་བཟའ་སྲུང་མི་འབྲལ་བའི་དམ་ཚིག་རྣམས་ལས། བདག་ནི་འགལ་ཞིང་ཉེས་པ་ཕོག་པས་འབྲས་བུ་མཆོག་ཐུན་མོང་གི་དངོས་གྲུབ་ཐོབ་པ་ལས་ཉམས་པ་བདག་ལ། བླ་མ་དང་གཉིས་སུ་མེད་པའི་འགྲོ་བའི་མགོན་པོ་རྡོ་རྗེ་སེམས་དཔའ་ཁྱོད་ཀྱིས་སྐྱབས་པར་མཛོད་ཅིག ཅེས་སོ། །གཙོ་བོ་རྡོ་རྗེ་འཛིན་པ་སོགས་རྐང་པ་གསུམ་གྱིས་གཉེན་པོ་ཀུན་ཏུ་སྤྱོད་པའི་སྟོབས་བསྟན་ཏེ། དེའང་རིགས་དང་དཀྱིལ་འཁོར་ཐམས་ཅད་ཀྱི་གཙོ་བོ་བཅོམ་ལྡན་འདས་རྡོ་རྗེ་འཛིན་པ་ཆེན་པོ་སྟེ། དེ་ཉིད་ཀྱི་ཐུགས་ནི་ཐུགས་རྗེའམ་སྙིང་རྗེ་ཆེན་པོའི་བདག་ཉིད་ཅན། འགྲོ་བའི་གཙོ་བོ་དེ་ཉིད་ལ་སྙིང་ནས་དད་པས་བདག་སྐྱབས་སུ་མཆི་ཞིང་། དེས་ཇི་ལྟར་བཅས་པའི་དམ་ཚིག་རྣམས་སྲོག་གི་ཕྱིར་ཡང་མི་བཏང་ངོ་སྙམ་དུ་དམ་འཆའོ། །དེ་ལྟར་བྱས་པས་ཉེས་ལྟུང་ཐམས་ཅད་དག་ཡོད་སྙམ་པ་སོར་ཆུད་པའི་སྟོབས་སོ། །སྐུ་གསུང་ཐུགས་སོགས་ཚིག་ལྷུག་གི་དོན་ནོ། །རང་གཞན་གྱི་ལུས་སྣང་སྟོང་དབྱེར་མེད་ཡི་དམ་ལྷ་ཡི་སྐུ་རུ་ཤེས་པས་ལུས་ལ་མི་སྨོད་ཅིང་། ལུས་ཀྱི་མི་དགེ་བ་གསུམ་སྤོང་བ་སྐུའི་རྡོ་རྗེའི་དམ་ཚིག རང་གཞན་གྱི་ངག་གི་བརྗོད་པ་ཐམས་ཅད་གྲགས་སྟོང་དབྱེར་མེད་ཡི་དམ་ལྷ་ཡི་གསུང་དུ་ཤེས་པས་ངག་ལ་མི་སྨོད་ཅིང་། ངག་གི་མི་དགེ་བ་བཞི་སྤོང་བ་གསུང་གི་རྡོ་རྗེའི་དམ་ཚིག རང་གཞན་གྱི་ཡིད་ཀྱི་དྲན་རྟོགས་ཐམས་ཅད་རིག་སྟོང་དབྱེར་མེད་ཡི་དམ་ལྷའི་ཐུགས་སུ་ཤེས་པས་ཡིད་ལ་མི་སྨོད་ཅིང་། ཡིད་ཀྱི་མི་དགེ་བ་གསུམ་སྤོང་བ་ཐུགས་ཀྱི་རྡོ་རྗེའི་དམ་ཚིག་གོ །རྩ་བའི་ལྟུང་བ་བཅུ་བཞི་དང་ཡན་ལག་གི་ལྟུང་བ་བརྒྱད་སོགས་དམ་ཚིག་ཉམས་པ་ཐམས་ཅད་ངག་གིས་སྦ་གསང་མེད་པར་མཐོལ་ལོ། །སེམས་ཀྱིས་འགྱོད་འཇིགས་དྲག་པོས་བཤགས་སོ། །སྡིག་པ་ནི་ཉོན་མོངས་པའི་སྒྲིབ་པ་དང་། སྒྲིབ་པ་ནི་ཤེས་བྱའི་སྒྲིབ་པ་སྟེ། དེའང་ལམ་འབྲས་ཀྱི་ཆོས་སྐད་ཐུན་མོང་མ་ཡིན་པ་ནི། སོ་སྐྱེའི་རྒྱུད་ལ་ཉོན་མོངས་པ་དུག་ལྔ་དང་འཇིག་རྟེན་ཆོས་བརྒྱད་སོགས་རང་དགར་སྐྱེ་བ་ནི་ཉོན་མོངས་པའི་སྒྲིབ་པ་དང་། བསྒོམས་པ་ལས་བྱུང་བའི་ཉམས་སྐྱོན་ཅན་བརྒྱད་ཤེས་བྱའི་སྒྲིབ་པ་འདོད་དེ། རྒྱུད་བླ་མ་ལས། སེར་སྣ་ལ་སོགས་རྣམ་རྟོག་གང་། །དེ་ནི་ཉོན་མོངས་སྒྲིབ་པར་འདོད། །འཁོར་གསུམ་རྣམ་པར་རྟོག་པ་གང་། །དེ་ནི་ཤེས་བྱའི་སྒྲིབ་པར་འདོད། །ཅེས་གསུངས་པ་དང་ཕུག་དགོངས་དོན་གཅིག་པར་རྟོགས་སོ། །ཉེས་པ་ནི་རང་བཞིན་གྱི་ཁ་ན་མ་ཐོ་བ་དང་། ལྟུང་བ་ནི་བཅས་པའི་ཁ་ན་མ་ཐོ་བའོ། །དྲི་མ་ནི། དམ་ཚིག་ཉམས་པའི་གྲིབ། གདོན་གྱི་གྲིབ། གྲོགས་ཀྱི་གྲིབ། ཟས་ཀྱི་གྲིབ། གནས་ཀྱི་གྲིབ། རོ་ཡི་གྲིབ་སྟེ་དྲུག་གོ །གཞན་གོ་སླའོ། །

རྒྱུན་བཤགས་ཡན་ལག་བདུན་པ། རྡོ་རྗེ་གུར་ལེའུ་བཅུ་གཉིས་པ་ལས། དཀོན་མཆོག་གསུམ་ལ་བདག་སྐྱབས་མཆི་སོགས་རྐང་པ་བཅུ་གཉིས་གསུངས་པའི་དོན་ནི། ཚོགས་ཞིང་ཀྱེ་རྡོ་རྗེ་ལྷ་དགུའི་དཀྱིལ་འཁོར་བླ་མ་དང་བཅས་པ་སྤྱན་དྲངས་པ་མདུན་གྱི་ནམ་མཁར་མངོན་སུམ་དུ་བཞུགས་པ་ནི་གསང་སྔགས་ཐུན་མོང་མ་ཡིན་པའི་དཀོན་མཆོག་གསུམ་ཡིན་ལ། དེ་ལ་བདག་གཞན་སྙིང་ནས་དད་པས་སྐྱབས་སུ་མཆིའོ་སྙམ་པའི་སྒོ་ནས་རྟེན་གྱི་སྟོབས་གསལ་བཏབ་སྟེ། དེའི་སྤྱན་སྔར་ཚེ་རབས་ཐོག་མ་མེད་པ་ནས་བསགས་པའི་སྡིག་པ་ཐམས་ཅད་ལ་གནོང་ཞིང་འགྱོད་པའི་སྒོ་ནས་སོ་སོར་བཤགས་སོ་སྙམ་པ་རྣམས་སུན་འབྱིན་པའི་སྟོབས་དང་། ཕྱིན་ཆད་སྲོག་ལ་བབ་ཀྱང་སྡིག་པའི་ལས་མི་བྱེད་སྙམ་པ་གཉེན་པོ་ཀུན་ཏུ་སྤྱོད་པའི་སྟོབས་དང་། དེ་ལྟར་བྱས་ན་སྡིག་པ་ཇི་ལྟར་ཆེ་ཡང་འདག་ངེས་སོ་སྙམ་པ་སོར་ཆུད་པའི་སྟོབས་ཏེ། སྟོབས་བཞི་ཚང་བའི་སྒོ་ནས་སྡིག་པ་བཤགས་པའི་ཡན་ལག་དང་། འགྲོ་བའི་རྒྱུད་ཀྱིས་བསྡུས་པའི་སེམས་ཅན་ཐམས་ཅད་ཀྱི་དུས་གསུམ་དུ་བསགས་པའི་འཁོར་འདས་ཀྱི་དགེ་བ་ཀུན་ལ་དགའ་ཞིང་ཕྲག་དོག་མེད་པའི་བློས་རྗེས་སུ་ཡི་རང་ངོ་སྙམ་པ་རྗེས་སུ་ཡི་རང་བའི་ཡན་ལག་དང་། སངས་རྒྱས་ཐམས་ཅད་ཀྱིས་ཉེ་བར་བསྟན་པའི་དོན་དམ་པའི་བྱང་ཆུབ་ཀྱི་སེམས་སྟོང་པ་ཉིད་ཀྱི་མཚན་ཉིད་ཅན་དེ་བདག་གིས་ཀྱང་བསྒོམ་པར་བགྱིའོ་སྙམ་དུ་ཡིད་ཀྱིས་དམ་བཅའ་བའི་ཚུལ་གྱིས་བཟུང་བ་དོན་དམ་བྱང་ཆུབ་ཀྱི་སེམས་བཟུང་བའི་ཡན་ལག་དང་། སངས་རྒྱས་ལ་ལམ་སྟོན་པ་པོ་ཆོས་ལ་ལམ་དངོས་དང་ཚོགས་ཀྱི་མཆོག་དགེ་འདུན་ལ་ལམ་སྒྲུབ་པའི་གྲོགས་ཞུ་བའི་ཚུལ་གྱིས་ཐུན་མོང་མ་ཡིན་པ་ནང་གསང་སྔགས་ཀྱི་དཀོན་མཆོག་གསུམ་ལ། དུས་བྱང་ཆུབ་མ་ཐོབ་ཀྱི་བར་དུ་བདག་དང་སེམས་ཅན་ཐམས་ཅད་སྐྱབས་སུ་མཆིའོ། །སྙམ་པ་སྐྱབས་སུ་འགྲོ་བའི་ཡན་ལག་དང་། སྒྲུབ་པ་པོ་རང་ཉིད་དང་གཞན་སེམས་ཅན་ཐམས་ཅད་ཀྱི་དོན་གྱི་སྙིང་པོ་ནི་སངས་རྒྱས་ཀྱི་གོ་འཕང་ཡིན་པས་དེ་རབ་ཏུ་བསྒྲུབ་པའི་ཕྱིར་དུ། དེ་ཐོབ་པར་སྨོན་པའི་བྱང་ཆུབ་ཀྱི་སེམས་ནི་བདག་གིས་བསྐྱེད་པར་བགྱིའོ་སྙམ་པ་སྨོན་པ་སེམས་བསྐྱེད་པའི་ཡན་ལག་དང་། དེའི་ཆེད་དུ་བྱང་ཆུབ་མཆོག་གི་རྒྱུའི་གཙོ་བོ་འཇུག་པའི་སེམས་ནི་བསྐྱེད་པར་བགྱིས་ནས། དེའི་བསླབ་བྱ་སེམས་ཅན་ཐམས་ཅད་བདག་གིས་མགྲོན་དུ་གཉེར་བ་སྟེ་བོས་ནས་འཁོར་གསུམ་ཡང་དག་གི་སྦྱིན་པ་རྒྱ་ཆེན་པོ་གཏོང་བ་སོགས་ཕར་ཕྱིན་དྲུག་གམ་བཅུ་ལ་སོགས་པ་རྒྱལ་སྲས་བྱང་ཆུབ་སེམས་དཔའི་སྤྱོད་པ་མཆོག་སྐྱེས་བུ་དམ་པ་རྣམས་ཡིད་དུ་འོང་བ་ཐམས་ཅད་དང་ཁྱད་པར་དུའང་། ཟབ་མོ་སྔགས་ཀྱི་ཐབས་ཚུལ་རྣམས་ལ་བདག་གིས་ཚུལ་བཞིན་དུ་སྤྱོད་པར་བགྱིའོ་སྙམ་པར་འཇུག་པ་སེམས་བསྐྱེད་པའི་ཡན་ལག་དང་། འགྲོ་བ་སེམས་ཅན་ཀུན་ལ་གནས་སྐབས་དང་མཐར་ཐུག་གི་ཕན་བདེ་མ་ལུས་པ་བསྐྱེད་པའི་ཕྱིར་དུ་བདག་གིས་བླ་ན་མེད་པའི་སངས་རྒྱས་རྡོ་རྗེ་འཆང་ཆེན་པོའི་གོ་འཕང་མྱུར་དུ་འགྲུབ་པར་ཤོག་ཅིག་སྙམ་པ་བསྔོ་བའི་ཡན་ལག་རྣམས་།།

རིགས་ལྔའི་སྡོམ་བཟུང་ནི། མགོར་སྲས་བཅས་སངས་རྒྱས་སོགས་རྐང་པ་དྲུག་འདི་སྒྲུབ་ཐབས་རིན་ཆེན་འབར་བ་ནས་འབྱུང་བས་སློབ་དཔོན་དཔའ་བོ་རྡོ་རྗེས་མཛད། ཇི་ལྟར་དུས་གསུམ་མན་སམྦུ་ཊ་ལས་འབྱུང་བ་རྣམས་ཀྱི་དོན་ནི། སྡོམ་པ་གང་ལས་གཟུང་བའི་ཡུལ་ནི་སྔོན་རྡོ་རྗེ་འཆང་ཆེན་པོ་དཔལ་ཀྱཻ་རྡོ་རྗེའི་རྒྱུད་གསུངས་པའི་ཚེ་འཁོར་དུ་འདུས་པའི་སྲས་རྣལ་འབྱོར་གྱི་དབང་ཕྱུག་བྱེ་བ་ཕྲག་བརྒྱད་ཅུ། རྣལ་འབྱོར་མ་རི་རབ་ཀྱི་རྡུལ་དང་མཉམ་པ་བཞུགས་པ་དེ་ཐམས་ཅད་ལྷ་མོ་བརྒྱད་ཀྱི་རྣམ་པར་ཤར་བ་དང་བཅས་པའི་དཔལ་ཀྱེ་རྡོ་རྗེ་དུས་གསུམ་གྱི་སངས་རྒྱས་ཐམས་ཅད་འདུས་པའི་བདག་ཉིད་ཅན་ལྷ་དགུའི་དཀྱིལ་འཁོར་མདུན་དུ་མངོན་སུམ་བཞུགས་པ་དང་། གཞན་ཡང་དཔའ་བོ་དང་རྣལ་འབྱོར་མ་ནམ་མཁའི་ཁམས་གང་བར་བཞུགས་པ་དེ་རྣམས་ཀུན་ཀྱང་། ཐམས་ཅད་མ་ལུས་ཤིང་ལུས་པ་མེད་པ་བདག་ལ་དགོངས་སུ་གསོལ། ཞེས་པས་བསྟན། གང་གིས་གཟུང་བའི་རྟེན་གྱི་གང་ཟག་ནི། །རིག་པ་འཛིན་པ་བདག་གིས་ནི། །ཞེས་སོ། །དུས་ཇི་ཙམ་གྱི་བར་དུ་གཟུང་ན། ད་ལྟའི་དུས་འདི་ནས་ནི་གཟུང་ནས་སུ། །ཇི་སྲིད་བྱང་ཆུབ་སྙིང་པོ་རྡོ་རྗེ་འཆང་ཆེན་པོའི་གོ་འཕང་མངོན་དུ་མ་གྱུར་གྱི་བར་དུ། །ཞེས་སོ། ཇི་ལྟར་སྡོམ་པ་གཟུང་བའི་ཚུལ་དངོས་ལ་གསུམ། རིགས་ལྔ་སྤྱིའི་སྡོམ་པ་གཟུང་བ། སོ་སོའི་སྡོམ་པ་གཟུང་བ། དོན་བསྡུས་ཏེ་དམ་བཅས་པའི་ཚུལ་གྱིས་གཟུང་བའོ། །དང་པོ་ནི། བྱང་ཆུབ་ཏུ་ཚུལ་ཇི་ལྟར་སེམས་བསྐྱེད་ན་དུས་གསུམ་གྱི་འགྲོ་བའི་མགོན་པོ་སངས་རྒྱས་བཅོམ་ལྡན་འདས་རྣམས་ཀྱིས་བྱང་ཆུབ་ཏུ་ནི་སེམས་ངེས་པར་བསྐྱེད་པར་མཛད་པ་ལྟར། ལམ་གྱི་གཙོ་བོར་གྱུར་པའི་བྱང་ཆུབ་སེམས་ནི་གོང་ན་མེད་པའམ། བླ་ན་མེད་པ་ཡིན་པས་དམ་པའམ་མཆོག་དེ་ནི་བདག་གིས་བསྐྱེད་པར་བགྱིའོ། །ཞེས་སྨོན་སེམས་བཟུང་བའོ། །སེམས་བསྐྱེད་གང་ཞིག་རང་གིས་ཁས་བླངས་པའི་སྡོམ་པ་གསུམ་གྱི་སྤང་བྱ་ཐམས་ཅད་སྤོང་བ་ཉེས་སྤྱོད་སྡོམ་པའི་ཚུལ་ཁྲིམས་ཀྱི་ནི་བསླབ་པ་དང་། ཕ་རོལ་ཏུ་ཕྱིན་པ་བཅུ་དང་རིམ་པ་གཉིས་ལ་ནན་གྱིས་བསླབ་པ་དགེ་བའི་ཆོས་ཀུན་ནི་རང་རྒྱུད་ལ་སྡུད་པའི་ཚུལ་ཁྲིམས་དང་། བསྡུ་དངོས་བཞི་དང་ཕྲིན་ལས་བཞིའི་སྒོ་ནས་སེམས་ཅན་གྱི་དོན་བྱེད་པའི་ཚུལ་ཁྲིམས་ཏེ། གསུམ་པོ་དེ་ཐམས་ཅད་ཀྱང་སོ་སོར་སྤང་བྱ་རྣམས་སྤོང་བ་དང་། བསླབ་བྱ་རྣམས་ལ་ལེགས་པར་བསླབ་པའི་སྒོ་ནས་བརྟན་པོར་གཟུང་བར་བགྱིའོ་སྙམ་པ་འཇུག་པ་སེམས་བསྐྱེད་གཟུང་བའོ། །གཉིས་པ་སོ་སོའི་སྡོམ་པ་གཟུང་བ་ནི། སངས་རྒྱས་ཆོས་དང་དགེ་འདུན་ཏེ། །ཞེས་སོགས་ཤླཽ་ཀ་ལྔས་རིམ་པ་བཞིན་བསྟན་ཏོ། །དེའང་ཤླཽ་ཀ་དང་པོའི་དོན་ནི། སྐུ་གསུམ་ལམ་བཞིའི་བདག་ཉིད་ཅན་ནི་སངས་རྒྱས་ལུང་དང་རྟོགས་པས་བསྡུས་པའི་ཐེག་ཆེན་གྱི་ཆོས་དང་། ཕྱིར་མི་ལྡོག་པའི་བྱང་སེམས་ནི་དགེ་འདུན་ཏེ་ཕྱིའི་དཀོན་མཆོག་གསུམ་དང་། དཀྱིལ་འཁོར་གཙོ་བོ་ནི་སངས་རྒྱས། དེའི་ཐུགས་རྒྱུད་ཀྱི་སྤངས་རྟོགས་ཀྱི་ཡོན་ཏན་རྩ་སྔགས་དང་སྙིང་པོ་ཉེ་སྙིང་གི་རྣམ་པར་ཤར་བ་ནི་ཆོས་དང་། འཁོར་གྱི་ལྷ་མོ་རྣམས་ནི་དགེ་འདུན་ཏེ་ནང་གི་དཀོན་མཆོག་གསུམ་དང་། རང་གི་སེམས་རང་བཞིན་གྱིས་སྒྲིབ་པ་ལས་གྲོལ་བ་ནི་སངས་རྒྱས། དེ་རྟོགས་པ་མེད་པའི་ཚུལ་གྱིས་རྟོགས་པ་ནི་ཆོས་དང་། དེ་ཉིད་ཉམས་སུ་ལེན་པ་དགེ་འདུན་ཏེ་གསང་བའི་དཀོན་མཆོག་གསུམ་མོ། །དེ་ལྟ་བུའི་བླ་ན་མེད་པའམ་ཐུན་མོང་མ་ཡིན་པའི་དཀོན་མཆོག་གསུམ་ལ་སྙིང་ཐག་པ་ནས་སྐྱབས་སུ་འགྲོ་བ་ནི་སངས་རྒྱས་ཀྱི་རྣལ་འབྱོར་ཏེ་རྣམ་སྣང་གི་རིགས་ལས་སྐྱེས་པའི་སྐྱབས་སུ་འགྲོ་བའི་སྡོམ་པ་དེ་ཉིད་དེང་ནས་བྱང་ཆུབ་ཀྱི་བར་དུ་བརྟན་པོར་བཟུང་བ་ནི་རྣམ་སྣང་གི་དམ་ཚིག་ཡིན་ཏེ། རྣམ་པར་སྣང་མཛད་ནི་སངས་རྒྱས་ཐམས་ཅད་ཀྱི་སྐུའི་ངོ་བོ་ཚུལ་ཁྲིམས་རྣམ་པར་དག་པ་ཡིན་ཅིང་། དཀོན་མཆོག་གསུམ་ལ་སྐྱབས་སུ་འགྲོ་བ་ཡང་སྡོམ་པའི་ཚུལ་ཁྲིམས་ཐམས་ཅད་ཀྱི་རྩ་བ་ཡིན་པའི་ཕྱིར་རོ། །རྡོ་རྗེའི་རིགས་མཆོག་ཅེས་པས། རིགས་ཀྱི་བདག་པོ་ཡིན་པར་བསྟན། དེ་ཉིད་ལ་ཆེན་པོ་ཞེས་བོད་པར་འོས་ཏེ། བླ་མ་ཆེན་པོ་དང་རྒྱལ་པོ་ཆེན་པོ་ཞེས་བོད་པ་བཞིན་ནོ། །དེ་ལྟ་བུའི་མི་བསྐྱོད་པའི་དམ་ཚིག་ལ་མཚོན་བྱེད་བརྡའི་རྡོ་རྗེ་དང་དྲིལ་བུ་མཚན་ཉིད་དང་ལྡན་པ་དང་། ཕྱག་རྒྱ་སྟེ་ཡི་དམ་གྱི་བྲིས་སྐུ་གསུམ་པོ་ཡང་རབ་གནས་དང་ལྡན་པར་འཆང་ཞིང་། དེ་དག་གིས་མཚོན་བྱ་རིག་སྟོང་ཐུགས། གྲགས་སྟོང་གསུང་། སྣང་སྟོང་སྐུ་ཡི་དམ་ཚིག་ཡང་དག་པ་སྟེ་ཕྱིན་ཅི་མ་ལོག་པ་ཉིད་དུ་གཟུང་བར་བགྱི་ཞིང་། དེ་རྣམས་ཚུལ་བཞིན་སྟོན་པའི་རྡོ་རྗེ་སློབ་དཔོན་དག་ཀྱང་གཟུང་བར་ཏེ་བླ་མའི་རྣལ་འབྱོར་ཚུལ་བཞིན་དུ་བསྒོམ་པར་བགྱིའོ། །དེ་བཞི་མི་བསྐྱོད་པའི་དམ་ཚིག་ཡིན་ཏེ། མི་བསྐྱོད་པའི་སྦྱང་གཞི་རྣམ་གཡེང་ཡིན་ལ་དེ་ཏིང་ངེ་འཛིན་གྱིས་སྦྱོང་དགོས་ཤིང་། དེ་བཞི་བསྒོམ་པ་ཏིང་ངེ་འཛིན་གྱི་གཙོ་བོ་ཡིན་པས་སོ། །རིན་ཆེན་རིགས་མཆོག་ནི་རིགས་ཀྱི་བདག་པོ་སྟེ་རིན་ཆེན་འབྱུང་ལྡན་ཆེན་པོ་ཡི་དམ་ཚིག་གང་ཞིག་གདུལ་བྱའི་སྙིང་ལ་བབ་པས་ཡིད་དུ་འོང་བ་དེ་ལ། ཉིན་ཞག་རེ་རེ་བཞིན་ཡང་དུས་ལན་དྲུག་ཏུ་ཟང་ཟིང་མི་འཇིགས་ཆོས་བྱམས་པའི་སྦྱིན་པ་རྣམ་པ་བཞི་པོ་དེ་དག་དུས་རྟག་ཏུ་སེམས་ཅན་རྣམས་ལ་སྦྱིན་པ་ནི། རིན་འབྱུང་གི་དམ་ཚིག་ཡིན་ཏེ། རིན་འབྱུང་གིས་ཀྱང་གཞི་སེར་སྣ་ཡིན་ལ་དེ་སྦྱིན་པ་རྣམ་བཞི་སྦྱིན་པའི་སྒོ་ནས་སྦྱོང་དགོས་པའི་ཕྱིར་རོ། །བྱང་ཆུབ་ཀྱི་མཆོག་ཏུ་སེམས་བསྐྱེད་པའི་ཐབས་མཁས་ཆེན་པོ་ལས་བྱུང་བའི་རིགས་ལྔའི་ནང་ནས་པདྨའི་རིགས་མཆོག་སྟེ། འོད་དཔག་མེད་ཀྱི་དམ་ཚིག་ཡང་དག་པ་ལ། ཕྱི་བྱ་སྤྱོད་གཉིས་ནང་རྣལ་འབྱོར་གྱི་རྒྱུད་གསང་བ་རྣལ་འབྱོར་བླ་མེད་ཀྱི་རྒྱུད་དང་། གཞན་ཡང་ཉན་རང་བྱང་སེམས་ཏེ་ཐེག་པ་གསུམ་གྱིས་བསྡུས་པའི་དམ་པའི་ཆོས་ནི་མ་ལུས་པ་གཟུང་བ་འོད་དཔག་མེད་ཀྱི་དམ་ཚིག་ཡིན་ཏེ། འོད་དཔག་མེད་ནི་གསུང་རྣམ་པར་དག་པའི་ངོ་བོ་ཡིན་ཅིང་དམ་པའི་ཆོས་ཀྱང་གསུང་གི་ངོ་བོ་ཡིན་པའི་ཕྱིར་རོ། །ལས་ཀྱི་རིགས་མཆོག་སྟེ་ཕྲིན་ལས་ཀྱི་ངོ་བོ་དོན་ཡོད་གྲུབ་པ་ཆེན་པོའི་དམ་ཚིག་ལ་སྔར་ཁས་བླངས་པའི་སྡོམ་པ་ཐམས་ཅད་དང་ལྡན་པར་ནི། ཡང་དག་པ་ཉིད་དུ་གཟུང་བར་བགྱི་ཞིང་དཀོན་མཆོག་མཆོད་པའི་ལས་དག་ཀྱང་ཅི་ནུས་སུ་བསྒྲུབ་པར་བགྱི་བ་ནི་དོན་ཡོད་གྲུབ་པའི་དམ་ཚིག་ཡིན་ཏེ། དོན་གྲུབ་ནི་ཕྲིན་ལས་ཀྱི་ངོ་བོ་བརྩོན་འགྲུས་རྣམ་པར་དག་པ་ཡིན་ཅིང་། ལས་དེ་རྣམས་བརྩོན་འགྲུས་ལ་རག་ལས་པའི་ཕྱིར་རོ། །གསུམ་པ་དོན་བསྡུས་ཏེ་དམ་བཅས་པའི་ཚུལ་གྱིས་གཟུང་བ་ནི། སྨོན་པ་བྱང་ཆུབ་ཀྱི་སེམས་ནི་བླ་ན་མེད་པའམ་གོང་ན་མེད་པ་སངས་རྒྱས་སྒྲུབ་པའི་ལམ་གྱི་མཆོག་དམ་པ་དེ་བདག་གིས་བསྐྱེད་པར་བགྱིས་ནས། མཁའ་མཉམ་སེམས་ཅན་ཀུན་གྱི་དོན་གྱི་ཕྱིར་དུ་བདག་གིས་འཇུག་པ་སེམས་བསྐྱེད་ཀྱི་སྡོམ་པ་དེ་དག་ཐམས་ཅད་མ་ལུས་པ་གཟུང་ནས། ཉན་རང་སོགས་ཤེས་བྱའི་སྒྲིབ་པ་ལས་མ་བསྒྲལ་བ་རྣམས་བདག་གིས་བསྒྲལ་ཞིང་། ཚངས་པ་དང་བརྒྱ་བྱིན་ལ་སོགས་པ་ཉོན་མོངས་པའི་སྒྲིབ་པ་ལས་མ་གྲོལ་བ་རྣམས་བདག་གིས་དགྲོལ་བ་དང་། ངན་སོང་གསུམ་གྱི་སེམས་ཅན་སྡུག་བསྔལ་ལས་དབུགས་མ་ཕྱུང་བ་རྣམས་དབུགས་དབྱུང་ཞིང་མཐར་སེམས་ཅན་ཐམས་ཅད་མི་གནས་པའི་མྱ་ངན་ལས་འདས་པའི་ས་ལ་དགོད་པར་བྱ་ཞེས་པའམ། ཡང་ན་རྒྱུ་ལས་དང་ཉོན་མོངས་པ་ལས་མ་བསྒྲལ་བ་རྣམས་བདག་གིས་བསྒྲལ་ཞིང་། འབྲས་བུ་བདག་དང་བདག་གིར་འཛིན་པ་ལས་མ་གྲོལ་བ་རྣམས་བདག་གིས་དགྲོལ་བ་དང་། སྐྱེ་རྒ་ན་འཆིའི་སྡུག་བསྔལ་ལས་དབུགས་མ་ཕྱུང་བ་རྣམས་དབུགས་དབྱུང་ཞིང་ཞེས་འགྲེལ་ཀྱང་ཆོག་གོ །

ཞུ་བ་གླུས་བསྐུལ་བའི་ཚིགས་རྩ་རྒྱུད་གཉིས་པའི་ལྔ་པ་ལས་འབྱུང་བའི་དོན་ནོ། །དེའང་པུཀྐ་སཱིས་བྱམས་པ་ཚད་མེད་པའི་གླུས་བསྐུལ་བ་ནི། རྗེ་བཙུན་ཞེས་གཙོ་བོ་ལ་བོས་ནས། དམིགས་པ་མེད་པའི་སྙིང་རྗེའི་ཡིད་དང་ལྡན་པ་ཁྱོད་ཐིག་ལེའི་གོང་བུ་ལས་བཞེངས་ཤིག བཞེངས་ནས་ཅི་བྱ་ན་པུཀྐ་སཱི་ནི་བདག་དང་སེམས་ཅན་ཐམས་ཅད་ལ་སྐྱོབས་ཤིག ཚུལ་ཇི་ལྟར་ན་ཞལ་ཕྱག་གིས་སྟོང་པའི་རང་བཞིན་ཐིག་ལེ་ཉིད་སྤོངས་ལ། གཟུགས་ཀྱི་སྐུས་བདག་ལ་བདེ་བ་ཆེན་པོ་ལྷན་ཅིག་སྐྱེས་པའི་སྦྱོར་བ་བཞེད་པར་མཛོད་ཅིག ཅེས་ཐུགས་རྗེ་ཆེན་པོའི་སྒོ་ནས་བསྐུལ་བའོ། །རི་ཁྲོད་མས་སྙིང་རྗེ་ཚད་མེད་པའི་གླུས་བསྐུལ་བ་ནི། ཐབས་ཀྱི་བདག་ཉིད་ཀྱེ་རྡོ་རྗེ་ཁྱོད་མེད་ན་ནི་བདག་འགུམ་པ་སྲོག་འདོར་བས་ཀྱེ་ཡི་རྡོ་རྗེ་ཁྱོད་འབྲས་བུ་རྡོ་རྗེ་འཛིན་པའི་གཟུགས་ཀྱི་སྐུར་བཞེངས་ཤིག འདི་ལྟར་ཞལ་ཕྱག་གིས་སྟོང་པ་ཐིག་ལེའི་རང་བཞིན་ཉིད་སྤོངས་ལ། ལྷ་མོ་རི་ཁྲོད་མས་བདག་གིས་གསོལ་བ་བཏབ་པའི་དོན་གྱི་འབྲས་བུ་གྲུབ་པར་མཛོད་ཅིག ཅེས་གནད་ལ་བོར་བའི་སྒོ་ནས་བསྐུལ་བའོ། །གདོལ་པ་མོས་དགའ་བ་ཚད་མེད་པའི་གླུས་བསྐུལ་བ་ནི། དགའ་བ་བཞིའི་གཙོ་བོ་ལྷན་ཅིག་སྐྱེས་པའི་དགའ་བའི་ངོ་བོ་ཞེས་བོས་ནས། ཁྱོད་ཀྱིས་ལམ་དུས་སུ་འཇིག་རྟེན་ཐམས་ཅད་རང་གི་གོ་འཕང་ལ་མགྲོན་དུ་གཉེར་བ་ཞལ་གྱིས་བཞེས་ནས། འབྲས་བུ་བརྙེས་པའི་དུས་སུ་སྟོང་པ་ཉིད་ལ་བཞུགས་སམ་ཅི་སྟེ་བཞུགས་པ་མི་རིགས་སོ། །གལ་ཏེ་ཁྱོད་མེད་ན་བདག་གིས་སེམས་ཅན་གྱི་དོན་གྱི་ཕྱོགས་ཙམ་ཡང་ནི་མི་འཚལ་བ་སྟེ་མི་ཤེས་པས། གདོལ་པ་མོ་བདག་གིས་གཟུགས་ཀྱི་སྐུར་བཞེངས་པར་ཞུ་བར་བགྱིད་དོ། །ཞེས་སྔོན་གྱི་ཐུགས་དམ་རྗེས་སུ་དྲན་པའི་སྒོ་ནས་བསྐུལ་བའོ། །དེ་དག་གིས་བཞེངས་སུ་མ་བཏུབ་པ་ལ་གཡུང་མོས་བཏང་སྙོམས་ཚད་མེད་པའི་གླུས་བསྐུལ་བ་ནི། གཡུང་མོ་བདག་གིས་བཅོམ་ལྡན་འདས་ཁྱོད་ཀྱི་ཐུགས་སྣ་ཚོགས་སུ་སྣང་བའི་གཡོ་སྒྱུ་དང་བཅས་པར་འཚལ་གྱི་སྟེ། ཤེས་ཀྱི་ཡེ་ཤེས་སྨྱུ་མའི་མིག་འཕྲུལ་མངའ་བ་ཁྱོད་ཐིག་ལེ་ལས་བཞེངས་ཤིག མི་བཞེངས་ན་གཡུང་མོ་བདག་ཉིད་ཀྱི་ཡིད་དྲན་པ་ཉམས་པས་ནི་འདི་ལ་སྙིང་རྗེའི་རྒྱུན་ཆད་པར་མ་མཛད་ཅིག ཅེས་ཐུགས་དགོངས་ཡོངས་སུ་མཁྱེན་པའི་ཚུལ་གྱིས་བསྐུལ་པའོ།།

གུར་ལེའུ་དགུ་པ་ནས་འབྱུང་བའི་ཁ་སྦྱོར་ཡན་ལག་བདུན་གྱི་སྒོ་ནས་བསྟོད་པ་སྒྲུབ་དཀྱིལ་ན་ཡོད་པ་འདི་འགྱུར་ཅུང་ཟད་མི་བདེ་ཞིང་། །རྒྱུད་ཉིད་ལས། ཁྱོད་ནི་རྣལ་འབྱོར་མ་ཚོགས་ཡོངས་སུ་བསྐོར། །ཁྱོད་ནི་ཉིད་ཀྱི་ཐུགས་ཀྱི་མཆོག་བརྙེས་པ། །ཁྱོད་ཀྱིས་རྒྱུ་དང་མི་རྒྱུའི་འགྲོ་བ་ཀུན་བསྒྲུབས་ཤིང་། །སྙིང་རྗེའི་ཐུགས་ཀྱིས་སེམས་ཅན་སད་མཛད་པ། །སྒྱུ་མའི་སྤྲོས་པ་རྡོ་རྗེ་འཕེན་མཛད་པ། །ཧེ་རུ་ཀ་དཔལ་རྡོ་རྗེ་ཡིད་ཀྱི་དགྱེས། །ཞེས་འགྱུར་བཅོས་མཛད་པ་ལྟར་བཤད་ན། དཀྱིལ་འཁོར་གཙོ་བོ་ཁྱོད་ནི་བདག་མེད་མ་ལ་སོགས་པའི་ལྷན་ཅིག་སྤྱོད་མ་དང་གཽ་རཱི་ལ་སོགས་པའི་རྗེས་སུ་འབྲང་བའི་རྣལ་འབྱོར་མ་ཡི་ཚོགས་ཀྱིས་ཡོངས་སུ་བསྐོར་ནས་ཟག་མེད་ཀྱི་བདེ་བ་ལ་ལོངས་སྤྱོད་པ་སྟེ། ལོངས་སྤྱོད་རྫོགས་དང་། ཁ་སྦྱོར་དང་། བདེ་ཆེན་ཞེས་བྱ་བ་ཡན་ལག་གསུམ་དང་ལྡན་པ་ལོངས་སྐུའི་མཚན་ཉིད་དོ། །གཙོ་བོ་ཁྱོད་ནི་དེ་ཁོ་ན་ཉིད་ཀྱི་དོན་ཐུགས་སུ་ཆུད་པས་ཐུགས་རྣམ་པར་མི་རྟོག་པ་ཆོས་ཀྱི་སྐུའི་དངོས་གྲུབ་ཀྱི་མཆོག་བརྙེས་པ་སྟེ། རང་བཞིན་མེད་པའི་ཡན་ལག་ཆོས་སྐུའི་མཚན་ཉིད་དོ། །སྤྲུལ་པའི་སྐུ་ཁྱོད་ཀྱིས་ཕྲིན་ལས་ཀྱི་སྒོ་ནས་རྒྱུ་བ་བཅུད་ཀྱི་སེམས་ཅན་དང་མི་རྒྱུ་བ་སྣོད་ཀྱི་འཇིག་རྟེན་ན་གནས་པའི་འགྲོ་བ་ཀུན་གྱི་དོན་འབད་མེད་དུ་བསྒྲུབས་ཤིང་། དེའི་རྒྱུ་ཡང་དམིགས་པ་མེད་པའི་སྙིང་རྗེ་ཆེན་པོའི་ཐུགས་ཀྱིས་སེམས་ཅན་རྣམས་འཁོར་བའི་སྡུག་བསྔལ་ལས་སད་པ་སྟེ་སྒྲོལ་བར་མཛད་པའོ། །ཚུལ་ཇི་ལྟར་ན་ཟག་མེད་སྒྱུ་མའི་སྤྲོས་པ་གདུལ་བྱ་གང་ལ་གང་འདུལ་གྱི་རྣམ་པར་སྟོན་པས་རྡོ་རྗེ་སྟེ། སྟོང་ཉིད་ཆོས་སྐུའི་ངང་དུ་འཕེན་པ་སྟེ་སྒྲུབ་པའམ་དེའི་གོ་འཕང་ལ་འགོད་པར་མཛད་པ་སྟེ་སྙིང་རྗེས་ཡོངས་སུ་གང་བ་དང་། རྒྱུན་མི་འཆད་པ་དང་། འགོག་པ་མེད་པའི་ཡན་ལག་གསུམ་དང་ལྡན་པ་སྤྲུལ་སྐུའི་མཚན་ཉིད་དོ། །ཧེ་རུ་ཀ་དཔལ་ནི་རྩ་རྒྱུད་དང་པོའི་བདུན་པ་ལས། ཤྲཱི་ནི་གཉིས་མེད་ཡེ་ཤེས་ཏེ། །ཧེ་ནི་རྒྱུ་སོགས་སྟོང་པ་ཉིད། །རུ་ནི་ཚོགས་དང་བྲལ་བ་སྟེ། །ཀ་ནི་གང་དུའང་མི་གནས་པའོ། །ཞེས་པ་ལྟར་གྱི་ཡི་གེ་བཞིའི་དོན་བསྟན་གྱི་ཧེ་རུ་ཀ་དཔལ་ཁྱོད་ཀྱི་རང་བཞིན་ནི་རྡོ་རྗེ་སྟེ་སྟོང་ཉིད་ཆོས་ཀྱི་སྐུ་དང་ཡིད་ཀྱིས་དགྱེས་པ་ཆེན་པོ་འགྱུར་མེད་ཀྱི་བདེ་བ་ཆེན་པོའི་སྐུ་སྟེ། བདེ་སྟོང་ཟུང་དུ་འཇུག་པའི་ལྷ་ཀྱེ་རྡོ་རྗེ་ལ་ཕྱག་འཚལ་ལོ། །ཞེས་པའི་དོན་ཏེ། ཤྲཱི་ནི་གཉིས་མེད་སོགས་ཀྱི་དོན་ནི། ཤྲཱི་འམ་དཔལ་ནི་གཉིས་སུ་མེད་པའི་ཡེ་ཤེས་ཏེ་རྣམ་པར་ཐར་བའི་སྒོ་མངོན་པར་འདུས་མ་བྱས་པ་ཉིད་དང་། ཧེ་ནི། ཧེ་དུ་ཤུ་ནྱ་ཏ་ཞེས་པ་རྒྱུ་འབྲས་དང་གཟུང་འཛིན་ལ་སོགས་པས་སྟོང་པ་ཉིད་དེ་རྣམ་པར་ཐར་པའི་སྒོ་སྟོང་པ་ཉིད་དང་། རུ་ནི། རུ་པ་ཀ་ཤུ་ནྱ་ཏ་གཟུགས་སམ་ཚོགས་པ་ཐམས་ཅད་དང་བྲལ་བ་ཉིད་དོ། །རྣམ་པར་ཐར་པའི་སྒོ་སྨོན་པ་མེད་པ་དང་། ཀ་ནི། ཀཱ་ན་ཀུ་ཙིཏ་ཏིཥྛ་ཤུ་ནྱ་ཏ་བར་དུ་གང་དུའང་མི་གནས་པ་སྟེ་རྣམ་པར་ཐར་བའི་སྒོ་མཚན་མ་མེད་པའོ། །ཞེས་སོ། །ཁྱོད་ཀྱིས་རྒྱུ་དང་མི་རྒྱུའི་འགྲོ་བ་ཀུན་བསྒྲུབས་ཤིག །ཞེས་པའི་འགྲེལ་ཚུལ་གོང་དུ་བསྟན་པ་ན་ཟླ་ཟེར། མན་ངག་རྣམ་བཤད། དབང་བཤད་ཆེན་མོ་ལུ་པ་མན་ངག་གི་གཏེར་མཛོད་གསུམ་གྱི་དགོངས་པ་ཡིན་ལ། པཎ་ཆེན་ངག་དབང་ཆོས་གྲགས་ཀྱིས། རྒྱུ་དང་མི་རྒྱུའི་འགྲོ་བའི་དོན་ནི། མི་རྒྱུ་བའི་འགྲོ་བ་རི་རབ་ཀྱི་རྩེ་མོ་ནས་བཟུང་སྣོད་ཀྱི་འཇིག་རྟེན་ལ་བརྟེན་ནས་གནས་པའི་འགྲོ་བ་རྣམས་ཡིན་ལ། རྒྱུ་བའི་འགྲོ་བ་ནི་སྣོད་ཀྱི་ས་གཞི་ལ་སོགས་ལ་མ་བརྟེན་པར་བར་སྣང་ལ་རྒྱུ་བའི་ཉི་ཟླ་སྐར་གསུམ་ལ་སོགས་པ་དང་། ལས་ཀྱི་དབང་གིས་བར་སྣང་ཉིད་ལ་གནས་པའི་སེམས་ཅན་གྱི་རིགས་མང་པོ་དང་། གཞན་ཡང་འཐབ་བྲལ་ཡན་ཆད་ཀྱི་ལྷ་རྣམས་ལ། གཞལ་མེད་ཁང་རེ་བཤད་ཀྱང་སྣོད་ཀྱི་འཇིག་རྟེན་ལ་བརྟེན་པར་མི་འདུག་པས། དེ་དག་ཀྱང་རྒྱུ་བའི་འགྲོ་བར་བཞག་དགོས་པ་འདྲ་སྙམ་དུ་སེམས་སོ། །ཞེས་གསུངས་སོ།།

གུར་ལེའུ་བརྒྱད་པ་ལས་འབྱུང་བའི་རིགས་ལྔའི་བསྟོད་པའི་དོན་ནི། ཞེ་སྡང་དང་གཏི་མུག་སོགས་ནི་སྦྱང་གཞིའོ། །རྡོ་རྗེ་དང་ཆེན་པོ་ནི་ལམ་རིམ་གཉིས་ཀྱིས་སྦྱངས་འབྲས་རིགས་ལྔ་དང་ཡེ་ཤེས་ལྔ་གནས་གྱུར་པའི་དོན་ཏེ། དེའང་ཞེ་སྡང་སྦྱང་གཞི། རྡོ་རྗེ་ནི་དེ་ཉིད་ལམ་གྱིས་སྦྱངས་པས་འབྲས་བུ་ཆོས་དབྱིངས་ཡེ་ཤེས་སུ་གནས་གྱུར། དེ་ཉིད་གཟུགས་སྐུ་མི་བསྐྱོད་པའི་རྣམ་པར་ཤར་བ་ལ་ཕྱག་འཚལ་ཞིང་བསྟོད་དོ། །གཏི་མུག་ནི་སྦྱང་གཞི་རྡོ་རྗེ་ནི་དེ་ཉིད་སྦྱང་འབྲས་མེ་ལོང་ཡེ་ཤེས་སུ་གནས་གྱུར་པ་གཟུགས་སྐུ་རྣམ་པར་སྣང་མཛད་དུ་ཤར་བ་ལ་ཕྱག་འཚལ་ཞིང་བསྟོད་དོ། །སེར་སྣ་སྦྱང་གཞི་རྡོ་རྗེ་ནི་དེ་ཉིད་སྦྱངས་འབྲས་མཉམ་ཉིད་ཡེ་ཤེས་སུ་གནས་གྱུར་པ་གཟུགས་སྐུ་རིན་ཆེན་འབྱུང་ལྡན་དུ་སྣང་བས་བདག་ལ་དངོས་གྲུབ་སྩོལ་བ་གསོལ་ལོ། །འདོད་ཆགས་སྦྱང་གཞི་རྡོ་རྗེ་ནི་དེ་ཉིད་སྦྱངས་འབྲས་སོར་རྟོག་ཡེ་ཤེས་སུ་གནས་གྱུར་པ་གཟུགས་སྐུ་འོད་དཔག་མེད་དུ་ཤར་བས་བདག་ལ་སྲིད་ཞིའི་རྒྱུད་པ་ལས་སྐྱོབས་པའི་དབུགས་དབྱུང་སྩོལ། ཡང་གང་ཞིག་གཞན་དང་འགྲན་སེམས་ཀྱིས་ཕྲག་དོག་པ་སྦྱང་གཞི་དེ་ཉིད་སྦྱངས་འབྲས་གཞན་དོན་རྒྱ་ཆེན་པོ་ལ་ངང་གིས་འཇུག་པ་བྱ་གྲུབ་ཡེ་ཤེས་སུ་གནས་གྱུར་པ་གཟུགས་སྐུ་དོན་ཡོད་གྲུབ་པར་ཤར་བ་སྟེ་རིགས་དེ་དག་ཀུན་ལ་ཕྱག་འཚལ་བསྟོད། ཞེ་སྡང་རྡོ་སོགས། རིགས་ལྔ་པོ་དེ་དག་ཀུན་གྱི་དམ་ཚིག་མཆོག་ཏུ་གྱུར་པ་ནི་སྦྱང་གཞི་ཉོན་མོངས་པ་དེ་རྣམས་སྦྱོང་བྱེད་ཀྱི་ལམ་རིམ་པ་གཉིས་ཀྱིས་སྦྱངས་བ་ལ་བརྟེན་ནས། སྦྱངས་འབྲས་སྐུ་ལྔ་དང་ཡེ་ཤེས་ལྔ་ཐོབ་པ་ལས་མི་འདའ་བའོ། །བསྒྲུབ་བྱ་འཇིག་རྟེན་དང་འཇིག་རྟེན་ལས་འདས་པའི་ལས་ཀྱི་དངོས་གྲུབ་རྣམས་ཐབས་ཚུལ་མཐའ་ཡས་པ་ཐམས་ཅད་ཀྱིས་སྒྲུབ་པར་བྱེད་པ་སྟེ་དངོས་གྲུབ་ཐམས་ཅད་ཁྱེད་ལས་འབྱུང་ངོ་། །རྡོ་རྗེའི་མཚན་ཅན་གྱི་རིགས་ལྔ་རྡོ་རྗེ་འཆང་དང་དྲུག་པོ་དེ་དག་ཀུན་གྱིས་བདག་ལ་ཐུགས་དགེས་པའི་སྒོ་ནས་བྱིན་གྱིས་རླབས་པར་མཛོད་ཅིག ཅེས་སོ། །དབང་བསྐུར་བ་གསོལ་བ་འདེབས་པའི་ཚིག་གུར་དང་གསང་འདུས་ནས་འབྱུང་བའི་བྱང་ཆུབ་རྡོ་རྗེ་སོགས་ཤླཽ་ཀ་གཅིག་གི་དོན་ནི། མངོན་པར་བྱང་ཆུབ་པའི་སྔོན་གྱི་སངས་རྒྱས་རྡོ་རྗེ་འཆང་ངམ་མར་མེ་མཛད་ཀྱིས་ད་ལྟར་གྱི་སངས་རྒྱས་ཤཱཀྱ་ཐུབ་པ་ལ་མཆོད་པ་སྒོ་གསུམ་ཟག་མེད་ཀྱི་བདེ་ཆེན་དུ་བསྒྱུར་བའི་དབང་ཇི་ལྟར་སྩལ་བ་ལྟར་བདག་ཀྱང་སྲིད་ཞིའི་འཇིགས་པ་ལས་བསྐྱབ་པའི་དོན་གྱི་ཕྱིར་དུ་ནམ་མཁའ་དང་པོ་ནས་ཡོད་ཀྱང་སྒྲིབ་བྱེད་བསལ་བའི་ཚེ་ནམ་མཁའ་སྐྱེས་པའི་ཐ་སྙད་བྱེད་པ་བཞིན། སེམས་ཉིད་རང་བཞིན་ཆོས་སྐུ་དང་པོ་ནས་ཡོད་ཀྱང་གློ་བུར་གྱི་དྲི་མ་བསལ་བ་ལ་སྐྱེས་པའི་ཐ་སྙད་བྱེད་པའི་གཉིས་མེད་ཀྱི་ཡེ་ཤེས་མཚན་འཛིན་འཇོམས་པའི་རྡོ་རྗེ་དེ་དེང་གི་དུས་བདག་ལ་སྩོལ། ཞེས་སོ། །སྭཱ་བྷཱ་ཝའི་སྔགས་དོན་ནི། ཨོཾ་སྭཱ་བྷཱ་ཝ་ཤུདྷཿརང་བཞིན་དག་པའི། སརྦ་དྷརྨཱཿཆོས་ཐམས་ཅད། སྭཱ་བྷཱ་ཝ་ཤུདྷོཿ རང་བཞིན་དག་པ། ཨ་ཧཾ། ངའོ། །དབང་བསྐུར་གསོལ་གདབ། བཅོམ་ལྡན་འདས་དེ་བཞིན་གཤེགས་པ་སོགས་ཀྱི་དོན་ནི། ཚིག་རྐང་དང་པོས་དེ་བཞིན་གཤེགས་པ་དང་གཤེགས་མ། གཉིས་པས་ཁྲོ་བོ་ཁྲོ་མོ། གསུམ་པས་སེམས་དཔའ་སེམས་མ་རྣམས་ལ་གསོལ་བ་འདེབས་པ་སྟེ། དེའང་བཅོམ་ལྡན་འདས་དེ་བཞིན་གཤེགས་པ་རིགས་ལྔ་ཡུམ་དང་བཅས་པ་ཀུན་དང་། བཅོམ་ལྡན་འདས་ཁྲོ་བོའི་རྒྱལ་པོ་བདག་ཉིད་ཆེན་པོ་ཁྲོ་མོའི་ཚོགས་དང་བཅས་པ་རྣམས་དང་། དམིགས་པ་མེད་པའི་ཐུགས་རྗེའི་རང་བཞིན་ཅན་གྱི་བྱང་ཆུབ་སེམས་དཔའ་དང་སེམས་མའི་ཚོགས་དང་བཅས་པ་རྣམས་ཀྱི་སྟེ། གདན་གསུམ་ཚང་བའི་ལྷ་ཚོགས་ཁྱེད་རྣམས་ཀྱིས་བདག་ལ་མངོན་པར་དབང་བསྐུར་བ་སྩོལ། ཞེས་སོ།། བུམ་དབང་བསྐུར་བའི་ཚིག་གྱུར་ནས་འབྱུང་བའི་སངས་རྒྱས་རྣམས་ནི་སོགས་ཀྱི་དོན་ནི། གདན་གསུམ་ཚང་བའི་སངས་རྒྱས་རྣམས་ནི་ཐམས་ཅད་ཀྱི་སྐུ་གསུང་ཐུགས་ཀྱི་གསང་བ་གསུམ་དབྱེར་མི་ཕྱེད་པའི་རྡོ་རྗེ་འཆང་གི་གནས་ཏེ་རིགས་ལས་བྱུང་བ་ཡི་དབང་། ཁམས་གསུམ་ཆོས་ཀྱི་རྒྱལ་པོར་བཞུགས་པས་ཁམས་གསུམ་གྱི་སེམས་ཅན་ཀུན་གྱིས་ཕྱག་བྱས་གནས་སུ་གྱུར་པའི་རྡོ་རྗེ་དབང་བསྐུར་ཆེན་པོ་དེ་ཁྱོད་ལ་སྦྱིན་པར་བྱའོ། །ཞེས་སོ། །ཨོཾ་བཛྲཱི་བྷ་ཝ་ཨ་བྷི་ཥིཉྩ་ཧཱུྃ་གི་སྔགས་དོན། རྡོ་རྗེའི་རང་བཞིན་མངོན་པར་དབང་བསྐུར། ཞེས་སོ། །རིན་འབྱུང་ཅོད་པན་གྱི་དབང་བསྐུར་བའི་ཚིག་གོང་སྨོས་ལ་ཁ་བསྒྱུར་བའོ། །ཨོཾ་བཛྲ་རཏྣ་མུ་ཀུ་ཊ་ཨ་བྷི་ཥིཉྩ་མི། བཛྲ་རཱ་ག་ཏ་བཛྲ་ཤཱ་ལི་ཧོ། ཞེས་པའི་སྔགས་དོན་ནི། རྡོ་རྗེ་རིན་ཆེན་ཅོད་པཎ་གྱིས། །མངོན་པར་དབང་བསྐུར་སྦྱིན་པར་བྱ། །རྡོ་རྗེ་འདོད་ཆགས་རྡོ་རྗེ་འདོད། །ཅེས་སོ།། འོད་དཔག་མེད་རྡོ་རྗེའི་དབང་བསྐུར་བའི་ཚིག་གུར་དང་དེ་ཉིད་འདུས་པ་ནས་འབྱུང་བའི་སངས་རྒྱས་ཀུན་གྱི་སོགས་ཀྱི་དོན་ནི། སངས་རྒྱས་ཀུན་གྱི་ཐུགས་གཉིས་སུ་མེད་པའི་ཡེ་ཤེས་ཀྱི་རྡོ་རྗེའི་དབང་དུས་དེ་རིང་ནས་ཁྱོད་ལ་བསྐུར་བར་བྱའོ། །མཚོན་བྱའི་རྡོ་རྗེ་དེ་ནི་སངས་རྒྱས་ཐམས་ཅད་ཀྱི་ངོ་བོ་ཡིན་པས་དེ་དུས་ཀུན་ཏུ་རབ་ཏུ་བསྒྲུབ་པར་བྱ་བའི་ཕྱིར། མཚོན་བྱེད་ཀྱི་རྡོ་རྗེ་འདི་ནི་ཁྱོད་ཀྱིས་ལོངས་ཤིག ཅེས་སོ།། དོན་གྲུབ་དྲིལ་བུའི་དབང་བསྐུར་བྱེད་ཀྱི་སྔགས། ཨོཾ་བཛྲ་ཨ་དྷི་པ་ཏི་སཏྭཾ། ཨ་བྷི་ཥིཉྩ་མི། ཏིཥྛ་བཛྲ་ས་མ་ཡ་ས་ཏྭཾ། ཞེས་པའི་སྔགས་དོན། རྡོ་རྗེ་ཡི་ནི་བདག་ཁྱོད་ལ་མངོན་པར་དབང་ནི་བསྐུར་བར་བགྱི། རྡོ་རྗེ་དམ་ཚིག་བརྟན་ཁྱོད་ལ། ཞེས་སོ།། རྣམ་སྣང་གི་མིང་དབང་བསྐུར་བའི་ཚིག་གུར་ནས་འབྱུང་བའི། ཨོཾ་བཛྲ་ས་ཏྭ་ཏྭཾ་ཨ་བྷི་ཥིཉྩ་མི། བཛྲ་ནཱ་མ་ཨ་བྷི་ཥེ་ཀ་ཏ་ཀྱེ། ཞེས་པའི་སྔགས་དོན། རྡོ་རྗེའི་མིང་གིས་དབང་བསྐུར་བ། རྡོ་རྗེ་སེམས་ཁྱོད་ལ་དབང་བསྐུར་གྱིས། །ཞེས་སོ།། དབང་གི་དོན་ངོ་སྤྲོད་པ་གསང་འདུས་རྩ་རྒྱུད་ལས། དངོས་ཀུན་གང་དང་སོགས་ཤླཽ་ཀ་གཅིག་གསུངས་པ་འདི་ཤནྟི་པ་དང་། ནག་པོ་དམ་ཚིག་རྡོ་རྗེའི་གཞུང་འགྲེལ་གཉིས་ལས་མིང་དབང་གི་ཁྱད་ཆོས་སུ་འཆད་པ་མ་གཏོགས་གཞན་རྒྱ་བོད་ཀུན་གྱིས་རིག་པའི་དབང་ལྔ་ཆར་གྱི་ངོ་སྤྲོད་དུ་མཛད་དོ། །དེའང་ཕུང་པོ་ལྔ་དང་ཉོན་མོངས་པ་ལྔ་སོགས་དངོས་ཀུན་གང་དང་གང་སྣང་བ་དེ་དང་དེ་དག་གཙོ་བོ་དེ་རང་གི་ལྷག་པའི་ལྷ་རིགས་ལྔའི་ངོ་བོར་ཤེས་པར་བྱའོ། །རིགས་ལྔ་མ་ཡིན་པ་ལ་ཡིན་པར་ཤེས་པར་བྱའམ་སྙམ་ན་མ་ཡིན་ཏེ། ཆོས་ཅན་གྱི་ཆོས་རྣམས་རིག་ལྔའི་ངོ་བོར་རང་བཞིན་གྱིས་རྙོག་པ་མེད་ཅིང་རྣམ་པར་དག་གོ །འོན་ཀྱང་གློ་བུར་གྱི་དྲི་མས་སྒྲིབ་ནས་མ་མཐོང་བ་དེ་དབང་བསྐུར་གྱི་ཆོ་ག་འདིས་གསལ་བར་བྱས་པས། ད་ཕྱིན་ཆད་ཐ་མལ་དུ་འཛིན་པའི་རྣམ་རྟོག་སྤངས་ནས་སངས་རྒྱས་ཀྱི་ཡེ་ཤེས་སུ་བལྟ་བར་གྱིས་ཤིག ཅེས་སོ། །བརྟུལ་ཞུགས་ཀྱི་དབང་ཚིག་འདི་དེ་སངས་རྒྱས་སོགས་ཀྱི་དོན་ནི། འདི་དེ་མཚོན་བྱ་དོན་གྱི་རྡོ་རྗེ་སངས་རྒྱས་ཐམས་ཅད་འདུས་པའི་རང་བཞིན་ཅན་དེ་ཉིད་མཚོན་པར་བྱེད་པ་བརྡའི་རྡོ་རྗེ་འདི་ནི་རྡོ་རྗེ་སེམས་དཔའི་ཕྱག་ན་གནས་ལ། མཚོན་བྱའི་རྡོ་རྗེ་དེ་མཚོན་པའི་ཆེད་དུ་མཚོན་བྱེད་ཀྱི་རྡོ་རྗེ་འདི་ཁྱོད་ཀྱིས་ཀྱང་ནི་དུས་རྟག་ཏུ་ཟུངས་ཤིག ཁྱོད་ཀྱང་རྡོ་རྗེ་སེམས་དཔའ་འམ་ཕྱག་ན་རྡོ་རྗེའི་བརྟུལ་ཞུགས་བརྟན་པར་འགྱུར་རོ། །ཞེས་སོ། །ཨོཾ་སརྦ་ཏ་ཐཱ་ག་ཏ་སིདྡྷི་བཛྲ་ས་མ་ཡ་ཏིཥྛ་ཨེ་ཥ་ཏྭཾ་དྷ་ར་ཡ་མི་བཛྲ་ས་ཏྭ་ཧི་ཧི་ཧི་ཧི་ཧི་ཧཱུྃ། ཞེས་པའི་སྔགས་དོན། དེ་བཞིན་གཤེགས་པ་ཐམས་ཅད་ཀྱིས། །གྲུབ་པའི་རྡོ་རྗེ་དམ་ཚིག་བརྟན། །རྡོ་སེམས་ཁྱོད་ནི་བཟུང་བར་གྱིས། །ཡེ་ཤེས་ལྔ་དང་དབྱིངས་ཀྱི་དངོས། །ཞེས་སོ། །ཀུན་མཁྱེན་རིན་པོ་ཆེས་དབང་བཅུའི་རྣམ་བཤད་ལས། ཨོཾ་སརྦ་ཏ་ཐཱ་ག་ཏ་ནི་དེ་བཞིན་གཤེགས་པ་ཐམས་ཅད། སིདྡྷི་བཛྲ་ནི་གྲུབ་པའི་རྡོ་རྗེ། ས་མ་ཡ་ནི་དམ་ཚིག །ཏིཥྛ་བཛྲ་ནི་བརྟན་པའི་རྡོ་རྗེ། ས་མ་ཡ་ས་ཏྭཾ་ནི་དམ་ཚིག་ཁྱོད། དྷ་ར་ཡ་མི་ནི་དེ་ཉིད་བཟུང་བར་གྱིས། ཧི་ལྔ་ནི་ཡེ་ཤེས་ལྔ། ཧཱུྃ་ནི་ལྔ་ཆར་གྱི་དབྱིངས་རིགས་དྲུག་པ་སྟེ། རྡོ་རྗེ་འདི་ནི་དེ་བཞིན་གཤེགས་པ་ཐམས་ཅད་གྲུབ་པའི་རྡོ་རྗེ། དམ་ཚིག་བརྟན་པའི་རྡོ་རྗེ་ཡིན་གྱི། དམ་ཚིག་ཅན་ཁྱོད་ཅིས་སློབ་མ་ལ་བོས་ནས་བཟུང་བར་གྱིས་ཤིག དེས་ཁྱོད་དེ་བཞིན་གཤེགས་པ་ལྔ་པོ་ཐམས་ཅད་ཀྱི་བདག་ཉིད་ཡིན་ནོ། །ཞེས་པའི་སྔགས་འདི་དང་ད་ལྟ་ངག་འདོན་ལ་ཡོད་པ་འདི་གཉིས་མི་འདྲ་བའི་ཁྱད་པར་འགའ་རེ་སྣང་བས་གང་དག་དཔྱད་དགོས། །རྡོ་རྗེ་སློབ་དཔོན་གྱི་དབང་གི་གསོལ་གདབ་མི་ལྡོག་འཁོར་ལོའི་སོགས་ཀྱི་དོན་ནི། དེ་ལ་ཕྱིར་མི་ལྡོག་འཁོར་ལོ་ནི་ས་བརྒྱད་ཐོབ་པ་འཇོག་སྟེ། འཇམ་དཔལ་རྩ་རྒྱུད་ལས། རྒྱལ་བའི་སྲས་པོས་ས་ཐོབ་ཀྱང་། །མི་ལྡོག་པ་ནི་མ་ཡིན་ཏེ། །ཇི་སྲིད་ས་བརྒྱད་མ་ཐོབ་བར། །དེ་སྲིད་ཐེག་པ་དམན་པས་འཇིགས། །ཞེས་གསུངས་པས་ཐེག་པ་དམན་པ་ལ་ཕྱིར་མི་ལྡོག་པ་ཡིན་ལ། ལམ་མཉམ་རྗེས་བར་ཆད་མེད་པར་འཁོར་བས་འཁོར་ལོ་དང་འདྲ་བའི་ཕྱིར་རོ། །དེ་དང་སྐལ་བ་མཉམ་པའི་དབང་ནི་ཕྱིར་མི་ལྡོག་པ་འཁོར་ལོའི་དབང་བསྐུར་བ་སྟེ། ཡེ་ཤེས་ཞབས་སོགས་ཚད་ལྡན་གྱི་གཞུང་རྣམས་ལས་འདི་ཐོབ་ནས་ས་བརྒྱད་པ་དང་སྐལ་བ་མཉམ་པར་གསུངས་པས་སོ། །དེས་ན་རྡོ་རྗེ་སློབ་དཔོན་འཁོར་ལོའི་མགོན་པོས་དེ་ལྟ་བུའི་དབང་བསྐུར་བདག་ལ་སྩལ་ནས་ཀྱང་། དཀྱིལ་འཁོར་གྱི་འཁོར་ལོ་དང་། ལྷ་ཡི་དེ་ཁོ་ན་ཉིད་དང་། རྡོ་རྗེ་སློབ་དཔོན་གྱི་ཕྲིན་ལས་བསྒྲུབ་པ་ལ་ཡོངས་སུ་གསུངས་པའི་རྗེས་གནང་དང་། ཡོ་ག་དང་ཐུན་མོང་བའི་སངས་རྒྱས་ཀུན་གྱི་སྐུ་གསུང་ཐུགས་ཀྱི་དམ་ཚིག་རྣམ་པ་གསུམ་ཐོབ་ཚུལ་གྱི་སྒོ་ནས་དེ་ལས་ཀྱང་ཅུང་ཟད་ཁྱད་པར་འཕགས་པ་དང་། བསྐྱེད་རྫོགས་ཀྱི་སྡོམ་པའང་བླ་ན་མེད་པ་བདག་ལ་སྩོལ། ཞེས་སོ། །རྡོ་རྗེ་ཐུགས་ཀྱི་དམ་ཚིག་སྦྱིན་པའི་ཚིག་འདི་དེ་སངས་རྒྱས་སོགས་ཀྱི་ཚིག་དོན་གོང་བཞིན་ནོ།། རྡོ་རྗེའི་དེ་ཁོ་ན་ཉིད་སྟོན་པ་གུར་ལེའུ་བཞི་པ་ནས་འབྱུང་བའི་ཐོག་མཐའ་སོགས་དང་། དཔལ་མཆོག་ནས་འབྱུང་བའི་བཅོམ་ལྡན་འདས་སོགས་ཀྱི་དོན་ནི། ཐོག་མཐའ་མེད་པའི་སེམས་ཀྱི་རྒྱུན་རང་བཞིན་གྱིས་རྣམ་པར་དག་པ་ནི། དེ་བཞིན་ཉིད་དང་རོ་གཅིག་པའི་རྣམ་པར་མི་རྟོག་པའི་བྱང་ཆུབ་ཀྱི་སེམས་སྒྲིབ་གཉིས་འཇོམས་པ་ལ་གཅིག་ཏུ་དཔའ་བ་དེ་ཡི་མཚན་གྱི་རྣམ་གྲངས་ནི། རྡོ་རྗེ་སེམས་དཔའ། དགའ་བ་ཆེ། ཀུན་ཏུ་བཟང་པོ། རིགས་ཀུན་བདག་ཉིད། རྡོ་རྗེ་སྙེམས་མའི་བདག་པོ། རྡོ་རྗེ་སྙེམས་མའི་བདག་པོའི་བདག་པོ། བཅོམ་ལྡན་འདས་དཔལ་མཆོག་དང་པོའི་སྐྱེས་བུ་ལ་སོགས་པ་དུ་མ་དང་ལྡན་པའོ། །དྲིལ་བུ་གསུང་གི་དམ་ཚིག་སྦྱིན་པའི་ཚིག་གུར་ལེའུ་བཞི་པ་ནས་འབྱུང་བའི་འདི་ནི་རྣལ་འབྱོར་སོགས་ཀྱི་དོན་ནི། དྲིལ་བུ་འདི་ནི་རྣལ་འབྱོར་མའམ་སངས་རྒྱས་ཀུན་གྱི་དམིགས་པ་མེད་པའི་ཤེས་རབ་གསུང་དབྱངས་ཡན་ལག་དྲུག་ཅུ་ཉིད་ཀྱི་རྗེས་སུ་འགྲོ་བ་སྒྲ་སྣ་ཚོགས་ཀྱིས་གཞན་ལ་ཆོས་སྟོན་པའི་དབྱངས་སུ་བཤད་པས། ཁྱོད་ཀྱིས་ཀྱང་ནི་དུས་རྟག་ཏུ་ཟུངས་ཤིག བྱང་ཆུབ་སྙིང་པོའི་གོ་འཕང་མཆོག་ཏུ་གྱུར་པ་དེ་ཐོབ་པའི་རྒྱུར་འགྱུར་བར་རྒྱལ་བ་རྣམས་བཞེད་དོ། །འདིའི་རྐང་པ་གཉིས་པ་གུར་གྱི་རྒྱུད་ཚིག་དངོས་ལ། ཤེས་རབ་དབྱངས་ཀྱི་རྗེས་འགྲོར་བཤད། །ཅེས་ཡོད་པ་བཞིན་ཀྱེ་རྡོར་གཞུང་འགྲེལ་ལ་བརྟེན་པའི་བཀའ་བབས་གསུམ་སོགས་དབང་ཆོག་མང་པོ་ལས་འབྱུང་བ་བཞིན། འཇམ་དཔལ་དཀོན་མཆོག་ལྷུན་གྲུབ་ཀྱིས་དབང་བཤད་ཆེན་མོ་ལས་ཀྱང་དེ་བཞིན་འགྲེལ་པ་མཛད་སྣང་ངོ་། །མན་ངག་ལུགས་ཀྱི་ངག་འདོན་ལ། དྲིལ་བུའི་སྒྲ་ཀུན་རྗེས་འགྲོར་བཤད། །ཅེས་འབྱུང་བ་ལྟར་ན། དྲིལ་བུའི་སྒྲ་ཡི་བརྡས་བསྟན་པའི་དབྱངས་ཀྱི་ཡན་ལག་དྲུག་ཅུ་ཀུན་གྱི་རྗེས་སུ་འགྲོ་བ་སྒྲ་སྣ་ཚོགས་ཀྱིས་གཞན་ལ་ཆོས་སྟོན་པའི་དབྱངས་སུ་བཤད་པས་ཞེས་བཤད་ན་ཆོག་པ་འདྲ་སྙམ་པས་དཔྱད་དོ། །དྲིལ་བུའི་དེ་ཁོ་ན་ཉིད་སྟོན་པས་དཔལ་མཆོག་ལས་འབྱུང་བའི་སྲིད་པ་ངོ་བོ་སོགས་ཀྱི་དོན་ནི། སྲིད་པ་འཁོར་བར་སྐྱེ་བའི་རྒྱུན་ངོ་བོ་ཉིད་ཀྱིས་དག་པ་དེ་བདག་ཏུ་སྒྲོ་བཏགས་ཀྱང་ངོ་བོ་ཉིད་ཀྱིས་སྲིད་པས་བྲལ་བར་བྱས་སོ། །དེའང་རང་བཞིན་གྱིས་དག་པ་ལ་དག་པར་ཤེས་པའི་སེམས་དང་ལྡན་པ་ན། སྲིད་པ་དམ་པ་མི་གནས་པའི་མྱ་ངན་ལས་འདས་པར་བྱེད་པར་འགྱུར་རོ། །ཞེས་སོ། །རྡོ་རྗེ་སློབ་དཔོན་གྱི་དབང་གི་དངོས་གཞི་སྦྱིན་པ་རྩ་རྒྱུད་གཉིས་པའི་གསུམ་པ་ལས་འབྱུང་བ་ཤེས་རབ་བཅུ་དྲུག་སོགས་ཀྱི་དོན་ནི། ཤེས་རབ་མ་སྟོང་ཉིད་བཅུ་དྲུག་མཚོན་པའི་ལོ་བཅུ་དྲུག་ལོན་པ་ལ། སློབ་མ་རྡོ་རྗེ་འཆང་དུ་བསྐྱེད་པའི་ལག་པ་དག་གིས་ཡང་དག་པར་འཁྱུད་ནས། གཡས་སུ་རྡོ་རྗེ་ཐུགས་ཀྱི་དམ་ཚིག གཡོན་དུ་དྲིལ་བུ་གསུང་གི་དམ་ཚིག ཡུམ་རྡོ་རྗེ་སྙེམས་མ་དང་མཉམ་པར་སྦྱོར་བ་སྐུ་ཡི་དམ་ཚིག་ཏེ། དེ་ལྟར་དམ་ཚིག་གསུམ་ལྡན་གྱི་དབང་བསྐུར་བ་ནི། རྡོ་རྗེ་སློབ་དཔོན་གྱི་ནི་དབང་དུ་རབ་ཏུ་བརྗོད་དོ། །ཞེས་སོ། །རྗེས་གནང་བསྡུས་ཏེ་སྦྱིན་པ་རྩ་རྒྱུད་གཉིས་པའི་བཅུ་གཉིས་པ་ལས་འབྱུང་བའི་རྡོ་རྗེ་ཆེ་དང་སོགས་ཀྱི་དོན་ནི། བཤད་མ་ཐག་པའི་རྡོ་རྗེ་ཆེ་ཐུགས་དང་དྲིལ་བུ་ཆེ་གསུང་གི་དམ་ཚིག་ཏུ་ཟུངས་ཤིག དེའི་སྟེང་དུ་ལུས་ཕྱག་རྒྱ་སྐུ་ཡི་དམ་ཚིག་རྡོ་རྗེ་འཆང་ཡབ་ཡུམ་དུ་བྱིན་གྱིས་བརླབས་པས་དུས་དེ་རིང་ཁྱེད་རྣམས་རྡོ་རྗེ་སློབ་དཔོན་བདག་པོ་ཆེན་པོར་གྱུར་པ་ཡིན་པས། འོས་སུ་གྱུར་པའི་སློབ་མའི་ཚོགས་རྣམས་དབང་། རྒྱུད། མན་ངག་བསྟན་པའི་སྒོ་ནས་བསྡུ་བར་གྱིས་ཤིག ཅེས་སོ། །ཕྱག་རྒྱའི་དེ་ཁོ་ན་ཉིད་རྒྱས་པར་བརྗོད་པ་སྲིད་པའི་བདེ་བ་སོགས་ཀྱི་དོན་ནི། སྲིད་པའི་བདེ་བ་ནི་སོ་སྐྱེས་ལ་བདེ་བ་སྣང་ཡང་བདེ་བ་ཤིན་ཏུ་ཆུང་བ་ཡིན་ཏེ། སྡུག་བསྔལ་ཕྱི་མ་གཉིས་ཀྱིས་བསྡུས་པའི་ཕྱིར་རོ། །སྡུག་བསྔལ་ཆེན་པོ་དེ་དག་པར་བྱ་བའི་ཕྱིར་དང་ཤིན་ཏུ་བདེ་བ་དམ་པ་བྱེད་པའི་ཐབས་རྡོ་རྗེ་འཆང་ཆེན་པོ་ཁ་སྦྱོར་གྱི་སྐུ་གསུང་ཐུགས་ཀྱི་དམ་ཚིག་འདི་ནི་ཁྱོད་ཀྱིས་དུས་རྟག་ཏུ་ལོངས་ཤིག འདོད་པའི་ཡོན་ཏན་ལྔའི་ལོངས་སྤྱོད་ཐམས་ཅད་ལ་བདེ་ཆེན་གྱི་ལམ་དུ་ཤེས་ནས་མི་སྤོང་བ་བྱ་བའི་ཕྱིར་ཅི་འདོད་པ་ནི་བསྟེན་བཞིན་དུ། རང་གི་ལྷག་པའི་ལྷ་རུ་ཤེས་པའི་སྦྱོར་བས་བདག་དང་གཞན་རྡོ་རྗེ་འཆང་ཆེན་པོར་ཤེས་པ་ལ་མཆོད་པར་གྱིས་ཤིག འཇིག་རྟེན་ན་རྒྱལ་པོའི་བཀའ་རྟགས་ཀྱི་ཕྱག་རྒྱས་བཏབ་པ་ལས་སྐྱེ་བོ་ཕལ་པས་འདའ་བར་མི་ནུས་པ་ལྟར། དེ་བཞིན་ཉིད་དག་པ་གཉིས་ལྡན་གྱི་ངང་དུ་གཤེགས་པ་དུས་གསུམ་གྱི་རྒྱལ་བ་ཐམས་ཅད་ཀྱིས་ཀྱང་ཚུལ་འདི་ལས་ནམ་ཡང་འདའ་བར་རུ་ནི་མི་མཛད་པའི་ཕྱིར་ན་ཕྱག་རྒྱའི་དམ་ཚིག་ཅེས་སུ་གྲགས་ཏེ། ཕྱག་རྒྱ་ལ་མུ་ཏྲ་ཞེས་ཟེར་བའི་མུའི་སྒྲ་ལས། མངོན་ན་ཡིད། ཡང་མུ་རྟི་ན་ལུས། ཏའི་སྒྲ་ལས་ཏྲ་ཌ་ན་བརྟན་པ་ཡིན་པས་ཡིད་ཀྱི་ལུས་བརྟན་པ་སྟེ། ཐ་མལ་གྱི་རྣམ་པར་རྟོག་པར་བཅོམ་ནས་ཡིད་ཀྱི་ལུས་ཏེ་ཡེ་ཤེས་ཀྱི་སྐུ་ནི་དུས་རྟག་ཏུ་བརྟན་པར་བྱེད་པ་ལས་མི་འདའ་བས་ཕྱག་རྒྱ་ཞེས་བརྗོད་པའི་ཕྱིར་རོ། །ཤླཽ་ཀ་ཕྱི་མ་འདི་ལ་རྗེ་དཀོན་མཆོག་ལྷུན་གྲུབ་ཀྱི་དབང་བཤད་ཆེན་མོ་ལ་བཤད་པ་ཡེ་མ་བྱུང་། ཀུན་མཁྱེན་རིན་པོ་ཆེའི་དབང་ཆུའི་རྣམ་བཤད་ལས་ཅུང་ཟད་བཤད་འདུག་ཀྱང་རྩ་བའི་ཚིག་ཟུར་འདོན་ཚུལ་བག་ཙམ་མི་འདྲ་བ་སྣང་བས་འདིར་ཕན་དཀའ། འདིར་བྲིས་པ་ནི་རྗེ་ས་པཎ་གྱི་རིགས་ཀྱི་རབ་དབྱེའི་བཤད་སྦྱར་དང་མཐུན་པར་ཞིབ་ཏུ་དཔྱད་ནས་བཀོད་པའོ།། གསང་དབང་གི་གསོལ་གདབ་ཀྱི་ཚུལ་རྩ་རྒྱུད་ཕྱི་མའི་གསུམ་པ་ལས་འབྱུང་བའི་བཅོམ་ལྡན་འདས་ཞི་བ་སོགས་ཀྱི་དོན་ནི། བདུད་བཞི་བཅོམ་ཞིང་དབང་ཕྱུག་སོགས་ཡོན་ཏན་དྲུག་གི་སྐལ་བ་དང་ལྡན་པ་ཉོན་མོངས་པ་དང་རྣམ་པར་རྟོག་པ་ཞི་བ་ཐམས་ཅད་ཀྱི་ནང་ནས་ཀྱང་ཆེན་པོ་ཀྱེ་ཞེས་བོས་ནས། རྡོ་རྗེ་སྟོང་པ་ཉིད་ཀྱི་རྣལ་འབྱོར་བདེ་བ་ཆེན་པོ་དང་རོ་གཅིག་པ་གྲུབ་པར་བཞེད་པ། རྟོག་པས་མི་ཕྱེད་པའི་ཕྱག་རྒྱ་ཆེན་པོ་མཆོག་གི་དངོས་གྲུབ་སྒྲུབ་པ་པོ་སྟེ། ཕྱག་རྒྱ་ཆེན་པོ་དེའང་རྡོ་རྗེ་དང་པདྨའི་སྦྱོར་བ་ལས་ཡང་དག་པར་བྱུང་བ་ཇི་ལྟར་ཁྱོད་ནི་བདག་ཉིད་ཆེན་པོའི་གནས་བརྙེས་པ། དེ་བཞིན་དུ་མངའ་བདག་ཅེས་སླར་བླ་མ་ལ་བོས་ནས་བདག་ལའང་དེ་ལྟར་སྒྲུབ་པར་མཛོད་ཅིག འཁོར་བ་གང་ཞིག་ལས་དང་ཉོན་མོངས་པ་འདུས་པ་ལས་བྱུང་བའི་འདམ་གྱི་ཚོགས་ནང་དུ་བྱིང་བ། མགོན་དང་སྐྱབས་མེད་པ་བདག་ལ་སྐྱོབས་ཤིག ཅེས་སོ། །གསང་དབང་བསྐུར་བའི་ཚིག་རྩ་རྒྱུད་གཉིས་པའི་བཅུ་གཉིས་པ་ལས་འབྱུང་བའི་ཇི་ལྟར་འདས་པའི་སོགས་ཀྱི་དོན་ནི། ཇི་ལྟར་འདས་པའི་སངས་རྒྱས་རྡོ་རྗེ་འཆང་ཆེན་པོ་ཉིད་ཀྱིས་བྱང་ཆུབ་ཀྱི་སྲས་ས་བཅུ་པ་དང་། བཅུ་གཅིག་པའི་བྱང་སེམས་རྣམས་ལ་དབང་བསྐུར་ཞིང་ལུང་བསྟན་པ་ལྟར། བདག་གིས་གསང་བའི་དབང་སྟེ་རྫས་གསང་བ་ལ་བརྟེན་པའི་དབང་གིས་ནི། བྱང་ཆུབ་ཀྱི་སེམས་ཀྱི་རྒྱུན་གྱིས་ཁྱོད་ཀྱི་མགྲིན་པར་དབང་བསྐུར་རོ། །ཞེས་སོ། །ཤེས་རབ་ཡེ་ཤེས་ཀྱི་དབང་གི་རིག་མ་གཏད་པའི་ཚིག་རྩ་རྒྱུད་གཉིས་པའི་བཅུ་གཉིས་པ་ལས་བྱུང་བའི་དགའ་སྟེར་གནས་སྟེར་སོགས་ཀྱི་དོན་ནི། དགའ་བ་བཞི་རིམ་པ་ལྟར་སྟེར་ཞིང་དེའི་གནས་སྐད་ཅིག་མ་བཞི་ཡང་སྟེར་བའི་ལྷ་མོ་དེ་ནི། རི་དྭགས་ཅན་མ་ལ་སོགས་པ་མཚན་མ་སྣ་ཚོགས་ཀྱི་སྤྲོས་པའི་གཟུགས་ཅན་ཡིད་དུ་འོང་བ་མ་འདི་དབང་དུས་སུ་ཁྱེར་ཅིག ལམ་དུ་སུའང་ཁྱེར་ཅིག་སེམས་དཔའ་ཆེ་ཞེས་སློབ་མ་ལ་བོས་ནས་ཁྱེར་ལ་སྙོམས་འཇུག་གི་སྒོ་ནས་བྱང་སེམས་མི་འཕོ་བའི་བརྟུལ་ཞུགས་ཀྱིས་མཆོད་པ་དག་ཏུ་གྱིས་ཤིག ཅེས་སོ། །ཕྱག་རྒྱ་གསང་བའི་ཀུན་སྤྱོད་སྣོད་དང་ལྡན་མི་ལྡན་བརྟག་པའི་དྲི་བ་ནག་པོའི་གཞུང་འགྲེལ་ལས་འབྱུང་བའི་བཤང་གཅི་དག་ནི་སོགས་ཀྱི་དོན་ནི། འཇིག་རྟེན་ཐ་མ་ལ་པ་རྣམས་ཀྱིས་མི་གཙང་བར་འཛིན་པའི་དངོས་པོ་བཤང་བ་དང་གཅི་བ་དག་ནི་དམ་ཚིག་གི་རྫས་ཤེས་པས་ཟ་བ་དང་། ཁྲག་དང་ཁུ་བ་དག་ཀྱང་དེ་བཞིན་ཏེ། ཤ་ཆེན་གྱི་དྭངས་མ་བཅས་བདུད་རྩི་ལྔ་པོ་རང་བཞིན་གྱིས་ལྷ་ཡི་ངོ་བོར་དག་པར་ཤེས་པས་བསྟེན་པར་བུ་ཁྱོད་སྤྲོའམ། དེ་བཞིན་དུ་བུད་མེད་རྣམས་ལ་སྐྱེ་བ་དམན་པར་འཛིན་པའི་རྟོག་པ་སྤངས་ནས་རྟགས་ཤེས་རབ་ཀྱི་ཕ་རོལ་ཏུ་ཕྱིན་མར་ཤེས་པའི་སྒོ་ནས་རྟག་ཏུ་གུས་པ་དང་། བདེ་ཆེན་གྱི་ཡེ་ཤེས་འབྱུང་བའི་གནས་སུ་ཤེས་པས་མི་གཙང་བའི་གནས་སུ་བྱེད་པའི་རྟོགས་པ་སྤོངས་ཏེ་བྷ་གའི་པདྨར་འོ་བྱེད་པར་རིགས་ཀྱི་བུ་ཁྱོད་ཅི་དགར་སྤྲོ་བར་གྱུར་ཏམ། ཞེས་སོ། །ཕྱག་རྒྱས་པདྨའི་ཆེ་བ་བརྗོད་པ་ནག་པོའི་གཞུང་འགྲེལ་ལས་འབྱུང་བའི་ཨེ་མ་ང་ཡི་སོགས་ཀྱི་དོན་ནི། ཨེ་མ་ཞེས་ངོ་མཚར་བའི་ཚིག་གིས་སྣ་དྲངས་ཏེ་ང་ཡི་གསང་བའི་པདྨ་འདི་ནི་མི་འགྱུར་བའི་བདེ་བ་ཐམས་ཅད་འབྱུང་བའི་གནས་ཏེ། གལ་ཏེ་འདུ་ཤེས་གསུམ་ལྡན་གྱི་ཆོ་ག་བཞིན་བསྟེན་པར་བྱེད་ན། བསྟེན་པ་པོ་དེའི་མདུན་ནི་ཡོངས་སུ་དག་པའི་རིག་མ་བདག་འདུག་སྟེ། ཕུང་ཁམས་སྐྱེ་མཆེད་ཀྱི་སངས་རྒྱས་ཐམས་ཅད་མཉེས་པའམ། ཡང་ན་བསྙེན་པ་དང་། དེ་ལ་སོགས་པ་སྟེ་ཉེ་བར་སྒྲུབ་པ། སྒྲུབ་པ། སྒྲུབ་ཆེན་གྱི་ཡན་ལག་རྣམས་བདག་གིས་པདྨར་བྱ་བ་ཇི་ལྟ་བ་བཞིན་དུ་བྱེད་དེ། བདེ་ཆེན་ལྷན་ཅིག་སྐྱེས་པའི་ཡེ་ཤེས་ཀྱི་རྒྱལ་པོ་རང་ཉིད་ཀྱི་ལུས་ལ་ཡོད་པ་དེ། རྟོགས་པའི་ཐབས་གསང་བའི་པདྨ་འདི་ཉིད་དུ་ནི་དུས་རྟག་ཏུ་བཞུགས་པ་ཡིན་མོད་ཀྱང་། དེ་ལྟར་མི་ཤེས་པའི་བླུན་པོ་གང་ཞིག་གསང་བའི་པདྨ་འདི་སྤང་བ་དེ་ལ་ཕྱག་རྒྱ་ཆེན་པོ་མཆོག་གི་དངོས་གྲུབ་མེད་དོ། །སྟྭཾ་པདྨ་བྷཉྫ་མོཀྵ་ཧོ་ཞེས་པའི་སྔགས་དོན། པདྨ་འདི་ནི་ཐར་བའི་སྣོད་ཡིན་ནོ། །ཞེས་སོ།། དབང་བཞི་བའི་གསོལ་གདབ་ཀྱི་ཚིག་མགོན་པོ་ཐུགས་རྗེ་སོགས་ཀྱི་དོན་ནི། ཁམས་གསུམ་གྱི་འགྲོ་བའི་མགོན་པོ་ཐུགས་རྗེ་རབ་ཏུ་ཆེ་བ་དང་ལྡན་པ་ཞེས་བོས་ནས། བུམ་གསང་ཤེར་ཡེའི་དབང་བསྐུར་གསུམ་པོ་བདག་ལ་གནང་ཟིན་ཀྱང་། ད་དུང་སངས་རྒྱས་ཀྱི་ཡོན་ཏན་གྱི་རྣམ་པ་ཀུན་གྱི་མཆོག་དང་ལྡན་པའི་སྟོང་པ་ཉིད་ཀྱི་རང་བཞིན་ཅན་གྱི་དབང་བཞི་པ་ཡང་ནི་བདག་ལ་སྩལ་ཏེ། ལུས་ངག་ཡིད་གསུམ་རླུང་དང་བཅས་པ་སྐུ་གསུང་ཐུགས། རྡོ་རྗེར་བྱིན་གྱིས་རློབས་ཤིག ཅེས་སོ། །ཚིག་དབང་རིན་ཆེན་བཞི་པའི་དངོས་གཞི་སྟེར་བའི་ཚིག་རྩ་རྒྱུད་གཉིས་པའི་བཅུ་གཉིས་པར་འབྱུང་བའི་ཡེ་ཤེས་འདི་ནི་སོགས་ཀྱི་དོན་ནི། སངས་རྒྱས་ཀྱི་ཡེ་ཤེས་དང་། སེམས་ཀྱི་ཆོས་ཉིད་མཚོན་པར་བྱེད་པ། དབང་གསུམ་པའི་དུས་སུ་ཉམས་སུ་མྱོང་བའི་ལྷན་ཅིག་སྐྱེས་པའི་ཡེ་ཤེས་འདི་ནི་ཆེས་ཕྲ་བ་སྟེ། སྒྲ་རྟོག་གི་ཡུལ་མ་ཡིན་ཞིང་། རྟོག་གེས་བློས་རྟོག་པར་དཀའ་བས་སོ། །ཞིང་ཞེས་པ་ནི་ཕྱི་མ་སྡུད་པའི་ཚིག་ཕྲད་དོ། །ཡེ་ཤེས་དེ་ཉིད་ནི་རྡོ་རྗེ་སྟེ། མཚན་རྟོག་གིས་མི་ཕྱེད་པའི་ཕྱིར་རོ། །ནམ་མཁའི་དཀྱིལ་ལྟ་བུ་སྟེ་རྟག་ཆད་ལ་སོགས་པའི་མཐའ་ཐམས་ཅད་དང་བྲལ་ཞིང་སྣང་བའི་དངོས་པོ་མི་དམིགས་པས་སོ། །རྡུལ་དང་བྲལ་བ་སྟེ་ཉོན་མོངས་པའི་རྙོག་པ་དང་བྲལ་བས་སོ། །ཐར་བ་སྦྱིན་པ་སྟེ་མི་གནས་པའི་མྱང་འདས་རྡོ་རྗེ་འཆང་གི་གོ་འཕང་སྟེར་བའི་ཕྱིར་རོ། །ཞི་བ་ཉིད་དེ་གདོད་མ་ནས་མ་སྐྱེས་པས་སྤྲོས་པ་ཐམས་ཅད་དང་བྲལ་བའི་ཕྱིར་དང་། གློ་བུར་གྱི་རྟོག་པ་ཐམས་ཅད་མོས་འཇུག་གི་སྒོ་ནས་ཞི་བའི་ཕྱིར་རོ། །དེ་ཉིད་ཐ་སྙད་ཀྱི་བརྗོད་པས་ཤེས་པར་མི་ནུས་པས། ཁྱེད་རང་ཡང་ནི་དེ་ཡི་ཕ་སྟེ་འཇིག་རྟེན་ན་ཕས་བུ་བསྐྱེད་པ་ལྟར། གཞན་ལ་མ་ལྟོས་པར་རང་གིས་རང་ལ་ཡེ་ཤེས་བསྐྱེད་ལ། དཔེའི་ཡེ་ཤེས་ཀྱིས་དོན་གྱི་ཡེ་ཤེས་རྟོག་པར་བྱས་ནས་སངས་རྒྱས་ཀྱི་ས་མངོན་དུ་གྱིས་ཤིག ཅེས་སོ། །འདིའི་ཚིག་རྐང་གསུམ་པ། རྡུལ་བྲལ་ཐར་སྦྱིན། །ཞེས་ཡོད་པ་ཆེས་མང་བས་དཀྱུས་སུ་དེ་བཞིན་བཀོད་པ་ཡིན་ཞིང་། རྩ་རྒྱུད་ལས། རྡུལ་བྲལ་ཐར་སྟེར། །ཞེས་འབྱུང་བའང་འགྱུར་གྱི། དབྱེ་བས་ཚིག་ཟུར་འདོན་ལུགས་མི་འདྲ་བ་ཅུང་ཟད་མ་གཏོགས་དོན་འདྲ་ལ། དེང་སང་ལུས་དཀྱིལ་མཛེས་རྒྱན་དཔེ་ཕལ་ཆེར་ལས། རྡུལ་བྲལ་མཐར་ཕྱིན། །ཞེས་འབྱུང་བ་ལྟར་ན། སྲིད་པ་འཁོར་བའི་མཐར་ཕྱིན་ཀྱང་། ཞི་བ་མྱང་འདས་ཀྱི་མཐར་ཡང་མ་ལྷུང་བར་ཟུང་འཇུག་རྡོ་རྗེ་འཆང་གི་གོ་འཕང་སྟེར་བའི་ཕྱིར། ཞེས་འགྲེལ་དགོས་པར་སློབ་དཔོན་བསོད་ནམས་རྩེ་མོའི་རྣམ་བཤད་ཉི་མའི་འོད་ཟེར་ལས་འབྱུང་ངོ་། །དམ་ཚིག་བསྡུས་ཏེ་འཛིན་པར་ཁས་བླངས་པའི་ཚིག་ནག་པོའི་གཞུང་འགྲེལ་ལས་འབྱུང་བའི། གཙོ་བོས་ཇི་ལྟར་སོགས་དང་། ཡོན་འབུལ་བའི་ཚིག་བདེ་མཆོག་ནས་འབྱུང་བའི་དེང་ནས་བརྩམས་ཏེ་སོགས་ཀྱི་དོན་གོ་སླའོ། །ཕུན་སུམ་ཚོགས་པ་སོགས་ཀྱི་འགྲེལ་བ་ཁོ་བོ་ཚུལ་ཁྲིམས་དཔལ་ལྡན་གྱིས་མ་མཐོང་མོད། ཁ་སྐོང་བའི་ཆེད་དུ་མི་ཤེས་ཀྱང་ཤེས་ཁུལ་བྱས་ན། དོན་གཉིས་མཐར་ཕྱིན་པའི་ཕུན་སུམ་ཚོགས་པ་མངའ་བ་ནི་སྐྱོན་གྱི་ཉེས་པ་དང་བྲལ་བའི་དཔེར་ན་གསེར་གྱི་རི་བོ་དང་འདྲ་བ་དང། འཇིག་རྟེན་གསུམ་སྟེ་ས་འོག་ས་སྟེང་ས་བླ་འམ། ཁམས་གསུམ་གྱི་འགྲོ་བ་ཀུན་མགོན་པོ་སྟེ་སངས་རྒྱས། དེ་ནི་ཉོན་སྒྲིབ། ཤེས་སྒྲིབ། སྙོམས་འཇུག་གི་སྒྲིབ་པ་གསུམ་དང་བྲལ་བ། སངས་རྒྱས་ཏེ་བུདྡྷ་ཞེས་བྱ་བ་པདྨ་རྒྱས་པ་འམ་པདྨ་ཕྱེ་བའི་འདམ་པ་དང་འདྲ་བར་ཤེས་བྱ་ལ་བློ་ཕྱེ་ཞིང་རྒྱས་པའི་མཁྱེན་པའི་སྤྱན་རས་མངའ་བ་དེ་ནི་འཇིག་རྟེན་སྲིད་པ་གསུམ་པོ་ལ་དགེ་བར་བྱེད་པའི་བཀྲ་ཤིས་པ་དང་པོ་ཡིན། སངས་རྒྱས་དེ་ཡིས་འགྲོ་ལ་ཉེ་བར་བསྟན་པའི་མཆོག་དང་རབ་ཏུ་གྱུར་ཅིང་ཉོན་མོངས་པ་ལ་སོགས་པས་མི་གཡོ་བ། འཇིག་རྟེན་སྲིད་པ་གསུམ་ན་ཆོས་ཞེས་གྲགས་ཤིང་ལྷ་དང་མི་ཡིས་གཙུག་ཏུ་ལག་པ་གཉིས་ཀྱིས་ཐལ་མོ་སྦྱར་ཏེ་མཆོད་པའི་འོས་སུ་གྱུར་པ་ཆོས་ཀྱི་དམ་པ་སྐྱེས་དགུ་རྣམས་སམ་འགྲོ་བ་ཐམས་ཅད་ལ་མི་མཐུན་པའི་ཕྱོགས་ཞི་ཞིང། མཐུན་རྐྱེན་དགེ་ལེགས་ཐམས་ཅད་འབྱུང་བ་དེ་ནི་འཇིག་རྟེན་དགེ་བར་བྱེད་པའི་བཀྲ་ཤིས་པ་གཉིས་པ་ཡིན། རྟག་ཏུ་དགེ་བ་ལ་རྩེ་གཅིག་ཏུ་འདུན་ཅིང་སྒོ་གསུམ་ལུང་དང་རྟོགས་པའི་དམ་པའི་ཆོས་ཁོ་ན་དང་ལྡན་ཅིང་མང་དུ་ཐོས་པའི་བཀྲ་ཤིས་ཀྱིས་ཕྱུག་པ། མི་དང་ལྷ་དང་ལྷ་མ་ཡིན་དང་བཅས་པས་འཇིག་རྟེན་ཐམས་ཅད་ཀྱི་མཆོད་པའི་གནས་སུ་གྱུར་པ། མང་བོའི་ཚོགས་ཀྱི་ནང་ན་མཆོག་དང་རབ་ཏུ་གྱུར་ཅིང་མི་དགེ་བ་ལ་ངོ་ཚ་ཤེས་པ་དང་མཐུན་རྐྱེན་ལེགས་པའི་ཡོན་ཏན་ཐམས་ཅད་ཀྱི་དཔལ་དང་གཞི་རུ་གྱུར་པ་དེ་ནི་འཇིག་རྟེན་ཐམས་ཅད་དགེ་བར་བྱེད་པའི་བཀྲ་ཤིས་པ་གསུམ་པ་ཡིན་ནོ། །རྩ་རྒྱུད་ཕྱི་མའི་བརྒྱད་པ་ནས་འབྱུང་བའི་སྨོན་ལམ་རིགས་སུ་སྐྱེ་དང་སོགས་ཤླཽ་ཀ་གཉིས་པོ་ལ་འགྲེལ་ཚུལ་གསུམ་འབྱུང་སྟེ། དེའང་རྗེ་བཙུན་ས་སྐྱ་པ་ཆེན་པོས་དབང་བཞི་བོ་རེ་རེ་ལའང་ཤླཽ་ཀ་གཉིས་ཀ་སྦྱར་བའི་བཤད་པ་མཛད་པས། དང་པོ་བུམ་དབང་ལ་སྦྱར་ན། ཐོག་མར་སྨིན་བྱེད་བུམ་པའི་དབང་རྫོགས་པར་ཐོབ་ཅིང་། དེའི་འཇུག་པའི་སྐབས་མེ་ཏོག་དཀྱིལ་འཁོར་གྱི་གཙོ་བོ་ལ་ཕོག་པའི་སྒོ་ནས་མི་བསྐྱོད་པའམ་ཀྱེ་རྡོ་རྗེ་ཞལ་བརྒྱད་ཕྱག་བཅུ་དྲུག་པའི་རིགས་སུ་སྐྱེ་བ་དང་། རྩ་བ་དང་ཡན་ལག་གི་དམ་ཚིག་ཉི་ཤུ་རྩ་གཉིས་མ་ཉམས་པར་བསྲུང་བའི་སྐལ་བ་ཅན་དུ་འགྱུར་བ་དང་། ཐ་མལ་གྱི་རྣམ་པར་རྟོག་པས་ནམ་ཡང་སྨྱོ་བ་མེད་པ་སྟེ་དེའི་དབང་དུ་མ་ཤོར་བར། ཟབ་གསལ་གཉིས་མེད་ཀྱི་བསྐྱེད་རིམ་ལ་རྩེ་གཅིག་ཏུ་གནས་པ་དང་། ཀྱེ་ཡི་རྡོ་རྗེ་ངོ་བོ་ཉིད་གསུམ་གྱི་ལྟ་བ་རང་གིས་རྟོགས་ནས་གཞན་ལ་སྟོན་པ་དང་། བུམ་དབང་བསྐུར་བའི་བླ་མ་ལ་དཀྱིལ་འཁོར་གྱི་གཙོ་བོར་ཐེ་ཚོམ་མེད་པར་ཤེས་པའི་སྒོ་ནས་དད་ཅིང་གུས་པ་དང་། དམིགས་པ་མེད་པའི་སྙིང་རྗེ་ཆེན་པོ་དང་ལྡན་པས་ཅི་བྱེད་སེམས་ཅན་གྱི་དོན་ཁོ་ན་སྤྱོད་པ་རྣམས་སྐྱེ་ཞིང་ཞེས་པས་ཕྱི་མ་དང་སྐྱེ་བར་ཞེས་པས་དེའི་ཕྱི་མ་རྣམས་སུ་ཡང་དེ་བཞིན་འགྱུར་བར་ཤོག་ཅིག ལག་པས་དམ་ཚིག་རྡོ་རྗེ་དྲིལ་བུ་ཕྱག་ཚད་དང་ལྡན་པ་ལྷའི་དེ་ཁོ་ན་ཉིད་དྲན་པའི་སྒོ་ནས་འཁྲོལ་ཞིང་མི་འབྲལ་བར་འཆང་བ་དང་། གསང་ཆེན་ཟབ་མོའི་དོན་རྣམས་ཚུལ་བཞིན་སྟོན་པའི་ཆོས་དཔལ་ཀྱེ་རྡོ་རྗེའི་རྩ་བཤད་ཀྱི་རྒྱུད་རྣམས་ནི་གླེགས་བམ་ཀློག་པ་དང་། ཉན་པ་དང་། སེམས་པ་དང་། འཛིན་པ་རྣམས་ཀྱང་དེར་བསྡུའོ། །བཙུན་མོའི་ཁུ་བ་ནི་རཀྟའོ། །དེས་མཚོན་བདུད་རྩི་ལྔ་མཉམ་པར་སྦྱར་བའི་ཟས་ཅན་དུ་སྐྱེ་ཞིང་སྐྱེ་བར་འགྱུར་བར་ཤོག་ཅིག གསང་དབང་ལ་སྦྱར་ན། རྩ་ཡི་གེ་ལ་སྐྱོན་མེད་པ་གསང་དབང་གི་རིགས་སུ་སྐྱེ་བ་དང་། ཐུན་ཆག་པ་དང་། ཐུན་ཚོད་ཡོལ་བ་དང་། རྣམ་རྟོག་རྐུན་བུ་ལས་བསྲུང་བའི་དམ་ཚིག་ཅན་དང་། བསམ་གཏན་གྱི་སྒྲིབ་པ་ཀུན་གྱིས་ནམ་ཡང་སྨྱོ་བ་མེད་པ་དང་། ཀྱེ་ཡི་རྡོ་རྗེ་རང་བྱུང་གི་ཡེ་ཤེས་རང་གིས་རྟོགས་ནས་གཞན་ལ་སྟོན་པ་དང་། གསང་དབང་བསྐུར་བའི་བླ་མ་ལ་གུས་ཤིང་སེམས་ཅན་ལ་སྙིང་རྗེ་དང་ལྡན་པར། སྐྱེ་ཞིང་སྐྱེ་བར་འགྱུར་བར་ཤོག་ཅིག ལག་པས་ནི་གཉིས་ཀྱི་བརྡ་བརྗོད་པ་སྟེ། ཁྱབ་བྱེད་རླུང་གི་རྣལ་འབྱོར་དང་། ཁྱབ་བྱ་གཏུམ་མོའི་རྣལ་འབྱོར་གཉིས་སོ། །དེས་རྡོ་རྗེའི་བརྡས་བསྟན་པའི་ཐབས་ཀྱི་རྩ་རོ་མ་དང་། དྲིལ་བུའི་བརྡས་བསྟན་པའི་ཤེས་རབ་ཀྱི་རྩ་རྐྱང་མ་གཉིས་ཀྱི་རྩ་མདུད་རྣམས་རིམ་གྱིས་འཁྲོལ་ནས་རོ་རྐྱང་གཉིས་ཀྱི་རླུང་སེམས་རྣམས་དབུ་མར་བཅུག་པའོ། །ཟབ་མོའི་ཆོས་ནི་ཀློག་པ་དང་། །ཞེས་པ་ནི། ཟབ་མོ་དྲིལ་ཆེན་གྱི་སྒྲ་སྒྲོགས་པའོ། །བཙུན་མོའི་ཁུ་བ་མཉམ་ཟས་ཅན་ནི་རྩ་གནས་རྣམས་སུ་ཁམས་དགུ་འདུས་པའོ། །སྐྱེ་ཞིང་སོགས་འདྲ། དབང་གསུམ་པ་དང་སྦྱར་ན། ཁམས་བདུད་རྩི་ལ་སྐྱོན་མེད་པ་དབང་གསུམ་པའི་རིགས་སུ་སྐྱེ་བ་དང་། ཐིག་ལེ་ལ་གནོད་པའི་ཟས་སྤྱོད་ལམ་རྣམས་སྤོངས་བའི་དམ་ཚིག་ཅན་དང་། དབང་གསུམ་པའི་ཉམས་མྱོང་དང་མ་བྲལ་བས་སྨྱོ་བ་མེད་པ་དང་། ཀྱེ་ཡི་རྡོ་རྗེ་ལྷན་ཅིག་སྐྱེས་པའི་ཡེ་ཤེས་རང་གིས་རྟོགས་ནས་གཞན་ལ་སྟོན་པ་དང་། ཤེར་དབང་བསྐུར་བའི་བླ་མ་ལ་གུས་ཤིང་སེམས་ཅན་ལ་སྙིང་རྗེ་དང་ལྡན་པར། སྐྱེ་ཞིང་སོགས། ལག་པས་ནི་གཉིས་ཀྱི་བརྡ་བརྗོད་པ་སྟེ། ཐབས་དང་ཤེས་རབ་གཉིས་སོ། །རྡོ་རྗེ་ནི་ཐབས་ཀྱི་ལིངྒ་དང་། དྲིལ་བུས་ནི་ཤེས་རབ་ཀྱི་པདྨ་བསྟན། འཁྲོལ་ཞེས་པས་མཁའ་གསང་མཉམ་པར་སྦྱོར་བའོ། །ཟབ་མོའི་ཆོས་ནི་ཀློག་པ་དང་། །ཞེས་པ་ནི། བདེ་བའི་ཉམས་དང་མི་འབྲལ་བར་བྱེད་པའོ། །བཙུན་མོའི་ཁུ་བ་མཉམ་ཟས་ཅན་ནི་ཕྱག་རྒྱ་བསྟེན་པ་དང་མི་འབྲལ་བའོ། །སྐྱེ་ཞིང་སོགས། དབང་བཞི་པ་ལ་སྦྱར་ན། སྙིང་པོ་རླུང་གི་དཀྱིལ་འཁོར་ལ་སྐྱོན་མེད་པས་བཞི་པའི་རིགས་སུ་སྐྱེ་བ་དང་། ཐིག་ལེ་འཛག་པ་དྲུག་བསྲུང་བའི་དམ་ཚིག་ཅན་དང་། སྒྲིབ་པ་གསུམ་དང་བྲལ་བས་དེའི་སྐྱོན་གྱིས་ནམ་ཡང་སྨྱོ་བ་མེད་པ་དང་། ཀྱེ་ཡི་རྡོ་རྗེ་ཤིན་ཏུ་རྣམ་པར་དག་པའི་དེ་ཁོ་ན་ཉིད་མས་བརྟན་གྱི་དགའ་བ་བཞིའི་ཡེ་ཤེས་རང་གིས་རྟོགས་ནས་གཞན་ལ་སྟོན་པ་དང་། དབང་བཞི་པ་བསྐུར་བའི་བླ་མ་ལ་གུས་པ་དང་། སེམས་ཅན་ཀུན་ལ་སྙིང་རྗེ་དང་ལྡན་པར། སྐྱེ་ཞིང་སོགས། ལག་པས་ནི་ཐབས་ཤེས་གཉིས་བསྟན། རྡོ་རྗེས་ནི་ཐབས་ཀྱི་བྷོ་ལ་དང་། དྲིལ་བུས་ནི་ཤེས་རབ་ཀྱི་ཀཀྐོ་ལ་བསྟན། འཁྲོལ་ཞེས་པ་མཁའ་གསང་མཉམ་པར་སྦྱོར་བའོ། །ཟབ་མོའི་ཆོས་ནི་ཀློག་པ་དང་། །ཞེས་པ་ནི། ཟབ་མོ་བདེ་བའི་ཉམས་དང་མི་འབྲལ་བར་བྱེད་པའོ། །བཙུན་མོའི་ཁུ་བ་མཉམ་ཟས་ཅན་ནི་ཕྱག་རྒྱ་པདྨ་ཅན་ཐིག་ལེ་འདྲེན་པ་དང་མི་འབྲལ་བར་བྱེད་པའོ། །སྐྱེ་ཞིང་སོགས་སོ། །འགྲོ་མགོན་འཕགས་པས་མཛད་པའི་དགེ་བ་འདི་ཡི་ནམ་མཁའི་མཐའ་ཀླས་པའི་ལུས་ཅན་ཀུན་གྱིས་སོགས་ནི། རིན་ཆེན་ལྟ་བུའི་གང་ཟག་ལ་བདུན་ཏེ། སྡོམ་པ་གསུམ་དང་ལྡན་ཞིང་རང་བཞིན་གྱི་ཚུལ་ཁྲིམས་རྣམ་པར་དག་པ་དང་། མཁས་པས་གཞན་ལ་ཕན་འདོགས་པ་དང་། སྒྲིན་པས་གཞན་ལ་གནོད་པ་མི་བྱེད་པ་དང་། ཤེས་རབ་ཆེ་བས་ཆོས་ཐམས་ཅད་ཀྱི་སྤྱི་དང་རང་གི་མཚན་ཉིད་ཤེས་པ་དང་། རྒྱུད་མི་འགྱུར་བས་དགོས་པ་དང་བྱ་བའི་དོན་ཐམས་ཅད་མཐར་ཕྱིན་པ་དང་། ཐོས་པ་ཆེ་བས་སྡེ་སྣོད་མཐའ་དག་གི་དོན་ཤེས་པ་དང་། བློ་གསལ་པས་གཞན་འདོད་པའི་ཆོས་ཐམས་ཅད་ལེགས་པར་སྟོན་ནུས་པའོ། །དེ་ཡང་། ཚུལ་ཁྲིམས་དག་ཅིང་མཁས་ལ་སྒྲིན། །ཤེས་རབ་ལྡན་ཞིང་རྒྱུད་གཅིག་ལ། །ཐོས་ནས་ལེགས་པར་སྟོན་པ་ནི། །རིན་ཆེན་ཞེས་བྱའི་གང་ཟག་གོ །ཞེས་མགོས་ཁུག་པ་ལྷས་བཙས་ཀྱི་གསང་འདུས་སྟོང་ཐུན་དུ་དེ་ལྟར་གསུངས་སོ། །གཞན་རྣམས་ནི་གོ་སླ་སྙམ་མོ། །

ཆོས་ཀྱི་རྒྱལ་པོ་འཕགས་པ་རིན་པོ་ཆེས་ནི། ཤླཽ་ཀ་དང་པོ་བསྐྱེད་རིམ་དང་། ཕྱི་མ་རྫོགས་རིམ་དང་སྦྱར་བའི་བཤད་པ་མཛད་པས། དེ་ལྟར་ན་ཐེག་ཆེན་གྱི་རིགས་སུ་སྐྱེ་བ་དང་། དམ་ཚིག་དང་སྡོམ་པ་ཐོབ་ལ་མ་ཉམས་པར་བསྲུང་བ་ཅན། སྨྱོ་བ་མེད་པ་སྟེ་སེམས་དྲན་པ་མ་ཉམས་པ་དང་། ཀྱེ་ཡི་རྡོ་རྗེའི་རྒྱུད་སྟོན་ཞིང་དབང་བསྐུར་བའི་བླ་མ་ལ་གུས་པ་དང་། སེམས་ཅན་ལ་མ་ལྟར་བརྩེ་བའི་སྙིང་རྗེ་དང་ལྡན་པ་ཉིད་དུ་སྐྱེ་བ་ཕྱི་མར་སྐྱེ་ཞིང་། དེའི་ཕ་རོལ་དུ་ཡང་དེ་ལྟ་བུར་སྐྱེ་བར་འགྱུར་བར་ཤོག་ཅེས་པ་ནི་གཙོ་བོར་བསྐྱེད་རིམ་དང་འབྲེལ་བའོ། །ལག་པས་བརྡ་ཡི་རྡོ་རྗེ་དྲིལ་བུ་ཉིད་འཛིན་ཞིང་འཁྲོལ་བ་སྟེ། དོན་སྟོང་པ་དང་སྙིང་རྗེ་དབྱེར་མི་ཕྱེད་པའི་བྱང་ཆུབ་ཀྱི་སེམས་འཛིན་པར་གྱུར་ཅིག་པའོ། །གཞན་ཡང་ཟབ་མོའི་ཆོས་ཀྱི་རྡོ་རྗེ་ནི་ཀློག་ཅིང་འཆད་པ་དང་། བཙུན་མོ་དང་སྙོམས་པར་ཞུགས་པ་ལས་བྱུང་བའི་ཁུ་བ་རོ་མཉམ་པར་ཟ་ཞིང་མྱོང་བའི་ཁ་ཟས་ཅན་ཏེ། བདེ་སྟོང་མཆོག་ལ་ལོངས་སྤྱོད་པར་སྐྱེ་ཞིང་སྐྱེ་བར་འགྱུར་བར་ཤོག་ཅེས་པ་ནི། གཙོ་བོར་རྫོགས་རིམ་དང་འབྲེལ་བའི་སྨོན་ལམ་མོ། །ཤླཽ་ཀ་གཉིས་ཀ་བསྐྱེད་རིམ་ཁོ་ན་དང་སྦྱར་བ་ནི་ཉི་ཟེར་ནང་ན་ཤིན་ཏུ་གསལ་ལ། དེ་ནས་སམྦུ་ཊ་ལས་འབྱུང་བའི་སེམས་ཅན་བདེ་དང་ཞེས་སོགས་ཤླཽ་ཀ་གཅིག་གི་དོན་ནི། ཚིག་རྐང་དང་པོས་གནས་སྐབས་སུ་བདེ་བ་དང་། རྐང་བ་ཕྱི་མ་གསུམ་གྱིས་མཐར་ཐུག་བདེ་བ་སྨོན་པ་སྟེ། དེའང་མཁའ་མཉམ་སེམས་ཅན་ཐམས་ཅད་གནས་སྐབས་སུ་བདེ་བ་དང་། བདེ་བའི་རྒྱུ་ཐོབ་པར་གྱུར་ཅིག ཁྱད་པར་དུའང་སེམས་ཅན་ཐམས་ཅད་སྲིད་པའི་རྩ་བ་གཅོད་མི་ནུས་པ་ལ་སོགས་པའི་སྐྱོན་གང་ཡང་མེད་ཅིང་དག་གྲོལ་ངེས་འབྱིན་གྱི་ལམ་མཆོག་ཏུ་གྱུར་པ་སྟོང་ཉིད་སྙིང་རྗེའི་སྙིང་པོ་ཅན་གང་གི་ལམ་གྱིས་གྲོལ་བར་འགྱུར་བ། དེ་ཡི་འབྲས་དུས་ཀྱི་སངས་རྒྱས་སྙིང་པོ་ཀྱེ་རྡོ་རྗེའི་གོ་འཕང་མྱུར་དུ་ཐོབ་པར་ཤོག་ཅིག །ཅེས་སོ། །

མཇུག་རྩོམ།

འདིར་སྨྲས་པ། རབ་དཀར་མཐུ་ཆེན་གདུགས་དཀར་ལྷ་མོ་ཡིས། །སྙན་བརྒྱུད་འཛིན་སྐྱོང་སྤེལ་བའི་སྐྱེས་བུ་ལ། །བྱད་ཁ་རྦོད་གཏོང་ལ་སོགས་མི་མཐུན་པའི། །ཕྱོགས་ལས་རྣམ་པར་རྒྱལ་བའི་དངོས་གྲུབ་སྩོལ། །དུས་གསུམ་རྒྱལ་བའི་གསུང་གི་གཅེས་པའི་མཛོད། །གསང་ཆེན་གཉིས་མེད་རྒྱུད་རྒྱལ་ཀྱེ་རྡོ་རྗེ། །རྒྱ་བོད་མཁས་པའི་གཞུང་གི་བཀྲལ་བ་སྟེ། །རྩོད་བྲལ་རིགས་པའི་གཞུང་ལུགས་བླ་ན་མེད། །ཁྱད་པར་ས་ཆེན་གོང་མ་ཡབ་སྲས་ལྔས། །རང་ལུགས་བླ་ན་མེད་པའི་རྔ་ཆེན་བརྡུངས། །གང་དེ་འཛིན་པའི་སྐྱེས་བུ་མང་བྱོན་ཀྱང། །སློབ་བཤད་བསྟན་པའི་སྲོལ་འབྱེད་ཚར་ཆེན་ཙམ། །བླ་མ་བསྟན་བཅོས་ལུང་དང་ཉམས་མྱོང་དང། །དབང་དང་བྱིན་རླབས་གདམས་ངག་མོས་གུས་ཀྱི། །ཚད་མ་བཞི་དང་སྙན་བརྒྱུད་བཞི་ལྡན་པའི། །ཚར་ཆེན་ཆོས་རྗེའི་རང་ལུགས་མཚུངས་པ་མེད། །ལན་གཅིག་རྙེད་པའི་དལ་བའི་རྟེན་བཟང་འདི། །ཆོས་ཀྱི་སྤྱན་རས་པདྨ་ལྟར་ཡངས་པའི། །དྲིན་ཅན་བླ་མ་མཆོག་གི་ཐུགས་རྗེ་ཡིས། །ལེགས་བཤད་འདི་དང་མཇལ་བའི་སྐལ་བཟང་ཐོབ། །བདག་ནི་སྒྲིབ་གཉིས་བག་ཆགས་འཐུག་པ་དང། །སྐྱེས་སྦྱངས་པདྨའི་སྣར་མ་ལྟར་ཕྲ་ཡང། །མཚུངས་མེད་བླ་མའི་གསུང་གི་རྗེས་འབྲངས་ནས། །མཆན་འགྲེལ་བླ་མའི་ཞལ་ཆབ་བྲི་ཁུལ་བྱས། །ལེགས་བྱས་འདི་ལ་ཉེས་པ་མེད་སྙམ་ཀྱང། །མ་རིག་འཁྲུལ་བའི་གཞན་དབང་སྟོབས་ཆེ་བས། །མ་རྟོགས་ལོག་པར་བཤད་པའི་ཉེས་པ་རྣམས། །མ་ལུས་རྒྱལ་བ་རྒྱ་མཚོའི་མདུན་དུ་བཤགས། །སྦས་དོན་ཟབ་མོ་སློབ་བཤད་པདྨའི་ཚལ། །འབྱེད་པའི་ལེགས་བཤད་ཉི་མའི་འོད་ཟེར་གྱི། །མཆན་འགྲེལ་མཚུངས་མེད་བླ་མའི་ཞལ་ཆབ་འདི། །སྐལ་བཟང་སྙིང་གི་དཔྱིད་དུ་སྨིན་པར་ཤོག །ཡིག་ནོར་རྒྱུན་དུ་འབྱམས་པའི་སྤྲིན་ནག་གིས། །སྒྲིབ་པ་མ་ལུས་རིང་དུ་བསལ་ནས་ཀྱང། །ཡང་དག་དོན་གྱི་ཉི་མ་གཞོན་ནུ་ཡི། །བཞིན་རས་ངོམ་པ་ཁོ་བོའི་མཆན་འགྲེལ་ཡིན། །ཚེ་རབས་སྔོན་ནས་བླ་མས་རྗེས་བཟུང་ཞིང། །བསྟན་དང་འགྲོ་ལ་ལྷག་བསམ་མི་དམན་པའི། །སྐལ་ལྡན་གདུལ་བྱའི་ཡིད་དང་ལེགས་བཤད་འདི། །ཆར་དང་ཆུ་བོ་བཞིན་དུ་འདྲེས་པར་ཤོག །འདི་དོན་གཉེར་བའི་དད་བརྩོན་ཤེས་རབ་གསུམ། །ཡར་ངོས་ཟླ་བའི་དཔལ་དང་མཚུངས་པར་ཤོག །དེ་བཞིན་ཐོས་དང་བསམ་དང་བསྒོམ་པ་གསུམ། །ཡར་ངོས་ཟླ་བའི་དཔལ་དང་མཚུངས་པར་ཤོག །མ་དག་འཁྲུལ་བའི་གྲོང་ཁྱེར་མ་སྟོང་ཞིང། །མ་ལུས་འགྲོ་བའི་ལས་སྣང་མ་རྫོགས་པར། །མ་ཚོགས་དཔའ་བོ་མཁའ་འགྲོའི་སྙན་བརྒྱུད་འདི། །སྤྲིན་བྲལ་ཉི་མ་བཞིན་དུ་གསལ་བར་ཤོག །ལུས་རྟེན་འདི་དང་ཚེ་རབས་གཞན་དག་ཏུ། །བྱས་དང་བྱེད་པར་འགྱུར་བའི་ཕ་མ་སོགས། །འབྲེལ་བ་ཐོགས་པའི་སེམས་ཅན་མ་ལུས་པ། །རྣམ་དག་བདེ་ཆེན་ཞིང་དུ་སྐྱེ་བར་ཤོག །བླ་མ་ཡི་དམ་སངས་རྒྱས་བྱང་སེམས་དང། །ངག་ལ་བདེན་ཚིག་གྲུབ་པའི་དྲང་སྲོང་དང། །མཁའ་སྤྱོད་གྲུབ་པའི་རིག་འཛིན་མ་ལུས་པས། །བདག་གི་སྨོན་པའི་ཚིག་འདི་འགྲུབ་པར་མཛོད། །ཅེས་དཔལ་ཀྱེ་རྡོ་རྗེའི་བསྐྱེད་རིམ་གྱི་རྣམ་པར་བཤད་པ་ལེགས་བཤད་ཉི་མའི་འོད་ཟེར་ལ་ཡི་གེ་ནོར་བཅོས་དང་མཆན་འགྲེལ་བླ་མའི་ཞལ་ཆབ་ཞེས་བྱ་བའི་འདི་ནི། སྐུ་དྲིན་གཞལ་དུ་མེད་པའི་དགེ་བའི་བཤེས་གཉེན་དམ་པ་བླ་མ་ཟླ་བའི་ཐུགས་རྗེ་དང་བྱིན་རླབས་ཀྱིས་ཉེ་བར་བསྐྱངས་པ། མདོ་ཁམས་ཤར་གྱི་ཕྱོགས་གཡེར་ཐང་ངམ་ལི་ཐང་ནོར་འཛིན་སྒེག་མོ་ཞེས་བྱ་བའི་སྨན་ལྗོངས་སུ་སྐྱེས་པ། འབྲོག་སྡེ་ཆེན་པོ་ཝ་ཤུལ་གཡོན་རུའི་ནང་གསེས་ཁ་ཤུལ་ཤོག་ནས་ཁ་སྟག་ཚང་གི་ཚུལ་ཁྲིམས་དཔལ་ལྡན་ཅེས་བྱ་བས། ཚར་ཆེན་བློ་གསལ་རྒྱ་མཚོ་ཞི་བར་གཤེགས་ནས་ལོ་བཞི་བརྒྱ་བཞི་བཅུ་ཞེ་ལྔ་བ་རབ་གནས་ལྕགས་མོ་ཡོས་བུའི་(སྤྱི་ལོ་༢༠༡༡)ལོར་བྲིས་པ་ལ། སླར་ཡང་དོན་བདག་ཚུལ་མིང་གིས་སྤྱི་ལོ་༢༠༡༣་ལོར་མཆན་འགྲེལ་ལ་ཁ་སྣོན་དང་དག་བཅོས་བྱས་ཏེ་གློག་རྡུལ་དུ་བསྐྲུན་པ་ལེགས་སོ། །ཚུལ་ཁྲིམས་རྒྱ་མཚོ་བཞིན་དུ་ཟབ་པ་དང༌། །ཚུལ་ཁྲིམས་མི་མཐུན་ཕྱོགས་ལས་རྣམ་པར་རྒྱལ། །ཚུལ་ཁྲིམས་རྒྱལ་མཚན་རྟག་ཏུ་འཛིན་པ་ཡི། །འགྲོ་ཀུན་ཚུལ་ཁྲིམས་དཔལ་དང་ལྡན་པར་ཤོག། །།གློག་ཀླད་དཔེ་བསྒྲིག་མཆན་འགྲེལ་དང་། །མདུན་ཤོག་རིས་མོའི་མཛེས་རྩལ་སོགས། །ཚུལ་ཁྲིམས་དཔལ་དང་ལྡན་པས་བྱས། །བསྟན་དང་འགྲོ་ལ་ཕན་པར་ཤོག། །།དགེའོ།